
Începe cartea numită DECAMERON! şi zisă PRINŢUL GALEOTTO?, care cuprinde o 
sută de poveşti istorisite în zece zile de către şapte doamne şi trei cavaleri. 

1 Decameron, cuvânt grec format din deca (zece) şi imera (zi). Cartea e intitulată astfel pentru că cele o sută de poveşti pe care le cuprinde sunt 


istorisite în zece zile (n. a.). 

2 Într-un vechi roman cavaleresc din ciclul Mesei Rotunde, un cavaler pe nume Galeotto ajută la înfiriparea iubirii dintre regina Ginevra si 
scutierul Lancialotto. Boccaccio (sau poate alții, nu se ştie), gândindu-se la versul lui Dante care în Cântul V din Infern, episodul cu Francesca 
da Rimini, spune „Galeotto fu il libro e chi lo scrisse” (Galeotto a fost cartea şi cel care a scris-o), şi-a denumit opera astfel poate tocmai 
pentru a da să se înțeleagă că după cum acea carte a prilejuit înfiriparea dragostei dintre Paolo şi Francesca, la fel si cartea lui ar putea prilejui 


printre cititori înfiriparea unei iubiri (n. t.). 


Caii a 


CUVÂNT ÎNAINTE 


Omenesc lucru este să-ți fie milă de cei necăjiţi: şi, deşi mila aceasta îi şade bine orișicui, ea se 
cuvine a fi simțită mai cu seamă de către aceia care au avut şi ei nevoie de mângâiere odinioară şi au 


găsit-o chiar la unii, or, printre aceștia de pe urmă, dacă a mai fost vreodată om să aibă într-adevăr 
nevoie de ea, să-i fie scumpă ori să-i încerce bucuria, eu unul fără îndoială mă număr printre ei. Încă din 
fragedă tinereţe şi până în vremurile de faţă, eu, ca unul care pururi am fost înflăcărat de o iubire 
înălțătoare și curată, poate cu mult mai înălțătoare şi mai curată decât s-ar cuveni umilei mele stări - aşa 
precum ar putea crede unii, din cele câte povestesc - deşi găsit-am laudă şi prețuire la aceia care îmi 
aflaseră iubirea şi erau oameni înţelepţi, cu toate aceste, zic, mi-a fost nespus de greu s-o îndur, și nu din 
pricina cruzimii femeii îndrăgite, ci din pricina văpăii în care ardeam muncit de doruri nesăţioase, iară 
văpaia aceasta, neîngăduindu-mi să găsesc în nici un chip vreo alinare, adesea mă făcea să simt mai 
multă amărăciune decăt ar fi trebuit. Or, în amărăciunea aceasta, cuvintele de bine ale câte unui prieten 
şi mângâierile lui mi-au adus atâta uşurare, încât sunt pe deplin încredințat că numai datorită lor se face 
c-am scăpat cu viaţă. Dar, după voia Aceluia ce-i fără de sfârșit şi care a rânduit prin legi nestrămutate 
ca tot ce-i omenesc să piară, iubirea mea - mai arzătoare ca orișicare alta, pe care nici o hotărâre, nici o 
povaţă, nici o rușine ce-ar fi putut s-o amenințe sau vreo primejdie care s-ar fi iscat dintr-însa n-au izbutit 
s-o frângă şi nici măcar s-o zdruncine - s-a măcinat ea însăşi cu vremea, în aşa măsură, încât nu mi-a 
lăsat în suflet din tot ce-a fost odinioară decât doar desfătarea pe care o dă de obicei acelora ce nu 
cutează să se avânte prea departe pe primejdioasele-i întinsuri; drept care, de unde înainte vreme iubirea 
îmi era chin, azi, fiind înlăturată orişice suferinţă, rămas-am doar cu bucuria. Cu toate acestea însă, deși 
durerile au pierit, nu mi-au pierit din minte binefacerile de care am avut parte pe vremuri de la aceia care 
din dragoste faţă de mine sufereau şi ei la gândul chinurilor mele; și nici nu cred c-am să le uit vreodată, 
până în ceasul morții. Or, după cum dintre toate virtuțile, după părerea mea, recunoştinţa e cea mai 
vrednică de laudă, tot aşa după cum nerecunoștința e vrednică de ocară, fiindcă n-aş vrea să par un 
nerecunoscător, mi-am pus în gând ca atât cât pot, în schimbul celor ce-am primit, acum că în Sfârşit pot 


care, mulțumită înțelepciunii lor şi sorții celei bune, din fericire, n-au nevoie de ea, măcar acelora ce-i duc 
lipsă. Și chiar dacă sprijinul meu ori mângâierea mea, cum vreți să-i ziceţi dumneavoastră, n-ar însemna 
mare lucru față de unii ca aceștia, eu totuși socotesc că-i bine să te înfăţişezi cu ea acolo unde lipsa se 
arată a fi mai mare, atât pentru că mângâierea e mai folositoare acolo, cât și pentru că e mai dragă 
aceluia ce are nevoie de ea. Și unde este omul, oricine ar fi să fie el, care ar putea tăgădui că sprijinul 
acesta se cade a fi dat mai degrabă drăgăstoaselor femei decât bărbaţilor? Femeile îşi tăinuiesc cu teamă 
și rușine în gingașul lor piept văpăile iubirii, care, după câte ştiu aceia ce le-au simţit pe pielea lor, 
ascund puteri nebănuite de a se face cunoscute; şi în afară de aceasta, femeile ţinute în frâu de voia, de 
porunca ori de bunul plac al taților, al mamelor, al fraţilor sau soţilor rămân închise cea mai mare parte a 
vremii în strâmtele hotare ale odăii lor şi, stând aşa în huzur, pe de-o parte de voie și pe de alta de nevoie, 
se tot gândesc la câte toate și nu e cu putință ca gândurile lor să fie pururi vesele. lar dacă uneori din 
pricina acestor gânduri se lasă pradă întristării stârnite de vreun dor aprins, sunt nevoite să rămână, spre 
marea lor mâhnire, mereu întru aceleași gânduri, de nu le vin în minte și nu le înviorează altele noi și mai 
plăcute; unde mai pui că ele, femeile, îndură totul cu mult mai greu decât bărbaţii. Aşa ceva nu li se 
întâmplă bărbaţilor îndrăgostiți şi ne putem da seama în chip vădit de lucrul ăsta. Ei, dacă sunt munciţi de 
doruri sau de gânduri negre, pot să-și aline plictiseala şi amărăciunea lor, în fel şi fel de chipuri: căci ei, 
dacă doresc, pot să se plimbe în voie, să audă și să vadă nenumărate lucruri, să meargă la vânat, la 
pescuit, să călărească, să joace cărți sau alteori să-și vadă de negustorie. Și dintre toate acestea, 
fieştecare în parte are puterea de-a atrage sufletul zbuciumat la sine, cu totul sau barem în parte, şi de a-i 
întoarce faţa de la un gând mai uricios, măcar pentru o bucată de vreme, dacă nu mai mult; după care, 
sufletul, într-un fel sau altul, ori își găseşte o mângâiere, ori nu mai suferă așa mult. De aceea dar, ca să 


zice c-am scăpat din mrejele iubirii, s-aduc un dram de mângâiere, dacă nu acelora care m-au ajutat şi 


îndrepte prin mijlocirea mea măcar în parte vina Sorţii, care s-a dovedit zgârcită în ajutorul ei tocmăă 
acolo unde ar fi fost mai multă nevoie de el, adică la femei, pe care le cunoaştem cât sunt de slabe şi 
plăpânde, într-ajutorul și scăparea acelora care iubesc (căci celorlalte le e de ajuns acul, fusul și 
depănătoarea), mi-am pus în gând să povestesc o sută de povești, ori basme, ori parabole, ori istorioare, 
cum veți vrea să le numiţi, istorisite în zece zile de către o preacinstită ceată de șapte doamne și trei tineri 


care s-au întovărășit pe vremea păcătoasă a molimei de odinioară”, precum și câteva cântări cântate întru 


desfătarea lor de către doamnele amintite. Din care povestiri se vor vădi plăcute sau dureroase întâmplări 
de dragoste, precum şi alte norocoase fapte, petrecute atât în vremurile noastre, cât şi în cele de demult; 
iar din cuprinsul lor, femeile sus-amintite ce vor ajunge a le ceti se vor alege pe de-o parte cu bucuria 
desfătării pricinuită lor de întâmplările hazlii, iar pe de altă parte cu sfaturi de folos, putând astfel să-și 
deie seama de cele ce se cer a fi urmate întru totul, cât şi de altele, de care s-ar cuveni să se ferească; şi e 
cu neputinţă, cred, ca lucrurile acestea să nu le aducă alinare. lar de va fi aşa (și deie Domnul așa să fie), 
să mulțumească dragostei care descătușându-mă din lanţurile ei, mi-a dat puterea să trudesc întru 
plăcerea lor. 


3 E vorba despre ciuma care a bântuit Florenţa în anul 1348 (n. t.). 


aa a 


Incepe prima zi a Decameronului, în care, după ce autorul arată din ce anume pricină s-a întâmplat ca cei 
mai pe urmă amintiţi să fie nevoiţi să se adune la poveşti, sub sceptrul Pampineei, se vorbeşte despre ce-i place 
mai mult fiecăruia. 


De câte ori cuget la voi, prea drăgălaşe doamne, şi văd cât sunteţi de miloase din fire, tot de atâtea ori 
îmi dau seama că această carte după părerea voastră, va începe în chip trist şi dureros, aşa cum este jalnica 
pomenire a molimei de ciumă prin care am trecut, pomenire pe care cartea mea o înscrie în fruntea eit şi 

care a fost deopotrivă de păgubitoare şi pentru cei care au trăit-o şi pentru cei care au aflat în alte chipuri 
despre dânsa. Cu toate acestea însă, n-aş vrea ca asta să vă sperie, ca şi cum de-aţi citi înainte aţi fi silite să 
petreceţi mai toată vremea lăcrămând și suspinând din greu. Începutul acesta înfricoșător vă fie cum îi e 
drumețului un munte prăpăstios şi drept, la poalele căruia se întinde o pajiște frumoasă și dezmierdătoare, 
care îi va fi la urmă cu atât mai plăcută cu cât mai anevoioasă i-a fost truda urcuşului şi-a coborâșului. Căci 
după cum durerea urmează bucuriei, tot astfel şi necazurile sfârşesc prin voie bună. Acestei scurte întristări 
(zic scurtă fiindcă e cuprinsă în prea puţine file) îi vor călca în curând pe urme bucuria şi desfătarea pe care 
v-am făgăduit-o încă mai dinainte şi la care, de nu v-aș fi destăinuit-o, poate că nu v-aţi aştepta după un 
atare început. E adevărat, mărturisesc, că dacă aş fi putut să vă aduc acolo unde vream pe altă cale decât pe 
una așa spinoasă cum e aceasta, aş fi făcut-o bucuros; dar fiindcă nu era putinţă fără de această pomenire să 
arăt de ce anume s-au întâmplat cele ce urmează a se ceti, mă văd silit, de voie, de nevoie, să vi le aştern 
aci. 

Spun, dar, că se împliniseră o mie trei sute şi patruzeci şi opt de ani de la prea rodnica întrupare a 
Fiului lui Dumnezeu, când în cinstită şi măreața cetate a Florenței, mai mândră ca oricare alta dintre 
cetățile Italiei, s-a încuibat ciuma cea ucigătoare, care prin mijlocirea stelelor sau poate datorită faptelor 
noastre mişeleşti, trimisă fiind spre îndreptare asupra muritorilor de către dreapta urgie a Celui-de-Sus, 
prinzând a bântui cu câţiva ani mai înainte în părțile de răsărit, după ce curăţise locul de mari mulțimi de 
oameni, călătorind din loc în loc fără să se oprească, ajunse a se lăți cumplit şi către soare-apune. Împotriva 
ei se dovediră neputincioase şi înţelepciunea şi prevederea omenească, mulțumită cărora oraşul fusese 
curăţat de toată spurcăciunea prin slujbaşi anume rânduiţi cu asta; cei atinşi de boală fură opriți de a 
pătrunde în el şi aşijderi se dădură o seamă de poveţe întru păstrarea sănătăţii, dar fiindcă nici acestea toate, 
nici rugăciunile smerite, ce nu numai o dată, ci de nenumărate ori s-au înălțat la Domnul de către evlavioşi, 
prin procesiuni, sau altfel, nu se arătară de folos, către începutul primăverii sus-amintitului văleat, boliştea 
prinse a-şi vădi în chip cu totul uimitor şi groaznic la vedere semnele ei cumplite. La noi nu se arăta ca în 
răsărit, pe unde, dacă îi ieşea cuiva sânge pe nas, puteai să juri că-i semn de moarte sigură; ci, la începutul 
bolii, atât bărbaților cât şi femeilor le ieşeau pe la subţiori ori pe la stinghii niște umflături, din care unele 
erau cam cât ar fi un măr, altele cât ar fi un ou, care mai mari, care mai mici, şi umflăturilor acestora 
norodul le zicea buboaie. Iar de la subțiori şi stinghii în foarte scurtă vreme buboiul aducător de moarte 
prinse a se împrăștia, ivindu-se peste tot trupul; după aceea, şartul bolii se preschimba şi multora le apărură 
pete negre sau vineţii pe braţe, pe coapse şi pe alte părți, unora mari şi rare, altora dese şi mărunte. Și, după 
cum buboiul fusese la început, şi încă mai era, semn neîndoios de moarte, la fel erau şi petele, dacă ți se 
arătau pe trup. Întru tămăduirea lor nici sfaturile doctorilor şi nici puterea vreunui leac nu ajutau și nu 
păreau să fie bune la ceva. Dimpotrivă, ori fiindcă firea bolii nu suferea, ori fiindcă, în neştiinţa lor, acei 
care tămăduiau (şi al căror număr, în afară de cei care aveau carte, sporise foarte mult şi cu femei şi cu 


4 Pentru a explica în ce împrejurări au fost istorisite cele o sută de poveşti din Decameronul, Boccaccio îşi începe cartea prin faimoasa 
descriere a epidemiei de ciumă din Florenţa (n. t). 


A PATE 


ărbaţi care habar nu aveau de ştiinţa cea doftoricească) nu izbutiseră să afle din ce purcede boala şi 
atare nu ştiau să-i deie leacul cuvenit, nu numai că erau puţini acei care se vindecau, ci dimpotrivă aproape 
toți mureau până în a treia zi de la ivirea semnelor de care pomeneam mai sus, care mai curând, care mai 
târziu, şi cei mai mulți fără fierbinţeli sau alte neajunsuri. 

Ceea ce învârtoşea puterea acestei molimi era că boala se întindea de la bolnavi la sănătoşi întocmai 
cum se întinde focul când întâlneşte în calea lui ceva uscat ori unsuros. Răul purcese mai avan nu numai 
fiindcă faptul de a sta de vorbă cu bolnavii ori de a te apropia de ei prilejuia şi celor teferi aceeaşi boală ori 
moartea obştească, ci şi fiindcă era de ajuns să atingi veșmintele sau lucrurile folosite de dânşii, ca prin 
atare atingere boleşniţa să se lăţească. Uluitoare lucruri mi-e dat să povestesc; lucruri cari, dacă n-ar fi fost 
văzute de ochii mei şi ai altor mulţi, nu m-aş încumeta nici barem să le cred, necum să le şi scriu, chiar 
dacă le-aş fi auzit din gura unui om vrednic de toată încrederea. Spun, dar, că felul acestei molimi vădea 
atari puteri în a se întinde de la unul la altul, încât nu trecea doar de la om la om, dar, ceea ce-i mai uimitor, 
în multe rânduri se întâmpla ca un lucru oarecare de-al unui om atins de boală sau mort de pe urma ei nu 
numai să îmbolnăvească, dar să şi omoare în scurtă vreme pe orice animal străin de speța omenească, dacă 
se atingea de el. Lucru de care m-am încredinţat chiar eu cu ochii mei (precum spuneam mai adineauri), 
într-o bună zi când, fiind azvârlite în stradă zdrenţele unui om sărac, mort tocmai de pe urma ciumei, doi 
porci dădură peste ele şi, după obiceiul lor, tot apucându-le cu râtul şi scuturându-le în dinţi, în foarte 
scurtă vreme, după ce se rostogoliră în țărână de vreo câteva ori, de parcă ar fi fost otrăviți, se prăbuşiră 
morți peste netrebnicele haine ce le aduseseră pieirea. 

De pe urma acestor întâmplări şi a altora asemănătoare, ba şi mai şi ca astea, porniră a se naște în cei 
scăpați cu viaţă felurite temeri și închipuiri, care îi făceau pe toți să urmărească aceeaşi țintă neomenoasă şi 
haină, anume aceea de-a fugi şi de-a se înstrăina de cei atinși de boală şi de lucrurile lor; într-acest chip 
fieştecare credea că dobândeşte scăpare pentru sine. Se aflau printre aceştia unii care credeau că o viaţă 
cumpătată şi înlăturarea a toate câte îţi prisosesc şi întrec măsura era mijlocul cel mai bun pentru a înfrunta 
boleşniţa, drept care, întovărăşindu-se cu alţii ca şi ei, trăiau departe de ceilalți şi, adunându-se în case pe 
unde nu erau bolnavi, se închideau acolo şi, folosind cu cumpătare vinuri de soi, bucate alese, fugind de 
orice desfrânare, ferindu-se să stea de vorbă cu cei străini ori să audă veşti dinafară despre morţi ori despre 
cei bolnavi, îşi petreceau vremea cântând şi petrecând după puteri. Alţii, în schimb, pătrunşi de altă 
încredințare, potrivnică acesteia, ziceau că băutura multă, îndestularea poftelor, hoinărelile însoţite de 
cântece, petrecerile şi îmbuibarea precum şi luarea în derâs a celor câte se întâmplau erau leac neîndoielnic 
pentru stârpirea răului, şi după cum le sta în puteri, făceau aşa precum ziceau, hoinărind zi şi noapte de la o 
cârciumă la alta, bând fără de măsură şi mai cu seamă chefuind prin casele străine, îndată ce simțeau că 
dau de bine acolo. Și nu le venea greu să facă treaba asta, pentru că aproape toți (ca şi cum nu le-ar fi fost 
dat să mai trăiască multă vreme) îşi părăseau avutul lăsându-se în voia sorții, drept care cele mai multe 
case ajunseseră bun obştesc şi orişice străin, dacă se pripăşea pe acolo, se folosea de ele cum s-ar fi folosit 
însuşi stăpânul lor. Totuşi, deşi erau porniţi pe-o viaţă atât de ticăloasă, făceau tot ce le sta în puteri spre a 
se feri de cei bolnavi. Și în toată urgia asta şi în jalea care se abătuse peste orașul nostru, puterea vrednică 
de cinste a legilor divine şi omeneşti se prăbuşise, destrămându-se cu totul, din pricină că dregătorii şi cei 
însărcinaţi cu ducerea la înfăptuire a legilor obşteşti erau şi ei la fel ca ceilalți, ori morți cu toții, ori bolnavi, 
ori părăsiţi de slujitori, astfel încât n-aveau putință să-şi împlinească datoria; de aceea orişicine putea să 
facă ce poftea. Mulţi alții în schimb urmau o cale de mijloc, cam între celelalte două de care pomeneam 
mai sus, fără să se abţină chiar într-atât de la mâncare ca cei dintâi şi fără a se lăcomi la băutură şi alte rele 
ca cei din urmă; aceştia se îndestulau după placul inimii cu tot ce le făcea trebuinţă şi nu ședeau închiși în 
casă, ci dimpotrivă se plimbau ţinând în mână flori, buruieni mirositoare sau tot soiul de mirodenii, pe care 
le duceau la nas, încredințaţi fiind că aromatele acelea erau un leac desăvârşit, asta cu atât mai mult cu cât 
văzduhul întreg părea îmbibat şi împuţit de molimă, de leacuri şi de duhoarea împrăștiată de leşurile 
putrezite. 


Caii a 


Alţii, urmând o cale mai haină (de parcă cu ajutorul ei s-ar fi văzut la adăpost), ziceau că ciuma n-a 
leac mai bun şi nimerit decât să-i fugi din cale; şi împinşi de gândul ăsta, fără să le mai pese de altceva 
decât de ei, o mulțime de femei și de bărbaţi îşi părăsiră oraşul, casele, aşezările, tot rostul lor şi rudele, şi 
prinseră a căuta adăpost la ţară, pe pământurile lor sau pe cele ale prietenilor, ca şi cum furia cerului, care 
prin ciuma asta voia să pedepsească ticăloşia omenească, nu i-ar fi lovit oriunde s-ar fi aflat, ci, cruțându-i, 


s-ar fi abătut numai și numai asupra acelora rămași între hotarele cetăţii, sau ca şi cum s-ar fi gândit că 
nimeni n-ar mai fi trebuit să scape cu viață şi că oraşului îi bătuse cel de pe urmă ceas. Dintre toţi aceștia 
care nutreau păreri atât de diferite, nu toţi se prăpădiră, dar nici prea mulți din ei, ce-i drept, nu rămaseră în 
viață, dimpotrivă, cei mai mulți, îmbolnăvindu-se prin locurile unde fugiseră, zăceau acum care pe unde 
apucau, părăsiţi de rude și de prieteni, în virtutea pildei pe care le-o dăduseră când erau încă teferi. Însă pe 
lângă faptul că oamenii se ocoleau, că n-ai fi aflat vecin să aibă grijă de celălalt, că înseşi rubedeniile se 
cercetau rareori sau chiar de loc, izbeliștea vârâse atâta spaimă în sufletele oamenilor, încât se părăsea frate 
pe frate, unchi pe nepot, soră pe frate şi adeseori nevasta îşi părăsea bărbatul, dar ceea ce-i mai groaznic, 
ba chiar de necrezut, părinţii înşişi se fereau să mai poarte de grijă copiilor şi să-i slujească în neputinţă, de 
parcă n-ar fi fost ai lor. Din care pricină acelora care se îmbolnăveau - şi numărul lor, atât bărbaţi cât şi 
femei, era înfricoșător de mare - nu le mai rămânea alt ajutor pe lume decât ori mila prietenilor (care erau 
puţini), ori setea de câştig a slugilor, ce, ispitite de simbrii mari şi grase, se încumetau să-i slujească, deşi 
nici din acestea nu se aflau cu uşurinţă; iar cei care se încumetau la una ca aceasta erau oameni de rând, 
femeile ca şi bărbații, şi de cele mai multe ori erau nedeprinși cu slujbe de acest soi, astfel încât tot ce 
făceau era să întindă de departe bolnavilor unele lucruri pe care dânşii le cereau sau să-i vegheze în ceasul 
morții; şi adeseori se întâmpla ca, aflându-se în atare slujbă să-şi piarză şi ei viaţa cu câştig cu tot. Din 
părăsirea aceasta a bolnavilor de către vecini, rude și prieteni cât şi din pricină că slugile se aflau cu mare 
greutate se statornici un obicei nemaipomenit până atunci, prin care orișice femeie, oricât era ea de 
frumoasă de nobilă de plăcută, dacă se îmbolnăvea, nu mai ținea seamă de faptul că are în slujbă un bărbat, 
fie el tânăr ori bătrân şi nu se ruşina să-și dezgolească în faţa lui orişice parte a trupului când suferinţa îi da 
ghes, întocmai cum ar fi făcut şi față de-o femeie, lucru care apoi pentru acele ce se vindecară fu poate o 
pricină ce le făcu mai îngăduitoare cu propria lor cinste. Unde mai puneţi c-au murit mulți din aceia care, 
dacă ar fi fost ajutoraţi la timp, ar fi scăpat cu zile. Atât din pricină că le lipseau bolnavilor îngrijirile 
trebuincioase, cât şi din pricina puterii cu care ciuma se întindea, atât era de mare mulțimea celor ce 
mureau și zi şi noapte fără preget, că ai fi rămas înmărmurit nu numai la vederea lor dar chiar și dacă altul 
ti-ar fi istorisit câți ingi muriseră în oraş. lată de ce printre aceia care scăpau cu zile se cuibăriră în chip 
firesc apucături potrivnice moravurilor de altădată. 

Era pe vremuri obiceiul (care şi azi mai dăinuieşte) ca rubedeniile de parte femeiască şi vecinele 
mortului să se adune în casa lui şi să-l bocească acolo dimpreună cu femeile casei; pe de altă parte vecinii, 
precum şi rudele apropiate şi alți bărbaţi de prin oraş se adunau în fața casei unde veneau şi popii, mai 
mulți sau mai puțini, după cum cerea rangul şi starea răposatului și, pe urmă, mortul era purtat pe umeri de 
către cei de-o seamă cu el până la biserica pe care şi-o alesese singur mai înainte de-a muri, cu alai, cu 
lumânări aprinse şi cântece de îngropăciune. Dar datinile acestea, când începu să se învrăjbească urgia 
spurcatei boleşniţi, pieriră în mare parte, dacă nu chiar de tot, şi în locul lor se înscăunară altele noi. Aşa se 
face că oamenii mureau nu numai fără să aibă în preajmă femei care să-i bocească, dar erau mulți şi 
dintr-aceia care se petreceau din viaţă fără de nici un martor. La prea puţini le era dat să aibă parte de 
suspinele şi de lacrimile amare ale rubedeniilor, dimpotrivă, cei mai mulţi se alegeau cu râsetele, cu 
glumele şi cu petrecerea mulțimii care se desfăta pe socoteala lor şi-a ciumei, iar femeile, lăsând în plata 
Domnului orişice simțământ de milă ce-i înnăscut în ele, deprinseră în curând mai bine ca oricine - întru 
scăparea lor - şi obiceiul ăsta. Rari erau cei ale căror trupuri erau întovărăşite până la biserică de mai mult 
de zece sau doisprezece vecini, iar cosciugele lor nu erau duse pe umeri de către preacinstiți şi nobili 
cetăţeni, ci de un soi nou de dricari, ridicaţi din pleava oraşului, care îşi ziceau ei înşişi ciocli şi care făceau 


eaba asta pe bani. Aceștia purtau cu paşi grăbiţi coşciugul pe urma a patru sau cinci popi cu prea puţin 
lumânări sau uneori chiar fără nici una, nu la biserica pe care şi-o alesese mortul din viaţă încă, ci la aceea 
care era mai apropiată; iar acolo popii, cu ajutorul cioclilor, zvârleau mortul în prima groapă pe care o 
aflau că-i goală, fără să-şi deie osteneala de a-i citi vreo slujbă mai lungă ori mai aleasă. 

Cu oamenii de rând și în parte chiar şi cu aceia din pătura de mijloc, lucrurile se petreceau în chip şi 
mai neomenos; cei mai mulți dintre aceştia, fiind ţintuiți în casă de sărăcie ori de nădejdea că astfel vor 
scăpa, cădeau loviți de boală cu miile pe zi și, nefiind nici slujiţi, nici ajutați de nimeni, mureau ca muştele 
cu toţii, fără putință de scăpare. Și foarte mulți îşi dădeau duhul Şi zi şi noapte chiar pe stradă, iar alții, 
chiar dacă apucau să moară în casele lor proprii, numai cu duhoarea leşurilor ajungeau să dea de ştire 
vecinilor că-s morți; şi tot oraşul era plin de ei şi de alţii ce mureau pe unde apucau. 

Vecinii, mânaţi mai degrabă de teama ca trupurile putrezite să nu le aducă vătămare decât de milă 
pentru morți, înscăunaseră alt obicei: fie singuri, fie ajutați de ciocli, dacă îi aveau la îndemână, scoteau 
trupurile răposaților şi le aşezau în fața porţii, unde mai cu seamă în zori puteai să le vezi îngrămădite cu 
miile. Apoi puneau să li se aducă cosciugele, dar în lipsa lor se aflau şi dintre aceia care puneau morții pe 
scânduri. Şi au fost destule racle care să adune laolaltă doi sau trei morţi, și nu o dată, ci foarte adesea, s-a 
întâmplat ca într-acest chip să zacă în acelaşi copârşeu nevasta cu bărbatul, fraţii între ei sau, alteori, tatăl 
cu fiul împreună. Aşijderi, de nenumărate ori s-a potrivit să fie puse de către cei ce le duceau şi trei şi patru 
copârşeie în urma a doi preoţi care mergeau cu crucea în mână, astfel încât de unde ei credeau că n-au de 
înmormântat decât un singur mort, până la urmă se trezeau că îngroapă şapte ori opt, ba uneori chiar şi mai 
mulți. Şi totuși n-ai fi putut spune că din această pricină cei îngropaţi astfel aveau parte de lumânare, de 
lacrimi sau de însoțitori; dimpotrivă, până acolo se ajunsese, încât oamenilor nu le mai păsa de morți mai 
mult decât le pasă astăzi de nişte biete capre. Drept care, cu acest prilej s-a învederat cu prisosinţă că dacă 
mersul firesc al vremurilor și al faptelor nu izbutise să-i înveţe pe înţelepţi răbdarea - cu prețul unor mici şi 
neînsemnate suferinţe - acum aceste suferinţe sporite şi însutite îi învăţaseră chiar şi pe oamenii de rând să 
le priceapă rostul şi să le îndure cu nepăsare. Din pricină că locurile sfințite pentru îngropăciune nu 
pridideau să mai cuprindă puzderia de morți de care aminteam şi care zi de zi şi aproape ceas de ceas erau 
înghesuiți în biserici, cât şi pentru că lumea ţinea morțiş ca fiecare să-şi aibă loc sfințit, aşa precum cerea 
datina strămoşească, se săpau în cimitirele oraşelor gropi uriaşe în care morţii erau puşi cu sutele; şi după 
ce erau înghesuiți şi așezați la rând unul peste celălalt ca mărfurile în corăbii, erau acoperiţi cu oleacă de 
țărână, până se ajungea la marginea de sus a gropii. 

Dar, ca să nu mai zăbovesc şi să înşir pas cu pas toate nenorocirile care s-au abătut peste oraşul nostru, 
voi spune mai departe că aceste vremi cumplite n-au cruțat întru nimic nici împrejurimile oraşului (fără să 
mai vorbim despre castele, care, în mic, erau şi ele asemenea cetăților), nici satele împrăștiate pe câmp, 
unde bieții pălmaşi, săraci ca vai de ei, dimpreună cu ai lor, fără îngrijirea vreunui doctor sau ajutorul 
vreunei slugi, mureau ca vitele, sărmanii, și zi şi noapte, întruna, pe ulițe, în case sau pe ogoarele lor. Din 
care pricină şi ei, asemeni orășenilor, deprinzându-se cu nepăsarea, nu mai purtau de grija casei și nu-și 
vedeau de rosturi, ci se căzneau din răsputeri nu să-şi lucreze ogoarele şi să-și grijească vitele, pentru ca în 
viitor să aibă îmbelşugare în casă, ci să înfulece bucatele adunate, de parcă ziua ajunsă le-ar fi fost ziua de 
pe urmă. Aşa se întâmpla că boii, măgarii, oile, caprele, porcii, găinile, ba chiar şi câinii cei cu atâta 
credință pentru om, izgoniți din sălaşele lor, rătăceau la voia întâmplării pe ogoare, unde grânele zăceau în 
părăsire, fără să fie măcar strânse, necum şi secerate. Și unele dintre dobitoace, ca oamenii cu minte ai zice, 
după ce se hrăneau cu îndestulare peste zi, noaptea se întorceau sătule pe la casele lor, fără să fie duse din 
urmă de păstori. 

Lăsând acum deoparte satul şi revenind iar la oraş, ce alta aş mai putea să spun decât că urgia cerului 
şi în parte poate şi cruzimea semenilor noştri a fost atât de mare şi atât de cumplită, încât de la începutul lui 
martie și până în iulie - fie din pricina puterii cu care ciuma secera, fie din pricină că mulți dintre bolnavi 
erau slujiți ca vai de lume sau de frică părăsiți de cei sănătoşi - peste o sută de mii de făpturi omeneşti 

recum se ştie neîndoios) s-au prăpădit de boală între zidurile cetăţii Florenței. Şi se prea poate ca înain 
de pacostea aceasta nimeni să nu-şi fi închipuit că orașul adună în el atâta amar de oameni. O, câte case 
minunate, câte palate înălțătoare și câte aşezări domneşti, care mai înainte vreme roiau de slujitori, de 
cavaleri şi doamne, rămas-au pustiite până la cea din urmă slugă! Câte neamuri strălucite, câte moşteniri 
nemăsurate, câte faimoase avuţii nu s-au văzut rămase fără moştenitor? Şi câți oameni de treabă, câte femei 
frumoase şi câţi tineri chipeşi, pe care, nu zic alţii, dar chiar Galien, Hipocrate sau Esculap i-ar fi crezut 
sănătoși tun, n-au dejunat de dimineaţă cu ai lor, cu prieteni sau tovarăşi, pentru ca în aceeaşi seară să 
ajungă a cina cu morţii lor pe ceea lume! 


Până şi mie însumi îmi vine greu să mai înșir atâta amar de suferințe; de aceea, dându-le deoparte pe 
acelea peste care pot trece fără neajunsuri, spun dar că, aflându-se orașul în starea amintită, aproape pustiit 
de lume, s-a întâmplat (aşa precum am auzit pe urmă de la un om de încredere) ca în preacinstita biserică 
Santa Maria Novella, într-o marți de dimineaţă când nu se afla într-însa nimeni altcineva, să se întâlnească 
acolo, după ce ascultaseră sfânta liturghie în haine îndoliate, precum cereau acele vremuri de suferință și 
restriște, şapte tinere doamne, prietene, rude sau vecine, dintre care nici una nu trecuse de douăzeci şi opt 
de ani şi nici nu se afla a fi mai crudă ca de optsprezece, toate înțelepte, de neam bun, frumoase, cu purtări 
alese şi vesele, dar totuşi cuminţi în veselia lor. Nu m-aş feri deloc să vă destăinuiesc numele acestor 
doamne, de n-aş fi împiedicat de o pricină îndreptăţită: n-aş vrea ca mâine sau poimâine vreuna din ele să 
ajungă a se ruşina din pricina poveștilor pe care le vor spune şi le vor asculta chiar ele în cele ce urmează, 
şi asta numai fiindcă astăzi, când este vorba de plăceri, legile sunt mai aspre decât pe vremea aceea, când, 
tocmai din acele pricini pe care le arătam mai sus, aceleaşi legi erau cu mult mai îngăduitoare, nu numai 
față de cei tineri ca doamnele amintite, dar chiar şi faţă de cei vârstnici; şi nici n-aş vrea să dau pizmaşilor, 
ce-s pururi gata să clevetească pe seama orişicărei vieți ce-i vrednică de laudă, prilej ca să ştirbească măcar 
cât de cât cu cârcoteli spurcate cinstea prea vrednicelor doamne despre care voi vorbi. 

De aceea, pentru ca spusele lor să fie înțelese fără smintire în cele câte vor urma, voi încerca să le 
botez cu nume potrivite, cu totul sau în parte barem, cu însuşirile fiecăreia”. Pe prima dintre ele şi cea mai 
vârstnică de ani o vom numi deci, nu fără de un rost anume, Pampinea, pe a doua Fiammetta, pe cea de a 
treia Filomena, pe a patra Emilia, celei de a cincea îi vom zice Lauretta, celei de a şasea Neifile şi ultimei 
Elisa. Or, doamnele acestea, care se adunaseră fără vreo pricină anume, ci doar din întâmplare într-unul din 
ungherele bisericii, după ce se aşezară în cerc şi suspinară o vreme, lăsând deoparte rugile pe care le 
înălțau la ceruri, începură să vorbească între ele multe şi mărunte despre vitregia acelor vremi; şi după 
câtva timp, cum celelalte amuţiseră, Pampinea prinse a grăi precum urmează: 

— Dragele mele doamne, ați auzit pesemne şi dumneavoastră, ca şi mine, de multe ori, că acela care 
se foloseşte în chip cinstit de dreptul său nu-şi păgubește aproapele. E dreptul fiecărui om care se naște în 
lumea asta să-şi vină în ajutor, să-şi cruţe şi să-şi apere pe cât e în stare viaţa. Şi în aşa măsură e îngăduit 
lucrul acesta, încât se întâmplă uneori să fie omorâţi oameni nevinovaţi, numai pentru că unii printr-asta îşi 
cruţă viața. Şi dacă lucrul ăsta e îngăduit chiar şi de legi în grija cărora stau viaţa şi bunăstarea noastră, 
atunci de ce să nu ne fie cu atâta mai vârtos îngăduit și nouă să facem ce putem întru cruțarea vieţii noastre 
şi mai ales dacă prin asta nu vătămăm pe nimeni? De câte ori stau şi privesc la câte am făcut noi astăzi și în 
alte dimineţi, și mă gândesc la toate cele pe care le vorbim, pricep, şi voi de asemenea pricepeţi, ca şi mine, 
că noi cu toatele ne temem de ceea ce ne aşteaptă, şi de treaba asta nu mă mir de loc; dar dacă mă gândesc 


5 Medic vestit în antichitate (n. t.). 
6 Zeul medicinii la greci şi romani (n. t). 


7 În afară de Pampinea, căreia introducerea îi conferă un caracter hotărât și întreprinzător, toate celelalte doamne nu se deosebesc, de-a lungul 
cărţii, printr-o fizionomie aparte. Cu aproximaţie numele lor însemnează: Pampinea - vioaia, înfloritoarea; Fiammetta - jucăuşa; Filomena - 

fiecare dintre noi are simţire de femeie, mă mir, şi încă foarte mult, că nici una dintre noi nu mișcă ni 
măcar un deget spre a se feri întrucâtva de ceea ce ne umple pe drept cuvânt de teamă. După credinţa mea, 
noi stăm aici pe loc de parcă am fi silite sau am dori cu tot dinadinsul să fim martore la câte trupuri sunt 
duse la îngropăciune, sau să ascultăm dacă preoţii care se află aici şi al căror număr scade mereu văzând cu 
ochii, slujesc la vremea potrivită la toate liturghiile, sau ca şi cum am vrea prin veșmintele noastre cernite 


să arătăm acelora care ne ies în cale cât sunt de multe şi de mari nenorocirile care s-au abătut asupra 
noastră. lar când ieşim de aici, nu dăm cu ochii de altceva decât ori de bolnavi şi leguri duse de ici-colo, ori 
de tâlhari pe care puterea legilor obşteşti i-a osândit cu surghiunul pentru nelegiuirile lor şi care, bătându-şi 
joc de ele - fiindcă ştiu bine că slujbaşii încredinţați cu înfăptuirea acestor legi sunt ori bolnavi, ori morți - 
nemernicesc de colo-colo dedându-se la mârşăvii, ori dacă nu, privirile ni se izbesc de drojdia oraşului 
acestuia, de cei care îşi zic ciocli şi care parcă anume spre a ne spori durerea, înfierbântaţi de atâta sânge, 
cutreieră călări oraşul mustrându-ne cu cântecele lor deşucheate pentru toate nenorocirile care s-au abătut 
asupra noastră. Și nu ne e dat să auzim decât că unii au murit şi alții trag să moară, și dacă s-ar afla şi dintre 
aceia care să plângă, peste tot locul am auzi bocete îndurerate. Iar dacă ne întoarcem pe la casele noastre 
(nu ştiu dacă şi vouă vi se întâmplă ca şi mie), eu una cel puţin, nemaiaflând în casă din câţi erau odinioară 
decât o biată slujnică, mă înfior şi mi se face părul măciucă de groază; unde mă duc, unde mă aşez îmi pare 
că văd în jurul meu umbrele celor răposați, dar nu cu chipul lor din viață, ci cu o înfățișare cumplită la 
vedere, pe care nu ştiu de unde au dobândit-o şi care mă înspăimântă. Din care pricină aici, afară sau în 
casă, oriunde aş sta, tot rău îmi este, ba cu atât mai mult cu cât îmi dau seama că nimeni din cei ce pot şi au 
unde să meargă, aşa precum avem şi noi, n-a mai rămas pe loc. Sau dacă totuşi au mai rămas vreunii, am 
auzit că aceia, fără să mai deosebească ce-i bun și ce-i rău, când poftele îi aţâţă, fac zi şi noapte, fie singuri, 
fie întovărăşiți de alţii, tot ceea ce le poate aduce mai multă desfătare. Și nu numai mirenii, dar chiar şi cei 
închiși prin mănăstiri - crezând că asemenea purtări le sunt și lor îngăduite, nesocotind legea supunerii şi 
dându-se cu totul plăcerilor trupeşti, căci în atare chip gândesc că scapă teferi - s-au rătăcit cu totul şi s-au 
păcătoşit. Or, dacă aşa stau lucrurile (şi-i limpede că stau aşa), ce facem noi aici? Ce stăm să aşteptăm? La 
ce ne zboară gândurile? De ce ne dovedim mai leneşe şi mai încete, când este vorba despre noi şi despre 
izbăvirea noastră, decât toți ceilalți orăşeni? Ne socotim pe noi însene mai prejos decât toate celelalte 
femei? Or, pasămite, credem că viaţa ne e legată de trup cu lanţuri mai tari decât a celorlalți şi ca atare nu 
ne temem de nici un rău care ar putea să ne-o primejduiască? Greșim, să ştiţi. Ne înșelăm; suntem nătânge 
de-a binelea de credem una ca aceasta. Și ori de câte ori o să ne amintim ce mulți şi cât de vrednici au fost 
atât bărbaţii cât şi femeile răpuse de ciuma asta blestemată, ne vom da seama învederat de lucrurile acestea. 
Iată de ce, ca nu cumva din îndărătnicia sau nepăsarea noastră să cădem în primejdia de care e de ajuns să 
vrem ŞI, într-un fel sau altul, tot am putea scăpa, eu socotesc - fără să ştiu dacă gândiţi şi voi la fel - c-am 
face foarte bine să părăsim orașul, aşa precum făcut-au mulți alții înaintea noastră și mai fac şi acuma. Să 
fugim ca de moarte de pildele rușinoase pe care ni le dau ceilalți şi să ne aciuăm cuminţi la ţară, pe moșiile 
noastre, fiindcă nici una dintre noi nu duce lipsă de pământuri, iar acolo să ne petrecem vremea în bucurii 
şi desfătări, fără a întrece întru nimic măsura şi buna-cuviinţă. Acolo poţi să auzi ciripitul păsărelelor, să 
vezi colnicele înverzind, câmpiile pline de rod cum unduiesc ca marea, copaci de mii de feluri, şi fără 
stânjenire te poți uita la cer, care, deși-i mânios pe noi, nu ne ascunde totuşi minunăţiile-i eterne, de mii de 
ori mai mândre și mai plăcute ochiului decât zidurile pustii ale orașului acesta. La ţară aerul e mai curat și 
cele trebuincioase vieţii pe vremuri ca acestea se află din belşug. Chiar şi necazurile acolo sunt mai puţine 
ca în oraş. Căci chiar dacă țăranii mor la fel ca orăşenii, primejdia e cu atât mai mică cu cât locuitorii și 
casele sunt mai puţine, decât, de pildă, la oraş. Pe de altă parte noi, aici, de nu greşesc cumva, nu părăsim 
pe nimeni, ci dimpotrivă am putea spune, și pe bună dreptate, că noi suntem cele părăsite, pentru că toți ai 


iubitoare de cântece; Emilia - ispititoarea; Lauretta - cea asemănătoare Dafnei, preschimbată în laur, Neifile - tânăra îndrăgostită; Elisa - cea 
asemănătoare Didonei, înşelată în iubire (n. t.). 

ştri, ori că au murit, ori că au fugit de moarte, ne-au lăsat de capul nostru în toată jalea asta, de parcă a 
fi orfane. Nici o dojană, dar, nu ni se poate aduce dacă urmăm povaţa aceasta; dar dacă n-o urmăm, s-ar 
prea putea să ne lovească năpasta, jalea şi chiar moartea. De aceea, dacă socotiți şi voi, eu cred că am face 
bine dacă am pleca de aici şi, luându-ne şi slujnicele, care să ne urmeze cu toate cele de trebuință, am 
hoinări de colo-colo, azi ici şi mâine dincolo, veselindu-ne de toate frumuseţile cu care ne îmbie această 


vreme a anului, şi, dacă moartea nu ne ajunge, să stăm la ţară până când vom vedea în ce chip hotărăşte 
cerul să pună o dată capăt acestor suferinţe. Oricum, aduceţi-vă aminte că nu ne-ar sta deloc mai rău, nouă, 
dacă am pleca de aici, decât le şade altora care rămân ca să trăiască întru necinste şi dezmăţ. 

După ce ascultară vorbele Pampineei, celelalte doamne nu numai că-i lăudară sfatul, dar, dornice de 
a-l urma, se şi apucară să urzească cu amănunţime planuri, de parcă abia ieşite de acolo, din biserică, s-ar fi 
şi aşternut la drum. Dar Filomena, care era înțeleaptă foarte, grăi: 

— Prietene dragi, deşi cuvintele rostite de Pampinea s-au vădit nespus de nimerite, nu se cuvine totuşi 
să ne grăbim aşa de mult precum pare că vreţi să faceți. Amintiţi-vă că noi suntem toate femei şi nu-i nici 
una dintre noi atât de tânără de ani încât să nu ştie cât de puţin prevăzătoare sunt femeile când se adună 
laolaltă şi cât de greu se pot conduce fără ajutorul unui bărbat. Noi suntem schimbătoare, îndărătnice, 
bănuitoare, slabe de înger şi fricoase, de aceea tare mă tem ca nu cumva, dacă plecăm așa de capul nostru, 
să nu ni se împrăștie ceata mai iute decât s-ar cădea, lucru ce nu ne-ar face cinste; de aceea ar fi bine să ne 
căutăm o călăuză mai înainte de a pleca. 

Atunci Elisa zise: 

— Într-adevăr, bărbaţii sunt întotdeauna cap femeii, şi fără ajutorul lor arareori se întâmplă ca noi, 
orice am pune la cale, să ducem lucrurile la bun sfârşit; dar cum să facem rost de ei? Ştim doar cu toatele 
că ai noştri ori au murit în bună parte, ori dacă au mai rămas în viaţă, s-au împrăştiat care încotro, fără să 
ştim nici noi pe unde, cu fel de fel de prieteni, căutând şi ei să fugă de ce vrem să fugim şi noi; să ne rugăm 
de oameni străini nu se cuvine; de aceea, dacă vrem să ne vedem de sănătate şi să scăpăm de aici, trebuie 
să facem astfel încât să nu ne alegem la urmă cu necaz şi sfadă, de unde la început plecam cu gândul de a 
petrece şi de a ne odihni. 

În timp ce doamnele vorbeau astfel, intrară în biserică trei tineri, dintre care nici unul nu avea mai 
puţin de douăzeci şi cinci de ani, şi cărora nici vitregia vremurilor, nici faptul că-și pierduseră prieteni şi 
rude apropiate, nici teama pentru viaţa lor nu izbutiseră să le molcomească dragostea, necum să le-o şi 
stingă. Unuia dintre ei îi zicea Pamfilo pe nume, celui de al doilea Filostrato şi ultimului Dioneo, toți trei 
plăcuţi la înfăţişare şi cu purtări alese. În toată învălmăşeala aceea, tinerii noştri încercau spre mângâierea 
lor să-şi vadă iubitele, care se aflau din întâmplare chiar printre doamnele de faţă şi dintre care unele erau 
şi rude cu băieții. Tinerii nu apucară să le zărească bine, că ele îi şi văzură, drept care Pampinea prinse a 
grăi zâmbind: 

— lată că soarta ni se arată de la început prielnică scoțându-ne în cale trei tineri vrednici şi înţelepţi, 
care vor primi cu bucurie să ne fie şi slugi şi călăuze, de-om vrea să-i luăm în slujba noastră. 

Atunci Neifile, îmbujorându-se la faţă de ruşine, căci era una din cele îndrăgite de unul dintre tineri, 
grăi: 

— Vai, Pampinea, pentru Dumnezeu, gândeşte-te ce spui! Eu sunt încredinţată că pe fiecare dintre ei 
nu-i poți vorbi decât de bine şi îi socot pe câteştrei vrednici de lucruri mult mai mari decât ar fi acesta; de 
asemenea socot că ar putea să ţină tovărășie bună şi preacinstită unor doamne cu mult mai plăcute şi mai 
frumoase decât noi, dar fiindcă toată lumea ştie că sunt îndrăgostiți de unele dintre noi, mă tem să nu 
prilejuim vreo bănuială sau ocară dacă îi vom lua ca însoțitori, chiar fără nici o vină din partea noastră sau 
a lor. 

La care Filomena zise: 

— Ei şi? Ce înseamnă asta? Dacă eu una sunt cinstită și nu mă mustră cugetul cu nimic, zică oricine 
orişice, că mie tot nu-mi pasă: Dumnezeu şi adevărul vor sări întru apărarea mea. Numai de ar vrea să vină, 

atuncea într-adevăr, precum zicea şi Pampinea, putem pe drept cuvânt să spunem că soarta se ara 
prielnică plecării noastre. 

Celelalte doamne, auzind-o vorbind astfel, nu numai că tăcură fără a se împotrivi, dar, toate într-un 
glas, cerură ca tinerii să fie chemaţi, să li se arate ce aveau de gând să facă ele şi apoi să li se ceară să aibă 
bunătatea de a le însoţi la drum. Or, drept aceea, Pampinea, care era înrudită cu unul dintre ei, fără să mai 


lungească vorba, se ridică în picioare şi, apropiindu-se de tinerii care şedeau pe loc şi se uitau la ele, după 
ce îi salută cu fața zâmbitoare, le împărtăşi ce aveau de gând și îi rugă din partea ei şi a celorlalte doamne 
să se gătească a le însoţi frățește și cu gând curat. Tinerii crezură la început că sunt luaţi în râs, dar după ce 
văzură că Pampinea nu glumește, răspunseră voioşi că-s gata să le urmeze pretutindeni, şi fără să mai 
zăbovească, până a nu se despărți, orânduiră între ei ce anume aveau de făcut. Apoi, după ce puseră pe 
slugi să pregătească cu bună rânduială tot ce făcea trebuinţă şi le trimiseră din vreme la locul unde aveau să 
meargă, a doua zi de dimineață, adică într-o miercuri spre revărsat de zori, doamnele însoțite de câteva 
slujnice şi cei trei tineri dimpreună cu cei trei slujitori ai lor, ieşind pe poarta oraşului, se așternură la drum; 
şi nu se depărtară mai mult ca două leghe, că şi ajunseră la locul mai dinainte hotărât. 

Se afla numitul loc pe un deal depărtişor de orice drum din cele care treceau pe acolo şi plin de fel şi 
fel de copăcei mărunți şi tufe înverzite, plăcute la vedere. 

Iară pe vârful acestui deal se afla un palat mândru cu o curte mare şi frumoasă la mijloc, cu pridvoare, 
cu săli şi cu odăi care de care mai frumoase şi împodobite pretutindeni cu zugrăveli menite să înveselească 
ochii, înconjurat de poieniţe şi de grădini fermecătoare, cu puțuri cu apă rece ca gheaţa şi pivnițe cu vinuri 
scumpe, lucruri, ce-i drept, mai potrivite cu băutori de soi decât cu nişte doamne cuminţi şi cumpătate. 
Spre marea lor mulţumire, ceata de cavaleri şi doamne găsi palatul pretutindeni curat și măturat, cu paturile 
aşternute în odăi, şi peste tot aflară flori, toate câte le dăruia anotimpul, și pardoselile aşternute cu 
împletituri de trestie. Şi după ce, abia ajunşi, se aşezară jos, Dioneo, care n-avea pereche în lume de vesel 
şi glumet, grăi: 

— Doamnelor, iată-ne în sfârşit aicea unde ne-a adus mai degrabă isteţimea dumneavoastră decât 
priceperea noastră; nu ştiu ce aveţi de gând să faceţi cu gândurile ce vă apasă, că eu unul pe ale mele le-am 
lăsat pe toate înapoia porții, în oraş, când am plecat împreună la drum mai adineaori. De aceea, ori vă 
pregătiți să râdeţi, să petreceţi şi să cântaţi cu mine (bunînţeles numai atât cât vă permite cinstea voastră), 
ori dacă nu, lăsaţi-mă să mă întorc la ele şi să rămân pe mai departe în zbuciumatul nostru oraş. 

La care Pampinea, ca şi cum ar fi alungat şi dânsa gândurile negre, răspunse bucuroasă: 

— Ca din carte ai grăit, Dioneo! Așa e, bine zici; se cade să fim veseli, căci tocmai de aceea am fugit 
de supărări. Dar întrucât se ştie că lucrurile făcute fără cap nu-s trainice, eu, care am fost făuritoarea acestei 
mândre cete, vrând și de aici înainte să avem parte de voioşie, socot că trebuie negreşit să alegem dintre 
noi pe careva drept căpetenie, care să se îngrijească de bunăstarea noastră şi căruia să-i dăm cinstire şi să-i 
vădim supunere. Or, pentru ca fiecare dintre noi să simtă atât povara acestor griji cât şi plăcerea de a fi ales 
conducător, şi ca atare acela căruia nu i-e dat s-o simtă să nu se arate invidios, alegerea făcându-se atât 
dintre bărbați cât şi dintre femei, cred că ar fi bine să i se încredințeze în fiecare zi tot altuia povara şi 
cinstea stăpânirii; cel care va fi primul să fie ales de toți; cei care vor urma să fie aleşi spre seară după 
bunul plac al regelui ori al reginei care au domnit în ziua aceea. lar pe urmă, alesul, după socotinţa lui 
pentru răstimpul cât îi va dura domnia, să rânduiască locul și felul în care vom petrece vremea. 

Cuvintele Pampineei plăcură foarte mult acelora de față, care cu toții într-un glas o aleseră regină a 
zilei de început, iar Filomena dând fuga la un laur - căci nu o dată auzise de câtă cinste erau demne 
frunzele acelui pom şi aşijderea de câtă cinste îl făceau vrednic pe acela care era pe drept cuvânt încununat 
cu ele - culese câteva crenguțe şi, după ce împleti o cunună de toată frumuseţea, i-o aşeză pe frunte, iar mai 
apoi cununa aceasta fu pentru toți semn limpede de stăpânire și mărire atâta vreme cât ţinu tovărăşia lor. 

Pampinea, după ce fu aleasă regină, porunci să i se înfățişeze slujitorii tinerilor şi slujnicele lor, care 
erau patru la număr, şi le ceru să tacă, iar după ce tăcură, zise: 

— Pentru a vă da eu, cea dintâi, o pildă vrednică de urmat, mulțumită căreia păşind din bine în m 
bine ceata noastră să-şi ducă traiul ei în bună rânduială, în voioşie, fără ocară şi să dureze atâta vreme cât 
ne va fi pe plac, îl numesc pe Parmeno, slujitorul lui Dioneo, drept credinciosul meu și îi dau în grijă toate 
cele câte ne fac trebuință, precum şi slujba mesei. Sirisco, slujitorul lui Pamfilo, vreau să ne fie vistiernic şi 
să asculte poruncile lui Parmeno. Tindaro în schimb să şază în slujba lui Filostrato şi-a celorlalți doi tineri 


şi să se îngrijească de odăile lor atuncea când ceilalți prinşi fiind de alte treburi, nu vor avea răgaz s-o facă 
şi pe asta. Misia, servitoarea mea, şi Licisca, a Filomenei, vor sta toată vremea la bucătărie şi vor găti cu 
mare grijă bucatele poruncite de Parmeno. Chimera, slujnica Laurettei, şi Stratilia, a Fiammettei, poftesc să 
se îngrijească de camerele doamnelor cât şi de curăţenia odăilor unde vom sta. Şi acum, pe lângă toate 
astea, doresc şi poruncesc ca fiecare dintre voi, dacă vrea să fie pe placul nostru, oriunde ar merge, de 
oriunde ar veni, orice ar vedea sau auzi, să se ferească de a ne aduce vreo veste dinafară care să fie altcum 
decât o veste bună. 

Şi după ce împărți pe scurt poruncile acestea, pe care toți le lăudară, ridicându-se bucuroasă în picioare, 
grăi: 

— Locul e plin de poieniţe, grădini şi alte frumuseți; mergeţi și vă plimbaţi după plăcerea inimii, dar 
către ceasurile nouă să vă adunaţi cu toții aici, ca să luăm masa pe răcoare. 

Cu îngăduința doamnei şi reginei lor, tinerii, dimpreună cu doamnele cele frumoase, vorbind despre 
lucruri plăcute, porniră a cutreiera cu paşi agale o grădină, în vreme ce împleteau cununi din diferite frunze 
şi cântau cântece de dor. Şi după ce rămaseră în grădină atâta vreme cât li se dase îngăduință, se întoarseră 
acasă şi aflară că Parmeno prinsese a se îngriji de slujba lui cu râvnă şi destoinicie, căci n-apucară bine să 
intre într-o sală de jos, că şi văzură mesele așternute cu fețe albe ca zăpada şi cu pahare ce păreau de argint 
de tare ce sclipeau şi pretutindeni locul împodobit cu flori de drobuşor, de aceea, după ce dintâi îşi clătiră 
mâinile cu apă pe voia doamnei lor, se aşezară fiecare pe locul rânduit de Parmeno. Şi după ce bucatele 
gătite cu pricepere şi vinurile cele scumpe fură aduse, slujitorii, fără să aştepte altceva, porniră a-i sluji în 
tăcere. Mesenii, bucuroși de buna rânduială care domnea în toate, mâncară veselindu-se cu glume şi vorbe 
de duh. Iar după ce mesele fură strânse (cum fiecare dintre doamne ştia să dănțuiască, la fel ca şi tinerii de 
altfel, iar unii mai ştiau de asemeni să cânte foarte bine şi din lăută ori din gură), regina porunci să fie 
aduse violele şi alăutele şi, la porunca ei, Dioneo cu alăuta, iar Fiammetta cu viola porniră a cânta cu multă 
gingăşie un dans. Regina, dimpreună cu celelalte doamne şi cu cei doi tineri rămași, după ce trimise slugile 
să mănânce, se prinse şi ea în dans şi începu să învârtească cu pas agale o horă, iar după ce sfârşiră cu 
dansul începură să cânte cântece voioase de dragoste. Într-acest chip petrecură ei până când reginei i se 
păru că-i vremea de odihnă; şi atunci, după ce-i învoi pe toţi să se retragă, cei trei tineri o luară către odăile 
lor (despărțite de cele ale femeilor), pe care le găsiră cu paturile frumos așternute și tot atât de pline de flori 
precum găsiseră şi sala de mâncare. Doamnele îşi aflară şi ele odăile la fel şi, dezbrăcându-se degrabă, se 
întinseră să se odihnească. 

Abia trecuse de ceasurile trei, când regina, sculându-se din somn, puse să-i scoale şi pe ceilalți, zicând 
că nu e sănătos să dormi prea mult în timpul zilei. O luară apoi spre o poieniţă cu iarbă verde şi înaltă în 
care soarele nu ajungea să bată din nici o parte, iar acolo, mângâiaţi de o boare dulce, se aşezară pe iarbă în 
cerc, după voia reginei lor, care începu astfel: 

— Precum vedeţi, soarele-i sus, căldura e încă mare şi nu se aude decât glasul cosaşilor printre măslini, 
de aceea fără îndoială ar fi lucru prostesc să ne mutăm în altă parte. Aici e umbră, e frumos şi după cum 
vedeţi nu vă lipsesc nici tablele, nici șahul: fiecare se poate desfăta după voia inimii. Dar dacă ar fi să-mi 
ascultați îndemnul, n-am petrece această vreme de arșiță a zilei jucând şah sau table - căci jocul aduce 
unuia dintre părtaşi mâhnire, fără să-l mulţumească din plin nici pe celălalt sau pe aceia care privesc - ci 
mai degrabă povestind, căci cel ce spune o poveste desfată deopotrivă pe toți câţi îl ascultă. N-o să apucaţi 
a isprăvi fieştecare o istorioară, că soarele va da în apus, arșița va pieri şi vom putea să ne petrecem care 


Caii aa 


m va voi şi cum îi va plăcea; de aceea dacă spusa mea vă e pe plac (căci eu sunt gata să vă împlines 
voia întru totul), să facem după cum am spus; iar dacă nu, faceți cum vreţi până la asfintit de soare. 
Doamnele, toate deopotrivă, şi cei trei tineri laolaltă lăudară cuvintele reginei. 
— Atuncea, zise dânsa, dacă vă învoiţi la asta, poftesc ca fiecare să fie liber a vorbi despre ce-i place 
lui mai mult. 


Şi întorcându-se către Pamfilo, care şedea la dreapta ei, îi spuse cu dulceaţă în glas să facă începutul 
cu o poveste de a lui. Iar Pamfilo auzind porunca, fiind ascultat de toţi, prinse a grăi fără zăbavă așa 
precum urmează: 

[7 OVESTEA ÎNTÂI 


A 


Ser Ciappelletto c-o spovedanie ticluită trage pe sfoară un cuvios călugăr şiapoi îşi dă sfârşitul; 
și, după ce în viaţă fosta-a mişelnic foarte, murind trece drept sfânt, şi sfântul Ciappelletto i se zice. 


| Orice lucru săvârşit de om se cade, preaiubite doamne, să fie început în numele preasfânt al celui ce-i 


dătător de viață. De aceea, eu, ce-am fost ales să încep poveştile de astăzi, am să pornesc la drum cu una 
din faptele lui minunate, pentru ca, ascultând-o noi, nădejdea noastră în el - ca unul care-i veşnic - și mai 
cu sârg să se statornicească şi să-i slăvim numele în veci. E limpede c-așa precum cele lumești sunt toate 
trecătoare şi morţii hărăzite, la fel şi-n ele însele şi în afara lor sunt pline de necazuri, de trudă şi de chinuri 
şi toate sunt supuse la rele şi primejdii; ori noi, care trăim în mijlocul lor şi suntem miez din miezul lor, 
n-am izbuti nicicând, de bună seamă, nici să le ţinem piept, nici să ne ştim feri de ele, dacă harul lui 
Dumnezeu n-ar zămisli în noi pricepere şi putere. Totuși nu-i de crezut că harul acesta pogoară în noi prin 
meritele noastre; el purcede numai şi numai din mila Părintelui Ceresc și din ruga multă a celor care au fost 
şi dânşii muritori ca noi şi care acum îi stau de-a dreapta şi pururi sunt ferice, căci niciodată în viață nu i-au 
călcat porunca. Iar lor, ca unora ce ne cunosc din însăşi viaţa lor lumească prea multă slăbiciune, noi le 
înălțăm rugarea noastră, cedându-le ce ne lipseşte, căci nu îndrăznim, se pare, să ne rugăm de-a dreptul 
unui atât de mare şi drept judecător cum este Dumnezeu. Şi totuşi nesfârşită e îndurarea lui față de noi, 
care neputând pătrunde cu bieţii noştri ochi de muritori adâncul înţelepciunii sale, se întâmplă uneori ca, 
înşelaţi fiind de năluciri deşarte, să încredințăm rugile noastre vreunui duh ce-i surghiunit pe veci din 
preajma lui; şi totuşi Dumnezeu, Atoateştiutorul, căutând mai degrabă la nevinovăția celui ce se roagă, 


ecât la neghiobia lui sau la surghiunul duhului rugat - ca şi cum nu-n surghiun, ci-n preajma lui s- 
desfăta ferice - ne împlineşte ruga. Lucru ce își va arăta obrazul în chip cu totul deslușit din istorioara ce 
gândesc s-o spun: zic desluşit, nu judecata lui Dumnezeu urmând-o, ci judecata noastră, a celor de pe aici. 

Se povesteşte dar, cum că messer Musciatto Franzesi, ajuns, din negustor bogat şi mare ce era, la 
rang de cavaler, fu nevoit să plece în Toscana dimpreună cu messer Carlo Senzaterra, frate cu regele 
Franţei, căruia papa Bonifaciu îi trimisese vorbă să vină până la dânsul. Or, ştiindu-şi el cam încurcate 
trebile lui negustoreşti, aşa cum sunt de obicei aceste treburi toate, şi nefiind chip să le dezlege în grabă, se 
gândi să le lase în grijă mai multor inşi. Şi pentru fiecare treabă găsi şi om anume: doar pentru una mai 
avea îndoieli, căci nu ştia cine ar fi fost în stare să-i scoată nişte bani împrumutați pe la câţiva burgoni. lar 
pricina îndoielii era că auzise cum că burgonii ar fi de rea-credință, neam cam ţâfnos şi aprig, iar lui nu-i da 
prin minte ce om al naibii ar fi putut găsi, ca bizuindu-se pe el, să le răzbească soiul ticălos. Şi după ce se 
gândi mult, îşi aminti de un oarecare ser Ciapperello din Prato, care la Paris îi călcase adeseori prin casă. 
Acestuia, fiind puţintel la trup şi spilcuit nevoie mare, francezii, neștiind bine ce înseamnă Ciapperello, 
crezând c-ar fi „cappello”?, „chapel”!% pe limba lor, nu-i mai ziceau Ciappello, ci, fiind mărunt la trup, 
de-a dreptul Ciappelletto, şi cu porecla asta era ştiut de toţi, fiind prea puţini aceia care-i mai cunoşteau 
adevăratul nume. 

Şi iată acum şi soiul de viață ce ducea numitul Ciappelletto: fiind el notar, se rugina amarnic când 
vreun act de-al lui (deși făcea puţine) s-ar fi aflat că nu e măsluit; şi acte ca acestea îți ticluia câte pofteai şi 
le făcea mai bucuros pe nimica decât un altul pe bani grei. Mărturii mincinoase dădea cu mare plăcere, 
rugat ori nerugat, şi, cum pe vremea aceea în Franţa se punea mare temei pe jurăminte, prea puţin 
păsându-i că jură strâmb, el câştiga într-acest chip necinstit toate procesele la care era chemat să jure pe 
legea lui că spune drept. Îi plăcea peste măsură și se străduia din răsputeri să semene zâzanii și vrajbă între 
prieteni, rubedenii sau oricine-ar fi fost, şi cu cât ieşea mai lată isprava, cu-atâta mai vârtos se veselea şi el. 
De-l poftea cineva ca părtaş la vreun omor sau altă mârşăvie, pentru nimic în lume nu s-ar fi dat în lături, ci 
bucuros sărea într-ajutor; într-acest chip de nenumărate ori a schingiuit și-a omorât cu mâna lui făpturi 
nevinovate, fără să-l silească nimeni. De înjurat ştia să-njure mai straşnic ca oricine de dumnezei şi de toți 
sfinţii; şi pentru orice fleac îi sta blestemu-n gură, căci mai era și iute la mânie. În biserică nu ti-ar fi călcat 
nici să-l pici cu ceară, iar cele sfinte le lua în derâdere cu vorbe deşucheate, netrebnice otrepi părându-i-se 
toate. Prin cârciumi însă şi alte lăcașuri de pierzanie îşi făcea veacul, şi să fi pus şi carul cu boi tot nu-l 
trăgeai afară. Pe femei le-ndrăgea cum îndrăgeşte câinele ciomagul; ci-ntru potrivnicul păcat se desfrâna 
mai bucuros ca oricare. De-ar fi fost la o adică să fure, fura împăcat cu sine, ca omul cel cucernic când dă 
şi el pomană. De lacom şi bețiv nu-l mai răbda pământul, ba într-aşa măsură, încât uneori îl răzbea cu 
scârba şi-i da pe nas prea multă lăcomie. La joc de cărți şi zaruri măsluite n-avea pereche-n lume. Dar ce 
mai tura-vura, era mișel şi pace. Cel mai mişelnic om din câţi trăiesc sub soare. Dar mârşăvia lui fu ocrotită 
vreme îndelungată de rangul şi puterea lui messer Musciatto, care îl punea la adăpost de răzbunarea celor 
pe care îi vătăma şi chiar de furia curţii, căci nici cu ea nu se avea mai bine. 

Or, amintindu-și messer Musciatto de acest ser Ciapperello, căruia îi cunoştea întreaga viață din 
fir-a-păr, socoti că şi-a aflat într-însul ac vrednic de cojocul afurisiţilor burgoni. Şi, poruncind să-l cheme, 
îi cuvântă astfel: 

— Ser Ciappelletto, precum ai la ştiinţă, voi părăsi curând aceste locuri, şi, printre alţii, având şi cu 
burgonii niscaiva socoteli şi ştiindu-i bine cât plătesc şi ce pramatii sunt, nu ştiu alt om mai vrednic decât 
tine pe care să mă bizui că va putea să scoată de la dânșii paralele cu care îmi sunt datori, de aceea, cum 


5 Messer, în italiana veche: domnul (n. t). 

iu că acu deodată n-ai nimic de lucru, de te-nvoieşti să iei în grija ta această trebuşoară, m-oi îngriji și 
să-ți dobândesc milostivirea curţii şi din bănetul strâns să-ți fac şi ție parte. 

Ser Ciappelletto, ştiindu-se fără de lucru şi cam lipsit de bunuri pământeşti, văzând că-i pleacă 
protectorul, care atâția ani de-a rândul îi slujise drept pavăză, nu mai șezu pe gânduri, ci, fiind silit de 
împrejurări, se hotărî să-i spună că se învoieşte bucuros. Drept aceea, după ce se sfătuiră împreună, plecând 


messer Musciatto, ser Ciappelletto, cu întăritură la mână şi cu hârtii domnești de încredințare, luă drumul 
Burgundiei, pe unde aproape nimeni nu mai auzise de dânsul. Acolo, potrivnic firii sale, începu să umble 
după datornici şi să-şi rostuiască treburile cu duhul blândeţii şi cu îngăduință de parcă mânia şi-ar fi ţinut-o 
anume pentru mai la urmă. Şi, între acestea, fiind găzduit în casa a doi frați florentini, cămătari amândoi, 
care, de dragul lui messer Musciatto, îl ţineau ca pe palme, i se întâmplă să cază bolnav la pat. Cei doi frați 
chemară degrabă doctori şi slujitori să-i şază la îndemână și făcură tot ce le stă în putere să-l vadă vindecat. 
Dar orice ajutor se dovedea zadarnic, căci bietul om, bătrân cum era și trăit în desfrânare, după spusa 
doctorilor mergea din zi în zi în mai rău, ca omul când îl ajunge ceasul morții, din care pricină cei doi erau 
mâhniţi din cale-afară. Şi într-o bună zi, aflându-se pe undeva pe aproape de încăperea în care bolea ser 
Ciappelletto, începură să cugete între ei: 

— Ce ne facem cu omul ăsta? zicea unul către celălalt. Mare pacoste pe capul nostru. Căci să-l alungi 
din casă aşa bolnav cum e ar însemna să n-ai nici minte şi să te faci şi de rușine. Ce-ar zice lumea de-ar 
vedea c-așa, din bun senin, îl alungăm din casă tocmai când stă să moară, când el, săracul, cu nimic nu ne-a 


mâniat vreodată; şi toate acestea după ce tot noi l-am găzduit şi l-am grijit cu râvnă. Pe de altă parte însă, a 
fost aşa de mişel, încât de spovedanie de bună seamă nici n-o să vrea s-audă, iar dacă moare fără să se 
spovedească, nici o biserică n-o să-i primească trupul, ci dimpotrivă o să-l azvârle ca pe-un câine cine ştie 
unde. Dar hai să zicem totuşi c-ar ajunge să se spovedească; păcatele lui însă sunt atât de numeroase şi atât 


şi-atunci, nedezlegat, tot la aceeași groapă o s-ajungă. lar dacă acestea s-ar adeveri, norodul de pe-aci 
văzând una ca asta, fie din pricina îndeletnicirii noastre ce-i pare că-i nelegiuită, şi ca atare o bârfeşte de 
zor, fie din dorinţa de a ne jefui, s-o ridica împotriva noastră, urlând în gura mare: „Javrele astea de italieni, 
pe care nici biserica nu-i rabdă sub acoperișul ei!!, nu mai au ce căuta între noi”. Şi-o să dea buzna în 
casele noastre şi te pomeneșşti că ne mai şi omoară după ce întâi o să ne prade bine de toată averea noastră. 
Oricum ar fi să fie, de moare-i vai de noi. 

Ser Ciapelletto, după cum spuneam, zăcea într-o încăpere alăturată; şi având auzul ascuţit, aşa cum au 
bolnavii, auzi toate cele ce se spuneau despre dânsul. Drept aceea, chemându-i pe cei doi frați la sine, le 
zise astfel: 

— N-aş vreo să vă îndoiţi în nici un chip de mine şi nici vreo teamă să nutriți pentru avutul vostru. Am 
auzit câte vorbeaţi adineauri şi sunt şi eu încredinţat că aşa s-ar întâmpla, de-ar fi să fie precum gândiţi voi. 
Dar treaba nu stă aşa, căci eu la viața mea atâtea i-am făcut lui Dumnezeu, încât de i-oi mai face una, acu 
în pragul morţii, e tot un drac. De aceea, faceţi ce-ţi putea şi aduceţi-mi un călugăr cucernic şi priceput în 
tainele bisericeşti, cel mai cucernic şi mai priceput pe care-l veţi găsi - de-ar fi să se afle vreunul pe fața 
pământului - şi-apoi lăsaţi pe mine, că eu voi şti să scot la capăt şi socoteala mea şi pe a voastră, într-aşa 
chip încât, de bună seamă, toate or să fie bine şi n-o s-aveţi de ce vă plânge. 

Cei doi frați, deşi nu-și puneau prea mari nădejdi în spusa lui ser Ciappelletto, se duseră totuşi la o 
mănăstire de călugări şi cerură să li se dea un monah cucernic şi priceput, care să-l spovedească pe un 
italian ce se afla bolnav la ei în casă. Şi mănăstirea le dădu un călugăr, om evlavios şi trăit în frica lui 
Dumnezeu, cu mare pricepere în ale Sfintei Scripturi, vrednic de toată cinstea şi cu osebire venerat şi 
îndrăgit de toți dreptcredincioşii; iar cei doi frați îl duseră cu ei. 


de îngrozitoare, încât s-ar întâmpla la fel; nu-i preot sau călugăr să poată sau să vrea să-i deie dezlegare; 

Călugărul, după ce intră în odăiţa unde zăcea ser Ciappelletto, i se aşeză alături şi prinse a-l îmbărbă 
ca vorbe mângâioase, după care îl întrebă de câtă vreme nu se spovedise. Ser Ciappelletto, care nu 


cunoscuse în viaţa lui ce va să zică spovedania răspunse: 

— Eu sunt deprins, părinte, să mă spovedesc măcar o dată pe săptămână, dacă nu şi de două sau de trei 
ori. Acum însă, de când zac, nu m-am mai spovedit de opt zile încheiate, cu atâta chin m-a pedepsit 
pârdalnica de boală. 

Grăi atunci călugărul: 

— Bine faci, fiule, şi aşijderi să urmezi şi de acu înainte. Pre câte văd, n-oi osteni prea mult punându-ţi 
întrebări şi dându-ţi ascultare, de vreme ce cu atâta sârg te ţii de spovedanie. 

— Nu zi aşa, părinte, grăi ser Ciappelletto, că nu m-am spovedit nicicând destul de des, încât să nu 
râvnesc de fiecare dată să fac mărturisire de toată vina mea, de când mă ştiu pe lume şi până-n ceasul cela. 
De aceea dar mă rog de dumneata să mă întrebi cu multă amănunțime de toate, toate cele, ca și cum 
niciodată nu m-aș fi spovedit; nu te uita că-s bolnav. Căci mi-i mai drag să-mi pun la caznă trupul decât să 
ştiu, cruţându-l, că săvârşesc vreo faptă ce-ar duce la pierzanie sufletul meu, pe care Mântuitorul nostru 
plătitu-l-a cu sângele-i prea scump. 

Cuvintele acestea plăcură sfântului călugăr, care află în ele temei de gânduri bune. Şi, după ce-l lăudă 
cu prisosință pe ser Ciappelletto pentru bunul său obicei, începu să-l întrebe de s-a dedat desfrâului cândva, 
păcătuind cu vreo femeie. La care ser Ciappelletto, oftând din greu, îi zise: 

— Părinte, dinspre partea asta mi-e şi ruşine parcă să-ți spun adevărat, căci tare mult mă tem să nu cad 
în păcatul deşartei semeții. 

La care preasfințitul zise: 

— Zi-i fără frică, fiule, căci adevăr spunând, nici întru spovedanie şi nici altminteri, nimeni n-a 
săvârşit păcat. 

Şi Ciappelletto atunci: 

— De-i precum zici, părinte, atunci îţi spun: neprihănit mă țin la trup şi acuma, aşa cum am ieșit din 
pântecele mamei. 

— Binecuvântă-l, Doamne, că bine a mai făcut! grăi preacuviosul. Şi, astfel făcând, tu, fiule, eşti cu 
atât mai vrednic, cu cât nimeni nu te oprea să faci altminteri, aşa cum de pildă nu ni-e nouă îngăduit să 
facem, şi nici altor călugări ce-s juruiţi şi ei. 

Îl întrebă pe urmă de nu care cumva îl supărase pe Cerescul Tată prin pofta lăcomiei. La care ser 
Ciappelletto, oftând şi a doua oară, răspunse cam că da, şi nu numai o dată. Căci, zicea el, deşi postea cel 
puţin de trei ori pe săptămână cu pâine şi cu apă, în afară de posturile rânduite în păresimi şi pe care orice 
drepteredincios le păzeşte cu sfinţenie, totuși apa ceea o băuse cu aceeași poftă şi aceeaşi plăcută desfătare 
cu care şi bețivii se aghesmuiesc cu vin, mai cu seamă când se nimerea să ostenească de rugare multă sau 
de prea multă trudă la vreun pelerinaj. Apoi, într-alte rânduri, mai râvnise anume, zicea, și la niscaiva 
salatele pregătite din buruieni, așa cum fac femeile când se duc la ţară, iar alteori aflase în bucate mai 
multă desfătare decât credea că s-ar fi cuvenit să afle un credincios care păzeşte cu evlavie postul, aşa cum 
îl păzea el. La care vorbe, fratele îi zise: 

— Fiule, fireşti sunt toate astea şi nu-s păcate grele, de aceea nu găsesc cu cale să-ți apese cugetul mai 
mult decât s-ar cere. Oricui i se întâmplă, oricât de sfânt ar fi, să-i cadă bine bucățele, după un post mai 
îndelungat și aşijderea şi apa după sfârşeală multă. 

— Ah, părinte, zise ser Ciappelletto, nu spune așa doar ca să-mi mângâi sufletul; ştii bine doar că-mi 
dau eu singur seama că cele ce-s făcute întru slujirea Tatălui Ceresc se cade a fi făcute cu sufletul curat și 
neîntinat de zgură sau rugină; oricine face altminteri alunecă în păcat. 

Prea mulțumit de vorbă lui, călugărul îi zise: 

— Mă bucură nespus aceste simțăminte şi-mi place că întru ele ţi-e cugetul curat. Ci ia să-mi sp 
acum, căzut-ai tu vreodată la patima zgârceniei, râvnind mai mult decât era cu drept sau stăpânind ce nu 
era al tău? 

Ser Ciappelletto îi răspunse: 

— Părinte, n-aş dori să cazi la bănuieli din pricină că mă afli în casa acestor cămătari; eu n-am nimic 


cu ei; dimpotrivă, am tras aici cu gând să-i dojenesc, ba chiar să-i pedepsesc şi să-i dezvăţ de mârşava lor 
meserie, şi cred că aş fi biruit dacă nu mă încerca Dumnezeu astfel. Pe mine, tata, căci se cuvine s-o știi şi 
pe asta, când l-a ajuns sfârşitul, m-a încărcat de avuţii; eu însă am dat de pomană o bună parte din ele, iar 
mai apoi, ca să mă țin în viață și ca să pot milostivi săracii, mi-am rostuit şi eu niscaiva trebușoare 
negustoreşti, şi întru ele mi-am dorit câştigul. Ce-am câștigat am împărțit de-a pururi pe din două: cu 
partea mea mi-am stâmpărat trebuinţele trupeşti, iar cu cealaltă am miluit săracii. Şi unde puneam eu mâna, 
punea şi Domnul mila, astfel încât cu ajutorul lui mi-a mers din plin câștigul. 

— Bine-ai făcut, grăi călugărul; dar de mâniat, mâniatu-te-ai adesea? 

— Oh, dinspre partea asta, făcu ser Ciappelletto, drept să-ţi spun, m-am cam mâniat. Căci cine oare 
şi-ar putea stăpâni mânia văzându-şi semenii cum se desfată în rele din zori şi până-n noapte, cum nu țin 
seamă de porunca și legile lui Dumnezeu şi cum nici că le pasă de judecata lui? De câte ori n-aş fi dorit să 
ştiu că-s mort mai bine decât să-i văd pe tineri slujind deşertăciunii, să-i văd cum jură strâmb, cum umblă 
prin lăcașuri de pierzanie, cum nu păşesc cu anii în biserici şi cum se înghesuie a străbate mai grabnic căile 
lumeşti, decât cărarea cea dreaptă a lui Dumnezeu. 

Călugărul grăi atunci: 

— Fiule, mânia ta e dreaptă şi eu, din partea mea, n-aş şti să-ţi dau canon ca s-o plăteşti pre dânsa. Dar 
nu ţi s-a întâmplat nicicând să te îndemne la omor ori la cuvinte grele sau alte boroboaţe? 

La care ser Ciappelletto răspunse: 

— Vai de mine, părinte, cum poţi spune chiar dumneata așa ceva, dumneata care ţi-ai închinat viața 
Domnului? Dacă aş fi cugetat să fac una ca asta, socoți c-aș mai avea temei să cred că Domnul m-a răbdat 
atâta vreme pe pământ? De-alde astea doar tâlharii şi cei mişei mai fac, iar eu, de văd vreunul, întotdeauna 


spun: Întoarce-i, Doamne, ochii către tine! 

Călugărul îi zise atunci: 

— Ia spune acuma, fiule, Domnul să te blagoslovească, făcut-ai tu cândva vreo mărturie strâmbă, 
vorbitu-i-ai de rău pe semeni, sau luat-ai tu vreodată cu sila dintr-al lor? 

— De bună seamă i-am vorbit de rău, răspunse Ciappelletto, căci am avut pe vremuri un vecin ce 
pururi pe nedrept îşi tot bătea nevasta, și o dată l-am vorbit de rău cu rudele femeii, căci nu puteam răbda 
să văd cum o snopea de fiecare dată când se întorcea băut. 

Grăi atunci călugărul: 

— la spune acu: ziceai c-ai fost neguţător: ai înşelat pe cineva vreodată, așa cum fac adesea 
negustorii? 

— Pre legea mea că da, răspunse Ciappelletto, dar nu ştiu cine a fost; atâta ştiu că o dată, primind eu 
nişte bani pe o bucată de postav vândută unui om, i-am pus cu grijă într-o ladă, fără a mai sta să-i număr; şi 
tocmai bine peste o lună, când dau să-i socotesc, aflu că sunt cu patru bani mai mult decât trebuia să fie, 
din care pricină, după ce i-am păstrat un an de zile încheiat ca să-i pot da înapoi, la urmă, negăsind 
niciunde păgubașul, i-am împărțit săracilor. 

— Asta-i nimica toată, îi zise cuviosul, şi-ai făcut bine ce-ai făcut. 

Pe lângă acestea toate, cucernicul monah îl mai întrebă şi despre alte multe, iar dânsul îi răspunse la 
toate într-acelaşi chip. Şi dorind călugărul să-i săvârşească iertarea de păcate, ser Ciappelletto mai sări cu 
una. 

— Părinte, zise el, mai am pe suflet un păcat ce nu ţi l-am spus încă. 

Călugărul dori să afle care păcat anume, şi Ciappelletto zise: 

— Îmi amintesc, părinte, că într-o sâmbătă, după asfinţitul soarelui, am pus sluga să-mi curețe pri 
casă şi-am dovedit prin fapta aceasta că nu cinstesc cum se cuvine sfânta zi de duminică. 

— Nimica toată-i şi asta, îl încredinţă călugărul. 

— Ba nu zi aşa, părinte, grăi ser Cippelletto; dumineca se cade a fi cinstită, fiindcă într-aceasta zi 
Mântuitorul nostru a înviat din morți. 


Călugărul îl întrebă din nou: 

— Altceva ai mai făcut? 

— Da, părinte, răspunse ser Ciappelletto. O dată, din nebăgare de seamă, m-am pomenit scuipând în 
casa Domnului. 

Călugărul prinse a zâmbi şi zise: 

— Fiule, n-ai la ce să te amărăşti pentru atâta lucru; şi noi, cogeamite călugări, şi tot scuipăm aproape 
zilnic în biserică. 

Iar Ciappelletto de colo: 

— Rău faceţi, cuvioase, căci nici un lucru nu se cade a fi ținut curat ca sfântul lăcaș în care i se aduce 
slavă Domnului-Dumnezeu. 

Şi, după ce-i mai înşiră o droaie întreagă de nimicuri, la urmă prinse a ofta şi-a plânge cu suspine, ca 
unul ce ştia să se prefacă de minune când îi venea la îndemână. Cucernicul călugăr îl întrebă atunci: 

— Fiule, ce-i cu tine? 

Şi Ciappelletto îi zise: 

— O, vai şi amar de capul meu, mai am încă un păcat pe care niciodată n-am cutezat să-l spun, căci 
prea mă chinuie ruşinea: şi ori de câte ori îmi amintesc de el, m-apucă plânsul, precum vezi, şi sunt 
încredinţat că-n veci n-oi dobândi iertare. 

Atunci călugărul îi zise: 

— Vezi-ţi de treabă, fiule, ce tot vorbeşti, acolo? De-ar fi să fie într-un singur om tot ce-i păcat pe 
lumea asta şi ce va fi de-acum înainte, chiar şi-atunci, de se căieşte omul acela şi se frământă atâta cât te 
frămânți tu, Dumnezeu, în bunătatea și îndurarea lui, de bună seamă l-ar ierta, dacă se spovedește; de aceea 


nu te teme și spune-l fără frică. 

Atunci ser Ciappelletto, fără să-şi curme plânsul, îi zise: 

— Vai, părinte, păcatul meu e greu din cale-afară și nu cutez a crede că îmi va fi iertat, de nu te 
îndupleci şi domnia-ta să pui o vorbă bună pentru mine. 

— Mărturiseşte-l fără teamă, grăi preacuviosul, şi eu îți dau făgăduință să mă închin pentru tine. 

Ser Ciappelletto însă îi dă înainte cu plânsul, fără să scoată o vorbă, iar celălalt îl zorea să zică. Și 
într-un târziu, după ce tot plângând îl perpeli pe frate îndelungată vreme întru neștiință şi nedumerire, 
slobozi un oftat din baierele inimii şi zise: 

— Părinte, de vreme ce-mi făgăduieşti să te rogi pentru mine, am să-ți spun: află dar că mi-am 
blestemat o dată mama, pe vremea când eram micut. 

Şi zicând astfel se puse iarăşi pe bocit. Călugărul îi zise: 

— Cum, fiule, ţi se pare c-ai săvârşit un păcat chiar atât de greu? Doar oamenii cât e ziulica de mare îl 
blestemă pe Dumnezeu, iar dânsul îi iartă bucuros, de-şi recunosc greşeala şi se căiesc de ea, şi tocmai tu 
să crezi că nu te va ierta? Nu plânge, ia-ti inima în dinți și fii încredinţat că de l-ai fi împlântat pe cruce 
chiar tu, cu mâna ta, căinţa multă ce mi-o dovedeşti ţi-ar câștiga de bună seamă iertarea lui. 

La care ser Ciappelletto zise: 

— Ah, părinte, cum spui una ca asta? Măicuţa mea cea dragă, ce m-a purtat la sân şi zi şi noapte nouă 
luni de zile încheiate și m-a ţinut în braţe de zeci şi zeci de ori! Ah, rău am mai făcut c-am blestemat-o şi 
prea e greu păcatul; de nu te închini la Domnul pentru mine, în veci de veci n-oi dobândi iertare. 

Văzând călugărul că ser Ciappelletto nu mai are nimic de spus, îl dezlegă de păcate şi-i dădu 
binecuvântarea sa, socotindu-l drept om cu sfântă și neprihănită viaţă, ca unul ce credea pe deplin 

evărate toate câte îi fuseseră spuse. Şi cine oare nu l-ar fi crezut, văzând că spune atare lucruri chiar 
patul morții? La urmă, după toate acestea, îi zise: 

— Ser Ciappelletto, cu ajutorul lui Dumnezeu, în curând vei fi sănătos; dar dacă totuşi, hai să zicem, 
s-ar întâmpla ca Domnul să cheme la sine sufletul tău cel fericit şi pocăit de rele, ţi-ar fi pe plac să ţi se 
îngroape trupul în mănăstirea noastră? 


La care ser Ciappelletto răspunse: 

— Da, părinte, nici n-aş dori să-l ştiu în altă parte, acu dacă mi-ai făgăduit să te închini la Domnul 
pentru mine; şi-apoi, eu totdeauna nutrit-am înclinare pentru așezarea voastră. De aceea te rog ca de îndată 
ce te întorci să te îngrijeşti să mi se aducă anafura din trupul Domnului nostru Isus Hristos, pe care zi de zi 
voi o sfințiți pe altar, căci, deși bine știu că nu sunt vrednic de împărtăşanie, socot, cu îngăduinţa ta, să mă 
cuminţesc totuşi și să primesc cea de pe urmă ungere cu mir; dacă am trăit în viață ca un păcătos, acu când 
am ajuns în ceasul morţii, să-mi dau măcar sfârşitul creştineşte. 

Cucernicul călugăr se arătă voios de atare vorbe înțelepte şi-i spuse că se va îngriji să-i fie adusă 
anafura în pat fără zăbavă, şi aşa se şi întâmplă. 

Între acestea, cei doi fraţi, temându-se ca nu cumva ser Ciappelletto să-i înşele, se aşezară lângă un 
perete ce despărțea odaia lui de o altă încăpere şi, trăgând cu urechea, auziră şi pricepură fără greutate toate 
câte 1 le spunea ser Ciappelletto călugărului, iar pe alocuri, auzind ce păcate mărturisea că făcuse, îi umfla 
aşa de tare râsul, încât stau gata-gata să pufnească şi din când în când îşi ziceau între ei: „Ce fel de om mai 
e şi ăsta pe care nici bătrâneţea, nici boala, nici frica de moartea pe care o vede cu ochii, nici teama de 
Dumnezeu la a cărui judecată va fi silit curând să se înfăţişeze nu pot să-l scoată din nemernicia lui, nici 
să-l îndemne a muri altminterea de cum a vieţuit pe lume!” Totuşi, văzând că până la urmă omul făcuse ce 
făcuse şi dobândise încredințarea că trupul lui va fi îngropat în biserică, nu-şi mai bătură capul degeaba. 

Nu după multă vreme ser Ciappelletto se cuminecă şi, înrăutăţindu-i-se starea, primi şi miruirea de pe 
urmă. 

Iar după sfârşit, în chiar aceeaşi zi în care cu smerenie şi sârg se spovedise, se petrecu din viaţa asta. 
Din care pricină cei doi frați, rânduindu-i din banii lui cinstită îngropăciune şi trimițând vorbă călugărilor 
să vină pe înserate să-i stea de priveghi după obicei şi-n zori să-i ducă trupul, se îngrijiră cu temei de toate 
cele trebuincioase. Cucernicul călugăr care-i primise spovedania, auzind că-și dăduse sufletul, căzu la 
învoială cu stareţul şi, punând să tragă clopotele pentru adunarea obştiei călugăreşti, arătă celor de faţă că 
ser Ciappelletto fusese un sfânt, adevărat, după câte pricepuse el din spovedania lui. Și, în nădejdea că 
Dumnezeu avea să înfăptuiască prin mijlocirea lui o seamă de minuni, îi sfătui să-i prea-cinstească trupul 
cu sârg și multă închinăciune. La care lucru, starețul cu frații dimpreună, încrezători, sărmanii, pe dată se 
învoiră. Şi pe înserate, pornind cu toții la locul unde zăcea trupul lui ser Ciappelletto, îi rânduiră cu alai 
priveghiul; iar către ziuă, înveşmântați în anterie albe şi odăjdii, cu cărțile în mână şi crucile înainte, 
porniră toţi cântând ca să-i ducă trupul, pe care apoi cu mult alai îl purtară până la biserică, mai tot norodul 
din oraş, cu mic, cu mare, îngroșând convoiul ce călca îmbulzindu-se pe urma lor. După ce mortul fu 
aşezat în biserică, cuviosul călugăr care-l spovedise se urcă în amvon şi începu să predice uluitoare pilde 
despre trăirea sa, de posturile sale, de trupul lui neprihănit, de curăţenia-i sufletească, despre sfinţenia lui şi 
viața-i simplă şi curată; și printre alte lucruri le povesti şi fapta pe care ser Ciappelletto i-o mărturisise cu 
lacrimile în ochi, socotind-o drept cel mai greu păcat din toată viaţa lui, și le arătă şi cât de mult se 
străduise el să-i vâre în cap că Dumnezeu avea să-l ierte pentru dânsa. Şi aflând prilej din asta spre a dojeni 
norodul, grăi: „ar voi, afurisiților, pentru te miri ce fir de pai care v-aţine calea îl blestemaţi pe Dumnezeu, 
pe Maica Preacurată şi tot soborul sfinților din rai”. Apoi, pe lângă toate acestea, mai povesti şi altele o 
seamă despre traiul drept şi preacurat al celui răposat. Şi-n scurtă vreme, prin atare vorbe crezute pe de-a 
întregul de mulțime, stârni în cei de faţă atâta zel cucernic şi dragoste pentru mort, încât la isprăvirea 
slujbei dădură buzna toţi ca să-i sărute mâinile şi picioarele; iară veșmintele de pe dânsul i le făcură zdrenţe 
toate, gândind că-i fericit acela ce izbutea să-şi rupă o bucăţică pentru sine. Toată ziua, până-n asfințit, 

lugării fură siliți să-l lase în biserică pentru ca întreg norodul să-l poată vedea. Apoi, pe înnoptate, 
îngropat cu cinste într-un coşciug de marmură, în capelă, şi încă dintr-a doua zi norodul începu să-i pună 
lumânări, să i se închine ca la sfinți, să-i facă juruinţe şi să-i anine în preajmă chipuri cioplite în piatră, așa 
precum cerea făgăduinţa dată. Şi în foarte scurtă vreme faima sfințeniei sale şi evlavia credincioşilor spori 
în aşa măsură, încât era cu neputinţă să afli om lovit de vreun necaz sau de vreo boală care să se închine 


altui sfânt decât lui Ciappelletto; de atunci i s-a zis şi 1 se zice şi astăzi încă „Sunt Ciappelletto” şi se spune 
că şi minuni a săvârşit printr-însul Dumnezeu şi că şi astăzi săvârşeşte cu aceia care 1 se închină smerit şi 
cu credință multă. 

Iată, aşadar, în ce chip a vieţuit şi şi-a aflat sfârşitul ser Ciapperello din Prato, care, precum aţi auzit, 
până la urmă a ajuns să fie socotit și sfânt. N-ar fi pe voia mea să tăgăduiesc cumva că s-ar putea să stea şi 
el de-a dreapta Tatălui, ferice, căci după atare trai nelegiuit şi spurcat o fi ajuns şi el să se căiască în clipa 
morții, şi s-ar putea ca Dumnezeu, în marea-i îndurare, să-l fi primit în sânul lui. Dar, fiindcă lucrul acesta 
ne este întru taină, urmând cele ştiute, mai iute aș zice că a ajuns la iad, în ghearele Satanei, decât la rai cu 
drepții. Şi dacă e aşa cum spun, putem pricepe lesne cât e de bun cu noi Părintele Ceresc; căci mila lui, fără 
a căuta greşeala săvârşită, ci doar şi numai dreapta-ne credință, chiar dacă ni se întâmplă să înălțăm rugare 
unui dușman de-al său, gândind că-i este prieten, el totuşi ne împlineşte ruga, ca şi cum nu către un duşman, 
ci către un sfânt adevărat ne-am fi închinat. De aceea, spre a fi feriți de molima cumplitei noastre vremi și 
spre a rămâne veseli în astă veselă adunare, pururi slăvindu-i numele în care am început-o, să ne arătăm 
smeriţi față de Dumnezeu şi milei lui să-ncredințăm toată nevoia noastră, nădăjduind fără clintire că ne va 
da ascultare. Şi astfel zicând, tăcu. 

OVESTEA A DOUA 


Evreul Abraham, îndemnat de Giannotto din Civigni, apucă drumul curții papale de la Roma şi, 
văzând acolo nemernicia preoțimii, se întoarce iarăşi la Paris şi se face creştin. 

Povestea lui Pamfilo stârni pe alocuri râsul şi fu lăudată de doamne, toată, de la început până la sfârşit. 
Şi, după ce fu ascultată cu multă luare-aminte, când luă sfârşit, regina îi porunci Neifilei, ce sta alături de 
Pamfilo, să deie şir petrecerii începute, spunând şi dânsa o poveste. Neifile, pe cât de frumoasă, pe atât de 
aleasă în purtări, primi bucuroasă îmbierea reginei şi începu astfel. 

— Pamfilo cu povestea lui ne-a arătat că Dumnezeu, în bunătatea sa, nu ia în seamă păcatele noastre 
când ele purced din lucruri pe care oamenii nu pot să le priceapă cu judecata lor; iar eu cu povestirea mea 
vreau să v-arăt în ce măsură aceeaşi bunătate divină ne vădeşte puterea ei cea dreaptă, îndurând cu răbdare 


ăcatele altora ce s-ar cădea s-o proslăvească prin faptă şi cuvânt şi care totuşi calcă strâmb, pentru ca n 
să stăruim cu şi mai multă râvnă întru credinţa noastră. 

Frumoase doamne, am auzit spunându-se pe vremuri că la Paris trăia un negustor de vază, om bun, 
cinstit şi drept la suflet, pe nume Giannotto din Civigni, care făcea negoţ pe picior mare cu stofe şi mătăsuri. 
Acest Giannotto era prieten la cataramă cu un evreu bogat, pe nume Abraham, care era şi el neguţător de 
stofe și om cinstit şi drept. Or, văzând Giannotto ce însuşiri alese zăceau în Abraham, începu să se 
necăjească foarte la gândul că sufletul unui om atât de vrednic, de bun şi de înțelept avea să fie hărăzit 
pierzării, ca unul ce nu cunoştea dreapta credinţă. Din care pricină, începu să-l roage prieteneşte să 
părăsească rătăcirile credinţei iudaice şi să se întoarcă la adevărurile credinţei creştineşti; care credinţă, 
precum vedea şi el, se întindea tot mai vârtos, ca una sfântă şi adevărată ce era, în timp ce credinţa iudaică 
scădea în credincioşi, pierind pe zi ce trece. Evreul răspundea că nu socotește drept sfântă şi bună nici o 
altă credință în afară de cea iudaică şi că el în aceasta se născuse şi tot în ea socotea să trăiască şi să moară, 
fără ca nimeni şi nimic pe lume să-l poată întoarce de la dânsa. Giannotto nu se dădu bătut cu una, cu două 
şi după câteva zile începu din nou să-i vorbească, arătându-i, pe limba lui de negustor, pricina pentru care 
credinţa lui era mai bună. Și deși evreul era mare cunoscător al legii iudaice, fie îndemnat de prietenia care 
îl lega de Giannotto, fie din pricina vorbelor pe care Sfântul Duh le așeza pesemne în gura negustorului 
cam slăbănog la minte, începu să afle multă desfătare în învăţăturile lui Giannotto. Dar, înrădăcinat cum 
era în credința lui, de convertit tot nu voia să se convertească. Pe măsură ce se încăpățâna mai tare, 
Giannotto tot mai aprig îi dădea ghes să treacă la creştinism, până ce evreul, răzbit de atâta stăruință, îi zise: 

— Uite ce, Giannotto, tu vrei cu tot dinadinsul să mă fac creştin. Sunt gata s-o fac, dar mai înainte 
vreau să mă duc la Roma și să-l văd acolo pe acela care spui că-i locţiitorul lui Dumnezeu pe pământ, să 
văd cum trăieşte şi cum se poartă, şi nu numai el, ci şi slujbaşii săi, ce zici că-s cardinali. Şi dacă ei mi s-or 
părea că-s vrednici să mă facă a înţelege, fie prin cuvintele tale, fie prin însăşi purtarea lor, că credinţa 
voastră este mai bună decât a mea, voi face după cum ţi-am spus. Altminterea, rămân evreu. 

Giannotto, auzind acestea, se mâhni peste măsură şi-şi zise în sinea lui: „Zadarnică a fost toată 
osteneala pe care socoteam că mi-am dat-o cu folos în nădejdea de a-l aduce pe calea cea dreaptă; căci de 
se duce Abraham la Roma și vede traiul spurcat şi ticălos al preoțimii noastre, nu numai că nici vorbă nu 
poate fi încreştinare, dar chiar creştin să fie, s-ar face evreu”. Şi, întorcându-se către Abraham, îi zise: 

— Prietene drag, de ce să te încumeţi la atâta osteneală şi cheltuială multă, mergând până la Roma? 
Unde mai pui la socoteală că pentru un om bogat ca tine, drumul, fie pe apă, fie pe uscat, e plin de 
primejdii. Crezi oare că n-ai să găseşti aici pe cineva să te boteze? Ori, dacă tot mai ai vreo îndoială față de 
credinţa pe care ţi-o propovăduiesc, unde crezi c-ai putea găsi meșteri mai înţelepţi și mai luminaţi întru 
aceea decât cei de pe-aici, care sunt gata a-ți lămuri orice îndoială ce ţi s-ar naşte în suflet? Iată de ce 
socotesc eu că drumul tău e de prisos. Gândeşte-te că feţele bisericeşti de la Roma sunt aidoma celor pe 
care le-ai văzut aici, ba chiar cu atât mai vrednice, cu cât sunt mai aproape de marele păstor. De aceea 
ascultă-mă pe mine și cruță-ţi osteneala ce ar fi mai nimerit s-o foloseşti cu alt prilej, la vreo iertare!? 
poate, când s-ar putea să te însoțesc şi eu până la Roma. 

La acestea, evreul răspunse: 

— Giannotto, eu nu mă îndoiesc de toate câte mi le spui; dar ce mai calea-valea, de vrei să-ţi fac pe 
plac, află că țin morțiș să mă pornesc la drum; de nu, nicicând n-oi mai ajunge să fac una ca asta. 

Giannotto, pricepându-i hotărârea, zise: 

— Te du cu bine dar, şi cale bună, frate! 

Iar întru sinea lui îşi dădu cu socoteala că de ajungea Abraham să vază curtea papii de la Roma, de 
bună seamă-n veci n-avea să se mai creştineze; dar, cum n-avea nimica de pierdut, tăcu din gură şi-l lăsă să 

Evreul încalecă degrabă şi cum putu mai iute porni la Roma, unde, o dată ajuns, fu primit cu cinste 
evreii săi. Ş-acolo stând, fără a sufla o vorbă despre pricina care îl adusese, porni a cerceta cu multă 
luare-aminte purtarea papii, a cardinalilor, a întregii preoțimi şi a curtenilor ce li se aflau în preajmă. Şi, pe 
de o parte din câte putu el singur să vadă, destoinic şi luminat la minte cum era, iar pe de altă parte din câte 
i se şoptiră la ureche, omul îşi dădu seama că de la cel mai mare până la cel mai mic, preoţii păcătuiau cu 


toții prin desfrânări trupești; şi nu doar întru cele rânduite de fire, ci chiar şi-n desfrânarea sodomiei, fără a 
cunoaște frâul pocăinţei ori al ruşinii, până într-atâta încât femeile stricate şi copilandrii ajunseseră să aibă 
cea mai mare trecere când era vorba de-a câştiga favoruri. Şi apoi, pe lângă asta, îi cunoscu pe toţi drept 
lacomi şi beţivi, robiți pântecului ca dobitoacele şi fără altă grijă decât desfrâul lor. Şi tot umblând să-i 
cunoască, mai văzu că-s şi zgârciți şi atât de lacomi de bani, încât vindeau și cumpărau sângele asupriţilor, 
chiar şi pe cel creştinesc şi deopotrivă cu el şi lucrurile sfinte, oricare ar fi fost ele, fie că ţineau de jertfe ori 
de binefaceri, făcând atare negoţ cu ele şi având atari samsari, încât nici la Paris măcar nu le-ai fi găsit 
pereche printre toţi negustorii câți se aflau acolo. Şi simoniei lor neruşinate îi ziceau chipurile 
„procuratură”, iar lăcomiei fără frâu „susţinere”, vezi Doamne! Ca şi cum Dumnezeu n-ar fi cunoscut, nu 
zic înțelesul vorbelor, dar gândurile ascunse ale inimilor lor păcătoase, şi ca şi cum s-ar fi lăsat şi el înşelat 
ca oamenii de rând de numele pe care i-l dau lucrurilor. 

Toate acestea, dimpreună cu multe altele, de care e mai nimerit să nici nu amintim, îl necăjiră foarte pe 
evreul nostru, om cumpătat și plin de umilință, și, socotind el că văzuse chiar destule, hotărî să se întoarcă 
la Paris şi se porni la drum. 

Giannotto, de îndată ce află că se întorsese, fără a mai trage nădejde să-l vadă creștinat vreodată, se 
duse la el şi împreună se bucurară de întâlnire. lar după ce-l lăsă să se odihnească vreo câteva zile, îl 
întrebă ce părere avea despre sfântul părinte, despre cardinali şi despre toți ceilalți curteni. La care evreul 
răspunse pe dată: 

— Bătu-i-ar Dumnezeu pe toţi, fără cruţare! Şi zic aşa, căci de-am văzut eu bine, n-am întâlnit pe 
acolo nici urmă de sfinţenie, cucernicie, faptă creştinească sau pildă grăitoare; ci pretutindenea desfrâu, 
zgârcenie, lăcomie şi alte multe încă mai rele chiar (de-i cu putință), încât aş zice că întreaga curte e mai 
degrabă un furnicar de uneltiri drăceşti decât lăcaş de făpturi creştine. Şi, după câte îmi pare mie, socot că 
sfântul vost' părinte şi toți ceilalți cu el deolaltă se străduiesc din răsputeri şi care cu ce-apucă să facă praf 
şi pulbere credinţa cea creștină şi s-o izgonească din lume, când, dimpotrivă, s-ar cădea ca tocmai ei să-i 
fie temei și sprijin pe pământ. Cum văd însă că totuşi strădania le e zadarnică și credinţa voastră, în ciuda 
uneltirilor lor, sporeşte în credincioşi pe zi ce trece tot mai mult şi-i tot mai luminoasă, socot pe drept 
cuvânt că Sfântul Duh e într-însa şi îi este temelie, slujind-o ca pe una care-i cea mai sfântă şi cea mai 
dreaptă credință de pe lume. Din care pricină de unde până acuma stăm neclintit la îndemnurile tale şi nu 
voiam cu nici un chip să mă botez creştin, acum îţi spun pe față că pentru nimic în lume n-aş renunța la 
gândul de a mă încreştina. Haidem dar la biserică şi botează-mă, după datina sfintei voastre credinţe. 

Giannotto, care, bietul, nu se aştepta deloc la una ca aceasta, auzindu-l vorbind astfel, fu cel mai 
bucuros dintre oameni. Și ducându-se cu el la Notre-Dame din Paris îi rugă pe preoții care slujeau acolo 
să-l boteze. Aceştia, auzind că însuşi jidovul dorea să fie botezat, îl creştinară de îndată, iar Giannotto, 
care-i sluji drept naș, îi puse numele loan. Pe urmă îl dădu pe seama unor înţelepţi de vază, care să-i 
lumineze mintea în tainele credinţei noastre, pe care Abraham o învăţă curând şi apoi, până la capătul 
zilelor sale, fu om vrednic şi bun, trăind cucernică viață. 

12 Așa-zisele „perioade de indulgență” în care papa iartă „păcatele” celor care se duc în pelerinaj la Roma (n. t.). 

“ OVESTEA A TREIA 


Melchisedec evreul izbutește să scape dintr-o cursă pe care i-o întinsese Saladin, istorisindu-i o 
poveste despre trei inele. 


După ce Neifile își isprăvi povestea cea mult lăudată de toți cei de față, Filomena, pe voia reginei, 
începu astfel: 
— Povestea Neifilei îmi aminteşte strâmtoarea la care a ajuns o dată un evreu. Or, de vreme ce despre 
Dumnezeu şi despre adevărurile credinţei noastre s-a spus mult bine, se cade să vorbim acum şi despre 
faptele săvârșite de oameni, precum şi despre feluritele lor întâmplări. De aceea, auzindu-mi povestea, 
nădăjduiesc că pe viitor veți fi cu mai multă luare-aminte în răspunsurile voastre la întrebările ce vi se vor 
pune. Trebuie să ştiţi, prietene dragi, că după cum prostia îl nenoroceşte adesea pe om şi-l duce la sapă de 
lemn, tot aşa înțelepciunea îl scapă pe înţelept de cele mai cumplite neajunsuri şi-l pune la adăpost de rele. 
Că prostia îl poate aduce pe om la sapă de lemn e lucru dovedit, şi pilde despre aceasta poți întâlni la 
fiecare pas; de aceea nu-i cu cale să vi le înșir şi eu acuma, când bine ştim că, zilnic, şi-o mie poţi vedea. 
Am să vă arăt în schimb, cu o mică istorioară, cum izbutește înțelepciunea să scoată omul din impas. 
Saladin, a cărui vitejie nu numai că-l făcu din om de rând sultan al Babiloniei, ci îi mijloci şi o seamă 
de biruințe asupra regilor sarazini şi creștini, cheltuindu-şi întreaga avere în războaiele purtate şi-n 
strălucirea curții sale, ajunse într-o bună zi, din pricina unei nenorociri ce se abătuse asupra lui, să aibă 
nevoie de o mare sumă de bani. Şi, cum prin preajmă nu găsea pe nimeni care să-i poată da la repezeală 
atâta amar de bănet, îi veni în minte un evreu bogat, pe numele Melchisedec, care trăia în Alexandria și 
împrumuta pe camătă. Sultanul cugetă atunci că acesta, de se învoia, putea să-l împrumute; atâta doar că 
evreul era așa de zgârcit, încât de bunăvoie nu s-ar fi înduplecat nicicând să-l împrumute, iar cu de-a sila 
nu voia să-i stoarcă bănişorii. Din care pricină, aflându-se Saladin la mare strâmtoare şi tot chibzuind el 
cum ar putea să facă să-l înduplece pe evreu să-i împrumute banii, născoci un mijloc prin care să-l silească, 
fără ca totuşi cămătarul să se poată plânge. Şi, chemându-l la sine, după ce-l primi prieteneşte, îl aşeză 
alături de el şi-i spuse astfel: 
— Om bun, din multe guri am auzit cât ţi-e de mare priceperea şi înțelepciunea într-ale celor sfinte; de 
aceea aş ține foarte mult să aflu de la tine pe care dintre legi o socotești adevărată: ebraică, mahomedană, 
ori poate cea creştină? 
Evreul, care era într-adevăr om înţelept, îşi dădu prea bine seama că sultanul îi întinde o cursă şi 
încercă să-l prindă cu vorba, pentru că până mai la urmă să-i ceară ceva; şi, se gândi că, orice-ar face, pe 
oricare dintre credinţe ar lăuda-o mai vârtos, până la urmă tot sultanul avea să iasă bine. De aceea, ca omul 
nevoit să caute un răspuns cu care să nu-l poţi prinde în capcană, își ascuţi degrabă mintea, găsi răspunsul 
potrivit şi zise: 

— Stăpâne, întrebarea pe care mi-ai pus-o e frumoasă, şi ca să afli care mi-e răspunsul socotesc că nu 
de prisos să-ți spun o istorioară. Ascultă dar: de nu mă înșel, am auzit în repetate rânduri spunându-se că 
trăia pe vremuri un om bogat şi mare, care, printre alte podoabe de preţ tăinuite în comorile sale, avea și un 
inel nespus de mândru şi de scump; or, mulțumită frumuseţii şi preţului pe care-l avea inelul ăsta, dorind el 
să-l cinstească așa precum se cuvenea, lăsându-l moştenire adică din neam în neam, hotărî ca acela din 


feciorii lui la care se va găsi inelul lăsat de el să fie socotit drept moștenitorul sau şi, drept aceea, să fie 
cinstit de către toți ceilalți. Feciorul căruia îi fu lăsat inelul păstră şi el aceeași rânduială şi hotărî întocmai 
ca înaintașul său. În scurtă vreme inelul trecu din mână în mână și ajunse în cele din urmă pe seama unui 
om care avea trei băieți frumoşi şi cuminţi, cu multă supuşenie față de părintele lor care, din această pricină, 
îi iubea pe toți trei deopotrivă. Tinerii, care cunoşteau datina statornicită inelului, dorind fiecare să se 
învrednicească de cinstirea celorlalți frați, îşi rugau care mai de care părintele, care era bătrân, că de va fi 
să moară, să le lase inelul. Omul nostru, care îi iubea la fel de mult pe toţi trei şi nu ştia nici el măcar pe 
care să-l aleagă pentru a-l face moștenitorul inelului - făgăduit de el fiecăruia în parte - chibzui să facă în 
aşa fel, încât să-i mulțumească pe toți trei şi pentru aceasta porunci în mare taină unui meşter iscusit să-i 
mai facă încă două inele la fel; inelele fură lucrate cu atâta meşteşug, încât nici măcar el, care poruncise să 
le facă, nu putea decât cu mare anevoie să le mai deosebească de cel adevărat. Apoi, ajungându-l ceasul 
morții, dădu fiecărui fiu câte un inel. După moartea bătrânului, feciorii, dorindu-și fiecare pentru sine 
moştenirea şi locul de cinste în familie, ajunseră la sfadă şi în cele din urmă, fiecare îşi scoase inelul său 
şi-l arătă celorlalți, drept mărturie a dreptăţii sale. Dovedindu-se inelele toate ca unul şi unul ca toate şi 
fiind cu neputinţă să-l cunoşti pe cel adevărat, nu se putu şti, şi nici până azi nu se ştie, care din feciori era 
adevăratul moștenitor. Același lucru îl spun şi eu, stăpâne, despre cele trei legi încredințate celor trei 
popoare de către Dumnezeu-Tatăl şi despre ce m-ai întrebat înainte: fiecare din ele socotește că şi-a primit 
adevărata moştenire şi adevărata lege cu dreptele-i porunci; dar care e poporul ce într-adevăr le-a moştenit 
nici astăzi nu se ştie, ca şi-n povestea celor trei inele. 

Saladin îşi dădu seama că evreul izbutise să scape cu multă îndemânare din cursa pe care i-o întinsese; 
de aceea hotărî să-i mărturisească fără înconjur impasul în care se afla, doar-doar se va învoi să-i sară 
într-ajutor. Și făcu întocmai, arătându-i unde anume ar fi vrut să ajungă, dacă răspunsul lui n-ar fi fost atât 
de îndemânatic. Evreul îi dădu de bunăvoie toţi banii ceruţi, iar Saladin la timpul său îl mulţumi şi el, 
plătindu-şi datoria cu vârf şi îndesat; ba pe deasupra îl mai şi dărui împărăteşte, şi câte zile avu şi-l socoti 
prieten, ţinându-şi-l în preajmă cu cinste şi mărire. 

Un călugăr cade la greu păcat și, învinuindu-și starețul, pe bună dreptate, de aceeaşi greşeală, 
izbuteşte să scape de pedeapsă. 

Filomena, după ce-şi isprăvi povestea, tăcu, drept care Dioneo, care şedea alături, fără să mai aştep 
porunca reginei, știind după obiceiul rânduit că-i venise rândul să povestească, prinse a grăi astfel: 

— Iubite doamne, de-am priceput eu bine gândurile voastre ale tuturor, ne-am adunat aci pentru ca, 
povestind, să ne petrecem vremea cu râsete şi desfătare; de aceea, spre a nu ne împotrivi acestei învoieli, 
socot că fiecăruia îi este îngăduit (după cum ne încredința şi regina noastră mai adineauri), să spună 


povestea pe care o socoate mai plină de haz. Or, după ce am auzit cum a izbutit Abraham să-şi mântuiască 
sufletul mulțumită sfaturilor înțelepte ale lui Giannotto din Civigni, şi cum Melchisedec, cu înțelepciunea 
lui, şi-a pus averile la adăpost de poftele sultanului, eu, fără gând că m-aţi putea dojeni pentru asta, aş vrea 
să vă arăt, şi n-oi fi lung la vorbă, dibăcia cu care un biet călugăr şi-a mântuit trupul de-o straşnică 
pedeapsă. 

Se afla pe vremuri în Lunigiana, ţinut învecinat cu noi, o mănăstire, odinioară mult mai avută în 
călugări şi-n trai sfințit decât e azi, în care, printre alţii, se afla şi un monah tânăr, căruia nici posturile, nici 
ajunările nu izbuteau cu nici un chip să-i vlăguiască puterea şi vigoarea trupului. Şi într-o zi, cam prin 
crucea amiezii, când toţi ceilalți călugări dormeau duşi, acest monah ce se învârtea de unul singur prin 
preajma bisericii, aşezată pe un dâmb mai singuratic, se nimeri să vadă o fetişcană frumoasă foc, copila 
unui plugar de prin partea locului pesemne, care umbla pe câmp, culegând niscaiva buruieni. Monahul nici 
n-apucă s-o vază bine şi fu cuprins pe dată de poftele trupeşști. Din care pricină, dându-se pe lângă fată, 
intră cu ea în vorbă şi, dintr-una într-alta, făcu ce făcu şi se învoiră de-o duse în chilioara lui fără să-i 
zărească nimeni. Acu, în timp ce el, împins de nesăţioasa poftă, glumea cu fata fără grijă, se întâmplă ca 
stareţul, sculându-se din somn, să treacă încetişor prin fața chilioarei şi să audă chicoteala şi larma 
dinăuntru şi, ca s-auză şi mai bine ce glasuri sunt acelea, se puse încetişor să tragă cu urechea şi cunoscu pe 
dată că în chilie e o femeie. Dintru început fu cât pe-aci să bocăne la uşă, dar mai apoi se chibzui să 
rânduiască într-alt fel şi, întorcându-se în odaia lui, aşteptă să iasă călugărul afară. Călugărul, deşi dedat cu 
trup şi suflet desfătării pe care o încerca cu fata, nu lepădase întru totul teama; de aceea, socotind că aude 
zgomot de paşi pe coridor, puse ochiul la o crăpătură şi-l văzu desluşit pe stareț cum stă şi ascultă la uşă; 
pricepu, dar, că fapta lui fusese cunoscută. Și, bine ştiind ce aspră pedeapsă îl aşteaptă, se mâhni foarte; 
totuşi, păzindu-se ca fata să nu-i ghicească supărarea, începu pe dată, așa mâhnit cum era, să-şi frământe 
mintea, cercând doar-doar va izbuti să afle ieşire din impas; şi îi veni în gând o şotie vicleană, care-l sluji, 
apoi, întocmai după plac. Se prefăcu dar că-i sătul de atâta desfătare şi, ca atare, îi zise fetei: 

— Mă duc să văd cum să te scot de-aci, fără să fii văzută. Tu şezi cuminte unde eşti până ce m-oi 
întoarce. 

Şi ieşind, după ce zăvori uşa chiliei, se duse drept la stareţ în odaie şi, înfățţişându-i cheia, după 
obiceiul călugărilor când ieșeau din mănăstire, îi zise liniştit: 

— Părinte, azi în zori n-am izbutit s-aduc de la pădure toate lemnele câte am pus să se taie; cu voia 
dumitale, m-aş duce să le aduc acuma. 

Starețul, care gândea că monahul nu ştia că-l văzuse, se veseli de atare potriveală şi, dorind să afle cât 
mai multe despre greșeala lui, îi luă bucuros cheile şi-l învoi să plece. Şi, cum ieşi monahul pe ușă, el şi 
începu a chibzui întru sine cum ar fi mai nimerit să facă: să descuie chilia monahului de față cu toți ceilalți 
călugări şi să le arate păcătoasa faptă, ca nu cumva la urmă, când i-ar fi dat pedeapsa, să aibă a cârti, ori să 
audă mai întâi, din gura fetei chiar, cum se întâmplase pozna. Cugetând că dânsa s-ar fi putut să fie nevasta 
ori copila vreunui om de treabă, pe care n-ar fi vrut să-l facă de râsul lumii întregi arătându-i fata ori 
nevasta la toți călugării, gândi c-ar fi mai bine s-o vază el dintâi şi apoi să hotărască. Şi, pornind tiptil spre 
chilie, o descuie, pătrunse înăuntru și zăvorând iar ușa după dânsul. Dând cu ochii de stareţ, fata îşi pierdu 
firea şi atunci, de teamă şi de rușine, se apucă să plângă. Preacuviosul o cântări din ochi şi, văzând-o 
frumoasă şi fragedă ca o floare, deşi era bătrân, simţi şi el arsura imboldului trupesc, cu aceeaşi străşnicie 
care-i biruise şi învăţăcelul. Din care pricină prinse a grăi întru sine: „De ce să nu mă bucur, când bucuria 
mă îmbie şi-mi stă la îndemână? Că de necazuri şi de griji am parte la tot pasul. Fata-i tânără și frumoasă, 

nimenea pe lume nu ştie că-i aici: de-aş izbuti s-o fac să-mi împlinească voia, nu văd la ce n-aş face- 
Da, zău! Cine-o să ştie? Nimeni de bună seamă, şi vorba aia: de ţii în taină un păcat, pe jumătate ţi-i iertat. 
Prilej ca ăsta nu se arată zilnic. Şi-apoi, la drept vorbind, socot că-i semn de mare înţelepciune să nu lepezi 
norocul, când însuși Dumnezeu ţi-l scoate înainte!” Și zicând astfel, îşi schimbă cu desăvârşire gândurile 
ce-l mânaseră într-acolo şi, apropiindu-se de fată, începu s-o mângâie cu vorbe bune, rugând-o să nu mai 


plângă, apoi dintr-una într-alta îi lămuri până mai la urmă şi cele ce pofteşte. Fata, care nu era de piatră şi 
nici din fier făcută, se lăsă uşor înduplecată la poftele stareţului, drept care dânsul, după ce-o strânse în 
braţe şi-o sărută câtva, se urcă în patul călugărului unde, cuprins de grijă, pentru ocalele cele multe ale 
cuvioşiei-sale şi pentru vârsta fragedă a copilei, temându-se că nu cumva s-o vatăme cu multa-i greutate, 
nu se urcă pe pieptul ei, ci o aşeză pe ea deasupra; apoi îndelungată vreme se desfată cu dânsa. 

Călugărul, ce chipurile pornise la pădure, şedea ascuns pe coridor şi, cum văzu pe stareţ că intră în 
chilie, simţi că-i vine inima la loc şi cugetă c-avea să-şi nimerească ţinta; iar când văzu că se mai şi încuie 
pe dinăuntru, fu pe deplin încredinţat de sigură izbândă. leşind din locul unde sta ascuns, porni tiptil spre 
uşă şi punând ochiul la o crăpătură văzu şi auzi tot ce făcea înăuntru cuvioşia-sa. Într-un târziu, starețul, 
socotind că petrecuse îndeajuns cu fata, o încuie în chilie şi se întoarse în odaia lui; iar după o vreme, 
auzindu-l pe călugăr prin preajmă și gândind că se întorsese de la pădure, hotărî să-l dojenească cu asprime 
şi să-l înfunde la răcoare în beci pentru ca în felul acesta să se înfrupte singur din pradă dobândită. Şi, 
poruncind să-l cheme, negru la față de supărare, se puse a-l certa cu strășnicie şi porunci să fie închis în 
beci. Călugărul însă îi răspunse pe dată: 

— Preacuvioase, eu îs nou în tagma sfântului Benedict şi n-am deplină ştiinţă întru ale sale toate; iară 
domnia-ta încă nu mai învăţat că noi călugării se cade să ne lăsăm munciţi și apăsaţi din greu şi de femei, 
precum ne lăsăm munciţi de ajunări şi posturi; dar fiindcă m-ai deprins s-o înţeleg şi pe-asta, de mi-i ierta 
acum o dată, mă leg să nu păcătuiesc mai mult în chipul ăsta şi negreşit să fac aşa cum te-am văzut că faci 
şi dumneata. 

Starețul, sprințar la minte, cunoscu numaidecât că monahul, nu numai că aflase mai multe decât dânsul, 
dar că mai şi văzuse cele făcute toate. Din care pricină, cuprins fiind de mustrare, se ruşină să-l facă de 
ocară, când tocmai de-aceeaşi ocară s-ar fi cuvenit să aibă şi el parte. lertându-l dar şi juruindu-l să nu care 
cumva să sufle o vorbă despre cele pe care le văzuse, scoaseră fata afară şi apoi ţi-i lesne a crede că și 
alteori o furişară în sfânta mănăstire. 

ART OVESTEA A CINCEA 


Ospătându-l cu găini şi cu vreo două vorbulițe în șagă, marchiza di Monferrato molcomeşte 
iubirea smintită a regelui Franţei. 

Povestea lui Dioneo stârni dintru început o pală de ruşine în inimile doamnelor de față, care-şi vă 
fiorul prin vrednica roşeață ce le cinsti obrajii; dar mai apoi, jucându-şi ochii de la una la alta și 
stăpânindu-şi anevoie râsul, o ascultă până la capăt chicotind pe înfundate. Şi când Dioneo sfârşi povestea, 
după ce-l dojeniră întrucâtva, cu vorbe dulci de altfel, voind a dovedi că atari poveşti nu se cuvine să le 
spui de față cu femei, regina, întorcându-se către Fiammetta, care şedea pe iarbă alături de Dioneo, îi 


porunci şi ei să spună o poveste. lar dânsa, bucuroasă, prinse a grăi cu voioşie: 

— Fie că-mi place drumul pe care am apucat cu poveştile noastre - din care îți poți da seama câtă 
putere ascunde o vorbă înțeleaptă și bine ticluită - fie, pe de altă parte, pentru a vă dovedi că pe cât de mare 
e înțelepciunea bărbaților care caută întotdeauna a iubi femei de neam mai mare decât neamul lor, tot pe 
atât de mare e şi iscusința femeilor care se feresc de a îndrăgi bărbați ce-s mai presus de ele, îmi vine în 
minte acum, şi am să v-arăt de îndată, prin ce cuvinte şi cu ce mijloace a izbutit o doamnă să se ferească de 
atare greşeală, ferindu-l şi pe bărbat o dată cu dânsa. 

Marchizul di Monferrato, viteaz între viteji şi prinţ apărător al bisericii creștine, pornise cale lungă 
într-o cruciadă purtată de creștini cu armele în mână. Or, vorbindu-se o dată despre vitejia lui la curtea 
regelui Filip cel Chior, ce sta şi el să plece din Franţa cu cruciații, un cavaler se nimeri să spună că o 
pereche ca aceea a marchizului şi a soţiei sale n-ai fi găsit niciunde pe sub soare; căci, precum marchizul 
era vestit printre toți cavalerii pentru virtuțile sale, la fel şi doamna lui era frumoasă și vrednică ca nimeni 
alta în lume. Cuvintele acestea pătrunseră atât de adânc în sufletul regelui, încât, deşi n-o văzuse niciodată 
pe marchiză, începu de îndată s-o iubească cu patimă şi hotărî să nu purceadă pe mare cu corăbiile sale 
decât din portul Genovei; într-acest chip, călătorind până la Genova pe uscat, ar fi avut prilej nebătător la 
ochi s-o vadă pe marchiză și, de-ar fi avut noroc, marchizul fiind plecat, să-şi poată împlini dorința. Deci, 
făptui întocmai precum se chibzuise: mână la drum din vreme grosul oştirii sale, iar el, însoțit de o mână de 
curteni, luă drumul Genovei. Apropiindu-se de pământurile marchizei, îi trimise vorbă, cu o zi înainte, să-l 
aştepte cu masa întinsă în dimineaţa următoare. 

Doamna, cuminte şi înţeleaptă cum era, răspunse bucuroasă că-i mulţumeşte de prea înalta cinste şi 
că-i urează bun venit. Apoi însă căzu pe gânduri, fără a putea pricepe cum de un rege se încumetă să-i 
calce pragul casei în lipsa bărbatului; şi-n cele din urmă îşi dădu cu socoteala, şi pe bună dreptate, că 
numai faima frumuseţii ei fusese pricina care-l mânase pe rege către dânsa. Cu toate acestea, ea, ca o 
femeie înțeleaptă ce era, se pregăti să-l preacinstească așa precum i se cuvine unui rege; chemă la sine, dar, 
pe câţiva dintre cavalerii care rămăseseră pe lângă dânsa, se sfătui cu ei şi după sfatul lor porunci să fie 
rânduite toate cele trebuitoare, lăsând pe seama ei, și numai a ei, ospăţul și alegerea bucatelor. Fără a mai 
sta pe gânduri, puse să se strângă toate găinile de prin partea locului şi porunci bucătarilor să-i pregătească 
din ele felurite bucate pentru ospăţul regesc. 

În ziua hotărâtă sosi şi regele şi fu primit cu mare alai şi multă cinste de către marchiză. Or, cum stă el 
şi-o privea, i se păru chiar mai cuminte, mai aleasă întru deprinderi şi mai frumoasă decât şi-o închipuise 
vreodată din spusa cavalerului; de aceea, minunându-se de atâta desăvârşire, o lăudă cu prisosință, 
aprinzându-se tot mai mult, pe măsură ce vedea că marchiza, în carne şi oase, întrecea icoana pe care şi-o 
făurise despre dânsa. După ce se odihni o bucată de timp în odăile anume împodobite spre găzduirea lui, 
sosind și ceasul prânzului, se așeză împreună cu marchiza la aceeaşi masă, în timp ce toți ceilalți curteni 
fură cinstiți şi ei pe la alte mese şi mescioare, fiecare după rangul său. 

Ospătat la rând cu tot soiul de bucate stropite cu vinuri alese şi scumpe, şi pe deasupra fermecat şi de 
frumuseţea marchizei, la care privea adesea, regele se desfăta de minune. Până mai la urmă însă, tot 
aducându-se alte şi alte bucate la masă, fu cuprins de mirare văzând că, oricât de felurite ar fi fost ele, erau 
făcute toate numai şi numai din găini. Și, deşi ştia prea bine că locurile acelea erau bogate în numeroase 
soiuri de vânat şi că doamna, prevenită din vreme de sosirea lui, ar fi avut răgaz destul ca să-şi trimită 
oamenii la vânătoare, socoti totuşi mai nimerit să nu-şi vădească mirarea aducând vorba de vânat, ci să se 
lege numai de găini; drept care, întorcându-se către marchiză, o agrăi cu voioşie, zicând: 

— Doamnă, oare în ţinuturile acestea trăiesc numai găini, şi cocoşi de fel? 
Marchiza, care pricepuse prea bine întrebarea, pe care parcă Dumnezeu anume o ticluise şi-o aşezase 
în gura regelui pentru a-i da ei prilejul să-i dovedească ce gândeşte, se întoarseră către rege şi-i spuse cu 
îndrăzneală: 
— Nu, monseniore, nu! Dar femeile, deşi se osebesc prin rang și prin veşminte, pe-o seamă sunt făcute 


ŞI aicea ca şi aiurea. 

Regele, auzind cuvintele acestea, desluși pricina pentru care fusese înfruptat numai cu găini şi pricepu 
de asemenea şi câtă înţelepciune zăcea ascunsă în vorbele marchizei. De aceea, dându-și seama că nu-i 
chip s-o scoată la capăt cu o femeie ca dânsa nici cu vorbă bună, nici altminteri, socoti, spre cinstea lui, 
c-ar fi mai înţelept din parte-i să-şi ogoiască focul ce se aţâţase în el pe negândite. Și fără a cuteza să mai 
glumească cu marchiza, de teama răspunsurilor ei, mâncă mai departe pe tăcute, luându-și rămas bun de la 
orice nădejde. Şi, cum isprăvi de mâncat, ca să-și acopere ruşinea prin grabnică plecare, se ridică şi, 
mulțumindu-i doamnei de bună găzduire, porni mai departe spre Genova, însoțit de urările de bine ale 
marchizei. 


“OVESTEA A ȘASEA 


Un om de treabă mi-ţi atinge cu o vorbă de duh scârnava fățărnicie popească. 


7 7 > A N 
După ce doamnele lăudară cu prisosință iscusința și grația cu care marchiza dojenise pe regele Franţei, 


Emilia, care sta alături de Fiammetta, cu voia reginei şi plină de îndrăzneală, începu a zice: 

— N-oi tăinui nici eu ghimpele azvârlit într-un călugăr, dintre cei zgârciți, de-un biet mirean de treabă, 
cu-o vorbă pe cât de hazlie, pe atât de vrednică de laudă. 

Trăia dar, dragele mele, în oraşul nostru - şi nu-i prea mult de-atunci - un călugăr din tagma sfântului 
Francisc, 1scoditor de strâmbe erezii şi care, deși se străduia din răsputeri să pară sfânt şi iubitor cucernic al 
legilor creştine, ca toți ceilalți de altfel, nu se lăsa mai prejos nici în iscodirea pungilor, şi nici în iscodirea 
celor ce dovedeau ştirbire de credință. Şi dintr-atâta zel ajunse să dea o dată peste un om de treabă, mult 
mai avut la pungă decât la minte, bietul, care, nu că i-ar fi lipsit credinţa, ci doar așa, prosteşte, fiind 
încălzit de vin şi chef, se apucă să spună în gura mare că are un vin atât de bun, că şi Cristos ar bea din el 
cu poftă. Dar, prin iscoadele sale, auzind călugărul una ca asta, şi aflând pe deasupra c-avea şi moşioare 

tinse şi bănuţi grei în pungă, se năpusti „cum gladiis et justibus”"* să-l vâre într-un proces cu vâlvă mar 
socotind, vezi bine, nu să-l aducă pe calea cea dreaptă, ci să-şi umple de galbeni cuvioasele sale mâini, 
cum şi făcu până la urmă. Şi, chemându-l la înfăţişare, îl întrebă de-i drept ce i se pune în seamă. Omul 
răspunse că da, şi-i arătă şi felul cum se întâmplase pozna. La care cuviosul părinte, prea cucernic slujitor 
al sfântului loan Gură-de-Aur, răspunse: 

— Care va să zică mi l-ai făcut pe Cristos beţiv, hai? Și poftitor de vinuri scumpe, de parc-ar fi 
Cinciglione!* sau vreun beţiv netrebnic din tagma voastră, a celor ce vă spurcaţi prin cârciumi! Şi-acu mi 
te smereşti şi-ai vrea să-mi dai a crede că-i vorba de-o nimica toată! Să-ţi intre bine-n cap că nu-i cum ţi se 
pare; eşti tocma' bun de rug, de-om vrea, precum se cere, şi de-om găsi cu cale. 

Cu atare vorbe şi cu altele asemănătoare îi tot dădea din gură întunecat la faţă, de parcă bietul om ar fi 
întrupat în carne şi oase pe Epicur, tăgăduind veşnicia sufletelor. Şi-n scurtă vreme băgă atâta spaimă în el, 
încât omul, ca să-i câştige îndurarea, prin niscaiva mijlocitori, îi unse cuvioasele mâini cu ocale întregi din 
osânza sfântului loan Gură-de-Aur (care osânză tămăduieșşte ca prin minune ciumata meteahnă a zgârceniei 
de care boleşte preoțimea toată şi mai cu seamă călugării din tagma sfântului Francisc, ce banii nu cutează 
nici barem să-i atingă). Unsoarea, ca una ce făcea minuni, deși pe nicăieri nu-i pomenită de Galen, se 
dovedi atare leac, încât rugul, din mila cuvioşiei-sale, se preschimbă într-o cruce; şi, ca să fie mai bătătoare 
la ochi, i-o puse în spate galbenă pe negru!S de gândea că-i cine ştie ce cruciat pornit la drum de peste mări 
ŞI țări. Și-apoi, pe lângă toate acestea, după ce-şi luă simbria, îl mai tinu pe lângă dânsul câteva zile încă, 
poruncindu-i, drept pocăință, s-asculte zi de zi, în zori şi pe răcoare, slujba de la Santa Croce!€, după care 
pe la ceasul amiezii să 1 se înfăţișeze şi-apoi să-şi treacă timpul cum i-o fi lui pe plac. 

Or, urmând omul cu sârguință porunca călugărului şi silindu-se să nu-i iasă din cuvânt, se nimeri 
s-audă într-o bună zi la slujbă o evanghelie în care se spunea aşa: „Primi-vei însutit şi moşteni-vei viaţa 
veșnică”; omul îşi vâri în cap vorbele sfinte și în ceasul amiezii, după porunca dată, se înfățişă călugărului, 
care tocmai prânzea. ŞI, întrebat fiind de ascultase slujba în ziua aceea, răspunse degrabă: 

— Da, sfinția-ta. 

La care cuviosul zise: 

— N-ai auzit într-însa vorbe nedeslușite? Cutează şi mă-ntreabă de ai vreo îndoială. 

— De bună seamă n-am, răspunse omul, şi câte-am auzit mi-s toate lămurite şi-n toate cred. Nu-i una 
să mă-ndoiesc de ea. E drept însă c-am auzit o vorbă ce m-a umplut de milă pentru sfinția-ta şi pentru fraţii 
sfinției-tale, gândindu-mă la soarta haină ce vă aşteaptă pe lumea cealaltă. 

— ŞI care-i vorba aceea ce ţi-a stârnit atâta milă? întrebă călugărul. 

Omul răspunse atunci: 

— Părinte, e vorba care după Evanghelie zice: „Primi-vei însutit”. 

Şi călugărul: 

— Aşa-i precum grăieşti; da' ce anume-ntr-însa te-a îmboldit la milă? 

— Ți-oi spune ce, părinte: de când tot stau pe-aici, văzut-am zi de zi cum li se-mpart sărmanilor 
căldări din cele mari umplute ochi cu zeamă, când una şi când două, după cum se nimeresc să prisosească 
călugărilor din mănăstire şi preasfinţiei-tale; or, dacă-n, ceea lume, de fiecare căldare veţi prisosi cu-o sută, 
atâta amar de zeamă s-o strânge laolaltă, de numai bine toţi o să vă înecaţi într-însa. 

Şi cum ceilalți călugări care se aflau la masa cuvioșiei-sale se porniră pe râs, acesta, auzind cum li se 
ia-n derâdere fățărnicia zemoaselor pomeni, se mânie foarte; şi, de nu s-ar fi simțit vinovat de cele 
săvârşite, i-ar mai fi trântit un proces, zicând că-l luase în batjocură, pe el şi pe ceilalți mișei de teapa lui. 


15 Cu săbii şi ciomege (lat.) (n. t.). 


14 Beţiv vestit pe vremea lui Boccaccio (n. t.). 

şa însă, înciudat şi cătrănit peste măsură, îi porunci să facă cum ştie el mai bine şi-n viitor să nu m 
cuteze să i se arate în față. 


ÎT OVESTEA A ȘAPTEA 


Bergamino, cu o poveste despre Primasso şi abatele din Cluny, biciuieşte pe bună dreptate 
zgârce- nia neobişnuită a lui messer Cane della Scala. 


| Povestea hazlie a Emiliei stârni râsul reginei şi al tuturor celorlalți, iar şotia poznaşului cruciat fu 
lăudată foarte de cavaleri şi doamne. Dar, după ce sfârşiră cu râsul şi cu vorba, Filostrato, căruia îi venise 
rândul să povestească, își începu într-acest chip cuvântul: 
— Vrednice doamne, frumoasă faptă e să nimereşti la ţintă, când ţinta-i neclintită, dar ceea ce e 
uimitor de-a dreptul e să ocheşti într-însa când îţi apare din senin şi nu-i asemenea celorlalte. Desfrâul şi 
viața spurcată a preoțimii, țintă statornicită de aprige săgeți, nu-i greu să-ţi dea prilej s-o vorbeşti de rău, 
s-o scarmeni ȘI s-o împungi, de-ţi vine la îndemână. Și tocmai de aceea, deşi socot şi eu c-a nimerit din plin 
mireanul nostru când a tras în popă batjocorindu-l pentru fățarnica milostivire a călugărilor care dau 
săracilor lături ce-s bune de aruncat sau de dat la porci, tocmai de aceea, zic, socot că-i mai vrednic de 
laudă omul de care mi-am amintit ascultând povestea de adineauri şi despre care voi vorbi numaidecât. 
Căci omul meu a biciuit cu o snoavă zgârcenia cu totul neaşteptată şi neobişnuită ce l-a cuprins într-o bună 
zi pe messer Cane della Scala, un strălucit senior, punând pe alţii să vorbească şi să spună lucrurile pe care 
le gândea despre sine şi despre messer Cane. ŞI iată și povestea: 
Messer Cane della Scala, căruia soarta adesea i-a stat într-ajutor, a fost unul dintre cei mai străluciți şi 
mai de seamă seniori din câţi a avut Italia de la împăratul Frederic al doilea încoace, aşa precum o 
dovedeşte şi faima lui, ce s-a lăţit în lumea întreagă. Or, hotărând numitul messer Cane să aranjeze la 
Verona o serbare de pomină, la care să poftească lume multă din toate colțurile țării și mai cu seamă 
curteni de toate soiurile, trubaduri, bufoni, măscărici şi alţii, într-o bună zi (cine știe de ce) îşi schimbă 
gândul pe neaşteptate şi, după ce plăti cu daruri pe câţiva din curtenii veniţi, le dădu cale să plece care 
încotro. Ci unul dintre ei, pe nume Bergamino, mai bun de gură şi mai priceput la vorbe înflorite decât ţi-ai 
fi putut închipui de nu l-ai fi auzit aievea, care nici plata nu-și primise, şi nici de plecat nu i se spusese să 
plece, hotărî să rămână pe loc, nădăjduind să tragă ceva foloase în viitor de pe urma şederii sale. Messer 
Cane însă se încăpăţâna în zgârcenia lui, socotind c-ar însemna curată pagubă să-i dea şi lui ceva; de aceea 
tăcea chitic şi nu se îndura să-i deie nici un semn prin slujitorii săi. Bergamino, de la o vreme, văzând că 

ici nu-l cheamă şi nici nu-i cere în vreun chip anume să-și dovedească meșteșugul, tot stând la han $ 

cheltuind cu caii şi argaţii, începu a se teme şi căzu pe gânduri; totuși aşteptă mai departe, socotind că tot e 
mai bine să stea pe loc. Şi, cum avea la sine trei rânduri de straie frumoase şi scumpe pe care le primise în 
dar de pe la alţi seniori şi le adusese acuma că să facă faţă la serbare, luă unul din ele şi i-l dădu hangiului, 
care-şi cerea fără de întârziere plata. Apoi, cum mai rămase o bucată de vreme la han, fu nevoit să-l deie şi 


pe-al doilea, că nu cumva să se învrăjbească cu hangiul. Şi până la urmă începu să mănânce pe socoteala 
celui de al treilea strai, hotărât să rămână atâta timp cât îl va ţine şi acesta şi apoi să plece într-ale sale. 
Între timp, se întâmplă într-o zi ca Bergamino, amărât cum era, să se nimerească faţă în faţă cu messer 
Cane, care tocmai prânzea la han. Acesta, văzându-l amărât, îi zice așa într-o doară, mai degrabă ca să-şi 
bată joc de el, decât ca să facă haz de vreun cuvânt de duh cu care ar fi răspuns curteanul: 
— Ce-i cu tine, Bergamino? Ce stai așa plouat? Hai, zi şi tu ceva! 
Atunci Bergamino, simțind că-i venise şi lui apa la moară, fără a mai sta pe gânduri, ca unul ce 
avusese răgaz destul să chibzuiască în tihnă, se apucă să-i spună povestea următoare: 
— Se cuvine să ştii, stăpâne, că Primasso a fost un meşter neîntrecut al limbii latinești şi-un prea 
dibaci mânuitor de versuri; aceste însușiri îi câștigară atare bun renume şi atâta faimă în lume, încât chiar 
dacă nu era pretutindenea cunoscut după înfăţişare, după nume n-ai fi găsit om să nu ştie cine e Primasso. 
Acu, cică se nimeri o dată, ca aflându-se el la Paris la mare ananghie, aşa precum se afla de obicei, săracul, 
căci multa sa învățătură nu găsea prea mare trecere la cei avuţi, să audă vorbindu-se despre abatele din 
Cluny, despre care se spune c-ar fi fost cea mai bogată faţă bisericească din câte număra biserica creştină, 
în afară de papă. Şi despre acest abate îi ajunseră la ureche lucruri minunate şi nemaiauzite: cum că ţinea o 
curte strălucită și veşnic primitoare şi că la masa lui, de-l nimereai cumva când sta şi el să îmbuce, găseai 
oricând, oricine ai fi fost, de băut şi de mâncat pe săturate. Auzind acestea, Primasso, ca unul ce găsea 
prilej de desfătare în a vedea seniori şi oameni cumsecade, hotărî să meargă să vadă cu ochii lui dărnicia 
numitului abate şi încercă să afle la câtă vreme de Paris îşi statornicise curtea. I se răspunse că abatele se 
afla pe una din moşiile sale, la vreo şase poşte de Paris, cale ce Primasso chibzui că, de se pornea la drum 
cu zorile deodată, ar fi putut s-o străbată astfel încât să ajungă tocmai la ora mesei. Dar, după ce rugă să i 
se arate calea, neaflând pe nimeni să-i ţină tovărăşie, îl cuprinse frica să nu care cumva, spre nenorocul lui, 
să rătăcească drumul și să nimerească aiurea, în vreun loc pe unde n-ar fi găsit așa degrabă de mâncare. De 
aceea, punând şi asta la socoteală, ca să nu aibă a răbda de foame, se gândi să ia cu el trei pâini, chibzuind 
că apă (deşi n-o prea avea la inimă) ar fi găsit oriunde. Punându-și dar pâinile în sân, porni la drum şi 
umblă cu spor, astfel încât ajunse la locul unde se afla abatele chiar înaintea prânzului. După ce pătrunse în 
casă, începu să umble cu ochii de la una la alta; şi, văzând el atâta amar de mese întinse, puzderia de blide 
şi de ulcioare din bucătărie şi alte multe încă din cele rânduite mesei, îşi zise întru sine: „Nu minte cine a 
zis că-i darnic peste fire!” 
În timp ce sta cu ochii în patru, holbându-se jur împrejur, iată că apare și slujbaşul cel rânduit cu grija 
mesei (căci se făcuse tocmai de amiază), cu porunca să se aducă apă pentru spălat pe mâini; şi după ce tot 
omul se curăţă pe sine, îi aşeză pe toţi la mesele întinse. Primasso se nimeri să fie aşezat tocmai în faţa uşii 
prin care intra abatele când se îndrepta spre prânzitor. 
Acu, la curtea abatelui era obiceiul să nu se pună pe masă nici vin, nici pâine, nici alte soiuri de 
băuturi sau de bucate până ce nu se aşeza la masă și sfinţia-sa. Or, după ce-i aşeză pe oameni, slujbaşul 
trimise vorbă abatelui că, de-i era pe voie să prânzească, masa îl aştepta întinsă. Abatele porunci să se 
descuie uşile încăperii spre a purcede în sală și, păşind înăuntru, cu ochii țintă înainte, primul om pe care îl 
văzu se nimeri să fie tocmai Primasso, cam jerpelit la straie, sărăcuţul, pe care abatele nu-l cunoștea după 
înfățișare. De îndată ce-l văzu i se furişă în suflet un gând uricios, pe care nicicând nu-l mai încercase, şi-şi 
zise întru sine: „Poftim! Ia te uită cui mă aflu să dau de mâncare!” Şi, întorcându-se, porunci să se încuie 
uşile în urma lui şi îi întrebă pe cei ce i se aflau în preajmă dacă îl cunosc cumva pe zdrenţărosul cela ce stă 
la masă tocmai în faţa uşii sale. Nimeni nu ştiu să-i răspundă. Primasso, care de altfel nu se prea da înapoi 

nd era vorba de mâncare, acu, ca unul ce umblase cale lungă şi care nici cu postul nu prea era deprin 
după ce aşteptă o bucată de vreme, văzând că abatele nu mai vine, îşi scoase din sân o pâine din cele trei ce 
le avea cu sine şi începu să mănânce. 

Abatele, la un răstimp, porunci unuia din slujitorii săi să vadă de plecase ori nu calicul acela. Slujitorul 
îi răspunse: „Sfinţia-ta, nici gând! Ba dimpotrivă, şade şi mănâncă dintr-o pâine pe care, pare-se, şi-a 
adus-o de acasă”. Abatele răspunse atunci: „Să mănânce dintr-a lui, de şi-a adus cu sine, că dintr-al meu 
n-o să ajungă să mai mănânce astăzi”. 

Abatele ar fi dorit ca omul să plece de bunăvoie, căci nu-i venea la îndemână să-l alunge el. Dar 
Primasso, după ce mâncă una din pâini, văzând că abatele tot nu mai vine, începu s-o mănânce şi pe cea de 
a doua, lucru ce fu şi el adus la cunoștința abatelui, ce iar dorise a şti de nu cumva plecase. În cele din urmă, 
Primasso, după ce mâncă şi cea de a doua pâine, tot așteptându-l pe abate, o începu şi pe a treia. Și de 
această dată fu înștiințat abatele, care acu căzu pe gânduri şi prinse a-și zice astfel: „Ce să mai fie asta şi 
ce-a dat peste mine, că eu zău, de mai pricep? Zgârcenie să fie? Mânie? Și pentru cine oare? Că ani în şir 
am săturat la masa mea pe-oricine, fără să caut de-i om de neam sau de-i mojic, sărac sau înstărit, neguțător 
sau precupeţ. Şi doar de atâtea ori cu ochii mei văzut-am nenumărați pungaşi cum îmi mănâncă pâinea şi 
totuși niciodată n-am simțit în suflet ce simt acum față de omul ăsta. De bună seamă nu degeaba m-a învins, 
zgârcenia de astă dată; trebuie să fie om de mare vază calicul ăsta ce mi-a strâns ca-n cleşte inima, de nu-l 
mai pot cinsti cum se cuvine.” Şi zicând astfel, dori cu orice preţ să ştie cine este; iar când află că e 
Primasso, venit anume spre a-i cunoaşte vestita dărnicie, se ruşină, căci îl ştia de mult că-i om de omenie și 
foarte iscusit la carte. De aceea, dorind să-şi ispăşească vina, se strădui în fel şi chip să-l cinstească cu 
prisosință. Şi după ce mâncară, porunci să fie îmbrăcat din cap până-n picioare cu nobile veşminte şi 
dându-i bani şi-un cal, lăsă la voia lui să steie ori să plece. Drept care, Primasso, nespus de bucuros, îi 
mulţumi precum ştiu mai bine, iar apoi o luă călare spre Paris, de unde în zorii zilei pornise la drum pe jos. 

Messer Cane, deştept cum era, pricepu de minune, fără a mai fi nevoie de alte lămuriri, unde voia să 
ajungă Bergamino şi-i zise cu zâmbetul pe buze: 

— Bergamino, cu multă dibăcie mi-ai dovedit atât paguba răbdată şi meritele tale, cât şi zgârcenia mea 
şi ce anume vrei să capeţi de la mine. Într-adevăr, nu ştiu să mă fi robit vreodată zgârcenia aşa cum m-a 
răzbit acum faţă de tine, dar fii pe pace c-am să-i vin de hac şi-am s-o lovesc în cap cu parul cel scornit de 
tine adineauri. 

Şi, după ce porunci să i se plătească hangiului datoria, îl îmbrăcă pe Bergamino c-un rând de straie noi 
şi, dându-i bani şi-un cal, îl lăsă slobod să rămână la curtea lui sau, dacă nu, să plece mai departe. 


“OVESTEA A OPTA 


Guiglielmo Borsiere, cu o vorbuliță anume, răpune pe loc zgârcenia jupânului Erminio de 
Grimaldi. 

Alături de Filostrato şedea Lauretta care, după ce ascultă în tăcere laudele aduse şireteniei | 
Bergamino, cunoscând că-i venise și ei rândul să povestească, fără a mai zăbovi în așteptarea poruncii, 


bucuroasă, începu să spună: 

— Dragele mele, povestea de pe urmă mă îndeamnă să vă arăt cum un curtean de treabă, aşijderea lui 
Bergamino, a biciuit cu o vorbuliță anume, şi nu fără de rost, zgârcenia unui negustor plin de bănet şi 
avuţii nespuse. lar de cumva povestea mea aduce cu cealaltă, socot să nu vă placă mai puţin din pricina 
aceasta, dacă veţi cugeta la binele ce s-a ales de pe urma întâmplării pe care am să v-o povestesc. 

Trăia, cum zic, la Genova - şi-s ani destui de atunci - un gentilom pe nume Erminio de Grimaldi, care 
(după spusa lumii) întrecea cu mult în avuţii şi-n bani peşin până şi pe cel mai bogat din câți bogaţi erau pe 
vremea aceea în țară. Dar după cum în avuţii îi biruia pe toţi, la fel şi în zgârcenie şi-n multa lui cărpănoşie 
întrecea cu vârf şi îndesat pe orice alt zgârcit ori cărpănos din lume: căci omul nostru nu-şi strângea 
băierile pungii numai când era vorba să cinstească pe alţii, dar chiar și-n cele de trebuință făpturii sale 
însăşi îşi lua de la gură numai ca să nu cheltuiască (potrivnic obiceiului genovez de-a risipi bani grei pe 
veşminte) şi îndura lipsuri cumplite şi-n hrană şi în băutură. Din care pricină, pe bună dreptate, pierdu de-a 
pururi numele cu care se născuse şi nimeni nu-i mai zicea altfel decât Erminio-Zgârie-brânză. 

Or, tot strângând Erminio şi înzecindu-şi avuţiile, se nimeri o dată să ajungă la Genova un curtean 
destoinic, cu purtări alese şi iscusit la vorbă, pe nume Guiglielmo Borsiere, ce întru nimic nu semăna 
curtenilor de astăzi: căci spre ruşinea obiceiurilor stricate şi vrednice de hulă a celora ce astăzi ar vrea să li 
se zică domni şi să fie socotiți că atare, spre ruşinea lor, zic, mai nimerit ar fi să li se zică măgari, crescuţi 
cum sunt, nu pe la curți de domni, ci-n pleava şi gunoiul drojdiilor omeneşti. Căci de unde în trecut 
menirea lor era să aducă pururi pace, de se iscau războaie sau certuri între domni, să lege nunți, şi cumetrii, 
şi bună prietenie, ori prin plăcute vorbe s-aline inimile ostenite şi să desfete curtea, iar prin dojana lor 
usturătoare de părinte să lovească în cei netrebnici (şi toate acestea pe-o plată de nimic), astăzi curtenii se 
trudesc să-şi irosească timpul clevetind şi semănând zâzanii, purtând vorbe spurcate şi, mai rău încă, 
săvârşind acestea în văzul tuturor, azvârlindu-și în față samavolniciile, murdăriile şi nemerniciile lor, fie 
ele adevărate ori ba, şi îndemnând la rele pe cei curaţi la suflet prin lingușiri meşteşugite. Iar cel ce-i mai 
scârbavnic la vorbă şi la faptă e îndrăgit mai mult decât ceilalți, și mai presus e alintat cu daruri de către 
domnii cei neruşinaţi și ticăloși: mare ocară și ruşine e treaba asta pentru noi şi grăitoare mărturie cum că 
virtuțile, pierind de pe meleagurile noastre, lăsat-au bieţii muritori să dospească în drojdia păcatelor lor. 

Ci întorcându-mă acum la cele începute şi de la care furia pe drept cuvânt m-a depărtat mai mult decât 
gândeam, zic dar că acest Guiglielmo era ţinut de bine şi bucuros primit în orişicare casă de nobil genovez. 
Or, aflându-se el de câteva zile în oraş şi ajungându-i la ureche vrute şi nevrute despre apucăturile murdare 
şi zgârcenia jupânului Erminio, dori cu tot dinadinsul să-l cunoască. Jupân Erminio, prinzând şi el de veste 
cum că acest Guiglielmo era bărbat destoinic şi om de omenie, cum mai păstra în el, cu toată zgârcenia lui, 
şi o fărâmă de bună-cuviinţă, îl primi cu vorbe prietenești, cu zâmbetul pe față şi sfătui cu el de una şi de 
alta; şi, luându-se cu vorba, îl duse, dimpreună cu alţi genovezi ce se aflau cu ei, într-una din casele sale, 
de curând clădită, şi frumoasă foarte. Acolo, după ce-l plimbă prin toate ungherele ei, îi zise: 

— Messer Guiglielmo, ai şti să-mi spui, domnia-ta care ai văzut şi-ai auzit destule, ceva ce nu s-a mai 
văzut de când e lumea lume, faptă de-o fi sau lucru, pe care apoi să pun să-l zugrăvească în sala de ospeţe? 

La care Guiglielmo, auzindu-i vorba potrivită ca nuca-n perete, răspunse: 

— Jupâne, n-aş şti să-ţi spun ceva ce nu s-a mai văzut, de n-o fi vorba încaltea de vreun strănut sau 
alte flecușteţe; dar, de ţi-o fi pe voie, ţi-oi spune una de care cred că-n veci de veci nu ţi-a fost dat s-auzi. 

Jupân Erminio, care, bietul, nu bănuia nici pe departe răspunsul lui Guiglielmo, se grăbi să zică: 

— Spune-mi-o, rogu-te, spune-mi-o iute! 

La care Guiglielmo răspunse pe dată: 

— Pune să-ți zugrăvească în sală Dărnicia. 

Cum auzi messer Erminio vorba aceasta, fu cuprins pe loc de atât de grea ruşine, încât asprimea ei 
preschimbă la suflet şi mi-l făcu alt om din cela ce fusese. 

— Messer Guiglielmo, zise, oi pune să mi-o zugrăvească, şi în atare chip, încât nici dumneata, nici 
orişicare altul să nu mai poată spune că nu i-am auzit de nume. 
Şi atare putere avu cuvântul lui Guiglielmo, încât din ziua aceea n-a fost în toată Genova om mai 


darnic, mai cumsecade și mai primitor cu străinii şi cu genovezii decât Erminio de Grimaldi. 


“OVESTEA A NOUA 


Regele Ciprului, înfruntat de o femeie din Gasconia, din fricos ce era, se prefacepeste noapte în 
mare viteaz. 


zice: 

— Tinere doamne, se întâmplă adesea ca înrâurirea pe care nu izbutesc s-o aibă asupra unui om 
mustrările şi multele pedepse s-o aibă în schimb o vorbă, nu spusă „ex proposito”, ci azvârlită la 
întâmplare. Şi din spusa Laurettei s-a vădit aievea lucrul acesta, pe care eu socot să-l întăresc acuma cu o 
altă istorioară, ce-am să v-o spun de îndată. Căci orişice poveste, de-i vrednică, foloase aduce şi ca atare se 
cuvine s-o asculți cu luare-aminte, oricare ar fi povestitorul. 

Zic, aşadar, că-n vremea primului rege din Cipru, după ce sfântul mormânt fu cucerit de Godefroy de 
Bouillon, se întâmplă ca o nobilă doamnă din Gasconia să pornească în pelerinaj la sfântul mormânt şi la 
întoarcere, ajunsă fiind în Cipru, să fie batjocorită şi terfelită de o ceată de mișei. Din care pricină femeia, 
care se tânguia zadarnic de una singură, sărmana, hotărî să se plângă regelui. Se aflară însă unii ce-o 
preveniră c-ar fi fost zadarnic să i se plângă lui, căci regele era atât de fricos şi atât de slab de înger, încât 
departe de a răzbuna prin dreptate rușinea altora, el însuşi îndura cu păcătoasă frică nenumărate mojicii, 
până într-atâta încât fiece om, de avea ceva la inimă, îşi vărsa focul făcându-l pe el de rușine şi de ocară 
lumii. Femeia, auzind acestea, pierdu nădejdea dreptei răzbunări, dar vrând cu orice preţ măcar să-şi 
descarce focul, îşi puse în gând să biciuiască regeasca laşitate. Şi, plângând de zor, se înfățişă regelui și-i 
zise: 

— Stăpâne, n-am venit la tine ca să te rog să mă răzbuni de cele pătimite; în loc de răzbunare cutez a-ţi 
cere să mă înveţi cum izbuteşti să rabzi batjocura ce aud că ţi se face zilnic, pentru ca învățând deprinderile 

le, să rabd şi eu supusă ocara ce mă arde, deşi mi-e martor Dumnezeu, de-aş izbuti s-o aşez în câr 
dumitale, ți-aș aşeza-o bucuroasă, de vreme ce te arăţi a fi atât de mare meşter la pătimirea lor. 

Regele, care până atunci fusese trândav şi greoi, se deşteptă ca dintr-un somn adânc şi din ziua aceea, 
începând cu ocara femeii pe care o răzbună cu strășnicie, se preschimbă în drept prigonitor al celor care 
pătau cu vorba ori cu fapta cinstea coroanei sale. 

Maestrul Alberto din Bologna dă de ruşine pe o femeie care, știindu-se iubită de el, dorea cu 
dina- dins să-l facă de ocară. 


£ Isprăvindu-şi Elisa cuvântul, îi rămânea reginei povestea de pe urmă. De aceea, cu mlădieri în glas şi 
graţie nesfârșită, ea începu a spune: 
— Iscusitele mele prietene, precum în nopţile senine steaua e podoaba bolții, iar primăvara floarea este 

a câmpiei înverzite, la fel şi-o vorbă iscusită este podoabă a purtărilor alese, a poveștilor şi a ceasurilor de 
petrecere. Şi, fiindcă mai adesea e scurtă, îşi află loc mai potrivit în gura femeii decât în cea a bărbatului, 
căci vorba lungă îi şade ei mai rău decât îi şade lui; ci astăzi nu-i femeie, sau prea puţine sunt acelea care 
să înţeleagă un cuvinţel de duh s-au care, chiar de-l înțelege, să ştie să-i răspundă; şi-i spre ruşinea noastră 
a tuturor acestea. Căci tot ce-a fost virtute, cu sfiiciune tăinuită în sufletul doamnelor de odinioară, azi se 
preface la noi în găteală şi podoabă; iar cea care-şi atârnă pe ea veşminte mai bălţate şi mai înzorzonate se 
socoteşte mai vrednică de prețuirea şi cinstirea semenilor ei, fără a cumpăni că şi-un măgar, de s-ar găsi 
cine să-l împopoţoneze, ar răbda pe el mai multe găteli decât oricare femeie, şi că, deci, nu-s nici ele mai 
vrednice de cinste decât e urecheatul. Mi-e şi ruşine a spune, căci tot ce-i împotriva lor se întoarce şi 
împotriva mea; înzorzonate precum sunt, boite şi pestrițe, ori stau țepene ca nişte stane de piatră, mute şi 
nesimţitoare, ori, de răspund când le-ntrebi, îți dai cu socoteala c-ar fi fost mai bine să tacă. Şi încă umblă 
a-ți dovedi că numai nevinovăția e pricina care le face să nu ştie lega o vorbă cu semenele lor sau cu 
bărbații cumsecade, şi sărăcia-n duh au botezat-o cinste, ca și cum n-ar mai fi pe lume alte femei cinstite 
decât acelea care ştiu să şadă de poveşti decât cu slujnica, cu spălătoreasa sau cu brutărița. Dacă firea ar fi 
rânduit cum lasă ele a crede, de bună seamă într-alt chip ar fi găsit cu cale să le scurteze ciripitul. Ci 
adevărul e c-aici, ca şi în alte lucruri, se cade a ţine seamă şi de vreme, şi de loc, şi de omul cu care stai de 
vorbă; căci nu arar se-ntâmplă ca să-şi închipuie omul, fie femeie sau bărbat, că printr-un cuvințel subțire 
ar izbuti să-l facă pe celălalt să roşească; și, fără a-şi măsura puterile din timp, ajunge pân' la urmă să-şi 
simtă chiar pe obrajii lui roşeaţa pe care ar fi dorit-o s-o vadă la celălalt. Deci ca să ştiţi să vă feriţi în viitor 
de treaba asta şi ca să nu se adeverească tocmai prin voi zicala prea bine cunoscută după care femeile se 


Caii a 


eg întotdeauna cu oalele sparte, vreau ca povestea mea, ultima din această zi, să vă fie de învăţătură; căc 
după cum prin darurile inimii vă deosebiți de celelalte femei, la fel şi prin bună-cuviinţa purtării se cade să 
vă osebiţi de celelalte toate. 

Să tot fie câţiva ani de-atunci, trăia la Bologna, şi poate mai trăieşte încă, un doctor vestit, cu mare 
faimă în mai toate colţurile lumii, căruia îi zicea maestrul Alberto. Bătrân, de şaptezeci de ani aproape, deși 


din trup i se scursese vlaga, el tăinuia în piept o inimă atât de aleasă, încât nu pregeta s-adune în ea văpăile 
iubirii. Și, văzând el o dată, cu prilejul unei serbări, o prea frumoasă văduvă pe nume madonna Malgherida 
de Ghisolieri, se îndrăgosti de ea cu atâta patimă, încât inima lui călită de ani se aprinse tinereşte, şi nu-și 
mai afla pace noaptea, dacă-n ajun nu izbutea să vadă chipul drag și gingaș al femeii. Începu dar, când 
călare şi când pe jos, precum se nimerea, să se-nvârtească mai întruna prin fața casei ei. Madonna 
Malgherida şi alte câteva cumetre pricepură curând care era pricina preumblărilor sale şi adesea îşi râdeau 
de dragostea bătrânului încărunțit de ani şi copt la minte, ca şi cum patima iubirii nu şi-ar putea găsi lăcaș 
decât în pieptul gol şi sterp al celor tineri. 

Aşa stând lucrurile dar, într-o zi de sărbătoare, pe când madonna Malgherida şedea în faţa casei sale, 
cu alte doamne dimpreună, zărindu-l de departe pe maestrul Alberto care venea spre ele, hotărâră să-l 
primească cu cinste şi bună-cuviință, iar apoi să-și bată joc de dragostea lui. Şi făcură întocmai: 
sculându-se în picioare, îl poftiră într-o grădină umbroasă şi porunciră să fie aduse degrabă vinuri din cele 
scumpe şi dulciuri câte toate; iar la urmă, cu vorbe mieroase şi dezmierdătoare, îl întrebară cum de 
se-ndrăgostise tocmai de madonna Malgherida, când ştia bine de câţi tineri frumoşi şi plini de farmec era 
iubită, la Bologna. Maestrul, deşi le simţi acul cel învâlit în vorbe dulci, răspunse totuşi cu voioșie: 

— Dacă-mi eşti dragă, doamnă, nu-i spre mirare lucrul ăsta, şi nici o minte luminată - și cu atât mai 
mult domnia-ta care o meriţi - n-are la ce se minuna de una ca aceasta. Căci de-i firesc ca celor încărunțiți 
de ani să li se ia puterile iubirii rânduite, nu li se ia în schimb voinţa: şi nici priceperea de a şti ce-i vrednic 
de iubit; iară priceperea aceasta e mai adâncă în cei bătrâni, prin însăşi firea lor ce a cunoscut mai multe de 
câte ştiu cei tineri. De aceea, iată care este nădejdea ce mă-ndeamnă, bătrân cum sunt, să te-ndrăgesc când 
ştiu c-atâția tineri roiesc în jurul dumitale: m-am nimerit de multe ori să văd cum mănâncă prazul femeile 
şi caprele; şi, deşi prazul, la drept vorbind, e searbăd întru totul, s-ar zice totuşi că-i mai bun la cap decât la 
coadă; ci voi, doamnele mele, anapoda poftind, îl apucaţi de cap şi ronțăiți la frunze, care nu numai că-s 
fără gust, dar au şi iz netrebnic. De, doamnă, mai ştiu eu? S-ar prea putea ca dumneata să nu faci la fel ca 
celelalte în alegerea iubiţilor. Şi-atunci, de bună seamă, pe mine m-ai alege şi-ai izgoni pe ceilalți. 

Madonna Malgherida, ca şi tovarăşele ei, se rușină amarnic, dar totuşi îi răspunse: 

— Maestre, dumneata, deși cu multă gingăşie, ne-ai pedepsit prea nimerit pentru îngâmfarea noastră. 
Totuşi mie una mi-e dragă iubirea dumitale, ca una ce porneşte din suflet bun şi vrednic; de aceea, dacă 
cinstea-mi rămâne nepătată, sunt gata a-ţi face-n voie şi-a te sluji întru-toate. 

Maestrul, ridicându-se dimpreună cu tovarășii săi, mulţumi Malgheridei şi, râzând cu poftă, după ce-şi 
luă rămas bun de la dânsa, plecă într-ale sale. Iată dar în ce chip madonna Malgherida, fără să ia în seamă 
de cine-şi bate joc, deşi îşi închipuia c-a învins, până la urmă s-a trezit că ea e cea învinsă; ci voi, doamnele 
mele, dacă veţi fi înțelepte, vă veţi feri cu dibăcie de-atare întâmplări. 

Înclinase soarele spre amurg și zăpușeala își mai domolise focul, când doamnele şi cei trei tineri îşi 
isprăviră şirul poveştilor și vorba. Drept care, regina grăi: 

— De-acum, dragele mele, nu-mi mai rămâne alta decât să vă aleg în locul meu altă regină, care să 
hotărască după placul inimii petrecerea ei şi a noastră pentru ziua de mâine. Şi, chiar de s-ar părea c-avem 
răgaz destul până la noapte, ţinând seama c-acela ce nu se scoală-n zori n-ajunge prea departe şi vrând ca 
cele rânduite pe mâine de regina noastră să fie săvârşite din timp, socot că n-ar fi rău să începem chiar din 
ceasul ăsta atât ziua de mâine, cât şi cele ce vor urma. De aceea, întru mărirea celui ce dăruieşte viaţă și 
întru mângâierea noastră, Filomena, copila înțeleaptă, să ne fie regină și ziua cea de mâine să fie 
încredințată ocârmuirii ei. 

Şi, zicând astfel, se ridică în picioare şi, luându-și de pe frunte cununa ei de lauri, i-o puse Filomene 
Pe urmă, ea dintâi şi ceilalți după dânsa, o preaslăviră ca regină şi cârmuirii ei cu drag se-ncredinţară. 

Văzându-se încununată, Filomena se îmbujoră la faţă, dar amintindu-și de cuvintele Pampineei, de 
teamă să nu pară nătângă, redobândi îndrăzneală şi, după ce întări şi ea poruncile date de Pampinea, hotărî 
câte urmau a se face la cină şi în dimineaţa următoare, după care prinse a grăi astfel: 


— Prietene dragi, deşi Pampinea, mulţumită mai degrabă bunătăţii ei decât vredniciei mele, m-a ales 
regină, eu n-aş vrea totuşi să aleg de capul meu petrecerea şi desfătarea noastră, ci gândul meu cu-al vostru 
aş vrea să-l înfrățesc. Şi ca să ştiţi din vreme câte socot să fac şi spre a putea şi voi pe placul vostru spune 
câte găsiţi cu cale, am să vă-nşir câte socot că ar trebui să facem. De-am fost cu băgare de seamă la cele 
săvârşite de Pampinea astăzi, cred c-am putea să spunem pe drept cuvânt că toate au fost şi vrednice de 
laudă şi prea plăcute nouă; de aceea, atâta vreme cât nu ne-om sătura de ele, fie din deprindere, fie din alte 
pricini, socotesc să rămânem tot la ele. Fiind rânduite, dar, cele cu care am zis că-ncepem mâine, 
sculându-ne de-aici, om hoinări în voie o bucată şi, de îndată ce soarele îşi va ascunde fața, ne-om aşeza la 
cină pe răcoare; iar după joc şi cântec şi alte desfătări, cu judecată ar fi să mergem la culcare. Mâine ne-om 
deştepta din vreme şi vom alege loc petrecerilor noastre; iar când va bate amiaza vom face ca şi azi pe 
placul fiecăruia şi după ce-om prinzi şi-om dănțui câtva, sculându-ne din somn, ne-om aduna aci, 
pe-acelaşi loc, şi-om depăna din nou din caierul de basme, ce pe-o măsură înfrățeşte plăcerea cu folosul. 
Iar câte n-a ajuns să facă Pampinea, târziu aleasă ca regină, le-oi face eu acuma şi iată ce anume: aș vrea să 
aleg un miez și un tâlc poveştilor de mâine şi să vi-l spun din vreme, pentru ca fiecine să aibă timp destul 
să afle povestea potrivită. Iar de v-o fi pe plac, ţinând anume seama, că de când lumea-i lume şi până ce-o 
să fie, pe oameni soarta îi mână, socot că fiecare să povestească mâine despre aceia care, loviți de cine ştie 
ce năpaste, izbutesc până la urmă să scape cu bine, împotriva oricăror aşteptări. 

Doamnele şi tinerii lăudară deopotrivă porunca reginei şi se arătară gata să-i împlinească voia. Şi, în 
timp ce toţi ceilalți tăceau, Dioneo se află să zică: 

— Doamnă, asemeni celorlalți găsesc şi eu porunca-ți prea vrednică de laudă şi prea plăcută nouă; ci 
mie, ca pe-un dar îți cer să-mi dai o îngăduință, în care, pân' la urmă, să-mi fie drept să stau. Şi-i cer 
anume, doamnă, să mă dezlegi de legea poveștii rânduite după un tâlc anume, lăsându-mă să spun, de voi 
găsi cu cale, povestea care-mi place. Și ca să nu-şi închipuie nimeni că cer acest hatâr pentru că n-am la 
îndemână poveşti de unde alege, mă leg, bun bucuros, de-acuma, ca zi de zi să-mi spun la urma tuturor 
povestea. 

Regina, care îl ştia poznaş și şugubăţ la vorbă, înțelegând că Dioneo cerea acest hatâr doar ca să-şi 
poată înveseli tovarăşii, de s-ar fi săturat cumva de celelalte povestiri, cu învoiala tuturor îi împlini dorinţa. 
Şi ridicându-se în picioare, porniră toţi cu pas agale spre un râu cu ape limpezi ce cobora din deal prin 
ierburi verzi şi prund strălucitor şi luneca într-o vale umbrită de mulțimea copacilor stufoși. Acolo 
doamnele, desculţe şi cu braţele goale, umblară prin apă şi se desfătară între ele o vreme. lar când se făcu 
vremea cinei, porniră înspre palat cu toţii şi bucuroşi cinară. Apoi, aduse fiind lăutele şi cobza, regina 
porunci să se-ncingă un dans, să-l mâne Lauretta, Emilia să cânte şi Dioneo s-o însoţească cu lăuta. Porni 
dar Lauretta să se-nvârtească în horă şi Emilia începu cu glas duios să cânte: 


Mi-e atât de drag frumoasă să mă știu, 
Că nu-i iubire alta 
Să-i duc pe lume dorul sau grija să i-o țiu. 


În ea, ca prin oglindă, mi-e dat să-ncerc, 
Când mă privesc, sporită mulțumire, 
Și dulcele balsam nu-i chip să-l şterg 
Cu nici un chin, cu nici o amintire. 

De-ar fi să caut şi altminteri fericire, 


Găsi-voi oare alta 
Să-mi toarne-n suflet miere şi sfântă să mi-o fiu? 


Nu va pieri lumina ei nicicând 
Si-n ea găsi-voi veşnic mângâiere, 
În calea mea, în inimă şi-n gând 
Mi-atât de drag s-o simt, cât nu-i putere, 
Cu grai să spui, și nimănui nu-i cere. 
De nu cunoaște alta 
Mai plină-n bucurii să-ți spună cum mi-o fiu. 


Și-așa cum ard din zi în zi mai tare 


De-mi aţintesc în raza ei privirea, 

Întreagă ei mă dărui şi-i gust în delăsare 
Făgăduinţa dulce, strălucirea, 

Și-aștept curând să-şi depene-mplinirea, 
Cum nu-i pe lume alta 

Mai plină-n bucurii să-ți spună cum mi-o fiu. 


După ce Emilia îşi isprăvi cântărea, pe care pe alocuri o îngânară, în cor, şi ceilalți, deşi vorbele ei 
stârniră în unii multe şi felurite gânduri, porniră alte dansuri şi abia într-un târziu regina hotărî să pună 


zi; drept care, ascultându-i vorba, porniră care încotro să-şi afle somn şi pace. 


capăt primei zile şi, poruncind să i se aducă lumini şi torţe aprinse, hotărî fiecăruia odihnă până într-a doua 

Sfârşeşte prima zi a Decameronului și începe cea de a doua, în care, sub sceptrul Filomenei se 


vorbește despre aceia ce, loviți de cine ştie ce năpaste, izbutesc până mai la urmă să scape cu bine, 
împotriva oricăror aşteptări. 


Soarele cu lumina lui cuprinsese de pretutindeni zările şi sus, prin ramurile verzi, păsările cu viersul 
lor voios îşi făceau simțită făptura, când doamnele şi cei trei tineri, păşind în grădină şi călcând cu pas 
agale iarba înrourată, se plimbară de la un capăt la altui, desfătându-se și împletind ghirlande din ramuri şi 
din flori. Şi asemenea zilei dinainte o petrecură şi pe cea de față: prânziră la răcoare şi apoi, după ce o 
vreme îşi aninară pașii în dans, porniră ]a odihnă; şi-n cel de-al treilea ceas al după-amiezii, sculându-se cu 
toţii, cu voia doamnei şi-a reginei lor se adunară-n cerc jur împrejurul ei, la umbră şi răcoare pe pajiştea 
înverzită. Filomena, frumoasă şi plăcută la chip şi înfăţişare, încununată cum era cu frunzele de laur, după 
ce zăbovi o clipă în tăcere, privind la rând pe fiecare în faţă, îi porunci Neifilei să deie șir poveştilor. Iar 
dânsa, bucuroasă, prinse pe dată a spune: 


“OVESTEA ÎNTÂI 


Martellino, prefăcându-se damblagiu, se tămăduieşte, chipurile, cu moaştele sfântului Arrigo; şi, 
ieşind la lumină vicleşugul său, pătimind el bătaie şi primejdie de spânzurătoarre izbuteşte, până în 
cele din urmă să scape cu bine. 

| Dragi prietene, se-ntâmplă adesea ca cel ce-ncearcă să-și bată joc de alţii, și mai cu seamă de cele 


sfinte, până mai la urmă să se aleagă el însuşi cu batjocură şi cu pagubă. De aceea, spre a mă supune 
poruncii date de regină şi ca să intru în miezul celor de dânsa rânduite, am să vă-nşir acum câte a mai tras 
şi-a pătimit un om de treabă din oraşul nostru; păţanii ce întru început se arătară a fi nefericite, dar care 
pân' la urmă, pe neașteptate, se chitiră bine. 

Trăia odată la Treviso, şi nu-i prea mult de atunci, un neamț pe nume Arrigo, care, sărac fiind, ca să-şi 
câştige pâinea, căra pe bani la saci şi alte câte toate; om bun altfel, cu frica lui Dumnezeu şi viaţă prea 
cucernică de toți bine ştiută. Din care pricină, de-i drept ori ba, petrecându-se el din viaţă, se-ntâmplă ca, 
după câte spun cei din Treviso, în ceasul morţii sale toate clopotele catedralei să înceapă a bate, fără a fi 
trase de nimeni. Socotind cele întâmplate drept o minune, nu era om să nu-l creează sfânt pe Arrigo. Şi, 

unându-se tot oraşul în casa cu pricina, luară trupul mortului şi, ca pe niște moaşte sfinte, îl purtară î 
biserica cea mai de vază din oraş, unde fură aduşi apoi toţi ologii, damblagiţii, orbii şi cei ce sufereau de 
câte toate, ca şi cum atingându-i trupul ar fi putut să se înzdrăvenească pe dată de toate metehnele lor. 

În toiul vălmăşagului și al îmbulzelii picară în Treviso trei florentini, pe nume Stecchi, Martellino şi 
Marchese, care hoinărind pe la curţile seniorilor, desfătau mulțimile prin giumbușlucurile lor şi prin 


strâmbăturile cu care imitau pe fiecine. Aceștia, cum nu mai fuseseră nicicând la Treviso, văzând atâta 
amar de lume gonind în dreapta şi-n stânga, se minunară foarte şi, ajungându-le la ureche pricina 
îmbulzelii, doriră şi ei să vadă mortul. Și, după ce-şi lăsară lucrurile la un han, Marchese zise: 

— De vrut, ar vrea oricine să vadă atare sfânt; da' eu, din parte-mi, nu prea văd cum am putea ajunge 
la el, căci, după câte aud, piaţa-i bulucită de nemți şi altă soldățime, pe care stăpânirea a adunat-o acolo să 
țină rânduială; şi-apoi, şi făr' de asta, aud cum că-n biserică e atâta îngrămădeală, că nimeni nu mai poate 
intra. 

La asta, Martellino, care ţinea cu dinadins să vadă şi el sfântul, zise: 

— Doar nu ne-om da înapoi dintr-atâta lucru. Las' pe mine, c-oi găsi eu o cale. 

— Cum? întreba Marchese. 

— Ţi-oi spune cum, răspunse Martellino: eu m-oi poci ca damblagiţii, iar voi, tu de o latură şi Stecchi 
de cealaltă, chipurile ajutându-mă să umblu, vă veţi preface că mă duceţi să mă tămăduiască sfântul. Şi 
cine ne-o vedea ne-o face loc pe dată, lăsându-ne să trecem. 

Marchese şi Stecchi se dovediră încântați de idee; şi, ieşind pe dată din han, după ce ajunseră pe-un 
maidan pustiu, Martellino se apucă să-şi răsucească mâinile, degetele, coatele, picioarele, până şi gura şi 
ochii, și faţa toată în așa hal, că intrai în sperieți văzându-l; să-l cauţi cu lumânarea şi n-ai fi găsit om să 
zică de el că nu-i lovit de dambla de-a binelea şi de-a pururi pierdut la trup. Şi aşa cum era sprijinit de 
Marchese şi Stecchi, porniră cu toţii către biserică, plini de evlavie, rugându-se supuşi de cei ce le stăteau 
în cale, de dragul Domnului, să-i lase să treacă înainte; şi izbuteau, vezi bine. Aşa că-n scurtă vreme, 
ajutaţi de mulțimea care striga pretutindeni „lăsaţi-i să treacă, lăsaţi-i să treacă!” ajunseră la locul unde era 
aşezat trupul sfântului Arrigo. Iar acolo, nici n-apucară bine să-l vadă, că niște oameni din preajmă, buni la 
suflet, mi-l şi apucară pe Martellino şi-l aşezară deasupra mortului, ca prin atingere să-şi dobândească 
mântuirea trupului. 

Martellino, înconjurat de mulțimea care abia mai sufla de curioasă ce era, după ce aşteptă câtva, ca 
unul care se pricepea de minune la de-alde astea, începu a se preface că-şi întinde mai întâi un deget, apoi 
mâna, după aceea braţul, până ce-ncetul cu-ncetul se-ntinse pe de-a întregul. Și, văzând norodul atare 
minune, începu să-l preamărească pe sfântul Arrigo cu atâta larmă, de nici bubuitul tunetelor n-ai fi răzbit 
să-l mai auzi. 

Or, nu departe de locul acela, se nimerise a fi un florentin care-l știa pe Martellino ca pe un cal breaz, 
dar care, din pricina schimonoselilor, nu-l cunoscuse la-nceput; văzându-l însă în picioare, îl cunoscu pe 
dată şi se porni pe râs, zicând: „Bătu-l-ar Dumnezeu! Cine n-ar fi jurat, văzându-l cum vine, că nu-i cu 
adevărat lovit de boală?” Cuvintele sale se nimeriră s-ajungă la urechea unor trevisini, care-l întrebară cu 
iuțeală: „Cum! Nu era damblagit?” La care florentinul le răspunse: 

— Da' de unde! E drept ca bradul de când îl știu; dar, după cum v-aţi putut încredința şi 
dumneavoastră, se pricepe mai bine ca oricine la giumbușlucuri de-astea şi de pocit se ştie poci, de ţi-e mai 
mare dragul. 

Atâta le trebui trevisinilor! Cum auziră una ca asta, o luară cu ruptul înainte şi începură să urle: 
„Puneţi mâna pe netrebnicul ăsta, care batjocoreşte pe Dumnezeu şi cele sfinte şi care, zdravăn fiind, s-a 
prefăcut olog, ca să-şi bată joc de sfântul nostru şi de noi toţi!” Şi zicând acestea, puseră mâna pe el, îl 
traseră de unde se afla şi, apucându-l de păr şi smulgându-i hainele de pe el, începură să-i care cu nemiluita 
la pumni şi la picioare; şi din câți se aflau acolo, unul n-ai fi găsit să-şi zică om şi să nu-i ardă și el vreo 
câteva-n spinare. 

Martellino striga din răsputeri „fie-vă milă”, şi se ferea şi el cum putea, dar degeaba: norodul i se-adu 
na în spate în gloată tot mai mare. Stecchi şi Marchese, văzând una ca asta şi dându-și bine seama că gluma 
se îngroaşșă, iar pe de altă parte temându-și şi ei pielea, nu cutezau să-i sară în ajutor; dimpotrivă, urlau cu 
ceilalți dimpreună, cerându-i şi ei moartea, deşi tot timpul îşi scormoneau în fel şi chip mintea, ca să 
găsească mijloc să-l scoată din puterea gloatei, care de bună seamă l-ar fi ucis pe loc, de n-ar fi născocit un 


vicleşug Marchese. Aflându-se adunată la locul cu pricina toată oștirea stăpânirii, Marchese,, cum putu mai 
iute, se înfățişă la cel ce ţinea locul primarului și-i zise: „Fie-ţi milă de mine! E un nemernic pe-aicea, care 
mi-a ușurat punga de-o sută de florini de aur; prinde-l, rogu-te, să-mi pot redobândi bănuţii.” 
Auzind acestea, nu mai puţin de doisprezece armășei dădură buzna la locul pe unde bietul Martellino 
răbda scărmănatul fără pieptene, şi izbutind cu mare greu să-şi taie cale prin mulțime, îl smulseră din 
mâinile ei, şi rupt şi terciuit cum era, îl duseră la palatul stăpânirii. Acolo, auzind norodul care i se ținuse 
pe urme cum că fusese prins ca hoţ de buzunare şi socotind atare învinuire drept cel mai bun prilej pentru 
a-i veni de hac, începură cu toţii să se vaiete în gura mare că şi lor le tăiase punga de la cingătoare. Judele 
stăpânirii, om aspru şi neînduplecat, auzind una ca asta, îl luă degrabă pe Martellino deoparte şi începu să 
mi-l descoasă. Ci Martellino răspundea într-aiurea, răsfățându-se, ca şi cum nici nu i-ar fi păsat de 
judecător; omul, înfuriat de-a binelea, puse să-l cetluiască-n funii şi porunci să-i ardă vreo două, socotind 
că-l va face să-şi mărturisească păcatul, ca apoi să-l poată spânzura. lar după ce-l sloboziră din funii şi-l 
aşezară pe jos, întrebându-l judecătorul de-s cu temei învinuirile aduse, Martellino, văzând că nu-i a bună 
să tăgăduiască, răspunse: 
— Stăpâne, sunt gata să mărturisesc adevărul; dar pune pe cei ce mă învinuiesc să spună când şi cum 
le-am tăiat punga şi-apoi ți-oi spune şi eu tot ce-am făcut şi ce n-am făcut. 
— Aşa da! răspunse judecătorul. 
Şi punând să cheme pe câţiva păgubaşi, care ziceau că le tăiase punga acum opt zile, care acu şase, 
care acu patru, ba unii chiar în ziua aceea, Martellino, auzind acestea, grăi: 
— Stăpâne, mint cu toții de ţi-i mai mare dragul! Cea mai bună dovadă că eu spun adevărul e că 
niciodată n-am mai pus piciorul în oraşul ăsta; şi-acu, de-ndată ce-am ajuns, ceasul rău m-a pus să mă duc 
să văd şi eu sfântul, şi-acolo m-au scărmănat în halu-n care mă vezi. Dacă voieşti să ai dovadă că nu 
mințesc, ţi-o poate da slujbaşul stăpânirii ce scrie-n catastif pe toți străinii, precum şi hangiul la care am 
tras. lar de te-ncredinţezi că eu îs cu dreptatea, nu mă mai chinui şi nu mă spânzura zadarnic, de dragul 
unor ticăloşi. 
Între acestea, Marchese şi Stecchi, auzind că judele nu-l cruța de fel pe Martellino, ba că-l mai şi 
legase în funii, se-ngrijorară foarte, zicându-și între ei: „Ce mai treabă am făcut şi noi! Din lac l-am 
azvârlit în puț!” Şi tot umblând pe străzi, făcură pe dracu-n patru şi izbutiră să-l găsească pe hangiu, căruia 
îi povestiră de-a fir-a-păr întâmplarea. Hangiul se porni pe râs şi-i duse la un anume Sandro Agolanti, 
băştinaş din Treviso şi om cu mare trecere la stăpânire; şi după ce-i povestiră şi lui întâmplarea, îl rugară, 
cu hangiul dimpreună, să facă ce-o putea, pentru bietul Martellino. Sandro, stricându-se de râs, porni către 
stăpânire; iar acolo se rugă de guvernator să trimită după Martellino şi ruga-i fu împlinită. 
Trimişii îl găsiră pe învinuit tot numai în cămașă, pierit şi mort de frică în faţa judecătorului, care nu-l 
lăsa nici măcar să crâcnească întru apărarea sa; ba dimpotrivă, nimerindu-se să aibă şi niscaiva pică pe 
florentini, ţinea morţiş să-l spânzure şi nu se învoia cu nici un chip să-l lase slobod, până ce nu i-l luară cu 
sila dinainte. 
Martellino, dus în fața guvernatorului, după ce-i povesti întâmplarea, se rugă frumos să-i facă hatârul 
şi să-l lase să plece cât mai degrabă din oraş, zicând că până ce n-o ajunge la Florenţa, tot la gât i s-o părea 
că-și simte ştreangul. 
Guvernatorul râse cu poftă de isprava florentinilor şi porunci să i se deie fiecăruia câte un rând de 
haine. 
După care, scăpaţi ca prin urechile acului din atare strâmtoare, toţi trei se-ntoarseră teferi la casele lor. 

“OVESTEA A DOUA 


Rinaldo din Asti, fiind jefuit de hoți, ajunge în Castel Guiglielmo, e găzduit de o văduvă, 
despăgubit de pierderi şi până mai la urmă se întoarce acasă teafăr. 


En m 


Intâmplările lui Martellino, povestite de Neifile, stârniră mare haz printre doamne, iar dintre tineri mai 
cu seamă Filostrato se desfată cu ele; şi fiindcă stă alături de Neifile, regina îi porunci să calce pe urmele ei 
şi să-şi spună şi el povestea. Drept care, fără a mai sta pe gânduri, Filostrato începu: 


vă — 


— Frumoase doamne, o anumită istorioară, în care cele bisericeşti se îmbină în parte cu iubirea și-n 
parte cu întâmplări nenorocite, îmi tot dă ghes să mă dezleg la limbă și să v-o spun, pentru că s-ar putea să 
fie de folos acelora ce o ascultă şi mai vârtos acelora ce s-au pornit la drum spre ale iubirii plaiuri 
primejdioase, pe unde adeseori, de nu te închini și sfântului lulian!”, o nimereșşti anapoda cu gazda, chiar 
dacă patu-i larg şi moale în perini. 

Pe vremea marchizului Azzo din Ferrara, un negustor, pe nume Rinaldo din Asti, venise la Bologna 
pentru niscaiva treburi de-ale sale. Şi isprăvindu-și omul socotelile, în drumul lui spre casă, pe când tocmai 
ieşise din Ferrara şi se îndrepta călare spre Verona, se nimeri să deie peste unii, care păreau a fi negustori, 
dar alta nu erau decât tâlhari de drumul mare şi oameni făr' de lege; or el, intrând necugetat în vorbă cu 
dânşii, şi-i luă tovarăşi de drum. Tâlharii, văzându-l negustor şi socotind că are şi bani asupra lui, se 
chibzuiră cum să-l jefuiască de îndată ce s-ar fi ivit prilejul. De aceea, spre a nu stârni în el vreo bănuială, 
porniră a vorbi de cinste şi de omenie, ca niște oameni simpli şi de treabă, silindu-se să-i intre cu 
dinadinsu-n voie şi să se arate săritori. Din care pricină Rinaldo, ce doar o slugă avea cu el, călare şi ea pe 
un cal, se socotea ferice de o atare întâlnire. Umblând ei dar, într-acest chip, şi tot sărind cu vorba de la una 
la alta, ca omul când stă de poveşti, ajunseră să vorbească şi despre rugăciuni; şi unul din tâlhari - căci trei 
erau la număr - îi zise lui Rinaldo: 

— Da' dumneata, jupâne, ce rugăciune obişnuieşti să spui la drum? 

La care Rinaldo răspunse: 

— La drept vorbind, eu nu prea-s priceput la d-astea şi nu cunosc prea multe rugăciuni; de, ca omul 
care trăieşte aşa cum a apucat din bătrâni şi nu-şi mai bate capul pentru te miri ce fleac. Da' ce e drept e 
drept: de când mă ştiu, nu plec la drum fără să zic în zori, când mă pornesc din han, un Tatăl Nostru şi o 
Bucură-te Fecioară, pentru odihna răposaților părinți ai sfântului Iulian; apoi mă închin lui Dumnezeu şi 


sfântului Iulian să-mi facă parte de gazdă bună în noaptea care va să vie. Căci eu, în viața mea am întâlnit 
adeseori primejdii mari la drum, dar am scăpat pururea teafăr, iar noaptea apoi, întotdeauna aflat-am gazdă 
bună şi culcuş de să-l pomenesc: de aceea sunt încredinţat, şi-o spun întru slăvirea lui, că sfântul Iulian 


17 Ocrotitorul drumeților, la catolici (n. t.). 

i-a dobândit într-asta mila lui Dumnezeu. Aşa că mie unul, precum spuneam şi mai înainte, de nu m 
închin în zori, nici drumul nu-mi prieşte şi nici nu-mi pare c-aş ajunge cu bine noaptea următoare. 
Cel care îl întrebase îi zise atunci: 

— Şi azi în zori te-ai închinat, jupâne? 

— Vezi bine că m-am închinat, grăi spre el Rinaldo. 


Tâlharul, care ştia de mai înainte cum s-o petrece treaba, îşi zise în sinea lui: „Bine-ai făcut! Că dacă 
n-om da greş, nu prea te văd dormind la noapte.” Şi după aceea adăugă: 
— De umblat, am umblat şi eu destul, dar rugăciuni anume n-am spus nicicând, deși pe mulți 
văzut-am că le ţin în cinste; şi totuşi niciodată n-am nimerit-o prost din pricina aceasta. Rămâne de văzut 
acu cine-o dormi mai bine la noapte: dumneata ce ţi-ai făcut rugarea, ori eu ce n-am făcut-o. Nu-i vorbă, de 
închinat mă-nchin şi eu, din când în când, dar m-am deprins a spune alt soi de rugăciuni, așa precum ar fi 
de-o pildă „Năruitu-te-ai”, ori „Precistă Fecioară”, ori încă „Din adâncuri”, care-s de mult folos, cum 
obişnuia să zică bunică-mea, săraca. 
Şi tot vorbind aşa, de una şi de alta, și tot mergând cu spor înainte, în timp ce hoţii aşteptau un loc şi 
un ceas prielnic mişelnicului gând, după ce trecură de Castel Guiglielmo şi tocmai stau să treacă un râu, se 
întâmplă ca cei trei hoţi, văzând că-i noapte afară şi locul singuratic, să se năpustească asupra lui Rinaldo şi 
să-l jefuiască până la piele. Iar la plecare, după ce-l lăsară să zgribulească numai în cămașă, luându-i şi 
calul pe deasupra, îi ziseră așa: 
— Te du de vezi acu cum s-o îngriji la noapte Iulian al tău de tine, că sfântul nostru, nouă, de bună 
seamă, ne-o purta de grijă! 
Şi, trecând peste râu, îşi luară tălpăşița. 
Slujitorul lui Rinaldo, văzându-şi stăpânul încolțit de tâlhari, fricos cum era, nu mişcă nici măcar un 
deget ca să-i sară într-ajutor; ci, îmboldindu-şi calul, porni în goană şi nu se opri până ce n-ajunse la Castel 
Guiglielmo, unde, cum între timp se înnoptase, trase la han de-a dreptul, fără să-şi bată capul pentru 
stăpânul său. Rinaldo, descult cum era şi numai în cămașă, fiind aprig ger afară și straşnică ninsoare, nu 
ştia ce să mai facă; şi văzând că înnoptează, cu dinții clănțănind de frig şi tremurând ca varga, începu să 
caute jur împrejur, doar-doar va izbuti să afle un adăpost, ca să-şi petreacă noaptea. Dar neaflând nimic 
(căci prin acele locuri războiul, nu demult, arsese totul până-n temelii), împins de ger, o luă la fugă către 
Castel Guiglielmo, deşi habar n-avea că slujitorul lui o luase și el într-acolo, gândind că bun e Dumnezeu 
ŞI că, dacă ajunge teafăr, se va îngriji de el să-i afle un adăpost. Ci negurile nopții îl apucară la peste o milă 
depărtare de oraș: din care pricină ajunse atât de târziu la porțile lui, încât le află închise, cu punțile ridicate 
şi nu fu chip să intre înăuntru. Nemângâiat la suflet şi amărât ca vai de el, prinse a căuta plângând vreo 
streaşină sub care să-şi pună oasele la adăpost, măcar şi numai de ninsoare; şi spre norocul lui văzu 
deasupra parapetelor ce împrejmuiau castelul o casă mai ieșită în afară, sub ale cărei ziduri gândi să şadă 
până într-a doua zi. Îndreptându-se spre ele, află sub ziduri o uşiţă închisă, din păcate, şi, aducând în pragul 
ei o grămăjoară de paie pe care o aflase în preajmă, se covrigi mâhnit şi îndurerat pe ea, jeluindu-se 
sfântului Iulian și arătându-i că credinţa pe care i-o purta nu merita din parte-i atare oropsire. Ci sfântul 
Iulian, sub paza lui ţinându-l, fără zăbavă îi rândui altminterea culcușul. 
Trăia pe vremea aceea la Castel Guiglielmo o văduvă frumoasă la trup ca nimeni alta în lume, pe care 
marchizul Azzo o iubea ca pe ochii lui din cap şi şi-o ţinea acolo în oraş la îndemână; această doamnă 
locuia taman în casa sub ale cărei ziduri se aciuase dârdâind Rinaldo. Or, tocmai în ziua aceea se nimerise 
ca marchizul să-i trimită vorbă că va petrece noaptea cu dânsa şi s-o roage să-i pregătească în taină o baie 
şi o cină îmbelşugată. Iar când fu totul gata şi doamna îl aştepta să vină dintr-o clipă într-alta, se nimeri să 
pice la poarta marchizului un sol ce-i aducea niscaiva veşti, din pricina cărora fu nevoit să încalece pe loc 
şi drept aceea, după ce îi trimise vorbă femeii să nu-l mai aştepte, se aşternu la drum. Femeia, nemângâiată 
oarecum şi neștiind cum să-şi treacă vremea, se hotărî să intre ea în baia gata pregătită, să şadă singură la 
cină şi apoi să meargă să se culce; şi chibzuindu-se astfel, intră în baie. Baia se afla în spatele ușiţei unde 


aa at 


inaldo bietul se adăpostise pe dinafară. Or, femeia, cum sta lungită în baie, îl auzi plângând şi clămpănin 
din dinți de-ai fi crezut, sărmanul, că-i preschimbat în barză. De aceea, chemându-şi slujnica, îi zise: 
— Dă fuga sus, privește peste zid şi află cine-i Jos în pragul uşii, ce fel de om e şi ce caută acolo. 
Slujnica se duse degrabă şi, ajutată fiind de noaptea cea sticloasă, îl văzu pe Rinaldo cum tremură ca 
varga, desculț, numa-n cămaşă şi-l întrebă cine era. Rinaldo, abia putând să mai vorbească de atâta 


dârdâială, îi spuse cât putu mai scurt cine era şi cum de se afla acolo. Iar apoi începu s-o roage, de-ţi era 
mai mare mila să-l auzi, să aibă îndurare şi, de-i şedea în putere, să nu-l lase să moară de frig în noaptea 
aceea. Slujnica, răzbită de milă, se întoarse la stăpână şi-i povesti de-a fir-a-păr povestea. Stăpâna, fiind 
cuprinsă şi ea de multă milă, amintindu-și că are la dânsa cheia ușiţei prin care marchizul se strecura uneori 
pe ascuns la dânsa, îi zise: 

— Du-te şi deschide-i binișor uşa: cina-i aicea toată şi n-are cine s-o mănânce; iar ca să-l găzduim, e 
loc destul, har Domnului. 

Slujnica, lăudând cu prisosinţă inima bună a stăpânei sale, porni să-i deschidă şi, după ce-l aduse în 
casă, văzând femeia că-i aproape ţeapăn de frig, îi zise: 

— Vâră-te iute în baia de colo, că-i caldă încă! 

Rinaldo, cât ai bate din palme, intră în baie, fără a aștepta să-l mai poftească o dată; şi pătruns până la 
oase de căldura ei, gândea că din mormânt se întoarce iar la viață. Apoi femeia porunci să i se deie un rând 
de straie bărbătești, căci nu demult îi murise bărbatul, şi, după ce Rinaldo le îmbrăcă, dacă te-ai fi uitat la el, 
ai fi jurat că pe măsura lui fuseseră făcute. Pe urmă, aşezându-se şi așteptând poruncile femeii, prinse a 
înălța rugări de mulțumită lui Dumnezeu şi sfântului Iulian, că îl scăpaseră cu bine de la cumplita moarte 
care-i şedea înainte, mai hărăzindu-i pe deasupra şi-o gazdă cumsecade, precum părea să fie doamna. 

Femeia, după ce odihni o vreme, se duse în una din cămările ei, în care poruncise să se încingă un foc 
zdravăn şi apoi dori să afle cum se mai simte bietul călător. La care slujnica răspunse: 

— Şi-a pus veşmintele pe el şi tare mândru arată. Om cumsecade pare a fi şi cu purtări alese. 

— Du-te de-l cheamă, zise atunci femeia, şi spune-i, să poftească aicea la căldură; om sta la cină 
dimpreună, că de mâncat ştiu bine că n-a avut de unde. 

Rinaldo, intrând în odaie, dădu cu ochii de dânsa și, părându-i-se femeie de neam, o salută cu 
plecăciune şi-i mulțumi pe cât ştiu mai bine de binefacerea pe care o săvârşise cu el. Femeia, pe de altă 
parte, văzându-l şi auzindu-l, îi dădu dreptate slujnicei în sinea ei, şi întâmpinându-l bucuroasă, se aşeză cu 
dânsul la gura focului şi prinse a-l întreba de întâmplarea care-l mânase într-acolo. Rinaldo rând pe rând i-o 
povesti cu de-amănuntul. Şi, cum femeia auzise niscaiva zvonuri despre sosirea slugii lui Rinaldo la Castel 
Guiglielmo, dădu deplină crezare celor povestite şi-i spuse lui Rinaldo câte ştia anume, încredințându-l că 
a doua zi în zori îi va fi uşor să dea de urma slujitorului. 

Apoi, după ce fu aşternută masa la porunca doamnei, Rinaldo se spălă pe mâini dimpreună cu dânsa şi 
se aşeză la cină. Era acest Rinaldo bine legat la trup, plăcut şi chipeș la făptură, ales şi gingaş la deprinderi 
şi de ani în floarea vârstei. lar doamna, care-l cercetase în repetate rânduri din cap până-n picioare, 
găsindu-şi-l pe plac şi aţâţată fiind la gândul că marchizul ar fi trebuit să-şi petreacă noaptea cu dânsa 
dimpreună, puse ochii pe el. Şi după cină, sculându-se de la masă, începu a se sfătui cu slujnica, de-i 
nimerit ori nu, de vreme ce marchizul o înşelase în aşteptări bătându-şi joc de dânsa, să folosească acest 
prilej, pe care soarta i-l scotea în cale. Slujnica, prea bine ştiind ce-o arde pe stăpână, o sfătui pe cât putu 
mai călduros să-și împlinească pofta. Din care pricină femeia, întorcându-se la gura sobei, unde-l lăsase 
singur pe Rinaldo, prinse a-l privi cu dragoste și-i spuse: 

— Rinaldo, de ce-ai căzut pe gânduri, spune? Crezi că-i aşa de greu să fii despăgubit de-un cal şi-un 
rând de straie? Hai, nu te necăji, fii vesel şi închipuieşte-ţi că ești la tine acasă; ba chiar mai mult ţi-oi 
spune: când te-am văzut intrând cu hainele acestea ce-au fost odinioară ale răposatului meu soţ, mi s-a 
părut că-l văd aievea; de o sută de ori în seara asta am fost gata să te sărut şi să te strâng în brațe, şi dacă nu 
m-aș fi temut că poate n-o să-ți placă, de bună seamă aș fi făcut-o. 


Rinaldo, auzind asemenea vorbe şi văzând sclipirile din ochii femeii, cum nu era neghiob, se apropi 
de ea cu braţele deschise şi-i zise: 

— Doamnă, de mă gândesc că de acu înainte doar mulțumită dumitale pot zice că-s în viață şi de-mi 
aduc aminte din ce impas m-ai scos, socot c-ar fi din parte-mi o mare mojicie de nu m-aş strădui să-ți 
împlinesc orice dorință; de aceea fă-ți pe plac, sărută-mă şi strânge-mă în braţe, că eu din partea mea te-oi 
săruta şi te-oi cuprinde cu mare bucurie. 

Şi, fiindcă după acestea, alte vorbe s-ar fi vădit a fi cu totul de prisos, femeia, încinsă cum era de 
poftele iubirii, i se aruncă fără zăbavă în braţe; şi strângându-l cu patimă, după ce îl sărută de mii de ori şi 
tot de atâtea ori fu şi de dânsul sărutată, sculându-se de acolo, se duseră în odaia ei şi se culcară de îndată, 
astâmpărându-și focul care-i ardea, din plin şi-n multe rânduri, pân' la ziuă. lar mai apoi, sculându-se în 
zorii zilei, fiindcă aşa dorea femeia pentru ca nu cumva să se işte bănuieli, dânsa, după ce-i dete un rând de 
haine zdrențuroase şi-i căptuşi cu bani chimirul, rugându-l să păstreze taina asupra celor întâmplate, îl 
strecură afară pe aceeaşi uşă prin care pătrunsese de cu seară, după ce mai întâi îi arătă ce drum să apuce 
spre a nimeri în oraş, ca să-și găsească sluga. Rinaldo aşteptă să se lumineze bine de ziuă şi să se descuie 
porțile oraşului, iar pe urmă, prefăcându-se că vine de departe, pătrunse în oraş și își află slujitorul. Apoi, 
îmbrăcându-se cu straiele ce le avea în cufăr, pe când sta tocmai gata să încalece, se nimeri - minunea 
cerului ai zice - ca cei trei hoţi, care cu o seară în urmă îl jefuiseră pe drum, pe urma altei pungăşii, să fie 
prinşi puțin după aceea şi aduși la judecată; și-n urma mărturiei lor i se dădură înapoi lui Rinaldo și banii, 
şi hainele, şi calul, fără să piardă altceva nimic decât perechea de şireturi cu care-şi agăța ciorapii şi pe care 
tâlharii o rătăciseră din nebăgare de seamă. 

Din care pricină Rinaldo, multumind lui Dumnezeu şi sfântului Iulian, încalecă pe cal şi ajunse acasă 
teafăr; iară tâlharii, a doua zi, încă din zorii dimineții, porniră a-și legăna picioarele în văzduh. 


“OVESTEA A TREIA 


Trei tineri, risipindu-și fără măsură averea, sărăcesc; un nepot de-al lor, întâlnindu-se cu un 
abate, pe când se întorcea făr' de nădejde acasă, descoperă în el pe fiica regelui Angliei, care îl ia de 
bărbat și răscumpără averea celor trei unchi ai săi, făcându-i iarăși oameni înstăriți. 

Întâmplările lui Rinaldo fură ascultate cu încântare de către doamne, care lăudară credința lui şi 
mulțumiră lui Dumnezeu şi sfântului Iulian că-l ajutaseră în clipe atât de grele. Dar, pe de altă parte (deşi 
aceasta se spunea în şoaptă), nici gazda lui Rinaldo, care ştiuse a se sluji de darul trimis de Dumnezeu, nu 
fu socotită de doamne drept o proastă. Şi-n timp ce ele chicoteau pe ascuns la gândul nopţii petrecute de 
vădană, Pampinea, care şedea alături de Filostrato şi socotea, pe drept cuvânt, că era rândul ei să 
povestească, îşi adună gândurile şi prinse a cugeta la cele câte avea să spună. Iar după ce regina îi porunci 

— Prealuminate doamne, cu cât vorbeşti mai mult despre întâmplările rânduite de soartă, cu atât m 
multe lucruri găseşti a spune despre ele, dacă le adânceşti: şi asta nu e de mirare, căci, dacă stai să te 
gândeşti, toate acele lucruri pe care noi prostește le socotim c-ar sta în puterea noastră sunt toate în mâna 
sorții care pe toate le preschimbă după ascunsa-i judecată şi fără de răgaz le mută, fără a urma într-aceasta 
vreo rânduială anume care să poată să ne fie şi nouă cunoscută. Or, deşi toate acestea se adeveresc temeinic 


în orişicare faptă, din zori şi până-n noapte, și s-au vădit de asemenea și-n câteva poveşti din cele istorisite, 
cu toate acestea zic, de vreme ce reginei i-a fost pe plac să aleagă acest subiect, voi adăuga şi eu la cele 
povestite (şi poate nu făr' de folos) povestea mea, nădăjduind că are să vă placă. 

Trăia pe vremuri în oraşul nostru un cavaler, pe nume messer Tedaldo, care după unii s-ar fi tras din 
neamul Lamberţilor, iar după alţii, zice-se, din neamul Agolanţilor. Şi aceștia din urmă, când zic aşa pun 
mai ales temei pe meşteşugul învăţat până mai la urmă și de feciorii săi, meşteşug ce ţine de datina familiei 
şi care încă până astăzi e rânduit din tată în fiu la Agolanţi!. Ci lăsându-i la o parte acu pe cei ce nu cad la 
învoială cu neamul lui, zic cum că acest Tedaldo era la vremea sa un cavaler ca nimeni altul şi avea trei fii, 
din care celui dintâi îi zicea Lamberto, mijlociului Tedaldo, iară mezinului Agolante, feciori frumoşi toți 
trei şi vrednici, deşi cel mare nu împlinise nici barem optsprezece ani. Şi, aşa bogat cum era, murind 
messer Tedaldo, lăsă fiilor săi, drept legiuiți moştenitori, toată averea sa. Feciorii, văzându-se rămaşi cu 
atâta avuţie, în bani peşin, în case şi moșii, fără de alt stăpân decât doar bunul plac, începură a cheltui cu 
nesocotință, ținând pe lângă dânşii alai întreg de slugi, cai mulţi de soi, droaie de câini şi şoimi de 
vânătoare, orânduind ospeţe şi dăruindu-şi din belşug mesenii, punând la cale întreceri în lupte de-a călare 
şi săvârşind tot soiul de isprăvi, nu doar din cele câte se cade a fi făcute de oamenii de neam, ci fel de fel 
de nebunii ce le trăsneau prin capul lor de tineri pofticioşi. Dar n-apucară bine să se desfete de-o atare viaţă, 
că şi sfârşiră avutul părintesc; or, cum la atâtea cheltuieli nu pridideau să facă faţă doar cu veniturile lor, 
începură a vinde şi a zălogi moşiile şi casele: şi azi dând una, mâine alta, se treziră pe nesimţite că numai 
au de unde şi sărăcia le deschise ochii peste care avuţia cea multă le aşternuse albeață. 

Din această pricină Lamberto, chemându-şi fraţii într-o bună zi, le arătă ce trai înfloritor trăise bietul 
lor părinte pe lângă traiul ce-l duceau ei astăzi şi cât de mare îi fusese bogăția pe lângă sărăcia lor, în care 
numai din destrăbălare fuseseră azvârliți. Iară la urmă, cum ştiu mai bine, îi îndemnă să vândă împreună cu 
dânsul puţinul care le mai rămăsese şi să plece din ţară, înainte ca sărăcia lor să fie pe de-a întregul 
cunoscută. Zis şi făcut. Fără a-şi lua rămas bun de la nimeni și fără nici o zarvă, plecară din Florenţa şi 
până în Anglia nu se mai opriră. Ajunși acolo, își luară o căscioară şi strângându-și băierile pungii, 
începură să deie bani pe camătă, cu multă chibzuinţă. În meseria aceasta îi ajută în așa măsură soarta, încât 
în doi-trei ani izbutiră să-şi agonisească o grămadă de bani. Din care pricină, întorcându-se ei cu rândul la 
Florenţa, când unul, când celălalt, încărcaţi de bani, îşi răscumpărară mare parte din pământurile lor, ba 
chiar şi altele mai cumpărând, la urmă câteşitrei se însurară. Or, cum în Anglia urmau şi mai departe să 
deie bani pe camătă, trimiseră acolo, ca să le îngrijească de treburi, pe un tânăr, un nepot de-al lor, pe nume 
Alessandro; iar ei, după ce câteşitrei se întoarseră iar la Florenţa, uitându-şi în ce hal îi sărăcise odinioară 
risipa fără frâu, deși între timp îşi înjghebaseră şi ei familiile lor, cu soaţe şi copii, începură a cheltui mai 
straşnic ca înainte, bucurându-se de încrederea tuturor negustorilor, ce le-ar fi dat oricând orişice sumă cu 
împrumut, fără a mai sta pe gânduri. Vreme de câţiva ani făcură față acestor cheltuieli cu banii trimiși de 
Alessandro, care începuse a împrumuta pe baroni, pe socoteala castelelor şi altor venituri de ale lor, care 
lui îi aduceau multe şi mari câştiguri. 

Acu, în timp ce frații îşi risipeau cu mână spartă avutul, iar când n-aveau de unde se împrumutau cu 
gândul la sumele din Anglia, se întâmplă, potrivnic oricăror aşteptări, să izbucnească într-acest regat o 
luptă între rege şi unul dintre fiii săi, drept care întreaga ţară se împărţi în două, unii ținând cu regele, iar 

ilalți cu feciorul. Din pricina aceasta îi fură luate lui Alessandro toate castelele baronilor ce încăpuse 
pe mâna lui şi nu-i mai rămase nici un alt venit. Or, cum toată lumea trăgea nădejde de pe-o zi pe alta c-o 
să încheie pace între un fecior şi tată, Alessandro, socotind şi el că de se încheie această pace îşi va primi 
avutul înapoi, cu dobânzi cu tot, nu se clintea din loc; iar cei trei frați, care se aflau la Florenţa, nu se 
gândeau nici ei să-şi mai scurteze cheltuiala, ci zi de zi tot mai avan se împrumutau la alții. După câțiva ani, 


văzându-şi toată lumea nădejdile înşelate, cei trei frați nu numai că pierdură încrederea zarafilor, dar mai 
fură şi închişi pe deasupra, căci oamenii îşi doreau cu orice preţ paralele înapoi; şi cum pământurile lor nu 
fură îndeajuns pentru a plăti zarafii, pentru acel rest de plată, fraţii, toți trei rămaseră închişi; iar bietele 
neveste, cu copilaşii-n braţe, porniră care-ncotro, la ţară ori aiurea, fără veşminte, fără bani, neștiind ce-ar 
mai putea să aştepte, decât mereu aceeaşi viaţă chinuită. 

Alessandro, care așteptase ani de-a rândul pacea, văzând că nu se mai face şi fiindu-i teamă că-n zadar 
aşteaptă, punându-și chiar şi viaţa în primejdie, hotărî să plece în Italia şi se porni la drum de unul singur. 
Dar, spre norocul lui, la ieşirea din Bruges, văzu pornind cu el deodată un abate benedictin, însoțit de o 
mulțime de slujitori şi de călugări, cu catâri încărcaţi cu poveri ce deschideau convoiul, și-n urma lor văzu 
doi cavaleri bătrâni, rubedenii de ale regelui, cu care el, ca unul care-i cunoştea de mai înainte, intră în 
vorbă, fiind bucuros primit de dânşii în tovărășia lor. Şi cum umblau aşa împreună, Alessandro îi întrebă 
cuviincios cine erau călugării care mergeau înainte cu atâta amar de slugi în urma lor şi unde anume se 
duceau. La care, unul dintre cavaleri răspunse: 

— Cel ce călărește înaintea slugilor e un tânăr, o rudă de-a noastră, ales de curând abate într-una din 
cele mai mari mănăstiri din Anglia; şi fiindcă e mai tânăr decât se cere în lege pentru un atare rang 
bisericesc, mergem cu el la Roma, spre a ne ruga de sfântul părinte să-i deie dezlegare de frageda lui vârstă 
şi să-l sfințească apoi în slujba de abate. Dar lucrul acesta se cade a fi ținut în mare taină. 

Mergând aşadar proaspătul abate când înaintea slugilor, când înapoia lor, cum obișnuiesc drumeţii cei 
de vază, se întâmplă să-l vază pe Alessandro, tânăr, tinerel, al naibii de frumos la trup și înfăţişare şi mai 
presus ca alții plăcut, desăvârșit şi ales întru deprinderi. Şi, fermecat de la prima vedere, plăcându-l abatele 
mai mult ca orișice pe lume, îl chemă la sine și prinse a sta cu el de vorbă, întrebându-l cine era, de unde 
venea şi unde anume se pornise. Alessandro îi arătă pe față starea în care se afla, răspunzându-i la toate 
întrebările şi-i arătă la urmă că-i gata să-l slujească cu prea puţinul ce-i şedea în putere. 

Abatele, auzind cât de frumos i se-nșirau cuvintele în gură şi cercetând mai cu amănuntul deprinderile 
sale, deşi învățase meșteșug slugarnic, îl socoti vlăstar de soi şi ca atare îl îndrăgi şi cu mai multă patimă. 
Plin de milă pentru atâta zbucium, îl mângâie cu multă prietenie şi-l sfătui să nu piardă nădejdea, căci dacă 
avea să fie om vrednic şi de aci înainte, Domnul de bună seamă avea să-l pună iar pe locul pierdut şi poate 
chiar mai sus. Iar la sfârșit îl rugă, de vreme ce şi el mergea tot în Toscana, să facă bunătatea a-i sta-n 
tovărăşie, căci doar aceeaşi cale aveau de străbătut. Alessandro îi mulțumi pentru cuvintele de îmbărbătare 
Şi-i arătă că-i gata să-i împlinească orişice poruncă. 

Tot mergând abatele, cu inima zbătându-se de simțămintele noi iscate de Alessandro, se nimeri să 
ajungă, la vreo câteva zile după aceea, într-un oraș mai mititel şi cam lipsit de hanuri; şi dorind să 
poposească acolo, Alessandro îl duse la un hangiu pe care-l cunoştea mai îndeaproape şi porunci să-i 
rânduiască o odaie într-un ungher al casei ce se arăta a fi mai îngrijit. Or, cum Alessandro se preschimbase 
acu într-un soi de om de încredere al abatelui, ca unul ce era îndemânatic foarte, aşezând el la han toată 
slujitorimea, care pe unde, cum putu mai bine, după ce cină abatele, fiind dusă toată lumea la culcare, pe la 
miezul nopţii, Alessandro îl întrebă pe hangiu unde ar putea să-și afle şi dânsul un culcuş. La care hangiul 
răspunse: 

— Drept să-ți spun nici eu nu ştiu; vezi bine doar că peste tot e plin și chiar şi eu cu ai mei ne-om 
culca pe podele. Atâta doar că-n camera abatelui sunt nişte lăzi de grâne; de vrei, te duc acolo, ți-aştern 
şi-un pat în pripă peste ele şi, dacă te învoieşti, îi căuta să te odihnești cum poți. 

Dar Alessandro îi răspunse: 

— Cum crezi c-oi merge tocmai eu în camera abatelui, când ştii doar bine că-i aşa de mică şi atâta 
îngustă, încât nici barem un călugăr n-a mai fost chip să încapă într-însa? De-aș fi băgat de seamă că mai e 
loc, după ce-am tras perdelele la pat, aș fi aşezat pe lăzi pe vreunul din călugări, iar eu m-aş fi culcat în 
locul lui, cu ceilalți dimpreună. 
Hangiul însă îi răspunse: 


— Eu n-am ce-ţi face; treaba-i aşa precum ţi-o spun şi dacă poţi să te-nvoieşti cu locul, fii fără grijă 
c-ai să dormi buştean, abatele e cufundat în somn, iară perdelele-s lăsate; eu ți-oi aşterne binișor o pătură şi 
după aceea poţi dormi în pace. 

Alessandro, văzând că treaba se putea face fără să-l stingherească pe abate, se învoi şi-şi așternu 
culcuşul pe cât putu mai ușurel, ca nu cumva să-l trezească. Abatele, care nu dormea, ba dimpotrivă 
frământa în gând dorinţa nouă ce-i mijise în piept, auzi cele câte se puneau la cale şi pricepu de asemenea 
după auz și locul în care se culcase Alessandro; de aceea îşi zise mulțumit: „Domnul mi-a hărăzit prilejul 
acesta; de-l las să-mi scape acuma, altul la fel nicicând n-o să mă mai îmbie”. Şi, hotărât să nu scape 
prilejul, cum n-auzea în jur, prin han, nici o suflare, îl chemă pe Alessandro în şoaptă, poftindu-l să se 
culce lângă dânsul. Alessandro se codi ce se codi, dar până mai la urmă se dezbrăcă şi se întinse alături. 
Atunci abatele, punându-i mâna pe piept, începu să-l mângâie întocmai cum își mângâie codanele iubiții. 
De care lucru Alessandro se minună peste măsură şi se temu ca nu cumva iubirea cu păcat să-l îmboldească 
pe abate la atari dezmierdări. Dar teama lui - ori că din vreme şi-o închipuise, ori c-o înţelese atunci pe loc 
din vreo mișcare de a lui Alessandro - fu pricepută fără întârziere de abate, care prinse a zâmbi pe întuneric. 
Şi, scoţându-şi degrabă cămașa, luă mâna lui Alessandro şi, aşezându-şi-o pe piept, îi zise: 

— Alessandro, alungă gându-ţi uricios, caută colea în sân şi-ai să găsești ce-ascund. 

Alessandro, punând mâna pe pieptul abatelui, dădu peste doi sânişori rotunzi, şi tari, şi fragezi, de-ai fi 
jurat că-s dăltuiți din fildeș. Şi găsindu-i, cunoscu numaidecât că abatele-i femeie, drept care, fără a aştepta 
să fie şi poftit, o prinse iute în braţe, şi dădu s-o sărute, când ea îi zise: 

— Până a nu te apropia mai mult de mine, ascultă câte vreau să-ți spun: pre câte vezi, eu sunt femeie şi 
nicidecum bărbat; şi, pornindu-mă fecioară de la casa părintească, mergem la papa ca să mă mărite: acu, 
ori spre norocul tău, ori spre a mea nenorocire, alaltăieri, cum te-am zărit, cu atâta foc am prins a te îndrăgi, 
că nu-i femeie în lume să mai iubească așa ca mine; de aceea am hotărât să-mi fii tu soţ şi altul niciodată. 
lar dacă nu mă vrei soție, atunci pe loc te du de-aici şi-ntoarce-te de unde ai venit. 

Alessandro, deşi n-o cunoştea, gândindu-se la tot alaiul care-i ținea tovărăşie, socoti că trebuie să fie şi 
nobilă şi bogată; cât despre partea frumuseţii, vedea el singur cât e de frumoasă: de aceea, fără a cumpăni 
mai mult, îi răspunse că dacă aceasta îi era voia, el bucuros primea. Atuncea fata, ridicându-se în capul 
oaselor, îi puse în deget un inel şi-n fața unei iconiţe ce-l închipuia pe Hristos, se cunună cu el. Apoi, 
cuprinzându-se în braţe, se desfătară până-n zori, spre bucuria ambilor părtaşi. Iar când se lumină de ziuă, 
după ce căzură la învoială cam în ce fel şi cum să-şi rânduiască socotelile, Alessandro se sculă şi, ieşind 
din odaie prin acelaşi loc pe unde intrase, fără ca nimeni să fi prins de veste unde dormise peste noapte, 
bucuros nevoie mare, porni din nou la drum, împreună cu abatele şi cu alaiul său, iar după multe zile 
ajunseră la Roma. 

Acolo, după ce se odihniră câteva zile, abatele cu cei doi cavaleri şi cu Alessandro dimpreună 
pătrunseră de îndată la papă şi, după ce se înclinară adânc în faţa lui, abatele începu să zică aşa precum 
urmează: 

— Sfinte părinte, precum sfinția-ta cuvine-se să ştii mai bine ca oricare, oricine vrea să ducă un trai 
cinstit şi bun e nevoit, pe cât îi şade în putere, să se ferească de orişice prilej ce l-ar împinge să facă 
altminterea. Or eu, care doresc să duc un trai cinstit, spre a izbuti să săvârşesc aceasta, în straiele cu care 
mă vezi m-am așternut la drum, fugind în taină cu o bună parte din comorile regelui Angliei (părintele meu 
care, aşa tânără cum mă vezi, voia să mă mărite cu regele Scoției, un cavaler împovărat de ani), pentru a 
veni să cer sfinției-tale să mă măriţi cu cine vei afla de bine. Şi află cum că nu atât prea multa bătrâneţe a 


gelui din Scoţia m-a îndemnat la fugă, cât groază să nu săvârşesc, de m-aș fi măritat cu dânsul, di 
şubrezenia tinereţii mele, vreo faptă împotriva poruncilor cereşti şi onoarei sângelui de neam ce curge în 
vinele regescului meu tată. Şi într-aceste gânduri pornindu-mă la drum, Părintele Ceresc, ce singur el 
cunoaşte mai bine ca oricine nevoile şi lipsurile noastre îndurându-se de mine mi-a scos în cale pe acela pe 
care el vrea să mi-l dea de soţ; omul e tânărul acesta (şi-l arătă pe Alessandro), ce, precum vezi, sfinția-ta e 
aicea lângă mine; purtarea lui și multa-i iscusință sunt vrednice de o preaînaltă doamnă, chiar dacă, poate, 
sângele nu-i este chiar așa de nobil ca sângele de rege. Pe el l-am luat pe el îl vreau; şi niciodată nu m-oi 
învoi cu altul măcar să zică tata şi alţii orice-ar zice. În felul acesta pricina care m-a pus pe drumuri s-a 
mântuit cu bine; dar mi-a fost drag să-mi duc la capăt calea, atât pentru a cerceta locurile, sfinte, ce din 
belşug împodobesc oraşul acesta şi dimpreună cu ele şi pe înălțimea-ta, sfinte părinte, cât şi pentru a 
mărturisi şi-n fața preasfinției-tale, şi deci a lumii întregi, cununia noastră, săvârșită până acum numai în 
faţa lui Dumnezeu. De aceea dar, te rog cu umilinţă ca voia Domnului şi-a mea să fie şi pe placul tău şi să 
ne dai binecuvântarea ta, pentru ca noi să dobândim printr-însa mai multă încredințare că 
Domnul-Dumnezeu căruia îi eşti locţiitor, s-a învoit la cununia noastră şi să putem să vieţuim şi să ne dăm 
sfârșitul întru slăvirea Tatălui Ceresc şi-a preasfinției-tale. 

Alessandro se minună nespus aflând cum că soţia lui era chiar fata regelui Angliei şi-o bucurie fără 
margini pătrunse tainic în sufletul lui; dar și mai mult se minunară cavalerii şi într-atât se tulburară, încât 
de n-ar fi fost să fie în fața papii, s-ar fi năpustit asupra lui Alessandro, ba poate chiar şi asupra fetei ar fi 
sărit cu gura. Pe de altă parte papa se minună şi dânsul foarte şi de veşmântul fetei, şi de alegerea făcută; 
dar dându-și seama că înapoi nu mai putea să-i tragă, făcu pe voia ei, îi îmbună dintâi pe cei doi cavaleri, 
pe care îi vedea cât sunt de tulburați, împăcându-i cu fata şi cu Alessandro, iar apoi prinse a împărți 
porunci spre împlinirea celor ce aveau să se facă. Și când veni şi ziua sorocită de dânsul, în faţa tuturor 
cardinalilor şi-a multor alţi bărbaţi de neam, ce se adunaseră cu toții poftiți de dânsul la ospăț, porunci să se 
înfățişeze fata, îmbrăcată cu veşminte regeşti, care se arăta a fi atât de frumoasă şi de plăcută ochilor, încât 
pe drept cuvânt fu îndeobște lăudată. Și, dimpreună cu dânsa, îmbrăcat aşijderea în straie bogate şi însoțit 
cu cinste de cei doi cavaleri, se arătă şi Alessandro, despre care, judecându-l după port şi deprinderi, n-ai fi 
zis că-i cămătar, ci mai degrabă os domnesc. Apoi sfântul părinte puse să se slujească taina cununiei şi, 
după ce nuntiră ca-n poveşti, îi învoi pe tineri să plece, blagoslovindu-i încă o dată. Lui Alessandro şi 
nevestei sale, plecând din Roma, le fu drag să meargă la Florenţa, unde povestea lor, umblând din gură-n 
gură, le-o luase înainte; şi-acolo, fiind primiţi cu cinste de orășeni, doamna, după ce plăti pe zarafi, scoase 
pe cei trei fraţi de la închisoare şi-i aşeză pe ei şi pe nevestele lor în toate drepturile dinainte avute. Drept 
care, răsplătiți fiind cu multe mulţumiri, Alessandro şi nevasta lui, luând cu ei pe Agolante, plecară din 
Florenţa şi, la Paris ajunşi, fură primiţi de rege cu cinste şi onoruri. De acolo cei doi cavaleri porniră în 
Anglia şi făcură ce făcură, până ce regele le dărui iertarea şi cu alai domnesc ieşi înaintea fetei şi a 
ginerelui său, pe care în scurtă vreme îl ridică la rang de cavaler, dându-i ţinutul Cornovaliei!?. Iar 
Alessandro se dovedi atât de vrednic şi stărui cu atâta dibăcie, încât împăciui părintele cu fiul, lucru ce 
mari foloase aduse ţării întregi, iar lui îi dobândi recunoştinţa şi iubirea mulțimilor din tot regatul. 
Agolante câştiga din nou tot ceea ce i se cădea de drept şi, putred de bogat, se întoarse la Florenţa, după ce 
contele Alessandro îl ridică la rang de cavaler. Pe urmă contele și cu soția lui trăiră viață glorioasă, iar 
după spusa unora, fie prin vitejia şi înțelepciunea sa, fie prin socrul său, ce-l ajută într-aceasta, Alessandro 
cuceri până mai la urmă Scoţia, peste care fu încoronat drept rege. 

“OVESTEA A PATRA 


Landolfo Ruffolo, sărăcind, se face pirat şi, fiind prins de genovezi, scapă de la înec pe-o ladă 
plină cu pietre scumpe; ajuns în Corfu, e ajutat de o femeie şi se întoarce acasă avut. 


Lauretta, care şedea lângă Pampinea, auzind-o că-și mântuise cu bine povestea, porni fără zăbavă, 
zicând aşa precum urmează: 

— Gingaşe doamne, după părerea mea, soarta nu-şi dezvăluie în nimeni mai strălucit puterile, ca în 
aceia care, săraci ca vai de lume, ajung să urce treptele domniei, cum s-a întâmplat şi cu Alessandro, cel 
din povestea Pampineei. Or, de vreme ce fiecare dintre noi se cade să se țină de miezul dinainte rânduit 
poveştilor noastre, nu m-oi sfii nici eu să vă spun o poveste care, chiar dacă înşiră-n ea nenorociri şi mai 
cumplite, n-ajunge totuşi pân' la urmă la un sfârşit atât de strălucit ca cel din povestirea Pampineei. De 
asemenea bine ştiu că, tot gândind la cele înainte povestite, veţi asculta mai fără chef la câte-oi spune eu; 
dar de nu voi putea mai mult, să-mi fie cu iertare. 

După spusa unora, țărmul ce se întinde de la Reggio la Gaeta ar fi cea mai frumoasă parte din câte 
numără Italia; cuprinsul lui, la doi paşi de Salerno, ascunde o coastă povârnită în mare, Coasta de la Amalfi, 
precum îi spun locuitorii, presărată cu zeci de orășele, cu grădini și fântâni, cu negustori bogaţi și pricepuţi 
la treabă, ca orice negustor. Şi printre aceste orăşele e unul botezat Ravello, în care, aşa precum şi azi 
trăiesc bogaţi destui, trăia pe vremuri unul mai bogat ca oricare altul, pe numele Landolfo Ruffolo, care 
nemulțumit fiind cu averile adunate, poftind să şi le îndoiască, era mai-mai să-şi piardă şi viaţa dimpreună 
cu ele. 

Omul nostru, după ce chibzui în sine o bucată de vreme după obiceiul negustorilor, îşi cumpără o 
corabie încăpătoare şi, încărcând-o cu felurite mărfuri în care-şi vârâse tot avutul, plecă cu dânsa în Cipru. 
Or, ajungând acolo, află la mal o seamă de corăbii încărcate şi ele taman cu acelaşi soi de marfă din care 
avea şi el; din pricina aceasta fu nevoit să-şi vândă avutul aproape pe nimica, ba chiar să-l zvârle-n mare, 
numai ca să scape de el; şi era cât pe-aci să piardă tot ce avea. Necăjindu-se peste măsură şi văzându-se, 
din bogat ce era, ajuns la sapă de lemn, nemaiștiind ce să facă, se gândi să-şi pună capăt zilelor sau, dacă 
nu, să-şi dreagă paguba furând, spre a nu fi nevoit să se întoarcă sărac la locul de unde plecase om avut. ŞI, 
găsindu-și un cumpărător pentru corabia lui greoaie, cu banii câştigaţi și cu cei luaţi pe marfă își cumpără o 
corabie uşoară de pirat şi, căptuşind-o cu toate cele de trebuinţă unei atari îndeletniciri, se puse pe furat, 
dând iama mai cu seamă în turci. 

În treaba asta se nimeri să fie mai norocos decât în negustorie. Vreme de un an aproape, fură și puse 
mâna pe atâtea corăbii turceşti, încât nu numai că izbuti să redobândească câte pierduse cu marfa lui 
nenorocoasă, dar îşi mai şi îndoi avutul. Or, învățând el minte din paguba dintâi şi socotind c-a adunat 


aa a 


ebuieşte; hotărî deci să se întoarcă acasă, dar, temându-se să-şi mai vâre banii în marfă, îi luă cu el 
corabia cu care-i câştigase şi, înșfăcând lopeţile, porni cu sârg la drum. 

Ajunsese tocmai în Arhipelag, când se porni spre seară un vânt de răsărit, care nu numai că-i ţinea 
calea de-a curmezişul, dar mai umfla şi valurile pe care în nici un chip nu le-ar fi putut înfrunta cu 
corăbioara lui. Se adăposti dar într-un cot de mare scobit într-o insulă și ferit de vânt, cugetând să aştepte 


acolo schimbarea vremii. Nu după mult timp, ajunseră cu mare greutate, în acelaşi loc, două corăbii de 
genovezi venite din Constantinopol, mânate de aceeaşi pricină care îl făcuse şi pe Landolfo să se 
adăpostească acolo. Genovezii, văzând corăbioara, i se aşezară în cale închizându-i drumul; şi auzind a cui 
era, cum îl ştiau pe Landolfo din auzite că-i putred de bogat - ca unii ce râvneau la bani și pradă grasă - 
hotărâră să pună mâna pe el. Drept care, coborându-şi pe uscat o parte din oameni cu arcuri şi săgeți, îi 
aşezară într-un loc anume, astfel încât să nu poată cobori nimeni de pe corăbioara lui Landolfo, fără a fi 
luat la ochi şi săgetat pe dată; iar ei, încărcându-se în luntri şi ajutaţi fiind şi de mare, se apropiară de 
corăbioara lui Landolfo şi, cât ai clipi din ochi, fără prea multă osteneală, puseră mâna pe ea, cu sclavi cu 
tot, fără să scape nici barem un singur om din câţi se aflau pe punte. Apoi, golind corabia de tot ce avea 
într-însa, o cufundară, iar pe Landolfo îl urcară pe una din corăbiile lor, lăsându-l aproape în pielea goală. 

A doua zi, schimbându-şi vântul calea, corăbiile umflară pânzele spre apus şi cât e ziulica de mare 
plutiră cu spor înainte; dar pe înserate prinse a sufla un vânt năprasnic şi, ridicând namile de valuri, 
despărți corăbiile una de cealaltă. Mânată de vânt, corabia pe care se afla bietul Landolfo se nimeri să se 
izbească cu furie de una din stâncile din insula Cefalonia şi, aidoma unei sticle azvârlite de perete, crăpă şi 
se sfărâmă cu totul. Or, cum marea era plină de mărfuri, de lăzi şi scânduri ce pluteau pe apă - după cum se 
întâmplă de obicei în asemenea împrejurări - deşi noaptea era întunecoasă, iar marea umflată şi vijelioasă, 
nenorociţii care se aflau pe corabie începură a înota - cei ce ştiau să înoate - şi a se agăța, care cum putea, 
de ce le pica sub mână. Bietul Landolfo, care se afla printre ei, deşi cu o zi înainte nu o dată își chemase 
moartea, cugetând că-i mai bine să moară decât să se întoarcă acasă sărac cum era, văzând-o acum cu ochii, 
se cutremură de spaimă; şi, dând peste o scândură, se apucă şi el de ea, precum făceau şi ceilalți, 
nădăjduind că Dumnezeu îi va veni într-ajutor, dacă va izbuti să se ţină cât mai mult pe dânsa; şi călare pe 
ea, împins încoace şi încolo de valuri şi de vânt, făcu ce făcu şi izbuti s-o ducă aşa până când se lumină de 
ziuă. Dar în zori, uitându-se în jurul lui nu văzu decât apă şi nori şi-o ladă ce plutea pe mare şi care se 
apropia din când în când de el, băgându-l în sperieți de teamă ca nu cumva, izbindu-l, să-l scufunde; de 
aceea, ori de câte ori se apropia de el, sleit cum era, încerca pe cât îl ajutau puterile s-o împingă cu mâna. 
Or, iscându-se pe neașteptate, cine ştie cum și din ce pricini, un vârtej care izbi cu putere în ladă, aceasta 
lovi scândura pe care se afla Landolfo; şi, dându-se el peste cap cu scândură cu tot, mânat mai mult de 
teamă decât de propriile-i puteri, izbuti să iasă iar deasupra, dar scândura era acum departe. De aceea, 
temându-se că n-o s-o mai poată ajunge, se apropie de lada care plutea alături de el, şi, așezându-se cu 
pieptul pe ea, încercă s-o ţină cu braţele. Într-acest chip, zvârlit de mare încoace și încolo, flămând ca vai 
de el şi înghițind pe săturate apă, fără a avea habar pe unde se găsește şi neizbutind să vadă altceva decât 
mare şi iar mare, rămase astfel ziua întreagă şi noaptea următoare. 

A doua zi, fie din mila lui Dumnezeu, fie din pricina vântului, Landolfo, ud ca un burete şi ţinându-se 
strâns cu amândouă mâinile de marginile lăzii, ca omul gata să se înece, ajunse pe țărmul insulei Corfu, 
unde, spre norocul lui, o biată femeie îşi spăla şi-şi freca oalele cu nisip şi apă sărată. Femeia, văzându-l că 
se apropie, neștiind prea bine ce-i, de-i om sau arătare, se temu și se dădu înapoi, țipând cât o ţinea gura. 
Landolfo de vorbit nu era în stare să vorbească şi, cum nici nu vedea prea bine, nu-i zise nimic; dar 
împingându-l apa la mal, femeia desluși înfăţişarea lăzii și uitându-se mai cu luare-aminte cunoscu dintâi 
braţele întinse peste ladă, apoi îi zări fața și-și dădu cu socoteala că om trebuie să fie. Din care pricină, 
cuprinsă de milă, înaintă câţiva paşi în marea domolită şi, apucându-l pe Landolfo de păr, îl trase la mal cu 
ladă cu tot; şi, după ce se munci din greu să-i descleşteze mâinile de pe ladă, o așeză în spinarea unei fetițe 
care se afla cu ea, îl duse pe Landolfo ca pe un copil acasă şi, vârându-l într-un ciubăr cu apă fierbinte, 

âta mi-l frecă, până ce-l făcu să-şi redobândească căldura trupului şi, de bine de rău, şi puterile pierdut 
Iar când găsi cu cale că-i de ajuns, îl scoase şi-l îndopă cu dulciuri şi cu vin, ca să-și mai vină în fire. Apoi 
îl mai tinu câteva zile cum putu mai bine, până ce omul, redobândindu-și puterea, pricepu unde se afla. 
Văzând acestea, femeia socoti să-i înapoieze lada pe care i-o scăpase de la înec şi să-i spună să-şi caute de 
drum; şi făcu întocmai. Landolfo, deşi nu-şi mai amintea de ladă, o luă totuşi când i-o dădu femeia, 


gândindu-se că tot îi va prinde bine o dată, chiar dacă nu prețuia prea mult. Dar, cântărind-o în mâini, i se 
păru cam uşoară şi-şi cam luă nădejdea de la ea; totuşi, cum femeia era plecată de acasă, o descuie să vază 
ce-i într-însa şi dădu peste o mulţime de pietre scumpe, unele lucrate şi altele nu, aşezate acolo de-a valma. 
Văzându-le şi dându-și seama că-s de mare preţ - căci se cam pricepea la nestemate - simţi că-i vine inima 
la loc şi începu să-l laude pe Dumnezeu, care nici de data aceasta nu-și uitase de dânsul. 

Dar, ca unul ce fusese de două ori încercat de soartă şi încă într-un răstimp aşa de scurt, temându-se să 
n-o păţească și-a treia oară, cugetă să fie cu mare băgare de seamă la felul în care avea să-şi ducă acasă 
comoara; aşa încât, învelind cum ştiu mai bine nestematele în niște zdrenţe, îi spuse femeii că nu mai are 
nevoie de ladă şi-o-rugă să-i deie un sac şi să-şi păstreze dânsa lada. Femeia primi bucuroasă, iar Landolfo, 
după ce-i mulţumi pentru binele ce i-l făcuse, luând sacul în spinare, o porni la drum şi urcându-se într-o 
barcă, ajunse la Brindisi. De acolo, tot înainte pe coastă, ajunse până la Trani, unde dădu peste niște 
oameni din orașul său, postăvari de meserie, care, auzindu-i păţaniile povestite de-a fir-a-păr - în afară însă 
de povestea cu lada - îşi făcură pomană şi-l îmbrăcară din cap până-n picioare; ba pe deasupra îi mai 
împrumutară și un cal, trimițându-l împreună cu un om care să-i țină tovărăşie, până la Ravello, unde zicea 
că vrea să se întoarcă. Landolfo, ajuns acasă şi văzându-se la adăpost, mulțumi lui Dumnezeu că-l păzise şi 
pe urmă se apucă să-şi desfacă sacul; şi cercetând mai cu de-amănuntul piatră de piatră, găsi că are atare 
nestemate, încât dacă le-ar fi vândut cu cât făceau sau chiar cu mai puţin s-ar fi trezit şi mai bogat decât 
fusese la plecare. Și uşurându-se de ele, trimise în Corfu femeii care îl scăpase de la înec o sumă mare de 
bani drept mulțumire, fără să-i uite nici pe cei care îl îmbrăcaseră la Trani. Apoi, sătul de negustorie, îşi 
tinu restul pentru sine şi trăi în belşug până la adânci bătrânețe. 

Andreuccio din Perugia, venind la Napoli să cumpere cai, de-a lungul unei singure nopti, din trei 
primejdii scapă teafăr şi până mai la urmă se întoarce acasă cu un rubin. 


— Giuvaerele găsite de Landolfo - începu Fiammetta, căreia îi venise rândul să povestească - îmi 
amintesc o istorioară tot atât de plină de primejdii ca şi povestea spusă de Lauretta; spre deosebire însă de 
povestea ei, în care nenorocirile se țin lanţ ani de-a rândul, în povestea mea, precum veţi auzi de îndată, ele 

Precum mi-a fost şi mie dat s-aud, trăia la Perugia, pe vremuri, un tânăr pe nume Andreuccio al | 
Pietro, care era geambaș de cai; și tânărul acesta, aflând cum că la Napoli ar fi mai ieftini caii, vârându-și 
în chimir cinci sute de florini de aur - ca unul ce nicicând nu părăsise casa părintească - porni şi el la 
Napoli cu alţi neguțători. Și ajungând acolo într-o duminică pe la apus de soare, fiind anume învăţat de 
hangiu, porni a doua zi cu noaptea în cap la târg; acolo văzu o sumedenie de cai şi găsi destui pe placul său, 


ba chiar se și tocmi cu unii din geambași; dar, nefiind chip să cadă la învoială, el, bietul, cam nătâng și 
gură-cască cum era, poftind să dovedească cum că venise-n târg anume spre a cumpăra, se apucă să-şi 
zdrăngănească punguţa cu florini, de față cu norodul ce se învârtea de colo-colo. Or, tot umblând după 
tocmeli şi zdrăngănindu-şi punga sunătoare, se nimeri să treacă pe acolo o siciliancă tânără şi-a naibii de 
frumoasă, deşi cam rea de muscă şi gata oricând a face bărbaților pe voie pentru o nimica toată; cum dădu 
cu ochii de pungă, fără ca el s-o vadă, îşi zise întru sine: „Cine-ar trăi mai bine decât mine, de-ar fi ai mei 
bănuiţii aceia?!” Şi-apoi trecu mai departe. 

Cu tânăra aceasta se afla şi o altă siciliancă, o băbătie, care de îndată ce-l zări pe Andreuccio, lăsând 
pe fată s-o apuce înainte, se repezi la el şi prinse a-l săruta cu duioşie; fata, văzând ce face, fără a sufla o 
vorbă, se trase la o parte şi n-o slăbi din ochi. Andreuccio, întorcându-se către bătrână, o recunoscu de 
îndată şi se arătă voios de întâlnire; şi după ce bătrâna făgădui că-l va căuta la han, fără a mai lungi vorba, 
o luă din loc, iar el porni din nou să se tocmească; dar n-apucă să cumpere nimic în dimineaţa aceea. 

Fata, văzând dintâi punguţa și-apoi văzând şi cât de bine se avea bătrâna cu feciorul, se hotărî să 
încerce de n-ar putea cumva să pună mâna pe bani, măcar şi pe o parte din ei dacă nu pe toţi; ca atare, 
luând-o deoparte pe bătrână, începu s-o întrebe cine era feciorul, de unde, ce vânt îl adusese și cum de-l 
cunoştea. Bătrâna îi povesti de-a fir-a-păr tot ce ştia despre Andreuccio (de-ai fi crezut c-auzi din gura lui 
povestea), căci pe părintele lui, zicea ea, îl cunoştea încă de pe vremea când locuiseră amândoi în Sicilia şi 
pe urmă la Perugia; iar mai la urmă îi spuse şi hanul unde poposise flăcăul, precum şi cu ce treabă venise 
anume acolo. 

Fata, lămurită pe deplin atât cu privire la rubedeniile tânărului cât şi la numele lor, puse temei pe ceea 
ce aflase şi-şi făuri pe dată un plan, cu gând ca printr-un şiretlic destoinic să-şi stâmpere pofta de bani. 
Întorcându-se dar acasă, dădu de lucru babei pentru toată ziua, că nu cumva să-și afle timp să-l caute pe 
Andreuccio. Apoi chemă o fetişcană, pe care dânsa o învățase la tertipuri d-astea şi o trimise pe înserate la 
hanul unde trăsese Andreuccio. Ajungând la han, fata, spre norocul ei, dădu tocmai peste Andreuccio - ce 
sta de unul singur proptit în poarta hanului - şi-l întrebă de dânsul. Iar după ce flăcăul o încredința că el era 
căutatul, îl trase la o parte şi-i zise cam aşa: 

— Messer, o doamnă din orașul acesta se arată bucuroasă să stea cu dumneata de vorbă, de te învoieşti 
şi dumneata. 

Andreuccio, auzind una ca asta, se privi din cap până-n picioare şi, încredințându-se că-i chipeș şi 
arătos, își zise că femeia de bună seamă s-o fi îndrăgostit de dânsul, de parcă în tot orașul n-ai fi găsit la 
vremea aceea flăcău mai arătos ca el; şi-n grabă mare îi spuse fetei că-i gata s-o asculte şi-o întrebă de 
locul şi ceasu-n care doamna ar fi dorit să stea de vorbă. La care fata îi răspunse: 

— Messer, oricând doreşti; doamna te aşteaptă chiar la ea acasă. 

Andreuccio, grăbit cum era, fără să lase vorbă hangiului că pleacă, îi zise: 

— Haidem, ia-o-nainte, că eu te-ajung din urmă. 

Fetişcana îl duse pe Andreuccio în casa stăpânei care locuia într-o mahala, numită Malpertugio?0, al 
cărui nume însuși ți-arată câte parale face şi ce cinstite locuri se află pe acolo. Dar el, care habar n-avea de 
faima mahalalei şi nici de bănuit nu bănuia nimica, crezând că merge într-un loc cinstit şi-n casa unei 
doamne, intră de bună voie pe urma fetei în casă; şi urcând pe scări, după ce fata îşi chemă stăpâna şi-i zise 

ată-l pe Andreuccio”, o văzu şi el în capul scărilor cum şade şi-l așteaptă. Doamna era tânără foart 
voinică şi frumoasă la chip din cale-afară, bogat înveşmântată şi împodobită toată cu găteli. lar când 
flăcăul se apropie de dânsa, ea cobor? înaintea lui trei trepte cu braţele deschise și înlănțuindu-i gâtul 
rămase aşa o vreme, fără a grăi nimica, de parcă multa duioşie i-ar fi oprit cuvintele-n gâtlej; pe urmă, 
lăcrimând, îl sărută pe frunte şi cu glasul întretăiat de suspine îi zise: 


— Bine-ai venit, iubite Andreuccio! 

Flăcăul, mirându-se în sinea lui de-atari duioase dezmierdări, răspunse năucit: 

— Bine te-am găsit, doamnă! 

Apoi femeia, luându-l de mână, îl duse într-una din odăile de sus şi de acolo, tot fără a scoate o vorbă, 
intră cu el în odăiţa ei ce mirosea a trandafiri, a flori de portocali și-a alte mirodenii îmbătătoare. 
Andreuccio văzu acolo un pat ca din povești, îmbrăcat în perdele, cu policioare împrejur pe care erau tot 
felul de nimicuri - precum e obiceiul prin părțile acelea - şi alte o mulțime de podoabe, care de care mai 
bogate şi mai arătoase. Din care pricină, neştiutor cum era, fu pe deplin încredinţat că femeia trebuie să fie 
o doamnă mare. După ce se aşezară împreună pe o laviţă, la picioarele patului, femeia începu să-i 
vorbească aşa precum urmează: 

— Andreuccio, sunt sigură că tu te miri şi de mângâierile şi de lacrimile mele, ca unul ce nu mă 
cunoşti şi nici măcar n-ai auzit de mine. Dar am să-ţi spun un lucru ce-o să te mire şi mai tare: anume cum 
că ți-s surioară. Și pot să te încredinţez că întrucât Cel Veşnic mi-a hărăzit să-mi văd înaintea morţii pe 
unul dintre frați (de 1-aş vedea măcar pe toți!), de-ar fi să mor chiar mâine, n-am să mă sting nemângâiată; 
iar dacă tu n-ai ştiinţă despre povestea asta, ţi-oi spune eu ce ştiu. Pietro, părintele meu şi-al tău, după câte 
cred c-ai aflat, a trăit multă vreme la Palermo; şi mulţumită inimii lui bune şi firii lui plăcute a fost şi e 
iubit şi astăzi prin partea locului de toți aceia care l-au cunoscut. Dar dintre toţi aceştia, săraca maică-mea, 
care era o femeie de neam şi era văduvă pe atunci, l-a îndrăgit mai tare ca oricare: ba într-aşa măsură, încât 
uitându-şi teama de tată şi de frați, ba chiar şi cinstea ei călcându-şi-o în picioare, s-a împrietenit cu el până 
într-acolo, încât venii pe lume eu, ce-ţi stau acuma în față. Pe urmă Pietro, fiind silit să plece din Palermo 
şi să se întoarcă la Perugia, mă lăsă pe mine copiliță de-o şchioapă dimpreună cu mama şi, după câte ştiu, 
nu şi-a mai adus aminte niciodată nici de mine, nici de dânsa. Lucru pentru care eu, de n-ar fi fost să-mi fie 
tată, l-aş dojeni amarnic, gândindu-mă cu câtă uşurinţă s-a purtat față de maică-mea (fără a mai vorbi de 
dragostea cu care îmi era dator, ca uneia ce eram fiica lui, că doar nu mă făcuse c-o slujnicuţă oarecare sau 
cu vreo târfă de pe drumuri); căci ea, sărmana, fără să ştie barem cine e, iubindu-l cu credinţă, i-a dat tot 
ce-a avut, chiar şi pe sine însăşi. Dar ce să mai vorbim degeaba! Când un lucru nu-i făcut cu cap şi-a mai 
trecut și vremea peste dânsul, ţi-e mai uşor să-l treci cu vederea, decât să faci ceva întru îndreptarea lui. 
Destul că lucrurile s-au petrecut aşa cum îţi spun: m-a lăsat de-o şchioapă la Palermo, unde am crescut cât 
mă vezi, şi maică-mea apoi, care era femeie înstărită, m-a măritat cu unul din Girgenti, un om de neam şi 
cumsecade, care de dragul meu şi-al mamei s-a așezat şi dânsul la Palermo. Acolo, fiind el guelf! 
înflăcărat, începu să uneltească cu regele Carlo; şi din pricina acestor uneltiri, care ajunseseră la urechea 
regelui Federigo până ce ele n-apucară să-şi deie încă rodul, am fost nevoiţi să fugim din Sicilia, tocmai 
când aşteptam şi eu să ajung cea mai mare doamnă din insula aceea. Şi luând cu noi puţinul ce-am izbutit 
să-l luăm (şi zic puţin față de multul ce-l aveam), lăsând palate şi moșii, ne-am pripășit prin locurile 
acestea. Aici, regele Carlo ne fu atât de bine-voitor, încât, despăgubindu-ne în parte de pierderile suferite 
din pricina lui, ne-a dat şi case şi pământuri; ba şi astăzi încă îi mai dă bărbatului meu, cumnatul tău, o 
sumă frumuşică an de an, cum vei avea prilejul să te încredinţezi. Şi iată, aşa se face că mă aflu aici, unde 
din mila Tatălui Ceresc şi nicidecum prin tine, iubite frățioare, ajuns-am să te văd. 

Şi, zicând așa, îi sări iar de gât şi lăcrimând duios îl sărută pe frunte. 

Andreuccio, auzind povestea aceasta aşa de bine închegată şi spusă de femeie cu atâta uşurinţă, înc 
nici barem un cuvânt nu-i şovăise-n gură şi nici la vorbă nu se împleticise, amintindu-și că tatăl său trăise 
într-adevăr şi la Palermo, iar pe de altă parte cunoscând prea bine din propria lui viaţă năravul tinereţii ce 
nu se dă înapoi de la iubire, ba pe deasupra mai văzând şi lacrimile calde, sărutările nevinovate și 
îmbrățişările femeii, socoti cele spuse de dânsa mai mult decât adevărate. De aceea, când tăcu, el începu 
astfel: 

— Doamnă, să nu te miri dacă mă vezi uimit, căci nu te mint când zic că tatăl meu, nu ştiu de ce, dar 
n-a scos nici o vorbă nici despre mama ta, nici despre tine niciodată; ori, dacă o fi vorbit, eu nu l-am auzit 
nicicând; de aceea, despre partea mea, n-aveam de unde să te ştiu. Şi mi-e cu atât mai drag să-mi aflu sora 
aicea, cu cât am venit singur şi nu trăgeam nădejde la una ca aceasta. Unde mai pui că nu ştiu, zău, ce om 
ar fi acela, fie el cine-o fi, căruia tu să nu-i fii dragă: darămite mie, care nu-s decât un biet neguţător. Un 
singur lucru însă ți-aş cere să mi-l desluşeşti: cum ai aflat că sunt aicea? 

La care femeia răspunse: 

— Mi-a spus azi-dimineaţă o femeie care, săraca, vine des pe la mine, şi care (pe câte spune ea) a 
locuit împreună cu tatăl nostru la Palermo şi la Perugia o bucată de vreme; şi dacă nu mi s-ar fi părut că-i 
lucru mai cinstit să vii tu la mine, în propria mea casă, decât să umblu eu după tine într-o casă străină, de 
mult te-aş fi căutat. 

După ce zise acestea începu să-l întrebe cu de-amănuntul despre rubedenii, zicându-le pe nume la 


fiecare în parte; iar Andreuccio îi răspunse despre toate, şi mai vârtos încredinţat de ceea ce cu atât mai 
puţin ar fi trebuit să creadă. Vorbind ei îndelung şi arşiţa fiind mare, femeia porunci să se aducă vin 
grecesc şi dulciuri şi-i dădu lui Andreuccio de băut. Apoi, când vru să plece, căci se făcuse ceasul cinci, 
femeia nu-l lăsă cu nici un chip, ci, prefăcându-se că-i foarte tulburată, îi zise îmbrățişându-l: 

— Ah, vai de capul meu, văd eu că nu ţi-s dragă! Cine-ar putea să creadă că te afli aici, lângă surioara 
ta, pe care acum o vezi întâia dată, şi încă-n casa ei - unde la drept vorbind s-ar fi căzut să tragi când ai 
venit la Napoli - şi totuși vrei să pleci ca să mănânci la han de unul singur! Ba iaca ai să stai şi-ai să cinezi 
cu mine: şi chiar dacă bărbatul nu mi-e acasă, şi-mi pare tare rău că s-a întâmplat aşa, oi şti şi eu, aşa 
femeie cum mă aflu, să te cinstesc cum se cuvine. 

La care Andreuccio, neştiind ce să mai zică, făcu: 

— De dragă, mi-eşti dragă ca o soră; dar dacă nu mă duc, m-or aştepta până târziu cu cina şi-ar fi din 
partea mea o mojicie să-i las s-aştepte pe degeaba. 

Şi dânsa: 

— Doar nu gândeşti că n-oi găsi la casa mea un om ca să-l trimit cu vorbă să nu te mai aştepte. Har 
Domnului, slugi am destule! Deşi, mai bine ar fi şi mai frumos din parte-ţi să trimiţi tu însuţi vorbă 
tovarășilor tăi să vină aicea să cineze; iar mai apoi, de vrei cu orice chip să pleci, veţi putea pleca cu toții 
dimpreună. 

Andreuccio îi răspunse că-n seara aceea n-avea chef de prieteni; dar dacă ea dorea ca totuși să rămână, 
el bucuros se învoia. Femeia se prefăcu a trimite vorbă la han ca să nu fie aşteptat cu cina și apoi, după ce 
mai vorbiră o vreme de una şi de alta, aşezându-se la masă şi fiind ospătați împărăteşte cu felurite soiuri de 
bucate, dânsa făcu ce făcu şi întinse cina până târziu, spre miezul nopții. lar când se ridicară de la masă, 
dorind Andreuccio să plece, ea nici în ruptul capului nu se învoi să-l lase, zicând că Napoli nu-i locul în 
care să baţi drumurile noaptea, mai cu seamă când eşti străin; și adăugă c-atunci când trimisese vorbă să nu 
fie aşteptat cu cina îl înștiinţase pe hangiu să nu-l mai aştepte nici la culcare. Andreuccio, crezând-o pe cu- 
vânt (şi înşelat fiind în bună lui credință), cum îi plăcea să stea cu dânsa, rămase bucuros. 

În felu-acesta, după cină, lungiră vorba vreme îndelungată şi dinspre partea doamnei nu fără de temei; 
şi după ce se scurse o bună parte din noapte, lăsându-l pe Andreuccio să doarmă în odaia ei c-un băieţaș 
care să-i stea în preajmă de-ar fi avut nevoie de ceva, dânsa cu femeile ei se duse să se culce într-altă 
încăpere. 

Era zăduf afară şi mare năbuşeală; din care pricină Andreuccio, de îndată ce fu singur, se dezbră 
pân' la pieptar, îşi scoase pantalonii şi ciorapii şi-şi așeză veșmintele la căpătâi. Apoi trebuințele fireşti 
cerându-i să-şi descarce prisosul adunat în pântec, îl întrebă pe băiețaş pe unde ar fi putut să facă treaba 
asta. Băiatul îi arătă într-un ungher o uşă şi-i zise: 
— Intră colo. 


Andreuccio pătrunse încrezător şi, cum trecu de pragul uşii, nimerindu-se să calce pe-o scândură, care 
în partea cealaltă nu se ţinea înțepenită an grindă, cu scândură cu tot se prăbuşi la fund; ci Dumnezeu, se 
vede treaba, ținea aşa de mult la dânsul, încât îi cruţă viaţa, deşi căzuse cam de sus; atâta doar că se mânji 
din cap până-n picioare de spurcăciunea ce umplea tot locul. Şi spre a pricepe dumneavoastră câte s-au 
spus şi s-or mai spune, voi încerca să vă arăt unde se afla locul acela. Pe-o ulicioară îngustă (cum întâlneşti, 
adesea între două şiruri de case), deasupra a două bârne care legau o casă de cealaltă, se aflau câteva 
scânduri bătute în cuie şi peste ele un loc pe care să te aşezi; şi tocmai una dintre aceste scânduri se 
rostogolise cu Andreuccio. 

Trezindu-se aşadar în şanţ, Andreuccio, mâhnit de atare întâmplare, prinse a striga pe băiețaş; dar 
băiețaşul, cum l-auzi căzând, dădu fuga la stăpână să-i spună şi ei întâmplarea. Dânsa o luă la goană spre 
odaia lui şi începu să caute cu iuțeală dacă-i erau ori nu veşmintele acolo; şi aflându-le, găsi şi banii, pe 
care el, neîncrezător, în neghiobia lui socotise cu cale să şi-i ţină şi zi şi noapte asupra lui. Şi cum momeala 
ei - a doamnei din Palermo, ce se dăduse drept surioara unui perugin - prinsese-n lat cogeamite flăcăul, fără 
să-i mai pese de el, închise grabnic uşa, lăsându-l în plata Domnului. 

Andreuccio, văzând că nu-i răspunde băiețaşul, prinse a striga din ce în ce mai tare; dar se trudea 
zadarnic. De aceea, intrând la bănuieli - cam târziu ce-i drept - şi înțelegând înşelăciunea, se cațără pe un 
perete scund ce ascundea ulicioara dinspre stradă şi, coborând de partea cealaltă, porni spre poarta casei pe 
care n-o uitase încă, dar în zadar strigă şi zgâlțâi de poartă, bătând cu pumnii într-însa. Şi-atuncea, 
podidindu-l plânsul, căci îşi vedea cu ochii toată nenorocirea, îşi zise întru sine: „Oh, vai de capul meu, ce 
iute-am mai pierdut cinci sute de florini şi pe deasupra și-o surioară!” Apoi, mai tânguindu-se o bucată, 
începu iar să bată şi să strige; şi-atâta tărăboi făcu, încât trezi din somn toți vecinii, sătui de-atâta gălăgie; 
iar una dintre slugile femeii, ieşind la geam aproape adormită, strigă în batjocură: 

— Cine-i acolo jos? 

— Ce, nu mă mai cunoşti?! îi zise Andreuccio. Sunt Andreuccio, fratele madonnei Fiordaliso. 

La care slujnica răspunse: 

— Ascultă, omule, dac-ai băut prea mult, mergi şi te culcă acum şi vino mâine dimineață. Ce-mi tot 
îndrugi acolo? Habar n-am cine-i Andreuccio. Te du cu Dumnezeu și lasă oamenii să se-odihnească-n 
pace. 

— Cum? zise Andreuccio. Care va să zică nu ştii cine sunt? Lasă că ştii tu bine! Dar dacă sicilienii îşi 
uită aşa curând de rude, dă-mi barem hainele înapoi, că le-am lăsat acolo sus şi-apoi mă duc cu Dumnezeu 
cât oi vedea cu ochii. 

Slujnica, gata să pufnească-n râs, îi zise: 

— Visezi, ori nu ţi-e bine? 

Şi zicând astfel, cât ai bate din palme, se trase înapoi şi închise fereastra. Andreuccio, fiind încredințat 
de paguba sa, fu cât pe-aci să se înfurie de-a binelea de supărare şi se hotărî să ceară înapoi cu sila tot ce cu 
vorbă bună nu izbutise să redobândească. Luă dar de jos o piatră şi se apucă din nou să bată-n poartă, 
izbind cu şi mai multă sete decât izbise înainte. 

Vecinii, treziţi din somn, crezând c-o fi vreun derbedeu ce născocea atare vorbe cu gând s-ajungă la 
femeie, sătui de-atâta tămbălău, se arătară la ferestre şi, asemenea unei halte de dulăi ce latră la un câine de 
pripas, porniră, care de pe unde, să strige în gura mare: 

— Mai mare mojicia să vii în toiul nopţii cu astfel de palavre la o casă de femei cinstite! Mai bine ca- 
tă-ți de treabă și mergi cu Dumnezeu. Fă bunătatea şi ne lăsa-n pace; iar dacă ai ceva cu dânsa, mâine te 

ți întoarce, da' nu ne supăra pe noi, acu, în toiul nopții! 
Prinzând curaj pesemne la vorbele acestea, o matahală dinlăuntrul casei, codoş al preacinstitei doamne, 


pe care Andreuccio nici nu-l văzuse barem şi nici nu-l auzise, se arătă la geam şi, cu o voce groasă, 
bubuitoare şi mânioasă, răcni: 

— Care-i acolo? 

La auzul acestei voci, Andreuccio ridică ochii şi văzu un om ce se arăta a fi, pe cât putea să 
desluşească el prin întuneric, un mare bătăuş, cu-o barbă neagră şi stufoasă jur împrejurul feței; omul, ca și 
cum tocma-n clipa aceea s-ar fi sculat din pat, trezit din somn adânc, căsca şi se freca la ochi. Iar 
Andreuccio, văzându-l, răspunse temător: 

— Eu sunt, un frate-al doamnei dinăuntru. 

Dar omul nu-i lăsă să-şi isprăvească vorba, ci retezându-1-o pe loc, şi mai cumplit ca înainte, răcni: 

— Eu nu ştiu, zău, ce naiba mă mai ţine să nu dau buzna jos şi să-ţi croiesc vreo două, pân' te-oi vedea 
lățit, măgar afurisit ce eşti şi bețivan netrebnic, că nu ne lași să ne-odihnim ca lumea. 

Şi, dându-se înapoi, închise iar fereastra. Atuncea unii dintre vecini, care-i ştiau pesemne meseria, 
grăiră în şoaptă către Andreuccio: 

— Pentru numele lui Dumnezeu, pleacă, omule, o dată; doar n-oi fi vrând să te omoare; du-te cu 
Dumnezeu şi vezi-ți de treabă. 

Andreuccio, înfricoşat de vocea şi de mutra bătăușului, iar pe de altă parte împins şi de vecini, care 
păreau că-l sfătuiesc din milă, îndurerat peste măsură şi deznădăjduit la gândul banilor pierduţi, o apucă la 
întâmplare spre han, luând înapoi calea ce-o străbătuse în ajun pe urma fetei. 

Dar cum putoarea ce ieşea dintr-însul îl răzbea îngrețoșându-l, se gândi s-o ia spre malul mării ca să se 
spele şi ca atare o apucă spre stânga şi-o luă la deal pe-o stradă zisă Ruga Catalană; şi cum mergea aşa, 
spre partea de sus a oraşului, se nimeri să vadă în faţa sa doi inşi ce se apropiau de el cu un felinar în mână. 
Şi fiindu-i teamă nu cumva să fie oşteni de-ai curții sau cine ştie ce răufăcători, ca să scape de ei, se 
adăposti cu grijă într-o cocioabă, care se afla prin apropiere. Dar cei doi inși cu felinarul intrară şi ei în 
cocioabă, de parcă tocmai acolo s-ar fi pornit să meargă; iar unul dintre ei, punând pe jos niscaiva fiare pe 
care le adusese în spate, prinse a le cerceta, cu celălalt dimpreună, tot plănuind la ce anume aveau să le 
slujească. Şi-n vreme ce vorbeau, unul dintr-înșii zise: 

— Ce naiba o mai fi şi asta? De când mă ştiu pe lume n-am pomenit aşa putoare. 

Zicând astfel, ridicară oleacă felinarul şi, dând cu ochii de Andreuccio, strigară uluiţi: „Cine-i acolo?” 
Dar Andreuccio nu scotea o vorbă; atuncea ei, apropiindu-se cu felinaru-n mână, îl întrebară ce făcea pe 
locu-acela, aşa mânjit din cap până-n picioare. La care Andreuccio le povesti de-a fir-a-păr toată 
întâmplarea sa, iar dânşii, închipuindu-şi cam pe unde se întâmplase pozna, își ziseră între ei: „De bună 
seamă-n casa lui Scarabone Buttafuoco s-au petrecut acestea”. Și, întorcându-se spre Andreuccio, unul 
dintr-înşii zise: 

— Ascultă, omule, deşi ţi-ai pierdut florinii, zi slavă Domnului că s-a întâmplat să cazi şi n-ai mai 
putut să pătrunzi în casă; căci, dacă n-ai fi nimerit în şanţ, fii sigur că de îndată ce adormeai, te-ar fi omorât 
pe loc şi o dată cu florinii ţi-ai fi pierdut şi viața. Dar la ce bun să te mai vaieţi? Mai iute-ai pune mâna 
pe-o stea din cer, decât pe vreo lăscaie din banii ce-ai pierdut; cât despre viaţă poţi s-o pierzi şi acuma, de 
aude omu acela că ai suflat vreo vorbă despre întâmplarea aceasta. 

Şi spunându-i astfel, după ce se sfătuiră ei în de ei o vreme, îi ziseră: 

— Uite ce e: nouă ni-e milă de tine şi de aceea, de te însoţeşti cu noi la ceea ce gândim să facem, sun- 
tem deplin încredinţaţi că partea ta în treaba asta va fi cu mult mai mare decât tot ce-ai pierdut. 

Andreuccio, deznădăjduit cum era, răspunse că e gata să facă cum vor ei. 

Acu, tocmai în ziua aceea fusese înmormântat un arhiepiscop din Napoli, pe nume Filippo Minutolo, 
care fusese pus în raclă împodobit cu odoare scumpe şi cu un rubin în deget, ce preţuia peste cinci sute de 
florini de aur; or, cei doi tâlhari chiar pe el puseseră la cale să-l despoaie. De aceea, după ce-i destăinuiră 

i Andreuccio planul lor, acesta, lăcomindu-se, porni cu ei la drum fără a mai sta pe gânduri. Şi cu 
mergeau ei câteştrei spre catedrală, cu Andreuccio ce putea al naibii, unul din tâlhari zise: 

— Ce-am putea face oare, să se spele ăsta undeva, ca să nu mai pută în halu-n care pute? 

Iar celălalt făcu: 

— Iac-am ajuns chiar lângă un puț cu cumpănă şi cu găleată; haidem la el şi l-om spăla la repezeală. 


Ajunşi la puț găsiră funia acolo, dar ciutura, ioc; din care pricină se sfătuiră să-l lege zdravăn cu funia 
şi apoi să-i dea drumu-n puț să se spele singur; iar după ce se va fi spălat, să scuture de funie, că ei aveau 
să-l tragă numaidecât afară. Zis şi făcut. 

Or, tocmai bine după ce-l lăsară în puț, se nimeriră pe acolo niscaiva slujitori de-ai stăpânirii, care fie 
de năduf, fie că alergaseră pe urmele cuiva, fiind însetaţi, veneau la puț să-și potolească setea; cei doi 
tâlhari îndată ce-i văzură o rupseră la fugă, fără ca paznicii să-i vadă. Andreuccio, care între timp se 
curăţise, prinse a smuci de funie. Paznicii cei setoşi, după ce-şi lepădară mantiile şi armele cu scut cu tot, 
apucară să tragă de funie, crezând că scot afară ciutura plină de apă. Andreuccio, cum se văzu ajuns la gura 
puţului, lăsă pe dată funia și se agăță cu mâinile de marginea lui. Paznicii stăpânirii, văzând una ca asta, 
înspăimântați, dădură drumul funiei şi-o rupseră la fugă cât îi ţineau picioarele; de care lucru Andreuccio 
se minună peste măsură, mai-mai să cază pân' la fund şi să-şi zdrobească capul, de nu s-ar fi ţinut aşa de 
zdravăn cum se ţinea. Totuşi, ieșind din puț şi dând pe jos de armele azvârlite, pe care le vedea prea bine că 
nu-s ale tâlharilor, se minună de întâmplare şi mai vârtos ca înainte. Or, cum habar n-avea de cele petrecute, 
fiindu-i şi frică pe deasupra, nici nu le atinse barem şi căindu-şi soarta se hotărî s-o şteargă, pornind-o la 
întâmplare. 

Şi cum mergea așa hai-hui, se nimeri să deie nas în nas cu vechii lui tovarăşi, care veneau să-l scoată 
din fântână; aceștia când îl văzură rămaseră uluiţi şi-l întrebară cine Dumnezeu îl trăsese afară. Andreuccio 
răspunse că habar n-avea şi apoi le povesti pe rând întreaga întâmplare şi ce găsise el pe jos în preajma 
puţului. Tâlharii, dându-şi seama cum se întâmplase treaba, îi povestiră chicotind de ce o luaseră la fugă şi 
cine erau aceia care-l scoseseră afară. Apoi, fără a mai sta la vorbă, cum tocmai atunci bătuse miezul nopții, 
porniră înspre catedrală şi, pătrunzând uşor într-însa, se apropiară de racla care era din marmură curată şi 
din cale afară de încăpătoare. După ce ridicară cu răngile lespedea grea de deasupra, o sprijiniră în aşa fel 
ca măcar un singur om să se poată strecura înăuntru. Şi după ce mântuiră această treabă, unul dintre tâlhari 
grăi: 

— Cine-o să intre înăuntru? 

La care celălalt răspunse: 

— Eu, unul, nu. 

— Nici eu, răspunse primul. Să intre Andreuccio. 

Tâlharii atunci, întorşi spre el, grăiră amândoi: 

— Cum n-ai să intri? l-auzi vorbă! De nu te vâri numaidecât, te altoim cu fierul ăsta până ai să pici 
grămadă jos. 

Andreuccio, speriindu-se, intră numaidecât şi-şi zise întru sine: „Ăştia m-au pus să intru, cu gând 
să-mi tragă chiulul; şi după ce le-oi da odoarele de preţ, până ce eu m-oi necăji să ies cumva afară, ei or să 
şteargă putina şi eu o să rămân aici”. De aceea se gândi să-și facă partea sa înaintea celorlalți şi, 
amintindu-și de inelul scump de care pomeniseră tâlharii, de îndată ce se cobori la fund, i-l trase 
preasfințitului din mână, punându-şi-l în deget; apoi le întinse lor cârja episcopală, mănuşile şi mitra și, 
despoindu-l până la cămașă, le dădu tot, zicând că altceva nu mai găsea nimica. Tâlharii însă o ţineau 
întruna că şi inelul tot acolo se afla și-l îndemnau să caute cu amănuntul; dar Andreuccio le răspunse că 
nu-i chip să-l găsească şi, prefăcându-se că-l caută, îi mai ţinu o vreme în așteptare. Ci ei, nu mai puţin 
vicleni decât era Andreuccio, îl îndemnau mereu să caute şi între acestea, luând propteala ce sprijinea 
lespedea pe muche, se puseră pe fugă, lăsându-l pe Andreuccio închis cu mortul în mormânt. 

Oricine îşi poate închipui ce-a pătimit sărmanul tânăr văzându-se închis în raclă. După ce încercă în re 


etate rânduri să împingă lespedea cu capul şi cu spinarea, văzând că nu-i chip s-o clintească, răpus de gr 
mâhnire, pierdu simțirea şi se prăbuşi pe leşul ţeapăn al sfinției-sale; iar dacă-n clipa aceea s-ar fi chitit să-i 
vadă cineva, cu greu ar fi putut cunoaște cine era mai mort, episcopul ori el. Pe urmă însă, venindu-și în 
simțiri, porni să plângă cu hohote la gândul că-n nici un chip n-avea să scape teafăr din toată treaba asta: 
căci or ar fi murit de foame şi de duhoare în preajma viermilor din leş, de nu s-ar fi găsit cine să-l scoată 


afară; ori, de-ar fi fost să vină vreun om, găsindu-l înăuntru, l-ar fi purtat ca pe un tâlhar de-a dreptul la 
spânzurătoare. Şi, cum şedea el îngândurat şi frânt de atâta amărăciune, simți că umblă cineva prin biserică 
ŞI, auzind şi glasuri, îşi date seama că erau alți tâlhari, care încercau şi dânşii să jefuiască mortul, şi fu 
cuprins de frică mai tare ca înainte. Dar, după ce tâlharii urniră lespedea şi-o priponiră bine, porniră a se 
sfădi şi ei cine să intre înăuntru; şi fiindcă nimeni nu voia, după ce vreme îndelungată se tot poftiră unul pe 
celălalt, un preot se află să zică: 

— Eu nu pricep de ce vă temeti. Doar n-o să vă mănânce, că morții nu mănâncă oameni. Las' c-am să 
intru eu. 

Şi zicând astfel, după ce se aşeză cu pieptul pe marginea mormântului, se întoarse către ei cu capul, şi 
cu picioarele intră înăuntru, ca să ajungă pân' la fund. Andreuccio, văzând una ca asta, se ridică şi, apucând 
pe preot de-un picior, se prefăcu că-l trage. Părintele, simțind că-l prinde, urlă o dată din rărunchi şi se 
azvârli degrabă afară din mormânt. Din care pricină toți ceilalți, îngroziți, lăsară lespedea proptită şi o 
rupseră la fugă, de-ai fi crezut că mii de draci îi mână dinapoi. lar Andreuccio, bucuros, cât ai clipi din ochi, 


se aruncă afară şi ieşi din biserică prin acelaşi loc pe unde intrase. 

Afară se crăpa de ziuă; el, cu inelu-n deget, umblând la întâmplare, dădu de țărmul mării şi de acolo 
nimeri la han, unde tovarăşii săi, dimpreună cu hangiul, se perpeliseră o noapte întreagă aşteptându-l. Şi 
după ce le povesti tot ceea ce i se întâmplase, la sfatul hangiului, găsi şi el c-ar fi cu cale să plece cât mai 
iute din oraş. De aceea, luându-și tălpăşiţa, se întoarse la Perugia, cu un inel în loc de bani, de unde la 
început plecase să cumpere cu dânşii cai. 

căprițe, e dusă în Lunigiana; acolo unul din copiii ei intră în slujba lui Currado, seniorul Lunigianei, îi 
necin- stește fata şi-i azvârlit în temniţă. Sicilienii se răscoală împotriva regelui Carlo, și, după ce 
mama își recunoaşte fiul, acesta se însoară cu fata lui Currado; aflându-şi și mezinul, se întorc cu toții 
în Sicilia, la rangul lor de odinioară. 


Fiammetta; dar Emilia, văzând că povestea se sfârşise, la porunca reginei prinse a grăi astfel: 
— Grele şi dureroase sunt feluritele încercări la care soarta ne supune; or, cum de fiecare dată când 
amintim de ele, cugetul nostru, care prea adesea se lasă alintat, de şoapta mângâioasă a sorții, se trezeşte ca 

r cei nemângâiaţi în ele îşi află mângâierea. De aceea dar, deşi înaintea mea s-au spus multe poveş 
frumoase, voi spune şi eu una, pe cât de adevărată, pe atât de tristă şi înduioşătoare; şi chiar dacă până la 
urmă povestea mea sfârşeşte bine, atât de multă amărăciune cuprinde în ea că nu ştiu, zău, dacă bucuria 
sfârșitului mai poate întru-câtva să-i potolească jalea. 

Iubite doamne, cuvine-se să aflaţi că după moartea lui Frederic al doilea, împăratul, a fost încoronat ca 


rege al Siciliei Manfred. La curtea acestui rege trăia în mare cinste un cavaler din Napoli, pe nume 
Arrighetto Capece, care era însurat cu o nobilă şi preafrumoasă, doamnă, tot din acelaşi loc şi ea, numită 
madonna Beritola Caracciola. Arrighetto, în mâna cui se afla ocârmuirea întregii insule, auzind că regele 
Carlo întâiul îl biruise şi-l omorâse în luptă pe regele Manfred și că întreg regatul trecea de partea lui, cum 
nu punea prea mult temei pe firea schimbătoare a sicilienilor şi cum, pe de altă parte, n-ar fi dorit s-ajungă 
supus al celui care în luptă îi omorâse domnul, se pregăti să fugă în surghiun. Dar prinzând sicilienii de 
veste, Arrighetto, dimpreună cu alţi prieteni şi slujbaşi de-ai regelui Manfred, fură daţi numaidecât ca 
ostatici pe mâna regelui Carlo, căruia apoi i se dădu şi insula în stăpânire. Madonna Beritola, în mijlocul 
atâtor vrăjmăşii, neştiind ce se alesese cu Arrighetto, trăind mereu cu spaima în suflet şi fiindu-i frică să 
nu-şi piardă cinstea, își părăsi întreg avutul şi, luându-şi copilaşul, un băiețaş cam de vreo opt ani, 
Giusfredi, însărcinată cum era şi fără nici un ban, urcându-se într-o luntre, porni către Lipari şi acolo mai 
născu un băiețţaş, pe care-l boteză Scacciato%; pe urmă, luându-și doică la copil, cu toţi ai ei se puse pe-o 
corabie, cu gând să se întoarcă la Napoli, acasă la părinţii ei. Dar lucrurile se întâmplară altminteri de cum 
prevăzuse; căci, azvârlită de furtună, corabia care pornise spre Napoli se nimeri să ajungă tocmai în insula 
Ponza, unde, vârându-se într-un cot de mare, rămaseră cu toţii să aştepte timp prielnic călătoriei lor. 
Madonna Beritola cobori pe insulă împreună cu ceilalți şi, aflând un loc ferit şi singuratic, se ghemui acolo 
şi începu să-l plângă pe Arrighetto. Or, retrăgându-se ea zi de zi în ungherul acela ca să-şi bocească soarta, 
se nimeri o dată să pice ca din senin, fără ca nimeni să fi prins de veste, o galeră de pirați, care, în timp ce 
doamna se frământa pierdută şi scufundată în necazul ei, îi prinse pe toți ceilalți și o porni cu ei în larg. 

Doamna Beritola, după ce puse capăt prinosului de lacrimi de fiecare zi, o luă după obicei spre mal, 
să-şi vadă copilaşii, dar nu găsi pe nimeni; mirată la început, căzu apoi la bănuieli şi, cercetând cu ochii 
întinsul mării, zări galera nu departe în larg, trăgând în urma ei corabia. Văzând acestea pricepu c-aşa 
precum mai-nainte îşi pierduse bărbatul, așijderea pierdea acum şi copilaşii. Şi aflându-se în pustietatea 
aceea, sărmană, singură şi părăsită, fără să ştie barem de-o să mai ajungă vreodată să-i vadă pe ai ei, își 
pierdu simţirea şi căzu pe țărm, strigându-şi copilașii și bărbatul. Acolo însă n-avea cine să-i sară 
într-ajutor cu apă de izvor sau alte leacuri; de aceea simţurile ei porniră a rătăci la voia întâmplării. Şi 
într-un târziu, când bietu-i trup prinse din nou puterile pierdute, cu ele dimpreună se întoarse înapoi şi 
plânsul şi lacrimile amare, iar doamna Beritola se apucă din nou să-şi strige lung copiii și să-i caute peste 
tot, prin peşteri şi ascunzișuri. Dar când văzu că totul e în zadar şi că începuse să se lase noaptea, 
nădăjduind fără să ştie ce, își aminti şi de făptura ei și, depărtându-se de țărm, se întoarse în peştera unde se 
obişnuise zi de zi să-şi tânguiască soarta. 

După ce petrecu noaptea cu multă frică şi nespusă jale, veni şi ziua; şi într-al treilea ceas al zorilor 
doamna Beritola, care nu mâncase în ajun nimica, îmboldită de foame se apucă să ronțăie niscaiva 
buruieni; iar după ce de bine de rău se satură întrucâtva, porni din nou să se gândească cu lacrimile în ochi 
la traiul ce o aştepta de aici înainte. În timp ce sta şi se gândea astfel, văzu venind o căprioară, care intră 
într-o peşteră pe aproape şi apoi, nu după mult, ieşi din nou şi-o luă către pădure. Doamna Beritola, sculân- 
du-se de jos, pătrunse în ascunzişul căprioarei şi zări acolo doi pui micuţi, făcuţi pesemne într-aceeaşi zi, 
care-i părură lucrul cel mai dulce şi mai gingaş din toată lumea asta; şi cum de pe urma nașterii laptele nu-i 
secase încă, îi luă cu duioşie în braţe şi-i aşeză la sân. Căpriţele, fără a mai face nazuri, porniră a suge de la 

ca de la căprioară; şi apoi, din ziua aceea nu mai făcură nici o deosebire între măicuţa lor şi Beritol 
Din pricina aceasta, părându-i-se doamnei că şi-a aflat tovărăşie cât de cât în tot pustiu-acela — căci și cu 

prioara se avea la fel de bine ca şi cu puii ei - hrănindu-se cu ierburi și apă de izvor şi lăcrimând amarnic 
de fiecare dată când se ducea cu gândul la soț, la copilaşi şi la traiul de odinioară, se hotărî în sinea ei să 


viețuiască şi să moară acolo. 

În timp ce ea trăia astfel, sălbăticită întru totul, după mai multe luni de zile se întâmplă ca o corabie a 
pizanilor, mânată şi ea de furtună, s-ajungă pe aceleași maluri și să rămână în golf mai multe zile. Pe 
corabia aceea se afla un nobil, Currado după nume, din neamul marchizilor Malespini, dimpreună cu 
vrednica şi evlavioasă lui soţie; aceştia doi veneau dintr-un pelerinaj pe care îl făcuseră la locurile sfinte 
aflate în regatul Pugliei şi acuma se întorceau acasă. Or, într-o bună zi, Currado, ca să-i mai treacă de urât, 
porni a colinda în lung şi-n lat prin insulă, cu doamna dimpreună, cu câţiva slujitori şi câțiva câini de 
vânătoare. Şi nu departe de ascunzișul ce şi-l aflase Beritola, copoii lui Currado se apucară a fugări cele 
două căpriţe, care, mărişoare acuma, umblau păscând prin preajmă; gonite de copoi, căprițele porniră țintă 
spre peștera unde trăia madonna Beritola. Dânsa, văzând una ca asta, se ridică de jos şi luând un băț în 
mână prinse a goni copoii. Currado şi femeia lui, luând urma câinilor, ajunseră şi ei la peşteră şi văzând-o 
pe Beritola aşa slabă, pârlită de soare şi năpădită de păr cum era, se minunară foarte şi dânsa chiar mai 
mult decât ei. Apoi, după ce Currado, la ruga Beritolei, îşi chemă câinii, după îndelungată stăruință, o 
înduplecară să le arate cine era şi ce făcea prin părțile aceleia. Beritola le povesti atunci toată povestea ei 
mărturisind cine era şi cum anume avea de gând să-şi ducă mai departe viaţa. Auzind acestea Currado, care 
îl cunoscuse bine pe Arrighetto Capece, plânse de mila ei şi stărui îndelung s-alunge gândul de-a rămâne 
pe locurile acelea, profitând ori s-o ducă acasă, ori s-o primească în preajma lui ca pe-o soră adevărată, 
până ce Domnul-Dumnezeu avea să-i rânduiască o soartă mai blajină. Dar, fiindcă doamna se arăta de 
neînduplecat, Currado îşi lăsă soția lângă dânsa şi-i spuse să dea porunci să li se aducă acolo de mâncare, 
s-o îmbrace pe femeie în haine de ale ei - căci era toată numai zdrenţe - şi să încerce în fel şi chip s-o 
scoată din pustiul acela. Rămase împreună, după ce amândouă se tânguiră o vreme de atâta chin și jale, 
nobila doamnă porunci să vină bucate şi veşminte şi cu nespusă trudă o înduplecă pe doamna Beritola să ia 
ceva în gură și să îmbrace hainele aduse; iar mai la urmă, după multe şi nesfârșite rugăminți, cum Beritola 
îi spusese că n-ar fi vrut pentru nimic în lume să se întoarcă printre cunoscuţi, o hotărî să vină cu ei în 
Lunigiana, dimpreună cu cele două căpriţe şi cu căprioara, care între acestea se întorsese, şi spre mai marea 
uluire a doamnei lui Currado, o întâmpinase bucuroasă şi fără pic de sfiiciune. Aşa stând lucrurile, la 
schimbarea vremii, Beritola cu nobilul Currado şi cu nevasta lui urcară pe corabie, cu căprioara şi cu puii 
ei (din care pricină doamnei Beritola i se spuse Căprioara, fiind prea puţini aceia care o ştiau pe adevăratul 
nume), împinsă de un vânt prielnic, corabia ajunse curând la gurile râului Magra, de unde cei care se aflau 
pe dânsa, scoborând la mal, o apucară în suiş către castelul lor. Acolo, în strai cernit de văduvă, Beritola 
rămase în preajma doamnei lui Currado, mereu ascultătoare, cinstită şi supusă, purtând căprițelor de grijă şi 
iubindu-le cu aceeaşi dragoste statornică. 

Piraţii, care izbutiseră la Ponza să pună mâna pe corabia cu care venise Beritola - lăsând-o pe ea acolo 
din pricină că n-o văzuseră - o luară către Genova cu toți ceilalți care se aflau pe punte. Acolo, fiind 
împărțită prada între stăpânii galerei, se nimeri să-i pice unui anume Guasparrino d'Oria, printre altele, şi 
doica doamnei Beritola cu cei doi copilaşi. Şi luând-o el cu pruncii dimpreună, o trimise acasă la dânsul, cu 
gând să-i ţină lângă sine în rândul slugilor de casă. Doica, mâhnită amarnic de pierderea stăpânei și de 
cumplita soartă ce-o azvârlise în restrişte pe ea şi pe copii, plânse zile de-a rândul fără preget. 

Dar după ce văzu că plânsul nimica nu-i ajută, ştiindu-se slugă acum, cu pruncii laolaltă, deşi era o 
biată femeie necăjită, se arătă înțeleaptă; ca atare, dintru început îşi luă inima-n dinți şi dobândi curaj, iar 
mai pe urmă văzând unde-i azvârlise soarta, îşi dădu seama că dacă s-ar fi aflat ai cui sunt copilaşii, cine 
ştie ce necazuri ar mai fi dat peste ei. Şi cum trăgea nădejde că soarta de pe-o zi pe alta s-ar fi putut să-şi 
schimbe faţa şi atuncea copilașii, de-ar mai fi fost în viață, ar fi putut din nou să-și dobândească rangul, se 

tări să nu spună nimănui ai cui erau, până ce nu s-ar fi ivit prilejul pentru aceasta, iar celor care 
întrebau le răspundea că sunt copiii ei. Ca atare pe cel mare, Giusfredi adică, îl boteză Giannotto di Procida, 
iar celui mic nu-şi mai făcu de lucru să-i dea un alt nume. Apoi, cu multă grijă, îi arătă copalului de ce-i 
schimbase numele și ce primejdii ar fi putut să-l pască dacă ar fi ajuns să fie cunoscut; şi lucrul acesta nu o 
dată, ci-n repetate rânduri, i-l aminti cu stăruinţă, iar băieţelul ascultător făcu întocmai după sfatul şi 


îndemnul înțeleptei doici. 

Cei doi copii, rău îmbrăcaţi şi mai rău încălțaţi, făcând te miri ce treburi urâcioase, şezură astfel, 
răbdând, cu doica dimpreună, vreo câțiva ani la șir în casa lui messer Guasparrino. Dar într-o bună zi 
Giannotto, care împlinise şaisprezece ani și tăinuia în piept un suflet cu mult mai ales decât o simplă slugă, 
sătul de josnicia netrebnicului trai, plecă din slujba lui messer Guasparrino şi, urcându-se pe-o galeră care 
mergea spre Alexandria, pribegi din loc în loc, dar fără a izbuti s-ajungă la mai bine. Într-un târziu, la vreo 
trei-patru ani de la plecarea sa, cum se făcuse între timp băiat frumos şi chipeș şi aflase despre tatăl său, pe 
care multă vreme îl socotise mort, că era în viață încă, dar că şedea întemnițat după porunca regelui Carlo, 
pierzând nădejdea-n soartă şi hoinărind fără de rost, se nimeri s-ajungă-n Lunigiana. Acolo întâmplarea 
făcu să intre ca băiat de casă tocmai în slujba lui Currado Malespina, pe care îl sluji cu sârg, spre 
mulţumirea lui. Şi, deși uneori i se întâmpla să-și vadă mama, care se afla mereu în preajma doamnei lui 
Currado, nu avu cum s-o recunoască şi nici dânsa pe el, căci prea din cale afară îi schimbase vârsta de când 
se văzuseră pentru ultima oară. 

Aflându-se aşadar Giannotto în slujba lui Currado, se întâmplă ca una din fetele acestuia, pe nume 
Spina să rămână văduvă după un anume Niccol6 da Grignano şi să se întoarcă la casa părintească. Or, fata, 
fiind frumoasă, plăcută şi cam tinerică, abia de şaisprezece ani, puse ochii pe Giannotto şi el pe ea, astfel 
încât până la urmă se îndrăgostiră unul de celălalt cu patimă. Iubirea aceasta nu rămase prea multă vreme 
tăinuită; dar mai trecură la mijloc câteva luni de zile până să-şi dea seama şi ceilalți despre ea. Din care 
pricină cei doi, crezând că nimeni nu le ştia taina, pornină a se purta cu mai puţină grijă decât s-ar cuveni 
să ai când faci atare lucruri. Şi într-o zi, aflându-se împreună într-o pădure deasă şi frumoasă, lăsându-i pe 
ceilalți în urmă, pătrunseră adânc într-însa; şi fiind încredințați că sunt cu mult înaintea lor, după ce 
odihniră o vreme într-o poiană înmiresmată, plină de ierburi şi de flori, porniră cu iubire să se desfete unul 
pe celălalt. Or, fiindcă multă vreme şezură împreună - deşi petrecerea plăcută făcu să li se pară lor că-i 
mult prea scurtă chiar - fură surprinşi asupra faptei de mama fetei mai întâi şi apoi chiar de Currado. 
Acesta, mâhnit din cale afară de cele ce văzuse, fără a mai sta să spună ce pricini îl îndeamnă, puse trei 
slugi să-i prindă şi îi trimise aşa legați într-un castel de-al său; apoi, încrâncenat de furie şi aprigă mânie, 
îşi puse în gând să-i osândească la moarte rușinoasă. 

Mama fetei, deşi era şi dânsa la fel de tulburată și încredinţată că copila se învrednicise prin greşeala ei 
de-o ispăşire cât de cruntă, înțelegând din vorba lui Currado ce anume avea de gând să facă cu cei doi 
vinovaţi şi neputând să îndure atare gând cumplit, veni degrabă să-i vorbească mâniosului bărbat; şi începu 
să-l roage să fie bun şi nu cumva, orbit de furia lui, s-ajungă acum la bătrâneţe să-şi omoare copila şi să-şi 
mânjească mâna cu sângele unei slugi; să afle alt mijloc spre a-şi potoli mânia, să-i azvârle-n temniţă de-o 
pildă, şi-apoi să-i lase acolo să-şi ispăşească vina şi să îndure lipsuri. Atâta stărui cucernica femeie, acestea 
şi alte vorbe aflând spre înduplecare, încât până la urmă izbuti s-alunge din bărbat gândul cel ucigaș; 
Currado porunci ca tinerii să fie întemnițați în două locuri diferite, păziți cu strășnicie şi ținuți cu mâncare 
puţină, dar ca trudă multă, până ce el avea să hotărască altfel; şi voia lui fu împlinită întocmai. Acu, ce 
viață au îndurat sărmanii, ce lacrimi şi ce posturi - mai grele chiar decât s-ar fi căzut să țină - oricine-și 
poate închipui. 

În timp ce Spina şi Giannotto răbdau atâta chin de un an de zile încheiat, iară messer Currado nici că 
voia măcar să şi-i mai amintească, se întâmplă ca regele Pietro al Aragonei, mulțumită uneltirilor lui Gian 
di Protida, să răscoale întreaga insulă a Siciliei şi s-o smulgă de sub stăpânirea regelui Carlo; din care 
pricină Currado, ghibelin cum era, se bucură nespus de mult. Giannotto, auzind acestea de la un temnicer 

e-al său, oftă o dată din adânc şi zise: 
— Ah, vai şi-amar de capul meu! De paisprezece ani nemernicesc prin lume, doar clipa asta așteptând, 

şi-acuma c-a venit, pentru că niciodată să nu mai am a trage nădejde de mai bine, mă află în închisoare, de 

unde n-am să ies nicicând altminteri decât mort. 

— Fi asta-i, zise temnicerul. Ce-ai tu cu regii şi-ale lor? Şi ce cauţi în Sicilia? 


La care Giannotto răspunse: 

— Se frânge inima în mine când mi-amintesc ce-a fost acolo tata. Şi-aşa de-o şchioapă cum eram când 
am fugit din Sicilia, tot îmi aduc aminte că l-am văzut senior, pe vremea regelui Manfred. 

Şi temnicerul iar: 

— Dar ce-a fost taică-tu acolo? 

— Acuma pot să spun cine-a fost tata, grăi Giannotto, căci m-a ajuns primejdia pe care chibzuiam s-o 
înlătur ținându-i numele ascuns. Pe tata l-a chemat, şi-l cheamă şi astăzi dacă mai trăieşte, Arrighetto 
Capece, iar eu mă numesc Giusfredi şi nicidecum Giannotto. Of, de-aş putea să ies de-aci, sunt pe deplin 
încredinţat că întorcându-mă-n Sicilia mi-aş dobândi din nou rangul înalt în care-am stat odată. 

Temnicerul, om de ispravă, fără a lungi vorba degeaba, de îndată ce află prilejul, îi spuse totul lui 
Currado. Acesta, prefăcându-se în fața temnicerului că nu-i prea pasă de povestea asta, se duse totuși la 
doamna Beritola şi-o întrebă cu binişorul de avusese cumva cu Arrighetto vreun copil cu nume de 
Giusfredi. Femeia îi răspunse plângând că, dacă cel mai mare dintre copiii ei ar mai fi încă-n viață, acesta 
i-ar fi numele şi-ar fi de douăzeci şi doi de ani. Currado, auzind acestea, se chibzui că numai el putea să fie 
acela şi îi dădu prin gând că, de era aşa, ar fi putut cu un prilej să săvârşească o faptă bună şi în acelaşi 
timp să-și spele şi ocara, a lui şi-a fetei, măritând-o. Drept care, după ce-l chemă în mare taină pe 
Giannotto, începu să-l întrebe cu de-amănuntul despre viaţa lui de odinioară. Şi aflând din multe şi vădite 
semne că el era Giusfredi, fiul lui Arrighetto Capece, îi zise: 

— Giannotto, bine ştii cât e de mare şi de grea ocara pe care mi-ai adus-o batjocorindu-mi fata, când 
tocmai dimpotrivă, purtându-mă eu bine şi prietenos cu tine, tu, ca o slugă credincioasă, ar fi trebuit să te 
îngrijeşti de bunurile mele şi să-mi păzești cu râvnă cinstea şi avutul; că alții-n locul meu, şi nu puţini la 
număr, de-ar fi îndurat din parte-ţi rușinea ce-am păţit-o eu, de bună seamă c-ar fi pus să te omoare ca 
pe-un câine; pe mine însă nu m-a răbdat inima să fac una ca asta. Ci acuma, dacă-i aşa cum zici, şi te afli a 
fi fecior de neam, după amândoi părinţii, poftesc, de te-nvoieşti şi tu, să-ţi curm odată suferința şi să te scot 
din temniţă, spălând astfel deodată şi cinstea mea şi-a ta. Pre câte ştii, Spina, de care te-ai legat cu dragoste 
curată, deşi nevrednică de voi, e văduvă şi zestrea ei e mare şi frumoasă; deprinderile ei le ştii şi aşijderea 
îti cunoşti şi socrii. Cât despre starea ta de-acum e de prisos să mai vorbesc. De aceea, dacă te învoieşti, eu 
n-am nimica împotrivă, de vreme ce-n nelegiuire ibovnică ţi-a fost, să-ți fie acuma şi soţie în stare legiuită; 
sunt gata deci să te primesc ca pe un fiu în casa mea, unde poţi rămâne cât ţi-o plăcea. 

Temniţa vlăguise puterea lui Giannotto, dar nu izbutise să-i frângă sufletul ales, bun moștenit din 
moşi-strămoşi, şi nici iubirea multă pentru Spina. Or, chiar dacă râvnea cu sete să-i facă-n voie lui Currado, 
ştiind că-l avea la mână, nu-și înjosi răspunsul pe care inima-i aleasă îi aşeza pe buze; de aceea zise așa: 

— Currado, nici pofta de mărire, nici lăcomia de avuţii, nici alte pricini nu m-au îndemnat vreodată să 
uneltesc cu gând de ludă împotriva ta sau alor tăi. Ți-am îndrăgit copila, o îndrăgesc şi-acuma şi-oi 
îndrăgi-o pururi, căci vrednică o socot de dragostea ce-i port; şi dacă m-am purtat cu ea în chip nelegiuit, 
precum zic oamenii de rând, am săvârşit păcatul pe care tinereţea îl poartă în firea ei, şi care, dac-ai dori 
să-l lepezi, ar însemna să-ți lepezi însăşi tinerețea, iar dacă cei bătrâni ar vrea să-și amintească c-au fost şi 
ei odată tineri şi ca atare ar măsura greşeala celorlalți după greșeala lor şi pe a lor după a celorlalți, 
păcatu-acesta, n-ar mai fi atât de mare şi de greu, pe cât îl socotești şi tu şi alții ca şi tine. De ţi-am greșit, 
nu ca duşman, ca prieten ţi-am greșit. Ceea ce tu pofteşti să săvârşesc acuma, eu unul mi-am dorit încă de 
multă vreme şi dacă aş fi îndrăznit să cred că lucrul acesta-i cu putință, de multă vreme ţi l-aş fi cerut; dar 
de-i aşa cum zici, mi-e cu atât mai drag, cu cât mai fără de temei mi-am socotit nădejdea. De cumva gândul 


să nu-ți este frate bun cu vorba, nu mă mai paşte cu nădejdi zadarnice; mai bine azvârle-mă din nou î 
temniță şi chinuie-mă acolo cum vrei, căci eu, atâta vreme cât o iubesc pe Spina, orice ai să-mi faci, de 
dragul ei ţi-oi arăta și ţie cuviință şi iubire. 

Currado, auzindu-i vorba, se minună peste măsură și fiind încredinţat că băiatul ascunde în piept un 
suflet mare şi o iubire înflăcărată îl îndrăgi cu-atât mai mult; de aceea, ridicându-se în picioare, îl îmbrăţișă 
şi-l sărută, iar apoi porunci numaidecât ca în mare taină să fie adusă în faţa lui şi Spina. 

Fata, de când şedea întemniţată, slăbise şi se ofilise, de-ai fi jurat că nu mai e ce-a fost odinioară, aşa 
precum Giannotto părea şi el alt om. Şi acolo, în faţa lui Currado, se cununară după datină, prin bună 
învoire a celor două părți. 

Seniorul, după ce se îngriji că tinerilor să nu le lipsească nimic şi s-aibă tot ce le-ar fi fost spre bucurie 
şi plăcere - fără ca nimeni, între acestea, să fi aflat ceva - socoti că sosise vremea să fericească și pe mame; 
drept care, chemându-şi nevasta şi pe Căprioara, grăi astfel: 

— Ce-ai zice, doamnă, dacă ți-aş înfățișa pe feciorul cel mai mare, însurat cu una din copilele mele? 

La care Căprioara răspunse: 

— Nu ştiu să-ți spun mai mult decât că, de-aș putea să-ți port mai multă mulțumită decât îţi port 
acuma cu dragă inimă aş face-o şi cu atât mai mult cu cât mi-ai da înapoi un bun ce mi-i mai scump ca 
viața; iar dacă mi l-ai da înapoi, şi-n felul în care spui, adică înrudit cu tine, ai mai aprinde-n mine şi-o 
umbră de nădejde. 

Şi lăcrimând tăcu. Atunci Currado zise doamnei sale: 

— ŞI tu ce-ai zice, doamnă, dacă ți-aş da un ginere ca el? 

La care doamna îi răspunse: 

— Și-un sărăntoc să-mi dai, de-ar fi pe placul tău, mie tot drag mi-ar fi; darmite unul dintr-ai lor, ce-s 
oameni vrednici şi de neam! 

— Prea bine dar, grăi Currado. Cât de curând nădăjduiesc să vă pot face această bucurie. 

După ce-i văzu pe cei doi tineri înzdrăveniți şi după ce puse să-i îmbrace în straie cuviincioase, 
Currado îl întrebă pe Giusfredi: 

— Ţi-ar fi pe plac dac-ai putea, pe lângă această bucurie, să-ți vezi şi mama pe deasupra? 

La care Giannotto răspunse: 

— N-aş crede a fi scăpat, cu viaţă din focul multelor dureri şi întâmplări nenorocite; dar dacă totuşi 
mi-ar fi dat s-o văd, m-aş bucura nespus de mult, ca unul ce prin sfatul ei aş mai putea s-ajung ce-am fost 
odată în Sicilia. 

Currado chemă atunci de faţă pe cele două doamne, care o primiră pe mireasă cu multă bucurie, nu 
fără a se mira de îndemnul mărinimos care-l mânase pe Currado să-și deie fata lui Giannotto. Ci doamna 
Beritola, amintindu-și de vorbele cavalerului, începu să privească cu băgare de seamă la băiat; şi 
deşteptându-se în ea, prin cine ştie ce puteri ascunse, o slabă amintire a liniilor întipărite pe obrăjorii de 
copil ai lui Giusfredi, fără a mai sta s-aştepte şi alte mărturii, i se aruncă la piept cu braţele deschise. Şi 
multă bucurie cu dragoste împletită îi frânse vorba în gură şi-i rătăci într-atât puterile slăbite, încât pierdu 
simţirea şi se lăsă ca moartă în braţele băiatului. Giusfredi, minunându-se şi el, cu atât mai mult cu cât ştia 
prea bine că nu o dată o văzuse fără s-o poată recunoaşte, simţi de îndată în ea căldura dragostei de mamă 
şi, blestemându-şi orbirea de până atunci, o prinse-n braţe lăcrimând şi sărutând-o cu iubire. lar mai pe 
urmă, după ce fata şi nevasta lui Currado o îngrijiră cu felurite leacuri şi o stropiră cu apă de izvor, doamna 
Beritola, redobândind puterile pierdute, prinse din nou să-şi mângâie băiatul cu vorbe dulci, cu lacrimi 
nesfârşite şi-l sărută de mii de ori, cu mii de sărutări duioase, în vreme ce Giusfredi cu supușenie multă și 
cu iubire cuviincioasă își dovedea și el simțirea lui de fiu. 

Pe urmă, după ce în mai multe rânduri își revărsară prisosul de dor şi bucurie, spre mulțumirea celor 
dimprejur, se apucară a-şi povesti pe rând durerile răbdate. lar mai la urmă, după ce Currado dădu de veste 
tuturor ce ginere-şi aflase, punând la cale un ospăț cum nu s-a mai văzut, Giusfredi i se înfățişă şi-l zise: 

— Multe bucurii mi-ai hărăzit mie, Currado, iar mamei mele multă vreme i-ai dat cinstită adăpostir 
acum, pentru a putea să zici c-ai săvârşit din plin tot ceea ce-ţi şedea-n putere, te-aş mai ruga să ne 
înlesneşti de nunta mea, mie şi maicii mele, încă un prilej de bucurie şi să-l aduci aici şi pe mezinul meu, 


ce este încă slugă în casa lui messer Guasparrino d'Oria, care, precum ţi-am spus, ne-a prins pe amândoi 
când tâlhărea pe mare. Iar după aceasta, încă te mai rog să trimiţi şi în Sicilia pe cineva, să cerceteze cu 
amănuntul care e starea ţării şi să afle, de-o putea, ce s-a întâmplat cu tatăl meu, de mai trăieşte ori nu, iar 
dacă mai trăieşte, care e starea lui, şi după ce trimisul va fi aflat tot ce ne doare, să se întoarcă aici degrabă. 

Currado se învoi bucuros cu rugămintea lui Giusfredi şi fără de zăbavă trimise oameni de credinţă la 
Genova şi în Sicilia. 

Trimisul ce plecase la Genova, aflându-l pe messer Guasparrino, îl rugă frumos din partea lui Currado 
să-i trimită copilul dimpreună cu doica, povestindu-i pas cu pas tot ceea ce făcuse Currado pentru 
Giusfredi şi măicuţa lui. Messer Guasparrino, auzind una ca asta, se miră foarte şi zise: 

— Pentru Currado fac orice, de-mi şade în putere şi ştiu că-i e pe plac; e drept că pe copilul de care 
zici, cu mama lui îl ţin la mine-n casă de paisprezece ani; dar spune-i lui Currado, din partea mea, să aibă 
grijă şi să nu dea prea multă crezare palavrelor lui Giannotto, ce spui că-şi zice acum Giusfredi; căci eu îl 
ştiu şi-i mai al naibii decât îl crede el. 

Şi zicând astfel, după ce porunci să fie ospătat trimisul, chemă la sine doica și-o cercetă cu 
luare-aminte. Femeia, care auzise despre răscoala din Sicilia şi aflase că Arrighetto mai trăia încă, lăsând 
deoparte teama de altădată, îi spuse rând pe rând tot ce ştia, făcându-l să înţeleagă şi pricina ce-o 
îndemnase să se poarte în felul acela. 

Messer Guasparrino, văzând că spusa doicii e aidoma cu spusa trimisului, dădu şi el crezare faptelor 
povestite; şi, viclean cum era, după ce-o ispiti în fel şi chip pe doică, tot alte şi alte mărturii aflând spre 
bună încredințare, fiindu-i ruşine de felul josnic în care se purtase cu băiatul, ca să-și răscumpere purtarea, 
de vreme ce ştia prea bine cine era şi ce fusese Arrighetto, având el o copilă frumuşică, de unsprezece ani, 
i-o dădu băiatului de soţie, cu zestre mare şi frumoasă. lar după ce nuntiră ca-n poveşti, urcându-se cu fata, 
cu băiatul, cu trimisul lui Currado şi cu doică cu tot pe o galeră bine înarmată, ajunseră la Lerici, unde, 
întimpinaţi fiind de Currado, se duseră cu toţii într-unul din castelele seniorului, nu departe de locul unde 
urma să se nuntească. 

Care a fost bucuria mamei când şi-a văzut copilul, care bucuria fraţilor, a lor tustrei când şi-au văzut 
prea-credincioasa doică, a tuturor față de Guasparrino şi de copila sa, a lui față de dânşii, a celorlalți cu 
gazdele împreună și cu toţi prietenii chemaţi, ar fi cu neputinţă s-o spui numai prin vorbe; de aceea, 
doamnelor, vă las să v-o închipuiţi cu gândul. 

lar Dumnezeu, ce când porneşte a împărți împarte din belşug, dorind să le întregească bucuria, le mai 
trimise pe deasupra şi vești de bunăstare şi sănătate de la Arrighetto. Căci pe când nunta era-n toi, iară 
mesenii (cavaleri şi doamne) şedeau cu toţii-n rând la mese şi se aflau abia la felul întâi, se nimeri să pice 
trimisul din Sicilia. Și printre alte lucruri mai povesti despre Arrighetto că în timp ce sta întemnițat după 
porunca regelui Carlo, când se pornise răzmeriţa împotriva regelui, norodul se azvârlise cu furie asupra 
temniţei şi omorând pe paznici îl scoase pe Arrighetto şi, ca pe unul ce era vrăjmaș de moarte al regelui 
Carlo, îl numi căpitan al său şi-n frunte cu el porni să-i izgonească şi să-i omoare pe francezi. Din care 
pricină Arrighetto dobândi încrederea şi dragostea regelui Pietro, care-l făcu din nou stăpân pe toate 
bunurile sale și îl statornici în rangul lui de odinioară, astfel încât acum totu-i mergea din plin. Trimisul 
mai adăugă apoi că fusese primit cu mare cinste de Arrighetto, care se bucurase nespus de mult când îi 
dăduse veşti despre doamnă şi copii, căci după ce fusese închis nu mai ştiuse nimica despre dânşii; apoi le 
mai dădu de ştire că Arrighetto trimisese după ei o corăbioară iute și uşoară, dimpreună cu câţiva nobili şi 
că aceasta se afla pe drum, în urma lui. 

Trimisul fu primit şi ascultat cu multă bucurie, iar Currado cu o mână de prieteni porni degrabă să-i 
întâmpine pe nobilii care veneau s-o conducă pe doamna Beritola şi pe Giusfredi; şi, după ce-i primi cu 

ultă voioșie, îi pofti şi pe ei la falnicul ospăț, ce nici măcar la jumătatea lui nu ajunsese încă. Acol 
Beritola, Giusfredi şi toţi ceilalți cu dânșii dimpreună îi primiră cu atâta bucurie cum n-a mai fost pe lume; 
iar ei, până a nu se așeza la masă, arătând că vorbesc în numele lui Arrighetto, se străduiră cum ştiură mai 
bine să-i mulţumească lui Currado şi doamnei sale pentru că atâta vreme îi găzduiseră cu cinste nevasta şi 
copilul, încredințându-i că Arrighetto ar face tot ce i-ar şedea-n putere spre a le fi pe plac. Pe urmă, 


întorcându-se către messer Guasparrino, a cărui faptă bună nu ajunsese încă la urechile lui Arrighetto, îi 
arătară că acesta, de-ar fi ajuns să afle ce-a săvârşit pentru mezin, i-ar fi adus, de bună seamă, aceleași 
mulțumiri și lui. lar după acestea se aşezară şi ei la praznicul de nuntă al celor două fete şi ospătară 
bucuroși cu mirii dimpreună. 

Pe voia lui Currado, şi ginere, şi prieteni, şi rubedenii, toți nuntiră fără de răgaz mai multe zile în şir. 
lar după ce sfârşi nunta, părându-i-se doamnei Beritola, băiatului şi celorlalți c-ar fi cu cale să plece, 
vărsând şiroaie de lacrimi, se despărțiră de Currado, de doamna lui şi de messer Guasparrino şi urcându-se 
în corabie plecară, luând-o şi pe Spina; iar vântul fiindu-le prielnic, sosiră iute în Sicilia unde, la Palermo, 
Arrighetto îi aștepta pe toți, copii şi doamnă dimpreună, cu atâta bucurie cât nu-i în stare să cuprindă vorba. 
Şi acolo, zice-se, au trăit cu toţii laolaltă ani mulți şi fericiţi, împăcaţi cu Domnul, ca unii ce-i erau datori 
de-a pururea cu mulțumită. 

OVESTEA A ŞAPTEA 


Sultanul Babiloniei îşi dă copila de nevastă regelui din Garbo şi i-o trimite pe-o corabie; fata, 
prin felurite întâmplări, în timp de patru ani încape pe mâna a nouă bărbați şi în cele din urmă, fiind 
înapoiată sultanului ca fecioară, chipurile, e trimisă din nou de nevastă regelui din Garbo. 


Povestea Emiliei, dacă ar fi fost doar cu ceva mai lungă, le-ar fi făcut să lăcrimeze poate pe tinerele 
doamne de mila multă ce-o simțeau pentru sărmana Beritola. Ci isprăvindu-se povestea, regina îi porunci 


lui Pamfilo să zică mai departe; iar el, supus, prinse a grăi: 

— Plăcute doamne, tare-i greu să ştii ce anume ar fi spre binele cuiva. Căci, după cum se întâmpla 
adesea, unii, gândind că dacă ar fi bogați s-ar pune la adăpost de rele şi-ar duce un trai lipsit de griji, nu 
numai că se roagă cerului să le împlinească voia, dar pe deasupra se mai zbat şi singuri, fără a se da înapoi 
de la nici o trudă sau primejdie ca să-şi ajungă ţinta; iar după ce au ajuns bogaţi, se pomenesc ca din senin 
că dau peste un tâlhar, care, râvnindu-le avutul, se pune și-i omoară pe ei, sărmanii, care mai înainte, aşa 
săraci cum se aflau, țineau totuși la viață. Alţii în schimb, prin mii de lupte primejdioase și prin vărsări de 
sânge - sânge de frate sau de prieten - ajunşi din simpli oameni de rând la treptele măririi, crezând c-au 
dobândit marea fericire, fără a mai pune la socoteală grijile cele multe şi teama care pas de pas le mistuie 
odihna, ajuns-au, spre pieirea lor, să-şi deie seama că-n ocale de aur bei venin la mesele regești. Mulţi şi-au 
dorit cu patimă puteri trupeșşti şi frumusețe, alţii au dorit podoabe, dar nici n-au apucat măcar să-şi dea bine 
seama că au poftit la rele, c-au şi ajuns să înțeleagă că cele câștigate sunt pricină de moarte şi viaţă chinuită. 
Dar ca să nu mai stau să-nşir dorință de dorință, voi spune doar că nu e chip să-și poată omul alege una, de 
care apoi să fie încredinţat că nu va fi lovită de valurile sorții. Drept aceea, de-am vrea să ne purtăm cu toții 
înțelepțeşte, ar fi cu cale să primim doar ceea ce ne împarte Părintele Ceresc, căci numai el cunoaște toată 

vnind la te miri ce, voi, drăgălaşe doamne, păcătuiți de obicei doar într-un singur chip, râvnind adi 
frumuseţea până într-atâta, încât, fără a vă mulțumi cu darurile firii, vă străduiți a le spori cu fel de fel de 
dichiseli. De aceea mi-e drag să vă arăt acum câte necazuri i s-au tras din frumuseţe unei musulmane, ce-n 
mai puțin de patru ani, tocmai din pricina amintită, fu nevoită să nuntească tot alte nunţi de nouă ori la 
rând. 


Cu mult înaintea noastră, trăia în Babilonia un sultan pe nume Beminedab, căruia-n viaţă toate poftele 
i se împlineau din plin. Și acest sultan, printre mulți alți copii, băieți şi fete laolaltă, avea şi-o fată, pe nume 
Alatiel, care, după spusa tuturor, era cea mai frumoasă din câte ai fi putut vedea la vremea aceea în lume. 
Or, fiindcă într-un război cumplit, în care biruise puhoiul de arabi ce năvălise asupra-i, sultanul fu sprijinit 
cu prisosinţă de către regele din Garbo, la rugămintea acestuia ce i-o cerea în dar, sultanul i-o dădu pe fată 
de nevastă şi, urcând-o într-o corabie bine înarmată şi căptușită cu tot soiul de lucruri trebuincioase, cu un 
alai întreg de cavaleri şi doamne, cu zestre multă şi aleasă, încredinţând-o cerului, o aşternu la drum. 
Corăbierii, văzând că vremea e potrivită, umflară pânzele în vânt şi se porniră din portul Alexandriei, 
plutind cu bine în largul mării câteva zile în şir. Dar n-apucară bine să treacă de Sardinia și, tocmai când 
credeau că-s la doi paşi de țintă, se ridicară într-o bună zi ca din senin niscai vântoase, ce-n goana lor 
năprasnică sleiră într-atât corabia, încât în repetate rânduri li se păru că-şi văd moartea cu ochii. Cu toate 
acestea, vrednici cum erau și încercaţi la treabă, se străduiră din răsputeri cu toată dibăcia lor şi două zile în 
cap ţinură piept puhoiului de ape; ci-n cea de-a treia noapte de la iscarea vijeliei, cum vântul nu părea să-și 
potolească furia, ci dimpotrivă se învrăjbea cu fiecare ceas mai tare, fără a cunoaşte locul în care se-aflau şi 
nici prin socoteli sau văz neizbutind să-l afle, căci cerul era greu de nori şi întunecat de negurile nopții, pe 
când se aflau puţin mai sus de insula Maiorca?%, simţiră dintr-o dată corabia plesnind. Din care pricină, 
văzând că nu-i putinţă de scăpare şi fiecare în parte dorind să-şi cruţe pielea, zvârliră-n mare o luntre şi cei 
a cărora era corabia se aruncară în ea, punând mai mari nădejdi în barcă decât în nava sfărâmată; după ei 
porniră să se azvârle în luntre când unul, când celălalt, toți bărbaţii care se aflau pe vas, deşi cei scoborâți 
mai iute îi răsturnau pe aceştia în valuri cu jungherele în mână. Atâta doar că socoteala li se vădi greşită şi, 
vrând să scape de la moarte, de-a dreptul într-însa încăpură: căci luntrea, neputând să-i țină din pricina 
furtunii, se cufundă şi toți şi-aflară moartea într-însa. 

Corabia, împinsă de un vânt puternic, deși plesnise şi înăuntru era mai toată plină de apă (fără să mai fi 
rămas pe ea decât doar fata cu femeile ei, care, doborâte de urgia mării şi de atâta groază, zăceau pe punte 
în nesimţire), lunecând cu mare iuțeală, până la urmă se izbi de ţărmul insulei Maiorca; şi izbitura fu atât 
de cruntă, încât corabia se afundă în nisip aproape pe de-a întregul, la câțiva paşi de coastă. Acolo, bătută 
de apele mării, rămase toată noaptea, fără ca vântul s-o mai poată clinti din loc. 

A doua zi, mai domolindu-se furtuna, fata, mai mult moartă decât vie, înălță capul şi, așa slăbită cum 
era, porni să-şi strige oamenii, când pe unul, când pe celălalt; dar îi chemă în zadar, căci erau prea departe. 
Din care pricină, văzând că nu-i răspunde nimeni şi nici țipenie de om nu se arată în preajmă, la început fu 
cuprinsă de mirare, iar mai apoi de-o spaimă ca de moarte. Şi, ridicându-se cu greu de jos, văzu zăcând jur 
împrejurul ei pe doamnele ce-o însoțeau, cu slujnicele dimpreună. Atunci, după ce multă vreme le tot 
chemă pe nume, se aplecă deasupra lor şi prea puţine mai aflând în viaţă, căci multe se sfârşiseră fie din 
rău de mare, fie de atâta groază, simți că-i crește frica. Totuşi, silită fiind să-și stea într-ajutor, ca una ce 
vedea că-i singură pe-acolo și nici habar n-avea pe unde se găseşte, prinse a le zgâlţâi pe cele ce trăiau, 
până ce izbuti să le ridice în picioare; şi aflând că nu ştiau nici ele unde erau bărbaţii, ba pe deasupra mai 
văzând şi corabia înţepenită în mâl şi plină ochi de apă, se apucă să plângă amarnic, cu ele dimpreună. În 
halul acesta le apucă al treilea ceas al după-amiezii, fără să fi zărit măcar în vremea asta pe mal sau oriunde 

preajmă vreun om, căruia să-i stârnească milă și să le vină într-ajutor. Ci-n cel de-al treilea ceas 
nimeri să treacă pe acolo, venind de pe-o moşie a sa, un cavaler, pe nume Pericon da Visalgo, întovărășit 
de câțiva slujitori călare, care de îndată ce văzu corabia își închipui ce se întâmplase şi porunci unuia dintre 
cei ce-l însoțeau să încerce în tot chipul să se urce pe ea şi apoi să vină iute să-i spună tot ce aflase. 
Slujitorul se caţără cu chiu cu vai pe punte şi-n cotul prorei o găsi pe fată, sfioasă şi pitită acolo cu cele 


câteva femei care mai scăpaseră cu viaţă. Ele, cum dădură cu ochii de dânsul, porniră a-l ruga plângând să 
aibă milă şi îndurare; dar, dându-și seama că bărbatul nu le pricepe graiul şi ele nici atât pe-al lui, se 
străduiră a-i arăta prin semne toată nenorocirea lor. Slujitorul privi cu băgare de seamă împrejurul său și 
povesti lui Pericone tot ce văzuse pe corabie. Pericone, după ce se îngriji ca doamnele să fie coborâte 
degrabă şi aşijderea şi obiectele de preţ ce se puteau aduce, porni cu mic cu mare către-un castel de-al său; 
acolo, după ce le găzdui dându-le odihnă şi mâncare ca să-şi mai vină în fire, îşi dădu seama de îndată, 
după veşmintele-i bogate, că femeia pe care o adăpostise trebuie să fie de neam mare şi-o cunoscu după 
cinstirea pe care i-o vădeau femeile din preajma ei. Şi, deşi fata, de prea mult zbucium îndurat pe mare, era 
cam palidă la faţă şi răvăşită la făptură, Pericone găsi totuşi nespusă frumuseţe în farmecele ei; de aceea se 
hotărî pe dată s-o ieie de nevastă, ori, de-ar fi fost cumva să fie măritată, să încerce a-i câştiga într-alt chip 
prietenia. 

Era numitul Pericone om aprig la înfăţişare şi tare voinicos la trup; şi, după ce mai multe zile ţinu 
copila ca pe palme, până ce se întremă cu totul, văzând-o cât e de frumoasă şi îndurerat peste măsură că 
nu-i pricepe graiul şi nici dânsa pe-al lui, astfel încât nu era chip să afle cine este, se îndrăgosti cu patimă 
de farmecele ei şi se strădui prin fel de fel de gesturi drăgăstoase s-o înduplece să-i facă voia, fără de nicio 
împotrivire. Dar se trudea zadarnic, căci ea nici nu voia s-audă de-atare prietenie, pe câtă vreme el din zi în 
zi se aprindea mai tare. Fata, băgând de seamă aceasta, cum de mai multe zile se afla printre străini şi după 
datinile lor înţelesese că-s creştini şi că se află într-un loc pe unde, chiar de-ar fi fost să-l ştie, tot nu i-ar fi 
slujit să spună cine este, şi dându-și seama că până mai la urmă, silită ori de bună voie, oricum, tot ar fi 
ajuns să-i cadă-n laţ lui Pericone, se hotărî cu suflet dârz să înfrunte soarta nemiloasă. Ca atare, porunci 
slugilor (trei mai avea de toate) să nu spună la nimeni cine erau, decât dacă ar fi fost s-ajungă pe vreun 
tărâm de unde ar fi putut să scape; apoi, pe lângă această, le îndemnă cu sârg să-și țină fecioria, zicând că şi 
ea își pusese în gând să nu se deie nimănui decât aceluia ce avea să-i fie soţ. Slugile o lăudară foarte, 
făgăduindu-i că vor face tot ce le stă în puteri spre a nu-i călca porunca. 

Între acestea Pericone, arzând de dragul fetei din ce în ce mai tare şi cu atât mai mult cu cât tot mai 
aproape vedea că-i şade ţinta fără s-o poată ajunge, văzând că nu e chip s-o ia cu binişorul, se hotărî să 
pună-n joc priceperea şi vicleşugul, păstrând puterea pentru mai la urmă. Şi dându-și seama în mai multe 
rânduri că fetei îi cam place vinul, ca uneia ce fiind oprită de legea ei să bea nu prea era deprinsă cu dulcea 
lui licoare, se hotărî ca tocmai cu vinul, slugă preacredincioasă a Venerei, s-o prindă. De aceea, 
prefăcându-se că nici nu-i pasă de purtarea ei, puse la cale într-o seară, în chip de sărbătoare, o cină 
îmbelşugată, unde veni şi fata; cu acest prilej, fiind masa încărcată cu zeci de soiuri de bucate, îi porunci 
paharnicului care-o slujea pe dânsa să-i toarne fel de fel de vinuri amestecate, iar sluga îi împlini dorinţa cu 
vârf şi îndesat. Fata, fără a se da înapoi, momită de dulceaţa și aroma băuturii, bău mai mult decât s-ar fi 
cuvenit să bea. Din care pricină, uitând amărăciunile trecutului, prinse a se înveseli şi apoi, văzând nişte 
femei că dansează ca-n Maiorca, porni şi ea să joace după obiceiul celor din Alexandria. Văzând acestea, 
Pericone, încredinţat că ţinta nu mai era departe, lungi ospăţul îmbelşugat în vinuri și bucate până târziu în 
miez de noapte. La urmă, după ce oaspeții plecară, el și cu fata, singuri, intrară într-o odaie și acolo ea, care 
era mai mult încălzită de vin decât strunită de cinste, fără sămânţa de ruşine, ca şi cum Pericone ar fi fost 
una din slugile ei, se dezbrăcă în faţa lui și se vâri în pat. Pericone nu pregetă nici el să facă deopotrivă şi 
după ce suflă în lumânări la rând, i se culcă degrabă alături şi cuprinzând-o în braţe prinse a se desfăta cu 
ea, fără ca fata să se împotrivească. Şi după ce gustă o dată numita desfătare, cum nu știuse până atunci cu 
care corn împung bărbaţii, acum, muncită de căință şi de păreri de rău că nu-i dăduse mai din vreme 

cultare lui Pericone, fără să mai aștepte a fi cu dinadins poftită la nopți atât de dulci, adesea se poftea c 
de la sine voie, nu prin cuvinte, ci prin fapte, căci vorba nu-i era înţeleasă. 

Ci soarta, socotind că nu-i de ajuns s-o facă din soaţa unui rege ibovnică de castelan, pe lângă multă 
fericire ce-o încerca alături de Pericone, îi scoase în cale altă prietenie, mai crudă ca aceasta. Avea numitul 
Pericone un frate de douăzeci şi cinci de ani, frumos şi proaspăt ca o floare, pe care îl chema Marato; 


acesta, văzând fata şi tare mult placând-o, îşi zise, judecând după semnele pe care i le da, că avea trecere la 
dânsa şi ca atare, socotind c-ar fi putut s-o aibă de n-ar fi fost s-o ţină sub pază Pericone, urzi un gând 
netrebnic şi după gând, de îndată se săvârşi şi fapta. 

Se afla din întâmplare atunci în portul oraşului o corabie, încărcată cu mărfuri care sta gata să 
pornească spre Chiarenza, în Romagna, şi-ai cărei proprietari erau doi tineri genovezi; corabia sta cu 
pânzele întinse și aştepta doar vânt prielnic ca s-o pornească în larg. Marato, înțelegându-se cu cei doi 
tineri genovezi, puse la cale totul, astfel ca-n noaptea următoare să poată fi primit pe vas cu fata dimpreună. 
Şi mântuind această treabă, când se înnopta afară, după ce luă din timp măsuri, se duse pe ascuns acasă la 
frate-su, care, bietul, nicidecum nu se păzea de dânsul, însoţit de câţiva slujitori credincioşi pe care îi alese 
anume ca să-i dea o mână de ajutor şi pătrunzând în casă se ascunse, după planul ce-l chibzuise mai din 
vreme. După miezul nopţii deschise poarta slugilor şi, intrând cu toții în odaia în care dormea Pericone cu 
femeia, îl omorâră în somn pe-acesta, iară pe dânsa ce plângea, ameninţând-o cu moartea de-ar fi făcut un 
zgomot, o luară dimpreună cu mare parte din avutul și nestematele lui Pericone. Apoi, fără să-i simtă 
nimeni, porniră în grabă către port şi acolo fără întârziere Marato și femeia urcară pe corabie, iar slugile se 
întoarseră înapoi. 

Corăbierii, văzând că vântul li-e prielnic, porniră în larg cu pânzele întinse. Femeia, biata, plânse amar 
şi cea dintâi nenorocire şi aşijderea şi pe cea de-a doua; Marato însă, cu sfântu Creşte-n mână, pe care 
Domnul ni l-a dat, se apucă s-o mângâie cu atâta îndemânare, încât deprinsă acum cu el, îl şi uită pe 
Pericone. Dar n-apucă să 1 se pară că-i iarăși fericită şi soarta îi aşternu o nouă încercare, de parcă n-ar fi 
fost sătulă cu cele dinainte. Căci prea frumoasă fiind la trup, precum am spus şi altădată, şi vrednică de 
multă laudă întru purtare şi deprinderi, tinerii genovezi se îndrăgostiră atât de tare de frumuseţea ei, încât 
pierzându-și cu desăvârşire capul, se osteniră-n fel şi chip să-i intre în voie şi să-i placă, ferindu-se ca nu 
cumva să afle pricina Marato. Şi dându-și seama că îndrăgesc aceeași fată amândoi, se sfătuiră în taină şi 
hotărâră s-o dobândească dimpreună, ca şi cum dragostea ar răbda să fie împărțită, precum împărți câștigul 
sau marfă pe din două. Văzând ei că femeia e păzită cu strășnicie de Marato, din care pricină cu greu şi-ar 
fi putut atinge telul, într-o bună zi, pe când corabia zbura ca vântul, iară Marato sta la pupă cu faţa către 
mare, fraţii, fără a se teme de nimic, se învoiră amândoi şi apucându-l de la spate îl azvârliră în mare; 
corabia mai umblă apoi cale de-o milă și mai bine până să afle cineva de cele întâmplate. Femeia, când îi 
fu dat s-o auză şi pe asta, ştiind cum că nu-i putinţă să îl mai scape de la moarte, se puse iarăși pe bocit. Ci 
tinerii îndrăgostiți dădură fuga să-i aline amarul și se trudiră în fel şi chip, cu vorbe dulci şi cu făgăduieli 
din care ea nu pricepea o boabă, s-o liniştească, sărăcuţa, pe ea care mai degrabă plângea de mila ei, decât 
de mila celui pe care îl pierduse. Și după ce zile de-a rândul îi predicară verzi şi uscate, de la o vreme 
socotind că izbutiseră de bine de rău s-o mângâie întrucâtva, se apucară a sfătui care din ei s-o ia şi să se 
culce mai întâi cu dânsa. Şi fiecare dintre ei dorind să fie primul şi nefiind chip în treaba asta să cadă la 
învoială, porniră a se certa dintru început cu vorbe grele, iar mai apoi, înfierbântaţi de ură, puseră mâna pe 
cuțite şi aruncându-se ca orbii se înjunghiară care cum nimeriră, fără ca nimeni dintre cei de față să-i poată 
despărți. De pe urma încăierării unul muri pe loc, iar celălalt rămase-n viaţă cu răni cumplite pe tot trupul. 
De această întâmplare femeia foarte se mâhni, ca una ce se afla acolo singură și tare se temea ca nu cumva 
rubedeniile şi prietenii tinerilor să-şi verse focul asupra ei. Dar rugile rănitului şi faptul că-n curând sosiră 
la Chiarenza o izbăviră de primejdia morții. 

Acolo, scoborând la mal dimpreună cu rănitul şi poposind câtva la han, vestea frumuseţii ei se 
răspândi de îndată în tot oraşul şi ajunse şi la urechile prinţului din Morea, care se afla atuncea la 

hiarenza. Şi dorind el cu orice preţ să deie ochii cu dânsa, după ce-o văzu îi păru chiar mai frumoa 
decât şi-o închipuise el şi se îndrăgosti pe loc atât de tare, încât nu-i mai şedea capul la altceva decât la ea 
şi iar la ea. Or, auzind prin ce întâmplare se nimerise acolo, gândi că n-o să-i fie greu nici lui să pună mâna 
pe o atare pradă. În timp ce chibzuia cum ar putea s-o aibă, rudele rănitului prinzând de veste c-o doreşte, 
i-o şi trimiseră de îndată, fără a mai sta pe gânduri, spre bucuria lui şi-a ei, ce se vedea scăpată de rubedenii 


şi primejdie. Prinţul, pe lângă frumuseţea fetei văzând şi deprinderile ei alese şi neizbutind să afle 
altminteri cine este, o socoti, precum era, femeie de neam mare şi ca atare dragostea îi spori încă pe atâta; 
de aceea o preacinsti cu fală în casa lui, nu ca ibovnică ţinând-o, ci ca pe-o nevastă. Femeia, gândindu-se la 
câte rele răbdase în trecut, se socotea acuma de-a dreptul fericită şi mângâiată pe deplin; şi, bucuroasă cum 
era, îmboboci ca floarea şi atâta farmec răspândea în jurul ei, încât toată Romagna în lung și-n lat nu mai 
vorbea decât de dânsa. Ducele Atenei tânăr chipeş şi viteaz, ce se înrudea cu prințul și îi era şi prieten, 
aflând de frumuseţea fetei, pofti şi el s-o vadă; şi prefăcându-se că vrea să-şi viziteze prietenul, cum 
obişnuia a face adesea, porni cu mare alai către Chiarenza şi acolo fu primit de prinț cu multă cinste şi 
omenie. Apoi, la vreo trei-patru zile după venirea lui, nimerindu-se o dată să stea de vorbă amândoi despre 
vestita frumuseţe a fetei, ducele îl întrebă pe prinț dacă era cu adevărat atât de frumoasă pe cât se spunea. 
La care prinţul îi răspunse: 

— Şi mai frumoasă încă; dar nu cuvântul meu să-ţi fie chezășie, ci înşişi ochii tăi. 

Şi la îndemnul ducelui porniră amândoi către iatacul doamnei; dânsa, înştiințată fiind că vin s-o 
viziteze, îi aştepta voioasă şi îi primi cum se cuvine, dar din păcate nu fu chip, după ce-o aşezară la mijloc 
între ei, să se desfete stând de vorbă, căci ea nu înţelegea nimic sau mai nimic din graiul lor. Din care 
pricină amândoi şedeau şi se uitau la ea ca la o minune, mai cu seamă ducele, căruia nu-i venea să creadă 
că e făptură pământească; tot uitându-se la ea, fără să-şi dea seama că bea din ochi pe nesimţite veninul 
dulce al dragostei, încredințat că-și mulţumeşte simţirea numai din priviri, se pierdu pe sine însuşi, 
îndrăgostindu-se cu patimă de dânsa. Iar după ce plecă cu prinţul dimpreună, se puse a chibzui în tihnă la 
cele ce văzuse şi-l socoti pe prinţ drept omul cel mai fericit, fiindcă era stăpânul acelei negrăite frumuseți. 
După ce vreme îndelungată se tot gândi la dânsa - cu felurite gânduri - trăgând mai mult în cumpănă 
iubirea înfierbântată decât obrazul lui şi cinstea de prieten, se hotărî, orice s-ar fi întâmplat, să-i smulgă 
prinţului iubirea şi fericirea şi cu orice preţ s-o dobândească pentru sine, preafericindu-se pe el. De aceea în 
graba lui lăsă deoparte omenia şi orice judecată şi porni să se gândească numai la înşelăciuni. În felul 
acesta, într-o zi, potrivit gândului nemernic pe care îl urzise, fiind ajutat de-o slugă preacredincioasă a 
prințului, pe nume Ciuriaci, își pregăti de drum în mare taină caii şi toate celelalte lucruri, spre a putea 
pleca deîndată; iar când fu noapte afară, el, dimpreună cu un tovarăș de-al său, înarmaţi până-n dinţi și 
călăuziți de Ciuriaci, se strecurară pe ascuns în odaia prințului, care din pricina zăpuşelii, în timp ce fata 
dormea dusă, şedea în pielea goală în faţa unei ferestre care dădea spre mare, sorbind boarea de vânt ce 
pătrundea printr-însa. Atuncea ducele, după ce-şi învăță dintâi tovarășul ce anume avea să facă, străbătu 
odaia cu pași de pisică şi ajungând la fereastră străpunse c-un cuțit pe prinț din şale până-n pântec şi 
apucându-l iute-n braţe îl azvârli peste fereastră. Palatul, înalt de câteva prăjini, se află tocmai deasupra 
mării, iară fereastra prințului dădea deasupra unor case dărăpănate de urgia mării, pe unde rareori sau poate 
niciodată nu ajungea picior de om. Din pricina aceasta, întocmai precum ducele din vreme chibzuise, 
nimeni nu auzi şi nici n-ar fi putut s-audă căderea trupului ucis. Tovarăşul ducelui, văzând că treaba-i 
mântuită, cât ai clipi din ochi, prefăcându-se că-l mângâie, zvârli de gâtul lui Ciuriaci un ştreang anume 
pregătit şi trase o dată cu putere, încât Ciuriaci amuţi pe loc; apoi, venind și ducele, îl sugrumară și-i făcură 
vânt pe urmele stăpânului. La urmă, încredințându-se că nimeni, nici femeia nici alții nu-i simțiseră, ducele 
luă un sfeșnic şi, ridicându-l deasupra patului, descoperi încetişor femeia care dormea adânc; apoi, 
privind-o din creştet până-n tălpi, o lăudă cu prisosinţă şi, de-i plăcuse înveşmântată, acu că era goală, 
peste măsură îi plăcu. Din care pricină, cuprins de doruri pătimaşe, netulburat de gândul păcatului ce 
săvârşise, cu mâinile încă pline de sângele vărsat, i se culcă alături şi-o cunoscu pe ea, care, adormită 

roape, gândea că e cu prinţul. Apoi, după ce-n desfătare hălădui o vreme, sculându-se, dădu porunci 
vină slujitorii şi luând femeia, cu căluş în gură, o scoase din palat printr-o uşiţă tăinuită prin care 
pătrunsese şi el, o puse pe un cal şi-apoi pe-aci ţi-i drumul; porniră fără pic de larmă cale întoarsă către 
Atena. Dar fiind el însurat, nu poposi în oraş, ci o duse pe femeie, din cale afară de mâhnită, biata, la un 
castel de-al său pe malurile mării, nu departe de oraş şi o ţinu acolo într-ascuns, purtându-i mare grijă şi 


rânduindu-i slugi şi tot ce i-ar fi fost de trebuinţă. 

A doua zi de dimineaţă cei de la curtea prințului şezură multă vreme tot așteptând să se trezească; şi 
într-un târziu, văzând că nu se aude nici un zgomot, împinseră de uşi, care nu erau închise şi neaflând pe 
nimeni, gândiră că de bună seamă prințul plecase undeva pe ascuns, ca să petreacă în tihnă vreo două sau 
trei zile cu frumuseţea aceea de femeie; şi nu-și bătură capul să afle mai multe. Între acestea însă se 
întâmplă anume ca-n ziua următoare să se abată prin dărâmăturile unde zăcea trupul prințului şi al lui 
Ciuriaci un biet nebun, care, apucându-l pe Ciuriaci de ştreang, o luă din loc cu el trăgându-şi-l pe urme. 
Nu fără de mirare mulți oameni din cetate recunoscură trupul și luându-l pe nebun cu binişorul, îl 
îndemnară să-i ducă la locul unde îl aflase; acolo, spre mâhnirea multă a întregului oraş, găsiră şi pe prinţ 
şi-l îngropară cu mare cinste. Apoi, pornind a cerceta cine putuse înfăptui atare fărădelege, văzând că 
ducele Atenei plecase pe furiş, se chibzuiră - şi pe drept - că numai el era făptașul, cu atât mai mult cu cât 
plecase ducând cu sine pe femeie. Drept aceea, înscăunând pe un frate de-al prinţului în loc, porniră a-l 
ațâța la răzbunare. Acesta, încredințându-se din multe alte dovezi că lucrurile stau aşa precum și le 
închipuise el, îşi rugă prietenii de pretutindeni şi rudele, cu slujitorime cu tot, să-i sară într-ajutor şi 
rânduind o oaste puternică şi mare porni cu dânsa la război împotriva ducelui Atenei. Ducele, auzind 
acestea, făcu şi el tot ce putu întru apărarea sa şi mulţi seniori săriră să-i deie o mână de ajutor. Printre 
aceştia, trimiși de împăratul de la Constantinopole cu oaste multă şi frumoasă, se aflau şi Constantin, 
feciorul împăratului, cu Manovello, care-i era nepot. Aceștia doi fură primiţi cu cinste de duce şi mai cu 
seamă de ducesă, ce le era surioară. 

Acu, aşteptându-se să înceapă de la o zi la alta lupta, ducesa, aflându-şi timp prielnic, îi chemă pe cei 
doi tineri în iatacul ei şi acolo, vărând şiroaie de lacrimi şi cuvinte, le spuse ce anume dezlănțuise lupta şi 
le arătă cum o înjosise ducele, ţinând într-ascuns pe femeia aceea, de care socotea că nimenea nu știe; apoi, 
mai văietându-se o vreme de toate cele întâmplate, ducesa se rugă de ei să facă ce-or putea şi ce-or găsi cu 
cale spre mângâierea ei și spre onoarea ducelui. Tinerii, care ştiau de mai înainte toată povestea asta, mai 
mult n-o întrebară, ci se trudiră fiecare s-o mângâie cu vorba, dându-i cu prisosință nădejdi de mai bine și, 
după ce aflară de la dânsa unde şedea femeia, porniră într-ale lor. Or, cum adeseori se nimeriseră s-audă 
cât de frumoasă era dânsa, dorind şi ei s-o vadă, se rugară de duce să le-o arate. Ducele, uitând câte păţise 
prințul din pricină că i-o arătase, făgădui să le-o arate; și dând porunci să i se rânduiască o masă 
îmbelşugată într-o grădină ca-n povești (la locul unde se afla femeia), a doua zi de dimineaţă, cu încă 
câțiva prieteni îi luă cu el la masă. Cum sta tocmai lângă femeie, Constantin prinse a se uita la dânsa de-a 
dreptul uluit, zicându-și întru sine că-n viaţa lui nu mai văzuse atare frumuseţe şi că de bună seamă ar fi 
trebuit să-l ierți pe duce sau pe oricare altul, ce pentru a pune mâna pe o femeie ca aceea ar fi ajuns pân' la 
trădare sau orice altă josnicie; şi tot uitându-se la dânsa şi tot mai tare lăudând-o, păţi şi el ca ducele. Din 
care pricină plecă de acolo îndrăgostit până peste urechi şi, lăsând deoparte gândul luptei, începu să se 
gândească cum ar putea să i-o răpească ducelui, tăinuind cu străşnicie iubirea care-l dogorea. În timp ce el 
se perpelea cu gânduri ca acestea, sosi şi vremea de-a porni războiul, căci prințul încălcase pământurile 
ducelui; drept care acesta, cu Constantin şi cu ceilalți toţi, aşa precum fusese din vreme hotărât, porniră din 
Atena şi statorniciră lupte pe hotare, ca să-l împiedice pe prinţ să meargă mai departe. Or, stând ei pe 
hotare mai multe zile în şir, Constantin, cu gândul și cu inima tot la femeie, făcându-și socoteala că i-ar fi 
fost mai lesne acum că ducele era departe să-şi împlinească pofta, ca să găsească un prilej spre a se 
întoarce la Atena, se prefăcu bolnav şi cu îngăduinţa ducelui se întoarse în cetate, după ce toată oastea lui 
şi drepturile asupra ei i le lăsă lui Manovello. Acolo, după câteva zile, intrând cu soru-sa în vorbă despre 

josirea ce-o răbda cu țiitoarea ducelui, îi spuse că, dacă ar fi vrut, el era gata s-o ajute răpind femeia $ 
ducând-o aiurea. Ducesa, fiind încredințată că Constantin de dragul ei și nu de-al celeilalte îi sare 
într-ajutor, răspunse că-i pe placul ei toată isprava asta, de-ar fi putut s-o facă astfel ca ducele să n-aibă 
ştire de învoirea ei; şi după ce Constantin o încredinţă că îi va face în voie, ducesa îl lăsă să facă cum 
socotea că e mai bine. 


Constantin, după ce înarmă în mare taină o luntre ușoară şi-o trimise pe lângă grădina doamnei, 
învăţându-şi oamenii ce anume aveau să facă, el cu alte slugi porni către castelul unde sălăşluia femeia. 
Acolo, fiind primit cu bucurie de către cei care-o slujeau, şi chiar şi de femeie, la voia lui, dânsa porni cu el 
către grădină, dimpreună cu slugile care o însoțeau şi oamenii lui Constantin. Și, prefăcându-se acesta c-ar 
vrea să-i spună ceva din partea ducelui, o duse către-o poartă care dădea spre mare şi care fusese descuiată 
din vreme de către unul din oamenii lui; acolo, chemând la sine barca c-un şuierat ştiut, porunci oamenilor 
s-o ia pe femeie și să o suie în barcă, iar el, întorcându-se către slujitorii ei, le spuse: 

— Nu vă clintiţi din loc şi nu suflaţi o vorbă, dacă vi-i dragă viaţa! Căci n-am venit aicea ca să răpesc 
femeia ducelui vostru, ci ca să spăl rușinea pe care el o aruncă asupra sorei mele. 

La acestea nimenea nu cuteză să mai cârenească, iar Constantin, urcându-se cu toți ai săi în barcă, se 
aşeză lângă femeia care plângea de zor şi porunci vâslaşilor să meargă înainte. Aceştia, mai mult zburând 
decât vâslind, sosiră a doua zi în zori la Egina. Acolo, coborând la mal şi odihnindu-se o vreme, Constantin 
se desfată cu femeia, care, sărmana, își blestemă prea multa frumuseţe. Apoi, urcându-se din nou în barcă, 
ajunseră în scurtă vreme la Chios, unde Constantin, temându-se de mustrările părintelui său și fiindu-i frică 
nu cumva să-i ieie cineva femeia, de ar fi mers cu ea acasă, se hotărî să poposească, gândind că-n locul 
acela se afla în siguranță. Acolo multe zile în şir ea, biata, îşi plânse soarta, dar până mai la urmă se 
mângâie cu Constantin şi, tot aşa precum făcuse şi-n celelalte rânduri, găsi prilej de desfătare în câte-i 
rânduise soarta. 

În vremea aceasta Osbech, regele turcilor, ce întruna o ţinea-n război cu împăratul de la 
Constantinopole, se nimeri să ajungă tocmai la Smirna; şi, auzind acolo cum că la Chios feciorul 
împăratului trăia în desfrâu şi huzurea de bine cu o femeie ce-o răpise, fără de nici o grijă şi fără oaste în 
preajmă, se luă cu câteva corăbii, şi, într-o noapte, pe ascuns, intră cu-ai săi în Chios, prinzând pe mulţi 
de-a dreptu-n pat, căci n-apucaseră să afle că năvăliseră duşmanii; iar mai la urmă, omorând pe câţiva 
dintre ei, care treziţi în toiul nopţii se repeziseră la arme, dădură pretutindeni foc și, încărcându-și prada şi 
pe ostatici în corăbii, o luară înapoi spre Smirna. Acolo Osbech, care era tânăr, cercetându-şi prada, dădu 
peste femeie şi, cunoscând că ea era ibovnica lui Constantin, răpită din pat în timp ce dormea, fu tare 
mulțumit văzând-o şi fără să mai stea pe gânduri şi-o făcu nevastă, se cunună cu ea şi huzuri şi el câteva 
luni de zile. 

Împăratul Constantinopolului care, mai înainte de a se întâmpla acestea, căzuse la învoială cu Bassano, 
regele Capadochiei, ca să purceadă cu oştiri asupra lui Osbech ce urma să-l lovească dintr-o latură, în timp 
ce el l-ar fi izbit cu oastea lui din cealaltă, deşi nu izbutise totuşi a duce pân' la capăt învoiala din pricina 
unor anume lucruri pe care le cerea Bassano, iar lui nu-i venea la socoteală și nici nu le făcuse, auzind de 
cele întâmplate feciorului său şi mâhnit peste măsură, făcu numaidecât tot ce-i cerea Bassano, 
îndemnându-l şi dându-i mereu ghes să pornească împotriva lui Osbech, în timp ce și el cu ai lui se 
pregătea să-i sară în spate de cealaltă parte. Osbech, auzind acestea, îşi adună oștirea şi, până a nu fi prins 
ca-n cleşte de cele două oști, porni împotriva regelui din Capadochia, după ce lăsă pe femeie la Smirna în 
paza unui credincios curtean şi prieten de al său. Iar după o vreme, încăierându-se cu regele Capadochiei şi 
luptându-se cu el, fu ucis în luptă, iar oastea lui fu biruită şi împrăștiată pretutindeni. Bassano, ca unul care 
biruise acum și căruia nimeni nu-i mai sta în cale, o apucă spre Smirna şi-n calea lui norodul tot i se înclină 
cu supuşenie, ca în fața unui învingător. 

Curteanul lui Osbech, Antioh pe nume, căruia regele îi lăsase în pază femeia, deşi era bătrân, văzând-o 
aşa frumoasă, se îndrăgosti de ea, uitându-şi de credința ce-o datora stăpânului şi prietenului său; şi 

noscându-i graiul (lucru ce-o bucură nespus pe ea, care de ani de zile trăise ca o surdo-mută, din prici 
că nici o boabă nu înţelegea în jurul ei şi nici pe dânsa nimeni nu izbutise s-o înțeleagă), îmboldit de 
dragoste, în scurtă vreme se apropie într-atât de ea, încât, fără a-şi mai bate capul nici unul nici celălalt cu 
gândul la stăpânul lor care se afla în luptă, făcură ce făcură şi schimbară prietenia în dragoste, aflând pe 
sub cearşafuri unul cu celălalt neostoită desfătare și multă bucurie. Ci între acestea auzind ei că Osbech 


fusese biruit şi omorât în luptă şi că Bassano se apropia făcând prăpăd în calea lui, hotărâră s-o şteargă de 
acolo; şi luând cu ei o mare parte din avuţiile lui Osbech, porniră pe ascuns la Rodos, unde, la scurtă vreme 
după sosirea lor, Antioh căzu la pat bolnav de moarte. Or, nimerindu-se să şadă la han dimpreună cu un 
cipriot, un negustor pe care îl îndrăgea nespus şi-i era bun prieten, sărmanul Antioh, simțind că i se apropie 
moartea, se chibzui să-i lase avutul şi femeia. De aceea în pragul morţii îi chemă la sine pe amândoi şi le 
zise: 

— Eu, după câte văd, mă prăpădesc cu zile şi tare-mi pare rău, căci niciodată nu mi-a fost mai dragă 
viața ca acuma. Dar barem mor cu inima împăcată că mă sfârşesc în braţele acelor două fiinţe pe care le 
iubesc mai mult decât orice pe lume, adică tu, iubite prieten, şi cu femeia aceasta, pe care am îndrăgit-o 
mai mult decât pe mine însumi, din ceasu-n care am cunoscut-o. Ce-i drept, acum că mor, mi-e tare greu să 
ştiu c-o las aici printre străini, fără de nici un sprijin sau ajutor pe lume; şi mi-ar fi şi mai greu de nu te-aș 
şti pe tine aicea, pe tine care trag nădejde că de dragul meu îi vei purta şi ei de grijă, aşa cum mi-ai purtat şi 
mie; de aceea, dac-o fi să mor, te rog din toată inima să te îngrijeşti de ea şi de avutul meu, şi atât cu el cât 
şi cu ea să faci ce crezi de bine spre alinarea sufletului meu. Iar tu, femeia mea iubită, fii bună şi nu mă uita, 
ca să mă pot mândri pe cealaltă lume că mă îndrăgeşte pe pământ femeia cea mai minunată din câte a 
zămislit natura. De-mi daţi încredințare că veți păzi cu sârg aceste două rugi ale mele, nu încape îndoială că 
am să-mi dau sfârşitul cu inima împăcată. 

În timp ce el spunea acestea, neguțătorul şi femeia plângeau deopotrivă, iar după ce sfârși, îl 
mângâiară, promiţându-i pe legea lor să facă întocmai aşa precum doreşte el, dacă ar fi fost să moară. La 
scurtă vreme după aceea, Antioh se petrecu din viaţă și fu îngropat cu cinste de negustor şi de femeie. Apoi, 
la vreo trei-patru zile după ce-l aşezară în groapă, cipriotul isprăvindu-și treburile cu care venise la Rodos 
şi dorind să se întoarcă în Cipru, pe o corabie catalană care se afla acolo, o întrebă şi pe femeie ce anume 
avea de gând să facă, căci el era silit să se întoarcă în Cipru. Femeia îi răspunse că, de s-ar fi învoit s-o ieie, 
ea bucuroasă se ducea, nădăjduind că el, de dragul lui Antioh, s-ar fi purtat cu ea şi-ar fi ţinut-o ca pe-o 
soră. Neguţătorul îi răspunse că era gata oricând să-i împlinească voia; şi, ca s-o apere la drum de orişice 
necinste, le spuse tuturor că îi era nevastă. De aceea, urcându-se în corabie şi dându-li-se acolo o odăiță 
către pupa, negustorul se culcă cu dânsa într-un pătuc cam strâmt, ca nu cumva cu fapta să dezminţească 
vorba. Din pricina aceasta se întâmplă acolo ceea ce nici femeia şi nici neguțătorul n-aveau de gând să facă 
când se porniseră din Rodos; anume că, fiind îmboldiți de întunecimea multă şi de căldura patului, puteri 
ce nu-s de lepădat, uitându-şi amândoi de răposatul Antioh, de dragoste şi prietenie, mânați parcă 
de-aceeași poftă, prinseră unul pe celălalt să se dezmierde pe întuneric şi până a nu sosi la Baffa, de unde 
era cipriotul, ajunseră din plin să se cunoască-n trup. Apoi, ajunşi la Baffa, şezură o vreme împreună. 

Acu, tocmai la vremea aceea se nimeri să pice în Baffa, c-o treabă oarecare, un om de neam, pe nume 
Antigono, ce ani avea destui la număr şi minte şi mai multă, dar bogăţie mai deloc, căci mijlocind mai 
multe treburi în slujba regelui din Cipru, de fiecare dată soarta i se arătase a fi vrăjmașă. Or, într-o bună zi, 
Antigono acesta, trecând prin faţa casei unde şedea femeia, pe când neguţătorul se afla plecat cu mărfuri în 
Erminia, se nimeri s-o vadă la o fereastră şi, de frumoasă ce era, se puse a se uita la dânsa şi încetul cu 
încetul îşi aminti că el de bună seamă o mai văzuse cândva, dar nu fu chip să-şi amintească unde. Femeia, 
care ani de-a rândul fusese jucăria sorții, dar căreia îi sosise ceasul să i se curme relele, de îndată ce-l văzu 
pe Antigono își aminti că-l ştie din casa părintească, unde îl slujise pe părintele ei cu rang de frunte la 
curtea împărătească; din care pricină, simțind că saltă în ea nădejdea de-a mai ajunge o dată, prin sfaturile 
lui, la rangul ei regesc, știindu-l plecat pe negustor, îl chemă degrabă pe Antigono în casă. După ce acesta 


ătrunse la dânsa, îl întrebă cam ruşinoasă de nu cumva era Antigono din Famagosta, aşa precum i se păr 
Antigono îi răspunse că el era acela şi după aceea adăugă: 

— Şi mie-mi pare, doamnă, că te cunosc de undeva, dar nu e chip să-mi amintesc de unde. De aceea 
te-aş ruga, de nu ţi-e cu bănat, să îmi aduci aminte. 

Femeia, auzind că el era acela, i se aruncă de gât plângând cu foc şi îl întrebă, pe el ce stă ca împietrit, 
de nu cumva o mai văzuse vreodată în Alexandria. La auzul acestei întrebări Antigono o cunoscu pe dată 
că ea era Alatiel, copila sultanului, care trecea drept înecată în mare şi dădu să-i facă cuvenita plecăciune; 
femeia însă nu-l lăsă şi se rugă de el să stea puţin cu dânsa. Antigono îi făcu pe voie şi-o întrebă apoi 
smerit de unde, când şi cum venise prin locurile acelea, căci în Egipt, pe tot cuprinsul ţării se răspândise 
vestea că ea se înecase-n mare cu câţiva ani în urmă. La care femeia răspunse: 

— Mai bine m-aş fi înecat, decât să rabd o viaţă ca cea pe care am trăit-o! Şi cred că tatăl meu ar zice 
ca şi mine, de-ar şti prin ce-am trecut. 

Şi zicând astfel porni din nou să hohotească în plâns de ţi se rupea inima văzând-o. 

Antigono îi zise atunci: 

— Doamnă, nu te mai zbuciuma aşa, fără de nici un rost; mai bine povesteşte-mi mie toate necazurile 
tale şi câte ai pătimit, căci s-ar putea ca treaba să fie astfel încât, cu ajutorul lui Dumnezeu, s-avem putinţa 
de-a o drege şi de-a-i aduce îndreptare. 

— Antigono, zise femeia, când te-am zărit pe tine mi s-a părut că-l văd pe tata; şi îmboldită fiind de 
dragostea şi duioşia pe care se cuvine să i le port ca fiică, deşi puteam să mă ascund, ţi-am spus de îndată 
cine sunt; crede-mă, prea puţini sunt cei pe care eu văzându-i să simt atâta bucurie cât-am simţit 
văzându-te şi cunoscându-te pe tine; de aceea, tot ce-am tăinuit de-a lungul vieții mele oropsite am să-ţi 
înşir acuma ţie, ca unui tată adevărat. lar după ce-mi vei da ascultare, de socoteşti că-i cu putinţă să faci 
cumva ca să mă duci din nou acolo unde am fost, atunci te rog s-o faci; de nu, fii bun şi nu spune la nimeni 
că m-ai văzut sau că ai veşti despre mine. 

Şi zicând astfel, îi povesti toate necazurile ei, plângând fără încetare, din ziua când furtuna o azvârlise 
în Maiorca şi până-n clipa aceea. Antigono, tot ascultând-o, porni şi el să plângă de mila ei, sărmana; apoi, 
după ce şezu pe gânduri o vreme, îi zise: 

— Doamnă, de vreme ce de-a lungul necazurilor dumitale n-a ştiut nimeni cine ești, mă prind fără de 
alta să te redau tatălui tău mai dragă ca oricând şi-apoi şi regelui din Garbo ca soaţă legiuită. 

Şi întrebându-l femeia în ce chip socotea să săvârşească fapta asta, bătrânul o învăţă de-a fir-a-păr câte 
trebuia să facă; apoi, ca nu cumva să mai păţească şi altă poznă din pricina întârzierii, Antigono se întoarse 
numaidecât la Famagosta şi, înfățişându-se regelui, îi zise: 

— Prealuminate, dacă vrei, poţi în acelaşi timp să-ţi dărui ţie cinste şi mie, care-s om sărac, în slujba 
înălțimii-tale, să-mi faci un mare bine, fără prea multă cheltuială. 

Regele îi ceru atunci să-şi deslușească gândul, iar Antigono îi răspunse: 

— A sosit la Baffa tânăra şi frumoasa copilă a sultanului, cea despre care s-a crezut atâta vreme c-ar fi 
moartă şi care, ca să-și păstreze neîntinată cinstea, a pătimit atâția ani nenorociri cumplite; acum, în halu-n 
care e, ca vai de ea săraca, ar vrea să se întoarcă la casa părintească. De-ai vrea să-ți dai încuviințarea şi s-o 
trimiți sub paza mea acasă, ţi-ai dobândi nespusă cinste, iar mie mi-ai fi tare de folos; unde mai pui că-n ve 
ci de veci sultanul n-o să uite o faptă ca aceasta. 

Regele, îndemnat de nobile simţiri, răspunse fără a sta pe gânduri că se învoiește bucuros; şi trimițând 
curteni, aduse pe copilă cu mare alai la Famagosta, unde regina şi cu dânsul o întâmpinară bucuroşi, cu 
toată cinstea cuvenită. Apoi, fiind întrebată despre necazurile ei, față le povesti pe toate, aşa cum o învățase 
Antigono să zică. Şi după vreo câteva zile, la rugămințile fetei, regele o trimise înapoi sultanului, sub paza 
lui Antigono, şi îi dădu tovărăşie suită aleasă de curteni şi doamne. Ar fi şi de prisos să spun cu câtă 
bucurie o întâmpină sultanul, pe ea, pe Antigono şi pe ceilalţi, pe toţi. Apoi, după ce fata se odihni o vreme, 
sultanul îşi dori să ştie cum de se afla încă în viaţă, unde şezuse atâta vreme şi cum de nu-i dăduse de ştire 


trăieşte. 


Femeia, care nu uitase nici barem o fărâmă din cele ce-o învățase să spună Antigono, prinse a grăi 


precum urmează: 

— Iubite tată, cam la vreo douăzeci de zile de la plecarea mea, corabia în care mă aflam, sleită de 
furtuni, se izbi într-o noapte de nişte maluri stâncoase, pe undeva spre soare apune, aproape de un loc 
căruia îi zice Aguamorta; ce s-a ales de oamenii care se aflau cu mine pe corabie nu ştiu şi niciodată n-am 
izbutit să aflu; atâta ştiu că-n zori, trezindu-mă ca din mormânt, nişte oameni de acolo, care, zărind corabia, 
de pretutindeni năvăleau s-o fure, ne-au aşezat pe mine dimpreună cu două din femeile mele pe mal şi apoi 
nişte tineri punând mâna pe noi o luară la fugă care încotro cu femeile după ei. Ce s-a ales de ele n-am mai 
aflat nicicând; pe mine însă mă prinseseră doi dintre tinerii aceia şi se certau trăgându-mă de plete, în timp 
ce eu plângeam de zor; or, tocmai când cei doi trăgând de mine erau gata s-ajungă într-o pădure, se nimeri 
să treacă pe acolo patru bărbaţi călări. De îndată ce-i văzură prigonitorii mei, mă lăsară în plata Domnului, 
luând-o la sănătoasa. Cei patru călăreți, ce după înfăţişare păreau a fi deprinşi să poruncească, văzând una 
ca asta, dădură fuga către mine şi începu să mă întrebe de una şi de alta; eu le-am spus tot ce-am știut, dar 
ei nu pricepeau nimica şi nici eu nu-i înţelegeam. La urmă, după ce se sfătuiră o vreme între ei, 
urcându-mă pe cal, mă porniră la o mănăstire de femei de aceeași lege ca şi ei, şi acolo, ce-or fi spus, ce 
n-or fi spus, nu ştiu, dar femeile acelea mă primiră cu multă bunătate şi-mi purtară de grijă toată vremea 
cât şezui acolo. Dimpreună cu ele am slujit apoi cu multă evlavie sfântului Creşte cel din Valea Adâncă, pe 
care tare-l îndrăgesc femeile din ţara aceea. Acu, după ce-am stat o vreme cu ele şi-am învăţat şi eu câte 
ceva din limba lor, întrebându-mă cine sunt şi de pe unde vin, eu, ca una ce ştiam că sunt de altă lege şi mă 
temeam ca nu cumva, de spun adevărat, să mă alunge de pe-acolo ca pe-o vrăjmaşă a legii lor, le-am 
răspuns că sunt copila unui nobil din Cipru, care mă măritase după un bărbat din Creta şi-n drumul către 
insulă furtuna ne azvârlise, spre fericirea noastră, pe malurile acelea. Or, cum trăiam mereu cu teamă în 
suflet, adeseori şi-n multe lucruri făcut-am şi eu ca şi ele, după obiceiul mănăstirii. lar când stăpâna lor, 
căreia i se zice stareță, m-a întrebat de vreau să mă întorc în Cipru, eu i-am răspuns că n-am pe lume 
dorință mai aprinsă; dar dânsa, cu multă grijă fiind faţă de cinstea mea, nu se încumeta să mă încredințeze 
nici unui călător din câți mergeau spre Cipru, până ce, să tot fie vreo două luni de-atunci, nimerind la 
mănăstire niscaiva francezi de treabă dimpreună cu femeile lor, dintre care una era rudă cu stareța, auzind 
ea că se duceau la Ierusalim să se închine la mormântul unde, după ce-l omorâseră iudeii, fusese îngropat 
acela căruia 1 se roagă ei, mă dădu în grija lor, rugându-i să mă ducă la tatăl meu în Cipru. Cât de frumos 
s-au purtat cu mine oamenii aceia, cu câtă bucurie m-au primit ei şi nevestele lor e lung de spus şi, dacă aş 
face-o, n-aş mai ajunge niciodată să-mi isprăvesc povestea. Destul atâta că, urcându-ne pe o corabie, după 
mai multe zile am ajuns la Baffa; şi văzându-mă eu acolo, pe unde nimeni nu ştia de mine, fără să ştiu ce să 
le spun acelor oameni cumsecade care doreau cu orice preţ să mă înfăţişeze tatii, după cum le poruncise 
cucernica femeie, Dumnezeu, înduioşat pesemne de soarta mea vrăjmașă, mi-l scoase în cale pe Antigono, 
pe care îl întâlnii pe mal, tocmai în clipa când scoboram la Baffa. Chemându-l degrabă, i-am spus pe limba 
noastră, spre a nu fi înțeleasă de însoțitorii mei și nici de femeile lor, să se prefacă a mă primi ca şi pe fiica 
lui. El mă înţelese de îndată şi primindu-mă cu multă bucurie, cinsti pe oamenii aceia şi pe femeile lor 
după bietele lui puteri, iar pe mine mă trimise regelui din Cipru, care mă primi și mă trimise aici acasă, 
purtându-se cu mine aşa de omenos cât n-aş putea nicicând să povestesc cu vorba. Acu, de-a mai rămas 
ceva de spus, să spună Antigono, care a auzit din gura mea de mii de ori povestea. 

Antigono, răsucindu-se către sultan, îi zise: 

— Stăpâne, fata ţi le-a spus pe toate, aşa cum mi le-a spus şi mie în repetate rânduri şi aşa precum mi- 
au spus şi oamenii aceia de treabă care au adus-o pân' la Baffa. Un singur lucru nu ţi-a spus şi eu socot că 
n-a făcut-o din pricină că nu se cade să spună tocmai ea aceasta; şi-anume, mărturia dată de oamenii aceia 
şi de nevestele lor despre viaţa cinstită pe care a dus-o dimpreună cu călugărițele, despre virtutea ei şi toată 
a ei purtare, ce-i vrednică de laudă, despre potopul cel de lacrimi pe care l-au vărsat femeile şi oamenii 

eia când, dându-mi-o în pază mie, s-au despărțit de ea. Lucruri ce, dacă aș sta să le înşir cu de-amănun 
aşa precum mi-au fost şi mie povestite, nu azi, dar nici la noapte n-aş mai ajunge să sfârșesc. De ajuns să-ți 
spun atâta că (după câte mărturiseau ei prin cuvintele lor şi după câte mi-am dat eu singur seama) măria-ta 
te poți lăuda că ai cea mai frumoasă fată, cea mai vrednică şi mai cinstită din câte fete de împărat mai sunt 
pe lumea asta. 


Sultanul, auzind acestea, simţi că-i creşte inima de bucurie şi prinse a se ruga să-l lumineze Dumnezeu, 
astfel încât să poată răsplăti cum se cuvine pe cei ce-i preacinstiseră copila şi mai cu seamă pe regele 
Ciprului, care i-o trimisese acasă cu atâta cinste şi alai; apoi, la câteva zile după acestea, răsplătindu-l pe 
Antigono cu daruri împărăteşti, îi îngădui să se întoarcă în Cipru şi mulțumi regelui prin scrisori şi prin 
trimiși de vază, aleşi anume pentru aceasta, de toate cele ce făcuse pentru copila sa. Şi, dorind el să ducă 
până la capăt câte începuse a face, să-şi deie adică fata după regele din Garbo, îi desluşi acestuia toată 
povestea fetei, scriindu-i că de cumva ar mai fi vrut-o de nevastă, să și trimită după dânsa. Regele din 
Garbo foarte se bucură de-o veste aşa de bună şi trimițând o seamă de cavaleri şi doamne ca să-i aducă fata, 
o întâmpină cu mare bucurie. lar dânsa, care se culcase cu opt bărbaţi la rând, cam de vreo zece mii de ori, 
cu dânsul se culcă fecioară, ba încă dându-i și dovada cum că era neprihănită; pe urmă, ca regină, trăi 
ferice lângă dânsul ani mulţi şi îmbelşugaţi, de unde s-a iscat şi vorba: Gurita sărutată în veci nu vestejește, 
ba dimpotrivă, ca și luna, din lună-n lună se-nnoieşte. 

Contele d'Angers, învinuit pe nedrept, e surghiunit din țară şi nevoit să-și lase copilaşii în Anglia, 
pe fiecare într-altă parte; întorcându-se pe ascuns din Scoţia, îi găseşte cu bine şi apoi, intrând ca 
grăjdar în oastea regelui Franţei, până mai la urmă e dovedit nevinovat și i se face dreptate. 


rd HE t: E n i 7 A, SN 4 
Doamnele suspinară îndelung, înduioşate de feluritele întâmplări ale frumoasei Alatiel; dar cine poate 


şti care era pricina acelor suspine? Se prea poate că unele din ele să fi suspinat mai degrabă de dorul atâtor 
nunți la rând, decât de mila miresei. Ci lăsându-le deoparte pe acestea, după râsul stârnit de ultimele 
cuvinte ale lui Pamfilo, regina, văzând că-şi isprăvise povestea, se întoarse către Elisa şi-i porunci să intre 
şi ea în horă cu o poveste de-a ei. lar dânsa, bucuroasă, prinse a grăi astfel: 

— Cuprinzător e câmpul căruia noi în lung şi-n lat îi măsurăm astăzi cuprinsul, și orișicine poate să 
afle miez povestii sale, nu unul, ci chiar zece, căci soarta din belșug l-a semănat cu întâmplări, şi triste şi 
ciudate. Drept care, alegând şi eu o întâmplare din atâtea, voi spune cum că împărăția Romei, trecând din 
stăpânirea Franţei în cea germană, se iscă între cele două popoare o vrăjmăşie cruntă şi-o luptă necurmată; 
din care pricină, fie pentru a-şi apăra ţara, fie pentru a-şi spăla ruşinea, regele Franţei împreună cu un fiu 
de-al său puseră la grea încercare puterile ţării şi, ajutați fiind de rude şi de prieteni, adunară oştire câtă 

ra fără cârmuitor, cunoscându-l pe Gualtieri, conte d" Angers, ca om de neam și înțelept, slujitor şi priete 
credincios, părându-li-se lor c-ar fi mai potrivit ca fire cu viaţa de la curte decât cu osteneala luptei, deşi se 
pricepea prea bine la războaie, îl lăsară pe el drept înlocuitor şi stăpân pe întreaga cârmuire a regatului, şi 
apoi porniră la drum. 
Gualtieri se puse pe lucru, muncind cu înţelepciune şi cu rânduială în slujba încredințată și 


sfătuindu-se întru toate cu regina şi cu nora ei; şi, deşi doamnele fuseseră lăsate în paza lui, el le cinstea ca 
pe stăpâne şi ca atare le slujea. 

Frumos la trup şi de ani vreo patruzeci la număr, Gualtieri era plăcut la chip și ales întru deprinderi ca 
nimeni altul în toată țara. Apoi, pe lângă acestea, n-ai fi putut găsi pe vremurile acelea un cavaler mai dulce 
şi mai duios la vorbă şi nici vreunul să se poarte mai mândru îmbrăcat ca el. Or, regele Franţei și fiul său 
fiind plecați în război, şi murind între acestea femeia lui Gualtieri - care-i lăsase doi copii, o fată şi-un băiat 
- cum tot umbla el pe la curte şi tot sfătuia cu doamnele de treburile ţării, se întâmplă ca nora regelui să 
pună ochii pe el şi cântărindu-i cu drag nespus făptura și deprinderile alese, să înceapă într-ascuns cu 
patimă a-l iubi. Și, simțindu-se ea tânără şi proaspătă, iar pe el ştiindu-l fără femeie, cugetă că nu-i va fi 
greu să-şi împlinească voia; de aceea, socotind că doar ruşinea avea să-i stea în cale, se hotărî s-o alunge și 
să-i mărturisească toată iubirea ei. Drept care într-o bună zi, aflându-se ea singură şi socotind că-i vremea 
să-şi potolească focul, destăinuindu-şi dragostea, trimise după el, ca şi când alte cele ar fi dorit să-i spună. 

Gualtieri, ale cărui gânduri erau departe mult de cele ale femeii, i se înfățişă pe dată şi, după ce se 
aşezară pe voia ei pe-un pat, singuri într-o odaie, cavalerul o întrebă în două rânduri de ce anume îl 
chemase. Femeia, după ce tăcu o vreme, în cele din urmă, îmboldită de iubire şi împurpurată de ruşine, 
începu să-i spună, cu vorba ruptă de suspine, aşa precum urmează: 

— Iubit şi dulce prieten, domnia-ta, prea înțelept cum ești, îți poți da lesne seama cât de firavă e firea 
bărbatului şi a femeii, ba din anume pricini a unora dintre femei chiar mai şubredă decât a celorlalte. De 
aceea, în faţa celui ce judecă pe drept, păcatul, chiar dacă e la fel în toţi, se cade pedepsit în fiecare 
altminteri. Or, de-i aşa cum zic, cine ar putea să spună că nu-i mai vrednic de ocară omul, fie el bărbat ori 
femeie, ce nevoit fiind să muncească ca să-şi câştige pâinea, se lasă totuşi furat de iubire, decât de pildă o 
femeie trăită în huzur şi avută, căreia toate poftele i se împlinesc din plin. Eu una, zău, nu cred să se 
găsească cineva care să spună asta. Din care pricină socotesc că averile şi huzurul unei atari femei îi sar 
într-ajutor şi-i ușurează vina, de cumva tocmai ea se lasă ispitită de dragoste; iar dacă totuşi îi rămâne încă 
vreun dram de vină, şi aceea i se iartă, dacă a ştiut să aleagă un iubit vrednic de dragostea ei. Or, de vreme 
ce la mine, după câte socot eu, şi bogăţie afli, şi alegere cu cap, şi altele ce îndeamnă la iubire, cum ar fi 
tinerețea mea sau calea lungă ce mă desparte de bărbat, toate acestea s-ar cădea să-mi sară într-ajutor şi 
partea mea s-o țină în dragostea ce-ţi port. Şi de-or putea să aibă în sufletul tău același răsunet pe care îl au 
în sufletul înţelepților, atunci te rog frumos să-mi vii într-ajutor şi să mă sfătuieşti. Nu mint când spun că, 
fiind bărbatul meu aşa de departe de mine şi eu nefiind în stare să-mi birui poftele trupeşti şi nici puterea 
dragostei, ce amândouă ascund atari puteri în ele încât nu doar pe noi, femei plăpânde, ci chiar bărbaţi 
puternici au izbutit să înfrângă și înfrâng şi astăzi încă, aflându-mă eu în tihna şi belșugul în care mă vezi, 
m-am lăsat prinsă în mrejele iubirii şi-n voia ei mi-am părăsit făptura. Şi, deşi bine ştiu că lucru-acesta, 
de-ar fi să-l ştie şi ceilalți, n-ar fi tocmai cinstit, de-l tăinuiesc socot că nu mai ai la ce să-l judeci ca atare; 
unde mai pui că dragostea ţine într-atât cu mine, încât nu numai că nu mi-a orbit mintea în alegerea 
iubitului, dar mi-a sărit şi într-ajutor scoţându-mi-te în cale şi învrednicindu-te pe tine de dragostea unei 
femei ca mine. Căci eu, de nu mă înșală părerile sau ochii, te socotesc cel mai frumos, cel mai plăcut, cel 
mai fermecător şi înțelept curtean și cavaler din tot regatul Franţei; şi precum pot de mine să zic că-s fără 
soţ, la fel şi despre tine pot spune că nu ai nevastă. De aceea dar, te rog, pe dragostea ce-ţi port, să mă 
îndrăgeşti şi tu şi să ai milă oarecum de tinerețea mea, care de dorul tău se mistuie cu-ncetul ca gheața 
lângă foc. 

Acestor vorbe le urmară atâtea lacrimi slobozite, încât femeia care încă ar mai fi vrut să-l roage nu mai 

si puteri să sufle nici o vorbă; şi, aplecându-şi faţa, aproape biruită, se rezemă cu capul plângând 
pieptul lui. 

Contele, credincios stăpânului său, dojeni cu asprime netrebnica iubire a femeii şi îndepărtând-o de la 
el, căci sta să-i sară-n braţe, 1 se jură că mai degrabă ar fi îndurat să-l taie în mii de bucățele, decât să rabde 
în el sau în oricare altul ocară ca aceasta față de domnul său. Femeia, auzindu-l, îşi uită ca prin farmec 


dragostea şi arzând de-o mânie cumplită îi zise: 
— Mojic ce eşti, crezi c-am să rabd să-mi terfeleşti iubirea? Las' că-ți arăt eu ţie: de vreme ce-mi vrei 
moartea, oi pune eu să te omoare şi să te-alunge din regat! 
Şi zicând aşa, îşi vâri mâinile în păr, răvăşindu-l şi smulgându-şi-l, iar apoi, rupându-şi hainele pe 
piept, începu să țipe cât o ţinea gura: 
— Săriți! Săriți! Contele d'Angers vrea să mă necinstească! 
Contele, auzind una ca asta, cum de invidia curții se îndoia mai mult decât de propriu-i cuget, 
temându-se ca nu cumva din pricina ei să se pună mai mult temei pe vorbele femeii decât pe nevinovăția sa, 
se ridică degrabă în picioare şi, ieșind din odaie şi din palat, dădu fuga la el acasă, unde, fără a mai chibzui 
cu nimeni, îşi urcă copiii pe cal și, încălecând şi el alături, porni cu ei cu tot în grabă mare spre Calais. 
La țipetele doamnei se adunară o groază de curteni, care văzând-o în ce hal era şi auzind de ce țipase, 
nu numai că-i dădură crezare imediat, dar mai şi adăugară pe deasupra că purtarea aleasă şi plină de farmec 
a contelui fusese ticluită anume și din vreme, numai și numai ca să poată să-şi atingă ținta; şi numaidecât 
se repeziră la casele contelui ca să-l prinză; dar fiindcă nu-l găsiră, furară tot ce se găsea în ele şi pe urmă 
le dărâmară până-n temelii. Vestea, aşa ruşinoasă cum era, trecând din gură-n gură, ajunse în tabără, la 
urechile regelui şi ale fiului său. Drept oare aceştia, mânioşi peste măsură, îl osândiră pe conte dimpreună 
cu urmaşii săi la surghiun pe viaţă, făgăduind răsplată împărătească aceluia ce viu sau mort l-ar fi adus în 
faţa lor. 
Contele, amărât la gândul că, fugind, din nevinovat ce era, el singur se învinovăţea, ferindu-se de 
oameni şi fără a fi recunoscut, ajunse la Calais, iar de acolo, împreună cu copiii, trecu degrabă în Anglia, 
unde îmbrăcat în straie de cerşetor luă drumul Londrei. Până a nu intra însă în oraş, povăţui copiii cu vorbe 
multe şi înțelepte la două lucruri mai cu seamă: întâi şi întâi să-şi poarte cu răbdare sărăcia în care soarta îi 
azvârlise cu dânsul dimpreună fără de vina lor; iar în al doilea rând, de-şi aveau dragă viaţa, să nu spună 
nimănui nici de unde şi nici ai cui erau. Băiatul, pe nume Luigi, avea vreo nouă ani, iar fata, căreia îi zicea 
Violante, să tot fi avut vreo şapte; copiii, pe cât putură, bieţii, cu vârsta lor plăpândă, pricepură bine povaţa 
părintească și-o dovediră şi prin fapte când se ivi prilejul. Dar, spre a-i ascunde şi mai bine, contelui 1 se 
păru nimerit să le schimbe şi numele; de aceea îi zise băiatului Perotto, iar fetiţei Giannetta. ŞI, ajungând ei 
la Londra, aşa în zdrenţe cum erau, se puseră a cerşi rugându-se pentru pomană, aşa precum adesea vezi 
cerșind și pe la noi francezi vagabonzi. 
Or, într-o bună zi, nimerindu-se ei într-acest chip la ușa unei biserici, se întâmplă ca tocmai atunci să 
iasă din biserică o doamnă de vază, soţia unuia din mareşalii regelui, care, văzându-l pe conte împreună cu 
cei doi copilași care cereau de pomană, îl întrebă de unde era și de erau ai lui copiii. Contele răspunse că 
era din Picardia şi că din pricina unei nemernicii săvârşite de-un fiu al său mai mare fusese nevoit să-şi ia 
lumea în cap, dimpreună cu mezinii. Doamna, miloasă din fire, se uită la fetiță şi aflând-o pe placul ei, căci 
era frumoasă, gingașă şi plăcută, îi zise: 
— Om bun, dacă te învoieşti să-mi laşi fetiţa asta, de vreme ce pare cuminte, eu bucuros o iau la mine 
şi, de-o fi vrednică la treabă, când o să-i vină vremea, am s-o mărit şi poţi fi încredinţat că n-o să-i meargă 
rău. 
Contele, bucuros nevoie mare, îi răspunse degrabă că se învoiește şi i-o dădu cu lacrimile în ochi, 
rugând-o să-i poarte de grijă. Apoi, văzându-şi fata aşezată şi bine ştiind şi-n a cui casă, cugetă să nu 
rămână mai mult pe locul acela; drept care, tot cerşind, străbătu de-a curmezișul insula, cu mare greu ce-i 
drept, ca unul care nu era deprins să umble pe Jos, şi ajunse dimpreună cu Perotto în Țara Galilor. Acolo se 

a încă unul din mareşalii regelui, care trăia pe picior mare şi ținea pe lângă casă o mulțime de slujitori; 
curtea lui, contele se obişnui să tragă adesea, dimpreună cu copilul, spre a căpăta de mâncare. Or, 
aflându-se acolo la vremea aceea şi unul din feciorii mareșalului, care împreună cu alţi copii de domn își 
făceau joaca cu întreceri la sărituri şi fugă, Perotto se amestecă și el în joc şi începu la fel cu ei, ba şi mai 
bine încă, să sară şi să fugă. Treabă ce, nimerindu-se o dată s-o vadă şi mareșalul regelui, placându-i 


purtarea băiatului, întrebă cine era. I se răspunse că e copilul unui om sărac, ce nimerea uneori pe acolo să 
ceară de pomană. Mareşalul puse să i se ceară copilul şi contele, care de mult se tot ruga lui Dumnezeu 
să-şi facă şi pomană asta, i-l dădu bucuros, deşi i se rupea inima la gândul că se desparte de copil. 

Căpătuindu-şi copiii, contele se gândi să nu mai şadă-n Anglia; de aceea, făcu ce făcu şi trecu în 
Irlanda, unde, ajungând la Stanford, intră ca slugă la un cavaler al unui conte de pe acolo, făcând tot soiul 
de treburi, cum face orişice grăjdar. În locul acela, fără a-l cunoaşte nimeni, rămase multă vreme, 
ducându-și zilele cu trudă și cu destule lipsuri. 

Violante, căreia îi zicea acum Giannetta, creştea din an în an şi-n trup şi-n frumuseţe pe lângă blânda 
doamnă din Londra; și atâta drag prinseseră de ea şi doamna, și bărbatul, şi-ai casei, și străinii, şi toți cei 
care o cunoşteau, de nu-ţi venea să crezi minune ca aceasta: căci n-ai fi găsit om care văzând-o cum se 
poartă să n-o găsească vrednică de bine şi de fericire. Din pricina aceasta doamna, care o primise din 
mâinile părintelui ei, fără să afle despre dânsul mai mult decât aflase din gura lui, își puse-n gând s-o 
mărite potrivit stării şi neamului ei, pe care îl socotea de rând. Dar Dumnezeu, preadreptul, ştiind-o de viță 
veche şi pe deplin nevinovată, hotărî altminteri; şi ca să nu încapă pe mâna cine ştie cui - un vlăstar de 
neam ca ea - cuvine-se să credem că cele întâmplate s-au săvârşit astfel din mila lui cerească. 

Doamna cu care sta Giannetta avea de la bărbatul ei un singur fecior și-l îndrăgeau părinţii că pe ochii 
lor din cap; nu numai fiindcă Dumnezeu îl făcuse băiat ci şi pentru că tare vrednic se arăta a fi, şi 
cuviincios, şi iscusit, şi mai viteaz, şi mai frumos ca orişicare altul. Băiatul, cu vreo şase ani mai vârstnic 
ca Giannetta, văzând-o cum era, ca ruptă din soare, se îndrăgosti de ea până peste urechi, de nu mai 
cunoştea ziua de noapte. Dar, fiindcă îşi închipuia că fata nu-i de neam, nu numai că nu cuteza s-o ceară de 
nevastă părinților săi, dar se mai și temea - dacă cumva s-ar fi aflat că o iubeşte - să nu fie ţinut de rău că-şi 
alesese o iubită nevrednică de el, de aceea, pe cât putea, îşi tăinuia iubirea şi, tăinuind-o, îl muncea mai rău 
decât dac-ar fi spus-o. Apoi, de la o vreme, de atâta amar şi fiere, căzu la pat bolnav şi încă rău de tot. Fură 
chemaţi mulţi doctori să-l caute; şi-l căutară, dar nefiind chip să-i afle boala, pierdură toți nădejdea de a-l 
vindeca vreodată. Din pricina aceasta şi tatăl său şi maică-sa răbdau atâta chin şi atâta suferință, încât un 
dram mai mult i-ar fi răpus pe dată; și în mai multe rânduri cu rugi fierbinţi îl întrebară de pricină răului, 
dar feciorul ofta numai din greu sau le spunea că-l mistuie durerea şi că moare. 

Într-o zi, cum îi şedea alături un doctor tânăr foarte, dar priceput la carte, și îl ţinea de mână pe locu-n 
care doctorii aud cum bate inima, se nimeri să intre tocmai atuncea în odaie, cu o treabă oarecare, 
Giannetta, care, de dragul maică-si, îl îngrijea cu multă râvnă. Tânărul, de îndată ce-o văzu, fără a clinti şi 
fără a scoate o vorbă, simţi că-i cresc în piept văpăile iubirii şi sângele pe îndată prinse a-i zbucni mai tare. 
Doctorul simţi numaidecât bătaia şi, deși se miră în sinea lui, rămase nemișcat să vadă cât mai ține. ŞI ce să 
vezi: nici nu ieşi fata bine pe ușă că bătaia se şi potoli; doctorul chibzui atunci c-a dat de urma bolii. Şi 
după o vreme, ținându-l mereu pe tânăr de mână, o chemă din nou pe Giannetta, ca şi cum ar fi vrut s-o 
întrebe de ceva. Fata veni pe dată, dar nici nu păşi bine în odaie, că bătaia sângelui prinse din nou a se 
înteți şi cum plecă se potoli ca prin farmec. Deci, socotindu-se doctorul pe deplin încredinţat de pricina 
bolii, se ridică şi, luând deoparte pe părinţii băiatului, le zise: 

— Sănătatea feciorului vostru nu stă în puterea noastră, ci în mâinile Giannettei, pe care, din anumite 
semne, fără de nici o îndoială, am înţeles că o iubește cu patimă, deși, pe câte văd, ea pare a nu-şi da încă 
seama. Acu, dacă vi-i dragă viaţa băiatului, ştiţi bine ce aveţi a face. 

Părinţii, auzind una ca asta, deşi îi mâhnea că bănuiala lor se adeverise dreaptă şi ca atare ar fi trebuit 
să i-o deie băiatului de nevastă pe Giannetta, se arătară mulțumiți că, de bine de rău, boala îşi avea barem 

ac. De aceea, cum plecă doctorul, se duseră împreună la bolnav şi doamna îi spuse aşa: 

— Copile drag, n-aş fi crezut vreodată c-ai să-ţi ascunzi de mine dorinţele, oricare ar fi fost ele şi mai 
cu seamă când ştiai că te prăpădeşti cu zile ducându-le dorul. Căci s-ar fi cuvenit să ştii că nu-i pe lume 
lucru pe care să-l pot face spre multumirea ta şi să nu-l fac, doar dacă cumva n-o fi vreun lucru necinstit. 
Dar de vreme ce aşa ai socotit să te porți, Dumnezeu, dovedindu-ți mai multă îndurare decât ţi-ai dovedit tu 


singur, ca să nu te prăpădești de această boală, ne-a deslușit pricina răului, care nu-i alta decât iubirea 
multă ce-o porţi unei copile. La drept vorbind, n-ai fi avut la ce să-ţi tăinuiești iubirea, căci ea-i a tinereții 
şi, dacă n-ai iubi, n-aş da un ban pe tine. De aceea, dragul mamii, nu te feri de mine şi spune-mi ce te doare, 
iar gândurile şi aleanul ce te-au adus la pat alungă-le şi alină-ţi focul; căci una vreau să crezi şi anume că 
nu e lucru să mi-l ceri, pe care eu, de-mi şade în putere, să nu-l înfăptuiesc pe dată, ca una ce te am drag, 
mai drag şi decât viața. Alungă de la tine şi frica şi ruşinea şi spune-mi de-s în stare să-ţi vin într-ajutor;, iar 
de-i găsi cumva că nu mă ostenesc destul ca să-ți plinesc dorinţa, socoate-mă pe mine drept maica cea mai 
crudă din câte-n lumea asta purtat-au prunci la sân. 

Tânărul auzind cuvintele maică-si, dintru început fu cuprins de ruşine, dar apoi, cugetând că nimeni 
altul n-ar fi putut mai bine decât ea să-i împlinească voia, alungă ruşinea şi-i zise astfel: 

— Doamnă, un singur lucru m-a îndemnat să-mi tăinuiesc iubirea şi anume faptul că bătrânii, după 
câte am priceput eu, nu vor să-și mai aducă aminte de tinereţea lor. Dar, bună cum te văd şi îngăduitoare, 
nu numai că mă îndemni să nu tăgăduiesc câte-ai bănuit despre mine, dar mă aduci a-ţi spune şi cine îmi 
este dragă, de mi te legi, precum ai zis şi pe cât poţi, să-mi împlineşti dorința. Şi atunci de bună seamă 
m-oi vindeca cu totul. 

Femeia (punând prea mult temei pe cele câte apoi se întâmplară tocmai anapoda decât le potrivise ea 
cu gândurile ei) îl îndemnă să-i spună tot, tot ce-i şedea pe inimă, căci ea fără întârziere i-ar fi împlinit 
dorinţa. 

— Mamă, grăi atunci băiatul, frumuseţea şi purtarea vrednică de laudă a Giannettei noastre, faptul că 
n-am putut-o face nici barem să-şi dea seama de dragostea ce-i port, necum să aibă milă de suferinţa mea, 
precum şi faptul că n-am cutezat să-mi spun amarul nimănui, m-au adus în halul în care mă vezi; iar dacă 
cele făgăduite de tine n-or ajunge să se împlinească într-un fel sau altul, poți fi încredinţată că nu mai am 
mult de trăit. 

Femeia, socotind că-i mai nimerit să-l mângâie decât să-l dojenească, răspunse zâmbind: 

— Băiete, băiete! Pentru atâta lucru ai căzut la pat? Fii liniştit şi las' pe mine, c-am să te vindec eu. 

Tânărul, plin de nădejdi, în scurtă vreme se întremă, iar maică-sa, bucuroasă, începu a chibzui cum să 
facă şi să dreagă ca să se ţină de făgăduinţa dată. Și într-o bună zi, chemând-o pe Giannetta, începu s-o 
întrebe, mai cu gluma, mai cu vorbă bună, dacă nu cumva are vreun iubit. Fata, roşindu-se până în vârful 
urechilor, răspunse: 

— Doamnă, unei biete fete izgonite de la casa ei şi care-și duce viaţa slujind pe la străini nu-i şade bi- 
ne şi nici nu se cade să-i stea capul la dragoste. 

La care doamna îi răspunse: 

— Dacă n-ai iubit, ţi-om găsi noi unul, ca să te bucuri şi tu de viaţă şi să afli desfătare în farmecele 
tale; frumoasă precum ești nu se cuvine să rămâi fără iubit la vârsta ta. 

— Doamnă, răspunse Giannetta, domnia-ta m-ai scos din sărăcia în care trăiam împreună cu părintele 
meu şi m-ai crescut ca pe copila ta; de aceea s-ar cădea să-ţi fac oricând pe voie. Dar de nu pot acum să-ţi 
împlinesc dorința, nu cred că-s vinovată. De vrei cumva să mă măriți, am să-mi iubesc bărbatul, dar 
pe-altul niciodată; căci din strămoşi doar cinstea mi-a mai rămas drept moştenire; iar pe aceea, cât trăiesc 
am s-o păzesc cu strășnicie şi-am să mi-o păstrez întreagă. 

Cuvintele acestea se arătară a fi cu totul potrivnice socotelilor pe care şi le făcuse femeia ca să-şi poată 
ține făgăduiala faţă de fecior. Dar, înțeleaptă cum era, lăudă totuși în sinea ei răspunsul fetei, şi-i zise apoi: 

— Se poate una ca asta, Giannetta? Dar dacă regele, de pildă, ce-i tânăr cavaler, precum şi tu frumoasă 

pâniţă, ţi-ar cere o mărturie a dragostei ce-i porți, ai cuteza să i te împotriveşti? 
La care Giannetta răspunse numaidecât: 
— Regele m-ar putea sili; dar cu învoirea mea n-ar izbuti nicicând să aibă ceva de la mine, dacă lucrul 
n-ar fi cinstit. 
Doamna pricepându-i hotărârea, lăsă deoparte vorba şi chibzui s-o pună la încercare: îi spuse dar 


băiatului că de îndată ce se va însănătoși s-o ia pe fată cu el într-o odaie și să încerce apoi să-și stâmpere 
dorința; căci socotea, zicea femeia, că nu se cade tocmai ea să-i predice fetei şi să se roage de ea pentru 
feciorul ei, ca o mijlocitoare de rând. Tânărul nu se arătă nici pe departe mulţumit de sfaturile maică-si și 
sănătatea lui se înrăutăţi din nou. Doamna, văzând acestea, mărturisi Giannettei câte pusese la cale, dar o 
găsi mai hotărâtă ca oricând să nu-şi ştirbească cinstea. Atunci îi povesti şi bărbatului ei câte făcuse şi, deși 
lucrul li se părea din cale-afară de greu, hotărâră amândoi să deie băiatului de nevastă pe Giannetta, 
socotind că-i mai bine să-şi aibă copilul sănătos alături de o nevastă nepotrivită cu neamul lui, decât mort 
şi fără de nevastă. Și după nesfârșite tocmeli și chibzuieli o făcură şi pe asta. Giannetta fu nespus de 
bucuroasă şi cu inima smerită îi mulțumi lui Dumnezeu că nu-şi uitase de dânsa; dar, cu toată fericirea ei, 
nu cuteză nicicând să spună c-ar fi mai mult decât copila unui sărman picard. Tânărul se vindecă pe deplin, 
se cunună cu fata mai fericit ca orişicare şi începu cu dânsa din plin să se desfete. 

Perotto, rămas în Țara Galilor la mareșalul regelui, crescând și el, fu îndrăgit de nobil şi se făcu 
frumos şi vrednic de nu-i găseai pereche în toată ţara; căci nu era ispravă de arme, fie luptă, întreceri sau 
turnir în care el să poată fi bătut. I se zicea Perotto Picardul şi-şi făurise faimă şi nume cu răsunet. lar 
Dumnezeu, care nu-i uitase surioara, îi dovedi că nici de el nu-şi uită cu una, cu două. Abătându-se în 
ținuturile acelea o molimă grozavă, boala seceră aproape jumătate din băștinași, iar cei rămași mai toți 
fugiră care pe unde, încât părea că locul e părăsit de lume. În molima aceasta se prăpădi şi mareșalul și 
nevasta lui cu un fecior de-al lor și alții mulţi, nepoți, şi fraţi, şi rude; nu rămase de pe urma lor decât o fată 
tocmai bună de măritat şi Perotto dimpreună cu alți câțiva feciori de casă. Şi potolindu-se de la o vreme 
molima, fata, sfătuită de cei ce mai erau în viață, spre bucuria lor, îl alese pe Perotto de bărbat, căci era 
tânăr, vrednic şi iscusit la treabă, şi-n felul acesta îl făcu stăpân pe toată moştenirea ei. Nu trecu mult timp 
şi auzind regele Angliei că-i murise mareșalul, cum cunoştea și dânsul vitejia lui Perotto Picardul, îl așeză 
în scaunul răposatului și-l făcu mareșal. Aceasta e povestea celor doi copii nevinovaţi ai contelui d'Angers, 
pe care el îi părăsise-n lume şi-i socotea pierduţi. 

Trecuseră mai bine de optsprezece ani de când contele d'Angers fugise din Paris şi se afla-n Irlanda, pe 
unde îşi ducea ca vai de lume zilele, când, ajuns la vârsta cărunteţii, i se făcu dor de copiii săi şi dori să 
vază ce se întâmplase cu ei. Dar, ştiindu-se pe sine cu totul preschimbat din ceea ce fusese odinioară pe 
vremea tinereţii sale, când huzurea de bine, şi simțindu-se mai vânjos la trup acum, după viaţa de trudă pe 
care o îndurase, se despărți sărac şi rupt de stăpânul său, pe care îl slujise ani de-a rândul, şi plecă în Anglia. 
Ajuns acolo, se duse drept la locul unde-l lăsase pe Perotto şi-l găsi mareşal și om de mare vază, sănătos, 
voinic şi chipeș, lucru care îl mulțumi foarte; de spus însă nu-i spuse cine era, dorind să ştie întâi şi 
rosturile fetei. Din care pricină porni mai departe la drum şi până la Londra nu se opri. Acolo, întrebând pe 
ascuns despre doamna la care-şi lăsase copila şi despre starea ei, află că Giannetta se măritase cu feciorul 
doamnei. Mare-i fu bucuria şi socoti bătrânul că tot ce îndurase atâţia ani de zile era nimica toată, de vreme 
ce-şi găsea acum copiii sănătoşi şi aşezaţi cu bine. Dornic să-şi vadă fata, se puse dar să dea târcoale casei 
în care locuia, îmbrăcat în straie de cerşetor. Şi într-o bună zi, văzându-l Giachetto Lamiens (aşa-i zicea 
bărbatului Giannettei), i se făcu milă de sărăcia şi bătrâneţea lui şi porunci unei slugi să-l ducă în casă și 
să-i deie de mâncare; iar sluga îi ascultă porunca. 

Giannetta avusese cu Giachetto mai mulţi copii, dintre care cel mai mare n-avea mai mult de opt ani, 
copii mai drăgălaşi şi mai frumoşi ca nimeni alții. Copilaşii, de îndată ce-l văzură pe conte mâncând, cât ai 
bate din palme se adunară roată în jurul lui, bucuroşi nevoie mare, de-ai fi crezut că simt prin tainice puteri 
că el e moșul lor. Iar contele, ştiind că-i erau nepoți, îi mângâia cu dragoste şi dor, din care pricină copiii 

icicum nu mai voiau să se despartă de dânsul, deşi dascălul lor îi chema mereu. Giannetta, auzind aceste 
ieşi dintr-o odaie şi începu să strige la copii, ameninţându-i cu bătaia, de nu se supuneau pe dată. Copiii se 
puseră pe plâns, zicând că vor să stea cu moșul, care îi iubea mai tare decât dascălul. La auzul acestor 
vorbe, şi contele şi doamna făcură haz de ele. Şi vrând el să-şi cinstească fata, ca pe-o doamnă ce era, se 
ridică în picioare, nu ca părinte, ci ca un om sărman căruia-i dai pomană; şi văzând-o, o bucurie fără 


margini îi copleşi inima. Giannetta însă nu-l cunoscu nici atunci, nici mai târziu, căci se schimbase tare 
mult: bătrân, încărunţit, bărbos, şi slab, şi ars de soare nici n-aducea măcar cu cel de altădată. În cele din 
urmă, văzând Giannetta că nu-i chip să despartă copiii de dânsul şi că de i-ar fi dus cu sila s-ar fi pornit pe 
plâns, porunci dascălului să-i mai lase să stea o bucată de vreme cu bătrânul. 

Între acestea se nimeri să se întoarcă acasă părintele lui Giachetto, mareşalul, şi să audă din gura 
dascălului cele întâmplate cu copiii. Din care pricină, cum n-o prea avea la inimă pe Giannetta, zise: 

— Lasă-i în plata Domnului şi a urgiei sale! Că neamul prost tot la obiele trage. Dacă din mamă-s viță 
de calic, nu-i de mirare că tot cu ei se adună. 

Contele îi auzi vorba şi se întunecă la suflet; dar aplecând spinarea rabdă şi ocara asta, așa precum 
răbdase şi altele atâtea. Giachetto, care auzise şi el de bucuria cu care copiii îl întâmpinaseră pe bătrân, 
adică pe conte, deşi nu-i prea venea la socoteală, porunci de dragul lor şi ca să le mai curme plânsul, să-l 
lase să se aciuiască la casa lui, de s-ar fi învoit c-o slujbă oarecare. Bătrânul răspunse c-ar rămâne bucuros 
de i s-ar da vreo treabă de grăjdar, căci toată viaţa lui de cai se îngrijise şi alta nu ştia să facă. I se dădu dar 
cal, să-l aibă-n grijă sa, şi când sfârşea cu lucrul se apuca de joacă cu copiii. 

În vreme ce soarta rânduia într-acest chip viaţa contelui d'Angers şi a copiilor săi, se întâmplă ca 
regele Franţei, care în mai multe rânduri încheiase pace cu nemţii, să moară şi-n locul lui să fie încoronat 
drept rege feciorul său, cel cu nevasta cu pricina. Noul cârmuitor, după un răstimp de pace, porni din nou 
cumplită războire, la care regele Angliei, ca unul ce se afla a fi rudă cu dânsul, îi trimise într-ajutor oştire 
multă, sub cârmuirea lui Perotto, mareşalul său, şi a lui Giachetto Lamiens, feciorul celuilalt mareșal, cu 
care porni la drum și contele d'Angers; şi, aflându-se el pe câmpul de bătaie, rămase multă vreme acolo, în 
slujba de grăjdar, fără a-l cunoaşte nimeni. Şi, iscusit cum era, fie cu fapta, fie cu vorba, făcu mult bine, cu 
mult mai mult decât ar fi putut să facă altminteri, cu slujba lui neputincioasă. 

La vremea acestui război se întâmplă ca regina Franţei să cadă la pat bolnavă rău; şi simțind ea că i se 
apropie sfârșitul, mustrată de păcate, se spovedi smerită arhiepiscopului din Rouen, om evlavios şi bun ca 
pâinea caldă; iar printre alte păcate îi povesti şi nedreptatea făcută contelui d'Angers din pricina ei. Or, cum 
i se părea că nu-i de ajuns atâta, începu să povestească întâmplarea de-a fir-a-păr şi altor mulți curteni, 
rugându-i să stăruie pe lângă rege şi să facă în aşa fel, încât fie contele, de mai era în viaţă, fie vreunul din 
copiii săi, să-şi redobândească drepturile şi starea cuvenită. Apoi, nu după multă vreme, petrecându-se ea 
din viață, fu îngropată cu multă cinste. Regele, auzind din gura altora mărturisirea ei, oftă şi el amarnic la 
gândul celor pătimite pe nedrept de conte, şi porunci pe dată să se dea zvon în oaste şi într-alte părți că 
acela care-i va aduce ştiri despre contele d'Angers sau despre careva dintre copiii săi avea să fie răsplătit 
împărătește pentru fiecare ştire în parte; căci mulțumită mărturisirii făcute de regină, contele era nevinovat 
de cele câte îi aduseseră surghiunul şi ca atare măria-sa poftea să-l reaşeze în rangul său de drept, ba chiar 
într-altul şi mai mare. 

Contele, preschimbat în grăjdar cum era, auzind acestea şi ştiindu-le adevărate, se duse degrabă la 
Giachetto şi-l rugă să meargă dimpreună cu el la Perotto, căci dorea cu tot dinadinsul să le arate aievea pe 
cel căutat de rege. Şi după ce toţi trei se adunară laolaltă, socotind contele că venise vremea să se arate, îi 
spuse lui Perotto: 

— Băiete dragă, Giachetto aici de faţă e însurat cu sora ta, dar zestre încă n-a avut; de aceea spre a nu 
rămâne fată fără zestre, socot că i se cade lui şi numai lui răsplata pe care regele a făgăduit-o şi pe care el o 
va primi de îndată ce-i va dovedi că tu eşti fiul contelui d'Angers, că Violante e sora ta şi nevasta lui, iar eu 
contele d'Angers, părintele vostru. 

Perotto auzind acestea îl privi pe conte cu luare-aminte şi-l recunoscu pe dată; de aceea i se arun 
plângând la picioare şi-l îmbrățişă, zicând: 

— Bine te-am găsit, iubite tată. 

Giachetto, auzind dintâi câte spusese contele şi văzându-l apoi şi pe Perotto la picioarele lui, simți 
atâta bucurie cu uluire amestecată, încât nici nu ştia, sărmanul, ce să mai facă şi să zică. Ci, dând deplină 


crezare celor auzite și foarte rușinându-se de cuvintele de ocară pe care le azvârlise contelui pe vremea 
când era grăjdar, i se lăsă şi el plângând la picioare şi cu umilinţă îi ceru iertare pentru cele săvârşite în 
trecut; iar contele, sculându-l de jos, îl iertă din toată inima. Apoi, după ce fiecare în parte îşi povesti 
povestea lui, plângând şi bucurându-se împreună, Perotto și Giachetto doriră să-l îmbrace pe conte cu 
straie potrivite rangului ce-l avea; dar el se împotrivi cu înverşunare, zicând că voia mai întâi să-l ştie pe 
Giachetto sigur de răsplată şi că dorea de asemenea să se înfăţişeze regelui, aşa cum era, în haine de 
grăjdar, ca să-i sporească şi mai mult rușinea. Giachetto, însoțit de conte şi de Perotto, se înfățişă dar 
regelui şi-i spuse că e gata să-i arate pe conte şi pe copiii săi, dacă-şi ținea făgăduinţa, precum fusese vorba. 
Regele porunci să se aducă fără întârziere darurile cuvenite de fiecare știre-n parte, spre bucuria lui 
Giachetto care nu-şi mai putea lua ochii de la atâtea minunăţii; apoi îl înştiință că, dacă aşa precum zicea 
poate să i-l arate pe conte şi pe copiii săi, e slobod să pună mâna pe daruri. Giachetto se trase înapoi şi, 
împingând în faţa sa pe conte şi pe Perotto, răspunse: 

— Stăpâne, iată aici pe tată şi pe fiu; fata, care-i nevasta mea, nu se află acum aici, dar cu ajutorul 
Domnului o vei vedea curând. 

Regele, auzind acestea, se uită la conte şi, deşi se schimbase mult, tot uitându-se la el izbuti în cele din 
urmă să-l recunoască. Atunci, cu lacrimile-n ochi, îl ridică de jos unde şedea în genunchi și-l sărută 
îmbrățişându-l şi bucurându-se aşijderi şi de vederea lui Perotto. Apoi porunci să i se deie contelui fără 
întârziere straie domneşti, slujitori, cai şi toate cele de trebuinţă rangului său la curte. Şi porunca lui fu 
împlinită întocmai. Pe urmă îl preacinsti şi pe Giachetto, dorind să ştie şi cele petrecute cu dânsul. Iar după 
ce Giachetto îşi primi răsplata cuvenită pentru că arătase regelui pe conte şi copiii săi, contele d'Angers îi 
spuse: 

— Primeşte din mărinimia stăpânului nostru darurile acestea şi nu uita să spui părintelui tău că copiii 
tăi, nepoţii lui şi-ai mei, nu-s după mamă viţă de pribeag și muritor de foame. 

Giachetto primi darurile regelui şi-şi chemă nevasta și mama la Paris, unde veni şi nevasta lui Perotto. 
Şi acolo, cu toții dimpreună, la un ospăț de pomină, îl sărbătoriră pe conte, repus de rege în toate drepturile 
sale şi încredinţat cu noi puteri, şi mai de seamă că înainte. Apoi, cu îngăduinţa contelui, plecară fiecare pe 
la casele lor, iar el trăi mai departe la Paris, slăvit de toată lumea până la capătul zilelor sale. 


“OVESTEA A NOUA 


Bernabo din Genova, fiind înșelat de Ambrogiuolo, pierde o mulţime de parale și poruncește unei 
Slugi să-i omoare nevasta nevinovată. Femeia scapă de la moarte și-n straie bărbăteşti slujeşte pe 
sultan; în cele din urmă, găsindu-l pe Ambrogiuolo, îl aduce pe Bernabo la Alexandria, unde vinovatul 
e pedepsit; iar ea îmbrăcând din nou veșminte femeiești, dimpreună cu bărbatul ei, se întorc avuţi la 

După ce Elisa își plini şi ea datorinţa cu povestirea ei duioasă, regina Filomena, care era voinică 
chipeşă la trup, iar la obraz plăcută şi surâzătoare, se adună în sinea ei şi zise: 

— Se cade să ne ţinem de învoiala ce-am legat cu Dioneo al nostru şi tocmai de aceea, de vreme 
ce-am rămas numai noi doi cu rândul la poveşti, mi-oi spune eu dintâi povestea, iar el, aşa cum ne-a rugat, 


s-o spună mai la urmă. 

Şi, zicând astfel, începu: 

— Poporul obişnuieşte adesea să spună un proverb, şi anume că acela care pe-altu înşală rămâne el 
cel păgubit. Adevărul care zace în cuvintele acestea nu-i chip să-l dovedești altminteri decât prin multele 
întâmplări care-i încearcă pe oameni. De aceea, ţinând seamă de hotărârea noastră, mă îndemn acum, iubite 
doamne, să fac dovada celor spuse; şi socotesc să nu vă fie cu supărare aceasta, căci ascultându-mă pe 
mine, veți şti şi voi în viitor să vă feriţi de cei ce-s necinstiţi. 

Se nimeriseră odată la Paris într-un han vreo câțiva italieni, neguţători de mare vază, veniţi cu felurite 
treburi, precum e obiceiul lor; şi într-o seară după cină, şezând voioşi în jurul mesei, se apucară să 
vorbească de una și de alta, până ce mai la urmă, din vorbă-n vorbă, ajunseră să pomenească și despre 
nevestele lor, pe care le lăsaseră acasă; şi atuncea unul dintre ei se apucă să zică-n glumă: 

— Nu ştiu ce face şi ce drege nevastă-mea acasă; atâta ştiu că mie unul, când e să-mi pice-n mână vreo 
fetişcană care-mi place, aşez colo deoparte iubirea de nevastă şi-mi fac de cap cât pot cu fata. 

Un altul zise atunci: 

— Şi eu fac ca şi tine. Că dac-ar fi să cred cum că nevastă-mea mă înșală, ea ş-aşa știu c-o face, iar 
dac-ar fi să nu cred, cu atâta mai vârtos m-ar înşela, de bună seamă; barem aşa ne-o facem amândoi: îmi 
dai ce-ţi dau şi-ţi dau ce-mi dai. 

Al treilea, intrând și el în vorbă, ajunse pân' la urmă să zică același lucru şi-n scurtă vreme toată ceata 
păru să cadă la învoială cu faptul că femeile nu-şi pierd zadarnic vremea când sunt lăsate de capul lor. Doar 
unul singur dintre ei, pe care-l chema Bernabo Lomellin din Genova, grăi potrivnic lor, zicând că el, 
pesemne mai îndrăgit de Dumnezeu, avea drept soață o femeie desăvârşită întru toate virtuțile pe care se 
cuvine să le întrunească o femeie, ba în mare parte şi un nobil sau chiar şi un scutier; şi că-n Italia toată 
nu-i mai găseai pereche; căci trup avea frumos, de ani era copilă încă, îndemânatică era, harnică tot 
pe-atâta şi-n nici o treabă muierească, țesut cu arnice ori mătase, n-ai fi găsit uşor pe cineva s-o întreacă. 
Apoi pe lângă acestea, zicea, nu-i cu putință să afli paharnic sau scutier, cum vrei să-i spui, care să ştie a 
sluji la masa unui domn mai bine şi mai îngrijit decât slujea nevastă-sa, ca una ce era aleasă întru 
deprinderi, nespus de înţeleaptă şi pururea la locul ei. Apoi o lăudă zicând că ştie a călări, a duce un şoim 
la vânătoare, a scrie şi a citi, a face o socoteală mai bine ca un negustor; şi după multe alte laude cu care-și 
copleşi nevasta, ajunse să vorbească şi el despre cinstea femeilor şi spuse, juruindu-se, că nu-i femeie mai 
cinstită şi mai curată decât dânsa, din care pricină el, unul zicea c-ar fi încredințat că zece ani sau chiar şi-o 
viață de-ar fi să nu se întoarcă acasă, nevestei sale niciodată nu i-ar da prin cap să-şi facă de lucru cu vreun 
bărbat străin. 

Printre neguțătorii aceştia, ce şuguiau precum am spus, se afla şi un negustor mai tânăr, pe nume 
Ambrogiuolo din Piacenza, care de îndată ce auzi aceste de pe urmă vorbe cu care Bernabo îşi lăuda 
nevasta se aşternu pe un râs de răsunau pereţii şi, luându-l în batjocură, îl întrebă dacă împăratul îi hărăzise 
atare drept doar lui şi altcuiva la nimeni. Bernabo, cam tulburat oleacă, răspunse că nu împăratul, ci 
Dumnezeu, care putea mai multe decât dânsul, îl învrednicise de-o atare femeie. Atuncea Ambrogiuolo îi 
zise: 

— Bernabo, eu nu pun la îndoială buna ta credință; dar după câte-mi pare mie, tu n-ai pătruns adânc în 
firea acestor lucruri, căci, dacă le adânceai, nu te socot atât de prost, încât să nu-ţi fi dat seama de anumite 
lucruri, care fără doar şi poate te-ar fi îndemnat să cumpăneşti mai mult până a nu vorbi de ele. De aceea, 
ca să nu-ţi închipui că noi, care-am vorbit aci cam dezlegaţi la limbă despre nevestele noastre, ne-am 
închipuit că ele sunt alt fel de femei ori într-alt fel făcute decât e bunăoară a ta, când noi de fapt am zis aşa 

ânaţi doar de-o firească cunoaştere a vieţii, aş vrea să stau oleacă de vorbă cu tine despre treaba asta. A 
auzit spunându-se în repetate rânduri că bărbatul este cea mai nobilă viețuitoare din câte a făcut Dumnezeu 
pe pământ şi că a doua ar fi femeia; bărbatul însă, aşa precum e îndeobşte cunoscut şi precum munca lui o 
arată, e mai desăvârşit ca dânsa şi, ca atare, fără doar şi poate, se cuvine să dea dovadă de mai multă 
statornicie şi tărie sufletească decât femeia, căci ea e îndeobşte mai schimbăcioasă ca bărbatul şi pricina 


ce-o face astfel nu-i greu s-o dovedeşti printr-o mulțime de înclinări fireşti, pe care însă nu socot că-i 
nimerit să le mai amintesc acuma. Dacă bărbatul deci, care-i mai tare ca femeia, nu poate totuşi ține piept, 
nu doar femeii care-l roagă, dar nici măcar dorinței sale, când e să-i placă o femeie, ba pe deasupra se şi 
zbate să facă orice-o face numai s-o aibă cât mai iute și asta nu la lună o dată, ci și de mii de ori pe zi, cum 
îți închipui tu că o femeie, care-i din fire schimbăcioasă, ar izbuti să țină piept la rugăminți, la vorbe dulci, 
la daruri şi la câte alte te miri ce şiretlicuri cu care încearcă s-o momească un om deștept care o iubeşte? 
Crezi oare că s-ar ţine tare? Eu unul, orice-ai zice tu, nu cred că-ţi închipui una ca asta; că doar tu singur 
spui că şi nevastă-ta-i femeie ca toate femeile, făcută din carne și din oase. Și, de-i așa, poftele ei sunt ca 
şi-a celorlalte și aşijderi şi tăria cu care ţine piept ispitelor fireşti; de aceea, se prea poate, oricât ar fi ea de 
cinstită, să facă ca şi celelalte. Tu ia aminte ce-ţi spun eu: un lucru, dacă-i cu putință, să nu-l tăgăduiești 
nicicând aşa cum ai făcut acuma, când ai luat partea femeii tale cu atâta străşnicie. 

La toate acestea Bernabo răspunse: 

— Eu nu sunt filozof, ci doar un biet neguțător, şi ca atare-ți voi răspunde: câte ziceai tu adineauri, eu 
socotesc că-s lucruri ce pot să li se întâmple muierilor smintite, ce n-au într-însele nici barem fărâmă de 
ruşine; dar cele care-s înțelepte nutresc atâta grijă faţă de cinstea lor, încât până la urmă se dovedesc a fi 
mai tari chiar şi decât bărbaţii, căci nouă nu ne pasă prea mult de cinstea noastră; iară nevastă-mea, cum 
zic, e una din acestea. 

Ambrogiuolo îi zise atunci: 

— Ascultă-mă pe mine, de-ar fi să le răsară femeilor în frunte câte un corn drept mărturie a celor 
săvârşite de fiecare dată când se dedau la de-alde astea, eu cred că n-ar mai fi femeie să-i stea capul la 
prostii; dar, din păcate, tot așa precum cele smintite nu se aleg cu corn în frunte, la fel nici cele ce-s 
cuminţi nu lasă urmă, nici pecete de cuminţenia lor; şi cum necinstea şi ruşinea nu-i socotită ca atare decât 
atuncea când ajunge să fie cunoscută, muierile, de pot să-şi facă pofta într-ascuns, de bună seamă o fac, iar 
de n-o fac, doar din prostie se lasă păgubaşe. Fii sigur c-o femeie numai atuncea e cinstită când ori că n-a 
rugat-o nimeni, ori dacă ea a fost aceea ce s-a rugat de vreun bărbat, el n-a vrut s-o asculte. Și, deşi ştiu 
prea bine după temeiuri ce-s fireşti şi prea adevărate că e aşa precum îți spun, tot n-aş vorbi cu atâta 
încredințare, dacă eu însumi într-atâtea rânduri şi c-o mulțime de femei n-aş fi simţit pe pielea mea c-aşa e 
cum îți spun. Și-ascultă aici, mă prind că dac-aș fi în preajma mult preacinstitei tale soaţe, în scurtă vreme 
aş şti s-o înduplec să-mi deie ce mi-au dat şi celelalte toate. 

Bernabo răspunse tulburat: 

— Cu trăncăneala asta ne-apucă zorile-n curând: tu ai zice, eu aş zice şi până la urmă tot cu nimica 
ne-am alege. Dar, de vreme ce spui că toate femeile sunt uşuratice şi că eşti mare meşter în cucerirea lor, 
ca să te încredinţez de cinstea nevesti-mi, iacă eu mă învoiesc să-mi retezați voi gâtul, dac-ai să fii în stare 
s-o faci să-ţi intre în voie aşa precum gândeşti; iar dacă n-ai să izbuteşti, eu nu ţi-oi cere capul, ci doar o 
mie de florini de aur. 

Ambrogiuolo, întărâtat de-a binelea, răspunse: 

— Nu ştiu, zău, la ce mi-ar folosi sângele tău, de-ar fi ca să câștig; dar dacă vrei să ai dovada acelora 
ce-am spus, pune colea lângă ai mei cinci mii de galbeni dintr-ai tăi, că doar nu ţi-or fi ei mai dragi decât îți 
este viața; şi fiindcă ție nici nu-ţi trece măcar prin gând să pui soroc la învoiala noastră, eu mă leg să plec 
cât de curând la Genova și acolo, până-n trei luni din ziua când oi pleca de aicea, să-ţi prind nevasta în lat 
şi, ca dovadă c-am avut-o, s-aduc cu mine un lucruşor de-al ei, care i-o fi mai drag, şi totodată atari dovezi 
şi mărturii neîndoioase, încât să recunoşti tu însuţi că tot ce spun e adevărat; bun înţeles, acestea toate doar 


acă tu te juri că-n tot răstimpul ăsta nu pui picioru-n Genova şi nici nu scrii nevesti-ti vreun cuvinţ 
despre povestea asta. 

Bernabo răspunse că se învoiește bucuros la toate. Şi, deși ceilalți negustori care se aflau de faţă se 
străduiră în fel şi chip să strice rămăşagul, ca unii ce ştiau prea bine că lucrurile ar fi putut să se sfârșească 
rău, cei doi neguțători erau atât de întărâtaţi, încât trecând peste ceilalți, se învoiră între ei, scriind frumos, 
cu mâna lor, tot ce puseseră la cale. 

Rămășagul o dată pus, Bernabo rămase la Paris, iar Ambrogiuolo porni spre Genova pe cât putu mai 
iute. Acolo așteptă câteva zile, cercetând pe unde şade doamna şi care îi era purtarea şi află adevărate toate 
câte i le spusese Bernabo despre dânsa, ba şi alte lucruri bune îi mai fu dat să audă, drept care îşi dete 
seama c-ar fi curată nebunie să încerce să-i sucească mintea. Totuşi, intrând în vorbă c-o femeie care 
umbla prin casa doamnei, fiind îndrăgită de stăpână, şi neputând s-ajungă la altceva cu ea, o cumpără cu 
bani şi, ascunzându-se într-o ladă meșteşugită anume, o puse pe femeie să-l ducă înăuntru, nu numai în 
casă, ci de-a dreptul în camera stăpânei; acolo, după porunca dată din vreme de către Ambrogiuolo, femeia, 
prefăcându-se că vrea să plece din oraş, încredință stăpânei lada pentru vreo două sau trei zile. 

Aflându-se aşadar în lada din odaie, Ambrogiuolo aşteptă să se înnopteze şi, când socoti să femeia 
adormise, descuie lada cu niscaiva scule pregătite din vreme, şi încet-încet ieşi dintr-însa și păși în odaie, 
unde ardea un muc de lumânare. La lumina ei, Ambrogiuolo începu să privească jur împrejur cu 
luare-aminte, vârându-şi bine în cap cum era aşezată odaia, ce zugrăveli o împodobeau şi ce podoabe mai 
de preţ se mai aflau într-însa. Apoi, apropiindu-se de pat şi văzând că femeia, împreună c-o fetiță care se 
afla cu ea, dormea buştean, o descoperi încetișor din cap până-n picioare şi văzu că-i tot aşa de frumoasă şi 
goală ca şi înveşmântată; dar nu zări pe trupul ei nici un alt semn cu care apoi să poată dovedi cum c-o 
văzuse goală, decât o aluniţă ce-o avea sub sânul stâng și-n jurul căreia creştea un smoculeţ de fire bălaie 
ca aurul topit. Mulţumit de ceea ce aflase, o înveli la loc cu grijă, deşi, văzând-o aşa frumoasă, mai-mai 
că-l îmboldi simțirea să-şi pună viaţa-n joc şi să se culce lângă dânsa. Totuşi, fiindcă ştia din auzite că-n 
de-alde astea-i aspră şi îndărătnică la fire, nu cuteză să încerce; şi aflându-se de capul lui mai toată noaptea 
în odaie, scoase dintr-o laviţă o pungă şi-un ilic, o cingătoare şi un inel şi, aşezându-le pe toate în ladă, 
intră şi el în ea, trăgând capacul peste dânsul şi încuindu-l bine. Într-acest fel petrecu şi cea de-a doua 
noapte, fără ca doamna să bage de seamă. A trei zi femeia, precum o învățase Ambrogiuolo, veni să-și ieie 
lada şi-o duse iar la locul de unde o adusese. Ambrogiuolo, ieșind afară o răsplăti după cum îi făgăduise 
şi-n grabă mare se întoarse la Paris, chiar înainte de soroc, cu toate lucruşoarele furate. 

Acolo, chemând pe negustorii care fuseseră de față când se pusese rămăşagul, îl înștiință pe Bernabo 
că câștigase prinsoarea şi că făcuse întocmai aşa precum se lăudase; iar drept dovadă că nu minte desenă 
dintâi pe hârtie forma odăii şi zugrăveala ei iar apoi arătă lucruşoarele pe care le adusese cu el, zicând că i 
le dăduse chiar femeia. Bernabo mărturisi că odaia era așa precum o arătase Ambrogiuolo și recunoscu şi 
lucrurile ca fiind ale nevestei sale; adăugă însă că toate acelea s-ar fi putut să le aibă de la vreun slujitor 
de-al casei şi că tot de la el s-ar fi putut să afle şi aşezarea odăii; de aceea dacă nu dădea și altă mărturie, el 
socotea că acestea nu sunt de ajuns ca să se poată zice că el e cel de-a câştigat. Ambrogiuolo îi răspunse 
atunci: 

— La drept vorbind e chiar destul; dar, fiindcă vrei cu orice preţ să-ţi spun şi altele, ţi-oi spune: află 
aşadar că Zinevra, nevasta ta, are sub sânul stâng o aluniță mărișoară, şi-n jurul ei să tot cam fie vreo şase 
firişoare de păr ca aurul topit. 

Când Bernabo o auzi și pe-asta, atât de mare îi fu durerea, încât i se păru că-l junghie c-un cuțit prin 
inimă; şi preschimbându-se la față, deşi nu scoase o vorbă, dădu vădită mărturie că cele spuse de 
Ambrogiuolo sunt pe deplin adevărate; apoi, într-un târziu, grăi: 

— Seniorii mei, e adevărat ce spune Ambrogiuolo; de aceea, fiindcă a câştigat, să vină când pofteşte 
şi-am să-i plătesc florinii. 

În felul acesta, Ambrogiuolo fu plătit a doua zi până la ultimul ban, iar Bernabo, plecând de la Paris, 

rni spre Genova cu sufletul încălţat de furia răzbunării. Apropiindu-se de oraş nu vru să intre însă în e 
ci se opri cam la vreo douăzeci de mile, la o moșie a lui; acolo chemă la sine o slugă credincioasă şi o 
trimise cu doi cai şi c-o scrisoare la Genova, scriind nevestei sale că se întorsese din Paris şi c-o aştepta să 
vină acolo; iar slugii îi porunci în taină ca, de îndată ce-ar fi ajuns cu dânsa într-un loc prielnic, fără de 
milă s-o omoare şi să se întoarcă apoi la el. Slujitorul, ajungând la Genova, după ce dădu scrisorile şi 


împlini întocmai poruncile stăpânului, fu omenit cu bucurie de doamnă, care a doua zi apoi, de dimineaţă 
încă, urcându-se pe cal, porni cu dânsul dimpreună către moşia sa. Şi cum mergeau călări, vorbind de una 
şi de alta, ajunseră într-o vale adâncă, pustie şi împrejmuită de stânci înalte şi copaci, unde părându-i-se 
slugii că locu-i potrivit spre săvârşirea faptei, după porunca dată, fără primejdie pentru dânsul, scoase un 
cuţit de sub veșmânt şi apucând femeia îi zise: 

— Doamnă, fă-ți cruce şi te roagă, că aci pe locul ăsta cuvine-se să mori. 

Femeia, văzând cuțitul şi auzindu-i vorba, îi zise înspăimântată: 

— Pentru Dumnezeu, spune-mi măcar ce ţi-am greşit de vrei să mă omori? 

— Doamnă, grăi slujitorul, mie nu mi-ai greşit cu nimica; dar i-ai greșit bărbatului, pesemne, cu ceva; 
eu doar atâta ştiu că el mi-a poruncit să te omor în drum, fără de nici o milă, iar dacă nu-i plinesc porunca, 
m-aşteaptă ştreangul, aşa mi-a spus. Acu domnia-ta ştii bine cât îi sunt eu de îndatorat şi cât de greu îmi 
vine să mă împotrivesc poruncilor ce-mi dă: mi-e martor Dumnezeu că-mi pare rău de dumneata, dar, 
precum vezi, n-am încotro. 

Femeia îi zise atunci plângând: 

— Pentru numele lui Dumnezeu, doar n-oi fi vrând să faci din tine un ucigaș, ba încă unul care omoară 
un om nevinovat, numai şi numai că s-asculţi de voia altcuiva. Dumnezeu, care pe toate le cunoaşte, ştie că 
niciodată n-am săvârşit vreo faptă care s-aştepte atare plată din partea bărbatului meu. Dar să lăsăm 
deoparte asta; de vrei, tu poți cu aceeaşi cale şi Domnului să-i fii pe plac, şi bărbatului meu, și mie, dacă te 
învoiești să faci așa precum ţi-oi spune eu: ia-mi hainele şi dă-mi în schimb giubeaua ta şi-o glugă; du-i-le 
apoi stăpânului tău şi-al meu şi spune-i că m-ai omorât; iar eu îţi jur pe viața mea, care-i în mâna ta, că mi 
s-o pierde urma şi-am să mă duc cât văd cu ochii, aşa că niciodată, nici tu, nici el n-o să-mi mai ştiţi de 
veste. 

Slujitorului i se făcu milă de dânsa, căci nu se îndemna nici el de bunăvoie s-o omoare; drept care, 
luându-i hainele şi dându-i gluga şi giubeaua, ba mai lăsându-i și ceva bani pe care îi avea la dânsa, după 
ce se rugă de ea să plece pentru totdeauna de pe meleagurile acelea, o lăsă pe jos în valea aceea adâncă, iar 
el o luă spre casă şi-i spuse stăpânului său că-i împlinise întocmai voia, ba chiar mai mult, că trupul ei îl 
azvârlise unor lupi flămânzi. La câtăva vreme după aceea Bernabo se întoarse la Genova, unde, 
aflându-i-se fapta, fu ocărât de toată lumea. 

Femeia, rămasă singură pe acolo, pustie şi nemângâiată, se strădui să-şi schimbe portul şi înfăţişarea, 
astfel ca nimeni să n-o mai poată cunoaște; şi de îndată ce înnoptă o luă înspre un cătun care se afla pe 
aproape. Acolo, făcând rost de la o bătrână de cele trebuincioase, îşi potrivi giubeaua după măsura ei, 
scurtând-o pe alocuri, îşi făcu din cămaşă o pereche de pantaloni marinărești, și apoi, tăindu-şi părul şi 
preschimbându-se cu totul în chip de marinar, o apucă spre țărmul mării. Acolo dădu din întâmplare peste 
un nobil catalan, ce se numea Segner Encararch și care coborâse la Alba de pe corabia care se afla prin 
apropiere, să-şi potolească setea la o fântână de pe mal. Femeia, intrând în vorbă cu dânsul, i se tocmi drept 
slugă și se urcă în corabie o dată cu el, spunând că-i zice Sicurano din Finale. Apoi, primind de la stăpân 
un rând de straie mai ca lumea, prinse a-l sluji cu atâta grijă şi atâta istețime, încât câștigă iubirea și 
prețuirea lui. 

Nu multă vreme după aceea nobilul catalan ajunse cu corabia sa încărcată cu mărfuri la cetatea 
Alexandria, unde îi duse sultanului vreo câțiva şoimi din cei struniți la cale; și, fiind el în mai multe rânduri 
poftit la masă de sultan, acesta, văzând deprinderile slujitorului, căci Sicurano îşi însoțea stăpânul 
pretutindeni, şi aflându-și-l pe plac, i-l ceru catalanului și dânsul 1-l lăsă, cu toate că-l mâhnea să se 


espartă de băiat. Sicurano, prin purtarea lui, dobândi în scurtă vreme dragostea şi prețuirea sultanului, aş 
precum şi-o dobândise şi cu stăpânul cel dintâi. Din care pricină, fiind obiceiul prin partea locului ca o dată 
pe an să se întrunească un mare număr de neguţători creştini şi musulmani ca la un soi de bâlci la Acri - o 
cetate ce se afla sub stăpânirea sultanului - de-a lungul vremii se întâmplă o dată ca sultanul, care obişnuia 
întotdeauna să trimită acolo pe lângă alți slujbaşi de-ai săi şi câte un om cu greutate, însoțit de oşteni, 
anume pentru paza şi buna găzduire a negustorilor şi-a mărfii, să aleagă pentru treaba asta, când veni 
vremea, tocmai pe Sicurano, care învățase între timp mai bine ca oricare altul graiul din partea locului; şi 
făcu întocmai după cum chibzuise. Venind dar Sicurano la Acri, sutaş şi căpetenie a străjii care păzea pe 
negustori şi mărfurile lor, şi acolo îndeplinindu-şi slujba cu grijă şi pricepere, cercetând cu luare-aminte în 
dreapta și în stânga tot ce-i cădea sub mână, întâlni o mulțime de negustori sicilieni, pizani, genovezi, 
venețieni şi alții veniţi tot din Italia, cu care se împrieteni bucuros, mânat de dorul după ţară. 

Or, într-un rând, pe când se afla în dugheana unor negustori venețieni, i se întâmplă să vadă, spre 
marea lui mirare, printre alte lucruri mai de preţ, o pungă şi o cingătoare pe care le recunoscu de îndată, 
căci fuseseră ale lui pe vremuri; ci el, fără a-şi vădi uimirea, întrebă cuviincios ale cui erau și dacă nu 
cumva se aflau acolo spre vânzare. Dar, cum la bâlciul cela venise încărcat de mărfuri, pe o corabie 
venețiană, şi Ambrogiuolo din Piacenza, auzind el că însuşi căpetenia ostașilor de pază întreabă ale cui 
sunt odoarele acelea, ieşi din rândul celorlalţi şi spuse râzând: 

— Messere-s ale mele şi nu sunt de vânzare; dar dacă-ți plac, ţi le dăruiesc bucuros. 

Sicurano, văzând că râde, se temu ca nu cumva negustorul să-l fi recunoscut; totuşi îşi luă inima-n 
dinți şi-i zise cu asprime: 

— Pesemne râzi la gândul că un oștean ca mine se uită la podoabe şi fleacuri femeiești? 

Ambrogiuolo îi răspunse: 

— Messere, nici prin gând nu-mi trece să râd deasa ceva; da' râd când mă gândesc cum am ajuns la 
ele. 

La care Sicurano îi zise: 

— Noroc şi voie bună să-ţi deie Dumnezeu! Dar ia ascultă, nu ne spui şi nouă, dacă-i de spus, cum ai 
ajuns la ele? 

— Messere, zise Ambrogiuolo, odoarele acestea şi altele vreo câteva le am de la o doamnă din Genova, 
pe numele madonna Zinevra, nevasta lui Bernabo Lomellin, care mi le-a dat într-o noapte când m-am 
culcat cu ea, rugându-mă de dragul ei să le primesc în dar. Şi-am râs căci mi-am adus aminte de nerozia lui 
Bernabo, care a făcut prostia să pună rămăşag cu mine pe cinci mii de florini de aur - în timp ce eu mă 
prinsesem numai pe-o mie - că n-am să izbutesc să-i zăpăcesc nevasta; dar, precum vezi, am izbutit şi-am 
câştigat bănuţii; iar el, care s-ar fi cuvenit să se pedepsească mai degrabă pe sine pentru dobitocia sa decât 
să-şi pedepsească nevasta pentru un fleac de treabă pe care nu-i femeie să n-o facă, întorcându-se de la 
Paris la Genova, şi-a omorât nevasta, după câte am auzit mai pe urmă. 

Sicurano, auzind acestea, pricepu de îndată care fusese pricina mâniei lui Bernabo şi-şi dete seama 
limpede că numai negustorul acela era de vină că ea, biata, răbdase şi trăsese atâtea; de aceea, hotărî 
într-ascuns să nu-l cruţe. Prefăcându-se aşadar că face mare haz de întâmplare, legă cu gând ascuns o 
strânsă prietenie cu negustorul acela, astfel încât la spartul târgului, la stăruinţele sale, Ambrogiuolo porni 
cu marfă cu tot la Alexandria dimpreună cu Sicurano, care îi înjghebă acolo o dugheană, dându-i şi o 
mulțime de bani pe deasupra; drept care Ambrogiuolo, văzând că-i merge treaba ca pe roate, rămase 
bucuros prin părțile acelea. 

Sicurano, dorind cu orice preţ să-i dovedească lui Bernabo că nu fusese vinovat, nu se lăsă până ce 
nu-i dădu de urmă și nu-l aduse acolo, prin mijlocirea unor negustori genovezi care se aflau la Alexandria, 
scornind te miri ce pricini ca să-i înduplece s-o ajute; şi cum Bernabo nu prea avea parale, îl găzdui în taină 
în casa unui prieten, până să vie vremea să facă aşa precum gândise. 

Între acestea Sicurano îl îndemnase pe Ambrogiuolo să-i spună şi sultanului, spre desfătarea lui, poves 


a cu femeia. Or, după sosirea lui Bernabo, gândindu-se că n-are rost să mai lungească treaba, aflân 
vreme prielnică, se rugă de sultan să cheme în faţa sa pe ambii negustori și apoi, de n-ar fi mers cu 
binişorul, să scoată cu de-a sila adevărul din gura lui Ambrogiuolo, punându-l să mărturisească, acolo în 
fața lui Bernabo, cum se întâmplase treaba. Drept care, după ce pârâții se înfățişară amândoi, sultanul, în 
fața curții întregii, îi porunci lui Ambrogiuolo cu hotărâre şi asprime să spună adevărul şi anume cum 
pusese mâna pe cei cinci mii de galbeni; se afla de față acolo şi Sicurano, în care Ambrogiuolo pusese mari 
nădejdi, dar care acum, înnourat la față, părea că-l ameninţă cu fel de fel de chinuri de-ar fi îndrăznit 
cumva să mintă. Din care pricină Ambrogiuolo, văzându-se încolțit din două părți deodată şi oarecum silit 
să spună adevărul, povesti cu de-amănuntul, în fața tuturor, cum se întâmplase treaba, gândind că drept 
pedeapsă nu vor putea să-i ceară mai mult decât să dea înapoi cei cinci mii de florini şi lucruşoarele femeii. 
Dar după ce sfârşi de spus, Sicurano, ca şi cum el ar fi păzit poruncile sultanului, se întoarse către Bernabo 
şi-i zise: 

— ar tu, crezând minciuna lui, ce i-ai făcut nevesti-ti? 

La care Bernabo răspunse: 

— Orb cum eram de furie că îmi pierdusem banii şi de ocara şi ruşinea ce socoteam că mi-o făcuse 
nevastă-mea, sărmana, am pus o slugă s-o omoare; şi, după câte zicea sluga, la urmă au mâncat-o lupii. 

După ce toate acestea fură mărturisite în faţa sultanului ce le auzea şi înțelegea, fără a pricepe însă 
unde voia anume s-ajungă Sicurano care le pusese la cale, acesta se întoarse către el şi-i zise: 

— Nu-i greu, stăpâne, să-ți dai seama deplin și lămurit acum ce mai prilej de laudă află femeia aceea, 
biata, şi în ibovnic şi-n bărbat. Căci cel dintâi îi fură cinstea, îi strică faima cu minciuni şi-i păgubeşte 
soțul; iar cel de-al doilea, punând mai mult temei pe o minciună ticăloasă decât pe un adevăr - pe care ani 
de-a rândul din propria lui trăire s-ar fi căzut să-l ştie - puse s-o căsăpească şi-apoi o azvârli lupilor. lar 
pân' la urmă se vădeşte cum că iubirea ce i-o poartă şi unul şi celălalt e atât de mare, încât acuma, deși 
atâta vreme au stat în preajma ei, nici barem n-o mai recunosc. Dar, cum măria-ta prea bine ştii ce merită şi 
unul şi celălalt, de te învoieşti să-mi faci hatârul să-l pedepseşti pe vinovat și să îl ierți pe înşelat, eu am 
s-aduc aici femeia în faţa ta şi-a lor. 

Sultanul, care-n treaba asta se arăta bun bucuros să facă întru totul pe voia lui Sicurano, răspunse că se 
învoiește şi încuviinţă să fie adusă doamna. Bernabo, ce nici o clipă barem nu se îndoise că e moartă, 
rămase înmărmurit când auzi una ca asta; iar Ambrogiuolo, bănuind ce-l aşteaptă, începu să se teamă de 
mai rău, gândindu-se că n-o să scape doar cu cinci mii de galbeni; de aceea sta pe loc şi nu ştia nici el, să 
tragă vreo nădejde ori să se teamă de venirea doamnei, pe care totuşi o aştepta cu nesfârşită uimire. După 
ce sultanul făcu pe voia lui Sicurano, acesta i se azvârli plângând la picioare şi, lepădând parcă deodată cu 
vocea de bărbat şi dorinţa de-a se preface ca atare, zise: 

— Stăpâne, eu sunt biata Zinevra, care şase ani la rând am nemernicit prin lume înveşmântată în straie 
de bărbat, ponegrită şi ocărâtă pe nedrept de ticălosul acesta de Ambrogiuolo, iar de celălalt, de omul ăsta 
răzbunător şi crud, dată pe mâna unei slugi și hărăzită morţii şi haitelor de lupi. 

Şi zicând astfel îşi sfâșie veșmintele şi arătându-şi pieptul îi dovedi sultanului și celor ce se aflau de 
față cum că era femeie; apoi, întorcându-se către Ambrogiuolo, îl îndemnă cu vorbe de ocară să spună când 
anume se culcase cu dânsa, aşa precum se lăuda. Ci el, recunoscând-o acum, tăcea din gură, de-ai fi zis c-a 
amuţit de atâta ruşine. Sultanul, care întotdeauna îl socotise pe Sicurano drept bărbat, văzând şi auzind 
acestea, se minună atât de tare, încât de-abia îi venea să-şi crează ochilor şi urechilor; şi nu o dată se 
întâmplă să i se pară că visează. Dar după ce-şi veni în fire şi alungă mirarea, ştiind bine care-i adevărul, 
lăudă cu prisosință statornicia, deprinderile, cumințenia și felul de viață al Zinevrei pe care până atunci o 
cunoscuse cu numele de Sicurano. Şi după ce dădu porunci să i se aducă de îndată veşminte scumpe 
femeiești, dându-i şi doamne s-o însoţească, la rugămintea ei îl iertă pe Bernabo de la osânda cu moartea, 
care pe drept cuvânt i s-ar fi cuvenit. Bernabo, recunoscându-şi nevasta, i se aruncă la picioare, cerându-i 
cu lacrimile-n ochi iertare; dânsa îl iertă înduioşată, deși nu era vrednic şi, sculându-l de pe jos, îl îmbrățişă 

iubire, ca pe un soţ ce se afla a fi. 

Sultanul porunci apoi ca Ambrogiuolo să fie legat de îndată de un stâlp, pe o colină, uns cu miere din 
cap până-n picioare şi lăsat aşa la soare, până ce s-ar fi prăbuşit el singur la pământ; iar voia lui fu împlinită 
întocmai. Apoi, mai porunci să i se dea femeii toată averea lui Ambrogiuolo, ce nu era de lepădat, fiind 
vorba cam de zece mii de galbeni şi mai bine. Pe urmă, punând la cale un ospăț împărătesc, îl preacinsti pe 


Bernabo drept bărbat al Zinevrei, iar pe Zinevra drept vrednică soție a lui Bernabo, dăruindu-i cu 
nestemate, cu bănet, cu vase şi pocale de aur şi argint, ce toate dimpreună făceau în bani încă vreo zece mii 
de galbeni. lar după ce sfârși ospăţul, se îngriji de o corabie și le dădu încuviințarea să se întoarcă, de 
pofteau, la Genova, în Italia. Și întorcându-se ei acasă, voioşi nevoie mare şi putred de bogaţi, fură primiți 
cu multă cinste de către genovezi, mai cu seamă madonna Zinevra, pe care toată lumea o socotea drept 
moartă; iar apoi, câtă vreme mai rămase-n viaţă, fu veşnic prețuită pentru virtuțile şi cinstea ei. 
Ambrogiuolo în aceeaşi zi fu uns cu miere şi legat de un par, unde apoi în chinuri neasemuite fu 
omorât şi înţepat pân' la ciolane de muscoi, de viespi și de tăuni, de care-i plină ţara aceea; iar osemintele 
lui albe, bălăbănindu-se pe vine, rămaseră pe locu-acela zile şi luni de-a rândul, slujind oricui drept 
mărturie a răutăţii lui. Şi, uite, aşa s-a întâmplat că până mai la urmă acela care a înşelat să fie păgubit. 


OVESTEA A ZECEA 


Paganino din Monaco îi fură nevasta lui messer Ricciardo din Chinzica; acesta, aflând unde era, 
se duce după dânsa şi, împrietenindu-se cu Paganino, i-o cere înapoi; Paganino e gata să i-o dea, de se 
învoieşte şi femeia, dar ea nu vrea să se întoarcă la bărbat şi-n cele de pe urmă, murind messer 
Ricciardo, se mărită cu Paganino. 


ste 
| Doamnele şi cavalerii lăudară cu prisosință frumuseţea povestirii istorisite de regina lor şi mai cu 


seamă Dioneo, care rămăsese să spună ultima poveste din ziua aceea. Deci, după ce încarcă de laude 
istorioara reginei, începu astfel: 

— Frumoase doamne, o anumită parte din povestea reginei mă îndeamnă să renunţ la istorioara pe 
care aveam de gând s-o spun şi să aleg altă poveste; e vorba de nerozia lui Bernabo, care şi-a meritat 
pedeapsa cu vârf şi îndesat, şi despre toţi ceilalți bărbaţi ce cred aidoma, cu el şi anume cum că-n timp ce 
ei străbat pământul în lung şi-n lat, desfătându-se când ici, când colo, cu una şi cu alta, nevestele lor 
rămase acasă ar sta cu mâinile, în sân, ca şi cum noi, ce printre ele ne naştem și trăim, n-am şti prea bine 
după ce tânjesc. De aceea eu, cu povestirea mea, vreau totodată să v-arăt cât e de mare neghiobia unor 
asemenea bărbaţi şi în acelaşi timp cu cât mai mare încă e nerozia acelora, ce, socotindu-se mai tari şi 
decât firea însăşi, îşi închipuiesc c-ar izbuti prin vorbe mari şi umflate să facă ceea ce altminteri nu sunt în 
stare a face, silindu-se în acelaşi timp să-i plămădească şi pe ceilalți după măsura lor, chiar dacă firea 
acestora şi felul lor de-a fi nu rabdă atare silnicie. 

Trăia dară pe vremuri la Pisa un judecător mai înzestrat la minte decât la trup cu vlagă, căruia îi zicea 
messer Ricciardo din Chinzica şi care, crezând pesemne c-o să poată să-şi mulțumească şi femeia așa 
precum își mulțumea setea de carte, fiind putred de bogat, se apucă să-şi caute cu multă râvnă o nevastă; 


ar o dorea să fie și tânără şi frumoasă, când el tocmai de tinereţe și frumuseţe ar fi trebuit să fugă, de-ar 
ştiut să-şi deie şi lui aceleași sfaturi pe care le dădea cu largă inimă altora. Şi lucrurile se întâmplară 
întocmai după voia lui, căci messer Lotto Gualandi îi dădu de nevastă pe o copilă a sa, ce se numea 
Bartolomea, una din cele mai frumoase și mai râvnite tinere din câte se aflau în Pisa, pe unde fetele 
îndeobşte sunt galbene şi supte, de-ai crede că se îndoapă numai cu şerpi şi cu șopârle. Messer Ricciardo, 
după ce luă copila şi-o duse cu alai acasă, unde se cunună cu nuntă mare şi bogată, în prima noapte, făcu el 
ce făcu şi izbuti, o dată barem, să săvârşească cununia, deși, sărmanul, era cât p-aci să lase treaba 
nesfârșită; şi-a doua zi de dimineaţă, ca unul ce era slăbuţ, sfrijit şi stors de vlagă, fu nevoit să se întremeze 
cu must, cu dulciuri și alte leacuri, ca să-și mai vină-n fire. 

Or, ăst judecător, punând acu mai mult temei pe bietele-i puteri decât pusese înainte vreme, se apucă 
s-o înveţe pe fată un calendar, făcut pesemne la Ravenna?* şi bun de dat la prunci când se deprind cu slovă. 
Căci, după câte-i arăta bărbatul, nu era zi pe lună în care nu un praznic, ci zece să se țină; şi întru cinstirea 
lor, din felurile pricini, o învăţa anume că nu e îngăduit bărbatului să se împreune cu femeia, ba şi mai mult, 
că se cuvine să țină fel de fel de posturi, ajunul Sfinților Apostoli şi-a altor mii de sfinți, şi vinerile şi 
sâmbetele, și zilele duminicii, păresimile întregi, popasurile lunii în cer şi fel de fel de oprelişti, gândind 
pesemne că şi cu femeile în pat se cade să te porţi aşa cum se purta el la judecată. Şi se purtă într-acest chip 
(spre amarnica tânjire a doamnei ce n-avea parte de bărbat decât o dată la o lună şi nici atunci măcar ca 
lumea) vreme îndelungată, păzind-o straşnic nu cumva vreun altul s-o înveţe care sunt zile lucrătoare, aşa 
cum el o învățase care sunt sărbători. 

Or, fiind căldurile în toi, se întâmplă ca lui messer Ricciardo să-i vină cheful să se ducă la o moşie a sa 
frumoasă foarte, pe lângă Monte Nero, şi să rămână acolo câteva zile ca să mai ia niţel aer, dimpreună cu 
nevasta lui. Şi stând ei la moşie, ca s-o mai mângâie cumva şi să-i aline urâtul, messer Ricciardo ieşi într-o 
bună zi cu oamenii la pescuit şi, urcându-se în două bărci, într-una el cu pescarii şi într-alta ea cu alte 
doamne, porniră să privească; şi, ispitiţi de privelişte, aproape fără să-şi deie seama, se depărtară în largul 
mării la câteva leghe de țărm. În timp ce stau cu ochii ţintă la peşte şi năvoade, se arătă ca din senin o 
galeră a lui Paganino da Mare, pirat vestit pe vremea aceea, şi văzând bărcile, se apropie de ele; acestea nu 
răzbiră să fugă atât de iute, încât Paganino să nu ajungă barca în care se aflau femeile; şi văzând-o pe 
Bartolomea frumoasă cum era, fără a râvni la alte cele, urcând-o pe galeră, porni cu ea în larg, sub ochii lui 
messer Ricciardo, care ajunsese malul! Văzând acestea bietul jude, ce suferea de gelozie până într-acolo 
încât şi de aer se temea, se mâhni din cale afară şi se plânse peste tot, la Pisa şi într-alte părți, de mârşăvia 
piraților, dar în zadar, căci nu ştia nici cine-i răpise nevasta, nici unde i-o duseseră. 

Cât despre Paganino, văzând el cât de frumoasă-i fata, simţea că-i creşte inima uitându-se la dânsa; şi, 
cum n-avea nevastă, se cugetă s-o țină de-a pururi lângă dânsul şi fiindcă fata hohotea să-ţi rupă inima, nu 
alta, se apucă s-o alinte cu vorbe mângâioase. lar când se făcu noapte, cum lui pesemne calendarul îi 
lunecase de la brâu și nu-şi mai aducea aminte de nici o sărbătoare şi nici de-o zi nelucrătoare, se apucă s-o 
mângâie cu fapta, părându-i-se că-n zadar se străduise peste zi s-o mângâie cu vorba. Şi-o dezmierdă atât 
de bine, că nici măcar la Monaco nu apucară să ajungă, că fata-şi şi uită de jude, de oprelişti şi de tot şi se 
porni cu Paganino pe trai şi veselie! Iar el, ducând-o la Monaco, pe lângă dezmierdările cu care-o îndestula 
ŞI zi şi noapte întruna, o preacinsti acolo ca pe-o nevastă legiuită. 

La câtva timp, prinzând de veste judele pe unde i se afla femeia, cum socotea că nimeni altul n-ar 
izbuti să facă o treabă ca aceasta, cuprins de dor năprasnic, se hotărî să meargă el însuşi după ea, cu gând 
să deie orişicât ca să-şi răscumpere nevasta; pornindu-se pe mare, ajunse dar la Monaco şi acolo o văzu, şi 
dânsa aşijderea pe el; drept care, într-aceeași seară femeia îl înştiință pe Paganino despre aceasta, 
spunându-i şi ce anume avea de gând să facă. 

A doua zi de dimineață messer Ricciardo, văzându-l pe Paganino, intră cu el în vorbă şi-n scu 
vreme ajunse să lege mare prietenie, în timp ce Paganino, făcându-se că nu-l cunoaşte, şedea şi aștepta să 
vadă unde vrea s-ajungă. Messer Ricciardo, când socoti că-i potrivită vremea, pe cât ştiu mai bine şi mai cu 
binișorul, îi arătă de ce venise, rugându-se frumos de el să-i ceară orice-ar fi dorit, numai să-i dea înapoi 
nevasta. La care Paganino răspunse înveselit: 


— Messere, fii bine venit! Cât despre treaba asta, ca să-ţi răspund în două vorbe, iată ce-aş zice eu: e 
adevărat că am o fată tânără în casă, dar nu ştiu dacă ţi-e nevastă ție sau altcuiva, căci n-am de unde te 
cunoaște şi nici pe ea n-o ştiu decât de prea puţină vreme, de când şade cu mine. Dar dacă zici că-i ești 
bărbat, de vreme ce te-arăţi a fi om cumsecade, am să te duc la ea și sunt încredinţat că fără doar şi poate 
te-o recunoaşte de îndată; iar dacă dânsa zice la fel cu dumneata și vrea să te însoţească acasă, de dragul 
dumitale eu n-am să-ți stau în cale şi drept răscumpărare să-mi dai cât ţi-o plăcea; dar dacă n-o fi așa, ar 
însemna să-mi faci o nedreptate să vrei s-o iei cu sila, căci de, sunt tânăr încă şi pot şi eu, ca orişicare, 
să-mi ţin în casă o femeie şi mai ales pe ea, care e cea mai drăgăstoasă şi mai plăcută din câte am cunoscut 
vreodată. 

Messer Ricciardo îi zise atunci: 

— Vezi bine că-i nevastă-mea! Şi de mă duci la ea, te vei încredința tu singur; cum m-o vedea, o să mi 
se azvârle în braţe; de aceea fă întocmai aşa precum ai spus, că nici nu-ţi cer mai mult. 

— Dacă-i aşa, să mergem, îi zise Paganino. 

Ducându-se aşadar la Paganino acasă, se aşezară într-una din odăi și Paganino porunci s-o cheme pe 
femeie; dânsa, frumos gătită şi îmbrăcată, ieşi dintr-o odaie şi se îndreptă spre locul unde se afla messer 
Ricciardo cu Paganino dimpreună; dar nu suflă o vorbă mai mult către messer Ricciardo, decât ar fi suflat 
spre orice alt străin pe care Paganino l-ar fi adus în casă. Văzând acestea, judele, ce se aştepta a fi primit cu 
braţele deschise, se minună din cale afară şi prinse a-şi zice întru sine: „Pesemne dorul după ea și tot ce-am 
îndurat de când mi-a fost răpită m-au preschimbat în aşa hal, încât nu mă mai recunoaşte”. Din care pricină 
îi zise: 

— Nevastă, scump plătit-am eu ceasul cel rău cu pescuitul, căci n-a mai fost nicicând pe lume durere 
ca a mea, din ziua în care te-am pierdut; şi-acu, c-am dat de tine, te porţi cu mine mai rău ca o străină, de 
parcă nici nu m-ai cunoaşte. Nu vezi că sunt messer Ricciardo, messer Ricciardo al tău, care am venit aici 
anume ca să plătesc acestui om de treabă, în casa cui ne aflăm, oricât mi-ar cere, numai să te am din nou şi 
să te duc cu mine? Că el se învoieşte pe ce-i dau eu și-i gata să mi te deie înapoi. 

Femeia, întorcându-se către dânsul cu o umbră de surâs pe buze, zise: 

— Mie îmi vorbeşti, messere? Nu mă încurci cumva cu alta? Că despre partea mea, eu nu-mi aduc 
aminte să te mai fi văzut vreodată. 

Şi judele, săracul, iar: 

— Ai grijă de ce spui, nevastă! Uite-te bine şi-ai să vezi, de vrei să-ţi amintești, că eu sunt omul tău, 
Ricciardo din Chinzica. 

Femeia îi zise atunci: 

— Să-mi fie cu iertare, messere, dar să ştii că, deşi nu se prea cade să te privesc atâta cât ţi-ai dori 
domnia-ta, eu totuși te-am privit şi încă aşa de bine, încât pot spune fără greș că nu te-am mai văzut 
nicicând. 

Messer Ricciardo îşi închipui că zice astfel numai de frica lui Paganino, temându-se a mărturisi în fața 
lui că-l ştie; de aceea, după câtva timp, prinse a-l ruga pe Paganino să-i lase singuri în odaie, ca să-i 
vorbească numai ei. Paganino se învoi, cerându-i doar că nu cumva să o sărute cu de-a sila; iar femeii îi 
porunci să meargă dimpreună cu dânsul s-asculte tot ce-avea să-i spună şi să-i răspundă după plac. 

Ducându-se aşadar cei doi singuri într-o odaie, de îndată ce se aşezară, messer Ricciardo începu: 

— ZI, inimioara mea, sufletul meu cel dulce, nădejdea mea, nu-l ştii tu pe Ricciardo al tău ce te îndră- 
geşte mai vârtos decât îşi îndrăgeşte viața? E cu putinţă aşa ceva? Schimbatu-m-am oare într-atâta? Hai, 

hişori frumoşi, uitați-vă puţin la mine! 
Femeia izbucni în râs şi îi curmă cuvântul, zicând: 
— Ştii bine doar că nu-s aşa uitucă, încât să nu-mi dau seama că eşti messer Ricciardo din Chinzica, 
bărbatul meu; dar dumneata, cât timp am stat în casa dumitale, n-ai dovedit a mă cunoaşte nici barem cât 
de cât; căci de-ai fi fost ori eşti aşa de înţelept precum doreşti să te socoată lumea, s-ar fi căzut să ai măcar 


atâta minte, încât să-ți dai cu socoteala că eu sunt tânără, voinică şi proaspătă ca mărul şi prin urmare să 
cunoşti ce anume le lipseşte femeilor tinere, pe lângă hrană şi veşminte, deşi le e ruşine s-o spună aşa pe 
față; or, dinspre partea asta e de prisos să-ți amintesc cum te-ai purtat cu mine, căci ştii domnia-ta prea bine. 
Dar de-ți era mai drag să stai cu nasu-n legi decât să-ți ţii nevastă, trebuia să fi rămas holtei; deși, la drept 
vorbind, eu n-am simțit nicicând c-ai fi judecător, ci mai degrabă un crainic ce strigă praznicele şi posturile, 
aşa de bine cunoşteai și sărbători, şi ajunări, și câte-n lună și în stele. Da' află de la mine că, de-ai fi pus 
pălmaşii care-ţi lucrau moşiile să țină atâtea sărbători câte-l puneai să țină pe cel care lucra petecul meu de 
glie, n-ai fi ajuns în veci de veci să mai mănânci bucate. Ci Domnul Dumnezeu, drept vajnic grijitor al 
tinereţii mele, mi-a scos în cale pe bărbatu-acesta cu care stau aicea, pe unde nu se ştie ce-i aia sărbătoare 
(şi zic așa gândindu-mă la sărbătorile pe care domnia-ta, slujind mai mult lui Dumnezeu decât femeii tale, 
le prăznuiai cu nemiluita); prin uşa de colo nu intră aici nicicând nici sâmbete, nici vineri, nici posturi, nici 
ajunuri şi nici păresimile barem, care-s aşa de lungi, ci zi și noapte se lucrează, tot dărăcind la lână; şi-a 
fost destul o dată să tragă clopotul a zi, ca să pricep de-aci înainte cum merge treaba asta. Din care pricină 
eu una mi-am pus în gând să stau cu el şi să lucrez până ce-s încă tânără; iar sărbători, canoane şi posturi 
toate bine gândesc să mi le las pe când oi fi bătrână; aşa că dumneata te du cu bine cât mai iute şi 
prăznuieşte fără mine câte sărbători pofteşti. 

Messer Ricciardo, auzind ce spune, se chinuia cumplit şi, de îndată ce tăcu, îi zise: 

— Vai, sufleţelul meu, ce vorbe sunt acestea? Nu te gândeşti de fel la cinstea ta și-a bieţilor părinți? 
Vrei mai degrabă să fii ibovnica acestui om şi să rămâi aci cufundată în păcat de moarte, decât să fii la Pisa 
soţie legiuită? Că ăsta, când s-o sătura de tine, o să te-alunge ca pe-o zdreanţă, pe câtă vreme eu te-oi 
îndrăgi mereu şi chiar de-ar fi să nu mai vreau, tu tot stăpână o să fii de-a pururea în casa mea. E cu putință 
oare ca din pricina acestei pofte destrăbălate şi murdare să-ţi uiţi de cinstea ta şi-a mea, ce te iubesc mai 
mult decât pe mine însumi? Nădejdea vieţii mele, hai, nu mai zi aşa, fii bună şi te întoarce acasă; că eu, 
de-acu înainte, ştiind ce pofteşti, m-oi strădui, zău, drept îţi spun; de aceea, hai, comoara mea, hai, 
răzgândeşte-te şi vino, că n-am avut zi bună de când mi te-au răpit. 

La care dânsa, îi răspunse: 

— Acum că nu mai e nimic de îndreptat, să nu se arate nimeni mai grijuliu de cinstea mea decât 
m-arăt eu însămi: că dacă ai mei nu s-au grijit de ea când mi te-au dat de bărbat, nu văd la ce să-mi pese 
mie de cinstea lor acuma; iar de mă aflu întru păcat de moarte, află c-oi sta în piuă cât îmi pofteşte inima; 
nu-mi plânge tu de milă. Şi, drept să-ți spun, aicea îmi pare că i-aş fi cu adevărat soție lui Pagonino acesta, 
pe câtă vreme când mă aflam la Pisa mi se părea că dumitale ţi-s doar ibovnică, atâtea socoteli şi-atâtea 
luni în cer trebuiau să se chitească, ca între domnia-ta şi mine planetele să se împreune; aici cât e de lungă 
noaptea mă ţine Paganino în braţe, mă strânge şi mă muşcă şi numai Cel-de-Sus mă știe cum mă trezesc în 
zori. Zici c-ai să încerci şi dumneata; şi-apoi? La ce-o s-ajungi? S-o scoli cu ruptu şi bătaia? Las' că ştiu eu 
ce viteaz mi te-ai făcut de când nu te-am văzut! Umblă sănătos şi încearcă mai degrabă să-ţi duci la capăt 
zilele; că pare că te suflă vântul, atâta eşti de pricăjit şi de pierit la trup. Şi încă una ţi-oi mai spune: că dacă 
o fi cumva să mă alunge Paganino (deşi nu-l văd s-o facă cât timp eu mai poftesc să şed), nici să mă pici cu 
ceară și nu mă întorc la dumneata, pe care, de te-ar stoarce omul ca pe-o lămâie, tot n-ar scoate nici cât o 
lingură de zeamă; căci eu, spre nenorocul şi vătămarea mea, am stat cu dumneata odată și cât aș vedea cu 
ochii m-aş tot duce să-mi caut norocul într-altă parte. Așa că încă o dată-ți spun: aici nici sărbătoare nu-i, 
nici praznic niciodată, de aceea eu rămân pe loc, iar dumneata cât poţi mai iute te du cu Dumnezeu, de vrei 
să nu m-apuc să ţip că vrei să mă săruţi cu sila. 


Messer Ricciardo, văzând că o sfeclise şi-abia atuncea dându-și seama de nebunia lui, care, fiini 
vlăguit, se însurase cu o femeie cu mult mai tânără ca el, plouat şi opărit ieşi din cameră și se apucă să-i 
spună şi lui Paganino verzi şi uscate, fără a ajunge la mai mult. Şi-n cele de pe urmă, fără a se alege cu 
nimic, lăsând femeia acolo, se întoarse iar la Pisa şi de prea multă amărăciune îşi pierdu minţile, săracul, 
până într-atâta, încât umblând tehui? prin Pisa, oricine l-ar fi agrăit sau i-ar fi dat bineţe, el, bietul, una 
întruna aceeaşi vorbă le-o spunea la toți şi anume: „gaura spurcată nu ştie ce-i sărbătoarea”. Apoi, nu 
după multă vreme, se petrecu din viață. lar Paganino, prinzând de veste şi cunoscând iubirea ce i-o purta 
femeia, se cunună cu ea şi fără să mai țină seamă de ajun ori sărbătoare, atâta vreme cât îi purtară 
picioarele, lucrară desfătându-se cu multă bucurie. 

Astfel încât, iubite doamne, aş zice cum că Bernabo, în sfada lui cu Ambrogiuolo, s-a arătat a călări 
capra la vale, în loc s-o mâne şi el ca oamenii la deal. 


Povestea aceasta stârni atâtea râsete, încât toți cei de faţă se văietau că-i doare gura; iar doamnele, 
toate într-un glas, îi dădură dreptate lui Dioneo, zicând că Bernabo fusese într-adevăr un prost. Apoi, după 
ce povestea fu dusă pân' la capăt şi hohotele conteniră, regina, socotind că vremea e târzie, că fiecare îşi 
spusese istorioara lui și că domnia ei era către sfârşite, luându-şi ghirlanda de pe cap, i-o puse Neifilei, 
zicând voioasă: 

— De acum, prietenă dragă, sub cârmuirea ta să şadă mănunchiul acesta de supuşi. 

Şi zicând astfel se aşeză din nou. Neifile se îmbujoră la faţă, prea copleșită de atâta cinste, și chipul ei 
se preschimbă ca trandafirul când şi-arată în roua dimineţii faţa, iar ochii ei frumoși sclipiră ca steaua 
zorilor sub genele lăsate. Apoi, după ce întreaga ceată îşi potoli prea zgomotoasa şi multa bucurie cu care 
întâmpinase alegerea reginei, și după ce Neifile mai dobândi îndrăzneală, grăi de pe locul ei mai ridicat 
unde şedea acuma: 

— De vreme ce vă sunt regină, fără a mă îndepărta de felul în care celelalte domnit-au peste voi ce 
v-aţi supus şi aţi lăudat domnia lor cu prisosință, voi încerca şi eu să vă arăt ce anume socot să pun pe 
viitor la cale; iar dacă sfatul vostru găseşte că-i de bine, voi face întocmai precum zic. Mâine e vineri, 
precum ştiţi, şi poimâine e sâmbătă, zile nesuferite norodului, îndeobşte, din pricina bucatelor pe care le 
mănâncă de-a lungul lor, din zori şi până-n asfinţit; apoi, pe lângă aceasta, vinerea se cuvine a fi ţinută în 
mare cinste, căci într-această zi a pătimit pe cruce spre mântuirea noastră Domnul Isus Cristos; din care 
pricină socot că s-ar cădea şi-ar fi mai bine, în cinstea lui, să stăm mai mult de rugăciuni decât de snoave şi 
poveşti. Sâmbăta, iar, e obiceiul ca femeile să-şi spele părul şi să se curețe de praf şi toată murdăria pe care 
truda săptămânii le-o aşterne peste trup; de asemenea multe sunt acelea care obişnuiesc să ajuneze întru 
cinstirea Maicii Preacurate şi-a pruncului Isus şi să nu lucreze, spre a proslăvi precum se cere duminica ce 
vine. De aceea, nefiind chip să urmăm nici sâmbăta de-a fir-a-păr felul de trai pe care noi ni l-am ales, 
socot că și într-această zi să odihnim cu povestitul. Iar pe urmă, cum se împlinesc drept patru zile încheiate 
de când ne aflăm pe aici, dacă vrem să nu dea peste noi şi alţii, cred c-ar fi bine s-o cam luăm din loc şi eu 
m-am şi gândit pe unde să ne așezăm din nou. Astfel încât duminică, în zorii dimineţii, adunându-ne pe 
locul acela - de vreme ce astăzi am avut destul răgaz să ne gândim și să vorbim în voie, iar în aceste două 
zile fiecare va avea timp să-şi aleagă povestea care-i place - socotesc că n-ar fi rău să mai restrângem 
oarecum întinsul povestirilor noastre şi să ne mărginim cu vorba doar la un singur fapt din cele multe ale 
sorții, drept care mă gândesc să povestim despre aceia care dobândesc prin străduinţă un lucru mult dorit 
sau îl câştigă iar, de cumva l-au pierdut. În legătură dar cu aceasta să se gândească fiecare la o poveste 
potrivită, care să fie spre folosul său barem spre desfătarea acelora ce o ascultă. Bun înțeles că Dioneo, 
precum e învoit, e liber să-şi aleagă povestea care-i place. 


Doamnele şi cavalerii lăudară cele puse la cale de regina lor, precum şi vorba ei aleasă, şi hotărâră s 
facă întocmai cum îi învățase dânsa. Neifile, chemându-şi apoi slujitorul, îi porunci unde să aşeze mesele 
pentru cină şi-i lămuri cu de-amănuntul câte avea de făcut de-a lungul stăpânirii ei; pe urmă, sculându-se și 
ea de jos cu ceilalți dimpreună, le îngădui să-şi petreacă timpul după cum îi îndemna inima. 

Porniră deci cu toţii către o grădină înflorită şi acolo, după ce-i colindară o vreme cărările, la ceasul 
cinei se adunară iarăşi şi începură bucuroși a se înfrupta cu desfătare; iar după ce sfârşiră cu masa, Emilia, 
făcând pe placul reginei, porni să învârtească hora, iar Pampinea, însoţită pe alocuri de corul celorlalte 
doamne, începu să cânte şi să zică: 


Cine-ar cânta, de nu cânt eu, ce-n mine 
port mii de doruri implinite, cine? 


Vino, iubire, tu izvor de bucurii, 
izvor al împlinirii şi al nădejdii toate; 
vin” să cântăm puțin, 
nu bietele suspine, nici dorurile vii, 
ce bucuria ta mai dulce mi-o arată, 
ci doar văpaia, chin 
şi fericire-n care ard deplin, 
cântându-ți ție slavă, iubire, numai ţie. 


Când m-a cuprins văpaia ta cea dragă, 
din primul ceas tu mi-ai adus în cale 
un tânăr prea frumos, 
cum nu-i mai mândru-n lumea-ntreagă, 
nici mai viteaz când poartă zale 


și nici mai inimos. 

Iubirea arde-n mine atât de luminos, 

încât cu tine cânt de drag și bucurie. 
N-am gând mai dulce altul decât îmi e să ştiu 

că mulțumită ție îi sunt la fel de dragă 

pe cât îmi e şi el; 

aleasa fericirii de mi-a fost dat să fiu 

pe-acest tărâm, pentru credința-ntreagă 

ce-i port, socot la fel 


să fiu şi după moarte şi-alăturea de el 
să ne primească Domnul în alba-mpărăţie. 


După cântarea aceasta doamnele mai cântară şi altele, mai dănţuiră o bucată şi mai ciupiră strunele 
lăutelor şi cobzelor. Dar, amintindu-le regina că se făcuse vremea de culcare, porniră fiecare cu torțele 
aprinse către odăile lor; iar a doua zi, precum şi-n ziua următoare, făcură cu toţii aşa precum îi învățase 
regina, așteptând cu nerăbdare duminica. 

Sfârşeşte cea de a doua zi a Decameronului și începe cea de a treia, în care, sub sceptrul Neifilei, se 


vorbește despre aceia ce dobândesc prin iscusinţa lor un lucru mult dorit sau îl câștigă iar, de cumva 
l-au pierdut. 


Geana zării, din purpurie ce era, prindea a se topi în galben la apropierea soarelui, când duminecă, 
regina, sculându-se din vreme, le porunci şi celorlalți scularea. Iar slujitorul ei, ce încă de cu noaptea în cap 
trimisese la locul unde aveau să poposească toate cele trebuitoare şi o dată cu ele şi slugile, ca să 
pregătească cele de cuviință, văzând-o pe regină că-i gata de plecare, încarcă degrabă tot ce mai era de dus 
şi porni cu restul slujitorimii pe urma stăpânilor, ca şi când s-ar fi mutat de-a binelea din locul acela. 

Regina, urmată şi întovărăşită de cele şapte doamne şi cei trei cavaleri, o apucă cu pas agale pe-o 
potecuţă neumblată, dar plină de verdeață și flori înmiresmate, ce-şi deschideau potirele în zorii dimineţii, 
şi, călăuzită de viersul a zeci de privighetori şi alte felurite paseri, o luă către apus, vorbind mereu de câte 
toate, râzând și şuguind cu ceilalți. Şi, după ce bătură astfel vreo două mii de pași, încă înaintea celui de-al 
treilea ceas al zilei, ajunseră cu toţii îndrumați de regină, la un palat bogat şi falnic, ce se înălța semet pe 
vârful unei coline. După ce intrară înăuntru şi-i măsurară întreg cuprinsul de la un cap la altul, văzând ei 
sălile de ospeţe, odăile curate şi mândru împodobite, din plin îndestulate cu tot ce-i trebuie unei odăi, 
lăudară foarte palatul, iar pe stăpânul lui îl socotiră drept un strălucit senior. lar mai apoi, când coborâră şi 
mai văzură pe deasupra şi curțile încăpătoare şi vesele ale palatului, şi beciurile pline de cele mai alese 
vinuri, şi apa rece de izvor care ţâşnea de pe sub bolți, şi mai vârtos îl lăudară. 

În cele de pe urmă, pesemne dornici de odihnă, se aşezară cu toţii pe un pridvor, de unde văzul 
cuprindea priveliștea întregii curți, plină de verdeață și de toate florile care înfloreau la vremea aceea a 
anului; şi acolo, iscusitul slujitor al reginei le ieşi în cale cu felurite dulciuri şi vinuri minunate, ca 
doamnele şi cavalerii, gustând din toate cele, să prindă iar puteri. Apoi, poruncind să li se descuie uşița 
unei grădinii ce mărginea de-o latură palatul şi peste tot în jur era împrejmuită de ziduri groase și înalte, 
pătrunseră cu toţii într-însa; și de îndată ce-i călcară pragul cuprinsul ei îi fermecă într-atâta, încât porniră 


£ pe îndelete s-o cerceteze pas cu pas. 

Grădina, jur împrejurul ei şi aşijderi şi la mijloc, era brăzdată pretutindeni de alei largi și drepte ca 
săgeata, acoperite pe deasupra cu streaşină de viță, ce încă de pe vremea aceea dădea făgăduință toamnei 
de rod îmbelşugat; şi, fiindcă vița abia înflorise, mireasma ei răzbea într-atât în grădină, încât pătrunsă cum 
era şi de alte soiuri de miresme ce îmbălsămau văzduhul, te făcea să crezi că te găseşti de-a dreptul într-o 
prăvălioară de mirodenii de prin părțile răsăritului. De o parte şi de alta, aleile erau umbrite de tufe purpurii 
şi albe de trandafiri sălbatici şi iasomie, astfel încât puteai să le străbaţi în voie, plimbându-te sub umbra 
deasă şi înmiresmată, fără grijă că te-ar putea atinge săgeata soarelui în zori sau mai cu seamă către 
amiază. 

N-aș avea cuvinte şi timp destul să înşir ce bogăţie de flori şi de copaci se afla pe locul acela, ce soiuri 
minunate şi ce plăcut orânduite! Atâta pot să spun că nu era copac sau floare, din tot ce are mai ales 
pământul, care să crească în ţara noastră şi acolo să nu fie. Iar în mijlocul grădinii (lucru ce nicidecum nu-i 
mai puţin de lăudat decât sunt toate celelalte care se aflau pe-acolo, ba dimpotrivă chiar mai mult), se afla 
o pajişte bătută de iarbă deasă şi mai verde ca orice verde din lume, smălțuită cu felurite flori - poate şi-o 
mie întreagă de soiuri felurite - şi împrejmuită de portocali şi cedri vânjoşi şi verzi, care purtându-şi sus 
prin ramuri şi roada coaptă, şi necoaptă, şi florile deopotrivă, pe lângă bucuria cu care umbra lor îți 
odihnea privirea, te desfătau şi cu mireasma ce-ţi îmbăta simțţirile. Pe pajiște, drept la mijloc, era săpată o 
fântână, clădită în întregime din marmură curată şi albă ca zăpada şi pretutindenea cioplită cu mare 
măiestrie. lar dinăuntrul ei, printr-un chip cioplit care sta înțepenit pe-o coloană ce se înălța chiar din 
fântână, ţâşnea în sus spre ceruri - n-aş şti să spun, mânată de-un izvor ori poate adusă chiar de mâna 
omului pe acolo - atâta bogăţie de apă cristalină, că-şi revărsa pe urmă stropii cu dulce sunet în fântână, 
încât puterea ei ar fi mișcat şi o moară. Iar plinul care prisosea pe marginea fântânii ieşea pe sub pământ 

in pajiştea înflorită şi, ajungând iar la lumină, aluneca prin şănțulețe frumos orânduite şi într-adins făcut 
jur împrejurul poieniţei; apoi, prin alte jgheaburi, la fel ca celelalte, tăia grădina în lung, şi-n lat şi-n cele de 
pe urmă se aduna pe-un loc de unde se despărțea de ea şi, de acolo luând-o în jos, ca lacrima de limpede, 
curgea către câmpie şi până a nu ajunge în vale, cu straşnică putere şi mult câştig pentru stăpân, mişca 
deodată două mori. Grădina această minunată, orânduirea ei plăcută, copacii şi fântâna cu râușoarele 


subțiri ce izvorau dintr-însa plăcură atât de mult doamnelor şi celor trei cavaleri, încât cu toții în cor se 
apucară a zice că de-ar fi fost ca raiul să fie pe pământ, n-ar fi putut să fie altfel de cum era grădina aceea şi 
nici n-ar fi găsit cu mintea lor alte podoabe cu care să-i mai poată adăugi frumuseţe. Şi umblând ei așa, 
fermecaţi, prin grădină, făcându-și din crengi înflorite cununi şi ascultând viersul de paseri, ce parcă se 
întreceau în zeci de felurite limbi, își mai dădură seama de încă o frumuseţe, pe care până atuncea, răpiți 
pesemne cum erau de celelalte toate, n-o luaseră în seamă. Văzură anume că-n grădină se aflau poate şi-o 
sută de soiuri de vietăți şi, arătându-şi-le unii altora, zăriră ici zbughind un iepure de casă, dintr-alt ungher 
unul de câmp, mai jos niscaiva căprioare, dincolo pui de cerbi păscând şi alte multe soiuri de blânde vietăți, 
care, domesticite aproape, umblau de colo-colo, lăsate în voia lor. Și ele, dimpreună cu celelalte frumuseți, 
sporiră şi mai mult plăcuta desfătare a oaspeţilor noştri. 

După ce mai colindară o vreme prin grădină, îndestulându-și ochii cu mii de frumuseți, porunciră să se 
aşeze prânzul în jurul fântânii; şi acolo, după ce dintâi cântară şase cântece şi dănțuiră o bucată de vreme, 
se aşezară cu toţii la mese, pe voia reginei, şi, fiind slujiți cu bună şi așezată rânduială, se ospătară din 
belşug cu bucate gustoase şi alese. Drept care, înveselindu-se şi mai vârtos ca înainte, se sculară de jos şi o 
luară iar de la început cu cântece și dansuri, până ce regina, din pricina arşiţei care prinse a dogori, chibzui 
că venise vremea de culcare pentru aceia ce-ar fi vrut să-şi mai aline osteneala. Și atuncea unii dintre ei 
porniră să se culce, iar alţii, fermecaţi de atâta frumuseţe, rămaseră pe loc, care citind poveşti, care jucând 
table sau întrecându-se la şah, în timp ce ceilalți se odihneau. 

După ce bătu și cel de-al treilea ceas al după-amiezii, sculându-se din somn şi răcorindu-şi fața cu apă 
de izvor, pe placul reginei se adunară cu toții în jurul fântânii, pe pajiştea înflorită, unde, așezându-se în 
cerc, rămaseră s-aştepte pe acela care avea să dea bun început poveştilor, după subiectul rânduit. Şi primul 


| căruia regina îi încredință cuvântul se nimeri să fie Filostrato, care începu a zice aşa precum urmează: 


OVESTEA ÎNTÂI 


Masetto din Lamporecchio se face că e mut și ajunge grădinar într-o mănăstire de maici, unde 


care mai de care se înghesuie să se culce cu el. 


Caii a 


Preafrumoase doamne, sunt mulţi bărbaţi pe lumea asta şi aşijderea multe femei care-s atât 
mărginiți, încât îşi închipuiesc c-o fată - dacă-i aşezi pe frunte bentiță albă de măicuţă și-n spate strai cernit 
- pierde simțirea de femeie şi muiereştile poftiri, ca şi cum călugăria ar preschimba-o dintr-o dată, făcând 
din ea stană de piatră; iar dacă aceștia aud pe alţii tăgăduindu-le cumva smintita lor încredințare, se tulbură 
cu scârbă, de parcă cine ştie ce faptă urâcioasă şi samavolnică, vezi Doamne, s-ar fi înfăptuit împotriva firii, 


fără să şadă a cumpăni că ei, ce-s liberi întru totul să-şi mulțumească poftele, nu ştiu să tragă îndestulare 
din astă libertate, şi fără a se gândi câtă putere ascunde în schimb întru stârnirea poftelor huzurul şi lipsa de 
grijă. De asemenea mai sunt destui şi dintr-aceia care cred că sapa şi hârlețul, bucatele sărace şi lipsurile 
multe înăbușă în pălmaşi trupeștile poftiri şi le îngroașă judecata și istețimea minţii. Ci acum, de vreme ce 
regina mi-a poruncit s-o fac, fără să ies din vorba ei, c-o mică istorioară am să v-arăt mai desluşit cât de 
amarnic se înșeală toţi cei care gândesc astfel. 

Prin părțile noastre se afla pe vremuri şi se mai află încă o mănăstire de maici, căreia i se dusese faima 
de sfântă ce era şi-al cărei nume nu vi-l spun, spre a nu-i știrbi cumva din faimă. Or, nu de mult, în acest 
sfânt lăcaş, în care nu se-aflau pe atunci mai mult de opt măicuţe, c-o stareță în frunte și toate tinerele, trăia 
un om de treabă, care îngrijea grădina mănăstirii şi care, nefiind mulțumit cu simbrioara lui, îşi făcu 
socotelile cu vechilul maicilor şi se întoarse apoi acasă, în sat la Lamporecchio. Acolo, printre alți săteni 
care-l primiră bucuroşi, se nimeri să pice şi un pălmaş mai tânăr, voinic şi zdravăn la făptură - şi, pentru un 
țăran ca el, și chipeş pe deasupra - Masetto după nume, ce-l întrebă pe omul nostru pe unde rătăcise atâta 
amar de vreme. Omul, căruia îi zicea Nuto, îi spuse pe unde umblase, şi atunci Masetto îl întrebă cu ce 
anume le slujise pe maici la mănăstire. La care Nuto îi răspunse: 

— Păi, iacă le grijeam grădina, că era mare şi frumoasă, ba pe deasupra mai mergeam şi la pădure 
câteodată şi le-aduceam de-acolo lemne, căram la apă din fântână şi mai făceam şi alte câte te miri ce 
trebuşoare: da' maicile îmi dădeau o plată aşa de amărâtă, că nici măcar pentru încălțări nu-mi ajungeau 
bănuţii. Și-apoi unde mai pui că toate-s tinere pe acolo şi, drept să-ţi spun, parc-ar avea pe dracu-n ele, 
aşa-s de şui. Nu-i chip să faci nicicum ca să le intri în voie: eu îmi vedeam de treburi, trudind pe la grădină, 
când una hop: „Pune asta ici”, cealaltă: „Pune-o acolo”, alta îmi smucea din mână sapa şi se răstea: „Nu-i 
bine aşa”; şi atâta mă băteau la cap, pân' ce lăsam acolo baltă şi treabă şi tot şi mă duceam într-ale mele. 
De aceea, sătul pân' peste cap de toate, n-am vrut să stau mai mult și m-am întors acasă. Da' bine că-mi 
aduci aminte; că m-a rugat vechilul lor, când am plecat de-acolo, să-i trimit pe cineva, de-mi pică cumva în 
mână vreun om mai potrivit la treburile acestea, şi eu i-am dat făgăduință că i-l trimit numaidecât; da', 
vindeca-l-ar Dumnezeu de junghiuri pe la şale, aşa cum i-oi trimite eu pe careva să-l pricopsească. 

Masetto, tot ascultându-l, se pomeni deodată cu atâta chef de-a le sluji pe maicile acelea, încât, 
înțelegând din vorbele lui Nuto c-ar fi putut destul de lesne să-şi împlinească voia, se perpelea ca pe jeratic 
cu gândul tot acolo. Şi, cugetând că de i-ar spune lui Nuto ce-l munceşte n-ar mai ajunge niciodată să-și 
vadă voia împlinită, îi zise: 

— Bine-ai făcut că te-ai întors! Ce, parcă poate un bărbat să şadă cu muierile? Mai bine stă cu dracul; 
căci ele nu ştiu niciodată nici barem ele ce poftesc. 

Dar, după ce se despărțiră, Masetto prinse a se gândi cum să facă şi să dreagă să intre slugă la maici; şi, 
fiindcă se ştia pe el că-i bun de treburile acelea pe care le amintise Nuto, n-avea îndoieli din partea asta, dar 
se temea că n-o să-l ieie fiind prea din cale-afară tânăr şi chipeș la făptură. De aceea, zdrobindu-şi mintea 
în fel şi chip, la urma urmelor îşi zise: „Locu-i departe de aici şi nimeni nu mă ştie prin părțile acelea; drept 
care, de mă fac că-s mut, de bună seamă m-or primi”. 

Şi vârându-şi cu tot dinadinsul în cap şiretlicul ăsta, îşi luă securea în spate şi, fără a spune nimănui 
unde se duce, o luă din loc, ca un pribeag, şi se porni spre mănăstire. După ce ajunse acolo, pătrunse 
înăuntru şi, spre norocul lui, în curte dădu tocmai peste vechil; şi, tot strâmbându-se ca muţii, i se rugă prin 
semne să-i deie ceva de mâncare, că el în schimb, de-i folosea, i-ar fi crăpat niscaiva lemne. Vechilul îi 
dădu bucuros de mâncare şi apoi îi aşeză în față nişte butuci pe care Nuto nu izbutise să-i despice. Masetto, 


ânjos cum era, cât ai clipi din ochi făcu din ei surcele. Din care pricină vechilul, care tocmai atunci s 
pregătea să meargă la pădure, îl luă cu el şi-l puse să-i taie lemnele acolo; apoi îi înfățişă catârul şi-i arătă 
prin semne să ducă lemnele acasă. Masetto făcu treabă bună, astfel încât vechilul îl mai ținu câteva zile, 
punându-l să muncească la felurite trebi. Or, într-una din aceste zile, se nimeri să-l vadă şi stareţa pe acolo 
şi-l întrebă pe vechil cine era acela. Omul răspunse: 

— E un surdo-mut, preacuvioaso, şi bietul de el s-a pripăşit pe aici acu vreo două zile să ceară de 
pomană, iar eu l-am miluit şi i-am mai dat câte ceva de lucru, din câte se cereau făcute. Dac-ar şti să 
lucreze grădina şi-ar vrea să se aciuiască aici, socot c-ar fi o slugă bună, căci precum ştii, avem trebuinţă de 
slujitor la mănăstire. De tare, e tare cât un munte şi poți, har Domnului, să-l pui la orice treabă vrei; unde 
mai pui că scapi domnia-ta și de-altă grijă, căci ăsta n-o să intre-n vorbă cu maicile, de bună seamă. 

La care stareţa îi răspunse: 

— Pre legea mea că bine zici; vezi, află dacă ştie să lucre la grădină şi fă ce poți să-l ţii aici: dă-i vreo 
pereche de încălțări, vreo scurtă ponosită, dă-i bine de mâncare şi ia-l cu binişorul. 

Vechilul făgădui stareţei să facă întocmai. Dar Masetto, care se afla pe aproape şi chipurile robotea cu 
mătura prin curte, auzi cuvintele acestea şi-şi zise bucuros în sinea lui: „De mă primiți acilea, m-oi pune să 
lucrez grădina şi-am s-o lucrez cum n-a mai fost de când e ea lucrată”. 

Vechilul, dându-și seama că ştie să lucreze mai bine ca oricare altul, îl întrebă prin semne de vrea să 
steie acolo; şi după ce Masetto, aşijderea prin semne, răspunse că se învoieşte, îl luă drept slugă în 
mănăstire şi îi dădu grădina în grijă, după ce întâi îi arătă ce anume avea să facă. Apoi se duse după 
treburile mănăstirii şi îl lăsă pe el acolo. Masetto se aşternu pe treabă; dar după câtva timp măicuţele se 
apucară să-l necăjească şi să-l batjocorească, aşa cum fac oamenii de obicei cu surdo-muţii, strigându-i 
vorbe deșucheate, fiind încredințate că dânsul nu le aude. Iar stareţa, crezând pesemne că n-ar avea nici 
coadă, aşa precum n-avea nici grai, nu le zicea nimica sau mai nimica aproape. Or, într-o bună zi, în vreme 
ce Masetto, care lucrase mult, se odihnea în grădină, se întâmplă ca două măicuţe tinerele, care se aflau 
tocmai pe acolo, să treacă pe la locul acela şi să se apuce să-l privească pe el ce se făcea că doarme, dar nu 
dormea cu adevărat. Şi una dintre ele, mai îndrăzneață decât cealaltă, grăi: 

— De-aş şti că nu mă spui la nimeni, ţi-aş spune oarece, la care într-atâtea rânduri m-am tot gândit, şi 
care lucru s-ar prea putea să-ți fie şi ție de folos. 

Cealaltă o îndemnă: 

— Zi-i fără frică că eu, zău, nu spun la nimeni, crede-mă. 

Atunci cea îndrăzneață zise: 

— Nu ştiu de te-ai gândit vreodată ce strâns suntem ţinute aici, pe unde niciodată n-a cutezat să calce 
vreun alt bărbat decât vechilul, care-i bătrân, dă-l naibii, şi mutul ăsta care doarme. Or, eu am auzit, de pe 
la alte femei care au umblat pe aici, că toate plăcerile lumești sunt o nimica toată pe lângă plăcerea femeii 
când se împreună cu bărbatul. De aceea eu una mi-am vârât în cap - de vreme ce nu pot cu alţii - să încerc 
cu mutul ăsta, să văd dacă e drept ce zic femeile ori ba. Şi pentru treaba asta să cauţi cu lumânarea şi n-ai 
găsi vreunul mai potrivit ca el: că ăsta şi să vrea, tot n-ar putea să spună la nimeni nici un cuvinţel; îl vezi 
doar cât e de nătâng şi de crescut-naintea vremii! Ce zici, ia spune, tu ce crezi? 

— Vai de păcatele mele, surioară, se văietă cealaltă. Ce-ţi mai trece și ţie prin cap? Doar bine ştii că 
fecioria ne-am juruit-o lui Cristos! 

— Fi asta-i, zise cea dintâi. Ca şi cum tot ce-i juruinţă ar trebui să fie şi ţinută! Doar oamenii îi 
făgăduiesc lui Dumnezeu cât e ziulica de mare tot soiul de lucruri şi nici de una nu se țin; și, dacă noi 
ne-am juruit cu fecioria noastră, s-or găsi ele altele să-şi țină juruinţa! 

La care cealaltă măicuţă grăi: 

— Şi de-am rămâne cumva grele, atuncea ce ne facem? 

— Tu te gândeşti la rău până ce n-a dat peste tine? răspunse cea dintâi. De-o fi să se întâmple şi-asta, 
om vedea noi atunci ce-i de făcut; sunt pe puțin o mie de chipuri felurite prin care am izbuti să tăinuim bu- 

ucul. Numai de-am şti noi înşine s-avem lacăt la gură. 
Miăicuţa, auzind acestea, cum se simţea îmboldită şi mai aprig decât surata să încerce ce fel de dihanie 

o mai fi fiind bărbatul, îi spuse: 

— Să fie cum zici tu; dar cum să facem oare? 

La care cealaltă răspunse: 


— Cam trei pare să fie ceasul şi, afară de noi două, celelalte maici socot că dorm cu toatele; să ne 
uităm de nu cumva se află cineva în grădină şi, dacă n-o fi nimeni, n-avem a face alta decât să-l luăm pe 
mut de mână şi să-l ducem în coliba aceea în care el se adăposteşte de ploaie. Iar acolo, una să intre cu el 
înăuntru, iar cealaltă să şadă afară și să păzească locul. Asta-i aşa de bleg, încât de bună seamă c-om face 
tot ce-om vrea cu el. 

Masetto, între acestea, şedea şi asculta ce pun măicuţele la cale; şi, gata cum era să le împlinească voia, 
atâta aştepta şi el să-l ia cu dânsa careva. Ele, după ce se încredinţară că nu e nimeni primprejur, văzând că 
nu pot fi de nicăieri zărite, se apropiară de el şi cea care vorbise prima îl trezi pe Masetto, care sări drept în 
picioare. Fata, cu semne ademenitoare, îl apucă de mână şi-n timp ce el rânjea prosteşte îl duse în colibă, 
unde Masetto făcu pe voia ei, făr' să se lase a fi prea mult poftit de dânsa. Şi, după ce-și primi ea partea, 
cinstită prietenă fiind, făcu loc celeilalte, iar grădinarul le intră la amândouă în voie, făcând mereu pe 
prostul. Drept care, până a nu pleca, fieştecare vru să afle, nu într-un singur rând, ci de mai multe ori, cum 
ştie mutul călări. Şi apoi adeseori, şezând la sfat împreună, îşi spuseră că într-adevăr nu-i treabă mai 
plăcută ca asta în toată lumea, ba mai plăcută chiar decât li se spusese; şi, apucând prilej, la ceasuri 
potrivite, mergeau pe rând să se desfete cu mutul în colibă. 

Ci într-o bună zi se întâmplă ca o măicuţă, din ferestruica chilioarei, să vadă ce se întâmpla şi să le 
arate pozna şi altor două maici. Dintâi tustrele se sfătuiră să le pârască stareței; dar mai apoi, 
schimbându-și gândul, căzură la învoială cu celelalte două şi ajunseră şi ele părtașe pe moşia lui Masetto. 
lar până mai la urmă, prin felurite întâmplări, acestor maici li se adăugară, când una când cealaltă, şi 
celelalte trei. Acu, la urma tuturor, starea, care nu prinsese încă nimic de veste, plimbându-se într-o zi de 
una singură prin grădină şi fiind căldurile în toi, dădu peste Masetto (care, sărmanul, ziua, de-atâta călărie 
noaptea, se ostenea din te miri ce) şi îl află dormind, întins pe jos sub un migdal; şi fiindcă vântul îi suflase 
cămașa peste cap, şedea la umbră gol-goluţ. Femeia, uitându-se la el şi singură ştiindu-se prin părțile 
acelea, căzu într-aceeaşi ispitire ca şi măicuţele alelalte; drept care, trezindu-l pe Masetto, îl duse în 
chilioara ei, unde mi-l ţinu vreo trei sau patru zile în şir (spre multa jeluire a celorlalte maici, care vedeau 
că nu mai vine la lucru în grădină), gustând şi răsgustând din desfătarea pentru care mai înainte vreme 
ținuse de rău orice femeie. În cele de pe urmă îi dădu drumul din chilioara ei, dar prea adesea 
rechemându-l şi vrând să aibă de la el mai mult decât îi era partea, Masetto, care nu răzbea să mulțumească 
atâtea maici, îşi dădu cu socoteala că de-ar mai fi făcut pe mutul, cu timpul prea mare pagubă i s-ar fi tras 
din asta. De aceea, într-o noapte pe când se afla cu stareţa, se dezlegă la limbă şi-i spuse: 

— Preacuvioaso, zice-se că un cocoş ajunge cu vârf şi îndesat la zece puici deodată, dar pe-o muiere, 
în schimb, se spune că nici zece bărbaţi n-ajung s-o mulțumească decât cu multă trudă, şi nici măcar atunci 
ca lumea; ci eu cu nouă am de-a face, din care pricină, vezi bine, pentru nimica-n lume n-o mai pot duce 
aşa. Că, drept să-ţi spun, de-atâta trudă, într-aşa hal ajuns-am, că nu mai pot de fel: nici mult şi nici puțin; 
de aceea, ori mă laşi să plec ori, dacă nu, găseşte domnia-ta vreo îndreptare. 

Femeia auzindu-l vorbind pe Masetto, pe care toată lumea îl socotea drept mut, se zăpăci de-a binelea 
şi-i zise: 

— Ce-i asta, pentru Dumnezeu? Că doar eşti mut de când te ştiu. 

— Aşa eram, preacuvioaso, răspunse Masetto, dar nu din naştere sunt mut, ci de pe urma unei boli, 
care mi-a luat deodată graiul şi-abia din noaptea asta am apucat iar să vorbesc, fapt pentru care-l slăvesc 
din toată inima pe Domnul. 

Femeia îi dădu crezare şi-l întrebă cum de slujeşte la nouă femei deodată. Masetto îi povesti cum vine 

eaba asta, iar stareţa auzindu-l își dete seama că nici una din cele opt măicuţe nu dovedise mai puți 
înțelepciune decât dânsa. De aceea, isteață cum era, fără a-l lăsa să plece, se hotărî în sinea ei să se 
sfătuiască cu celelalte şi să găsească o îndreptare, ca nu cumva Masetto să facă mănăstirea de râsu-ntregii 
lumi. Şi cum în zilele acelea, se nimerise să moară vechilul mănăstirii, după ce toate maicile îşi spuseră pe 


față câte făcuseră înainte, prin bună învoire - spre bucuria lui Masetto - dreseră toată pozna într-așa chip, 
încât norodul din partea locului să creadă că, mulțumită rugii lor şi sfântului care avea hram la mănăstirea 
aceea, Masetto, care atâta vreme fusese mut, acuma îşi dobândise iarăși graiul; şi ca atare îl făcură vechil la 
mănăstire, în locul celui mort. Apoi îi împărțiră cu cap şi osteneala, într-aşa chip încât Masetto să poată 
face faţă. Şi într-aceste osteneli, deşi făcură ochi o droaie de călugărași, treaba purcese aşa de bine, că 
nimeni nu află nimic, decât abia după ce stareța dădu, sărmana, ortul popii, la vremea când Masetto, ajuns 
la vârsta cărunteţii, şi-ar fi dorit să se întoarcă om înstărit la casa lui; şi, când se află toată povestea, îi fu 
uşor să-şi vadă dorinţa împlinită. În felul acesta dar, Masetto, bătrân, bogat şi cu copii, pe care nu se 
obosise nici să-i hrănească, nici să-i ţie - după ce mulțumită înțelepciunii sale ştiuse cu folos să îşi petreacă 
tinereţea - se întoarse iar pe meleagurile de unde pornise cu o secure în spate, spunând la toată lumea c-aşa 
plăteşte Dumnezeu pe cel ce-i pune coarne în clop. 


IS 

Un grăjdar se culcă cu nevasta regelui Agilulf, regele îşi dă seama într-ascuns, îl caută şi îl 
tunde; tunsul îi tunde pe toţi ceilalți şi în felul acesta scapă de belea. 


Sfârşindu-se povestea lui Filostrato, de care uneori doamnele mai roşiră câte puţin, iar alteori făcură 
haz, regina o alese pe Pampinea ca să ducă ea mai departe şirul poveștilor. lar Pampinea, cu faţă 
surâzătoare, începu astfel: 

— Sunt unii oameni atât de lipsiți de sfiiciune în dorinţa lor de a vădi, că ştiu şi află anumite lucruri, 
pe care ar fi mai bine să nici nu le mai ştie, încât ajung să creadă că, dojenindu-i pe ceilalți pentru greşelile 
lor neştiute de nimeni, ar putea să-şi micşoreze prin aceasta propria lor ruşine, când tocmai dimpotrivă nu 
fac decât să şi-o sporească cu vârf şi îndesat; or, spre a vă dovedi acum cealaltă față a acestui adevăr, am să 
vă arăt, frumoase doamne, de câtă şiretenie a dat dovadă un oarecare, ținut chiar mai prejos decât era 
Masetto, şi de asemeni cât de mare a fost înţelepciunea unui rege. 

Agilulf, regele longobarzilor, își statornici scaunul domnesc, așa precum făcuseră și înaintașii săi în 
Pavia, oraş din Lombardia, însurându-se cu Teudelinga, văduva lui Autari, alt rege de-al longobarzilor, 

re la vremea ei fusese o femeie din cale-afară de frumoasă, de înţeleaptă şi cinstită, dar fără de nor 
într-ale dragostei. Or, mulțumită înţelepciunii şi vitejiei acestui rege, aflându-se regatul lui în pace şi în 
bunăstare, se întâmplă ca unul din grăjdarii reginei, om din prostime şi de rând, dar altfel mult mai răsărit 
decât s-ar fi cerut să fie într-o atare slujbă, ba pe deasupra mândru şi chipeş ca un rege, să se 
îndrăgostească până peste urechi de regină. Şi, fiindcă josnica lui stare nu-i amorţise mintea astfel încât să 


nu-şi dea seama că dragostea aceasta era smintită, întru totul înţelept fiind, nu și-o destăinui la nimeni şi 
nici reginei nu îndrăzni să i-o arate nici barem din ochi. Dar, deşi trăia aşa, fără nădejdea de-a ajunge să-i 
placă vreodată, totuşi în sinea lui el se mândrea, săracul, că-şi aşezase gândurile pe-o treaptă aşa de înaltă; 
şi, ca unul ce se perpelea încins de focul dragostei, se străduia din răsputeri, mai mult ca orișicare din toți 
ceilalți grăjdari, să facă tot ce putea ca s-o mulțumească pe regină. Din care pricină regina, când se 
întâmpla să călărească, alegea mai bucuroasă calul pe care îl îngrijea el, decât pe orișicare altul; iar când se 
întâmpla așa, omul se bucura de parcă cine ştie ce cinste i s-ar fi făcut şi nu se depărta în ruptul capului de 
scări, doar-doar se va întâmpla să îi atingă doamnei măcar şi poala rochiei, lucru de care apoi se socotea 
ferice. Dar, după cum se întâmplă adesea, pe cât scade nădejdea, pe atâta creşte şi iubirea; şi cu grăjdarul 
nostru, bietul, se întâmplă acelaşi lucru. Ba într-aşa măsură, încât abia putea răbda să-şi ţină dorurile 
ascunse așa cum le ținea, când nici o umbră de nădejde nu-i alina amarul; de aceea, neputând nicicum să 
scape de iubirea asta, de multe ori se socotise să-şi pună capăt zilelor. Şi tot gândindu-se în ce chip să-şi 
curme suferința, se hotărî să moară astfel încât să ştie toată lumea că își dăduse moartea din pricina iubirii 
pe care i-o purta reginei; și ca atare cugetă să facă într-aşa fel, încât prin moarte să-şi încerce norocul de-a 
putea să-şi stâmpere dorințele, fie pe toate laolaltă, fie barem în parte. Nu se apucă să caute prilej de a-i 
vorbi reginei şi nici prin vreo scrisoare nu încercă să-şi spună iubirea care-l copleşise, căci bine cunoştea că 
ar fi fost zadarnic şi să vorbească şi să scrie; ci se gândi de-a dreptul să încerce a se culca cu dânsa 
printr-un anume şiretlic. Or, pentru treaba asta nu era alt mijloc decât acela de-a încerca să se strecoare el - 
înveşmântat în straiele regelui, despre care ştia că nu se culcă tot într-una cu regina - până-n iatacul 
doamnei. De aceea, ca să poată afla cum face regele când merge la regină şi-n ce veşminte e îmbrăcat, se 
furişă de vreo câteva ori noaptea într-una din sălile palatului, care se afla între odaia regelui şi aceea a 
reginei, în felul aceste într-o noapte îl văzu pe rege înfăşurat într-o mantie largă, c-o lumânare într-o mână 
ŞI c-o vărguţă în cealaltă, ieşind din camera lui şi îndreptându-se către iatacul reginei, unde, oprindu-se în 
prag, fără să scoată nici o vorbă, bătu de două sau trei ori în uşă cu vărguţa, uşa se deschise cât ai clipi din 
ochi şi cineva îi luă din mână lumânarea. Văzând acestea şi așteptând să vază şi cum pleacă, grăjdarul se 
gândi să facă şi el deopotrivă; drept care, făcând rost de-o mantie leită cu mantia regească, de-o lumânare 
şi-o vărguţă, şi după ce se spălă dinţii într-un ciubăr cu apă, că nu cumva mirosul de grajd s-o supere pe 
doamnă sau să-l dea de gol, îşi luă în spate pelerina şi celelalte lucruri şi apoi, după obicei, se furişă în 
palat şi se ascunse în sală. Simţind că dorm cu toții în jur şi socotind că era vremea să-şi stâmpere într-un 
fel dorinţa sau să-şi croiască singur cărarea către mult râvnita şi aşteptata moarte, după ce scapără scânteie 
cu piatra şi amnarul pe care le avea la sine, își aprinse lumânarea, şi înfăşurat până la nas în pelerina lui cea 
largă, se îndreptă spre uşa reginei, în care bătu de două ori cu vărguța. Uşa îi fu deschisă de-o slujnică 
somnoroasă şi lumânarea îi fu luată din mână și dosită; iar el, fără să sufle o vorbă, trase perdeaua patului 
şi, pătrunzând pe după ea, îşi scoase pelerina şi se vâri în patul unde dormea regina. Apoi, prinzând-o 
pofticios în braţe îşi arătându-se mâniat (fiindcă ştia că regele nu rabdă nici o vorbă atunci când e mânios), 
fără să sufle un cuvânt, nici el şi nici regina, o cunoscu trupeşte în repetate rânduri. Şi deşi îi venea cam 
greu să se despartă de femeie, totuşi, temându-se ca nu cumva șederea prelungită să-i schimbe în lacrimi 
bucuria, se ridică şi, luându-și pelerina şi lumânarea în mână, plecă fără să spună nimica şi se întoarse 
degrabă în culcușul său. Dar n-apucă nici barem să intre bine înăuntru, când regele, sculându-se, se duse în 
camera reginei, lucru de care dânsa se minună din cale afară; şi după ce intră în pat şi-o agrăi cu voie bună, 
regina, prinzând pesemne îndrăzneală din voioşia lui, îi zise: 

— Stăpâne preaiubit, ce-o mai fi fiind şi asta? Doar numai adineauri te-ai dus de lângă mine, după ce 

-ai umplut de desfătare mai mult ca într-alte rânduri, iar acuşica vrei s-o iei de la capăt? Ai grijă de 
faci! 


Regele, auzind cuvintele acestea, îşi dete seama de îndată că regina fusese înşelată de vreo asemănare 
la chip şi purtare; dar, înțelept fiind, văzând că nici regina, nici nimeni altul n-ajunsese să-și deie seama de 
nimica, se gândi că n-are nici un rost să-i spună el ce se întâmplase. Lucru pe care mulți nătângi n-ar fi 
ştiut să-l facă, ci dimpotrivă ar fi strigat: „Nu eu am fost! Zi, cine-a fost? Cum s-a-ntâmplat? Cum de-a 
pătruns aicea?” lar dacă ar fi făcut aşa, puzderie de rele i s-ar fi tras din asta, din pricina cărora ar fi 
întristat-o pe regină cu totul pe nedrept şi i-ar fi dat prilej să-și mai dorească şi altă dată câte simțise în 
noaptea aceea. Pe când aşa, ținând ascunsă fapta, ruşinea nu cădea de fel asupra lui, pe câtă vreme de-ar fi 
spus-o, s-ar fi umplut de râsul lumii şi de ocara ei. Drept aceea regele, mai tulburat la cuget decât la față 
sau la vorbă, îi spuse: 

— Doamnă, nu crezi c-aş fi în stare să mai fi fost o dată şi acu să vreau din nou să mă desfăt cu tine? 

La care dânsa zise: 

— Ba da, stăpâne, cum să nu; dar totuşi mi te rog frumos să ai puţină grijă de sănătatea dumitale. 

Regele îi zise atunci: 

— Ei bine, de astă dată am să-ţi ascult îndemnul şi am să mă-ntorc în patul meu, fără a te necăji mai 
mult. 

Negru la suflet de mânie şi gânduri ucigașe, regele, luându-și pe umeri pelerina, ieşi din camera femeii 
şi se gândi să afle într-ascuns cine-i făcuse felul, chibzuind că numai careva de-al casei putea să fie acela şi 
că de bună seamă, oricine ar fi fost, n-ar fi putut ieși de acolo. Luând deci un muc de lumânare şi vârându-l 
într-un felinar, porni către o încăpere lungă care se afla în palat deasupra grajdului, şi-n care dormea 
aproape toată slujitorimea curţii, fieştecare în câte-un pat. Acolo, chibzuindu-se că orişicare ar fi fost acela 
care săvârșise fapta, bătaia inimii desigur nu-i contenise încă după sfârşeala îndurată, se apucă tiptil, tiptil, 
începând de la un capăt al încăperii, să-i pipăie pe toţi la piept, spre a vedea de cumva îi bate inima mai 
tare vreunuia din ei. 

Acu, în timp ce toți ceilalți dormeau buştean, grăjdarul, care fusese la regină, nu adormise încă; de 
aceea, cum îl văzu pe rege, înțelegând ce anume umbla căutând pe acolo, începu să tremure ca varga, astfel 
încât peste bătaia cu care osteneala îi copleşise inima, se adăuga acuma și aceea a fricii pe deasupra; 
pricepu dar limpede că dacă regele ar fi ajuns să-şi deie seama de aceasta, l-ar fi ucis pe loc. Cu toate 
acestea însă, deşi se frământa cu fel de fel de gânduri, văzând că regele nu poartă nici o armă asupra lui, se 
gândi să se prefacă a dormi şi să aştepte apoi să vadă ce-avea să facă regele. Acesta, după ce pipăi pe mulți 
din câţi se aflau acolo, fără să afle nici pe unul care să-i pară a fi făptaşul, ajunse și la el şi, simțind cât de 
tare îi bate inima, își zise: „Ăsta e”. Dar, ca unul care nu voia să afle nimeni ce anume avea de gând să 
săvârşească, nu-i făcu altceva nimica, decât atâta că-i tăie, de-o latură a capului, cu nişte foarfeci pe care le 
adusese cu sine, un smoc de păr - care pe atuncea se purta mai lung şi la bărbaţi - astfel încât a doua zi să-l 
poată recunoaște. Şi, după ce mi-l tunse, plecă în odaia lui. 

Grăjdarul, care simțise totul, şiret fiind, îşi dete seama de ce îl pocise regele; de aceea se sculă de 
îndată şi făcând rost de nişte foarfeci, din care spre norocul lui se aflau vreo câteva perechi la grajd, anume 
pentru cai, se apucă încet-încet şi la toţi cei care dormeau cu el în încăperea aceea, le tunse părul 
într-același chip, deasupra urechii; și după ce sfârşi, fără ca nimeni să-l audă, se întoarse iar în patul său. 

A doua zi, regele, sculându-se de dimineaţă, până a nu se deschide porţile palatului, porunci să i se 
înfăţișeze toată slujitorimea; şi voia lui fu împlinită. După ce toate slugile i se adunară în față, cu creștetul 
descoperit, regele începu să-l caute pe cel care fusese tuns; dar văzând că cea mai mare parte din slujitori 
aveau părul tăiat toţi într-același chip, se minună și-și zise: „Ăsta pe care-l caut, deşi e om de rând, se 
dovedeşte a fi un mare înţelept”. Apoi, văzând că fără zarvă n-ar fi putut să puie mâna în nici un chip pe 
cel căutat, dorind să nu se umple pe sine de ruşine, de dragul unei mici şi neînsemnate răzbunări, se hotărî 
să-l amenințe şi să-i arate că ştia ce se întâmplase peste noapte, doar prin vreo câteva cuvinte, puţine, dar 

cluite bine. Drept care, întorcându-se spre cei care îi şedeau în față, grăi: 
— Cine-a făcut-o, mai mult să n-o mai facă. Şi acu plecaţi cu Dumnezeu. 
Un altul i-ar fi pus în funii, i-ar fi şi schingiuit desigur, i-ar fi întrebat şi cercetat şi, săvârşind aceasta, 
ar fi dezvăluit ruşinea pe care fiecare se cade să şi-o ascundă; iar dându-se în vileag, chiar dacă ar fi ajuns 
să se răzbune pe de-a întregul, printr-asta nicidecum nu-și micşora ruşinea, ci dimpotrivă şi-o sporea şi mai 


mânjea şi cinstea reginei pe deasupra. 

Cei de faţă, auzindu-i vorba, se minunară foarte şi multă vreme se întrebară ce anume socotise regele 
să spună cu aceasta; dar nimeni nu putu să priceapă, decât acela care se simţea cu musca pe căciulă şi care, 
înțelept fiind, până ce regele avu zile, nu spuse nimănui nimica şi nici nu se încumetă mai mult să-şi puie 
viaţa în joc c-o faptă ca aceea. 


OVESTEA A TREIA 


Sub cuvânt de spovedanie şi cuget preacurat, o femeie îndrăgostită de un tânăr îl pune pe un 
cucer- nic frate - fără ca dânsul să-și dea seama - să facă într-aşa chip, încât s-ajungă dumneaei să-și 
împli- nească pofta. 


| Pampinea îşi isprăvise povestea, iar îndrăzneala și dibăcia grăjdarului, precum şi înţelepciunea regelui 


Agilulf fuseseră lăudate de mai toţi cei de faţă, când regina, întorcându-se către Filomena, îi porunci să 
spună mai departe; din care pricină, aceasta, cu grație începu a zice: 

— Am să vă povestesc acum o întâmplare adevărată, din care o să vedeţi în ce chip o femeie a tras pe 
sfoară un cuvios călugăr şi nădăjduiesc că povestea mea va fi cu atât mai mult pe placul mirenilor, cu cât 
călugării - care îndeobşte sunt tare mărginiţi şi au tot soiul de năravuri şi apucături ciudate - se cred mai 
pricepuţi şi mai cu moţ ca ceilalți oameni, când ei de fapt sunt mai prejos, mult mai prejos ca noi, ca unii 
care nu-s în stare, din josnicie sufletească, să-și caute de nevoi, aşa cum face orișicine, ci trag doar la 
bucate şi la huzur, ca porcii. lar şotia aceasta n-am să vi-o povestesc, plăcute doamne, numai spre a duce 
mai departe şirul poveştilor de azi, ci şi pentru a vă dovedi că feţele bisericeşti - cărora, noi, încrezătoare 
cum suntem, le dăm prea multă ascultare - pot fi şi sunt trase pe sfoară cu multă dibăcie, nu numai de 
bărbaţi, dar chiar şi de femei. 

În oraşul nostru, în care înşelăciunea e mai adesea întâlnită decât iubirea şi credinţa, trăia cu câţiva ani 
în urmă o femeie de neam, frumoasă şi bine crescută, pe care firea o înzestrase mai mult ca pe orișicare alta 
cu frumuseţe sufletească şi minte ascuțită. Numele ei, deşi îl cunosc, nu vreau să vi-l dezvălui, aşa precum 
n-am să dezvălui nici celelalte nume, căci mai trăiesc încă și astăzi unii din cei ce s-ar mânia dacă m-ar şti 


-i spun, deși, la drept vorbind, ar fi mai nimerit să treacă surâzând peste o întâmplare ca aceasta. Femei 
cu pricina, deci, cum se ştia pe ea că e de viță nobilă, văzându-se măritată după un meșter ţesător, nu 
izbutea să se împace în ruptul capului cu gândul că omul ei e un simplu meşter, căci dumneaei credea că un 
bărbat de rând, oricât să fie de bogat, nu-i vrednic să se însoare cu o femeie mai de neam. De aceea, văzând 
ea că bărbatul ei, cu toată averea lui, nu era în stare de mai mult decât, de-o pildă, să întindă urzeala pe 
război să dreagă o pânză de urzit sau să se ia la harță c-o ţesătoare oarecare, se hotărî să nu-l mai lase să se 
apropie de dânsa decât atunci când i-ar fi fost cu neputinţă să-l alunge, şi-n schimb, spre mulțumirea ei, 
să-şi caute un om care să fie mai vrednic de-o atare treabă decât era meşteșugarul. Drept aceea se 
îndrăgosti de un bărbat cam între două vârste, un om foarte de treabă, şi se aprinse atât de tare, întrucât de 
nu-l vedea într-o zi, n-avea odihnă toată noaptea. Dar el, care habar n-avea de toată treaba asta, nici n-o 
băga măcar în seamă; iar ea, prevăzătoare fiind, nu îndrăznea să-i dea de ştire, nici prin scrisori, nici prin 
vreo babă trimisă anume ca să-i spună, căci se temea ca nu cumva să dea de vreun bucluc la urmă. Și 
dându-și seama că omul era bun prieten c-un călugăr, care avea renume bun fiindcă trăia viaţă curată, deşi 
era cam rotofei şi greu de cap, sărmanul, se chibzui că acesta i-ar fi putut sluji drept neîntrecut mijlocitor 
între bărbat şi dânsa. Şi, după ce se socoti cam cum să facă şi să dreagă, alese un ceas mai potrivit şi se 
duse la biserica unde şedea călugărul; acolo, după ce-l chemă, îi spuse c-ar dori, de nu-i era cu supărare, să 
se spovedească la dânsul. Călugărul, văzând-o şi dându-și seama că-i femeie de neam, o ascultă bucuros; 
iar dânsa, după ce se spovedi, îi zise: 

— Părinte, mă văd silită să viu la dumneata cu rugămintea să m-ajuţi şi să mă sfătuieşti de bine. Ştiu 
(că doar eu ţi-am spus) că-mi cunoşti părinții şi bărbatul, care mă are dragă mai mult decât îşi are viaţa și 
care, ca unul ce-i tare bogat şi ca atare îi dă mâna, îmi împlinește orice voie, din care pricină şi eu îl 
îndrăgesc mai mult decât pe mine însămi; de aceea, nu de-aş face, dar chiar şi numai de-aş gândi ceva ce-ar 
fi împotriva cinstei şi-a voinţei lui, n-ar fi pe lumea asta femeie mai bicisnică şi mai vrednică de rug ca 
mine. Or, ce să vezi! Un oarecare, pe care drept să-ți spun, nici măcar nu ştiu cum îl cheamă, dar care pare 
un om de treabă, şi dacă nu mă-nșel e prieten cu domnia-ta, bine legat la trup şi chipeș, înveşmântat în 
straie brune? de om evlavios, neştiind pesemne ce gândesc şi cât de hotărâtă sunt să mă păstrez cinstită, 
îmi dă târcoale neîncetat, de nu mai pot să mă arăt nici la fereastră, nici la uşă, nici să mai ies din casă, că 
hop şi el îmi iese în cale; ba chiar mă mir că nu-i şi-acum pe undeva pe aicea. De treaba asta, să mă crezi, 
sunt tare amărâtă, căci lucruri de-alde astea adesea strică numele unei femei cinstite şi fără pic de vină. 
Într-un rând m-am gândit să-l spun fraţilor mei; da' mi-am luat seama apoi, gândindu-mă că bărbaţii nu-s 
făcuţi pentru atari gingaşe treburi; căci ei într-aşa chip îți duc şi-ţi poartă vorba, încât la urmă răspunsurile 
se îndârjesc tot mai mult, din ele ajung la vorbe grele şi apoi din vorbe trec la fapte; de aceea, ca nu cumva 
să iasă bucluc şi vrajbă pân' la urmă, am tăcut din gură, chibzuindu-mă să mă destăinuiesc mai degrabă 
domniei-tale decât lor, fie pentru că-l ştii şi pare-se că-i eşti prieten, fie pentru că dumitale ţi se cuvine să-i 
dojeneşti pe oameni, şi nu numai pe prieteni, dar chiar şi pe străini. Drept care, ca pe Dumnezeu te rog să-l 
cerți pentru purtarea lui şi să te rogi de el să nu mai facă ce-a făcut. Doar sunt femei destule care n-aşteaptă 
decât asta, şi lor de bună seamă le va fi drag să ştie că sunt căutate și râvnite de un bărbat ca el; pe câtă 
vreme mie, ca uneia care nu-i şade capul la prostii, numai necaz mi-aduce toată purtarea lui. 

Şi zicând astfel, înclină obrazul ca şi cum ar fi podidit-o plânsul. Preacuviosul pricepu numaidecât de 
cine era vorba şi, lăudând-o pe femeie pentru gândurile ei curate, dându-i deplină crezare, îi făgădui să facă 
aşa încât să nu mai aibă prilej de supărare din pricina bărbatului aceluia. Apoi, fiindcă o ştia din cale afară 
de bogată, se apucă să-i laude folosul binefacerii şi-al milei creştinești, înşirându-i totodată şi lipsurile lui. 

Femeia îi zise atunci: 

— Din inimă te rog, fă bine şi-i vorbeşte. lar dacă o fi să tăgăduiască, spune-i fără înconjur că eu ţi 
l-am pârât, plângându-mă de el cuvioşiei-tale. 


Pe urmă, spovedită fiind şi juruită cu canon, amintindu-și de îndemnul fratelui la milă și poman 
creştinească, îi umplu mâna pe furiş de bani, rugându-l să citească slujbe de sufletul morţilor ei; apoi, 
ridicându-se de la picioarele lui, ieşi afară din biserică şi-o apucă spre casă. 

Nu după multă vreme bărbatul cu pricina veni pe la călugăr, aşa precum era deprins adeseori să facă. 
Şi, după ce vorbiră o vreme de una şi de alta, călugărul îl luă deoparte şi începu să-l dojenească cu blândeţe 
pentru purtarea lui şi felu-n care se ţinea pe urmele femeii, încredinţat fiind că ea pe drept îl ponegrise. 

Omul rămase uluit, ca unul care niciodată nici barem n-o privise, necum să mai şi treacă prin fața casei 
ei, pe unde doar din an în Paşte se nimerea să treacă; de aceea începu să se dezvinovăţească. Dar călugărul 
îi curmă vorba, zicându-i: 

— Ei, haide acu, nu fă pe prostul şi nu mai pierde vremea tăgăduind zadarnic, că tot degeaba e. Eu 
n-am aflat de la vecini, ci chiar din gura ei, care a venit aicea să mi se plângă, sărăcuţa! Şi lasă că pe tine, 
la vârsta ta, nu te mai prind poveşti de soiul ăsta, dar chiar şi făr' de asta, eu despre dânsa atâta-ţi spun, că 
de-am văzut vreodată femeie mai scârbită de astfel de fleacuri, apoi să ştii că ea e; de aceea, pentru, cinstea 
ta şi pentru mulţumirea ei, te rog frumos s-o lași în pace și să-ți vezi de treabă. 

Omul, mai iscusit ca fratele, pricepu numaidecât şiretenia femeii și, făcând pe ruşinatul, răspunse că 
de-acu înainte avea s-o lase în pace. Apoi, plecând de la călugăr, se duse ţintă la femeie, care şedea mereu 
cu ochii în patru la fereastră, doar-doar va izbuti să-l vadă trecând prin faţa casei. Şi când văzu că vine, 1 se 
arătă în geam c-o față aşa de luminoasă şi veselă, încât bărbatul îşi dete seama de îndată că pricepuse bine 
cuvintele părintelui; iară din ziua aceea, cu multă băgare de seamă, spre bucuria lui şi negrăita desfătare a 
femeii, trecu mereu prin fața casei, făcându-se că cine ştie ce trebi îl mână într-acolo. Femeia însă, 
dându-și seama curând că şi bărbatul o place tot atât de mult cât îl plăcea și ea pe el, vrând să-l aprindă și 
mai tare şi să-l încredinţeze de dragostea ce i-o purta, aflând prilejul potrivit, se duse iarăși la călugăr şi, 
intrând în biserică, i se aşeză la picioare şi începu să plângă. Călugărul, văzând acestea, o întrebă înduioşat 
ce anume avea să-i spună. Femeia îi răspunse: 

— Părinte, vestea ce-ţi aduc e tot în legătură cu blestematul cela de prieten al domniei-tale, de care 
ţi-am vorbit deunăzi şi care socotesc c-a fost adus pe lume spre deznădejdea mea şi spre a mă împinge să 
fac te miri ce boroboaţă, de care apoi să plâng o viaţă întreagă şi nici să nu cutez mai mult să-ngenunchez 
în faţa cuvioşiei-tale. 

— Cum, întrebă călugărul, tot îţi mai dă de furcă? 

— Vezi bine, zise dânsa. Ba într-aşa măsură, încât din ziua în care m-am plâns domniei-tale aici, 
mânios pesemne c-am venit şi l-am pârât pe drept, de unde înainte vreme trecea numai o dată prin fața 
casei mele, acu de câte şapte ori se-nvârte-n sus şi-n jos, de pare-ar vrea să-mi facă în ciudă. Și unde n-ar 
da Dumnezeu să-i ajungă că se uită și trece pe dinaintea casei! Da! ţi-ai găsit! Nici vorbă. E aşa neobrăzat 
şi-aşa de îndrăzneţ, încât chiar ieri mă pomenesc că îmi trimite în casă pe una, o femeie, să-mi spună verzi 
şi uscate despre el şi - ca şi cum n-aş avea eu destule pungi şi cingători - îmi mai trimite pe deasupra şi-o 
cingătoare c-o punguţă. De lucrul ăsta, drept să-ţi spun, aşa de tare m-am mimat, încât de nu m-aş fi temut 
să nu cad la păcat sau dacă nu m-aş fi gândit la dragostea ce-i porți, aş fi făcut-o lată. Pe urmă însă, 
potolindu-mă totuşi, m-am chibzuit că e mai bine nici să nu fac, nici să nu spun la nimeni nimica, fără a te 
înştiința pe dumneata mai întâi. Dar, după ce i-am dat codoaşei punga şi cingătoarea să i le ducă înapoi, 
făcându-i vânt pe uşă afară, m-a apucat deodată teama ca nu cumva femeia să şi le țină pentru dânsa și lui 
să-i spună că le-am luat, precum aud că fac femeile de soiul ăsta; de aceea am chemat-o iar şi, plină de 
obidă, i le-am smucit din mână şi le-am adus aici cu mine, ca să te rog să i le dai domnia-ta înapoi; şi să-i 
spui din partea mea că n-am nevoie să primesc nimic de la dânsul, căci, mulţumită lui Dumnezeu şi 
bărbatului meu, atâta cingători şi-atâtea pungi mai am, încât, așa cât e el de mare, aş putea să-l înec în ele! 
Şi dacă după toate astea nu-şi vâră minţile în cap, să nu mă ţii de rău, părinte, dar eu să ştii că-l spun 


ărbatului şi fraților mei, şi-apoi fie ce-o fi; că mai bine s-o păţească el, de nu vrea să se astâmpere, dec 
să-mi iasă mie vorbe din pricina unui nemernic. Așa, părinte, ca să ştii! 

Şi zicând astfel şi tot plângând înainte de zor, trase de pe sub haină o pungă scumpă şi frumoasă c-o 
cingătoare drăgălașă şi le-azvârli în poala popii. Acesta, crezând fără îndoială tot ce-i spunea femeia, peste 
măsură de mânios, le luă şi-i zise aşa: 

— Copila mea, nu mă mir dacă te mânie toate astea şi nu te dojenesc de loc; ba dimpotrivă te şi laud 
c-asculți de sfatul meu. Pe el în schimb, mai ieri l-am dojenit de ce-a făcut, dar precum văd nu şi-a ținut 
făgăduinţa dată; de aceea, şi pentru această din urmă obrăznicie, şi pentru, cele mai vechi, i-oi trage o 
scărmăneală de-o să mă ţie minte. Și ai să vezi că nu va mai îndrăzni să-ți ațină calea. Cât despre tine, fata 
mea, cu ajutorul Domnului, caută de-ți stăpânește mânia ce te încearcă, ca nu cumva s-ajungi să le mai spui 
şi alor tăi câte s-au petrecut, căci ar fi vai şi-amar de capul lui, săracul. Să nu te temi că ţi s-ar trage ruşine 
dinspre partea asta, că eu, şi-n fața Domnului, şi-n fața oamenilor, cât oi trăi am să m-arăt martor 
neșovăielnic al cinstei tale neştirbite. 

Femeia, prefăcându-se oarecum mai mângâiată, lăsă deoparte aceste vorbe şi, cunoscând prea bine 
zgârcenia lui şi-a celorlalți din tagma preoţimii, îi zise: 

— Părinte, în nopţile trecute m-am tot visat cu nişte rude de-ale mele răposate, şi-mi pare că se zbat, 
săracele, în chinuri nesfârșite, fără să-mi ceară altceva decât să dau pomană pentru odihna lor; şi mai cu 
seamă mama mi se arăta în vis, aşa de amărâtă şi necăjită biata, de mai să mi se frângă inima uitându-mă la 
dânsa. Socot că suferă cumplit văzându-mă ce chin îndur din pricina acestui dușman al lui Cristos. De 
aceea te-aş ruga să fii bun şi să citeşti pentru odihna lor cele patruzeci de liturghii ale sfântului Grigore şi 
alte rugăciuni de-ale domniei-tale, pentru ca Domnul Dumnezeu să-i mântuiască de urgia şi para focului 
cel veşnic. 

Şi, zicând astfel, îi puse în mână un galben. Cuvioşia-Sa îl luă cu bucurie şi, întărind-o în credință cu 
vorbe bune şi cu pilde, îi dete binecuvântarea și o lăsă să plece. Iar după ce plecă femeia, fără să-și deie 
seama că-i dus de nas și tras pe sfoară, trimise după prieten. Acesta veni degrabă şi văzându-l pe călugăr 
mânios, își dete iute seama c-avea să aibă ştiri de la iubita lui; de aceea aşteptă să vadă ce avea să-i spună 
popa. Călugărul, mustrându-l iarăşi şi ponegrindu-l mânios cu vorbe de ocară, îl dojeni cu asprime de toate 
cele câte i le punea în cârcă şireata de femeie. Ci el, cum nu ştia unde voia s-ajungă popa, tăgăduia aşa mai 
moale că el i-ar fi trimis femeii punga și cingătoarea, ca nu cumva călugărul să-l creadă într-adevăr, de 
cumva s-ar fi întâmplat să le aibă de pe-acuma în mână. Dar popa, învrăjbit de ciudă, strigă la el: 

— Cum poţi tăgădui, mişel ce eşti? Iată-le aici. Chiar ea mi le-a adus plângând. Ce, nu le recunoşti? 

Omul, prefăcându-se că-i rușinat nevoie mare, făcu: 

— Ba da, le recunosc, şi drept mărturisesc că m-am purtat ca un mișel. Da-ţi jur că de acu înainte, 
fiindcă pricep că nu se lasă nicidecum înduplecată, n-am să-ţi mai dau de furcă şi n-ai să mai auzi nimic 
despre povestea asta. 

De spus şi-au mai spus ei multe. Dar, până mai la urmă, netotul de călugăr îi dete prietenului său 
punga şi cingătoarea și după ce-l mai dăscăli, și-l mai bătu la cap o vreme, rugându-l să se astâmpere, 
având făgăduinţa lui, îi dete drumul să se ducă. 

Omul, nespus de bucuros, fie întrucât acum se socotea încredințat de dragostea femeii, fie pe de altă 
parte pentru frumosu-i dar, cum plecă de la călugăr, se duse ţintă la femeie şi ajuns în fața casei îi arătă cu 
grijă c-avea la el punguţa cu cingătoarea dimpreună; de care lucru dânsa fu foarte mulțumită, cu atât mai 
mult cu cât vedea că socotelile îi merg din ce în ce mai bine. Și cum atâta aștepta, să-i plece adică 
bărbăţelul cât de curând de acasă, ca ea să poată duce treaba la bun sfârșit, se întâmplă nu după mult, ca 
dintr-o pricină anume, omul să fie nevoit să facă un drum la Genova. Şi-n dimineaţa aceea, de îndată ce-şi 
văzu bărbatul că încalecă şi pleacă, dădu fuga la popă şi, văicărindu-se de zor, îi zise hohotind: 

— Părinte, am ajuns la capătul puterilor şi nu mai pot să rabd; dar, fiindcă zilele trecute ţi-am dat 
făgăduință că n-am să fac nimic până ce nu ţi-oi spune şi dumitale ce-am de gând, iată am venit să-ţi spun; 


aa a 


ca să crezi că nu degeaba mă plâng și m-amărăsc, ți-oi povesti câte-a făcut astăzi în zori, cu noaptea î 
cap, prietenul dumitale, sau ca să-i zic mai potrivit, Ucigă-l toaca, cel din iad. Nu știu prin ce întâmplare - 
ceasul cel rău pesemne - neobrăzatul a aflat cum că bărbatul meu e dus de ieri la Genova şi azi în zori, 


precum ţi-am spus, mă pomenesc cu el că intră în grădină şi că se urcă pe-un copac până la geamul meu; şi 
numai bine deschisese fereastra ca să intre în casă, când eu, trezindu-mă din somn, m-am ridicat degrabă 
şi-am început să țip; şi-aş fi tipat înainte dacă el, care nu intrase încă de-a binelea în odaie, n-ar fi început 
să mi se roage pe sfinți şi Dumnezeu, să-l iert de dragul dumitale, spunându-mi cine este; drept care eu, cu 
gândul că ţii la el şi că ţi-e prieten, am tăcut din gură și-așa goluță cum eram m-am repezit la geam și i-am 
închis fereastra în nas; iar el s-a dus, pesemne la dracu-n praznic, că pe urmă nu l-am mai auzit umblând pe 
sub fereastra mea. Acu, să spui domnia-ta dacă-i frumos aşa ceva şi dacă poate fi răbdată o treabă ca 
aceasta; eu, dinspre partea mea, mai mult nu pot să rabd, că i-am răbdat destule de dragul dumitale. 

Când o auzi şi p-asta, călugărul se înfurie de nu i-ai fi găsit pereche în toată lumea de mânios ce era şi, 
neştiind ce să mai zică, o întreba mereu dacă văzuse bine şi nu cumva se înşelase. Femeia însă îi răspunse: 

— Slavă Domnului! Doar îl cunosc ca pe-un cal breaz. Îţi spun că el a fost şi, de-o tăgădui cumva, să 
nu-l crezi, fiindcă minte. 

Călugărul îi zise atunci: 

— Copila mea, la asta n-am altceva de spus decât că de astă dată isprava lui a fost din cale afară de 
mârşavă şi îndrăzneață. Bine-ai făcut că l-ai gonit. Totuşi, de vreme ce Dumnezeu te-a păzit de ruşine, 
vreau să te rog ca şi de data asta, aşa cum ai făcut în două rânduri până acum, s-asculţi de sfatul meu şi, 
fără a te mai plânge la nimeni dintr-ai tăi, să laşi în grija mea această trebuşoară, doar-doar voi izbuti să-l 
potolesc pe împelițatul ăsta, pe care până acuma îl socoteam un sfânt; dac-oi putea să-i scot din cap această 
măgărie, atunci cu atât mai bine; de nu, îţi dau, o dată cu binecuvântarea mea, şi îngăduinţa să faci cum 
crezi că e mai bine şi cum te taie capul. 

— Fie, grăi femeia, mă înduplec şi de astă dată, căci nu vreau să te mânii, nici să m-arăt 
neascultătoare; dar fă ce-i face şi îndeamnă-l să nu cumva să-mi mai dea de furcă, că zău, să ştii, altă dată 
eu nu mai vin la dumneata pentru povestea asta. 

Şi fără a zice altceva, prefăcându-se mânioasă, plecă de la călugăr. Dar n-apucă să iasă bine din 
biserică, că hop şi omul nostru se nimeri pe-acolo. Călugărul îl chemă la sine şi luându-l deoparte, se apucă 
să-i spună ce n-a mai auzit pământul, făcându-l drept de la obraz sperjur, netrebnic şi mișel. Omul, care ştia 
ce tâlc ascunde mustrările părintelui, încercând să-l tragă de limbă cu răspunsuri nedumerite şi mirate, îi 
zise la început: 

— De unde atâta foc, părinte? Doar nu l-am răstignit pe Cristos! 

La care popa îi zise: 

— Ia te uită neruşinatul! Auzi-l cum vorbește! Parcă ar fi trecut ani de zile de atunci și timpul scurs, 
vezi Doamne, l-ar fi făcut să uite blestemăţiile făcute. Ce, de-azi în zori și pân-acu ai şi uitat câte-ai făcut, 
nepricopsitule? Unde-ai umblat azi-dimineaţă cu noaptea-n cap, hai? Spune! 

Omul răspunse: 

— Nu mai ştiu. Da, n-am ce zice, tare iute ţi-a mai ajuns solia! 

— Sigur că mi-a ajuns, răspunse cuviosul; da' tu bag seamă, ai cugetat că dacă nu-i bărbatu acasă, 
femeia cât ai zice pis te-o şi cuprinde-n braţe. Mititelul de el! Ce mai bărbat de treabă! Acu colindă nopțile, 
descuie grădinile şi se urcă în copaci! Socoţi că prin atari isprăvi ai să ajungi s-o-ndupleci pe sfânta aia de 
femeie, de-i umbli pe la geamuri noaptea? Nimic pe lumea asta n-o umple aşa de scârbă precum o umpli 
tu; şi totuşi nu te astâmperi. Ea singură ţi-a dovedit prin multe lucruri treaba asta, că de mine nici nu mai 
zic de câte ori ţi-am spus-o. Halal să-ţi fie că bine mi-ai ascultat îndemnul! Da' de astă dată ţi-o spun verde: 
să ştii că până acuma dânsa, şi nu de dragul tău, ci mulţumită numai și numai rugii mele, n-a spus la 
nimeni nimic. De acuma însă, gata; să ştii că nu mai tace. I-am dat încuviinţare că dac-o fi s-o necăjeşti şi 
de acu înainte, să facă cum o taie capul. Ce-ai să te faci, mişelule, dacă te spune fraţilor ei? Hm? Haide, 


une, ce te faci? 


Omul nostru, pricepând de minune ce-i rămânea de făcut, se strădui pe cât putu să-l liniştească pe 
călugăr, făgăduindu-i marea cu sarea. lar după ce se despărți de el, în noaptea următoare, cum se crăpă de 
ziuă se furişă în grădină, de acolo sus în pom şi, aflând fereastra deschisă, intră de-a dreptul în odaie și cât 
putu mai iute i se aşeză femeii în braţe. lar dânsa, care-l așteptase cu dor neostoit, îi zise bucuroasă: 


— Veşnică mulţumită cuvioşiei-sale, care a ştiut aşa de bine să mi te înveţe cum să vii. 

Pe urmă, bucurându-se unul de celălalt, pălăvrăgind şi făcând haz de neghiobia fratelui şi blestemând 
de zor pe popi şi pe bărbaţii încornoraţi, se desfătară împreună cu multă bucurie. Şi, rostuindu-și dragostea, 
făcură astfel încât, fără a mai fi nevoie să treacă şi pe la călugăr, și într-alte nopţi se întâlniră cu aceeaşi 
bucurie. De care nopţi eu una mă rog lui Dumnezeu, a toate îndurătorul, să-mi deie cât mai multe, şi mie şi 
la toţi creștinii care râvnesc la ele. 


OVESTEA A PATRA 


Don Felice îl învaţă pe Frate Puccio cum să ajungă sfânt, făcând un anumit canon; Frate Puccio 
se ține de canon, iar între acestea Don Felice petrece cu nevasta lui. 


După ce Filomena, isprăvindu-şi povestea, tăcu şi după ce Dioneo lăudă cu vorbe dulci isteţimea 
femeii, precum şi ruga de pe urmă, a Filomenei, regina se întoarse râzând către Pamfilo şi-i zise: 

— Acuma, Pamfilo, înveselește-ne şi tu cu vreo poveste şugubeaţă. 

Pamfilo se învoi numaidecât şi prinse a zice bucuros: 

— Doamnă, mulţi sunt aceia care se zbat s-ajungă în împărăția cerurilor, şi-n vreme ce se nevoiesc cu 
orice chip s-ajungă acolo, fără să-şi deie seama, pe-alții îi trimit în rai. Lucru ce, după cum veţi auzi, i s-a 
întâmplat nu de mult unei vecine a noastre. 

După câte am auzit şi eu, pe lângă San Brancazio trăia un om de treabă şi avut, pe nume Puccio din 
Rinieri, care de la o vreme, fiind credincios nevoie mare, se călugări pe jumătate, intrând în rândul fraților 
franciscani?” şi ca atare i se zise de-atunci încolo Frate Puccio. Şi trăind el așa, cu totului tot dedat celor 
bisericeşti, cum n-avea casă grea - o slugă doar şi o nevastă - drept care nu avea nevoie să robotească toată 
ziua la vreun anume meșteșug, umbla tare mult pe la biserică. Or, cum era cam necioplit şi cam sărac cu 


duhul, din zori și până-n noapte se tot ruga la Dumnezeu, mergea la toate predicile, şedea la slujbe pân' la 
capăt, n-ar fi lipsit o dată de la cântările de laudă ce le înălțau drepteredincioşii, postea şi se strunea la pofte, 

27 Așa-zişii frați „terțiari”: laici atașați unui ordin călugăresc și în special ordinului sfântului Francisc (n. t.). 

r lumea îi scosese vorbă c-ar fi făcut și dânsul parte din tagma unor credincioşi ce se munceau pe ei înşi 
cu fel de fel de chinuri. 

Nevasta acestui Puccio, pe nume monna Isabetta, femeie încă tânără, de vreo douăzeci şi opt, treizeci 
de ani, proaspătă, frumuşică şi rotunjoară ca un măr domnesc, din pricina vieții de sfânt pe care o ducea 
bărbatul şi pasămite şi pentru că omul era bătrân, răbda adeseori, sărmana, răstimpuri de ajunare mai lungi 


decât şi le-ar fi vrut; şi când ar fi poftit şi ea să doarmă ori să şuguiască cu bărbăţelul ei, el s-apuca să-i 
povestească viaţa lui Cristos, predicile Fratelui Nastagio ori jeluirea Magdalenei şi altele de acest soi. 

Se potrivi într-acestea să se întoarcă din Paris un călugăr din mănăstirea San Brancazio, pe nume Don 
Felice, frumos și tânăr foarte, cu minte ascuţită şi carte tare multă, cu care Puccio al nostru se împrieteni la 
cataramă. Or, fiindcă Don Felice ştia să-i risipească mai bine ca oricare altul îndoielile, şi fiindcă pe 
deasupra - ştiindu-l cât e de credincios - făcea cu el pe sfântul, Frate Puccio începu să-l cheme din când în 
când pe la el pe-acasă, fie la prânz, fie la cină, după cum se nimerea,; iar femeia, de dragul lui Puccio, se 
împrietenise şi ea cu călugărul şi-l cinstea bucuroasă de câte ori se nimerea să-i calce pragul casei. Tot 
umblând călugărul în casa Fratelui Puccio şi văzând-o pe nevastă aşa de rumenă şi rotunjoară, îşi dete iute 
seama de ce anume lucru ducea mai mare lipsă; de aceea se chibzui în sinea lui, că de-ar fi izbutit s-o facă, 
spre a-l uşura pe Frate Puccio de această osteneală, să încerce el să-i ia locul. Și punând ochii pe nevastă şi 
privind-o cu tâlc şi azi, şi mâine, şi poimâine, făcu ce făcu şi izbuti să aţâţe şi-n ea aceleaşi pofte; de care 
lucru dându-și seama, de îndată ce găsi prilej, se apucă să-i spună ce anume îi stă pe suflet. Dar, deşi găsi 
femeia gata să-i facă pe voie, le fu cu neputinţă să afle chip pentru împlinirea dorinţei ce-i ardea, căci 
dânsa nu vroia să se întâlnească cu călugărul decât la ea acasă, zicând că nicăieri aiurea nu se încredea să 
meargă; iar acasă nu se putea, căci Frate Puccio nu pleca niciodată din târg. Din care pricină bietul călugăr 
răbda amarnică întristare. Dar până mai la urmă, tot gândindu-se la asta, găsi el un mijloc ca să petreacă cu 
femeia sub acoperişul ei, fără să dea de bănuit, chiar dacă Frate Puccio, i-ar fi aflat acasă. Și într-o zi când 
omul venise ca să-l vadă, îi zise după cum urmează: 

— Din câte am priceput eu, Frate Puccio, tu n-ai altă dorință decât aceea s-ajungi sfânt; dar pare-mi-se 
că trudeşti întru împlinirea vrerii tale pe-o cale mult prea lungă, când pentru treaba asta mai este o cale, 
mult mai scurtă, pe care papa, dimpreună cu alte feţe bisericeşti sus-puse, care-o cunosc şi-o folosesc, nu 
vor s-o spună nimănui; căci dac-ar spune-o, preoțimea, care mai toată trăieşte din pomeni, s-ar duce de 
râpă, ca una căreia nici un drepteredincios nu i-ar mai da nimica, nici daruri, nici pomeni. Dar ţie, fiindcă 
îmi eşti prieten şi m-ai cinstit de atâtea ori, eu mai că ţi-aș destăinui-o, de-aş fi încredinţat că n-ai s-o spui 
la nimeni şi dacă aş şti aşijderea c-ai să te ţii de ea. 

Frate Puccio, râvnind să ştie cât mai iute calea ce duce drept la rai, se apucă să-l roage cu multă 
stăruinţă să i-o destăinuie şi lui, jurându-se că n-o va spune nimănui, niciodată, decât cu încuviințarea lui şi 
încredințându-l totodată că-i gata s-o urmeze, dacă-i va sta în putere. 

— De vreme ce-mi făgăduieşti, răspunse Don Felice, am să ţi-o arăt. Trebuie să știi, dar, că părinții 
bisericii creştine ne învață cum că aceia ce vor s-ajungă sfinți trebuie să săvârşească un anumit canon. Dar 
vezi de mă-nţelege bine: eu nu zic nicidecum că după acest canon ai să te cureți de păcate o dată pentru 
totdeauna; ci că păcatele făcute până la ceasul pocăinţei şi al canonului ce-ţi dau ţi-or fi spălate toate şi ca 
atare şi iertate; iar cele pe care le vei face după împlinirea pocăinţei nu ţi s-or scrie spre osândă, ci apa cea 
sfințită te-o curăța de ele, precum te curăță şi acuma de altele mai mărunţele. Așadar dintru început 
cuvine-se ca omul să se mărturisească cu multă grijă de toate păcatele sale, până a nu începe canonul; apoi 
se cade să intre la post şi la oprelişti de ispite vreme de patruzeci de zile, în care nu ti-i îngăduit nici de 
femeia ta, necum de alta să te atingi. Pe lângă acestea apoi, se cade să-ţi găseşti în casă un loc de unde 
noaptea să poţi privi bolta cerească şi după ceasul de vecernie să mergi la locul cela unde să-ți aşezi din 
vreme o masă cât de lată şi pusă într-așa chip, încât stând de-a-npicioarelea să-ţi rezemi şalele de dânsa; şi, 
aflându-te pe masa aceea, să întinzi în lături mâinile, ca cei ce-s răstigniți, proptind cu tălpile țărâna; iar de 
pofteşti să-ţi rezemi picioarele de vreun țăruş, poţi liniştit s-o faci şi p-asta. Într-acest chip, uitându-te ţintă 


cer, să şezi până la ziuă, fără să mişti de loc. Acu, de-ai fi învăţat şi ştiutor de carte, s-ar cuveni ca- 
vremea asta să spui niscaiva rugăciuni pe care ţi le-aş da anume; dar cum nu eşti, să spui în schimb de trei 
sute de ori Tatăl nostru şi tot de-atâtea ori Bucură-te Fecioară, întru de veci slăvirea Treimii celei sfinte; şi 
uitându-te la cer să-ţi amintești mereu că Domnul Dumnezeu e făcătorul cerului și al pământului și să-ți 
aduci aminte de patimile lui Cristos, şezând aşa precum a stat şi dânsul răstignit pe cruce. Apoi, când ai să 
auzi că bate clopotul a zi, de vrei, poţi să te duci aşa îmbrăcat cum ești să te azvârli în pat, ca să mai dormi 
niţel; iar dimineaţa, mai târziu, se cade să mergi la biserică şi să asculţi neapărat, zic, pe puţin trei slujbe, 
rostind de cincizeci de ori Tatăl nostru şi tot de-atâtea ori Bucură-te Fecioară; după aceea să-ţi vezi smerit 
de treburi, dacă te-aşteaptă încaltea vreo trebuşoară anume, apoi să şezi la cină, iar când apune soarele să 
mergi încă o dată la biserică şi acolo să mai spui niscaiva rugăciuni pe care ţi le-oi scrie eu şi făr' de care 
nu se poate; iar după ceasul de vecernie să te apuci din nou de la capăt de toate cele ce ţi-am spus. Făcând 
acestea întocmai, aşa cum le-am făcut şi eu la vremea mea, nădăjduiesc că ai să simți - chiar înainte de 
împlinirea canonului - dulceaţa fericirii veşnice, de-ai să le faci smerit şi cu evlavie creștinească. 

Frate Puccio îi zise atunci: 

— Treaba nu pare a fi prea grea şi nici prea lungă, cuvioase; aşa că poate fi făcută, şi încă foarte bine; 
de aceea eu, cu ajutorul lui Dumnezeu, m-oi apuca de ea duminica ce vine. 

Şi, plecând de la călugăr, se întoarse acasă şi cu învoirea lui se apucă să-i spună de-a fir-a-păr 
nevesti-si toată povestea cu canonul. Femeia pricepu prea bine ce anume înţelese călugărul când îi spusese 
să şadă nemişcat până la zori de ziuă; de aceea, placându-i născocirea, îi răspunse bărbatului că ea de lucrul 
ăsta şi de orice altul ar fi făcut spre mântuirea lui era nespus de bucuroasă şi că voia şi ea să țină post cu 
dânsul, pentru ca Domnul Dumnezeu să-i primească pocăinţa, dar că mai mult decât atât nu înţelegea să 
facă. 

Căzând ei dar la învoială, când veni duminica, Frate Puccio îşi începu canonul, iar preacucernicul 
călugăr, înţelegându-se din vreme cu femeia, începu să vie la ea la cină aproape în fiecare seară, pe la 
vremea când nimeni nu putea să-l vadă, grijindu-se s-aducă el singur de-ale gurii, şi băutură şi bucate; şi 
după ce se desfătau pân' se crăpa de ziuă, călugărul pleca, iar Frate Puccio, bietul, mergea şi el să se 
odihnească. 

Locul pe care Frate Puccio şi-l alesese de canon se afla alături de odaia în care se culca femeia şi 
numai un zid foarte subțire îl despărțea de ea. Din care pricină într-o noapte, hârjonindu-se cuvioșia-sa cam 
fără cumpăt cu femeia și ea cu el, i se păru lui Frate Puccio c-aude clătinându-se podeaua casei; or, cum 
tocmai atunci bătuse suta zicând mereu la Tatăl nostru, ajuns acolo puse punct şi fără a se mişca din loc, îşi 
chemă nevasta şi-o întrebă ce naiba face în casă. Femeia, şugubeaţă din fire, cum pasămite tocmai atunci se 
nimerise a călări măgarul sfântului Benedetto, ori poate al sfântului Gualberto, răspunse: 

— Vai şi amar, bărbate, de sufleţelul meu! Mă zvârcolesc de nu mai pot. 

Bărbatul o întrebă atunci: 

— Da' ce-ai păţit, femeie? Ce mai e şi asta acu? 

Nevasta, râzându-i drept în nas, ca una ce era şireată şi poate avea şi de ce râde, răspunse: 

— Cum ce mai e şi asta? Doar nu tu ai zis de mii de ori: „cine de cine n-are parte cât ține noaptea se 
tot zbate”? 

Frate Puccio, crezând că într-adevăr postitul îi alungase somnul şi că din pricina aceasta se zvârcolea 
în pat, îi zise: 

— Măi femeie, nu ţi-am spus eu să nu postești? Da' tu, căpățânoasă, n-ai vrut s-asculți de mine. Ei hai- 
de, încearcă acu şi nu te mai gândi la asta; gândeşte-te doar la odihnă; că zău, aşa te-nvârţi în pat de zgudui 
toată casa. 

Femeia îi zise atunci: 
— N-ai grijă tu de mine! Tu vezi-ţi de-ale tale şi lasă-mă pe mine în pace, că ştiu eu ce trebuie să fac. 

Frate Puccio, dacă văzu aşa, se linişti şi se apucă din nou să turuie la Tatăl nostru; iar ceilalţi doi di 
noaptea aceea, după ce-şi așternură într-altă parte a casei patul, se desfătară în el cu multă voie bună, atâta 
vreme cât ținu canonul Fratelui, săracul; iar pe la ceasul amintit călugărul pleca, femeia se întorcea în patul 
ei şi Frate Puccio, nu după multă vreme, se întorcea şi el de la canon. 
Urmându-şi dar într-acest chip Fratele pocăința, iară femeia desfătarea, adeseori glumind, nevasta îi 


zicea călugărului: 

— Tu-l pui pe Frate Puccio să facă pocăință, iar noi prin pocăinţa lui intrăm de-a dreptu-n rai. 

Şi, fiind femeia mulțumită, se obişnui într-atât cu bucățele călugărului, încât - cum bărbăţelul o ţinuse 
cam multă vreme la post - deşi într-acestea Frate Puccio îşi isprăvi canonul, găsi într-altă parte loc în care 
să se înfrupte cu Don Felice dimpreună şi multă vreme încă se desfată pe-ascuns cu el. Drept care, spre a 
potrivi aidoma cuvintele din urmă cu cele dintru început, vom zice dar că Frate Puccio, de unde socotea 
să-şi facă lui un loc în rai, trimise acolo pe călugăr şi pe nevastă-sa, săraca, care trăia cu el în mare lipsă de 
bucate, bucate din acelea cu care mai apoi preacuviosul, în multa lui milostivire, o îndestulă cu prisosință. 


OVESTEA A CINCEA 


Zima îi dăruieşte lui messer Francesco Vergellesi un armăsar, drept care acesta îl lasă să stea de 
vorbă cu nevasta lui; or, fiindcă dânsa tace, Zima răspunde în locul ei, şi cele ce urmează apoi se potri- 
vesc aidoma răspunsurilor sale. 

grație, îi porunci Elisei să spună mai departe. Iar dânsa, olecuță cam îndărătnică din fire, nu c-ar fi fost 


răutăcioasă, ci doar așa, din obișnuinţă, prinse a grăi precum urmează: 

— Multe ştiind, mulţi socotesc că alții n-ar şti mai nimica şi adeseori, crezând că-i păcălesc pe ceilalți, 
până la urmă îşi dau seama că ei au fost cei păcăliți. Din pricina aceasta socot că e curată nebunie să încerci 
fără de niciun rost să pui la încercare în ceilalți puterea și agerimea minții lor. Dar, fiindcă poate alții nu 
socotesc ca mine, am să vă povestesc acum, urmând porunca dată, câte a păţit un cavaler, de felul lui de 
prin Pistoia. Trăia pe vremuri dar, în orăşelul amintit, un cavaler din neamul Vergellesilor, messer 
Francesco după nume, om putred de bogat, destoinic şi înţelept, dar cărpănos din cale-afară. Or, fiind el 
nevoit să plece la Milano drept căpetenie a cetății, își adună din vreme tot ce-i făcea trebuință ca să se 
înfățișeze cu cinste în noua slujbă, dar mai avea nevoie de un armăsar, care să fie vrednic de el şi rangul 
lui; şi, fiindcă nu găsise nici unul care să-i placă, şedea şi se gândea şi nu ştia ce să facă. 

Acu, tot la Pistoia trăia pe vremea aceea un tânăr, pe care îl chema Ricciardo, de neam cam prost, dar 
tare avut, care umbla şi se ținea aşa de spilcuit şi dichisit, încât mai toată lumea îl poreclise Zima; şi tânărul 

moasă şi pe deasupra și cinstită. Or, tocmai Zima acesta avea un armăsar care trecea drept cel m: 
mândru din câţi avea Toscana şi, fiind aşa frumos, stăpânul său îl îndrăgea ca pe ochii din cap. Și fiindcă la 
Pistoia cu mic cu mare toți știau de dragul cui suspină Zima, se aflară unii care îl îndemnară pe messer 
Francesco să-i ceară armăsarul, zicând că fără doar şi poate Zima i l-ar fi dat, de dragă ce-i avea nevasta. 
Messer Francesco, mânat de zgârcenie, îl chemă pe Zima la el acasă şi-i ceru să-i vândă armăsarul, 


făcându-şi socoteala că într-acest chip va izbuti să-l dobândească în dar. 

Zima, văzând ce-i cere, se bucură şi-i zise: 

— Messere, poţi să-mi dai tot ce-ai agonisit pe lume şi calul tot nu ţi l-aş vinde; dar dacă vrei, ţi-l dau 
în dar c-o învoială anume, prin care eu, până ce nu-ţi iei calul - având încuviinţare de la domnia-ta, care-ai 
să fii de faţă - să pot să-i spun vreo două vorbe nevestei dumitale, dar într-așa fel, încât nimeni să nu audă 
ce-am să-i spun. 

Messer Francesco, cum zgârcenia nu se îndura să-i deie pace, gândind că-l va putea înşela, răspunse că 
se învoieşte şi că din partea lui putea să-i tot vorbească nevesti-si cât ar fi vrut. Lăsându-l deci s-aştepte în 
sala de ospeţe, se duse în odaia femeii şi, după ce-i arătă cât de uşor ar fi putut să pună mâna pe armăsar, îi 
porunci să vie s-asculte ce-o să-i spună Zima, dar nu care cumva s-o puie naiba să-i răspundă, nici mult şi 
nici puţin, c-ar fi fost vai de ea. Femeia își ocărî bărbatul pentru isprava asta, dar, nevoită fiind să-i 
împlinească vrerile, răspunse c-o să vie şi se porni pe urma lui în sala de ospeţe, ca să audă ce anume avea 
să-i spună Zima. 

Acesta, după ce mai întări cu cavalerul încă o dată numita învoială, se aşeză cu femeia într-un colțişor 
îndepărtat al sălii şi începu să-i spună aşa precum urmează: 

— Vrednică doamnă, sunt pe deplin încredinţat că eşti atât de înțeleaptă, încât ai priceput de mult ce 
foc mi-ai aprins în piept cu frumuseţea dumitale, care de bună seamă întrece orice frumuseţe din câte mi-a 
fost dat să văd; cât despre bunele deprinderi şi alesele însuşiri ce zac în dumneata şi care ascund în ele 
puteri nebănuite ce-ar izbuti să farmece orișice suflet de bărbat, socot că-i de prisos să-ți mai aduc aminte; 
de aceea nu-i de lipsă să-ţi dovedesc prin vorbe că dragostea ce ţi-am purtat e cea mai arzătoare din câte 
s-au purtat de vreun bărbat unei femei; şi asemenea te voi iubi şi de aici înainte, până ce moartea va curma 
nenorocita-mi viață şi chiar şi după aceea, căci dacă pe cealaltă lume oamenii se iubesc cum se iubesc 
aicea, atunci pe vecie te voi iubi şi eu. Drept care poţi fi sigură că n-ai pe lumea asta un lucru, oricum ar fi 
să fie el, de preţ ori de nimica, pe care să te bizui mai mult decât pe mine, ori să ţi-l ştii mai apropiat decât 
îti sunt eu, aşa cum mă vezi şi cât plătesc, cu toate ale mele dimpreună. Şi ca să fii cu totul încredinţată de 
acestea, îți spun c-aş fi mai fericit de m-ai învrednici să-mi ceri un lucru care să-mi șadă în putere, decât 
dacă pământu-ntreg ar fi sub stăpânirea mea şi-ar împlini pe loc poruncile ce i le-aş da. Or, dacă sunt al 
dumitale cu trup şi suflet, cum îţi spun, nu fără de temei voi cuteza să înfățișez rugarea mea înălțimii-tale, 
de la care singură mi se trage liniştea, mântuirea şi toată fericirea mea. Drept aceea, ca o slugă prea smerită 
ce-ţi sunt, te rog, iubita mea, tu, singura nădejde a sufletului meu ce arde în para dragostei nădăjduind 
numai la tine, te rog să fii atât de bună şi într-atât să-ți mulcomeşti asprimea ta de altădată, pe care pururi 
mi-ai vădit-o mie, ce sunt al tău, încât să pot să spun, îmbărbătat de mila şi îndurarea ta, că tot aşa precum 
nebănuita-ţi frumuseţe mi-a dat prilej să te iubesc, la fel acum tot ea e aceea ce-mi dăruieşte viață, viață ce 
poți fi încredințată că dacă sufletu-ți semet nu se înclină rugii mele, se va topi ca lumânarea şi lumea te va 
socoti pe tine ucigașă. Și las' că moartea mea nu i-ar aduce cinste, dar şi fără de asta, socot că uneori, 
mustrată fiind de cuget, o să te doară inima de cele ce-ai făcut, și ai s-ajungi să-ți spui în sinea ta, 
înduioşată: „Ah, Doamne, cât de rău făcut-am că n-am fost mai drăguță cu Zima-al meu, săracul”; dar cum 
căinţa ta va fi zadarnică atunci, şi mai vârtos ai să te chinui. De aceea, ca nu cumva s-ajungi acolo, acum 
cât încă poți să-mi vii într-ajutor, fii bună, fie-ţi milă şi până ce mai sunt în viaţă, îndură-te de mine, căci 
numai ție-ți stă în putere să faci din mine omul cel mai fericit sau cel mai amărât din toată lumea asta. 
Nădăjduiesc că ai să fii atât de bună, încât să nu poți suferi gândul că singura răsplată a dragostei ce-ţi port 
va fi să fie moartea şi ca atare aştept cu vorbe blânde şi duioase să-mi întăreşti simţirea, ce tremură ca frun- 


„plină de spaimă în faţa ta. 


Şi, oprindu-se aici, după ce oftă din greu şi picură din ochi câteva boabe mari de lacrimi, aşteptă să 
vadă ce-i răspunde doamna. Femeia, pe care nici faptele de arme săvârșite în cinstea ei, nici serenadele, 
nici atâtea alte dovezi de dragoste pe care i le dăduse Zima nu izbutiseră s-o miște, se lăsă de data asta 
înduplecată de cuvintele duioase pe care i le şoptise înflăcăratul tânăr şi începu şi ea să simtă ce va să zică 


dragostea, pe care până atuncea n-o cunoscuse niciodată. Dar, deși nu scoase o vorbă, ca nu cumva să calce 
porunca lui messer Francesco, totuși, oftând din când în când, nu izbuti să ascundă ceea ce i-ar fi mărturisit 
bucuroasă tânărului, de-ar fi putut vorbi. Zima, după ce aşteptă o vreme, văzând că doamna nu-i răspunde, 
se minună dintru început, dar după aceea îşi dete seama de vicleşugul cavalerului. Şi, uitându-se țintă la 
dânsa, văzu cum îi sclipeau privirile când se uita la el şi, pricepând suspinele pe care ea încerca să şi le 
înăbușe în piept, prinse a nădăjdui și, ajutat fiind de nădejde, începu să-i răspundă lui însuşi în numele 
femeii, aşa ca să-l audă ea, zicându-şi: 

— Dragă Zima, încă de mult, vezi bine, mi-am dat eu seama cât de mare şi de curată ţi-e iubirea, şi 
acuma că mi-o spui tu însuţi şi mai adâncă o socot şi, drept să-ţi spun, mă bucur. Totuşi, dacă purtarea mea 
ți s-a părut cam aspră şi neîndurătoare, n-aş vrea să crezi că şi la suflet sunt tot aşa precum m-arăt la față: 
dimpotrivă, întotdeauna te-am iubit şi te-am avut mai drag decât pe orice alt bărbat, dar am fost silită să mă 
port aşa cum m-am purtat, fie de teama celorlalți, fie spre a izbuti să-mi țin neîntinată cinstea. Acuma însă 
a venit vremea să-ți arăt pe faţă cât te iubesc şi să te răsplătesc pentru iubirea pe care mi-ai purtat-o şi încă 
mi-o mai porți; de aceea fii pe pace şi nu te necăji, că messer Francesco stă să plece zilele astea la Milano - 
după cum bine știi, că doar de dragul meu i-ai dat mândreţea de armăsar - şi, de îndată ce-o pleca, îţi jur pe 
legea mea şi pe iubirea multă ce-ţi port că-n scurtă vreme ne-om întâlni împreună şi-om da împlinire 
fericită iubirii ce ne leagă. Şi ca să nu fii nevoit să-mi mai vorbeşti de treaba asta, îți spun de pe acuma că-n 
ziua în care ai să vezi două ştergare întinse la geamul odăiței mele, ce dă către grădină, în noaptea acelei 
zile să te strecori la mine prin portița grădinii, ferindu-te nu are cumva să te zărească cineva: că eu te-oi 
aştepta şi dimpreună toată noaptea ne-om desfăta unul pe celălalt aşa precum dorim. 

De îndată ce Zima grăi astfel în locul doamnei, începu să vorbească şi pentru el, zicând: 

— Iubita mea, multă bucurie pe care mi-a adus-o răspunsul tău îmi copleșeşte într-atât simțirile, încât 
abia mai pot îngăima câteva vorbe, spre a-ţi mulţumi cum se cuvine; dar chiar dac-aş putea vorbi mi-ar fi 
cu neputinţă să aflu atâta vreme cât să-mi ajungă pe deplin spre a-ţi mulţumi precum aș vrea şi cum s-ar 
cuveni; de aceea rămâie în puterea ta să-ți închipui cum aş dori să-ți mulțumesc și totuşi nu-s în stare. 
Atâta-ţi spun: că negreşit voi face cum mi-ai poruncit; şi poate atuncea, îmbărbătat de un dar atât de scump 
ca cel pe care mi l-ai dat, voi izbuti, trudindu-mă, să-ți mulţumesc pe cât aş vrea. Acuma însă, aici, noi doi 
nu mai avem ce să ne spunem; de aceea, prea iubită doamnă, să-ți facă parte Dumnezeu de toată bucuria şi 
binele ce ţi-ai dorit, că eu mă duc. Rămâi cu bine. 

La toate acestea doamna nu scoase nici o vorbă; drept care Zima se sculă şi se îndreptă spre cavaler. 
Acesta, văzându-l că vine, îi ieşi înainte şi-i zise râzând: 

— EI, ce zici? Mi-am ţinut ori nu făgăduinţa dată? 

— Nu, messere, căci dumneata mi-ai făgăduit să mă laşi să stau de vorbă cu nevasta dumitale, şi când 
colo m-am pomenit c-o stană de piatră în față. 

Cuvintele acestea îi plăcură din cale-afară cavalerului, care deşi îşi preţuia nevasta tare mult, acum 
simţi c-o preţuieşte şi mai vârtos ca înainte. Și zise către Zima: 

— Al meu e armăsarul! 

Iar Zima îi răspunse: 

— Al dumitale, al dumitale; dar dac-aș fi ştiut din vreme ce roade am să culeg de pe urma hatârului pe 
care mi l-ai făcut, mai bine ţi-l dădeam degeaba; şi-n-caltea de ţi l-aş fi dat! C-aşa, domnia-ta l-ai cumpărat, 
pe câtă vreme eu nu pot să zic că l-am vândut. 

Cavalerul râse cu poftă şi având acum şi armăsar, peste câteva zile porni la drum către Milano. Iar 


aa aa 


amna lui fiind singură de capul ei în casă, tot frământând în sine cuvintele lui Zima şi dragostea ce i- 
purta, ba amintindu-și şi de calul pe care-l dăruise numai de dragul ei, îşi zise: „Ce fac, sărmana de mine! 
Adică de ce să-mi irosesc degeaba tinerețile? Bărbatul mi-i plecat şi nu mai vine şase luni. Când m-o 
despăgubi el oare de toată vremea asta? Când am să fiu bătrână? Unde mai pui că niciodată n-am să găsesc 
un altul să mă iubească atâta. Sunt singură și n-am de cine să mă tem; nu ştiu, zău, de ce n-aş folosi prilejul 


ăsta de-a petrece, acum că pot s-o fac; doar n-o să-mi fie la-ndemână mereu, aşa cum mi-e acuma. De știut, 
nimeni n-are să ştie; şi-apoi, chiar de s-ar şti, mai bine e să faci ceva şi-apoi să-ți pară rău decât să nu faci 
şi pe urmă să-ţi pară rău că n-ai făcut”. Şi, chibzuindu-se astfel, într-o bună zi puse două ştergare la 
fereastra care dădea spre grădină, aşa cum o învățase Zima; iar tânărul, văzându-le, se bucură nespus și 
cum se înnopta afară se duse pe ascuns la poarta grădiniţei, pe care o găsi deschisă; apoi se îndreptă către o 
altă uşă care dădea în casă şi acolo dădu peste femeia care şedea şi-l aştepta. Dânsa, văzându-l că vine, îi 
ieşi înainte şi-l primi bucuroasă, iar el, îmbrăţișând-o şi sărutând-o de mii şi mii de ori, porni pe urma ei pe 
scări şi-o dată ajunşi la ea-n odaie, culcându-se degrabă, cunoscură amândoi cele mai dulci simţiri ale 
iubirii. Şi noaptea aceea, deşi fu prima, nu fu totuşi şi ultima, căci câtă vreme cavalerul şezu la Milano, şi 
chiar şi după ce se întoarse, Zima veni şi-ntr-alte rânduri, spre multa desfătare a ambilor părtaşi. 


OVESTEA A ȘASEA 


Ricciardo Minutolo o iubește pe nevasta lui Filipello Sighinolfo; ştiind-o geloasă pe bărbatul ei 
şi vârându-i în cap că-n ziua următoare Filipello avea să se întâlnească, chipurile, cu nevasta lui la o 
baie, o face să se ducă acolo, iar femeia, crezând că se culcă cu bărbatul ei, se pomeneşte la sfârșit că 
s-a culcat chiar cu Ricciardo. 


Elisa îşi isprăvise povestea, când regina, după ce lăudă şiretenia lui Zima, îi porunci Fiammettei să 


spună mai departe. lar dânsa, cu zâmbetul pe faţă, îi zise: 

— Bucuroasă, doamnă! 

Şi începu astfel: 

— Socot că n-ar strica să mai ieşim puţin din orăşelul nostru, care - îmbelşugat cum e întru toate - nu 
duce lipsă nici de fapte ori pilde grăitoare, şi să mai povestim câte ceva şi despre cele care se întâmplă în 
lumea largă, aşa cum a făcut Elisa. De aceea, trecând acuma la Napoli, am să vă arăt cum a ajuns o sfântă 
din acelea ce fug cu scârbă de iubire, cum a ajuns, zic, să cunoască roada iubirii înainte să ştie cum e 
floarea ei, şi asta numai prin destoinicia unui bărbat care o iubea; şi cred că această întâmplare va deştepta 
în voi mai multă grijă pentru cele ce s-ar putea să vi se întâmple, desfătându-vă în acelaşi timp de cele 


Caii a 


La Napoli, oraș străvechi şi poate mai plăcut ca orice alt oraş de-al nostru, trăia pe vremuri un tână 
vlăstar de neam şi viță veche, bogat ca nimeni altul, pe care îl chema Ricciardo Minutolo. Şi tânărul acesta, 
deși era însurat c-o fată tare frumușică și cu mult vino-ncoace, se îndrăgosti de alta, care - după credinţa 
tuturor - le biruia în frumuseţe pe toate celelalte femei napolitane. Acesteia îi zicea Catella și era nevasta 
unui tânăr, bărbat de neam și el, pe nume Filippello Sighinolfo, pe care ea, cinstită fiind, îl prăpădea din 


ochi de drag ce îl avea. lubind-o dar Ricciardo fără nădejde pe Catella şi săvârşind tot ce se cere să 
săvârşească un tânăr spre a dobândi iubirea femeii îndrăgite, cum n-ajungea cu nici un chip să-și mai aline 
focul, căzu la mare supărare şi aproape că pierdu nădejdea: şi, fiindcă nu ştia ori poate nu putea să scape de 
iubirea lui, nici de murit nu se îndura să moară aşa, nemângâiat, şi nici de viață n-avea poftă. Or, pe când 
se chinuia aşa precum am spus, se nimeriră într-o zi să vie pe la el nişte femei, rude de-ale lui, care-l 
povăţuiră cu vorbe bune și înțelepte să se lase păgubaş de dragostea zadarnică ce i-o purta Catellei, căci ea, 
ziceau cumetrele, așa-şi iubea bărbatul, că de geloasă ce era până şi de paserile cerului se temea, nu care 
cumva să i-l fure. Ricciardo, auzind cât de geloasă a Catella, se hotărî numaidecât să tragă folosinţă de pe 
urma acestei gelozii; ca atare se prefăcu îndrăgostit de alta şi de dragul ei începu să se dedea la lupte, la 
întreceri între cavaleri şi altele de acest soi, făcând adică într-un cuvânt tot ce făcuse şi pentru Catella 
odinioară. Din pricina aceasta, nu după multă vreme, toți cei din Napoli crezură, şi aşijderi şi Catella, că 
alta era doamna pe care o îndrăgea acuma cu atâta înflăcărare; şi atât stărui Ricciardo în şiretlicul lui, încât 
până la urmă ajunseră cu toţii atât de bine încredinţaţi că pe-alta o iubește, că până şi Catella, uitându-şi 
îndărătnicia cu care se purta cu el din pricina iubirii lui, prinse a-l privi mai îmblânzită și ajunse a-i da și 
lui bineţe când se întâlnea cu el, precum făcea şi cu ceilalți. 

Astfel, fiind căldurile în toi şi doamnele cu cavalerii, după obiceiul locului, pornind în pâlcuri să 
petreacă pe țărmul mării, unde prânzeau și apoi cinau cu toţii dimpreună, Ricciardo, aflând că şi Catella 
plecase din oraş, porni şi el c-o ceată de cavaleri şi doamne şi fu primit în grupul femeilor cu care petrecea 
Catella, după ce multă vreme se tot lăsă poftit, ca şi cum n-ar fi fost prea dornic să stea cu ele de poveşti. 
Doamnele, dimpreună cu Catella, se apucară a-l necăji şi-a face haz pe socoteala iubirii lui mai noi, iar 
dânsul, prefăcându-se îndrăgostit pân' peste cap, le îmboldea şi mai vârtos să facă haz şi să vorbească. 
Apoi, de la o vreme, risipindu-se doamnele care încotro, ca la petreceri, iar Catella rămânând cu alte câteva 
pe locul unde sta Ricciardo, tânărul îi azvârli în treacăt o vorbuliță anume despre o iubită a lui Filippello, 
bărbatul ei; la care doamna, cuprinsă dintr-o dată de multă gelozie, prinse a se perpeli, dorind cu orice preţ 
să ştie ce anume socotise să spună tânărul printr-asta. Şi după ce se ţinu ea cât se ţinu, la urmă, 
nemaiputând răbda, îl rugă pe Ricciardo, în numele iubirii pe care i-o purta femeii aceleia, să-i spună la ce 
anume se gândise când azvârlise acea vorbă. 

Ricciardo îi răspunse: 

— Domnia-ta mă rogi în numele unei femei de dragul căreia nu pot să-ţi răspund la întrebare; de aceea 
sunt gata să te lămuresc, dacă-mi făgăduieşti să nu spui nimănui nimica, nici bărbatului dumitale, nici 
altora, până ce n-ai să ai dovada că cele ce ţi-am spus sunt toate adevărate; căci, dacă vrei, eu îţi arăt cum 
poţi să-l prinzi cu fata aceea. 

Femeia, mulțumită că-i cere să păstreze taina, punând şi mai vârtos temei pe cele ce-i spusese, i se jură 
să nu vorbească cu nimeni de treaba asta. Trăgându-se deci la o parte, spre a nu fi auziți de ceilalți, 
Ricciardo începu astfel: 

— Doamnă, de te-aş iubi ca altădată, n-aş cuteza să-ţi spun ceva ce-aş şti că te mâhneşte; dar fiindcă 
nu te mai iubesc, mi-e mai uşor acum să-ţi spun curatul adevăr. Nu ştiu de Filippello s-a necăjit ori nu de 
dragostea ce ţi-am purtat-o sau dacă şi-a închipuit că m-ai iubit şi dumneata; oricum, faţă de mine, n-a 
arătat nimic; acum însă, după ce a aşteptat pesemne să-i vină şi lui apa la moară, crezând că nu mai sunt 
bănuitor ca înainte, pare că vrea să-mi facă ceea ce, cred, socoate el că i-am făcut şi eu; încearcă adică cu 
orice preţ s-o aibă pe nevasta mea. Şi după câte aflu, de la o vreme încoace îi tot trimite vorbe în taină şi o 
pisează întruna cu stăruința lui, precum mi-a spus chiar ea, pe care eu am învăţat-o ce să-i răspundă lui. 


Caii ai 


hiar azi de dimineaţă, înainte de-a veni aicea, mă pomenesc în casă cu o femeie care şedea de vorbă î 
taină cu nevastă-mea şi fiindcă am priceput de îndată ce fel de poamă-mi este, am chemat-o pe 
nevastă-mea şi-am întrebat-o ce vroia codoașa. Ea mi-a răspuns: „E aia care-mi poartă soliile lui Filippello, 
pe care tu, tot răspunzându-i și îndopându-l cu nădejdi, mi l-ai legat de gât; şi zice c-ar dori să ştie ce am de 
gând să fac, că el, de mă învoiesc, ar face astfel încât să ne putem întâlni pe ascuns la o baie, aicea în oraș; 


şi pentru asta mă tot roagă şi mă pisează întruna; că dacă tu nu mă îndemni - şi nu pricep de ce - să mă tot 
țin cu el în vorbă, eu dinspre partea mea de mult i-aş fi făcut vânt şi l-aş fi repezit, de n-ar mai fi avut obraz 
să se arate în faţa mea”. Când am aflat-o şi pe asta, mi s-a părut că gluma se îngroaşă prea din cale-afară și 
nu mai e de îndurat; de aceea m-am gândit să-ți spun, ca să pricepi ce fel de răsplată primeşte cinstea 
dumitale, din pricina căreia eu era mai-mai să mor, nu alta. Şi ca să nu-ți închipui că-ţi spun palavre ori 
poveşti şi ca să poţi, de vrei, să vezi chiar dumneata, cu ochii dumitale, câte ţi-am spus acuma, am pus-o pe 
nevastă-mea să-i spună femeii că-i gata să se ducă la baie mâine după-amiază, în ceasu-n care toată lumea 
doarme; iar femeia, mulțumită, s-a dus numaidecât să-i poarte vorba mai departe. Acu, toate ca toate, da' 
nu cred să-ţi închipui c-am să-mi trimit nevasta acolo; dar eu, de-aș fi în locul dumitale, aş face astfel încât 
bărbatul să deie peste mine în loc să dea de aceea pe care aşteaptă s-o întâlnească; şi după ce-aş rămâne cu 
dânsul o bucată, i-aş spune cine sunt şi-apoi i-aş arăta eu lui. Făcând aşa cum zic, socot c-aşa cumplit l-aş 
ruşina, încât şi ocara mea şi-a dumitale ar fi deodată răzbunate. 

Catella, auzind toată povestea asta, fără să țină seamă de omul care i-o spunea și nici de viclenia lui, 
după obiceiul geloşilor crezu pe negândite totul şi apucă să potrivească cele auzite acuma cu anumite 
lucruri petrecute mai demult. Drept care, aprinsă de mânie, îi spuse că va face întocmai cum o învățase el, 
că doar nu era lucru mare, şi că, de va veni la locul întâlnirii, avea să-l ruşineze de bună seamă într-aşa hal, 
încât s-o pomenească-n veci, de câte ori s-ar întâmpla să vadă o femeie. Ricciardo, mulţumit şi încredințat 
că sfatul lui avea să deie roade, îi mai turnă vreo două ca s-o întărească în bănuieli şi să-i sporească 
încredințarea, rugând-o totodată să nu spună nimănui că ştie de la el acestea. Femeia îi făgădui pe legea ei 
să ţină taina. 

A doua zi de dimineaţă Ricciardo se duse la femeia care ţinea baia cu pricina şi-i spuse ce avea de 
gând să facă, rugând-o totodată să-i dea o mână de ajutor. Femeia, care-i era îndatorată, răspunse că-l ajută 
bucuroasă şi hotărî cu el ce-avea să facă şi să zică. În casa unde era baia se afla o odaie în care nu 
răspundea nici o fereastră şi ca atare înăuntru era întuneric beznă. În odaia aceasta femeia, după porunca 
lui Ricciardo, deretică niţel şi cum ştiu mai bine îi aşternu un pat, în care Riccardo, de îndată ce prânzi, se 
întinse şi începu s-o aştepte pe Catella. 

Doamna, încrezându-se în vorbele bărbatului mai mult decât s-ar fi căzut, neagră de supărare, se 
întoarse în asfințit acasă, unde-l află pe Filippello, care, în seara aceea, furat pesemne de alte gânduri, nu fu 
atât de drăgăstos ca-n alte dăţi cu dânsa. Din care pricină femeia intră la bănuieli şi mai vârtos ca înainte, 
zicându-şi în sinea ei: „Nu-ncape îndoială: ăsta e zăpăcit de gândul c-o să petreacă mâine cu femeiuşca 
aceea; dar asta una n-o să-i meargă, în ruptul capului că nu.” Şi într-aceste gânduri petrecu mai toată 
noaptea, tot frământând în minte ce avea să-i spună a doua zi când se vor întâlni la baie. Da' ce s-o mai 
lungesc degeaba? Când se făcu trei după-amiază, a doua zi, Catella îşi luă cu sine slujnica şi, neclintită în 
hotărârea pe care o luase în ajun, porni spre locul întâlnirii. Acolo, dând de băieşiță, o întrebă de Filippello, 
dacă venise ori ba. La care băieşiţa, dăscălită de Ricciardo, răspunse: 

— Dumneata ești doamna care vrea să stea de vorbă cu el? 

— Eu sunt, făcu Catella. 

— Dacă-i aşa, grăi femeia, pofteşte şi te du la dânsul. 

Catella, care căuta sărmana tocmai ce n-ar fi vrut să afle, ceru să i se arate drumul către odaia lui 
Ricciardo şi, după ce intră înăuntru cu fața acoperită, închise uşa după dânsa. Ricciardo, auzind-o, se ridică 
bucuros în picioare şi strângând-o în braţe îi şopti ia ureche: 

— Bine-ai venit, sufleţelul meu! 

Catella, ca să-l păcălească, îl sărută şi ea şi se arătă voioasă, dar nu suflă o vorbă, de teamă nu ca 
cumva s-o dea glasul de gol. În odaie era aşa de întuneric - lucru de care amândoi erau la fel de mulţumiţi - 
încât era cu neputinţă să te obişnuieşti cu bezna aceea. Ricciardo o duse pe Catella către pat şi acolo, fără 
să vorbească, ca nu cumva femeia să-i recunoască glasul, zăcură vreme îndelungată spre multă desfătare a 
ambilor părtaşi. Dar când i se păru Catellei că-i vremea să-şi descarce furia, arzând de ciudă şi mânie, 


prinse-a grăi astfel: 

— Ce păcătoasă soartă au bietele femei și cât de fără rost îşi risipesc iubirea când își iubesc bărbaţii - 
Eu, vai şi-amar de capul meu, de opt ani încheiaţi te îndrăgesc mai mult decât mi-e dragă viaţa, şi tu, pre 
câte-am auzit, te perpeleşti şi mori de dragul alteia, om mârşav şi ticălos ce ești! Cu cine crezi că te-ai 
culcat? Cu aceea pe care ai înșelat-o atâta amar de vreme cu vorbe mincinoase, arătându-i o dragoste pe 
care o dăruiseşi alteia. Află că sunt Catella și nu nevasta lui Ricciardo, netrebnic fără de rușine şi mincinos 
ce eşti! Ascultă-mi glasul şi-ai să vezi de nu sunt eu Catella! Doamne, că-mi pare un veac până s-ajung să 
dau de tine la lumină ca să te scarmăn precum meriţi, spurcăciune şi javră blestemată ce-mi eşti! Ah, vai de 
sufleţelul meu! Pe cine-am îndrăgit atâţia ani de-a rândul! Pe javra asta afurisită, care crezând că strânge-n 
braţe pe alta, nu pe mine, m-a copleșit în două ceasuri, aici, de-atâtea mângâieri cât n-am avut eu parte în 
cei opt ani de zile cât am şezut cu el. Mi-ai fost voinic azi, hai, câine râios ce eşti? Și-acasă faci pe 
slăbănogul! Da' slavă Domnului că barem pământul tău ţi l-ai muncit și nu pământul altuia, precum îţi 
închipuiai. Nu-i de mirare c-astă noapte nu te-ai atins de mine: vezi bine, dumnealui aştepta să se descarce 
de poveri într-altă parte şi-ar fi poftit s-ajungă proaspăt la lupta de-a călare; da' mulţumită Domnului şi 
dibăciei mele, apa a curs la vale aşa cum se cădea să curgă. Ce taci, mişelule, ce taci? De ce nu spui 
nimica? Ai amuţit de când vorbesc? Pe legea mea, nu ştiu ce naiba mă mai ţine să nu-ți vâr unghiile în ochi 
şi să ţi-l scot afară. Credeai că pui treaba la cale făr' să te ştie nimeni, hai? Da' ţi-ai găsit nănașul! Oi fi 
ştiind tu ce-ai ştiut, dar am ştiut şi eu. De data asta nu ţi-a mers, că am avut eu grijă să pun pe urma ta 
copoi mai buni decât credeai. 

Ricciardo în sinea lui se bucura de atare vorbe şi, fără să-i răspundă, îi tot dă zor cu îmbrăţişatul şi 
sărutatul, dezmierdând-o mai straşnic ca înainte. Din care pricină femeia tot melita cu gura, zicând: 

— Acu îți închipui că mai poţi să mă îmbunezi cu dezmierdări, potaie afurisită, şi să mă împaci ca 
să-mi mai treacă; da' află că te înşeli; eu n-oi avea odihnă până ce nu te-oi ocărî de față cu vecinii toți, cu 
rudele şi prietenii, ca să te fac de râsul lumii. Ce, parcă eu nu sunt la fel de frumoasă ca şi nevasta lui 
Ricciardo? Nu sunt la fel ca ea, de neam? Ce taci, spurcatule, n-ai limbă? Ce are ea mai mult ca mine? Ia 
du-te încolo, nu m-atinge; că ţi-o fi fiind destul pe astăzi. Ştiu eu că de acu-nainte, fiindc-am fost eu aicea 
şi nu cealaltă, cum credeai, ai să încerci să faci în silă tot ce-ai făcut şi astăzi. Dar de-mi ajută Dumnezeu, 
am să te învăţ eu minte să-mi duci de-acu înainte dorul! Zău dacă ştiu ce mă mai ţine să nu trimit după 
Ricciardo, care m-a îndrăgit ca pe ochii lui din cap şi care niciodată nu s-a putut mândri că m-am uitat 
barem la el, deşi la drept vorbind nu văd ce rău ar fi într-asta. Tu socoteai c-ai să te culci aicea cu 
nevastă-sa; și până mai la urmă e ca şi cum te-ai fi culcat, căci nu din vina ta s-a întâmplat altminteri; aşa 
că nici pe mine, de m-aş culca cu el, nu văd la ce m-ai ocări. 

Acu, de tânguit s-o mai fi tânguit femeia şi-o mai fi spus ea multe. Dar până mai la urmă Ricciardo, 
chibzuind că de-o lasă să plece întru credinţa aceea s-ar fi putut ca treaba să se sfârşească prost, se hotărî 
să-i mărturisească cine era şi să-i dezvăluie adevărul. De aceea, luând-o în braţe şi strângând-o bine că nu 
cumva să-i scape, îi zise: 

— Sufleţelul meu cel dulce, nu te mai frământa atâta; la câte n-am putut ajunge cu dragoste curată, 
iubirea m-a învăţat s-ajung cu înşelăciune; aşa se face că-s Ricciardo, nu Filippello cum credeai. 

Catella, auzind ce spune şi cunoscându-l după glas, se repezi să sară din pat și, fiindcă nu putu, 
deschise gura ca să țipe; tânărul însă îi astupă gura c-o mână şi-i zise: 

— Doamnă, de-ar fi să țipi şi o viaţă întreagă, ce-i făcut, făcut rămâne; iar dacă țipi, sau faci așa ca să 
se afle ce-am făcut, pot să se întâmple două lucruri: în primul rând (şi treaba asta nu cred că-ţi vine la 

demână) cinstea şi faima dumitale vor fi de-a pururi ştirbite; căci dac-ai să spui că te-am adus aici cu si 


printr-un șiretlic, eu am să zic că nu spui drept, ba chiar mai mult, că te-am momit cu daruri şi cu bani, iar 
că domnia-ta, nemulțumită fiind cu ce ţi-am dat (ca una care așteptai mai mult), te-ai mâniat şi-ai pus la 
cale toată povestea asta şi tărăboiul ce-a urmat; or, fiindcă lumea, precum ştii, mai iute dă crezare la rău 
decât la bine, pe mine mă va crede şi nicidecum pe dumneata. Iar în al doilea rând, între bărbatul dumitale 
şi între mine s-ar isca o duşmănie de moarte, de pe urma căreia s-ar prea putea să-l omor eu sau să 
m-omoare el pe mine, lucru de care apoi o viaţă întreagă ai să te vaieţi şi n-ai să-ți mai găseşti odihnă. De 
aceea, inimioara mea, nu mi te umple singură de hulă și ocară şi nu zvârli în același timp zâzanie între noi, 
punându-ne viața în primejdie. Doar nu eşti cea dintâi şi nici cea de pe urmă femeie înşelată; iar eu, dacă 
te-am păcălit, n-am vrut să-ţi iau printr-asta nimic din ce-i al dumitale, ci m-am lăsat împins numai şi 
numai de iubirea prea multă ce ţi-o port şi-am să ţi-o port o viaţă întreagă, drept slugă prea plecată ce-ţi 
sunt. Și după cum şi în trecut ale mele toate şi cu mine, cu tot ce pot şi preţuiesc, au fost ale dumitale, la fel 
şi de-azi-nainte socot să ţi le dărui şi să le pun în slujba ta, acum mai mult ca niciodată. De aceea, 
ştiindu-te înţeleaptă în tot ce faci, nu mă-ndoiesc că şi de data asta ai să-ți vădeşti înţelepciunea. 

În vreme ce Ricciardo rostea aceste vorbe, Catella suspina și lăcrăma de zor; dar, deși în sinea ei se 
tânguia amarnic de cele ce făcuse şi era mânioasă foc, totuşi cugetul ei îi arătă așa de limpede câtă dreptate 
avea Ricciardo, încât își dete seama că vorba lui într-adevăr putea să se adeverească; de aceea îi răspunse: 

— Ricciardo, nu ştiu, zău, de voi avea puterea să rabd ocara multă şi păcăleala ce mi-ai tras. Nu vreau 
să țip aici, pe unde m-a adus prostia şi gelozia mea smintită; dar fii încredinţat că n-am să-mi aflu pace pân' 
ce într-un fel sau altul n-oi izbuti să mă răzbun; de aceea lasă-mă să plec şi nu mă ţine cu de-a sila. Ai 
dobândit tot ce-ai poftit şi cum ai vrut m-ai chinuit; e vremea să mă lași acu! Fii bun şi lasă-mă, te rog. 

Ricciardo, care ştia că-i încă prea mânioasă, se hotărî în sinea lui să n-o lase să plece până ce nu se 
liniştea; de aceea se apucă s-o îmbune iar cu vorbe dulci şi atâta îi spuse şi-o rugă, până ce dânsa, biruită, 
se împacă cu el. Apoi, prin bună învoială, se desfătară încă mult pe locu-n care se aflau. Și, cunoscând 
atunci femeia cu cât mai dulce-i sărutarea ibovnicului decât aceea a bărbatului, îşi preschimbă asprimea în 
dragoste curată şi începând din ziua aceea îşi îndrăgi cu duioşie iubitul, şi având de grijă să nu se dea în 
vileag, în multe rânduri încă se înfruptară amândoi din roadele iubirii. De care roade, facă Domnul s-avem 
ŞI noi cu toţii parte. 


“POVESTEA A ȘAPTEA 


Tedaldo se ceartă cu iubita lui şi pleacă din Florenţa. După câtva timp se întoarce în chip de 


pele- rin, vorbeşte cu ea şi-o face să-și recunoască greşeala; apoi scapă de la spânzurătoare pe 


bărbatul iubitei, învinuit de moartea lui, îl împacă cu fraţii săi şi la urmă se desfată înțelepțeşte cu 
dânsa. 

Fiammetta tăcuse lăudată de toţi, când regina, spre a nu mai pierde vremea, îi dădu numaidec 
cuvântul Emiliei, care începu astfel: 

— Mie una mi-e drag să mă întorc în orăşelul nostru - pe care celelalte două tovarăşe ale mele au 
socotit să-l părăsească - şi să vă povestesc cum şi-a recâştigat iubita un florentin de-al nostru. 
Trăia pe vremuri la Florenţa un tânăr nobil, pe care îl chema Tedaldo degli Elisei şi care - îndrăgostit 


fiind de-o doamnă, pe nume monna Ermellina, nevasta unui oarecare Aldobrandino Palermini - mulțumită 
deprinderilor sale alese, s-a învrednicit pe drept cuvânt de roadele iubirii. Dar soarta, rea pizmaşă a celor 
fericiți, se puse drept de-a curmezişul plăcerii lui, căci doamna, care câtva timp îl mulţumise pe 
de-a-ntregul, de la o vreme, cine ştie din ce anume pricini, nu mai voi să-l mulțumească, și nu numai că 
nu-i primea soliile, dar nici pe el nu mai voia să-l vadă. Din care pricină Tedaldo căzu la mare supărare, 
dar fiindcă-şi tăinuise cu dibăcie dragostea, nimeni nu se gândi că tocmai dânsa îi era prilej de întristare. Şi 
după ce se strădui în fel şi chip să redobândească iubirea doamnei, pe care nu credea s-o fi pierdut din vina 
lui, văzând că totul e în zadar, se hotărî să plece în lume, pentru ca jalea nesfârşită care-l topea 
de-a-n-picioarelea să nu fie prilej de bucurie pentru aceea care era ea însăşi pricina suferinţei lui. Și, făcând 
rost de ceva bani, fără a înștiinţa pe nimeni, rude ori cunoştinţe, afară doar de-un prieten care ştia toată 
povestea, plecă în taină din Florenţa şi ajunse la Ancona, unde-şi schimbă numele, zicându-şi Filippo din 
Sanlodeccio. Acolo, dând peste un negustor bogat, intră în slujba lui şi porni, împreună cu el, pe una din 
corăbiile acestuia, spre Cipru. Obiceiurile şi purtarea lui Tedaldo îi plăcură atât de mult negustorului încât, 
pe lângă faptul că-i dădu o simbrioară frumuşică, şi-l luă părtaş şi la negoţ, lăsând pe mâna lui o mare parte 
din afaceri. lar Tedaldo ştiu să învârtă așa de bine şi cu atâta istețime trebile încredințate lui, încât ajunse în 
câțiva ani un negustor bogat, dibaci şi cu renume. 

Acu, între acestea, deși tânărul nostru își amintea adesea de nemiloasa lui iubită şi suferea cumplit de 
chinurile dragostei, dorind din toată inima s-ajungă s-o mai vadă, se dovedi atât de tare, încât vreme de 
şapte ani îşi birui simţirile. Dar într-o bună zi, în Cipru, se nimeri s-audă pe cineva cântând o cântare făcută 
pe vremuri de el şi-n care îşi povestea dragostea şi bucuriile trăite alături de iubita sa, şi atuncea, 
gândindu-se că nu e cu putinţă ca ea să-l fi uitat, atâta dor se aprinse în el, încât, nemaiputând răbda, se 
hotărî în sinea lui să se întoarcă la Florenţa. De aceea, punându-și rânduială în treburi, plecă însoţit de un 
slujitor la Ancona, de unde - ajunse fiind cu bine toate ale sale - şi le luă şi le trimise la Florenţa pe numele 
unui prieten de-al negustorului; apoi, cu sluga dimpreună, plecă şi el pe ascuns într-acolo, înveşmântat în 
pelerin şi prefăcându-se a veni de pe la locurile sfinte. Ajuns la Florenţa, trase la un han, ţinut de doi frați, 
care se afla în apropiere de casa dragei lui. Şi cum sosi, se duse ţintă la ea, cu gând s-o vadă cât mai iute; 
dar, ajungând la casa ei, găsi ferestrele şi porţile încuiate, din care pricină îi fu teamă nu cumva să fi murit 
ori să se fi mutat aiurea. De aceea se întoarse îngândurat la han şi-n faţa hanului îi văzu pe cei patru fraţi ai 
săi înveşmântaţi în negru din cap până-n picioare, de care lucru el se minună din cale-afară; şi, ştiindu-se 
pe sine aşa de mult schimbat la straie şi la chip din ceea ce fusese mai înainte de-a pleca, încât cu greu ar fi 
putut să fie recunoscut, fără a mai sta pe gânduri, se apropie de un cizmar şi-l întrebă de ce anume purtau 
straie cernite aceia. La care omul îi răspunse: 

— Sunt îmbrăcaţi în negru, că nu-s nici două săptămâni de când un frate al lor, plecat de multă vreme, 
Tedaldo după nume, a fost răpus, sărmanul; şi zice-se că fraţii au dovedit la curte c-a fost ucis de un 
oarecare Aldobrandino Palermini, care-i închis acu, fiindcă Tedaldo acesta îi îndrăgea nevasta și se 
întorsese pe ascuns ca să se țină iar cu dânsa. 

Mare fu mirarea lui Tedaldo când auzi că un altul îi semăna așa de mult, încât fusese luat drept el, şi se 
mâhni de pacostea care dăduse peste Aldobrandino. Dar, după ce se încredință că doamna lui trăieşte şi-i 
bine sănătoasă, cum între acestea se înnoptase, se întoarse frământat de gânduri la han şi, după ce cină cu 
slujitorul dimpreună, se duse să se culce într-o odaie tocmai sus, aproape de acoperiş, unde-l duseseră 
hangii; acolo, fie de gândurile multe care-i jucau prin cap, fie din pricină că patul era îngust şi tare, sau 
poate şi din cauza cinei care fusese cam slăbuţă, nu izbuti să adoarmă, deşi noaptea trecuse de jumătate 

roape. De aceea, treaz fiind, cam pe la miezul nopţii i se păru că aude nişte oameni scoborând în casă 
pe acoperiş şi apoi prin crăpătura uşii văzu o dâră de lumină. Punând ochiul la crăpătură, Tedaldo se uită 
afară dornic să ştie ce se întâmplă şi văzu o fetișcană frumoasă, care ţinea în mână o lumânare, şi trei 
bărbaţi care veneau spre ea şi care intraseră înăuntru venind de pe acoperiș; iar după ce se întâmpinară unii 
pe ceilalți bucuroşi, unul din ei îi zise fetei: 


— Acu putem fi liniștiți, har Domnului, căci frații numitului Tedaldo învinuiesc de moartea lui pe 
Aldobrandino Palermini, care a mărturisit omorul, astfel încât judecătorul i-a cumpănit până şi osânda. Cu 
toate acestea noi să nu suflăm o vorbă, că dacă s-ar afla că noi l-am omorât, ne-ar paşte și pe noi primejdia 
în care se află acum Aldobrandino Palermini. 

Şi, zicând astfel către fata care părea că-i tare bucuroasă de vestea asta, coborâră scările şi se duseră să 
se culce. 

Tedaldo, auzind acestea, căzu pe gânduri şi începu să cugete în sinea lui cât de multe şi de mari greșeli 
puteau să se strecoare în mințile omeneşti, gândindu-se dintâi la fraţii lui, care îngropaseră plângând pe-un 
altul în locul lui, apoi la bietul Aldobrandino, care fusese învinuit cu totul pe nedrept şi osândit la moarte 
prin martori mincinoşi, şi-n cele de pe urmă la oarba judecată a legilor şi-a celor care păzesc dreptatea şi 
care adeseori, haini cum sunt la suflet, căutând cu râvnă adevărul, ajung a dovedi minciuna; şi apoi mai au 
obraz să-şi zică slujitorii Domnului şi ai dreptăţii sale, când alta nu-s decât călăi în slujba fărădelegilor și-a 
lui Ucigă-l toaca. Pe urmă prinse a se gândi la bietul Aldobrandino şi la scăparea lui, punând la cale cum să 
facă spre a-i veni într-ajutor. 

A doua zi de dimineaţă, lăsându-și sluga la han, când socoti că-i vremea, se duse la iubită; şi spre 
norocul lui, aflând poarta deschisă, intră şi o găsi pe doamnă șezând pe jos într-o săliţă care dădea în 
grădină, plânsă, sărmana, şi amărâtă ca vai de capul ei. Tedaldo, înduioşat, mai-mai să-l podidească plânsul, 
se apropie de ea şi-i zise: 

— Doamnă, nu te mai zbuciuma; curând afla-vei alinare. 

Femeia, auzindu-l ridică capul şi-i zise plângând: 

— Creştine, după câte văd, pari să fii un pelerin de pe meleaguri depărtate. Ce ştii domnia-ta despre 
necazurile mele şi ce-ar putea să mă mângâie? 

Pelerinul îi zise atunci: 

— Doamnă, eu sunt de fel de la Constantinopole şi am venit aici, anume trimis de Dumnezeu, ca să-ți 
întorc în bucurie jalea ce te apasă şi ca să-l mântui de la moarte pe-acela care ţi-e bărbat. 

— Cum? întrebă femeia. De spui că eşti străin şi c-ai ajuns abia acum prin părțile acestea, de unde ştii 
cine sunt eu şi cine mi-e bărbatul? 

Atuncea pelerinul luă de la capăt toate celea şi-i povesti pe rând tot ce răbdase Aldobrandino, îi spuse 
cine era ea, de cât timp era măritată şi alte multe despre dânsa, lucruri pe care el, vezi bine, le cunoştea; 
doamna se minună din cale afară şi luându-l drept proroc, îngenunche la picioarele lui, rugându-l - dacă 
venise anume spre a-l mântui pe Aldobrandino - să se grăbească, căci nu mai era vreme de pierdut. 
Pelerinul, făcând pe sfântul, îi zise: 

— Doamnă, ridică-te şi nu mai plânge. Ia bine seama la ce-ţi spun şi ai de grijă să nu spui la nimenea 
nimic. Pre câte mi se arată mie, necazu-n care te găseşti a dat peste domnia-ta din pricina unui păcat mai 
vechi, pe care Dumnezeu a vrut să ţi-l mai uşureze prin pacostea aceasta și vrea acum să te căieşti, ca să ţi-l 
spele pe de-a-ntregul; că dacă nu, şi mai cumplită urgie va să se abată pe capul dumitale. 

Femeia îi zise atunci: 

— Păcate am destule şi mi-e cu neputinţă să ştiu de care dintre ele vrea Domnul să mă pocăiesc; de 
aceea, dacă-l ştii cumva, spune-mi-l rogu-te şi mie şi-oi face tot ce-mi stă-n putere ca să mi-l ispăşesc. 

— Doamnă, răspunse pelerinul, eu ştiu care-i păcatul şi nu-ţi cer să mi-l spui ca să-l cunosc mai bine, 
ci pentru ca spunându-l să-ți pară şi mai rău de el. Dar să venim la fapte. Ia spune, ţi-aminteşti să fi avut pe 
vremuri vreun ibovnic? Spune! 

Femeia, auzind-o şi pe asta, oftă din greu mirându-se, căci socotea că nimeni nu-i cunoscuse taina, de 
şi în zilele acelea, cu prilejul morţii prepusului Tedaldo, ceva tot răsuflase, din pricina unor cuvinte zvârlite 
în doi peri de prietenul răposatului care ştia ceva, şi zise: 

— Messere, văd că Dumnezeu ți-arată toate tainele, de aceea n-are nici un rost să ți le-ascund pe ale 
mele. E adevărat că-n tinereţe l-am îndrăgit cu patimă pe tânărul de-a cărui moarte e învinuit bărbatul meu, 


precum aşijderea e adevărat şi că l-am plâns când a murit, pe el dar şi pe mine, căci eu, deşi am fost rea şi 
vitregă cu dânsul pe vremuri, n-am putut să-l uit, şi nici plecarea lui, nici vremea îndelungată cât a rămas 
printre străini, nici moartea lui nenorocită nu mi l-au scos din suflet. 

La care pelerinul îi zise: 

— Domnia-ta nu l-ai iubit pe nenorocitul acela care a murit, ci pe Tedaldo Elisei; da' ia să-mi spui 
acum de ce mi te-ai certat cu el? Te-a supărat vreodată? 

Femeia îi răspunse: 

— Asta nici când, Doamne păzeşte! Pricina supărării au fost doar nişte vorbe pe care mi le-a spus un 
blestemat de popă la care m-am spovedit; căci dumnealui, când a aflat cât îmi iubesc ibovnicul şi cât de 
bine ne aveam, mi-a tras o chelfăneală de şi acu mă sperii când îmi aduc aminte, spunându-mi că de nu-l 
alung m-așteaptă dracii în fund de iad, ca să mă ardă veşnic în foc dogorâtor. Şi-așa de tare m-am speriat, 
încât m-am hotărât să nu mai am nimic de-a face cu el; şi, ca să n-am prilej să mai păcătuiesc, n-am vrut să 
mai primesc din partea lui nimica, nici vorbe, nici scrisori. Deși, la drept vorbind, socot că dacă el mai 
stăruia niţel (dar din păcate a plecat cu sufletul zdrobit), văzându-l cum se prăpădeşte topindu-se de dorul 
meu, n-aş fi putut răbda mai mult și hotărârea mea cea aspră s-ar fi muiat de bună seamă, că doar atâta 
aştepta. 

— Fi vezi, ăsta-i păcatul care te chinuie acum, îi zise pelerinul. Eu ştiu cu siguranţă că el, Tedaldo, 
niciodată nu ţi-a făcut vreo silnicie; când te-ai îndrăgostit de el de bunăvoie ai făcut-o, căci ţi-a plăcut 
pesemne; când a venit la dumneata, tot după voie ţi-a făcut şi cu învoirea dumitale aflat-a desfătare în 
prietenia voastră, în care dumneata ori cu vorba ori cu fapta i-ai arătat că afli atâta bucurie, încât ai izbutit 
să-i însuteşti iubirea, măcar că şi la început te îndrăgea chiar prea destul. Şi dacă așa a fost (că doar eu știu 
c-a fost așa), ce anume te-a îndemnat să te desparţi de el cu atâta vrăjmăşie? La câte ţi-a spus popa trebuia 
să te gândeşti înainte şi, dacă socoteai c-are să-ți pară rău de cele ce-ai făcut, n-aveai decât să nu le faci. 
Căci tot aşa cum el era al dumitale, la fel şi dumneata erai întreagă a lui. Dac-ai fi vrut să faci astfel încât 
să nu mai fie al dumitale, puteai s-o faci, căci el se afla în mâna dumitale; dar că domnia-ta, care erai a lui, 
să vrei cu dinadins să i te smulgi din suflet, asta se cheamă că-i hoţie; e-o faptă rea ce nu se cade a fi făcută 
atâta vreme cât celălalt se împotriveşte. Află domnia-ta că şi eu sunt călugăr, drept care cunosc bine 
năravurile preoțești; de aceea, mie unul, întru folosul dumitale, mi-e îngăduit să-i judec și să vorbesc de ei 
fără să-mi ferec gura; ba chiar şi vreau s-o fac, pentru ca de-aci înainte să-i cunoşti mai bine, căci până acu, 
se vede treaba, nu prea i-ai cunoscut. Călugării au fost pe vremuri oameni cucernici şi de treabă, dar cei 
ce-şi zic astăzi aşa şi drept aceia vor să treacă, nu mai au nimic de călugări în ei, decât cel mult sutana și 
nici aceea barem nu e cu adevărat sutană; căci, de unde în trecut cei care-au dat ființă şi-au pus temei 
călugăriei o porunciseră făcută din țesătură aspră, strâmtă, sărăcăcioasă, astfel încât prin ea să se 
oglindească sufletul, sufletul lor ce nu căuta la cele pământești când trupul şi-l acopereau în straie aşa de 
păcătoase, astăzi, în schimb, călugării îşi fac sutane largi, lucioase, căptuşite, croite din postavuri scumpe şi 
după moda și tipicul pontifical, numai ca să se umfle în pene, fără sămânță de ruşine, prin pieţe şi biserici, 
aşa cum fac mirenii cu straiele de sărbătoare. Şi-ntocmai ca pescarul care trudeşte cu năvodul să prindă mai 
mulți peşti deodată, așa şi ei, înfăşurându-şi pulpanele împrejur, se străduiesc din răsputeri să prindă pe sub 
ele mironosiţe, văduve, tot soiul de femei nătânge, ba şi bărbaţi, că dumnealor numai la asta se gândesc, şi 
de-altele nici că le pasă. De aceea, ca s-o spun mai deslușit şi mai pe şleau, ăștia nu poartă nicidecum 
sutană de călugăr, ci doar culorile sutanei. De unde în trecut călugării umblau după mântuirea oamenilor, 
astăzi umblă după femei şi după avuţii; că toată râvna lor au pus-o şi-o pun şi azi în a speria cu vorbe 

flate şi povești cugetul celor proşti şi-n a le arăta că prin pomeni și slujbe îşi curăță păcatele, astfel înc 
drepteredincioşii să vie să le-aducă lor - ce din huzur şi lene, nu din credință s-au grăbit s-ajungă la 
călugărie - care o pâine, care vin, care bucate de sufletul morților. E drept, nu-i vorbă, că pomana și rugile 
răscumpără păcatele făcute; dar dacă cei ce fac pomeni ar şti cui i le fac sau de-ar ajunge să cunoască mai 
bine preoțimea, le-ar ține mai degrabă pentru folosul lor sau le-ar zvârli la porci. Și fiindcă dumnealor 


călugării ştiu bine că pe cât scoboară numărul celor cu avuţii, pe atâta creşte bunăstarea şi avuţia lor, se 
străduiesc care de care cu sperietori și baliverne să-i facă pe ceilalți să nu-și mai adune bogății, ca să 
rămâie ei stăpâni pe ele pân' la urmă. Ei înfierează desfrânarea trupească şi dezmăţul, pentru ca cei ce-s 
vinovaţi să-și pună frâu la pofte şi femeile să le rămână lor; ei blestemă cămătăria şi tot câştigul necurat 
pentru ca, luând ei banii, vezi Doamne pentru a-i da înapoi, să-şi poată face sutane și mai largi, să-și 
cumpere episcopii şi alte ranguri şi mai suspuse cu banii ce ziceau c-ar duce la pierzanie pe cei ai cui erau. 
Iar când sunt dojeniţi pentru atare fapte şi pentru alte multe la fel de rușinoase, ei socotesc că e de ajuns să 
zică: „fă cum spunem noi şi nu cum facem noi”, pentru ca în felul ăsta s-alunge de la dânșii povara 
oricăror păcate, ca şi cum oile ar putea să deie dovadă de mai multă tărie şi statornicie decât păstorii care le 
pasc, şi ca şi cum ei n-ar şti că vorbele acestea sunt pricepute anapoda de cei cărora li se spun. Călugării de 
acuma vor ca oamenii să facă aşa cum îi învaţă ei, să le umple adică pungile cu galbeni sunători, să le 
mărturisească toate tainele, să se țină curaţi, să fie răbdători, să ierte greşelile aproapelui, să se păzească de 
bârfeală, toate lucruri sfinte, frumoase şi cinstite; dar cu ce scop anume? Pentru ca ei să poată face ceea ce 
n-ar putea să facă dacă mirenii ar face altminteri decât cum îi învață ei. Cine nu ştie oare că lenea fără bani 
nu s-ar mai ține pe picioare? Dacă tu îți cheltui banii în desfătări şi în petreceri, călugărul n-o să mai poată 
să huzurească în mănăstire; dacă tu umbli cu femei, călugărul, sărmanul, cum să-și apuce şi el rândul? 
Dacă nu ştii să rabzi şi nici să ierți aproapelui, călugărul n-o să cuteze să-ţi vină-n casă şi să-ți spurce 
femeia şi copila. Dar la ce bun să înşir faptă de faptă în parte? Destul să spun atâta că, ori de câte ori vin 
c-un răspuns de soiul ăsta, ei singuri se învinovăţesc. De socotesc că nu-s în stare să țină piept ispitelor şi 
să trăiască cu evlavie, de ce nu stau închişi în casă? Ori, dacă vor să fie sfinți, atunci de ce n-ascultă 
cealaltă vorbă a Evangheliei, ce zice: „Hristos a început prin faptă şi apoi prin propovăduire”? Să facă ei 
mai întâi şi după aceea să înveţe şi pe alţii! Că eu, de când mă ştiu pe lume, văzut-am dintre ei cu miile 
trăind şi desfătându-se nu numai cu femei mirene, dar chiar şi cu călugărițe; şi încă dintr-aceia ce mai 
amarnic strigă când predică în amvon. Şi noi adică să ne luăm chiar după unii ca aceştia? leie-se cine-o 
vrea şi facă cum îl taie capul, că Dumnezeu şi-așa cunoaște de-i bine ori nu cum a făcut. Dar hai să zicem 
totuşi că n-a greşit călugărul când te-a învăţat că-i mare, că e cumplit păcat să rupi credinţa cununiei; da' 
oare nu-i mai mare păcat să furi un om? Nu-i mult mai mare să-l omori sau să-l alungi în pribegie, ca să 
nemernicească bietul umblând de colo-colo? Vezi bine că-i mai mare, şi nu e om să zică altminteri. Femeia, 
dacă trăieşte c-un bărbat, păcătuiește prin aceasta, dar ăsta e păcat firesc; pe câtă vreme dacă-l fură, îl 
omoară sau îl izgoneşte, atunci păcatul ei purcede din răutatea minţii. Or, eu ţi-am dovedit că dumneata l-ai 
furat pe Tedaldo smulgându-te de lângă el, dumneata ce, nesilită, te-ai dat întreagă lui. Şi află că de omorât 
- întrucât lucrul ăsta a stat în voia dumitale - tot dumneata l-ai omorât, căci, aspră cum ai fost cu el, puțin 
lipsea să nu se omoare cu propriile lui mâini. Iar legea zice că acela care a pricinuit un rău e tot atât de 
vinovat ca și acela care-l face. Cât despre cea de-a treia vină, nimeni nu poate zice că nu ești dumneata 
aceea care-ai pricinuit surghiunul şi hoinăreala lui vreme de șapte ani prin lume. De aceea, prin fiecare în 
parte din aste trei păcate, domnia-ta ai săvârşit păcat cu mult mai mare decât ţi-a fost păcatul de-a fi trăit cu 
el. Dar ia să cercetăm mai cu amănuntul lucrurile: a meritat Tedaldo oare să-i faci ce i-ai făcut? De bună 
seamă nu; chiar dumneata ai mărturisit, şi-apoi eu ştiu că te iubeşte mai mult decât pe sine însuşi. N-a fost 
pe lumea asta femeie mai urcată-n slăvi, mai lăudată şi mărită decât ai fost domnia-ta prin gura lui, de câte 
ori se afla într-un loc unde putea vorbi de dumneata fără să dea de bănuit. Tot ce a avut mai drag pe lume, 
întreaga-i libertate și cinstea lui întreagă, el dumitale ţi le-a dat. Nu era oare tânăr de neam, și, printre 
ceilalţi tineri, şi chipeș pe deasupra? În cele câte ţin de vârsta tinereţii nu era oare priceput, destoinic şi 


iteaz? Poţi zice că n-a fost iubit? Nu-l îndrăgeau oare cu toţii? Nu-l întâlneau cu bucurie? De bună seam 
toate acestea nu poţi să le tăgăduieşti. Și-atuncea cum, cum de-ai putut să mi te iei după un călugăr smintit, 
pizmaş şi dobitoc şi să urzești faţă de el un gând aşa de crud? Eu nu ştiu, zău, cum sunt și femeile astea 
care fug de bărbaţi şi nu-i preţuiesc îndeajuns, când tocmai dimpotrivă, de-ar sta să se gândească la ceea ce 
sunt ele și-ar judeca apoi cu câte nobile însuşiri e înzestrat bărbatul de către Dumnezeu - mai presus decât 
orice altă viețuitoare de pe fața pământului - ar trebui să se mândrească de sunt iubite de-un bărbat, să-l 
îndrăgească ca pe ochii din cap şi să se străduiască în fel şi chip să-i intre în voie, astfel încât iubirea lui să 
nu secătuiască în veci. Or, felu-n care te-ai purtat domnia-ta, îmbrobodită de vorbele unui călugăr, vreun 
linge-blide hămesit şi puturos pesemne, nu e nevoie să ţi-l spun, că doar îl ştii prea bine; da' pasămite popa 
râvnea să şadă dumnealui pe locul de unde se căznea să-l surghiunească pe celălalt. Acesta-i, dar, păcatul 
pe care sfânta judecată - ce pururi cu cumpănă dreaptă desăvârşeşte orice faptă pe care a început-o - n-a 
vrut să-l lase neplătit. Căci, după cum domnia-ta fără temei te-ai străduit să i te smulgi din braţe 
sărmanului Tedaldo, la fel bărbatul dumitale - şi el fără temei - tot prin Tedaldo s-a aflat şi se află încă în 
primejdie, iar dumneata în supărare. De care, dacă vrei să scapi, se cade să făgăduieşti, şi mai cu seamă să 
şi faci, că dac-o fi să vie Tedaldo din surghiun vreodată, domnia-ta îi vei da înapoi iubirea, prietenia şi 
îngăduinţa dumitale, punându-l iar pe-același loc unde a stat mai înainte de a fi ascultat domnia-ta prosteşte 
vorbele smintitului de popă. 

Zicând acestea, pelerinul sfârşi ce avea de spus; iar doamna, care-l ascultase cu sufletul la gură - 
părându-i-se drepte şi întemeiate cele spuse, şi încredinţată fiind c-a fost lovită de năpastă din pricina 
păcatului dezvăluit de pelerin - îi zise: 

— Omul lui Dumnezeu, îmi dau seama că cele câte spui sunt toate adevărate, şi-n bună parte am ajuns 
- prin mărturia dumitale - să înţeleg şi eu acuma ce poame sunt călugării pe care îi socoteam drept sfinți; de 
asemeni văd şi eu acum ce greu păcat am săvârșit purtându-mă rău cu Tedaldo şi-s gata să-l plătesc așa 
precum m-ai învăţat, dac-aş putea s-o fac. Dar cum? Tedaldo niciodată n-o să mai vină înapoi, căci a murit, 
sărmanul; şi, cum e mort, e de prisos să mai făgăduiesc ceva, căci n-am să pot să-mi ţin făgăduinţa dată. 

La care pelerinul îi zise: 

— Pre câte mi se-arată mie, Tedaldo nu e mort, ci dimpotrivă-i teafăr, voinic şi sănătos şi-ar fi şi 
fericit dac-ar redobândi iubirea dumitale. 

Femeia îi zise atunci: 

— Gândeşte-te ce spui! Doar l-am văzut cu ochii mei, în fața porții mele, răpus de zeci de lovituri şi 
l-am ținut în braţele astea şi i-am scăldat obrazul cu lacrimile mele, din care pricină, se pare, lumea mi-a 
scos şi vorbe. 

Pelerinul îi răspunse: 

— Să zici ce-i zice, doamnă, eu una-ţi spun şi bună: Tedaldo nu e mort; şi, dacă-mi dai făgăduinţa așa 
cum ţi-am cerut-o, nădăjduiesc că-n scurtă vreme îl vei vedea și dumneata. 

— Făgăduiesc să fac întocmai şi bucuros mă ţin de vorbă, răspunse femeia; că, drept să spun, nici n-aş 
avea mai mare bucurie decât să-mi văd bărbatul scăpat de la spânzurătoare şi pe Tedaldo în viaţă. 

Tedaldo socoti atunci că-i vremea să se arate şi s-o liniştească pe femeie cu nădejdi mai temeinice şi 
dinspre partea bărbatului ei. De aceea îi zise: 

— Doamnă, ca să te îmbărbătez niţel, am să-ţi mărturisesc o taină, pe care ai de grijă însă să n-o spui 
nimănui pentru nimica-n lume. 

Şi fiindcă se aflau într-un ungher mai dosnic, singuri numai ei doi, căci doamna socotindu-l sfânt nu se 
temea să şadă cu el mai la o parte, Tedaldo scoase un inel, păstrat cu multă grijă atâta amar de vreme, pe 
care i-l dăduse doamna în noaptea lor cea de pe urmă, şi arătându-i-l îi zise: 

— Doamnă, cunoşti inelul ăsta? 
Femeia, îndată ce-l văzu, îl cunoscu şi îi răspunse: 
— Vezi bine că-l cunosc! Eu i l-am dăruit pe vremuri lui Tedaldo. 

Atuncea pelerinul, sculându-se în picioare şi lepădându-şi iute sumanul de pe umeri și pălăria de 
cap, îi zise în graiul florentin: 

— Acuma mă cunoşti? 

Când îl văzu femeia şi-l cunoscu că e Tedaldo, rămase înmărmurită, temându-se de el ca de-o arătare 
din mormânt; de aceea nu-l întâmpină ca pe Tedaldo cel întors de pe meleaguri depărtate, ci ca pe celălalt 


Tedaldo, întors la viață din mormânt, şi, înspăimântată cum era, dădu să fugă. Dar Tedaldo îi zise cu 
grăbire: 
— Doamnă, nu-ţi fie frică! Eu sunt Tedaldo al dumitale, voinic şi teafăr cum mă vezi. Nu-s mort, nici 
n-am murit vreodată, zică ce-o zice frații mei şi dumneata cu ei deolaltă. 
Femeia, mai liniştită oricum, recunoscându-i glasul şi uitându-se la el mai bine, după ce-şi zise în 
sinea ei că el era, de bună seamă, i se azvârli de gât şi-l sărută zicându-i: 

— Iubite drag, bine-ai venit! 

Iar el, după ce-o îmbrăţișă şi-o sărută, grăi: 

— Doamnă, nu-i vreme îndeajuns acum ca să ne bucurăm mai mult de-această întâlnire; vreau să mă 
duc să fac astfel, încât Aldobrandino să scape cât mai iute şi trag nădejde că-n curând, pe mâine chiar, să-ți 
pot aduce veşti îmbucurătoare; iar dacă aflu, precum cred, că-i sănătos, chiar astă-noapte aş vrea să vin la 
dumneata să-ți povestesc mai pe-ndelete ce-am mai aflat despre el. 

Şi zicând astfel îşi luă sumanul în spate, îşi puse pălăria şi sărutându-şi încă o dată iubita, după ce-o 
îmbărbătă cu vorbe de nădejde, se despărți de ea şi-o luă de-a dreptul spre închisoarea unde zăcea 
Aldobrandino, mai frământat, sărmanul, de gândul morţii apropiate, decât de gândul c-o să scape şi de 
nădejdi de mai bine. 

Şi, după ce ajunse acolo, cu învoirea temnicerului, intră la el în chip de duhovnic şi, așezându-i-se 
alături, îi zise: 

— Aldobrandino, eu ţi-s prieten şi vin ca să te scap, trimis de Dumnezeu, ce ştiindu-te nevinovat s-a 
îndurat de tine; de aceea, dacă vrei să-mi dai de dragul lui un dar pe care-am să ţi-l cer, îți dau şi eu 
făgăduinţa că, de unde acu te-aştepţi la ştreang, până mâine-n asfințit ai să te vezi scăpat. 

La care Aldobrandino spuse: 

— Om bun, dacă scăparea mea îţi stă la suflet dumitale, atunci de bună seamă mi-eşti prieten, precum 
spui, deși nu te cunosc şi nici nu-mi amintesc să te mai fi văzut vreodată. E drept că n-am făcut păcatul de 
care-s învinovăţit; dar am făcut altele multe şi poate acelea m-au adus unde mă aflu acuma. Oricum, află că 
eu, spre a-i mulţumi lui Dumnezeu, care-mi vădeşte îndurare, sunt gata să şi fac, nu numai să-ţi făgăduiesc, 
orişice lucru, cât de mare, necum unul mai mic; de aceea cere-mi orice vrei, că dacă scap, fii sigur c-am 
să-mi păstrez îngăduința. 

Pelerinul îi zise atunci: 

— Nu vreau să-ți cer decât atâta: să-i ierți pe fraţii lui Tedaldo că te-au adus aicea, crezându-te vinovat 
de moartea fratelui lor, şi să ţi-i socotești drept prieteni şi frați, dac-or veni să-ți ceară iertare pentru ce-au 
făcut. 

La care Aldobrandino răspunse: 

— Numai cel păgubit cunoaște cât e de dulce răzbunarea şi cu ce patimă-i râvnită; totuşi, pentru ca 
Domnul Dumnezeu să m-aibă în paza lui, îi iert chiar de pe-acuma; şi dac-o fi să ies de aicea, voi face 
astfel încât să fii cu totul mulțumit. 

Răspunsul acesta îi plăcu pelerinului; de aceea, fără a-i mai spune alte cele, îl rugă stăruitor s-aştepte 
cu curaj până-ntr-a doua zi, când fără doar şi poate avea să fie mântuit de închisoare şi osândă. Apoi, 
plecând de la el, se duse drept la stăpânire și acolo, luând într-un colț pe unul dintre dregători, îi spuse între 
patru ochi. 

— Stăpâne, omul e dator să trudească de bună-voie, făcând astfel ca adevărul să iasă la lumină - şi mai 
cu seamă când se află pe locul în care te afli domnia-ta acum - pentru ca cei ce n-au greşit să nu rabde 


sândă strâmbă, iar cei ce-s vinovaţi să fie pedepsiţi. Or, tocmai ca să fie așa, spre cinstea dumitale şi sp 
osânda celor ce-s vrednici de pedeapsă, mă înfăţişez acum înaintea dumitale. După cum ştii, domnia-ta 
te-ai arătat cu multă asprime faţă de Aldobrandino Palermini, pe care-l socoteşti drept ucigașul lui Tedaldo 
şi ca atare te gândești să-l osândești la moarte; dar adevărul nu-i acesta și eu până la miezul nopții socot 
să-ți fac şi mărturie că nu mint când vorbesc așa, dându-ţi pe mână ucigașii bărbatului cu pricina. 

Judele, om de treabă, îi dădu bucuros ascultare, cu atât mai mult cu cât şi lui îi părea rău de bietul 
Aldobrandino. Drept care, după ce află şi alte lucruri de la dânsul, cu ajutorul lui, cam pe la miezul nopţii, 
îi prinse ca din oală pe cei doi fraţi hangii, cu slujitor cu tot. lar mai apoi, când vru să-i pună la cazne, ca să 
afle din gura lor, cum se întâmplase treaba, tâlharii nu răbdară şi, la început tot câte unul, iar mai la urmă 
toți deodată, mărturisiră drept pe față că ei îl omorâseră pe Tedaldo Elisei, fără să ştie cine e. Și când fură 
întrebaţi de pricina omorului, răspunseră că tânărul, pe când ei nu se aflau la han, se legase de nevasta 
unuia dintre ei, poftind s-o aibă cu de-a sila. 

Pelerinul, după ce află cum stau lucrurile, cu învoirea judelui plecă şi se duse pe ascuns acasă la 
madonna Ermellina, pe care o găsi veghind - în timp ce toți ceilalți ai casei dormeau - și așteptându-l, 
deopotrivă dornică să afle vești de bine de la bărbatul ei, cât şi să pecetluiască pacea şi împăcarea cu 
Tedaldo. Și pătrunzând la dânsa îi zise: 

— Bucură-te, iubita mea, că mâine ai să-ţi vezi bărbatul scăpat din închisoare şi întors aicea acasă. 

Şi ca să-i dea femeii deplină încredere, îi povesti de-a fir-a-păr tot ce făcuse pentru Aldobrandino. 

Femeia, bucuroasă foarte de-aceste două întâmplări, picate ca din cer şi-așa de bine potrivite, adică pe 
de o parte de regăsirea lui Tedaldo, pe care ea-l plânsese mort, şi pe de altă parte de faptul că-l vedea 
scăpat pe bietul Aldobrandino, pe care se-aştepta cât de curând să-l plângă, sări de gâtul lui Tedaldo, şi-l 
sărută cu foc; apoi, culcându-se împreună, făcură bucuroși plăcută şi voioasă pace şi pân' la zi se desfătară 
unul cu celălalt. Iar către revărsat de zori Tedaldo se sculă şi, după ce-i spuse femeii ce-avea de gând să 
facă, rugând-o să nu-l dea de gol, înveşmântat cu aceleaşi straie de pelerin, plecă să vadă de Aldobrandino. 
Într-acest fel, a doua zi, stăpânirea, socotindu-se pe deplin luminată, îi dădu drumul lui Aldobrandino şi nu 
mult după aceea porunci să li se taie capul ucigaşilor chiar pe locul unde săvârșiseră omorul. 

Aldobrandino, văzându-se scăpat, spre multa bucurie a lui şi a nevestei sale, precum şi-a rubedeniilor 
şi-a prietenilor toți, şi ştiind că numai pelerinul îl ajutase în treaba asta, îl duse cu alai acasă şi îl pofti să 
şadă la el atâta vreme cât avea să rămână în oraş; iar acolo nici el şi nici nevastă-sa nu se mai saturau să-l 
omenească cu de toate şi mai cu seamă ea, care știa, vezi bine, pe cine omeneşte. Dar după câtva timp, 
Tedaldo - care ştia că fraţii săi rămăseseră de râsul lumii, după ce învinuirea lor se dovedise strâmbă, şi ca 
atare, temători, prinseseră a se înarma - socotind c-a venit vremea să-i împace cu Aldobrandino, îl rugă pe 
acesta să-şi țină făgăduinţa. Aldobrandino îi spuse că-i gata să se împace. Pelerinul rândui atunci pentru 
ziua următoare un ospăț bogat şi îl rugă pe Aldobrandino ca dimpreună cu rudele lui şi cu femeile lor să-i 
primească pe cei patru frați cu neveste cu tot, adăugând c-avea să meargă el însuşi cât mai degrabă să-i 
poftească ca din partea lui la ospăţul de împăcare. Or, fiindcă Aldobrandino se arăta bun bucuros să facă 
după placul pelerinului, acesta se duse numaidecât acasă la cei patru frați şi după ce le spuse o seamă de 
cuvinte din câte se cereau rostite în legătură cu aceasta, în cele de pe urmă le dovedi cu atari temeiuri 
greşeala lor, încât izbuti cu uşurinţă să-i aducă pe calea împăcării cu Aldobrandino, față de care făgăduiră 
să-şi ceară iertare; după aceea îi pofti pe-a doua zi la masă împreună cu nevestele lor, iar dânșii, 
încredinţaţi că nu le întinde o capcană, primiră bucuroşi. 

A doua zi dar, către vremea prânzului, primii care sosiră în casa lui Aldobrandino fură cei patru frați ai 
lui Tedaldo, toți patru îmbrăcaţi în negru și însoțiți de câțiva prieteni; și-acolo, de față cu toți oaspeții care 
fuseseră poftiți, lepădându-și armele, frații se dădură pe mâna gazdei, cerându-i iertare pentru câte 
uneltiseră împotriva ei. Aldobrandino, lăcrămând, îi primi înduioşat şi, după ce-i sărută pe gură pe toți 
patru la rând, rosti în grabă câteva cuvinte, arătându-le că-i iartă pe deplin de tot răul pe care i-l făcuseră. 
Pe urmă se înfăţișară surorile şi nevestele fraţilor, înveşmântate şi ele tot în negru, şi fură primite cu 


Caii a 


mbete şi plecăciuni de madonna Ermellina şi de celelalte doamne pofiite la ospăț. Apoi, aşezându-se 
masă, atât bărbaţii cât şi femeile fură ospătați din belșug, fără să aibă a se plânge de altceva nimic, decât de 
stânjeneala şi liniştea care domnea din pricina mâhnirii înfăţişate prin straiele cernite pe care le purtau 
rubedeniile lui Tedaldo (lucru pentru care mulți îl ţinură de rău pe pelerin, care se aflase tocmai atunci să 
rânduiască un ospăț). Dar el, care-şi dăduse seama că oaspeţii cârteau, socotind că sosise vremea să le 


alunge supărarea, se sculă în picioare şi pe când mesenii, ajunşi către sfârşitul ospăţului, mâncau poame şi 
dulciuri, le zise astfel: 

— Un singur om mai lipseşte de la acest ospăț: spre a-l mai înveseli puţin, şi acela e Tedaldo; or, 
fiindcă voi, care-ați trăit mereu alăturea de el, n-aţi izbutit să-l recunoaşteţi, eu am să fiu acela care am să 
vi-l arăt. 

Şi, zicând astfel, îşi azvârli sumanul din spate dimpreună cu celelalte straie de pelerin şi rămase într-o 
scurteică de mătase verde, spre mirarea celor de față, care-l priveau înmărmuriți şi care-l cercetară 
îndelung până să-și crează ochilor că el era Tedaldo. Iar el, văzând una ca asta, se apucă să povestească 
despre rubedeniile sale, despre câte se petrecuseră în familiile lor şi despre câte păţise el vreme de șapte ani 
de zile. Drept care fraţii lui şi toți ceilalți bărbați care se aflau acolo se repeziră să-l sărute și după ei se 
înghesuiră şi femeile, fie că-i erau rude ori nu, toate buluc, în afară de madonna Ermellina. Aldobrandino, 
văzând aceasta, îi zise: 

— Ce-nseamnă asta, Ermellino? De ce nu-l săruţi şi tu pe Tedaldo, aşa cum fac toate doamnele? 

La care femeia răspunse în auzul tuturor: 

— Nici una dintre ele n-are temei să-i iasă în cale şi să-l întâmpine mai bucuroasă decât mine, care îi 
sunt îndatorată mai mult ca orişicare alta, căci numai mulțumită lui mi te-am redobândit; dar vorbele ce 
s-au scornit pe socoteala mea când noi îl jeluiam pe celălalt mă fac să stau deoparte acum. 

— Vezi-ţi de treabă, doamnă! Doar nu-ţi închipui că-mi aplec urechea la nişte clevetiri din astea, că 
doar Tedaldo, bietul, care a trudit ca să mă scape, a dovedit cu prisosință că lumea n-a avut dreptate în cele 
ce s-au spus, deşi nici înainte vreme eu unul n-am crezut o boabă din câte s-au scornit. Hai, du-te fuga de-l 
sărută! 

Femeia, care nici nu poftea alta, nu se arătă înceată întru împlinirea vremii lui şi-şi ascultă bărbatul; 
drept care se sculă în picioare şi-l sărută şi ea cu bucurie pe Tedaldo, ca toate celelalte doamne. Mărinimia 
lui Tedaldo şi multa lui îngăduinţă plăcu din cale-afară fraţilor săi, precum şi celorlalți care se aflau de față, 
şi orice fărâmă de îndoială se risipi din cugete. Apoi, după ce fiecare își dovedi cu prisosință bucuria, 
Tedaldo cu mâinile lui sfâşie straiele cernite ale fraților săi şi cele cafenii pe care le purtau surorile şi 
cumnatele sale și porunci pe loc să li se aducă alte straie. Iar după ce le îmbrăcară, porniră a petrece cu 
cântece şi dansuri şi alte câte toate, din care pricină ospăţul, care începuse pe tăcute, se isprăvi cu tămbălău 
şi cu petrecere în lege. Şi veseli cum erau mesenii se mutară apoi acasă la Tedaldo, unde şezură şi la cină, 
şi încă vreo câteva zile petrecură tot la fel, ţinând-o dintr-un chef într-altul. 

Florentinii se uitară multă vreme la Tedaldo ca la un mort sculat din groapă şi unii dintre ei, ba chiar și 
fraţii lui, mai rămăseseră c-oleacă de îndoială în suflet de era el cu adevărat ori ba; şi poate s-ar mai fi 
îndoit încă destulă vreme, dacă nu i-ar fi lămurit pe deplin o întâmplare care le dovedi cine fusese mortul. 
Treceau într-o zi prin faţa casei lor nişte armăşei din Lunigiana și, văzându-l pe Tedaldo, se apropiară de el 
şi-i ziseră: 

— Bine te-am găsit, Faziuolo! 

La care Tedaldo le răspunse, de faţă fiind şi fraţii săi: 

— Mă luaţi drept altul, mi se pare. 

Armăşeii, auzindu-l vorbind, se ruşinară şi-şi cerură iertare, zicând: 

— Aşa o fi, dar dumneata semeni leit cu un tovarăş de-al nostru, pe care îl cheamă Faziuolo din 
Pontremoli, care a venit aici cam de vreo două săptămâni şi parcă l-ar fi înghițit pământul, că de atunci 
n-am mai aflat nimica despre dânsul. Ce-i drept, ne-am cam mirat văzându-te îmbrăcat aşa, căci el era sol- 


t ca noi. 


Cel mai vârstnic din frații lui Tedaldo, auzind acestea, ieşi înainte și-i întrebă pe armășei cum era îm- 
brăcat Faziuolo. Aceia îi spuseră ce straie avea pe el şi mai la urmă se află că era îmbrăcat aşa precum 
spuseseră. Din care pricină, după acest semn şi după încă altele, aflară că cel omorât fusese Faziuolo şi 
nicidecum Tedaldo. Drept care toată lumea, şi frații şi ceilalți, fură cu totul încredințați că n-au la ce să se 


mai îndoiască. Iar Tedaldo, ajuns din nou bogat, rămase credincios iubirii sale, și fără ca femeia să se mai 
supere vreodată, îşi potriviră întâlnirile cu grijă şi pe ascuns, bucurându-se încă multă vreme de dragostea 
lor. Facă Domnul să ne bucurăm şi noi de-a noastră. 


“OVESTEA A OPTA 


Ferondo înghite nişte prafuri şi e îngropat, fiind socotit mort; apoi e scos din mormânt de 
starețul care trăia cu nevasta lui, e întemnițat şi lăsat să creadă că se află în Purgatoriu, la urmă învie 
din morţi şi creşte un copil de-al starețului, făcut cu nevasta lui. 


pricina aceasta, ba dimpotrivă, dată fiind mulțimea întâmplărilor şi felurimea lor, păru tuturor pe scurt 
povestită - regina făcu semn Laurettei să vorbească mai departe, dându-i prilej să înceapă astfel: 

— Iubite doamne, îmi vine-n minte, şi trebuie să v-o spun, o întâmplare adevărată, care pare mai 
degrabă o născocire decât un adevăr, așa precum a fost de fapt. Mi-am adus aminte de ea ascultând 
povestea Emiliei, în care un biet nenorocit e plâns şi înmormântat, fiind luat drept altul. În povestirea mea 
e vorba despre un om care a fost îngropat de viu fiind luat drept mort și care apoi, el însuşi, darmite ceilalți, 
socoti nu că fusese viu, ci c-a înviat din morți; din care pricină norodul îl preaslăvi ca pe-un sfânt, când 
tocmai, dimpotrivă, s-ar fi căzut să-l pedepsească pentru greşeala lui. 

Se afla pe vremuri în Toscana - și se mai află încă - o mănăstire aşezată pe-un loc mai neumblat de 
oameni, aşa precum sunt așezate mai toate mănăstirile; şi acolo fu ales ca stareţ un preacinstit monah, 
cucernic întru toate, şi sfânt, şi evlavios, dar care nu răbda oprelişti când era vorba de femei. Atâta doar că 
treaba asta ştia s-o facă așa de bine, şi se purta cu-atâta grijă, încât nu de ştiut, dar nici măcar de bănuit nu-l 
bănuia aproape nimeni, căci întru toate sfânt şi întru toate drept era ținut de toți. Acu se întâmplă ca starețul 
acesta, legând prietenie cu un ţăran chiabur, un necioplit şi jumătate, pe care îl chema Ferondo (prietenie în 
care el nu afla nimic altceva decât ici-colo vreun prilej de desfătare pe spinarea prostiei lui Ferondo), se 
întâmplă, zic, ca între acestea să-şi dea seama stareţul că omul are o nevastă din cale-afară de frumoasă; și 
într-aşa hal i se aprinseră călcâiele după femeie, încât și zi şi noapte numai la dânsa se gândea. Ci auzind 
sfinția-sa că Ferondo acesta, aşa nătâng şi fonf cum se arăta în toate celea, în dragostea ce i-o purta 


| | 
Isprăvindu-şi Emilia povestea ei cea lungă - care totuşi nu supărase pe nimeni dintre cei de față din 


evestei şi în grija cu care şi-o păzea era al naibii de isteţ, fu cât pe-aci sărmanul să-şi piardă orişi 
nădejde. Totuşi, şiret fiind, făcu ce făcu şi-l înduplecă pe Ferondo să vie din când în când, dimpreună cu 
nevastă-sa, să mai răsufle oleacă în grădinița mănăstirii. Acolo şedea cu ei de vorbă despre fericirea vieții 
veşnice şi le povestea cu umilinţă faptele creştineşti săvârşite de bărbaţii şi femeile de odinioară, până ce 
într-o bună zi femeia îşi dori să i se spovedească şi ceru învoirea lui Ferondo, care-o lăsă să facă aşa 
precum dorea. 

Ducându-se aşadar femeia să se spovedească la stareţ, spre bucuria lui, după ce i se aşeză la picioare, 
începu fără înconjur de-a dreptul după cum urmează: 

— Părinte, dacă Dumnezeu mi-ar fi dat un bărbat ca lumea, sau dacă mai degrabă nu mi-l dădea de loc, 
poate că mi-ar fi fost uşor, cu sfaturile dumitale, s-apuc şi eu pe calea ce ne-ai vădit că duce spre viaţa fără 
moarte; dar eu, de stai să te gândeşti cine-i Ferondo ăsta şi cât e de nătâng, pot zice că mi-s văduvă, şi 
totuși tot sunt măritată, căci cât trăieşte el nu pot avea un alt bărbat. Iar el, zălud cum e, fără vreo pricină 
anume, e atât de bănuitor, încât eu una nu mai pot trăi cu el altminteri decât în scârbă şi alean. De aceea, 
până a nu ajunge să-ţi spun şi altele, te rog, cu multă umilință, fii bun şi dă-mi un sfat în toată treaba asta, 
că dacă nu m-apuc de aici să osârdesc a face bine, degeaba mă mărturisesc şi mă trudesc, că tot n-ajută. 

Vorbele acestea îl unseră la suflet pe călugăr, care socoti că prin ele soarta îi deschide calea spre 
împlinirea celei mai mari dorinţe a lui. De aceea îi zise așa; 

— Fiica mea, socot că-i mare pacoste pe capul unei femei frumoase şi gingaşe ca dumneata să aibă de 
bărbat un nătărău; dar socotesc că-i şi mai mare să aibă un soț bănuitor; or, dumneata având şi una și 
cealaltă, nu-mi vine greu să-ți dau crezare când zici că rabzi atâta chin. La toate acestea însă, ca să vorbesc 
pe scurt, eu nu văd altă îndreptare, decât să încercăm a-l vindeca de gelozie. Leacul care-i trebuie lui eu 
ştiu să-l fac, dar vezi, s-ar cere ca dumneata să tăinuieşti câte am să-ți spun acum. 

Femeia îi răspunse: 

— Părinte, dinspre partea asta să nu te temi; că eu mă las mai bine omorâtă decât să suflu un cuvinţel 
din câte ai să-mi spui. Da' vorba-i, cum să facem? 

Starețul zise atunci: 

— Ca să se lecuiască, e de trebuinţă negreşit să meargă în Purgatoriu. 

— Dar cum să ajungă viu acolo? îl întrebă femeia. 

Starețul îi răspunse: 

— Dintâi trebuie să moară şi-apoi nu-i greu s-ajungă; iar după ce va fi îndurat atâta chin, încât să fie 
lecuit de năravul lui, noi ne-om ruga de Dumnezeu, cu rugăciuni anume, ca să-l aducă iar la viață și 
Domnul ne va da ascultare. 

— Care va să zică să rămân văduvă? întrebă femeia. 

— Vezi bine, zise stareţul, dar numai pentru o vreme. Şi-n vremea asta va trebui să fii cu multă grijă şi 
nu care cumva să te măriți cu altul, că l-ai mânia pe Dumnezeu de-ai face una ca aceasta; iar când o fi să se 
întoarcă Ferondo, ai să fii silită să te întorci la el şi atuncea ţin-te gelozie! 

Femeia îi zise atunci: 

— Părinte, dacă-i vorba să iasă lecuit din toată treaba asta, ca să mai pot și eu sufla oleacă în voie, eu 
n-am nimica împotrivă. Domnia-ta fă cum poftești. 

— De bună seamă c-am să fac, răspunse stareţul; da-i vorba cu ce socoti să mă răsplăteşti pentru o 
treabă ca aceasta? 

— Cu orice vrei, părinte, numai să pot, grăi femeia. Dar oare ce-ar putea să facă una ca mine pentru un 
om cum e sfinţia-ta? 

La care starețul răspunse: 

— Domnia-ta poţi face cam tot acelaşi lucru pe care îl fac eu de dragul dumitale; căci precum eu sunt 
gata să fac orice spre mângâierea şi alinarea dumitale, la fel poţi şi domnia-ta să-mi fericeşti întreaga viaţă. 
Femeia îi răspunse: 

— Dacă-i aşa, sunt gata să fac orice pofteşti. 
— Atuncea, zise starețul, să-mi dai iubirea dumitale şi să mă mulţumești din plin, că eu mă prăpădesc 
cu zile de când mă tot gândesc la asta. 

Femeia, auzind ce-i cere, răspunse buimăcită: 
— Vai de mine, părinte, cum vii să-mi ceri una ca asta? Eu te credeam un sfânt! Cuvine-se oare că 


sfinții să ceară aşa ceva femeilor care se duc să-i roage de povaţă? 

La care starețul îi zise: 

— Nu te mira, drăguţo, că printr-o faptă ca aceasta sfinţenia nu-i știrbită, căci ea sălășluiește în suflet, 
pe câtă vreme ce-ţi cer eu nu e decât păcat trupesc. Ş-apoi fie cum o fi, vorba-i că frumuseţea şi farmecele 
dumitale m-au zăpăcit într-aşa chip, încât iubirea mă sileşte să fac aşa şi pace. Unde mai pui că dumneata, 

cu frumusețea dumitale, te poţi mândri mai mult ca oricare alta, de stai să te gândești că e plăcută sfinţilor, 
care de! ştiut e că-s deprinşi cu frumuseţile cereşti; iar eu, deşi sunt stareţ, sunt om ca toți ceilalți și, 
precum vezi, nu-s nici bătrân. N-are la ce să-ți vie greu să faci una ca asta, ci dimpotrivă s-ar cădea să vrei 
şi dumneata s-o faci, căci până ce Ferondo s-o pocăi în Purgatoriu, eu, stându-ți noaptea în preajmă, te-oi 
alinta în locul lui. Și nimeni n-o să ştie, căci toți mă cred un sfânt, aşa cum mă credeai şi dumneata înainte, 
ba încă şi mai mult. Nu da cu piciorul norocului trimis de Dumnezeu, căci nici nu ştii câte femei ar vrea să 
aibă ce-ai putea domnia-ta să ai, şi vei avea de bună seamă, dacă ai s-asculți cuminte povaţa ce ţi-o dau. 
Unde mai pui că am şi nişte giuvaeruri, pe care în ruptul capului nu le-aş da altcuiva decât domniei-tale. Fă 
dar, nădejdea mea, fă şi tu pentru mine câte fac şi eu bucuros de dragul dumitale. 
Femeia ținea obrazul în pământ, fără să ştie ce să zică, căci de învoit nu-i prea venea să se învoiască. 
Drept care starețul, văzând că de ascultat îl ascultase, dar că răspunsul întârzia, gândind că izbutise pe 
jumătate s-o convingă, mai adăugă un val de vorbe la cele dinainte și până a nu sfârşi de spus îi şi vâri în 
cap că bine face de-l ascultă. De aceea, ruşinată foarte, femeia îi răspunse că se învoieşte cu ce-i cere, dar 
că nu-i poate face în voie până ce Ferondo nu ajunge în Purgatoriu. 
La care starețul voios îi zise cu grăbire: 
— Are s-ajungă şi încă iute; numai să faci într-aşa fel ca mâine sau poimâine să vie aici la mine. 
Şi zicând astfel îi strecură pe ascuns în mână un inel de toată frumuseţea şi apoi o învoi să plece. 
Femeia, bucuroasă de dar, trăgând nădejde să mai aibă şi altele în curând, se întoarse la cumetrele cu 
care venise la mănăstire şi se apucă să le înșire tot soiul de minuni despre sfinţenia stareţului. Apoi, cu ele 
dimpreună, se întoarse acasă la bărbat. 
La vreo câteva zile după aceea, Ferondo se duse la mănăstire şi starețul, cât ce-l văzu, pe loc se hotărî 
să-l şi trimită în Purgatoriu. Acu, avea stareţul nostru niscaiva prafuri cu puteri făcătoare de minuni, 
câştigate de el prin părțile Răsăritului de la un mare prinţ, care zicea că se foloseşte de ele Bătrânul 
Munţilor când vrea să trimită pe cineva dormind în paradisul său ori să-l aducă de pe-acolo, şi că aceste 
prafuri, după cum le dădeai - mai mult ori mai puţin - făceau pe cel care le lua să doarmă mai mult ori mai 
puţin, fără de nici o vătămare şi într-aşa chip încât, până ce omul se afla sub stăpânirea lor, nimeni n-ar fi 
putut să spună că nu e mort de-a binelea. Or, luând călugărul din ele atâta cât să poţi dormi trei zile 
încheiate şi amestecându-le într-un pahar cu vin nelimpezit chiar bine, i le dădu lui Ferondo să le bea, în 
chilioara lui, fără să bage el de seamă. Apoi îl duse în curtea mănăstirii şi începu să-şi râdă de el şi de 
prostiile lui, dimpreună cu alți călugări. Nu după multă vreme însă, lucrând puterea prafurilor, Ferondo fu 
lovit deodată de un somn aşa năprasnic, încât adormi de-a-n-picioarelea și apoi se prăbuşi la pământ, aşa 
adormit cum era. Starețul, făcându-se că-i tulburat de această întâmplare, porunci să fie ușurat de 
strânsoarea hainelor, să i se aducă apă rece ca să-i stropească faţa, şi-i rândui şi alte leacuri, făcându-se că 
încearcă să-l vindece de rău de pântec ori cine ştie de ce altă meteahnă asemănătoare. Dar, văzând el şi 
ceilalți că nu e chip să-l trezească şi neputând nicicum, oricât îl pipăiră la încheieturi, să-i simtă bătaia 
sângelui în vine, se încredinţară pe deplin că-i mort şi pace bună; de aceea dădură înştiinţare nevesti-si şi 
rudelor, care veniră în grabă, şi, după ce nevastă-sa cu alte rubedenii îl jeluiră o bucată, starețul porunci să 


e pus în raclă aşa îmbrăcat cum se afla. Femeia se întoarse apoi acasă şi spuse tuturor că nu voia nici î 
ruptul capului să se despartă de pruncul pe care-l avusese cu răposatul; drept aceea, rămânând la casa ei, se 
apucă să-şi vadă de copilaş şi de avutul lui Ferondo. 

Starețul, dimpreună cu un călugăr bolonez în care avea mare încredere și care tocmai în ziua aceea 
picase din Bologna, se sculă pe ascuns în puterea nopţii şi, scoțându-l pe Ferondo din raclă, îl aşezară 
într-un beci pe unde nu răzbea nici dâră de lumină şi care beci fusese anume zidit spre a sluji drept temniță 
călugărilor care păcătuiau. Apoi, scoţându-i veșmintele, îl îmbrăcară în straie de călugăr şi, aşezându-l pe o 
grămadă de paie, îl lăsară să zacă acolo până ce avea să-şi vie în fire. lar bolonezul, pe care starețul îl 
învățase ce să facă, rămase să-l păzească, fără ca nimeni altul să ştie despre aceasta. 

A doua zi stareţul c-o mână de călugări se duse la femeie s-o cerceteze, chipurile, şi o găsi cernită 
toată şi foarte întristată; şi după ce-i dădu duhovnicească mângâiere, îi aminti în şoaptă de ceea ce-i 
făgăduise. Femeia, ştiindu-se singură acum şi mântuită de beleaua cu omul ei, când mai văzu că starețul 
mai poartă şi de astă dată în deget un inel, răspunse că e gata să-i mulțumească poftele şi căzură la învoială 
să vie în noaptea următoare. A doua zi dar, pe înnoptate, starețul, îmbrăcat cu hainele lui Ferondo şi 
întovărăşit de călugărul lui, se duse la femeie şi petrecu cu dânsa până ce se crăpă de ziuă cu multă bucurie 
şi mare desfătare. Pe urmă se întoarse iar la mănăstire; şi întru atare slujbă de foarte multe ori bătu această 
cale. Şi fiindcă în mai multe rânduri, fie la dus fie la întors, se nimeri să se întâlnească cu oameni de prin 
sat, aceia îl luară drept Ferondo, gândind că s-a întors din groapă anume spre a se pocăi prin părțile acelea. 
Dintr-asta se lățiră apoi o seamă de povești scornite de prostime şi în mai multe rânduri ajunseră şi la 
urechile femeii; atâta doar că ea ştia cine-i strigoiul pocăit. 

Călugărul lăsat în preajma lui Ferondo, când îl văzu că se trezeşte, fără a putea pricepe, bietul, pe unde 
găseşte, se năpusti asupra lui c-o voce înfricoșătoare și c-un mănunchi de nuielușe îi trase o mamă de 
bătaie, să n-o mai uite-n veci. 

Drept care omul nostru, răcnind şi văietându-se, tot întreba săracul: 

— Pe unde-s, rogu-te, pe unde-s? 

La care fratele îi răspunse: 

— În Purgatoriu ești. 

— Cum, întrebă Ferondo, care va să zică am murit? 

— Vezi bine c-ai murit. 

Când auzi una ca asta, Ferondo prinse a-şi plânge nevasta, copilaşul, şi chiar pe sine însuşi prinse a se 
plânge cu durere, rostind tot felul de năzbâtii, care de care mai trăsnite. Apoi călugărul îi aduse ceva de 
mâncare şi de băut. lar Ferondo văzând acestea zise: 

— Doar nu cumva mănâncă morţii? 

— Ba da, grăi călugărul, şi ce-ţi aduc acuma aici e ce-a trimis femeia, care ţi-a fost nevastă, 
azi-dimineaţă la biserică, pentru ca să-ți citim de suflet. lar Dumnezeu îţi întoarce pomana, precum vezi. 

Ferondo zise atunci: 

— Doamne, plăteşte-i însutit! Că tare am mai iubit-o! Și până a nu muri, cât e de lungă noaptea, o 
alintam în braţe şi într-una o pupam, ba mai făceam și altele când îmi da ghes simțirea. 

Apoi, flămând fiind, se puse să mănânce cu poftă şi să bea, dar, cum i se păru că vinul e cam slab, 
făcu: 

— Bătu-o-ar Dumnezeu, că n-a dat popii vin din butea cea de lângă zid. 

După ce isprăvi cu prânzul, călugărul îl înhaţă din nou şi îi mai arse o bătaie cu aceleași nuielușe. lar 
Ferondo, după ce răcni cât răcni, îi zise: 

— De ce mă baţi în halul ăsta? 

— Aşa-i porunca de la Domnul, îi zise popa, să te bat de două ori pe zi. 
— ŞI din ce pricină anume? îl întrebă Ferondo. 
Călugărul răspunse: 

— Pentru că ai fost bănuitor, deşi aveai de soaţă pe cea mai cumsecade femeie din tot satul. 

— Ah, vai de suflețelul meu, se tângui Ferondo; aşa e, bine zici, cea mai cuminte şi mai dulce; mai 
dulce decât mierea, da' vezi, eu nu știam că Dumnezeu ține de rău pe oamenii care-s bănuitori, că de ştiam, 
zău, n-aş fi fost. 

Călugărul îi zise atunci: 


— De toate astea ar fi trebuit să-ți dai seama până te aflai încă pe lume şi acolo să te fi îndreptat; acu, 
dacă o mai fi vreodată să te întorci iar pe pământ, vezi, vâră-ți bine în cap bătăile ce rabzi aici, astfel ca 
niciodată să nu mai fii bănuitor. 

— D-apoi cum, se minună Ferondo, cine-a murit se poate întoarce iar pe lume? 

Călugărul îi răspunse: 

— Te cred, dar numai cei care-s aleşi de Dumnezeu. 

— Doamne, făcu Ferondo, de-o fi să mă întorc şi eu, jur c-am să fiu cel mai de treabă bărbat din lumea 
asta: n-am să-mi mai bat nevasta niciodată şi nici n-am s-o înjur decât o dată, pentru poşirca asta pe care 
mi-a trimis-o. Măcar de i-ar fi dat în cap să puie şi-o feştilă! Da' ţi-ai găsit! Am fost silit să beau şi să 
mănânc pe orbecăite. 

— Ba ţi-a trimis, şi încă mai multe, îi zise popa, dar vezi c-au ars la liturghie. 

— Aşa e, bine zici. Ei, de mă întorc, să ştii c-o las să facă cum o taie capul. Da', rogu-te, domnia-ta 
care mă baţi, cine eşti? 

Călugărul îi zise: 

— Şi eu sunt mort ca şi tine şi-am fost de fel de prin Sardinia. Dar cum pe cealaltă lume am lăudat 
unui stăpân de-al meu pe oamenii bănuitori, Dumnezeu - până ce-o chibzui să facă altceva cu noi, cu mine 
şi cu tine - mi-a dat osânda asta: să-ți dau adică să mănânci, să bei şi-apoi să te cotonogesc. 

Ferondo întrebă: 

— Numai noi doi ne aflăm pe aicea? 

— Aş, sunt cu miile; da' tu n-ai cum să-i vezi şi să-i auzi, precum nu pot nici ei să te zărească ori să te 
audă. 

Ferondo întrebă din nou: 

— Oare suntem departe tare de locurile noastre? 

— Ohoho! făcu călugărul, cale de mii de poştii. Al naibii de departe! 

— Depărtişor, nu glumă, se minună Ferondo; pe câte judec eu, dacă-s atâtea poştii, se vede treaba că 
suntem cu totu-afar' din lume. 

Cu de-alde astea şi altele asemănătoare, cu de-ale gurii şi bătaie, Ferondo fu ţinut cam la vreo zece luni 
de zile, în care, cât putu mai des, starețul cercetă cu sârg nevasta cea frumoasă şi-şi petrecu cu ea pe cât 
putu mai bine. Dar într-o bună zi, ceasul cel rău pesemne, femeia se trezi că-i grea şi-i spuse starețului 
vestea. Din care pricină amândoi se chibzuiră că-i de lipsă, şi încă cât mai iute, să-l scoată pe Ferondo din 
Purgatoriu şi să-l învie, ca să se întoarcă la nevastă şi ea să poată zice c-a rămas grea cu dânsul. 

Drept care în noaptea următoare starețul porunci să vie careva să-l cheme pe Ferondo c-o voce 
prefăcută şi apoi să-i zică așa: 

— Ferondo, veseleşte-te că Dumnezeu s-a îndurat de tine și te trimite iar în lume, unde întorcându-te 
avea-vei de la nevasta ta un prunc şi pruncul ai să ţi-l botezi cu numele de Benedetto, căci Domnul 
Dumnezeu s-a îndurat de tine numai pentru rugarea multă a starețului tău cel sfânt şi a femeii tale, precum 
şi de hatârul sfântului Benedetto. 

Ferondo, auzind acestea, se veseli şi zise: 

— Foarte mă bucur! Deie-i Domnul ani mulţi cu sănătate Părintelui Ceresc, și starețului, şi sfântului 
Benedetto, şi nevesti-mi, drăguţa şi dulcea de ea. 

Starețul, după ce-i turnă în vinul pe care i-l trimitea zilnic o fărâmă din prafurile fermecate, atâta cât să 


aa ai 


armă cam patru ceasuri, nu mai mult, îl îmbrăcă din nou în hainele lui şi dimpreună cu călugărul bolon 
îl puse iar în racla unde fusese înmormântat. A doua zi de dimineaţă Ferondo se trezi şi printr-o crăpătură a 
raclei văzu lumina zilei, pe care nu-şi mai amintea s-o fi văzut de zece luni: drept care, părându-i-se că 
trăieşte, se apucă să strige: „„Deschideţi-mi, deschideţi-mi!” şi începu el însuşi să împingă în sus cu 
creştetul aşa de tare bolta raclei încât, nefiind prea tare înţepenită, o scoase din ţâţâni, mai s-o răstoarne de 


pe raclă. Călugării, care tocmai atunci cântaseră utrenia, dădură fuga într-acolo, îi cunoscură vocea și-l 
văzură că se ridică şi dă să iasă din mormânt. Din care pricină, înfricați de ciudăţenia întâmplării, o rupseră 
la fugă și dădură buzna peste stareţ. Starețul, prefăcându-se că se ridică de la rugăciune, le zise: 

— Fraţilor, de ce vă temeţi? Luaţi crucea şi agheasmă, veniţi cu toţii după mine şi-om merge să vedem 
ce se îndură să ne arate puterea Tatălui Ceresc. 

Zis şi făcut. Ferondo, între acestea, galben ca ceara la obraz, drept unul care nu văzuse de zece luni 
lumina zilei, ieşise din mormânt. Şi de îndată ce-l văzu pe stareţ, se azvârli la picioarele lui şi-i zise: 

— Părinte, după câte mi s-au arătat azi-noapte, rugăciunile dumitale, ale sfântului Benedetto și-ale 
femeii mele m-au mântuit de chinurile Purgatoriului şi m-au adus iarăşi la viaţă. Drept care îl rog pe 
Dumnezeu să-ți dea sănătate acu şi-n veci de veci amin. 

Starețul zise atunci: 

— Lăudată fie puterea Domnului! Du-te dar, fiule, de vreme ce Dumnezeu te-a înviat din morţi, du-te 
de-ţi mângâie nevasta, care de când ţi-ai dat sfârşitul într-una te boceşte, şi fii de-aci înainte slugă plecată a 
lui Cristos. 

Ferondo îi răspunse: 

— Ştiu, părinte, ce cuminte-i, că mi-au mai spus-o şi alții. Da' las' pe mine! Că de îndată ce-oi da ochii 
cu ea, am s-o sărut până n-am să mai pot. Aşa de dragă, mi-e. 

După ce plecă Ferondo, stareţul se prefăcu că-i năucit de această întâmplare şi întru cinstirea ei puse 
călugării să cânte un preacucernic Miserere. Ferondo se întoarse în sat, dar oamenii când îl văzură o luară 
care încotro, fugind ca de-altă arătare, deşi el îi chema înapoi, ținând morțiş să le arate că înviase ca Cristos. 
Şi până şi nevastă-sa se înfricoşă de el. De la o vreme însă, venindu-şi oamenii în fire și încredințându-se 
că-l viu, se apucară a-i pune tot felul de întrebări; iar el, făcând pe înțeleptul, le răspundea la toți, ba le 
dădea şi veşti de pe la rudele lor moarte şi despre Purgatoriu spunea nişte năzbâtii de te cruceai nu alta, 
istorisind pe îndelete, de faţă cu tot satul, ce vorbă-i trimisese Domnul prin gura unui mare arhanghel, mai 
înainte de a învia. Și în cele de pe urmă se întoarse acasă la nevastă şi, luându-și iar în stăpânire averile 
nenumărate, lăsă femeia grea după părerea lui, şi chiar la vremea potrivită - după credinţa proştilor care-și 
închipuie că femeia drept nouă luni poartă copiii - nevasta îi făcu fecior şi-l botezară Benedetto. 

Întoarcerea omului nostru şi toate balivernele pe care le spunea, precum și faptul că prostimea îl 
socotea înviat din morţi, sporiră fără seamăn faima de sfânt a stareţului. Iar omul care, bietul, din cauza 
geloziei răbdase atâta ciomăgeală, acu, fiind lecuit de ea, se astâmpără pentru vecie, întocmai după cum îi 
făgăduise starețul femeii. De care lucru dânsa, nespus de mulțumită, trăi cinstită cu bărbatul, precum trăise 
şi înainte; atâta doar că uneori, când se ivea prilejul, nu se dădea înapoi nici de la preasfinţia-sa, care ştiuse 
s-o slujească cu atâta iscusinţă la vreme de necaz, și încă ce necaz. 


OVESTEA A NOUA 


Giletta di Nerbona îl vindecă pe regele Franţei de-o bubă şi, drept răsplată, îi cere de bărbat pe 


Beltramo din Rossiglione; cavalerul se însoară în silă, de ciudă pleacă la Florenţa şi acolo, îndrăgos- 
tindu-se de-o fată, Giletta se culcă cu el în locul fetei și naşte doi băieţi; din care pricină Beltramo, 
primind a o îndrăgi, și-o i ţine de nevastă. 


povestea Laurettei, numai reginei îi mai rămăsese să vorbească. Drept aceea, fără să mai aștepte a fi poftită 
de ceilalți, plină de gingășie, ea începu astfel: 

— Cine-ar mai cuteza să spună o poveste care să poată place, după ce-a auzit-o pe cea a Laurettei? 
Noroc că n-a fost prima, căci de-ar fi fost aşa, de bună seamă celelalte nu ne-ar mai fi plăcut atâta; de aceea, 
drept să spun, mă tem să nu se întâmple la fel şi cu poveştile care urmează a se spune. Totuşi, fie ce-o fi, 
mă încumet să vă spun și eu o istorioară potrivită cu tâlcul celor spuse azi. 

În regatul Franţei trăia pe vremuri un nobil pe care îl chema Isnardo, conte di Rossiglione și care, fiind 
bolnăvicios, ținea mereu pe lângă el un doctor renumit pe care îl chema Gerardo di Nerbona. Contele avea 
un băieţaş, Beltramo, tare frumos şi drăgălaş, şi-n preajma acestui prunc creșteau cu el deodată şi alți copii 
de vârsta lui şi printre dânşii şi-o fetiță de-a doctorului, zisă Giletta după nume, care începu să-l 
îndrăgească pe băieţaș c-o dragoste cu mult mai pătimașă decât s-ar fi căzut să simtă la vârsta ei plăpândă. 
Or, într-o bună zi murind numitul conte, băiețaşul rămase în grija regelui şi ca atare fu silit să plece la 
Paris; de care lucru copilița se necăji amarnic. Şi cum nu după multă vreme muri şi tatăl ei, ea se gândi c-ar 
da orice numai să poată merge şi dânsa la Paris să-l vadă pe Beltramo, dacă bunînţeles pentru o treabă ca 
aceasta ar fi avut prilej cinstit; dar, cum era păzită cu străşnicie de ai ei, căci rămăsese orfană şi pe 
deasupra şi bogată, nu era chip să afle prilejul potrivit. Şi între acestea ajunse fiind la vârsta măritişului, 
fiindcă nicicum nu izbutea să-l uite pe Beltramo, făcuse vânt la o mulţime de peţitori cu care rudele ar fi 
dorit s-o vadă măritată. 

Acu, în timp ce fata tânjea de dorul lui Beltramo mai mult ca niciodată - căci auzise că între timp 
băiatul se făcuse frumos din cale-afară - se nimeri să audă că regele Franţei, din pricina unei copturi pe 
care o avusese în piept şi care nu fusese pe deplin lecuită, rămăsese c-o bubă rea - prilej neostoit de chin şi 
de cumplită suferinţă - şi că de buba asta nu izbutiseră cu nici un chip să-l lecuiască doctorii, deși mulți se 
încercaseră făcându-i mai degrabă rău decât bine; astfel că regele, sărmanul, pierzând orice nădejde, nu 
mai vroia să ştie acum nici de poveţe, nici de leacuri. Fata, auzind acestea, fu foarte mulțumită, căci se 
gândi c-avea în sfârşit prilej nebătător la ochi să meargă la Paris şi pe deasupra şi s-ajungă să se mărite cu 
Beltramo, dacă coptura regelui era cum şi-o închipuise dânsa. De aceea, ca una care învățase o mulțime de 
lucruri de la tatăl ei, amestecă niscaiva prafuri din anumite ierburi bune la boala ce credea că-l mistuie pe 
rege şi, încălecând degrabă, porni către Paris. Acolo, întâi și întâi căută cu dinadinsul să-l vadă pe 
Beltramo; iar după ce-l văzu se duse şi la rege şi îi ceru să facă bine şi să-i arate şi ei buba. Văzând-o aşa 
de tânără, de drăgălașă şi frumoasă, regele nu fu în stare să i se împotrivească şi i-o arătă pe dată. Fata, 
cum dădu cu ochi de bubă, se încredinţă numaidecât c-avea să-l poată vindeca şi-i zise: 

— Măria-ta, de te învoiești, eu trag nădejde ca-n opt zile să te pot vindeca de buba asta, fără să înduri 
nici o durere și făr' de nici un alt necaz. 

Regele îşi bătu joc în sinea lui de vorbele fetei, zicându-şi: „Să ştie adică o fetişcană, ce n-au ştiut şi 
n-au putut cei mai vestiți doctori din lume?” De aceea îi mulţumi frumos de grija ce i-o arăta, spunându-i 
că se hotărâse să nu mai deie ascultare poveţelor doftoricești. La care fata îi răspunse: 

— Stăpâne, dumneata nesocoteşti priceperea şi ştiinţa mea fiindcă mă vezi că-s tinerică, ba şi femeie 


e deasupra; dar eu ţi-aduc aminte că nu tămăduiește cu meșteşugul meu, ci cu ajutorul Domnului ș 
meşteşugul doctorului Gerardo di Nerhona, care mi-a fost părinte şi care a fost la vremea lui doctor cu 
faimă în toată lumea. 

Regele își zise atunci: „Poate că domnul mi-o trimite; de ce n-aş încerca să văd ce ştie face, de vreme 
ce mă încredinţează c-am să mă vindec iute şi fără suferință?” Și, hotărându-se să încerce, îi zise fetei: 

— Dar dacă, după ce ne-ai pus să ne călcăm făgăduinţa, nu izbuteşti să ne vindeci, atuncea ce să-ţi 
facem? 

— Măria-ta, răspunse fata, pune să mă păzească; şi dacă nu te vindec în vreme de opt zile, atuncea 
arde-mă de vie; dar dacă te-oi tămădui care-i răsplata mea? 

La care regele răspunse: 

— Pre câte văd eşti fată mare; de aceea, de ne vindeci, te-om mărita la casă mare şi-are să-ți fie bine. 

— Stăpâne, zise fata, m-aș bucura şi eu de una ca asta, dar tare mi-ar plăcea să-mi aleg singură 
bărbatul, deşi, Doamne păzeşte, n-aş vrea să crezi că-mi şade gândul la vreunul din feciorii tăi sau din 
familia ta regească. 

Şi regele îi făgădui numaidecât să-i facă voia. 

Fata se puse pe lucru şi izbuti să-l vindece pe rege şi mai iute decât făgăduise. Drept care dânsul, 
simțindu-se tămăduit, îi zise: 

— Fată dragă, ţi-ai câştigat bine bărbatul! 

Iar dânsa îi răspunse: 

— Dacă-i aşa, măria-ta, atunci l-am câştigat pe Beltramo di Rossiglione, pe care încă din pruncie am 
început să-l îndrăgesc şi apoi l-am îndrăgit mereu, din ce în ce mai mult. 

Regelui îi veni cam greu să-i deie tocmai pe Beltramo, dar fiindcă i-l făgăduise, ca să nu-şi calce vorba, 
îl chemă pe tânăr şi-i zise: 

— Beltramo, eşti om în toată firea acum, bărbat destoinic şi învăţat; vrem dar să ni te întorci stăpân pe 
locurile dumitale, ducând acasă şi-o copilă pe care ţi-am ales-o noi de nevastă. 

Beltramo îl întrebă atunci: 

— ŞI cine-i fata doamne? 

— E aceea, spuse regele, care ne-a vindecat cu leacurile ei. 

Beltramo, care-o cunoştea şi o văzuse de curând, deși îi păruse mândră fata, ştiind-o că nu-i de neam, 
pe potriva lui, răspunse înciudat: 

— Stăpâne, vrei să-mi dai o doftoriță de nevastă? Ferit-a Dumnezeu să-mi fie dat a mă însura c-o 
astfel de femeie. 

La care regele răspunse: 

— Care va să zică ai vrea să ne călcăm cuvântul dat spre vindecarea noastră copilei care, drept răsplată, 
ni te-a cerut pe dumneata? 

— Stăpâne, spuse atunci Beltramo, măria-ta poate să-mi ia tot ce am pe lumea asta şi chiar pe mine 
însumi mă poate da cui vrea, căci eu sunt al măriei-tale; dar află că eu unul cât oi trăi n-am să mă împac cu 
gândul unei căsnicii ca asta. 

— Ba ai să te împaci, răspunse regele, căci fata e înțeleaptă, frumoasă şi te îndrăgește ca pe lumina 
ochilor; de aceea noi nădăjduim să ai parte de-o viață cu mult mai veselă cu dânsa decât cu orice altă 
doamnă de viță mai aleasă. 

Beltramo nu cârcni şi regele dădu porunci să fie rânduite pregătiri mari şi falnice pentru serbarea 
nunţii. lar când veni şi ziua aceea, deşi se cununa în silă, Beltramo, în faţa regelui, se însură cu fata care-l 
iubea mai mult ca orice pe lume. Şi, după ce-o făcu şi p-asta, cum el se hotărâse mai dinainte ce să facă, 
spunând că vrea să meargă acasă, pe meleagurile lui, ca acolo să desăvârşească taina cununiei, îşi luă 
rămas bun de la rege şi, încălecând pe cal, în loc s-o apuce către pământurile lui, porni de-a dreptul spre 
Toscana. Şi acolo, aflând că florentinii se războiau cu cei din Siena, se hotărî să lupte de partea 

orentinilor; drept care, fiind primit cu cinste şi multă bucurie de ei, fu pus drept căpetenie în fruntea un 
oști şi, fiind ținut cu plată bună, rămase multă vreme în slujba florentinilor. 

Mireasa, necăjită de cele întâmplate, trăgând totuşi nădejde să-l poată aduce înapoi prin buna ei 
purtare, plecă la Rossiglione, unde fu primită de toți drept doamnă şi stăpână. Acolo însă - cum Beltramo 
lipsise ani de zile de pe pământurile lui - găsi în toate cele dezordine și stricăciune, dar înţeleaptă fiind, se 


apucă cu hărnicie şi puse rânduială în toate; din care pricină supușii se arătară mulțumiți şi începură s-o 
îndrăgească cu dragoste statornică, învinuindu-şi cu asprime stăpânul, care nu părea să fie mulțumit de 
dânsa. După ce puse dar în rând moşiile şi casele cu toate ale lor, fata trimise vorbă contelui prin doi 
cavaleri, rugându-l s-o înştiințeze dacă era ea pricina care-l ținea departe, căci de-ar fi fost aşa, ea, ca să-i 
facă în voie ar pleca de acolo. La care vorbe contele răspunse cu asprime: 
— Să facă cum o taie capul! Cât despre mine unul, n-am să mă întorc decât atuncea când o să poarte 
ea inelul ăsta-n deget şi-n braţe prunc făcut cu mine. 
Inelul acela îi era tare drag contelui şi nu şi l-ar fi scos din deget pentru nimic în lume, căci auzise 
despre el c-avea putere fermecată. Se lămuriră deci trimişii că acele două lucruri erau cu neputinţă să fie 
dobândite, şi pricepând că vorba lor n-ajută la nimica şi nu-i în stare a zdruncina hotărârea contelui, se 
întoarseră la stăpâna lor şi-i povestiră ce răspuns îi trimitea bărbatul. Contesa, tare amărâtă, după ce 
chibzui îndelung, se hotărî să încerce să vadă de nu-i chip s-ajungă la cele două lucruri, astfel încât să-şi 
poată redobândi bărbatul. Drept care-şi făuri un plan și după aceea, adunând bărbaţii cei mai răsăriți şi mai 
destoinici, le înşiră la rând cu vorbe înduioşătoare tot ce făcuse pentru conte, vădindu-le şi ce răsplată 
primise pentru truda ei; iar la sfârşit le apuse că, întrucât nu dorea ca din cauza ei el să şadă veşnic în 
surghiun, se hotărâse să plece şi să-și petreacă restul vieții mergând pe la locurile sfinte și împărțind 
pomeni de mântuirea sufletului; şi ca atare îi rugă să ție în paza lor şi să ocârmuiască ei pământurile 
contelui, dându-i de ştire lui că dânsa plecase hotărâtă să nu mai pună-n veci picioru-n Rossiglione. În 
vreme ce vorbea, potop de lacrimi revărsară oamenii aceia cumsecade şi o rugară în fel și chip să-şi 
schimbe hotărârea şi să rămână acolo; dar fără de folos. Căci dânsa, în paza Domnului lăsându-i, c-un văr 
de-al ei şi-o slujnică, fără să ştie nimeni, porniră îmbrăcaţi în straie de pelerin şi încărcaţi de bani şi pietre 
nestemate, şi până la Florenţa nu se mai opriră. Acolo, dând peste un han ținut de-o văduvă de treabă, 
doamna, dornică fiind să afle vești de la bărbatul ei, se aciui la han, trăind ca pelerinii, cu cheltuială mică şi 
multă rugăciune. 
Or, chiar de-a doua zi se nimeri să-l vadă pe conte când trecea călare cu ai săi prin faţa hanului; şi, deși 
ea îl ştia bine, o întrebă pe văduvă cine era acela. Hangiţa îi răspunse: 
— E un străin, un conte, Beltramo după nume şi-i un bărbat curtenitor, plăcut şi tare îndrăgit aicea în 
oraş; e îndrăgostit la nebunie de o vecină a noastră, o fată de neam bun, dar fără pic de avere. Ce-i drept, 
fata-i cinstită, dar cum e aşa săracă nu-i chip să se mărite şi stă cu maică-sa, o doamnă tare înţeleaptă şi de 
treabă; că dacă nu era s-o aibă pe maică-sa, poate de mult i-ar fi făcut în voie contelui, da' așa... 
Contesa, auzind cuvintele acestea, rămase gânditoare, şi după ce le întoarse pe față şi pe dos şi le 
înțelese pe de-a-ntregul, puse la cale ce să facă; află deci care-i casa şi numele femeii şi-al fetei îndrăgite 
de conte şi într-o bună zi se duse pe ascuns la ele, îmbrăcată aşa cum se afla, în straiele de pelerin. Pe 
mamă şi pe fată le află trăind ca vai de lume şi, după ce intră în casă şi le dădu binețe, îi spuse doamnei 
c-ar fi vrut să stea cu ea de vorbă. Femeia, ridicându-se, zise că-i gata s-o asculte; drept care, după ce-o 
pofiti într-altă odăiță și după ce se așezară, contesa începu așa: 
— Doamnă, pre câte văd, nici dumneata și nici copila dumitale nu prea aveţi noroc, aşa cum n-am nici 
eu; dar dacă dumneata ai vrea, nu ţi-ar fi greu să faci astfel, încât s-avem parte de el şi eu și dumneata cu 
fata. 
Femeia îi răspunse că atâta aștepta și ea, să mai răsufle oleacă de griji, dar într-un chip cinstit. Şi 
atunci contesa îi zise: 
— Eu aş avea nevoie de o făgăduință anume din partea dumitale; dar dacă eu mă încred în ea şi dum- 

cata mă-nşeli, atunci să ştii c-ai stricat tot, şi rosturile mele şi p-ale dumitale. 
— Să nu te temi, grăi femeia; spune tot ce pofteşti şi poți fi sigură că eu n-am să te înșel nicicând. 
Contesa se apucă atunci şi-i povesti de-a fir-a-păr toată povestea ei, cine era, cum îl iubise pe conte 
încă din pruncie și tot ce îndurase până în ziua aceea. Și cu atâta însufleţire vorbi contesa, încât femeia, 
crezând-o pe de-a-ntregul - ca una care auzise, în parte, şi de la străini povestea ei - simți la urmă că i se 


face milă de dânsa. lar contesa, sfârşind povestea, îi zise: 

— Ai auzit, dar, care sunt acele două lucruri de care am nevoie ca să-mi redobândesc bărbatul; şi nu 
ştiu zău, cine-ar putea să-mi facă rost de ele mai lesne decât dumneata, dacă-i adevărat, precum aud, că 
contele e aşa de îndrăgostit de fata dumitale. 

Femeia îi răspunse atunci: 

— Dac-o iubeşte ori ba, n-am cum să știu: de arătat de bună seamă așa arată. Dar cum socoţi 
domnia-ta să-ți vin într-ajutor? 

— Ți-oi spune cum, grăi contesa; dar până atunci vreau să-ţi arăt cu ce folos ai să te alegi domnia-ta 
din treaba asta, dacă vei face cum te rog; pre câte văd ai fată mare, frumoasă, şi-ar fi tocmai vremea s-o 
aşezi la casa ei, dac-ai avea cu ce; dar după câte am priceput, n-ai cum să faci una ca asta. De aceea eu, 
dacă m-ajuţi, mă leg drept mulţumită să-ţi înzestrez copila cu cât vei crede dumneata că-ţi trebuie ca s-o 
măriți bine. 

Ca una ce era lipsită, femeia se bucură în sinea ei, sărmana, de vorbele contesei; dar, bună cum era la 
suflet, răspunse: 

— Doamnă, spune-mi ce pot face pentru domnia-ta, că, dacă lucrul e cinstit, eu bucuroasă-l fac şi apoi 
vei face dumneata cum vei găsi mai bine. 

Contesa îi zise atunci: 

— Uite ce-aş vrea să faci: să trimiţi vorbă contelui printr-o femeie de credință că fata dumitale i-ar 
face toate voile, dac-ar şti sigur c-o iubeşte atât pe cât arată; lucru de care ea n-are să fie încredinţată decât 
atunci când contele îi va trimite în dar inelul pe care-l poartă în deget şi despre care a auzit că-i e nespus de 
drag. lar dacă el îl va trimite, domnia-ta să mi-l dai mie. Apoi să-i dai de veste că fata îl aşteaptă să vie 
când pofteşte, să îl aduci pe ascuns, aici la dumneata acasă şi-n locul fetei dumitale să mă strecori pe mine 
în patul lui pe ascuns. Poate că Dumnezeu se va îndura de mine şi voi rămâne grea: și într-acest chip, 
purtând în deget inelul lui şi-n braţe copil făcut cu el, am să-l aduc iarăși la mine şi-am să trăiesc cu el așa 
cum se cuvine să trăiască o femeie cu bărbatul ei, și asta numai mulțumită bunăvoinţei dumitale. 

Femeia își dete seama că treaba nu-i ușoară şi-i fu şi frică nu cumva să-şi facă fata de ruşine. Totuşi, 
gândindu-se că-i bine să-i dea o mână de ajutor contesei spre a-și redobândi bărbatul şi cugetând că fapta ei 
poate duce la bun sfârşit, lăsându-se mânată de dragostea pentru contesă, nu numai că-i făgădui să facă 
ceea ce-i ceruse, ci-n foarte scurtă vreme, lucrând în taină și cu grijă, precum fusese învățată, îi dobândi 
inelul (cu toate că Beltramo se despărți cu greu de el) şi izbuti cu măiestrie s-o culce pe contesă cu contele, 
în locul fetei. 

De pe urma acestor prime îmbrăţişări, căutate cu multă dragoste de conte, din mila cerului contesa 
rămase grea cu doi băieţi, precum se dovedi pe urmă, când îi veni vremea să nască. Și nu numai o dată, 
ci-n repetate rânduri, femeia aceea de ispravă îi înlesni contesei să se bucure de îmbrăţișările bărbatului ei, 
punând la cale lucrurile cu atâta dibăcie, încât nimeni nu află nimic de toată treaba asta, iar contele fu 
încredinţat că se culcase, cu iubita, nu cu nevasta lui. Drept care în mai multe rânduri o dărui cu pietre 
scumpe și felurite giuvaieruri, pe care dânsa le păstră pe toate cu sfinţenie. lar mai la urmă, când simţi că 
rămăsese grea, nu vru s-o mai încurce degeaba pe femeie, şi de aceea îi zise: 

— Doamnă, mulțumită lui Dumnezeu și dumitale am izbutit să am ce-am vrut. De aceea, e vremea 
acum să-ți dau răsplata cuvenită şi apoi să plec cu Dumnezeu. 

Femeia îi răspunse că-i bucuroasă de izbândă, dar că ea n-o slujise cu gândul la răsplată, ci numai 
fiindcă socotise că e de datoria ei să facă o faptă bună. La care doamna îi spuse: 

— Mă bucur ce-mi spui, cu-atât mai mult cu cât şi eu, aşijderi dumitale, nu socotesc să-ți dau dre 
plată cât ai să-mi ceri domnia-ta, ci doar să fac un bine care se cere a fi făcut. 

Atunci femeia biata, mânată de nevoie şi copleşită de ruşine, îi ceru o sută de lire ca să-şi mărite fata. 
lar doamna, pricepându-i rușinea şi văzând cât de puţin îi cere, îi dădu cinci sute de lire şi-o dărui cu o 
mulțime de giuvaeruri scumpe, care cu toatele împreună făceau încă pe-atâta. Femeia, peste închipuire de 


fericită, mulțumi pre cât ştiu mai bine contesei, care, luându-și rămas bun de la dânsa, se întoarse înapoi la 
han, iar ea - spre a nu mai da prilej bărbatului să-i vină în casă ori să-i trimită vorbe - plecă cu fata 
dimpreună la nişte rude de la ţară. Cât despre conte, el, la scurtă vreme după aceea, chemat fiind de ai săi 
să se întoarcă acasă, cum auzise între timp că doamna lui plecase în lume, se întoarse iar la Rossiglione. 

Contesa, prinzând de veste că Beltramo plecase din Florenţa și se întorsese în ţară, fu foarte mulțumită 
şi mai rămase în oraș până îi veni vremea să nască. Pe urmă, aducând pe lume doi băiețaşi leiți cu contele 
întru totul, se strădui să le găsească o doică bună, iar apoi, când socoti că-i vremea, se aşternu la drum şi, 
fără s-o cunoască nimeni, ajunse pân' la Montpellier. Acolo şezu câteva zile ca să se odihnească şi, după ce 
făcu cercetări pretutindeni spre a da de urma contelui, află că e la Rossiglione și că de patruzeci de sfinți 
orânduise o serbare la care poftise o mulțime de lume; porni dară şi ea într-acolo, înveşmântată ca de 
obicei în straiul ei de pelerin. Şi după ce ajunse, văzând că oaspeţii stau gata să se aşeze la ospăț, ea, fără 
să-şi mai schimbe haina, pătrunse în sala de ospeţe cu copilaşii în braţe şi, făurindu-și drum printre mesenii 
adunaţi, se duse drept la conte şi căzând în genunchi la picioarele lui îi zise hohotind: 

— Stăpâne, eu sunt nevasta dumitale cea oropsită şi pribeagă, care am nemernicit atâta vreme prin 
străini ca să te poţi întoarce domnia-ta acasă. Şi vin acuma să te rog, pe Dumnezeul tău şi-al meu, să-ți 
aminteşti şi să te ţii de învoiala ce-ai legat cu cei doi cavaleri trimişi de mine odinioară; căci iată îţi aduc în 
braţe, nu un copil, ci doi deodată şi-n deget port, pre câte vezi, inelul dumitale. E vremea dar să mă 
primeşti ca pe-o soţie legiuită, aşa cum ai făgăduit. 

Contele, auzind-o, rămase înmărmurit şi recunoscu de îndată inelul şi copiii, care aduceau cu el ca 
două picături de apă; dar totuşi o întrebă: 

— Grăieşte, doamnă, cum anume s-au întâmplat acestea toate? 

Contesa, spre mirarea lui şi-a tuturor celor de față, îi povesti atunci pe îndelete toată povestea ei. Drept 
care contele, ştiind bine că spune adevărul, văzând cât de înțeleaptă şi de stăruitoare se dovedise a fi, ba 
mai văzându-se pe deasupra şi cu doi prunci deodată, fie spre a-şi ține vorba, fie pe de altă parte spre a face 
în voie doamnelor și cavalerilor de faţă, care-l rugau stăruitor s-o primească, şi s-o cinstească, îşi potoli 
asprimea cea multă şi încăpăţânată şi, ridicând-o pe contesă de Jos, o îmbrăţişă şi-o sărută, recunoscând-o 
drept soție legiuită şi pe copii la fel. Şi după ce dădu porunci să fie îmbrăcată în straie potrivite cu rangul ei, 
spre bucuria mesenilor de faţă şi-a celorlalți vasali care auziseră şi ei de cele întâmplate, nu numai pentru 
ziua aceea, ci pentru multe alte în şir, orândui petreceri. Apoi, pân' la sfârşitul vieţii îşi preacinsti nevasta 
ca pe-o soţie legiuită şi o iubi cu multă şi nesecată dragoste. 


OVESTEA A ZECEA 


Alibech se face pustnică, iar sihastrul Rustico o învaţă cum să-l vâre pe necuratul în iad; la urmă, 
fiind luată de la sihăstrie, se mărită cu Neerbale. 


Dioneo, care ascultase cu luare-aminte povestea reginei, văzând că se sfârşeşte şi că numai lui îi mai 
rămăsese să povestească, fără s-aştepte a fi poftit, cu zâmbetul pe buze, grăi: 


— Graţioase doamne, domniile-voastre poate n-aţi auzit încă în ce chip poţi să-l vâri pe necuratul în 
iad; de aceea vă voi spune eu, fără să ies de pe făgaşul poveştilor de astăzi; iar dumneavoastră, învățând 
cum vine treaba asta, s-ar putea s-ajungeți în rai, şi, să pricepeţi totodată că dragostea, deşi se adăposteşte 
mai bucuroasă în palate şi-n încăperi luxoase decât în jalnice bordeie, totuşi nu-i scris niciunde că nu-și 
poate vădi puterea şi prin păduri stufoase, prin munţi stâncoşi şi peşteri neumblate; drept care ne putem da 
seama că-n lumea asta toate supuse sunt puterii ei. 

Ci, revenind la fapte, spun dar că se afla pe vremuri la Capsa, cetate în Berberia?8, un om tare bogat, 
care printre alți copii avea şi-o fată frumoasă şi gingaşă, pe nume Alibech. Şi fata aceasta, fiind păgână şi 
auzindu-i pe creştinii care se aflau la Capsa slăvind şi preamărind credinţa creştinească, într-o bună zi 
întrebă pe unul din ei ce anume ar fi trebuit să facă spre a-l sluji pe Domnul fără prea multă osteneală. Cel 
întrebat răspunse că oamenii care-l slujeau mai bine pe Cristos erau aceia ce fugeau de bunurile pământești, 
precum erau de-o pildă sihaștrii care trăiau ascunși prin pustietățile deşertului din Tebaida. Fata, care era 
tare prostuţă şi-abia de împlinise ca la vreo paisprezece ani, mânată mai degrabă de-o toană da copil, decât 
de vreun îndemn temeinic, fără a mai spune nimănui ce avea să facă, încă de a doua zi se aşternu la drum 
pe ascuns, luând-o de una singură către deșertul Tebaidei. În cele de pe urmă, fără să-şi piarză în drum 
cheful de sihăstrie, cu chiu şi vai ajunse, biata, pustietățile acelea, şi văzând de departe o colibă, o apucă 
spre dânsa şi-n prag dădu peste un pustnic, care, văzând-o singurică în tot deşertul cela, o întrebă uimit ce 
anume caută acolo. Fata îi răspunse că-i mânată de Dumnezeu și că umbla să afle chip spre a-l sluji pre 
dânsul, precum şi om care s-o înveţe în ce fel să-l slujească. Pustnicul, om de treabă, văzând-o cât era de 
crudă şi mai cu seamă de frumoasă, temându-se ca nu cumva să-l ispitească necuratul dac-ar fi fost s-o 
adăpostească, îi lăudă îndemnul şi după ce-o hrăni de bine, de rău cu rădăcini, cu poame pădureţe şi cu 
ceva curmale, dându-i și de băut, îi zise: 

— Copila mea, nu departe de aici se află un sfânt, pustnic şi el, care-i cu mult mai mare meşter în ce-ţi 
lipseşte ție, decât sunt eu. La el să mergi. 

Şi-i arătă calea cea bună. Fata, ajungând la celălalt pustnic şi fiind întâmpinată cu aceleași vorbe şi de 
el, se duse mai departe, până ce ajunse la coliba unui sihastru tânăr, om evlavios din cale afară şi bun ca 
pâinea caldă, pe care îl chema Rustico; şi ajunsă acolo, îl întrebă acelaşi lucru şi pe el. Rustico, vrând cu 
orice preț să-și pună la încercare tăria, n-o mai trimise nicăieri, ci şi-o ținu pe lângă dânsul, în chilioara lui; 
iar când se făcu noapte, îi înjghebă un pat micuţ din frunze de palmier şi-i spuse să se culce în el. Dar, 
de-abia sfârşise treaba, când hop şi ispitirile porniră a-i încerca puterea; şi înțelegând el că tăria îl înşelase 
în aşteptări, fără a se osteni prea mult să ţină piept ispitei, se socoti învins şi se dădu bătut. Apoi, lăsând 
deoparte şi rugăciuni şi gânduri sfinte şi oprelişti de la câte toate, prinse a-şi plimba prin minte vârsta cea 
fragedă a fetei şi frumuseţea ei, şi începu să se gândească cam cum s-o ia mai pe departe, astfel încât 
s-ajungă totuşi la ce vroia, fără ca fata să-l socotească un stricat. De aceea, dintru început o descusu oleacă 


28 Cuvântul Berber apare odată cu sosirea Vandalilor în Africa de Nord şi provine din latinescul Barbarus care el însuşi se trage din grecescul 
Pă&pGapoc (“străin”). Lingviștii au presupus că Vandalii, romanizați în mai puţin de o generaţie (romanizarea lor începuse încă din Spania, 
unde au lăsat regiunii sudice numele de Andaluzia), au preluat acest termen de la Romanii din Africa de Nord, apoi l-au transmis arabilor în 
limba cărora se pronunță bărbăr. 

-şi dete iute seama că fata nici habar n-avea ce va să zică un bărbat și că era şi cam prostuţă, cum se ară 
de altfel; drept care chibzui pe loc cum s-o aducă a-i face pofta, lăsând-o a crede că-i slujeşte printr-asta lui 
Cristos. Îi arătă deci la început, cu un potop de vorbe, că necuratul e cel mai mare dușman al Tatălui 
Ceresc şi apoi îi dete să înţeleagă că nu e faptă mai plăcută lui Dumnezeu de cum e aceea de a-l vârî pe 
necuratul în iad, unde Cel-de-Sus îl osândise pe vecie. Fata îl întrebă atunci cum vine treaba asta și-n ce 


chip poate fi făcută. lar Rustico îi răspunse: 

— Las! c-ai să vezi acuşi. Fă numai după mine. 

Şi zicând astfel începu să se dezbrace de straiele puţine câte le avea pe el şi rămase în pielea goală. 
Fata făcu şi ea la fel, iar pustnicul, îngenunchind, ca şi cum ar fi vrut, vezi Doamne, să se roage, o aşeză în 
fața lui. Şi stând așa, cum Rustico, văzând-o cât e de frumoasă, era îmboldit amarnic de poftele trupeşti, 
veni şi învierea cărnii; la care Alibech, privind, grăi mirată: 

— Rustico, ce-i aia care tot împunge să iasă afară şi eu n-o am? 

— O, fiica mea, e necuratul de care ţi-am vorbit, răspunse Rustico. Şi, vezi, mă chinuieşte acuma, 
încât de-abia mai pot să rabd. 

Atuncea fata zise: 

— Har Domnului! Pre câte văd, eu stau mai bine decât tine, căci n-am pe necuratul. 

Şi Rustico de colo: 

— E drept, da' vezi că tu ai altceva în schimb, ceva care-mi lipseşte mie. 

— Oare? făcu copila. Şi ce să fie aia? 

La care Rustico răspunse: 

— Tu ai în tine iadul; şi, drept să-ţi spun, îmi vine a crede că Dumnezeu anume mi te-a trimis aicea 
spre mântuirea mea; că de-o mai fi ca dracul ăsta să mă căznească încă mult, atunci, dacă te-nduri şi mă 
învoieşti să-l bag în iad, să ştii că-mi faci un mare bine şi-i faci şi Domnului, plăcere slujindu-l în atare 
chip, dac-ai venit aicea anume pentru treaba asta, aşa precum ai spus. 

Fata, de bună-credinţă, răspunse: 

— Vai de mine, părinte, mai încape vorbă? De vreme ce iadu-i la mine, rămâne-n voia dumitale să-l 
foloseşti când ţi-o plăcea. 

Rustico zise atunci: 

— Fii binecuvântată, copila mea. Să mergem dar şi să-l vârâm pe necuratu-n iad, ca să mă lase în 
pace. 

Zicând astfel o aşeză pe fată pe unul din pătuţuri şi-i arătă cum să se puie spre a-l fereca în temniță pe 
blestematul cela. Fata, care nicicând nu mai băgase drac în iad, dintru început se cam strâmbă, zicând: 

— Părinte, zău aşa, al naibii lucru-i dracul ăsta şi trebuie că-i e într-adevăr vrăjmaş lui Dumnezeu, 
dacă şi iadul pătimește când e să-l vâri în el! 

Rustico îi zise atunci: 

— N-ai grijă, fiica mea, n-are să fie tot aşa. 

Şi ca să nu mai fie aşa, până a se ridica din pat, zic pe puţin de şase ori băgară dracu-n iad, astfel încât 
de data aceea îi potoliră semeţia şi fu şi dânsul bucuros să-şi plece capul în pământ. Dar după câtva timp, 
trezindu-se din nou în el aceeaşi semeţie, iar fata, ascultătoare, cercând de fiecare dată să i-o răpună pe 
de-a-ntregul, până la urmă începu să-i placă şi ei jocul şi se apucă să-i spuie lui Rustico: 

— Acu îmi dau eu seama câtă dreptate aveau oamenii aceia de la Capsa, care ziceau că-i dulce lucru 
să-l slujeşti pe Dumnezeu. Şi drept să-ţi spun nu-mi amintesc să fi făcut vreodată o treabă care să-mi fie 
mai plăcută și să mă bucure mai mult decât să-l bag pe dracu-n iad; de acea socotesc că orice ins care 
trudeşte spre altele, în loc să vie să-l slujească pe Dumnezeu, e-un nătărău. 

Şi drept aceea adeseori mergea la Rustico zicându-i: 

— Printe, eu am venit aicea ca să-l slujesc pe Dumnezeu, nu ca să stau degeaba; hai să-l băgăm pe 
dracu-n iad. 


Iar alteori zicea: 


— Eu nu ştiu zău de ce fuge dracu de iad; că dacă ar sta în el aşa de bucuros pe cât îl ține iadul, n-ar 
mai trebui să iasă-n veci. 

Acu, tot îmbiindu-l fata pe Rustico şi dându-i ghes să vie să-l slujească în doi pe Dumnezeu, îl istovi 
într-aşa hal, încât sihastrul, bietul, într-o bună zi se pomeni că dârdâie, când altu-n locul lui ar fi murit de 


cald. De aceea se apucă şi-i spuse fetei că dracul nu se cuvenea să fie pedepsit decât atunci când din trufie 
se apuca să înalțe capul. 

— Iar noi de pedepsit l-am pedepsit destul, încât acu se roagă de Dumnezeu să-i deie pace. 

Şi zicând astfel îi închise gura fetei. Ci ea, văzând că Rustico nu mai venea s-o roage să bage dracu-n 
iad, se apucă într-o zi şi-i spuse: 

— Ascultă, Rustico, dacă pe tine diavolul tău te lasă în pace, pe mine iadul meu nu-i chip să mă 
slăbească. De aceea s-ar cădea acum să potolești şi tu cu dracul tău turbarea iadului din mine, că doar şi eu 
te-am ajutat să-i curmi trufia odinioară. 

Dar Rustico, care trăia cu rădăcini şi apă chioară, nefiind în stare să răspundă la toate îndemnurile fetei, 
îi zise c-ar fi fost nevoie de prea mulţi draci spre a izbuti să potolească iadul, dar că el totuşi era gata să 
facă tot ce-ar fi putut. În felul acesta când şi când o mulțumea pe fată, dar asta se întâmpla aşa de rar, încât 
era ca şi cum te-ai fi pus să zvârli în gura leului câte-o grăunță rând pe rând. De aceea fata, socotind că nu-l 
slujeşte îndeajuns pe Dumnezeu şi nici cât ar fi vrut, cu vremea prinse a bombăni. 

Tocmai la vremea aceea, pe când se ciondănea iadul cu necuratul, din prea mare dorință şi prea slabă 
putere, se întâmplă să se aprindă mare pojar în Capsa, şi-n foc muri şi tatăl fetei cu toți ceilalți copii şi câți 
se mai aflau prin casă. În felul acesta Alibech rămase ea moștenitoarea averii părintești. Atunci un tânăr, 
zis Neerbale, care-şi zvârlise avutul în cheltuieli nesăbuite, aflând că fata nu e moartă, se apucă s-o caute și 
după ce-o găsi - mai înainte ca slujbaşii mânaţi de visterie să pună mâna pe avutul părintelui lui Alibech, 
fiindcă murise chipurile fără a lăsa moştenitori - spre bucuria pustnicului şi spre mâhnirea ei o aduse înapoi 
la Capsa şi se însură cu ea, făcându-se stăpân, alăturea de dânsa, pe toată moştenirea ei. Ci fata, întrebată 
fiind de câteva cumetre în ce fel îl slujise pe Dumnezeu în schivnicie, cum n-apucase încă să zacă cu 
bărbatul ei, răspunse că-l slujise vârând pe necuratul în iad şi că Neerbale săvârşise mare păcat smulgând-o 
de la atare bună şi sfântă îndeletnicire. Femeile o întrebară: 

— Dar cum se vâră dracu-n iad? 

Fata prin vorbe şi prin semne le arătă cum vine treaba, iar ele se porniră pe-un râs de mi-i că râd şi 
astăzi, zicându-i: 

— Nu te mâhni, fetico, doar şi pe la noi se face ca-n deşert. Neerbale are s-aibă grijă să te slujească şi 
pe tine şi pe Dumnezeu! 
Apoi, purtând din gură-n gură pățania fetei, în curând umplură tot orașul, de unde se iscă şi vorba că 
cel mai plăcut chip de a-l sluji pe Domnul e să te-apuci să-l vâri pe necuratul în iad; iar vorba asta trecând 
marea s-a pripăşit şi pe la noi, pe unde o mai auzi şi astăzi. 
lată de ce, tinere doamne, ca să vă puneţi bine cu Cel Atotputernic, se cade să luaţi seama şi să învățați 
cum să-l vârâţi pe necuratu-n iad, căci treaba asta e plăcută lui Dumnezeu și acelora care se încearcă întru 
| dânsa, şi numai bine şi foloase ajungi să tragi de pe urma ei. 


Povestea lui Dioneo şi vorbele cu care ici-colo o presărase stârniră de nenumărate ori hazul preacinsti- 
telor doamne. Și fiindcă isprăvise, regina, ştiind că se apropie sfârşitul stăpânirii ei, luându-și cununa de pe 
cap, cu nesfârşită gingăşie o aşeză pe fruntea lui Filostrato, zicând: 

— Rămâne de văzut acum dacă o să ştie lupul să mâne oile mai bine decât mânat-au ele lupii. 

Filostrato, auzind ce spune, răspunse râzând: 

— De-ar fi să-mi daţi crezare, atunci aflați că lupii le-ar fi învăţat pe oi să bage dracu-n iad, făr' să se 
lase mai prejos ca Rustico când o învăţa pe Alibech acelaşi lucru; de aceea nu ne spuneţi lupi, că nici voi 

sunteți oițe. Oricum, cu voia dumneavoastră, voi lua acum în stăpânire domnia încredințată mie. 
Neifile îi răspunse: 
— Ia ascultă, tinere, dacă aţi fi vrut să ne învăţaţi pe noi cum vine treaba asta, apăi să ştii că mai 
degrabă voi aţi fi avut ce învăţa de la noi, cum a învăţat Masetto din Lamporecchio de la maici; iar vouă, 
află de la mine, graiul nu v-ar fi revenit de când ar fi fost s-ajungeţi într-aşa hal de slăbiciune, de să vă sune 


oasele. 

Filostrato, care ştia că pentru fiece săgeată ar fi primit alta înapoi lăsă deoparte gluma şi începu să-şi 
vadă de treburi şi domnie. Puse să-i cheme slujitorul şi vru să ştie de la dânsul cum merge treaba pas cu 
pas; apoi dădu porunci şi se îngriji să nu lipsească nimic din cele trebuincioase cât timp avea să ţie 
ocârmuirea lui. În cele de pe urmă se întoarse către doamne și le grăi astfel: 

— Preaiubitoare doamne, spre nenorocul meu, când am prins a desluşi ce-i bine şi ce-i rău, eu unul 
veșnic am fost robul şăgalnicului zeu Amor, căci veșnic am iubit pe vreuna din semenele dumneavoastră; 
ŞI zic spre nenorocul meu, căci şi de-am fost smerit, de-am fost ascultător, de m-am căznit întotdeauna să-i 
fac pe plac iubitei, tot la nimica n-am ajuns şi de fiecare dată m-am pomenit că-s părăsit de dragul altuia 
şi-apoi mi-a mers din ce în ce mai rău, încât acuma am ajuns să cred că tot aşa-mi va merge până va fi să 
mor. De aceea aş vrea ca mâine poveştile ce le vom spune să fie asemănătoare cu viața mea cea 
zbuciumată; să povestim adică despre aceia ale căror iubiri au avut sfârşit nenorocit, sfârşit care m-așteaptă 
de bună seamă și pe mine, căci numele cu care mă știți și dumneavoastră?” nu mi-a fost dat degeaba de 
către Atoateştiutorul. 

Şi zicând astfel se ridică în picioare, lăsând pe fiecare să facă ce pofteşte până la ceasul cinei. 

Grădina în care se aflau era atâta de frumoasă şi atâta de plăcută, încât din cei de faţă nimeni nu se 
îndură s-o părăsească spre a căuta aiurea desfătare. Şi fiindcă soarele între timp își molcomise focul şi nu 
mai supăra pe nimeni, unii porniră a fugări căprițele şi iepurii şi celelalte animale ce mişunau pe acolo, şi 
care în timp ce dânşii şezură pe iarbă de zeci de ori îi necăjiseră sărind în mijlocul lor. 

Dioneo şi Fiammetta începură să cânte despre Guiglielmo cavalerul şi doamna din Vergi; Filomena şi 
Pamfilo se puseră să joace şah şi într-acestea, fiecare făcându-şi pofta inimii, timpul zbură pe negândite și 
se făcu şi ceasul cinei. Drept care, poruncind să li se așeze mesele în jurul fântânii, cinară acolo toți cu 
multă desfătare. Iar când sfârşiră cina, Filostrato, ca să se țină de datina statornicită de cele care înaintea lui 
fuseseră regine, de îndată ce fură ridicate mesele, porunci Laurettei să dănțuiască şi să cânte. lar dânsa îi 
răspunse: 

— Cântece întocmite de alţii nu cunosc, iar din ale mele nu ştiu, zău, care s-ar potrivi cu veselia de 
pe-aicea; dar dacă totuşi vreţi eu bucuroasă cânt și dintr-ale mele unul. 

La care regele îi răspunse: 

— Orice-i al tău nu poate fi decât frumos şi prea plăcut: de aceea cântă-l cum îl ştii. 

Atuncea Lauretta, cu glas îndurerat, dar dulce, în timp ce doamnele din preajmă îi răspundeau în cor, 
prinse a cânta precum urmează: 

Cine e mai mâhnită 
Și plânsă decât mine, 
Oare suspin zadarnic, vai mie-ndrăgostită. 
Tu, Doamne, care cerul şi stelele-nvârteşti, 
M-ai zămislit pe placul tău, 
Gingașă, încântătoare, frumoasă ca-n poveşti, 
Pentru că-aicea jos, pe-al plângerilor hău 
S-aduc celor aleși 
Fărâma frumuseţii din paradisul tău; 

Pe mine, al lumii rău 
Nu m-a atins nicicând 
Și nu m-a cunoscut; de el nu-s oropsită. 


Odinioară-am fost şi eu de-un tânăr îndrăgită 


Și-așa copilă cum eram 

Cu gândul în braţe m-a cuprins, şi ochii mei, ispită, 
L-au ars cum arde pară în codrii-uscatul ram. 

EI timpul, pasăre pripită, 

Cu mine tot l-a petrecut, fără să piardă-un dram. 
Iar eu, care-l iubeam, 

M-am dăruit întreagă lui; 

Acuma l-am pierdut, o, jale nesfărşită! 


Apoi venit-a altul, un tânăr îndrăzneț, 


De viță, ce-n trufia lui 

Se ține mândru și viteaz, destoinic şi semeţ. 

Și m-a cuprins ca-n cleşte şi e gelos punând temei 
Pe gânduri fără preț 

Iar eu, nefericită, mă zbat şi anii mei 

Zadarnici mi se par şi grei, 

Căci unul singur azi mă ţine, 

Când Domnul m-a făcut să fiu de toți iubită. 


Imi blestem ceasu-n care, râvnind să-mi schimb veşmântul 


Grăit-am da, căci niciodată 

Atâta de frumoasă nu m-a văzut pământul 
Și-așa de bucuroasă ca-n cel de altădată. 

Azi îmi doresc mormântul, 

Căci nimeni nu mă crede cinstită ca odată. 

O, sărbătoare blestemată, 

De-aș fi murit nainte 

Să-ţi gust, cum ţi-am gustat, durerea chinuită. 


Iubite, tu, căruia întreagă m-am dăruit la început, 


Ca nimeni alta fericită, 

Tu care stai în fața celui ce ne-a făcut, 

Ai milă de durerea mea, de jalea mea neostoită, 
De mine care n-am putut 

Să mi te dau uitării, şi fă să simt că nu-i pierită 
Văpaia îndrăgită; În care-ai ars de dragul meu, 
Și roagă-te la ceruri să-ți viu alături fericită. 


Aicea Lauretta își isprăvi cântarea, care deşi fusese ascultată de toți cu aceeaşi luare-aminte, fu 
pricepută altfel de fiecare în parte; unii, gândind că milanezii îşi ziseră că-i mai cu spor un porc gras decât 
o fată frumoasă. Alţii în schimb vădiră pricepere mai adâncită, mult mai înaltă şi cu mult mai apropiată de 
adevăr, dar despre dânsa nu e locul să stăm de vorbă acum. lar după toate acestea, regele porunci să fie 
aduse sfeşnice pe pajiştea înflorită şi la porunca lui se mai cântară şi alte cântece, până târziu când stelele 
începură a păli. Atuncea, socotind că vremea-i de odihnă, îi îmbie pe toţi să-și spună noapte bună şi apoi să 
meargă la culcare. 

29 În limba greacă Filostrato însemnează „prieten al războiului”. Boccaccio dă acestui nume semnificaţia de „nefericit în dragoste” (n. t.). 

Sfârşeşte cea de a treia zi a Decameronului și începe cea de a patra, în care, sub sceptrul lui 
Filostrato, se vorbește despre acei ale căror iubiri au avut un sfârșit nenorocit. 


Preaiubite doamne, fie datorită vorbelor auzite de la înţelepţi, fie datorită atâtor şi atâtor lucruri văzute 
şi citite de mine însumi, eu socoteam pe vremuri că răbufnirile vijelioase şi arzătoare ale invidiei nu izbesc 
decât turnurile semeţe şi cele mai înalte vârfuri ale copacilor. Dar din păcate mi-am dat seama că mă înșel 
crezând astfel. De aceea, încercând să scap de iureşul năvalnic al ăstui vânt turbat şi tot fugind de el, m-am 
căznit întotdeauna să umblu nu numai pe şesuri, dar chiar prin văi adânci. Şi lucrul ăsta sare în ochi oricui 
se apucă să citească istorioarele de față, scrise de mine în graiul florentin de rând, în proză, fără titlu, ba pe 
deasupra şi într-un stil din cale-afară de modest și fără de pretenţii. Cu toate acestea, nici pe mine nu m-a 
cruțat vântul sălbatic de care am pomenit mai înainte, ba dimpotrivă m-a izbit mai să mă smulgă de pe 
pământ şi muşcăturile invidiei m-au sfâșiat şi ele din cap până-n picioare. De aceea văd şi eu acum că au 
dreptate înțelepții când spun că astăzi, pe pământ, numai mizeria e cruţată de pizmă şi invidie. 

Au fost dar, înțelepte doamne, unii care, citind aceste istorioare, au zis că prea îmi sunteți dragi şi că 
n-ar fi cinstit din parte-mi să aflu atâta bucurie în a vă fi pe plac şi în a vă aduce alinare; ba unii dintre ei au 
spus chiar şi mai rău, fiindcă vă laud precum o fac. Alţii, poftind să dovedească că-s mai cu scaun la cap, 
au spus că nu-mi stă bine, la vârsta mea, să mă mai ţin de lucruri ca acestea, să povestesc adică despre 
femei ori să încerc a le intra în voie. Şi mulți vădindu-se, vezi Doamne, prea grijulii pentru faima mea, 
spun c-ar fi mai înţelept să stau cu muzele în Parnas, decât să intru în hora voastră cu nişte fleacuri ca 
acestea. Apoi au fost şi dintr-aceia care, mânaţi mai mult de ciudă decât de înţelepciune, au spus c-aş face 
mult mai bine să-mi văd de treburile mele şi să-mi câştig o pâine, decât să mă îndop cu vânt umblând după 
de-alde-astea. Iar alţii, în sfârșit, în paguba strădaniei mele, au încercat a dovedi că întâmplările acestea 
s-au petrecut altminteri de cum vi le spun eu. 

Iată, aşadar, cinstite doamne, ce vijelii cumplite, ce colți de fiară ascuţiţi se abat asupra mea şi mă 
sfâşie până la sânge, în timp ce eu mă lupt în slujba dumneavoastră. Atâta doar că aceste toate, mi-e martor 
Dumnezeu, eu unul le ascult cu inima împăcată; şi chiar dacă apărarea mea e toată în mâna dumneavoastră, 
nu înţeleg nici eu să stau cu mâinile în sân şi nici să-mi cruţ puterile, ba dimpotrivă am de gând, fără a le 
spune tot ce se cuvine să le spun, să-mi scap urechile de ei şi de bâzâitul lor printr-un răspuns mai scurt şi 
asta fără întârziere. Căci dacă acum, că n-am ajuns nici barem la a treia parte a ostenelii mele, cei ce mă 
vorbesc sunt mulți și multe îmi pun în cârcă, până ce-oi ajunge la sfârşit socot că s-ar putea să se 
înmulțească într-atâta, încât - de nu-și primesc la vreme răspunsul potrivit - s-ajungă fără pic de trudă să 
mă doboare la pământ; şi la o treabă ca aceasta puterea dumneavoastră, oricât e ea de mare, n-ar fi în stare 
a ține piept. 

Dar, înainte de a le da răspunsul potrivit, vreau să le spun, întru apărarea mea, nu o poveste întreagă - 
ca să nu pară c-aş dori s-așez snoavele mele alături de poveştile unor bărbaţi de soi ca ei - ci numai o 
părticică de poveste, care prin lipsurile ei să dovedească de la sine că nu-i din cele amintite. Drept care, 
ațintindu-mi vorba spre cei ce-au tăbărât pe mine, le spun precum urmează: 

Trăia pe vremuri în oraşul nostru un om pe care îl chema Filippo Balducci, de neam cam prost de felul 
lui, dar înstărit, cu scaun la cap şi priceput într-ale sale pe cât putea să fie un om de rând ca el. Şi avea o 
nevastă pe care o iubea tare mult şi ea așijderea pe el, şi laolaltă amândoi trăiau viaţă tihnită, trudindu-se 
neobosit să-şi placă unul altuia. Dar, cum de moarte nu e om să scape în lumea asta, se întâmplă ca şi 
femeia să moară într-o bună zi, lăsând în urma ei, bărbatului, un băieţaș făcut cu el şi care să tot fi avut ca 
la vreo doi anișşori. Omul, bietul de el, se necăji din cale-afară, mai mult ca orice om când pierde un lucru 
scump. De aceea, văzându-se lipsit de acea tovărăşie pe care o îndrăgise neînchipuit de mult, se hotărî cu 
dinadins să nu mai şază în lume, ci să-şi închine viaţa lui Dumnezeu, slujindu-l cu copilaşul dimpreună. 
Drept aceea, împărțindu-şi averea săracilor, porni numaidecât pe muntele Asinaio, unde se aciui într-o 
chilioară cu băiatul. Acolo, trăind din milă și pomeni, în post şi rugăciune, omul se ferea cu multă 

răşnicie să nu-i scape cumva de faţă cu copilul vreo vorbă despre cele lumești, nici să nu-l lase a le vede 
astfel încât ispita lor să nu-l întoarcă de la Domnul; de aceea îi vorbea mereu numai despre fericirea vieţii 
veşnice, de Dumnezeu şi sfinţi, şi nu-l învăţa altceva decât rugăciuni. În felul acesta îl ţinu mai mulţi ani, 
fără să-l lase niciodată să iasă din chilie şi fără să-i arate alt chip de om decât pe sine. 
Acu, în sihăstria lui omul își luase obiceiul să meargă din când în când la Florenţa, de unde, după ce se 


îndestula de pe la drepteredincioşi cu cele trebuincioase, se întorcea înapoi pe munte. Or, într-o bună zi, pe 
când băiatul avea ca la vreo optsprezece ani, iar taică-su era bătrân, se întâmplă ca feciorașul să-l întrebe 
unde se duce. Filippo îi spuse unde şi atunci băiatul îi zise: 

— Tătucă, dumneata ești om bătrân acu şi ţi-o fi greu să înduri atâta osteneală; de ce nu mă duci o dată 
şi pe mine la Florenţa, ca să-i cunosc şi eu pe credincioşii care ne ajută şi într-acest chip, eu, care-s tânăr şi 
îndur mai lesne osteneala, să mă pot duce mai pe urmă, când ai să vrei domnia-ta, de unul singur la oraş, 
s-aduc ce ne lipseşte? 

Omul, gândindu-se că băiatul e mare acum și că se deprinsese să-l slujească cu atâta râvnă pe 
Dumnezeu, încât cele lumești cu greu ar fi putut să-l mai întoarcă de la dânsul, își zise în sinea lui: „Băiatul 
are dreptate!” Şi fiindcă tocmai atunci trebuia să meargă la Florenţa, îl luă şi pe el şi se porni la drum. 
Acolo, văzând băiatul case, palate şi biserici şi alte câte toate mai vezi într-un oraș, se minună din 
cale-afară, ca unul care nu-şi mai aducea aminte să fi văzut aşa ceva, şi prinse a-l întreba pe taică-su de una 
şi de alta, ce sunt şi cum le zice la fiecare în parte. Bătrânul îi răspundea, iar copilandrul îl asculta mulțumit 
şi apoi îl întreba de altele. Or, tot întrebând băiatul şi omul nostru răspunzându-i, întâmplarea făcu să se 
întâlnească prin oraş c-o ceată de femei frumoase, tinere şi gătite, care veneau de la o nuntă. Băiatul, de 
îndată ce dădu cu ochii de femei, îl întrebă pe taică-su cea mai erau şi alea. La care omul îi răspunse: 

— Băiete, pleacă-ţi ochii şi nu te uita la ele, că alea-s lucrul dracului. 

— O fi, da' cum le zice? îl întrebă băiatul. 

Filippo, ca nu cumva să ațâțe în simțirile pofticioase ale flăcăului vreun gând robit plăcerii și 
nicidecum folositor, nu vru să le zică pe nume, adică femei, şi de aceea îi răspunse: 

— Gâşte le zice, na! 

Şi să vedeţi dumneavoastră minune. Băiatul acela care până atunci nu mai văzuse niciodată vreo 
femeie, uită pe dată de palate, de boi, de cai, de măgari, de parale, de toate câte le văzuse atuncea pentru 
prima dată şi zise cu grăbire: 

— Tată, te rog frumos fă-mi rost şi mie de-o gâscă din acelea. 

— Vai, fiule, făcu bătrânul, taci, că sunt lucrul dracului. 

La care tânărul îi zise: 

— Aşa s-arate lucrul dracului? 

— Aşa, vezi bine, răspunse bătrânul. 

Atuncea tânărul făcu: 

— Eu nu pricep ce vorbă-i asta şi nici de ce zici dumneata că ele-s lucrul dracului: că eu de când mă 
ştiu pe lume n-am mai văzut nicicând ceva atât de frumos şi-atât de plăcut ca ele. Că-s mai frumoase şi 
decât îngerii zugrăviți, pe care de atâtea ori mi i-ai arătat în chipuri. Dacă ţi-s drag, tătucă, fii bun şi hai să 
luăm cu noi o gâscă din acestea şi eu oi ține-o cu grăunţe. 

Bătrânul îi răspunse: 

— Nu mă învoiesc şi pace! Tu nici nu ştii măcar cum se îndoapă gâștele. 

Şi zicând astfel, simţi, sărmanul, că puterea firii întrece puterea minţii omenești şi se căi amarnic că-l 
luase pe băiat cu dânsul. 

Ci acuma, ajungând aici cu povestirea mea, socot c-am spus destul; de aceea m-oi întoarce înapoi, ca 
să mai stau niţel de vorbă cu aceia pentru care am spus-o. Zic dar, tinere doamne, unii din cei care mă 
ceartă, că rău fac străduindu-mă să fiu pe placul vostru şi că-mi sunteți prea dragi, mai dragi decât s-ar 
cuveni. E drept şi nu tăgăduiesc că-mi sunteți dragi şi că mă zbat ca să vă fiu pe plac. Dar îi întreb pe 

mnealor cum pot să se mai mire de una ca aceasta, dacă țin seama cât de cât - nu zic numai de fap 
c-au cunoscut şi ei ce înseamnă un sărut, o îmbrăţișare drăgăstoasă, o noapte grea de desfătări, daruri cu 
care voi, iubite doamne, ne bucurați adesea pe noi bărbații - dar chiar şi dacă ar ţine seama numai de faptul 
că văd zilnic cu ochii lor deprinderile voastre alese şi farmecele voastre, drăgălășenia neîntrecută şi, mai 
presus de toate, cinstea voastră? Cum pot să se mai mire că-mi sunteți dragi mie, când băiețandrul acela, 


ținut, hrănit şi crescut pe vârful unui munte sălbatic și pustiu, între pereții strâmți ai unei chilioare, fără altă 
tovărăşie decât aceea a părintelui său, de îndată ce v-a văzut, numai pe voi v-a vrut, pe voi v-a cerut, pe 
urma voastră a suspinat cuprins de dragoste. Cum vine asta adică? Sunt eu vrednic de ocara criticilor mei? 
Veni-vor dumnealor cu colți de fiară asupra mea numai şi numai fiindcă eu - cu trupul ăsta făcut de 
Dumnezeu anume şi numai pentru a vă iubi, simțind vraja luminii pe care o ascundeţi pe sub pleoape, 
vorbele voastre dulci ca fagurii de miere şi flacăra aprinsă de dureroasele suspine - v-am dăruit sufletul 
meu încă din fragedă pruncie? Veni-vor să mă ocărască fiindcă-mi sunteți aşa de dragi ori fiindcă mă 
trudesc ca să vă fiu pe plac, când i-ați fost dragi din prima clipă şi mai presus de orişice unui sihastru 
tinerel, unui flăcău lipsit de simţăminte alese, unei sălbăticiuni din codru? Toţi aceia care nu vă îndrăgesc 
şi nu ţin la iubirea voastră de bună seamă aşa vor face, ca unii care nici nu simt, nici nu cunosc măcar 
puterile ascunse şi bucuriile iubirii. 

Cât despre aceia care se leagă de vârsta mea, aş zice că dumnealor, pasămite, n-au prins încă de veste 
că prazul, chiar de-i alb la cap, la coadă e totuşi verde. Acestora, lăsând deoparte gluma le răspund că 
niciodată n-are să-mi fie ruşine să mă port astfel, încât până la capătul zilelor mele să fiu pe placul femeilor, 
când Guido Cavalcanti şi Dante Alighieri, ajunşi la vârsta cărunteţii, ori alții şi mai vârstnici, precum un 
Cino da Pistoia, şi-au făcut dintr-asta o cinste şi le-a fost drag să ştie că pot fi pe placul femeilor. Și, dacă 
n-ar trebui să mă îndepărtez prea mult de subiect, aş aduce drept mărturie a celor spuse întreaga istorie 
şi-aş dovedi că-i plină de asemenea figuri de oameni străluciți care, deși purtau pe umeri povara a zeci și 
zeci de ani, nu s-au cruțat de loc în străduinţa lor de a plăcea femeilor; ori dacă domnii mei n-au ştiinţă 
despre aceasta, n-au decât să buchisească istoria. 

Să stau cu muzele în Parnas? Povaţa nu e rea; totuși nu-i chip să stai o viață întreagă lângă ele și ele 
lângă tine; iar dacă uneori le părăsești și cauţi să afli desfătare lângă făpturi făcute după chipul şi 
asemănarea lor, nu văd de ce ar trebui pentru o treabă ca aceasta să fii ținut de rău. Muzele sunt femei şi 
chiar dacă femeile nu preţuiesc cât ele, la înfăţişare barem tot seamănă a muze; aşa că și de n-ar fi să-mi 
placă pentru altele, măcar şi pentru asta şi tot mi-ar place cât îmi plac. Unde mai pui că femeile mi-au dat 
prilej pe vremuri să scriu la versuri cu miile, pe când muzele nu mi-au inspirat nici unul barem, niciodată, 
deşi fără îndoială m-au ajutat să le îmbin şi să le aşez în rime; ba poate chiar şi acuma, la istorioarele 
acestea, așa nevolnice cum sunt, m-ajută câteodată, pasămite tocmai de dragul şi în cinstea asemănării de 
care vorbeam. lată de ce, urzind poveştile acestea, nu mă despart de muze şi nici de muntele Parnas, așa 
cum își închipuie unii. 

Ei, da' ce să mai zic despre aceia care vădesc atâta grijă față de pântecele meu, încât mă sfătuiesc să 
umblu să-mi câștig o pâine? Habar n-am, zău; atâta ştiu, că de m-aș duce să le-o cer silit de împrejurări, de 
bună seamă mi-ar răspunde: „Câştigă-ţi pâinea cu poveşti”. Şi n-ar greşi, căci mai demult poeţii câştigau cu 
basme mai mult decât bogaţii cu toată bogăţia lor. Şi mulţi cu basme din acestea adus-au fală vremii lor, pe 
când atâţia alţii, căutând să strângă pentru sine prisos de pâine şi bucate, s-au prăpădit ca vai de ei. Ce rost 
mai are să vorbesc? Alungă-mă, dacă le-oi cere-o! Dar, slavă Domnului, n-am lipsă de bucăţica lor de 
pâine. Şi chiar dacă vreodată s-ar întâmpla să mor de foame, să ştie dumnealor că eu, urmându-i pe 
Apostoli, voi şti să îndur şi lipsurile la fel ca şi îndestularea. Nu-mi poartă dânșii grijă mai mult decât mi-o 
port eu însumi. 

Cât despre aceia care spun că aceste întâmplări s-au petrecut altminterea de cum le înşir aicea, acestora 


Ia A a ay 


nu le-aș cere decât să vie să-mi aducă izvoadele* în faţă; şi dacă s-ar ivi nepotrivire la mijloc, atunci 
zice şi eu că ei sunt cu dreptate şi m-aş căzni să le îndrept. Dar până ce se ţin de vorbe şi n-aduc scrisul 
mărturie, eu nu mă leg de ei şi-i las să creadă ce poftesc, urmându-mi calea mea şi aşezând în cârca lor câte 
vor ei să-mi puie în cârcă. 

Dar, fiindcă acu deodată socot c-am isprăvit cu clevetitorii mei, cu ajutorul Domnului, în care-mi pun 
toată nădejdea şi cu ajutorul vostru, preafrumoase doamne, purced din nou la drum cu râvnă şi răbdare, 
întorcând spatele acestui vânt şi lăsându-l să-şi facă mendrele în voie. Căci nu văd ce-aş putea păţi mai rău 
decât păţeşte colbul, pe care vântul, ori nu-l clinteşte de pe jos, ori de-l ridică în văzduh îl poartă sus, sus 
de tot, deasupra creştetelor noastre, deasupra coroanelor de regi şi împărați, lăsându-l uneori peste palate 
înalte şi turnuri prea semeţe, de unde, dacă e să cadă, n-ajunge nici aşa mai jos decât de unde s-a iscat. Şi 
dacă m-am jurat pe vremuri să fiu pe placul vostru în tot ce fac, cu orice chip, apoi acum şi mai vârtos mă 
leg să-mi țin făgăduinţa; căci sunt încredinţat și ştiu că nimeni n-ar putea să spună pe bună dreptate altceva 
despre noi, cei ce vă iubim, decât că prin aceasta dăm ascultare firii. Ca să te poţi împotrivi legilor ei, s-ar 
cere să ai puteri din cale-afară de mari; şi adeseori, chiar de-i ţii piept, nu numai că trudeşti zadarnic, dar 
chiar spre răul tău trudeşti. Or, eu, ca să spun drept, puteri de soiul ăsta n-am şi nici n-aş vrea să am; iar 
dacă le-aș avea, mai bucuros le-aş da împrumut decât să mi le ţin. Aşa că puie-și lacăt gurii toţi cei care mă 
latră şi dacă n-au cum se încălzi, trăiască zgribuliți, cu bucuriile lor, ori mai degrabă aş zice cu poftele lor 
strâmbe, lăsându-mă pe mine, într-acest scurt popas pe care Domnul mi l-a hărăzit pe lume, să mă desfăt 
cu ale mele. Şi acum, frumoase doamne, pentru că am rătăcit destul cu minţile aiurea, socot că-i vremea să 
ne întoarcem de unde am plecat şi să purcedem mai departe cu povestirea noastră. 

Soarele alungase de pe cer toate stelele şi de pe pământ reavăna umbră a nopții, când Filostrato, 
sculându-se din somn, puse să-i scoale şi pe ceilalți. Apoi, adunându-se cu toții în grădină, porniră iarăşi să 
se plimbe şi când fu ceasul prânzului mâncară într-acelaşi loc ca şi în ajun. Şi, după ce dormiră o vreme, în 
ceasul în care soarele prindea a cobori pe boltă, se aşezară după obicei în preajma fântânii şi Filostrato îi 
porunci Fiammettei să deie şir poveştilor; iar ea, fără să aştepte s-o mai poftească o dată, cu gingăşie în 
glas, începu astfel: 

Tancredi, prinţul Salernului, omoară pe iubitul fiicei lui și îi trimite inima într-un pocal de aur; 


fata toarnă deasupra apă otrăvită, o bea şi moare. 


Dureroase lucruri ne-a rânduit azi regele să povestim, de stai să te gândeşti că de unde la început 
ne-am adunat aici anume spre a ne înveseli, acuma ne vedem siliți să povestim despre durerile altora, 
dureri cărora nu-i chip să le dai grai fără ca cel care le spune, precum şi cel care le ascultă să nu fie cuprinși 
de milă. Poate a ales acest subiect cu gând să domolească oleacă prea multă voioşie din zilele trecute; se 
poate şi asta; dar cum mie, oricare i-ar fi fost imboldul, nu-mi şade bine să-i stric cheful, am să vă 
povestesc acum o întâmplare tristă, ba chiar nenorocită aş zice, şi vrednică de mila voastră. 

Tancredi, prinţul Salernului, a fost un senior blajin şi bun la suflet (dacă la bătrâneţe nu şi-ar fi mânjit 
inimile cu sângele a doi îndrăgostiți), care în tot răstimpul vieţii n-a avut decât o singură fată, deşi poate ar 
fi fost mai bine să nici n-o fi avut. Pe fata asta prinţul o îndrăgea nespus de mult, mai mult decât a fost 
vreodată copil iubit de un părinte. Şi din pricina acestei iubiri duioase, deşi fata trecuse cam de multişor de 
vârsta măritişului, taică-su nu se îndura s-o mărite, simțind că n-ar fi fost în stare să se despartă de copilă. 
În cele de pe urmă o dădu totuși după feciorul ducelui din Capua, dar fata nu șezu cu el decât puţină vreme 
şi, rămânând văduvă, se întoarse iarăşi la bătrân. Era copila asta din cale-afară de frumoasă la trup şi la 
obraz, mai frumoasă ca oricare alta, și era tânără, voinică şi înţeleaptă mai presus decât se cere unei femei. 
Trăind ea mereu alături de drăgăstosul ei părinte, în desfătare şi huzur, ca doamnă ce era, şi văzând că 
bătrânul, din pricina iubirii pe care i-o purta, nici gând n-avea s-o mai mărite, iar ei fiindu-i ruşine s-aducă 
vorba despre asta, se gândi, dacă ar fi fost cu putinţă, să-și caute în taină un amant destoinic şi viteaz. Or, 
văzând la curtea prinţului, ca la toate curțile, tot soiul de oameni, și nobili şi de rând, le cercetă la mulți 
deprinderile şi purtarea şi-n cele de pe urmă puse ochii pe un tânăr paj de-al prințului, pe care îl chema 
Guiscardo, băiat de neam cam prost, dar cu simţiri alese şi nobile purtări, de care, zi de zi văzându-l, se 
îndrăgosti cu patimă, tot alte şi alte însușiri găsind în felul lui de-a fi. Băiatul, dezghețat şi el, punând ochii 
pe fată, își cuibări chipul ei atât de adânc în inimă, încât aproape nu-i sta capul la altceva decât la dânsa. 


care totuși nu voia să încredinţeze nimănui taina iubirii ei născoci un șiretlic neobișnuit spre a-i da de ştire 
lui Guiscardo cum să ajungă pân' la dânsa. Îi scrise, dar, un răvăşel şi-i arătă într-însul ce anume ar fi 
trebuit să facă a doua zi spre a se întâlni. Apoi, vârând răvaşul într-o nuia de trestie, i-o întinse lui 
Guiscardo şi-i zise în glumă: 

— Diseară fă din ea o suflătoare slujnicei, ca să-ți aprindă focul. 

Guiscardo luă nuiaua şi, gândindu-se că nu de florile mărului i-o dăduse fata şi nici degeaba nu-i 
spusese cuvintele acelea, o luă cu el acasă; acolo, uitându-se la nuieluşă, văzu că e crăpată, o desfăcu în 
două, găsi scrisoarea fetei şi după ce-o citi, vârându-şi bine în minte ce-l învăţa să facă, fu fericit ca nimeni 
altul şi se apucă să se îngrijească, precum îl învățase dânsa, de câte avea trebuinţă pentru întâlnirea lor. 

Lângă palatul prințului se afla o hrubă săpată în munte încă din vremi străvechi, în care pătrundea o 
dâră de lumină printr-o spărtură făcută anume în stâncă; și-n jurul ei, cum hruba era de mulți ani părăsită, 
creșteau la întâmplare buruieni și mărăcini. Or, printr-o scară tăinuită, care dădea într-una din odăile de jos 
ale palatului, odaia fetei tocmai, puteai s-ajungi în hrubă, deşi o uşă grea de fier îi zăvora intrarea. De scara 
asta nu-şi mai aducea aminte nimeni la palat, căci trecuseră zeci şi zeci de ani de când nu mai fusese 
folosită; dar zeul dragostei, Amor, de ochii căruia nu scapă nimic pe lumea asta, îi aminti de ea tinerei 
îndrăgostite. Fata, ca să nu dea de bănuit, se trudi zile de-a rândul, cu ce putu şi ea, până ce ajunse să 
deschidă uşa ce-i zăvora intrarea. Apoi, scoborându-se singură şi văzând spărtura care-i dădea lumină, 
trimise vorbă lui Guiscardo să vină pe acolo şi-i desemnă în scrisoare cam ce înălțime putea fi de la 
spărtură până jos. Pentru treaba asta, Guiscardo făcu rost pe dată de-o funie plină de noduri, cu ochiuri la 
ambele capete, ca să se poată urca şi cobori pe ea, şi înfăşurându-se în piei, să nu-l înţepe mărăcinii, fără să 
sufle o vorbă, în noaptea următoare se duse unde-l învățase fata şi, înțepenind un ochi al funiei de-un ciot 


| În felul acesta dar, iubindu-se cei doi pe ascuns, fata care ardea de dorul unui prilej de a-l întâlni, dar 

ârtos care crescuse la gura spărturii, se strecură prin ea şi se lăsă în hrubă, unde o dată ajuns se puse a- 
aştepta iubita. 

Dânsa, a doua zi, prefăcându-se că vrea să doarmă, îndepărtă copilele care-i ţineau tovărăşie şi, zăvo- 
rându-se în odaie, deschise uşa de la scară şi cobori în hrubă; de acolo, după ce se întâmpinară cu multă 
bucurie, se întoarseră amândoi în odăiţa fetei şi-şi petrecură acolo aproape toată ziua în desfătări şi bucurii. 


Apoi, punând la cale tot soiul de amănunte, astfel încât iubirea să le rămână tăinuită, Guiscardo cobori în 
hrubă, iar fata închise uşa la loc, ieşind pe urmă şi dânsa din odaie şi ducându-se la copilele care o slujeau. 
Când se înnoptă, Guiscardo, urcându-se pe funie, ieşi din hrubă prin crăpătura prin care intrase în ajun şi se 
întoarse acasă. lar mai apoi, cu vremea, o dată drumul învăţat, îl mai bătu de multe ori ca să ajungă la 
iubita sa. 

Dar soarta, pizmuindu-le prea multa fericire, printr-o întâmplare dureroasă schimbă în lacrimi bucuria 
nefericiţilor amanți. Tancredi avea obiceiul să vină uneori singur în odăiţa fetei şi după ce şedea câtva de 
vorbă cu copila, pleca într-ale sale. Or, într-o bună zi, chiar după ceasul prânzului, venind să-şi vadă fata, 
Ghismonda după nume, care se afla în grădină cu celelalte fete, Tancredi, fără a fi văzut şi auzit de nimeni, 
pătrunse în odaia ei și fiindcă nu vroia să-i strice bucuria chemând-o înăuntru, găsind ferestrele închise şi 
perdelele patului lăsate, se aşeză la picioarele lui, pe un scăunel, într-un ungher; şi rezemându-și capul de 
pat, trase perdelele peste el - de parc-ar fi căutat anume să se pitească acolo - şi adormi de îndată. În timp 
ce prinţul picotea, Ghismonda, care din nefericire tocmai în ziua aceea îl chemase pe Guiscardo la dânsa, 
lăsându-și fetele în grădină, se strecură încetişor în odaie, şi, după ce se încuie, fără să-şi deie seama că nu 
e singură înăuntru, îi deschise ușa lui Guiscardo, care o aştepta şi, aşezându-se pe pat, precum făceau de 
obicei, se apucară să glumească şi să se joace împreună. Tancredi între acestea se deșteptă din somn şi 
văzu ce făcea fata cu Guiscardo. Îndurerat peste măsură, dintru început fu cât pe-aci să-i ocărască, dar 
luându-și seama apoi, se hotărî să tacă şi să rămâie ascuns acolo, pentru că-n felul acesta să poată face în 
taină și fără a pătimi ruşine câte-i dăduse în gând să facă. 

Îndrăgostiţii zăcură alături multă vreme, precum făceau de obicei, fără să-şi deie seama că prinţul e în 
odaie. Iar când li se păru că-i vremea să puie capăt desfătării, dându-se jos din pat, Guiscardo se întoarse în 
hrubă, iar fata părăsi odaia. Atunci Tancredi, deşi era bătrân, se lăsă de pe fereastră în grădină şi fără a fi 
văzut de nimeni se întoarse în odaia lui, mâhnit de moarte, bietul. Iar când se înnoptă afară, după porunca 
lui, Guiscardo, pe când ieşea din hrubă, aşa învelit în piei cum era, fu înhăţat de două slugi şi dus în fața lui 
Tancredi. Bătrânul, cât ce-l văzu, plângând aproape, îi zise: 

— Guiscardo, bunătatea mea şi felul în care m-am purtat cu tine nu meritau din parte-ţi ruşinea și 
ocara pe care mi-ai făcut-o şi despre care astăzi eu singur m-am încredinţat, văzând-o cu ochii mei. 

Guiscardo doar atât zise: 

— Tubirea-i mult mai tare decât domnia-ta şi decât mine. 

Prinţul dădu poruncă atunci să fie întemnițat în taină într-una din cămările palatului şi voia îi fu 
împlinită. A doua zi, pe când Ghismonda habar n-avea de toate acestea, Tancredi, care peste noapte urzise 
fel de fel de gânduri care de care mai cumplite, după ceasul prânzului se duse ca de obicei în odaia fetei şi 
chemând-o la sine, după ce închise ușa cu cheia, îi spuse plângând: 

— Ghismonda, ca unul care socoteam că te cunosc şi-ţi ştiu virtuțile şi cinstea, n-aş fi crezut nicicând, 
de nu vedeam cu ochii mei, oricine ar fi venit să-mi spună, c-ai fi în stare să te culci cu alt bărbat decât 
cu-al tău. Și nu s-o faci, dar nici măcar să te gândeşti la asta nu te-am crezut în stare. De aceea câte zile o fi 
să-mi mai păstreze bătrâneţea, eu toate le-oi trăi în durere, gândindu-mă la ce-ai făcut. Şi Doamne, 
Doamne! Dacă barem în toată stricăciunea asta la care ai ajuns ţi-ai fi ales măcar un om vrednic de neamul 
tău! Dar dintre câţi roiesc la curte chiar pe Guiscardo l-ai ales, lepădătura asta, care a crescut la curtea 
noastră de mic copil şi până astăzi, mai mult din milă nu de alta. Cumplită întristare mi-ai pus la inimă, 
copilă, căci nu mai ştiu nici eu ce să mă fac cu tine. Cu Guiscardo, pe care am pus să-l prindă azi-noapte pe 
când ieşea din beci, şi-acuma îl țin închis, am hotărât ce am de făcut; dar cu tine, mi-e martor Dumnezeu că 


aa a 


ştiu ce să fac. Pe de o parte-s tras de dragostea pe care veşnic ţi-am purtat-o, mai mult ca orice a 
părinte, iar pe de alta mă împinge mânia îndreptățită de fapta-ţi nebunească. Iubirea vrea să-ți dau iertare, 
iar furia mă îndeamnă să mă arăt mai crud decât îmi este-n fire. Dar până a nu mă hotărî, poftesc să aflu de 
la tine ce ai de spus la toate astea. 
Şi zicând astfel, plecă obrazul în pământ şi începu să plângă că un copil bătut. Ghismonda, auzindu-l şi 


pricepând nu numai faptul că dragostea ei tainică fusese aflată şi de alţii, dar pricepând că şi Guiscardo era 
întemnițat, se frânse de durere şi cât pe-aci era să izbucnească în lacrimi, să țipe și să hohotească cum fac 
femeile îndeobşte. Dar biruindu-și slăbiciunea cu sufletul ei dârz, îşi împietri obrazul vădind puteri 
nemaivăzute şi până a nu ajunge să ceară milă pentru sine, crezându-l pe Guiscardo mort, se hotărî să 
moară şi ea. Drept aceea, nu ca o biată femeiuşcă plânsă şi pocăită, ci îndrăzneață, fără frică, cu fruntea sus, 
senină şi întru nimica tulburată, răspunse: 

— Nu tăgăduiesc, nici nu mă rog de tine, tată, căci cu tăgăduiala şi-așa n-o scot la capăt, iar cu iertarea 
dumitale nu vreau să-mi vin într-ajutor. De asemenea nici milă şi nici iubirea-ți multă nu vreau să ţi le 
înduplec. Ci vreau, spunându-ți adevărul, dintâi să-mi apăr cinstea cu vorbe de temei, şi-apoi să dovedesc 
prin fapte ce suflet nobil zace în mine. E adevărat că l-am iubit şi că-l iubesc pe Guiscardo, și cât mi-e scris 
să mai trăiesc, puţin, o ştiu de pe acuma, am să-l iubesc mereu; iar dacă după moarte iubirea încă 
dăinuieşte, am să-l iubesc şi din mormânt. Dar nu m-a îndemnat la asta fireasca slăbiciune a firii femeiești, 
ci nepăsarea dumitale, care nu voiai să mă măriţi, precum şi multele însușiri ce zac ascunse în Guiscardo. 
Căci dumneata, Tancredi, s-ar fi căzut să ştii că eşti făcut din carne şi ca atare să pricepi că fata tot din 
carne ţi-ai zămislit-o, nu din piatră şi nici din fier, vezi bine; şi chiar de eşti bătrân acum, ar fi trebuit și 
trebuie să-ți amintești cu ce puteri se abat asupra noastră legile tinereţii şi-ar fi trebuit să știi de asemeni la 
ce-i îndeamnă bunăstarea şi tihna pe cei tineri, ca şi pe cei bătrâni, chiar dacă dumneata, ca unul care eşti 
bărbat, ţi-ai petrecut în lupte cei mai buni ani ai vieţii. Din tine zămislită deci, sunt prin urmare și eu făcută 
tot din carne şi prea puţin trăită, deci tânără s-ar zice, încă. Din pricina aceasta, precum și din cealaltă, ca 
orişice făptură poftesc şi eu trupeşte; şi aceste pofte pătimașe crescut-au în puteri la mine, căci fiind eu 
măritată o dată, am cunoscut ce dulce şi îmbietor e să le stâmperi. Or, fiindcă n-am putut să înfrunt puterea 
acestor simțăminte, femeie fiind şi tânără, m-am părăsit în voia lor și m-am îndrăgostit. Desigur în 
împrejurarea aceasta m-am străduit cât am putut să fac astfel, încât nici dumneata, nici eu să n-avem a 
răbda ocară de pe urma unei fapte spre care mă îndemna un prea firesc păcat. Şi, întru păstrarea acestei 
taine, atât iubirea cât şi soarta mi s-au vădit prielnice, căci ele mi-au găsit cărarea tăinuită pe care eu, 
urmând-o, îmi stâmpăram dorinţele, fără ca nimeni să mă ştie; cum ai aflat-o dumneata, ori cine ţi-o fi 
spus-o nu ştiu; oricum să fie, eu nu tăgăduiesc. Pe Guiscardo nu l-am ales la întâmplare, cum fac femeile 
adesea, ci după multă chibzuinţă, cu voia l-am ales pe el dintre atâţia alţii şi cu temeinic gând l-am 
strecurat la mine, astâmpărându-mi multă vreme simţirea pătimașă prin dragostea statornică ce ne lega pe 
amândoi. De lucrul acesta însă - pe lângă învinuirea de-a fi greşit din dragoste - se pare că domnia-ta, 
urmând mai degrabă judecata omului de rând decât curatul adevăr, mă învinuiești cu și mai multă 
amărăciune, când zici că mi-am ales şi m-am culcat c-un om de rând, ca şi cum nu te-ai fi mâniat la fel 
dacă alegeam un nobil. Zicând astfel tu nu-ţi dai seama că nu pe mine mă învinuiești, ci învinuiești de-a 
dreptul soarta, care pe cei nevrednici îi urcă adesea în slăvi, lăsând la fund în schimb pe unii dintre cei mai 
buni. Dar să lăsăm deoparte astea: mai bine încearcă și pătrunde măcar cât de cât în obârşia lucrurilor şi ai 
să vezi atunci că din aceeași carne ni s-a împărțit şi nouă carne şi că acelaşi creator ne-a zămislit tuturor un 
suflet cu forţe şi însuşiri egale. Numai virtuțile au fost acelea care i-au deosebit pe oameni încă de la 
început, căci de născut ei toți se nasc şi s-au născut de o potrivă; iar cei îmbelșugaţi în ele şi care s-au 
purtat după îndemnul lor, acelora li s-a zis nobili, iar celorlalți, oameni de rând. Şi chiar dacă apoi, cu 
vremea, potrivnice obiceiuri au dat la fund această lege, ea dăinuiește totuși, căci bunele deprinderi şi firea 
omenească nu i-au stricat orânduiala şi nici n-au dat-o la o parte. De aceea, orice om care trăieşte şi se 
poartă precum virtuțile îl învaţă se dovedeşte a fi de neam, şi cine-l socoteşte altminteri greşește el şi nu 

ela ce pe nedrept e ponegrit. Uită-te-n jurul tău la nobilii ce-ţi stau în preajmă şi cercetează-le virtute 
deprinderile și purtarea; te uită apoi şi la Guiscardo; şi, dacă vrei să judeci drept şi fără părtinire, ai să te 
vezi silit să spui că el e adevăratul nobil şi toți ceilalți nişte mojici. Cât despre mine, eu, în prețuirea lui 
Guiscardo şi-a vredniciei lui, nu m-am lăsat înrâurită de judecata nimănui şi nu m-am încrezut decât în 


ochii mei şi-n vorbele domniei-tale. Cine l-a lăudat mai mult decât domnia-ta în toate acele însușiri ce-l fac 
pe om vrednic de laudă? Şi fără îndoială pe drept cuvânt l-ai lăudat; căci, dacă ochii nu mă înşeală, din câte 
laude i-ai adus, nici una barem n-am văzut de care el să nu se arate că-i vrednic întru totul, ba încă și mai 
vrednic decât erai în stare să spui domnia-ta prin vorbe. Iar de-ar fi fost să mă înşel, atunci de bună seamă 
din pricina domniei-tale aş fi ajuns să mă înșel. Poţi zice, dar, că mi-am ales un om de rând, un oarecare? 
Ar însemna să minţi de-ai face-o; mai degrabă ai putea să zici că mi-am ales un sărăntoc, deși lucrul acesta 
e numai spre ruşinea şi ocara dumitale, care n-ai ştiut să răsplăteşti aşa cum se cuvine o slugă credincioasă 
şi-un om vrednic ca el. Atâta doar că sărăcia pe nimeni nu înjosește, pe câtă vreme bogăţia o face şi pe asta. 
Mulți regi, mulți prinți de seamă au fost săraci, pe vremuri, şi mulți din cei ce sapă glia şi stau la oi au fost 
bogați şi sunt şi astăzi încă. Cât despre îndoiala de care mi-ai vorbit la urmă, zicând că nu ştii ce să faci cu 
mine, nu-ţi mai bate capul, dacă socoți să faci, acum la bătrâneţe, ce n-ai făcut nicicând de tânăr, să-mi 
dovedeșşti cruzime adică. Fii crud dacă dorești, eu n-am să vin să-ți cer să-ți molcomeşti cruzimea, căci tu 
eşti primul vinovat de acest păcat, dacă-i păcat. Poţi fi încredinţat în schimb, că dacă nu faci şi cu mine la 
fel cum ai făcut ori ai să faci şi cu Guiscardo, atunci voi şti eu singură să fac ce se cuvine. Hai, du-te acum, 
boceşte ca muierile şi în cruzimea ta pe amândoi deodată omoară-ne, de socoteşti că merităm această 
soartă. 
Văzu atuncea prinţul ce suflet mare ascunde copila lui în piept; dar totuşi n-o crezu în stare de atâta 
forță şi tărie încât să-și curme viaţa, așa precum spusese. De aceea, plecând de la ea şi alungând din minte 
gândul de a-i face ei vreun rău, se chibzui să-și stâmpere iubirea pătimaşă prin suferința lui Guiscardo şi 
porunci slujitorilor care-l păzeau, ca-n noaptea următoare în mare taină să-l sugrume şi-apoi să-i scoată 
inima şi să i-o aducă lui. Slugile împliniră porunca prințului întocmai. Și-a doua zi Tancredi, punând să i se 
aducă o cupă mare și frumoasă de aur, aşeză într-însa inima lui Guiscardo şi i-o trimise fetei c-o slugă 
credincioasă, căreia îi porunci ca, dându-i-o, să-i spună astfel: „lată ce ţi-a trimis părintele dumitale, ca să 
te mângâie prin asta de tot ce ţi-e mai scump, precum l-ai mângâiat şi tu de tot ce-a avut mai drag pe 
lume“. 
Ghismonda, neclintită în fiorosu-i gând, de îndată ce rămase singură puse să i se aducă ierburi şi 
rădăcini otrăvitoare şi stoarse suc din ele, ca să şi-l aibă la îndemână, dac-ar fi fost să se întâmple lucrul de 
care se temea. Apoi, când veni sluga cu darul de la prinţ şi cu cuvintele trimise, Ghismonda luă pocalul, cu 
fața împietrită, fără a clipi măcar din ochi, şi după ce-l descoperi, de îndată ce văzu inima şi auzi cuvintele 
pe care i le trimitea prinţul, fu sigură că inima era a lui Guiscardo. De aceea, ridicând obrazul spre slujitor, 
îi zise : 
— Nici n-ar fi fost mormânt mai demn de-o inimă ca asta, decât o cupă de aur. O dată barem, făcut-a 
bine tata. 
Zicând astfel apropie inima de buze şi-o sărută; apoi grăi: 
— Întotdeauna şi întru toate, de când mă știu şi până acum la capătul zilelor mele, simţit-am duioşia 
iubirii părinteşti; ci azi o simt ca niciodată. De aceea să-i mulțumeşti din partea mea pentru acest dar 
preţios şi scump, cu ultimele mulțumiri cu care-i sunt datoare. 
Apoi, aplecându-se deasupra cupei pe care o ţinea strânsă în mâini şi uitându-se la inimă, grăi: 
— O, cuib nemaigrăit de dulce, al dorurilor mele toate! Să fie pururi blestemată cruzimea celui care 
mi-a hărăzit să te privesc cu ochii trupului, când îmi era de ajuns să te privesc cu ochii minţii, mereu, clipă 
de clipă. Bătăile tale au contenit şi, după voia sorții, te-ai lepădat de cele lumești; ajuns-ai pragul către care 
cu toții alergăm, lăsat-ai pe vecie nimicniciile omeneşti, strădanii, osteneli, şi chiar vrăjmașul tău ţi-a 
rânduit mormântul de care vrednică ai fost. Nimic nu mai lipsea îngropăciunii tale decât şiroaiele de 


crimi ale aceleia care ţi-a fost atât de dragă în viaţă; şi ca să le ai şi pe-astea, trimis-a Domnul gân 
părintelui meu crud să mi te deie mie. Și-ai să le ai, căci am să plâng, deşi mă hotărâsem să mor fără să 
vărs o lacrimă măcar şi fără să trădez pe faţă nici urmă de înfricoşare. Iar după ce-am să plâng, voi şti să 
fac astfel, încât fără zăbavă sufletul meu să se împreune cu sufletul pe care tu, inima mea iubită, l-ai 
zăvorât în tine. Cu cine-aş cuteza să calc tărâmul veșniciei mai neînfricată şi mai ferice decât cu tine, suflet 
drag? Sunt sigură că încă sălăşluieşti aici, în inima aceasta, de unde cauţi cu dor la cuibul bucuriei noastre 
şi ştiu - încredinţată fiind că mă iubeşti şi-acuma - c-aştepţi sufletul meu, ce te îndrăgește mai presus de 
orişice iubire. 

Zicând astfel, se aplecă deasupra cupei şi, ca şi cum din creştet i-ar fi ţâşnit fântâna, fără să scoată o 
vorbă, un strigăt, un suspin se apucă să plângă, înăbuşit - cu atâtea lacrimi, de n-a văzut pământul 
minunăție ca aceea - și să sărute inima de mii şi mii de ori. 

Copilele de casă care-i şedeau în jur nu pricepeau ce spune şi nici ce inimă-i aceea; dar biruite de milă 
plângeau şi ele toate și pline de mâhnire o întrebau zadarnic de ce plânge aşa, trudindu-se pe cât puteau s-o 
mângâie cu vorba. Într-un târziu Ghismonda, după ce plânse îndelung, îşi ridică obrazul, îşi șterse ochii 
ŞI-apoi zise: 

— O, inimă iubită, tot ce se cuvenea să-ți dau ţi-am dat şi nu-mi rămâne acum decât să vin cu sufletul 
să-ți țin tovărăşie. 

Şi, zicând astfel, ceru să i se deie cana în care-şi pregătise c-o zi înainte otrava, pe care o răsturnă-n 
pocal, deasupra inimii scăldate de lacrimile ei; apoi, fără de teamă, o apropie de gură şi o bău până la fund, 
iar după ce-o bău, cu pocalul în mână se urcă în pat şi, aşezându-şi trupul pe cât putu mai cuviincios, luă 
inima iubitului şi-o apropie de-a ei, şi fără un cuvânt rămase să-şi aştepte moartea. 

Copilele, văzând şi auzind acestea, deşi n-aveau de unde şti ce apă e aceea pe care o băuse doamna, îl 
înştiințară pe prinţ de cele întâmplate. Iar el, temându-se de câte se adeveriră drepte mai apoi, cobori 
degrabă în odaia copilei și intră în clipa în care ea se aşeza în pat. Și începând, vai, prea târziu, s-o mângâie 
cu vorbe bune, văzând bătrânul că se stinge, porni să plângă cu suspine. 

Ghismonda îi zise atunci: 

— Păstrează-ţi lacrimile, tată, pentru o soartă mai puţin râvnită ca aceasta şi nu le irosi de dragul meu, 
căci n-am trebuinţă de lacrimile dumitale. S-a mai văzut vreodată un om care să plângă pentru un lucru pe 
care el l-a vrut? Şi totuşi dacă-mi mai păstrezi o urmă de iubire din dragostea de odinioară, drept ultim dar 
îngăduie - de vreme ce în viaţă n-ai suferit ca să trăiesc în taină cu Guiscardo - ca-n moarte barem trupul 
meu să şază în văzul lumii alăturea de-al lui, oriunde ai porunci să-l zvârle. 

Ci prinţul, înecat de plâns, nu fu în stare să-i răspundă. Și atunci, simțind Ghismonda că i se apropie 
moartea, strângând la pieptul ei inima lui Guiscardo, grăi : 

— Rămâi cu Dumnezeu, că eu mă duc de-acum. 

Şi cu privirea înceţoşată, pierzând simțurile cu totul, se petrecu din viaţa asta de zbucium şi de chin. 

Atare dureros sfârşit avut-a dragostea Ghismondei şi-a lui Guiscardo; iar Tancredi, după ce-i plânse 
multă vreme şi se căi amarnic, dar prea târziu, de fapta lui, spre jalea întregului norod, îi îngropă cu cinste 
pe amândoi într-un mormânt. 


SEF" OVESTEA A DOUA 

Călugărul Alberto dă a înțelege unei femei că Arhanghelul Gavril s-a îndrăgostit de dânsa și sub 
înfățișarea lui se culcă de mai multe ori cu ea; apoi de frica rudelor femeii se azvârle de pe geam şi se 


Cap aa 


adăposteşte în casa unui om sărac, care a doua zi îl duce în chip de sălbatic în piaţă, unde, fiind 
recunoscut, e prins şi întemnițat de ceilalți călugări. 


Povestea Fiammettei făcuse în repetate rânduri să licărească lacrimi în ochii doamnelor de față. Și 
după ce sfârşi ea de vorbit, regele, întunecat la chip, grăi: 

— Mic preţ socot c-aş da, dacă aş plăti cu viața mea măcar şi jumătate din bucuria ce-a avut-o 
Ghismonda cu Guiscardo, şi nimeni dintre voi să nu se mire de aceasta, căci eu, trăind precum trăiesc, în 
fiecare clipă mă simt murind de zeci de ori şi pentru toate aceste morți nici barem o fărâmă de bucurie nu 
mi-e dată. Dar, lăsând deoparte necazurile mele, doresc acum ca Pampinea să ducă mai departe şirul 
poveştilor de jale, ce seamănă întrucâtva cu trista mea poveste; iar dacă dânsa va călca pe acelaşi drum ca 
şi Fiemmetta, atunci de bună seamă simţi-voi cum mi-alină focul răcoarea unui strop de rouă. 

Pampinea, văzând că-i rândul ei să povestească mai departe, pătrunse mai degrabă sufletul semenelor 
ei, prin dragostea ce le-o purta, decât pe-acela al regelui, prin vorbele ce le rostise; de aceea, simțindu-se 
mai înclinată să descreţească fruntea tovarăşelor ei decât să-i facă lui în voie - altfel decât cu povestitul - se 
hotărî să spuie o istorioară mai hazlie, fără a se abate însă de la subiectul rânduit. Și începu astfel: 

— Poporul are un proverb: mârşavul ce e drept ținut, de face rău, tot nu-i crezut. Acest proverb îmi dă 
prilejul să spun o mulțime de lucruri în legătură cu subiectul rânduit poveştilor de astăzi și mă îndeamnă 
totodată să dovedesc cât e de mare fățărnicia popilor, care cu straiele lor largi şi lungi, cu obrajii lor cei 
supți anume şi anume îngălbeniţi, cu glasurile lor smerite şi blânde când e vorba să ceară de la alții, dar 
aspre şi răstite când e să înfiereze în ceilalți înseşi păcatele lor, sau când se străduiesc să arate că ei furând 
şi ceilalți dând, cu toţii ajung la mântuire - şi apoi, pe lângă acestea, cu meșteșugul lor de-a şti să dea 
oricărui om, după averea ce le-o lasă pe patul morţii, un loc în rai, de parcă raiul ar fi al lor şi-ar asculta de 
ei, când doar şi ei ca orișicare trebuie să-l dobândească pentru a putea ajunge într-însul - cu toate acestea, 
zic, se străduiesc să se înşele pe ei în primul rând şi abia apoi pe aceia care le dau crezare. Iar de mi-ar fi 
îngăduit s-arăt tot ce se cade să fie arătat, cât ai clipi din ochi le-aş dovedi eu multor proşti ce ascund 
preoţii sub sutane. Ci dar-ar Dumnezeu s-ajungă ei toți cu minciuna lor cum a ajuns un frate franciscan, 
destul de bătrâior, dar care la Veneţia era ţinut de toată lumea drept mare cărturar, vezi Doamne! Şi despre 
acest călugăr am mare chef să vă vorbesc, ca să mai risipesc oleacă, cu râsete şi voie bună, mâhnirea 
adunată în inimile dumneavoastră de trista moarte a Ghismondei. 

Trăia pe vremuri aşadar, la Imola, vrednice doamne, un om mişelnic şi stricat, pe nume Berto della 
Măssa, ale cărui fapte ticăloase, prea bine cunoscute de toţi cei din oraş, îi dăunară într-atât, încât în toată 
Imola n-ai fi găsit un om să-l creadă, nu numai când spunea minciuni, dar nici măcar când nu minţea; de 
aceea, dându-și seama omul că matrapazlâcurile lui nu mai prind la Imola şi neştiind ce să mai facă, se 
mută la Veneţia - hârdău al spurcăciunii - și acolo chibzui să-şi puie la cale fărădelegile în chip cu totul nou 
şi nemaifolosit de el. Drept care, ca şi cum ar fi simţit mustrări de cuget pentru netrebniciile înfăptuite în 
trecut, prefăcându-se că-i copleșit aşa deodată de multă umilință, şi făcând pe catolicul mai vârtos decât 
papa, se călugări, intrând în cinul franciscan şi-şi zise frate Alberto din Imola. Sub haina de călugăr, de 

hii lumii, începu să ducă o viață de schivnic, propovăduind pocăință şi oprelişti de la câte toate ş 
ferindu-se cu străşnicie de carne şi de vin, când se întâmpla să nu găsească din cel care-i plăcea. Şi nimeni 
nu băgă de seamă că din tâlhar, codoş, măsluitor şi ucigaş se preschimbase peste noapte în mare 
propovăduitor, fără să-şi lepede printr-asta sus-amintitele năravuri, de care dimpotrivă se folosea din plin 
de câte ori avea prilejul s-o facă pe ascuns. Pe lângă acestea apoi, făcându-se popă, de câte ori slujea în 


altar şi era lume multă, plângea de mila patimilor şi răstignirii lui Cristos, ca unul care avea oricând puhoi 
de lacrimi la îndemână. Şi-n scurtă vreme, mai cu predici, mai cu suspine înlăcrămate, îi duse într-așa 
măsură pe venețieni de nas, încât ajunse păstrător încredinţat şi legiuit de testamente şi de bani, duhovnic şi 
sfătuitor mai-mai la tot oraşul, și la bărbaţi şi la femei. Făcând astfel, din lup se preschimbă în păstor și 
avea prin partea locului atare faimă de sfinţenie, cât n-avusese la Assisi nici barem sfântul Francisc. 

Acu, se întâmplă odată ca o femeie tânără, nătângă şi zăludă, pe nume madonna Lisetta din neamul 
Quirinilor - nevasta unui negustor de vază, care plecase în Flandra cu corăbiile sale - să meargă să se 
spovedească, cu alte doamne dimpreună, la acest sfânt călugăr. Şi stându-i la picioare, ca venețiană ce era - 
şi deci cam sturlubatică, precum toţi cei de pe acolo după ce spuse popii o parte din păcate, fu întrebată de 
călugăr dacă are vreun ibovnic. La care, înciudată, femeia îi răspunse: 

— Da! ce, n-ai ochi, părinte? Îţi pare dumitale că frumuseţea mea e ca şi-a celorlalte? Să vreau numai, 
că de avut şi-o sută aş putea avea; da' vezi că farmecele mele nu-s pentru orișicine. Câte-ai văzut domnia-ta 
frumoase cum sunt eu, eu care şi-n rai aş fi frumoasă? 

Şi după ce grăi acestea, se apucă să îndruge atâtea verzi şi uscate de frumuseţea ei, că ți-era silă s-o 
asculți. Călugărul simți de îndată că lauda asta multă miroase a prostie şi socotind c-a nimerit țărâna 
potrivită pentru sămânţa lui, se îndrăgosti de ea pe loc şi până peste cap. Păstrându-şi însă mierea pentru un 
prilej mai nimerit, acu, ca să se arate sfânt, se apucă s-o dojenească spunându-i c-asta e deşartă semeţie, şi 
altele de același soi. Din care pricină femeia îi zise că-i un dobitoc şi că habar n-avea să osebească o 
frumuseţe de altă frumuseţe. Văzând aşa, călugărul, ca să n-o mânie prea de tot, după ce-o spovedi, îi dete 
drumul să se ducă cu celelalte doamne. Peste câteva zile însă, cu un tovarăș credincios, se duse acasă la 
femeie şi, luând-o la o parte, fără să poată fi văzut, 1 se azvârli în genunchi şi-i zise: 

— Doamnă, fie-ți milă şi iartă-mă, te rog, de toate câte ţi le-am spus duminică, atunci când am vorbit 
de frumuseţea dumitale, că peste noapte am răbdat aşa de cruntă pedepsire din pricina aceasta, că de-abia 
azi am izbutit să mă ridic din pat. 

La care, gâsca de femeie făcu: 

— Da' cin! te-a pedepsit? 

— Iacă am să-ţi spun: pe când şedeam şi mă rugam, cum sunt deprins a face în fiecare noapte, numai 
ce văd în chilioară o straşnică lumină şi nici n-am apucat măcar să mă întorc să văd ce e, că m-am şi 
pomenit că se aruncă peste mine un tânăr prea frumos, c-o bâtă mare în mână, care apucându-mă de glugă 
mă trase la picioare şi-mi arse o mamă de bătaie, mai-mai să-mi frângă şalele. Pe urmă l-am rugat să-mi 
spuie de ce m-a ciomăgit astfel şi dânsul mi-a răspuns: „De aceea, fiindcă ai cutezat să ponegreşti cereasca 
frumuseţe a madonnei Lisetta, pe care, după Dumnezeu, eu o iubesc mai presus de orice”. Atunci l-am 
întrebat: „Da' cine eşti domnia-ta?” La care dânsul mi-a răspuns că e Arhanghelul Gavril. „Preasfinte”, am 
zis atunci, „rugămu-ne iertare!” Iar el: „Te iert, dacă-mi făgăduieşti c-ai să te duci la dânsa de îndată ce-ai 
să poţi şi ai să-ţi câştigi iertarea; iar dacă n-o vrea să te ierte, am să mă întorc din nou şi-am să te bat de-am 
să te las olog pe toată viața”. Câte a mai zis apoi nu îndrăznesc să-ţi spun, până ce nu mă ierți dintâi. 

Femeia, cap de bostan, săraca, şi proastă precum noaptea, nu-şi încăpea în piele de bucuroasă ce era şi, 
dându-i pe deplin crezare, la un răstimp îi zise: 

— Vezi, părinţele, nu ţi-am spus eu că frumuseţea mea-i cerească? Da' m-aibă Domnu-n paza lui, 


1 


acuma zău că-mi pare rău de suferința dumitale şi, ca să nu mai rabzi bătaie, te iert de pe acuma, numai 
să-mi spui, dar drept, ce-a spus arhanghelul după aia? 
Călugărul îi zise: 

— Ţi-oi spune bucuros, de vreme ce mă ierţi; da' ai de grijă nu cumva să sufli o vorbă de cele câte 
auzi, de vrei să nu strici toată treaba, că zău eşti cea mai norocoasă femeie de pe lumea asta. Arhanghelul 
Gavril mi-a poruncit să-ți spun că-i placi aşa de mult, încât, de nu s-ar fi temut c-o să te sperie, ar fi venit 
de multe ori ca să petreacă noaptea cu dumneata împreună. ŞI, fiindcă el e arhanghel şi de-ar veni în chip 
de arhanghel n-ai fi în stare să-l atingi, de dragul dumitale ar vrea să vină în chip de om şi drept aceea zice 


să-i spui domnia-ta cam când pofteşti să vină şi sub ce chip anume, că el de bună seamă vine. De care lucru, 
ascultă aici, poţi să te ţii mai fericită ca orișice femeie în lume. 

Neroada de femeie îi spuse atunci că-i încântată să ştie c-o iubește Arhanghelul Gavril, căci îl iubea şi 
ea şi niciodată nu uita s-aprindă a lumânare de-un gologan, pe unde se întâmpla să-i vază chipul zugrăvit. 
Apoi mai adăugă că Arhanghelul putea să vie oricând, căci ar fi fost binevenit la orice ceas din zi sau 
noapte, şi că pe ea ar fi aflat-o în odăiţa ei, şezând şi aşteptându-l singură, singurică; dar toate astea c-o 
învoială: ca nu cumva preasfântul s-o părăsească apoi de dragul Preacuratei, căci, după câte auzise, 
Fecioara îi era tare dragă, precum se şi vedea de altfel în zugrăveli, pe unde dânsa era înfățișată pururi 
îngenuncheată în fața lui. Cât despre chipul în care dorea să i se arate, putea veni oricum, având numai de 
grijă ca nu cumva s-o sperie. Călugărul îi zise atunci: 

— Înţelepțeşte ai grăit, copila mea; drept care m-oi înțelege cu Arhanghelul să-ţi facem voia întocmai. 
Dar ar mai fi ceva: domnia-ta ai putea să-mi faci un mare bine mie, fără să dai nimica în schimb: şi anume 
să-ți doreşti ca Arhanghelul să vie înveşmântat în trupul meu. Și binele ar sta într-asta, că el mi-ar scoate 
sufletul din trup, l-ar pune în rai, în trupul meu s-ar vâri el şi apoi, atâta vreme cât el va sta cu dumneata, 
sufletul meu va sta în rai. 

Madonna, nătăfleaţă, făcu atunci: 

— Aşa să fie; în schimbul ciomăgelii pe care ai îndurat-o din pricina mea, se cade să ai parte de 
această mângâiere. 

— Atunci la noapte, doamnă, grăi călugărul, ai grijă şi lasă poarta descuiată ca să pătrundă 
Arhanghelul. Căci dacă vine în chip de om, precum de bună seamă vine, nici n-ar putea să intre altfel decât 
ca oamenii, pe uşă. 

Femeia îi răspunse c-avea să facă întocmai; iar după ce se duse popa, se apucă de bucurie să facă atâta 
tărăboi, de nu-i mai ajungea, să fie cu iertare, nici curul la cămașă, părându-1-se o veșnicie până să vină 
Arhanghelul. 

Călugărul în schimb, gândindu-se că-n noaptea aceea s-ar fi căzut să facă pe cavalerul cu femeia şi 
nicidecum pe Arhanghelul, ca să se ţină bine-n şa, se apucă să se îndoape cu dulciuri şi acadele. Apoi, de 
îndată ce înnoptă, cu învoirea stareţului, se duse c-un tovarăş în casa unei prietene, de unde îşi mai luase 
zborul şi într-alte rânduri când pornea să umble după fuste. De acolo, când i se păru că vremea e potrivită, 
se duse deghizat până la casa doamnei și, strecurându-se înăuntru, se preschimbă în arhanghel cu nişte 
fleacuri de podoabe pe care şi le luase anume, şi, urcând la dânsa sus, intră în odaia ei. Femeia, cum dădu 
cu ochii de alba arătare, îngenunche în faţa ei și Arhanghelul, blagoslovind-o, o ridică de jos şi-i făcu semn 
să intre în pat. Dânsa, grăbită să-l asculte, făcu ce-i poruncise, iar îngerul numaidecât se cuibări şi el lângă 
supusa-i credincioasă. 

Era frate Alberto acesta bărbat frumos la trup, bine legat şi zdravăn, drept care aflându-se alături de 
jupânița noastră - care era şi ea gingașă ca mătasea la trup şi tinerică - purtându-se altminteri de cum i se 
purta bărbatul, de multe ori în noaptea aceea zbură fără de aripi, de care lucru şi femeia fu foarte mulțumită. 
Şi printre multe altele îi spuse şi-o grămadă de lucruri despre slava lăcașului ceresc. Apoi, când se crăpă de 
ziuă, după ce puseră la cale când să mai vină într-acolo, călugărul ieşi din casă, cu aripi şi podoabe, şi-şi 
întâlni tovarășul, căruia slujnica femeii, ca nu cumva să-i fie frică să doarmă singur, îi ţinuse mai toată 
noaptea de urât. 

A doua zi femeia, de îndată ce mâncă de amiază, luându-și cu sine slujnica, se duse la călugăr să-i du- 

veşti de la Arhanghel şi-i povesti tot ce auzise din gura lui despre lăcaşul de veci, ba pe deasupra m 
adăugă şi de la dânsa o seamă de năzbâtii. La care toate, popa îi zise: 

— Eu nu ştiu cum ţi-ai petrecut domnia-ta cu el: atâta ştiu că astă-noapte, după ce-a coborât la mine şi 
eu i-am spus ce mă rugaseşi, mi-a dus de îndată sufletul la loc de tihnă şi verdeață, în mijlocul atâtor flori 
şi atâtor trandafiri cât nu s-au mai văzut nicicând aicea pe pământ; şi pân' la zori de zi am stat pe-un loc 


frumos cum nu mai este altul. Habar n-am între acestea ce s-a ales de trupul meu. 

— Da' nu ţi-am spus? grăi femeia. Trupul domniei-tale, cu Arhanghelul Gavril, cât e de lungă noaptea 
mi l-am ţinut în braţe eu. Şi dacă nu mă crezi, te uită sub ţâţa stângă, că acolo aşa de tare l-am sărutat pe 
Arhanghel, c-o să-ţi rămână semn mai multe zile în şir. 

Călugărul îi zise atunci: 

— Apăi să ştii c-oi face azi ce n-am făcut de nu ştiu când: m-oi dezbrăca adică, să văd de spui 
adevărat. 

Şi după ce mai îndrugă o droaie de prostii, într-un târziu femeia se întoarse mulțumită acasă, iar frate 
Alberto, în chip de arhanghel, veni de multe ori la dânsa, fără să întâmpine oprelişti. 

Ci într-o bună zi, pe când madonna Lisetta şedea de vorbă c-o cumătră despre frumuseţe, ca să-i arate 
celeilalte că frumuseţea ei n-are pereche în lume, ca una ce călca în gropi de proastă ce era, grăi: 

— Ehei, de-ai şti tu cui i-s dragă cu frumuseţea mea, nici pâs n-ai cuteza să spui de toate celelalte. 

Cumătra, care o cunoştea, dorind să afle cui, îi zise: 

— Aşa o fi! Da' totuşi, dacă nu ştii cine-i, nu-ţi vine să te încrezi aşa cu una, cu două. 

Atuncea jupâniţa noastră, care apucă uşor momeală, făcu: 

— Cumătră, treaba asta la drept vorbind nu prea-i de spus, că cel de mi-e ibovnic e chiar Arhanghelul 
Gavril, care mă are dragă ca pe ochii lui din cap, de aceea fiindcă zice că nu s-a mai văzut femeie mai 
frumoasă ca mine în toată lumea asta. 

Cumătra era cât p-aci să izbucnească în râs, dar, ca s-o îndemne să mai spună, se stăpâni şi-i zise: 

— Pe legea mea, de ţi-e ibovnic Arhanghelul Gavril şi el ţi-a spus aşa, aşa trebuie să fie. Da' eu 
credeam că îngerii nu fac lucruri din astea. 

— Ba iaca te înşeli, cumătră; pe patimile lui Cristos îţi jur că face chiar mai bine decât bărbatul meu şi 
zice că şi-acolo sus se face tot aşa. Da' fiindcă eu îi par mai mândră ca oricare alta de prin cer, s-a 
îndrăgostit de mine şi vine chiar destul de des să-mi ţie de urât. Ei, ce mai zici de asta? 

Cumetrei, după ce plecă, i se păru că-n veci n-o să apuce ceasul să poată povesti şi aiurea năzbâtiile 
acelea. Şi aflându-se la o petrecere cu alte doamne dimpreună, se puse să le spună de la început toată 
întâmplarea. Femeile le-o povestiră dintâi bărbaţilor şi apoi altor cumetre, acelea altora, şi-așa, în mai puţin 
de două zile, vuia toată Veneţia de întâmplarea aceasta. Povestea ajunse însă şi la cumnaţii doamnei, care, 
fără să-i spuie ei nimica, își puseră în gând să puie mâna pe arhanghel și să-l încerce ei de ştie ori nu să 
zboare. Drept care nopţi de-a rândul se puseră la pândă că să-i aţină calea. 

Din întâmplare însă, călugărul află și el niscaiva zvonuri despre aceasta, şi ca s-o certe pe femeie că 
nu-și ținuse gura, se duse într-o noapte acolo; dar n-apucă nici barem să se dezbrace bine, când rudele 
femeii, care-l văzuseră venind, se năpustiră asupra uşii de la odaie, s-o deschidă. Călugărul simţindu-i şi 
pricepând de cine-i vorba, se ridică în picioare și fiindcă n-avea încotro, deschise o fereastră care dădea 
spre Canal Grande şi se aruncă în apă. lar apa fiind adâncă şi el ştiind bine să înoate, scăpă nevătămat. 
Apoi, trecând înot de cealaltă parte, intră degrabă într-o casă pe care o găsi deschisă şi se rugă de-un om de 
treabă care se afla înăuntru să-l scape de la moarte, de dragul lui Cristos; iar ca să-i deslușească de ce se 
afla pe-acolo, la ceasul acela în pielea goală, îi ticlui la repezeală o straşnică minciună. Omul, răzbit de 
milă, cum tocmai sta să plece c-o treabă oarecare, îl puse în patul lui şi-i spuse să aștepte până ce avea să se 
întoarcă. Apoi îl încuie în casă şi el plecă într-ale sale. Cumnaţii doamnei dând buzna în odaie, văzură că 
arhanghelul îşi luase zborul către ceruri, lăsându-și aripile acolo. Din care pricină, mânioşi de atare 
păcăleală, se apucară s-o înjure în chip şi fel pe cumnăţică şi-n cele de pe urmă, lăsând-o îndurerată, se în- 

arseră acasă cu boarfele arhanghelului. 

Or, între acestea, cum afară se luminase de ziuă, aflându-se omul de treabă care-i dăduse adăpost 
călugărului pe podul zis Rialto, află din gura altora că Arhanghelul Gavril se pogorâse peste noapte ca să 
se culce cu Lisetta şi că, cumnaţii ei găsindu-l, arhanghelul de frică se azvârlise în canal şi nimeni nu știa 
acum ce se alesese de ibovnic. Cum auzi una ca asta, omul își dete seama că cel pe care-l găzduise trebuia 


să fie arhanghelul. Şi întorcându-se acasă, îl cunoscu de îndată şi după multă târguială se învoi să-l scape 
de rudele femeii cu preţul a cincizeci de ducați de aur, pe care popa ar fi trebuit să-i dea numaidecât. Şi 
după ce luă banii, dorind călugărul să plece, omul îi zise: 

— Nu e chip să ieşi altminterea de aici, de nu te învoieşti să faci precum ţi-oi spune eu. Noi pregătim o 
serbare, la care fiecare aduce fie un om în chip de urs, fie în chip de om sălbatic, care una, care alta, şi în 
piaţa lui San Marco e rânduită o vânătoare, cu care apoi sfârşeşte petrecerea şi după aceea tot omul merge 
unde-i place, fiecine cu ce-a adus. Acu, până ce n-o ajunge să prinză careva de veste că eşti aici, de te 
învoiești să vii cu mine într-acest chip, eu te pot duce unde vrei; altminteri nu prea văd cum ai putea să ieşi 
din casă fără să fii recunoscut. Că rudele femeii, dându-şi cu socoteala că trebuie să te afli pe-aici pe 
undeva, au împânzit tot locul cu străji ca să te înhaţe. 

Deşi nu-i prea plăcea călugărului treaba asta, de frica rubedeniilor se hotărî s-o facă totuşi şi, 
arătându-i unde vroia să fie dus, îi spuse omului să-l ducă oricum, numai să-l scape. 

Omul, după ce-l unse din cap până-n picioare cu miere de albine, îl tăvăli prin puf, îi puse un lanț de 
gât, un obrăzar pe faţă şi îi dădu să ţie într-o mână o bâtă noduroasă, iar în cealaltă doi dulăi aduși de la 
măcelărie. Apoi trimise la Rialto pe un om să strige prin mulțime că cei care pofteau să-l vadă pe 
Arhanghelul Gavril n-aveau decât să meargă în piaţa lui San Marco (asta se cheamă cinste şi omenie la 
Veneţia!). Apoi, la câtva timp, îl scoase afară pe călugăr, şi ţinându-l de lanţ din spate, se porni cu el în 
văzul tuturor, c-un tărăboi neînchipuit de glasuri ce strigau: „Cine-i acela? Cine e?” Într-acest chip ajunse 
în piaţa care gemea de lume, căci se adunaseră acolo, pe lângă cei veniţi cu el şi alții o mulțime chemaţi de 
pe Rialto anume ca să-l vadă pe Arhanghelul Gavril. Ajuns în piaţă, omul nostru îl duse pe sălbatic pe-un 
loc mai ridicat, unde-l legă de-un stâlp, făcându-se vezi Doamne c-aşteaptă vânătoarea. lar între acestea, 
roiuri de muște şi tăuni, simțind pe aproape mierea, se apucară a-l necăji amarnic pe călugăr. Omul, când 
socoti că piaţa e numai bine plină, făcându-se că vrea să scoată lanţul de la gâtul cuvioşiei sale, îi trase 
obrăzarul de pe faţă şi zise: 

— Domnilor, fiindcă mistrețul nu se arată şi vânătoarea nu se ţine, ca să nu ziceţi c-aţi venit degeaba 
până-n piaţă, iaca v-arăt aicea pe Arhanghelul Gavril, care pogoară noaptea din ceruri pe pământ spre 
mângâierea femeilor venețiene. 

De îndată ce-i fu smuls obrăzarul, călugărul fu cunoscut şi tot norodul se apucă să țipe în gura mare, 
strigându-i vorbe de ocară şi suduindu-l cum nicicând nu s-a mai pomenit să fie suduit un om de teapa lui; 
şi care cum putea cu ce-i cădea sub mână îl împroşca în faţă. Într-acest chip îl ţinură câteva ceasuri 
încheiate, până ce întâmplarea făcu ca vestea să ajungă şi la ceilalţi călugări, care, sculându-se degrabă, nu 
mai puţin de şase veniră să-l înhaţe şi, azvârlindu-i iute un anteriu în spate, îl dezlegară şi-o porniră cu el 
spre mănăstire, în zarva îndrăcită ce le călca pe urme; şi acolo, întemniţându-l, se zice că şi-a dat sfârşitul 
după o viaţă chinuită. Iată în ce chip spurcatul ăsta, care era ţinut de bine şi nu era crezut nici barem când 
se da la rele, a cutezat să facă pe Arhanghelul Gavril şi apoi, din înger ce era, schimbându-se în sălbatic, 
până la urmă a ajuns - batjocorit şi ocărât pe drept cuvânt de toată lumea să-și plângă în zadar păcatele 
făcute. Ci, deie Dumnezeu, aşa cum a păţit-o el, să o paţă şi ceilalți care-s de teapa lui. 

Trei tineri iubesc trei surori şi fug cu ele în Creta; cea mai mare îşi omoară iubitul din gelozie; 
mijlocia o scapă de la moarte, culcându-se cu ducele din Creta, dar e omorâtă de iubitul ei, care fuge 
apoi cu cea mai mare; al treilea tânăr cu mezina sunt învinovăţiți de omor și, prinși fiind, de frica 
morții, mărturisesc în silă; la urmă îi cumpără pe paznici, pleacă la Rodos fără un ban şi acolo mor în 
sărăcie. 


Filostrato, auzind sfârşitul poveştii spuse de Pampinea, rămase o vreme îngândurat şi apoi îi zise aşa: 

— Povestea dumitale mi-a fost pe plac către sfârșit, căci am găsit în ea un strop de bine şi adevăr; dar 
altfel, tot cuprinsul ei a fost mult prea hazliu și, drept să-ţi spun, mi-ar fi plăcut mai mult să nu fi fost aşa. 

Pe urmă, întorcându-se către Lauretta, îi spuse: 

— Doamnă, urmează dumneata şirul poveştilor, cu alta, mai bună decât asta, de este cu putință. 

Lauretta răspunse râzând: 

— Prea multă asprime dovedeşti față de cei îndrăgostiți, dorindu-le mereu numai sfârşit nenorocit. Dar, 
ca să-ți fac pe voie, am să vă spun o istorioară în care trei perechi de îndrăgostiți sfârşesc cu toţii rău, fără 
s-ajungă barem să guste din belşug plăcerile iubirii. 

Şi, zicând astfel, începu: 

— Tinere doamne, precum puteţi băga de seamă şi voi, cu multă uşurinţă, orice deprindere urâtă se 
întoarce înspre paguba aceluia ce-o are şi adeseori şi-a celorlalți; iar dintre aceste apucături aceea care ne 
târăşte mai fără frâu către primejdii socot că e mânia. Mânia nu e altceva decât o pornire pripită şi 
necugetată, pe care o aţâţă în noi durerea ce ne răpește judecata şi ne orbeşte ochii minţii, stârnind în 
sufletele noastre zbucniri de furie pătimașă. Şi, deşi ea îi stăpâneşte destul de des şi pe bărbaţi - pe unii mai 
mult, pe alții mai puţin - cu toate acestea la femei e mai păgubitoare și mai adesea întâlnită, căci focul ei se 
aprinde în ele mai lesne ca-n bărbaţi, văpaia ei arde mai spornic şi mult mai greu le ţine-n loc când s-au 
dezlănţuit o dată. Şi lucrul nu e de mirare; căci, dacă stai să te gândeşti, focul, prin însăşi firea lui, se 
aprinde mai uşor când dă de lucruri mai firave, mai moi şi mai uşoare, decât când dă de piatră sau lucruri şi 
mai trainice. lar noi femeile - să nu ne-o ia în nume de rău bărbaţii - suntem mai gingaşe ca ei şi mult mai 
schimbătoare. De aceea - ştiindu-ne pe noi, prin însăși firea noastră, mai înclinate spre mânie și ştiind de 
asemeni că blândeţea şi bunătatea noastră aduc doar bucurie şi linişte bărbaţilor cu care vieţuim alături, pe 
câtă vreme furia şi răbufnirile mâniei sunt pururea prilej de certuri şi necazuri - spre a ne feri de ele cu 
suflet cât mai dârz, am să vă povestesc acum, precum spuneam şi adineauri, povestea de iubire a trei băieți 
şi trei copile, care au sfârşit cu toţii rău din pricina mâniei uneia dintre fete. 

Marsilia, precum știți, se află așezată pe malul mării, în Provența, şi-i un oraș străvechi şi mândru, care 
a adăpostit pe vremuri un număr mult mai mare de negustori cu greutate şi bogătaşi decât i-e dat să 
adăpostească astăzi. Or, printre aceşti neguţători se afla unul pe nume Narnald Cluada, om de rând prin 
naştere, dar altfel negustor cinstit şi om de toată încrederea, din cale-afară de avut în bani peşin, moşii şi 
case, care avusese cu nevasta mai mulți copii, şi dintr-aceștia trei erau fete şi de ani mai vârstnice decât 
băieții. Două din ele, gemene, aveau vreo cincisprezece ani, iar cea de-a treia paisprezece; şi-acu părinţii 
lor se pregăteau să le mărite şi alta n-așteptau decât să vie acasă Narnald, care plecase cu mărfurile sale în 
Spania. Pe fete le chema, pe cele mari Ninetta și Maddalena, iar pe-a treia Bertella. De Ninetta se 

drăgostise pătimaş un tânăr, pe nume Restagnone, care, deşi sărac, era vlăstar de neam; şi fiindcă fata 
iubea şi dânsa pe băiat, cei doi făcură ce făcură şi până mai la urmă, fără să-i ştie nimeni, ajunseră să-şi 
facă parte din bucuriile iubirii. 

Acu, trecuse la mijloc destulă vreme de când ei se bucurau astfel, când se întâmplă ca alți doi tineri, 
unul pe nume Folco, iar celălalt Ughetto, murindu-le părinții şi rămânând foarte bogaţi, să se 


îndrăgostească și ei, unul de Maddalena, iar celălalt de Bertella. Restagnone, aflând de la Ninetta de 
dragostea celor doi tineri, se hotărî în sinea lui să facă astfel încât, prin ei şi prin iubirea lor, să ajungă şi el 
la mai bine. De aceea, împrietenindu-se cu tinerii, îi mai ducea din când în când cu rândul său deodată să-şi 
vadă fiecare iubita; şi într-o bună zi, când socoti că prietenia îi apropiase îndeajuns, îi chemă pe amândoi la 
el acasă şi le spuse după cum urmează: 

— Dragi prieteni, întâlnirile şi prietenia noastră v-au dovedit cu limpezime cât e de mare dragostea pe 
care o simt față de voi, de dragul cărora aş fi gata să fac orişice lucru, întocmai cum l-aş face şi pentru 
mine însumi. Şi fiindcă-mi sunteţi aşa dragi, vreau să vă spun şi vouă ce mi-a venit în minte, astfel încât 
tustrei să hotărâm cum e mai bine. Voi, dacă nu minţiţi şi dac-am priceput eu bine felul cum vă purtaţi de 
la o vreme încoace, vă prăpădiţi cu zile de dragul celor două fete pe care le iubiţi, iar eu de dragul celeilalte. 
Acestei suferinţe, de vă învoiţi şi voi, eu i-am găsit leac dulce şi iată anume care; voi sunteți tineri și bogaţi, 
ceea ce eu nu sunt, iar de-ați cădea la învoială să v-adunaţi averile şi banii voştri la un loc, făcându-mă 
părtaş la ele alăturea de voi, şi dacă am hotărî apoi în care parte a lumii să ne așezăm spre a vieţui plăcută 
viață lângă fete, eu făr' de greş mă leg să fac astfel încât surorile să ne însoţească oriunde am vrea, cu mare 
parte din avutul şi moştenirea părintească, în locul acela apoi, fieștecare cu aleasa, trăind ca fraţii împreună, 
putea-vom viețui mai fericiți ca orişicare pe fața pământului. Rămâne acum la voia voastră să hotărâți de 
vreţi ori nu s-ajungeți fericiți. 

Tinerii, care amândoi se perpeleau de dor şi drag, văzând c-ar fi putut ajunge să-şi aibă fiecare aleasa, 
nu osteniră mult până să ia o hotărâre şi-i spuseră lui Restagnone că, dacă aşa s-ar fi întâmplat precum 
zicea, ei erau gata s-o facă şi pe asta. Cu acest răspuns din partea lor, Restagnone se întâlni peste câteva 
zile cu Ninetta, la care nu putea ajunge decât cu mare greutate; şi, după ce şezu o vreme cu ea, se apucă 
să-i spuie câte vorbise cu băieții, trudindu-se să facă astfel, încât s-o ispitească. Şi nu-i fu greu, căci fata 
dorea mai tare decât el să vieţuiască împreună, fără să aibă a se teme; de aceea, răspunzându-i de bunăvoie 
că primește şi că surioarele şi ele mai cu osebire într-aceasta ar fi făcut pe voia ei, îl îndemnă să 
pregătească, şi cât mai iute încă, tot ce făcea trebuinţă pentru plecarea lor. Restagnone, întorcându-se la cei 
doi tineri, care mereu îl îndemnau să facă ce făgăduise, le spuse că din partea fetelor treaba era ca şi făcută. 
Şi hotărându-se între ei să plece câteşişase în Creta, vândură case şi moşii, sub cuvânt că vor să se apuce cu 
banii aceia de negoţ, şi, preschimbându-și tot avutul în bani peşin, îşi cumpărară o corabie de cele iuți ca 
vântul şi, căptuşind-o bine cu toate cele trebuitoare, se puseră s-aştepte sorocul hotărât. 

Ninetta pe de altă parte, care știa la ce râvnesc surioarele amândouă, stârni cu vorbe dulci în ele atâta 
dor de ducă, încât li se părea o veşnicie pân' s-ajungă să-şi vază visul împlinit. Drept care, când veni şi 
noaptea sorocită plecării, fetele câteşitrele, după ce descuiară o ladă grea şi mare de-a părintelui lor şi 
scoase dintr-însa bani mulţi şi multe nestemate, le luară asupra lor şi, strecurându-se din casă pe ascuns, 
precum li se spusese, se întâlniră cu băieții. Apoi, fără zăbavă, urcându-se în corabie cu dânșii dimpreună, 
lăsară vâslele în apă şi o porniră în larg. În seara următoare, fără popas pe nicăieri, ajunseră la Genova și 
acolo pentru prima oară proaspeţii amanți gustară din plăcerile şi roadele iubirii. Pe urmă, după ce-şi 
împrospătare merindele de pe corabie, plecară mai departe şi-n mai puţin de-o săptămână, trecând din port 
în port, ajunseră în Creta, fără peripeții. Acolo îşi cumpărară moşii frumoase și întinse, clădind pe ele, nu 
departe de Candia, palate mândre, plăcute şi încăpătoare. Apoi, ţinând pe lângă dânşii slujitorime multă, cu 
cai, cu şoimi şi câini, se puseră pe veselie, petreceri şi ospeţe, trăind pe picior mare cu doamnele împreună, 
drept cei mai fericiți oameni de pe faţa pământului. 

Or, petrecând ei astfel, se întâmplă (precum vedem că se întâmplă zilnic cu lucrurile care-ţi plac şi din 

re dacă ai prea mult ajungi să ți se facă lehamite de ele), se întâmplă ca Restagnone, care o iubise mu 
odinioară pe Ninetta, având-o acum la îndemână, fără prilej de bănuială, să înceapă să se sature de ea şi 
prin urmare să n-o mai iubească. Şi cum la o petrecere se nimeri să-i cadă dragă o fată de prin partea 
locului, frumoasă şi de neam, se apucă s-o urmărească, ţinându-se de capul ei, şi pentru ea începu să deie 
ospeţe peste ospeţe, văzându-se din cale-afară de darnic şi curtenitor. Ninetta, dându-și seama, prinse a 


nutri față de dânsul o gelozie așa cumplită, încât bărbatul nu putea să facă un pas fără ca ea să nu afle de 
îndată şi apoi să-l cătrănească pe el, dar şi pe dânsa, cu sfadă şi cu vorbe grele. Și aşa, după cum belşugul 
aduce după sine sila, iar roadele oprite atâta însutit dorinţa, la fel şi cătrăneala Ninettei nu făcea decât să 
ațâțe în Restagnone văpăile iubirii. Și într-o bună zi, fie că Restagnone o înșelă cu fata aceea, fie că n-o 
înşelă, Ninetta, aflând de cine ştie unde, fu sigură de treaba asta. Drept care la început căzu la mare 
întristare, apoi din întristare la ciudă și mânie şi-n cele de pe urmă, lăsându-se în prada furiei, îşi 
preschimbă iubirea în ură neîmblânzită faţă de Restagnone şi, orbită cum era de furie, se hotărî să spele 
prin moartea lui ocara ce socotea că i-o făcuse. De aceea, dând peste o grecoaică bătrână, mare meşteră în 
băuturi otrăvitoare, o înduplecă cu daruri şi fel de fel de promisiuni să-i facă o apă ucigătoare, pe care 
într-o seară, fără a mai sta pe gânduri, i-o dădu s-o bea lui Restagnone, care venise încălzit şi căruia nici 
barem prin minte nu-i trecea să se păzească chiar de ea. Şi apa aceea otrăvită avu atari puteri că pân' la zi îl 
şi ucise. Aflând de moartea lui, Folco şi cu Ughetto împreună cu iubitele lor, fără să ştie că murise otrăvit, 
îl plânseră amarnic, cu Ninetta împreună, și-i rânduiră apoi cinstită îngropăciune. 

Dar la vreo câteva zile după aceea, bătrâna care îi meşterise Ninettei apa otrăvită, pe urma unei alte 
fărădelegi fu prinsă şi, pusă fiind la cazne, printre alte nelegiuiri o mărturisi și pe asta, vădind cu 
de-amănuntul cum se întâmplase treaba. Drept care ducele Cretei, fără să spuie nimănui nimic, împrejmui 
într-o noapte pe ascuns palatul lui Folco şi fără nici o împotrivire sau zarvă o prinse pe Ninetta şi-o duse 
apoi cu el. Din gura ei pe urmă, fără s-o chinuie de fel, află la repezeală tot ce vroia să ştie despre omorul 
înfăptuit. Folco şi Ughetto, aflând în taină de la duce pricina pentru care fusese prinsă Ninetta - şi de la ei 
aflând apoi şi fetele - se necăjiră peste poate de pacostea aceasta. De aceea se apucară să facă fel şi chip 
numai s-o scape pe Ninetta de rug, căci socoteau că aceasta are să-i fie osânda, ca una care o meritase cu 
vârf şi îndesat; dar toată truda lor se dovedi zadarnică, căci ducele se arătă nestrămutat în hotărârea de-a 
face pe deplin dreptate. Văzând acestea Maddalena, care era fată frumoasă şi-n jurul căreia de mult se 
învârtea ducele Cretei, fără s-o poată îndupleca să-i facă cât de cât în voie, gândindu-se că dacă ar fi să-i 
stâmpere dorinţa ar izbuti să-şi scape sora, îi trimise vorbă printr-un om de încredere, zicând că-i gata să-l 
asculte, de se învoiește şi el la două lucruri şi anume: întâi şi întâi să-i dea înapoi surioara, teafără şi 
izbăvită de orișice primejdie, și în al doilea rând să țină în mare taină toată povestea asta. Ducele, auzind ce 
vorbă îi trimite fata, fu foarte mulţumit şi, după ce stătu pe gânduri cam multişor, tot chibzuind s-o facă, să 
n-o facă, într-un sfârşit se hotărî şi-i spuse solului că-i gata să facă după cum pofteşte. 

Drept care într-o noapte, după ce porunci, cu învoirea Maddalenei, să fie aduși la curte Ughetto şi cu 
Folco, spre a le cere, chipurile, să spuie tot ce ştiu despre omorul cela, se duse pe ascuns ca să-și petreacă 
noaptea în casa lor cu Maddalena. Și prefăcându-se dintâi c-avea de gând în noaptea aceea s-o azvârle pe 
Ninetta în mare c-o piatră după gât, o luă cu el la Maddalena şi i-o dădu în schimbul nopţii pe care o 
petrecu cu dânsa. lar dimineaţa, la plecare, se rugă de ea să îngăduie ca noaptea aceea, care fusese cea 
dintâi, să nu fie şi cea din urmă, rugând-o totodată s-o ducă pe Ninetta aiurea, ca să nu fie totuşi silit s-o 
osândească. 

A doua zi de dimineaţă Folco şi cu Ughetto, care - într-acestea auzind că peste noapte fata fusese 
azvârlită în mare - crezură cu adevărat că așa se întâmplase, fură lăsaţi în libertate. Și întorcându-se acasă 
cu gând să-și mângâie iubitele de moartea surorii lor, Folco îşi dete seama că fata se afla acolo, deşi 
sărmana Maddalena se străduise s-o ascundă pre cât ştiu mai bine. Tânărul se miră nespus de una ca 
aceasta şi apoi, căzând la bănuieli (căci auzise ceva zvonuri că ducele pusese ochii pe Maddalena lui), o 
întrebă cum de Ninetta se afla nevătămată acasă. Maddalena urzi un basm întreg spre a-i tălmăci 


tâmplarea, dar el, bănuitor din fire, nu se lăsă minţit şi o sili până la urmă - după ce fata se încâlci î 
vorbe fără şir - să-i spună adevărul. Şi atunci, răpus de suferinţă şi năucit de furie, tânărul trase spada şi-o 
omori pe loc, fără să ţină seama de rugămințţile femeii. Apoi, de frica ducelui şi-a judecății sale, lăsând-o 
moartă în odaie se duse la Ninetta şi, prefăcându-se voios, îi zise: 

— Haidem iute pe unde-am hotărât cu Maddalena să te duc, ca nu cumva să încapi iarăşi pe mâna 
ducelui. 

Ninetta îi dădu crezare şi, cum în teama ei dorea să plece cât mai iute, nu-şi mai luă rămas bun de la 
surioară, ci se porni de îndată la drum cu Folco în toiul nopţii. Și cu puținii bani pe care Folco îi luase în 
grabă, se duseră pe malul mării şi se urcară într-o barcă, cu care apoi nimeni nu ştie nici până azi unde au 
ajuns. 

A doua zi, Maddalena fiind găsită moartă, se aflară unii care, din pizmă faţă de Ughetto, se duseră 
degrabă şi îl pârâră ducelui; iar ducele, care o iubise mult pe biata Maddalena, repezindu-se ca ieșit din 
minţi acasă la Ughetto, puse mâna pe el şi pe iubita lui și îi sili pe ei - care nu ştiau încă nimic de cele 
petrecute, adică de plecarea lui Folco şi-a Ninettei - să se învinovăţească singuri de moartea Maddalenei. 
Din care pricină cei doi, temându-se pe drept cuvânt să nu fie osândiți cu moartea, făcură ce făcură şi-şi 
cumpărară paznicii cu nişte bani pe care anume şi-i ascunseseră acasă ca să şi-i aibă la nevoie. Apoi, cu 
dânşii dimpreună, fără să-şi poată lua în graba aceea mai nimic dintr-ale lor, urcându-se într-o barcă, fugiră 
peste noapte la Rodos, unde apoi trăiră, dar nu prea multă vreme, în sărăcie şi mizerie. 
lată aşadar la ce i-a dus pe ei şi pe ceilalți mânia oarbă a Ninettei şi dragostea lui Restagnone. 


OVESTEA A PATRA 


Gerbino, calcând făgăduinţa dată de regele Guiglielmo, bunicul lui, atacă o corabie a regelui din 
Tunis, ca să-i răpească în silă pe una din copile; fata e omorătă de cei de pe corabie, Gerbino îi 
omoară pe ucigașii ei și-n cele de pe urmă e omorât și el. 


Zi RODS OA RAA 

După ce-şi isprăvi povestea, Lauretta rămase tăcută, în timp ce toți ceilalți se tânguiau ei în de ei de 
jalea îndrăgostiților, învinuind care mânia cea oarbă a Ninettei, care una, care alta, până când regele, parcă 
trezit din gânduri grele şi adânci, îşi ridică obrazul şi îi făcu semn Elisei să spună mai departe. Iar dânsa 
începu smerită: 

— Plăcute doamne, mulţi sunt aceia care cred că dragostea se aprinde în noi numai şi numai din priviri 
şi ca atare îşi bat joc de toți ceilalți care socotesc că poţi să te îndrăgosteşti şi numai după auzite; dar eu, 
prin istorioara pe care am de gând s-o spun, am să vă dovedesc, şi încă limpede de tot, ce mult se înşală 
aceştia şi din cuprinsul ei o să vedeţi nu numai de ce-i în stare faima - căci tinerii din basmul meu nu s-au 
văzut nicicând - dar veţi vedea de asemenea şi ce cumplită moarte le-a rânduit la amândoi. 


Guiglielmo al doilea, regele Siciliei, după câte spun sicilieni, a avut doi copii: un băiat pe num 
Ruggieri şi-o fată pe nume Gostanza. Ruggieri, murind înaintea părintelui său, lăsă pe urma lui un băiețaş, 
pe care îl chema Gerbino şi care, crescut cu grijă de bunic, în scurtă vreme se făcu o frumuseţe de băiat, 
vestit prin vitejia lui şi multa-i curtenie. Renumele băiatului, trecând hotarele Siciliei şi colindând 
pământul, ajunse şi în Berberia, care la vremea aceea plătea tribut Siciliei, unde se lăţi ca focul. Şi acolo, 
faima vitejiei şi-a curteniei lui Gerbino ajunse printre alţii şi la urechea unei fete de-a regelui din Tunis, 
care, pre câte povesteau toţi cei care o văzuseră, era poate făptura cea mai frumoasă şi mai mândră din câte 
zămislise firea, cea mai aleasă întru deprinderi și cu o inimă de aur. Or, fata asta, care sta și asculta cu drag 
poveşti despre viteji, adăposti în gând şi suflet minunile de vitejie înfăptuite de Gerbino cu atâta dragoste, 
încât, cercând să şi-l închipuie cum arăta aievea, se îndrăgosti de el cu patimă şi, drept aceea, cu mai mult 
drag decât oricine vorbea de el şi-i asculta pe ceilalți vorbind despre el. Pe de altă parte faima fetei şi-a 
frumuseții ei, purtată dintr-o ţară într-alta, pătrunse şi-n Sicilia și nu degeaba ajunse pân' la urechea lui 
Gerbino, vărsându-i bucurie în suflet; căci după cum copila se îndrăgostise de băiat, la fel se îndrăgosti şi 
dânsul de copilă. Şi dornic cum era s-o vadă, până să-i iasă în cale prilej cinstit de a-i cere bătrânului să 
plece în Tunis, se tot rugă de prietenii care plecau acolo să facă fel şi chip numai să-i spuie fetei că el o 
îndrăgeşte în taină şi să-i aducă veşti la întoarcere de la iubită. Or, unul dintre solii aceştia, punând la cale 
treaba cu multă dibăcie, făcu pe negustorul şi sub cuvânt că-i duce fetei să vadă niște giuvaeruri, 
mărturisindu-i dragostea ce i-o purta Gerbino, îi spuse că el însuși, cu toate ale lui, i se aşterne la picioare. 
Fata primi voioasă şi solul şi solia şi, răspunzându-i că-l iubea şi dânsa pe Gerbino cu aceeaşi dragoste, îi 
trimise, drept mărturie a celor spuse, unul din cele mai frumoase giuvaeruri ale ei. Gerbino primi darul cu 
nesfârşită bucurie şi printr-acelaşi sol îi scrise în mai multe rânduri şi îi trimise daruri scumpe, 
înțelegându-se cu ea să-şi lege viețile împreună, de soarta le-ar fi hărăzit şi bucuria aceasta. 

Într-acestea, cum povestea se cam tărăgăna, iar fata cu Gerbino ardeau de dragoste şi dor, se întâmplă 
ca regele din Tunis să o mărite pe copilă după regele din Granada. De care lucru dânsa se întristă din 
cale-afară, gândindu-se că măritișul, nu numai c-o ducea departe, cale de mii de poşte de dragul ei, dar pe 
deasupra o şi înstrăina de el aproape pe de-a-ntregul; de aceea, dacă ar fi putut, ea bucuroasă ar fi fugit din 
casa părintească şi s-ar fi dus la el, numai şi numai ca să scape de toată treaba asta. Pe de altă parte, tânărul, 
prinzând şi el de veste, se chinuia sărmanul nu mai puţin decât copila şi-şi frământa adesea mintea ca să 
găsească un mijloc de-a o răpi cu sila, de s-ar fi întâmplat să plece la bărbatul ei pe mare. 

Ci regele din Tunis, aflând niscaiva zvonuri despre iubirea lui Gerbino şi hotărârea lui, cum se temea 
de el, ştiindu-l puternic şi viteaz, când veni vremea să-şi pornească fata la drum pe mare, trimise vorbă 
regelui Guiglielmo şi-i spuse că de treaba asta n-avea de gând să se apuce decât cu încredințarea lui că nici 
Gerbino şi nici alţii, plătiți de el, nu s-ar fi pus să îi ație calea. Regele Guiglielmo, care era bătrân şi 
n-auzise nici o vorbă despre iubirea lui Gerbino, fără să-şi poată închipui că din această pricină i se cerea 
făgăduinţa, cu dragă inimă o dădu şi-n semn de legământ îi trimise regelui din Tunis o mănuşă. Acesta, 
după ce primi făgăduinţa regelui, porunci să i se pregătească în portul Cartaginei o corabie mare şi 
frumoasă, înzestrată cu toate cele de trebuință acelora ce aveau să plece, împodobită şi gătită ca să-şi 
trimită fata cu dânsa în Granada; apoi se puse să aştepte vreme potrivită călătoriei. Fata, care ştia de toate 
astea, trimise la Palermo pe ascuns un slujitor şi-i porunci să dea bineţe frumosului Gerbino din partea ei şi 
apoi să-i spuie că ea urma să plece foarte curând către Granada; de aceea, zicea fata, acu avea prilejul să-i 
dovedească de era cu adevărat așa viteaz cum îi mersese vestea şi de-o iubea atâta pe cât i se spusese. 
Trimisul îşi făcu solia şi apoi se întoarse iar la Tunis. Gerbino, auzind ce vorbă îi trimite fata și ştiind că 
regele Guiglielmo, bunicul său, în treaba asta îşi dase vorba drept zălog, nu mai știa, sărmanul, nici dânsul 
ce să facă; totuşi, mânat de dragoste şi înțelegând prea bine cuvintele copilei, de teamă să nu-i pară laş, se 
duse la Mesina, unde, încărcând cu arme şi oameni curajoşi două galere iuți, porni cu ele spre Sardinia pe 
unde bănuia c-avea să treacă corabia fetei. Și bănuiala lui se dovedi întemeiată, căci la vreo câteva zile 
după aceea corabia, mânată de un vânt uşor, trecu nu prea departe de locul unde el se aşezase s-o pândeas- 

. Când o văzu, Gerbino se întoarse către ai săi şi le grăi astfel: 

— Băieți, dacă sunteţi cu adevărat aşa de vrednici precum vă socotesc, nu cred să fie printre voi 
vreunul care să nu ştie ce-i dragostea, fără de care, după credința mea, nu-i muritor să poată ajunge la bine 
ori la fericire; şi, dacă aţi fost şi voi îndrăgostiți vreodată sau sunteți încă, veţi pricepe lesne focul care mă 
arde. Iubesc şi dragostea m-a împins să vă aduc aicea. Iubita mea e pe corabia care pluteşte în faţa voastră 


şi care, pe lângă ţinta tuturor dorurilor mele, mai duce şi-o grămadă de bogății pe dânsa; or, toate aceste 
bogății vor încăpea pe mâna voastră, dacă veţi fi viteji şi veţi lupta cu bărbăţie. De pe urma izbânzii eu 
nu-mi doresc în parte decât un singur lucru: femeia pentru care am pus mâna pe arme; restul să fie tot al 
vostru, chiar de pe-acum. Haidem, băieți, să dăm năvală pe corabie, că Dumnezeu, care-i cu noi, nu-i 
slobozeşte vânt prielnic şi parcă anume o ţine în loc. 

Cuvintele frumosului Gerbino se dovediră de prisos, căci cei ce-l însoțeau, dornici de pradă cum erau, 
se şi vedeau în gândul lor făcând ce-i îndemna Gerbino. Drept care, încuviințând cu toţii într-un glas 
îndemnurile lui, suflară în trâmbiţi, iar apoi, luându-și cu ei armele, lăsară vâslele în apă şi ajunseră corabia. 
Cei ce se aflau pe dânsa, văzând din depărtare galerele venind, cum nu puteau mișca din loc, se pregătiră 
de apărare. Gerbino, ajungând corabia, porunci printr-un om de-al său să-i fie aduşi stăpânii ei, de nu voiau 
încăierare. Saracinii, după ce aflară cine sunt şi ce voiau să facă, răspunseră că-s atacați împotriva 
cuvântului pe care regele şi-l dase; şi drept dovadă le arătară mănușa regelui Guiglielmo, zicând că n-au de 
gând să se predea altfel decât prin luptă dreaptă şi nici să dea altminteri nimic de pe corabia lor. Gerbino, 
care într-acestea zărise fata stând la pupă şi îşi dăduse seama că e de mii de ori mai mândră decât şi-o 
închipuise el, se înflăcără la suflet mai aprig ca înainte şi, când i se arătă mănuşa, răspunse că acu deodată, 
cum n-avea şoimi pe-acolo, n-avea ce face c-o mănuşă”!; drept care, dacă nu voiau cu nici un chip să-i deie 
fata, puteau să înceapă de pe acum să-și ascută armele. Şi fără a aştepta mai mult porniră să arunce şi 
dintr-o parte şi din alta cu pietre şi săgeți şi se luptară într-acest chip din zori şi până-n noapte în paguba 
ambelor părți. 

În cele de pe urmă însă, văzând Gerbino că izbânda nu se alege aşa uşor, luă o bărcuţă adusă anume de 
dânşii din Sardinia şi dându-i foc o împinse din spate cu galerele până ce ajunse la corabie. Saracinii, 
văzând una ca asta şi pricepând că-s nevoiţi să moară ori să se predea, luară pe fata regelui care plângea 
într-un colţ, o duseră pe punte şi apoi, chemându-l pe Gerbino, sub ochii lui o înjunghiară - în timp ce fata, 
biata, cerea îndurare şi ajutor - şi, azvârlind-o în mare, strigară către dânsul: 

— Acuma poţi s-o iei; ţi-o dăm aşa precum putem și aşa precum credința ta s-a învrednicit de dânsa! 

Gerbino, când văzu de ce cruzime sunt în stare, căutându-și parcă anume moartea, se trase spre corabie, 
fără să-i pese nici de pietre, nici de săgeți; şi cățărându-se pe ea, în ciuda celor mulți care-i şedeau în cale - 
precum se azvârle un leu flămând într-o cireadă de juninci şi, sfâşiind ici una şi colo alta, îşi potoleşte cu 
colții și ghearele întâi mânia și apoi foamea - se repezi mânios și, înjunghiind cu spada în dreapta și în 
stânga, făcu prăpăd în jurul lui. Și fiindcă focul se întețea pe punte, puse oamenii să ieie din corabie ce mai 
putea fi luat, ca să le închidă gura, şi apoi se cobori şi el, cu sufletul zdrobit de această jalnică izbândă. Pe 
urmă, poruncind să fie scos din mare trupul neînsuflețit al preafrumoasei fete, după ce-o plânse îndelung, 
cu lacrimi nesfârșite, se întoarse în Sicilia şi-o îngropă cu mare cinste în Ustica, o insuliță în dreptul 
oraşului Trapani, de unde apoi se întoarse acasă mâhnit ca nimeni altul. 

Regele din Tunis, aflând de cele întâmplate, trimise în Sicilia soli îmbrăcaţi în negru, ca să se plângă 
regelui că nu-şi ţinuse vorba dată. Și solii îi povestiră cum se întâmplase fapta. Drept care regele, mânios, 
văzând că nu poate nicicum tăgădui dreptatea (pe care solii i-o cereau), puse să-l prindă pe Gerbino; şi, 
cum nici unul dintre sfetnici nu se afla în preajma lui ca să-i întoarcă gândul de la o faptă ca aceasta, îl osâ 
ndi el însuşi la moarte, poruncind călăului să-i taie capul acolo, în faţa lui, cu gând că e mai bine să se 
lipsească de nepot, decât să fie socotit drept rege fără cuvânt. 


Şi uite aşa, de azi pe mâine, într-acest chip nenorocit, fără să guste barem din roadele iubirii lor, s-a 


prăpădit de moarte rea cei doi îndrăgostiţi, aşa precum v-am povestit. 


ÎS 


V OVESTEA A CINCEA 


f 


Fraţii Lisabettei îi omoară ibovnicul, care-i apare apoi în vis şi-i spune unde e îngropat. Fata îi 


dezgroapă capul pe ascuns, îl pune într-o glastră cu busuioc şi plânge peste el în fiecare zi, până ce 


fraţii îi iau glastra; nu după multă vreme fata se stinge de durere. 
= - = hi. ` 

Isprăvindu-şi Elisa povestea, pe care regele o lăudase abia din vârful buzelor, i se porunci Filomenei să 
spună mai departe. lar dânsa, înduioşată foarte de moartea lui Gerbino şi a iubitei lui, oftă o dată cu durere 
şi pe urmă începu așa: 

— În istorioara mea, gingaşe doamne, nu e vorba de prinți şi de prințese, ca în povestea Elisei; cu toate 
acestea însă, cuprinsul ei - de care mi-am adus aminte fiindcă se pomenea mai adineauri de Messina, pe 
unde s-a întâmplat nenorocirea aceea - e tot atât de trist şi tot atât de jalnic. 

La Messina trăiau pe vremuri trei tineri frați, neguțători tustrei, rămași cu multă avere după moartea 
părintelui lor, care fusese de fel din San Gimignano; şi fraţii aceştia aveau o soră, pe nume Lisabetta, fată 
frumoasă şi de treabă, pe care, nu se ştie cum şi din ce pricină anume, n-o măritaseră încă. Acum, ca 
negustori ce se aflau a fi, fraţii ţineau într-o prăvălioară de-a lor pe un tânăr de prin Pisa, pe care îl chema 
Lorenzo și care se îngrijea de toate treburile lor, ca unul ce le-avea pe mână. Și de băiatul ăsta, care era 
frumos şi chipeş, Lisabetta, care-l văzuse nu o dată, se îndrăgosti peste măsură. Lorenzo, dându-și seama 
cu vremea că-i e drag, lăsă deoparte fetele cu care se ţinea şi începu şi el să se gândească doar la dânsa, Or, 
într-acestea treaba se petrecu astfel, încât, plăcându-se ei doi deopotrivă, pân' la urmă, nu după multă 
vreme, punându-se la adăpost că să nu-i afle ceilalți, făcură ceea ce doreau mai mult ca orişice să facă. Şi 
petrecând așa, în multă desfătare şi mare bucurie, nu se păziră îndeajuns şi într-o noapte, pe când fata 
mergea acasă la Lorenzo, cel mai mare dintre fraţii ei o văzu fără ca ea să-şi deie seama. Fratele, om cu 
scaun la cap, deşi se necăji destul de cele ce aflase, nu spuse nimănui nimic şi până-n zori, sărmanul, se 
frământă de unul singur, muncit de fel şi fel de gânduri. Dar când se lumină de ziuă, le povesti şi celorlalți 
frați ce aflase în legătură cu Lisabetta şi Lorenzo; de aceea, câteşitrei, după ce chibzuiră bine - pentru că nu 
cumva să se aleagă cu rușinea, ei ori surioara lor - se hotărâră să nu spuie la nimenea nimic şi nici să nu se 
arate c-ar şti ceva despre aceasta, până ce nu s-ar fi ivit o vreme potrivită, la care, fără pagubă sau ruşinare 
pentru ei, să poată să se spele cât mai curând de ocara aceasta. Purtându-se dar ca atare, râzând şi povestind 

şi altădată cu Lorenzo, într-o zi, prefăcându-se toţi trei că vor să meargă să petreacă afară din oraş, 
luară pe băiat cu ei; şi ajunşi pe un loc pustiu şi neumblat de oameni, simțindu-se la largul lor, îl omorâră 
pe Lorenzo, care nici gând n-avea să se păzească chiar de ei, şi-l îngropară astfel, încât să nu-şi dea nimeni 
seama că-i un mormânt acolo. Apoi, întorși iar la Messina, lăţiră vorbă în tot oraşul că-l trimiseseră aiurea 
cu treburi de-ale lor, şi lumea le dădu crezare, căci obișnuiau adeseori să-l mâne încoace şi încolo. 


Cum tânărul nu mai venea, şi Lisabetta îşi întreba mereu frații de dânsul, căci întârzierea lui o chinuia 
nespus, se întâmplă ca într-o zi, în vreme ce întreba de el cu multă stăruință, unul din frați să-i zică: 
— Da' ce-nseamnă asta? Ce-ai de împărțit tu cu Lorenzo, de întrebi aşa de des de el? Să ştii că dacă nu 
te astâmperi, om şti noi să-ţi răspundem aşa cum ți se cade. 
Văzând aşa, sărmana fată, îndurerată şi mâhnită, temându-se fără să ştie nici ea de ce, îşi puse lacăt 
gurii şi noapte după noapte porni să-l cheme pe Lorenzo, rugându-se frumos de el să vie cât mai iute; iar 
uneori, vărsând potop de lacrimi, se tânguia amarnic că şade atâta vreme departe între străini, lăsând-o 
singurică; şi nu putea cu nici un chip să-şi afle alinare. 
Într-o noapte în care, după ce-şi plânse multă vreme iubitul care nu da Domnul să vie o dată înapoi, o 
biruise somnul aşa plângând şi adormise, Lorenzo îi apăru în vis, galben la față, răvăşit, cu straiele 
muiate-n sânge și toate sfârtecate, şi se făcea că-i zice: 
— Iubita mea, tu zi și noapte mă chemi întruna înapoi și te mâhneșşti că nu mai vin, învinuindu-mă cu 
asprime prin lacrimile tale; dar află că de întors nu mă mai pot întoarce, căci frații tăi m-au omorât când 
m-ai văzut ultima oară. 
Şi după ce îi spuse locul unde era îngropat, o rugă să nu-l mai cheme şi să nu-l mai aștepte; apoi pieri 
din faţa ei. 
Fata, trezindu-se din somn şi dând crezare visului, plânse cu multă amărăciune. Şi-a doua zi, 
sculându-se, cum nu îndrăznea să le spună nimica fraţilor ei, se hotărî să meargă la locul arătat, ca să se 
încredinţeze că visul n-o minţise. Şi căpătând încuviințarea să meargă să se plimbe prin apropierea oraşului 
cu o femeie cumsecade care slujise odinioară la ei şi care avea în ştiinţă că se iubeşte cu Lorenzo, se duse 
într-un suflet până la locul cu pricina şi, dând deoparte straiul veşted de frunze care-l coperea, sapă unde 
văzu că nu-i bătătorit pământul. Şi nu sapă prea mult că şi dădu de trupul bietului ei ibovnic, de fel 
schimbat, nici putrezit. Şi cunoscu atunci că nălucirea n-o minţise. 
Din care pricină, mâhnită ca nimeni alta pe pământ, înțelegând că n-avea rost să şază să-l bocească 
acolo, rămase îndoită o clipă, fără să ştie ce să facă, căci dacă ar fi putut, cu dragă inimă ar fi luat tot trupul 
ca să-l îngroape creştineşte; dar pricepând că nu-i cu putinţă să facă una ca asta, desprinse c-un cuţit capul 
iubitului de trunchi şi înfăşurându-l într-un ştergar i-l puse slujnicei în poală; apoi după ce azvârli pe restul 
trupului ţărână, fără s-o vadă nimeni, plecă şi se întoarse acasă. 
Acolo, închizându-se cu ţeasta în odaie, plânse deasupra ei amarnic, îndelung, până ce toată bine o 
limpezi cu lacrimi, pecetluind-o peste tot cu mii de sărutări. Pe urmă, luând o glastră încăpătoare şi 
frumoasă, din cele în care se ține răsad de măghiran ori busuioc, puse înăuntru ţeasta, înfășurată în 
borangic şi, presărând pământ deasupra, sădi în el câteva fire de busuioc salernitan, frumos cum nu e altul, 
pe care nu-l udă nicicând cu altceva decât cu apă de trandafiri, de portocali, ori chiar cu lacrimile ei. Şi-aşa 
se obişnuise, încât şedea mereu alăturea de glastră şi-o prăpădea din ochi de dragă, căci glastra adăpostea 
în ea pe multiubitul ei Lorenzo; şi după ce şedea şi se uita la ea ceasuri întregi de-a rândul, se apleca 
deasupra ei şi începea să plângă şi nu mai contenea până ce nu uda cu lacrimi busuiocul frunză de frunză. 
Floarea, fie din grija multă a fetei, fie din pricina țărânei hrănite cu putreziciunea tigvei ascunse 
într-însa, crescu frumos şi înmiresmat, de îţi era mai mare dragul. Or, fiindcă fata zi şi noapte nu se clintea 
de lângă dânsa, se întâmplă în mai multe rânduri s-o vază şi vecinii, care într-o bună zi, când frații ei se 
minunau că-i lâncezeşte frumuseţea şi ochii par că i se afundă din ce în ce mai mult în cap, le spuseră: 
— Noi am văzut, vezi bine, că fata zi de zi tot lângă glastră şade. 
Fraţii, auzind acestea şi încredințându-se şi ei de cele spuse de vecini, îşi dojeniră sora. Dar, fiindcă 

rba n-ajuta, îi luară glastra pe ascuns. Fata, nemaigăsind-o, se apucă s-o ceară mereu, stăruitor, ş 

fiindcă nimeni nu i-o da, de atâtea lacrimi şi suspine căzu la pat bolnavă şi-n boală ei numai de glastră şi 
iar de glastră se ruga. De care lucru fraţii ei, mirându-se peste măsură, doriră cu tot dinadinsul să vadă ce 
se află în glastră; şi după ce vărsară pământul de deasupra, dădură peste borangic și înăuntru peste ţeasta pe 
care apa şi pământul n-o măcinaseră de tot, şi, după chica ei cea creaţă, văzură că e vorba de ţeasta lui 


Lorenzo. Uimiţi şi înfricaţi, nu care cumva să mai afle şi alții despre treaba asta, o îngropară iute şi apoi, 
fără un cuvânt, plecară din Messina pe ascuns şi - dând a înțelege că-şi mută casa într-altă parte - se duseră 
la Napoli. Iar fata, sărăcuţa, plângând și zi şi noapte întruna şi tot cerându-și glastra, de-atâta plâns muri și 
acesta fu sfârşitul iubirii ei nefericite. lar mai apoi, cu vremea, aflându-se povestea ei şi colindând din gură 
în gură, unul făcu un cântec pe care şi-azi îl cântă lumea şi care începe aga: 
Cine-a fost nelegiuitul 
Care glastra mi-a furat. 


“OVESTEA A ŞASEA 


Andreuola îl iubeşte pe Gabriotto; îi povesteşte un vis de-al ei și el unul de-al lui. Pe urmă 
Gabriotto, pe neaşteptate, îi moare în braţe; în timp ce fata c-o slujnică îl duc acasă la el, sunt prinse 
de oamenii stăpânirii, cărora Andreuola le povesteşte întâmplarea. Cârmuitorul oraşului vrea s-o 
necinstească; ea nu se lasă. Tatăl fetei prinde de veste şi, fiind ea găsită nevinovată, până la urmă 
izbutește s-o scape de pedeapsă, dar fata nu mai vrea să trăiască în lume şi se călugărește. 

pricina, fără să fi putut afla care era povestea lui, deşi întrebaseră pe unii şi pe alții. Ci regele, auzind 


sfârşitul povestirii, îi porunci lui Pamfilo să meargă mai departe pe drumul rânduit, iar Pamfilo grăi: 

— Visul din istorioara de adineauri îmi dă prilejul să vă spun o povestire, în care - spre deosebire de 
visul din povestea Filomenei, în care era vorba despre lucruri întâmplate mai înainte - e vorba despre două 
visuri care s-au şi adeverit, de îndată ce-au fost povestite de cei ce le-au visat. Căci trebuie să ştiţi, prea 
iubitoare doamne, că nu e om pe lumea asta care să nu viseze în somn tot soiul de năzbâtii; şi deși 
năzbâtiile acestea îţi par adevărate numai în timpul somnului, pentru că atunci când te trezeşti vezi limpede 
că numai unele sunt adevărate, altele doar cu putință şi-a treia parte cu totul în afară de adevăr, cu toate 
acestea, zic, se întâmplă adeseori ca ele să se adeverească. Din pricina aceasta mulți dau crezare viselor, 
punând temei pe ele la fel precum ar pune pe orice lucru văzut aievea şi ca atare de pe urma lor se 
întristează sau se bucură, fiecare după cum socoate că are a se teme ori a nădăjdui de pe urma unui vis. 
Alţii, dimpotrivă, nu cred în nici un vis, până ce nu ajung ei singuri să dea cu capul de necazul mai dinainte 
prevestit. Eu însă nu-i laud nici pe cei dintâi, nici pe aceștia de pe urmă, căci nici visele nu-s pururi 
mincinoase, precum nici pururea adevărate. Că sunt şi vise mincinoase, oricare dintre noi o ştie; dar că mai 
sunt şi vise adevărate, lucrul acesta s-a vădit din istorioara Filomenei şi, după cum v-am spus, am de gând 
să-l dovedesc şi prin povestea mea. Căci eu socot că dacă omul trăieşte şi se poartă aşa cum se cuvine, 


-are la ce să-i fie frică de visele potrivnice felului său de viață şi nici n-are la ce, de dragul lor, să-$ 
părăsească deprinderile cele bune; cât despre visele ce par a fi prielnice ticăloşiei omenești şi care 
îmbărbătează prin semne îmbucurătoare pe cei ce le visează, acestora nu se cuvine să li se dea crezare; 
după cum nu-i de dat crezare nici celorlalte chiar la toate. Dar să ne întoarcem la poveste. 

La Brescia trăia pe vremuri un nobil, pe nume messer Negro din Ponte Carraro, care, printre alți copii, 
avea şi o fată, Andreuola, frumoasă coz şi tinerică, încă nemăritată, care din întâmplare se îndrăgosti de un 
vecin de-al ei, pe nume Gabriotto, băiat de neam cam prost, dar plin de însuşiri alese și pe deasupra și 
frumos. Fata, cu ajutorul slujnicei, făcu ce făcu şi izbuti până la urmă, nu numai să-i dea de ştire tânărului 
că-l iubeşte, dar chiar să-l aducă în mai multe rânduri, spre desfătarea amândurora, într-o grădină frumoasă 
de-a tatălui ei. Şi pentru ca nimica, în afară de moarte, să nu le strice bucuria, se cununară în taină. Urmând 
ei dar într-acest fel a se întâlni pe ascuns, se întâmplă într-o noapte ca fata să viseze că se afla în grădină cu 
Gabriotto dimpreună, pe care şi-l ținea în braţe spre bucuria lui şi-a ei; şi-n timp ce petreceau aşa, văzu 
ieşind din trupul lui ceva întunecos și groaznic, o arătare fără formă, şi arătarea asta părea că-l ia pe 
Gabriotto, smulgându-l cu o putere neînchipuită din strânsoarea ei, care nu voia să-l lase, și-l duce apoi pe 
sub pământ, fără putinţă pentru ea de a-l mai vedea vreodată. Din care pricină simţi în vis atâta suferință şi 
o durere aşa cumplită, încât se deşteptă pe dată; şi trează fiind, deşi se bucură să vază că nu-i nimic 
adevărat, totuşi o prinse frica de ce i se arătase în vis. lar când în noaptea următoare băiatul vru să vină la 
dânsa, după obicei, făcu tot ce-i şezu în putere ca să-l oprească de la asta; în cele de pe urmă însă, văzând 
că stăruie prea mult, îl primi totuşi în grădină în noaptea următoare, ca nu cumva să intre la alte bănuieli. Şi 
după ce culeseră o mulțime de trandafiri albi şi roşii, căci era tocmai vremea lor, se aşezară amândoi la 
picioarele unei fântâni cu ape limpezi, de toată frumuseţea, care se afla în grădină. Acolo, după ce se 
desfătară şi-şi petrecură multă vreme, Gabriotto o întrebă pe fată de ce c-o zi înainte nu se învoise să-l 
primească. Andreuola îi spuse toată împrejurarea cu visul ce-l visase şi teama care o cuprinsese din pricina 
arătării. Gabriotto, auzind-o, începu să râdă şi-i spuse că-i mare prostie să dai crezare viselor, căci ele ți se 
arată ori fiindcă ai mâncat prea mult, ori fiindcă n-ai mâncat destul şi că deşertăciunea lor e zilnic dovedită; 
apoi adăugă: 

— Dacă ar fi fost să mă iau şi eu după vise, nici n-aş mai fi venit astăzi; nu atât din pricina visului pe 
care l-ai visat tu, cât din pricina unuia pe care l-am visat şi eu în aceeași noapte; se făcea că mă aflam la 
vânătoare într-o pădure plăcută şi frumoasă şi că prinsesem o căprioară aşa de dulce şi de blândă cum n-a 
mai fost pe lume; părea mai albă ca zăpada şi atât de prietenoasă, încât curând de tot nu se mai dezlipi de 
loc de lângă mine. lar mie se făcea că mi-e aşa de dragă, încât, ca să n-o pierd, părea că-i atârnasem în jurul 
gâtului o zgardă de aur, de care o ţineam cu un lănţug tot de aur. Şi în vreme ce căpriţa se odihnea cu capul 
pe pieptul meu, se arătă, nu ştiu de unde, o căţea, neagră ca fundul de ceaun, flămândă şi din cale-afară de 
fioroasă la vedere, care părea că vine țintă spre mine, ce nu-ncercam nicicum s-o dau în lături; căţeaua 
părea că îşi vârâse botul la mine în piept, în partea stângă şi atâta a ros acolo, până ce-a dat de inimă, pe 
care apoi mi-a smuls-o şi s-a tot dus cu ea. Atuncea m-a junghiat aşa de crunt durerea, încât m-am 
deşteptat pe loc şi imediat m-am pipăit să văd dacă n-am ceva la piept; dar fiindcă n-am simţit nimic, 
mi-am râs de mine însumi, fiindcă mă pipăisem ca prostul pe degeaba. Ei, şi? Ce va să zică asta? Vise de 
soiul ăsta, ba chiar mai înfricoșătoare, visat-am cu duiumul eu şi totuşi de pe urma lor nimica n-am pățit. 
Lasă-le-n plata Domnului şi hai mai bine să petrecem cu dragostea care ne îmbie. 

Fata, care era şi-aşa destul de înfricată de visul ce-l visase ea, se îngrozi şi mai vârtos când auzi 
acestea; dar ca să nu-l mâhnească pe Gabriotto fără rost, făcu tot ce putu ca să-şi ascundă teama. Şi-n timp 
ce petrecea cu el, îmbrățişându-l şi sărutându-l din când în când și fiind şi ea la rândul ei îmbrățişată şi 
sărutată de băiat, cum se temea fără să ştie de ce, îl cerceta la față mai des ca altă dată și uneori privea în 
grădină cu teamă, nu care cumva să vadă răsărind de cine ştie unde vreo arătare neagră. Și cum şedeau așa, 
băiatul oftă o dată din adânc şi îmbrăţişând-o îi zise: 
— Iubito, fă-mi ceva, că mor. 

Şi zicând astfel se prăbuşi în ţărână peste verdeața pajiştii. 

Fata, văzând ce se petrece, îi trase capul în poală şi-i zise lăcrimând aproape: 
— Iubitul meu cel dulce, ce ai, spune, ce ai? 

Gabriotto însă nu răspunse nimic, ci, lac de apă cum era şi răsuflând cu greutate, nu după multă vreme 
îşi dete sufletul, sărmanul. 


Oricine îşi poate închipui ce dureroasă și ce cruntă fu întâmplarea asta pentru sărmana fată, care-l 
iubea mai mult ca orişice pe lume. De aceea, după ce îl plânse cu nesfârşite lacrimi şi îl chemă zadarnic, 
de-atâtea şi de-atâtea ori, văzând că-i mort de-a binelea, căci peste tot îl cercetase şi îl aflase rece din cap 
până în picioare, neștiind ce să mai facă şi nici ce să mai zică, aşa mâhnită cum era, şi plânsă, şi speriată, 
porni să-şi cheme servitoarea, care-i ştia iubirea, şi-i povesti toată întâmplarea și jalea care o copleşise. 
Apoi, după ce se jeluiră amândouă o bucată de vreme, udând cu lacrimile lor obrazul neînsuflețit al bietului 
Gabriotto, fata îi spuse slujnicei: 

— Pentru că Domnul mi l-a luat, eu nu mai vreau să mai trăiesc; dar până a nu mă omori, aş vrea să 
facem astfel, încât şi cinstea mea, şi dragostea ce ne-a legat să fie pururea ferite de gura lumii. De 
asemenea doresc ca trupul lui, din care sufletu-i ales şi-a luat pe veşnicie zborul, să fie îngropat creştineşte. 

Slujnica îi zise atunci: 

— Copila mea, nu zi aşa, nu zi că vrei să te omori; căci dacă ţi-a fost scris să-l pierzi aici, pe lumea 
asta, dacă-ţi pui capăt zilelor, îl pierzi desigur şi dincolo pe cealaltă lume, fiindcă ai să fii zvârlită în iad, pe 
unde sunt încredinţată că n-are ce căuta sufletul lui cel bun, căci el săracu-n viață a fost băiat de treabă. 
Mai bine ar fi să-ți faci curaj şi să te apuci cu rugăciuni, cu slujbe şi pomeni să te îngrijești de el, căci cine 
ştie, se prea poate să aibă lipsă şi de asta, de-o fi păcătuit cumva cu vreun păcat mai mititel. Cât despre 
îngropăciune, putem să-l îngropăm ușor chiar în grădina asta şi nimeni n-o să afle, căci nimenea nu ştie că 
el venea aici. Ori, dacă nu-ţi convine, atunci să-l scoatem din grădină şi să-l lăsăm afară în stradă; că mâine 
în zori va fi găsit şi va fi dus acasă, iar mai pe urmă ai săi se vor griji ei singuri să-i facă îngropăciune. 

Fata, deşi plângea întruna și era amărâtă ca vai de capul ei, ascultă totuși sfaturile slujnicei; dar, fără a 
lua în seamă câte-i spusese la început, răspunse îndemnului din urmă zicând: 

— Ferit-a Dumnezeu să rabd una ca asta! Cum el, pe care l-am iubit atâta şi care mi-a fost şi soţ, să fie 
îngropat ca un câine ori părăsit pe caldarâm? Har Domnului c-a avut parte de lacrimile mele barem și, 
întrucât îmi stă-n putere, o să aibă parte şi de jalea şi lacrimile alor săi. Mă şi gândesc cam cum să facem. 

Şi zicând astfel, trimise slujnica degrabă după o bucată de mătase pe care o avea într-un sipet. lar după 
ce i-o aduse, întinse vălul de mătase pe jos şi aşeză deasupra trupul lui Gabriotto, punându-i capul pe-o 
perniță. Apoi îi închise ochii şi gura, fără a conteni cu plânsul nici o clipă, și după ce-i făcu din trandafiri o 
cununiță și-i acoperi tot trupul cu florile culese de amândoi în noaptea aceea, îi zise servitoarei: 

— De aicea până la el acasă nu-i mult; de aceea, amândouă, aşa cum l-am acoperit, l-om duce până 
acolo şi l-om lăsa în fața porţii. Curând s-o lumina de ziuă şi atunci or să-l găsească; şi chiar dacă aceasta 
nu va însemna o mângâiere pentru ai lui, mie, în poala cui şi-a dat sfârşitul, îmi va aduce bucurie. 

Zicând astfel, se aruncă din nou de gâtul lui şi multă vreme hohoti pierdută în durerea ei. În cele de pe 
urmă însă, cum slujnica o tot grăbea, căci se crăpa de ziuă, se ridică de jos şi, luându-și de pe deget inelul 
ei de cununie, i-l puse în deget tânărului, zicându-i printre lacrimi: 

— Iubitul și stăpânul meu, dacă sufletul tău mai poate să vadă acum lacrimile mele, ori dacă de pe 
urma lui rămâne în trupurile noastre măcar şi-o umbră de simţire, privește cu blândeţe și dragoste ultimul 
dar; al celei care în viaţă ţi-a fost aşa de dragă. 

Şi, zicând astfel, se prăbuşi iar peste el, fără simțire, ca o moartă; dar după câtva timp, trezindu-se, se 
ridică şi, apucând cu slujnica bucata de mătase pe care zăcea mortul, ieșiră din grădină şi-o luară către casa 
lui. 

Dar cum mergeau așa, nişte ostași de-ai stăpânirii, care din întâmplare tocmai la ceasul acela umblau 


Caii a 


pă un bucluc pe acolo, dădură peste ele şi le înhăţară cu mort cu tot. Andreuola, recunoscându-i ci 
sunt, dornică cum era de moarte, le spuse fără înconjur: 

— Ştiu cine sunteți şi-mi dau seama c-aş încerca zadarnic să fug din calea voastră: sunt gata, dar, să 
merg cu voi la scaunul stăpânirii şi-acolo să spun tot; dar nu cumva să mă atingeti, fiindcă m-arăt ascultă- 
toare, sau să îndrăzniți să puneţi mâna pe mort, c-atuncea eu voi fi aceea care-am să vă pârăsc pe vol. 


Drept care, fără a fi atinsă, cu mort cu tot ajunse la palatul stăpânirii. Şi auzind cârmuitorul oraşului ce 
se întâmplase, se ridică în picioare şi, poruncindu-i fetei să vină în odaia lui, o iscodi cum se întâmplase 
povestea cu omorul. Apoi puse niscaiva doctori să caute dacă omul murise de otravă sau de altceva; 
doctorii răspunseră cu toţii că nu murise de otravă, ci că i se spărsese o bubă în preajma inimii şi dânsa îi 
înecase răsuflarea. Judele, auzind acestea şi dându-și seama că copila era aproape fără vină, se strădui să-i 
dovedească că-i gata a-i da degeaba ce nu putea să-i vândă şi-i zise că dacă se învoia să-i facă pofta lui, ar 
fi scăpat-o de pedeapsă; dar când văzu că vorba nu-i foloseşte la nimic, nesocotind cu totul buna-cuviință şi 
omenia, trecu la fapte cu de-a sila. Andreuola însă, aprinsă de mânie şi întărită în puteri, se apără cu 
bărbăţie, zvârlindu-l înapoi cu vorbe de ocară. 

A doua zi, aflând şi messer Negro de cele întâmplate, îndurerat de moarte, se duse la palat cu o 
mulțime de prieteni de-ai săi; și acolo, după ce află chiar din gura cârmuitorului cum se întâmplase treaba, 
se jelui, sărmanul, cerându-şi înapoi copila. Cârmuitorul însă, gândindu-se c-ar fi mai bine s-o ia înaintea 
fetei şi să se învinovăţească singur de silnicia săvârșită, lăudă statornicia Andreuolei şi apoi mărturisi şi 
cele ce făcuse, minţind că-n felul ăsta se chibzuise doar s-o pună la încercare; drept care, văzându-i tăria 
sufletească, se îndrăgostise aşa de mult de ea, încât - dacă-i era pe voie lui, care-i era părinte, precum și ei - 
el bucuros s-ar fi însurat cu dânsa, deși întâia oară fusese măritată c-un om de rând. 

Pe când cei doi vorbeau astfel, Andreuola fu adusă în faţa părintelui ei şi când îl văzu i se aruncă în 
față şi-i zise plângând: 

— Tată, socot să nu mai trebuie să-ți povestesc ce-am cutezat să fac şi ce nenorocire s-a abătut asupra 
mea, căci sunt încredințată că mi-ai aflat povestea; de aceea vin acum cu multă umilință şi-ţi cer iertare 
c-am greşit şi fără ştirea dumitale m-am măritat cu cel pe care l-am iubit mai mult. Nu-ţi cer să-mi dăruiești 
iertarea pentru a scăpa cu viaţă, ci pentru ca să mor drept fiică a dumitale şi nu drept o duşmancă. 

Şi zicând aşa, căzu plângând la picioarele lui. Messer Negro, ca om împovărat de ani şi blând la suflet 
ce era, auzind aceste cuvinte, începu să plângă şi plângând îşi ridică copila cu dragoste de jos şi-i zise: 

— Fata mea, mi-ar fi fost mult mai drag să te ştiu măritată c-un om pe care eu ţi l-aş fi ales, deși, chiar 
dacă l-ai fi luat după placul inimii tale, m-aș fi împăcat și cu asta şi l-aş fi îndrăgit şi eu; dar ceea ce mă 
doare e prea puţina încredere pe care mi-ai vădit-o ţinându-te într-ascuns de mine şi mai cu seamă faptul că 
l-ai pierdut mai înainte să aflu şi eu despre asta. Dar dacă așa a fost să fie, măcar acuma după moarte să 
facem pentru el tot ceea ce în viaţă, eu - spre multumirea ta - cu dragă inimă aş fi făcut, cinstindu-l ca pe 
un ginere. 

Şi, întorcându-se către feciorii săi şi către rubedeniile care-l însoțeau, le porunci să-i rânduiască lui 
Gabriotto o înmormântare vrednică de toată cinstea. 

Între acestea, toate rudele tânărului, care aflaseră întâmplarea, se adunaseră la palat şi dimpreună cu 
ele mai tot norodul din oraş, atât bărbaţi, cât şi femei. Şi după ce aşezară mortul în mijlocul curții, pe 
bucata de mătase în care-l învelise fata, cu trandafirii ei în jur, îl plânseră pe locul acela, nu numai 
Andreuola şi rudele lui Gabriotto, ci mai toate femeile care se aflau de faţă şi chiar şi mulți dintre bărbați; 
apoi, nu ca un om de rând, ci ca un nobil fu îngropat, căci din palatul stăpânirii și până la locul 
îngropăciunii fu purtat pe umeri cu mare cinste şi alai de cei mai de vază cetăţeni ai oraşului. 

La vreo câteva zile după aceea, cum cârmuitorul oraşului se ținea de capul lui messer Negro să-i deie 
fata de nevastă, acesta îi spuse fetei; ea însă nici nu vru să audă de una ca aceasta; ci cu învoirea lui intră 
într-o mănăstire vestită prin sfinţenia ei, unde se călugări cu slujnica împreună, şi apoi într-acel sfânt lăcaş 
trăiră amândouă ani cu cinste şi evlavie. 

“OVESTEA A ŞAPTEA 


Simona îl iubeşte pe Pasquino; stau amândoi într-o grădină; Pasquino își freacă dinţii c-o frunză 
de salvie şi moare; Simona este prinsă și, vrând s-arate judelui cum a murit Pasquino, îşi freacă dinții 
c-o frunză de salvie şi moare și ea. 


ETN : E a : 5a Eha e 
Andreuola, privind-o pe Emilia, îi făcu semn că i-ar plăcea să spuie dânsa mai departe. Drept care, fără de 
zăbavă, Emilia începu: 

— Dragi prietene, povestea pe care a spus-o Pamfilo mă îndeamnă să vă spun şi eu o altă istorioară, 
care nu seamănă cu a lui prin altceva decât prin faptul că, întocmai ca şi Andreuola, şi fata din povestea 
mea şi-a pierdut iubitul într-o grădină; dar când fu prinsă şi ea, asemeni Audreuolei, nu prin virtute sau 
curaj scăpă de juzi şi judecată, ci printr-o moarte neaşteptată. După cum s-a mai spus şi într-alte rânduri 
aici, deşi iubirea se adăpostește cu dragă inimă în casele bogaţilor, nu ocolește totuşi nici casele sărmanilor, 
ba dimpotrivă uneori cu atâta străşnicie şi-arată faţa în ele, încât şi cei săraci ajung să tremure de ea ca de 
un stăpân atotputernic, cum tremură bogaţi. Și adevărul acesta, chiar dacă nu pe de-a-ntregul, se va vădi în 
bună parte în povestirea mea, cu care am să mă întorc cu drag în orășelul nostru, de care azi, vorbind de 
una și de alta şi colindând pământul, ne-am cam îndepărtat. 

Trăia dar, la Florenţa, şi nu-i prea mult de atunci, o fată tare frumușică și, pentru starea ei, 
bine-crescută şi drăguță, copila unui om sărac, pe care o chema Simona; şi, deși era nevoită să-şi câştige cu 
mâinile pâinea cea de toate zilele, trăind din torsul lânii, cu toate acestea nu era așa săracă în simţiri, încât 
să nu cuteze a face loc iubirii în gândurile ei. Şi dragostea - sub chipul şi cuvântul dulce al unui tânăr 
oarecare, băiat de rând şi el, care umbla să împartă lâna la tors pentru stăpânul lui de meserie postăvar - de 
multă vreme îi da târcoale, părând că vrea cu tot dinadinsul să i se cuibărească în suflet. Iar fata, dându-i 
adăpost sub prea plăcuta înfăţişare a tânărului ce-o iubea şi căruia îi zicea Pasquino, tânjea muncită de 
dorinţe, fără a se încumeta să facă un pas înainte; şi-aşa, torcând de zor, cu fiecare scul de lână pe care-l 
învârtea pe fus, mii de suspine slobozea, mai arzătoare decât focul, gândindu-se la tânărul care-i dăduse 
lâna. Băiatul, pe de altă parte, vădind aşa deodată neostoită grijă faţă de lâna meșterului, i-o tot cerea 
Simonei, ca şi cum lâna toarsă de ea şi doar de ea ar fi slujit la tot postavul pe care meşterul îl ţesea. Şi-aşa, 
el tot zorind-o şi dânsa bucuroasă să știe că-i zorită, se întâmplă că luându-și băiatul inima în dinți și fata 
dând deoparte şi teama și ruşinea ce-o copleşeau de obicei, se întâmplă, zic, ca cei doi s-ajungă a-și împărți 
între ei plăcerile iubirii. Şi într-aceste bucurii aflară atâta desfătare, încât nici nu mai aşteptau să se 
poftească întru ele unul pe celălalt, ci gând la gând se întâlneau, poftind deopotrivă. 

Aşa, urmându-și zi de zi petrecerea şi pas cu pas înflăcărându-se mai tare, într-o bună zi Pasquino îi 
spuse Simonei că tare mult ar fi vrut să facă cumva şi să vină într-o grădină anume, unde vroia s-o ducă el, 
ca să se simtă acolo în largul lor şi să petreacă mai la adăpost de bănuieli. Simona se învoi şi într-o 
duminică după-amiază, dându-i a înţelege tatălui ei că vrea să meargă până la Biserica San Gallo, c-o 
prietenă de-a sa, pe care o chema Lagina, se duse în grădina unde se învoise să se întâlnească cu Pasquino. 

colo dădu de el, care venise cu un prieten căruia lumea îi zicea Stramba, deşi îl chema Puccino; $ 
potrivind la repezeală o dragoste între cei doi, Pasquino cu Simona se traseră mai la o parte să-și vadă de 
iubirea lor, lăsându-l pe Puccino cu Lagina într-altă parte a grădinii. Pe locul în care se ascunseseră 
Pasquino cu Simona se afla o tufă mare şi frumoasă de salvie; şi aşezându-se la picioarele ei, după ce se 
desfătară o bună bucată de vreme împreună, şi după ce puseră la cale să se mai întâlnească acolo o dată şi 


să mănânce la iarbă verde, Pasquino, întorcându-se către tufa de salvie, rupse o frunză la întâmplare şi 
începu să-și frece gingiile şi dinţii cu ea, zicând că salvia îi curăţă de minune de tot ce se aşază pe ei după 
mâncare. ŞI, după ce şi-i frecă bine, se apucă iar să vorbească de prânzul cela în livadă. Nu după multă 
vreme însă se preschimbă la față, curând apoi pierdu vederea şi graiul şi în scurtă vreme muri ca din senin. 
Văzând una ca asta, Simona începu să plângă şi se porni să strige, chemând pe Stramba şi Lagina. Aceştia, 
alergând degrabă şi dând cu ochii de Pasquino - care într-acestea se umflase şi era plin pe trup şi față de 
pete vineţii - Stramba începu s-o ocărască pe Simona, strigându-i: 

— Tu l-ai otrăvit, femeie afurisită! 

Şi tot țipând la dânsa, făcu atâta tărăboi, încât fu auzit de aceia care locuiau lângă livadă. Aceştia 
alergară iute să vadă ce se întâmplase şi, aflându-l pe Pasquino mort, umflat şi vinețit, ba auzindu-l şi pe 
Stramba jelindu-se şi învinuind-o pe Simona că-i otrăvise prietenul cu ticluită înșelăciune, cum fata 
sărăcuţa, din pricina durerii părea că și-a ieşit din minţi şi nu era în stare să scoată nici o vorbă ca să se 
dezvinovăţească, cu toții fură încredințați că Stramba nu minţeşte şi că Simona e vinovată. Din care pricină 
o luară, şi-aşa, tot hohotind, o duseră cu ei pân' la palatul stăpânirii. 

Acolo, fiind pârâtă de Stramba şi de alți doi prieteni de-ai lui Pasquino, Atticciato și Malagevole, care 
între acestea veniseră şi ei de faţă, un jude se apucă de îndată s-o iscodească pe Simona asupra acestei 
întâmplări; dar neputând pricepe în ce anume sta înșelăciunea fetei şi nici greşeala ei, dori, de față fiind şi 
dânsa, să vadă mortul, locul şi felu-n care se întâmplase nenorocirea aceea, căci după spusa fetei nu 
înțelegea prea mare lucru. Punând s-o ducă dar, fără de nici o zarvă la locul cu pricina, pe unde încă mai 
zăcea trupul sărmanului Pasquino umflat precum o bute, şi apoi venind și el acolo, mirându-se de mort, o 
întrebă pe fată cum se întâmplase treaba. Fata se apropie de salvie şi după ce-i mărturisi toată povestea de 
la capăt, ca să priceapă judele mai limpede întâmplarea, făcu şi ea ca şi Pasquino şi se apucă să-şi frece 
dinţii c-o frunză din aceeaşi tufă. Şi atunci - în timp ce Stramba, cu ceilalți prieteni şi tovarăşi ai lui 
Pasquino își băteau joc de față cu judecătorul de vorbele Simonei, zicând că-s baliverne, și ca atare, 
înverşunați, tot mai amarnic o pârau, cerând să fie pedepsită cu rugul pentru fapta ei din cale-afară de 
mârşavă - Simona, biata, care şedea ca aiurită din pricina durerii pe care o pătimise prin moartea lui 
Pasquino, cât şi de frica rugului cu care Stramba şi ceilalți cereau să fie osândită, fiindcă-şi frecase dinții cu 
salvie, păți şi ea la fel ca şi Pasquino și-și dete sufletul, sărmana, sub ochii uluiţi ai tuturor celor de față. 

O, suflete ferice, care ați avut norocul să vi se stingă viaţa și dragostea într-aceeaşi zi! Şi poate şi mai 
fericite, dacă-n acelaşi loc ajuns-aţi amândouă! Şi pe deplin prea fericite, dacă iubirea-i cunoscută şi pe 
cealaltă lume şi voi şi acolo vă iubiţi cum v-aţi iubit aicea! Dar mai presus de orişice, ferice-i sufletul 
Simonei - după credinţa noastră, a celor ce-am rămas în viaţă - căci soarta n-a încuviinţat ca nevinovăția ei 
să cadă pradă mărturiei unor slugoi de postăvari ca Stramba şi ceilalți netrebnici de care, ca s-o scape, i-a 
rânduit aceeași moarte ca şi ibovnicului ei, îngăduindu-i să păşească cu sufletul pe urma lui. 

Judecătorul, laolaltă cu ceilalți care se aflau de față, cu totul năucit de cele ce văzuse, rămase multă 
vreme tăcut şi îngândurat, apoi, într-un târziu, mai luminându-se la minte, grăi: 

— Pre cât se pare, salvia asta-i otrăvită, deşi de obicei ea nu-i otrăvitoare. Dar ca să nu se mai 
întâmple să vatăme şi pe alţii, să fie retezată până la rădăcini şi azvârlită în foc. 

Şi aşezându-se omul care păzea grădina pe treabă, acolo în faţa judecătorului, nici n-apucă măcar să 
culce tufa la pământ, că pricina din care muriseră cei doi ibovnici se şi vădi fără întârziere. Se afla sub tufa 
aceea o broască uriaşă şi oamenii se chibzuiră că fără doar şi poate suflarea ei otrăvitoare înveninase salvia. 

Şi pentru că nici unul din câți se aflau pe-acolo n-avu curajul să se apropie de broasca de sub tufă, du- 

ce îngrămădiră în jurul ei un vraf de vreascuri, o arseră acolo cu salvie cu tot și în felul acesta ispră 
cumătrul jude cercetarea asupra morţii lui Pasquino. 

lar mai apoi ibovnicii, așa umflați cum se aflau, fură îngropaţi de către Stramba, Atticciato, Guccio 
Imbratta şi Malagevole în biserica sfântul Pavel, de parohia căreia din întâmplare ţineau. 

OVESTEA A OPTA 


Girolamo o iubeşte pe Salvestra; la rugămintea maicii sale el pleacă în silă la Paris, se întoarce 
şi-o găseşte pe fată măritată; intră pe ascuns în casa ei şi moare lângă dânsa; e dus apoi într-o biserică 
şi acolo moare și Salvestra, întinsă alăturea de el. 

Ẹ Emilia îşi isprăvise povestea, când, la porunca regelui, Neifile începu aşa: 
— Vrednice doamne, după părerea mea sunt unii care socotesc că știu mai mult ca ceilalți oameni - 
când adevărul e că ştiu mult mai puţin - şi ca atare își închipuie că pot să țină piept cu înţelepciunea lor nu 
numai sfaturilor bune, dar chiar şi firii înseşi. De pe urma acestei semeţii s-au tras nenorociri cumplite, fără 
ca niciodată să se fi tras şi-un bine. Or, cum din toate cele câte-s fireşti cea care rabdă mai cu greu povaţă 
şi împotrivire e dragostea, ca una care prin însăși firea ei ajunge mai degrabă să moară de la sine decât să 
se oprească din drum la sfatul altcuiva, îmi vine să vă spun povestea unei femei, care încercând, vezi 
Doamne, să se arate mai deşteaptă, decât era din fire şi decât răbda împrejurarea în care se străduia cu 
dinadins să-şi dovedească înţelepciunea, crezând c-are să poată s-alunge cu de-a sila dintr-un suflet de 
îndrăgostit iubirea pe care poate cerul i-o hărăzise, până la urmă a ajuns să curme o dată cu iubirea şi viața 
fiului ei drag. 
Trăia dar, în oraşul nostru, precum ne povestesc bătrânii, un negustor bogat şi mare, pe nume 
Leonardo Sighieri, căruia nevasta îi dăruise un singur fiu, Girolamo pe nume, după a cărui naştere, bătrânul, 
rânduindu-și cu bună socoteală trebile lui negustoreşti, se petrecu din viaţă. 
Tutorii lui Girolamo, cu maică-sa împreună, grijiră bine şi cinstit averea băieţaşului, care, crescând 
alăturea de toţi copiii de prin vecini, se împrieteni mai tare decât cu orice prunc din partea locului c-o fată, 
copila unui croitor, de ani la fel cu el. Iar când crescu mai mărişor, deprinderea aceasta se preschimbă 
într-o iubire atât de trainică şi aprinsă, încât băiatul n-avea pace și nici zi bună de la Domnul de n-o vedea 
pe fată; iar dânsa dinspre partea ei îl îndrăgea bunînţeles cu aceeaşi dragoste aprinsă. Mama băiatului, 
aflând despre iubirea aceasta, îl ocărî de multe ori şi-l pedepsi; iar când văzu că nu e chip s-o scoată la 
capăt cu băiatul, se plânse și tutorilor, şi socotind că mulțumită averii lui Girolamo avea să facă din coada 


— Băiatul ăsta, care n-are barem paisprezece ani, e aşa de îndrăgostit de fata unui croitor de pri 
vecini cu noi, Salvestra după nume, că dacă nu i-o luăm din cale, te pomeneşti că într-o bună zi se însoară 
cu dânsa, din care pricină eu una, cât oi trăi, n-o să mai am zi bună de la Domnul; or, dacă s-o întâmpla să 
vază c-o ia altul, are să piară mistuit de dorul şi de dragul ei. De aceea, ca să nu se întâmple o pacoste ca 
asta, ar trebui să-l trimiteţi pe undeva departe, cu treburi negustoreşti, că, dacă n-are s-o mai vadă, are s-o 
dea uitării şi vom putea apoi să-i facem rost de o nevastă de neam mai bun şi mai avută. 

Tutorii îi răspunseră că vorba ei era cu cap şi că, după puterea lor, aveau să încerce a face întocmai. 
Chemară dar băiatul la ei la prăvălie şi unul dintre dânşii îi zise cu blândeţe: 

— Băiete dragă, tu ai ajuns destul de mărişor acum şi n-ar strica să-ncepi tu însuţi să vezi de ale tale; 
de aceea mare mulțumire ne-ai face dac-ai merge să stai o vreme la Paris, de unde ai avea prilejul să vezi 
cum ți se-nvârte averea în afaceri. Unde mai pui c-acolo, văzând atâția oameni de neam, baroni şi conți, de 
care-i plin Parisul, ai să-ți desăvârşeşti purtarea, învăţătura şi deprinderile mai bine ca aici, și după ce vei fi 
învăţat cum să te porţi în lume, ai să te poţi întoarce acasă. 

Băiatul ascultă cu luare-aminte cele spuse şi apoi răspunse în două vorbe că nici prin gând nu-i trece să 
plece la Paris, căci socotea că poate sta la fel de bine la Florenţa ca orişiunde aiurea. 

Tutorii, oameni cumsecade, când auziră câte spune, o luară de la capăt, cu alte vorbe ispitindu-l; dar 
nefiind chip să scoată din gura lui un alt răspuns, se duseră la maică-sa şi-i spuseră şi ei ce răspundea 
băiatul. Femeia, supărată foc, nu fiindcă nu vroia să plece, ci fiindcă se încăpăţâna în dragostea aceea, îl 
ocări ca vai de lume; pe urmă însă, îmbunându-l cu vorbe mieroase, începu să-l mângâie și să-l roage cu 
blândeţe să fie aşa de bun şi să-i asculte pe tutori; şi atâta îi cântă şi-i descântă, pân' ce băiatul se învoi să 
plece, dar numai pentru un an; şi într-adevăr plecă. 

Ducându-se dar la Paris, îndrăgostit precum era, Girolamo, săracul, fu dus cu, vorba şi ţinut doi ani de 
zile acolo. De unde, întorcându-se mai îndrăgostit ca niciodată, o găsi pe Salvestra măritată cu un băiat de 
treabă, care făcea pânze de cort, şi ca atare, bietul, se amări din cale-afară. În cele de pe urmă însă, văzând 
că n-are încotro, se chibzui cu orice chip să-şi afle pace şi alinare; şi, iscodind pe unde şade Salvestra, se 
apucă şi el, după obiceiul tinerilor îndrăgostiţi, să se învârtească prin fața casei ei, crezând că nici ea nu-l 
uitase, precum nici el pe dânsa. Dar vezi că treaba sta altminteri de cum îşi închipuise el; Salvestra îl uitase, 
de parcă niciodată nu l-ar mai fi văzut sau, chiar dacă-şi mai amintea câte ceva de el, se prefăcea că l-a 
uitat. De care lucru tânărul își dete iute seama și suferi cumplit. Totuşi, nu se dădu bătut şi încercă în fel şi 
chip să-i intre iar în suflet; dar când văzu că truda lui nu duce la nimica, se hotărî, cu orice preţ, chiar de-ar 
fi fost să moară, să stea de vorbă cu Salvestra. Şi, aflând de la unul din vecinii ei cum e clădită casa, într-o 
seară, pe când Salvestra cu bărbatul merseră în priveghi la niște megieşi de-ai lor, intră pe ascuns în casă şi 
se piti în odaia ei după nişte pânze de cort întinse într-un ungher; în locul acela așteptă pân' ce Salvestra cu 
bărbatul se întoarseră şi se culcară; iar când simţi că omul doarme, se duse către patul unde văzuse că se 
culcă femeia şi punându-i mâna pe piept îi zise în şoaptă: 

— Dormi, iubito? 

Salvestra, care nu dormea, fu cât p-aici să ţipe, dar tânărul îi zise iute: 

— Nu striga, pentru Dumnezeu! Sunt eu, Girolamo al tău. 

Fata, auzind ce zice, îi spuse tremurând ca frunza: 

— Girolamo, fii bun şi pleacă. S-a dus vremea prunciei noastre, când ne puteam iubi în voie; acuma, 
precum vezi, eu sunt femeie măritată şi nu se cade să mă ţin sau să mă uit la alt bărbat afară de bărbatul 
meu; de aceea, ca pe Dumnezeu te rog, fii bun şi du-te; că dacă omul meu te aude, chiar dacă n-o fi să se 
întâmple mai rău, eu orișicum n-am să mai am zi bună alăturea de el, de unde acuma mă iubeşte şi 
viețuiesc trai bun şi liniştit cu dânsul. 

Băiatul, auzind ce spune, simţi că-l junghie suferința până-n adâncul inimii; dar în zadar se apucă să-i 
amintească de trecut, de dragostea lui neșştirbită de timp şi depărtare, zadarnic împleti în vorbă și rugăminți 
şi făgăduințe, căci tot n-ajunse la nimica. Drept care, dornic fiind să moară, se rugă de ea să-i împlinească 


arem o ultimă dorinţă şi, drept răsplată a iubirii pe care i-o purtase, să-l lase să se culce alăturea de ea, c 
să se dezmorţească oleacă, căci îngheţase aşteptând-o. Și îi făgădui să şază liniştit, fără să spună nici o 
vorbă şi fără s-o atingă; iar după ce s-ar fi încălzit, făgădui să plece. Salvestra, înduioşată, se hotărî să-l 
lase cu învoiala aceasta. Girolamo se întinse dar, fără s-o atingă, lângă dânsa; şi cuprinzând cu gândul 
iubirea îndelungată pe care i-o purtase, cruzimea ei față de dânsul şi pe deasupra şi nădejdea pe care şi-o 
pierduse, se hotărî să moară: drept care, ferecându-şi suflarea în piept, cu pumnii strânşi, fără să scoată o 
vorbă, muri alături de Salvestra. 

Apoi femeia, mirată de purtarea lui și fiindu-i frică de bărbat, să nu cumva să se trezească, îi zise: 

— Ei, Girolomo, da' nu mai pleci o dată? 

Şi fiindcă dânsul nu-i răspunse, gândi că adormise, întinse mâna să-l trezească, dar când dădu să-l 
pipăie, văzu că-i rece gheaţă şi atunci, mirată foarte, prinse a-l mișca mai cu putere şi când văzu că nu 
clinteşte, în cele de pe urmă îşi dete seama că e mont. Îndurerată peste poate şezu o vreme așa, fără să ştie 
ce să facă. Apoi, într-un târziu, se chibzui să vază ce-ar fi făcut bărbatul ei într-o atare împrejurare, dacă ar 
fi fost vorba de alţii; de aceea, după ce-l trezi, îi povesti cele întâmplate, dar ca şi cum nu el le-ar fi pățit ci 
altul, şi apoi îl întrebă ce-ar fi făcut dac-ar fi fost în locul celuilalt bărbat și dacă dânsa ar fi fost femeia din 
poveste. Bărbatul îi răspunse că după judecata lui mortul, ar fi trebuit să fie dus acasă, fără de nici o zarvă 
şi apoi lăsat acolo; iar cât despre femeie, ea fiind nevinovată, gândea că-i de prisos să 1 se aducă vătămare. 
Atunci Salvestra îi zise: 

— Aşa să facem şi noi. 

Şi apucându-i mâna i-o întinse peste trupul neînsuflețit al tânărului. Bărbatul năucit se ridică în 
picioare și, aprinzând o lumânare, fără să mai lungească vorba, îl îmbrăcă pe mort în straiele cu care venise 
şi fără întârziere (în toată treaba asta Salvestra era ajutată de însăşi nevinovăția ei) punându-şi-l în spate îl 
duse până la poarta casei în care locuia şi îl lăsă acolo. 

A doua zi, când oamenii aflară mortul în faţa casei, fu zarvă mare în oraş şi mai cu seamă maică-sa 
făcu mai mare tărăboi; iar după ce fu cercetat pe faţă şi pe dos, fără să 1 se poată afla nici rană, nici vreo 
vânătaie, doctorii socotiră că se sfârşise de durere, precum se şi întâmplase. 

Fu dus deci mortul la biserică şi acolo maică-sa, sărmana, cu o mulțime de femei, care rude, care 
vecine, se apucară să-l bocească, vărsând potop de lacrimi, precum e datina la noi. Şi-n timp ce bocitoarele 
îl jeluiau tot mai vârtos, omul de treabă în casa căruia Girolamo își dăduse duhul, grăi către Salvestra: 

— Nevastă, pune-ţi o broboadă şi du-te la biserică unde a fost dus Girolamo, strecoară-te printre femei 
şi trage cu urechea să vezi ce se vorbeşte de întâmplarea aceasta; eu am să fac la fel ca tine şi într-acest 
chip om auzi dacă se spune oarece despre noi ori împotriva noastră. 

Salvestra, care se înmuiase la suflet, însă prea târziu, se învoi de îndată, ca una care acum dorea şi ea 
să vază mortul, pe care, cât fusese în viață, nici barem c-un sărut nu se gândise să-l mângâie. ŞI se porni de 
îndată. 

Doamne, cât e de greu să pătrunzi cărările iubirii şi, dacă stai să te gândeşti, ce lucru minunat e acesta! 
Inima aceea mută, pe care soarta fericită a bietului Girolamo nu izbutise s-o deschidă, o descuie acum 
nenorocirea lui și deşteptând într-însa văpăile iubirii le preschimbă într-atâta milă, încât de îndată ce 
Salvestra văzu obrazul mortului, ascunsă sub broboada ei, se strecură printre femei şi pân' la mort nu se 
opri; iar când ajunse acolo, scoțând un țipăt ascuţit, se aruncă deasupra lui, dar n-avu timp să-l scalde în 
lacrimi, căci de îndată ce-l atinse, aşa precum băiatului durerea îi luase viaţa, la fel i-o luă şi ei. Şi după ce 
femeile, fără să ştie cine este, o mângâiară, îndemnând-o să se ridice de pe jos, fiindcă Salvestra nu mişca, 
vrând s-o ridice ele şi aflând-o înţepenită, deodată aflară şi că e moartă şi că era Salvestra. Drept care, toate 
la un loc învinse de îndoită jale, se apucară să bocească mai tare ca înainte. lar când această tristă veste se 
împrăștie printre bărbați, afară din biserică, și ajunse până la urechea bărbatului Salvestrei, care se afla 
între ei, sărmanul om plânse îndelung, fără s-asculte nici rugare, nici mângâiere de la alții. Apoi, după ce 
povesti mulțimii care-i şedea împrejur ce se întâmplase peste noapte şi cum murise tânărul, aflară toți 

icina morții băiatului şi-a fetei și toți se întristară şi se mâhniră foarte. Pe urmă o luară pe Salvestra ş 
după ce-o împodobiră precum e datina la morţi, o așezară lângă tânăr pe aceeaşi năsălie şi după ce-i jeluiră 
îndelungată vreme, îi îngropară la un loc pe amândoi, într-un mormânt; şi, dacă-n viață dragostea nu izbuti- 
se să-i unească, pe celălalt tărâm moartea îi uni pe veci. 


“OVESTEA A NOUA 


Messer Guiglielmo Rossiglione îi dă nevestei sale să mănânce inima lui messer Guiglielmo 
Guardastagno, omorât de el şi iubit de ea; femeia aflând lucrul acesta se aruncă de pe o fereastră, 
moare şi e îngropată împreună cu iubitul ei. 


După ce Neifile îşi isprăvi povestea care stârnise un val de milă în sufletele tovarășilor ei, regele, care 


începu astfel: 

— Preamilostive doamne, îmi vine în minte o poveste, de care - dat fiind că arătați atâta milă pentru 
dragostea făr' de noroc - vă veţi înduioșa desigur nu mai puţin ca de cealaltă, căci în povestea mea eroii 
nu-s muritori de rând ca în povestea de adineauri şi nenorocul lor a fost mai crunt ca al celorlalți. 

Trebuie să ştiţi, dar, că-n Provența, pe câte spun cei de pe-acolo, trăiau odinioară doi nobili cavaleri, 
fieştecare cu castele şi cu vasali, şi dintr-aceştia pe unul îl chema messer Guiglielmo Rossiglione, iar pe 
celălalt messer Guiglielmo Guardastagno; or, cum şi unul și altul erau viteji și pricepuţi în mânuirea 
armelor, se aveau nespus de dragi și obişnuiau să meargă tot împreună la întreceri, la lupte de-a călare și 
alte asemănătoare isprăvi cavalerești, la care amândoi purtau aceeaşi stemă și straie de o culoare. Şi, deşi 
fiecare trăia în castelul său, departe unul de altul ca la vreo zece mile şi poate şi mai bine, totuşi, messer 
Guiglielmo Rossiglione având drept soață o femeie fără pereche de frumoasă și încântătoare, se întâmplă 
ca celălalt cavaler, messer Guiglielmo Guardastagno, să prindă atâta drag de dânsa, cu toată prietenia care-l 
lega de soțul ei, încât până la urmă, ba dintr-o vorbă, ba dintr-altă, femeia își dete seama și, ştiindu-l cât e 
de viteaz, îl îndrăgi și ea cu atâta patimă, încât numai la dânsul se gândea, numai pe dânsul îl dorea şi 
n-aştepta decât s-o roage să-i dăruiască dragostea; şi într-adevăr, nu după mult timp dorinţa îi fu împlinită 
şi nu o dată se întâlniră, iubindu-se cu foc. 

Dar, nepăzindu-se îndeajuns, bărbatul ei prinse de veste şi se mânie cumplit, schimbându-se dragostea 
de frate ce i-o purta lui Guardastagno în ură neîmpăcată; ştiind însă să-şi ascundă ura mai bine decât 
ceilalți doi își ascunseseră iubirea, se hotărî să-l omoare. Or, în vreme ce messer Rossiglione urzea aceste 
gânduri, se întâmplă ca-n Franţa să se puie la cale o mare întrecere între cavaleri; dânsul, prinzând de veste, 
îl înştiință pe Guardastagno şi îi trimise vorbă să facă bunătatea să vie pân! la el, ca să se sfătuiască în doi 

că să meargă şi-n ce fel. Messer Guiglielmo Guardastagno răspunse bucuros că a doua zi fără de gr 
avea să vie să cineze cu dânsul. Rossiglione, când auzi una ca asta, își zise că venise timpul să-i puie capăt 
vieții; şi-a doua zi, înarmându-se, încalecă însoțit de câțiva credincioşi de-ai lui şi cale de o poştie departe 
de castel se opri într-o pădure şi se aşeză la pândă, ştiind că pe-acolo duce drumul lui Guardastagno. După 


ce-l aşteptă o vreme, într-un târziu văzu că vine, fără de arme asupra lui, cu două slugi pe urmă şi ele 
neînarmate, ca unul ce nu se gândea să se păzească chiar de el; şi când văzu c-ajunge pe locul potrivit, 
turbat de furie şi orbit de gândurile ucigașe, strângând în mână lancea, se aruncă asupra lui, strigând: 

— S-a isprăvit cu tine! 

Şi, zicând astfel, ca fulgerul de iute îi împlântă lancea în coaste. 

Messer Guiglielmo Guardastagno, fără să poată face nimica întru apărarea sa şi făr' să scoată o vorbă, 
căzu străpuns de lance şi-n scurtă vreme îşi dete duhul. Slugile lui, fără să ştie cine fusese ucigașul, 
întoarseră caii pe loc şi o porniră întins spre castelul stăpânului lor. Rossiglione, sărind degrabă de pe cal, 
deschise c-un cuţit pieptul lui Guardastagno, şi el, cu mâna lui, îi scoase inima din piept, şi după ce puse 
s-o învelească într-un steguţ de lance, dădu poruncă unui om din cei ce-l însoțeau s-o ducă până acasă; apoi, 
după ce porunci să nu cuteze careva să sufle o vorbă despre aceasta, încalecă din nou și, cum afară se 
înnoptase, se întoarse la castel. 

Doamna, care ştia că Guardastagno ar fi trebuit să vie în seara aceea să cineze cu dânşii dimpreună şi-l 
aştepta ca pe tăciuni, văzând că nu mai vine, se minună și-i zise bărbatului: 

— Messere, cum se face că Guardastagno nu mai vine? 

Bărbatul îi răspunse: 

— Mi-a dat de ştire, doamnă, c-are să vină numai mâine. 

De care lucru doamna se tulbură oleacă. Între acestea Rossiglione, descălecând, puse să-l cheme pe 
bucătar şi-i zise: 

— la inima aceea de porc mistreț și fă-mi din ea o mâncărică de să te lingi pe degete; iar când m-oi 
aşeza la cină, să mi-o trimiţi la masă pe-un taler de argint. 

Bucătarul, luând inima, se strădui cu grijă şi pricepere să-şi dovedească măiestria şi, după ce-o tocă 
mărunt şi-o amestecă cu mirodenii, găti dintr-însa o tocăniţă, să lingi şi blidele, nu alta. Apoi, când se făcu 
de cină, messer Guiglielmo cu nevasta se aşezară să mănânce. Dar când veni mâncarea, messer Guiglielmo, 
stânjenit la gândul mârşăviei pe care o săvârşise, mâncă puţin dintr-însa. Pe urmă bucătarul trimise tocănița, 
pe care soţul doamnei, făcându-se că-n seara aceea nu se îmbie la mâncare, i-o aşeză înainte şi-o lăudă de 
zor. Femeia, pofticioasă, se puse să mănânce și, aflând-o pe gustul ei, mâncă mâncarea toată. Cavalerul, 
după ce văzu că doamna isprăvise bucatele cu pricina, grăi: 

— Cum ţi-a plăcut mâncarea, doamnă? 

La care dânsa îi răspunse: 

— Messere, tare mi-a plăcut. 

— Pe legea mea, te cred, răspunse cavalerul. Nici nu mă mir că mort ţi-a fost pe plac un lucru pe care 
viu l-ai îndrăgit mai mult ca orişice pe lume. 

Femeia, auzind acestea, rămase îngândurată o clipă şi apoi făcu: 

— De ce? Ce mi-ai dat oare să mănânc? 

Bărbatul îi răspunse: 

— Inima lui messer Guiglielmo Guardastagno, pe care tu, femeie şi soaţă păcătoasă, l-ai îndrăgit cu 
patimă; şi poți fi încredințată că inima a fost a lui, căci eu cu mâna mea i-am smuls-o din piept, puţin 
înainte de-a mă întoarce acasă. 

Biata femeie, nu întrebaţi ce-a pătimit aflând aceasta despre iubitul ei, pe care-l îndrăgea ca pe ochii 
din cap. Şi într-un târziu răspunse: 

— Messere, fapta dumitale e fapta unui cavaler mârşav şi fără cinste; căci dacă eu, fără să rabd vreo 
silnicie de la dânsul, mi l-am făcut de bună-voie stăpân pe inimă şi gând, iar dumneata prin asta ai pătimit 

ară, atunci nu pe el, ci pe mine trebuia să mă osândeşti. Dar deie Dumnezeu să nu se adauge nicioda 
altă fărâmă de mâncare peste-o mâncare aşa de aleasă cum a fost inima vitează, curtenitoare şi măreaţă a 
nobilului cavaler Guiglielmo Guardastagno. 


Şi ridicându-se în picioare, fără a mai sta pe gânduri, se aruncă de pe-o fereastră care se afla la spate. 
Fereastra era foarte înaltă, din care pricină femeia, îndată ce ajunse jos, nu numai că-şi dădu sfârşitul, dar 
toată se zdrobi. Messer Guiglielmo, năucit, văzând acestea, socoti că rău făcuse ce făcuse; de aceea, 
temându-se de băștinași și de mânia contelui ce cârmuia Provența, puse să-i pregătească caii şi apoi plecă 
fără întârziere. 

A doua zi întreaga obşte din partea locului află cum se întâmplase treaba; drept care oameni de 
credinţă de-ai lui Guiglielmo Guardastagno şi de ai doamnei îl luară și, cu nespusă jale și lacrimi nesfârşite, 
îi îngropară în acelaşi mormânt pe amândoi, chiar în biserica aflată lângă castelul doamnei. Și pe mormânt 
săpară apoi în vers câteva şiruri prin care tălmăciră lumii ce morţi zăceau acolo şi din ce pricină anume îi 
ajunsese moartea. 


“OVESTEA A ZECEA 


Nevasta unui doctor, crezându-și ibovnicul mort, îl ascunde într-o ladă, pe care doi cămătari o 
duc acasă la ei; acolo ibovnicul, care era adormit cu opiu, se trezeşte și e luat drept hoţ; la judecată, 
slujnica femeii, spunând că ea îl pusese în ladă, îl scapă de spânzurătoare, iar cei doi cămătari sunt 
osândiți la gloabă pentru lada furată. 

Când regele sfârşi cu vorba, Dioneo, care ştia că numai el mai rămăsese cu povestitul în ziua aceea, 


văzând că regele îi poruncește să-și facă datoria, începu precum urmează: 

— Poveştile de jale istorisite azi, nu numai vouă, doamnelor, dar chiar și mie mi-au stârnit şi lacrimi și 
durere în suflet, de aceea foarte mi-am dorit să se sfârşească o dată. Și fiindcă acum, har Domnului, am 
isprăvit cu ele (doar dacă nu m-oi apuca şi eu, ferit-a Sfântul, să mai adaug vreuna la şirul celor povestite), 
ieşind de pe făgașul lor, am să vă povestesc ceva mai vesel, căci poate în felul acesta voi da bun început şi 
basmelor de mâine. 

Aflaţi dar, preafrumoase doamne, că la Salerno, nu de mult, trăia un doctor renumit în arta chirurgiei, 
pe care îl chema maestrul Mazzeo della Montagna şi care, bătrân de tot fiind, se însură c-o tânără frumoasă 
şi plăcută, de fel tot din Salerno, pe care o îndestulă cu rochii scumpe şi frumoase, cu giuvaeruri şi podoabe, 
cu tot soiul de fleacuri care plac muierilor, aşa cum n-avea nici o altă femeie din oraş. Dar adevărul e că 
dânsa mai toată vremea zgribulea, ca una ce era cam prost acoperită, sărmana, de maestru. Căci după cum 
messer Riociardo din Chinzica, precum spuneam, îşi învăţa nevasta să țină sărbătorile, la fel şi dumnealui 

arăta nevestei că dacă te culci cu o femeie îţi trebuie nu ştiu câte zile ca să-ți mai vii în puteri şi alte câ 
baliverne; din care pricină femeia trăia amarnică viaţă. Dar, înţeleaptă fiind şi nobilă la suflet, spre a cruța 
ce avea în casă, se hotărî să cheltuiască nu de la ea, ci de la altul, şi tot umblând după bărbaţi, află unul să-i 
placă şi-şi puse în el toată nădejdea, toată iubirea ei şi toată fericirea. De care lucru tânărul îşi dete iute 
seama şi, aflând-o după placul său, prinse şi el s-o îndrăgească. 


Ruggieri din Jeroli, aşa-i zicea acestui tânăr, era vlăstar de neam, dar apucase pe cărări cu totul greşite 
şi deprinsese atari năravuri, încât nu mai avea o rudă sau un prieten care să-l îndrăgească sau să-l mai rabde 
în ochi; și tot orașul îl ponegrea, învinuindu-l de tot soiul de tâlhării și alte rele, pe care doamna le știa, dar 
nu-i păsa de ele, căci dânsa pentru altele pusese ochii pe băiat; şi, ajutată fiind de-o slujnică de-a ei, făcu ce 
făcu şi izbuti până la urmă să se întâlnească cu Ruggieri. După ce petrecură o vreme împreună, femeia 
începu să-l dojenească pentru viaţa ticăloasă pe care o ducea şi să-l roage a se îndrepta, de dragul ei măcar; 
şi ca s-o poată face, se apucă să-i deie bani, când mai mult, când mai puţin. 

Urmându-şi ei într-acest chip petrecerea în mare taină, se întâmplă ca doctorului să-i pice în mână un 
bolnav beteag de un picior; maestrul, după ce-l căută, le spuse rudelor că dacă nu-i scotea din picior un os 
putred pe care îl avea acolo, bolnavul ori murea, ori, dacă nu, s-ar fi căzut să-i taie tot piciorul; pe câtă 
vreme aşa, dacă-i scotea el osul, s-ar fi putut să scape şi să se facă bine, dar adăugă că dumnealui nu-şi lua 
nici o răspundere în toată treaba asta şi numai ca atare se învoia să-l taie. Rudele bolnavului căzură la 
învoială şi i-l lăsară deci întru tocmeala aceasta. Doctorul, chibzuind că omul fără să fie adormit n-ar fi 
răbdat durerea şi nu s-ar fi lăsat tăiat, cum socotea să se apuce de treaba aceea în sfârşit, se apucă de 
dimineaţă şi puse să se scurgă dintr-un amestec de-al lui o apă adormitoare, pe care, bând-o omul, să 
doarmă atâta vreme cât socotea domnia-lui c-avea să ţină operaţia. ŞI, poruncind să-i fie adusă acasă apa 
aceea, o aşeză în odaia sa, fără să spuie nimănui ce fel de apă este. În asfinţit, tocmai la vremea când 
doctorul se pregătea să meargă la bolnav să-l taie, pică un sol de la Amalfi, trimis de nişte prieteni buni 
de-ai domniei-sale, care-l rugau cu dinadins să vie cât de iute acolo, căci se întâmplase o încăierare şi de pe 
urma ei mulți inşi fuseseră răniți. Doctorul lăsă pe a doua zi povestea cu piciorul, se urcă într-o luntre şi se 
duse până la Amalfi; din care pricină femeia, ştiind că în noaptea aceea n-avea să se mai întoarcă acasă, îşi 
strecură ibovnicul după obicei la ea în odaie şi îl închise înăuntru, până ce toţi ceilalţi ai casei aveau să 
meargă la culcare. 

Stând dar Ruggieri în odaie şi așteptând-o pe femeie, cum îi era grozav de sete, ori că trudise în ziua 
aceea, ori că mâncase prea sărat, ori că aşa era deprins, dădu cu ochii în fereastră peste clondirul cel cu apa 
anume pregătită pentru bolnavul de picior; şi crezând că-i apă bună de băut, duse clondirul la gură şi o bău 
până la fund; apoi, nu după multă vreme, îl apucă un somn cumplit şi adormi buştean. Femeia cât putu mai 
iute se întoarse în odaie şi, aflându-l adormit, se apucă să-l miște, şoptindu-i să se scoale. Da' ţi-ai găsit! 
Ruggieri nici gând să se mişte ori să răspundă. Văzând aşa, femeia, cam tulburată oleacă, se apucă să-l 
zgâlțâie, zicându-i: „Ci scoală o dată, Somnorilă; că dacă îţi era de somn, trebuia să mergi acasă şi nu să vii 
la mine!” Ruggieri, zgâlţâit aşa, căzu jos de pe laviţa pe care adormise, fără să dea vreun semn de viaţă, 
întocmai ca un mort. Din care pricină femeia, acu de-a binelea speriată, vrând să-l ridice de pe jos, prinse 
a-l mişca mai cu putere, îl apucă de nas, ba-l trase şi de barbă, dar fără de folos. Ruggieri dormea tun: 
puteai să tai şi lemne pe el, tot nu s-ar fi trezit. Atunci femeii începu să-i fie teamă că e mort; totuşi nu se 
lăsă bătută şi începu să-l pişte şi să-i pârlească pielea c-o lumânare aprinsă, dar toate, tot degeaba; drept 
care, ea nefiind vrăciță, deşi bărbatu-i era doctor, crezu nestrămutat că-i mort. Or, cum îl îndrăgea ca pe 
ochii ei din cap, fu peste poate de mâhnită şi, neîndrăznind să facă zgomot, se apucă să plângă deasupra lui 
înăbuşit şi să se vaiete încet de vrăjmăşia sorții. Dar, după câtva timp, temându-se să nu adauge nenorocirii 
şi ruşinea, se chibzui c-ar fi trebuit să afle fără întârziere un mijloc prin care să-l poată scoate din casă; dar, 
fiindcă nu era în stare să afle singură mijlocul, îşi chemă într-ascuns slujnica şi, arătându-i ce necaz se 
abătuse asupra ei, îi ceru s-o înveţe ce să facă. Slujnica, minunându-se, după ce-l zgâlţâi şi-l ciupi şi ea, 


ăzând că nu se mişcă, gândi ca şi stăpâna şi-o sfătui fără de alta să-l scoată afară din casă. La care doamn 


zise: 

— Da' oare unde să-l lăsăm, ca nu cumva să bănuiască cei oare-or da mâine de el c-a fost adus de 
aicea? 

Şi slujnica răspunse: 

— Doamnă, chiar astă-seară am văzut, destul de târzior, în fața prăvăliei tâmplarului de lângă noi o 
ladă nu prea mare şi care, dacă meşterul n-a dus-o încă în casă, ne-ar prinde de minune; căci am putea să 
punem mortul în ea, să-i dăm vreo două lovituri de cuţit şi să-l lăsăm acolo. Că cine-o da de el, nu ştiu zău, 
ce pricină ar avea să creadă c-a fost adus tocmai de aici și nu de aiurea, bunăoară. Ba dimpotrivă, cum în 
viață n-a fost chiar uşă de biserică, o să creadă că, mergând să facă iar vreo boroboaţă, a fost înjunghiat de 
vreun duşman. 

Femeii îi plăcu povaţa slujnicei; dar de înjunghiat nu vru s-audă, zicând că n-ar fi răbdat-o inima 
pentru nimica-n lume să facă una ca aceasta. Apoi o trimise iute să vadă dacă lada e pe locul cela, iar fata 
întorcându-se îi spuse că e tot acolo. Atunci, tânără fiind şi zdravănă la trup, cu ajutorul doamnei îl luă în 
spinare pe Ruggieri și se porniră amândouă, stăpâna în față, ca să vadă de nu se arată cineva, iar slujnica pe 
urma ei. lar când ajunseră la ladă, îl aşezară înăuntru, închiseră capacul şi-apoi p-aci ţi-i drumul. 

Tocmai în zilele acelea se nimeriseră pe acolo, întorşi acasă de curând, doi tineri cămătari dornici de 
mari câștiguri fără prea multă osteneală și care, cu o zi înainte, văzând lădoiul cela în stradă, cum nu prea 
aveau nimica în casă, se hotărâseră să-l fure, de-ar fi rămas şi peste noapte pe-acelaşi loc ca peste zi. Şi pe 
la miezul nopții, ieşind şi dând de ladă, fără a mai sta pe gânduri, o înşfăcară iute şi deşi, vorba aia, li se 
părea lor că-i cam grea, o duseră la ei acasă şi-o așezară într-o încăpere vecină cu odaia unde dormeau 
muierile lor, fără să-şi bată capul, atunci la miezul nopţii, s-o aşeze mai ca lumea; şi, după ce-o lăsară acolo, 
dădură fugă să se culce. 

Ruggieri, care dormise o bucăţică şi mistuise băutura care-şi făcuse treaba, spre zori de zi se deşteptă; 
totuşi, deși era treaz de-a binelea şi-şi revenise în simţiri, rămase c-o amorţeală în cap, care-l ţinu ca ameţit 
nu numai peste noapte, dar chiar şi mai apoi, vreo două sau trei zile în şir. lar când deschise ochii, fără a 
vedea nimica în jur şi când, căutând cu mâinile simţi că-i într-o ladă, o luă razna cu mintea, zicându-și: 
„Ce-o mai fi şi asta? Oare pe unde naiba sunt? Sunt treaz ori dorm? Că doar aseară îmi amintesc c-am fost 
acasă la iubită, chiar în odaia ei, şi-acu pare c-aş fi într-o ladă. Ce vrea să-nsemne asta? Să se fi întors 
maestrul acasă ori să se fi întâmplat ceva şi dânsa m-a ascuns aici în vreme ce dormeam? Să ştii c-așa o fi, 
de bună seamă aşa.” De aceea amuţi pe dată şi prinse a trage cu urechea, doar-doar va auzi ceva. După ce 
multă vreme şezu aşa, ca vai de el, căci lada era mică, simțind că-l doare latura pe care se proptise, vru să 
se învârtă pe cealaltă şi-aşa de bine se învârti, că dând cu şalele de-o parte a lăzii, care nu fusese proptită pe 
loc oblu, o aplecă dintâi şi-apoi o răsturnă; iar lada prăvălindu-se făcu atâta zgomot, încât femeile de 
alături se deşteptară, dar de frică tăcură chitic amândouă. 

Ruggieri o sfecli, simțind că lada se răstoarnă, dar când văzu că izbitura îi descuiase acoperişul, gândi 
că până una-alta ar fi mai bine pentru el să iasă dinăuntru decât să şază ascuns acolo. Şi, cum habar n-avea 
pe unde se găseşte, începu să bâjbâie pe întuneric, cercând să afle o ieşire, fie scăriță, fie poartă, pe unde să 
se poată duce. Femeile, auzind bâjbâiturile de alături, căci erau treze amândouă, strigară: 

— Cine umblă acolo? 

Dar Ruggieri, văzând că-i glas necunoscut, nu cuteză să le răspundă. Atunci femeile începură să-i 
strige pe bărbaţi; dar ei, cum în ajun vegheaseră până târziu, dormeau buştean, fără s-audă şi fără să se 
sinchisească de ce se întâmpla în casă. Drept care, înfricoşându-se, femeile se ridicară şi deschizând 
ferestrele începură să tipe: 

— Săriţi, hoţii, săriți! 

Vecinii, auzindu-le, care pe unde apucară, pe acoperiş ori pe ferestre, dădură fuga în casă; iar tinerii de 
asemenea, de atâta tămbălău se deşteptară şi ei. Ruggieri (care, bietul, văzându-se în casa aceea, sta ca lovit 

cap), fără să ştie cum şi prin ce loc să fugă, fu prins şi dat pe mâna slujbaşilor ocârmuirii, care venise 
şi ei aduși de zarvă acolo. Şi dus în faţa judecății, cum toți ştiau ce poamă e, fiind pus numaidecât la cazne, 
mărturisi că pătrunsese în casa cămătarilor anume pentru ca să fure. Judele, auzind acestea, fără a mai sta 
pe gânduri, se hotărî să-l spânzure. 

A doua zi întreg oraşul vuia de ştirea că Ruggieri fusese prins furând în casa unor cămătari; lucru pe 


care, auzindu-l femeia şi slujnica ei, se minunară într-atâta, încât erau mai-mai să creadă că cele săvârşite 
c-o noapte înainte le săvârşiseră în vis; pe lângă această, însă, din pricina primejdiei în care se afla 
Ruggieri, doamna răbda atâta chin, de sta să înnebunească. 

Chiar în aceeași dimineaţă, pe la vreo şapte şi ceva, venind de la Amalfi, doctorul puse să-i aducă apa 
cu pricina, cu gând să-l taie pe bolnav; și, fiind găsit clondirul gol, făcu un tărăboi cumplit, zicând că-n 
casa lui nu era chip să afli un lucru așa cum îl puneai. La care doamna, îmboldită de alte griji, răspunse 
mânioasă: 

— Ce-ai zice dumneata, maestre, de-un lucru mai de seamă, dacă te apuci să faci atâta gălăgie pentru 
clondir cu apă? Că doar mai sunt destule, har Domnului, pe lumea asta! 

Bărbatul îi răspunse: 

— Nevastă, tu socoți că era apă chioară în el; da' află că te înşeli: era o băutură dinadins ca să adoarmă 
omul. 

Şi-i povesti de ce o făcuse. Femeia, cât ce-l auzi, îşi dete seama că Ruggieri băuse apă buclucaşă şi că 
din pricina aceea li se păruse lor că-i mort. Şi zise: 

— N-am ştiut, bărbate. Pune domnia-ta să-ţi facă alta în loc. 

Drept care doctorul, văzând că n-are încotro, puse să-i facă altă apă. 

Nu după multă vreme slujnica, care într-acestea se dusese mânată de stăpână să vadă ce se mai 
vorbeşte despre Ruggieri în oraş, se întoarse şi îi spuse: 

— Doamnă, tot norodul îl ponegrește pe Ruggieri şi după câte am auzit, nu s-a aflat un prieten sau 
rudă, cum o fi, să-i sară într-ajutor;, şi zice-se că mâine de bună seamă-l spânzură. Da' am să-ţi spun şi-o 
noutate, căci mi se pare c-am aflat cum a ajuns Ruggieri în casa cămătarilor. Ascultă cum: domnia-ta îl ştii 
prea bine pe tâmplarul cu lada în care l-am ascuns; mai adineauri l-am văzut sfădindu-se cu unul a cui se 
părea că-i lada şi ăla îi cerea să-i deie banii înapoi, iar meşterul zicea că dânsul nu-i vânduse lada, ci că-i 
fusese şterpelită de oarecine peste noapte. La care omul răspundea: „Nu-i drept. Te ştiu eu c-ai vândut-o la 
cei doi cămătari, că doar chiar ei mi-au spus azi-noapte, când cu păţania lui Ruggieri.” La care meșterul 
făcu: „Mint amândoi, că nici prin gând nu mi-a trecut să le vând lada; da' pasămite ei sunt ăia de mi-au 
furat-o azi-noapte. Hai şi ne-om duce până acolo.” Și, învoindu-se între ei, s-au dus la cămătari acasă, iar 
eu m-am repezit aicea. Pre câte vezi, stăpână, aşa se face că Ruggieri a fost găsit acolo; da' cum a înviat din 
morţi pe locul acela, asta zău că nu mai pot pricepe. 

Doamna, înțelegând atunci cum se întâmplase treaba, îi spuse slujnicei ce aflase de la bărbatul ei şi o 
rugă să o ajute să-l scape pe Ruggieri, ca una care, de-ar fi vrut, putea, să-l scape de la moarte pe el şi în 
acelaşi timp s-o ajute şi pe ea să iasă cu faţa curată din tot buclucul cela. 

Slujnica îi răspunse: 

— Doamnă, arată-mi ce să fac, că eu sunt bună bucuroasă să-ți sar într-ajutor. 

Femeia, îmboldită de grijă şi nevoie, cât ai clipi din ochi găsi mijlocul de-a ieşi din toată încurcătura 
aceea şi o învăţă pe slujnică de-a fir-a-păr ce-avea să facă. Drept care slujnica se duse întâi şi întâi la doctor 
şi-i zise hohotind: 

— Stăpâne, vin să-ți cer iertare, căci ţi-am greşit cu grea greşeală. 

Maestrul o întrebă: 

— Cu ce-ai greşit anume? 

Iar slujnica plângând de zor grăi: 

— Domnia-ta, ştii bine câte parale face Ruggieri din Jeroli, cu care, fiindcă mă plăcea, mi-am ca 
făcut de cap, fie de frica lui, fie că mi-era drag şi mie; şi ieri, prinzând de veste el că dumneata te duci 
de-acasă, atâta m-a bătut la cap, până ce l-am adus să doarmă peste noapte cu mine în odăiță, şi, fiindu-i 
tare sete, cum nu știam de unde să-i dau mai iute vin ori apă, ca nu cumva stăpâna, care şedea în sală, să 
dea cu ochii peste mine, mi-am amintit că de cu seară văzusem la dumneata în odaie un clondir cu apă. Am 


dat fuga-n odaie, l-am luat, i-am dat să bea şi după aceea l-am pus la loc. Iar azi aud că dumneata, din 
pricina aceasta, te-ai supărat din cale-afară. Acu, ce-i drept e drept: mărturisesc c-am greşit; da' oare cine 
nu greşeşte? Sunt tare necăjită şi-mi pare rău de ce-am făcut; da' vorba-i că Ruggieri acu, fie din pricina 
aceasta, fie de ce-a urmat apoi, e în primejdie de moarte. De aceea ca pe Dumnezeu te rog să-mi dai iertare 
şi să mă laşi să merg să-i sar într-ajutor, aşa cum oi putea şi eu. 

Maestrul, auzind ce spune, deşi era mânios, îi zise în batjocură: 

— Iertarea ţi-ai plătit-o cu vârf şi îndesat: că de unde astă-noapte gândeai c-ai să te culci c-un tânăr 
care o să-ţi scarmene cojocul, te-ai pomenit e-un somnoros; de aceea du-te sănătoasă şi vezi-ţi de iubitul 
tău, da' ai grijă nu cumva să mi-l mai aduci în casă, c-apoi ţi-arăt eu ție şi pentru acu şi pentru, atunci. 

Slujnica, socotind că astă primă încercare îi izbutise de minune, se duse într-un suflet până la 
închisoarea unde zăcea închis Ruggieri şi atâta îl ispiti pe paznic, până ce omul o lăsă să stea de vorbă cu 
acela. Şi, după ce-l învăţă pe Ruggieri ce să-i răspundă judelui dacă voia să scape, făcu pe dracu-n patru şi 
ajunse şi la jude. Iar judele, văzând-o că-i rumeioară şi voinică, până să n-o asculte, pofti să întindă undița 
către oita Domnului şi dânsa, ca să-i fie ruga mai bine ascultată, nu se lăsă prea mult poftită; iar când 
sfârșiră măcinatul, fata se ridică şi zise: 

— Messere, dumneata îl ţii aicea pe Ruggieri din Jeroli drept hoț, da' află că nu este. 

Şi, luând-o de la capăt, îi povesti toată întâmplarea: cum ea, fiindu-i ibovnică, îl adusese în casă la 
doctor, cum acolo îi astâmpărase setea cu apă adormitoare fără să ştie ce are într-însa şi cum îl ascunsese în 
ladă, crezând că-i mort de-a binelea; iar după aceea îi spuse ce auzise că vorbeau tâmplarul şi stăpânul lăzii 
şi cu aceasta îl lămuri și cum de ajunsese în casa cămătarilor. Judecătorul, dându-și seama că nu e greu să 
afle dacă acesta e adevărul, îl întrebă dintâi pe doctor dacă-i adevărat ce zice fata despre apă şi află c-așa 
era; apoi, punând să-l cheme pe meşterul tâmplar, pe cel a cui fusese lada, cât şi pe cămătari, după ce-i 
cercetă îndelung, află că peste noapte aceştia de pe urmă furaseră ladă şi o duseseră acasă. Iar la sfârşit îl 
chemă şi pe Ruggieri care, întrebat fiind unde dormise peste noapte, răspunse că de asta nu-şi aducea 
aminte, dar că ştia că de culcat mersese să se culce cu slujnica maestrului Mazzeo, în odaia ei, unde băuse 
apă fiindcă-i era grozav de sete; că altceva nu mai ştia, decât că se trezise în casa cămătarilor, vârât acolo 
într-o ladă. 

Judele, auzindu-i şi foarte desfătându-se cu aceste întâmplări, îi puse pe toți cinci, pe fată adică, pe 
Ruggieri, pe meşter şi pe cămătari să spuie în mai multe rânduri povestea de la capăt. lar la sfârșit, văzând 
că bietul Ruggieri nu-i de vină, după ce-i osândi pe cei doi cămătari care furaseră lada să plătească zece 
galbeni, îi dădu drumul tânărului, care de multă bucurie nu-şi mai vedea nici capul, nici el şi nici femeia. 
Apoi, stăpâna, cu Ruggieri şi cu iubita ei slujnică, care voise să-l înjunghie, făcură haz de multe ori şi 
petrecură împreună pe socoteala asta, umblând cu desfătarea şi cu iubirea lor din bine în mai bine, cum aş 
dori şi eu să umblu, da' fără să mă pună-n ladă. 

Dacă poveştile dintâi stârniseră întristare în inimile doamnelor, povestea de pe urmă atâta le făcu să 
râdă, şi mai cu seamă când fu vorba de jude şi de undiţă, încât își mai veniră în fire din mila pătimită cu 
cele dinainte. Ci regele, văzând că soarele prinde a păli şi că domnia lui era pe sfârşite, cu vorbe bine 
ticluite ceru iertare doamnelor pentru porunca dată, drept care toată ziua se povestise despre un lucru aşa 
de trist cum e nefericirea îndrăgostiților; iar după ce-și ceru iertare, se ridică în picioare şi, luându-și de pe 
cap cununa, în timp ce doamnele așteptau să vadă cui i-o pune, o aşeză cu gingăşie pe creștetul bălai al 
Fiammettei, zicând: 


Caii a 


— Ţie-ţi aşez cununa, ca uneia care-ai să ştii mai bine ca oricare alta să mângâi, cu ziua cea de mâin 


sufletul mâhnit al prietenelor noastre pentru ziua rea de azi. 

Fiammetta, cu părul ei care-i cădea în bucle aurii pe umerii gingaşi şi albi, cu fața-i rotunjoară care 
sclipea ca albul petalelor de crini amestecat cu roșul împurpurat de trandafiri, cu ochii ei de şoim pribeag și 
cu guriţa ale cărei buze păreau două rubine, răspunse surâzând: 

— Filostrato, primesc cu dragă inimă cununa. Şi ca să-ți dai mai bine seama de ceea ce-ai făcut, încă 
de astăzi poruncesc ca pentru mâine fiecare să-și pregătească o poveste din care să se vadă cum izbutesc 
îndrăgostiții după întâmplări nenorocite s-ajungă pân' la urmă să aibă parte de noroc. 

Porunca Fiammettei fu tuturor plăcută. De aceea, după ce-l chemă pe slujitorul ei şi hotărî cu el să 
rânduiască toate cele, şi învoi bucuroasă tovarășii - care într-acestea se ridicaseră de jos - să facă ce poftesc 
până la ceasul cinei. 

Porniră deci cu toţii şi după îndemnul inimii, căutară să-şi petreacă seara unii plimbându-se în grădina 
de ale cărei frumuseți nu izbuteai să te mai saturi, iar alții coborând în vale spre cele două mori. lar pe 
înserate se adunară cu toţii laolaltă, după obiceiul lor, şi, aşezaţi în preajma fântânii, ospătară cu multă 
bucurie, slujiți fiind cu bună şi aşezată rânduială. Apoi, sculându-se de jos, se apucară de cântat şi dănţuit, 
după obicei, şi-n timp ce Filomena ducea ea dansul de-astă dată, regina zise: 

— Filostrato, socot şi eu să fac ca înaintașii mei: aşadar, precum au făcut ei, tot astfel vreau şi eu ca la 


porunca mea să se cânte un cântec. Și cum sunt sigură că toate cântecele tale îți sunt ca și poveştile, pentru 
ca-ntr-altă zi afară de aceasta să nu mai vii şi să ne tulburi cu lacrimile tale, vreau să ne zici acum un 
cântec, care ţi-o fi mai drag. 

Filostrato răspunse c-o ascultă bucuros şi fără întârziere prinse a cânta altfel: 


Cu lacrimi vădesc 
Ce jale m-apasă c-am fost părăsit, J 


Cu strâmb jurământ înşelat şi minţit. 


Când dragoste, tu, în suflet mi-ai pus-o 
Pe-aceea ce-mi smulge zadarnic suspin, 
Vădit-ai într-însa 
Atâtea virtuți, încât pentru dânsa 
Uşor de răbdat îmi părea orice chin, 
Căruia-n minte 
Si-n dorul fierbinte 
Loc i-ai fi dat; dar azi, c-am greşit 
Stiu bine, şi focul mă arde-ndoit. 


Lumină în mintea-nşelată mi-a pus 
Chiar dânsa, iubita şi viața mea toată, 
Plecând de la mine; 
Când eu, sărmanul, gândeam că mă ține 
Mai drag printre dragi și slugă plecată, 


Ea, fără-ndurare 

De chin şi dogoare, 

În inima ei pe altu-a primit, 

Pe, mine de-a pururi m-a izgonit. 


Când prins-am de veste că sunt alungat, 


a re 


EEN a PATE 


aa aa 


În suflet un plâns dureros m-a cuprins 


Și stăruie-n el 

Și blestem azi Ziua și ceasul mişel 

Când chipul ei dulce simţirea mi-a prins, 
Cu roșii bujori 

Din obrajii de flori. 

Credința, nădejdea şi focul cumplit, 

Pe toate le blestem cu suflet sfârşit. 


Că focul meu n-are pe lume-alinare 
Tu, Doamne, pricepi, căci pe Tine Te chem 
Cu glas de durere; 
Și încă-Ți mai spun că moartea mi-e vrere, 
Așa de amarnic mă arde şi gem. 
Hai, moarte, grăbeşte, 
În viața-mi loveşte. 
Lovește-n mânia şi dorul smintit; 
De ele aiurea voi fi mai ferit. 


N-am altă cărare şi nici mângâiere 
Durerea să-mi astâmpăr: zeu dulce-al iubirii, 
Moartea-mi rămâne: 
Cu dânsa durerii un capăt îi pune 
Și cruță-mi suflarea de chinul trăirii, 
Că fără de vină 
Mi-e tihna străină. 
Iubita să fie de-al meu sfărșit 
Ferice cum e de noul iubit. 


De nimeni te-nvaţă, baladă iubită, 
Eu nu mă mâhnesc, căci nimeni pe lume 
Ca mine te cântă. 
Ci-o rugă-am să-ţi fac: pe aripi te-avântă, 
Îl cată pe Amor, găsește-l şi-i spune 
Cum mă doboară 
Viața amară 
Vorbeşte-i şi roagă-l pe țărm însorit 
Să-mi ducă suflarea și trupul trudit. 


Cu lacrimi vădesc etc. etc. 


Cuvintele acestui cântec arătară limpede ce doruri îl frământau pe tânăr şi din ce pricină anume; și 
poate chiar mai limpede le-ar fi vădit obrazul uneia dintre doamne, ce se învârtea în dans, dacă negurile 
nopții nu i-ar fi tăinuit roșeaţa care-i mijise în față. Ci isprăvindu-se acel cântec, se mai cântară încă multe, 
până veni pe nesimţite şi vremea de culcare; şi atuncea, la porunca Fiammettei, toată lumea se duse să se 
culce. 


EA a ay 


Sfârşeşte cea de a patra zi a Decameronului și începe cea de a cincea, în care, sub sceptrul 


Fiammettei, se vorbeşte despre acei îndrăgostiţi care ajung până la urmă, după întâmplări nenorocite, 
să aibă parte de noroc. 


Albea în zare răsăritul şi razele împrăştiau lumină pretutindeni, când, Fiammetta, poftită de cântarea 
cea dulce a păsărelelor care vesteau voioase prin tufe primul ceas al zilei, se sculă din somn şi porunci să-i 
scoale şi pe ceilalți pe toţi; apoi, coborând cu pas agale pe pajişte, porni la plimbare cu doamnele şi 
cavalerii, vorbind de una şi de alta, prin câmpul nesfârşit şi iarba înrourată, până ce soarele se ridică oleacă 
în sus pe cer. lar când simţi că razele îşi înţelese căldura, îi îndrumă pe toţi spre casă şi, ajunși acolo, le 
curmă puţina osteneală cu vinuri scumpe şi cu dulciuri, iar după aceea se plimbară până la ceasul prânzului, 
cutreierând în lung şi-n lat grădina aceea încântătoare. lar către amiază - sluga reginei gătind din vreme 
toate cele - după ce mai cântară vreo două-trei cântări, se aşezară bucuroși la masă, pe voia doamnei lor. Şi 
isprăvind cu bine şi bucurie masa, fără să uite obiceiul statornicit cu dansul, jucară o bucată, cântând fie cu 
glasul, fie cu cobza ori lăuta. Apoi regina îi învoi să facă după placul lor până după ceasul de odihnă, drept 
care unii se culcară, iar alții, rămânând pe loc, petrecură mai departe. Dar când trecu de trei se adunară cu 
toţii în jurul fântânii ca de obicei, urmând placul reginei. Şi dânsa, aşezându-se la loc de cinste printre ei, 
se întoarse către Pamfilo şi-i porunci zâmbind să deie început poveştilor de bine. Iar Pamfilo, bun bucuros 
să povestească, începu așa precum urmează: 


“OVESTEA ÎNTÂI 


e Iubind, Cimone învaţă carte și-o fură pe Efigenia, iubita lui, pe mare; e azvårlit la Rodos în 
temniţă, de unde scapă mulțumită lui Lisimah, cu care o fură din nou pe Efigenia și împreună cu ea pe 
Cassandra, în ziua nunţii lor, fugind cu ele în Creta; la urmă, după ce se însoară cu fetele, sunt 
rechemaţi acasă. 
Gps 
3 is 


— Multe poveşti îmi vin în minte să vi le spun, plăcute doamne, acum c-am fost ales să dau bun 
început zilei de azi, care se arată a fi o zi de veselie. Dar dintre toate una îmi stă mai mult la suflet, căci din 
cuprinsul ei veţi izbuti să pricepeţi nu numai țelul fericit spre care tindem azi cu povestitul nostru, dar în 
acelaşi timp şi cât de sfinte, cât de mari şi cât de binefăcătoare sunt puterile iubirii, pe care mulți le 
blestemă şi le hulesc pe nedrept, fără să ştie ce vorbesc. Ori, cum vă ştiu îndrăgostite, socot, de nu mă-nşel, 
că povestirea mea va fi pe placul vostru. 

În Cipru dar, trăia pe vremuri, după cum ştim cu toţii din hronicile cipriote, un nobil de neam vechi şi 
mare, pe nume Aristip, care trecea la vremea lui drept cel mai mare bogătaş din câţi se aflau în Cipru; şi 
omul ăsta, dacă soarta nu l-ar fi cătrănit c-o mare supărare, ar îi putut pe drept să-şi spuie că-i omul cel mai 
fericit din toată lumea asta. Dar pricina mâhnirii lui era că, printre alţi feciori, avea şi unul care - deşi prin 


ai a 


inicia şi frumuseţea trupului îi întrecea pe ceilalți flăcăi de seama lui - era scrântit la cap, sărmanul, $ 
boala asta n-avea leac. Pe nume băiețandrul fusese botezat Galeso; dar fiindcă nici prin trudă şi osteneala 
dascălilor, nici prin bătaie ori vorbă bună, nici taică-su şi nici alți meşteri prin iscusinţa lor nu izbutiră să-i 
vâre în cap o buche barem sau o deprindere aleasă, ba fiindcă tocmai dimpotrivă băiatul avea apucături aş 
zice mai degrabă de dobitoc decât de om şi-un glas pocit şi spart ca din butoi, mai toată lumea îl poreclise 


în râs Cimone, care pe limba lor înseamnă cam cum s-ar zice „Boul”. Părintele băiatului răbda, sărmanul, 
mare chin, ştiindu-l pierdut pe veșnicie; şi fiindcă dinspre partea lui pierduse orice nădejde, ca să nu aibă zi 
de zi prilej de întristare uitându-se la dânsul, îi poruncise să se ducă la ţară şi să şază acolo cu cei care 
trudeau pe ogoare; de care lucru tânărul fu foarte mulțumit, căci îi plăceau mai mult apucăturile şi traiul 
pălmaşilor decât acelea ale orăşenilor. 

Ducându-se, aşadar, Cimone la ţară şi deprinzându-se pe-acolo cu treburile de ţăran, se întâmplă ca 
într-o zi, cam după ceasul amiezii, pe când trecea c-o bâta-n spate de pe un hotar pe altul, să intre într-o 
pădurice din partea locului, din cale-afară de frumoasă şi înverzită toată, căci era tocma-n luna mai; și 
străbătând pădurea, se întâmplă să vază - norocul lui pesemne - într-o poiană împrejmuită de pomi înalţi ca 
brazii, lângă o fântână minunată cu ape reci şi limpezi care se afla de-o margine, o frumuseţe de copilă 
dormind pe pajiştea înverzită; copila nu purta drept strai decât un văl aşa subțire, încât abia se ascundea 
ceva din trupul ei mai alb ca spuma laptelui şi numai de la brâu în jos era acoperită c-o pătură uşoară şi 
albă ca omătul; iar la picioarele copilei dormeau cu ea împreună două femei şi un bărbat, pesemne slujitorii 
ei. Când o văzu, Cimone, ca şi cum niciodată n-ar fi văzut trup de femeie, se rezemă în bâtă și începu să mi 
se uite plin de încântare la copilă, cu multă luare-aminte, fără să scoată o vorbă. Şi-n pieptul lui cel 
necioplit, în care niciodată - în ciuda a mii de îndemnuri şi dăscăleli - nu pătrunsese nici umbră de simţire 
ori bucurie mai aleasă, simţi că se deşteaptă un gând, care şoptea minţii lui strâmbe şi încete că fata aceea 
de pe iarbă era făptura cea mai mândră şi lucrul cel mai minunat din câte ochi de muritor văzuseră vreodată. 
Apoi deosebi pe-ncetul, parte de parte, trupul întreg şi prinse a-i lăuda cu prisosință părul, care-i părea de 
aur, fruntea, gura şi nasul, gâtul, pe urmă braţele şi mai cu seamă pieptul abia mijit; şi, din pălmaş ajuns 
deodată preţuitor de frumuseţe, râvnea acum să-i vadă ochii, pe care ea-i ţinea ascunși, robiți de somn sub 
pleoape, şi ca să-i vază nu o dată fu cât p-aci să o trezească. Dar fiindcă o socotea cu mult mai frumoasă 
decât orice femeie din câte mai văzuse el, se chibzui c-o fi zeiță; şi cum avea atâta cap încât să-şi deie 
seama că cele ce-s dumnezeiești sunt mult mai vrednice de slavă decât cele lumești, îşi stăpâni pornirea şi 
aşteptă să se trezească ea singură din somn. Or, deşi deşteptarea i se părea nespus de lungă, prins cum era 
de această nouă şi neîncercată bucurie, nu se-ndura să plece. Într-un târziu copila, căreia îi zicea Efigenia, 
se deşteptă din somn înaintea celorlalți și, ridicându-și capul, deschise ochii şi-l văzu pe Cimone, care 
şedea proptit în bâtă şi se uita la ea. De care lucru dânsa, mirată foarte, îi zise: 

— Ce cauţi aici, Cimone, la ceasul ăsta prin pădure? 

(Cimone, prin înfăţişarea și felul lui de-a fi, cât şi prin neamul vechi şi avuţia părintească, era ştiut de 
toată lumea de prin partea locului.) La vorbele copilei tânărul nu răspunse, dar cât ce-i văzu ochii își aținti 
privirea în ei, părându-i-se că dintr-înșii purcede o undă de dulceaţă ce-i revarsă în suflet o bucurie 
neîncercată nicicând de dânsul până atuncea. Fata, văzându-l cum se uită, prinse a se teme nu cumva 
privirea aceea aţintită s-ațâţe în josnicele-i simţuri vreun gând mișel prin care dânsa să aibă a pătimi ruşine 
şi, drept aceea, îşi chemă femeile şi-i zise sculându-se în picioare: 

— Rămâi cu Dumnezeu, Cimone. 

La care dânsul îi răspunse: 

— Ba nu, eu vin cu tine. 

Şi deși fata nu vroia să fie însoțită, căci se temea de el, nu izbuti să-l izgonească până ce nu ajunse cu 
el pe urme până acasă. De acolo Cimone se duse drept la taică-su şi-i spuse că el unul nu mai voia cu nici 
un chip să se întoarcă iar la ţară; şi deși treaba asta li se păru greu de îndurat părintelui și alor săi, se învoiră 
totuşi, dorind să vază ce anume îl îndemnase aşa deodată să-și schimbe hotărârea. 


Caii a 


Pătrunzând dar săgeata dragostei stârnite de frumuseţea Efigeniei în inima băiatului, în care nici 
învăţătură nu izbutise să pătrundă, în foarte scurtă vreme, trecând de la un gând la altul, Cimone îşi uimi 
părintele, pe ai săi şi pe toţi cei care-l ştiau. Întâi şi întâi, el îi ceru bătrânului să-i deie straie şi alte podoabe 
bărbătești la fel cu ale fraţilor, şi taică-su, bucuros, îl mulțumi pe dată. Apoi, împrietenindu-se cu tineri de 
ispravă şi auzind din gura lor cum se cuvine să se poarte un om de neam şi mai cu seamă un îndrăgostit, 


dintâi, spre lauda tuturor, nu numai că-nvăţă în foarte scurtă vreme să scrie şi să buchisească, ci ajunse 
printre cărturari el însuşi cărturar de seamă; apoi (iubirea fiind aceea care-i dă ghes la toate acestea), nu 
numai că-şi schimbă în voce caldă şi plăcută glasul său gros şi noduros, dar mai ajunse pe deasupra şi 
meşter cântăreţ cu vocea și lăuta, şi aşijderea în scurtă vreme se dovedi neîntrecut în arta călăriei şi-n 
mânuirea armelor pe apă şi uscat. Pe scurt (căci n-are rost să mai înşir cu de-amănuntul câte virtuți îşi 
dobândise), nici patru ani nu se împliniră din ziua în care el se îndrăgostise de copilă și ajunse a fi cel mai 
plăcut şi mai desăvârşit întru deprinderi și purtare şi cel mai înzestrat cu însușiri alese din câți flăcăi de vâr- 
sta lui se aflau la vremea aceea în Cipru. 
Ce alta am mai putea să spunem, plăcute doamne, despre Cimone? De bună seamă, atâta doar că 
însușirile alese pe care cerul le sădise în sufletul lui vrednic i-au fost amarnic ferecate într-un ungher al 
inimii de soarta lui pizmașă, cu straşnice cătuşe pe care dragostea le-a frânt, mai tare fiind ca soarta; căci 
numai dânsa, dragostea, ca una care aţâţă minţile adormite, a izbutit cu forţa ei să împingă către lumină 
toate însușirile ascunse care zăceau în el orbite de-o ceaţă nemiloasă, vădind cu limpezime din ce prăpăstii 
de întuneric poate să scoată la lumină simţirile robite ei şi pe ce plaiuri însorite se poate înălța. 
Acu, deşi Cimone, în dragostea ce i-o purta iubitei lui, în multe lucruri cam întrecea măsura, cum fac 
adesea îndrăgostiţi, cu toate acestea Aristip, gândindu-se că dragostea făcuse din Cimone om, din vită ce 
era, nu numai că-l lăsa să-şi facă mendrele în voie, dar îl mai și îndemna să-şi mulțumească orice poftă. 
Cimone însă, care nu mai voia să i se zică Galeso, amintindu-și că Efigenia îl chemase pe numele dintâi, 
dorind să puie capăt dorinţei lui în chip cinstit, trimise vorbă nu o dată părintelui copilei, Cipseo după 
nume, să-i deie fata de nevastă, dar Cipseo răspunse de fiecare dată c-o făgăduise lui Pasimunda, un tânăr 
nobil de prin Rodos, şi că nu voia să-și ia cuvântul înapoi. Venind dar şi sorocul nunţii şi Pasimunda 
trimițând pe-ai săi după mireasă, Cimone își zise în sinea lui: „Sosit-a clipa să-ți arăt, iubito, cât de 
dragă-mi eşti. Eu am ajuns prin tine om și sunt încredințat că, de-ai să fii a mea, voi izbuti să mă înalt mai 
sus ca orice zeu: de aceea ai să fii a mea ori dacă nu, mai bine moartea.” 
Şi zicând astfel, după ce se rugă în taină de câţiva tineri nobili, prieteni de-ai săi, să-l ajute, dădu pe 
ascuns porunci să i se încarce o corabie cu toate cele de trebuinţă unei încăierări pe mare şi apoi porni cu 
ea în larg, punându-se s-aştepte corabia care avea s-o ducă pe Efigenia la bărbat. Şi, după ce tatăl copilei îi 
preacinsti pe tinerii veniți să-i ieie fata, aceștia se porniră cu ea cu tot spre Rodos. Cimone care nu dormea, 
a doua zi îi şi ajunse din urmă cu corabia lui şi de pe punte dădu glas către aceia ce se aflau pe nava 
Efigeniei, strigându-le: 
— Opriţi-vă şi dați pânzele jos, ori dacă nu, veți fi zdrobiți și înecaţi în mare! 
Vrăjmaşii lui Cimone, suindu-și armele pe punte, se pregătiră de apărare; drept care el, sfârşindu-și 
vorba, luă iute o cange încârligată şi azvârlind-o în pupa corăbiei dușmane, ce luneca iute ca vântul, o trase 
lângă a lui şi crunt precum un leu sări de unul singur pe puntea celorlalți, de parcă nu i-ar fi păsat de ei nici 
cât de cât; şi, mânat de dragoste, cu forţe însutite se azvârli printre duşmani cu paloșul în mână şi ca pe 
nişte oi îi dobori pe cei care-i şedeau în cale, lovind ici unul, colo altul. Drept care rodienii văzând acestea, 
îşi lepădară fără de alta armele și aproape într-un glas cu toţii i se dădură prinși. Cimone zise atunci: 
— Băieți, să ştiţi că nu din ură şi nici de dragul prăzii m-am pornit eu din Cipru şi-am dat năvală peste 
voi cu armele în mână. Ceea ce m-a îndemnat s-o fac e un lucru care mie îmi e de mare preţ, pe câtă vreme 
pentru voi e neînsemnat şi ca atare puteți să mi-l lăsaţi cu inima împăcată: pe Efigenia o vreau, iubita mea 
îndrăgită mai mult ca orișice pe lume, pe care neputând s-o am ca prieten de la tatăl ei, prin pașnică învoire, 
iubirea m-a silit s-o smulg din mâna voastră acum, cu arma-n mână, ca vrăjmaş; doresc să-i fiu eu însumi 

-ar fi trebuit să-i fie prietenul vostru Pasimunda; daţi-mi-o deci, şi-apoi plecaţi cu Dumnezeu într-a 


voastre. 

Tinerii, mai degrabă siliți decât de bună voie, dădură fata lui Cimone. Iar el, văzând-o înlăcrămată, îi 
zise: 

— Doamnă, nu mai plânge. Eu sunt Cimone al dumitale, care prin dragostea îndelungă ce ţi-am purtat 
şi-ţi port, sunt mult mai vrednic să te am decât e Pasimunda prin legământul încheiat. 

Şi zicând astfel, după ce-o duse mai întâi pe Efigenia pe punte, se întoarse la tovarășii săi, fără să ia 
nimic de pe corabia învinsă şi îi lăsă pe cei din Rodos să-şi vază liniştiţi de drum. Apoi, mai fericit că 
nimenea pe lume de dobândirea unei prăzi atât de scumpe pentru el, după ce se căzni o vreme s-o mângâie 
pe fată, se sfătui cu-ai săi c-ar fi mai bine acu deodată să nu se mai întoarcă în Cipru; prin bună învoială 
deci, se îndreptară către Creta, pe unde aproape toţi, şi în primul rând Cimone, având o sumedenie de rude 
şi de prieteni, se socoteau la adăpost cu Efigenia împreună. 

Dar soarta care-i ajutase cu ușurință lui Cimone să-și dobândească aleasa, în nestatornicia ei, schimbă 
pe neașteptate în plâns amar și jalnic neprețuita bucurie a bietului îndrăgostit. Nici patru ceasuri încheiate 
nu se scurseseră de când, lăsându-i pe vrăjmaşi să plece, Cimone se pornise şi el la drum cu-ai săi, când 
noaptea coborându-se - noapte pe care el o aştepta mai plină de desfătări ca orişicare din câte cunoscuse - 
cu ea deodată se porni o vijelie îngrozitoare, care umplu cerul de nori și marea de cumplite valuri, drept 
care nimeni pe corabie nu mai știa nici ce să facă, nici unde să se ducă şi nici măcar pe punte nimeni nu 
izbutea să se mai țină pe picioare, ca să mai poată încaltea să se apuce de vreo treabă. Cât se mâhni 
Cimone de toată întâmplarea asta e de prisos să mă-ntrebaţi. Era ca şi cum zeii i-ar fi împlinit dorinţa 
numai ca moartea - care altminteri i-ar fi părut o jucărie - să-i fie acum de neîndurat. Ai săi se tânguiau și 
ei, dar mai presus de orişicine se tânguia Efigenia, plângând cu hohote, sărmana, şi tremurând de frică la 
orice izbitură de val; şi-n plânsul ei ea blestema iubirea lui Cimone, îi blestemă îndrăzneala, zicând că 
vijelia de bună seamă se iscase doar fiindcă zeii nu voiau ca cel care râvnise s-o aibă de nevastă, potrivnic 
vrerii lor, s-ajungă a-şi împlini dorința şi pofta lui semeaţă, ci că doreau să moară de moarte rea, după 
ce-ntâi ar fi văzut-o murind pe ea sub ochii lui. Cu atare tânguiri şi altele și mai grozave, neștiind sărmanii 
corăbieri nici ei ce să mai facă, în timp ce vântul ceas de ceas se înteţea mai tare, fără să ştie barem pe unde 
rătăcesc, ajunseră până la urmă prin apropierea Rodosului. - Dar cum n-aveau de unde ști ce insulă-i aceea, 
se străduiră în fel şi chip să tragă la uscat, ca barem de înec să scape. Şi întru încercarea aceasta soarta le fu 
prielnică şi îi mână pe-un cot de mare, unde cu puţin înainte trăsese şi corabia pe care se aflau vrăjmaşii lui 
Cimone. Dar n-apucară să-și dea seama că ancoraseră la Rodos decât a doua zi, când zorile împrăştiind 
oleacă de lumină pe cerul înnorat, se pomeniră dintr-o dată departe cale de-o săgeată de oamenii şi de 
corabia cu care în ajun se încăieraseră pe mare. Din care pricină Cimone, mâhnit ca vai de el, le porunci 
tovarășilor să pună spinarea înc-o dată numai să iasă de pe-acolo; că dacă-ar fi ieşit în larg, putea să-i ducă 
soarta oriunde ar fi putut, căci nicăieri nu le-ar fi fost mai rău, decât acolo. 

Tinerii îşi încercară puterile cu prisosință, dar nu fu chip să scoată corabia în larg. Lovind-o drept în 
față, vântul sufla năprasnic și cu atâta forță, încât departe de-a ieşi din cotu-acela al mării, de voie, de 
nevoie îi aruncă pe mal. Şi cât ce-ajunseră uscatul, fură cu toţii cunoscuţi de corăbierii rodieni, care 
într-acestea scoborâseră de pe corabia lor. Şi atunci unul dintre dânșii se repezi până-ntr-un sat care se afla 
pe aproape şi-şi înştiință stăpânii, pe prietenii lui Pasimunda care se duseseră acolo, că vijelia azvârlise 
corabia lui Cimone, pe care se afla şi fata, pe malurile lor. Tinerii, auzind acestea, voioşi nevoie mare, 
luară cu sine o mulțime de oameni de prin sat şi apoi dădură fuga cu ei la țărmul mării; de unde, atât 
Cimone - care într-acestea, coborând cu ai săi de pe corabie, se hotărâse să se ascundă într-o pădure 
apropiată - cât şi copila şi ceilalți fură cu toții prinși şi duşi apoi în sat. Iar de acolo, Lisimah - în mâna cui 
se afla puterea la vremea aceea-n Rodos - venind cu oaste din oraş, îl duse pe Cimone cu ai săi la 
închisoare, căci astfel poruncise Senatul, către care - aflând de cele întâmplate - se jeluise Pasimunda. Şi 
într-acest chip, Cimone, nefericitul îndrăgostit, îşi rătăci iubita puţin înainte dobândită, după ce abia dacă-i 

rase vreo două sărutări. Cât despre Efigenia, ea fu primită călduros de doamnele de vază din Rodos, ca 
o mângâiară atât de chinul pătimit prin trista împrejurare, cât şi de osteneala răbdată pe drum în furtună; 


şi-n preajma lor rămase până la vremea cununiei. 

Lui Cimone și alor săi în schimb, fiindcă-n ajun, lăsându-i liberi pe tinerii din Rodos, vădiseră 
mărinimie, le fu cruțată viaţa - cu toată stăruința lui Pasimunda, care cerea să fie omorâţi - dar fură osândiți 
la temniță pe viață, în care temniţă oricine îşi poate închipui cât de amărâţi şi fără sămânță de nădejde 
trăiau. 

În timp ce Pasimunda grăbea, pe cât putea sorocul cununiei, soarta, căindu-se pesemne de pacostea 
zvârlită pe capul lui Cimone, puse la cale altceva spre a-i veni într-ajutor. Avea numitul Pasimunda un 
frate, mai mic de ani ca el, dar tot atât de vrednic, pe care îl chema Ormisda şi care sta de multă vreme să 
se însoare cu o fată frumoasă şi de neam, de-acolo din oraș, Cassandra după nume, pe care Lisimah o 
îndrăgea cu patimă dar nunta din anume pricini era întruna amânată. Drept care Pasimunda, ştiindu-se 
îndatorat să rânduiască însurătoarea cu nuntă mare şi bogată, se chibzui c-ar face bine dacă într-aceeaşi zi 
l-ar însura și pe Ormisda, ca să nu aibă a cheltui şi-a rândui petrecere de două ori în loc de-o dată. De aceea 
intră din nou în vorbă cu părinții Cassandrei şi de astă dată căzu la învoială; apoi, cu frate-su împreună şi 
cu părinții fetei, statornici să se cunune deodată amândoi, Ormisda cu Cassandra şi Pasimunda cu Efigenia. 
Când auzi una ca asta, Lisimah se mâhni foarte, căci îşi vedea pierdută nădejdea întru care crezuse că de 
bună seamă Cassandra avea să fie a lui, dacă Ormisda n-ar fi luat-o. Totuși, drept om cu scaun la cap ce se 
afla a fi, îşi tăinui nemulțumirea şi prinse a chibzui ce anume ar fi putut să facă spre a împiedica 
însurătoarea; şi nu găsi alt chip decât s-o fure pe Cassandra. Acum, cu slujba şi cu rangul pe care le avea la 
Rodos, o treabă ca aceasta i se părea uşoară; atâta doar c-o socotea cu mult mai necinstită aşa, decât dacă 
n-ar fi avut o slujbă ca aceea. Totuşi, după ce şezu şi chibzui îndelung, cinstea se dovedi a fi mai slabă 
decât iubirea şi drept aceea hotărî, orice s-ar fi întâmplat, s-o fure pe Cassandra. Şi tot gândindu-se ce 
oameni să-şi caute drept însoțitori, îşi aminti şi de Cimone, pe care îl ţinea închis cu-ai lui în închisoare, şi 
îşi dădu cu socoteala că pentru o faptă ca aceasta n-ar fi fost chip să găsească însoțitor mai credincios și 
mai destoinic decât el. De aceea, în noaptea următoare puse să i-l aducă pe ascuns la dânsul în odaie şi-i 
spuse după cum urmează: 

— Cimone, așa după cum zeii îi dăruiesc pe oameni cu toate celea din belșug, la fel, cu mintea lor 
pătrunzătoare, adeseori le-ncearcă puterea sufletească, iar pe aceia care dau dovadă de tărie şi de stator- 
nicie în orice împrejurare îi răsplătesc din plin, căci vrednici sunt de răsplătire. Zeii au dorit să-ți pună ţie 
cu şi mai mult temei virtutea la-ncercare, poftind din partea ta dovezi mai grăitoare decât cele pe care le-ai 
fi dat în marginile strâmte ale căsuței părintești şi-n preajma unui tată pe care eu îl ştiu peste măsură de bo- 
gat. Drept care la-nceput, precum am auzit, prin mijlocirea dragostei, din dobitoc fără simțire făcut-au om 
din tine și-apoi, prin vrăjmăşia sorții, iar acu la urmă prin această nesuferită întemnițare, vor să cunoască 
dacă tu nu te-ai schimbat cumva la suflet într-acest scurt răstimp în care-ai fost ferice de prada dobândită. 
Şi, dacă sufletul ţi-e același, atunci să ştii că zeii nu ţi-au mai dat nicicând o bucurie ca aceea pe care ţi-o 
gătesc acum. Și socot să-ți tălmăcesc această bucurie, ca să redobândeşti puterile pierdute şi ca să prinzi iar 
îndrăzneală. Pasimunda, bucuros de pacostea ce te-a lovit şi dârz părtaş al morţii sale, grăbeşte pe cât poate 
nunta, ca să se bucure de prada pe care soarta, blândă dintru-nceput cu tine, ţi-a dăruit-o, iar pe urmă, 
mânioasă aşa din bun senin, ţi-a luat-o înapoi. Acu, eu ştiu prin mine însumi cât trebuie să te doară o 
întâmplare ca aceasta - dacă iubeşti într-adevăr aşa precum socot - căci mie, fratele lui Pasimunda, Ormis- 
da după nume, îmi pregăteşte aceeași ocară, într-aceeaşi zi, luându-mi-o pe Cassandra, pe care o iubesc 
mai mult ca orișice pe lume. Ori, ca să ne vedem scăpați de vrăjmăşia sorții şi de ocara ei, ea însăși nu ne 
lasă decât o singură ieşire: tăria sufletelor noastre şi-a braţelor în care cuvine-se să ţinem spada şi să ne 
facem drum cu dânsa, răpindu-ne iubitele, tu pentru-a doua oară şi eu pentru întâia dată. De aceea, dacă 
vrei s-ajungi a dobândi din nou - nu libertatea, căci de ea, fără iubită, cred că prea puțin îți pasă - ci chiar 
pe dânsa, pe iubită, dacă m-ajuţi şi mă urmezi pe mine zeii îţi vor da prilejul s-o câştigi cu multă uşurinţă. 

Cuvintele acestea treziră iar la viață curajul şi puterile sărmanului Cimone; drept care, fără de zăba 


răspunse: 

— Lisimah, pentru o treabă ca aceasta n-ai fi putut găsi nicicând tovarăș mai de-ncredere şi mai 
puternic decât mine, dacă e vorba să m-aleg cu ce mi-ai spus mai adineauri; de aceea poruncește-mi ce 
anume vrei să fac și ai să-ți vezi porunca îndeplinită întocmai, cu forțe neînchipuit de mari. 

La care Lisimah răspunse: 

— De azi în două zile miresele au să calce pentru întâia oară în casele bărbaţilor, în care tu cu-ai tăi şi 
eu cu câţiva oameni de-ncredere, înarmaţi, vom pătrunde în faptul serii şi vom răpi miresele din mijlocul 
ospăţului, ducându-le pe o corabie anume pregătită de mine pe ascuns şi omorând pe orişicine va cuteza să 
ne stea în cale. 

Porunca îi fu pe plac lui Cimone, care rămase în temniţă până la ziua sorocită, fără să spună nimănui 
câte puseseră la cale. Iar când veni şi ziua nunţii, în casa mirilor se încinse o nuntă ca-n povești, de n-ai 
mai fi găsit ungher să nu răsune de cântări, de zaiafet şi voie bună. Dar către seară, Lisimah, după ce 
pregăti tot ce făcea trebuință, își adună tovarășii, pe Cimone cu ai săi şi câțiva prieteni de-ai lui, toți 
înarmați pe sub veşminte și, când i se păru că-i vremea s-o pornească, după ce le vorbi dintâi înflăcărându-i 
şi pe ei la gândul care-i sta pe suflet, îi împărți în trei: pe unii îi trimise cu mare grijă în port, pentru ca ei să 
aibă calea deschisă spre corabie când ar fi fost să plece, iar pe ceilalți îi luă cu sine și, ajunşi la casa cu 
pricina, lăsă o parte din ei afară, ca să păzească la intrare spre-a nu fi-nchiși cumva în casă ori prinşi când 
ar fi fost să iasă, iar el cu-al treilea pâlc şi cu Cimone alături o apucă în sus pe scară. Și ajungând în sala 
cea mare de ospeţe, unde miresele amândouă cu multe alte doamne se rânduiseră la masă şi aşteptau 
bucatele, se aruncară înainte şi, răsturnând mesele, fiştecare își luă iubita şi, așezându-le în braţele 
tovarășilor lor, porunciră să le ducă numaidecât pe corabie. Miresele începură să plângă și să țipe, şi cu ele 
împreună apoi şi doamnele şi slujitorii şi într-o clipită toată casa se umplu de plânset şi de larmă. Cimone 
şi Lisimah cu-ai lor, scoțând degrabă spadele, fără de nici o împotrivire, căci nimeni nu le sta în cale, o 
luară către scări şi, scoborându-le, dădură de Pasimunda care, cu un ciomag în mână, grăbea adus de larmă; 
Cimone îl izbi cu sete şi-i despică în două ţeasta, culcându-l mort pe jos. Iar când Ormisda, bietul, sări să-i 
vină într-ajutor, fu omorât şi el de-o lovitură a lui Cimone, şi toți ceilalți care încercară să se apropie cât de 
cât fură răniți şi împinși în lături de oamenii lui Lisimah și-ai lui Cimone. 

Apoi, lăsând casa îndoliată, plină de sânge şi de larmă, de lacrimi şi de jale, fără de nici o împotrivire, 
umblând strânşi laolaltă, ajunseră cu pradă cu tot la malul mării; şi după ce-şi urcară iubitele-n corabie, 
urcându-se şi ei cu-ai lor pe urma fetelor - în timp ce țărmul clocotea de oameni înarmaţi care veniseră să 
scape pe cele două fete - lăsară vâslele în apă, văzându-şi bucuroşi de drum. Și ajungând în Creta, fură 
primiţi acolo cu multă bucurie de prieteni şi de rude şi, cununându-se apoi cu nuntă mare şi frumoasă 
fieştecare cu iubita, se desfătară bucuroşi de pradă dobândită. În Cipru şi în Rodos, pe urma acestui furt, 
nemulțumirea obştei şi zarva stăruiră destulă vreme încă. Dar până mai la urmă, prin mijlocirea rudelor şi-a 
prietenilor, care săriră şi-ntr-un loc şi-n altul să puie o vorbă bună, se află o cale de-ndreptare şi, după o 
vreme de surghiun, Cimone şi Efigenia se întoarse bucuros în Cipru, iar Lisimah în Rodos cu draga lui 
Cassandra, și fiecare vieţui ani mulți şi fericiți alături de iubita sa în ţara lui de baștină. 


“OVESTEA A DOUA 


Gostanza îl iubeşte pe Martuccio Gomito şi, auzind c-ar fi murit, cu deznădejdea în suflet se urcă 


singură într-o barcă, pe care vântul o împinge până la cetatea Susei, regăsindu-şi iubitul teafăr 
la Tunis, i se arată, iar el, care dobândise prin sfaturile sale favoarea regelui din Tunis, o ia de nevastă 
și apoi se întoarce avut în Lipari, împreună cu dânsa. 


S 


Regina, văzând că povest 
şi ea una. Şi dânsa începu aşa: 

— Pe drept cuvânt oricine se cade să se bucure de faptele care-şi primesc răsplata cuvenită. Or, cum 
iubirea pân' la urmă se-arată a fi mai vrednică de bucurii decât de jale, mărturisesc că, povestind despre 
subiectul rânduit poveştilor de azi, voi asculta-o pe regină cu mai multă bucurie decât l-am ascultat pe rege, 
ieri, când am vorbit despre întâmplări atât de triste. 

Trebuie, aşadar, gingaşe doamne, să știți că nu departe de Sicilia se află o insulă micuță, căreia-i zice 
Lipari şi-n care nu demult trăia o prea frumoasă fată, Gostanza după nume, copila unor băștinași vrednici 
de toată cinstea. Şi de Gostanza aceasta se îndrăgosti un tânăr, de fel şi el din Lipari, Martuccio Gomito pe 
nume, băiat frumos, bine crescut şi tare priceput în meseria lui. Fata, pe de altă parte, se îndrăgosti şi ea de 
el, ba încă aşa de tare, încât nu se simţea ferice decât alăturea de dânsul. Și vrând Martuccio să se însoare 
cu ea, trimise peţitori s-o ceară de nevastă, dar tatăl fetei îi răspunse că el era sărac şi ca atare nu vroia să-i 
deie fata de nevastă. Văzându-se dat la o parte din cauza sărăciei lui, Martuccio, plin de obidă, se jură 
câtorva prieteni şi rude de-ale sale să nu mai calce în Lipari altcum decât bogat. Plecând dar de pe insulă, 
se apucă să tâlhărească pe mare în preajma Berberiei, prădând pe orişicine se dovedea mai slab ca el. Or, 
întru atari isprăvi soarta îi fu prielnică şi i-ar fi fost şi mai departe, de-ar fi ştiut încaltea să fie cumpătat. 
Dar, fiindcă nu-i era de ajuns că-n scurtă vreme ajunsese din cale-afară de bogat, şi el şi însoțitorii lui, în 
timp ce încerca să-și îndoiască avuţia, se întâmplă să cadă-n mâna unor corăbii saracine şi, după o luptă 
crâncenă, saracinezii îi prinseră pe toți şi-i jefuiră, zvârlindu-i după aceea pe cei mai mulţi în mare; şi 
cufundându-le corabia, îl luară pe Martuccio şi-l duseră la Tunis, unde fu închis în temniță, şi unde multă 


ci prin mai mulți şi feluriți - că toți acei care se aflau cu dânsul pe corabie fuseseră înecaţi în mare. 

Fata, care se amărâse, sărmana, peste poate de plecarea lui Martuccio, prinzând acu de veste că-i mort 
cu ceilalți dimpreună, plânse de potopi pământul şi până la urmă se hotărî să moară şi ea; dar nerăbdând-o 
inima să-şi facă sieşi silnicie, se chibzui să moară altminteri, silită adică de nevoie. Şi într-o noapte, 
strecurându-se pe ascuns din casa părintească şi ajungând în port, găsi din întâmplare pe țărm mai la o 
parte, o corăbioară de pescari, pe care (întrucât stăpânii ei tocmai atunci se coborâseră din ea) o află 
înzestrată cu toate cele de trebuinţă: pânze, catarge şi vâsle. Drept care, urcându-se degrabă în ea, vâsli 
oleacă până s-ajungă în larg şi apoi - deprinsă oarecum cu meșteşugul de luntraş şi corăbier ca orişicare 
femeie de pe acolo - întinse pânza pe catarg şi azvârlind în mare lopeţile şi cârma, se lăsă în voia vântului, 
gândindu-se că orişicum, de bună seamă vântul ori i-ar fi răsturnat corabia, uşoară cum era şi fără de 
cârmaci, ori ar fi împins-o cu putere, zdrobind-o de vreo stâncă; drept care ea, şi de-ar fi vrut n-ar fi putut 
să scape, ci vrând-nevrând s-ar fi înecat. Se-nfăşură dară pe cap c-o haină și plângând se întinse pe fundul 
bărcii. 

Atâta doar că lucrurile se petrecură altminteri de cum le chibzuise ea; căci vântul ce suflă fiind vânt de 
miazănoapte, o boare dulce şi ușoară, iar marea liniştită şi barca bine încheiată, a doua zi către asfinţit o 
împinse cale de o sută de leghe depărtare de Tunis, pe o coastă vecină cu cetatea Susa. Dar fata nu putea 
să-şi deie seama de se află pe apă sau pe uscat, căci hotărâse în sinea ei pentru nimica-n lume să nu ridice 
capul de jos, de unde sta culcată, şi nici nu-l ridicase. Ci spre norocul ei, când barca se izbi de țărm, pe 
aproape se afla o femeie sărmană care strângea de la uscat nişte năvoade de pescari; şi când văzu femeia 
barca, se minună cum de stăpânii o lasă să izbească malul, aşa umflată de apă cum era. De aceea, bănuind 
că poate pescarii dorm într-însa, se duse către barcă, dar nu văzu în ea pe nimeni decât pe fată; şi după ce o 


| vreme şezu ca vai de el. lar mai apoi, cu vremea, în Lipari se lăţi vestea - şi nu doar printr-un om sau doi, 

rigă de mai multe ori, căci fata dormea dusă şi n-auzea nimic, în cele din urmă o deșteptă din somn ș 
dându-și seama că-i creştină după veşmântul ce-l purta, o agrăi pe limba ei şi-o întrebă cum de ajunsese la 
țărm în barca aceea, singură, singurică. Copila, auzind-o vorbind pe latineşte“?, crezu că poate vântul, 
schimbându-și dintr-o dată calea, o adusese iar în Lipari şi ca atare, sărind ca friptă în picioare, se apucă să 
cerceteze malul jur împrejur; dar necunoscând locul şi pomenindu-se pe uscat, o întrebă pe femeie unde se 


află. La care dânsa îi răspunse: 

— Copila mea, eşti lângă Susa, cetate în Berberia. 

Când auzi sărmana fată pe unde ajunsese, mâhnită cum era că Domnul nu-i trimisese moartea, cu 
teama în suflet ca nu cumva să aibă a pătimi ruşine şi fără a ști ce să mai facă, se aşeză jos lângă barcă și 
începu să plângă. Când o văzu ce face, femeia, înduioşată, se apucă s-o roage şi atâta se rugă de dânsa, 
până ce-o duse acasă la ea, în coliba ei; acolo, mângâind-o cu fel de fel de vorbe, o îndemnă să-i spună 
cum de ajunsese acolo şi fata, biruită, îi spuse. Drept care pricepând femeia că nu mâncase din ajun, îi 
aşeză în față un codru uscat de pâine, niscaiva peşti şi apă şi se ţinu de capul ei până ce fata înghiţi vreo 
două îmbucături. Apoi, la rândul ei, Gostanza o întrebă şi ea cine era şi cum se face că ştie să vorbească pe 
limba latinească; femeia îi răspunse c-o cheamă Carapresa şi că era din Trapani, dar că intrase slugă pe 
locurile acelea la nişte corăbieri creştini. Fata, când auzi c-o cheamă Carapresa%5, deşi era tare amărâtă, fără 
să ştie cum și din ce pricină anume, se bucură ca de-un semn bun de numele acesta şi prinse a trage iar 
nădejde, deşi habar n-avea de ce, uitându-şi oarecum de gândul morţii. Drept care, fără să spuie cine este şi 
de pe unde vine, o rugă frumos pe femeie să aibă milă de tinereţea ei şi să se-ndure a-i da un sfat, pe care 
ea, urmându-l, să se păstreze întru credinţă şi curăţenie. 

Carapresa, când auzi ce-i cere, bună la suflet cum era, lăsând-o în colibă, strânse năvoadele în grabă şi 
întorcându-se la fată, după ce-o înveli din cap până-n picioare într-o broboadă a ei, o duse pân' la Susa; iar 
când ajunseră-n cetate îi zise: 

— Ascultă aici, Gostanza, am să te duc la o femeie tare de treabă, o saracină bătrână şi miloasă, la care 
umblu eu de multe ori la lucru, şi-am să te dau în grija ei, rugându-mă de ea cum m-oi pricepe eu mai bine. 
Sunt pe deplin încredinţată c-o să te ia cu drag la dânsa şi-are să-ți fie ca o mamă; iar tu, slujind-o cu 
credinţă, să te sileşti să-i fii pe plac, până ce Domnul Dumnezeu s-o îndura să-ţi facă parte de-o soartă mai 
blajină. 

Şi cum grăi aşa făcu. 

Doamna, care era tare bătrână, după ce-i dete ascultare femeii, se uită la fată, privind-o drept în față şi 
începu să lăcrămeze; apoi, prinzând-o în braţe, o sărută pe frunte şi apucând-o de mână o duse înăuntru-n 
casă, pe unde ea şedea cu alte câteva femei, care lucrau cu mâna, fie-n mătase, fie-n piele, fie-n frunze de 
palmier, felurite lucruşoare, trăind acolo singure, fără bărbat la casă. Gostanza învăţă şi ea curând un 
meşteşug, prinse a lucra cu ele şi în așa măsură ştiu să dobândească bunăvoința şi iubirea doamnei şi a 
celorlalte fete, de îţi era mai mare dragul să vezi ce bine se înțeleg. Apoi, în scurtă vreme, cu ajutorul lor, le 
învăţă şi graiul. 

În timp ce fata sta la Susa (după ce acasă la părinţi fusese plânsă ca pierdută şi moartă), se întâmplă - 
fiind rege în Tunis unul pe nume Mariabdela - ca un bărbat de neam, un tânăr cu mare trecere în Granada, 
pământul lui de baştină, să dea năvală așa deodată cu o mulţime de ostași asupra regelui din Tunis, zicând 
c-acel regat i se cuvine lui. Or, zvonul ajungând și la urechea lui Martucicio care se afla la închisoare şi 
care ştia bine graiul saracinez, prinzând de veste el că regele din Tunis se străduia din răsputeri să-şi apere 
regatul, se apucă să-i spuie unuia dintre temnicerii care-l păzeau pe el şi pe ceilalți tovarăşi ai lui: 

— Dacă-aş putea să stau cu regele de vorbă, i-aş da un sfat prin care şi-ar dovedi dușmanii. 


32 În evul mediu, limbii italiene i se zicea limba latină (n. t.). 

Paznicul spuse aceste vorbe mai marelui său, care la rândul lui le spuse iute regelui. Drept care, aces 
porunci să-i fie înfățișat Martuccio şi-l întrebă ce sfat ar fi putut să-i deie. Martuccio îi răspunse: 

— Stăpâne, dac-am priceput eu bine din câte mi-a fost dat să văd pe vremuri când m-am aflat aicea, 
supuşii înălțimii-tale se luptă, dacă nu mă-nşel, mai mult cu arcul şi săgeata decât cu alte arme: de aceea, 
de-am afla un chip ca cei din tabăra duşmană să ducă lipsă de săgeți şi arcaşii înălțimii-tale să aibă-n 


schimb destule, eu socotesc că biruinţa ar fi de partea noastră. 

La care regele răspunse: 

— Nu-ncape îndoială că dacă am face precum spui, mi-aş birui vrăjmaşii. 

Martuccio zise atunci: 

— Stăpâne, dacă vrei, treaba se face şi iată cum: să pui să-ți facă pentru arcaşii dumitale şi arcurile lor 
corzi mult mai subţirele decât se fac de obicei; şi să mai pui să-ți facă săgeți cu crestătura anume potrivită 
la subțirimea corzilor; dar lucrurile astea trebuiesc făcute-n mare taină, ca nu cumva dușmanii prinzând de 
veste să găsească o îndreptare oarecare. Şi iată de ce-ţi spun acestea: după ce arcaşii duşmanilor şi-or 
isprăvi de tras săgețile lor şi voi pe ale voastre, pre câte ştii, dușmanii se vor vedea siliţi s-adune de pe jos 
săgețile trase de voi în timpul bătăliei, după cum şi ai voştri le vor culege pe-ale lor; atâta doar că ei n-au să 
se poată folosi de săgețile voastre, căci corzile lor groase n-au să pătrundă în crestătura îngustă a săgeților, 
pe câtă vreme, dimpotrivă, săgețile dușmane vor merge de minune la arcurile noastre, căci coarda fiind 
subţire va prinde lesne o săgeată cu crestătură largă; drept care ai voştri vor putea să tragă din belşug săgeți, 
pe câtă vreme ai lor vor duce mare lipsă. 

Regele, om cu scaun la cap, găsi pe placul său povaţa lui Martuccio şi urmând-o cu sfințenie, 
printr-însa îşi birui vrăjmaşii. Din care pricină Martuccio îi dobândi milostivirea şi ca atare în scurtă vreme 
ajunse om de vază în Tunis şi mare bogătaş. 

Zvonul acestor întâmplări se răspândi în toată ţara şi află de dânsul şi Gostanza, care-l plânsese pe 
Martuccio socotindu-l mort, atât amar de vreme; de aceea, aflând acum că-i teafăr, simţi cum se aprinde 
într-însa cu negândită vâlvătaie iubirea amorțită oleacă, trezind din nou la viață nădejdea ei cea moartă. 
Drept care îi povesti stăpânei la care sta tot ce păţise şi c-ar dori să meargă pân' la Tunis să-şi sature acolo 
ochii cu cele câte auzise despre Martuccio Gomito. Stăpâna îi lăudă dorinţa şi ca o mamă adevărată, 
urcându-se cu ea într-o barcă, se duse pân' la Tunis, unde împreună cu Gostanza fu găzduită la o rudă de-a 
ei cu multă omenie. Or, cum o luase împreună cu dânsa şi pe Carapresa, Gostanza o trimise să afle ştiri 
despre Martuccio; şi aflând din gura ei că-i teafăr şi c-ajunsese om de vază, stăpâna vru cu dinadins să fie 
ea cea care să-i spună lui Martuccio că draga lui Gostanza venise anume ca să-l caute. Şi într-o bună zi, 
ducându-se la el acasă, îi spuse: 

— Martuccio, în casa mea s-a nimerit să pice un servitor de-al tău venit din Lipari și care doreşte să-ți 
vorbească în taină; de aceea am venit eu însămi să te înştiințez, căci m-a rugat să nu mai spun şi altora câte 
mi-a spus. 

Martuccio îi mulțumi şi apoi porni cu ea spre casă. Fata, când îl văzu, fu cât p-aci să moară de-atâta 
bucurie şi, nemaiputându-se stăpâni, cât ai clipi din ochi i se azvârli la piept cu braţele deschise, 
îmbrățişându-l cu iubire; și fie pe de o parte din cauza celor pătimite, fie din cauza bucuriei, fără să poată 
scoate o vorbă, porni să plângă pe tăcute. Văzând-o în fața lui, Martuccio rămase înmărmurit o clipă şi apoi 
grăi suspinând: 

— Trăieşti, iubita mea? E atâta amar de vreme de când am auzit că te-ai pierdut în lumea largă şi nici 
la noi măcar, în Lipari, nimeni nu ştie ce s-a-ntâmplat cu tine. 

Şi zicând astfel, cu lacrimile-n ochi, o sărută și-o îmbrățişă cu multă duioșie. Gostanza îi povesti 
peripețiile ei toate şi-i spuse cât de omenos o găzduise doamna la care se aciuase. Martuccio, după ce 
şezură mai multă vreme de poveşti, plecând de la Gostanza, se duse drept la rege şi-i povesti toată povestea, 
şi cele ce răbdase el, şi cele ce răbdase fata, mai adăugând la urmă c-avea de gând acum să se cunune cu 
Gostanza, cu învoirea lui, după credinţa creştinească. Regele se miră de toate aceste întâmplări şi, trimițând 

pă Gostanza şi aflând din gura ei cum că Martuccio nu minţise, grăi: 
— Dacă-i aşa, pe drept cuvânt, ţi-ai câştigat bine bărbatul! 
Şi poruncind să i se aducă daruri bogate şi frumoase, dădu din ele o parte fetei şi alta lui Martuccio, 
lăsând la voia lor să facă ce le-ar fi fost mai drag. 
Martuccio, după ce-o cinsti pe doamna aceea cumsecade ce-o găzduise pe Gostanza şi mulțumi de 


toate câte le săvârşise pentru fată, dându-i şi daruri potrivite cu ea şi starea ei, îşi luă rămas bun de la dânsa, 
nu fără multe lacrimi vărsate da Gostanza, şi apoi plecă. Pe urmă, cu învoirea regelui, urcându-se într-o 
corăbioară cu Carapresa dimpreună, împinși de vânt prielnic, se întoarseră în Lipari, primiţi fiind de toată 
lumea cu negrăită bucurie. Şi acolo, rânduindu-şi o nuntă ca-n poveşti, Martuccio se însura cu fata şi multă 
vreme apoi se bucurară dimpreună în bună pace şi în tihnă de roadele iubirii lor. 


W- OVESTEA A TREIA 


Pietro Boccamazza fuge cu Agnolella; se întâlnesc cu niște hoţi; fata se ascunde într-o pădure şi 
apoi e dusă într-un castel. Pietro e prins, dar scapă din mâinile tâlharilor şi după felurite peripeții 
nimereşte la castelul unde se află Agnolella; o ia de nevastă şi se întoarce cu ea la Roma. 

Din câţi se aflau de față, nici unul nu scăpă prilejul de-a lăuda povestea Emiliei; iar regina, văzând că 


se sfârşeşte, îi porunci Elisei să spună mai departe. Elisa, dornică fiind să-i deie ascultare, prinse a grăi 
astfel: 

— Grațioase doamne, îmi vine-n minte o noapte înfricoşătoare pe care au petrecut-o doi tineri 
neprevăzători; dar fiindcă după dânsa urmat-au zile fericite (şi deci povestea mea nu se abate nicidecum de 
la subiectul rânduit), v-o povestesc cu drag: 

La Roma, care odinioară se afla în fruntea întregii lumi după cum azi e-n coada ei, trăia nu de mult un 
tânăr, pe nume Pietro Boccamazza, vlăstar al uneia din cele mai nobile familii din Roma acelor vremi. Şi 
tânărul acesta se îndrăgosti de-o fată tare frumoasă şi plăcută, pe nume Agnolella, copila unui oarecare 
Gigliuozzo Saullo, un om de rând şi fără vază, dar tare drag celor din Roma. Şi îndrăgind-o tânărul, făcu el 
ce făcu şi până la urmă fata prinse a-l iubi şi ea pe el nu mai puţin ca el pe dânsa. Împins de dragostea-i 
fierbinte, Pietro, văzând că nu e chip să mai îndure chinul pe care i-l pricinuia dorinţa aprinsă după fată, o 
ceru de nevastă. Dar ai săi, cât ce-aflară de una ca aceasta, săriră toți pe capul lui şi-l ocărâră straşnic, iar 
pe de altă parte îi trimiseră vorbă lui Gigliuozzo Saullo ca nu cumva să-şi puie mintea cu vorbele lui Pietro, 
căci de-ar fi cutezat s-o facă, nu l-ar fi socotit nicicând, nici rudă, nici prieten. Pietro, văzând că i se aţine 
calea, singura cale potrivită prin care socotea s-ajungă a-şi împlini dorința, fu cât p-aci să moară de atâta 
supărări; şi, dacă tatăl fetei s-ar fi învoit, el unul, în ciuda rubedeniilor, s-ar fi însurat totuşi cu fata. Dar 
fiindcă n-avea încotro, îşi puse în gând să facă astfel, încât s-ajungă tot acolo, dacă ar fi vrut şi fata; şi 

ând printr-o a treia gură că Agnolella se învoieşte, se hotărî cu ea împreună să fugă amândoi din Rom 
Drept care pregătindu-și fuga din vreme, într-o dimineaţă sculându-se cu noaptea-n cap, porni călare cu 
Agnolella şi-o luă către Anagni, pe unde avea niscaiva prieteni, oameni de toată încrederea. Şi călărind ei 
doi aşa, fără să aibă timp săracii să se desfete ca de nuntă, căci se temeau că-s urmăriți, vorbeau de 
dragoste şi uneori se sărutau. 


Ci Pietro, neştiind bine drumul, cam la vreo opt leghe de Roma, se întâmplă ca-n loc s-o ţie pe dreapta, 
cum ar fi trebuit, s-o ieie pe-o cărare la stânga. Şi n-apucară să călărească două leghe, că se treziră aproape 
de un castel micut, din care, fiind văzuţi, ieşiră de îndată vreo doisprezece ostaşi. lar când se apropiară bine, 
fata îi văzu şi strigă: 

— Pietro, s-o luăm la fugă, că vin asupra noastră! 

Şi cum se pricepu mai bine, îşi îndreptă degrabă roibul către-o pădure adâncă şi-l îmboldi cu pintenii, 
înfiptă bine în oblânc; roibul, simțind împunsătura, o luă întins la fugă, ducând-o pe stăpână în codru. 

Ci Pietro, care se uita mai mult la ea decât la drum, cum n-apucase să-i zărească pe ostaşi aşa de 
repede ca dânsa, în timp ce sta şi se uita să vază de unde vin, fu ajuns de ei din urmă, fu prins şi dat jos de 
pe cal; şi întrebat fiind cine era, după ce spuse, ostaşii se apucară să sfătuiască între ei, zicând: 

— Ăsta-i de-al duşmanilor noştri; ce alta am putea să-i facem decât să-i luăm veșmintele și calul şi 
apoi să-l spânzurăm de vreun stejar, ca să plesnească de ciudă toţi Orsinii*. 

Şi, după ce căzură cu toții la învoială, îi porunciră lui Pietro să se dezbrace de veşminte. În timp ce el 
se dezbrăca, ştiind bine ce-l aşteaptă, nişte oşteni, nu mai puţin de douăzeci şi cinci la număr, dădură buzna 
peste ceilalți, strigând: 

— Pe ei! Măcelăriţi-i! 

Ostaşii luaţi aşa deodată, îl lăsară în plata Domnului pe Pietro, văzându-și de apărare; dar pricepând 
că-s mai puţini la număr ca duşmanii, se puseră pe fugă şi ceilalți după ei. Pietro, dacă văzu aşa, îşi luă 
degrabă hainele, sări pe cal şi-o luă la goană spre pădure, pe unde apucase fata. Dar nefiind chip să afle în 
codru nici drum, nici cărăruie, nici urmă de potcoavă, când socoti că-i la adăpost de cei care-l prinseseră și 
de ceilalți veniţi pe urmă, văzând că nu-și găseşte iubita nicăieri, fără pereche de mâhnit, se apucă să 
plângă şi să cutreiere pădurea, strigând-o pretutindeni. Dar nimeni nu-i dădea răspuns şi el nu cuteza să se 
întoarcă înapoi şi nici să meargă înainte, căci nu ştia unde-ar ajunge, iar pe de altă parte se mai temea și 
pentru el şi pentru draga lui de fiarele sălbatice, părându-i-se întruna c-o vede pe Agnolella sfâșiată de lupi 
sau de urs. 

Umblă dar Pietro al nostru zi de vară până-n seară, strigând întruna prin pădure şi făcând cale întoarsă, 
tocmai când socotea că merge țintă înainte; dar până mai la urmă, de atâta plâns şi de strigare, de frică şi de 
foame, căzu răpus şi nu fu chip să meargă mai departe. Și când văzu că se înnoptează, neștiind ce să mai 
facă, dând de un stejar vânjos se cobori din șa şi îşi legă murgul de pom; iar el, ca nu cumva să-l sfâșie 
vreo fiară, se cațără în stejar. Nu după mult ieşi şi luna în noaptea limpede de vară; dar Pietro, neîndrăznind 
să doarmă, ca nu cumva, să cadă - deşi, la drept vorbind, nici de-ar fi fost la adăpost şi tot n-ar fi putut 
dormi de atâta supărare și grijă pentru fată - veghe mai toată noaptea, plângând și suspinând şi 
blestemându-şi nenorocul. 

Fata, luând-o la sănătoasa fără să ştie încotro, precum am spus mai înainte, lăsându-se mânată de 
bunul plac al calului, pătrunse aşa de adânc în codru, încât nu mai putu să vază locul pe unde pătrunsese; 
de aceea, întocmai ca şi Pietro, când așteptând şi când umblând, când hohotind şi când strigându-l, tot 
tânguindu-şi soarta, din zori şi până-n asfinţit se învârti zadarnic printr-acel loc sălbatic. În cele de pe urmă 
însă, văzând că Pietro nu mai vine, cum începea să se însereze, dând peste o potecuţă, o apucă pe-acolo şi 
tot ducând-o roibul, după ce călări cale de două leghe şi poate mai bine, zări din depărtare o casă, spre care 

îndreptă pe cât putu mai iute; şi acolo nimeri peste un moşneag de treabă, care trăia în căsuţa aceea c 
bătrânica lui. Când o văzu că-i singurică, bătrânul o întrebă: 

— Fata moşului, da' cum de umbli tu de una singură p-aici, acu' la vremea asta? 

Fata, plângând, răspunse că se pierduse în pădure de cei care o însoțeau şi întrebă cât mai avea de mers 
pân' la Anagni. La care mogul îi răspunse: 


— Păi nu e ăsta drumul ce duce la Anagni; că până acolo-i cale lungă, mai mult ca 12 poştii. 

Fata grăi atunci: 

— Da' oare nu-i vreun han p-aici, să pot trage la el? 

— Nici unul nu-i aşa de aproape ca să ajungi pe zi la el, răspunse mogul către fată. 

La care dânsa zise: 

— N-aţi face bunătatea să-mi dați sălăşluire aicea peste noapte, de vreme ce aiurea n-am unde să mă 
duc? 

Moşneagul îi răspunse: 

— Noi te primim cu drag, fetico; da' vezi că pe la noi p-aicea şi zi şi noapte întruna se abat tot soiul de 
drumeţi, şi buni şi răi, şi foarte adesea lasă prăpăd pe urma lor; şi dacă ceasul rău ar face să vie acu' că eşti 
aicea vreo ceată de haiduci de-aceia, văzându-te frumoasă şi tinerică precum eşti, o să se dea la tine şi-au 
să-ți aducă necinstire; iar noi n-o să putem să te-ajutăm. De aceea eu ţi-o spun de-acuma ca nu cumva pe 
urmă, de-o fi, ferit-a Domnul, să se întâmple așa, să dai vina pe noi. 

Fata, văzând că-i noapte afară, deși cuvintele moşneagului o înspăimântară, îi răspunse: 

— Dacă ne-ajută Dumnezeu, o să scăpăm şi dumneavoastră şi eu de-o pacoste ca asta. lar dacă o fi să 
mi se-ntâmple ce-aţi spus, apăi din două rele mai bine rabd să fiu pângărită de oameni decât să mă sfâşie 
vreo fiară din pădure. 

Şi zicând astfel, după ce cobori de pe cal, intră în casa moșneagului, unde cină sărăcăcios cu dânşii 
dimpreună cu ce se nimeri şi apoi, aşa îmbrăcată, se aruncă pe-un pat micuţ, lângă cei doi bătrâni şi nu mai 
conteni cât fu noaptea de lungă cu suspinatul şi cu plânsul, jelindu-se amar de soarta ei şi de-a lui Pietro, 
de care nu trăgea nici o nădejde de mai bine. Şi cum şedea aşa, spre revărsat de zori i se păru că aude 
zgomot de pași pe afară; de aceea, sculându-se degrabă, se duse într-o curte mare care se afla înapoia casei 
şi acolo, zărind într-un ungher o grămadă mare de fân, se duse şi se ascunse într-însa, ca oamenii aceia să 
n-o găsească aşa de iute, de-ar fi venit acolo. Şi abia se ascunsese, că drumeţii, o adunătură de nemernici, 
se şi năpustiră asupra uşii, bătând să le deschidă. Iar după ce moşneagul le descuie şi intrară în casă, găsind 
roibul copilei cu șa cu tot pe el, îl întrebară pe bătrân cine era acolo. La care omul, nevăzând-o pe fată 
nicăieri, răspunse: 

— Nu-i nimeni, numai noi; cu roibul ăsta - nu ştiu zău de unde-o fi fugit - ne-am pomenit aseară aicea 
şi l-am adus în casă, să nu-l mănânce lupii. 

— Dacă-i aşa, grăi vătaful hoților, e numai bun de noi, că ş-aşa n-are alt stăpân. 

Împrăştiindu-se dar tâlharii prin casă, o parte din ei se duse în curte şi acolo, punându-și scuturile jos şi 
lăncile pe lângă ele, unul din ei, aşa într-o doară, își azvârli lancea în fân şi fu mai, mai s-o împlânte în fată 
şi dânsa, să se dea de gol, căci lancea îi trecu pe lângă sânul stâng, ba încă așa de aproape încât îi sfâşie 
veşmântul. Drept care dânsa, temându-se că e rănită, fu cât p-aci să țipe, dar amintindu-și unde se află, își 
luă degrabă seama şi se opri tăcând chitic. 

Tâlharii, risipiţi în dreapta şi în stânga, după ce-şi fripseră pe jar niscaiva iezi şi altă carne, mâncând și 
bând pe săturate, plecară într-ale lor, ducând cu ei şi roibul fetei. După ce se depărtară o bucăţică bună, 
moşneagul o întreabă pe babă: 

— Ce-o fi cu fata noastră, că n-am văzut-o nicăieri, de când ne-am deşteptat? 

Baba îi răspunse că nu ştie şi începu s-o caute. Fata, simțind că hoţii plecaseră, ieși din fân; drept care 
moșul, nespus de bucuros să ştie că nu-ncăpuse pe mâna tâlharilor, văzând că-i zi de-a binelea, îi spuse: 

— Acu' că e lumină afară noi te-nsoţim, dacă pofteşti până la nişte palaturi aicea nu departe, ca la vreo 

nci leghe de drum, unde-ai să fii la adăpost: dar va să vii pe jos, că blestemaţii de tâlhari care-au plec 
de-aicea i-au şterpelit căluțul. 

Fata, împăcându-se cu gândul că rămăsese fără cal, îi rugă frumos s-o ducă la castel; drept care 
pornindu-se la drum, spre seară ajunseră acolo. 
Castelul era al unui nobil din familia Orsinilor, pe care îl chema Lieillo di Campo di Fiore; şi, spre 


norocul fetei, nevasta cavalerului, o femeie tare bună la suflet și evlavioasă, se afla tocmai acolo. Când o 
văzu pe fată, o cunoscu numaidecât şi o primi cu bucurie, poftind să afle cu amănuntul cum de ajunsese 
acolo. Fata o luă de la capăt şi-i povesti toată povestea. Doamna, care îl cunoștea deopotrivă şi pe Pietro, 
căci era prieten cu bărbatul ei, se amărî la suflet de cele întâmplate şi aflând unde fusese prins, fu sigură 
că-i mort. De aceea îi zise fetei: 
— De vreme ce nu ştii nimic de Pietro al tău, rămâi cu mine pân-am să aflu un prilej să te trimit la 
Roma fără primejdie pentru tine. 
Pietro, cum sta sărmanul în stejar cu inima zdrobită de atâta suferință, cam pe la miezul nopţii zări 
venind o haită ca de vreo douăzeci de lupi, care toţi, cât ce-i văzură calul, făcură cerc în jurul lui. Roibul, 
simţindu-i, smuci capul şi rupse frâul, dând să fugă; dar, fiind înconjurat de lupi nu izbuti şi se apără mult 
timp cu dinții şi copitele; la urmă însă lupii îl doborâră la pământ, îi sfârtecară grumazul şi-i spintecară 
burta cât ai clipi din ochi, iar după ce-l mâncară tot, lăsând numai ciolanele, se afundară în pădure. Pietro, 
sărmanul, care în roib găsise un prieten şi un sprijin, rămase năucit, gândindu-se că niciodată n-avea să 
poată să mai iasă din codrul cela blestemat. Şi către dimineaţă, în timp ce zgribulea în stejar aproape mort 
de frig, cum tot căuta cu ochii în jur, zări în faţa lui, ca la vreo leghe poate, o vălvătaie mare. De aceea, cât 
ce zărea se lumină de-a binelea, dându-se jos din pom cu teamă, o apucă într-acolo şi tot umblând cu spor 
înainte, ajunse pân! la foc, unde dădu peste nişte ciobani, strânşi roată în jurul lui, mâncând şi petrecând, și 
care-l luară între ei de milă. După ce mancă şi se încălzi la foc, Pietro le povesti ce pătimise şi cum de 
ajunsese singur prin părțile acelea şi-i întrebă apoi de nu se află prin preajma locului vreo casă sau vreun 
castel unde să tragă. Ciobanii îi răspunseră că la vreo trei poştii de acolo erau nişte palaturi ale lui Liello di 
Campo di Fiore, în care tocmai se afla nevasta cavalerului. Pietro, nespus de bucuros, rugă pe careva din ei 
să-l ducă pană acolo şi doi ciobani mai săritori îi împliniră voia. După ce ajunse la castel, dând peste nişte 
cunoscuţi, Pietro încercă să afle chip spre a cerceta pădurea, ca s-o găsească pe Agnolella; dar într-acestea 
fu chemat să se înfăţişeze doamnei. Pietro se duse de îndată și, când o văzu în preajma ei pe Agnolella, fu 
cât p-aci să cadă Jos de atâta bucurie. O lume întreagă ar fi dat s-o poată săruta, dar, cum se ruşina de 
doamna, îşi stăpâni pornirea. Şi dacă el fu bucuros, apăi nici bucuria fetei nu fu de toc mai mică. 
Doamna, primindu-l şi cinstindu-l ca pe un oaspe drag, după ce află din gura lui cum se întâmplase 
treaba, îl dojeni că nu-şi ascultă părinţii şi că vrea dinadins să se însoare potrivnic vrerii lor. Dar când văzu 
că-i hotărât şi că din partea ei copila atât aştepta şi ea, își zise în sinea ei: „De ce-mi sfarm capul pe 
degeaba? Copiii ăştia se iubesc şi se cunosc unul pe altul; de prieteni, amândoi sunt prieteni cu bărbatul 
meu şi dorinţa lor e cinstită. 
Ori dacă unul a scăpat de la spânzurătoare, iar celălalt de bătaia lănci, şi amândoi de fiare, e semn că 
Dumnezeu n-are nimica împotrivă dacă poftesc să se cunune. Facă-se dar pe voia lui”. 
Şi întorcându-se spre tineri, le zise: 
— Dacă vouă vă stă pe suflet să vă luaţi, eu n-am nimica împotrivă: să fie cum vreţi voi şi nunta s-o 
serbăm aici pe cheltuiala lui Liello. Că mai pe urmă, de-mpăcat, vă-mpac eu cu părinţii. 
Pietro în culmea fericirii, și Agnolella și mai şi, se cununară acolo, iar doamna se trudi să le cinstească 
nunta pre cât putu mai bine acolo sus la munte, unde cei doi îndrăgostiți gustară mai întâi roadele dulci ale 
iubirii. 
Pe urmă, la vreo câteva zile, doamna porni cu ei călare şi, străjuiți de pază bună, se întoarseră la Roma, 
unde, aflându-i pe părinţii lui Pietro foc şi pară de ceea ce făcuse, îi împacă cu tinerii. 
Iar Pietro cu Agnolella lui trăiră pân' la bătrânețe în tihnă şi-ntru desfătare. 

OVESTEA A PATRA 


Ricciardo Manardi e găsit de messer Lizio din Valbona cu fata lui, pe care apoi o ia de nevastă şi 
se împacă cu bătrânul. 


După ce Elisa tăcu ascultând laudele pe care tovarășele ei le aduceau poveștii spuse de dânsa, regina îi 
porunci lui Filostrato să spună şi el o poveste; Filostrato începu râzând: 

— Multe din dumneavoastră de-atâtea ori m-au ocărât fiindcă v-am silit să povestiți şi s-ascultaţi 
poveşti de jale şi de plâns, încât acum - ca s-o mai dreg și să răscumpăr oarecum durerea ce v-am pricinuit 
- mă văd silit să povestesc o istorioară mai hazlie, ca să vă fac să râdeţi; de aceea am de gând să v-arăt 
acum, printr-o poveste mai scurtuţă, cum a ajuns la bun sfârşit iubirea a doi îndrăgostiţi, ce n-au avut de 
pătimit, decât doar câteva suspine şi-o spaimă zdravănă, dar scurtă, amestecată cu ruşine. 

Trăia dar în Romagna, prealuminate doamne, şi nu-i prea mult de-atunci, un cavaler curtenitor și foarte 
de ispravă, pe care-l chema messer Lizio din Valbona; şi cavalerului acestuia - târziu, spre bătrâneţe - 
nevastă-sa, pe nume madonna Giacomina, îi dărui o copiliță care, crescând, ajunse să se facă o frumuseţe 
de fată, mai mândră şi mai drăgălaşă ca oricare alta din partea locului. Or, cum părinţii ei o aveau numai pe 
dânsa, o drăgosteau și o iubeau ca pe ochii lor din cap, păzind-o cu nespusă grijă şi așteptând să o mărite 
cu cine ştie ce fecior de neam şi casă mare. 

Acu, pe la numitul messer Lizio pe acasă umbla deseori şi se ţinea cu el în vorbă un tânăr frumușel şi 
proaspăt ca o floare, din neamul Manardilor de Brettinoro, Ricciardo după nume, de care messer Lizio şi 
doamna lui nu se păzeau cu nici un pic mai mult decât s-ar fi păzit de un fecior de-al lor. Iar el văzând, ba 
azi ba mâine, cât de frumoasă-i fata lor, cât de gingașă, de plăcută, de aleasă întru deprinderi şi numai bună 
de măritat, se îndrăgosti cu foc de dânsa, dar îşi păzi cu mare grijă taina iubirii lui. Ci fata, dându-şi seama 
că-i îndrăgită pe ascuns, fără a se da în lături, prinse a-l iubi şi ea pe tânăr, de care lucru el fu foarte 
mulțumit. Şi cum de atâtea ori îi sta pe limbă să-i vorbească, dar la o adică amuţea, odată, aflând prilej 
prielnic și luându-și inima în dinţi, îi zise: 

— Caterino, te rog frumos nu mă lăsa să mor de dragul tău. 

La care fata zise iute: 

— Ferească Dumnezeu să nu mor eu de-al tău. 

Şi acest răspuns, îmbărbătându-l şi bucurându-l pe Ricciardo, îl îndemnă să-i spună: 

— Eu, dinspre partea mea, sunt gata orişicând să fac tot ce pofteşti; dar numai ție-ți stă-n putere să 
mântui viața ta şi-a mea. 

Atuncea fata îi răspunse: 

— Ricciardo, tu vezi doar ce straşnic sunt păzită; de aceea mi-e cu neputinţă să văd ce-aş putea face ca 
să te-aduc la mine. Dar dacă nu găsești o cale pe care eu, urmând-o, să n-am a pătimi ruşine, mi-o spune 
fără frică şi am să fac precum pofteşti. 

Ricciardo, care se gândise la multe, mai din vreme încă, răspunse cu grăbire: 
— Caterinuţo dulce, eu nu ştiu zău ce alta ai putea face decât să vii sau să te culci afară-n foişorul cela 
ce dă-n grădina casei voastre şi unde - dac-oi şti că eşti acolo peste noapte - m-oi strădui să viu şi eu, deşi e 
tare înalt. 

La care Caterina zise: 


— Dacă te-ncumeţi să te urci, eu cred c-oi izbuti să fac într-aşa chip, încât să pot dormi acolo. 
Ricciardo îi răspunse c-avea să vie negreșit şi, zicând astfel, se sărutară o dată în fugă şi-apoi se 
despărțiră. 
A doua zi, cum vremea era către sfârșit de mai, copila începu, de faţă cu măicuţa ei, să se tot vaite că 
de cald şi multă zăpuşeală nu izbutise nicidecum să-nchidă ochii toată noaptea. 

La care maică-sa îi răspunse: 

— Ce fel de cald, fetito? Ba chiar că n-a fost cald deloc. 

Ci Caterina zise: 

— Măicuţă, ar trebui să zici „după părerea mea” şi-atuncea poate-ai spune drept; da' vezi că dumneata 
nu te gândeşti pesemne cu cât mai calde-s fetele decât femeile bătrâne. 

Femeia îi zise atunci: 

— Aşa-i fetiţo, bine zici, da' ce să-ți fac? Doar n-oi fi vrând să poruncesc și vremii acu! Vremea e 
vreme şi se cade s-o rabzi aşa cum vine. Poate să fie mai răcoare la noapte şi-ai să dormi mai bine. 

— Măcar de-ar fi aşa cum zici! răspunse Caterina. Dar nu prea-i obiceiul ca nopțile să se răcească 
tocmai când e să vie vara. 

— Şi-atunci ce-ai vrea, mă rog, să-ţi facem? o întrebă femeia. 

La care fata îi răspunse: 

— De nu v-ar fi cu supărare ție şi tatii, eu aş pune să-mi facă un pătuț în foişorul care dă deasupra în 
grădină, lângă odaia tatii, şi m-aş culca acolo; ascultând privighetoarea şi fiind mai la răcoare, aş sta cu 
mult mai bine afară decât la dumneata-n odaie. 

Bătrâna îi zise atunci: 

— Bine, fetiţe, fii pe pace; i-oi spune şi lui taică-tu şi-om face cum vrea el. 

Ci messer Lizio, auzind de la nevasta dumnealui ce vrea să facă faţă, cum era om bătrân, şi ca atare 
cam sucit oleacă, îi răspunse: 

— Ce naiba de privighetoare îi mai lipseşte acu? la să mă lase-n pace! Că dacă nu, i-arăt eu ei şi-o 
adorm, cu ţârâit de greieri! 
Fata, când auzi ce vorbă îi trimite părintele, mai mult de ciudă, nu atât de cald, în noaptea următoare 
nu doar că nu dormi, dar n-o lăsă nici barem pe maică-sa să închidă ochii, tot văietându-se de cald. Drept 
care a doua zi femeia se duse dis-de-dimineaţă la messer Lizio şi îi spuse: 
— Bărbate, dumitale, se vede treaba, nu ţi-i dragă copila asta a noastră; cu ce te supără dacă doarme 
afară în foișor? Cât e de lungă noaptea s-a zvârcolit de cald. Şi-apoi, la urma urmelor, te miri că-i place să 
asculte cântând privighetoarea, când nu-i decât o copiliță? Doar tinerii de când e lumea se-mbie la de-alde 
astea. 
Dacă văzu aşa, messer Lizio zise: 
— Bine, femeie, bine! Pune să-i facă un pat cât să încapă-n foişor, pune-i şi-o perdea împrejur și-apoi 
n-are decât să doarmă şi să tot tragă cu urechea pândind privighetoarea. 
Fata, aflând acestea, puse degrabă să-i aştearnă un pat în foișor; şi cum se pregătea să doarmă acolo 
peste noapte, pândi până ce ajunse să-l vază pe Ricciardo şi îi făcu un semn statornicit între ei doi, prin 
care dânsul pricepu ce-ar fi trebuit să facă. Messer Lizio, simțind că fata se culcase, după ce închise ușa din 
odaia lui, care dădea în foişor, se duse şi el să se culce. 
Ricciardo, cât ce auzi că pretutindenea-i tăcere, urcându-se pe un zid cu ajutorul unei scări, ajunse 
până-n vârful lui, de unde cățărându-se pe nişte pietre mai ieșite, care propteau un alt perete - cu multă 


steneală, de-a fost să cadă, şi cu primejdie pentru dânsul - ajunse în foişor, unde copila îl primi cu ma 
bucurie, ferindu-se a face zgomot; şi, după multe sărutări, culcându-se împreună, aproape toată noaptea se 
desfătară cu plăcere unul pe celălalt, dând glas privighetorii de foarte multe ori. 

Ci nopţile fiind scurte şi desfătarea mare, ba apropiindu-se şi ziua (fără ca ei să-și deie seama), înfier- 
bântaţi precum erau de joacă şi de zăpușeală, căzură biruiţi de somn şi adormiră goi, goluți, fata cu braţul 
drept pe după gâtul lui Ricciardo, iar cu mânuţa stângă ținându-l de ceva de care vouă, doamnelor, vă e 
ruşine să vorbiti de față cu bărbații. 

Şi dormind ei într-acest chip, fără să se trezească, îi apucă şi ziua, iar messer Lizio într-acestea se 
deşteptă din somn; şi amintindu-și că fetica dormea afară-n foişor, deschise uşa încet-încet, zicându-şi: „la 
să vedem noi cum a dormit Caterinuţa la cântecul privighetorii”. Şi mai făcând un pas, dădu încetișor 
deoparte perdeaua care împrejmuia de patru laturi patul şi îi văzu pe amândoi descoperiţi și goi, dormind 
îmbrățişați precum am arătat mai sus; şi, după ce se încredință că tânărul era Ricciardo, ieşind din foișor, se 
duse ţintă în odaia nevesti-si s-o cheme şi-i zise: 

— Scoală, nevastă, vino iute să vezi minunăție! Că fiie-ti privighetoarea i-a fost aşa de dragă, c-a 
prins-o şi şi-o ţine-n mână. 

Femeia se miră: 

— Fi asta-i bună! Cum se poate? 

— Vino degrabă şi-ai să vezi! îi zise messer Lizio. 

Femeia se îmbrăcă în fugă şi-o luă tiptil pe urma lui; iar când ajunseră la pat, după ce traseră perdeaua, 
madonna Giacomina putu să vadă desluşit cum fie-sa prinsese şi-acu ţinea privighetoarea, pe care atâta își 
dorise s-o audă cântând. Și drept aceea doamna, ținându-se batjocorită şi înşelată de Ricciardo, fu cât p-aci 
să țipe şi vru să-i ocărască; dar messer Lizio îi zise: 

— Femeie, taci din gură, dacă ti-i drag de mine! Dacă l-a vrut cu dinadins, acuma să şi-l ție. Ricciardo 
e băiat de neam şi are şi parale; de ne-ncuscrim cu-ai lui, să ştii că facem treabă bună. De aceea, dac-o vrea 
să plece de aici cu binişorul, atunci dintâi să mi se-nsoare; că cel puţin așa are să bage privighetoarea în 
colivia lui, nu-ntr-a altuia. 

Doamna, mai mângâiată oarecum, văzând că soţul ei nu-i necăjit de treaba asta şi socotindu-se înde ea 
că fata avusese parte de-o noapte fericită, că odihnise bine și că pe lângă toate prinsese şi-o privighetoare, 
tăcu din gură mulțumită. 

Nu după multă vreme Ricciardo se trezi şi, când văzu că-i ziuă afară, se socoti pierdut; strigând-o deci 
pe Caterina, îi zise: 

— Vai, iubito, m-a prins aicea ziua! Ce-i de făcut? 

La care messer Lizio făcu un pas înainte şi, ridicând perdeaua, zise: 

— Ți-oi spune eu ce-i de făcut! 

Când îl văzu Ricciardo, i se păru c-o gheară îi smulge inima din piept. Şi ridicându-se pe pat în capul 
oaselor, grăi: 

— Messere, pentru Dumnezeu, îndură-te de mine! Ştiu că sunt vrednic să plătesc cu capul ce-am făcut, 
ca om netrebnic, fără cinste şi fără de cuvânt ce sunt; de aceea fă ce vrei cu mine; dar totuși, dacă-i cu 
putință, fii bun şi cruță-mi viața. 

La care messer Lizio zise: 

— Ricciardo, încrederea pe care ţi-am dovedit-o pururi şi dragostea ce ţi-am purtat nu meritau din 
parte-ţi atare răsplătire, dar dacă a fost să fie aşa şi dacă tinereţea ta te-a împins la astfel de greşeală, pentru 
ca tu să scapi cu viaţă și să mă cruţi pe mine de-o ruşine ca aceasta, însoară-te cu Caterina, ca să rămâie a 
ta de-a pururi, precum a fost și-n noaptea asta. Într-acest chip poţi dobândi şi pentru mine bună pace, şi 
pentru tine izbăvire; că de unde nu, fă-ţi cruce şi roagă-te lui Dumnezeu să te primească printre drepți. 

Între acestea Caterina, lăsând privighetoarea şi acoperindu-se, începu să plângă cu sughiţuri, 
rugându-se de messer Lizio să-l ierte pe Ricciardo şi pe de altă parte rugându-se şi de Ricciardo să-i deie 

cultare bătrânului, ca într-acest chip să poată multă vreme, fără primejdie pentru dânșii, să mai petrea 

şi-alte nopți ca noaptea ce trecuse. Dar pentru o treabă ca aceasta nici nu era nevoie de-atâtea rugăminți; 
căci, pe de o parte din ruşine și din dorinţa de a îndrepta isprava săvârşită, iar pe de altă parte de teamă să 
nu moară şi din dorinţa de-a scăpa nevătămat, ba pe deasupra şi din cauza iubirii pătimaşe pe care i-o purta 
copilei şi din dorinţa de-a ajunge s-o aibă numai pentru el, Ricciardo, nesilit de nimeni, răspunse fără a sta 


pe gânduri că-i gata să-l asculte pe messer Lizio. 

Acesta, cerând madonnei Giacomina să-i deie un inel de-al ei, îi cunună pe loc, acolo chiar în fața lor. 
Şi după ce-o făcu şi p-asta, plecând cu doamna dimpreună, le spuse: 

— Acu să v-odihniţi, că pasămite aveţi trebuință mai mult de somn ca de-alte cele. 

Şi după ce plecară ei, tinerii, îmbrăţişându-se, cum peste noapte nu umblaseră mai mult de şase leghe, 
până s-ajungă a se scula mai străbătură încă două şi într-un sfârşit puseră capăt zilei dintâi cu bine. Apoi, 
după ce se sculară şi după ce Ricciardo puse la cale treaba cu tatăl fetei pe îndelete, nu după multă vreme 
se cunună din nou cu dânsa de faţă c-o mulţime de prieteni şi de rude, precum se cuvenea să facă. Apoi, 
ducând mireasa cu mare alai la el acasă, întinse acolo o nuntă de pomină şi după aceea, cu dânsa împreună, 
în tihnă şi desfăt, şi zi şi noapte după plac, mai prinseră privighetori un car de vreme încă. 


OVESTEA A CINCEA 


Guidotto din Cremona îşi lasă fata lui Giacomino din Pavia şi moare; la Faenza, Giannole di 
Severino şi Minghino di Mingole se îndrăgostesc de dânsa și se încaieră; în cele de pe urmă, aflân- 
du-se că fata e sora lui Giannole, e dată de nevastă lui Minghino. 

Doamnele, ascultând povestea cu privighetoarea, făcură atâta haz, încât, deşi Filostrato isprăvise de 


mult cu povestitul, nu izbuteau nicidecum să-şi stăpânească râsul. Şi după ce râseră o vreme, regina îi zise 
lui Filostrato: 
— Să ştii că dacă ieri ne-ai întristat, astăzi în schimb atâta ne-ai făcut să râdem, încât nici una dintre 
noi nu s-ar mai putea plânge pe drept cuvânt de tine. 
Pe urmă, întorcându-se către Neifile, îi porunci să povestească mai departe. lar dânsa, bucuroasă, 
prinse a grăi precum urmează: 
— De vreme ce Filostrato s-a abătut şi prin Romagna, cred că-mi va prinde bine şi mie să mă învârtesc 
oleacă cu povestirea mea prin părțile acelea. 
Spun dar că în cetatea Fano trăiau pe vremuri doi lombarzi, dintre care pe unul îl chema Guidotto din 
Cremona, iar pe celălalt Giacomino din Pavia, ambii încărunțiți de ani și care în tinereţea lor trăiseră mai 
toată vremea în oaste, războindu-se cu unii şi cu alții. Şi într-o bună zi Guidotto, văzându-se pe patul morții 
şi neavând nici un fecior, nici altă rudă ori prieten în care să se-ncreadă mai mult ca-n Giacomino, lăsă în 


rai a 


ija acestuia pe o copiliță a lui, ca de vreo zece anişori, cu tot ce avea pe lume şi, după ce-i destăinui 
seamă de întâmplări din viața lui, muri. 

Acu, se întâmplă la vremea aceea ca Faenza - cetate oropsită şi multă vreme zdruncinată de lupte şi 
nenorociri - să ajungă la mai bine, drept care stăpânirea îngădui să se întoarcă într-însa orişicui i-ar fi 
plăcut s-o facă. De aceea Giacomino, care trăise odinioară pe locurile acelea, şi se simţise bine acolo, se 


întoarse la Faenza cu toate ale sale şi-o luă cu el şi pe copila lăsată de Guidotto, pe care el o îndrăgea şi se 
purta cu ea ca un părinte adevărat. Copila, într-acestea crescând, ajunsese să se facă cea mai frumoasă fată 
din câte se aflau la vremea aceea în Faenza și pe cât era de frumoasă, pe-atât era şi de cinstită şi de îngrijit 
crescută. Din care pricină mulți tineri porniră a suspina de dragul ei, dar, dintre toţi, doi mai cu seamă, doi 
băieți frumoşi şi de ispravă se înflăcărară aşa de tare, încât din gelozie ajunseră să se urască unul pe altul 
peste poate; pe unul îl chema Giannole di Severino, iar pe celălalt Minghino di Mingole. Or, fiindcă fata 
avea acum ca la vreo cincisprezece ani, tinerii bucuroşi s-ar fi însurat cu dânsa, dacă părinţii lor s-ar fi 
învoit la asta; dar, fiindcă nu se învoiau, văzând ei că nu-i chip s-ajungă - din dreaptă pricină - la fată, se 
apucară, fiecare cum socotea mai bine, să încerce a dobândi copila pe alte căi. 

Giacomino avea la el acasă o slujnică bătrână şi un servitor glumeţ şi tare prietenos, Crivello după 
nume, cu care, împrietenindu-se Giannole, când socoti că-i vremea să vorbească, îi spuse de iubirea lui şi îl 
rugă să-i dea o mână de ajutor ca să-şi aline focul, făgăduindu-i câte-n lună şi-n stele pentru treaba asta. La 
care slujitorul zise: 

— De, ce să-ți spun: tot ce pot face e să te duc la fată o dată când stăpânul o fi poftit pe la vreo cină; că 
de m-aş apuca să-i spun ceva din parte-ţi, știu bine că nicicând n-aş izbuti s-o fac să-mi deie ascultare. Da' 
asta, dacă vrei s-o fac, făgăduiesc; şi pe urmă, dacă eşti în stare, fă tu ce crezi că e mai bine. 

Giannole îi răspunse că nici n-ar fi dorit mai mult şi așa rămaseră înţeleşi. 

Minghino pe de altă parte se împrieteni şi el cu slujnica, şi atâta se ţinu de capul ei, pân' ce femeia îi 
duse vorba, chiar de mai multe ori, la fată, care mai că se aprinsese şi ea de focul lui; ba pe deasupra îi 
făgădui să-l ducă şi la dânsa, dacă ar fi fost ca Giacomino dintr-o anume pricină să plece seara de acasă. 

Nu după multă vreme se întâmplă ca Giacomino, prin mijlocirea lui Crivello, care-şi vârâse coada, să 
meargă într-o seară la cină la un prieten; Crivello, înştiințându-l pe Giannole, se sfătui cu el ca la un semn 
de-al lui să vie, căci uşa ar fi fost deschisă. Slujnica pe de altă parte, cum nu ştia nimic de toată socoteala 
asta, trimise vorbă lui Minghino că Giacomino în seara aceea avea să plece de acasă şi ca atare îl sfătui să 
şază undeva pe aproape şi la un semn de-al ei să intre înăuntru. 

Când se înseră afară, cei doi îndrăgostiţi, ca unii ce se bănuiau amarnic între dânșii, deşi nici unul nu 
ştia ce avea de gând celălalt, porniră fiecare c-un pâlc de prieteni înarmaţi, cu gând să fure fata. Minghino 
cu ai săi se duse în casa unui prieten vecin cu Giacomino, ca să aştepte somnul statornicit, iar celălalt, 
Giannole, rămase cu ai lui afară în apropierea casei. 

Crivello cu bătrâna, după ce le plecă Stăpânul, se îmbiau care pe care să meargă la culcare ca să 
rămâie singuri. Crivello îi zise femeii: 

— Nu te mai culci o dată? Ce mi te tot învârți prin casă? 

Iar slujnica îi răspundea: 

— Da' tu? Ce naiba mai aştepţi de nu te duci după stăpân, acum c-ai mâncat de cină? 

Şi, ciondănindu-se astfel, nici unul nu putea să-l miște pe celălalt din loc. Crivello însă, văzând că se 
făcuse ceasul pe care-l hotărâse mai dinainte cu Giannole, îşi zise în sinea lui: „Ce-mi pasă mie de bătrână? 
Lasă că-i arăt eu ei, dacă nu-şi ţine gura!” Şi făcând semnul rânduit, se duse să deschidă uşa; Giannole veni 
iute cu doi tovarăşi de ai săi şi după ce pătrunse în casă, aflând copila în prânzitor, o luă cu gând s-o ducă. 
Ci fata se împotrivi şi începu să tipe cu slujnica împreună. Minghino, auzindu-i glasul, se repezi cu-ai săi 
în casă şi, când văzu că ceilalți scoteau fata pe uşă afară, trăgându-şi spadele din teacă, urlară într-un glas: 

— S-a mântuit cu voi! Vă arătăm noi vouă, mişeilor! Ce silnicie-i asta? 


rai a 


Şi zicând astfel, tăbărâră pe ei cu spadele. Vecinii, care într-acestea ieşiseră afară cu torţe şi cu arme 
vadă ce se întâmplă, porniră a ocări şi ei atare silnicie şi săriră în ajutorul lui Minghino. Drept care, după o 
luptă dârză, Minghino izbuti să-i ieie fata lui Giannole şi apoi s-o ducă înăuntru. Ci, până a n-apuca să se 
despartă încăieraţii, ostașii stăpânirii dădură peste ei şi, înhăţându-i pe mai mulți, printre care şi pe 
Minghino şi pe Giannole cu Crivello, îi duseră la închisoare. lar mai târziu, când zarva se potoli şi 


Giacomino se întoarse acasă, dintru început, sărmanul, fu foarte necăjit de întâmplarea aceasta; dar, 
cercetând apoi cum se întâmplase treaba şi aflând că fata nu-i de vină, se linişti oleacă şi hotărî în sinea lui 
să o mărite cât mai iute, astfel ca-n viitor să nu se mai întâmple istorii ca acestea. 

A doua zi de dimineaţă, aflând părinţii tinerilor adevărul asupra celor întâmplate şi cunoscând ce rele 
ar fi putut să li se tragă băieților întemnițați, dacă Giacomino s-ar fi plâns, pe drept cuvânt, de ei, se duseră 
la dânsul şi începură să se roage de el cu vorbe prietenoase să nu ia în seamă ocara pătimită din pricina 
smintelii feciorilor necopţi la minte, ci mai degrabă dragostea şi prietenia pe care, gândeau ei, cei care-l 
rugau, o au pentru dânsul, încredințându-l mai la urmă că ei înşişi, cât şi tinerii care-i făcuseră ruşinea sunt 
gata s-o răscumpere în orice chip ar fi poftit. 

Giacomino, care în viaţa lui văzuse multe şi de toate şi mai era și bun din fire, răspunse fără multă 
vorbă: 

— Domnii mei, de n-aş fi un străin aicea la Faenza, în orăşelul dumneavoastră, ca unul ce vi-s prieten 
sincer aş face după voia voastră şi-n astă împrejurare şi-ntr-altele, oricând; ba chiar cu atât mai mult se 
cade să îmi aplec urechea la cele câte-mi cereți, cu cât ocara săvârșită se întoarce împotriva voastră, căci 
fata nu e din Cremona, precum îşi închipuie destui, și nu e nici de la Pavia, ci e şi dânsa ca şi voi de aicea 
din Faenza, deşi nici eu, nici ea, nici cel care mi-a dat-o nu ştim a cui copilă este; de-aceea, dinspre partea 
mea voi face tot ce-mi cereți în astă împrejurare. 

Oamenii aceia de ispravă se minunară auzind că fata e din Faenza și, mulțumind lui Giacomino pentru 
răspunsul lui mărinimos, îl rugară să fie aşa de bun şi să le spuie cum de fata se afla la el şi cum ştia că e şi 
dânsa din Faenza. lar Giacomino le răspunse: 

— Guidotto din Cremona mi-a fost tovarăș şi prieten; de aceea de pe patul morții mi-a povestit 
c-atunci când împăratul Frederic a subjugat cetatea asta, fiind jafu-n toi, el a intrat cu tovarășii lui într-o 
casă pe care a găsit-o plină cu toate celea, dar părăsită de stăpâni şi-n care nu află decât pe copilița asta, 
care avea la vremea aceea ca la vreo doi-trei ani și care-i zise tată când îl văzu urcând pe scări. Din pricina 
aceasta, făcându-i-se milă de ea, o luă cu sine și-o duse, cu tot ce se mai află prin casă, la Fano; iar acolo, 
când îl ajunse moartea, mi-o dădu mie, dimpreună cu toate ale sale şi îmi legă de suflet să o mărit și să-i 
dau drept zestre tot ce fusese al ei. Acum, copila-i numai bună de măritat, dar totuşi nu i-am găsit bărbat 
să-mi placă, deși, mă ştie Dumnezeu, eu bucuros aş mărita-o, numai să nu se mai întâmple ce s-a întâmplat 
aseară. 

Se afla acolo printre alţii şi un oarecare Guiglielmino din Medicina, care fusese cu Guidotto când se 
întâmplase jaful şi care ştia bine a cui fusese casă prădată de războinici; de aceea, văzându-l printre ceilalți 
pe stăpânul casei, se apropie de el şi zise: 

— Auzi tu, Bernabuccio, ce spune Giacomino? 

Şi Bernabuccio îi zise: 

— Aud şi tocmai mă gândeam, căci în învălmăşeala aceea mi s-a pierdut şi mie o fată de vârsta 
copiliţei de care vorbeşte Giacomino. 

La care Guiglielmino spuse: 

— De bună seamă, ea e aceea; căci eu, de față cu mai mulţi, l-am auzit odată chiar pe Guidotto 
povestind unde se petrecuse jaful şi-am priceput de îndată că-i vorba despre casa ta. Gândeşte-te, poate ai 
putea s-o recunoşti după vreun semn; pune s-o caute şi-ai să vezi că-i fata ta, de bună seamă. 

Bernabuccio, gândindu-se mai bine, îşi aminti că fata avea un semn ca o cruciuliță deasupra urechiuşii 

ângi, de pe urma unui neg pe care cu puţin înainte de întâmplarea aceea pusese să i-l taie. Drept care fă 
de zăbavă se apropie de Giacomino, care se afla încă pe acolo, şi îl rugă să-l ducă până la el acasă şi să-i 
arate fata. Giacomino îl duse bucuros şi o chemă pe fată. Lui Bernabuccio, de îndată ce-o văzu, i se păru că 
vede în față chipul nevesti-si, care era frumoasă încă. Dar, nefiind mulțumit cu atâta, îi ceru lui Giacomino 
îngăduinţa să-i ridice copilei olecuţă părul de pe urechea stângă şi Giacomino încuviinţă. Atunci 


Bernabuccio se apropie de fată, care şedea cam ruşinată, şi, după ce îi ridică cu mâna dreaptă părul, văzu 
semnul cu pricina; de aceea, cunoscând-o că-i fata lui, fără de alta, se apucă să plângă şi să şi-o strângă în 
braţe cu multă duioşie, deşi copila se ferea. Apoi grăi spre Giacomino: 

— Frate, asta-i copila mea. Casa prădată de Guidotto a fost chiar casa noastră şi-n silnicia pătimită a 
fost uitată înăuntru de mama ei, nevastă-mea; de aceea până azi noi am crezut c-a ars cu casa dimpreună, 
căci într-aceeaşi zi i-au pus jefuitorii foc. 

Fata, când auzi acestea şi când văzu că Bernabuccio e un om în toată firea, dădu crezare vorbelor şi, 
împinsă de un imbold lăuntric, se lăsă îmbrățişată şi se porni şi ea duios să plângă cu dânsul dimpreună. 
Bernabuccio trimise apoi degrabă după nevastă-sa, după alte rude de-ale fetei, după surori şi frați și, 
arătându-le-o la toți şi povestindu-le întâmplarea, după ce fu întâmpinată cu nesfârșită bucurie şi mii de 
îmbrățişări - fiind Giacomino, bietul, nespus de fericit de această întâmplare - o luă cu el şi-o duse acasă. 

Aflând de toate acestea, cârmuitorul cetăţii, om tare de ispravă, care ştia că cel închis, Giannole adică, 
îi era fiu lui Bernabuccio şi fetei frate dulce, se hotărî în sinea lui să treacă cu vederea greşeala săvârşită de 
tânăr; de aceea, vorbindu-se cu Bernabuccio şi Giacomino, câteştrei făcură astfel, încât Giannole şi cu 
Minghino se împăcară. Şi dându-i lui Minghino, spre marea mulțumire a tuturor rudelor sale, pe fată de 
nevastă, Agnese după nume, cu el deodată îi dete drumul și lui Crivello şi celorlalți care fuseseră închiși 
din pricina aceasta. lar după aceea tânărul, mai fericit ca nimeni altul, făcu o nuntă ca-n povești şi apoi, 
ducând-o pe mireasă acasă la ai lui, trăi mulți ani cu dânsa în pace şi bună înțelegere. 

Gianni din Procida, fiind găsit cu iubita lui, care fusese dăruită regelui Frederic, e legat de un 


stâlp, pentru a fi ars pe rug cu dânsa dimpreună; ci, fiind recunoscut de Ruggieri dell'Oria, până la 
urmă scapă şi se însoară cu iubita sa. 


Isprăvindu-se povestea Neifilei, care plăcuse foarte mult doamnelor de față, regina îi porunci 
Pampineei să spună şi ea una. lar dânsa, ridicându-şi obrazul surâzător, prinse a grăi numaidecât: 
— Nespus de mari, plăcute doamne, sunt puterile iubirii şi spre cumplite osteneli, spre primejdii 
negândite şi peste poate de îndurat îi mână pe îndrăgostiți, precum s-a dovedit din cele povestite azi şi-n 
zilele trecute; totuși, același lucru mi-e drag să vi-l arăt şi eu, istorisindu-vă, povestea unui tânăr 

Ischia e o insulă în apropierea Neapolului, în care, printre alte fete, trăia pe vremuri una, frumoasă $ 

sprințară, pe nume Restituia - copila unui nobil din Ischia, Marin Bolgaro - pe care un tânăr pe nume 
Gianni, din Proeida, o insuliţă nu departe de Ischia, o îndrăgea cu patimă, și ea la fel pe dânsul. Și tânărul 
acesta, cum nu-i era de ajuns să vină numai ziua de la Procida în Ischia spre a sta cu dragă lui de vorbă, 
venea şi noaptea adeseori şi când se nimerea să nu găsească luntre, venea înot numai să vadă, de nu putea 


mai mult, măcar și zidurile casei în care locuia copila. 

Or, pe când dragostea aceasta atât de înflăcărată era în toiul ei, se întâmplă ca fata - aflându-se într-o zi 
de vară singură, singurică pe malul mării, unde, sărind din stâncă în stâncă tot dezlipea la scoici din pietre 
cu un cuțit în mână - se întâmplă, zic, să ajungă pe un loc ferit de nişte stânci, pe unde, fie îmbiaţi de un 
izvor cu ape reci, fie de dragul umbrei, se adăpostiseră de soare niscaiva tineri sicilieni, care veniseră acolo 
din Napoli c-o barcă. Şi, când văzură ei cât de frumoasă-i fata, ce nu-i zărise încă, văzând-o singurică, se 
hotărâră între ei s-o fure şi s-o ducă. Zis şi făcut. Prinzând-o dar, deşi copila striga, sărmana, ca din gură de 
şarpe, o urcară în barcă şi apoi p-aci ţi-i drumul. Iar când ajunseră în Calabria, porniră a se sfătui între ei a 
cui să fie fata și în scurtă vreme fiecare ajunse s-o dorească, drept care, nefiind chip s-ajungă la înţelegere, 
cum se temeau de şi mai rău şi n-ar fi vrut din cauza ei să-şi strice prietenia, căzură la învoială s-o deie în 
dar lui Frederic, rege al Siciliei, care, la vremea aceea tânăr fiind, se desfăta cu de-alde astea; şi-aşa făcură 
de îndată ce coborâră la Palermo. 

Regele Frederic, văzând-o că-i frumoasă, o îndrăgi; dar, cum era plăpând şi cam bolnăvicios din fire, 
până se înzdrăveni oleacă, dădu porunci ca fata să fie găzduită şi mai ales slujită bine în niște palaturi 
minunate pe care le avea într-o grădină a lui, căreia-i zicea Cuba; şi voia îi fu împlinită. 

În Ischia răpirea fetei stârni nespus de mare zarvă; şi ceea ce-i mâhnea îndeosebi pe toţi era că nu 
puteau să ştie cine fuseseră tâlharii. Dar Gianni, care suferea mai mult ca toți ceilalți, fără s-aștepte în 
Ischia să dea de urma lor, ştiind încotro o apucase corabia prădătorilor, îşi pregăti şi dânsul una şi, 
urcându-se pe ea, cutreieră în grabă coasta de la Minerva la Scalea, în Calabria, şi, pretutindeni tot 
întrebând de fată, la Scalea i se spuse că nişte sicilieni o luaseră cu dânșii spre a o duce la Palermo. Gianni 
porni într-acolo pe cât putu mai iute şi, o dată ajuns, tot cercetând în dreapta şi în stânga, află că fata fusese 
dăruită regelui, care o ţinea sub pază în Cuba; şi auzind una ca asta se tulbură nespus de tare, pierzând 
orice nădejde, căci nu credea c-are s-ajungă nici barem s-o mai vază, necum s-o aibă înapoi. Totuşi, ținut 
pe loc de dragoste, trimise înapoi corabia şi, dându-și seama că pe acolo nimeni nu-l ştie cine este, rămase 
la Palermo; or, cum trecea adesea prin dreptul grădinii cu pricina, într-o zi se nimeri s-o vază pe fată la un 
geam, şi ea pe el, drept care amândoi se socotiră fericiți. Şi dându-și seama Gianni că locu-i singuratic, se 
apropie pe cât putu de ferestruică și-i vorbi, iar după ce află din gura ei ce anume ar fi trebuit să facă spre a 
ajunge să-i vorbească mai îndeaproape, o lăsă, vârându-şi bine în cap înfăţişarea locului. Pe urmă, 
aşteptând să se înnopteze bine, se întoarse şi, cățărându-se prin nişte locuri atât de primejdioase, încât nici 
barem o ciocănitoare nu s-ar fi căţărat pe ele, pătrunse în grădină şi, dând peste un par, îl rezemă de 
ferestruica pe care i-o arătase fata şi apoi, cât ai clipi din ochi, se trase sus pe el. 

Fata, dându-şi cu socoteala că-n ochii lumii acu, oricum, tot își pierduse cinstea, întru păzirea căreia 
odinioară, se purtase cam îndărătnică cu Gianni, gândindu-se că nimănui n-ar fi putut să i se deie cu mai 
vârtos temei ca lui și socotind că într-acest chip îl va putea îndupleca s-o fure, se hotărâse în sinea ei să-i 
facă voia întru totul; ca atare lăsase de cu seara fereastra larg deschisă, ca să pătrundă cât mai iute la dânsa 
în odaie. Găsind-o dar deschisă, Gianni intră tiptil şi se culcă alăturea de fata care nu dormea. Dânsa, până 
ce n-apucară să facă alte cele, îi spuse tot ce avea pe suflet, rugându-l ca pe Dumnezeu s-o scape de acolo 
şi-apoi s-o ducă oriunde ar voi. La care Gianni îi răspunse că asta îşi dorea și el mai mult ca orişice pe 
lume şi ca atare, negreșit, de îndată ce-ar fi fost să plece, s-ar fi îngrijit de treaba asta, astfel încât, când ar 
fi fost să vie a doua oară, s-o poată lua cu el. Iar după aceea, cuprinzându-se cu dor nespus în braţe, gustară 
din plăcerea peste ale cărei margini iubirea n-a trecut nicicând; şi, după ce-o înnoiră în repetate rânduri, 
fără să-şi deie seama, căzură biruiți de somn şi adormiră îmbrățișați. 

Regele, căruia fata îi plăcuse foarte mult la cea dintâi vedere, amintindu-și de ea în noaptea aceea, cu 
se simţea mai bine, deşi era spre ziuă, se hotărî să meargă să şadă un pic cu dânsa; şi, luându-şi câțiva 
slujitori, se duse pe ascuns în Cuba. Acolo, pătrunzând în casă, după ce puse să-i descuie uşa odăii în care 
dormea fata, intră purtând în mână un sfeşnic cu două lumânări aprinse; şi, când se apropie de pat, văzu în 
el pe cei doi tineri dormind îmbrățişați şi goi. De care lucru el se tulbură cumplit şi se mânie atât de tare, 


fără să scoată o vorbă însă, încât de abia se stăpâni să nu-i omoare acolo, pe loc, cu un cuțit pe care şi-l 
ținea la şold. Pe urmă însă, socotind că pentru orişicine, necum pentru un rege, să înjunghii doi oameni goi 
în somn e un lucru josnic şi urât, se stăpâni, gândindu-se c-ar fi mai nimerit să-i ardă în văzul tuturor pe 
rug. Şi răsucindu-se înapoi către un însoțitor, singurul care pătrunsese cu dânsul în odaie, îi spuse: 

— Ce zici de ticăloasa asta, în care mi-am pus nădejdea? 

Apoi îl întrebă dacă-l ştia pe ticălosul care mersese cu îndrăzneala până-ntr-acolo, încât, în propria lui 
casă nu se sfiise să-i aducă așa ocară şi necaz. Cel întrebat răspunse că nu-şi amintea să-l mai fi văzut 
vreodată. 

Plecă dar regele mânios şi porunci ca vinovaţii, goi cum erau, să fie prinşi şi cetluiți în funii, iar când 
se va crăpa de ziuă să fie duşi până-n piaţă la Palermo, legaţi de un par cu spatele unul la celălalt, ţinuţi așa 
vreun ceas sau două, să-i vază toată lumea, şi-n cele de pe urmă arşi, așa cum meritau. lar după ce dădu 
poruncă se întoarse la Palermo şi se încuie în iatacul lui, fără pereche de mânios. 

După ce regele plecă, o groază de ostaşi dădură buzna peste tineri şi nu numai că-i deșteptară, dar fără 
pic de milă îi prinseră de îndată şi îi legară zdravăn. Lucru pe care ei văzându-l, nu-i greu să vă închipuiți 
cât se speriară, bieţii, de frica morţii apropiate şi cât se jeluiră, vărsând potop de lacrimi. Apoi, după 
porunca regelui, fură duși la Palermo, legaţi de un par în piaţă şi acolo, chiar sub ochii lor, fu pregătit rugul 
şi focul în care aveau să fie arşi la ceasul poruncit de rege. Norodul din Palermo, atât bărbaţi cât şi femei, 
se repezi numaidecât să-i vază pe îndrăgostiţi: bărbaţii se împingeau cu toții s-o vază pe copilă, iar pe de 
altă parte femeile se buluceau să-l vază pe băiat; şi precum dânşii o lăudau pe fată că-i frumoasă din cap 
până-n picioare şi bine încheiată, la fel şi ele îl lăudau cu prisosinţă pe băiat: ce bine e legat la trup şi cât e 
de frumos. Dar bieţii îndrăgostiți, plini de ruşine amândoi, şedeau cu frunţile în pământ şi-şi căinau ursita, 
tot aşteptând din ceas în ceas cumplita moarte a focului. 

Şi, până să le vie ceasul, fiind ei ţinuţi într-acel chip, zvonul despre păcatul lor, care umbla din gură în 
gură, se întâmplă să ajungă şi la urechea lui Ruggieri dell'Oria, viteaz printre viteji, care era la vremea 
aceea mare amiral al regelui; şi vrând şi el să vadă, se duse către locul unde erau legaţi. Acolo mai întâi o 
cercetă pe fată şi-i lăudă mult frumuseţea; iar mai apoi, când îşi întoarse privirea către tânăr, îl cunoscu pe 
dată şi apropiindu-se de el îl întrebă de nu cumva era chiar Gianni din Procida. Băiatul, ridicând obrazul, îl 
cunoscu pe amiral şi îi răspunse: 

— Monsegnore, am fost cu adevărat acela de care întrebi domnia-ta, dar în curând n-am să mai fiu. 

Ruggieri al întrebă atunci ce-l adusese în starea aceea. La care Gianni îi răspunse: 

— Iubirea mai întâi şi apoi mânia regelui. 

Când auzi una ca asta, Ruggieri vru să ştie mai cu amănuntul întâmplarea; şi, după ce auzi de-a 
fir-a-păr toată povestea, dădu să plece; Gianni, însă, chemându-l înapoi, îi zise: 

— De-i cu putință, monsegnore, fii bun şi-mi cere un hatâr din partea celui care m-a pedepsit astfel. 

Ruggieri îl întrebă ce anume, iar Gianni îi răspunse:. 

— Pre câte văd, curând voi fi silit să mor; vreau deci să-mi fie îngăduit ca-n loc să stau cu spatele către 
copila asta pe care am iubit-o mai mult ca pe ochii mei din cap, și ea la fel pe mine, să fim întorși cu fața 
unul spre celălalt, ca într-acest chip murind, să-mi pot da duhul mângâiat, uitându-mă în ochii ei. 

Ruggieri îi zise atunci râzând: 

— N-ai grijă! Am să fac aşa încât ai să te saturi de cât ai să te uiţi la dânsa. 

Şi, depărtându-se de el, le porunci acelora care trebuiau să ducă osânda la îndeplinire să nu miște un 
deget până ce nu le-ar fi venit poruncă nouă de la rege; şi fără de zăbavă se duse apoi la dânsul. Pe rege, de 

îl află mânios, nu-l ascultă şi nu-l lăsă să-i spună ce gândeşte, ci-i zise: 
— Doamne, cu ce faptă te-au ruşinat copiii aceia pe care ai poruncit să-i ardă acolo jos în piaţă? 
Şi, după ce regele îi spuse, Ruggieri continuă astfel: 
— Greşeala săvârşită e vrednică de atare osândă, dar nu din partea ta; căci, după cum o vină se cere 
pedepsită, la fel şi-o binefacere se cade răsplătită, chiar mai presus de mila şi îndurarea unui rege. Știi cine 


sunt aceia pe care ai pus să-i ardă? 

Regele îi răspunse că nu ştia şi atunci Ruggieri îi zise: 

— Ți-oi spune eu, dacă nu știi, ca să-ți dai seama cât de lesne te lași pradă mâniei. Băiatul e feciorul 
însuşi al lui Landolfo din Procida, care a fost frate dulce cu messer Gian din Procida, prin mijlocirea căruia 
eşti rege în Sicilia. lar fata e copila seniorului Marin Bolgaro, a cărui forță face ca stăpânirea ta să 
dăinuiască în Ischia. Dar, în afară de aceasta, copiii se iubesc de mult şi numai dragostea, nu gândul de a-ți 
face ţie vreo ocară, i-a îndemnat spre acest păcat, de poate fi numit păcat o faptă săvârşită de tineri din 
iubire. Şi atunci de ce să-i osândeşti, când dimpotrivă s-ar cădea să-i preacinsteşti cu daruri şi multe 
bucurii? 

Regele, auzind acestea și încredinţându-se că omul spusese adevărul, nu numai că nu duse osânda la 
împlinire, dar îi păru şi rău de cele ce făcuse; de aceea porunci pe dată ca tinerii amândoi să fie dezlegaţi de 
stâlpi şi aduși în faţa lui; voia îi fu îndeplinită. Și, după ce le află cu de-amănuntul starea, gândindu-se să 
dreagă cu daruri şi cinstire ruşinea pe care le-o făcuse, după ce porunci să fie înveşmântați în haine 
potrivite cu starea lor, aflând că ambii se învoiau la cununie, îl însură pe Gianni cu fata şi, încărcându-i cu 
daruri împărăteşti, îi trimise mulțumiți acasă, unde, primiți fiind cu mare sărbătoare, trăiră apoi ani mulți în 
bucurii şi desfătare. 


OVESTEA A ȘAPTEA 


Teodoro e îndrăgostit de Violante, copila lui messer Amerigo, stăpânul său; o lasă grea şi-i 


osândit la ştreang; pe drum către spânzurătoare, sub lovituri de bici, recunoscut fiind de tatăl său, e 
lăsat liber şi apoi se însoară cu Violante. 


Doamnele, care şedeau cu sufletul la gură tot aşteptând să vază de vor fi arşi îndrăgostiții, când auziră 
c-au scăpat, se bucurară foarte și mulțumiră Domnului. lar când regina auzi sfârşitul istorioarei, dădu în 
grija Laurettei povestea următoare şi dânsa, bucuroasă, prinse a grăi astfel: 

— Preafrumoase doamne, pe vremea când Sicilia se afla sub stăpânirea bunului rege Guiglielmo, trăia 
în insulă un nobil, pe care îl chema messere Amerigo Abate din Trapani și care, printre alte bunuri lumești, 
avea la casa lui şi o groază de copii. Drept care, având trebuinţă de slugi şi nimerindu-se tocmai la vremea 
aceea să vină din Levant nişte galere de pirați din Genova, care, cutreierând coastele Armeniei, prinseseră 
o mulțime de copii, messere Amerigo, crezându-i turci, își cumpără şi el câțiva. Or, printre ei, deşi ceilalți 

fi jurat că vin de-a dreptul de la oi, se afla şi un băiețaş care părea mai subțirel la chip şi mai ciopl 
oleacă, pe nume Teodore, care crescu pe lângă casă cu ceilalți copilaşi ai lui messere Amerigo, deşi nimeni 
nu-l socotea mai mult decât o slugă; şi, îmboldit mai degrabă de firea lui cea bună decât de întâmplarea 
care-l zvârlise printre oameni de neam, prinse a vădi cu vremea deprinderi frumuşele şi o purtare aleasă, 
până într-atâta încât, plăcându-i tare mult de el, messere Amerigo îl slobozi de la robie şi, cum credea că-i 


turc, îi rândui botez, punându-i numele de Pietro; apoi îi dete lui pe mână grija și socoteala întregii lui averi, 
ca unuia în care avea toată încrederea. 
Acu, printre ceilalţi copii, avea messere Amerigo şi-o fată, zisă Violante, frumoasă şi gingașă; şi fata 
asta, cum bătrânul cam zăbovea cu măritișul, se îndrăgosti de Pietro; cu toate acestea însă, deşi îl iubea şi-i 
preţuia deprinderile şi purtarea, fiindu-i ruşine, nu îndrăznea să-i spună că-l iubeşte. Atâta doar că 
dragostea o mântui de grija aceasta, căci Pietro, care nu o dată o cercetase pe furiş, se îndrăgosti şi el de 
dânsa cu atâta patimă, încât nu se simțea fericit decât atunci când o vedea; dar îi era grozav de frică să 
nu-şi dea seama cineva de dragostea aceasta, căci pricepea că fapta lui e vrednică de ocară. Fata, care-l 
urmărea cu drag, îşi dete seama c-o iubeşte şi, ca să-i dea îndrăzneală, îi arătă că-i mulţumită, precum era 
într-adevăr. Într-acest chip cei doi şezură multă vreme, necutezând nici unul să sufle o vorbă celuilalt, deşi 
fieştecare numai atât aştepta. Ci soarta, ca și cum anume s-ar fi gândit la asta, în timp ce îndrăgostiții 
ardeau deopotrivă în vâlvătaia dragostei, găsi prilejul să le alunge sfiala temătoare care-i oprea să-şi 
vorbească. 
Avea messere Amerigo un loc tare frumos, ca la vreo leghe depărtare de Trapani, unde nevasta lui cu 
fetele şi alte, doamne şi femei mergeau adeseori ca să petreacă acolo; şi într-o zi de arşiţă, ducându-se la 
locul acela şi luându-l şi pe Pietro cu ele, cum şedeau așa, se întâmplă, precum se întâmpla de multe ori în 
toiul verii, ca cerul să se acopere ca din senin de nouri groși şi drept aceea doamna cu toate prietenele ei, ca 
nu cumva furtuna să le apuce acolo, o luară înapoi spre Trapani, umblând pe cât puteau mai iute. Dar 
Pietro, care era tânăr, şi fata aşijderea şi ea, lăsându-se împinși pesemne nu mai puţin de dragoste decât de 
groaza vremii, le întrecură în mers pe celelalte doamne care veneau cu mama fetei mult în urma lor; şi, 
după ce se depărtară de nici nu-i mai vedeau pe ceilalți, se slobozi un ropot de tunete şi apoi de-ndată o 
grindină mare şi deasă, de care pâlcul doamnelor se adăposti în casa unui țăran din apropiere. Pietro cu fata, 
neavând alt adăpost la îndemână, dădură fuga într-o căsuţă veche şi cam dărăpănată, în care nu locuia 
nimeni, şi acolo, sub o grindă ce n-apucase să se surpe, se înghesuiră unul într-altul, siliți fiind să se atingă 
ca să încapă amândoi sub atâtica acoperiş. Şi apropierea aceasta îmbărbătându-i oarecum, îi îndemnă să 
deie glas dorințelor ce-i frământau, drept care Pietro cel dintâi prinse a grăi zicând: 
— O, dar-ar Dumnezeu să ţie grindina cât lumea, de e să stau cum stau acum! 
La care fata zise: 
— Şi mie mi-ar fi tare drag! 

Şi la vorbele acestea ajunseră să mi se prindă de mâini şi să se strângă, şi de la strâns ajunseră la 
îmbrățișat şi apoi la sărutat, în timp ce afară grindina nu contenea să bată. Şi, ca să nu mai povestesc cu 
de-amănuntul totul, voi spune doar că vremea nu apucă să se-ndrepte până ce ei, gustând cele mai de pe 
urmă plăceri ale iubirii, ajunseră să se înţeleagă astfel, încât şi-n viitor să-și poată împărți pe ascuns 
plăcerile şi bucuria. Iar când furtuna conteni, se puseră s-o aștepte pe mama fetei la marginea oraşului, care 
era aproape, iar apoi se întoarseră cu dânsa acasă. 

Acolo, după aceea, punând la cale treaba în mare taină și cu grijă, şi într-alte rânduri se întâlniră spre 
bucuria lor; dar într-o bună zi fata rămase grea - lucru de care amândoi se necăjiră foarte - şi ca atare 
încercă prin multe meşteşuguri să scape împotriva firii de sarcină; dar nu fu chip. Din care pricină, Pietro, 
temându-și viaţa, se gândi să fugă şi îi spuse fetei. Dar ea, când auzi una ca asta, îi spuse: 

— Dacă pleci, să ştii că mă omor. 

La care vorbe, Pietro, care o iubea nespus de mult, răspunse: 

— Cum ai vrea, iubito, să mai rămân aici? Sarcina ta o să ne dea de gol pe amândoi: pe tine au să te 

rte lesne, dar eu în schimb am să plătesc şi vina ta şi-a mea. 
— Pietro, răspunse fata, păcatul meu de bună seamă are să fie cunoscut; dar fii încredințat c-al tău n-o 

să se ştie niciodată, de n-ai să-l spui chiar tu cumva. 

Atuncea Pietro îi spuse: 

— De vreme ce-mi făgăduieşti, rămân, dar ai de grijă să-ți ţii făgăduinţa. 


Fata, care-şi ţinuse sarcina pe cât putuse ascunsă, de la o vreme dându-și seama că n-o mai poate tăinui, 
din pricină că se îngroşa din ce în ce mai mult la trup, se apucă într-o zi şi c-un potop de lacrimi îi spuse 
maică-si adevărul, rugând-o s-o ajute. Doamna, mâhnită peste poate, o sudui cu vorbe grele şi apoi dori să 
afle cum se întâmplase treaba. Fata, cu gândul să-l mântuie pe Pietro, scorni un basm, îmbrobodind într-alt 
chip adevărul, iar mamă-sa îi dădu crezare şi, ca să ascundă pozna fetei, o trimise la o moşie de-a lor la ţară. 
Acolo, când îi veni vremea să nască, fata începu şi ea să tipe, cum fac femeile îndeobște; dar ce să vezi! 
Cum maică-sa nu se gândise că bărbatul, care de când e lumea nu mai fusese acolo, ar fi putut să pice 
tocmai la vremea aceea, se întâmplă ca dânsul, venind de la vânat, să treacă chiar pe lângă odaia unde 
striga copilă şi, uimit, că dea buzna înăuntru şi să întrebe ce se întâmplă. Femeia, dând obraz cu el, se 
ridică mâhnită şi-i povesti ce pacoste se abătuse asupra fetei. Dar el, mai neîncrezător decât fusese dânsa, îi 
spuse că-i cu neputinţă ca fata să nu ştie cine o lăsase grea şi ca atare vru cu orice preţ să afle; că de-ar fi 
fost, zicea, să spuie adevărul, atunci ar fi iertat-o; pe câtă vreme dacă nu, putea fără de alta să-şi ia rămas 
bun de la viaţă. Femeia se căzni pe cât putu să-l mulțumească cu cele ce spusese fata, dar nu fu chip. 
Bărbatul, înfierbântat de ciudă, se repezi cu spada trasă să se arunce asupra fetei - care într-acestea adusese 
pe lume un băieţaş - şi-i zise: 

— Ori spui cine ţi-a fost ibovnic, ori, dacă nu, te omor pe loc. 

Fata, temându-se de moarte, calcă făgăduinţa dată şi-i spuse tot ce se întâmplase între ea şi Pietro. 

Când auzi una ca asta, messere Amerigo, ieşit din minţi de furie, fu cât p-aci să o înjunghie; dar, după 
ce-i zvârli în față veninul vorbelor pe care i le adunase în piept mânia, urcându-se pe cal, se întoarse în 
goană la Trapani şi, după ce destăinui ruşinea pătimită din pricina lui Pietro unuia zis messer Currado, care 
era la Trapani locțiitorul regelui, puse pe loc să-l prindă pe tânăr - care bietul habar n-avea să se păzească - 
şi care, pus fiind la cazne, mărturisi tot ce făcuse. Pe urmă, după ce locţiitorul îl osândi la bice şi ştreang, 
messere Amerigo, căruia nu-i trecuse mânia nici prin osânda lui Pietro, gândindu-se să facă astfel, încât cei 
doi îndrăgostiți cu copilașul lor să moară câteştrei deodată, puse otravă într-o cupă cu vin şi încredinţând-o 
unui om de încredere, împreună cu un pumnal, îi zise: 

— Du-te cu ele la Violante şi spune-i, ca din partea mea, s-aleagă fără de zăbavă una din aste două 
morți: cuțitul sau otrava; că dacă nu, eu pun s-o ardă în faţa întregului oraş, aşa cum merită. Pe urmă ia-i 
pruncul nou-născut, zdrobeşte-i capul de perete şi aruncă-l să-l mănânce câinii. 

Cu atare fioroasă poruncă împotriva fetei şi a pruncului, dată de un părinte atât de crud, omul porni la 
drum, mai mult îndemnat să facă rău decât să facă bine. 

Între acestea Pietro, mergând spre spânzurătoare şi-n drum fiind biciuit, de către ostaşii stăpânirii, 
trecu, mânat de bunul plac al celor care-l conduceau, prin faţa unui han în care se aflau trei nobili din 
Armenia, trimiși drept soli la Roma de către împăratul lor, spre a pune lucruri mari la cale cu papa, în 
legătură cu o cruciadă apropiată; şi nobilii aceștia trăseseră la han ca să se răcorească și să se mai 
odihnească oleacă, fiind primiți cu mare cinste de către oamenii de neam din Trapani şi mai cu seamă de 
către Amerigo. Or, auzind ei că trecea convoiul ce-l ducea pe Pietro, se apropiară de fereastră să vadă şi ei 
vinovatul. Și privindu-l pe Pietro, care umbla cu mâinile legate înapoi şi gol de la brâu în sus, unul din cei 
trei soli pe care îl chema Fineo, om vârstnic şi cu greutate, văzu pe pieptul lui o pată purpurie, ce se vedea 
că nu-i văpsită, ci de la sine sta în piele, ca petele pe care femeile de aici le-au poreclit rupe. Şi cât i-o văzu 
pe piept îşi aminti de un băieţaş de-al lui, care fusese prins cu cincisprezece ani în urmă de niște hoți de 
mare pe coasta din Lajazzo și despre care niciodată nu mai putuse afla nimic; şi socotind ce vârstă putea să 
aibă bietul tânăr care umbla încovoiat sub loviturile de bice, îşi dete seama că băiatul, de-ar fi trăit, ar fi 

t aceeaşi vârstă acum, şi începu să-l bănuiască din pricina acelui semn că nu cumva să fi fost chiar e 
or, cugetând că, de-ar fi fost, ar fi trebuit să-și amintească de numele lui şi al părintelui său, cât şi de graiul 
armenesc, când se apropie de el, strigă: 

— Teodoro! 

Pietro, când auzi că-l strigă, ridică iute faţa şi atunci Fineo îl întrebă pe limba armenească: 


— De unde eşti şi-al cui? 
Străjerii care-l duceau, din supuşenie şi respect față da oaspetele de vază, se opriră în loc, astfel că 
Pietro îi răspunse: 
— De fel sunt din Armenia, feciorul unuia pe nume Fineo, dar de mic copil am fost adus aicea, n-aş ști 
să spun de cine. 
Fineo, auzind acestea, îşi dete seama că băiatul era fără îndoială chiar cel pierdut de dânsul, din care 
pricină, plângând, se cobori din han cu ceilalți doi tovarăşi și alergă să-l strângă în braţe, făcându-și loc 
printre soldaţi; iar după ce-i zvârli pe umeri o mantie din stofă scumpă pe care o avea în spate, rugă pe 
căpitanul străjii care-l ducea la ştreang s-aştepte acolo până când i-ar fi venit poruncă să-l ducă înapoi. 
Omul răspunse că e gata s-aştepte bucuros porunca. 
Fineo, care într-acestea aflase din ce pricină fusese osândit băiatul, căci zvonul se împrăştiase ca focul 
pretutindeni, luându-și tovarășii cu sine şi slugile ce-i însoțeau, se duse țintă la messer Currado şi îi zise: 
— Messere, tânărul pe care l-ai prigonit cu moartea, ca sclav, e liber şi mi-e fiu, drept care-i gata să 
se-nsoare cu aceea căreia se zice că i-ar fi luat el fecioria: de aceea fii bun și întârzie îndeplinirea osândei, 
până ce-om şti de fata îl vrea pe dânsul de bărbat, ca nu cumva, de-i vrea, să te trezești c-ai călcat legeas5. 
Messer Currado, auzind că Pietro e fiul lui Fineo, se minună din cale-afară; şi fiindu-i oarecum ruşine, 
de vina sorții, nu de-a lui, mărturisind că nobilul grăise cu dreptate, îl îndemnă degrabă să se întoarcă acasă 
ŞI, trimițând după Amerigo, îi spuse tot ce aflase. Messer Amerigo, care credea că fata cu nepoțelul 
dimpreună fuseseră omorâţi, se căina amarnic de cele ce făcuse, căci pricepu că dacă dânsa ar mai fi fost în 
viață, toate ar fi mers acum ca pe roate; totuşi trimise un sol în goană la locul unde se afla fata, cu vorbă ca 
porunca lui, de nu fusese împlinită, nici să nu se îndeplinească. Trimisul găsi pe omul de încredere al lui 
messere Amerigo batjocorind-o pe Violante cu vorbe de ocară, fiindcă, deşi îi arătase cuțitul și otrava, fata 
nu izbutea să ia o hotărâre aşa la repezeală, iar el vroia s-o pună s-aleagă cu de-a sila ori una ori cealaltă. 
Când auzi însă porunca, îi dete pace fetei şi se întoarse la stăpân să-i spună cum mersese treaba. Messer 
Amerigo se dezvinovăţi de cele întâmplate pe cât ştiu mai bine şi îşi ceru iertare cu lacrimile în ochi, 
zicând că dacă Teodoro doreşte s-o ia pe fată, el bucuros i-o dă. 
Fineo îl iertă deodată şi-i zise: 
— Eu socot c-aşa e bine să se facă, iar dacă băiatul nu primeşte s-o ieie de nevastă, atunci osânda să-și 
urmeze calea. 
Căzând dar la învoială, părinții îndrăgostiţilor se duseră împreună la Teodoro - care, bietul, deşi se 
bucura că-și regăsise tatăl, încă mai tremura de frica morții apropiate - şi-l întrebară dacă vrea s-o ia pe fată 
de nevastă. Băiatul, auzind că dacă ar vrea, Violante i-ar fi dată de nevastă, se bucură atât de mult, încât i 
se păru că sare din iad de-a dreptu-n rai şi le răspunse că el unul, dacă era pe voia lor, n-ar fi avut altă 
dorință mai mare ca aceasta. Apoi trimiseră la fată să afle şi dorinţa ei. Dânsa, auzind cele întâmplate cu 
Teodoro, cât şi cele care urmau să se întâmple, de unde își aştepta, ca cea mai necăjită femeie de pe lume, 
moartea, după îndelungă stăruință, căci nu-i venea să-şi crează urechilor, se bucură puţin şi apoi răspunse 
că, dacă ar fi fost să facă după dorinţa ei, nimic n-ar fi putut s-o fericească mai deplin ca gândul de-a 
ajunge nevasta lui Teodoro; dar că, oricum, avea să facă ce-i poruncea părintele său. 
Prin bună învoială dar, băiatul se însură cu fata, cu alai şi cu petrecere, spre marea mulțumire a între- 


35 În diferite țări există o lege după care un condamnat la spânzurătoare era grațiat, în cazul când s-ar fi găsit o fată care să se mărite cu el (n. 

lui oraș. Apoi Violante dădu copilul să i-l crească şi, mângâiată cum era, se făcu chiar mai frumoasă 
înainte; iar după ce se ridică din pat, se înfățişă bătrânului Fineo, care fusese aşteptat să se întoarcă de la 
Roma, şi-i dovedi toată cinstea de care-i vrednic un părinte; iar dânsul, foarte mulțumit de-o noră aşa 
frumoasă, le rândui la tineri o nuntă ca-n poveşti, primind-o şi ținând-o pe noră ca pe fata lui. Iar după vreo 
câteva zile, luându-și cu sine pe corabie băiatul, nora şi nepotul, îi duse la Lajazzo, unde cei doi 


îndrăgostiți trăiră câte zile avură, în pace şi huzur. 


ÎI OVESTEA A OPTA 


Nastagio degli Onesti, iubind o fată din neamul Traversarilor, îşi cheltuieşte averea fără să fie 
răsplătit de ea cu aceeași dragoste; rugat de-ai săi, pleacă la Chiassi, şi vede acolo un cavaler gonind 
din urmă o fată, pe care, după ce-o omoară, o taie şi o dă la câini. Pofteşte la o masă pe-ai săi şi pe 
iubită; dânsa vede cum o sfâşie câinii pe fata urmărită şi, îngrozindu-se, de teamă să nu pățească tot 
așa, îl ia de bărbat pe Nastagio. 

Cât ce tăcu Lauretta, la porunca reginei, Filomena începu astfel: 
— Plăcute doamne, dacă mila e o virtute pentru care suntem adesea lăudate, cruzimea noastră în 


schimb, cu străşnicie-i pedepsită de cel Atotputernic; şi spre a vă dovedi aceasta, cât şi spre a vă îndemna 
s-o alungaţi cu totul din inimile dumneavoastră, am să vă spun o istorioară pe cât de înduioşătoare, pe atâta 
de plăcută. 

La Ravenna, veche cetate din Romagna, se aflau pe vremuri o mulţime de nobili şi bărbaţi de neam, 
iar printre dânşii un tânăr, pe care îl chema Nastagio degli Onesti, ce după moartea tatălui şi-a unui unchi 
de-al său rămase putred de bogat. Şi tânărul acesta, precum se întâmplă adeseori cu tinerii, fiind neînsurat, 
se îndrăgosti de o copilă a lui Pablo Traversari - de neam cu mult mai mare ca el - nădăjduind, prin tot ce 
săvârşea în cinstea şi de dragul ei, c-are s-o facă şi pe dânsa să-l îndrăgească deopotrivă. Dar, deși faptele îi 
erau măreţe și frumoase și vrednice de toată laudă, nu numai că nu-i foloseau, dar dimpotrivă ai fi zis că 
mai degrabă îi strică, atât de crud, de aspru şi de sălbatic se purta iubita lui cu dânsul: căci, ştiindu-se 
pesemne fără pereche de frumoasă şi nobilă, ea se ținea atât de semeaţă şi de încrezută, încât nici el, nici ce 
făcea nu era chip să-i placă. Ori treaba asta îl mâhnea atât de tare pe Nastagio, încât de multe ori din 
pricina durerii - tot gândindu-se în zadar - îl ispitise gândul să-şi pună capăt zilelor. Ci totuşi, stăpânindu-se, 
ajunse mai apoi să încerce de-atâtea şi atâtea ori s-o dea dinadins uitării sau, dacă ar fi putut, să o urască 
barem aşa cum îl ura şi dânsa. Dar în zadar lua hotărâri, căci se părea că dragostea, cu cât slăbeau nădejdile, 

Stăruind deci Nastagio în dragostea aceasta şi-n cheltuieli nesăbuite, prietenii săi şi rudele îşi dădu 
seama că de-ar mai fi dus-o mult astfel, în foarte scurtă vreme s-ar fi pierdut pe sine, pierzându-și și 
averea; de aceea în mai multe rânduri îl sfătuiră şi-l rugară să plece din Ravenna și să se ducă în altă parte 
să şază o bucată; căci în atare chip ar fi putut să-şi scadă şi dragostea şi cheltuiala. Nastagio nu o dată își 
râse de povaţa asta; dar până mai la urmă, fiindcă-l băteau mereu la cap, nemaiputând să zică nu, făgădui 


să plece. Făcând dar pregătiri uriaşe, de parc-ar fi plecat în Franţa, în Spania sau mai ştiu eu unde, pe ce 
meleaguri depărtate, urcându-se pe cal şi însoțit fiind de un alai întreg de prieteni, plecă de la Ravenna şi-o 
luă spre un loc din apropiere, ca la vreo trei mile de oraş, loc ce se cheamă Chiassi şi acolo, după ce 
împărți porunci să i se întindă corturi, le spuse prietenilor săi, care veniseră cu dânsul, să se întoarcă la 
Ravenna, căci el avea de gând să rămâie pe loc. Statornicindu-şi dar Nastagio popas pe locul acela, se puse 
pe petreceri şi prinse a duce o viaţă mai strălucită ca oricare, poftind pe unii şi pe alţii la cină sau la prânz, 
după obiceiul său. 

Dar într-o bună zi, pe-o vreme minunată, către început de mai, se întâmplă să-i vină în minte 
neîndurătoarea lui iubită, drept care, poruncind slugilor să plece şi să-l lase singur, ca să poată în voie 
gândi la draga lui, se apucă să hoinărească şi, tot umblând îngândurat, ajunse într-o pădurice de pini din 
apropiere. Şi către amiază, cum se afundase cale de-o poştă aproape în păduricea aceea, fără să-i pese nici 
de foame, nici de nimica altceva, i se păru deodată c-aude un plâns sfâşietor și nişte țipete ascuţite ca de 
femeie parcă. Din care pricină, trezit din dulcea lui visare, îşi ridică obrazul să vadă ce se întâmplă și se 
miră când se trezi în inima pădurii. Apoi, uitându-se înainte, printr-un bunget de copăcel şi mărăcini văzu 
venind în goană către dânsul o frumuseţe de copilă, goală, cu părul răvăşit şi toată numai zgârieturi, care 
plângea și se ruga strigând să i se dea iertare; şi mai văzu de asemeni c-o fugăreau sălbatic de-o parte şi de 
alta doi câini cumplit de răi şi mari, care o mușcau fără de milă când izbuteau să o ajungă; iar pe urma ei, 
gonind pe un armăsar mai negru ca ceaunul, văzu venind un cavaler înveşmântat în negru, foarte mânios la 
față şi care, c-un pumnal în mână, o amenința cu moartea, strigându-i vorbe îngrozitoare şi straşnice 
sudălmi. Priveliştea aceasta îl copleşi de spaimă și totodată de uimire, trezindu-i pân' la urmă și mila de 
sărmana fată, milă din care apoi miji dorinţa să o scape, de-ar fi putut, de chin şi moarte. Şi fiindcă n-avea 
arme asupra lui, drept măciulie smuci o creangă dintr-un pom şi încercă s-aţie calea dulăilor și-a călărețului 
care venea din urmă. Dar acesta, când văzu ce face, strigă la el din depărtare: 

— Nastagio, nu te amesteca! Lasă-mi dulăii şi pe mine să facem precum merită femeia asta ticăloasă. 

Şi într-adevăr, câinii, vârându-și colții în coapse, opriră fata în loc, iar cavalerul, ajungând-o, se cobori 
din şa. Atunci Nastagio se apropie şi-i zise: 

— Nu ştiu cine eşti, de mă cunoşti aşa de bine, dar eu atâta-ţi spun că-i lucru ruşinos să vezi un cavaler 
cu arme asupra lui că vrea cu dinadins să junghie o femeie lipsită de apărare, punându-i și dulăi pe urme, 
de parc-ar fugări o fiară. Eu unul nu mă-mpac cu asta şi fii încredinţat că am s-o apăr cu dârzenie. 

La care cavalerul răspunse după cum urmează: 

— Nastagio, ca şi tine am văzut şi eu lumina zilei la Ravenna, dar tu erai de-abia un prunc la vremea 
în care eu - căruia mi s-a zis pe lume messer Guido degli Anastagi - eram îndrăgostit de ticăloasa asta cu 
mult mai mult decât eşti tu de fata Traversarilor. Şi într-o bună zi, din pricina mândriei şi a cruzimii ei, 
n-am mai putut să-mi rabd durerea şi cu pumnalul ăsta pe care-l vezi la mine-n mână m-am omorât din 
deznădejde şi Dumnezeu m-a osândit la chinurile veşnice. Nu după multă vreme dânsa, care de moartea 
mea se bucurase peste fire, muri, şi fiindcă-n pragul morţii nu se căi nici de cruzimea pe care mi-o arătase, 
nici de bucuria cu care chinurile mele o desfătaseră în viaţă - ca una care îşi închipuia că nu păcătuieşte 
prin asta, ci câştiga în ochii tuturor - fu osândită și ea la chinurile iadului. Și numai ce se afundă în iad, că 
cerul ne şi rândui osânda laolaltă, pe ea punând-o să alerge în fața mea, iară pe mine, care-am iubit-o atâta, 
s-o fugăresc ca pe-o duşmancă de moarte, nu ca pe-o iubită. Şi ori de câte ori o ajung, cu acest pumnal cu 
care m-am înjunghiat odinioară, o înjunghii şi o despic în două, scoţându-i inima din piept - inima aceea 
aspră şi rece ca de gheaţă, în care n-au pătruns nici mila, nici iubirea - şi apoi, cu măruntaie cu tot o azvârl 

inilor, precum vedea-vei de îndată. Nu după multă vreme însă, căci asta-i voia Domnului şi-a dreptei sa 
judecăţi, ca şi cum niciodată n-ar fi murit, învie şi începe iar să fugă amarnic, iar eu cu câinii în urma ei. 
Şi-n fiecare vineri o ajung la ceasul ăsta aici şi săvârşesc măcelul pe care ai să-l vezi de-ndată. Să nu-ţi 
închipui însă că-n celelalte zile avem răgaz să ne odihnim, ci dimpotrivă zi de zi o ajung mereu în alte 
locuri, în care ea şi-a dovedit cu fapta și cu gândul cruzimea ei față de mine. Şi, din iubit ajung să-i fiu 


duşman de moarte, precum vezi, osânda mă silește s-o urmăresc într-acest chip ani mulți, atâția câte luni 
m-a chinuit şi ea în viaţă. Lasă-mă dar să fac pe voia dreptății celei sfinte şi nu te-mpotrivi puterii cu care 
n-ai putea să lupţi. 

Nastagio, auzind acestea, cu părul ridicat măciucă în vârful capului, de groază, se trase cu sfială în 
lături şi aşteptă înfricoșat, cu ochii țintă la copilă, să vază ce se întâmplă. Şi atuncea cavalerul, sfârșind ce 
avea de spus, strângând pumnalul în mână, ca un dulău turbat se năpusti asupra fetei - care în genunchi, 
ținută zdravăn de cei doi câini, cerea îndurare - şi o lovi cu sete în piept, vârând în ea pumnalul până de 
ceea parte. Copila, cât ce fu străpunsă, se prăbuşi grămadă, țipând şi hohotind întruna; iar cavalerul, 
punând mâna la repezeală pe un cuțit, o spintecă până la şale şi apoi, scoţându-i inima și cele dimprejur, le 
zvârli la câini, care, flămânzi şi hămesiţi, le înghiţiră într-o clipită. Curând însă copila, ca şi cum vis ar fi 
fost toate, se ridică iute în picioare și începu din nou s-alerge cu câinii după dânsa spre malurile mării. lar 
cavalerul, încălecând şi luându-și de pe jos pumnalul, se puse iar s-o fugărească, şi în curând se mistuiră 
departe în zări, pierind din ochii lui Nastagio. 

Tânărul, după toate astea, şezu mult timp îngândurat, cuprins de milă şi de teamă; dar până mai la 
urmă îi cășună că treaba asta, de vreme ce se întâmpla în fiecare vineri, i-ar fi putut sluji, şi încă de minune. 
De aceea, însemnându-și locul, se întoarse la ai săi şi apoi, când socoti că-i vremea, trimise după rude și 
prieteni şi le spuse: 

— Voi mă-ndemnaţi de multă vreme s-o dau uitării pe aceea ce mi-e dușmană, nu iubită, şi să pun 
capăt risipei; sunt gata să v-ascult, de-mi îndepliniți şi voi o rugă, şi iată anume care: să faceți tot ce-i cu 
putință ca vinerea ce vine messer Paolo Traversari, cu fata, cu nevasta și toate celelalte doamne ce se 
înrudesc cu dânșii, cât și altele, care vreţi voi, să vie aici la prânz, la mine. Şi veţi afla atunci şi pricina care 
mă îndeamnă să vă cer aceasta. 

Cei ce fuseseră rugați găsiră simplă treaba asta şi după ce se-ntoarseră la Ravenna, la vremea potrivită 
poftiră la ospăț pe toți chemaţii lui Nastagio. Şi, deși fata se lăsă cam greu înduplecată, până la urmă totuşi 
veni şi ea cu ceilalți. Nastagio pregăti din vreme ospăț îmbelşugat şi mândru porunci ca mesele să fie 
aşezate sub pini, în preajma locului unde văzuse întâmplarea cu fata nemiloasă; şi aşezându-şi musafirii la 
masă, îi potrivi aşa încât iubita lui să şază cu faţa către locul unde avea să se petreacă cumplita întâmplare. 

Pe când mesenii dar gustau din ultimele feluri, se auziră dintr-o dată plânsul şi țipetele fetei care fugea 
gonită. De care lucru cei de față miraţi peste măsură, văzând că nimeni dintre dânşii nu ştie ce se întâmplă, 
se ridicară în picioare să vază ce-i şi atunci zăriră copila îndurerată, pe cavaler şi câinii; şi până a n-apuca 
să se dezmeticească bine, aceia fură printre dânșii. O larmă asurzitoare se încinse în jurul câinilor și-a 
cavalerului și mulți săriră în ajutorul copilei urmărite. Dar cavalerul, agrăindu-i pe toți cu aceleaşi vorbe cu 
care îl agrăise şi pe Nastagio prima oară, nu numai că-i făcu să dea înapoi, dar pe deasupra îi şi băgă-n 
sperieți şi-i ului cu vorba lui; iar când se năpusti s-o spintece pe fată, câte femei se aflau de faţă (şi dintre 
care multe, ori că fuseseră înrudite cu fata sau cavalerul, ori că-şi mai aminteau şi-acum de dragostea şi 
moartea lui), toate porniră a hohoti cu atâta jale şi durere, de-ai fi crezut că lor, nu ei, le scoate inima, din 
piept. Şi când măcelul se sfârși, iar cavalerul cu copila pieriră în depărtare, toți cei care-i văzuseră se 
apucară să vorbească de întâmplarea aceasta şi multă vreme îi suciră pe-o parte şi pe alta tâlcul. 

Dar dintre toţi, cea care se îngrozi mai tare fu tocmai nemiloasa iubită a lui Nastagio. Căci ea, care 
văzuse şi auzise limpede tot ce se petrecuse, îşi aminti de asprimea pe care pururi o vădise sărmanului 
Nastagio şi ca atare îşi dete seama că întâmplarea aceea şi vorbele auzite erau pentru ea în primul rând şi 
abia pe urmă pentru ceilalți; din care pricină înfricoşată, se şi vedea fugind cu el mânios pe urme şi cu 

lăii pe de lături. Şi-așa-i pătrunse spaima în oase, încât, ca nu cumva să aibă a pătimi şi ea aceeaşi soa 
îngrozitoare, abia aşteptă să afle prilejul potrivit (care de altfel se ivi chiar în aceeași seară) şi, 
preschimbându-şi ura în dragoste, trimise în taină o slugă credincioasă la Nastagio, care-l rugă din partea ei 
să aibă bunătatea să vie pân! la dânsa, căci era gata a face întocmai cum i-ar fi fost pe voie lui. Nastagio îi 
răspunse că era foarte bucuros de vorbele trimise, dar că, de se învoia şi dânsa, poftea s-o aibă în chip 


cinstit, drept soață legiuită adică. Fata, care ştia prea bine că n-atârna decât de ea să-i fie ori nu nevastă, 
răspunse că se învoieşte. Drept care, purtându-şi singură solia, le spuse părinţilor că-i bună bucuroasă să se 
mărite cu Nastagio; de care dânșii fură nespus de mulțumiți. lar când veni duminica, Nastagio se însură cu 
fata și rânduiră nuntă mare, trăind pe urmă fericiţi. Cât despre spaima trasă, ea nu fu numai pricina acestui 
singur bine: căci doamnele de la Ravenna înfricoşate foarte, pe urma acestei întâmplări se înduplecară mult 
mai iute la poftele bărbaţilor decât mai înainte vreme. 


N= OVESTEA A NOUA 


Federigo degli Alberighi iubeşte fără a fi iubit, îşi risipește avutul în dărnicii şi pân' la urmă, 
rămas cu un Singur șoim, i-l dă în bucate doamnei îndrăgite, ce-i preacinstise casa; iar dânsa, 
înduioșată, îl ia de soț şi face dintr-însul om bogat. 

Filomena îşi isprăvise vorba, când regina, văzând că nimeni altul nu mai avea de povestit, afară doar 


de Dioneo, cel rânduit să spună povestea de pe urmă, voioasă prinse a zice: 

— E rândul meu acum; şi eu, iubite doamne, sunt bucuroasă să deapăn o poveste, întrucâtva 
asemănătoare celeilalte, nu doar ca să pricepeţi din tâlcul ei ce poate face frumuseţea voastră cu inimile 
alese, dar şi ca să învăţaţi a dărui voi înşivă răsplata cuvenită, când e pe drept s-o dați, fără a lăsa ca soarta 
s-o împartă după capul ei. Căci ea de obicei nu dă cu judecată, ci numai pe unii îi prisoseşte, după bunul ei 
plac. 

Se cade dar să ştiţi că Jacopo di Borghese Domenichi, care a trăit - şi poate mai trăiește şi astăzi - în 
oraşul nostru, socotit de toți ca un om de mare vază şi cu multă greutate, mai vrednic de renume prin 
darurile firii şi prin purtarea lui decât prin neamul lui cel vechi, ajuns la bătrâneţe, se bucura să-şi treacă 
vremea povestind cu vecinii sau cu cine se nimerea despre întâmplări trecute, lucru pe care se pricepea să-l 
facă cu mai multă rânduială, cu mai bună aducere aminte și cu vorbe mai alese ca nimeni altul. Or, printre 
alte minunate întâmplări, obişnuia bătrânul să povestească că trăia pe vremuri la Florenţa un tânăr, pe 
nume Federigo, al lui messer Filippo Alberighi, mai prețuit decât oricare altul din Toscana pentru iscusința 
cu care mânuia armele şi pentru curtenia lui desăvârşită. Tânărul, precum se întâmplă adeseori cu cei 
bogaţi la suflet, se îndrăgosti de o doamnă, monna Giovanna pe nume, socotită pe vremea aceea drept una 
dintre cele mai frumoase și mai plăcute doamne din câte se aflau în Florenţa. Și, ca să izbutească a-i 

bândi iubirea, tânărul se războia în întreceri, în luptele călări, orânduia ospeţe şi-şi dăruia îmbelşug 
mesenii, irosindu-şi pe necumpătate avutul. Dar doamna, pe cât de frumoasă, pe atât de cinstită, nu lua 
nimica în seamă, nici fapta săvârşită, nici pe făptaşul ei. Cheltuind dar Federigo peste puterile sale, fără a 
dobândi nimica în schimb, precum uşor se întâmplă, dădu de fundul sacului şi se trezi sărac, c-o biată 
moşioară de pe urma căreia trăia cu strâmtoare, şi cu un şoim de soi, cum nu găseai altul. Din care pricină, 


iubind mai tare ca oricând şi părându-i-se cu neputinţă să mai rămâie la oraş aşa sărac cum era, hotărî să se 
aşeze la Campi, unde-şi avea moşia. Şi acolo, umblând la vânătoare, fără să ceară nimănui nimica, de bine 
de rău, cum putea, îşi purta cu răbdare sărăcia. 

Or, într-acestea, pe când Federigo scăpătase cu desăvârșire, se întâmplă într-o bună zi ca bărbatul 
monnei Giovanna să cadă la pat; şi văzându-și sfârşitul aproape, omul își făcu testamentul şi rândui 
moştenitor al avuţiilor sale, multe şi nemăsurate, pe un fiu al lui, destul de măricel, iar de s-ar fi întâmplat 
ca băiatul să moară fără urmaş, rânduia aşijderea că monna Giovanna, pe care o iubise cu credință, să-i 
rămâie moștenitoare; apoi îşi dădu sufletul. Rămânând văduvă, monna Giovanna, după obiceiul femeilor 
noastre, îşi petrecea verile, dimpreună cu băiatul ei, la ţară, pe o moşie vecină cu pământul lui Federigo. 
Din care pricină băiatul prinse a se împrieteni cu cavalerul şi a prinde drag de păsări şi de câini; şi cum 
văzuse adesea şoimul lui Federigo zburând, îl îndrăgise din cale-afară şi-ar fi dorit cu tot dinadinsul să-l 
aibă, dar nu cuteza să i-l ceară, căci ştia prea bine cât de dragă îi era cavalerului pasărea. Aşa stând 
lucrurile, se întâmplă ca băiatul să se îmbolnăvească; din care pricină maică-sa, îndurerată foarte, ca una ce 
doar pe el îl mai avea pe lume şi îl iubea ca pe ochii din cap, cât e ziua de mare nu se mișca de lângă el, nu 
contenea cu mângâierile şi-l întreba mereu de nu-şi dorea cu osebire ceva anume, şi se rugă de el să-i spuie 
ce, căci de-i şedea în puteri, s-ar fi trudit oricum să-i împlinească voia. Băiatul, auzind şi azi şi mâine, 
mereu aceeași rugare, zise: 

— Măicuţă, de-ai izbuti să câştigi pentru mine şoimul lui Federigo, cred că m-aş face bine. 

Femeia, auzind aceasta, rămase pe gânduri şi apoi începu să cugete la cele ce avea de făcut. Ştia prea 
bine că Federigo o iubise vreme îndelungată, dar cunoştea de asemeni că ea, din partea ei, nu-l învrednicise 
nici măcar c-o privire; de aceea îşi spunea în sine: „Cum aş putea trimite după şoim sau să mă duc chiar eu 
să-l cer, când, după câte aud, pasărea e cea mai vrednică din câte zboară pe lume şi pe deasupra îi aduce şi 
foloase? Şi cum m-ar lăsa inima să-i iau unui om cumsecade singura bucurie care i-a mai rămas pe lume?” 
Şi, hărţuită de gânduri, deşi era încredinţată c-ar fi fost de ajuns să-l ceară ca să-l dobândească pe dată, 
neștiind ce să-i răspundă bălaiului, sta locului muncită de îndoieli. Ci până mai la urmă, răzbită de 
dragostea pentru copil, ca să-i facă pe voie, hotărî, fie ce-o fi, nu să trimită, ci să meargă chiar ea după 
şoim şi să i-l aducă de îndată. Îi zise dar: 

— Băiatul mamei, fii pe pace şi caută de mi te fă bine, că mâine dimineaţă îţi făgăduiesc că nu m-apuc 
de nicio treabă până nu m-oi duce după şoim să ţi-l aduc încoace. 

Băiatul, bucuros nevoie mare, păru că prinde iar puteri. A doua zi de dimineaţă, femeia, luând cu sine 
o însoţitoare, porni, chipurile, la plimbare și, ajungând la căsuţa lui Federigo, întrebă de el. Fiindcă nici în 
ziua aceea şi nici mai înainte, vremea nu se arătase a fi prielnică vânătorii, Federigo se afla cu treabă în 
grădină. Şi, auzind-o de la poartă pe monna Giovanna că întreabă de dânsul, se miră foarte şi-i ieşi bucuros 
în cale. Femeia, văzându-l că vine, porni înaintea lui cu zâmbetul pe buze şi, după ce primi bineţe de la 
dânsul, îi spuse: 

— Bine te-am găsit, Federigo. 

Şi apoi urmă: 

— Am venit să-ţi răsplătesc toate neajunsurile pe care le-ai pătimit pe vremea când mă iubeai; şi atare 
mi-e răsplata, că vreau acum, în bună prietenie să stau la masa ta, dimpreună cu însoțitoarea mea aici de 
față. 

La care Federigo răspunse cu umilinţă: 

— Doamnă, nu-mi amintesc să fi pătimit vreun neajuns din parte-ți, ci numai bine; atât de mult, încât 


e-am fost cândva mai vrednic decât alții, e mulțumită ție şi dragostei ce pururi ţi-am purtat. Iar de venir 
ta de bunăvoie încoace, mă bucur mult mai mult decât de mi-ar fi dată averea întreagă înapoi s-o împrăștii 
iarăși ca-nainte, deşi la om sărac mi te mânară pașii. 

Şi, zicând acestea, cu multă ruşine pentru sărăcia lui, o pofti în casă şi apoi o plimbă prin grădină; şi 
acolo, ne-aflând pe nimeni mai potrivit să-i ţie tovărăşie, îi spuse: 

— Doamnă, cum alţii nu-s pe-aici, femeia asta de treabă, nevasta slujitorului meu, ţi-o ţine de urât, 
până ce eu m-oi îngriji de masă. 

Deşi era sărac ca vai de lume acum, Federigo n-avusese încă prilejul să-şi dea seama cât de nesocotit 
îşi risipise avutul. În dimineaţa aceea însă, neaflând în casă nimic cu ce să poată ospăta femeia de dragul 
căreia cinstise odinioară atâta amar de lume, cu vârf şi îndesat îşi căină risipa. ŞI, zbuciumat din cale-afară, 
blestemându-și ursita şi învârtindu-se de colo până colo ca ieşit din minţi, ne-aflând nici bani nici altceva 
să dea pe chezășie, fiind şi târzie ora, şi în el mare dorinţa de a-și ospăta iubita măcar cu cât de cât, iar pe 
de altă parte nevrând să ieie cu împrumut nici barem de la slujitorul său, se nimeri să dea cu ochii de 
bunătatea lui de şoim, ce sta proptit pe un leat în cămăruţa lui. Şi cum n-avea încotro, puse mâna pe el şi 
văzând că-i gras, îl socoti vrednic să şadă în talgerul unei femei ca dânsa. De aceea, fără a mai sta pe 
gânduri, îi suci gâtul şi-l dădu degrabă unei slujnicuţe să-l curețe de pene şi să-l grijească bine, punându-l 
la frigare. Apoi, din bruma de albituri ce-o mai păstrase, aşternu masa cu feţe ca zăpada şi, bucuros nevoie 
mare, se întoarse în grădină, spunându-i monnei Giovanna că masa, după slabele-i puteri rânduită, era gata. 
Doamna, dimpreună cu însoțitoarea ei, sculându-se, porni la masă şi, fără a cunoaşte bucatele, dimpreună 
cu Federigo ce le servea cu plecăciune, mâncară bietul şoim. 

Apoi, ridicându-se de la masă, după ce petrecuseră o bucată de vreme vorbind de una şi de alta, monna 
Giovanna, socotind că-i vremea să-i spună lui Federigo de ce venise, cu glas duios prinse a grăi: 

— Federigo, de-ți aminteşti cumva de viaţa ta de odinioară şi de purtarea mea, pe care poate aspră şi 
crudă ai socotit-o, nu mă-ndoiesc c-ai să te miri de îndrăzneala mea, auzind pricina ce mă aduce la tine; dar 
de-ai avea copii sau de-ai fi avut măcar, astfel încât prin ei să-ți fie dat să judeci câtă putere adună iubirea 
părintească, sunt sigură că m-ai ierta măcar în parte, dacă nu pe de-a întregul. Dar dacă tu nu ai copii, eu 
am şi ca atare nu pot să lepăd legea ursită părinților; se cade dar să mă supun şi eu acestei legi şi, împotriva 
mea şi-a oricărei cuviinţe şi îndatoriri, mă văd silită acum să-ţi cer un dar, ce ştiu că ţi-e mai drag ca orişice 
pe lume (şi pe bună dreptate, căci soarta ta vrăjmaşă nu ţi-a lăsat altă bucurie, altă mângâiere sau desfătare 
în afară de asta). Șoimul ţi-l cer în dar; șoimul pe care copilul meu l-a îndrăgit atât de mult încât, de nu i-l 
duc, mă tem că-l va răpune boala și mi-l va lua din viață. De aceea, dar te rog, nu pentru dragostea ce-mi 
porți, față de care n-ai nicio îndatorire, ci pentru inima-ți aleasă, ce-ai dovedit că-i mai presus decât a 
celorlalți prin curtenia ei, să fii atât de bun și să mi-l dai, ca prin atare dar să zic şi eu că mi-am scăpat 
copilul de la moarte și c-am făcut din el un om ce-ţi va purta de-a pururi mulțumită. 

Federigo, auzind ce-i cere monna Giovanna şi ştiindu-se neputincios să-i împlinească voia, căci îi 
dăduse şoimul în bucate, nu prididi, sărmanul, nici un cuvânt să spuie, că-l şi podidi plânsul, acolo-n fața ei. 
Iar doamna, văzându-i lacrimile amare şi crezând dintâi că plânge din pricina mâhnirii că s-ar despărți de 
şoim, era cât pe-aci să-i spună că nu-l mai vrea în dar, dar, stăpânindu-şi vorba, aşteptă cuminte să-i treacă 
amărăciunea şi să-i auză glasul. Şi într-un târziu, Federigo răspunse: 

— Doamnă, din ziua în care Domnul mi-a răsădit în piept iubirea pentru tine, de nesfârşite ori am 
socotit că soarta mi-e aprigă vrăjmașă şi m-am şi plâns de dânsa; dar relele trecute îmi par nimica toată față 
de răul crunt cu care acum mă-ncearcă. Căci de-oi trăi şi o mie de ani, tot n-am să o iert - gândind c-ai pus 
piciorul în casa mea săracă, în care n-ai venit pe vremea când te-aştepta bogată, şi c-ai venit să-mi ceri un 
dar mărunt, iar eu, din vina ei, a sorții, nu-i chip să ţi-l pot da; şi am să-ţi spun şi pricina. Când mi-a fost 
dat s-aud cum că pofteşti să-mi cinsteşti masa, gândindu-mă la rangul şi vrednicia ta, am socotit că s-ar 
cădea, pe măsura puterilor mele, să te omenesc cu bucate mai scumpe decât acele ce obişnuit se dau 
mesenilor la masă. Și-atuncea, amintindu-mi de șoimul ce mi-l ceri, cât şi de preţul lui, am socotit că-i 

ednic să ţi-l așez în faţă; şi tocmai adineauri ţi l-am servit pe talger, gândind că-i dau prea bună $ 
vrednică întrebuințare. Dar, fiindcă văd acuma că l-ai fi dorit viu, atâta amar mă-ncearcă, încât în veci n-oi 
izbuti să-mi aflu somn ori alinare. 

Şi zicând acestea porunci să i se arate doamnei, drept bună mărturie, picioarele, penele şi pliscul. 
Doamna, pricepându-i fapta îl dojeni mai întâi că-şi omorâse mândrețea lui de șoim de dragul unei 


femei, iar mai apoi, în sinea ei, îi lăudă multa mărinimie pe care sărăcia nu izbutise şi nici n-avea să 
izbutească a i-o ştirbi vreodată. Apoi, luându-și nădejdea şi gândul de la şoim, temându-se că boala îi va 
răpi copilul, plecă mâhnită foarte și se întoarse acasă. Acolo, feciorașul, de dorul după şoim, ori poate frânt 
de boală, la foarte scurtă vreme se petrecu din viaţă, spre amărăciunea multă şi grea a maicii sale. Şi după 
lacrimi multe şi jale nesfârşită, la un răstimp, fraţii doamnei se apucară s-o îmboldească să se mărite iar, 
căci era încă tânără şi bogată pe deasupra. Doamna, deşi nu prea voia, văzându-se îmboldită, îşi aminti cu 
drag de Federigo şi de mărinimia pe care o dovedise în fapta de pe urmă, când omorâse șoimul spre a o 
cinsti pe dânsa, şi le zise fraților: 

— De-ar fi pe voia voastră, eu aş rămâne bucuroasă, aşa cum sunt: dar de vă e cu dinadins să îmi aleg 
bărbat, eu una nu vreau altul decât pe Federigo degli Alberighi. 

La care fraţii doamnei, bătându-și joc de dânsa, îi spuseră: 

— Da' proastă ești! Auzi ce zice? Îl vrea pe Federigo, care-i sărac lipit. 

Dar dânsa le răspunse: 

— Eu ştiu c-aveţi dreptate; dar decât multă avere să-şi caute om s-o ţie, mai bine om o dată să fie 
vrednic de-avere. 

Fraţii, dacă văzură c-aşa vrea ea şi pace, ştiindu-l pe Federigo, deşi sărac, om de ispravă, făcură voia 
doamnei şi i-o dădură de nevastă cu averea ei cu tot. Iar el, văzându-se însurat cu cea pe care o îndrăgise 
mai mult ca orice pe lume şi pe deasupra şi bogat, trăi cu ea în desfătare pân' la sfârșitul vieții, vădindu-se 
mai chibzuit în mânuirea banilor decât fusese odinioară. 


OVESTEA A ZECEA 


Pietro din Vinciolo cinează la niște prieteni, iar nevastă-sa îşi aduce în casă un tânăr, bărbatul 
se întoarce și ea îl ascunde pe tânăr sub o coșarcă de găini. Pietro îi povestește că-n casa Ercolanilor, 
unde cinase el, fusese aflat un tânăr adus în casă de nevastă, femeia o face de două parale pe nevasta 
lui Ercolano. Din nenorocire, un catâr pune copita pe degetele tânărului, care şedea pitit sub coş; 
băiatul strigă, Pietro îl vede și află înșelăciunea nevesti-si cu care, din blestemăţia lui, până la urmă se 
împacă. 

Regina îşi isprăvise povestea şi cei de față îl preamăreau pe Dumnezeu, care-i dăduse răsplata cuveni 
bietului Federigo, când Dioneo, care nicicând nu aştepta îmbiere, prinse a grăi astfel: 

— Eu nu ştiu, zău, să vie oare dintr-o meteahnă întâmplătoare, sădită în sufletele noastre de obiceiurile 
ticăloase, sau din păcat firesc îndemnul de a râde de cele rele mai degrabă decât de cele bune şi mai cu 
seamă atunci când nu pe noi ne atinge răul. Oricum, de vreme ce osteneala pe care mi-am dat-o şi-ntr-alte 


rânduri şi pe care sunt gata să mi-o dau şi acum nu urmăreşte altceva decât s-alunge întristarea din inimile 
dumneavoastră, îndrăgostite doamne, şi să v-aducă veselie şi zâmbete pe față, deşi subiectul povestirii 
mele nu-i tocmai prea cinstit, eu totuși am s-o povestesc, căci e cu haz. lar dumneavoastră ascultând-o, 
faceţi cum obişnuiţi a face şi când intraţi într-o grădină şi când, cu mâna voastră cea gingașă, culegeţi 
trandafirii, iar spinii îi lăsați deoparte; lucru pe care de astă dată îl veţi putea îndeplini, dacă veţi da 
deoparte omul rău din istorioară, lăsându-l să se bălăcească întru necinste şi năpastă, şi-n schimb veţi râde 
bucuroase de păcălelile nevestei, păstrându-vă pe altă dată mila pentru cei ce-s urgisiți. 

Trăia în Perugia, nu demult, un bogătaş pe care îl chema Pietro din Vinciolo şi care se însură într-o 
bună zi, dar nu atât de dragul căsniciei, cât mai degrabă, pasămite, spre a-i înşela pe ceilalți şi spre a mai 
risipi părerea pe care şi-o făcuseră toți perugienii despre dânsul; şi soarta se găsi să-i mulțumească pofta cu 
o nevastă tânără şi zdravănă, o roşcovană plină de draci, căreia doi bărbaţi i-ar fi trebuit, nu unul; şi tocmai 
ei, sărmana, se nimeri să-l pice un soț de soiul ăsta, căruia nu-i sta capul nici cât de cât la ea, ci la cu totul 
altceva. De care lucru dânsa, cu vremea dându-și seama, cum se ştia pe sine proaspătă şi frumoasă, voinică 
şi-n putere, dintru început se necăji amarnic şi nu o dată îşi sudui cu vorbe grele omul, cu care zi şi noapte 
tot într-o sfadă o ducea. Pe urmă însă, pricepând că toate astea mai degrabă îi vestejeau ei tinereţea decât îl 
îndreptau pe el, îşi zise în sinea ei: „Nenorocitul ăsta mă dă pe mine la o parte, ca el să-şi facă mendrele în 
voie cu bărbaţii; da' las' c-am să i-o fac eu lui, de să mă ţie minte! Că eu m-am măritat cu el şi i-am adus 
zestre frumoasă ştiindu-l bărbat şi ca atare gândeam că de! - pofteşte şi el la ce poftesc şi chiar și trebuie să 
poftească bărbaţii, că de ştiam că nu-i bărbat nu-l luăm în ruptul capului. Dar dumnealui, care ştia, vezi 
bine, că-s femeie, de ce m-a luat dacă nu rabdă să vază în ochi muierile? Zău, asta una nu mai merge! Că 
eu, dac-aş fi vrut să nu mai ştiu de lume, m-aş fi călugărit şi pace; pe câtă vreme aşa, poftind să am parte de 
ea şi aflându-mă într-însa, dac-oi şedea s-aştept plăcere de la el, apăi să ştii că numai bine îmbătrânesc tot 
aşteptând, iar când oi fi bătrână are să-mi vie mintea la cap şi-are să-mi pară rău că mi-am pierdut zadarnic 
tinerețile. Nu el mă-nvaţă oare mai bine ca oricare altul, cu pilda lui, să-mi fac de cap şi să mă-mbii şi eu la 
ce se-mbie dumnealui? Pe câtă vreme în el atare desfătare e ruşinoasă şi hulită, în mine e vrednică de laudă. 
Că eu mă împotrivesc doar legii, pe câtă vreme el nu numai legii, dar şi firii.” 

Gândindu-se femeia într-acest chip, şi nu o dată, ca să-și preschimbe gândul pe ascuns în faptă 
împlinită, intră în vorbă c-o bătrână, care aducea leit cu sfânta Verdiana - aceea de-i hrănea pe şerpi - şi 
care pururi cu rozariu-n mâini cutreiera bisericile și nu le vorbea de alte cele decât de viața sfinților ori 
despre rănile sfântului Francisc, trecând în ochii tuturor drept o adevărată sfântă; şi, când cugetă femeia 
că-i vremea să vorbească, mărturisi bătrânei tot ce-i şedea în gând să facă şi dânsa îi zise aşa: 

— Copila mea, cel veşnic, care-i atoateştiutor, ştie că nu greşeşti dac-ai să faci precum mi-ai spus: şi, 
chiar de n-ai avea o pricină anume, încă ar trebui s-o faci, și tu şi orişice femeie de anii tăi, numai și numai 
spre a nu vă pierde tinerețea, căci nu-i durere mai amară pentru aceia care ajung s-o simtă chiar pe pielea 
lor decât să ştii că ţi-ai pierdut degeaba tinereţea. Că noi, dac-am îmbătrânit, la ce naiba mai suntem bune 
decât să stăm la gura vetrei şi să păzim cenuşa? Şi dac-o ştie cineva şi-ţi dă încredințare, apăi să ştii că eu 
îs aia; c-abia acu la bătrâneţe şi fără de folos îmi dau seama cu durere şi cu straşnice păreri de rău ce de 
mai timp mi-am irosit în tinerețea mea; ce-i drept, nu l-am pierdut chiar tot (n-aş vrea să crezi c-am fost o 
proastă), dar totuşi nu l-am folosit pe cât mi-ar fi plăcut; şi când mi-aduc aminte de asta şi mă văd în halu-n 
care sunt, că nici de obiele nu mi-s bună, mă ştie Dumnezeu ce pătimesc, biata de mine! Vezi, cu bărbaţii 
nu-i aşa: că ei din naştere sunt buni la câte toate treburi și nu la una singură, ca noi; ba pe deasupra la 
bătrâneţe mulţi din ei plătesc mai mult ca-n tinereţe. Dar bietele femei numai de asta-s bune; de asta şi de 

nci. Că doar de-aceea se şi nasc şi d-aia sunt iubite. De n-ar fi să-ţi dai seama dintr-altele de lucrul ăst 


numai după asta una, că adică nouă, ne stă capul numai și numai la iubire, şi ai putea să vezi c-așa e cum îţi 
spun. Unde mai pui că o femeie e-n stare să sleiască nenumărați bărbaţi, pe câtă vreme mulţi bărbaţi nu dau 
de cap unei femei. Or, fiindcă noi suntem făcute anume pentru asta, mă-ntorc şi zic că bine faci dacă-i 
plăteşti bărbatului ocară cu ocară, ca nu cumva la bătrâneţe să te trezeşti că sufletul îți bagă vină trupului. 
Din viaţă şi din lumea asta atâta ai cât îţi iei singur: şi mai cu seamă noi, femeile, care se cade să folosim 
prilejul şi vremea ce ni-e dată mai mult decât bărbaţii. Că noi, pre câte vezi, dac-am îmbătrânit o dată, nici 
bărbăţelul şi nici dracul nu ne mai caută-n coarne, ci ne gonesc în cuhnie şi băsmuim cu mâţa ori să purtăm 
de grijă la blide și la străchini. Ba chiar mai rău, că dumnealor își fac şi râs de noi şi zic: „la tinerele 
plăcinţele, la babe lături şi stropşele” şi alte câte necuviinţe. Da' ca să nu mai lungesc vorba, îţi spun chiar 
de pe acum că nimănui n-ai fi putut să-ţi descarci sufletul mai bine şi cu mai mult folos ca mie: că nu-i 
bărbat pe lumea asta, să fie cât de spilcuit, de pomădat şi înțolit, la care eu să nu cutez a-i spune tot ce e de 
lipsă şi nici aşa de aspru ori necioplit, încât eu una să nu-l înmoi şi să nu-l fac să-mi îndeplinească voia. 
Alege-ţi unul, mi-l arată şi pe urmă las' pe mine! Da' să nu uiţi, copilă dragă, c-aştept şi eu ceva, ca una 
ce-s săracă şi vreau chiar de pe acum să mi te pomenesc în toate rugăciunile, ca Dumnezeu să-ți facă parte 
şi ție şi la morții tăi de viață veşnică şi bine. 

Şi-aci sfârși cu vorba. 

Rămase dar femeia bun înțeleasă cu bătrâna că dacă ar fi văzut un tânăr care trecea cam des pe acolo - 
aşa şi aşa, şi-i spuse din cap până-n picioare cum arată băiatul - să facă ce ştia; şi, dându-i o bucată de 
carne afumată, îi făcu vânt cu Dumnezeu. Nu după multă vreme bătrâna îi aduse în casă pe tânărul cu 
pricina şi după câtva timp pe altul, precum şi-i alegea femeia, ce, cu fereală de bărbat, de câte ori putea, nu 
se sfia să-și facă pofta. 

Acu, se nimeri într-o seară ca dumnealui, bărbatul, să meargă să cineze c-un prieten, căruia-i zicea pe 
nume Ercolano; şi-atunci femeia porunci codoaşei să-i aducă în casă pe un tânăr - unul din cei mai chipeşi 
şi mai plăcuţi holtei din Perugia - iar bătrâna i-l aduse iute-iute. Și abia se aşezaseră femeia cu băiatul la 
masă să mănânce, când hop, pică şi Pietro, chemând de afară să-i deschidă. Femeia, auzindu-l, se socoti 
pierdută; dar totuşi, încercând să vadă de-l poate ascunde pe băiat, cum nu-i dădea prin cap să-l scoată pe 
undeva afară ori să-l pitească într-altă parte, aflându-se lângă odaia în care ei ședeau la masă o prispă, îl 
piti acolo sub o coşarcă de găini care-i era la îndemână şi azvârli deasupra ei un sac pe care peste zi pusese 
să-l golească; apoi dădu fuga la uşă ca să-i deschidă dumnealui şi, după ce intră în casă, îi zise: 

— Tii, da' repede aţi mai cinat în astă-seară! 

Pietro răspunse: 

— Da' de unde! Nici n-am pus gura pe mâncare. 

— Şi pentru ce, mă rog? îl întrebă femeia. 

Pietro răspunse: 

— Iaca-ţi spun: de abia ne aşezasem la masă - Ercolano, nevastă-sa şi cu mine - şi-am auzit că un 
strănut de undeva de-aproape, pe care nu l-am luat în seamă nici prima nici a doua oară; da' ăl de strănutase, 
mai strănutând și-a treia oară, şi-a patra, şi-a cincea, şi de mai multe ori la rând, am prins a ne mira cu toţii; 
drept care Ercolano, care se ciondănise oleacă cu nevastă-sa, fiindcă femeia ne ținuse cam multişor la uşă 
până să ne deschidă, grăi înciudat: „Ce naiba-i asta? Cine strănută aici?” şi ridicându-se de la masă, se duse 
către o scară care se afla acolo şi care avea sub ea, precum găseşti în orice casă, un fel de cotlon făcut din 
scânduri, în care să înfunzi de toate. Şi, fiindcă din cotlonul cela i se păruse c-auzise strănutul, descuie 
uşiţa care dădea înăuntru şi cât ce o deschise se împrăștie în casă o straşnică putoare de pucioasă. Deşi mai 
înainte - când noi, simțind ceva, o întrebasem de miros - femeia ne spusese: „Mai adineauri am albit nişte 
tulpane cu pucioasă şi-am pus pe urmă sub scara de colo tigăiţa în care o presărasem ca să le afume bine; 
d-aia miroase așa.” Ercolano, după ce descuie ușiţa şi se împrăştie oleacă fumul, uitându-se înăuntru, văzu 
pe cel ce strănutase şi încă strănuta, săracul, căci îl pişca, straşnic duhoarea şi-l îneca pucioasa aşa de tare, 

cât de-ar mai fi stat puţin acolo, nici de strănutat, nici de nimic n-ar mai fi fost în stare. Când îl vă 
Ercolano, strigă: „Aha, pricep eu acum de ce-am şezut mai înainte atâta vreme afară, până-ai catadicsit să 
ne deschizi; să mă trăsnească Dumnezeu, de nu te-oi învăţa eu minte!” Femeia, auzind ce spune şi dându-și 
seama c-o prinsese cu mâţa-n sac, fără de nicio desluşire alta, fugi degrabă de la masă și nu ştiu unde s-o fi 
dus. lar între-acestea Ercolano, care nu băgase de seamă că dânsa o ştersese, îl tot poftea să iasă afară pe ăl 


de strănutase; da' el, topit, săracul, nu se mișca din loc nici mort, degeaba îl tot poftea să iasă. Drept care 
Ercolano îl trase afară de un picior şi-acu căuta de zor o brişcă să-l junghie şi-alta nu. Dar eu, de frică să 
nu-mi fac de lucru cu ocârmuirea, nu l-am lăsat nici să-l omoare, nici să-l cotonogească, ci am sărit să-l 
apăr, strigând în gura mare, drept care se adunaseră vecinii, care, luându-l mai mult mort decât viu, îl 
scoaseră din casă şi-l duseră aiurea. Din astă pricină pe urmă nu ne-am mai pus la masă şi precum vezi, 
n-am apucat măcar să înghit o îmbucătură. 

Femeia, auzind acestea, își dete seama că pe lume erau şi alte înțelepte ca ea, deși din când în când o 
mai lovea ceasul cel rău pe una sau pe alta; așa că bună bucuroasă ar fi sărit în apărarea nevestei lui 
Ercolano; dar socotind că, dacă îi ţii de rău pe ceilalți pentru greşeala lor, mai lesne-ţi poți face de cap, 
grăi: 

— Frumos îi şade, n-am ce zice! Şi încă mai făcea pe sfânta! Aşa credință de nevastă cinstită zic şi eu! 
Auzi! Și m-aş fi spovedit la ea, de credincioasă ce-mi părea! Frumoasă pildă le mai dă la cele tinerele, 
chiar ea care-i bătrână. Trăsni-o-ar Dumnezeu pe ea şi ceasul rău care a adus-o-n lume, că nu se mai îndură 
să moară o dată, spurcăciunea! Muiere ticăloasă şi mârşavă ce e, ocară şi ruşinea femeilor de pe pământ! 
Că lepădându-şi cinstea, credinţa juruită bărbatului şi pe deasupra şi prețuirea lumii, nu s-a sfiit să-l 
ruşineze - şi pe ea cu el deodată - pe omul ăla cumsecade şi bun ca pâinea caldă, care-o ţinea pe palme, de 
dragul unui terchea-berchea. Mă ierte Dumnezeu, da' de femei ca astea n-are la ce să-ți fie milă: toate ar 
trebui omorâte, ba chiar zvârlite-n foc, să ardă așa de vii şi cenuşa să se aleagă de ele. 

Pe urmă însă, amintindu-și că îşi lăsase ibovnicul acolo la doi pași, sub corfă, se apucă să-i deie ghes 
lui Pietro să se culce. Dar cum lui Pietro nu-i ardea de somn, ci de mâncare, o întrebă de nu cumva are 
ceva la cină. La care dânsa răspunse: 

— Auzi! Dac-am ceva de cină! C-am căpiat să-mi fac de lucru când dumnealui pleacă de-acasă! Da' ce, 
eu îs nevasta lui Ercolano? Du-te o dată! Te culcă şi ţi-o fi mai bine. 

Acu, în seara aceea se nimeriseră pe acolo, cu încărcătură de la ţară, niscaiva salahori care lucrau la 
Pietro şi care-și aşezaseră catârii, fără să-i adape, într-un grăjduţ chiar lângă prispă. Şi unul din catâri, 
nemaiputând de sete, scoțându-și capul din căpăstru, ieși din grajd şi umbla acum adulmecând ici-colo, 
doar-doar o da de apă; şi tot umblând aşa, dădu peste coşarca sub care sta pitit băiatul. El, cum şedea în 
patru labe, îşi întinsese degetele de la o mână afară şi, spre nenorocul lui, sau poate spre norocul lui, cum 
vrei să-i spui, măgarul îl calcă pe mână, drept care el, simțind până-n rărunchi durerea, urlă o dată ca 
înjunghiat. Pietro, când auzi că strigă, se minună și-și dete seama că ţipătul venea de undeva din casă. 
leşind dar din odaie și auzind iar văicăreli, fiindcă măgarul nu-şi mutase copita de pe mâna băiatului, ci 
dimpotrivă îl apăsa tot mai avan, strigă: 

— Care-i acolo? 

Şi dete fuga la coşarcă, pe care, ridicând-o, dădu cu ochii de băiat, care, pe lângă ce răbda din pricina 
mâinii strivite, era şi mort de frică şi tremura ca varga să nu-i facă ceva. Dar, fiind recunoscut de Pietro, 
care din pofta lui cea strâmbă îl urmărise multă vreme, băiatul, când îl întrebă „ce cauţi aici”, nu îi 
răspunse, ci se apucă să-i roage pe sfinți și Dumnezei să nu-i facă vreun rău. La care Pietro zise: 

— Scoală şi nu te teme că n-am de gând să-ți fac nimic, da' spune-mi cum de eşti aici şi din ce pricină 
anume? 

Băiatu-i spuse tot. lar Pietro bucuros că dase peste dânsul şi nu mai puţin vesel pe cât de amantă era 
nevastă-sa, sărmana, luându-l de mână îl duse în casă, unde femeia îl aștepta mai mult moartă decât vie. 
Pietro se aşeză, în faţa ei pe un scaun şi-i spuse: 

— Parcă o blestemai mai adineauri pe nevasta lui Ercolano, hai? Şi-i tot dădeai cu gura că s-ar căd 
să fie arsă şi că-i ruşinea voastră a tuturor femeilor. Da' cum de nu ziceai de tine? Or, dacă nu-ţi venea să 
zici, cum te-a răbdat inima atunci să spui de ea, când doar ştiai că întocmai aşa ai făcut şi tu? De bună 
seamă că la asta nu te-a îndemnat decât aceea că voi sunteți făcute toate pe același calapod şi vă munciti 
s-ascundeți nemernicia voastră cu vina altcuiva. Trăsni-v-ar Dumnezeu pe toate, soi rău şi blestemat ce 


sunteți! 
Femeia, văzând că-acu deodată n-o vătămase cu nimic altminterea decât cu vorba, părându-i-se că 
dumnealui se zbenguiește de bucurie că se ţine de mână c-un băiat aşa de frumos ca ăla, prinse îndrăzneală 
ŞI grăi: 
— Te cred c-ai vrea să ne trăsnească, că ție, noi, femeile, îţi suntem dragi ca sarea în ochi: da' vezi că 
treaba aista nu merge cum vrei tu. Tare-aş pofti să ştiu în schimb de ce anume mi te plângi: că bine-ar fi de 
mine, de-aş fi şi eu ca nevasta lui Ercolano, cum zici tu: că ea, aşa bătrână, habotnică şi prefăcută cum e, 
are de la bărbatul ei tot ce-i poftește inima şi el şi-o ţine dragă, precum se cade a-şi ţine orice bărbat 
nevasta, pe câtă vreme eu n-am parte de așa ceva. Că dacă am ce îmbrăca și încălța, tu bine ştii că dinspre 
partea cealaltă n-am mai nimic. De câtă vreme nu te-ai culcat cu mine, hai? Mai bine aş umbla ferfenițoasă 
şi desculță, da-n pat să-mi fii bărbat, decât să am tot ce-mi trebuieşte şi-apoi să rabd ce rabd. Pricepe o dată 
omule, că sunt şi eu femeie ca toate celelalte și că mă-mbii şi eu la ce se îmbie ele; drept care, dacă umblu 
aiurea să caut ce n-am în casă, n-ai la ce-mi spune vorbe grele. Măcar îți fac atâta cinste că nu mă înhait cu 
oricine, cu orice păduchios ar fi să-mi iasă în cale. 
Pietro îşi dete seama că, de era pe vorbe, nevastă-sa ar fi melițat până la zori de zi; din care pricină, ca 
unul căruia nu-i păsa de ea, grăi: 
— Muiere, tacă-ți gura; las' că te-oi mulțumi eu bine. Acu însă fă bunătatea și adu-ne ceva la cină, 

că-mi pare că băiatul ăsta n-a pus nimica-n gură nici el în astă-seară. 
— Te cred, făcu femeia, că tocmai ne aşezam la masă când te-a pus dracu să te-ntorci. 
— Hai, du-te, zise Pietro, adă-ne iute de mâncare şi apoi de treaba aia m-oi îngriji eu ca să n-ai la ce te 

plânge altă dată. 

Femeia, ridicându-se, când pricepu că dumnealui e mulțumit, puse degrabă să se aștearnă masa, să fie 
adusă cina, care era gata făcută, şi apoi cu omul cel rău şi cu holteiul dimpreună cinară toți cu bucurie. 
Iar după cina aceea, ce-a născocit bărbatul spre mulțumirea a câteşitrei, zău, n-aş şti să vă spun. Atâta 
ştiu c-a doua zi de dimineaţă, tânărul, fără să ştie nici el bine ce-a fost mai mult în noaptea aceea, femeie 
ori bărbat, fu însoțit până în piață. Și acum, iubite doamne, un singur lucru vă mai spun: de-ţi face cineva 
bucata, fă-i-o şi tu; iar de nu poți, ţine-l minte până ţi-o fi la îndemână, ca fiecare să-şi primească răsplata 
după faptă. 


Isprăvindu-se povestea lui Dioneo, de care doamnele de față nu prea îndrăzniră a râde, mai iute de 
ruşine decât că nu le-ar fi plăcut, regina, dându-și seama că tânărul sfârşise cu tot ce avea de spus, se ridică 
în picioare şi, luându-și de pe frunte cununa ei de lauri, i-o aşeză pe cap Elisei, cu multă voie bună, 
zicându-i: 

— De multe ori ni s-a întâmplat să auzim cum unii, prin câte o vorbă mai de duh, prin vreun răspuns 
bine țintit ori printr-o viclenie, au izbutit c-o muşcătură binevenită să mai taie ceva din colții altora ori să 
alunge de la dânșii primejdiile care-i pândeau; şi, fiindcă e frumos subiectul şi poate fi folositor, doresc ca 
mâine, dacă ne-ajută Dumnezeu, să povestim despre aceasta, adică despre aceia care, fiind îmboldiţi cu 
zeflemele, răspund pe dată înțepând ori scapă de vreo pagubă, primejdie sau batjocură printr-un răspuns 
bine ţintit sau printr-o viclenie. 

Hotărârea reginei fu foarte lăudată de cavaleri şi doamne, drept care dânsa, sculându-se în picioare, îi 
învoi lăsându-i liberi până la ceasul cinei. Și atunci cinstita ceată de cavaleri şi doamne, văzând că dânsa se 
ridică, se ridică şi ea şi ca de obicei fieștecare, îşi petrecu după dorinţa inimii. Dar către asfințit, când 

eierii amuţiră, regina porunci să-i cheme pe toți, din toate colțurile, şi se așezară să cineze; iar după 
sfârşiră cu voie bună masa, se apucară cu toţi să cânte din gură ori cu alăute. Și cum Emilia, cu învoirea 
reginei, învârtea un dans, i se dădu poruncă lui Dioneo să cânte un cântec, şi dânsul începu pe dată: 
„Ridică-ţi coada, monna Aldruda, că vin cu veste bună”36. De care toate doamnele se puseră pe râs şi mai 
ales regina, care îi porunci să-l lase pe acela şi să înceapă altul. Atunci Dioneo zise: 

— Doamnă, dac-aş avea o tamburină, aș zice bucuros: „Ridică-ţi fusta, monna Lapa” ori „Sub măslin 
e iarbă verde”. Sau poate ai vrea să-ţi cânt: „Ce rău îmi face unda mării?”; dar din păcate n-am, aşa c-alege 
dumneata, din astelalte una. Ţi-ar fi pe plac de pildă: „Scoate-l afară că ţi-l tai, cum tai mărul din livadă”? 


Regina îi răspunse: 

— Nu, cântă altceva. 

— Atunci, răspunse Dioneo, să cânt „Monna Simona, toarnă-n bute, da' vinu nu-i din toamna asta”. 

— La naiba, zi unul frumos, făcu râzând regina, că ăsta nu ne place. 

La care Dioneo răspunse: 

— Domniţă, nu mi te mânia; zi numai care-ţi place, că eu ştiu peste o mie. Vrei poate: „Dacă nu-mi 
bat scoica” ori „Bărbăţele, mai ușor” ori „Un cocoș mi-am cumpărat, un sutar de lire-am dat?” 


Atunci regina, niţel cam supărată, deşi suratele râdeau, grăi: 

— Ascultă Dioneo, mai lasă gluma la o parte și zi una frumoasă. Că de unde nu, ţi-arăt îndată de ce-s 
în stare când mă mânii. 

Văzând aşa, Dioneo lăsă deoparte fleacurile şi începu de îndată să cânte după cum urmează: 


Iubire, lumina gingașă 
Ce ochii iubitei o varsă într-ai mei, 
Robitu-m-a pururi şi ţie şi ei. 
Pornit-a din ochii ei mândri lucoarea 
Ce inima-n focul tău aprig mi-a-ncins, 
Prin ochii-mi setoşi pătrunzând. 
Și cât ţi-e de mare puterea, strânsoarea, 
Chipu-i frumos să pricep m-a deprins, 
Chip ce, purtându-l în gând, 
Simţit-am că umblu-nchinând 


Tot ce-i frumos numai ei, ce-a ajuns 
Să-mi smulgă suspine din suflet şi plâns. 


Ajuns-am, dar, slugă plecată să-ţi fiu, 
Tie, iubire, stăpână-ndrăgită 
Și mila ți-aştept prea smerit. 
Dar încă mă tem şi bine nu ştiu 
De dragostea mea şi credinţa cinstită 


Știută cu gând deslușit 

De-aceea ce-n veci a robit 

Mintea mea toată cu-atăta putere, 

Că numai la dânsa găsesc mângâiere. 


36 Acesta, cât şi celelalte cântece amintite de Dioneo - spre deosebire de baladele pretenţioase de la sfârşitul fiecărei zile - sunt cântece 
opulare, pline de aluzii muşcătoare la adresa femeilor (n. t.). 

De aceea te rog, stăpână iubită, 
De dragul meu fă-o să guste puţin 
Din focul ce altora-l dai, 
Căci trudă mi-e viaţa, mi-e caznă cumplită 
Și pier de iubire, de dor și de chin. 
Fii bună, durerii-mi dă grai 
Când fi-va prilejul să-l ai 
Și cere iubitei milă de mine. 


O, drag mi-ar fi atuncea să fiu lângă tine! 


După ce Dioneo tăcu, lăsând să se înțeleagă că-și isprăvise cântecul, regina porunci și celorlalți să 


cânte, fără a uita însă să-l laude pe Dioneo pentru cântare. Dar după ce trecu o bună parte din noapte, 
simțind că zăpușeala se destramă în răcoarea nopţii, le porunci tuturor să se odihnească după plac până 
într-a doua zi. 

Sfârşeşte cea de a cincea zi a Decameronului şi începe cea de a şasea, în care, sub sceptrul Elisei, 


se vorbește despre aceia care, fiind, îmboldiţi cu zeflemele, răspund pe dată înțepând, ori scapă de vreo 
pagubă, primejdie sau batjocură printr-un răspuns bine ţintit sau printr-o viclenie. 


Luna, urcată sus pe cer, la jumătatea bolții, îşi cam pierduse din strălucire şi zorile, ivindu-se, vărsau 
lumină pretutindeni, când regina, sculându-se din somn, după ce porunci să-i cheme pe ceilalți, se 
îndepărtă cu pas agale de măgura cea mândră pe care străjuia palatul şi-o luă, cu ceilalți dimpreună prin 
iarba înrourată, vorbind de una şi de alta, sfădindu-se între ei care poveste din ajun fusese mai frumoasă şi 
râzând în amintirea peripețiilor lor, până ce soarele urcând și încălzindu-se afară, crezură nimerit cu toții să 
se întoarcă iar spre casă; drept care, întorcându-şi paşii porniră spre palat. Acolo, mesele fiind puse şi 
pretutindeni împrăştiate ierburi mirositoare şi flori de câmp, se așezară cu toţii să prânzească după voința 
doamnei și reginei lor, mai înainte ca arşiţa să prindă a dogori. lar după ce sfârşiră cu veselie masa, cântară 
mai întâi vreo câteva cântări frumoase şi abia după aceea unii din ei se duseră să se odihnească, iar alţii se 
apucară să joace şah ori table, în timp ce Dioneo cu Lauretta începură să cânte despre Trojolo şi Criseida“. 
Apoi, când veni vremea să se adune la priveghi, regina îi chemă pe toți şi, după obiceiul luat, se 
aşezară roată lângă fântâna din grădină. Dar tocmai când regina se pregătea să dea poruncă poveștii de 
început, se întâmplă ceva ce nu se mai întâmplase niciodată până atunci: toți cei de faţă auziră o larmă 
neînchipuită, ce se iscase printre slugi şi slujnice în bucătărie. Drept care, fiind chemat omul de casă al 
reginei şi întrebat să spuie cine striga şi ce anume pricinuise tărăboiul, omul răspunse că Licisca şi Tindaro 
tțipau, sfătuindu-se între ei, dar nu ştia de ce, căci dânsul nimerise acolo, cu gând să-i potolească, tocmai în 
clipa când regina pusese să-l cheme. Doamna ceru atunci să-i fie înfățişaţi pârâţii, iar când veniră, îi întrebă 
de ce anume se certau. La care întrebare, când Tindaro vru să răspundă, Licisca, mai bătrână şi înfiptă cum 
era, ba pe deasupra și pornită pe sfadă, se întoarse iute şi-i zise îndârjindu-se: 
— Auzi? Măgar neobrăzat ce eşti! Să zică el înainte! Tu taci şi lasă-mă pe mine. 
Şi întorcându-se către regină, grăi: 


Sicofante; şi nici mai mult nici mai puţin, de parcă eu n-aş ști câte parale face, vrea să-mi arate mie că-n 
noaptea nunții dumnealui, messer Măciucă adică, ar fi pătruns în Dealul Negru cu silă şi vărsare de sânge; 
iar eu spun că nu-i adevărat şi c-a intrat chiar dimpotrivă cu bună pace şi plăcere pentru aceea dinăuntru. 
Da' el, sărmanul bleg cum e, crede că fetele sunt proaste să steie şi să-şi piardă vremea tot ascultându-și 
taţii şi fraţii, care îndeobște așteaptă și trei-patru ani până să deie Dumnezeu să le mărite o dată. Săracele! 
Bine le-ar merge, de-ar aștepta şi ele atâta! Mă jur pe Dumnezeul meu (şi doar știu bine ce grăiesc când leg 
un jurământ), că n-am vecină măritată să fi purces fecioară la taina cununiei; ba şi neveste știu destule 
care-şi batjocoresc în fel şi chip bărbaţii, și boul ăsta chiar pe mine mă-nvaţă ce-s femeile, de parc-aș fi de 
ieri pe lume. 

În vreme ce vorbea Licisca, doamnele hohoteau cu gura până la urechi, de-ai fi putut să le scoţi dinţii. 
Degeaba îi poruncise regina, nu o dată, ci drept de şase ori să tacă; ea-i da cu gura înainte şi, până nu goli 
tot sacul, nu se opri din spus. lar când tăcu într-un sfârşit, regina se întoarse râzând spre Dioneo şi-i spuse: 

— Ascultă Dioneo, pricina asta e de tine; de aceea, după ce-om sfârşi cu povestitul nostru, dă judecată 
dreaptă la sfada dintre slugi. 

La care Dioneo răspunse de îndată: 

— Doamne, pot spune de pe-acum ce judecată am dat: aşa-i cum spune dânsa. Licisca-i cu dreptatea şi 
Tindaro e un prost. 

Licisca auzindu-l, se apucă să râdă și, întorcându-se către Tindaro, făcu: 


— Doamnă, netotul ăsta și-a pus în gând cu dinadins să-mi dovedească mie cine-i nevasta lui 

— Nu ţi-am spus eu? Hai, cată-ţi de treabă şi te du! Auzi? Să ştie el, mucosu, mai multe decât min 
Har Domnului că n-am trăit degeaba pe pământ. 

Şi dacă regina, încruntată, nu i-ar fi poruncit să tacă şi nu cumva să mai cuteze a face gălăgie, 
ameninţând-o cu bătaia şi trimiţând-o de acolo cu Tindaro cu tot, cât ar fi fost ziua de mare ar fi trebuit să 
şadă şi s-o asculte doar pe dânsa. Dar, aceștia o dată plecaţi, regina îi porunci Filomenei să înceapă şirul 


poveştilor, şi dânsa, bucuroasă, prinse a grăi astfel: 


“OVESTEA ÎNTÂI 


Un cavaler făgăduiește madonnei Oretta s-o poarte ca pe cal, spunându-i o poveste; dar, 
povestind-o încâlcit, doamna îl roagă s-o dea jos. 

— Tinere doamne, precum în nopțile senine steaua e podoaba cerului, iar primăvara floarea este a 
câmpiei înverzite ori tufa înfrunzită colnicelor, la fel şi-o vorbă iscusită podoabă e purtărilor alese şi 
ceasurilor de priveghi. Şi cum adesea-i scurtă, îşi află loc mai nimerit în gura femeii decât în gura 
bărbatului, căci vorba lungă îi şade mai rău ei decât lui. Ci adevărul e că azi, oricare ar fi pricina, fie 
prostia minţii noastre, fie o vrăjmăşie cu totul nemaiîntâlnită, pe care cerurile o poartă acestor vremi, nu 
mai găseşti femeie, sau prea puţine sunt acelea, care să ştie să rostească la vremea potrivită o vorbă iscusită 
ori s-o priceapă barem așa cum se cuvine, dacă i-o spune altul; mare ruşine pentru noi, întreaga obştie 
femeiască! Dar, fiindcă Pampinea a spus destule lucruri în legătură cu aceasta, n-am să mă întind mai mult, 
ci spre a vă face să vedeţi ce frumuseţe ascunde în ea o vorbă iscusită, spusă la timpul potrivit, mi-e drag să 
vă arăt acum cu câtă curtenie i-a retezat cuvântul o doamnă de neam mare unui anume cavaler. 
După cum multe dintre voi cunosc, din auzite ori poate din văzute chiar, trăia în orașul nostru - şi nu e 
mult de atunci - o doamnă de neam mare, aleasă la deprinderi şi înzestrată de la Domnul cu darul mândru 
al vorbirii, al cărui nume nu se cade să-l ţinem sub tăcere, căci vrednicia ei nu merită aceasta. Aflaţi dar 
că-i zicea Oretta şi că era nevasta lui messer Geri Spina. Or, într-o bună zi, aflându-se madonna Oretta 
undeva la ţară, cum suntem noi acuma, și umblând spre desfătare de la un loc la altul cu doamnele şi 
cavalerii pe care-i avusese cu o zi înainte la dejun, cum pasămite drumul de unde se porniseră şi până unde 
aveau a merge pe jos era cam lung, unul din cavaleri îi spuse: 
— Madonna Oretta, dacă vrei, eu bucuros mă leg să-ţi spun pe drum o istorioară frumoasă cum nu-i 
alta-n lume, ca ascultând la dânsa să-ţi pară că mergi pe cal şi nu pe jos. 
La care doamna îi răspunse: 
— Cu dragă inimă, messere, ba chiar te rog s-o faci. 
Cavalerul, căruia pasămite spada nu-i sta nici ea mai bine-n şold decât îi sta vorba în gură, când auzi 
aşa se porni să depene o poveste, ce-i drept, tare frumoasă; atâta doar că dumnealui, spunând mereu aceeaşi 

rbă de câte trei, patru, ba chiar de câte şase ori, acu întorcându-se, acu zicând: „stai, n-am spus bine”, t 

încurcându-se la nume şi tot schimbându-se între ele, o povestea ca vai de lume şi îi răpea tot farmecul; 
unde mai pui că pe deasupra nu-şi mlădia glasul de fel, nici după rostul vorbelor, nici după cine le spunea. 
Din care pricină madonna Oretta, ascultându-l, simţea din când în când c-o ia cu sfârșeli la inimă, de 
parc-ar fi zăcut de boală şi-ar fi fost gata să-şi dea duhul. Şi, când văzu că nu e chip să îndure mai departe 


chinul, înțelegând că dumnealui se încurcase rău de tot şi n-avea s-o mai scoată la capăt niciodată, îi zise 
cu dulceaţă: 
— Messere, calul dumitale bate cam aspru trapul; fii bun, te rog, şi dă-mă jos. 
Cavalerul, care din întâmplare era mai dezghețat la minte decât la limbă, pricepând ce tâlc ascunde 
vorba cu trapul calului, făcu şi dânsul haz de glumă şi se apucă de alte snoave, lăsând fără sfârşit povestea 
începută și prost istorisită. 


OVESTEA A DOUA 


Cisti brutarul, cu un cuvinţel subţire, îl face pe messer Geri Spina să-i pară rău anume de ce-i 
ceruse fără prea multă chibzuială. 

Cuvintele madonnei Oretta fură lăudate cu multă însuflețire de cavaleri şi doamne, după care regina îi 


porunci Pampineei să spună mai departe; şi dânsa începu astfel: 

— N-aş şti să spun, frumoase doamne, cine greşeşte mai vârtos: firea când împreună un suflet nobil 
c-un trup hâd, ori poate soarta când alege un meșteşug netrebnic unei făpturi cu suflet nobil, precum s-a 
întâmplat cu florentinul nostru Cisti, ori precum zilnic se întâmplă cu atâţia, după cum vedem. Căci pe 
numitul Cisti, om înzestrat de la natură c-un suflet nobil şi ales, soarta îl făcu brutar. Și eu de bună seamă 
aş blestema și firea şi soarta deopotrivă, dacă n-aş şti că cea dintâi e cumpănită şi înţeleaptă, iar că pe 
de-altă parte soarta are o mie de ochi, deşi prostia omenească o înfăţişează oarbă. De aceea socotesc că ele, 
prevăzătoare fiind şi înțelepte foarte, fac tocmai ca și oamenii când, neștiind ce anume le pregăteşte viitorul, 
îşi îngroapă lucrurile cele mai de preț, ca să le aibă la nevoie în cine ştie ce ungher netrebnic de prin casă, 
de unde apoi le scot la vreme de restriște, locul netrebnic dovedind că ştie a le păzi mai bine decât le-ar fi 
păzit cea mai frumoasă încăpere. La fel firea şi soarta, stăpânele omenirii, își tăinuiesc de multe ori 
comorile cele mai scumpe în umbra unor meşteşuguri ce-s socotite josnice, pentru că luându-le de acolo 
când au nevoie de ele, focul lor să-şi dovedească strălucirea cu şi mai multă limpezime. Şi cât de bine a 
dovedit, printr-o nimica toată, brutarul Cisti treaba asta, deschizându-i ochii lui messer Geri Spina - de care 
mi-am adus aminte ascultând povestea madonnei Oretta, care i-a fost soție - mi-e drag să vă arăt acum 
printr-o poveste foarte scurtă. 

Spun dar că papa Bonifaciu, la care messer Geri Spina avea nespusă trecere, trimițând la Florenţa câți- 


a nobili, soli de-ai săi, pentru niscaiva treburi mari pe care le avea acolo, nobilii traseră în casa lui mess 
Geri Spina, ce-i ajuta să mijlocească afacerile papei; dintr-o pricină sau alta, se întâmplă ca messer Geri cu 
nobilii trimiși de papă să treacă umblând pe jos, aproape în fiecare dimineață, prin faţa bisericii Santa 
Maria Ughi, pe unde Cisti îşi avea cuptorul lui de pâine şi se îndeletnicea chiar el cu pregătirea ei. Acestui 
Cisti, deşi soarta îi rânduise un meşteșug din cale-afară de umil, i se arătase totuși atât de prielnică, încât 
omul ajunse să fie putred de bogat şi, nemaiavând cu nici un chip să-şi părăsească meseria, trăia acum pe 
picior mare, având la casa lui mereu, printre alte bunătăţi, şi cele mai alese vinuri albe şi rubinii din câte se 
aflau la vremea aceea în Florenţa și prin împrejurimi. Deci, văzând Cisti al nostru că zi de zi trimişii papei 
cu messer Geri Spina îi trec prin faţa brutăriei, cum arşiţa era în toi, se chibzui c-ar fi frumos din parte-i 
să-i cinstească, dându-le a bea câte un pahar din vinul lui cel alb: dar cunoscându-şi lungul nasului şi 
dându-și seama cine-i el şi cine-i messer Geri, nu socoti c-ar fi cu cale să vie să-l poftească; de aceea se 
gândi să afle un chip spre a-l îndemna pe sus-numitul messer să se poftească singur. Şi cum purta 
întotdeauna o vestă albă ca zăpada și-n faţă un sorţ curat şi proaspăt, de-ai fi jurat că-i mai degrabă morar 
şi nu brutar, în fiecare dimineață, cam către vremea când ştia c-ar fi trebuit să treacă trimişii însoțiți de 
messer Geri Spina, punea să i se aducă în fața uşii o găleată nouă-nouţă, smălțuită şi plină ochi cu apă rece, 
un clondiraș nou, bolognez, cu vin din cela alb de-al său şi două păhărele care păreau de argint de tare ce 
sclipeau; apoi se aşeza şi, când treceau aceia, după ce întâi scuipa o dată ca să-şi mai potrivească gura, se 
apuca să bea din vin cu atâta haznăs8, că şi la morţi le-ar fi făcut poftă de el, necum la vii. 

Văzându-l messer Geri în două dimineţi la rând cu câtă poftă își soarbe vinul, în cea de a treia 
dimineaţă grăi: 

— Ei, cum e vinul, Cisti? E bun? 

Cisti, sărind iute în picioare, făcu: 

— Straşnic, messere! Da' cu vorba nu pot să-ţi spun cât e de bun, dacă nu-l guşti şi dumneata. 

Messer Geri, căruia vremea călduroasă ori poate osteneala mai mare ca de obicei sau pasămite pofta 
cu care îl vedea pe Cisti sorbind îi aţâţase setea, se întoarse către soli cu zâmbetul pe faţă şi zise: 

— Domnilor, eu cred c-am face bine să gustăm din vinul acestui om de treabă; mai ştii? Poate-i aşa de 
bun, că n-are să ne pară rău! 

Şi se apropie de Cisti cu solii dimpreună. Brutarul puse iute s-aducă dinăuntru o bancă şi-i rugă să 
şadă; iar slugilor ce-i însoțeau, când le văzu că se reped să spele pentru dânşii paharele, le zise: 

— Ho, ho, băieţi, voi la o parte! Lăsaţi-mă pe mine să văd de treaba asta, că mi-s la fel de bun 
paharnic pe cât îs şi brutar. Şi n-aşteptaţi degeaba, că nici un strop n-am să vă dau. 

Zicând astfel, după ce el cu mâna lui spălă patru pahare nou-nouțe şi porunci să i se aducă un clondiraş 
din vinul lui, cu multă grijă le dădu la câteşipatru de băut. Iar dumnealor găsiră că de ani de zile nu băuseră 
un vin aşa de bun ca vinul cela. Drept care, lăudându-l foarte, cât timp trimişii papei şezură la Florenţa, 
messer Geri se duse aproape zi de zi să bea din el cu dânşii. 

Când solii, sfârşind treaba, se pregătiră de plecare, messer Geri, rânduind de bun rămas un ospăț 
straşnic, pofii la el o bună parte dintre fruntașii orașului, chemându-l şi pe Cisti. Dar omul nostru nu vroi 
cu nici un chip să meargă. Văzând aşa, messer Geri dădu poruncă unei slugi să se ducă până la Cisti după 
un clondir de vin şi apoi la primul fel să toarne fiecărui oaspe câte o jumătate de pahar. Sluga, pesemne 
înciudată că n-apucase niciodată să bea şi ea din vinul cela, se duse c-un clondir cât toate zilele de mare, pe 
care omul nostru cât ce-l văzu îi zise: 

— Băiete, messer Geri nu te-a trimis la mine. 

Sluga încercă în mai multe rânduri să-i dea încredințare c-aşa suna porunca, dar nefiind chip să scoată 
de la brutar un alt răspuns, se întoarse la stăpân şi-i spuse. La care messer Geri zise: 


aa aa 


— Intoarce-te şi spune-i că chiar la dânsul te-am trimis; iar dacă tot aşa-ți răspunde, roagă-l să-ți spu 
el la cine te-am trimis. 
Sluga se întoarse şi spuse: 


— Cisti, n-am greșit; aicea m-a trimis stăpânul. 

La care Cisti îi răspunse: 

— Da' de unde, măi băiete! 

— Atunci la cine m-a trimis? îl întrebă băiatul. 

Şi Cisti: 

— Te-a trimis la Arno”. 

Lucru pe care sluga spunându-i-l lui messer Geri, acestuia de îndată i se făcu lumină în cap şi-i spuse 
slujitorului: 

— Cu ce clondir te-ai dus? Arată-mi. 

Iar când văzu clondirul, făcu: 

— Are dreptate Cisti! 

Şi ocărându-și slujitorul îl puse să se întoarcă cu un clondir mai mititel. Cisti, văzându-l, zise: 

— De data asta cred şi eu că te-a trimis la mine. 

Şi umplu clondirul bucuros. Apoi, chiar în aceeaşi zi, punând să-i umple un butoiaş cu același vin și 
trimițându-l cu mare grijă acasă la Geri Spina, nu după multă vreme se înfățişă şi dânsul şi-i zise: 

— Messere, n-aş dori să crezi că m-am speriat azi dimineaţă de damigeana aceea; dar socotind c-ai dat 
uitării ce-am vrut să-ți dovedesc în zilele acestea cu clondiraşele alea mici, că adică vinul ăsta nu-i vin să te 
îmbeți cu el, azi dimineață n-am vrut alta decât să-ți amintesc de asta. Dar cum de-aci înainte nu mai 
poftesc să-i fac de strajă, ţi l-am adus tot cât era; fă dumneata cu el ce-ţi place. 

Lui messer Geri darul îi fu nespus de drag şi-i mulțumi brutarului cum putu mai bine, ținându-și-l pe 
urmă drept prieten toată viaţa şi socotindu-l vrednic de toată prețuirea. 

Monna Nonna dei Pulci, la o glumă cam deşucheată a episcopului din Florenţa, îi închide gura 


cu un răspuns bine fintit. 

Când Pampinea îşi sfârşi povestea, după ce atât răspunsul cât şi dărnicia lui Cisti fură lăudate c 
prisosință de către cei de față, Lauretta, după placul reginei, voioasă începu a spune: 

— Plăcute doamne, la început Filomena şi acu la urmă Pampinea ne-au spus multe adevăruri despre 
prostia noastră şi despre frumuseţea cuvintelor de duh; de aceea nu-i de lipsă să stăruim mai mult asupra 
acestor lucruri. Dar peste ceea ce s-a spus despre cuvintele de duh, vreau să v-aduc aminte că ele sunt de 


aşa natură, încât trebuie să muşte pe ascultător cum mușcă o oaie şi nu cum muşcă un câine; căci de-ar 
mușca astfel, cuvântul n-ar mai fi cuvânt de duh, ci mojicie. Or, lucrul ăsta l-au vădit în chip desăvârșit şi 
vorbele madonnei Oretta şi răspunsul lui Cisti. Pe de altă parte însă e adevărat că, dacă vorba de duh e 
spusă întru răspuns şi cel care răspunde muşcă precum un câine, fiindcă la rândul lui a fost şi el mușcat, 
omul nu-i vrednic de ocară, aşa cum ar fi fost altminteri; de aceea se cuvine s-avem de grijă întotdeauna cu 
cine, când, în ce fel şi-n ce împrejurare rostim cuvintele de duh. Căci un prelat de-al nostru, neluând în 
seamă treaba asta, mi s-a ales până la urmă c-o muşcătură aidoma cu mușcătura lui, întâmplare pe care am 
să v-o povestesc acum printr-o micuță istorioară. 
Pe vremea când era episcop la Florenţa messer Antonio d'Orso, destoinic și înțelept prelat, se întâmplă 
să pice în oraş un nobil catalan, pe nume Diego della Ratta, conducător de oști al regelui Roberto. Şi 
nobilul acesta, care era un bărbat trupeş şi avea pentru femei o mare slăbiciune, printre alte doamne 
florentine se nimeri să puie ochii pe una, o femeie, ce-i drept, tare frumoasă, care se afla a fi nepoata unui 
frate de-al sus-numitului episcop. Şi auzind nobilul nostru că bărbăţelul doamnei, deşi era dintr-o familie 
de neam, era un om rău şi zgârcit fără pereche, se învoi cu dânsul să-i dea cinci sute de florini de aur şi-n 
schimb să-i fie îngăduit să petreacă o noapte cu nevastă-sa; drept care, poruncind nobilul nostru să-i 
aurească nişte bani de argint care umblau atunci, după ce se culcă o noapte cu femeia, deşi împotriva vrerii 
ei, dădu bănuţii soțului. Şi mai la urmă, când povestea fu pretutindeni cunoscută, omul cel rău rămase cu 
paguba şi cu păcăleala, iar preasfințitul om, deştept, se prefăcu că habar n-are de câte se întâmplaseră. 
Acu, avându-se bine între ei episcopul cu messer Diego, de sfântul Ioan - în timp ce ambii umblau 
călări alături, uitându-se la doamne pe drumul unde aleargă caii la Palio% - se întâmplă ca preasfinţitul să 
zărească pe-o tânără - s-a prăpădit, sărmana, de ciuma ce bântuie acum - pe care o chema monna Nonna 
dei Pulci, vară cu Alessio Rinucci pe care voi cu toatele o ştiţi de bună seamă. Doamna, la vremea aceea, 
era nevastă tinerică (tocmai atunci se măritase c-un tânăr de la Poarta San Pietro) şi era frumoasă, 
cutezătoare la cuvânt şi foarte inimoasă; drept aceea episcopul i-o arătă lui messer Diego della Ratta şi apoi, 
când se apropiară de dânsa, puse mâna pe umărul lui messer Diego şi zise: 
— Nonna, cum îţi place băiatul? Ce zici, te-ar da gata? 
Cuvintele acestea i se părură Normei că-i pângăresc oarecum cinstea şi c-o defăimă în ochii celor care 
se aflau de faţă şi care erau destui. De aceea, nu ca să se spele în ochii lumii de ocară, ci numai pentru a 
plăti sfinţiei-sale după merit, răspunse imediat: 
— Poate că nu m-ar da, messere, da' bani-n schimb i-aş vrea de aur. 
Când auziră vorba fetei, don Diego şi episcopul, simțindu-se amândoi deopotrivă atinşi - primul ca 
unul ce-o făcuse de râs chiar pe nepoata de frate a episcopului, iar cel de-al doilea ca unul ce înghițise 
mârșăvia făcută la adresa nepoatei după frate - fără să aibă îndrăzneala de-a se uita unul la altul, porniră 
mai departe tăcuţi şi ruşinaţi şi n-agrăiră fata mai mult în ziua aceea. 
Iată dar cum s-a întâmplat că, fiind mușşcată fata c-o vorbă deşucheată, bine a făcut dacă a muşcat şi ea 
la rândul ei. 

N- OVESTEA A PATRA 


Chichibio, bucătarul lui Currado Gianfigliazzi, c-o vorbă şugubeaţă spusă întru mântuirea lui, 
preschimbă în râs mânia stăpânului şi scapă de pacostea cu care-l ameninţa Currado. 


Lauretta tăcuse și Nonna fusese lăudată cu mare însufleţire de către cei de față, când regina îi porunci 
Neifilei să spună mai departe. Iar dânsa începu: 

— Preaiubitoare doamne, cu toate că agerimea minţii născoceşte adesea cuvinte potrivite după 
împrejurarea dată, frumoase și folositoare pentru aceia ce le spun, soarta, care din când în când mai sare în 
ajutorul fricoşilor, aşază şi ea-n gura lor, aşa la repezeală, vorbe pe care ei altminteri, de n-ar fi fost munciti 
de frică, nu le-ar fi născocit nicicând; şi adevărul ăsta socot să vi-l arăt acum prin povestirea mea. 

Currado Gianfigliazzi, după cum ştiţi cu toții din auzite şi văzute, e socotit de când lumea în orăşelul 
nostru drept cetățean de vază, un strălucit senior, mărinimos şi darnic, îndrăgostit de traiul cavaleresc şi 
care în vânătorile cu câini şi şoimi aflat-a veşnic nespusă desfătare; iar dacă spun numai atât e fiindcă nu e 
locul să povestim acum despre alte înfăptuiri mai mari de-ale domniei-sale. Aşadar, într-o bună zi, 
prinzând el la Peretola c-un şoim de-al său un stârc, aflându-l gras şi tânăr, îl luă şi-l trimise unui destoinic 


ŞI să i-l pregătească bine. Chichilbio, care, bietul, nici c-o fărâmă nu părea mai prostănac decât era, după ce 
pregăti stârcul, îl puse la cuptor și se apucă să mi-l păzească, tot cu ochii pe el. Când stârcul era aproape 
gata şi împrăştia în jur o undă de miros de să te lingi pe buze, se nimeri să intre în bucătărie o femeiuşcă 
din partea locului, Brunetta, aşa-i zicea pe nume, de care bucătarul nostru era îndrăgostit foc; şi dânsa, 
când simţi mirosul şi când văzu stârcul prăjit, prinse a-l ruga pe bucătar, cu miere-n glas, să-i dea o coapsă. 

Chichilbio îi răspunse cântând: 

— Ba iaca nu, donna Brunetta, ba iaca, nu, donna Brunetta! 

De care dumneaei, mânioasă, făcu: 

— Pe legea mea, Chichilbio, dacă nu-mi dai, nu-ţi dau nici eu, cât oi trăi, ce-ţi place. 

Acu, de spus şi-au spus ei multe; dar până mai la urmă Chichilbio, ca să n-o întărâte, desprinse o 
coapsă şi i-o dete. 

Seara, fiind pusă pasărea, aşa fără picior, la masă în faţa lui Currado şi a unor musafiri de-ai săi, 
stăpânul se miră grozav văzând una ca asta și, trimițând după Chichilbio, îl întrebă ce se întâmplase cu 
celălalt picior. La care mincinosul de venețian răspunse iute: 

— Stăpâne, stârcii n-au decât o coapsă şi-un picior. 

Currado zise atunci mânios: 

— Cum dracu să nu aibă decât o coapsă şi un picior? Ce, prima oară văd eu stârci? 

Dar bucătarul de colo: 

— Aşa-i, stăpâne, precum îţi spun şi, dacă vrei ţi-arăt că ş-ăia vii îs tot la fel. 

Currado, de dragul musafirilor pe care îi avea la masă, nu vru să mai lungească vorba şi-i zise doar 


| bucătar pe care îl avea acasă, Chichilbio după nume și venețian de fel, dându-i poruncă să i-l frigă de cină 

— Dacă-i aşa şi spui că-mi arăţi minunea asta, de care eu de când lumea n-am auzit şi nici nu ştiu s- 
fi văzut vreodată, poftesc să mi-o arăţi chiar mâine dimineaţă; şi, dacă poţi s-o faci, mă rog, eu n-am nimic 
de zis; dar dacă nu, mă Jur pe patimile lui Cristos c-oi porunci să-ți ardă o mamă de bătaie, de să-ți aduci 
aminte de mine cât ai să trăieşti. 

Sfârşind dar pentru seara aceea cu vorba, a doua zi de mânecate, Currado, căruia nici somnul nu-i 


potolise supărarea, plin de obidă se sculă şi porunci să 1 se aducă doi cai; apoi, punându-l pe Chichilbio să 
încalece pe unul, îl duse până la un râu - pe malul căruia spre zi puteai să vezi stârci cu duiumul - şi-i zise 
aşa: 

— Vedem noi acuşica cine a minţit aseară! 

Chichilbio, când văzu că nu-i trecuse încă mânia lui Currado și că trebuie să facă dovada celor spuse, 
neștiind cum ar putea s-o facă, umbla călare în urma lui, topit de frică, bietul, şi dac-ar fi putut ar fi fugit 
mâncând pământul; dar, fiindcă nu putea, se tot uita în faţă, în spate, de-o latură și de alta, şi peste tot i se 
părea că vede numai stârci şezând în două picioare. Dar când ajunse aproape de râu, zări pe mal, el cel 
dintâi, nu mai puţin de doisprezece stârci, toţi cocoţați într-un picior cum stau de obicei când dorm. Drept 
care arătându-i iute stăpânului, îi zise: 

— Messere, acu poţi să vezi şi dumneata că n-am minţit ieri seară când ţi-am spus că stârcii au numai 
un picior. laca, pofteşte şi te uită! 

Currado îi văzu şi-i zise: 

— Aşteaptă nițeluş şi-am să-ți arăt c-au două. 

Şi apropiindu-se oleacă de păsări, le strigă: „Huş, huş!” Din care pricină toţi stârcii întinseră degrabă şi 
celălalt picior şi după ce se clătinară vreo câţiva paşi îşi luară zborul. 

Atunci Currado se întoarse către Chichilbio şi rosti: 

— Ia spune, secătură, au două ori n-au două? 

Chichilbio, buimăcit de cap, neştiind pe unde să mai scoată cămașa, îi răspunse: 

— Aşa-i stăpâne, da' la ăla de-aseară n-ai strigat „huş, huş” că, de-ai fi strigat, scotea şi el celălalt 
picior, întocmai cum l-au scos şi ăştia. 

Răspunsul ăsta îi plăcu așa de tare lui Currado, încât toată mânia 1 se topi în veselie şi râs, drept care 
zise: 

— Ai dreptate, Chichilbio, aşa trebuia să fac! 

lată dar în ce chip, printr-un răspuns glumeţ și grabnic, scăpă Chichilbio de bătaie şi se împacă cu 
stăpânul lui. 


“OVESTEA A CINCEA 


Messer Forese din Rabatta şi maestrul Giotto, pictorul, venind de la Mugello, se împung pe rând 
cu vorba, bătându-și joc de înfăţişarea lor pocită. 

De îndată ce tăcu Neifile, după ce doamnele făcură un haz nespus de răspunsul lui Chichilbio, Pamfil 
după voia reginei, începu: 

— Iubite doamne, tot așa după cum soarta ascunde în meşteşuguri josnice comori neprețuite de 
însuşiri frumoase - precum ne-a dovedit mai adineauri Pampinea - firea, la rândul ei, se întâmplă adeseori 
s-ascundă şi ea minți luminate în trupuri hâde şi pocite. Care adevăr s-a dovedit cu multă limpezime în doi 
concetățeni de-ai noştri, de care am de gând să vă vorbesc acum pe scurt. Căci unul dintre ei, pe care îl 
chema messer Forese din Rabatta, un om, micuţ de stat şi scâlciat la trup, c-o față lată şi turtită - așa de slut, 
că până şi celui mai urât dintre baronci?! i-ar fi părut pocit - a dovedit atâta pricepere la legi, încât mulţi 
cărturari l-au socotit tobă de carte în ştiinţa legilor civile. Iar celălalt, Giotto după nume, fu înzestrat de la 
natură c-o minte aşa de iscusită, încât din câte lucruri a zămislit matura - muma și făcătoarea întregii lumi 
prin mijlocirea veşnicei învârtiri a bolților cerești - nici unul n-a rămas nezugrăvit de dânsul cu pana, cu 
condeiul ori cu penelul, aşa de aidoma cu modelul în sine, încât nu-ţi vine a zice că seamănă cu el, ci mai 
degrabă ai fi îndemnat să zici că e modelul însuşi: ba chiar într-aşa măsură seamănă, încât de multe ori în 
cele zugrăvite de el vederea noastră s-a înşelat şi-a luat drept lucru aievea ceva ce nu era decât pictat pe 
pânză şi, fiindcă Giotto e acela care a adus iar la lumină arta ce atâtea veacuri zăcuse îngropată sub 
rătăcirea unora care zugrăveau mai mult spre a desfăta ochii prostimii decât spre a mulțumi minţile celor 
înţelepţi, pe drept cuvânt se poate spune că-i una din luminile măririi florentine; şi asta cu atât mai mult, cu 
cât şi-a dobândit mărirea cu nesfârşită umilință, trăind spre a-i învăţa pe ceilalți şi spre a le fi maestru, dar 
nelăsând pe nimeni să-i spună ca atare. ŞI titlul ăsta, refuzat cu atâta îndărătnicie, străluci într-însul cu atâta 
mai vârtos, cu cât era mai mult râvnit şi uzurpat cu lăcomie de către învăţăceii lui sau de aceia ce ştiau mult 
mai puţin ca dânsul. Dar, deşi arta lui a fost nespus de mare, el nu era nici la statură şi nici la înfăţişare 
chiar cu nimica mai frumos decât messer Forese. Dar să ne întoarcem la poveste. 

Având messer Forese şi Giotto niscaiva moşioare la Mugello şi cel dintâi ducându-se să şi le vadă 
pe-ale sale, vara, când tribunalele nu ţin judeţ la pricini, la întoarcere, venind călare pe-o gloabă de 
împrumut, se nimeri să se întâlnească cu sus-numitul Giotto, care fusese şi el să-şi vadă moşioara şi acu se 
întorcea călare la Florenţa. Or, cum nici Giottto nu şedea mai bine ca Forese nici despre partea calului, nici 
despre partea îmbrăcămintei, porniră calea împreună, ca doi bătrâni, încet, încet. ŞI, cum se întâmplă 
adesea vara, îi apucă pe drum aşa deodată o ploaie, de care ei se adăpostiră dând fuga în casa unui prieten 
şi cunoscut de-al lor, plugar prin partea locului. Dar după câtva timp, cum ploaia nu părea de fel c-ar vrea 
să se oprească şi ei doreau cu orice preţ s-ajungă la Florenţa chiar în aceeaşi zi, luară cu împrumut de la 
plugar două sumane vechi de pănură şi două clopuri cam roase şi jegoase, fiindcă altele mai bune nu se 
aflau, şi după aceea porniră iar la drum. 

Acu, după ce umblară o vreme, muiaţi din cap până în picioare şi plini pân' la urechi de tina cu care îi 
împroşcau căluţii cu copitele - lucruri ce nu-s de loc întru folosul înfățișării - mai luminându-se oleacă, 
drumeţii noştri începură să stea de vorbă între ei, după ce multă vreme umblaseră tăcuţi. Şi, cum mergea 
messer Forese tot ascultându-l pe Giotto, care ştia să povestească de să fi tot stat să-l asculţi, se apucă să-l 
măsoare din cap până-n picioare şi, văzându-l în halul în care era, glodos ca vai de lume şi pe deasupra și 
urât, uitându-şi că nici el nu arăta mai bine, se apucă să râdă şi zise: 

— Giotto, de-ar fi să ne întâlnim cu vreun străin, care să nu te fi văzut nicicând, socoţi că şi-ar putea 
închipui că tu ești cel mai mare pictor din lume, precum eşti? Eu tare mă-ndoiesc. 

La care Giotto îi răspunse pe loc: 

— Messere, cred că ar putea, dacă, uitându-se la dumneata, ar izbuti să creadă că barem buchiile le 
ştii. 

Lucru pe care, auzindu-l messer Forese, își cunoscu numaidecât greşeala şi-şi dete seama că fuse 
plătit cu un răspuns aidoma cu întrebarea pe care o pusese. 


OVESTEA A ȘASEA 


Michele Scalza, dovedind unor flăcăi că baroncii sunt cei mai nobili oameni de pe pământ, 
câștigă un rămășag și se alege cu o cină. 


NE, 
| Doamnele încă mai râdeau de vorbele lui Giotto, când regina îi porunci Fiammettei să povestească mai 
departe. Şi dânsa începu astfel: 

— Tinere doamne, fiindcă Pamfilo a adus vorba mai adineauri de baronci - pe care voi pesemne 
n-aveţi de unde să-i cunoaşteţi cum îi cunoaşte el - mi-am amintit de-o istorioară care vădeşte cât de nobil 
şi cât de mare le e neamul; şi, fiindcă istorioara mea nu iese din făgașul poveștilor de azi, am să v-o spun 
cu drag. 

Nu de mult trăia în oraşul nostru un tânăr, Michele Scalza după nume, un hâtru bun de glumă şi 
şugubăţ nevoie mare, care ştia la snoave cu carul şi de aceea băieţilor din Florenţa le era tare drag să-l aibă 
printre ei când era vorba de petreceri. Într-o bună zi, aflându-se flăcăul nostru cu alţi câţiva la Monte Ughi, 
se încinse între ei o sfadă şi iată pentru ce anume: vroiau să ştie dumnealor care sunt cei mai nobili oameni 
şi cei mai vechi de neam din câţi se află la Florenţa. Și unii dintre ei ziceau c-ar fi Uberti, alții c-ar fi 
Lamberti şi care una, care alta, precum îi tăia capul. Ci Scalza, auzindu-i, prinse a rânji şi zise: 

— Vedeţi-vă de treabă, măi! Da' proşti mai sunteţi, zău așa! Habar n-aveţi ce spuneți! Oamenii cei mai 
nobili şi cei mai vechi de neam, nu numai din Florenţa, dar chiar și din lumea întreagă, aflați că sunt 
baroncii; şi într-aceasta au căzut la înţelegere toți filozofii de pe lume şi orice om care-i cunoaşte cum îi 
cunosc eu însumi. ŞI să nu credeţi că vorbesc de alții. Da' de unde! Vorbesc chiar de baroncii ăştia de-aici, 
care-s vecini cu voi dinspre Santa Maria Maggiore. 

Flăcăii, care se aşteptau să spună cu totul altceva, când auziră una ca asta îl luară în răspăr, zicându-i: 

— Vrei să ne duci, pesemne, de parcă noi n-am şti cum ştii şi tu cine-s baroncii. 

Scalza făcu: 

— Zău, nu vă duc; spun adevărul adevărat. Şi, dacă se află cineva să pună rămăşag pe-o cină, pe care 
trebuie s-o plătească el aceluia care câştigă şi încă la vreo şase prieteni aleşi pe placul lui, eu bucuros mă 
prind. Ba mai mult: mă las judecat de cine-ţi vrea. Eu nu m-amestec. 

Atuncea unul din băieți, pe care îl chema Neri Mannini, făcu: 

— Fi iaca, eu îs gata să te câştig cu cina aceasta. 

Şi învoindu-se între ei s-aleagă drept judecător pe Pietro di Fiorentino, în casa cui se aflau, ducându-se 

el, cu toți ceilalți care voiau să vadă cum pierde Scalza şi apoi să-l necăjească, îi povestiră întâmplare 
Pietro, băiat deştept, îl ascultă întâi pe Neri și apoi se întoarse către Scalza și zise: 

— Cum poţi dovedi că-i drept ce-ai spus? 

— Cum? Foarte bine, zise Scalza. Şi cu atari temeiuri, încât nu numai tu, dar chiar şi ăsta, care acu 
tăgăduieşte, va să spună că eu îs cu dreptatea. Voi ştiţi că oamenii cu atâta sunt mai nobili, cu cât le e 


neamul mai vechi; şi chiar aşa spuneau şi dumnealor mai adineauri. Or, fiind baroncii cei mai vechi de 
neam, poţi zice, dar, că sunt şi cei mai nobili. De aceea, dovedindu-vă că e aşa cum spun, nu-ncape 
îndoială că eu câştig prinsoarea. Trebuie să ştiţi dar că baroncii au fost făcuţi de Dumnezeu pe vremea când 
abia se deprindea cu zugrăvitul, pe câtă vreme ceilalți oameni au fost făcuți după ce Domnul își învățase 
meşteşugul. Şi, spre a vedea că nu minţesc, gândiţi-vă oleacă cum îs făcuţi baroncii şi cum sunt ceilalți 
oameni; pe câtă vreme ăştia au feţele frumos făcute şi bine potrivite, baroncii-s toți pociţi la chip: care are 
o față lungă cât toate zilele şi îngustă, care are o faţă lată, de juri că-i lună plină; care-i cu nasul lung, care-i 
cu nasul scurt; ba cu bărbia-n sus, ba cu bărbia în afară şi fălci ca de măgar; iar câte unii au un ochi mai 
mare ca celălalt sau împlântat mai jos, de parcă-s chipuri mâzgălite de prunci, când se deprind să ție un 
condei în mână. De aceea, după cum am spus, se vede lămurit c-au fost făcuți de Dumnezeu când învăţa să 
zugrăvească: așa că ei îs cei mai vechi, mai vechi ca toţi ceilalți, şi ca atare cei mai nobili. 

Când îşi aduseră aminte de treaba asta, atât Pietro, care era judecător, cât şi Neri, care se prinsese pe-o 
cină, precum şi ceilalți toți - după ce ascultară temeiurile şugubețe pe care le născocise Scalzia - se puseră 
pe râs şi îi dădură lui dreptate, zicând că-şi câștigase cina şi că de bună seamă baroncii erau oamenii cei 
mai nobili şi cei mai vechi de neam, nu numai din Florenţa, dar chiar din lumea întreagă. 

lată de ce, vrând să ne-arate cât de urât era la față messer Forese, Pamfilo a spus pe drept cuvânt că i 
s-ar fi părut pocit şi celui mai urât dintre baronci. 


Zu OVESTEA A ŞAPTEA 
Madonna Filippa, fiind aflată de bărbat cu ibovnicul, e dusă în fața judecății, de-unde scapă c-un 


răspuns hazliu, ba face să se schimbe, şi legea pe deasupra. 


Fiammetta tăcuse şi cei de față încă mai râdeau de cele născocite de Scalza pentru a dovedi că, dintre 
toţi, baroncii sunt cei mai nobili oameni, când regina îi porunci lui Filostrato să povestească mai departe. 
Iar dânsul începu astfel: 

— Vrednice doamne, e mare lucru să ştii vorbi frumos cu orişice prilej, dar eu socot că-i şi mai bine să 
ştii vorbi astfel atunci când împrejurările o cer. Lucru pe care a ştiut să-l facă de minune o doamnă despre 

re vreau să vă povestesc acum şi care nu doar c-a făcut pe toți cei ce ascultau să râdă și să se desfete, d 
şi pe sine s-a scăpat de la o moarte ruşinoasă, precum veţi auzi. 

Pe vremuri, în oraşul Prato se rânduise o lege pe cât de vrednică de ocară, pe atât de aspră, care, fără 
de nicio osebire dădea osânda morții pe rug atât femeii care era aflată de soţ cu un ibovnic, cât şi femeii 
care se dovedea că se culcase cu un bărbat pentru parale. Chiar pe vremea acelei legi se întâmplă ca o 


femeie frumoasă şi de neam, îndrăgostită foc, pe nume madonna Filippa, să fie aflată într-o noapte la ea-n 
odaie de bărbatul său - Rinaldo de Pugliesi - în brațele lui Lazzarino de Guazzagliotri, un tânăr nobil şi 
frumos din partea locului, pe care femeia îl iubea cum se iubea pe sine. Văzând una ca asta, Rinaldo, negru 
de mânie, de abia se stăpâni să nu se arunce asupra lor şi să-i omoare pe amândoi; şi, dacă nu şi-ar fi temut 
el însuşi pielea, ar fi făcut-o, orbit de furie cum era. Dar, dacă se ţinu de la o atare faptă, nu se ținu în 
schimb de la dorinţa de-a ajunge prin mijlocirea legii la ceea ce lui nu-i era îngăduit să facă, adică s-o 
omoare. De aceea, având la mână dovezi neîndoielnice despre greşeala ei, cât ce se lumină de ziuă, fără a 
mai sta pe gânduri, se duse şi-o pârî, punând s-o cheme la judeţ. 

Femeia, care avea un suflet mare, așa cum au de obicei femeile îndrăgostite cu adevărat, deși fu 
sfătuită de prieteni şi de rude să nu se înfățişeze, se hotărî să meargă totuși în fața judecății, dorind mai 
degrabă să înfrunte moartea cu suflet dârz, spunând tot adevărul, decât să fugă cu ruşinea ca să trăiască în 
surghiun, vădindu-se nevrednică de un ibovnic ca acela în ale cărui braţe îşi petrecuse noaptea. Şi, însoțită 
fiind de un alai întreg de doamne și bărbaţi, care o povăţuiau să nu spuie adevărul, ajunsă în faţa judeţului, 
îl întrebă cu hotărâre şi fără şovăire în glas de ce o chemase acolo. Cârmuitorul locului, uitându-se la ea, 
când o văzu aşa frumoasă, aşa aleasă în deprinderi şi, după mărturia vorbei, şi inimoasă pe deasupra, simți 
că i se face milă și îi fu frică nu cumva să facă vreo mărturisire de pe urma căreia să fie silit s-o osândească 
spre a ieși cu fața curată. Dar, fiindcă n-avea încotro şi era nevoit s-o întrebe despre învinuirea adusă, îi 
spuse: 

— Doamnă, precum vezi, bărbatul dumitale Rinaldo e aici de faţă şi a venit să mi se plângă, zicând că 
te-a găsit întru dezmăţ cu altul; de aceea-mi cere mie ca, osândindu-te la moarte, după cum cere legea 
noastră să-ți dau pedeapsa cuvenită; acu, eu nu pot face asta decât dacă domnia-ta mărturiseşti; drept care 
ia bine seama ce răspunzi şi spune-mi dacă-i dreaptă învinuirea ce ţi-o aduce. 

Femeia, fără pic de teamă, răspunse cu plăcută mlădiere în glas: 

— Messere, e drept că mi-e bărbat Rinaldo şi c-astă noapte m-a găsit în braţele lui Lazzarino, în care 
nu o dată, ci de mai multe ori am stat, mânată de iubirea curată şi deplină pe care eu i-o port; şi lucrul aista 
niciodată n-am să-l tăgăduiesc. Dar legile - precum sunt sigură că ştii şi dumneata - cuvine-se să fie 
aceleași pentru toți şi întocmite cu învoirea acelora pentru care sunt făcute. Lucru de care legea noastră nu 
ține seama, căci loveşte numai pe bietele femei, care-ar putea să-i mulţumească pe mulţi bărbați cu mult 
mai bine decât le mulţumesc bărbaţii; şi în afară de aceasta, când legea a fost făcută, nu numai că nicio 
femeie nu s-a învoit la dânsa, dar nici măcar n-au fost chemate să fie şi ele de faţă. De aceea legea asta pe 
drept cuvânt se poate spune că-i rea. Dar dacă dumneata pofteşti - întru osânda trupului meu şi-a sufletului 
dumitale - s-o duci la îndeplinire, mă rog, îți șade-n voie; ci eu, mai înainte de-a începe judecata, te rog 
să-mi faci un mic hatâr şi să-mi întrebi bărbatul dacă de câte ori i-a fost pe plac şi m-a dorit eu m-am dat 
întreagă lui, fără ca niciodată să mă împotrivesc. 

Rinaldo, auzind-o, fără s-aștepte a fi întrebat şi de cârmuitor, răspunse imediat că fără îndoială femeia 
îi făcuse în voie de câte ori poftise. 

— Atunci, urmă iute femeia, dacă-i așa şi dacă a luat când i-a plăcut şi tot ce-a vrut să ieie de la mine, 
te-ntreb, mărite jude, eu ce trebuia ori ce trebuie să fac cu ce-mi rămâne? S-arunc prisosul câinilor? Nu-i 
oare mult mai bine să dau din el bărbatului care mă are dragă ca pe-ochii lui din cap, decât să-l las să 
veştejească ori să se irosească? 

Se afla de faţă, la o pricină ca asta şi la judecata unei femei de atare neam şi aşa de bine cunoscută 
precum era monna Filippa, aproape tot oraşul. Drept care, auzind mulțimea ce întrebare drăgălașă pusese 

amna, izbucni în hohote de râs şi apoi numaidecât aproape într-o glăsuire strigară toți c-avea dreptate $ 
că spusese bine. Și până a nu pleca de acolo, fiind îndemnați la treaba asta chiar de cârmuitor, schimbară 
legea cea haină astfel încât să păgubească numai femeile ce-şi calcă credinţa pentru bani. Din care pricină 
Rinaldo, năucit de-atare îndrăzneață hotărâre, plecă de acolo opărit; iar doamna, bucuroasă şi slobodă, ai 
zice aproape ca renăscută din văpăi, se întoarse acasă biruitoare. 


è 


ÎI OVESTEA A OPTA 


Fresca îşi îndeamnă nepoata să nu se uite în oglindă, dacă, precum spunea, îi era așa de silă de 
mutrele nesuferite. 


Povestea lui Filostrato stârni dintru început în sufletele doamnelor o undă de ruşine, mărturisită prin 
cinstita roşeață ce le îmbujora obrajii; dar mai apoi, uitându-se una la alta pe furiş şi stăpânindu-şi cu greu 
râsul, o ascultară pân' la capăt, pufnind pe înfundate. Iar când Filostrato sfârşi, regina, întorcându-se către 
Emilia, îi porunci să povestească mai departe. Şi dânsa, ca trezită din somn, oftă din greu şi începu astfel: 

— Copile dragi, fiindcă de mult mă tot frământă un gând, ţinându-mă departe de voi, spre a-i face-n 
voie doamnei noastre, voi încerca să mă descurc c-o istorioară mult mai slabă decât aceea ce-aş fi spus-o 
dac-aş fi fost cu gândul aici; şi-am să vă povestesc anume prostia unei fete, mustrată cu o vorbă hazlie de 
un unchi al ei, vorbă ce-ar fi putut să-i fie de folos, de-ar fi avut atâta minte încât s-o înţeleagă. 

Un om pe nume Fresco din Celatico avea o nepoată care fusese dezmierdată cu numele de Ciesca? şi 
care - deși la trup şi la obraz era destul de frumuşică (fără să aibă totuşi un chip de înger, după cum am mai 
văzut la altele) - se socotea pe sine aşa desăvârşită şi aşa de nobilă, încât se deprinsese a ponegri bărbați, 
femei şi orice lucru care-i ieşea în cale fără să se gândească nici cât de cât la dânsa, care n-avea pereche de 
scârbă ce era, țâfnoasă şi nesuferită, de nu puteai să-i intri în voie nici pentru unul Dumnezeu; ba pe 
deasupra se ţinea şi-aşa măreaţă, încât nici de-ar fi fost să fie copila regelui din Franţa n-ar fi putut fi mai 
fudulă. Iar când umbla pe stradă părea c-o-năbușă tot timpul mai ştie naiba ce putori, atâta tot strâmba din 
nas, de parcă-i miroseau toţi cei pe care-i întâlnea sau îi vedea în cale. Ci dând deoparte multe alte năravuri 
uricioase și vrednice de plâns pe care le avea, zic că se nimeri într-o zi ca, întorcându-se ea acasă, unde se 
afla şi Fresco, să mi se aşeze lângă el toată răsfăţ şi strâmbături şi să înceapă a bufni; drept care Fresco o 
întrebă: 

— Ia spune, Ciesca, cum se face că te-ai întors aşa curând, chiar azi în zi de sărbătoare? 

La care fata, alintându-se de să te apuce greaţa, răspunse: 

— Da, e adevărat că m-am întors devreme acasă, fiindcă-n oraşul ăsta eu cred că n-au fost nicioda 
bărbaţi şi nici femei atâta de nesuferiţi și plicticoși ca cei de astăzi; nu trece barem unul pe drum, să nu-mi 
fie nesuferit ca naiba. Şi cred că-n toată lumea n-ai să găsești femeie căreia să-i fie atâta silă ca mie să dea 
nas cu mutre aşa nesuferite; de aceea, numai ca să scap de ele m-am întors mai repede ca de obicei. 

Fresco, căruia nu-i plăceau de fel răsfăţurile fetei, îi spuse: 


— Ascultă aici, copilă: dacă ţi-e aşa de silă de mutrele nesuferite după cum spui, atunci, dacă doreşti 
s-ai parte de viață fericită, să nu cumva să te mai uiţi vreodată în oglindă. 

Dar fata, mai goluţă ca trestia la cap, dar încredinţată că-l ajunge pe Solomon la înţelepciune, nu 
pricepu mai mult decât pricepe un berbec; ba dimpotrivă, îi răspunse c-avea să se oglindească și ea ca toate 
celelalte. Şi-aşa se face c-a rămas în nerozia ei, cu care până ş-astăzi mai duce viaţă bună. 


“OVESTEA A NOUA 


Guido Cavalcanti cu-o vorbă de ocară atinge ușurel pe câţiva nobili florentini ce se legaseră de 
dânsul. 


Văzând regina că Emilia scăpase de povestea ei şi că din cei de faţă doar ei îi rămăsese să mai 
vorbească, în afară de cel cu învoiala poveştii de pe urmă, prinse a grăi astfel: 

— Frumoase doamne, deşi astăzi mi-aţi luat-o înainte cu cel puţin două poveşti, din care mă gândeam 
pe una să v-o spun chiar eu, totuşi mi-a mai rămas de povestit o istorioară care cuprinde la sfârşit un 
cuvinţel mai plin de tâlc decât oricare dintre cele amintite până acum. 

Trebuie să ştiţi, dar, că pe vremuri în orăşelul nostru se statorniciseră obiceiuri foarte frumoase şi 
vrednice de toată lauda, din care astăzi, din păcate, n-a mai rămas niciunul din pricina zgârceniei, care, 
crescând în pas cu marile avuţii, le-a alungat pe toate. Or, printre aceste obiceiuri era şi unul după care 
nobilii din partea locului se adunau cu toţii în diferite părți ale oraşului, legându-se în tovărăşii mai 
numeroase sau mai mici, în care aveau de grijă să nu primească decât oameni care puteau să facă față 
cheltuielilor trebuincioase; într-acest chip, cu rânduială, azi unul, mâine altul, fieştecare îi poftea într-o 
anumită zi pe toți ceilalți la câte-o masă. Şi la aceste mese erau cinstiți de multe ori și nobili de prin 
străinătăți, când se întâmplau să pice, sau chiar şi oameni din oraş. Așijderea într-alte rânduri, cel puțin o 
dată pe an, se înveşmântau la fel cu toții şi umblau călare prin oraş, ba uneori se şi întreceau în bătălii 
cavalerești, de obicei la sărbători sau când veneau veşti bune despre izbânzi sau alte cele. 

Printre aceste cete se afla şi una în frunte cu messer Betto Brunelleschi, în care messer Betto cu 
prietenii domniei-sale se străduiseră din greu să-l vâre şi pe Guido al lui messer Cavalcante de Cavalcanti 
şi nu fără de-un rost anume; căci Guido, în afară de faptul că era unul dintre cei mai luminaţi cunoscători ai 
logicei din câţi se numărau pe lume şi un filozof desăvârșit în cele ale naturii (lucruri de care celorlalți de 
fapt nu le păsa deloc), era de asemeni şi-un bărbat din cale-afară de plăcut şi de curtenitor, cu mare dar la 
vorbă şi care izbutea să isprăvească mai bine ca oricare altul orice lucru din câte se cuvin făcute de oamenii 
de neam; ba pe deasupra mai era şi putred de bogat şi, când era la o adică, ştia să preacinstească cum nu se 

ate mai frumos pe cei ce socotea că merită aceasta. Dar messer Betto nu putuse cu nici un chip să și 
câştige şi socotea, cu-ai lui deolaltă, că pricina era doar faptul că Guido uneori, pierzându-se în filozofări, 
se retrăgea de lume. Şi, fiindcă împărtăşea întrucâtva filozofia epicureană, lumea de rând spunea că toată 
străduința lui nu urmărea decât să afle, dac-ar fi fost cu putinţă, că nu există Dumnezeu. 

Şi, într-o bună zi, plecând Guido de la Orto San Michele+3 pe calea Aldimari către biserica San Giova- 


nni, un drum pe care se obişnuise să-l bată adeseori - şi aflându-se în preajma bisericii o mulțime de racle 
mari de marmură, care se află azi la Santa Reparatat* - ajuns pe locul acela, în preajma catedralei, care era 
încuiată, printre coloane de porfir şi racle, se întâmplă să deie peste el acolo messer Betto cu ai lui, care, 
veneau călare prin piața Santa Reparată. Şi, îndată ce-i zăriră în mijlocul mormintelor, făcură: 

— Hai să-l necăjim! 

Drept care, împintenându-şi caii, îl luară cu asalt în glumă şi, până a prinde el de veste, îi şi picară în 
spate, strigându-i: 

— Guido, tu nu vrei deloc să intri-n ceata noastră; da' hai să zicem c-ai să afli că nu există Dumnezeu. 
Şi-apoi? La ce-o să-ți folosească? 

La care Guido, văzându-se împresurat de toate părțile de ei, răspunse imediat: 

— La voi acasă, domnilor, puteţi să-mi spuneţi ce vă place. 

Şi, rezemându-se într-o mână pe una dintre racle, care erau înalte, uşor ca fulgul cum era, sări de 
partea cealaltă şi, descotorosindu-se de ceata călăreților, fugi într-ale sale. Ceilalți rămaseră prostiți 
uitându-se unul la altul şi-şi ziseră că Guido era un zăpăcit şi că răspunsul lui, nu însemna nimica, deoarece 
NICI ei, nici ceilalți orăşeni și Guido mai puţin ca orișicare dintre dânșii n-aveau nimica nici în clin şi nici în 
mânecă cu locul în care se aflau. Ci messer Betto, întorcându-se spre ei, le zise așa: 

— Ba zăpăciţi sunteți voi, de nu l-aţi priceput Guido, cu două vorbe zvârlite aşa uşure, ne-a împuns cu 
cea mai grea ocară din câte sunt pe lume. Căci raclele acestea, de staţi să vă gândiţi puțin, de vreme ce în 
ele sunt puşi să şadă morții, sunt casa lor; şi ca atare el zice că sunt casa noastră ca să ne arate că noi ăştia, 
care suntem mai mărginiți şi nu prea avem ştiinţă de carte, suntem mai rău ca morții alăturea de el și de 
ceilalți mari cărturari; de aceea, aflându-ne aici, suntem la noi acasă. 

Atuncea fiecare dintre cei de faţă pricepu ce socotise a spune Guido cu vorbele acelea şi toți se 
ruşinară, fără a îndrăzni mai mult să-l necăjească ori să-l ațâţe; cât despre messer Betto, el începu din ziua 
aceea să treacă drept un cavaler cu minte ageră și iute. 

4 i 


“OVESTEA A ZECEA 


Călugărul Cipolla făgăduieşte unor ţărani să le arate pana arhanghelului Gavril; ci aflând în 
locul ei tăciuni, le spune că sunt tăciunii pe care a fost ars sfântul Laurențiu. 


43 Biserică florentină (n. t.). 

Văzând că dintre cei de față fieştecare îşi spusese povestea în ziua aceea, Dioneo îşi dădu seama că 
venise rândul şi lui să povestească. Drept care, fără să aştepte poftire anume sau poruncă, după ce-i potoli 
pe aceia care lăudau vorba ascuţită a lui Guido, prinse a grăi astfel: 

— Fermecătoare doamne, deşi e privilegiul meu să povestesc despre ce-mi place, azi n-am de gând să 
părăsesc nici eu subiectul despre ce voi toate aţi vorbit cu atâta îndemânare, ci luându-v-o pe urme socot să 


vă arăt cu câtă luare-aminte a izbutit să scape printr-o minciună gogonată un călugăr din cinul sfântului 
Antoniu de-o păcăleală pusă la cale împotriva lui de către doi flăcăi. Iar dacă am să mă-ntind întrucâtva la 
vorbă, ca să desăvârşesc povestea în toate ale sale, nădăjduiesc că lucrul ăsta n-o să vă supere prea mult, 
dacă, uitându-vă la soare, vă veți da seama că-i de-abia la jumătatea bolții şi că deci vreme avem destulă. 

Certaldo, după cum pesemne ați auzit și dumneavoastră, e un sătuleț în Val d'Elsa, aşezat prin părțile 
noastre şi care, deşi-i mic, a fost pe vremuri locuit de nobili şi de oameni cu oarecare stare. Şi într-acest sat, 
fiindcă-şi aflase păşune grasă şi mănoasă, umbla de multă vreme, o dată la un an, ca să adune pentru ai lui 
pomenile cu care îi miluiau neghiobii, un frate zis Cipolla“5, din cinul sfântului Antoniu, care era bine 
văzut de băştinaşi, dar nu atât din pricina cucerniciei, cât mai degrabă poate din pricina numelui său, căci 
locurile acelea făceau un soi de cepe vestite în Toscana toată. Era Cipolla ăsta un om mărunt de stat, roșcat 
la păr, vesel la faţă şi-un hâtru fără de pereche; ba pe deasupra, fără s-aibă ştiinţă de carte nici de fel, se 
pricepea să mânuiască cu atâta măiestrie vorba, că cine nu l-ar fi ştiut s-ar fi grăbit să zică nu doar că-i 
mare vorbitor, ci că-i de-a dreptul Cicero ori pasămite Quintilian; şi cu mai toți din sat legase cumetrie, cu 
mulți, se avea la cataramă şi mulți îi erau prieteni. 

Or, după obiceiul lui, picând odată în sat în luna lui cuptor, într-o duminică, la ceasul când toți 
drept-credincioşii de prin cătunele vecine se adunaseră, în biserică s-asculte sfânta liturghie, când socoti 
că-i vremea, făcu un pas înainte şi zise: 

— Domni şi doamne, după cum știți cu toţii, e obiceiul dumneavoastră să dați în fiecare an săracilor 
din cinul lui messer sfântul Antoniu din grâul şi fâneaţa voastră care mai mult, care mai puţin, fieștecare 
după avutul şi după evlavia lui, ca fericitul sfânt Antoniu să vă păzească boii, măgarii, oile şi porcii; pe 
lângă asta, datina mai cere să plătiți, şi mai cu seamă cei care se țin de cinul nostru, obolu acela mititel care 
se strânge o dată pe an. Or, pentru treaba asta, mai marele meu, starețul, m-a rânduit pe mine şi m-a trimis 
să strâng pomana. Drept care, cu blagoslovenia lui Dumnezeu măritul, către vecernie, când s-or trage 
clopotele, să v-adunaţi cu toții în faţa sfântului lăcaș, aicea, unde eu, cum îs deprins a face, am să vă ţin o 
predică şi apoi îţi săruta şi crucea. Ba fiindcă, vă cunosc smeriţi şi cu credinţă tare la messer sfântu 
Antoniu, am să vă fac hatârul şi-am să v-arăt şi nişte sfinte şi preafrumoase moaşte pe care le-am adus 
chiar eu de peste mări şi țări, drept de la Rusalim; am să v-arăt adică o pană de-a arhanghelului Gavril, care 
a rămas în odăița Fecioarei Preacurate, când a venit să-i deie bunavestire în Nazaret. 

Şi astfel zicând tăcu şi se întoarse iar la slujbă. 

Pe când călugărul Cipolla rostea acestea, se aflau printre alţii în biserică doi tineri tare șmecheri, pe 
care îi chema Giovanni dela Bragoniera pe unul, iar pe celălalt Biagio Pizzini. Şi ăștia, după ce dintâi 
făcură mare haz de moaştele călugărului, deşi se aveau bine cu el şi se ţineau tovarăşi de chefuri şi 
petreceri, se socotiră între ei să-i tragă o păcăleală pe socoteala penei. Şi aflând ei că de amiază călugărul 
Cipolla avea de gând să ospăteze în sat, c-un prieten de-al lui, cât ce-l văzură că se așază la masă, coborâră 
iute pe cale şi o luară drept către hanul unde trăsese cuviosul, cu gând ca-n timp ce Biagio avea să-l ţină de 
poveşti pe slujitorul fratelui, Giovanni, celălalt flăcău, să-i scotocească prin desagi ca să găsească pana, 
oricum s-ar fi aflat să fie, și să i-o ia, ca mai la urmă să vadă cum avea să se descurce cuviosul de față cu 
norodul. 

Acu, avea Cipolla al nostru un slujitor, căruia unii îi ziceau Guccio Balena, alții Guccio Imbratta, iar 

ţii Guccio Porco; şi slujitorul ăsta era așa podoabă de om, că Lippo Topo%® în viaţa lui n-a zugrăv 
vreunul să-i semene întrucâtva. Călugărul Cipolla obișnuia adeseori să-și bată joc de sluga lui când se afla 
cu prieteni şi le spunea: „Să ştiţi că slujitorul ăsta al meu ascunde într-însul nouă păcate așa de mari, că 
unul singur dintre ele, dac-ar fi fost să fie în Solomon, Seneca sau în Aristotel, ar fi fost chiar de ajuns ca 
să le pângărească toată virtutea sufletească, toată înțelepciunea şi toată faima lor. Aşa că socotiți şi 


dumneavoastră acum ce om poate să fie dacă nici un dram de înţelepciune sau faimă de om vrednic nu are 
în el, ci numai cele nouă păcate”. Şi uneori, când prietenii îl întrebau care anume erau păcatele lui Guccio, 
cum dumnealui le aşezase în stihuri bine ticluite, zicea: „Iaca vă spun: e mincinos, e puturos şi pe deasupra 
şi lenos; e lăsător, e cârtitor şi e şi neascultător; uituc, năuc şi hăbăuc. Unde mai puneţi că mai are şi alte 
câteva metehne, dar despre alea e mai bine să nici nu pomenim. Şi ceea ce-i mai nostim la el e că pe unde 
trece se şi gândeşte să se însoare şi să se aşeze la casa lui; şi, fiindcă are o mândreţe de barbă de trei coți, 
neagră şi unsuroasă, socoate că-i aşa de chipeş, că nu-i femeie să dea ochii cu el şi să nu pice îndrăgostită 
foc; că, dacă ar fi să-l lași să-şi facă mendrele în voie, şi-ar pierde brăcinarul fugind după muieri. Da' ce-i a 
lui, i-a lui: îmi e de mare ajutor, că nu e om să vrea să-mi spună o vorbuliţă mai în taină, fără ca el să nu 
poftească să tragă cu urechea; şi, dacă oarecine mă-ntreabă de ceva, i-e aşa de frică dumnealui că n-am să 
ştiu răspunde, că una-două mi se vâră şi zice el în locul meu, ori da, ori ba, precum socoate că e cu cale să 
răspundă”. 

Aşadar, când plecase de la han, călugărul Cipolla îi poruncise tocmai lui Guccio ăsta s-aibă grijă, nu 
care cumva cineva, să-i umble printre lucrușoare şi mai cu seamă prin desagi, că cele sfinte erau acolo. Dar 
Guccio, căruia îi plăcea să stea în bucătărie mai mult decât îi place privighetorii în ram, şi mai cu seamă 
când simţea că-i şi vreo slujnică pe acolo, cum se întâmplase să zărească în cuhnie la hangiu o fetişcană 
îndesată şi groasă, scurtă şi cam slută la trup, cu o pereche de țâţe de-ai fi zis că-s două corfe de gunoi și 
c-un obraz cum numai pe la baronci mai vezi, toată asudată, unsă și afumată ca un horn, lăsând în plata 
Domnului odaia şi desagii călugărului, nu altminteri de cum se azvârle un hultan pe-un hoit, se scobori în 
bucătărie. Şi, fără a ţine seamă că era în luna lui cuptor, se aşeză la gura vetrei şi începu să lege vorbă cu 
slujnica, Nuta-i zicea, şi se apucă să-i spuie că el e de neam mare după zapise şi hrisoave, că are bani cu 
ridicata, fără să-i puie-n socoteală pe ăia ce-i avea de împărțit la alţii şi care erau şi ei destui, şi că ştia să 
facă, să dreagă şi să zică ce n-a văzut pământul. Şi, fără a lua în seamă că are o glugă aşa slinoasă c-ai fi 
putut să dregi cu ea ciorba din căldarea d'Altopascio”, că poartă o scurtă ruptă și toată peticită, care 
împrejurul gâtului şi la subsuori era tivită cu jeg de două degete şi avea pe ea atâtea pete şi atâta de bălțate, 
cum n-au avut nicicând brocaturile tătăreşti ori cele indiene, şi aşijderi, zic, făr' să se uite că încălțările i-s 
rupte şi că ciorapii i-s ferfeniţă, îi spuse, ca şi când ar fi fost rege în Castiglione“, că el voia s-o îmbrace 
din cap până-n picioare, s-o scoată de la slugărit şi, aşa săracă cum era, să-i dea nădejdi de mai bine şi s-o 
căpătuiască; ba şi alte multe îi mai spuse, dar, deşi vorba îi era muiată în lapte şi în miere, cuvintele-i 
zburau în vânt şi, ca de obicei, nu dobândi nimic cu ele. 

Flăcăii îl aflară dar pe Guccio Porco atârnat de fusta Nutei. Drept aceea, voioși nevoie mare că dinspre 
partea lui nu mai era de lipsă să-şi dea vreo, osteneală, fără de nicio împotrivire, aflând-o descuiată, intrară 
în odaia călugărului şi primul lucru peste care dădură fură tocmai desagii cu pricina. De aceea, 
dezlegându-i, într-o boccea de borangic dădură peste o cutiuţă şi într-însa aflară o pană din coada unui 
papagal, drept care îşi dădură cu socoteala că aceea trebuia să fie pana pe care fratele Cipolla făgăduise să 


46 Pare să fi fost un pictor. Nu se ştie altceva despre dânsul decât că în testamentul său a lăsat moștenire câteva mii de scuzi pe care nu-i avea; 
fiind întrebat în ce fel urma să i se împlinească dorința, a răspuns: „Aici e aici!” de unde a rămas şi vorba. (Pietro Fanfani, II Decameron di 
messer Giovanni Boccacci, Firenze, Le Monnier, 1897, v. II, p. 109, n. 2) @. t). 


7E proverbiala şi imensa căldare de la mănăstirea Altopascio în care se gătea ciorba ce era distribuită săracilor de două ori pe săptămână (n. 
t.). 


48 Castiglione e un sătuleţ, dar autorul vorbeşte despre el în mod intenţionat ca despre un regat, spre a mări efectul lăudăroșeniilor lui Guccio 

-o arate cucernicilor certaldezi. Şi fără îndoială ar fi putut să facă un lucru ca acesta şi minciuna i-ar 
fost lesne crezută, căci pe vremea aceea nu pătrunseseră în Toscana, venind de la Egipet, decât o mică 
parte din moliciunile Răsăritului, care apoi, cu vremea, s-au răspândit cu prisosință, spre paguba întregii 
Italii; şi chiar dacă-n Toscana se mai ştia pe alocurea câte ceva despre ele, acolo, în sătulețul cela, nimeni 
n-avea habar de-aşa ceva; ba dimpotrivă, cum țăranii păstrau încă în cuget neştiința dintru început 


moştenită din moși-strămoşi, nu numai că de când erau nu apucaseră să vază un papagal, dar nici măcar 
nu-i auziseră de nume. 

Flăcăii noştri dar, buni bucuroşi de pană, o luară şi, zărind într-un ungher al odăiței niște tăciuni, ca să 
nu lase cutia goală, o umplură şi, după ce-o încuiară şi rânduiră lucrurile aşa precum le aflaseră, fără a fi 
fost văzuţi de nimeni, o şterseră cu pana şi apoi se puseră s-aștepte să vadă ce-o să spună călugărul Cipolla 
când o să dea în cutiuţă peste tăciuni în loc de pană. 

Norodul cel sărac cu duhul care se afla în biserică, după ce luă aminte c-avea să vadă după toacă pana 
arhanghelului Gavril, la sfârşitul liturghiei se împrăștie care încotro; şi, vestea umblând din om în om şi din 
cumătră în cumătră, după ce fiecare mâncă de amiaz, atâta amar de lume se adună în piaţa din faţa 
bisericuţei, c-abia de mai putea să încapă; şi toți mureau de nerăbdare să vadă o dată pana. 

Călugărul mancă cu poftă, îi trase un puişor de somn şi către cinci, sculându-se şi auzind că se adunase 
norodul câtă frunză şi iarbă ca să vadă pana, trimise vorbă slugii sale să vie la biserică în deal cu clopoțeii 
şi cu desagii dumnealui. lar Guccio, după ce se smulse cu mare greutate din cuhnie şi de lângă Nuta, se 
duse la stăpân cu lucrurile poruncite. Şi dacă ajunse, gâfâind, căci apa multă ce-o băuse îi cam umflase 
pântecele, la porunca fratelui Cipolla se aşeză în pragul bisericii şi începu să sune de zor din clopoței. Iar 
după ce norodul se adună cu mic cu mare, călugărul Cipolla, fără să-şi deie seama că cineva îi umblase în 
lucruri, se apucă să predice şi spuse vrute şi nevrute ca să-şi aducă apa la moară; iar când veni vremea 
s-arate pana arhanghelului, rosti dintâi cu multă evlavie un confiteor, pe urmă puse să-i aprindă două 
lumânări de seu şi dând deoparte borangicul cu multă gingăşie, după ce-şi trase dintâi gluga, scoase cutia la 
lumină își, murmurând vreo două vorbe întru slăvirea cea de veci a moaştelor şi a arhanghelului, deschise 
cutiuța. Văzând-o plină de tăciuni, nu-l bănui de fel pe Guccio, căci îl știa ce-i poate capul şi nici nu-l 
sudui că n-avusese grijă de lucrurile sale; ci prinse să se ocărască în gând pe sine însuşi că tocma-n paza lui 
se aflase să-şi lase lucruşoarele, când doar ştia prea bine că-i lăsător, neascultător, uituc și hăbăuc. Totuși, 
făr' să roşească ori să pălească, își ridică obrazul şi braţele la cer şi zise cu glas tare ca să-l audă toată 
lumea: 

— O, slavă Ție Doamne, acum şi-n vecii vecilor! 

Pe urmă, închizând cutia, se întoarse spre norod şi prinse a cuvânta astfel: 

— Domni şi doamne“, trebuie să ştiţi că eu, în tinereţea mea, am fost trimis de stareţ departe, pe 
meleagurile unde răsare soarele, cu straşnică poruncă să caut până ce-oi da de drepturile Porcellanei5, care 
drepturi, deși, vorba aia, pot fi întărite cu peceţi fără să dai din buzunar, aduc totuşi foloase mari, da' altora, 
nu, nouă. Așa că, aşternându-mă la drum, precum ziceam, pornit-am din Veneţia şi, luând-o pe la Borgo de 
GreciS! și de-acolo călare prin împărăţia Garbo şi prin Baldaoca, am ajuns hăt până-n Parione, de unde ars 
de sete, după mai multă vreme, am nimerit şi la Sardinia. Dar ce să mai îngir degeaba ţară de ţară, loc de 
loc pe unde m-am călătorit? Ajunge să vă spun că după ce-am trecut strâmtoarea Sfântul Gheorghe, am 
nimerit în Truffia şi-n Buffia, țări înţesate de norod, da' de norod de neam; de unde am ajuns apoi drept în 


49 Această primă parte a predicii este un amestec grotesc de prostii, de echivocuri ridicole și de minciuni sfruntate, spuse anume pentru a lua 
ochii mulțimii din biserică şi pentru a pregăti atmosfera de evlavioasă incantaţie, în care călugărul trece - în partea a doua a predicii - la 
enumerarea burlescă a imaginarelor moaşte (n. t.). 


50 Numele unui spital din Florenţa acelor vremi; aluzia e, ca multe altele, lipsită de orice sens (n. t.). 


51 Borgo de Greci, Garbo, Baldaoca, Parione, Sardinia, Sfântul Gheorghe sunt cartiere ale Florenței; călugărul abuzează şi-şi bate joc de țărani, 
care nu cunoşteau Florenţa (n. t.). 


CE re 2 Pai 2, 


Caii a 


părăția Minciunilor şi acolo am dat peste o mulțime de călugări de-ai noştri şi de-ai altora, care toți, 
dragul Domnului, fugeau, cu scârbă de poveri, şi nici că le păsa de truda celorlalți când pricepeau că le mai 
poate pica şi lor ceva, şi-n loc de bani nu cheltuiau decât făgăduinți de bine pe cealaltă lume şi vorbe goale 
cu duiumul. De acolo am trecut pe urmă în ţara Abruzilor, pe unde bărbaţii şi femeile umblă în târlici de 
lemn pe munţi și tocătura de cârnaț o vâră în maţe de om; şi-oleacă mai departe am dat peste un norod 
care-şi purta vinul în traistă şi pâinea-n băț; iară de-acolo am nimerit în munţii Bachilor, pe unde nu e râu 
să nu curgă la vale. Da' ce mai tura-vura; atâta am pribegit încoace şi încolo, pân' ce-am ajuns de-a dreptul 
în India Pastinaca, pe unde, iaca, jur pe straiul care-l port, că am văzut zburând pe sus tot 
neamu-ntraripatelor*?, lucru de necrezut dacă nu-l vezi cu ochii tăi. Mi-e martor că nu mint un negustor de 
vază, Maso del Saggio, aşa-i zicea, pe care l-am aflat acolo şi care zdrobea nuci şi vindea coji cu bucățica. 
Ci fiindcă n-a fost chip să aflu ce căutam, cum de acolo mai departe calea mergea pe apă, întorcându-mă, 
am dat de locurile sfinte, pe unde vara pâinea rece te costă patru bani, iar aia caldă-i pe degeaba. Și acolo 
l-am găsit pe preacucernicul părinte Numănjuraterog, vrednic păstor de suflete şi patriarh la Rusalim. Şi 
dumnealui, de dragul hainei pe care pururi am purtat-o, sutana sfântului Antoniu, mi-a îngăduit să văd o 
groază de preasfinte moaște pe care le şi avea acolo. Și, Doamne, multe mai erau! Atâtea, că de-aş vrea să 
vi le-nşir pe toate, aş număra trei zile-n şir şi tot n-aş isprăvi. Da' totuși, ca să nu vă las cu buzele umflate, 
de câteva din ele barem şi tot am să vă povestesc. Întâi şi întâi mi-a arătat degetul Sfântului Duh’, 
nevătămat şi întreg, să juri că e aievea; pe urmă moţul îngerului ce i s-a arătat sfântului Francisc din Assisi; 
o unghie a heruvimilor; o coastă de-a lui Verbum caro; o bucăţică din veşmântul sfintei credinţe catolice; 
vreo două sau trei raze din steaua ce-au văzut-o magii la răsărit; o bărdăcuţă cu sudoare de-a sfântului 
Mihai când s-a bătut cu diavolul; falca morții sfântului Lazăr şi altele asemeni. Şi, fiindcă eu de bunăvoie 
m-am apucat și i-am trecut în grai de rând câteva foi din Monte Morello şi-o bună parte din Caprezio5, 
cărți după care el umbla de multă vreme, bătrânul m-a făcut părtaş la moaşte şi mi-a dat unul din dinții 
sfintei cruci şi într-o ulcică o fărâmă din sunetul de clopote din templul lui Solomon, pana arhanghelului 
Gavril de care vă spuneam, şi unul din târlicii lui San Gherardo din Villamagna, pe care acuma nu de mult 
l-am dăruit la Florenţa lui Gherardo di Bonsi, care se arată cu mare credinţă la sfântul ăsta; ba pe deasupra 
mi-a mai dat şi-o mână de tăciuni din cei pe care a fost prăjit sfântul Laurenţiu, mucenicul. Care lucruri, 
toate bine eu le-am adus cu mine, grijindu-le cu mare smerenie, şi le am pe toate. E drept că stareţul dintâi 
nu m-a învoit să le arăt, până ce nu s-a încredinţat că-s moaşte adevărate. Da' fiindcă acu, pe urma unor 
minuni înfăptuite de ele şi pe urma unor răvașe ce-a primit din partea patriarhului, a dobândit încredințare 
că sunt adevărate, m-a încuviințat să le arăt; iar eu, ce nu cutez să le dau altora în grijă, le port mereu 
asupra mea. Şi pana arhanghelului Gavril, ca nu cumva să mi se strice, o ţin într-o cutie, iar tăciunii pe care 
a fost ars sfântul Laurenţiu într-alta; şi aste două cutiuţe seamănă aşa de tare, încât de multe ori mi 
s-a-ntâmplat s-o iau pe una în locul celeilalte; şi-aşa am păţit şi astăzi. Crezând că iau cutia cu pana, am 
luat în schimb pe aceea cu cărbunii. Dar, după socotința mea, eu cred că asta nu-i greşeală, ci e de bună 
seamă voința Tatălui ceresc, care mi-a pus cu dinadins cutia cu tăciuni în mână, căci tocmai adineauri 
mi-am amintit că de azi în două zile e sfântul Laurenţiu. De aceea, vrând cerescul Tată ca eu - cu acești 
tăciuni care l-au ars pe sfânt - s-aprind şi mai vârtos în sufletele voastre credinţa către Dânsul, m-a 


52 Pentru crearea echivocului, Boccaccio face uz de un joc de cuvinte, întrebuinţând pentru întraripate cuvântul pennati, care în limba italiană 
mai însemnează şi cosoare. (n. t.). 


53 Moaştele enumerate sunt bineînţeles născociri ale călugărului; totuşi ele puteau fi crezute de către țărănimea înapoiată şi superstițioasă a 
acelor vremi şi absurditatea lor nu mai pare chiar atât de exagerată, dacă ne gândim că în evul mediu în cele mai mari biserici din Europa erau 
venerate moaște ca „laptele Fecioarei, lacrima vărsată de Isus pe trupul sfântului Lazăr, o bucăţică de carne prăjită din trupul sfântului 
Laurenţiu sau chiar pene ale arhanghelilor Gavril şi Mihail” (Arturo Graf, Fu superstizioso Boccaccio? în Miti, superstizioni e leggende, 
Torino, Loescher, 1893, vol. II, p. 185) (n. t.). 


54 Monte Morello este o localitate. Denumirea este întrebuințată fără de sens și legătură, numai pentru a face impresie asupra ascultătorilor. 
Caprezio pare a fi o născocire a lui Boccaccio, deşi după unii comentatori autorul face aluzie la titlul unei cărţi ridicole care circula în evul 
mediu şi căreia i se zicea Capreccio sau Caprona (n. t.). 

demnat să iau nu pana, ci tocmai aceşti tăciuni, care-au fost stinşi cu sângele ce-a curs din trupu-ace 
sfânt. Drept care, fiilor, dintâi vă scoateţi glugile din cap şi apropiaţi-vă apoi cu inima smerită ca să-i 
vedeţi pe ei. Şi încă mai aflați c-acela care-i însemnat cu unul din tăciunii ăştia cu semnul sfintei cruci tot 
anul poate fi pe pace, că n-are să-l atingă focul fără ca el să simtă. 
Şi zicând astfel, după ce dintâi cântă un imn de slavă în cinstea sfântului Laurenţiu, deschise cutiuţa și 


arătă cărbunii. Pe care, după ce mulțimea cea proastă îi privi cu gurile căscate şi cu smerenie multă, tot 
omul se îmbulzi în jurul fratelui Cipolla şi, dând pomeni mai grase decât erau deprinşi a da, fieştecare se 
ruga să fie şi el însemnat c-o bucăţică de tăciune. Drept care cuviosul, umplându-şi pumnul de tăciuni, 
prinse a-i mânji cu nişte cruci, cât toate zilele de mari pe cămeşoaiele lor albe, pe scurte şi broboadele 
cumetrelor, zicând că pe cât scad tocindu-se de-atâtea cruci, pe-atâta cresc iarăși la loc în cutiuța lor, 
precum se încredințase el, cu ochii lui, de atâtea ori. Şi într-acest chip, nu făr' de mare câştig pentru 
Sfinţia-sa, după ce-i însemnă pe toți ţăranii din Certaldo cu semnul sfintei cruci cu atare şiretlic îi păcăli el 
pe flăcăii care, furându-i pana, crezuseră că-i joacă un renghi. lar dânșii, care se aflau de față, când auziră 
cum o întoarce preacuviosul din condei şi cum o ia pe departe şi cu ce vorbe ticluite, se prăpădiră de râs, 
mai-mai să-şi strâmbe fălcile. Şi după ce plecă norodul, ducându-se la el, cu mare haz îi povestiră tot ce 
făcuseră şi apoi îi înapoiară pana, de care în anul următor călugărul Cipolla se folosi cu acelaşi câștig 
pentru domnia-sa cu care se slujise şi de cărbuni în ziua aceea. 


Povestea aceasta le plăcu şi-i desfată din cale-afară pe toți cei ce se aflau de față şi multă vreme râseră 
în hohote pe seama fratelui Cipolla şi mai ales pe seama călătoriei lui şi-a moaştelor văzute şi aduse de pe 
acolo. lar când văzu regina că istorioara se sfârşise şi aşijderi şi domnia ei, se ridică în picioare şi, 
luându-și de pe cap cununa, i-o aşeză râzând lui Dioneo şi-i zise: 

— E vremea, Dioneo, să simţi şi tu ce va să zică să cârmuieşti peste femei; fii rege dar şi încearcă să 
ne conduci astfel încât să ne putem mândri la urmă cu domnia ta. 

Dioneo primi cununa și-i răspunse râzând: 

— Regi socotesc c-aţi mai văzut de multe ori zic regi de şah - şi chiar mai buni ca mine; dar sunt 
încredinţat că, dacă îmi veţi da ascultare ca unui rege adevărat, voi izbuti să vă desfăt cu lucruri făr' de care 
nicio petrecere nu e desăvârșită întru totul. Dar să lăsăm deoparte asta; am să domnesc cum am să pot. 

Şi, după obicei, chemându-şi credincerul, îi porunci cu rânduială tot ce trebuia să facă de-a lungul 
stăpânirii lui şi apoi grăi precum urmează: 

— Vrednice doamne, de atâtea ori am povestit despre strădaniile omeneşti şi despre fel de fel de 
întâmplări, încât, dacă mai adineauri n-ar fi venit Licisca - din ale cărei vorbe am izbutit să-mi aflu subiect 
poveştilor de mâine - mi-e teamă că m-aş fi căznit cam multişor căutând cam despre ce-am putea vorbi. Ea, 
după cum aţi auzit, spunea că nu cunoaşte vecină măritată care să fi purces fecioară la măritiş şi că aşijderi 
ştie prea bine ce mai şotii şi ce mai păcăleli le trag nevestele bărbaţilor. Acu, de măritiş şi feciorie nu mă 
leg, că-s lucruri prea copilăreşti; dar despre celelalte socot c-ar fi plăcut să stăm de vorbă. De aceea (de 
vreme ce Licisca ne-a dat acest prilej) doresc ca mâine să vorbim despre păcălelile pe care nevestele, ori că 
erau îndrăgostite ori ca să scape de bucluc, le-au tras bărbaților, cu ştiinţa ori fără ştiinţa lor. 

Cum însă unora din doamne li se păru că nu se cade şi nici nu le-ar sta bine să povestească atare 
lucruri, îl rugară pe Dioneo să-şi schimbe hotărârea. Dar dânsul le răspunse: 

— Doamnele mele, îmi dau seama la fel de bine ca şi voi de ceea ce vă cer, dar ce-aţi dori să-mi 
dovediţi nu-i chip să mă împiedice de la această hotărâre; căci, dacă stau să mă gândesc, trăim atare 
vremuri, că orice lucru-i slobod să fie povestit, dacă atât bărbaţii, cât şi femeile au grijă să nu se poarte 
necinstit. Oare nu ştiţi că de pe urma molimei care bântuie, judecătorii au părăsit lăcașurile de județ? Că 
legile divine şi omenești au amuţit? Că fiecărui om îi este îngăduit să facă orice, numai să scape cu viaţă? 
De aceea, dacă povestind vă mai călcaţi oleacă pe cinstea dumneavoastră, şi nu pentru a greşi cu fapta, ci 
doar pentru a petrece cu vorba, nu văd, zău, cu ce temei ar îndrăzni să vă învinovăţească lumea. Și-apoi 

vărăşia noastră din prima zi şi până acuma s-a dovedit pe cât se poate de înțeleaptă şi cinstită, iar ce 
povestite aicea n-au întinat-o cu nimic şi nici de-acu înainte, cu ajutorul Domnului, n-au s-o întineze. Cum 
adică? Nu ştie oare toată lumea că vă păziţi cu dinţii cinstea? Cinstea pe care nici măcar frica de moarte 
n-ar fi în stare să v-o ştirbească, necum nişte poveşti de şagă. Și, ca să vă spun drept, cine-ar afla că vă 
codiţi la atare fleacuri ar bănui că vă simțţiţi cu musca pe căciulă și că de aceea nu vă place să povestiți de 


ele. Unde mai puneţi că mi-aţi face şi mie o mare cinste, dacă - după ce-am fost ascultător și m-am 
învrednicit să fiu ales drept rege - mi-aţi da legea pe mână şi nu v-aţi mai împotrivi poruncilor date de 
mine. Lăsaţi deci teama la o parte, căci nu e vrednică de voi şi hai gândiţi-vă mai bine ce snoave mai 
frumoase aţi ști să povestiţi. 

Când doamnele auziră acestea, răspunseră că-s gata să-i facă voia întru totul, drept care Dioneo, 
nemaiavând ce zice, încuviință pe toată lumea să-şi treacă vremea după plac până la ceasul cinei. Or, 
soarele fiind încă sus, căci nu se întinsese nimeni la vorbă în ziua aceea, Elisa, văzând că Dioneo cu ceilalți 
tineri dimpreună se apucaseră de table, îşi chemă deoparte tovarăşele şi le spuse: 

— De când suntem aici mă tot gândesc cu drag c-am să vă duc o dată aicea aproape, într-o vale, căreia 
îi zice Vâlceaua Doamnelor şi pe unde nu cred c-aţi mai fost; dar n-am găsit nicicând prilej, căci niciodată 
n-am ajuns să isprăvim cu povestitul aşa de repede ca azi. De aceea, dacă vreţi să mergeţi, nu mă-ndoiesc 
c-o dată ajunse veți fi nespus de mulțumite de ceea ce-ați făcut. 

Doamnele se învoiră iute şi luând cu ele o slujnică, fără să spuie tinerelor că au de gând să plece, se 
aşternură drumului; şi, după ce umblară ca la vreo poştă, nu mai mult, pe-o cărăruie îngustă ce mărginea 
de-o lăture un râu cu ape limpezi, pătrunseră în vâlceaua aceea, aşa dezmierdătoare şi-aşa de plină de 
încântare - la vremea aceea mai ales, când zăpuşeala era-n toi - cum nu şi-o poate închipui o minte 
omenească. Căci, după cum mi-a spus pe urmă una din doamne, întinsul văii era așa rotund, de parcă-ar fi 
fost tras cu arcul, deşi nu mâna omului, ci însăşi firea îl făurise; vâlceaua măsura în jur ca la vreo jumătate 
leghe şi era înconjurată de şase măguri nu prea înalte, pe vârful cărora vedeai la rând, pe fiecare, câte-un 
palat micuţ în formă de castel. Iar coasta deluşoarelor aluneca la vale la fel de lin precum scoboară în teatre 
treptele din vii şi până Jos la cea din urmă, strângându-și mereu cercul. Coastele de miazăzi erau aşa de 
pline de vii, măslini, migdali, cireşi, smochini și alte zeci de soiuri de arbori roditori, că nicio palmă de 
pământ nu rămăsese nelucrată. Cât despre celelalte coaste, care erau întoarse cu faţa către apus, erau 
împovărate de crânguri de stejari puieți, de frasini şi alți copaci, toţi înverziţi şi drepți precum e lumânarea. 
Valea, în care nu puteai pătrunde pe altă cărăruie decât pe aceea străbătută de doamne, era plină la rândul 
ei de brazi, de chiparoși, de lauri şi de vreo câţiva pini aşa de mândru aşezaţi şi bine rânduiţi, de parcă cine 
ştie ce mână de maestru i-ar fi sădit acolo; şi printre ei, când soarele era în crucea amiezii, mai pătrundea 
ici-colo câte-un mănunchi de raze, ce luminau ţârăna unde se aşternuse o iarbă deasă şi măruntă, plină de 
flori împurpurate. Apoi, un alt prilej de nu mai mică desfătare era un pârâiaș care curgea pe-o vale săpată 
între două măguri, rostogolindu-se săltat peste pietrişul albiei c-un susur dulce ca un cântec şi de departe, 
cum stropea, ploaia de picuri luminoşi părea că-i argint viu ţâşnit de cine ştie unde. Pe urmă, ajungând în 
cale, îşi aduna prisosul de ape într-un jgheab frumos şi, alergând grăbit spre mijlocul câmpiei, săpa 
într-însa un iaz, aşa cum sapă uneori şi oamenii în grădină, când vor să crească peşti. Şi era iazu-acela nu 
mai adânc de-un stat de om cam până pe la piept şi înăuntru apele-i erau așa curate şi-aşa de limpezi, de 
vedeai la fund pietrişul mărunţit, pe care, de-ar fi fost să n-aibă cineva de lucru, ar fi putut să-l numere 
piatră de piatră, tot. Şi, dacă te uitai în lac, nu-i străvedeai doar fundul, ci aşijderi şi-o mulțime de pești care 
umblau încoace şi încolo, mai mare dragul şi mirarea să te tot uiţi la ei. În jurul lui, vâlceaua îl ocolea de 
pretutindeni şi malurile ei erau cu atâta mai frumoase, cu cât mai mult se împărtășeau din umezeala lui. Iar 
apa care îi prisosea se aduna într-un alt jgheab şi, prefirându-se la vale, spre şes, lăsa în urmă dumbrava 
minunată. 

Sosind dar tinerele doamne în colțişorul acela, după ce pretutindeni îşi preumblară ochii şi foarte 
lăudară locul, de îndată ce zăriră iazul ferit de ochi iscoditori, cum era tare cald afară, se hotărâră să se 

alde. De aceea, poruncindu-i slujnicei să şadă pe drumul ce ducea spre lac, ca să pândească de se ara 
vreun om şi să le dea de ştire, se dezbrăcară câteşi şapte şi se afundară în apă, ce nu altminteri ascundea 
trupul lor alb ca neaua decum ascunde străvezimea cristalului un trandafir împurpurat ca sângele. Şi, 
fiindcă apa lacului nu-şi tulburase limpezimea când doamnele intrară într-însa, ele porniră a fugări încoace 
şi încolo peştii, care nu prea aveau cum să se ascundă, vrând să-i prindă cu mâna. După ce zburdară 
într-acest chip o vreme şi prinseră şi câţiva peşti, ieşind din iaz se îmbrăcară şi neaflând alte cuvinte să 
laude locul şi mai mult decât îl lăudaseră, văzând că-i vremea să se întoarcă, porniră înapoi spre casă cu 
pas domol, vorbind mereu de frumusețile vâlcelei. Și, fiindcă ajunseră înapoi destul de timpuriu, îi găsiră 
pe cei trei tineri tot la table, aşa cum îi lăsaseră. Pampinea le spuse râzând: 

— Să ştiţi că azi v-am tras pe sfoară! 

— Şi cum așa? întrebă Dioneo. Aţi trecut de-a dreptul la fapte? Dintâi e fapta şi-apoi vorba? 

La care Pampinea zise: 

— Aşa, stăpâne, aşa. 

Şi-i povesti pe larg de unde anume se întorceau, cum era locul acela, cât de departe se afla şi ce 
făcuseră acolo. Regele, auzind cât de frumoasă e vâlceaua și vrând și el s-o vadă, ceru degrabă cina. Şi 
după ce mâncară cu multă poftă toţi, tinerii, luându-şi slujitorii şi părăsindu-le pe doamne, se duseră şi ei 
pe vale; şi cercetând-o cu amănuntul - ca unii ce-o vedeau pentru întâia oară - găsiră că nu-i alta să-i 
semene pe tot cuprinsul pământului acesta. lar după ce se îmbăiară, se îmbrăcară iute şi se întoarseră acasă, 
căci începea să se însereze. Acolo, aflându-le pe doamne dansând la cântecul Fiammettei, se prinseră şi ei 
în horă şi, după ce sfârșiră dansul, se apucară să vorbească despre Vâlceaua Doamnelor şi nu mai conteniră 
până târziu cu laudele. Drept care regele, văzând că-i fermecase valea aceea, puse să-i cheme slujitorul şi 
porunci ca a doua zi să rânduiască masa acolo și să mai aducă şi vreun pat, ca cei care ar fi vrut să poată să 
se odihnească sau chiar să doarmă după masă. Apoi, cerând să fie aduse sfeşnice, vin şi dulciuri, după ce 
mai gustară oleacă, dădu poruncă tuturor să se gătească pentru dans. Şi, fiindcă Pamfilo, ascultându-l, prin- 
sese a încinge jocul, regele se întoarse către Elisa şi-i spuse plin de curtenie: 

— Frumoaso, tu mi-ai făcut azi cinstea coroanei şi la rândul meu am să-ţi fac cinstea unui cântec; de 
aceea cântă unul, care ţi-o fi mai drag. 

Elisa îi răspunse zâmbind că îl ascultă cu dragă inimă şi începu cu dulce glas, aşa precum urmează: 


Iubire, de-o fi să-ți mai scap din gheare, 
Nu-mi vine-a crede c-altădată 
Ușor am să cad prinsă-n laţ sau fiare. 


Copilă, pătruns-am în jocul tău; crunt, 
Crezându-l liman de veşnică pace, 

Și armele toate le-am pus la pământ, 
Cum cel cu deplină încredere face. 

Dar tu, despot rău, pizmaş pe noroace, 
Pe mine-ai sărit de îndată, 

Cu braţe de fier m-ai strâns în prinsoare. 


Pe urmă în lanţuri pe veci cetluită, 
Plânsă de lacrimi, de chin și durere, 
Celui prin care mi-e moartea sortită 
Prinsă m-ai dat şi mă are-n putere; 
E atâta de aspră-a stăpânului vrere, 
Că plânsul şi jalea mea toată 


A PATE 


| 
| 


aa aa 


Nicicând n-au aflat la el îndurare. 


Rugările mele vântul le duce, 

Nimica n-aude, nimica n-ascultă, 
Chinu-mi sporeşte, viața mi-e cruce 

Și moartea încă tot mă-nspăimântă. 
Te-ndură, stăpână, de mine cea frântă, 
Puterea în locu-mi ți-arată, 

Dă-mi-l legat în a ta-ncătușare. 


De nu, fii bună măcar şi dezleagă 
Strânsoarea nădejdii ce roabă mă ţine. 
Te-ndură, stăpână temută şi dragă! 

De ruga mi-o asculți, credință e-n mine 
Bujori fericirea-n obraji să-mi anine 
Și-atuncea, de chinuri scăpată, 

Mi-oi prinde în plete roşie floare. 


Elisa îşi isprăvi cântarea cu un suspin amar, dar - deşi cu toţii se mirară de cuvintele ei nimeni din cei 
de față nu pricepu ce pricină îi smulge atâta tânguire. Ci regele, care era cu chef în seara aceea, puse să-l 
cheme pe Tindaro și-i porunci să-şi sune cimpoiul, la al cărui sunet, după porunca lui, jucară multă vreme. 
Şi abia într-un târziu, văzând că noaptea-i pe trecute, îi îndemnă pe toţi să meargă la culcare. 

Sfârşeşte cea de a șasea zi a Decameronului și începe cea de a şaptea, în care, sub sceptrul lui 


Dioneo, se vorbește despre păcălelile pe care nevestele, ori că erau îndrăgostite, ori ca să scape de 
bucluc, le-au tras bărbaţilor, cu ştiinţa sau fără știința acestora. 


Toate stelele pieriseră spre răsărit, afară de una singură, căreia îi zicem luceafărul de dimineaţă şi care 
încă strălucea în zarea luminoasă, când slujitorul regelui, sculându-se porni cu încărcătura de merinde şi cu 
toate cele trebuincioase către Vâlceaua Doamnelor, ca să gătească acolo totul după porunca şi dorința 
stăpânului. Apoi, nu după multă vreme, regele se sculă şi el, trezit de zarva slugilor şi-a dobitoacelor, şi 
puse să-i scoale şi pe ceilalți tineri cu doamnele împreună. Soarele nu apucase încă să strălucească bine, 
când ei se şi aşternură la drum; şi parcă niciodată nu auziseră cântând privighetorile şi toate celelalte păsări 
cu atâta voioşie ca în dimineaţa aceea; însoțiți deci de cântecul lor, ajunseră până la Vâlceaua Doamnelor, 
unde fură întâmpinați de alte mii de păsărele, de parcă toată valea se bucura de oaspeţi. Pe urmă, 
înconjurând-o şi cercetând-o iarăși toată, li se păru şi mai frumoasă decât fusese în ajun, căci ceasul îi 
sporea şi farmecul și frumuseţea. lar după ce-şi potoliră foamea cu dulciuri şi cu vin de soi, începură să 
cânte de parcă-ar fi dorit să nu fie întrecuţi de păsări; valea răsuna şi-i îngâna cu acelaşi viers în care 
păsările toate se amestecau cu dulce glas, de teamă ca nu cumva să fie ele cele învinse. Și către ora 
prânzului, după ce aşternură mesele în preajma iazului, sub lauri înfrunziţi şi alte soiuri de copaci de toată 
frumuseţea, la porunca regelui, se aşezară să mănânce; şi în vreme ce mâncau, vedeau în apă peştii înotând 
în pâlcuri dese, priveliște ce-i îndemna nu numai să se uite, dar uneori îi şi îmbia la gânduri și la vorbă. lar 
când sfârşiră prânzul şi fură ridicate bucatele şi mesele, se apucară iar să cânte, şi mai voioşi ca înainte. 
Apoi, cum pe cuprinsul îngust al văii ici şi colo fuseseră aşezate paturi de care sluga cea isteaţă se îngrijise 
să fie împrejmuite cu perdele şi acoperite cu poloage din țesături subțiri de aţă, cu învoirea regelui, cei 
dornici de odihnă putură să se culce în voie, iar ceilalți să petreacă după obiceiul rânduit. Pe urmă însă, 
după ce se sculară cu toţii, cum era vremea să se apuce din nou de povestit, punând să se aştearnă covoare 
peste iarbă, nu prea departe de ungherul unde mâncaseră de amiaz, după dorinţa regelui se aşezară lângă 


lac, iar el îi porunci Emiliei să înceapă a povesti. Drept care ea, voioasă, prinse a grăi zâmbind: 
e | 4 = aj : = 


SI 


KA 


OVESTEA ÎNTÂI 


Gianni Lotteringhi aude peste noapte că-i bate cineva la uşă şi-o scoală pe nevastă-sa; femeia îi 
dă a crede că-i vorba de-o stafie; se apucă amândoi să spună o rugăciune, ca să-i descânte arătării, şi 
bocănitul conteneşte. 


— De ţi-ar fi fost pe plac, stăpâne, eu tare aș fi dorit să înceapă a vorbi altcineva, nu tocmai eu, despre 
un subiect aşa frumos ca cel sortit zilei de azi dar, de vrei cu dinadins ca prin povestea mea să dau o pildă 
celorlalți, mă supun cu dragă inimă. Mă voi căzni dar, prea iubite doamne, să vă povestesc o istorioară care 


Caii a 


vă fie de folos în viitor; căci, dacă sunteţi și dumneavoastră la fel de fricoase ca mine, mai ales când es 
vorba de stafii, de care noi, cu toatele, ne temem deopotrivă - deşi, mi-e martor Dumnezeu, habar n-am ce 
pot fi şi încă n-am găsit pe cineva să ştie - atunci, luând bine seama la istorioara mea, veţi putea învăța 
dintr-însa o rugăciune sfântă şi foarte de folos, cu ajutorul căreia să alungați stafiile, de-o fi să vi se arate. 

Trăia pe vremuri la Florenţa, în mahalaua San Brancazio, un meşter iscusit în dărăcitul linii, pe nume 


Gianni Lotteringhi, om norocos în meseria lui, dar cam lipsit de înțelepciune când era vorba de alte treburi, 

fapt pentru care - cum se întâmpla să fie numit deseori căpetenie a Laudesilor de la Santa Maria Novella, 

pe care avea îndatorinţa de a-i supraveghea la adunările lor, şi cum primea destul de des şi alte slujbe 

mărunţele de același soi - își închipuia, fiind cam sărac cu duhul, că-i cine știe cine; dar toate acestea i se 

întâmplau deoarece, ca om avut, poftea adesea pe călugări la câte o masă bună. lar dumnealor, cum se 
alegeau destul de des care c-o pereche de ciorapi, care c-o glugă ori c-o sutană, îl învățau tot soiul de 
rugăciuni folositoare, îi dădeau Tatăl Nostru tălmăcit din latinește în grai de rând Cântarea sfântului Alexe, 
Jelania sfântului Bernardo, Imnul de slavă al Matildei şi alte fleacuri ca acestea, la care el ţinea grozav şi 
le păstra cu mare grijă pentru mântuirea sufletului său. 

Acu, avea meşterul nostru o frumuseţe de nevastă, isteaţă foc şi înţeleaptă, pe nume monna Tessa, 
copila unui oarecare Mannuccio de la Cuculia. Femeia, care ştia prea bine câte parale face bărbatul ei, fiind 
îndrăgostită de Federigo di Neri Pegolotti, un tinerel frumos şi proaspăt, îndrăgostit şi el de dânsa, puse la 
cale c-o slujnică de-a ei ca tânărul să vie să stea de vorbă împreună la Camerata, pe-o moşie tare frumoasă 
de-a lui Gianni, unde şedea ea în timpul verii și unde mai venea şi bărbatul din când în când la cină şi, 
după ce şedea o noapte, a doua zi de dimineaţă se întorcea la meserie şi la confrații întru Domnul. Federigo, 
care aştepta ca pe tăciuni să se întâlnească cu femeia, la ziua sortită se duse la moşie şi, fiindcă în seara 
aceea bărbatul nu veni, cină şi se culcă cu doamna în tihnă și cu mare plăcere pentru amândoi; iar peste 
noapte, dânsa, în timp ce-i sta în brațe, îl învăţă nu mai puţin de şase imnuri de mărire pe care le ştia de la 
bărbatul ei. Dar cum nici ea, nici Federigo nu înțelegeau ca noaptea aceea, care fusese cea dintâi, să fie şi 
cea de pe urmă - pentru ca slujnica să n-aibă a merge de fiecare dată să-l înştiințeze când să vie - căzură la 
învoială să facă după cum urmează: în fiecare zi când Federigo s-ar fi dus sau s-ar fi întors de pe-o moşie a 
lui, ce se afla puţin mai sus de-a doamnei, să ia aminte la o vie care era în preajma casei unde locuia femeia 
şi-n care pe un par de viţă ar fi văzut înfiptă o ţeastă de măgar; dacă ţeasta ar fi stat cu botul spre Florenţa, 
atunci în noaptea aceea să vie negreşit la dânsa şi, dacă s-ar fi întâmplat să afle uşa închisă, să bată de trei 
ori încet şi dânsa i-ar fi descuiat; iar de-ar fi fost să vadă că ţeasta stă cu botul spre Fiesole, să nu mai vie, 
fiind semn că-i Gianni acasă. 

Acu, urmând această cale, cei doi se întâlniră şi nu numai o dată. Dar într-un rând, când Federigo 
trebuia să vie să cineze cu monna Tessa dimpreună, drept care dânsa pregătise din vreme doi claponi de soi, 
se întâmplă ca Gianni, care în seara aceea n-ar fi trebuit să vie, să pice pe înnoptate; femeia, tare cătrănită, 
mâncă cu el nişte carne sărată, pusă anume să fiarbă la o parte, şi-i porunci slujnicei să ia claponii şi să-i 
puie într-un şervet curat, să ia şi ouă proaspete şi un clondiraș de vin din cela bun şi să le ducă pe toate în 
grădină - unde puteai ajunge fără să treci prin casă şi unde dânsa uneori cina cu Federigo - spunându-i să le 
aşeze jos, lângă tulpina unui piersic ce se afla acolo, de-o latură a livezii. Dar, de înciudată ce era, nu-şi 
aminti să-i spună fetei să steie spre a-l aştepta pe Federigo şi a-i spune că Gianni era acasă, aşa ca el să-şi 
ia merindea. 

După ce cinară, monna Tessa cu Gianni se culcară și slujnica de asemeni. Nu după multă vreme însă, 
ibovnicul venind, bătu încet la ușa care era aşa de aproape de odaie, încât Gianni auzi numaidecât bătaia şi 
monna Tessa de asemeni, dar, ca să nu-i dea omului vreo pricină de bănuială, femeia se făcu că doarme. 
Federigo, după ce aşteptă niţel, bătu a doua oară; Gianni, mirat, îşi zgâlţâi uşor nevasta şi-i zise: 

— Tesso, auzi? Pare că bate cineva la uşă. 

Dar femeia, care auzise ciocănitul mai bine decât dânsul, se prefăcu a se trezi din somn şi zise: 

— Ce-i? Ce spui? 


Caii aa 


— Spun, răspunse Gianni, că parcă bate cineva la ușă. 
Femeia zise atunci: 

— Ai auzit că bate? Vai, Gianni dragă, nu ştii ce-i? E o stafie; o stafie de care-n nopțile astea mi-a fost 
aşa de teamă, încât de îndată ce-o auzeam îmi şi vâram capul sub perini şi până dimineaţa nu-l mai scoteam 
de-acolo. 


La care Gianni îi răspunse: 

— Dacă-i aşa, n-ai teamă, că eu chiar mai-nainte, când ne-am culcat, am spus Te lucis şi Intemerata şi 
alte sfinte rugăciuni; ba am blagoslovit şi patul din colţ în colţ în numele Tatălui, al Fiului şi-al Sfântului 
Duh. N-avem de ce ne teme deci; că orişice putere ar fi să aibă arătarea, tot nu ne poate vătăma. 

Femeia însă, de teamă ca nu cumva ibovnicul s-o bănuiască de ceva, se hotărî fără de alta să-l facă a 
pricepe că Gianni era acasă. Şi-i zise bărbăţelului: 

— Tu n-ai decât să-ndrugi la rugăciuni cât vrei; dar, eu din partea mea nu m-oi simţi la adăpost şi 
mântuită de stafie decât după ce-am să-i descânt cu tine dimpreună, acum că eşti şi tu acasă. 

Gianni întrebă: 

— Cum să-i descânţi? 

— Las! că-ai să vezi, răspunse dânsa; mai deunăzi când m-am dus la Fiesole la spovedanie și la iertare 
de păcate, o sihastră de pe-acolo - una din alea care sunt femei cum nu se poate mai sfinte-n lumea asta - 
văzându-mă așa fricoasă, m-a învăţat să spun o sfântă rugăciune de foarte mult folos la asemenea 
împrejurări; şi mi-a mai spus c-o încercase chiar ea în mai multe rânduri, până ce nu se despărțise de lume, 
şi că-ntotdeauna i-a fost de mare ajutor. Da' Dumnezeu mă ştie că n-aş fi cutezat nicicând s-o-ncerc de una 
singură; acu însă, că eşti aici, hai şi i-om descânta împreună. 

Bărbatul se învoi bun bucuros; drept care, sculându-se amândoi, se duseră tiptil-tiptil până la uşa unde 
ibovnicul aştepta cuprins de bănuieli. Și, o dată ajunşi acolo, femeia zise către Gianni: 

— Tu, când ţi-oi spune eu, să scuipi. 

Şi Gianni zise: 

— Bine. 


Atunci nevasta începu descântecul şi zise: 
— Stafie, stafie, ce umbli noaptea unde apuci, cu coada-n sus cum ai venit, aşa să mi te duci: te du-n 
grădină, caută-n poale piersicul cel mare şi-ai să-l găseşti uns cu unsoare și găinaţi o sută de la găina mea; 
bea din clondir, te du apoi, şi nu mi te lega de noi. 

Şi astfel zicând, făcu: 

— Acuma scuipă, Gianni! 

Şi Gianni numaidecât scuipă. 

Federigo, care auzea de după ușă tot ce vorbeau ei înăuntru şi care acum se liniştise, căci nu-şi mai 
bănuia iubita, deși era posomorât, avea un chef de râs, că de abia se stăpânea să nu pufnească în hohote; iar 
când bărbatul fu să scuipe, şopti: 

— Scuipa-ți-ai dinţii! 

După ce-i descântă stafiei de trei ori în același chip, femeia se întoarse cu Gianni al ei în pat. Iar 
Federigo, bietul, care, crezând c-o să mănânce cu dânsa, nu cinase, înţelegându-i bine vorba, se duse în 
grădină şi, aflând la poala piersicului cei doi claponi, vinul și ouăle, le luă şi se întoarse acasă unde mâncă 
în tihnă. Pe urmă, întâlnindu-se şi în alte rânduri cu femeia, făcură amândoi mare haz de ce descântec 
născocise ea. 

Acu, e adevărat că după spusa unora, femeia totuşi ar fi întors țeasta măgarului cu botul spre Fiesole; 
dar zisese că un plugar care trecea prin vie lovise ţeasta cu o bâtă şi ea, învârtindu-se pe par, rămăsese 
întoarsă spre Florenţa; drept care Federigo, crezând că-i așteptat, veni, şi atunci femeia îi potrivi 
descântecul precum urmează: 

— Stafie, stafie, te du cu Dumnezeu, că ţeasta n-am întors-o eu, ci altu, bată-l Dumnezeu, şi mi-s aici 


Gianni-al meu. 


Iar tânărul plecând, se zice că în seara aceea ar fi rămas fără adăpost, ba pe deasupra şi flămând. Dar o 
vecină a mea, o femeie foarte bătrână, mi-a spus că, după câte a auzit pe vremea când era copilă, femeia 
s-ar fi folosit de amândouă descântecele; dar că de acesta de la urmă nu ca să-l păcălească pe Gianni 
Lotteringhi, ci pe un oarecare Gianni di Nello după nume, care şedea pe lângă Porta San Pietro şi era şi el, 


ca şi bărbatul doamnei, un mare nătărău. Aşa că, dragi prietene, alegeți după placul vostru care descântec 
vreţi sau poate chiar pe amândouă. Căci, după cum aţi auzit, sunt încercate şi unul şi celălalt şi ascund 
puteri nebănuite întru asemenea împrejurări: de aceea învăţați-le şi poate, cine ştie, or să vă prindă bine. 


OVESTEA A DOUA 


Peronella, prinzând de veste că omul ei se întoarce acasă, îşi ascunde ibovnicul într-un butoi; 
aflând de la bărbat că tocmai îl vânduse, îi spune că înaintea lui și ea îl vânduse unuia, care intrase în 
el să vază dacă e bun. Ibovnicul iese din el, îl pune pe bărbat să curețe butoiul şi apoi și-l duce acasă. 


după ce povestea se sfârși, regele îi porunci lui Filostrato să spună mai departe, şi dânsul începu: 

— Prea iubitoare doamne, atâtea păcăleli vă trag vouă bărbaţii şi mai cu seamă soţii, încât atunci când 
se întâmplă ca vreuna dintre voi să-şi păcălească şi ea omul, nu numai c-ar trebui să fiți prea bucuroase 
de-o asemenea întâmplare, ca şi de faptul că o ştiţi sau că v-o spune cineva, dar ar trebui s-o trâmbiţaţi voi 
înşivă peste tot locul, astfel încât bărbaţii să ia aminte bine că, dacă ei ştiu să vă înşele, nici voi nu vă lăsaţi 
cu nimica mai prejos. Un lucru ca acesta numai foloase v-ar aduce; căci, dacă omul ştie că altul nu se lasă, 
n-are nici dânsul îndrăzneală să-l înșele cu una cu două. Or, dacă e aşa, cine ar putea să nu creadă că cele 
ce vom spune azi în legătură cu aceasta, ajungând la urechea bărbaţilor, nu le-ar slujii drept frâu în pofta 
lor de a vă înşela, când ar vedea că voi, numai să vreți, şi-aţi fi în stare să-i înşelaţi oricând? De aceea am 
de gând să vă arăt acum ce-a născocit o tânără - deși de neam destul de prost - ca să-și înșele bărbăţelul și 
ca să scape de belea. 

Nu demult, la Napoli, un nevoiaș se însură c-o tânără frumoasă şi drăgălaşă, zisă pe nume Peronella, şi 
amândoi, el ca zidar cu meşteşugul lui şi ea torcând, îşi câștigau cu anevoie viaţa şi-o înnodau şi ei de azi 
pe mâine, cum puteau. 

Acu, se nimeri odată ca un holtei din ăștia tineri cu slăbiciune la femei - văzând-o într-o bună zi pe 
Peronella noastră şi tare mult plăcând-o - să mi se îndrăgostească de ea şi pân' la urmă, tot stând de capul ei, 
s-ajungă şi la prietenie. Şi ca să poată după plac să se întâlnească unul cu altul, căzură la învoială să facă 
după cum urmează: în fiecare dimineaţă, la ceasul când bărbatul pornea cu noaptea în cap la lucru ori ca să 


| Povestea Emiliei fu ascultată cu hohote de râs şi rugăciunea fu socotită drept sfântă şi folositoare; apoi, 


caute de lucru, tânărul să se ascundă pe undeva pe aproape, aşa încât să-l vază; şi cât ce-ar fi văzut că 


eacă - cum mahalaua unde sta femeia şi căreia i se zicea Avorio era de obicei pustie - să intre înăuntru î 
casă. Zis şi făcut; într-acest chip se întâlniră nu o dată. Dar într-o zi de dimineață, plecând omul de acasă şi 
tânărul, Giannello Strignario după nume, intrând degrabă înăuntru, se întâmplă nu după mult ca, în timp ce 
el sta cu Peronella, bărbatul - care de obicei nu da pe acasă toată ziua - să se întoarcă aşa deodată şi aflând 
uşa încuiată să înceapă a bocăni în ea şi apoi să-și zică în sinea lui: „Doamne, mărire ție-n veci! Că, dacă 
m-ai făcut sărac, m-ai procopsit măcar cu o nevastă cum nu-i alta de bună și cinstită. Uite, de-abia am 
plecat de acasă şi ea a şi zăvorât uşa, ca nu cumva, vreun străin să vie şi s-o supere”. 

Peronella, care îşi recunoscuse bărbatul după bocănit, grăi: 

— Vai, Gianni, ce să mă fac? lacă a venit bărbatul meu, trăsni-l-ar Dumnezeu, şi nu ştiu ce să fie asta, 
că niciodată nu se întoarce aşa devreme acasă; pasămite te-o fi văzut când ai intrat. Acu, oricum ar fi te rog 
frumos fă bine şi intră în butoiul ăsta pe care îl vezi aici, că eu mă duc să-i deschid uşa și să vedem 
ce-nseamnă asta. 

Giannello intră degrabă în butoi şi Peronella, după ce-i descuie bărbatului, îi zise îndârjindu-se: 

— Ce naiba mai e ş-asta, că vii aşa devreme acasă? Pre câte văd, se pare că nu prea ai chef de lucru 
astăzi, de mi te-ntorci acasă cu sculele în mână. Dacă faci așa, din ce vrei să trăim? Crezi c-aş răbda să-mi 
zălogești bruma de haine ce le mai am? Că nu fac altceva din zori şi până-n noapte decât să torc întruna (de 
mi s-a dezlipit şi carnea de pe unghii), ca să am măcar atâta ulei cât să ne-ajungă la opaiţ. Bărbate, bărbate, 
n-am o vecină, una barem, să nu se mire cât muncesc şi să nu-şi bată joc de mine şi de truda mea. Iar tu te- 
ntorci acasă bălăbănindu-ţi mâinile, când ar trebui să fii la lucru. 

Şi zicând astfel, se apucă să plângă şi-o luă iar de la capăt: 

— Ah, vai şi amar de mine, rău ceas m-a mai adus pe lume! C-aş fi putut să mă mărit c-un tânăr 
cumsecade şi n-am vrut, nu de alta, ci numai ca să-l iau pe ăsta, care nici barem nu se uită pe cine şi-a adus 
în casă. Că altele-şi petrec în tihnă cu câţi ibovnici au - că una nu-i să n-aibă cel puţin doi sau trei - și-și fac 
de cap cât vor, turnându-le bărbaţilor minciuni de-ngheaţă apele, iar eu, săraca de mine, dacă-s cuminte şi 
nu vreau să mă dedau la d-astea, rabd chin şi viaţă urgisită. Zău dacă ştiu de ce nu-mi caut şi eu ca ele un 
ibovnic. Pricepe o dată, omule, că dacă mi-ar sta capul la rele, aş găsi, n-ai grijă, cu cine să le fac: că sunt 
destui băieți frumoși care mă iubesc şi mă au dragă şi mi-au făgăduit bani grei sau, după placul meu, 
veşminte ori giuvaieruri; da' nu mă lasă inima să fac una ca asta, că maică-mea n-a fost dintr-alea. Și tu 
te-n-torci acasă când ar trebui să fii la lucru! 

Bărbatul îi răspunse: 

— Femeie, pentru Dumnezeu, nu-ţi face sânge rău degeaba! Eu ştiu că ești cinstită şi-n parte chiar azi 
dimineață mi-am dat seama de asta; e adevărat că am plecat ca să mă duc la lucru, dar pare-se că nici tu nu 
ştii, cum n-am ştiut nici eu, că azi e sfântul Galeone şi deci nu se lucrează; de aceea m-am întors la ceasul 
ăsta acasă. Dar totuși am avut de grijă şi am găsit mijloc s-avem din ce trăi mai bine de o lună, fiindcă am 
vândut omului ăstuia, pe care îl vezi aici cu mine, butoiul ăla care, pe câte ştii, de-atâta vreme ne ţine loc 
degeaba-n casă; şi omu îmi dă pe el cinci galbeni. 

La care Peronella zise: 

— Pe legea mea, mă scoţi din fire! Tu, care ești bărbat şi care umbli pretutindeni şi s-ar cădea să te 
pricepi la lucrurile astea, dai bunătate de butoi pe-o nimica toată, când eu, care-s biată femeie şi pot zice că 
n-am trecut de pragul porții, văzând că ne încurcă în casă, l-am dat pe şapte galbeni unui bărbat de treabă 
care a intrat chiar adineauri în el să vază dacă-i bun. 

Când auzi una ca asta, bărbatul, tare bucuros, se întoarse către acela care voia să-l cumpere şi-i spuse: 

— Mergi cu Dumnezeu, că, după câte-ai auzit, nevastă-mea a vândut butoiul pe şapte galbeni, de unde 
dumneata dădeai doar cinci pe el. 

— Să fie-ntr-un ceas bun, răspunse omul şi se duse. 
Atunci femeia zise: 
— De vreme ce-ai venit acasă, hai şi tu şi te-nţelege cu omul care vrea să-l ieie. 


aa aa 


Giannello, care din butoi ciulea urechea să audă dacă-i de bine sau de rău, auzind vorbele Peronelle 
ieşi degrabă afară şi, ca şi cum n-ar fi ştiut că omul se întorsese, prinse a striga: 

— Nevastă, nevastă, unde eşti? 

La care dumnealui, bărbatul, venind spre el, grăi: 

— Iată-mă-s. Ce pofteşti? 


— Cine eşti tu? întrebă Giannello. Eu am chemat-o pe femeia cu care m-am tocmit pentru butoiul ăsta. 

Bărbatul îi răspunse: 

— Zi-i fără frică ce pofteşti, că eu sunt omul ei. 

Atunci Giannello spuse: 

— Butoiul pare bun. Da, parcă-aţi fi ţinut în el gunoi, c-atâta jeg s-a adunat pe dinăuntru, de nu-l pot 
curăți nicicum, oricât zgârii cu unghiile; de aceea nici nu-l iau, de nu-l văd dintâi curăţat. 

Atuncea Peronella zise: 

— Doar n-o să stricăm târgul pentru atâta lucru: las' că ţi-l curăţă bărbatul meu. 

— Acuși, răspunse omul. 

Şi aşezându-şi sculele, se dezbrăcă de haină şi, după ce-i ceru femeii o lumânare aprinsă şi o rindea, 
intră în butoi şi începu să-l radă. Peronella, ca şi cum ar fi poftit să vază ce face înăuntru, vâri şi ea capul în 
butoiul care era îngust la gură, şi aşijderea şi-o mână cu braţ cu tot, şi începu să-i spuie: 

— Vezi, rade ici, rade colea, ba ici în partea asta, ba dincoace vezi c-a rămas oleacă de gunoi. 

Şi-n timp ce sta astfel şi-şi dăscălea bărbatul, Giannello, care - din pricină că omul se întorsese acasă - 
nu apucase în dimineaţa aceea să-şi astâmpere pofta pe de-a-ntregul, văzând că nu-i chip să şi-o curme cum 
ar fi vrut, se hotărî să facă aşa cum se putea: și apropiindu-se de femeie, care astupa de tot gura butoiului, 
asemeni cu armăsarii năbădăioşi care în câmpiile întinse se aruncă înfierbântaţi peste iepele din Partia, își 
astâmpără şi el pofta lui tinerească şi, aproape în aceeaşi clipă sfârșind și el cu bine treaba şi isprăvind şi 
omul de curățit butoiul, se trase la o parte, femeia scoase afară capul și soţul ei ieşi din butoi. Drept care 
Peronella îi zise lui Giannello: 

— Omule, ia feştila asta şi vezi de-i bine curăţat. 
| Giannello, uitându-se înăuntru, răspunse că e bine şi că amu e mulţumit; iar după ce dădu cei şapte 
| N | j Tai ~e- ; 


galbeni pe butoi, chemă pe cineva să i-l ducă acasă. 


“OVESTEA A TREIA 


Călugărul Rinaldo se culcă cu cumătra lui; dând peste ei bărbatul, îl fac să creadă că Rinaldo 
descânta finului de viermi. 

Filostrato nu izbuti să vorbească cu destule ocolişuri despre iepele din Partia, astfel că doamnele 
față, istețe cum erau, să nu pufnească în râs, deşi se prefăceau că râd de altceva. Dar mai apoi, când regele 
îşi dete seama că Filostrato sfârșise, îi porunci Elisei să povestească mai departe; şi dânsa, bucuroasă să-i 
deie ascultare, prinse a grăi astfel: 

— Plăcute doamne, descântecul stafiei de care povestea Emilia mi-a amintit de o poveste cu un alt 


descântec; şi, fiindcă deocamdată nu-mi vine în minte alta mai potrivită cu subiectul poveştilor de azi, am 
să v-o spun pe asta, deşi nu-i chiar aşa frumoasă ca istorioara ei. 

Aflaţi dar că la Siena a fost odată un tânăr, băiat frumos şi de neam bun, pe care îl chema Rinaldo; și 
fiind el tare îndrăgostit de o vecină a lui, o frumuseţe de femeie, nevasta unui bogătaş, şi tot trăgând 
nădejde că de-ar fi fost să poată vorbi cu ea în voie ar fi înduplecat-o să-i facă toate poftele, văzând că nu-i 
chip să ajungă altminteri a-i vorbi, ştiind că femeia e grea, se chibzui să lege cu dânsa cumetrie. Drept care, 
împrietenindu-se cu bărbatul femeii, îi spuse pre cât putu mai cuviincios ce-ar fi poftit să facă şi voia îi fu 
împlinită. 

Făcându-se Rinaldo deci cumătru cu madonna Agnese, fiindcă îi botezase fiul, şi ca atare având prilej 
nebătător la ochi să stea cu ea de vorbă, îşi luă inima în dinţi şi-i spuse ce avea pe suflet, lucru pe care 
dânsa îl ştia încă de mult, căci îi citise în ochi iubirea; cu toate acestea, însă, nu ajunse la nimica, deşi 
femeia în sinea ei îl ascultase cu plăcere. 

Nu după multă vreme, n-aş ști să spun de ce anume, Rinaldo se călugări și, fie că-și află ori nu pășune 
grasă acolo, rămase întru călugărie. Dar, deşi la început dădu deoparte întrucâtva iubirea ce-o purta 
cumetrei şi alte atari deșertăciuni, totuşi cu vremea, încet-încet se întoarse iar la ele, fără să-şi lepede 
sutana, şi începu să afle plăcută desfătare în a ieşi în lume, în a îmbrăca veşminte scumpe, în a fi pururi 
spilcuit şi tare îngrijit în toate ale sale, în a aşterne în versuri cântări, sonete şi balade, în a cânta din gură, 
şi într-altele de același soi, căci numai la asta îi sta capul. 

Dar de ce adică spun acestea numai despre Rinaldo al nostru? Ce? Parcă toți ceilalți călugări nu fac și 
ei la fel? Ah, ce ruşine, ce ocară pe capul lumii ăsteia stricate până în măduva oaselor! Căci dumnealor nu 
se sfiesc să se arate grași, îmbujoraţi la faţă şi plini de moliciuni în toate ale lor; şi nu smeriţi ca porumbeii, 
ci îngâmfați precum cocoşii, cu creasta sus, umflați în pene, așa purced oriunde. lar ceea ce-i mai rău (fără 
a mai pune la socoteală că şi chilioarele li-s pline de borcănaşe cu pomezi şi băuturi întăritoare, cu cutiuţe 
pline cu acadele de tot soiul, de ulcioraşe şi garafe cu ape şi uleiuri plăcut mirositoare, de poloboace 
pântecoase şi pline ochi cu vinuri din cele mai alese, c-ai putea să juri că nu-s chilii, ci mai degrabă spiţerii 
ori cine ştie ce dugheni unde se vând parfumuri), ce e mai rău, zic, e că n-au barem ruşine de ceilalți, adică 
de mireni, care ştiu cu toţii foarte bine că dumnealor bolesc de gută; ei cred că noi n-am şti că posturile 
multe, bucatele puţine şi fără meşteşug gătite, cât şi o viaţă cumpătată îi subțiază şi-i slăbesc pe oameni, 
dăruindu-le îndeobşte şi sănătate; or, dacă totuşi de pe urma unui atare trai s-ar întâmpla să cază bolnavi, 
apoi de bună seamă nu guta i-ar ajunge, că leacul gutei este tocmai deplina înfrânare a poftelor trupești şi 
viețuirea întru cele ce-s rânduite călugărilor. Ce? Parcă noi n-am şti, cred ei, că în afară de o viaţă 
cumpătată, ajunurile îndelungate, rugarea multă și strunirea de la plăceri și pofte îi sărbezesc pe oameni și 
îi mâhnesc la suflet; şi parcă n-am şti de asemeni că nici sfântul Domenico şi nici sfântul Francisc n-aveau 
de schimb patru sutane și nu îmbrăcau ca ei veșminte făcute din mătăsuri sau alte țesături de soi, ci straie 
din dimie groasă şi nevăpsite cu văpsele, ca să se apere de frig şi nu ca să se umfle în pene. Dar să lăsăm 
acestea toate în plata Tatălui Ceresc, căci el se cade s-aibă grijă de ei, cât şi de sufletul neghiobilor care îi 
hrănesc. 

Aşadar, întorcându-se călugărul Rinaldo la cele pământeşti, se apucă s-o cerceteze cu multă râvnă pe 
cumătră; şi fiindcă acu, vezi dumneata, crescuse într-însul cutezanţa, prinse s-o roage şi s-o îndemne să-i 
facă voia întru totul şi mai vârtos ca înainte. Femeia, văzându-se rugată cu atâta stăruință şi poate şi fiindcă 
Rinaldo i se părea acum mai chipeș ca odinioară, după ce-o tot pisă într-o zi mai mult ca de obicei, făcu şi 
ea cum fac toate femeile când vor să dea ce li se cere şi-i zise: 

— Cum aşa, părinte? Călugării fac lucruri din astea? 
La care dumnealui răspunse: 

— După ce am să-mi scot sutana - și zău aşa, de scos mi-o scot cât ai clipi din ochi - n-am să-ţi mai 
par călugăr, ci un bărbat ca toţi bărbaţii. 
Femeia prinse a zâmbi şi zise: 


— Vai de mine! Doar dumneata îmi eşti cumătru. Cum vrei să faci aşa ceva? Blestemăţia ar fi prea 
mare; că doar de atâtea ori am auzit spunându-se c-o faptă ca aceasta ar fi păcat de moarte. De n-ar fi aşa, 
de bună seamă aş face cum poftești. 

Prea cuviosul zise atunci: 

— Dacă de-atâta ţi-e, să ştii că eşti o proastă! Eu nu zic că n-ar fi păcat, dar Dumnezeu îi iartă şi de 
altele mai mari pe cei ce se căiesc. la spune-mi cine-i rudă mai apropiată cu copilul; eu care ţi l-am botezat 
ori bărbatul dumitale care l-a făcut? 

Femeia îi răspunse: 

— Bărbatu-meu, vezi bine. 

— Drept, ai grăit, făcu Rinaldo. Şi el se culcă ori nu cu dumneata? 

— Se culcă. 

— Atunci, răspunse cuviosul, eu, care mă înrudesc mai de departe cu copilul decât bărbatul dumitale, 
nu se cade să mă pot culca şi eu cu dumneata, precum se culcă el? 

Femeia, care, biata, habar n-avea de logică şi care se lăsă destul de lesne înduplecată, ori că se prefăcu 
a-l crede ori că-l crezu cu adevărat, răspunse: 

— Doamne, părinţele, cine-ar putea răspunde la atari cuvinte înțelepte? 

Şi apoi, cu toată rubedenia, îi făcu poftă întru totul şi nu numai o dată, căci, sub perdeaua cumetriei 
aflându-se la largul lor, de foarte multe ori se întâlniră împreună. 

Dar ce să vezi! Odată, venind călugărul Rinaldo acasă la femeie şi aflând-o singurică, numai c-o 
slujnică de-a ei frumoasă coz şi drăgălaşă, după ce-şi puse însoţitorul s-o înveţe Tatăl Nostru afară în 
hulubarss, el cu femeia şi copilul, care atârna de mâna ei, intrară într-o odaie şi, încuindu-se înăuntru, 
porniră a se zbengui pe-o laviţă din cameră. Or, într-acestea se întâmplă să pice şi cumătrul acasă și, fără 
să-l auză nimeni, ajunse pân' la uşa odăii şi bătu, strigând-o pe femeie. Madonna Agnese, auzindu-l, făcu: 

— S-a isprăvit cu mine! Bărbatu-meu i-acu la ușă și are să-şi deie seama de ce ne avem aşa de bine. 

Preacuviosul, dezbrăcat, căci lepădase ipingeaua şi aşijderi şi sutana, când auzi acestea zise: 

— Drept zici: măcar de-aş fi îmbrăcat, că tot am născoci ceva; dar dacă-i deschizi uşa şi mă găseşte în 
halul ăsta, nu mai încape nicio desluşire. 

Atunci femeia, fulgerată la repezeală de-o idee, făcu: 

— Te îmbracă iute şi după ce te îmbraci ia-ți finu-n braţe şi ascultă cu luare aminte ce-am să-i spun 
bărbatului, ca vorba ta să se chitească cu a mea la o adică. Pe urmă las' pe mine. 

Şi n-apucă bărbatul să contenească bocănitul, că dânsa îi și răspunse: 

— Acuşi, acușşi. 

Şi ridicându-se în picioare se duse şi-i deschise uşa cu zâmbetul pe față, zicând: 

— Bărbate, a venit Rinaldo cumătrul, şi să ştii că Dumnezeu ni l-a trimis, că, dacă nu venea, de bună 
seamă pruncul nostru se prăpădea cu zile. 

Când auzi una ca asta, neghiobul de bărbat fu cât p-aci să pice jos şi abia îngăimă: 

— Ce fel? 

— Vai, bărbăţele, zise dânsa, uite adineauri i-a venit așa ca o sfârşeală, de am crezut că moare, şi nu 
ştiam nici ce să fac, nici ce să zic; dar tocmai atunci veni cumătrul şi luând copilul în braţe îmi spuse: 

umătră, ăştia-s viermi pe care îi are în trup şi care i se apropie de inimă şi l-ar da gata dac-ar ajun 
acolo; dar n-ai la ce te teme, că eu i-oi descânta şi-am să-i omor pe toți şi până n-oi pleca de aici ai să-ți 

vezi copilaşul mai sănătos ca niciodată”. Și cum aveam nevoie de tine, ca să spui niscaiva rugăciuni şi 
slujnica nu te-a aflat, l-am pus pe însoţitorul lui să le rostească în hulubar, adică pe locul cel mai ridicat din 
casă, iar noi ne-am încuiat aicea. ŞI, fiindcă la o atare treabă nu poate sta altcineva decât mama copilului, 


am zăvorât uşa cu cheia, să nu ne stingherească nimeni; şi dumnealui, cumătrul, încă mai ţine pruncu-n 
braţe şi cred că nu așteaptă decât să isprăvească celălalt cu rugăciunile şi treaba-i ca făcută, căci copilaşul e 
mai bine. 

Netotul de bărbat crezu toată povestea şi cum iubirea părintească îl zăpăcise pe de-a întregul, nu-și 
dete seama că nevasta îl ducea cu minciuna; de aceea, oftând o dată din baierele inimii, grăi: 

— Să-l văd şi eu. 

— Stai, nu te duce, zise dânsa, că poţi strica tot ce-am făcut; aşteaptă un pic: mă duc să văd dacă-i 
îngăduit să vii şi apoi te chem. 

Călugărul, care auzise vorbă de vorbă toate astea şi avusese timp să se îmbrace în tihnă, luă copilaşul 
în braţe şi, hotărând în sinea lui ce-avea să zică şi să facă, strigă: 

— Cumătră, mi se pare sau a venit cumătrul? 

La care prostănacul zise: 

— Ba am venit, părinte. 

— Atuncea vino încoace, grăi călugărul Rinaldo. 

Blegul se duse iute şi cuviosul îi zise: 

— Uite-ţi copilul teafăr, din mila Tatălui Ceresc, de unde adineauri credeam că n-ai s-apuci să-l mai 
vezi viu vreodată; de aceea, să faci bine şi întru mărirea Domnului s-aşezi un chip de ceară aidoma cu 
copilaşul în fața sfântului Ambruogio, în semn de mulțumită că Dumnezeu ţi l-a scăpat. 

Copilul, când își văzu tatăl, se repezi la el, strigând şi dând din mâini cum fac cei mititei; iar el, 
luându-l în braţe şi lăcrimând, prinse a-l pupa de parc-ar fi înviat din morţi şi a-i mulţumi cumătrului că i-l 
scăpase de la moarte. 

Tovarăşul călugărului, care într-acestea o învățase pe slujnicuță pe puţin vreo patru Tatăl Nostru şi-i 
dăruise şi-o punguţă făcută din mătase albă, ce-o avea de la o maică, după ce-i dobândi credinţa întru 
dânsul, când auzi că se întorsese bărbatul şi bătea la ușă, se strecură tiptil într-un ungher de unde să vază și 
să asculte tot, iar când văzu că treaba purcede ca pe roate, se înfăţişă tocmai la timp şi zise: 

— Frate, am isprăvit cu cele patru rugăciuni pe care le-ai dat de spus. 

La care cuviosul zise: 

— Halal să-ți fie, frățioare, că buni bojoci mai ai! Bine-ai făcut! Cât despre mine, eu nu rostisem decât 
două când a venit cumătrul; dar Dumnezeu, luându-le în seamă p-ale tale şi p-ale mele, ne-a învrednicit de 
mila lui și-a însănătoşit copilul. 

Neghiobul de bărbat puse să aducă vin şi dulciuri și îşi omeni cumătrul şi pe însoţitorul lui tocmai cu 
acele bunătăţi de care aveau mai mare lipsă. Apoi, ieşind cu dânșii, îi mai blagoslovi o dată şi fără 
întârziere, punând să-i facă un chip de ceară aidoma cu copilaşul, îl aşeză alături de celelalte chipuri în fața 
icoanei sfântului Ambruogio, dar nu a celui din Milano. 

Într-o noapte, Tofano își încuie nevasta afară; femeia văzând că nu poate pătrunde cu binişorul 


în casă, se preface că se azvârle într-un puț și aruncă în locul ei o piatră. Tofano iese iute şi dă fuga la 
puț; femeia intră în casă, îl zăvorește afară şi-l face de ruşine, strigând la el și suduindu-l. 


Regele, văzând că povestirea Elisei se sfârșise, se întoarse fără de zăbavă spre Lauretta şi-o rugă să 
povestească mai departe; dansa începu pe dată: 

— O, dragoste, cât e de mare puterea ta și cât de minunate îți sunt îndemnurile şi născocirile-ţi 
viclene! Ce filozof sau vraci a izbutit vreodată sau ar putea să izbutească a-l învăța pe om acele căi 
izbăvitoare, acele şiretlicuri şi acele vicleşuguri cu care tu îi înveţi pe cei ce te urmează? De bună seamă 
toată ştiinţa cea dobândită de prin cărți e searbădă pe lângă a ta, după cum limpede se vede din cele câte au 
fost istorisite până acum şi cărora, iubite doamne, am să le adaug şi eu povestea unui vicleşug scornit de o 
femeiușcă simplă, pe care fără îndoială numai iubirea a învăţat-o să fie atât de şmecheră. 

Trăia pe vremuri la Arezzo un bogătaş ce se chema Tofano; și omul ăsta se însură cu o femeie tare 
frumoasă, pe nume monna Ghita, pe care el foarte curând, fără vreo pricină anume, se apucă s-o bănuiască. 
Femeia, dându-și seama de treaba asta, se înciudă şi-l întrebă în mai multe rânduri de ce anume o bănuiește, 
dar, fiindcă omul nu fu în stare să-i spună o pricină anume, ci numai lucruri ce se spun îndeosebi în atare 
cazuri, femeia se gândi să facă astfel, încât bărbatul să piară chiar pe limba lui. Şi, cum băgase în seamă că 
un tânăr - după socotinţa ei, bărbat tare de treabă - se tot ţinea de dânsa, se împrieteni cu el în taină şi, cum 


Or, ştiind că omul ei, printre alte apucături urâte, se ducea și la băut, se apucă să-i laude năravul, ba mai 
mult, adeseori îl îndemna chiar ea cu gând ascuns să beie cât mai zdravăn. Şi-l obişnui atât de bine, încât 
de câte ori poftea îl împingea pân' la beţie, iar când vedea că e beat turtă, îl aşeza să doarmă. Într-acest chip 
se întâlni întâia oară cu iubitul şi apoi urmă să se întâlnească şi într-alte rânduri, fără teamă. Şi atâta 
încredere avea în puterea băuturii, încât nu doar că-şi aducea ibovnicul în casă, dar se ducea chiar ea la el - 
fiindcă şedea pe aproape - şi-şi petrecea acolo, de multe ori, mai toată noaptea. 
Acu, în timp ce dumneaei urma într-acest chip să se întâlnească cu iubitul, se întâmplă ca omul ei să-și 
deie seama că nevastă-sa nu bea deloc, deşi pe el îl îndemna la băutură; de aceea intră la bănuială c-ar fi 
înşelat, precum era de altfel, şi că femeia îl îmbăta anume ca să-şi poată face de cap în timp ce el dormea. 
Şi vrând să se încredinţeze de treaba asta, într-o seară - când nu băuse peste zi nici barem strop de vin - se 
prefăcu la vorbă şi la purtare că-i beat criță. Femeia se lăsă înşelată şi, socotind că-i de ajuns atâta cât băuse, 
îl aşeză degrabă în pat. Apoi, precum era deprinsă a face deseori, ieşi din casă şi se duse drept la ibovnic, 
stând cu el până la miezul nopții. 
Cât ce plecă femeia, Tofano se sculă, se duse şi închise ușa pe dinăuntru, iar apoi se puse la fereastră 
ca la întoarcere s-o vază şi să-i arate că aflase în ce chip se purta; şi aşteptă acolo până veni femeia acasă. 
Dânsa, când se văzu încuiată, se necăji amarnic şi începu să vază de n-ar putea deschide uşa cu sila. Însă 
Tofano rabdă el cât rabdă şi pân' la urmă îi zise: 
— Femeie, geaba oboseşti, c-aicea înăuntru n-ai să mai pui piciorul, întoarce-te unde ai șezut până 
acum şi fii încredinţată că-n casa mea n-ai să mai calci până ce nu te-oi omeni pentru isprava asta, aşa după 
cum meriţi, de față cu tot neamul tău şi cu vecinii dimprejur. 
Femeia începu să-l roage, pe sfinți şi dumnezei, s-o lase înăuntru, căci nu umblase după rele, cum bă- 


nu mai lipsea acum decât să treacă de la vorbe la fapte, monna Ghita se chibzui să afle şi pentru asta o cale. 

ia pesemne, ci se dusese în priveghi la o vecină a ei, fiindcă, zicea, nopţile-s lungi şi nu putea să doar 
din asfințit şi până-n zori şi nici nu se îndura să şadă să vegheze aşa, de una singură. Degeaba însă, căci 
bărbatul, neghiob cum se afla a fi, se hotărâse în sinea lui să-şi vestească ruşinea în tot târgul, de unde până 
atunci n-o ştia nimeni încă. Femeia se apucă atunci să-l amenințe şi îi zise: 
— Dacă nu-mi deschizi, are să fie vai şi amar de pielea ta, să ştii! 


La care Tofano răspunse: 

— ŞI ce-ai putea să-mi faci, mă rog? 

Femeia, căreia iubirea îi ascuţise mintea, răspunse: 

— Decât să rabd ocara ce vrei s-arunci asupra mea, deşi n-am vină, mai bine mă-azvârlu în puţul ăsta 
din ogradă; iar când m-or afla moartă, oamenii au să creadă că tu m-ai aruncat în el, fiind beat; așa că ori 
vei fi silit să fugi şi să trăieşti de-a pururea în surghiun, pierzându-ți avuţiile, ori au să-ți taie capul, ca unui 
ucigaș ce eşti. 

Cuvintele astea însă nici că-l clintiră pe bărbat de la prosteasca-i hotărâre. Din care pricină, femeia, 
dacă văzu aşa, îi zise: 

— Eu una nu mai pot răbda asemenea înfruntare; te ierte Dumnezeu! Pune să-mi ducă în casă furca pe 
care o las aici. 

Şi zicând astfel, cum se întâmplase a fi o noapte aşa de întunecoasă că om cu om nu se vedea, se duse 
către puț şi, luând de jos un bolovan, strigă: „lartă-mă, Doamne!” şi-l azvârli înăuntru. Piatra căzând în apă 
făcu un zgomot strașnic, pe care omul auzindu-l, crezu fără de alta că însăși nevastă-sa se azvârlise în puț; 
de aceea, punând mâna pe funie şi pe ciutură, ieşi cu zor din casă și alergă la puț să-i sară într-ajutor. 
Femeia, care se pitise în dosul ușii, când văzu că dă fuga în ogradă, se adăposti în casă şi zăvorându-se 
înăuntru se duse la fereastră şi zise: 

— Vinul să-l botezi atuncea când îl bei, nu după ce l-ai dat pe gât. 

Când o auzi bărbatul şi pricepu că-i tras pe sfoară, se întoarse iute, dar neputând deschide ușa, strigă 
femeii să-i descuie. Ci ea, de data asta nemaivorbind în şoaptă, precum făcuse până atunci, se apucă să 
strige şi-i zise: 

— Beţiv nesuferit ce eşti, mă jur pe ce am mai sfânt că-n noaptea asta n-ai să pui piciorul înăuntru; că 
sunt sătulă până-n gât de apucăturile-ţi urâte şi nu mai pot răbda. Las' că le-arăt eu celorlalți ce poamă-mi 
eşti şi la ce ceas din noapte mi te întorci acasă. 

Tofano, învrăjbit şi el, se apucă s-o înjure, strigând în gura mare; drept care megieşii, când auziră 
tărăboiul, se deșteptară şi ieşiră cu mic cu mare la ferestre să întrebe ce se întâmplase. Femeia începu să 
plângă și zise: 

— Ce să fie! E ticălosul ăsta care se întoarce noaptea beat, dacă n-adoarme pe la cârciumi, şi-mi vine 
acu, la ceasul ăsta; iar eu, dac-am văzut că nu-mi ajută la nimic să pătimesc ce pătimesc de atâta amar de 
vreme, n-am mai putut răbda şi am chibzuit să-l fac de râs, că doar-doar s-o îndrepta. 

Însă Tofano, dobitocul, nu se lăsa nici el şi povestea în felul lui cum se întâmplase pozna, zbierând în 
gura mare că-i vine el de hac femeii. 

— Vedeţi? zicea femeia. Vedeţi ce poamă-mi este? Ce-aţi zice dumneavoastră acum, dac-aş fi eu afară 
şi el în locul meu în casă! Pe legea mea, îmi vine a crede că lui i-aţi da dreptate. Dintr-asta vă puteţi da 
seama că vinul i-a luat minţile. Auzi! Se apucă acu să-mi puie mie în cârcă ce-a făcut el, nu eu. Și socotea 
c-o să mă sperie fiindcă a azvârlit ceva în puț; măcar de-ar fi sărit chiar el, să moară acolo înecat şi să-şi 
boteze singur vinul cel mult pe care l-a băut! 

Vecinii, femei şi bărbaţi, se apucară a-l dojeni pe Tofano, toţi într-un glas, a da vina pe el şi a-l sudui 
cu vorbe pentru că îşi ponegrea nevasta; şi în scurtă vreme zvoana, umblând din gură în gură, ajunse până 
la urechea rubedeniilor femeii, care, venind cu toatele şi auzind de la vecini cum se întâmplase treaba, îl 
prinseră pe Tofano şi-i împuşcară o bătaie de îl lăsară lat. Pe urmă, pătrunzând în casă, luară lucrurile 
femeii - şi după ce-i făgăduiră bărbatului încă o snopeală - se întoarseră acasă cu ea cu tot. Bărbatul, 

zând că tot el trage ponoasele întâmplării și că buclucul lui fusese gelozia, ca unul ce-şi iubea nevastă 
pe ochii din cap, alese drept mijlocitori pe niște prieteni de-ai lui şi umblă până ce izbuti să se împace cu 
femeia şi s-o aducă iar acasă, făgăduindu-i să n-o mai bănuiască niciodată şi lăsând-o slobodă să-şi facă 
poftele în voie, numai să aibă grijă ca el să nu prinză de veste. Şi iacă aşa omul prost făcu şi pace pe 
deasupra, după ce şi cu paguba tot el se alesese. Trăiască pururi dragostea şi moară câți îi sunt potrivnici! 


E, 
JI! OVESTEA A CINCEA 


Un soț gelos, deghizându-se în preot, îşi spovedeşte nevasta; femeia îi mărturisește că îndrăgește 
un popă, care în fiecare noapte vine la ea acasă; în vreme ce bărbatul pândește pe ascuns la uşă, 
nevasta îşi aduce ibovnicul prin acoperiş şi se desfată în voie. 


Fiammetta şi-i porunci curtenitor să povestească mai departe. Drept care ea începu astfel: 

— Vrednice doamne, povestea Laurettei mă îndeamnă să vă spun şi eu o istorioară despre un bărbat 
bănuitor, căci după socotința mea bărbaţii de acest soi merită a fi încornoraţi, şi mai cu seamă atunci când 
gelozia lor e fără de temei. Dacă făuritorii legii s-ar fi gândit mai mult la lucrurile acestea şi le-ar fi 
cumpănit mai bine, n-ar fi trebuit să rânduiască femeilor altă osânda pentru o pricină ca asta decât osânda 
rânduită aceluia ce vătămă pe altul apărându-se; căci orişice bărbat gelos întinde zeci de curse nevestei lui 
şi zi de zi nu face altceva decât să-i pregătească cu multă râvnă moartea. Sărmanele femei, după ce stau 
închise mai toată săptămâna în casă şi robotesc la câte toate, poftesc şi ele ca tot omul să aibă oleacă de 
răgaz în zilele de sărbătoare, să mai petreacă nițeluş şi să răsufle în tihnă, precum răsuflă şi plugarii, și 
meseriașii din oraşe, şi cei care sunt pristavi la curțile domnești; precum a răsuflat şi Atoatefăcătorul, care 
într-a şaptea zi s-a odihnit de toată truda şi precum cer şi legile, care întru slava Lui şi pentru binele obştesc 
au rânduit ca zilele de odihnă să se deosebească de cele lucrătoare. Dar la așa ceva bărbații cei bănuitori 
nici gând să se învoiască, ba dumnealor chiar dimpotrivă: din zilele de sărbătoare - care sunt prilej de 
veselie pentru celelalte femei - fac zile de obidă şi chin pentru ale lor, ținându-le încuiate în casă mai abitir 
ca în celelalte. Şi numai ele ştiu, săracele, ce trag şi câte pătimesc din pricina aceasta. lată de ce mă întorc 
şi spun că o femeie care îi trage o păcăleală bună unui bărbat bănuitor nu se cuvine nicidecum să fie 
osândită, ci dimpotrivă s-ar cădea să fie lăudată pentru o faptă ca aceasta. 

Trăia pe vremuri în Arminio un negustor bogat, cu bani de nu-i mai putea număra şi cu moșii întinse, 
care, însurat fiind c-o frumuseţe de femeie, cu timpul deveni din cale-afară de gelos; şi fiindcă-și iubea 
mult nevasta şi-o socotea tare frumoasă, ştiind că ea, biata, se trudea în fel şi chip să-i placă, socotea că 


-— mE WA OEKE EEKEREEELEES 
| trebuia bărbatului, iar femeia făcuse bine ce făcuse, regele, ca să nu mai piardă vremea, se întoarse către 

-i bărbat să n-o iubească tot ca el, să nu-i pară frumoasă, şi că la rândul ei şi dânsa se străduia să pla 
celorlalți la fel ca lui; şi pe credinţa asta smintită și neroadă se bizuia fără temei în gelozia lui și aşa din 
scurt ținea femeia şi atâta o mai păzea, că poate nici cei osândiţi la chinurile veşnice n-au parte în iad de 
temniceri mai straşnici decât era el. Femeia, las' că nu putea să meargă niciodată nici la petreceri, nici la 
nunți, nici la biserică măcar, ori să mai iasă barem din când în când din casă, dar nici barem la geam nu 


cuteza să se arate sau să se uite afară, drept care viaţa îi era chin şi cu atât mai greu răbda pacostea asta, cu 
cât ştia că n-are pe cuget nicio pată. 
Văzându-se dar pe nedrept păzită într-acest chip, se hotărî, să afle o cale (de-ar fi putut afla vreuna) 
prin care cel puţin, spre mulțumirea ei, să facă astfel, încât bărbatul s-o bănuiască având temei. Şi fiindcă 
n-avea cum să se arate la fereastră şi prin urmare nu putea să se prefacă nicidecum că-i mulțumită de 
iubirea vreunui tânăr care, trecând pe strada ei, s-ar fi îndrăgostit de dânsa, ştiind că în casa de alături trăia 
un holtei chipeş, se chibzui să caute, de-ar fi aflat, vreo crăpătură în zidul dintre case şi să se uite apoi de 
atâtea ori prin ea, până ce-ar fi aflat prilej să-i vorbească în voie; şi se gândi să-i dăruiască iubirea ei, dacă 
holteiul s-ar fi învoit la asta, şi chiar să se întâlnească cu el din când în când, de-ar fi putut ca într-acest 
chip să-și mai aline amarul, până ce omul ei s-ar fi tămăduit de boala geloziei. Şi atunci, cercetând peretele 
ici-colo, când îi era plecat bărbatul, dădu într-un ungher mai dosnic de-o crăpătură în zid şi uitându-se 
printr-însa, deşi vedea cu greu de cealaltă parte, zări totuși o odăiță şi-şi zise în sinea ei: „Dacă odaia asta 
ar fi a lui Filippo (vecinul ei, adică), treaba ar fi ca şi făcută”. Şi punând pe o slujnică de-a ei, căreia îi 
părea rău de dânsa, să stea şi să pândească la spărtură cu mare grijă, află că tânărul Filippo dormea în odaia 
aceea, singur. Şi aşa, cum de multe ori pândea la crăpătură şi, când îl auzea umblând, zvârlea în odaia lui 
crenguţe ori pietricele atâta drese şi făcu până ce el, curios, se apropie să vază ce-i, şi dânsa îl chemă în 
şoaptă. Băiatul, cunoscându-i glasul, răspunse, iar femeia, folosindu-se de acest prilej, îi spuse în două 
vorbe tot ce-i şedea pe suflet. Tânărul, tare mulţumit, lărgi niţel spărtura de către odaia lui, dar în aşa fel, 
încât nimeni să nu-şi dea seama c-o mărise; şi apoi de pe locul acela, adesea îşi vorbiră în taină, 
prinzându-se de mâini, dar mai departe nu putură s-ajungă căci bărbatul îşi străjuia nevasta cu multă 
străşnicie. 
Acu, apropiindu-se sărbătorile Paștelui, femeia îşi rugă bărbatul s-o lase să se ducă în dimineaţa primei 
zile la biserică, zicând că vrea şi ea să se mărturisească şi să se cuminece ca toţi drept-credincioşii. La care 
omul cel gelos făcu: 
— ŞI ce păcat ai pe suflet, de vrei să mi te spovedeşti? 
Femeia îi răspunse: 
— EI, asta-i! Crezi că-s sfântă fiindcă mă ţii închisă în casă? Doar fac şi eu păcate, cum face orişicine; 
da' nu ţi le spun ție, fiindcă tu nu ești popă. 
Bărbatul, auzind aşa, căzu la bănuială şi, chibzuind să afle cam ce fel de păcate avea pe inimă femeia, 
găsi pe dată şi mijlocul să-şi stâmpere curiozitatea; de aceea îi răspunse c-o lasă să se spovedească, dar 
numai la bisericuța din parohia lor; şi-i spuse să se ducă acolo în zorii dimineţii, să se spovedească, fie la 
preotul bisericuţii, fie la altul ales de preot şi nu la orice popă, iar după aceea de îndată să se întoarcă acasă. 
Femeii i se păru că-i înţelege socotelile, dar, fără a mai vorbi de asta, răspunse că avea să facă întocmai 
după voia lui. 
Venind Paştele, femeia se sculă în zori, se pregăti cu tot dichisul şi se duse la bisericuţa cu pricina. 
Bărbatul, pe de altă parte, sculându-se şi el, se duse la aceeaşi biserică şi ajunse înaintea ei; iar acolo, după 
ce puse la cale cu preotul ce avea de gând să facă, îmbrăcă degrabă o sutană de-a lui, c-o glugă strânsă pe 
obraji, aşa cum poartă preoţii, şi-o trase peste nas şi se aşeză în încăperea din spatele altarului. Ajunsă la 
biserică, femeia îl căută pe preot. Acesta, auzind că vine anume pentru spovedanie, îi spuse că el nu putea 
s-o spovedească în ziua aceea, dar că avea să-i trimită pe un tovarăş de-al lui: şi îi trimise tocmai pe 
bărbatul ei. Dânsul veni c-o mutră gravă, dar, deşi nu se luminase de-a binelea afară şi deşi își trăsese gluga 
cât putuse peste ochi, nu izbuti să se ascundă atât de bine, încât femeia să nu-l cunoască de îndată. Iar când 


ăzu că-i el, îşi zise în sinea ei: „Har Domnului că din bărbat bănuitor ce-a fost s-a prefăcut în popă; d 
lasă c-am să-l fac eu să deie singur de belea, dacă o vrea cu dinadinsul”. Şi prefăcându-se a nu-l cunoaște, 
se aşeză la picioarele lui. Bărbatul îşi vârâse în gură niscaiva pietricele ca să-şi sluțească vorba şi ca 
nevastă-sa, vezi Doamne, să nu-l cunoască după glas; căci întru celelalte i se părea că-i străvestit5* așa de 
bine, încât credea că nici în ruptul capului n-ar fi putut să-l recunoască. 

Or, ajungând la spovedanie, femeia, printre alte lucruri, după ce-i spuse că-i nevastă, mărturisi că se 
află îndrăgostită de un popă, care în fiecare noapte venea şi se culca cu ea. Când auzi una ca asta bărbatul 
ei, sărmanul, simţi că parcă îl înjunghie un cuțit prin inimă; și, dacă nu l-ar fi ţinut pe loc dorinţa de-a afla 
şi alte amănunte, ar fi lăsat acolo baltă şi spovedanie şi tot şi s-ar fi dus într-ale sale. Dar, fiindcă nu-i 
venea să plece, ținându-se dârz, o întrebă: 

— Cum vine treaba asta? Bărbatul dumitale nu doarme lângă dumneata? 

Femeia îi răspunse: 

— Ba doarme, cum să nu. 

— Atunci, făcu gelosul, cum poate popa cela să vie să se culce şi el cu dumneata? 

— Părinte, drept să-ţi spun, eu nu ştiu ce învârteşte popa, atâta ştiu că nu e ușă, oricât ar fi de zăvorâtă, 
să n-o descuie dumnealui cu o atingere de mână; şi, după câte-mi spune, după ce ajunge în fața uşii de la 
odaia mea, mai înainte s-o deschidă rosteşte nişte vorbe anume, cu care-l adoarme de îndată pe omul meu 
şi atuncea el, când îl aude sforăind, deschide iute uşa, pătrunde înăuntru şi apoi se culcă lângă mine; și 
până acum niciodată nu s-a întâmplat să deie greş. 

Bărbatul îi răspunde atunci: 

— Rău, doamnă, foarte rău; cuvine-se numaidecât să curmi povestea asta. 

La care doamna zise: 

— Părinte, mi-e cu neputinţă să fac ce-mi ceri că prea mi-e drag. 

— Atunci, grăi bărbatul, nu pot să-ţi dau iertare pentru păcatul ăsta. 

Femeia îi răspunse: 

— Îmi pare tare rău, părinte, dar, vezi, eu n-am venit aicea cu gând să spun minciuni; dacă aş putea-o 
face, ți-aş spune-o fără înconjur. 

— De, doamnă, zău aşa, îmi pare rău de dumneata care-ţi pierzi sufletul pe veci din pricina aceasta; 
dar ca să-ți vin într-ajutor am să mă străduiesc eu singur şi-n numele domniei-tale am să înalt la ceruri nişte 
anumite rugăciuni, care cred că au să-ți prindă bine; şi-am să trimit din când în când la dumneata acasă pe 
un diac de-al meu căruia dumneata să-i spui dacă ţi-s de folos sau nu; iar de ţi-or prinde bine, vom mai 
rosti şi altele. 

Femeia îi răspunse. 

— Ferit-a Dumnezeu, părinte! Să nu faci una ca asta; că dacă ar ști bărbatul meu, care-i al naibii de 
gelos, că îmi trimiţi pe cineva acasă, o lume întreagă n-ar putea să-i scoată din cap gândul că omul vine 
pentru rele; şi n-aş avea zi bună cu el un an întreg din pricina asta. 

La care omul ei răspunse: 

— Nu-ţi fie frică, doamnă; voi face în atare chip, încât nici barem un cuvânt să nu-ţi auzi de la bărbat. 

— Dacă-i aşa, grăi femeia, şi vrei să-mi faci un bine, sunt foarte mulțumită. 

Şi isprăvind cu spoveditul, după ce luă canonul, se ridică în picioare şi se duse să asculte slujba. 
Bărbatul cel bănuitor, pufnind de ciudă şi mânie, îşi lepădă sutana popii şi apoi se întoarse acasă, arzând de 
nerăbdare să afle un chip ca să le vină de hac la amândoi. Femeia se întoarse şi ea şi de pe faţa lui văzu că 
izbutise să-i strice toată bucuria, tocmai de sărbători, deşi bărbatul se căznea pe cât putea să ascundă ce-şi 
închipuia că aflase. Şi cum se hotărâse ca în noaptea următoare să stea şi să pândească la poarta casei ca 
să-l vază pe preot dacă vine, grăi către femeie: 

— Deseară trebuie să mă duc la cineva la cină şi n-am să dorm acasă; de aceea închide bine poart 
uşa de către scară şi cea de la odaie, şi apoi, când ţi-o fi somn, poți să te culci dacă pofteşti. 

Femeia îi răspunse: 

— Bine, bărbate, aşa am să fac. 

Şi cât ce avu prilejul se duse drept la crăpătură şi făcu semnul obişnuit; Filippo se grăbi să vie şi atunci 


femeia îi povesti tot ce făcuse dimineaţa şi câte îi spusese bărbatul după prânz, iar la sfârşit îi zise: 

— Sunt sigură că n-o să iasă din casă; dimpotrivă, are să şază să pândească la poartă, aşa că tu la 
noapte încearcă şi pătrunde înăuntru pe acoperiş, ca să putem sta împreună. 

Tânărul, foarte mulțumit, răspunse: 

— Las' pe mine, doamnă. 

Când se înnoptă, bărbatul îşi luă cu sine armele şi se ascunse pe furiș jos într-o odăiță. Iar dumneaei, 
nevastă-sa, după ce închise uşile şi mai cu seamă uşa ce dădea spre scară, astfel încât bărbatul să nu poată 
urca la dânsa, când socoti că-i vremea, îl slobozi înăuntru pe tânăr, care coborâse cu grijă de pe acoperiș, și 
apoi, culcându-se împreună petrecură de minune unul cu celălalt. Pe urmă, când se lumină, băiatul se 
întoarse acasă. 

Bărbatul cel bănuitor, flămând şi cătrănit, cu dinţii clănțănind de frig, rămase lângă ușă cu armele 
asupra lui aproape toată noaptea, tot aşteptând să-l prindă pe popă; iar spre zi, nemaiputând veghea, se 
culcă acolo unde era. Apoi, cam către nouă ceasuri, trezindu-se din somn, cum poarta era descuiată, se 
prefăcu că vine de abia atunci acasă, urcă la dânsul în odaie şi acolo prânzi. Pe urmă, nu după mult timp, 
trimise nevesti-si un băiețandru, diacul preotului chipurile, s-o întrebe dacă omul de care ştia dânsa venise 
ori nu în noaptea aceea. Femeia, care pricepu pe dată şmecheria, răspunse că în noaptea aceea bărbatul nu 
venise şi că, de-ar fi urmat aşa, s-ar fi putut să-l uite, deşi ea n-ar fi vrut să-l dea cu dinadins uitării. 

Acu, ce să vă spun mai mult? Bărbatul şezu multe nopţi de veghe ca să-l prindă pe preot la intrare, în 
vreme ce nevastă-sa îşi petrecea cu ibovnicul. Dar până la urmă, nemaiputând răbda, își luă la rost nevasta 
şi-o întrebă încruntat ce anume îi spusese preotului la spovedanie. Femeia îi răspunse că nu voia să-i spună, 
că nu era lucru cinstit şi nici nu se cădea să facă una ca asta. La care omul zise: 

— Nemernice, în ciuda ta, eu ştiu tot ce i-ai spus; și dacă nu-mi spui cine-i popa de care eşti 
îndrăgostită şi care în fiecare noapte se culcă aici cu tine prin farmece, te strâng de gât. 

Femeia îi răspunse că nu-i îndrăgostită de nici un preot. 

— Cum? întrebă bărbatul. N-ai spus chiar tu aşa la spovedanie, afurisito? 

Femeia zise atunci: 

— Măi, da grozav eşti dumneata! Nici de-ai fi fost de faţă n-ai fi ştiut mai bine. Ei, iaca da; așa i-am 
spus. 

— Atunci, grăi bărbatul, spune-mi şi mie cine-i popa, acuşi pe dată, ai înțeles? 

Femeia prinse a zâmbi şi zise: 

— Tare îmi place când văd cum un bărbat deştept se lasă dus de nas de-o biată femeiuşcă, cum duci de 
coarne un berbec; deşi, la drept vorbind, tu nu ești înțelept şi nici n-ai fost vreodată din ceasu-n care te-ai 
lăsat - fără să ştii nici tu de ce - cuprins de boala geloziei; şi cu cât eşti mai dobitoc şi nătărău, cu atât scad 
şi meritele mele în toată treaba asta. Crezi cumva, bărbate, că-s oarbă cum eşti dumneata care ai orbit de 
ochii minţii? De bună seamă nu; de aceea am cunoscut pe cel ce m-a spovedit şi știu c-ai fost chiar tu; dar 
mi-am vârât în cap să-ţi dau anume ce căutai şi, precum vezi, ţi-am dat. Atâta doar că tu, dac-ai fi fost om, 
înțelept precum te ţii, n-ai căuta să afli într-acest chip tainele nevesti-ti, ci fără să mai cazi la bănuieli 
deșarte, ţi-ai fi putut da seama că ceea ce-ţi mărturisea era curatul adevăr şi că ea nu avea pe suflet nici 
urmă de păcat. Ți-am spus că îndrăgesc un preot; şi oare nu te preschimbaseșşi în preot tocmai tu, pe care eu 
te îndrăgesc prosteşte, fără de temei? Ţi-am spus că-n casa mea nu-i uşă s-o poţi păstra încuiată, când 
dânsul vrea să vină şi spune tu, ce uşă ţi-a fost vreodată încuiată, când ai poftit să vii unde mă aflam eu? Pe 
urmă ţi-am mai spus că preotul acela se culcă noapte de noapte cu mine; și spune tu, a fost vreo noapte să 

se întâmple aşa? De câte ori trimis-ai diacul să mă caute, ştiai că-n nopțile acelea nu ne culcase 
împreună şi ca atare îţi răspundeam că nu venise preotul. Ce alt năuc şi zăpăcit în locul tău, care te-ai lăsat 
orbit de gelozie, n-ar fi înţeles acestea? Dar tu-mi şedeai nopțile în casă şi-ţi închipuiai că eu te cred când 
îmi spuneai c-ai să cinezi şi-ai să te culci aiurea. Vino-ţi în fire omule, fii iar bărbat precum ai fost şi nu te 
mai lăsa prostit de cine te cunoaște cum te cunosc eu. Astâmpără-te o dată şi nu mă mai păzi aşa; că-i jur 


pe Dumnezeul meu, de-ar fi să-mi vie cheful să-ţi pun vreodată coarne, şi de-ai avea o sută de ochi, nu doi 
cum ai, m-aş face luntre şi punte şi tot te-aş înşela, fără să prinzi de veste. 

Bărbatul cel bănuitor şi urâcios, care credea că aflase cu destoinicie taina nevestei sale, când auzi așa, 
pricepu că fusese tras pe sfoară; de aceea nu mai zise nici pâs şi-şi socoti nevasta femeie cumsecade şi pe 
deasupra și înțeleaptă; drept care acum, când i-ar fi fost mai de trebuinţă gelozia, se lepădă de ea, după cum 
prima oară, când îi fusese de prisos, şi-o cuibărise în suflet. Din care pricină femeia, înţeleaptă cum era şi 
având - aş zice - aproape încuviințarea de la soţ să-și facă mendrele în voie, fără a-şi mai strecura ibovnicul 
pe acoperiş, ca mâţele, ci aducându-l pe ușă, ca tot omul, își petrecu pe urmă cu dânsul multe ceasuri 
plăcute, având de grijă să-şi țină dragostea ascunsă. 


“OVESTEA A ŞASEA 


Madonna Isabella, în timp ce stă cu Leonetto, primeşte vizita lui messer Lambertuccio, care e 
îndrăgostit de dânsa; venind bărbatul ei acasă, doamna îl trimite afară pe messer Lambertuccio cu un 
cuțit în mână şi până la urmă bărbatul ei îl însoțește pe Leonetto până acasă. 


Povestea Fiammettei plăcu din cale-afară tuturor şi toţi cei se aflau de față găsiră că femeia făcuse 


foarte bine şi că purtarea ei fusese pe măsura faptelor săvârşite de dobitocul de bărbat. Apoi, când se sfârşi 
povestea, regele îi porunci Pampineei să spună mai departe, şi dânsa începu astfel: 

— Sunt mulţi acei care susțin, vorbind fără a se gândi, că dragostea răpește mințile oamenilor şi că cel 
ce iubeşte îşi pierde adesea capul. Credinţa asta mie una îmi pare prostească. De altfel, cele povestite au 
dovedit cu prisosință că nu-i aşa şi acelaşi lucru am să vi-l povestesc şi eu. 

În oraşul nostru, oraș îmbelşugat în bunuri de tot soiul, trăia odinioară o femeie tânără, frumoasă foarte 
şi de neam, soția unui cavaler viteaz şi cumsecade. Or, cum se întâmplă adeseori ca omului să-i vină 
lehamite dacă mănâncă mereu aceeaşi hrană şi să poftească uneori să mai mănânce și altceva, tot astfel şi 
femeia noastră nefiind pesemne mulțumită chiar întru totul de bărbat, se îndrăgosti, de un tânăr pe nume 
Leonetto, băiat foarte plăcut şi cu purtări alese, deși de neam destul de prost, care la rândul lui se îndrăgosti 
şi el de dânsa. Şi, fiindcă rareori se întâmplă, după cum știți, ca dragostea să nu-şi atingă țelul când vor 
ambele părţi, nu trecu multă vreme şi tinerii ajunseră să dea desăvârşire iubirii ce-i lega. Or, fiindcă 
doamna noastră - precum spuneam şi adineauri - era plăcută şi frumoasă, se întâmplă ca un cavaler, pe 


esuferit şi plicticos din cale-afară, nu izbutea nicicum să-l placă. Cavalerul, care o pisa întruna cu răvăşe 
şi solii, văzând că totul e zadarnic, cum era om cu stare şi trecere în oraş, o ameninţă c-o ruşinează şi-o 
face de ocară lumii, dacă nu vrea să fie a lui. Din care pricină femeia, ştiindu-l de ce-i în stare şi 
temându-se de el, se înduplecă să-i facă pe voie. 

Ducându-se dar doamna, pe nume madonna Isabella, după obiceiul nostru, vara, la o moşie a ei, un loc 
tare frumos pe care îl avea la ţară, odată într-o dimineață, când soţul ei plecase călare într-un loc anume 
unde avea să steie vreo două sau trei zile, trimise după Leonette să vie şi să stea cu dânsa, iar el, foarte 
bucuros, veni numaidecât. Messer Lambertuccio, prinzând de veste că bărbatul iubitei lui lipsea de acasă, 
urcându-se pe cal, porni de unul singur către ea şi, ajunse acolo, bătu în poartă. Slujnica doamnei îl văzu şi 
dete fuga la stăpână, care şedea în odaie dimpreună cu Leonetto, şi, după ce-o chemă, îi zise: 

— Doamnă, messer Lambertuccio e jos la poartă şi e singur. 

Când auzi una ca asta, femeia se mâhni grozav, dar, fiindcă se temea de Lambertuccio ca de dracul, îl 
rugă pe Leonetto să fie aşa de bun și să se ascundă nițeluș după perdeaua patului, până ce cavalerul ar fi 
plecat de acolo. Leonetto, care murea şi el de frică, se ascunse imediat şi atuncea doamna îi porunci 
slujnicei să meargă să-i deschidă poarta lui messer Lambertuceio. Acesta, pătrunzând în curte, descălecă de 
pe armăsar şi după ce-l legă, o luă în sus pe trepte. Doamna, făcând pe bucuroasa, ieşi în capu scărilor, 
căznindu-se să-l agrăiască cu cât mai multă veselie și-l întrebă apoi cu ce prilej se abătuse prin părțile 
acelea. Cavalerul, după ce-o sărută şi-o îmbrăţișă, îi zise: 

— [ubita mea, am auzit că ţi-e plecat bărbatul şi ca atare am venit să stau niţel cu dumneata. 

Şi după aceste vorbe, intrând împreună în odaie și zăvorându-se înăuntru, se apucă s-o drăgostească. În 
timp ce sta cu dânsa, se întâmplă ca soţul doamnei, potrivnic așteptărilor, să se întoarcă acasă; slujnica, 
deodată ce-l văzu că se apropie de palat, se repezi către odaia stăpânei şi-i strigă: 

— Doamnă, vine stăpânul; trebuie să fi pătruns în curte. 

Femeia, când o auzi și p-asta, văzându-se așa deodată cu doi bărbaţi în casă şi ştiind că nu-l putea 
ascunde pe cavaler ca pe celălalt, din pricina armăsarului care se afla în curte, se socoti pierdută. Totuşi, 
sări din pat la repezeală, luă iute o hotărâre şi-i zise cavalerului: 

— Messer, de ţi-s dragă măcar cât de puţin şi vrei să mă scapi de la moarte, fă cum ţi-oi spune eu. 
Scoate-ți iute pumnalul, ţine-l în mână şi coboară pe scări mânios și încruntat, strigând: „Mă jur pe 
Dumnezeul meu că tot îl prind o dată”. Iar dacă soţul meu ar vrea să te oprească sau să te întrebe ceva, nu 
spune decât ce ţi-am spus. Apoi încalecă degrabă şi nu mai zăbovi cu el pentru nimica în lume. 

Messer Lambertuccio zise că avea să facă întocmai şi scoţându-şi pumnalul, roşu şi înfierbântat la faţă, 
parte din pricina oboselii pe care o îndurase, parte de ciudă că bărbatul se întorsese acasă, făcu cum îi 
spusese doamna. 

Bărbatul femeii - care între timp descălecase şi se uita cu mirare la calul priponit în curte - tocmai când 
vru să urce, îl zări pe messer Lambertuccio scoborând scările şi, uimit de cele ce spunea şi de înfățișarea 
lui, îi zise: 

— Ce-i asta, messere? 

Dar cavalerul încalecă cât ai clipi din ochi şi nu răspunse altceva decât: 

— Mă jur pe Dumnezeul meu că tot îl prind o dată! 

Bărbatul se urcă sus şi îşi află nevasta în capul scărilor speriată şi tremurând ca varga; drept care o 
întrebă: 

— Ce s-a întâmplat, femeie? Pe cine fugăreşte messer Lambertuccio aşa mânios la faţă? 

Doamna, trăgându-se spre odaie, ca s-o audă Leonetto, răspunse: 

— Vai, bărbate, de când mă ştiu n-am tras o spaimă aşa cumplită ca asta. Un tânăr pe care nu-l cunosc 
s-a repezit în casă urmărit de messer Lambertuccio cu un cuţit în mână și aflând din întâmplare odaia, asta 
descuiată, dădu să intre înăuntru şi tremurând ca varga îmi zise: „Doamnă, ajută-mă pentru Dumnezeu, că 
dacă nu, îți mor în braţe!” Eu m-am sculat iute în picioare şi tocmai când vroiam să întreb ce s-a întâmplat 

cine este, l-am auzit urcând pe messer Lambertuccio, care urla „Unde eşti, ludă?” Dacă am auzit aş 
m-am aşezat în faţa ușii şi când a vrut să intre m-am pus de-a curmezișul ei, iar dânsul, înțelegând că nu-mi 
convine nicidecum să intre în odaia mea, a dat dovadă de bun simţ şi după ce-a mai spus și alte vorbe fără 
şir, a luat-o în jos pe scări aşa cum l-ai văzut. 
Bărbatul zise atunci: 


— Bine-ai făcut, femeie: că dacă-l omora aicea ne-am fi făcut noi de ocară. Cât despre messer Lamber 
tuccio, e un mojic şi jumătate dacă a îndrăznit să urmărească un om care încerca să se ascundă în casa 
noastră. 

Pe urmă întrebă unde era băiatul. Femeia îi răspunse: 

— Messer, nu ştiu unde-i; s-o fi ascuns pesemne. 

Atunci bărbatul întrebă: 

— Unde eşti, tinere? Arată-te fără frică! 

Leonetto, care auzise totul, ieşi de unde sta ascuns, galben şi tremurând de teamă, ca unul care 
într-adevăr trăsese o spaimă strașnică. Bărbatul îl întrebă: 

— Ce-ai de împărțit cu cavalerul? 

— Messere, zise tânărul, nimica, chiar nimica; de aceea sunt încredinţat că nu-i în toate minţile ori că 
m-a luat drept altul; de îndată ce-a dat cu ochii de mine nu departe de casa dumneavoastră, a înşfăcat 
pumnalul şi-a început să strige: „S-a isprăvit cu tine”. Eu n-am mai stat să întreb de ce, am pornit-o ca din 
puşcă şi am ajuns aicea, unde, mulțumită lui Dumnezeu şi doamnei ăsteia de treabă, m-am mântuit de el. 

Bărbatul zise atunci: 

— Lasă, băiete, nu te teme; am să te duc acasă teafăr şi pe urmă ai să afli ce are dumnealui cu tine. 

Şi, după ce cinară, îi dădu să încalece un cal şi-l însoţi la Florenţa, ducându-l până acasă. lar Leonetto, 
după sfatul pe care i-l dăduse doamna, încă într-aceeaşi seară vorbi cu messer Lambertuccio şi se învoi cu 
el astfel, încât, deşi pe urmă umblară fel de fel de zvonuri despre povestea asta, bărbatul doamnei nu află 
nicicând de păcăleala pe care i-o trăsese nevastă-sa în ziua aceea. 


Zu OVESTEA A ȘAPTEA 
Lodovico destăinuieşte madonnei Beatrice iubirea ce i-o poartă, femeia, după ce-și trimite 


bărbatul să meargă în locul ei în grădină, se culcă cu Lodovico, care se duce apoi și-l bate măr pe 
bărbăţel. 


Toţi cei de faţă găsiră straşnică ideea madonnei Isabella, cea din povestea Pampineei. Ci Filomena, 
căreia regele îi poruncise să urmeze, grăi: 
— Tubitoare doamne, dacă nu mă înșel, cred că povestea mea va fi la fel de izbutită. De aceea v-o spun 


Trebuie să ştiţi că la Perugia trăia odinioară un nobil florentin, care, sărăcind, se făcu negustor; ș 
treburile îi merseră aşa de bine, că în curând se îmbogăţi grozav. Nobilul acesta avea de la nevasta lui un 
singur fiu, pe care îl botezase Lodovico. 

Or, cum băiatul aducea a nobil, nu a negustor, bătrânul nu-i îngădui să înveţe ale negustoriei ci îl 
trimise cu alți nobili la curtea regelui din Franţa, unde băiatul învăţă cum să se poarte în lume și alte multe 
lucruri bune. Acu, pe când se afla acolo, se întâmplă odată ca nişte cavaleri, care se întorceau de la Sfântul 
Mormânt, să deie - într-o bună zi peste un grup de tineri printre care se afla şi Lodovico şi, auzindu-i că 
vorbesc despre femeile din Franţa, din Anglia ori din alte ţări şi despre frumuseţea lor, să se amestece în 
vorbă şi unul dintre ei să spună că dintre toate doamnele pe care le văzuse cutreierând pământul nici una 
n-o întrecea în frumuseţe pe nevasta lui Egano dei Galluzzi din Bologna, pe care o chema madonna 
Beatrice; iar tovarășii lui, întrucât o văzuseră și ei pe doamnă la Bologna, îi întăriră vorba. Lodovico, 
auzind acestea, cum până atuncea niciodată nu fusese îndrăgostit, simți că se aprinde în el atât de vajnic 
dorul de-a o vedea pe doamnă, încât nu izbutea să-şi ieie gândul de la dânsa; şi, hotărât fiind să meargă la 
Bologna s-o vază şi să stea mai mult dac-ar fi fost să-i placă, dădu a înţelege părintelui său că pofteşte să 
meargă în pelerinaj la locurile sfinte şi dobândi cu mare greu încuviințarea lui. 

Schimbându-și numele aşadar, din Lodovico în Anachino, ajunse la Bologna şi, după voia sorții, încă 
de-a doua zi se nimeri s-o vază la o petrecere pe doamna și îi păru mult mai frumoasă decât şi-o închipuia 
el; drept care, îndrăgostindu-se cu patimă de dânsa, se hotărî cu dinadins să nu mai plece din Bologna până 
ce n-o izbuti să-i dobândească dragostea. Şi cum şedea în cumpănă, neştiind ce cale să urmeze spre a-şi 
atinge țelul, se chibzui până la urmă că, de-ar fi izbutit să intre în slujba soțului femeii, care ţinea pe lângă 
sine slujitorime multă, c-oleacă de noroc ar fi putut să facă astfel, încât să-şi împlinească vrerea. Ca atare, 
vânzându-şi caii şi rostuindu-și slujitorii, după ce le împărți porunci să se prefacă a nu-l cunoaşte, intrând 
în vorbă cu hangiul la al cărui han trăsese, îi spuse c-ar dori să intre în slujba unui nobil de treabă, de-ar 
găsi vreunul. Hangiul îi răspunse: 

— Tu eşti chiar omul care-i trebuie unui anume Egano, un nobil din orașul ăsta, care are o mulțime de 
slujitori şi-i vrea pe toţi chipeşi şi arătoşi ca tine; am să-i vorbesc despre treaba asta. 

Hangiul se ţinu de vorbă, îl căută pe nobil şi până a nu se despărți de el făcu astfel, încât băiatul fu luat 
în slujba lui spre marea-i mulțumire. 

Şezând dar Anichino cu Egano - şi având prilej s-o vază adeseori pe doamna - prinse a-l sluji pe nobil 
cu atâta îndemânare şi aşa de bine, încât dânsul, cu vremea, îl îndrăgi nespus, până într-atâta încât nu mai 
făcea nimica fără sfatul lui; şi nu numai pe sine i se lăsa în grijă, ci toate ale sale i le dădea pe mână. Or, 
într-o bună zi, plecând nobilul nostru ca să vâneze păsări şi Anichino rămânând acasă, doamna Beatrice, 
care încă nu-şi dăduse seama de dragostea băiatului - deşi, văzându-i nu o dată deprinderile alese, îl 
lăudase în sinea ei şi îi plăcu foarte - se apucă să joace şah cu dânsul. Anichino, care dorea să-i placă, făcea 
ce făcea şi se lăsa mereu bătut, de care lucru dânsa se bucura ca un copil. lar când femeile madonnei, 
văzând că joacă şah, plecară şi-i lăsară singuri, tânărul scoase un oftat din baierele inimii, drept care 
doamna îl privi şi-i zise: 

— Ce-i cu tine? Îţi pare aşa de rău, fiindcă te bat la şah? 

— Doamnă, răspunse Anichino, o pricină cu mult mai grea mi-a smuls din piept suspinul. 

Femeia zise atunci: 

— Te rog pe dragostea ce-mi porţi, spune-mi şi mie ce te apasă? 

Când Anichino auzi că cea pe care o îndrăgea cu patimă nespusă îl roagă pe dragostea ce-i poartă să 
vorbească, mai suspină o dată şi mai adânc ca înainte; doamna iar începu a-l ruga să-i spună de ce anume 
suspină. Anichino îi zise: 

— Doamnă, tare mă tem c-ai să te superi dacă-ţi spun; şi mi-e frică să nu spui şi altora ce mă apasă. 

La care dânsa zise: 

— N-am să mă supăr, fii pe pace şi orişice mi-ai spune, n-oi mărturisi nimănui nimic, decât cu învoi- 


a ta. 

Atuncea Anichino zise: 

— Dacă îmi făgăduieşti, îţi spun. 

Şi lăcrămând aproape, îi spuse cine era el, ce auzise despre dânsa, unde şi cum se îndrăgostise de ea și 
din ce pricină intrase slugă la bărbatul ei; apoi, cu multă umilință, o rugă, dacă-i şedea în putere, să aibă 


milă şi îndurare de el şi să-i aline focul și dorul lui cel pătimaș, iar dacă nu vroia, să-l lase barem s-o 
iubească şi mai departe într-acest chip, în starea în care se afla. 
O, gingăşie unică a firii boloneze! Ce vrednică de laude te-ai dovedit întotdeauna în astfel de 
împrejurări! Tu n-ai iubit nicicând nici lacrimi, nici suspine, ci pururi te-ai înduplecat la rugi şi-ai ascultat 
supusă dorinţele iubirii. De aceea, de-aş găsi cuvinte vrednice de laudă ca să te urc în slăvi, glasul meu 
niciodată n-ar amuţi slăvindu-te. 
Doamna privea la Anichino în timp ce el vorbea şi, dându-i pe deplin crezare, simţea cum îi pătrunde 
în suflet iubirea lui cu atâta forţă prin rugile ce-i înălța, şi ea începu să ofteze şi după câtva timp grăi: 
— Iubite Anichino, alungă de la tine jalea: nici daruri, nici făgăduinți, nici lacrimile multe pe care 
le-au vărsat atâția nobili, cavaleri şi alți nenumărați bărbaţi (căci sunt și-am fost de mulți iubită) n-au 
izbutit vreodată să mă înduplece s-ajung a îndrăgi pe vreunul; dar tu, într-acest scurt răstimp cât au durat 
vorbele tale, ai izbutit să faci aşa fel, încât acum mă simt mai mult a ta decât a mea. Fiindcă ai știut să-mi 
dobândeşti iubirea mai bine ca oricare altul, ţi-o dăruiesc întreagă şi-ţi jur c-ai să te bucuri de ea chiar 
înainte de revărsatul zorilor. Și, ca să fie precum zic, încearcă de pătrunde la mine în odaie cam către 
miezul nopţii; eu am să las uşa deschisă; tu ştii de care parte a patului mă culc, aşa încât să vii la mine, să 
mă trezeşti de cumva dorm, şi eu am să-ți astâmpăr dorul care de atâta vreme îți mistuie simţirea. lar ca să 
fii încredinţat că nu te duc cu vorba, îţi dau zălog o sărutare. 
Încolăcindu-și braţele pe după gâtul lui, îl sărută cu dragoste şi tânărul pe dânsa. Pe urmă, 
despărțindu-se de doamnă, Anichino se duse şi-şi văzu de treburi, așteptând cu nesfârşită bucurie să vie o 
dată noaptea. 
Egano, după ce se întoarse de la vânătoare, cină şi fiind trudit se duse să se culce; doamna porni pe 
urma lui şi, după cum făgădui, lăsă uşa deschisă. La ceasul hotărât, Anichino veni şi, intrând tiptil în 
cameră după ce închise uşa, se duse către pat, de partea unde dormea doamna și, punându-i mâna pe piept, 
văzu că nu dormea. Dânsa, când îl simţi alături, luă mâna lui într-ale ei şi strângându-l tare se apucă să se 
învârtească în pat, până ce-l deșteptă pe Egano care dormea şi-i zise: 
— Aseară nu ţi-am spus nimic căci te vedeam trudit; acuma însă te-aş ruga să-mi spui pe care dintre 
slujitorii tăi îl socoteşti mai vrednic, mai credincios şi mai aproape cu inima de tine? 

Bărbatul îi răspunse: 

— De ce mă-ntrebi, femeie? Doar bine ştii care-i acela. Nu am şi n-am avut nicicând un slujitor în care 
să am mai multă încredere şi pe care să-l iubesc mai mult decât pe Anichino. Dar ce-ţi veni? De ce mă 
întrebi? 

Anichino, văzând că Egano e treaz şi că e vorba despre el, căutase în mai multe rânduri să-şi tragă 
mâna şi să plece, gândind că doamna îi întinsese o cursă; ci ea îl ţinuse așa de strâns şi încă îl mai ţinea, 
încât nu se putea mişca. Femeia răspunse bărbatului: 

— Uite ce am să-ţi spun: credeam şi eu că Anichino ţi-e sluga cea mai credincioasă; dar el mi-a 
dezmințit credinţa, căci astăzi, după ce-ai plecat, el, care rămăsese acasă, s-a folosit de prilej şi nu s-a 
ruşinat a-mi cere să mă înduplec poftei lui; iar eu, ca să te încredinţez, fără a mai fi nevoie de prea multe 
dovezi şi ca să-ți dau prilejul să te convingi cu ochii tăi, i-am spus că mă învoiesc şi că la miezul nopții am 
să mă duc în grădină şi am să-l aştept la poalele pinului. Eu, de la sine înţeles, nici gând n-am să mă duc; 
dar tu, dacă doreşti să pui la încercare credinţa slugii tale şi dac-ai să te îmbraci c-o rochie de a mea şi ai 
să-ți pui pe cap un văl, poți să te duci şi să-l aștepți: sunt sigură c-are să vină. 

Egano, auzind aşa, grăi: 

— De bună seamă c-am să merg. 
Şi sculându-se din pat, se îmbrăcă de bine de rău, pe întuneric, c-o rochie de-a femeii, își puse un văl 
pe cap şi apoi se duse în grădină unde se puse să-l aştepte pe Anichino lângă pin. 

Femeia, cât ce-l auzi că iese din odaie, se ridică degrabă şi închise uşa după dânsul. Anichino, care 
trăsese o spaimă soră cu moartea, bietul, şi care încercase din răsputeri să scape din mâinile femeii şi-o 


blestemase în gând de mii de ori pe ea, iubirea ei și încrederea ce-o avusese într-însa, văzând ce face până 
la urmă, fu omul cel mai fericit din câți trăiesc sub soare; şi, după ce femeia se întoarse în pat, se dezbracă 
şi el şi cuprinzând-o în braţe se desfătară împreună o bucăţică bună. lar când femeia socoti că-i vremea să 
se despartă, îl puse să se scoale din pat şi să se îmbrace, zicându-i: 

— Sufleţelul meu, ia o măciucă noduroasă şi du-te în grădină; pe urmă fă-te c-ai dorit să-mi pui 
credinţa la încercare şi, prefăcându-te a crede că Egano sunt eu, arde-i o mamă de bătaie şi ocărăște-l 
straşnic, că ai să vezi ce bine-om râde şi ne-om petrece după aceea pe socoteala lui. 

Anichino se sculă şi se duse în grădină cu un băț de salcie în mână. Egano, cât ce-l văzu, se ridică în 
picioare, de parcă s-ar fi bucurat că-l vede, şi-i ieși înainte. Dar Anichino îi zise: 

— Care va să zică ai venit, femeie spurcată ce eşti! Credeai că vreau cu adevărat să-mi fac stăpânul de 
ocară! Fire-ai a dracului să fu! 

Şi ridicând nuiaua se apucă să-l bată. Egano, auzind ce zice şi dând cu ochii de nuia, fără a mai scoate 
o vorbă o luă la sănătoasa, cu Anichino după el, care strigă: 

— Fugi, ticăloaso, fugi, trăsni-te-ar Dumnezeu, că am să-i spun eu mâine lui Egano ce poamă-mi eşti. 

Egano, după ce mâncă bătaia, se întoarse cât putu mai repede în odaie şi acolo, întrebându-l doamna 
dacă venise Anichino, răspunse: 

— Măcar de n-ar mai fi venit! Fiindcă, închipuindu-și că eşti tu, mi-a ars o mamă de bătaie de nu-mi 
mai simt ciolanele şi m-a mai și înjurat cum nu cred c-a mai fost vreodată înjurată o femeie. Vezi bine, mă 
miram eu să-ţi spună tocmai el aşa ceva cu gând să-mi facă mie o ruşine. A vrut doar să te-ncerce, fiindcă 
vedea că te arăţi aşa sprinţară şi voioasă. 

Atunci femeia zise: 

— Slavă Domnului că pe mine m-a încercat cu vorba și pe tine cu fapta; deşi, la drept vorbind, s-ar 
spune că eu una îndur mai lesne vorba decât înduri tu fapta. Dar, fiindcă-ţi poartă atâta credinţă, s-ar cădea 
să-l îndrăgeşti şi tu şi să-l cinsteşti cum se cuvine. 

Egano îi răspunse: 

— De bună seamă. Bine zici. 

Şi luând de bună vorba doamnei, din ziua aceea fu încredinţat că n-a mai fost pe lume nobil cu o 
nevastă mai cinstită şi un servitor mai credincios. Din care pricină pe urmă, deşi de multe ori făcură haz 
toți trei de întâmplarea aceasta, femeia și cu Anichino avură mult mai lesne decât ar fi avut altfel prilej să 
se întâlnească spre a-şi petrece în voie, atâta vreme cât băiatul pofti să șază la Bologna în slujba lui Egano. 


Un bărbat îşi bănuiește nevasta, dânsa îşi leagă peste noapte o sforicică de un deget, ca-n felul 
acesta să simtă când vine ibovnicul. Bărbatul îşi dă seama şi, în timp ce el se ia pe urmele iubitului, 
femeia aşază în pat, în locul ei, pe alta, pe care el apoi o bate măr și-o tunde; la urmă pleacă după 
fraţii nevestei, care însă, aflând că dumnealui minţise, îl fac cu ou și oțet. 


Felul în care madonna Beatrice îşi bătuse joc de bărbatul ei li se păru tuturor din cale-afară de răută- 
cios şi fiecare adeveri că Anichino, bietul, trăsese o spaimă de moarte când doamna, în timp ce-l ţinea 
zdravăn, mărturisea bărbatului că tânărul o îmbiase să facă dragoste cu dânsul. Ci regele, văzând că 
Filomena isprăvise, se întoarse spre Neifile, zicând: 

— Grăieşte, doamnă. 

Neifile zâmbi oleacă din colţul buzelor şi apoi prinse a grăi astfel: 

— Frumoase doamne, n-are să-mi fie prea uşor să încerc a fi pe placul vostru cu o poveste ca acelea pe 
care vi le-au spus suratele înaintea mea; dar cu ajutorul Domnului nădăjduiesc s-o scot şi eu cu bine pân' la 
capăt. Se cade dar să ştiţi că în orașul nostru trăia odinioară un negustor foarte bogat, pe care îl chema 
Arriguccio Berlingheri şi care din prostie, după cum fac şi astăzi mai în fiece zi negustorii, se chibzui să-și 
ieie o nevastă de neam, ca să-şi ridice şi el rangul; şi ca atare se însură c-o nobilă, o tânără, Sismonda după 
nume, cu care nu se potrivea de loc. Or ea, fiindcă bărbatul umbla cam mult printre străini, cum umblă 
negustorii, şi nu prea sta cu dânsa, se îndrăgosti de un tânăr pe care îl chema Ruberto şi care înainte vreme 
îi cam făcuse curte. Şi cum îl întâlnea adesea, fără a-și păzi pesemne cu îndestulă grijă taina, căci întâlnirile 
acestea îi dădeau nespusă mulţumire, se întâmplă ca Arriguccio - fie auzind ceva, fie din altă pricină - să 
înceapă a fi gelos cum n-a mai fost pe lume altul; şi ca atare, lăsând baltă umblatul prin străini şi toate 
treburile lui, se apucă să-şi păzească nevasta cu străşnicie şi nu s-ar fi culcat o dată până ce n-o auzea că se 
vârâse în pat, din care pricină femeia răbda amarnic chin, căci nu putea nicicum să-l întâlnească pe 
Ruberto. 

Acu, fiindcă se frământase de multe ori în sinea ei ca să găsească un chip spre a-l întâlni pe tânăr, până 
la urmă se gândi să facă după cum urmează: pentru că odaia ei dădea cu geamul către stradă și cum îşi 
dăduse seama că Arriguccio se trudea cam mult până s-adoarmă, dar o dată adormit, pe urmă dormea tun, 
se chibzui să-l pună pe tânăr către miezul nopţii s-aştepte în faţa porții, ea să se ducă să-i deschidă şi apoi 
să stea cu el cât timp dormea bărbatu-său. Şi, ca să facă astfel încât să-l simtă numai ea când ar fi fost să 
vină, se gândi să lase pe fereastra odăii o sforicică, care c-un capăt să atingă pământul în faţa casei, iar cu 
celălalt să treacă pe sub fereastră pân! la ea, astfel încât să poată, când se culca, să-şi lege sfoara de degetul 
cel mare de la picior. Pe urmă, înştiinţându-l şi pe Ruberto despre asta, îi porunci să tragă de sfoară când 
venea la dânsa şi ea, dacă bărbatul s-ar fi întâmplat să doarmă, ar fi lăsat sfoara şi s-ar fi dus să-i deschidă; 
iar dacă nu dormea, ar fi ţinut-o strâns şi ar fi tras-o către sine, ca el să înţeleagă şi să n-o aştepte degeaba. 
Ruberto fu încântat de născocirea aceasta şi folosindu-se de ea, avu prilejul să se întâlnească din când în 
când cu doamna. 

În cele de pe urmă însă, urmând ei să se vadă cu atare şiretlic, se întâmplă ca într-o noapte, pe când 
femeia dormea dusă, bărbatul să întindă piciorul către dânsa şi să găsească sfoara; drept care, întinzând o 
mână şi aflând-o înnodată de degetul femeii, îşi zise în sinea lui: „Aicea nu miroase a bine”. lar când văzu 
că sfoara mai ieşea şi pe fereastră, fu încredințat că-i vorba de şiretlic şi înşelăciune. De aceea, după ce-o 
tăie cu grijă de unde era legată și şi-o legă lui de deget, se puse să aştepte să vază ce se întâmplă. Nu după 
multă vreme, venind Ruberto la întâlnire şi ca de obicei trăgând de sforicică, bărbatul se trezi: dar, fiindcă 
nu se pricepuse să-şi lege bine sfoara, Ruberto, care trase zdravăn, se pomeni cu ea în mână şi socotind că-i 
semnul doamnei se puse s-o aștepte. Arriguccio se sculă degrabă şi luându-și armele din cui se repezi la 


şă să vadă cine e acolo ca să-l cotonogească bine. Deşi un simplu negustor, Arriguccio acesta era un o 
puternic şi viteaz; şi ajungând la ușă, cum n-o deschise ușurel, precum făcea nevastă-sa, Ruberto, care-l 
auzise, căzu la bănuieli şi pricepând că nu femeia îi deschisese ușa, o luă la sănătoasa cu Arriguccio după 
dânsul. În cele de pe urmă însă, după ce alergară o bucăţică bună, Ruberto își trase spada, căci era înarmat 
şi el, se întoarse şi se încăierară în lege, unul cu gândul de-a lovi şi celălalt de-a se apăra. 

Femeia, care se trezise din somn când Arriguccio ieşise din odaie, văzând că îi tăiase sfoara, își dete 
seama imediat că îi aflase şmecheria; şi auzind că Arriguccio se luase după tânăr, se sculă degrabă şi cum 
ştia ce tărăboi ar fi ieşit din treaba asta, îşi chemă servitoarea, care cunoştea toată povestea, şi atâta se ținu 
de ea, rugând-o să-i ia locul în pat şi să îndure cu răbdare bătaia de la Arriguccio, fără a se da de gol, 
urmând s-o răsplătească apoi cu vârf şi îndesat, că până la urmă fata se învoi şi intră în pat. Apoi ea, după 
ce întâi suflă în lumânarea care ardea în odaie, ieși şi se ascunse în alt ungher al casei, așteptând ce-avea să 
se întâmple. 

Încăierându-se aşadar Ruberto cu Arriguccio, precum am spus, vecinii, trezindu-se din somn la 
zgomot, porniră a-i ocărî; din care pricină Arriguccio, temându-se să nu-l cunoască, deși nu izbutise să afle 
cine e băiatul şi nici să se răzbune, croindu-i câteva cu spada, îl lăsă în plata Domnului şi se întoarse acasă 
c-o falcă în cer şi alta în pământ. Cum intră în odaie, prinse a striga mânios: 

— Unde ești, ticăloase? Degeaba ai stins lumina, că de scăpat tot n-ai să-mi scapi. 

Şi ducându-se către pat o înhaţă pe servitoare, crezând că e nevastă-sa, şi-o rupse în bătaie, cărându-i 
la picioare şi pumni din răsputeri, până ce-o învineți la față; şi-n cele de pe urmă îi mai tăie şi părul, 
strigându-i în răstimp cele mai straşnice ocări pe care le-a auzit ureche de femeie. Fata plângea, săraca, de 
potopea pământul, ca una care avea de ce; și chiar dacă din când în când strigă: „Îndură-te, pentru 
Dumnezeu” sau „Lasă-mă, destul”, aşa-i schimbase plânsul vocea şi pe Arriguccio aşa de tare îl învrăjbise 
mânia, încât nu fu în stare să-şi deie seama că nu-i glasul nevesti-si, ci al alteia. Iar după ce-o cotonogi 
mai-mai să-i frângă oasele şi mai tăie şi părul, precum spuneam, îi zise: 

— N-am să te mai bat, femeie fără de ruşine. Dar am să merg la fraţii tăi şi-am să le spun ce poamă-mi 
eşti; să vie ei pe urmă, să facă ce-or pofii cu tine şi ce le-o cere cinstea lor, dar să te ducă de la mine, că de 
acu înainte n-ai ce căuta la casa mea. 

Şi grăind astfel ieşi din odaie, o zăvori înăuntru, apoi plecă de unul singur. De îndată ce auzi că pleacă, 
monna Sismonda, care trăsese cu urechea şi auzise totul, intră în odaie, aprinse lumânarea şi o găsi pe 
slujnică bătută măr, sărmana, şi hohotind în gura mare. Doamna se strădui s-o mângâie pe cât știu mai bine 
şi-o duse în odaia ei, unde punând s-o îngrijească şi s-o slujească în taină, o răsplăti cu multă dărnicie pe 
cheltuiala lui Arriguccio, iar slujnica fu mulțumită. Pe urmă, întorcându-se degrabă în odaia ei, făcu la 
repezeală patul, deretică prin cameră, aprinse lumânarea şi puse toate cele la locul lor, ca şi cum nimeni 
n-ar fi dormit acolo; apoi se îmbrăcă frumos, se pieptănă şi se găti, căznindu-se să arate de parcă nici nu 
s-ar fi culcat. Pe urmă aprinse un opaiţ şi, luându-și nişte rufe în poală, se puse în capul scărilor şi începu 
să coasă, așteptând să vază în ce chip avea să se descurce toată povestea. 

Plecând de acasă, Arriguccio se duse întins la fraţii doamnei și atâta le bătu la poartă, până ce slugile, 
auzindu-l, îi descuiară. Fraţii doamnei, trei la număr, şi cu mama ei, când auziră că musafirul e Arriguccio, 
se sculară cu toții şi, după ce porunciră să li se aducă lumânări, ieşiră în calea lui şi-l întrebară ce caută la 
ceasul acela singur. Arriguccio le povesti de-a fir-a-păr toată întâmplarea, de la sfoara pe care o aflase 
înnodată la degetul nevesti-si şi până la sfârşit, când se bătuse cu Ruberto; şi, spre a le da şi-o mărturie a 
celor ce făcuse, le arătă cosiţele ce socotea că-s ale ei, adăugând că-i roagă să vie după dânsul şi apoi să 
facă ce-or crede mai nimerit pentru cinstea lor, căci el nu mai avea de gând s-o ţie în casa lui. Fraţii 
doamnei, mânioşi din cale-afară de cele auzite, pe care le credeau deplin adevărate, şi porniţi împotriva 
surorii lor, după ce porunciră să li se aducă torţe aprinse, plecară cu Arriguccio la el acasă, hotărâți să-şi 
pedepsească sora. Văzându-i cât sunt de porniţi, bătrâna, mama lor, se luă plângând după ei şi începu să-i 
roage când pe unul, când pe celălalt, să nu dea așa de lesne crezare unor asemenea lucruri, până ce nu s-or 

credinţa cu ochii lor de cele spuse de bărbat; căci el, zicea femeia, s-ar fi putut din alte pricini s-o bată ș 

să-i poarte pică şi acu să pună în cârca ei toată povestea asta doar ca să scape dânsul; că nu putea pricepe, 
zicea, şi se mira grozav cum de putuse să se întâmple aşa ceva, când ea îşi cunoștea bine fata, căci o 
crescuse de micuță; şi multe altele ca astea. 
Ajunşi la Arriguccio acasă, fraţii intrară înăuntru şi-o luară în sus pe scări. Madonna Sismonda, când îi 


auzi că vin, strigă: 

— Cine-i acolo? 

La care unul din frați răspunse: 

— Lasă, ticăloaso, că ai să vezi tu acușşa cine-i. 

Femeia zise atunci: 

— Da' ce mai e şi asta? Doamne, fereşte-ne de rău. 

Şi ridicându-se în picioare, urmă: 

— Bine aţi venit! Dar ce căutaţi la ceasul ăsta şi încă toți trei laolaltă? 

Fraţii, când o văzură că şade liniştită şi coase, fără urmă de vânătaie în obraz, după ce Arriguccio 
spusese c-o bătuse măr, se cam mirară la început şi-şi mai struniră oleacă furia, pe urmă însă îi cerură să 
spună cum se întâmplase povestea pentru care o învinuia bărbatul, ameninţând-o straşnic dac-ar fi cutezat 
să nu le spună tot. 

Femeia le răspunse: 

— Zău dacă ştiu ce să vă spun: habar n-am din ce pricină mă învinuiește Arriguccio. 

Bărbatul, într-acestea, se tot uita la ea şi-o măsura ca un năuc din cap până-n picioare, fiindcă ştia prea 
bine că îi trăsese zeci de pumni în faţă, c-o zgâriase, c-o bruftuluise în fel şi chip şi-acu femeia arăta de 
parcă nu s-ar fi întâmplat nimic din toate astea. După ce însă frații ei îi povestiră mai pe scurt tot ce spusese 
Arriguccio de sfoară, de bătaie şi de toate celelalte, femeia se întoarse către bărbat şi zise: 

— Vai, Arriguccio, ce mi-e dat s-aud? Se poate aşa ceva? De ce mă ponegreşti, făcându-mă de râsul 
lumii, pe mine care sunt cinstită şi în schimb tu vrei cu dinadinsul să pari om rău şi crud, când nu eşti? Nici 
n-ai venit acasă azi-noapte, necum să fi dormit cu mine! Şi zici că m-ai bătut? Eu nu-mi aduc aminte. 


Bărbatul o întrebă atunci: 
— Cum, ticăloaso, nu ne-am dus noi împreună la culoare? Nu m-am întors eu, după ce-am alergat pe 
urma ibovnicului tău? Nu te-am snopit oare în bătaie şi nu ţi-am tăiat părul? 

Femeia îi răspunse: 

— Aicea, în casa asta, aseară nu mi te-ai culcat. Dar, fiindcă treaba asta n-am cum s-o dovedesc 
altminteri decât cu vorba, vorbă dreaptă, hai s-o lăsăm deoparte şi să ne întoarcem la ce spui, că m-ai bătut 
adică și mi-ai tăiat şi părul. Eu nu ştiu să mă fi bătut; dar voi, care sunteţi de față, şi tu, uitaţi-vă de vreți, 
şi-o să vedeţi că n-am niciunde urmă de bătaie; şi nu te-aş sfătui să ai atâta îndrăzneală încât să te atingi de 
mine, că-ți jur pe Dumnezeul meu, ţi-aş face sânge toată faţa. Cât despre păr, pre câte ştiu, nu pare să mi-l 
fi tăiat; doar dacă n-ai făcut-o fără să-mi dau eu seama. Hai, chiar să văd. 

Şi zicând astfel, îşi ridică vălul de pe cap şi le arătă la toţi că avea cosiţele întregi. 

Văzând şi auzind aşa, fraţii şi mama doamnei îi spuseră bărbatului: 

— Ce mai e şi asta, Arriguccio? Parcă spuneai cu totul altfel când ai venit la noi; cum ai să poți acu să 
faci dovada celor spuse? 

Arriguccio şedea ca aiurit. Ar fi pofitit el să vorbească, dar cum vedea că nu e chip să dovedească ce-ar 
fi vrut, nu cuteza să deschidă gura. Femeia se întoarse atunci spre fraţii ei şi zise: 

— Dânsul, pre câte văd, a încercat cu dinadinsul să mă îndemne a face ce n-aş fi vrut să fac nicicând: 
să vă înşir adică toate blăstămăţiile şi toată mârşăvia lui. Ei, iaca am s-o fac. Sunt pe deplin încredinţată că 
ceea ce v-a spus i s-a întâmplat cu adevărat şi iată cum. Bărbatul ăsta cumsecade pe care mi l-aţi dat - spre 
nenorocul meu - drept soţ, care îşi zice negustor şi ca atare vrea să fie cinstit de toată lumea şi care în 
sfârşit s-ar cuveni să fie mai cumpătat ca un călugăr şi mai cinstit că o fecioară, se îmbată pe la cârciumi 

roape în fiecare seară şi se înhăitează cu tot soiul de femeiuşti stricate, lăsându-mă pe mine să stau şi să 
aştept acasă, aşa cum m-aţi văzut, până la miezul nopţii, ba uneori chiar până-n zori. Sunt sigură că fiind 
beat turtă s-o fi culcat cu vreuna d-alea şi ei i-o fi găsit, când s-a trezit din somn, sfoara legată de picior şi-a 
săvârşit apoi minunile de vitejie cu care se laudă acum, snopind-o în bătaie şi retezându-i cozile; dar, 
fiindcă nu şi-a revenit cu totul din beţie, credea şi crede încă, sunt sigură, că toate astea mi le-a făcut mie, 


nu ei. Uitaţi-vă la el şi veţi vedea şi voi că-i încă beat pe jumătate. Totuși, orice-ar fi spus despre mine, vă 
rog să nu i-o luaţi în nume de rău, gândindu-vă că la beţie omul vorbeşte multe, de aceea să-l iertați şi voi, 
precum îl iert şi eu. 

Bătrâna însă, mama doamnei, când auzi una ca asta, se apucă să facă gură, zicând: 

— Pe legea mea, copilă, una ca asta nu înghit: un dobitoc nesuferit şi ingrat ca omul ăsta s-ar cuveni 
chiar, dimpotrivă, să fie omorât pe loc, că n-a fost vrednic să se însoare c-o fată cum ești tu. Auzi 
nemernicie! Nici de te-ar fi cules din tină şi nu s-ar fi căzut să facă ce-a făcut. Bătu-l-ar Dumnezeu să-l 
bată! De ce să fii tu nevoită s-asculţi scârbavnicele vorbe ale unui negustor de balegi de măgar? Da' ce-şi 
închipuie dumnealor, că nu ştim cine sunt? Vin toţi de pe la ţară, toate scursorile şi pleava, cu straie de 
dimie, cu pantalonii ca burlanul, cu pana-n cur şi cât ce-ajung să pună trei bănuţi deoparte vor nici mai 
mult nici mai puțin să puie mâna pe copile de neam şi pe femei cinstite şi fac pe nobilii, zicând: „Eu mi-s 
din neamul lui cutare şi-ai mei făcut-au asta şi aia şi cealaltă”. Ehei, ce bine ar fi fost dacă feciorii mei mă 
ascultau pe mine! C-ar fi putut să te mărite, şi încă aşa de bine, cu unul dintre conții Guidi, care te lua 
oricum, c-o zestre cât de mică. Da' vezi c-au vrut să mi te dea după podoaba asta de negustor, căruia nu i-a 
fost ruşine - deşi eşti cea mai bună şi mai cinstită fată din Florenţa - să vie în puterea nopții şi să te facă 
târfă, de parcă noi nu te-am cunoaşte! Mi-e martor Dumnezeu, de-ar fi să fie după mine, ar merita o 
scărmăneală de să-şi aducă aminte de ea o viaţă întreagă. 

Şi întorcându-se către băieţi, le zise: 

— N-am spus eu că aşa ceva nu-i cu putință? Aţi auzit cum vi se poartă iubitul cumnatei cu surioara 
voastră? Lepădătura dracului de negustor calic! Că dac-aş fi în locul vostru, după ce-am auzit câte a vorbit 
de ea şi câte i-a făcut, n-aş avea linişte şi pace până nu l-aş omori; şi dac-aș fi bărbat, şi nu femeie precum 
sunt, eu singură i-aş face felul şi n-aş lăsa pe nimeni să se amestece într-asta. Trăsni-l-ar Dumnezeu de 
spurcat şi de beţiv fără ruşine! 

Fraţii doamnei, văzând şi auzind acestea, se întoarseră spre Arriguccio şi-i azvârliră în faţă cele mai 
straşnice sudălmi din câte a auzit vreodată ureche de nemernic. lar mai la urmă îi ziseră: 

— De data asta te iertăm, că ai făcut-o la beţie; dar, de ți-i dragă viața, ai grijă nu care cumva să auzim 
de-acu înainte poveşti de soiul ăsta, că dacă o fi să ne ajungă vreun cuvinţel pe la ureche, apăi să ştii că 
ți-om plăti-o şi p-asta şi pe cealaltă. 

Şi astfel zicând, plecară. 

Arriguccio, care rămăsese ca lovit în cap, neștiind nici el dacă visase sau dacă ceea ce făcuse fusese 
faptă aievea, nu cuteză să mai crâcnească şi își lăsă nevasta în pace. Iar ea, prin istețimea ei, nu numai că 
scăpă de pacostea ce-o ameninţa, dar pe deasupra mai găsi şi mijlocul de a-şi face în voie toate poftele, fără 
să-i pese de bărbat. 


OVESTEA A NOUA 


Lidia, nevasta lui Nicostrato, îl iubeşte pe Pirrus; acesta, drept dovadă a dragostei, îi cere să 
săvârşească trei lucruri, pe care ea le săvârşeşte și pe deasupra se mai și desfată cu el sub ochii lui 
Nicostrato, căruia îi dă a crede că ceea ce văzuse fusese doar o nălucire. 

Povestea Neifilei plăcuse atât de mult doamnelor, încât nu mai sfârşeau ac acum cu râsul ŞI ala alla 
deşi regele, care îi poruncise lui Pamfilo să-şi înceapă şi el istorioara, le rugase în mai multe rânduri să 
isprăvească o dată. Dar după ce tăcură, Pamfilo începu astfel: 

— Cinstite doamne, după părerea mea, nu se află lucru, oricât ar fi de greu şi primejdios, pe care să nu 
cuteze a-l săvârşi cine iubeşte cu ardoare. Or, deşi treaba asta a fost adesea dovedită prin multe istorioare, 
eu totuși cred să izbutesc a-i face şi mai limpede dovada prin povestea mea, în care e vorba de-o femeie, 
ajutată aş zice mai degrabă de noroc decât de isteţime în cele câte le-a săvârşit; de aceea nu v-aş sfătui să 
urmaţi pilda ei, căci soarta nu ne sare întotdeauna în ajutor şi nici bărbații nu-s toți orbi, ca cel din 
povestirea mea. 

La Argos, o străveche cetate în Achaia, nu mare, dar vestită prin regii care au stăpânit-o, trăia 
odinioară un nobil zis Nicostrato, căruia în pragul bătrâneţii soarta îi dărui drept soață o doamnă de neam 
mare, frumoasă şi îndrăzneață, pe numele ei Lidia. Şi nobilul acesta, ca om de neam și bogătaş ce se afla a 
fi, ţinea pe lângă sine slujitorime multă şi câini şi păsări cu duiumul, căci îi plăcea şi-l desfăta peste măsură 
vânătoarea; printre ceilalți slujitori avea şi-un tânăr spălățel, frumos şi chipeş la făptură, cu multă 
îndemânare la tot soiul de lucruri, pe care îl chema Pirrus și căruia Nicostrato îi arăta cu mult mai multă 
iubire şi încredere decât celorlalți slujitori. Pe tânărul acesta Lidia prinse a-l îndrăgi cu atâta patimă, încât 


seama, ori c-o făcea cu dinadinsul - părea că nici nu-i pasă, din care pricină femeia se chinuia cumplit. Şi, 
hotărâtă fiind să-i arate că-l iubește, chemă într-o zi la sine pe-o slujnică de-a ei, căreia îi zicea Lusca şi-n 
care avea încredere, şi-i spuse: 

— Ascultă, Lusca, tot ce-ai avut din parte-mi se cade a fi plătit prin ascultare şi credinţă; bagă de 
seamă deci şi nu sufla o vorbă din cele ce-am să-ţi spun acum, decât numai acelui căruia ţi-oi porunci eu 
să-i spui. După cum vezi, sunt tânără, sunt proaspătă şi pe deasupra îndestulată cu tot ce inima-mi poftește; 
pe scurt nu mă pot plânge decât de un singur lucru şi ăsta e că anii bărbatului meu, de stai să-i măsori cu ai 
mei, sunt mult prea mulți la număr, din care pricină trăiesc lipsită de plăcerea la care ţin femeile mai mult 
ca la orice. Or, cum poftesc şi eu la asta, ca toate celelalte, de vreme ce norocul - dându-mi un soţ așa 
bătrân - mi s-a vădit potrivnic, am hotărât încă de mult să nu-mi mai fiu şi eu potrivnică întru acestea, 
lăsându-mă pradă tânjelii, ci să găsesc un mijloc de a-mi împlini dorinţele; de aceea, spre a afla deplină 
mulțumire şi-n dragoste, ca-n celelalte, am hotărât ca Pirrus - mai vrednic fiind el decât oricare pentru 
asemenea treabă - să-mi vină într-ajutor cu îmbrăţişările lui şi de aceea am început să-l îndrăgesc cu atâta 
foc, încât n-am linişte şi pace decât atuncea când îl văd sau mă gândesc la dânsul. Şi dacă n-am să mă 
întâlnesc cu el cât mai curând, am să mor negreșit. Deci, dacă viaţa mea ţi-e dragă, fă ce ştii şi cum ţi s-o 
părea mai bine, spune-i că-l îndrăgesc şi roagă-l tu din partea mea să vină la întâlnire când te-oi trimite 
după el. 

Slujnica îi răspunse că se învoiește bucuros şi, cât ce află prilejul și locul potrivit, îl luă pe Pirrus la o 
parte şi-i spuse cât putu mai bine tot ce-o rugase doamna. Pirrus se minună nespus când auzi una ca asta, 
căci nu-şi dăduse încă seama de dragostea stăpânei, dar se temu ca nu cumva femeia să-i întindă o cursă şi 
de aceea zise iute şi cu asprime în glas: 


| NICI zi nici noapte nu putea să-şi ieie gândul de la dânsul. Dar de iubirea aceasta, lui Pirrus - ori că nu-şi dă 

— Lusco, nu-mi vine a crede că vorbele acestea vin de la doamna mea, de aceea ia aminte la cele 
vorbeşti, ori, dacă totuşi ea te-a îndemnat să mi le spui, nu cred că sunt pornite din inimă; şi, chiar de-ar fi, 
stăpânul meu mă prea cinstește cu mult mai mult decât o merit şi de aceea nu i-aş face nici mort o astfel de 
ruşine; bagă de seamă dar şi nu-mi umbla cu de-astea. 

Lusca nu se sperie de vorba lui cea aspră, ci-i zise: 


— Pirrus, dacă doamna are să-mi dea poruncă, am să-ţi vorbesc şi despre asta şi despre tot ce va vroi, 
fie că-ți place ori nu; dar eşti un prost, să ştii. 

Şi niţeluş cam mânioasă, se întoarse la stăpână cu vorbele lui Pirrus, pe care ea, când le auzi, mai-mai 
să-şi dorească moartea, sărmana, şi-alta nu. Dar, după vreo trei-patru zile, vorbi din nou cu slujnica și-i 
zise: 

— Lusco, după câte ştii, stejarul nu se doboară c-o lovitură de secure; de aceea eu aş zice să te mai 
duci o dată la cel care doreşte în chip neobişnuit şi numai înspre răul meu să-mi fie credincios şi, aflându-ți 
vreme cu prilej, să-i spui din nou ce drag îmi este şi să încerci în fel şi chip să faci astfel ca să te creadă; 
căci, dacă ne oprim aici, eu am să mor de bună seamă, iar el s-o crede înșelat şi până la urmă, de unde eu îi 
caut iubirea, m-oi pomeni că mă urăşte. 

Lusca o îmbărbătă pe doamnă şi după ce-l căută pe Pirrus, aflându-l de astă dată în toane bune, îi zise: 

— Pirrus, acu câteva zile ţi-am arătat cât suferă stăpâna ta şi-a mea din pricina iubirii ce-o simte 
pentru tine şi acuma iarăși vin să-ţi spun că, dacă stărui în asprimea pe care ai dovedit-o deunăzi, poți fi 
sigur că n-are să trăiască mult; de aceea te-aş ruga să fii aşa de bun şi să-i asculți dorința, căci dacă şi de 
data asta te arăţi așa încăpățânat, de unde înainte vreme te socoteam tare înțelept, apăi de aci înainte să ştii 
c-am să te țin de prost. Ce ţi-ai putea dori mai mult decât să fii iubit, aşa cum eşti iubit, de-o doamnă atât 
de nobilă şi de frumoasă cum e ea? ŞI, în afară de asta, nu vezi cât de îndatorat s-ar cuveni să te arăţi față 
de propria-ți soartă, când stai să te gândeşti că-ţi scoate în cale un prilej atât de potrivit cu focul tinereţii 
tale şi care-ţi poate mulțumi în același timp şi poftele? Ce alt bărbat de seama ta mai ştii care să stea mai 
bine cu lucrurile astea decât vei sta tu însuţi, dac-ai să fii înțelept? Unde ai găsi un altul mai bine înzestrat 
cu arme, cai, veşminte şi bani decât ai fi tu însuţi, dacă ţi-ai dărui iubirea unei femei ca dânsa? Ascultă-mă 
ce-ţi spun şi vino-ţi în fire: să nu uiţi niciodată că soarta nu ne îmbie cu zâmbetul pe față şi braţele deschise 
decât o dată în viaţă; iar dacă atuncea omul nu ştie să-i primească darul şi ajunge pân' la urmă sărac lipit şi 
cerşetor, se cade să arunce vina pe sine însuşi, nu pe soartă. Şi, dacă vrei să ştii, între stăpâni şi slujitori nu 
se cuvine să te ţii de aceleași legi de cinste ca între rude şi prieteni; dimpotrivă: cu un stăpân să nu te porți, 
când poţi, altfel de cum se poartă şi el cu sluga lui. Crezi că Nicostrato de pildă, dac-ai avea fie o nevastă 
frumuşică, fie o mamă, o copilă sau o surioară şi i-ar place, s-ar mai gândi la cinste, la cinstea pentru care 
tu te dai acum în lături? Eşti prost dacă-ţi închipui asta; fii sigur că, de n-ar ajunge la ea cu binişorul, cu 
rugăminţi şi cu momele, nu s-ar sfii deloc s-ajungă cu de-a sila, orice ai zice tu. Să ne purtăm deci şi noi cu 
ei şi cu-ale lor așa precum se poartă ei cu noi şi cu-ale noastre. Foloseşte-te de prilejul ce ţi-l îmbie soarta; 
n-o alunga, primește-o cu braţele deschise, dacă nu, de bună seamă - las' că stăpână, sărăcuţa, are să moară 
sigur din pricina aceasta - dar chiar şi tu te vei căi și încă aşa de amarnic, încât ai să-ți cauţi moartea. 

Pirrus care se gândise de multe ori la cuvintele ce i le spusese Lusca, se hotărâse în sinea lui, de-ar mai 
fi fost să-l caute, să-i dea cu totul alt răspuns şi să împlinească voia doamnei, dacă putea dobândi încredin- 
tare de la dânsa că nu-i întinde o capcană. De aceea îi răspunse fetei: 

— Vezi, Lusco, eu ştiu bine că tot ce-mi spui e adevărat; dar știu pe de-altă parte şi că stăpânul meu e 
un om tare înțelept și isteţ; or, cum mi-a dat pe mână toate ale lui, tare mă tem că Lidia nu face treaba asta 
decât spre a mă încerca, după voia şi povaţa lui. De aceea, dacă vrea să facă trei lucruri pentru a-mi da 
încredințare că nu mă păcăleşte, pe urmă îmi poate cere orice şi am s-o ascult pe dată. Iată care sunt aceste 
lucruri: întâi şi întâi să omoare de faţă cu Nicostrato pe cel mai bun dintre şoimii săi; în al doilea rând 
să-mi trimită o şuviţă din barba lui Nicostrato şi în al treilea rând să-mi mai trimită şi-un dinte de-al lui, dar 
dintre cei mai sănătoşi. 

Lucrurile acestea i se părură grele fetei, iar doamnei şi mai grele. Iubirea însă, care ştie să îmbărbăte 
sufletele şi-i mare meşteră la sfaturi, o hotărî să încerce totuși şi ca atare doamna îi trimise vorbă lui Pirrus 
c-avea să facă grabnic şi întocmai tot ce îi ceruse, ba şi pe deasupra, iar fiindcă el îl socotea aşa de înţelept 
pe Nicostrato, zicea că va să se desfete în faţa lui cu Pirrus, dând a crede bărbatului că tot ce vede e numai 
o închipuire. Pirrus se puse să aştepte ce avea să facă doamna. 


La câteva zile după aceea, rânduind Nicostrato - după cum obișnuia adesea - un mare ospăț pentru 
niscaiva nobili, după ce musafirii se ridicară de la mese, doamna, îmbrăcată în catifea verde şi toată plină 
de podoabe, ieşi din iatacul ei şi intră în sala unde se aflau mesenii; acolo, de faţă fiind și Pirrus, se duse 
drept către stinghia pe care sta cel mai iubit dintre șoimii lui Nicostrato, îl dezlegă, făcându-se că vrea să 
şi-l aşeze pe mână, şi prinzându-l de legături îl azvârli cu capul de perete şi-l omori pe loc. 

Nicostrato strigă: 

— Vai, ce-ai făcut, femeie? 

— Nimic, răspunse dânsa. 

Dar pe urmă, întorcându-se către meseni, grăi: 

— Domnilor, greu mi-ar fi să mă răzbun pe un rege care m-ar face de ocară, dacă pe un şoim n-aş 
cuteza să mă răzbun cum se cuvine. Trebuie să știți că şoimul ăsta îmi răpește de multă vreme tot timpul pe 
care un bărbat este dator să îl închine nevestei lui; căci, de îndată ce mijesc zorile, Nicostrato se scoală, 
încalecă, aşază șoimul pe mâna lui şi pleacă cutreierând câmpiile să-l vază cum ştie zbura; iar eu, aşa cum 
mă vedeţi, rămân singură în pat, ba și nemulțumită; de aceea nu o dată, ci de mai multe ori am vrut să fac 
ce-am făcut astăzi, dar m-a ţinut în loc dorinţa de-a o face în văzul unor oameni care să mă judece pe drept; 
şi socotesc că dumneavoastră veţi fi de bună seamă juzi nepărtinitori. 

Bărbaţii care o ascultau, crezând că vorba ei e pe măsura dragostei ce-o avea pentru Nicostrato, se 
întoarseră râzând spre el, care tăcea mânios, şi începură a-i zice: 

— Bine-a făcut femeia, dacă s-a răzbunat pe şoim! 

Şi tot glumind pe socoteala acestei întâmplări, căci între timp femeia plecase în iatacul ei, întoarseră în 
voie bună mâhnirea lui Nicostrato. Pirrus, văzând acestea, îşi zise în sinea lui: „Bun început a dat stăpâna 
dragostei mele; deie Domnul să facă tot așa şi de acu înainte”. Nu multă vreme după întâmplarea asta, 
aflându-se doamna într-o zi cu soţul ei la ea în odaie, în timp ce-l dezmierda prinse a glumi cu dânsul şi el 
aşa din joacă trăgând-o niţeluş de păr, îi dărui prilejul să ducă la îndeplinire cel de al doilea lucru pe care i-l 
ceruse Pirrus; căci apucându-l iute de-un smoculeţ de barbă, râzând, îl trase așa de tare, încât i-l smulse din 
bărbie. Iar când Nicostrato se plânse că-l doare, dânsa îi zise: 

— Ce ai? De ce te-ai îmbufnat? Fiindcă ţi-am scos vreo câțiva peri? Dar mai înainte când mă trăgeai 
de păr nu te durea, aşa-i? 

Şi-aşa, dintr-una într-alta, urmând cu joaca mai departe, femeia puse bine smocul pe care îl smulsese 
din barba lui Nicostrato şi chiar în ziua aceea îl şi trimise iubitului. 

Acu, al treilea lucru îi cam dădu de furcă doamnei; totuşi, fiindcă era tare isteaţă şi dragostea îi ascuţea 
tot mai vârtos deşteptăciunea, găsi până la urmă o cale spre a-l căpăta şi pe acesta. Nicostrato ţinea la el doi 
băiețaşi, copii de neam, pe care ai lor i-i daseră ca să deprindă în casa lui purtare şi obiceiuri bune; iar când 
Nicostrato mânca, unul din băieţași tăia bucatele pe taler, iar celălalt îi turna în pahar. Femeia îi chemă pe 
amândoi la dânsa şi le dădu a crede că le miroase gura; de aceea îi învăță să tragă capul la o parte pe cât 
puteau mai tare când îl slujeau pe Nicostrato, dar îi povăţui să nu sufle o vorbă la nimeni despre treaba asta. 
Băieţii o crezură și se căzniră să facă aşa cum îi învățase. Or, într-o bună zi femeia îi zise lui Nicostrato: 

— N-ai băgat de seamă cum îşi întorc băieţii capul când te slujesc la masă? 

Nicostrato răspunse: 

— Ba da, vroiam chiar să-i întreb de ce. 

La care doamna zise: 

— Nu-i întreba pe ei, c-am să-ți răspund chiar eu. De mult vroiam să-ți spun, dar îmi era c-ai să te su- 


aa ai 


eri; acuma însă, fiindcă văd că-şi dau şi alții seama, n-am încotro şi-ţi spun. Băieţii întorc capul fiindcă-f 
miroase gura; şi nu știu din ce pricină, că până acu nu-ţi mirosea. Urâtă-i treaba asta și mai cu seamă pentru 
tine care ai de-a face tot cu nobili. Ar fi cu cale să vedem ce anume-i de făcut. 

Nicostrato răspunse: 

— Ce ar putea să fie? Să am vreun dinte rău în gură? 


La care Lidia îi zise: 

— S-ar prea putea. 

Şi ducându-l la o fereastră, îl puse să deschidă gura şi, după ce îl cercetă de-o parte şi de cealaltă, îi 
zise: 

— Vai, Nicostrato, cum ai putut să-l rabzi atâta amar de vreme? Ai unu-n partea asta şi după câte mi 
se pare nu numai că-i stricat, dar e şi ros aproape tot şi, dacă-l mai ţii mult în gură, de bună seamă c-o să-i 
strice şi pe ceilalți de lângă el; de aceea eu te-aş sfătui să-l scoţi numaidecât, până ce nu se întinde răul. 

Nicostrato răspunse: 

— Dacă-i aşa, îl scot şi gata; trimite iute după un meșter să vie să mi-l tragă. 

La care doamna zise: 

— Ferit-a Dumnezeu să vie un meşter pentru atâta; dintele abia se ţine şi cred c-am să ţi-l scot chiar eu 
uşor, fără nici un meşter. Unde mai pui că ei au mâna aşa de grea, că nu m-ar lăsa inima pentru nimica-n 
lume să mi te las pe seama lor. Am să ţi-l scot chiar eu: că cel puţin, dacă te doare, eu te-oi lăsa să mai 
răsufli, pe câtă vreme meşterul nu te-ar lăsa nici mort. 

Poruncind dar să i se aducă nişte clești anume pentru treaba asta, trimise pe ceilalți afară şi ea rămase 
doar cu Lusca; pe urmă, zăvorându-se înăuntru, îl întinseră pe Nicostrato pe-o masă şi vârându-i în gură 
cleştele, îl apucă de-un dinte; şi-n timp ce Lusca îl ținea zdravăn, deşi Nicostrato urla de parcă îl scuturau 
toţi dracii, doamna îi scoase dintele, îl puse bine la o parte şi luând din mâna Luscei un altul, găunos şi ros 
pe toate părțile, i-l arătă bărbatului, care zăcea, săracul, pe jumătate mort de câte pătimise, zicându-1: 

— Ia uite ce ţineai în gură de atâta amar de vreme. 

Iar el dându-i crezare, deși răbdase atâta chin şi încă se mai văicărea, văzând că nu mai are în gură 
spurcăciunea aia de dinte, se socoti tămăduit şi după ce femeile îl ogoiră cu de toate, cum între timp 
durerea îl mai slăbise niţeluş, plecă din odaie. 

Doamna luă dintele şi îl trimise iubitului, care, acu fiind sigur de dragostea femeii, se arătă gata să facă 
tot ce-ar fi vrut. Ci doamna, vrând să-i deie şi mai deplină încredințare şi abia așteptând s-apuce a se întâlni 
cu el, fiindcă dorea să-şi țină făgăduinţa dată, se prefăcu bolnavă; şi într-o după amiază, venind Nicostrato 
la dânsa şi ea văzând că nimeni altul nu-l însoţeşte decât Pirrus, îi rugă pe amândoi s-o ajute să meargă 
până în grădină ca să-şi mai uite de urât. Drept care, sprijinind-o Nicostrato de-o parte şi Pirrus de cealaltă, 
o duseră în grădină şi-o aşeză într-o poiană, la poala unui păr frumos. Acolo, după ce şezură o vreme 
câteşitrei, femeia, care într-aceasta îl înştiințase pe băiat ce-ar fi trebuit să facă, îi zise: 

— Pirrus, tare-aş vrea să gust, niscaiva pere; urcă-te-n pom şi-azvârle câteva jos. 

Pirrus se caţără degrabă, prinse a zvârli la pere şi-n timp ce le azvârlea grăi: 

— Stăpâne, ce te-apucă? Şi dumneata, stăpână, cum de-i îngădui treaba asta aici sub ochii mei? Nu ţi-e 
ruşine, zău aşa, doar nu-ţi închipui că sunt orb? Parcă erai bolnavă mai adineauri, iar acum te ţii de lucruri 
d-astea? Dacă ai chef de-aşa ceva, de ce nu mergi într-o odaie - că ai destule doar - şi-acolo n-ai decât să te 
iubeşti în voie, da' nu aici, sub ochii mei. 

Doamna, întorcându-se către bărbatul ei, îi zise: 

— Ce-ndrugă Pirrus? Aiurează? 

La care el, de sus, răspunse: 

— Ba, n-aiurez de loc. Crezi dumneata că nu văd ce faceţi împreună? 

Nicostrato se minună din cale-afară şi grăi: 

— Pirrus, visezi sau ce-i cu tine? 


La care el răspunse: 


— Ba nu visez, stăpâne, cum nu visezi nici dumneata; aşa mi te mai hâţâni, că dacă părul ăsta s-ar 
hâţâna ca dumneata, n-ar mai rămâne în el o pară. 
Femeia zise atunci: 

— Ce-o mai fi fiind şi asta? Se poate oare într-adevăr să 1 se pară precum spune? De n-aş fi așa 


bolnavă, mai că m-aş cățăra în pom să văd şi eu minunea asta. 

Pirrus de sus din pom îi da cu gura înainte şi nu mai contenea cu vorba. Nicostrato îi zise atunci: 

— Coboară-te. 

Şi după ce se cobori îl întrebă: 

— Ce zici că vezi? 

Pirrus răspunse: 

— Mi se pare că m-aţi luat drept un zăpăcit sau un năuc de cap; dar, fiindcă vrei cu dinadins să-ți spun, 
află că te vedeam culcat peste nevasta dumitale; iar când m-am coborât te-am văzut sculându-te şi 
aşezându-te aici, unde te afli acum. 

— Ţi-a luat Dumnezeu minţile? se minună Nicostrato. Doar noi de când te-ai cățărat în păr nu ne-am 
clintit din loc şi-am stat aşa precum ne vezi. 

La care Pirrus zise: 

— De ce să mai vorbim degeaba? Eu de văzut tot te-am văzut; şi ce-i într-asta oare? Că doar erai pe-al 
dumitale, nu pe-al altuia. 

Nicostrato se minună din ce în ce mai tare şi pân' la urmă zise: 

— Trebuie să văd şi eu dacă-i adevărat că părul ăsta-i fermecat şi cel care se urcă în el vede de sus 
minunăţii. 

Şi se urcă pe dată. Cât ce fu sus, femeia și cu Pirrus începură să se desfete împreună. Nicostrato, 
văzându-i, se apucă să țipe: 

— Netrebnico, ce faci acolo? Şi tu, mişelule, în care aveam atâta încredere? 

Şi zicând astfel, începu să coboare. La asta, doamna şi cu Pirrus răspunseră: 


— Şedem. 
Jar când văzură că scoboară, se aşezară repede aşa cum îi lăsase. Nicostrato, cât ce fu jos şi îi văzu 
şezând pe locul unde îi lăsase, se apucă să-i ocărască, dar Pirrus îi răspunse: 

— Nicostrato, mărturisesc că, după cum spuneai, mi s-o fi năzărit când eram sus în păr; şi nu-mi dau 
seama după alta decât după aceea că văd şi ştiu că nici dumneata n-ai văzut adevărat. Şi ca să fii încredinţat 
că nu mint, gândeşte-te cum s-ar putea ca nevasta dumitale, care-i așa cinstită şi-aşa de înțeleaptă, dac-ar 
voi să te înşele s-o facă chiar aici sub ochii dumitale? De mine nici nu mai vorbesc, că mai degrabă m-aş 
lăsa jupuit de viu decât să mă gândesc la una ca aceasta, necum s-o mai şi fac cu dumneata de față. De 
aceea toată vina acestor năluciri n-o poartă decât părul şi de la el purcede totul, că o lume întreagă, zău așa, 
nu m-ar putea încredința că nu te-ai culcat cu nevasta dumitale, dacă n-ai zice și dumneata c-am făcut şi eu 
acelaşi lucru, de care sunt încredinţat că nici nu l-am gândit, darămite să-l mai şi fac. 

Doamna, la rândul ei, făcând pe supărata, se ridică în picioare şi începu şi ea: 

— Afurisit să fii dacă mă crezi aşa de proastă, încât, de mi-ar sta capul la atari blăstămaţii ca cele câte 
zici că le-ai văzut din păr, să vin şi să le fac tocmai sub nasul tău. Fii sigur că de-aş vrea s-o fac nu mi-aş 
alege locul ăsta, ci aş izbuti să mă ascund în vreo odaie de-ale noastre şi încă așa de bine, că mare lucru ar 
fi să afli tu vreodată. 

Nicostrato în sinea lui le da la amândoi dreptate, gândindu-se că niciodată nu s-ar fi încumetat la asta, 
de față fiind şi el; de aceea, dând deoparte atari dojeni şi vorbe grele, prinse a vorbi de ciudăţenia acestei 
întâmplări şi de minunile pe care le înfăptuia vederea de-acolo de sus, din pom. Dar doamna, care se arăta 
mânioasă de bănuiala lui, făcu: 

— De bună seamă, părul ăsta n-o să-mi mai facă niciodată, nici mie şi nici alteia, o astfel de ruşine; de 

eea, Pirrus, du-te fuga, adu degrabă o secure şi taie-l ca să ne răzbuni pe amândoi deodată, deși ar fi m: 
bine poate să-i dai cu ea în cap lui Nicostrato, care aşa de lesne şi fără pic de chibzuinţă își pierde judecata: 
chiar dacă-ai fi văzut cu ochii tăi cele ce-ai spus, cu ochii minţii nu trebuia pentru nimica în lume să crezi 


aşa ceva. 
Pirrus fugi după secure și când se întoarse tăie părul; doamna văzându-l la pământ, grăi către bărbatul 
ei: 
— De vreme ce dușmanul meu și-al cinstei mele-i doborât, mânia mi s-a spulberat. 
Şi zicând astfel îl iertă cu mărinimie pe Nicostrato care o rugă de îndurare, punându-l să făgăduiască 
că n-o să-și mai închipuie nicicând aşa ceva despre femeia ce-l iubea ca pe ochii ei din cap. 
Într-acest chip, bietul bărbat batjocorit, cu doamna lui şi cu ibovnicul alături, se întoarse în palatul 
unde apoi de multe ori cei doi se desfătară mai cu răgaz ca prima oară. De care desfătare ne facă parte 
Dumnezeu şi nouă celora de faţă. 


OVESTEA A ZECEA 


Doi sienezi iubesc o femeie, cumătra unuia dintre ei; cumătrul moare şi, după cum îi Jăgăduise 
tovarăşului său, se întoarce spre a-i povesti cum e pe lumea cealaltă. 


p” 
Numai regelui îi mai rămăsese de povestit în ziua aceea; prin urmare, după ce văzu că doamnele - care 


plângeau pomul tăiat fără de vină - se potoliră, începu: 
— E îndeobşte cunoscut că orice rege drept se cade a fi el, cel dintâi, slugă plecată a legilor pe care 
le-a făcut, căci altfel nu-l poți numi rege, ci slujitor demn de pedeapsă; or, tocmai eu, ce vă sunt rege, mă 
văd silit să cad întru greşeala aceasta şi să mă învrednicesc pe drept de dojenirea dumneavoastră. E 
adevărat că ieri am rânduit o lege - prin care hotărâm un anumit subiect poveştilor de astăzi - cu gândul să 
nu mă ţin de privilegiul meu ce mă îndreptățeşte să povestesc despre ce-mi place; vroiam să mă supun 
adică aceleiași legi ca şi voi şi să vorbesc despre aceleaşi lucruri despre care aţi vorbit cu toții. Dar din 
păcate până acum nu numai că s-au povestit toate întâmplările ce vroiam să vi le spun chiar eu, dar pe 
deasupra s-au mai spus despre subiectul acesta atâtea alte lucruri, care de care mai frumoase, încât oricât 
m-aş strădui să-mi scormonesc mintea, n-aş izbuti să-mi amintesc și nici nu ştiu vreo istorioară care să 
poată sta alături de cele spuse până acum. De aceea, fiind silit să calc eu însumi legea pe care am făcut-o și 
fiind deci vrednic de pedeapsă, mă leg chiar de pe acum să fac tot ce poftiţi ca să-mi răscumpăr vina şi să 
mă întorc din nou la privilegiul meu. Povestea Elisei despre cumătru şi cumătră, cât şi prostia sienezilor mă 
îndeamnă să vă spun - lăsând deoparte păcălelile pe care nevestele isteţe le trag nătărăilor de bărbaţi - o 

tă istorioară, tot despre ei, poveste care, deşi cuprinde lucruri ce nu sunt de crezut, în parte barem tot va 
pe placul dumneavoastră. 

Trăiau dară la Siena doi tineri, oameni de rând, unul pe nume Tingoccio Mini, iar celălalt Meuccio de 
Tura, care locuiau pe lângă Poarta Salaia şi umblau mai toată vremea împreună, avându-se nespus de dragi 
pe câte se părea. Şi umblând ei ca tot omul pe la biserici şi pe la predici, auziră de multe ori vorbindu-se de 


slava vieţii veşnice ori de cumplita jale cu care Dumnezeu plătește pe celălalt tărâm sufletele celor ce-au 
murit, dând fiecăruia în parte răsplata cuvenită, după purtarea lui. Or, tinerii, poftind să afle veşti mai 
amănunțite despre aceste lucruri şi neştiind cum să ajungă la ele, își făgăduiră că acela dintre ei care avea 
să moară mai întâi să se întoarcă, dacă poate, pe lume şi să-i spună tovarăşului său tot ce acesta ar dori să 
ştie; şi întru atare învoială legară jurământ. 

Făcându-şi dar flăcăii făgăduinţa asta şi urmând a se întâlni și a umbla împreună, se întâmplă ca 
Tingoccio să lege cumetrie cu unul, după nume Ambruogio Anselmini, care şedea la Campo Reggi și 
avusese de la nevasta lui, pe nume monna Mita, un copilaş. Or, cum Tingoccio însoțit de bunul lui prieten 
îşi cerceta din când în când cumătra, o femeie a naibii de frumoasă şi cu mult vino-ncoace, cu toată 
cumetria se îndrăgosti de dânsa; Meuccio, pe de altă parte, găsindu-şi-o şi el pe plac şi auzindu-l pe 
Tingoccio cum o mai urcă în slăvi din zori şi până-n seară, se îndrăgosti şi el de ea. De dragostea aceasta 
însă nu pomeniră nicio vorbă, căci fiecare se păzea din altă pricină de celălalt. Tingoccio se ferea să-i 
spună lui Meuccio, fiindcă-şi dădea cu socoteala că nu-i lucru frumos să-ți îndrăgeşti cumătra şi s-ar fi 
ruşinat să ştie şi alții treaba asta; iar cât despre Meuccio, el nu se ascundea din pricina aceasta, ci doar 
fiindcă-şi dăduse seama că şi Tingoccio o iubea. Drept care își zicea în sine: „Dacă i-aş spune că mi-e 
dragă, de bună seamă ar fi gelos; şi, cum el poate sta de vorbă cu ea oricând pofteşte, ca unul care-i e 
cumătru, are să facă aşa fel ca dânsa să mă ia la ochi şi-atunci m-am şters pe bot de ea”. 

Acu, iubind cei doi flăcăi aşa precum spuneam, Tingoccio, căruia îi era mai la îndemână să-i 
vorbească femeii şi să-şi spună păsul, făcu el ce făcu cu vorba şi cu fapta şi până mai la urmă avu de la 
cumătră tot ce poftea să aibă. Meuccio îşi dete seama, însă cu toate că-i venea cam greu să înghită treaba 
asta, totuşi, fiindcă trăgea nădejde s-ajungă şi el la femeie, se prefăcea a nu-și da seama, ca nu cumva 
Tingoccio să-i pună bețe în roate ori s-aibă pricină să-i strice cu voie socotelile. Iubind aşadar cei doi 
prieteni într-acest chip - unul cu mai mult folos ca celălalt - Tingoccio aflând țărâna dulce pe moşioarele 
cumetrei, săpă cu atâta râvnă şi aşa-i munci pământul, că mi-l lovi damblaua şi după vreo trei-patru zile 
boala îl uscă aşa de tare, încât, nemaiputând să-i ţină piept, sărmanul, se petrecu din viaţă. lar după ce muri, 
după făgăduinţa dată, în cea de a treia zi (că nu putuse pasămite să vină mai degrabă) se cobori într-o 
noapte în odaia lui Meuccio, care dormea buştean, şi îl chemă pe nume. Meuccio deșteptându-se grăi: 

— Cine ești tu? 

La care el răspunse: 

— Tingoccio sunt şi vin, după făgăduinţa dată, cu vești din ceea lume. 

Se cam sperie Meuccio când îl văzu, ce-i drept, dar până la urmă se linişti şi zise: 

— Bine-ai venit, frățioare! 

Şi-l întrebă apoi dacă-i pierdut pe veşnicie ori nu. Tingoccio îi răspunse: 

— Pierdute sunt doar lucrurile pe care nu le mai găseşti; dar eu, dacă-s aici, cum aş putea să fiu pier- 
dut? 

— Nu asta vreau să spun, făcu Meuccio, dar te întreb de nu cumva te zbați şi tu cu sufletele osândite în 
focul cel de veci? 

La care celălalt răspunse: 

— Nu, asta nu; da' de zbătut, mă zbat şi eu în chinuri grele, pentru păcatele pe care le-am săvârşit în 
viață. 

Atunci Meuccio îl întrebă să-i spună cu amănuntul la ce păcat ce chin ţi-e dat pe lumea cealaltă, 
răspunse c-avea să facă bucuros tot ce-i cerea; apoi, Meuccio îl întrebă dacă putea să facă vreun lucru 

ume pentru el aici pe lumea asta. Tingoccio îi răspunse că da şi anume să se roage, să deie slujbe pent 
dânsul şi să mai dea şi de pomană, că lucrurile astea prind tare bine celor morți. Meuccio îi răspunse c-avea 
să facă bucuros tot ce-i cerea; apoi, chiar când Tingoccio se pregătea să plece, își aminti și de cumătră şi 
ridicându-și niţel capul, grăi: 
— Bine că-mi amintesc, Tingoccio; da' pentru vina că pe lume te-ai culcat cu cumătra, ce osândă ai 


primit? 

Tingoccio îi răspunse: 

— Frate, cât ce-am ajuns pe celălalt tărâm, am dat de unu', acolo, care părea că-mi știe toate păcatele 
pe de rost şi care m-a trimis pe locul unde apoi m-am pocăit răbdând cumplită osândire şi unde am aflat și 
alți tovarăşi osândiți să îndure acelaşi chin ca mine; şi aflându-mă între ei şi amintindu-mi de păcatul ce-l 
săvârşisem cu cumătra - deşi eram în foc şi ardea cumplit văpaia lui am început să tremur ca varga, fiindcă 
m-așteptam, pentru păcatul ăsta, la o pedeapsă şi mai grea ca cea care-mi fusese dată. Și, când mă văzu aşa, 
unul de lângă mine mă întrebă: „Ce poţi avea pe suflet mai mult ca ăștialalți, de tremuri stând în foc?” „Vai, 
prietene, i-am spus, mă ia cu frig când mă gândesc la judecata ce m-așteaptă pentru un păcat îngrozitor pe 
care l-am făcut în viață”. Atuncea el mă întrebă care-i păcatul cela și eu i-am spus: „Păi uite, m-am culcat 
chiar cu cumătra mea și, de prea mult ce m-am iubit cu ea, mi-am dat şi duhul, precum vezi”. Când auzi 
una ca asta, ăla începu să-şi bată joc de mine şi grăi: „Măi, nu fi prost şi nu te teme; că doar p-aicea nimeni 
nu ţine seama de cumetre”. Iar eu, dac-auzii aşa, mă liniştii cu totul. 

Şi zicând astfel, cum se mijea de ziuă, făcu: 

— Rămâi cu Dumnezeu, Meuccio, că nu pot sta mai mult cu tine. 

Şi, cât ai zice „vai”, pieri. 

Meuccio, auzind că nimeni nu ţine seamă de cumetre pe cealaltă lume, se apucă să-şi bată joc de 
nerozia lui, căci până atuncea mai cruțase şi el vreo câteva, drept care acum, lăsând deoparte prostia de 
odinioară, se dovedi mai înțelept în lucrurile acestea. Care lucruri, de le-ar fi ştiut călugărul Rinaldo, s-ar fi 
putut lipsi de vorbăria multă cu care se căznise s-o aducă pe cumătră a-i face toate poftele. 


Soarele da în asfințit stârnind o boare dulce, când regele, sfârșind cu povestirea lui şi nemaifiind nici 
unul dator cu povestitul, își luă cununa de pe cap şi, aşezând-o Laurettei, rosti: 
— Doamnă, te încoronez - cu laurii ce-i porți în nume - regină peste noi; e rândul dumitale acum, ca 
doamnă şi stăpână, să porunceşti ce crezi de bine pentru supuşii tăi. 

Şi zicând astfel, se aşeză. 

Lauretta, văzându-se regină, puse să-i cheme credincerul şi-i porunci să rânduiască masa de seară tot 
pe vale, dar olecuță mai devreme ca-n alte daţi, ca să se poată întoarce în tihnă la palat; iar după ce-i mai 
arătă ce anume ar fi trebuit să facă de-a lungul stăpânirii ei, se întoarse către cavaleri şi doamne şi le zise: 

— Ieri Dioneo a rânduit ca azi să se vorbească despre păcălelile pe care nevestele le trag bărbaţilor; eu, 
dacă n-aş dori să vă arăt că nu-s din neamul acelora care vor să se răzbune cu orice preţ, aş zice acum ca 
mâine să se vorbească despre păcălelile pe care bărbaţii le trag nevestelor. Dar, dând deoparte gluma, cred 
c-ar fi mult mai bine să se gândească fiecare să spună o poveste despre acele păcăleli pe care zilnic şi le 
trag fie bărbații între ei, fie femeile bărbaţilor, fie ei femeilor, pentru că acest subiect cred că va fi tot atât 
de plăcut ca şi cel de astăzi. 

Şi zicând astfel, se ridică în picioare, lăsând pe fiecare să facă ce poftește până la ceasul cinei. 

Doamnele şi cavalerii se ridicară de jos şi unii, descălțându-se, intrară cu picioarele în apa cristalină, 
iar ceilalți începură a se plimba pe vale, printre copacii înfrunziți şi drepți ca lumânarea. Fiammetta şi cu 
Dioneo cântară împreună o bună parte din cântarea Arcitei şi-a lui Palemone și într-acest chip, cu 
amestecate şi felurite desfătări, petrecură de minune până la ceasul cinei. Pe urmă, așezându-se pe malul 
lacului la masă, cinară veseli, pe îndelete, la cântecul a mii și mii de păsărele, mângâiați de boarea dulce 
care pornea de către dealuri şi alunga din preajma lor şi cea din urmă musculiţă. lar după ce se strânse 

asa şi înconjurară o dată vâlceaua cea dezmierdătoare, cum soarele nu apucase să asfinţească încă, 
voia doamnei lor porniră cu pas agale spre palat; şi, tot glumind şi povestind fel şi fel de lucruri, și despre 
cele povestite în după amiaza aceea şi despre multe altele, ajunseră într-un târziu, pe înserate, la palat. 
Acolo, după ce dintâi se răcoriră oleacă şi-şi alungară osteneala cu vinuri reci ca gheaţa şi felurite dulciuri, 
cât ai clipi din ochi se adunară roată împrejurul fântânii şi începură să danseze, la sunet fie de cimpoi, fie 


de cobze şi lăute. Iar la sfârşit regina îi porunci Filomenei să cânte o cântare, şi dânsa începu astfel: 


O, viaţă de chin necurmat! 
Putea-voi cândva, din nou fericită 
Să-nnod firul vieţii, de unde-a plecat? 


Nu știu: prea mă arde, mă mistuie-n piept 
Dorul - foc şi vâlvoare - 
De ceea ce-a fost deplină-mplinire. 
Pe alții să-ntreb nu cutez, nici aştept 
Răspuns la-ntrebare. 
Tu singur, iubite, ce-ai pus stăpânire 
Pe-ntreaga mea fire, 
Spune-mi să ştiu şi nădejde-nsorită 
Sădeşte-mi în sufletul greu încercat. 


Să spun n-aş putea ce dulce simtire 
În piept mi se zbate. 
De ziua, nici noaptea nu-mi găsesc pace. 
Căci văzul, auzul şi-a simțului fire în parte şi toate 
Aprins-au văpaia ce-n suflet îmi zace 
Și inima-mi coace. 
Tu singur, iubite, simţirea pierită 
Mi-o poți întări, doar tu, nimeni alt! 


O, spune-mi de-ajunge-voi oare și când 
Ochii să-ți văd înc-o dată 
La locul pe unde sărutul le-am dat. 
Spune-mi, iubite, că vii pe curând, 
Spune-mi şi-alină-mi pe dată 
Durerile multe ce-n piept mi se zbat. 
Fie, cât fi-vei plecat 
Timpul să zboare, şi mult la iubită 
Să stai, ca s-o mângâi de chinu-ncercat. 


Iar dacă vreodată al meu fi-vei iar, 
Nătângă nu cred să mai fiu 
Și iar să te las, ca pe vremuri, să-mi pleci. 
Strâns te voi fine la piept ca pe-un dar 
Și dorul meu pururea viu 
Pe gura ta dulce-am să-l stâmpăr pe veci. 
Destul. Mi-s buzele reci; 


A PATE 

Vino, sărută-le iute. Pornită 
Mă simt de pe-acuma, la gând, pe cântat. 


Din cântecul acesta toți cei de faţă pricepură că o iubire nouă şi dulce îi pătrunsese în suflet Filomenei; 
dar, cum din vorbele cântării părea că doamna cunoscuse şi alte bucurii pe lângă aceea de a-şi vedea mereu 
alăturea iubitul, fu socotită pe deplin fericită, deşi din cei de față se aflau unii care o pizmuiau. După ce 
Filomena își isprăvi cântărea, regina, amintindu-și că ziua următoare era o vineri, se întoarse către supușii 
ei şi le zise cu glas dulce: 

— După cum ştiţi, nobile doamne și tineri cavaleri, mâine e ziua închinată Domnului nostru Isus 
Cristos şi patimilor sale; or, azi o săptămână, dacă v-aduceţi bine aminte, am preamărit această zi şi ziua 
următoare, oprindu-ne cu povestitul. De aceea, urmând pilda Neifilei, cred c-ar fi bine să ne oprim şi 
de-astă dată şi să încercăm a ne aminti câte s-au săvârşit pe vremuri spre mântuirea noastră în aste sfinte 
zile. 

Toţi ascultară cu plăcere vorbele pline de evlavie ale reginei lor şi apoi, la îndemnul ei, cum noaptea se 
scursese pe jumătate aproape, se duseră să se odihnească. 

Sfârşeşte cea de a șaptea zi a Decameronului şi începe cea de a opta, în care, sub sceptrul 


Laurettei, se vorbeşte despre acele păcăleli pe care zilnic şi le trag fie bărbaţii între ei, fie femeile 
bărbaţilor, fie aceştia femeilor. 


În dimineaţa aceea de duminică, razele soarelui se iveau de după culmile celor mai înalți munţi şi 
umbrele nopții pierind lăsau să se zărească limpede tot ce se afla în jur, când regina, sculându-se din somn 
dimpreună cu toți ceilalți, porni cu ei într-o plimbare prin iarba înrourată şi apoi, cam către nouă ceasuri, 
intrând într-o bisericuţă ce se afla prin apropiere, ascultă acolo sfânta slujbă. Pe urmă, întorcându-se acasă, 
după ce întâi prânziră cu multă voie bună, se apucară de cântat şi dănţuit, iar după aceea, cu învoirea 
doamnei lor, cei care aveau chef de odihnă se duseră să se odihnească; apoi, după ce soarele trecu de 
jumătatea bolții, se adunară câteşizece lângă fântână la poveşti, iar la porunca reginei, Neifile începu aşa 
precum urmează: 


“OVESTEA ÎNTÂI 


Gulfardo se înţelege cu nevasta lui Guasparruolo să se culce cu ea pentru o sumă de bani; 


împru- mută banii de la Guasparruolo, îi dă femeii, iar apoi, de faţă cu bărbatul - zicând că înapoiase 
banii femeii - o sileşte să spună că-i primise. 
— Dacă Cel-de-Sus a rânduit ca tocmai eu cu povestirea mea să dau bun început zilei de azi, eu una o 

trase de femei bărbaților, de data asta vreau să vă istorisesc o păcăleală trasă de un bărbat unei femei; și nu 
fiindcă aş avea de gând să ponegresc bărbatul şi ceea ce-a făcut, ori să susţin că ea, femeia, nu şi-a primit 
pe drept răsplata, ci tocmai dimpotrivă ca s-o condamn pe ea şi-n schimb să-l laud pe el, cât şi pentru a vă 
dovedi că şi bărbaţii ştiu să-şi bată joc de aceia care au încredere în ei, după cum sunt şi ei la rândul lor 
batjocoriţi de cei în care cred. Deşi - dacă ar fi să spunem lucrurilor pe adevăratul lor nume - atuncea 
păcălelii din povestirea mea nu s-ar cădea să-i zicem păcăleală, ci mai degrabă răsplată, răsplată bine 
meritată; căci o femeie se cuvine să fie în primul rând cinstită și să-şi păzească cinstea ca pe ochii ei din 
cap, ferindu-şi-o cu străşnicie de orişice întinare. Cum însă treaba asta e greu s-o duci la bun sfârşit din 

ricină că Domnul ne-a zămislit slabe de înger, socot că-i vrednică de rug numai aceea femeie care se 

fac bucuroasă. De aceea, iubitoare doamne, cum până acum s-au povestit nenumărate păcăleli din cele 

inde pentru bani; pe câtă vreme aceea care se dă din dragoste - ale cărei puteri ştim cu toții cât sunt 
mari - e vrednică după părerea mea de îngăduinţă şi iertare, aşa precum ne-a dovedit deunăzi şi Filostrato 
cu povestea lui despre madonna Filippa din Prato. 

Trăia pe vremuri la Milano un neamt, un lefegiu pe care îl chema Gulfardo, bărbat viteaz de felul lui și 
cu credință multă față de cei pe care îi slujea, aşa cum rareori mai întâlneşti la nemți; şi, fiindcă oşteanul 


ăsta se dovedise platnic bun la banii luaţi pe datorie, găsea, dac-ar fi vrut, oricând destui neguţători care 
să-i dea cu împrumut pe-o camătă micuță orişice sumă ar fi poftit. Or, stând el la Milano, se întâmpla să-i 
pice dragă o doamnă tare frumușică, pe care o chema Ambruogia, nevasta unui negustor bogat, cu care 
oşteanul nostru se cunoştea şi era prieten; şi îndrăgind-o el în taină, fără de ştirea soţului şi-a nimănui 
altcuiva, într-o bună zi îi trimise vorbă, rugând-o să aibă bunătatea de a-i dărui iubirea ei, căci el din partea 
lui ar fi fost gata oricând să facă tot ce-i poruncea. Femeia, după multă şi îndelungată târguială, îi răspunse 
că era gata a-i face în voie, dacă ar fi fost să se aleagă de pe urma acestui fapt cu două lucruri şi anume: în 
primul rând cu încredințarea că dumnealui n-avea să sufle nici un cuvânt de treaba asta şi în al doilea rând 
cu două sute de florini de aur, de care avea nevoie pentru un lucru oarecare, zicând că el, ca om bogat, 
putea s-o dăruiască cu bănişorii ăștia; şi cu învoiala asta ar fi fost gata orişicând să-i facă toate poftele. 

Gulfardo, când văzu ce lacomă-i femeia pe care el o socotea o doamnă vrednică de cinste, scârbit de 
atâta josnicie îşi preschimbă în ură iubirea lui înflăcărată și, hotărât s-o păcălească, îi trimise vorbă c-o face 
bucuros şi p-asta şi orişice i-ar fi cerut, dacă-i şedea în putere; de aceea o rugă să-i spună când să vie, 
făgăduindu-i să-i aducă fără de alta banii și să păstreze taina faţă de toți ceilalți, afară doar de un prieten în 
care se încredea orbește şi care îl însoțea întotdeauna şi în tot locul. Doamna, netrebnică femeie, când auzi 
aşa, fu foarte mulţumită şi îi trimise vorbă că Guasparruolo, soțul ei, urma să plece curând la Genova cu 
treburi şi că atunci îl va înştiinţa şi va trimite după dânsul. Gulfardo, într-o bună zi, când îi veni la 
îndemână, îl luă pe Guasparruolo şi-i zise: 

— Uite ce-i: am pus la cale o trebuşoară pentru care aş avea nevoie de două sute de florini de aur; de 
aceea vin la tine cu rugămintea să mi-i dai pe aceeaşi camătă cu care mă împrumuţi de obicei. 

Guasparruolo se învoi bucuros şi-i numără pe dată banii. 

La vreo câteva zile după aceea, Guasparruolo, aşa precum spusese doamna, plecă la Genova, iar dânsa 
trimise vorbă oşteanului să vie şi s-aducă banii. Gulfardo, luându-și prietenul, se duse acasă la femeie și 
primul lucru ce-l făcu fu să-i aşeze în palmă cei două sute de florini, sub ochii prietenului său, zicând: 

— Ia banii ăştia, doamnă, și dă-i bărbatului dumitale când s-o întoarce acasă. 

Femeia luă florini, fără să-şi dea seama de ce zicea aşa Gulfardo; şi, socotind că poate dânsul spusese 
anume astfel pentru ca însoțitorul lui să nu bage de seamă că pentru banii aceia ea se vindea pe sine, 
răspunse: 

— Bucuros îi dau, dar vreau să văd întâi câţi sunt. 

Şi răsturnându-i pe o masă se apucă să-i numere şi, aflând că-s două sute în cap, îi luă şi-i puse bine, 
nespus de bucuroasă, apoi se întoarse la Gulfardo şi-l duse în odaia ei și nu numai în noaptea aceea, dar şi 
în alte multe nopți, până ce Guasparruolo se întoarse de la Genova, îl mulțumi cu trupul ei. 

Când Guasparruolo se întoarse, Gulfardo pândi un prilej să-l afle acasă cu nevasta şi apoi, ducându-se 
la el, îi zise faţă cu femeia: 

— Guasparruolo, cei două sute de florini pe care mi i-ai dat deunăzi nu mi-au făcut trebuință, căci 
trebuşoara nu mi-a mers; aşa că i-am adus de îndată şi i-am înapoiat nevestei dumitale, drept care fii bun şi 
mă şterge de datoria asta. 

Guasparruolo, întorcându-se către nevastă, o întrebă dacă-i primise. Femeia, când văzu că nu-i chip să 
tăgăduiască, căci martorul era de față, răspunse: 

— l-am primit, vezi bine, dar am uitat să-ţi spun. 

La care Guasparruolo zise: 

— Gulfardo, mergi cu Dumnezeu şi nu-ţi fă griji, c-am să te şterg de datorie negreșit. 

lar după ce plecă Gulfardo, femeia păcălită înapoie bărbatului neruşinatul preț al mârşăviei ei $ 
într-acest chip ibovnicul, prin istețimea lui, ajunse să aibă parte de hapsâna de femeie, fără să deie măcar 
un ban. 


Îi 


ANL! 


OVESTEA A DOUA 


Popa din Varlungo se culcă cu monna Belcolore şi-i lasă drept zălog giubeaua lui; pe urmă, 
luând de la femeie o piuliță cu împrumut, când i-o trimite înapoi, îi cere în schimb giubeaua; femeia i-o 
înapoiază şi-şi varsă focul ocărându-l. 


regina, întorcându-se către Pamfilo, îi porunci zâmbind să povestească mai departe, şi dânsul începu astfel: 

— Frumoase doamne, am să vă spun acum o istorioară îndreptată împotriva acelora ce zilnic ne 
batjocoresc, fără ca noi, la rândul nostru, să le putem întoarce ocara, adică o istorioară care loveşte în 
preoţi; căci dumnealor, care ne pun nevestele la cazne, când dau şi ei de câte una cu care ajung să mi se 
culce, îşi închipuiesc, vezi Doamne, că-s tot așa de vrednici de milă şi iertare precum ar fi de pildă de l-ar 
aduce pe sultanul din Alexandria, legat burduf, papei de la Avignon“”. Pe câtă vreme credincioșii, sărmanii, 
n-au putinţa să le plătească după merit, deşi, ca să-şi aline focul, se războiesc şi ei cu tot atâta înflăcărare ca 
mamele, surorile, copilele şi prietenele lor. De aceea am de gând să vă istorisesc acum o snoavă, mai 
degrabă hazlie decât lungă, din a cărei încheiere veţi trage învățătura că pe preoți nu se cuvine să-i crezi 
orbește întotdeauna. 

Spun dar, că la Varlungo, un sătuleţ pe aici pe-aproape, după cum ştiţi şi dumneavoastră din auzite ori 
văzute, trăia un popă de ispravă, voinic nevoie mare când era vorba de femei şi care, deși de citit nu prea 
ştia citi, afla totuşi destule vorbe de bine şi evlavie ca să-și desfete credincioşii, duminica, când se adunau 
la umbra unui ulm ce străjuia bisericuţa. Şi mai ştia părintele - mai bine ca oricare altul dintre înaintașii lui 
- să cerceteze pe femei când le erau plecaţi bărbații şi nu uita nicicând să le aducă acasă fie te-miri-ce 


57 În istoria bisericii catolice, Avignon are un loc important, deoarece în cursul a 72 de ani (1309-1378) oraşul a servit ca sediu al papilor, 
Clement al V-lea, prin ordonanţă de la Filip al IV-lea a mutat reşedinţa de la Roma. Dar, chiar şi după această perioadă de 70 de ani, cunoscută 
sub numele de „Captivitate papilor Avignonieni” acest oraş până în 1409 a servit ca sediu al multor papi nerecunoscuţi). 


| În timp ce doamnele şi cavalerii îl lăudau pe Gulfardo pentru ceea ce-i făcuse lacomei milaneze, 

ecuşteţe din cele ce se vând la sărbători prin bâlciuri, fie apă sfințită, fie vreun muc de lumânare, lucru 
pe care le însoțea de binecuvântarea lui. 

Or, printre alte ţărăncuţe pe care le băgase în seamă, se întâmplă să-i placă mai mult ca toate celelalte 
una pe nume Belcolore, nevasta unui muncitor care-și zicea Bentivegna del Mazzo, şi care era într-adevăr 
o țărăncuţă frumuşică şi proaspătă ca mărul, bine împlinită în trup şi oacheşă nevoie mare, făcută parcă 


anume să macine mai bine ca orişicare alta. Unde mai puneţi că ştia să cânte de minune bătând din 
tamburină Apa se scurge în puhoaie şi să învârtească dansul c-o băsmăluță în mână, când se ivea prilejul. 
Şi, cum ziceam, prea-cuviosul se îndrăgosti așa de tare de ea, că mai să-şi piardă mintea, şi cât e ziulica de 
mare nu făcea decât să umble brambura doar-doar s-o întâlnească. lar când se nimerea s-o vadă duminică 
în biserică, slobozea câte un „Kirie” ori câte un „Sanctus” de-ai fi jurat că-i un măgar ce rage, când el, 
bietul, se străduia să pară un meşter neîntrecut la ghiers; iar dacă n-o vedea, nici că-i păsa de cele sfinte şi 
una-două mântuia cu slujba şi cu toate celea. Oricum, ştia să facă astfel, încât nici Bentivegna, nici vreun 
vecin de-al lui, nu apucaseră să afle nimic de treaba asta. Şi, ca să i se vâre în suflet femeii, o cinstea din 
când în când cu câte un dar și-i trimitea ba un mănunchi de usturoi abia cules - că dumnealui avea în 
grădina pe care şi-o lucra el singur un soi de usturoi cum n-avea nimeni în tot satul - ba câte un coșuleț cu 
mazăre aleasă, ba câte o legătură de ceapă verde ori arpagic; iar când afla vreun prilej, după ce întâi o 
privea galeş, o agrăia cu vorbe dulci, dar dânsa, cam sălbăticuţă, se prefăcea că nu-și dă seama şi se ținea 
bățoasă; din care pricină preasfântul nu-i da de capăt nicidecum. 

Or, într-o zi în amiaza mare, pe când cucernicul părinte umbla lela prin sat, se întâmplă să se 
întâlnească cu Bentivegna del Mazzo, care mâna din spate un catâr încărcat cu fel de fel de lucruri; drept 
care, agrăindu-l, îl întrebă unde o pornise. 

Țăranul îi răspunse: 

— Mă duc pân' la oraş, părinte, cu niște treburi de-ale mele şi astea toate i le duc lui messer 
Bonaocorro da Ginestreto ca să m-ajute pentru - naiba mai știe, că eu nu ştiu - ce pricină a pus judecătorul 
să mă cheme printr-un slujbaş de-al lui. 

Popa făcu voios: 

— Bine faci, fiule; te du cu binecuvântarea mea şi vezi de vino iute acasă; iar dacă te-ntâlnești cumva 
cu alde Lapuccio ori Naldino, spune-le negreşit să vină să-mi aducă curelele pentru îmblăciu. 

Bentivegna îi răspunse c-avea să facă întocmai; şi-n timp ce omul se îndrepta către Florenţa, preotul se 
chibzui în sinea lui că acu e vremea să-și încerce norocul şi s-o caute pe Belcolore acasă. De aceea, luând-o 
la picior, nu se opri până la dânsa şi după ce intră înăuntru făcu: 

— Dea Domnul bine! Nu-i nimenea acasă? 

Femeia, care era în şură, îl auzi şi zise: 

— Bine-ai venit, părinte! Da' ce cauţi pe căldura asta? 

La care popa îi răspunse: 

— Iac-am venit să stau oleacă cu dumneata de vorbă, dac-am văzut că omul ti-i dus cu treabă la oraş. 

Belcolore se scobori din sură, se puse jos şi începu să curețe niște sămânță de varză pe care 
Bentivegna o îmblătise tocma atunci. 

Popa prinse a vorbi și zise: 

— Care va să zică, Belcolore, mă laşi cu dinadins să mor de dragul dumitale? 

Nevasta începu să râdă şi zise: 

— Ce-ţi fac eu, părinte? 

— Nu-mi faci nimic, răspunse popa, da' nu mă laşi să-ţi fac nici eu ce-aş vrea şi ce-a rânduit Domnul. 

La care Belcolore zise: 

— Fi lasă, lasă, părintele! Da' ce, fac popii trebi ca astea? 

— Te cred, ba chiar mai bine ca alți bărbaţi, răspunse popa; şi de ce nu adică? Ba chiar mai mult; află 
că noi facem mai bine treaba asta. Şi ştii de ce? Pentru că noi nu măcinăm decât când apa învârte roata. 


Caii rai 


Aşa că, dacă stai cuminte şi mă-nvoieşti să fac ce-mi place, are să-ţi fie bine, ascultă-mă pe mine! 
Nevasta îi răspunse: 

— Ce bine, părinţele? Că doar te ştie toată lumea ce zgârie-brânză îmi eşti! 

La care popa zise: 

— Nu ştiu cu ce să te îmbii. Cere tu singură: vrei poate niscaiva ciuboţele? Ori vreo podoabă cu 


beteală? Ori poate vrei de-o rochie? Spune tu singură ce vrei. 

Femeia zise atunci: 

— Uite ce e, părinte: din astea am destule. Dar, dacă mă iubeşti atâta, fă-mi un hatâr şi-s gata să-ţi fac 
ŞI eu pe voie. 

Părintele îi răspunse: 

— Spune ce vrei, că eu te-ascult. 

Atuncea Belcolore zise: 

— Sâmbătă trebuie să mă duc pân' la Florenţa, să dau înapoi nişte lână pe care am tors-o şi să-mi 
tocmesc roata de tors; iar dacă dumneata îmi dai cu împrumut cinci lire - că de avut știu că le ai - mi-oi 
scoate de la cămătar fusta cea roşie-vineţie şi cingătoarea de zile mari pe care le-am adus în zestre, că, 
după câte vezi, din pricină că nu le am, nu mă pot duce nicăieri, nici la biserică măcar; iar dacă-mi dai 
bănuții, pe urmă fac tot ce poftești. 

Popa grăi: 

— Aşa să-mi ajute Dumnezeu dacă îi am la mine. Da' uite, îți făgăduiesc că până sâmbătă-ai să-i ai. 

— Las' că ştiu eu cine-mi sunteţi, răspunse Belcolore; de făgăduit, făgăduiţi, marea cu sarea, dar când 
la o adică, nu vă ţineţi niciodată de vorba dată. Crezi c-ai să faci cu mine cum ai făcut cu Biliuzza, pe care 
ai dus-o cu palavre şi care a ajuns o târfă din pricina domniei-tale? Mă jur pe ce-am mai sfânt, cu mine n-o 
să-ți meargă; dacă n-ai banii, mergi de-i adă. 

— Fu bună - zise popa - şi nu mă fă să mă duc până acasă, acu că am avut norocul să te aflu singurică; 
când m-oi întoarce s-ar putea să dau de cineva aicea şi n-am mai fi la largul nostru. Iar altădată nu ştiu, zău, 
de-oi mai avea prilej ca ăsta. 

Femeia îi răspunse: 

— Mă rog! Dacă pofteşti să mergi, atuncea du-te acuma; iar dacă nu, rabdă și taci. 

Popa, dacă văzu că Belcolore nu vrea să-i facă în voie fără de „salvum me fac 
dumnealui ar fi dorit s-o facă „sine custodia”, grăi: 

— Tu nu vrei să mă crezi; de aceea am să-ţi las zălog giubeaua asta sinilie. 

Femeia ridică obrazul şi zise: 

— Asta? Ce plătește o ipingea ca asta? 


58. pe câtă vreme 


Părintele făcu: 

— Cum ce plăteşte? Auzi vorbă. Află c-a fost croită din cel mai scump postav de Flandra şi poate 
chiar mai scump decât îţi închipuiești. Și nu-s nici cincisprezece zile de când i-am dat lui Lotto, cel care 
vinde haine vechi, drept şapte lire-n cap pe ea; şi înc-am dobândit-o ieftin, căci după spusa lui Buglietto, 
care ştii că se pricepe la țesături din astea, am câştigat cinci bani la ea. 

— Aşa? se minună femeia. N-aş fi crezut. la dă-o încoace. 

Preacuviosul, bietul, care şedea cu arcu întins, scoase giubeaua şi i-o dete. Iar dânsa, după ce dintâi o 
împături şi-o puse bine, făcu: 

— Părinte, haide în şopru ăsta, că nimenea nu-l calcă în veci. 

Şi intrară în şopron. Acolo, popă, răsfățând-o cu pupăciuni mai dulci ca mierea şi înrudind-o cu Chris- 

s, se desfată cu ea o bucăţică bună şi apoi, plecând numa-n sutană - de parc-ar fi slujit la nuntă - 
întoarse iar la parohie. 

Acasă însă, cugetând că mucurile de feştile pe care le aduna într-un an din mila credincioşilor nu 
făceau toate laolaltă nici barem două lire, îi păru rău de ce făcuse şi începu să se gândească cum ar putea să 
puie mâna pe haină fără să dea banii. Şi, cum era viclean din fire, găsi numaidecât mijlocul şi izbuti din 


plin. A doua zi fiind sărbătoare, trimise pe băiatul unui vecin de-al lui la monna Belcolore acasă, rugând-o 
să-i dea cu împrumut mojarul cel de piatră, fiindcă poftise la amiaz pe Binguccio del Poggio şi pe Nuto 
Buglietti și-ar fi dorit să facă o zeamă cu mujdei. Femeia i-l trimise. lar popa, pe înserate, anume către 
ceasul când bănuia că Bentivegna del Mazzo cinează cu femeia, îşi chemă diacul şi-i zise: 

— [a mojarul ăsta, du-te cu el la Belcolore şi spune-i: „Zice cuviosul că-ți mulţumeşte pentru el şi că 
te roagă să-i trimiţi giubeaua pe care ţi-a lăsat-o băiatul drept zălog.” 

Diacul luă mojarul şi se duse la femeie, pe care o află la masă cu bărbatul ei, aşa că puse jos mojarul şi 
îi ceru giubeaua, precum îl învățase popa. Belcolore, când auzi una ca asta, dădu să zică oarece, însă 
bărbatul, înciudat, făcu: 

— Te-ai pus să-i iei zălog popii? Măi, ce ţi-aş trage una! Du-te şi dă-i-l iute, bătu-te-ar Dumnezeu de 
proastă; să nu te prind de-acu înainte că nu-i dai tot ce-ţi cere - de-ar fi să-ți ceară şi catârul - că-i vai de 
capul tău. 

Belcolore se sculă bombănind, scoase giubeaua dintr-o ladă şi i-o dădu diacului, zicând: 

— Să-i spui cucerniciei-sale din partea mea că Belcolore se jură pe toți sfinţii să nu-l mai lase în veci 
să bată în mojarul ei, că n-a ştiut să-i facă cinste precum s-ar fi căzut. 

Diacul luă giubeaua şi repetă în faţa popii cuvintele femeii, la care dumnealui, râzând, făcu: 

— Dac-o mai vezi să-i spui că, dacă ea nu-mi dă mojarul, nu-i dau nici eu pilugul. Așa că suntem tot 


Dar ea se supără cu popa şi nu-i vorbi pân' la cules; pe urmă însă, tot speriind-o preacuviosul c-o trimite la 
caznele de veci în gura împielițatului, de frică şi pentru niscaiva must şi câteva castane, se împacă şi nu o 
dată îşi mai făcu de cap cu el. Iar pentru cele cinci lire, popa îi drese tamburina şi-i atârnă un zurgălău, iar 
dumneaei fu mulţumită. 


OVESTEA A TREIA 


Calandrino, Bruno și Buffalmacco încearcă să găsească pe valea râului Mugnone o piatră 
fermecată, căreia îi zice Elitropia. Calandrino își închipuie c-a găsit-o el şi se întoarce acasă încărcat 
de pietre; nevasta îl ocărăște; el, înfuriat, o bate zdravăn și apoi le povestește prietenilor ceea ce ei 


acolo. 
£ Bentivegna crezu că nevastă-sa rostise vorbele acelea mânioasă fiind c-o suduise şi nu le luă în seamă. 

știau mai bine decât dânsul. 

Isprăvindu-se povestea lui Pamfilo - de care doamnele făcură atâta haz, încât poate mai râd și astăzi 
regina îi porunci Elisei să spună mai departe, iar dânsa, care însă râdea de cele povestite, începu astfel: 

— Nu ştiu, plăcute doamne, dac-am să izbutesc să stârnesc tot atâta haz cu istorioara mea, nu mai 
puţin adevărată decât plăcută, pe cât a stârnit Pamfilo cu-a lui; oricum, mă voi căzni s-o fac. 
În orașul nostru, cel veşnic plin de caraghioşi şi obiceiuri felurite, trăia acuma nu de mult un oarecare 


Calandrino, zugrav de felul lui, om cam sărac cu duhul şi cu apucături ciudate; şi Calandrino acesta umbla 
mai toată vremea cu alți doi zugravi, unul pe nume Bruno, iar celălalt Buffalmacco, doi hâtri buni de 
glumă, dar altfel oameni iscusiţi și greu de tras pe sfoară, care se împrieteniseră cu Calandrino pentru că 
adeseori aveau prilejul să petreacă pe socoteala neghiobiei şi-a obiceiurilor lui. Tot pe la vremea aceea 
trăia la Florenţa un tânăr, băiat destoinic foarte şi mare meşter la de toate, viclean şi îndemânatic, pe nume 
Maso del Saggio, care, auzind și el tot soiul de povești despre prostia lui Calandrino, ca să petreacă niţeluș, 
se hotărî să-i joace un renghi ori să-l îmbie a crede mai știe naiba ce minune. Şi într-o bună zi, dând peste 
el din întâmplare în biserica San Giovanni şi, văzându-l cum stă şi cască gura la zugrăvelile şi încrestăturile 
de pe firida care se afla deasupra altarului şi care nu de multă vreme fusese așezată acolo, se chibzui că 
ăsta-i locul şi vremea potrivită ca să-şi atingă țelul. De aceea, după ce dintâi destăinui unui tovarăș cu care 
se afla acolo ce avea de gând să facă, se apropiară amândoi de locul unde Calandrino şedea de unul singur 
şi, prefăcându-se amândoi că nici nu-l bagă în seamă, se apucară să vorbească despre virtuțile ascunse pe 
care le au unele pietre, despre care Maso turuia cu atâta iscusință, de-ai fi jurat că nu-i pe lume giuvaergiu 
mai priceput şi mai destoinic decât el. Calandrino, care trăgea cu urechea, de la o vreme se sculă și, 
pricepând că nu e vorba de nicio taină la mijloc, se dădu binişor pe lângă dânşii, lucru de care Maso se 
bucură nespus. ŞI, fiindcă omul nu se sinchisea de el, ci-i da înainte cu gura, Calandrino îl întrebă pe unde 
s-ar putea găsi asemenea pietre minunate. Maso îi răspunse că cele mai multe se găseau în Berlinzone, 
pământ în ţara bascilor, şi anume într-un sat căruia îi zicea Bengodi, unde viile erau legate cu cârnaţi, iar o 
gâscă te costa un ban, pe care mai primeai şi-o rață pe deasupra; şi mai era acolo un munte întreg de 
parmezan - zicea - răzăluit de-a gata, deasupra căruia şedea un neam de oameni care n-aveau altă treabă 
decât să facă raviolis şi macaroane pe care să le pună la fiert în supa de claponi, iar mai la urmă să le 
azvârle la vale, în jos pe munte, şi ăla de prindea mai multe era mai câştigat; şi-n preajma muntelui curgea 
un râuleţ cu vin, un vin fără pereche în lume și fără strop de apă într-însul. 

— Halal de-așa ţară! se minună Calandrino. Da' cu claponii ăia pe care-i fierb ce se alege? 

Maso îi răspunse: Îi papă bascii. 

Atuncea Calandrino zise: 

— Ai fost vreodată în ţara aceea? 

— Vreodată? Asta-i bună, răspunse Maso. Nu o dată, ci de mii de ori am fost. 

La care Calandrino zise: Şi câte mile-s până acolo? 

— Păi să tot fie cam vreo mie. 

— Care va să zică-i mai departe decât ar fi până-n Abruzzi? 

— Vezi bine, făcu Maso. Oleacă mai depărtișor. 

Calandrino, bietul, sărac cu duhul cum era, văzând că Maso nici nu râde, nici nu clipește barem la 
vorbele acestea, le socoti adevărate şi le dădu crezare cum dai oricărui adevăr care-şi vădește limpede şi 
fără înconjur faţa. De aceea zise: 

— Din păcate e prea departe pentru mine! Dar dac-ar fi mai la îndemână, zău că m-aş duce o dată, cu 
tine împreună, nu de alta, dar să văd şi eu macaroanele cum fac la tumbe şi să mănânc pe săturate. Da' fă 
bine şi spune-mi, pe aicea pe la noi nu se găseşte nicio piatră din alea fermecate? 

La care Maso zise: 

— Ba da şi încă două soiuri cu straşnice virtuţi: un soi îs pietrele alea tari din Settignano și Montisc 
cu care faci făină dacă le pui la moară; d-aia se zice acolo, prin țările alea depărtate, că mila vine de la 
Domnul şi pietrele de moară din Montisci şi Settignano; da' vezi c-aici la noi atâtea pietre d-astea sunt, 
încât îşi pierd din preţ, după cum și la ei îşi pierd din preţ smaraldele, fiindcă p-acolo-s munţi întregi, mai 
mari ca muntele Morello, care scânteiază noaptea de te crucești nu alta. Şi află că de-ar fi vreunul să 


şlefuiască bine, până ce nu sunt găurite, pietrele astea tari, din care se fac pietre de moară, şi să le înşire pe 
o aţă, ar căpăta bani grei pe ele, dacă le-ar duce la sultan. Cât despre celălalt soi de pietre, cărora noi, 
giuvaergiii, le zicem Elitropia, acelea-s nişte pietre cu însușiri şi mai grozave: oricine poartă în sân o 
pietricică d-alea, nu poate fi văzut de nimeni acolo unde nu-i. 

Atuncea Calandrino zise: 

— Măi, ce mai pietre minunate! Da' astea de la urmă pe unde se găsesc? 

Maso îi răspunse că în Mugnone. 

— Şi cum e piatra asta? E mare ori e mică? Şi ce culoare are? îl întrebă Calandrino. 

Maso îi răspunse: 

— Aşa şi-aşa. Sunt unele mai măricele şi altele mai mici. Da! toate-s negricioase. 

Calandrino, care îşi vârâse bine în cap toate amănuntele acestea, se prefăcu atunci că are altă treabă şi, 
despărțindu-se de Maso, se hotărî în sinea lui să caute piatra fermecată, dar nu fără de ştirea lui Bruno şi-a 
lui Buffalmacco la care ţinea îndeosebi. Se puse deci să-i caute, pentru ca fără de zăbavă şi înaintea tuturor 
să se apuce de cercetat și toată dimineaţa şi-o irosi căutându-i. În cele de pe urmă, cam după ceasul 
prânzului, amintindu-şi că lucrau amândoi la mănăstirea maicilor din strada Faenza, deşi arșița era mare, 
lăsându-şi toate treburile, se duse într-un suflet până la dânşii şi, chemându-i, le zise după cum urmează : 

— Fraţilor, dacă-mi daţi crezare, e rost să devenim cei mai bogați bărbați din tot oraşul ăsta ; am auzit 
de la un om vrednic de toată încrederea, c-aicea în Mugnone se află o piatră minunată, pe care, dac-o porți 
la tine, nici dracul nu te vede. De aceea aş zice s-o pornim întru căutarea ei, acum, fără întârziere, ca nu 
care cumva să ne-o ia alţii înainte. Şi-o s-o găsim fără îndoială, fiindcă eu ştiu cam cum arată ; iar după 
ce-om găsi-o, ce alta am putea să facem decât să ne-o vârâm în pungă şi să ne ducem la zarafi - care știți că 
pururi țin pe mese movile de florini şi arginţi - şi să furăm cât om putea. Că nimeni n-are să ne vadă; şi 
într-acest chip ne îmbogățim pe dată câteşitrei, făr' să trebuiască cât e ziua de lungă şi de mare să stăm să 
mâzgălim pereţii, aşa cum face melcul. 

Pe Bruno şi pe Buffalmacco îi pufni râsul în sinea lor când o auziră şi pe asta; dar, uitându-se unul la 
altul, se prefăcură miraţi foarte şi lăudară între ei sfatul lui Calandrino. Totuşi, Buffalmacco îl întrebă să-i 
spuie cum îi zicea pe nume pietrei. Dar Calandrino, bietul, care era cam greu de cap, uitase cum îi zice; de 
aceea îi răspunse: 

— Ce nevoie avem de nume, când ştim ce însușiri ascunde? Eu zic să nu mai pierdem vremea şi să ne 
ducem s-o căutăm. 

— Da” cum e piatra ? zise Bruno. 

— Să vezi, răspunse Calandrino. Sunt unele mai mari şi altele mai mici, dar la culoare toate-s negre, 
de aceea, după socotinţa mea, aş zice să le strângem pe toate cele negre, până ce-om da de ea. Haidem, să 
nu mai pierdem vremea. 

— Ci stăi oleacă, zise Bruno. 

Şi, întorcându-se către Buffalmacco, făcu: 

— Are dreptate Calandrino. Dar nu e vremea acu pentru o treabă ca aceasta, căci soarele e în crucea 
amiezii şi cum răzbeşte în albie usucă toate pietrele; de aceea alea care-s negre în zori, când nu sunt 
dogorite, acum la ceasul ăsta ni s-or părea că-s albe. Ba pe deasupra astăzi, cum e și zi de lucru, trebuie să 
fie tare multă lume în vale la Mugnone şi s-ar putea, văzându-ne, să ghicească ce căutăm acolo şi să se 
apuce şi ceilalți să caute piatra cu pricina; iar de le pică lor în mână, noi pierdem tot şi nu de alta, ci numai 

indcă ne-am grăbit. Eu cred, de vă învoiţi şi voi, că asta-i treabă de făcut în zorii dimineții, că pof 
deosebi mai bine culorile la pietre, şi nu în zi de lucru, ci-n zi de sărbătoare, ca să nu fim văzuţi de nimeni. 

Buffalmacco găsi de bună povaţa lui Bruno şi Calandrino aşijderi; drept care câteşitrei căzură la 
învoială ca în dimineața următoarei duminici să pornească în căutarea pietrei. Calandrino însă îi rugă 
stăruitor să nu care cumva să sufle o vorbă despre asta, căci cel ce îi spusese taina îl juruise s-o păstreze. 


Iar după aceea se apucă să le înșire ce auzise despre ţinutul Bengodi, jurându-se că spune drept. 
Rămași singuri, Bruno şi Buffalmacco se sfătuiră între ei cum să urzească treaba. Calandrino așteptă 
ca pe jăratec ziua de duminică, iar când veni în sfârşit, sculându-se de mânecate, își adună tovarășii şi 
luând-o pe la poarta San Gallo, coborâră în valea râului Mugnone, unde începură câteșitrei să umble în sus 
şi-n jos în căutarea pietrei. Calandrino, ca cel mai avântat, mergea înaintea celorlalți şi, ţopăind când ici 
când colo, cât ce zărea o piatră neagră se năpustea asupra ei şi şi-o vâra în sân. Bruno şi Buffalmacco 
călcau pe urma lui şi adunau şi ei ici una, colo alta. Ci Calandrino, tot strângând, se pomeni nu după mult 
cu sânul plin de pietre; drept care, ridicându-şi poalele cămeşii, care era destul de largă, le prinse bine în 
brâu şi cât ai zice „vai” îşi încărcară şi poala; apoi, nu după multă vreme, făcu și din giubeică o traistă şi o 
umplu și pe aia. Bruno şi Buffalmacco, văzându-l încărcat de pietre, cum se făcuse şi de amiaz, se apucară 
să vorbească precum se înțeleseseră mai dinainte încă, şi ca atare Bruno zise: 

— Da' unde-i Calandrino? 

Buffalmacco, care îl vedea doar bine, acolo la doi paşi de el, se răsuci căutându-l la dreapta şi la stânga 
şi într-un târziu răspunse: 

— Habar n-am unde poate fi. Doar mai înainte era aici. 

La care Bruno zise: 

— Se poate, nu zic ba, dar sunt încredinţat că acu trebuie să fie acasă, unde mănâncă de amiaz şi-n 
schimb pe noi ne lasă aici să ne prostim căutând la pietre. 

— Aşa ne trebuie, zise celălalt. Bine-a făcut că ne-a amăgit şi ne-a lăsat aicea baltă, de vreme ce-am 
fost nătărăi şi l-am crezut ca proştii. Care altul mai neghiob ca noi ar fi putut să creadă c-o piatră cu atari 
virtuți se află tocmai în Mugnone? 

Calandrino, când i-auzi vorbind așa, crezu că în sfârșit dăduse peste piatra cu pricina şi mulțumită 
virtuților ei minunate tovarășii lui nu-l vedeau, deşi se afla sub ochii lor. De aceea, bucurându-se peste 
măsură de norocul care dăduse peste dânsul, fără să spună o vorbă, se hotărî să se întoarcă şi de aceea o luă 
din loc şi se porni spre casă. Văzându-l că se duce, Buffalmacco zise către Bruno: 

— Ce facem, vere? Nu plecăm? 

— Ba hai şi-om merge, zise Bruno, da' jur pe Dumnezeul meu că n-o să-şi bată joc de mine a doua 
oară Calandrino. Şi de mi-ar fi la îndemână, cum mi-a fost toată dimineaţa, ţi l-aş atinge pe la glezne cu 
una din pietrele astea, de şi-ar aduce aminte şi-o lună întreagă de păcăleala ce ne-a tras. 

Şi n-apucă să zică bine că şi înşfacă o piatră şi azvârli cu ea în picioarele lui Calandrino, care simțind 
durerea până în rărunchi, chirci piciorul şi începu să sufle tare, dar fără să se vaite, şi merse mai departe. 

Buffalmacco mi-ţi apucă şi el o piatră din cele adunate şi zise către Bruno: 

— Vezi pietricica asta? Ajunge-l-ar pe Calandrino cât ai clipi, în spinare! 

Şi dându-i drumul îi arse una, dar zdravănă de tot, în şale. Într-acest chip, dintr-una într-alta, tot 
asmuţindu-l de la spate cu pietre, urcară valea şi ajunseră la poarta San Gallo. Acolo, după ce aruncară 
pietroaiele adunate, se opriră oleacă să vorbească cu vameşii de strajă, iar dânșii, aflând despre ce-i vorba, 
se prefăcură a nu-l vedea pe Calandrino şi stricându-se de râs îl lăsară să treacă nestingherit poarta. 
Calandrino nu zăbovi deloc pe drum, ci merse ţintă acasă, la doi paşi de Ungherul Morii. Și atâta de 
prielnică se arătă şotiei soarta, încât în timp ce urca din vale şi străbătu orașul, nimeni nu-l agrăi, cu toate 
că în drum se întâlni cu câțiva oameni, puţini ce-i drept, căci cei mai mulți mâncau de amiaz la ora aceea. 

Ajuns acasă intră înăuntru, aşa încărcat cum se afla. Nevastă-sa, femeie frumoasă şi isteaţă, pe nume 
monna Tessa, se afla din întâmplare tocmai în capul scărilor; şi, înciudată cum era că întârziase atâta, când 

văzu că vine se apucă să-l ocărască, zicând: 
— Bin' că te-aduce dracu acasă! Toţi îs mâncaţi de-amiaz când te trezeşti şi tu să vii. 
Când Calandrino o auzi şi pricepu că-l vede, făcu plin de obidă şi de durere: 
— Lua-te-ar dracu, femeie blestemată! Care va să zică aici erai? M-ai mâncat fript de data asta. Da' 
las! că ţi-oi plăti-o eu cu vârf şi îndesat. 


Şi, după ce urcă şi-şi lepădă povara într-o săliță, sus, se repezi la dânsa şi apucând-o de cosiţe, o 
azvârli pe jos şi începu să-i care la pumni şi la picioare, lovind-o orbește în cap, în şale, pe unde apuca: 
degeaba se ruga femeia cu mâinile împreunate; până ce n-o snopi în bătaie, zdrobindu-i toate oasele şi până 
ce nu-i smulse şi cel din urmă fir de păr, nu se clinti de lângă dânsa. 

Bruno şi Buffalmacco, după ce râseră o bucată cu vameşii porţii San Gallo, porniră agale pe urmele lui 

Calandrino. Şi, ajunşi la poarta casei lui, auziră de jos ce mamă de bătaie îi mai ardea nevesti-si; drept care, 
prefăcându-se că tocmai în clipa aceea pică, strigară după el de jos. Calandrino ieşi la fereastră roşu la faţă, 
năduşit şi frânt de oboseală şi îi rugă să vie sus. Bruno şi Buffalmacco, făcând pe îngrijoraţii, urcară până 
sus la el şi văzură odaia plină de pietre, iar într-un colț pe biata Tessa, care plângea amarnic, cu părul 
răvăşit, cu rochia sfârtecată şi cu obrazul însângerat şi plin de vânătăi; iar într-un alt ungher pe Calandrino 
stând pe un scaun, ca omul frânt de osteneală, cu straiele ca vai de lume şi gâfâind din greu. Şi, după ce 
priviră la ei și-n jur o vreme, grăiră: 

— Ce mai e şi asta? Vrei să zideşti ceva de-ai adunat atâtea pietre? 

lar mai pe urmă adăugară: 

— Da' monna Tessa ce-are? S-ar zice c-ai bătut-o. Ce înseamnă toate astea? 

Calandrino, frânt de povara pietrelor pe care le cărase, de mânia îndrăcită cu care își altoise nevasta și 
de supărare, fiindcă îşi scăpase ca un prost norocul printre degete, nu era în stare să-și adune minţile ca să 
răspundă desluşit. De aceea, văzându-l că tace, Buffalmacco o luă de la capăt zicând: 

— Măi Calandrino, dacă erai mânios din altă pricină pe noi, nu se cădea de fel să ne batjocorești aşa 
cum ne-ai batjocorit, că după ce ne-ai dus cu tine ca să căutăm piatra aia rară, ne-ai lăsat baltă acolo ca pe 
nişte caraghioşi şi te-ai întors fără un cuvânt. Să ştii că păcăleala asta ne-a supărat din cale-afară şi are să 
fie ultima din câte ne-ai mai tras. De bună seamă ultima. 

La vorbele acestea Calandrino răspunse: 

— Fraţilor, nu vă supăraţi, că lucrurile stau altminteri de cum vi le-aţi închipuit voi. Eu, vai şi amar de 
mine, găsisem piatra aceea. Și, ca să fiți încredințaţi că nu mințesc, să ştiţi că atunci când voi tot întrebaţi 
de mine şi mă căutaţi în jur, eu mă aflam acolo, la doi-trei paşi de voi; iar dac-am văzut că plecaţi şi nu mă 
vedeţi, v-am luat-o înainte şi abia adineauri am sosit, puţin înaintea voastră. 

Şi luând-o de la capăt, le povesti de-a fir-a-păr tot ce făcuseră acolo şi ce vorbiseră între ei, arătându-le 
şi vânătăile cu care se alesese pe la călcâie şi pe spinare de pe urma pietrelor azvârlite de dânşii. Pe urmă îi 
dădu înainte zicând: 

— lar când am trecut poarta cu toate pietrele astea în sân, nici pâs nu mi-a zis nimeni, deşi știți şi voi 
bine ce plicticoşi şi urâcioşi sunt vameşii aceia, care vor cu tot dinadinsul să-şi vâre nasu-n tot ce duci. Ba 
pe deasupra m-am întâlnit pe drum şi cu niscaiva prieteni, cari totdeauna m-agrăiesc şi mă poftesc să beau 
cu ei şi totuși n-a fost unul să-mi deie ziua bună, pentru că ei nu mă vedeau. De-aici, când am ajuns acasă, 
împielițata asta de cutră blestemată mi s-a făcut înainte şi m-a văzut; ea singură. Şi nu e de mirare, că, 
precum știți, muierile dezleagă orice farmec și alungă orice însușire din cele câte zac în lucruri. Și tocmai 
când să zic şi eu că-s cel mai norocos bărbat din tot orașul ăsta, m-am pomenit mai oropsit ca orişicare 
altul; de aceea am căptuşit-o de să mă ţie minte şi nu știu, zău, ce mă opreşte să n-o omor pe dată. Afurisit 
să fie ceasul când am văzut-o prima oară şi când mi-a pus picioru-n casă. 

Şi aprinzându-se din nou, fu cât p-aci să sară şi să-i mai ardă o bătaie. Bruno şi Buffalmacco făceau, ai 
naibii, pe mirații și îi dădeau dreptate lui Calandrino, deși în sinea lor abia se stăpâneau să nu pufnească în 

s. Dar, când văzură că se scoală mânios că s-o mai bată o dată, se ridicară şi-l opriră, spunându-i că nu 
ci el era de vină, el care ar fi trebuit să-i spună dinainte să nu i se arate în ziua aceea în față, dacă ştia că 
femeile dezleagă orice farmec; iar dacă Dumnezeu nu-i trimisese gândul ăsta era ori fiindcă soarta lui era 
să nu se norocească, ori fiindcă se gândise să-și înşele tovarășii, pe care ar fi trebuit să-i înştiinţeze de 
norocul care dăduse peste dânsul. Şi după multe alte vorbe, într-un târziu, cu chiu cu vai, îl împăcară cu 


nevasta și plecară de la dânsul, lăsându-l îngândurat în casa plină de pietre. 


OVESTEA A PATRA 


Canonicul din Fiesole iubește o văduvă, căreia nu-i e drag; crezând că se culcă cu dânsa, se 
culcă c-o slujnică de-a ei şi-i prins de episcopul care fusese adus de faţă de către fraţii doamnei. 

Elisa îşi isprăvise povestea, ascultată cu mare plăcere 
regina, întorcându-se către Emilia, îi arătă c-ar fi dorit să spună dânsa mai departe. Emilia începu pe dată: 

— Vrednice doamne, după câte îmi amintesc, în multe din poveştile istorisite până acum s-a dovedit 
cu prisosință ce mult ne bat la cap, pe noi femeile, preoții, călugării şi îndeobște popii; dar, fiindcă în 
legătură cu treaba asta nu e chip să dai de fundul sacului oricât ai povesti, vreau să vă spun și eu o 
istorioară despre un preot, care dorea cu dinadins, cu voia ori fără voia ei, să i se vâre pe sub piele unei 
femei de neam, care, fiind înțeleaptă foarte, îl răsplăti cum merită. 

După cum ştiţi cu toatele, Fiesole, a cărui coastă o poţi vedea de aici, a fost pe vremuri un oraş măreț 
ŞI cu vechime mare, din care pricină a avut întotdeauna un episcop şi îl mai are şi acum. Acolo, în preajma 
catedralei, o văduvă de neam, Piccarda după nume, avea o moşioară a ei şi-o casă nu prea mare; or, fiindcă 
doamna nu era din cale-afară de bogată, îşi petrecea cea mai mare parte a anului în căsuţa aceea, împreună 
cu doi frați de-ai ei, băieți curtenitori şi foarte cumsecade. Şi cum umbla adesea pe la biserica amintită, 
fiind încă foarte tânără, frumoasă şi plăcută, canonicul se îndrăgosti cu atâta patimă de dânsa, încât nu-şi 
mai găsea odihnă nicăieri; şi după câtva timp avu îndrăzneala să se ducă şi să-i destăinuiască singur dorința 
lui, rugând-o să nu se împotrivească iubirii ce-i purta şi să-l iubească şi ea aşa precum o iubea el. 

Era canonicul acesta cam bătrâior de ani, dar tare tânăr la simţire, cutezător, semeţ şi foarte plin de 
sine, cu un fel de a fi dezgustător şi cu apucături greţoase, într-un cuvânt aşa scârbos şi urâcios de felul lui, 
că nimeni nu-l putea înghiţi; și, de-i era cuiva mai nesuferit, apoi doamnei îi era în primul rând, căci dânsa, 


aa a 


doar că nu-l putea înghiți, da-l şi ura cu străşnicie. De aceea, înțeleaptă fiind, îi spuse după cu 


urmează: 

— Că mă iubeşti, părinte, asta ar putea să mă încânte; şi eu trebuie să te iubesc şi bucuros voi face-o; 
ci între iubirea dumitale şi a mea nu trebuie să se întâmple nimica necinstit. Dumneata ești părintele meu 
sufletesc, eşti preot şi te apropii binişor de pragul bătrâneţii, lucruri care trebuie să te îndemne spre 
curăţenie şi spre cinste; pe de altă parte eu nu mai sunt o copilă pe care o prind atare fleacuri, ci sunt o 
văduvă, şi ştii şi dumneata, desigur, cât de cinstită i se cere să fie unei văduve. Să-mi fie cu iertare dar, că-n 
felu-n care vrei domnia-ta eu niciodată nu voi primi să te iubesc şi nici nu vreau ca dumneata să mă iubeşti 
astfel. 

Canonicul, văzând că deocamdată nu putea scoate mai mult de la femeie, nu se arătă mirat şi nici nu se 
dădu bătut, ci cu îndrăzneala lui neruşinată o mai pisă încă de multe ori, şi cu scrisori, și cu solii, și chiar 
cu vorba uneori, când o vedea în biserică. Drept care doamna, socotind purtarea lui din cale-afară de 
neplăcută şi urâtă, se gândi să scape de el plătindu-i după merit, dacă altminteri nu putea; dar nu se 
încumetă să facă nimic până ce nu se sfătui dintâi cu fraţii ei. De aceea, după ce le spuse cum se purta 
canonicul şi ce avea de gând să facă, primind întru aceasta încuviințarea lor, după câteva zile se duse la 
biserică, precum îi era obiceiul. Canonicul, cât ce-o văzu, se duse drept la dânsa şi intră cu ea în vorbă, 
nestingherit, ca de obicei. Femeia, văzându-l că se apropie, îl întâmpină cu surâsul pe buze şi după ce se 
traseră mai la o parte, într-un colţ, şi după ce sfinţia-sa îi spuse iar aceleași lucruri, femeia suspină adânc şi 
zise: 

— Părinte, am auzit de multe ori spunându-se că nu-i cetate, oricât ar fi de întărită, să n-o poţi cuceri, 
dacă te ţii de ea și zi de zi o ataci; şi de adevărul ăsta îmi dau prea bine seama, căci, mi s-a întâmplat chiar 
mie. Atâta te-ai ținut de capul meu cu vorbe dulci, cu gesturi drăgăstoase şi fel de fel de lucruri, încât m-ai 
făcut să renunţ la hotărârea mea şi, fiindcă-ţi sunt așa de dragă, iată-mă gata să-ți fac voia şi să mă culc cu 
dumneata. 

Canonicul, prea bucuros, îi zise: 

— Doamnă, mare mulțumită; la drept vorbind mă şi miram cum de-ai putut atâta vreme să mi te 
împotrivești, căci până acum, cu altele, n-am mai păţit aşa ceva. Ba dimpotrivă, nu o dată mi-am zis în 
sinea mea că dacă femeile ar fi de argint, n-ar face nici doi bani, fiindcă nici una barem nu s-ar împotrivi 
încercării. Dar să lăsăm deoparte asta; spune mai bine când şi cum putem să ne întâlnim. 

Femeia îi răspunse: 

— Părinte dragă, oricând, la orice ceas pofteşti, fiindcă eu n-am bărbat ca să trebuiască să-i dau seama 
de nopțile mele; dar unde, asta nu mai ştiu. 

— Cum aşa? se miră canonicul. De ce nu în casa dumitale? 

Femeia îi răspunse: 

— Părinte, dumneata ştii bine că eu am doi fraţi tineri, care-și aduc acasă, fie că e ziuă ori e noapte, tot 
felul de prieteni şi casa mea nu-i mare; de aceea nu ne putem întâlni la mine decât de-ar fi să nu vorbim şi 
să tăcem ca muţii ori să orbecăim ca orbii pe întuneric; așa s-ar mai putea, nu zic ba, fiindcă ei niciodată nu 
vin la mine în odaie; dar vezi că odaia lor e aşa de aproape de a mea, că nu e chip să spui o vorbă, cât de 
încet ai spune-o, fără să fie auzită. 

Canonicul îi zise atunci: 

— Fie şi-aşa o noapte ori două, până ce m-oi gândi unde-am putea să ne-ntâlnim mai în largul nostru. 

Femeia îi răspunse: 

— Fă cum gândeşti, părinte; eu nu-ţi cer altceva decât să păstrezi bine taina, astfel încât să nu se ştie 
nimica, niciodată. 

Canonicul răspunse: 

— N-ai grijă despre asta, doamnă, şi, dacă poţi, vezi fă ceva să ne întâlnim la noapte. 

— Bine, făcu femeia. 

Şi, după ce îi spuse când şi în ce fel să vie, se despărți de el şi se întoarse acasă. 
Acu, avea femeia noastră o slujnică, nu prea tânără, şi care avea o faţă aşa urâtă şi pocită cum nu s-a 
mai văzut pe lume; nasu-i era turtit, gura strâmbată într-o parte, buzele groase, dinţii mari şi încălecaţi care 
încotro, ba pe deasupra, sărăcuţa, era şi cam saşie şi pururi cu scursori la ochi şi verde-galbenă la faţă, de 
parcă nu la Fiesole, ci drept la Sinigaglia ar fi şezut în timpul verii. Şi peste toate astea mai era și şchioapă 


de-un picior şi damblagită oleacă de-o lature a trupului. Fusese botezată Ciuta; dar, fiindcă era aşa pocită la 
față, toată lumea nu-i mai zicea decât Ciutazza. Cât despre felul ei de-a fi, după ce că era așa de slută, mai 
era şi răutăcioasă. Doamna puse s-o cheme deci tocmai pe Ciuta asta, şi-i zise: 

— Ascultă aici, Ciutazza, dacă la noapte îmi faci un bine, te alegi din parte-mi c-o cămașă de toată 
frumuseţea. 

Ciutazza, când văzu că-i vorba de-o cămașă, răspunse: 

— Doamnă, dacă-mi dai cămaşa, m-arunc şi-n foc, nu altceva. 

— Bine, grăi femeia. Vreau dar ca-n noaptea asta să mi te culci în patul meu cu un bărbat și să-l 
dezmierzi, dar ai de grijă nu cumva să sufli vreun cuvânt, ca nu cumva să te audă fraţii mei care dorm 
alăturea în odaie; pe urmă am să-ţi dau cămaşa. 

La care slujnica răspunse: 

— Dacă-i de lipsă, doamnă, dorm şi cu şase, nu numai cu unul. 

Când se însera, preacuviosul veni acasă la femeie, după porunca dată. Fraţii doamnei, după înțelegerea 
avută cu dânsa, se aflau alături în odaia lor şi sfătuiau ei între ei ca să-i audă popa; drept care el intră tiptil 
şi pe întuneric în odaie, după povaţa doamnei, şi se culcă în pat cu Ciutazza lângă el, pe care doamna o 
învățase tot ce trebuia să facă. Cuvioşia-sa, crezând că stă lângă iubită, cuprinse în braţe pe Ciutazza şi, 
fără a scoate o vorbă, se apucă să o sărute şi ea așijderea pe dânsul; după care popa începu să se desfete cu 
femeia, făcându-se stăpân pe bunurile la care râvnise de atâta amar de vreme. 

După ce mântui cu bine treaba asta, doamna le porunci fraţilor ei să facă dânşii restul, precum se 
înțeleseseră. Fraţii, ieşind tiptil din casă, o luară către piață şi acolo soarta îi ajută mai mult decât 
nădăjduiau; cum era tare cald afară, episcopul pusese să-i caute chiar pe ei, ca să se ducă împreună până la 
ei acasă într-o plimbare şi acolo să bea un păhărel de vin. Dar când văzu că vin spre el, le spuse ce pofteşte 
şi-o luară încetişor spre casă. Acolo, așezându-se într-o grădiniță răcoroasă, plină de torţe aprinse, bău cu 
mare desfătare dintr-un vin bun de-al lor. Tinerii îl lăsară să-şi beie în tihnă vinul şi după aceea îi spuseră: 

— Cuvioşia-ta, de vreme ce-ai binevoit să vii până la noi şi să calci pragul casei noastre în care aveam 
de gând să te poftim chiar noi, ai bunătatea și ne lasă să-ți arătăm ceva. 

Episcopul răspunse că îi ascultă bucuros; atuncea unul dintre frați punând mâna pe-o torță şi 
aşezându-se înainte, o luă cu toţi ceilalți pe urme, în frunte cu episcopul, către odaia unde preacuviosul 
canonic îşi petrecea cu slujnica. 

Grăbit s-ajungă cât mai iute, popa încălecase grabnic şi, până a nu da peste el episcopul cu toți ceilalți, 
el călărise la mai bine de trei leghe încheiate; drept care acu trudit săracul, se odihnea cu Ciuta în braţe, cu 
toată zăpuşeala care domnea în odaie. Tânărul, după ce intră cu torţa aprinsă în mină, i-l arătă episcopului 
pe canonic, care dormea cu slujnica în braţe. Între acestea, dumnealui trezindu-se din somn şi dând cu ochii 
de lumină şi de toți oamenii aceia care şedeau în jurul lui, vâri capul sub plapumă înfricoşat şi rușinat. 
Episcopul îi azvârli cuvinte de ocară şi îl sili să-şi scoată capul din aşternut şi să se uite cu cine se culcase. 
Canonicul, când pricepu păcăleala doamnei, pe de o parte de ciudă, iar pe de alta de rușine, prinse a se 
văieta ca cel mai mâhnit om din toată lumea asta. Şi, după ce se îmbrăcă, la porunca episcopului fu trimis 
sub pază bună acasă, ca să se pocăiască acolo cu strașnice canoane de răul săvârşit. 

Pe urmă preasfinția-sa dori să ştie cum anume se întâmplaseră acestea și cum de popa se culcase 
tocmai cu slujnica Ciutazza. Fraţii doamnei îi povestiră împrejurarea de la capăt, iar dânsul, auzind aşa, o 
lăudă mult pe femeie și așijderi şi pe fraţii ei, care ştiuseră să deie răsplata cuvenită popii, fără să-și spurce 
mâinile cu sânge preoţesc. 

Episcopul îl sili pe popă să-şi plângă patruzeci de zile la şir păcatul săvârşit; dar ciuda îl sili să 

plângă mai mult de patruzeci şi nouă, pe lângă faptul că mult timp nu mai putu ieși pe stradă fără să nu fie 
arătat cu degetul de toți ștrengarii, care strigau pe urma lui: „Uite-l pe ăla care s-a culcat cu Ciutazza!”, 
treabă ce-l supăra aşa de tare pe canonic, încât era mai-mai să-și piarză mințile, sărmanul. lată dar în ce 
chip femeia aceea iscusită se descotorosi de obraznicul de popă, iar sluta de Ciutazza se alese c-o cămașă și 


cu o noapte fericită. 


Y 


VI OVESTEA A CINCEA 


Trei tineri îi trag izmenele unui judecător venit la Florența din provincia Le Marche, în timp ce el, 
din jiltul lui, ținea județ la pricini. 


Emilia îşi isprăvise povestea şi văduva cu pricina fusese îndeobşte lăudată, când regina, privind către 
Filostrato, îi spuse: 

— E rândul tău acum. 

Filostrato răspunse că-i gata şi începu astfel: 

— Plăcute doamne, tânărul pe care l-a amintit adineaori Elisa, Maso del Saggio adică, mă îndeamnă să 
renunţ la istorioara pe care aveam de gând să v-o spun, pentru a istorisi în schimb o altă povestire, în care e 
vorba despre el şi câțiva prieteni de-ai lui; şi chiar dacă povestea asta e oarecum mai deşucheată, fiindcă se 
spun în ea o seamă de cuvinte pe care voi, femeile, vă ruşinaţi să le rostiți, eu totuși am s-o spun, fiind 
peste fire de hazlie. 

După cum ştiţi şi dumneavoastră, în oraşul nostru se pripăşesc destul de des guvernatori veniți din Le 
Marche, de obicei oameni lipsiţi de orice îndrăzneală, nişte calici care duc o viaţă aşa de mizerabilă şi atât 
de strâmtorată, încât orişice faptă de-a lor pare că nu-i decât cărpănoșie; și, fiindcă sunt cu toţii din fire 
nişte puchinoși şi nişte zgârie-brânză, aduc cu ei juzi și notari de care ai zice mai curând că vin de la 
coarnele plugului sau drept de la vreo cizmărie decât din şcolile de legi. Or, într-un rând, unul din ei, care 
venise ca primar, adusese după sine, printre mulţi alţi judecători, pe unul ce-şi zicea pe nume messer 
Nicola da San Lepidio şi care arăta mai degrabă a tinichigiu decât a altceva; şi printre ceilalți juzi el fu ales 
să dea judeţ la pricinile cu omor. Or, cum adeseori se întâmplă ca oamenii, deşi n-au treabă, să meargă pe 
la tribunal doar ca să caşte gura, Maso del Saggio într-o zi, căutând pe un prieten de-al lui, trecu şi el pe 
acolo; şi dând din întâmplare cu ochii de messer Nicola, cum chipul lui de nătărău i se păru nou în oraş, se 
apucă să-l cerceteze din cap până în picioare. Văzu deci, ca atare, blănița unsă şi jegoasă ce-i căptuşea 
scufia, peana şi călimara ce-i atârnau la brâu, pulpanele cămeşii ce-i spânzurau de sub giubeică, precum şi 
alte multe lucruri ce nu le vezi la oamenii cei puşi la rând și-s îngrijiţi; dar printre toate acestea mai văzu 

a care, după părerea lui, le punea vârf la celelalte şi anume o pereche de izmene, pe care - cu 
judecătorul şedea pe scaun şi hainele i se crăpau în faţă, fiindcă erau prea strâmte - avu prilejul să le 
cerceteze în voie şi să vază că fundul lor îi ajungea aproape până la pulpe. De aceea nu mai pierdu vremea 
uitându-se la ele, ci, părăsind gândul cu care intrase în tribunal, se apucă să caute doi prieteni buni de-ai lui, 
unul pe nume Ribi, iar celălalt Matteuzzo, la fel de năzdrăvani şi de poznaşi ca el, şi după ce-i găsi le 


spuse: 

— Băieți, dacă vi-s drag, veniţi cu mine până aici, la Casa judecății şi-am să v-arăt o nătăfleață cum 
n-aţi văzut de când sunteți. 

Şi ducându-se cu ei la tribunal, le arătă pe jude şi izmenele lui. Flăcăii încă de departe se puseră pe râs 
văzându-l; şi apropiindu-se de podiumul pe care sta judecătorul, văzură că era ușor să te strecori sub el şi 
că podeaua peste care îşi sprijinea picioarele avea o gaură la mijloc, prin care ai fi putut să treci fără prea 
mare greutate mâna cu braţ cu tot. Văzând aşa, Maso făcu: 

— Băieți, haideţi să-i tragem izmenele de tot, că doar nu-i lucru mare. 

Tovarășii lui Maso se lămuriră iute cam cum trebuia făcută treaba, aşa că puseră la cale ce aveau să 
facă şi să zică şi-a doua zi de dimineaţă se întoarseră la tribunal şi aflară sala înţesată de lume. Matteuzzo, 
fără să-l vadă nimeni, se strecură sub podium şi merse drept la locul unde-şi ținea judecătorul picioarele pe 
scândură. Maso se trase lângă jude şi apucându-l de giubeică - în timp ce Ribi îl trăgea şi el de partea 
cealaltă - prinse a striga: 

— Messere, ascultă aici, messere! Te rog ca pe unul Dumnezeu, pune-l iute pe pungașul ăsta, până n-o 
şterge el de-aici, să-mi dea înapoi perechea de încălțări ce mi-a furat-o şi-acu tăgăduieşte, deşi nu-i nicio 
lună de când l-am prins chiar eu că le dădea la pingelit. 

Ribi pe de altă parte striga şi el în gura mare: 

— Nu-l asculta, messere, că minte, puşlamaua; mă învinuieşte pe mine că i-am furat ciubotele, pe care 
le am de atâta vreme, numai fiindcă m-am dus la el să-i cer să-mi dea înapoi un cufăr pe care mi l-a 
şterpelit. Şi, dacă nu mă crezi, pot să-ţi aduc și martori, pe Trecca aia din vecini, pe Grassa care vinde maţe 
şi pe-o măturătoare care adună gunoiul de către Santa Maria până la Verzaia şi care l-a văzut când se 
întorcea din sat. 

Dar Maso nu-l lăsă să spuie, ci se vârî în vorba lui strigând, iar Ribi și mai tare. Şi în timp ce judele, în 
picioare, se tot trăgea spre ei ca să-i audă desluşit, Matteuzzo se folosi de acest prilej şi vârând mâna prin 
podea, prinse izmenele de fund și i le trase în jos. Izmenele alunecară cât ai clipi din ochi, căci judecătorul 
era slăbuţ şi tare deşelat. Iar el, simțind că-i lunecă, şi neștiind ce se întâmplă, dădu să-şi tragă hainele ca să 
se acopere în faţă şi să se aşeze, însă Maso şi Ribi, care îl trăgeau zdravăn, ţineau de el zbierând de zor: 

— Mă faci de râs, messere, dacă nu vrei să-mi faci dreptate și să m-asculți, ci te gătești să pleci 
într-altă parte; că doar pentru un fleac ca ăsta nu-i obiceiul pe la noi să se întocmească scripte. 

Şi tot zicând aşa, atâta mi ţi-l traseră de poalele giubeicii, până ce tot norodul care se afla de față văzu 
că-i fără de izmene. Matteuzzo, după ce tinu de ele, până la urmă i le lăsă şi ieşind de sub podium, plecă 
fără să-l vază nimeni. Iar Ribi, socotind că e de ajuns atât, făcu: 

— Mă Jur pe legea mea c-am să mă plâng la primărie. 

Iar pe de altă parte Maso, lăsându-l de giubeică, zise: 

— Ba nu, eu nu mă las nici mort şi-atât am să umblu p-aicea, pân-am să te aflu o dată şi-o dată mai la 
largul dumitale decât azi dimineaţă. 

Şi zicând astfel, o luară care încotro cât îi ţineau picioarele. Judecătorul, după ce-şi trase izmenele sub 
ochii tuturor, de parcă chiar în clipa aceea s-ar fi sculat din somn, băgând de seamă abia atuncea pozna, 
întrebă unde plecaseră cei doi de se sfădeau pentru încălțări şi cufăr; iar când văzu că nu-i găseşte, se apucă 
să înjure pe maţele lui Dumnezeu cum că dorea morțiş să ştie de-i obiceiul la Florenţa să tragi izmenele la 
juzi când stau în jilţul judecății. 

Primarul pe de altă parte, când auzi şi el isprava, făcu un tărăboi cumplit; dar, după ce niscaiva priete 
îi desluşiră că întâmplarea avea un tâlc şi că prin ea cei din Florenţa îi dovedeau că ştiu cu toții că adusese 
în loc de juzi nişte neghiobi, ca să-i plătească cât mai ieftin, tăcu chitic şi pozna rămase fără de urmări. 


“OVESTEA A ŞASEA 


Bruno şi Buffalmacco îi fură un porc lui Calandrino; ca să găsească hoţul, îl pun să facă o încer- 
care cu acadele de ghimber şi vin din cela dulce și-i dau şi lui două acadele, amare înăuntru, 
amestecate cu aloi; hoţul se arată a fi chiar el, drept care e nevoit să deie prietenilor săi două perechi 
de claponi grași, ca să nu-l spună nevestei lui. 


sl, 

Abia se isprăvi povestea lui Filostrato, de care se râsese zdravăn, când regina îi porunci Filomenei să 
spună mai departe şi dânsa începu: 

— Graţioase doamne, după cum numele lui Maso l-a îndemnat pe Filostrato să vă spună povestea pe 
care aţi ascultat-o, tot aşa numele lui Calandrino și al tovarășilor săi, de care s-a mai pomenit aicea, mă 
îndeamnă şi pe mine să vă povestesc o istorioară, ce trag nădejde să vă placă. 

Nu cred c-ar fi nevoie să mai spun şi eu cine e Calandrino, Bruno şi Buffalmacco, fiindcă îi cunoaşteţi 
dinainte; de aceea, trecând mai departe, spun că numitul Calandrino avea o moşioară, nu prea departe de 
Florenţa, pe care o primise în zestre de la nevasta lui, şi printre celelalte bunuri pe care i se aducea moşia 
se afla şi câte un porc cu care se alegea în fiecare an.; şi, fiindcă aşa se obişnuise, în luna lui decembrie 
mergea la ţară cu nevasta şi acolo tăia porcul şi-apoi îl punea la sărat. Or, într-un an se întâmplă ca, fiind 
nevastă-sa bolnavă, Calandrino să meargă singur la tăiatul porcului. Bruno şi Buffalmacco, prinzând de 
veste treaba asta, se duseră şi ei la un bun prieten de al lor, un popă care era vecin cu Calandrino, să 
petreacă acolo vreo trei sau patru zile. Calandrino, care tăiase porcul în dimineaţa zilei în care ei sosiseră, 
văzându-i pe amândoi cu popa, îi chemă şi le zise: 

— Bine-aţi venit, măi fraților! Ia haideţi să vedeţi ce gospodar sunt eu! 

Şi, ducându-i în casă, le arătă porcul tăiat. Bruno şi Buffalmacco găsiră porcul straşnic și pricepură din 
spusele lui Calandrino că avea de gând să-l puie la sare pentru ai lui. Atuncea Bruno zise: 

— Măi, da' mare prost mai eşti! Vinde-l mai bine şi de bani ne-om bucura împreună, iar Tessei n-ai 
decât să-i spui că ţi l-au şterpelit. 

Calandrino zise: 

— Nici gând; întâi că nu m-ar crede şi-apoi m-ar da afară din casă. Nu v-amestecaţi în treburile mele, 
că şi-aşa nu v-ascult. 

Degeaba se căzniră flăcăii să-l convingă, căci tot n-o scoaseră la cap. Calandrino îi pofti la cină c 
jumătate de gură, drept care dânşii nu primiră, şi-apoi plecară de la el. Pe drum Bruno făcu: 
— Ce-ar fi să-i furăm porcul la noapte, hai? Ce zici? 

— Dar cum naiba am putea-o face? întrebă Buffalmacco. 

— Lasă că ştiu eu, zise Bruno. Numai de nu i-ar schimba locul. 


— Dacă-i aşa, hai să-l furăm, răspunse Buffalmacco. De ce adică să n-o facem? Și-om trage apoi un 
chef cu popa, de să ne meargă vestea! 
Părintele se învoi bun bucuros la furt şi atuncea Bruno zise: 
— La treaba asta e de lipsă nițică dibăcie. Tu, Buffalmacco, ştii doar bine ce cărpănos e Calandrino şi 
cât de bucuros se îmbată când e să nu plătească el. Haide să-l ducem la o crâşmă; popa să se prefacă numai 
că ne cinsteşte pe toţi trei şi să nu-l lase să plătească nimic pe Calandrino. O să se îmbete turtă şi-o să-l 
putem fura în voie, că nu e decât el acasă. 
Făcură, dar, întocmai precum spusese Bruno. 
Calandrino, văzând că popa nu lasă pe nimeni să plătească, se apucă să beie zdravăn şi, deşi nu-i 
trebuia prea mult ca să se ameţească, bău până nu mai putu. Şi, cum era noapte târzie când se întoarse 
acasă, nu mai pofti nimic de cină, intră şi se trânti pe pat, lăsând ușa deschisă, deşi era încredinţat c-o 
încuiase cu zăvorul. Bruno cu Buffalmacco se duseră împreună cu popa să cineze; şi, după ce mâncară bine, 
luară cu ei niscaiva scule, ca să se poată strecura la Calandrino în casă pe unde dibuise Bruno că-i locul 
potrivit şi se porniră într-acolo. Ci aflând uşa descuiată, intrară înăuntru şi, luând porcul din cui îl duseră la 
popă acasă, unde îl dosiră bine, iar pe urmă se culcară. 
A doua zi de dimineaţă Calandrino se sculă, de astă dată treaz la minte, şi cât se coborî văzu că porcul 
nu-i în cui şi uşa e deschisă; drept care, după ce întrebă pe unul şi pe altul dacă nu ştiu cumva cine îi furase 
porcul, văzând că nu-i chip să-l găsească, se apucă să facă un tărăboi cumplit, jelindu-se în gura mare că 
cineva îi furase porcul. Bruno şi Buffalmacco, sculându-se şi ei, se duseră la Calandrino să vadă ce mai 
zice. Calandrino, cât ce dădu cu ochii de ei, îi chemă cu lacrimile în ochi şi le spuse: 
— Vai, fraților, mi-au furat porcul. 


Bruno se apropie de el şi-i zise pe şoptite: 
— Mare minune, zău aşa, c-ai fost şi tu înțelept o dată! 
La care Calandrino zise: 
— Nu mint. Mi l-au furat. De-adevăratelea v-o spun. 
— Aşa, aşa, făcu celălalt; strigă cât poţi, ca să te creadă. 
Calandrino, bietul, striga din ce în ce mai tare, zicând: 
— A naibii treabă! Nu mint, pricepe o dată. Mi l-au furat de-a binelea. 
Dar Bruno îi dă înainte: 
— Zi numai, zi; aşa şi trebuie. Strigă cât poţi în gura mare, ca să te creadă că spui drept. 
— Pe legea mea, mă scoţi din fire, răspunse Calandrino. Nu vrei să crezi şi pace; să mă trăsnească 
Dumnezeu dacă te mint. Mi l-au furat. 
Atunci Bruno zise: 
— Cum dracu? Nu pricep. Ieri încă l-am văzut aicea. Doar n-oi fi vrând să cred că peste noapte a 
zburat. 
— Aşa cum îţi spun, răspunse Calandrino. 
— E oare cu putință? se minună celălalt. 
— Vezi bine, zise Calandrino. Aşa e, cum îţi spun. Am rămas de pagubă şi nu ştiu cum să mă întorc 
acasă; nevastă-mea n-o să mă creadă şi, chiar dacă m-ar crede n-o să mai am zi bună cu ea un an de zile. 
Atuncea Bruno zise: 
— Dacă-i aşa, pe legea mea, i-o mârşăvie treaba asta dar, Calandrino, tu ştii bine că ieri te-am învăţat 
chiar eu să născoceşti povestea şi n-aş vrea să-ți baţi joc acuma de noi şi de nevastă-ta. 

Calandrino prinse a zbiera şi zise: 
— De ce mă scoţi din fire şi mă îndemni să înjur de Dumnezeu și sfinţi? Îţi spun şi iar îţi spun că 
mi-au furat porcul azi-noapte. 

Atunci grăi şi Buffalmacco: 

— Dacă-i aşa, trebuie să-aflăm, dac-om putea, un mijloc ca să-l găsim neapărat. 


— Ce mijloc am putea găsi? întrebă Calandrino. 

La care Buffalmacco zise: 

— Apăi de bună seamă că n-a venit din India, acela de ţi l-a furat. Hoţul trebuie să fie unul dintre 
vecinii tăi. Şi dacă tu poţi să-i aduni, eu ştiu să fac o încercare, aia cu pâinea şi cu brânza, şi cât ai zice 
„vai” îl şi găsim pe hot. 

— Ţi-ai găsit! făcu Bruno. Crezi c-o să poţi să-i duci pe ăştia cu pâinea şi cu brânza? Sunt încredinţat 
că unul din ei a furat porcul şi n-o să vrea nimeni să vie, fiindcă o să-şi deie seama de ce îi chemăm aşa pe 
toţi. 

— Ce-i de făcut atunci? întrebă Buffalmacco. 

— Eu cred, răspunse Bruno, că încercarea asta ar fi mai bine dac-am face-o cu acadele de ghimber şi 
cu vin din cela dulce, la care să-i poftim să beie. N-o să le treacă prin minte că vrem să-i încercăm şi vor 
veni de bună seamă; că doar putem sfinți şi acadelele la fel de bine ca pâinea şi ca brânza. 

— Aşa e, bine zici, făcu Buffalmacco. Ce spui de asta, Calandrino? Să încercăm? 

— De bună seamă, răspunse Calandrino. Ba chiar vă rog s-o faceţi, că, dacă aș şti măcar pe mâna cui a 
încăput, m-aş simți oarecum mai mângâiat. 

— Atunci haidem, zise Bruno. Dacă-mi dai bani, sunt gata să mă duc până la Florenţa, s-aduc de acolo 
ce ne trebuie. 

Calandrino avea la el vreo patruzeci de sfanţi, pe care îi dădu pe toți. Bruno plecă dar la Florenţa, la un 
spițer, prieten de-al lui, şi cumpără ca la vreo litră de acadele de ghimber; pe urmă puse pe spiţer să-i facă 
două de-alea amare, să le amestece înăuntru cu zeamă proaspătă de aloi! și la sfârşit să le îmbrace în 
zahăr, ca pe celelalte; şi, ca să nu le încurce ori să le piardă, le făcu la amândouă câte un semn, după care 
putea ușor să le recunoască. Pe urmă, după ce mai cumpără şi-o damigeana cu vin dulce, se întoarse în sat 
la Calandrino şi-i zise: 

— Mâine dimineaţă să-i pofteşti la un pahar de vin pe cei ce-i bănuieşti; e zi de sărbătoare şi vor veni 
bucuroși; iar Buffalmacco şi cu mine la noapte om sfinţi acadelele şi mâine dimineaţă le-om aduce acasă. 
Mai mult: de dragul tău am să-i îmbii chiar eu pe oameni să ia şi să mănânce și tot eu am să le vorbesc şi 
am să fac ce-i de făcut. 

Calandrino făcu precum îl învățase. Drept care a doua zi, în jurul ulmului din fața bisericii se adunară 
o ceată întreagă de ţărani şi de tineri florentini care se aflau la ţară. Bruno şi Buffalmacco veniră cu cutia 
de acadele și cu vinul şi, după ce așezară pe cei de față în cerc, Bruno prinse a vorbi şi zise: 

— Domnilor, trebuie să vă spun de ce v-am adunat aici, ca nu cumva la urmă să fiu eu vinovatul, dacă 
s-ar întâmpla ceva ce nu v-ar fi pe plac. Lui Calandrino aici de faţă i s-a furat ieri noapte un porc şi nu se 
ştie cine-i hoţul; or, fiindcă el de bună seamă se află printre noi, ca să-l putem găsi, Calandrino vă poftește 
să luaţi din acadelele astea, fieştecare câte una şi după ele să beţi vin. Şi-i bine să ştiţi de pe acuma că hoţul 
n-o să fie în stare să înghită acadeaua, căci o să-i pară mai amară ca fierea şi-o s-o scuipe; de aceea, ca să 
n-aibă a pătimi ruşinea asta aicea în văzul tuturor, cred c-ar fi mai bine să se mărturisească popii şi eu sunt 
gata să mă las de orice încercare. 


61 Aloe, s. f. Nume dat mai multor specii de plante exotice decorative, din familia liliaceelor, cu flori mari, galbene sau roșii, dispuse în spice, 
şi cu frunze cărnoase care conțin un suc folosit în farmacie (Aloe). Substanţă solidă cu miros plăcut şi cu gust amar, extrasă din frunzele unor 
specii de aloe și folosită în farmacie; sabur. 

Toţi cei de față se învoiră bucuroşi să mănânce acadelele. Drept care Bruno, după ce-i aşeză la rân 
şi-l puse şi pe Calandrino să şadă în şir cu ei, o luă de la un capăt şi începu să împartă fieştecăruia 
acadeaua. 

Ajuns în dreptul lui Calandrino, luă una din acelea amare şi i-o aşeză în palmă. Calandrino şi-o azvârli 
degrabă în gură şi începu să mestece: cât ce-i ajunse însă pe limbă gustul de aloi, nemaiputând răbda 
amăreala, scuipă pe dată acadeaua. Toţi se uitau unul la altul să vadă care scuipă, şi-n timp ce Bruno 
împărțea de zor la acadele, făcându-se că nu ia în seamă la ce se întâmplă în jurul lui, se auzi din spate un 
glas: 

— Ce-i asta, Calandrino? 

Bruno se întoarse iute şi, când văzu pe Calandrino scuipându-şi acadeaua, făcu: 

— Ia staţi niţel; poate a scuipat din alte pricini. Mai ține una, Calandrino. 

Şi luând şi-a doua acadea, i-o puse el în gură şi pe urmă îşi văzu de treabă până sfârşi de împărțit. 
Prima ca prima, dar a doua i se păru și mai amară bietului Calandrino; totuşi, fiindcă îi era ruşine s-o 
scuipe şi pe asta, o mestecă o vreme în gură și într-acestea începu să slobozească nişte lacrimi mari cât 
nişte alune; şi până mai la urmă, nemaiputând răbda, scuipă şi-a doua acadea, precum făcuse şi cu prima, 
între acestea Buffalmacco cu Bruno dimpreună dădeau oamenilor să beie. Când îl văzu însă pe bietul 
Calandrino c-o scuipă şi pe cea de-a doua, se alăturară celorlalți şi toată lumea zise că fără îndoială 
Calandrino îşi furase singur porcul, iar unii dintre cei de față îl şi certau cu asprime. Dar, după ce plecară 
ceilalți și Calandrino rămase cu Buffalmacco şi cu Bruno, acesta de pe urmă zise: 

— Puteam să jur că l-ai vândut şi că pe noi ne-ai dus cu vorba, zicând că ţi l-au şterpelit, ca nu cumva, 
Doamne fereşte, să ne cinsteşti şi tu o dată cu un pahar de vin din banii ce i-ai luat pe el. 

Calandrino, care nu scuipase încă bine amărăciunea de aloi, se apucă să jure că nu vânduse porcul. Dar 
Buffalmacco zise: 

— Hai, vere, spune drept: cât ai primit pe el? Ai luat barem şase florini? 

Calandrino, când o auzi şi p-asta, se luă cu mâinile de cap. Atuncea Bruno îi spuse: 

— Ascultă aicea, Calandrino: unul din cei care a mâncat şi a băut cu noi ne-a spus că ai pe aici prin 
apropiere o fetișcană, o ţiitoare, căreia îi dai toţi banii pe care îi pui deoparte şi că e încredinţat că ei i-ai 
trimis porcul. Zi de-ăştia-mi eşti? Ai învăţat să tragi lumea pe sfoară, hai? Deunăzi ne-ai pornit pe valea 
râului Mugnone ca să culegem pietre negre și, după ce ne-ai pus la treabă, ne-ai lăsat baltă acolo şi te-ai 
întors de unul singur. lar după aceea mai vroiai să te şi credem c-ai găsit-o. Acu, la fel ca atunci, te juri şi 
vrei cu dinadins să ne încredinţezi că porcul, pe care ori că l-ai vândut, ori că l-ai dăruit, ți l-au furat vecinii. 
Da' vezi că noi ne-am obişnuit cu renghiurile tale şi le cunoaștem pe de rost, aşa că nu ne mai poţi duce. De 
aceea, ca să-ți spunem drept, află că ne-am căznit destul cu sfinţirea acadelelor şi ca atare ori ne dai două 
perechi de claponi graşi, ori, dacă nu, îi spunem Tessei toată povestea de la capăt. 

Calandrino, văzând că nu-i crezut şi socotind că-i de prisos să-și mai sporească amărăciunea şi cu 
blestemele nevestii, n-avu ce să mai facă şi le dădu claponii, pe care ei, după ce întâi sărară bine porcul, îl 
luară cu ei la Florenţa, lăsându-l pe bietul Calandrino cu paguba şi cu ruşinea. 


OVESTEA A ȘAPTEA 


Un student iubeşte o văduvă: femeia, îndrăgostită fiind de altul, îl lasă o noapte întreagă să stea 
în zăpadă şi s-o aştepte; studentul află şi el mijlocul de-a se răzbuna și-o lasă pe femeie să şadă goală o 
zi întreagă în toiul verii pe un turn, în bătaia soarelui şi în voia muștelor şi-a tăunilor. 

Mult haz făcură doamnele de bietul Calandrino și poate încă ar mai fi râs, de nu le-ar fi fost milă 
văzând că până mai la urmă fu păgubit şi de claponi, pe lângă că pierduse porcul. Dar când povestea se 
sfârşi, regina îi porunci Pampineei să spună mai departe şi dânsa începu pe dată: 

— Preaiubite doamne, se întâmplă adeseori ca viclenia însăşi să-şi bată joc de viclenie; de aceea nu-i 
lucru cuminte să afli desfătare în a-i batjocori pe ceilalți. Până acuma am râs destul de toate păcălelile care 
ne-au fost istorisite, dar nimeni n-a vorbit de nicio răzbunare; tocmai de aceea eu vreau să stârnesc puţină 
milă în inimile dumneavoastră pentru răsplata dreaptă cu care s-a ales o văduvă din oraşul nostru, care a 
plătit aproape cu viaţa renghiul jucat unui student. Şi cred că-i spre folosul vostru să-mi ascultați povestea, 
căci din cuprinsul ei veți învăţa să vă feriți a-i păcăli pe ceilalți, dând în atare chip dovadă de multă 
înțelepciune. 

Trăia pe vremuri la Florenţa - și nu sunt prea mulţi ani de atunci - o tânără, frumoasă la trup, dar 
trufașă la suflet, copilă de neam mare, pe care Dumnezeu o dăruise din belșug cu toate bunurile firii; şi 
tânăra aceasta, Elena după nume, rămânând văduvă de bărbat, nu mai vroi cu nici un chip să se mărite a 
doua oară, fiindcă se îndrăgostise de un tinerel frumos şi cu mult vino-ncoace, pe care chiar ea însăși și-l 
alesese după plac; de aceea, nefiind stingherită de nici un alt bărbat, petrecea clipe minunate alături de 
iubitul ei, cu care se întâlnea adesea, prin mijlocirea unei slujnice în care se încredea orbeşte. Or, tocmai pe 
la vremea aceea se întâmplă ca un alt tânăr, pe nume Rinieri, un nobil din oraşul nostru, care studiase multă 
vreme la Paris - nu ca să-şi vândă știința pe bani, cum fac mulți alții, ci ca să afle rosturile şi firea ascunsă a 
lucrurilor (obicei ce-i prinde de minune pe nobili) - se întâmplă, zic, să se întoarcă acasă, la Florenţa, unde 
începu să ducă o viaţă de om cu scaun la cap, cinstit de toată lumea, atât pentru noblețea lui, cât şi pentru 
învățătura multă ce-o dobândise de prin cărți. Dar, fiindcă adeseori pe oamenii care cunosc mai cu temei 
adâncul firii iubirea îi prinde în mreje mult mai uşor decât pe ceilalți, Rinieri se lăsă și el cuprins de patima 
iubirii, căci într-o bună zi, mergând la o petrecere, doamna de care aminteam 1 se arătă îmbrăcată în negru, 
după obiceiul văduvelor, şi, după socotinţa lui, atât de plină de gingășie, de farmec şi de frumuseţe, încât 
nu-şi aminti să fi văzut vreodată femeie mai frumoasă; de aceea își zise în sinea lui că cel căruia Domnul 
avea să-i hărăzească darul de-a o cuprinde goală în braţe, putea pe drept cuvânt să-şi zică fericit. Privind-o 
dară pe ascuns şi cunoscând că nu e chip să dobândeşti fără de trudă un lucru mare şi de preţ, se hotărî cu 
dinadins să facă tot ce-i stă în putere ca să-i câștige prietenia, astfel încât pe urmă, prin mijlocirea prieteniei, 
să-i dobândească şi iubirea şi prin iubire să ajungă a-şi molcomi dorinţele. Doamna, ce n-avea obiceiul 
să-şi țină ochii în pământ, ci, înfumurată cum era, îi învârtea cu tâlc la dreapta şi la stânga şi cunoştea pe 
dată pe cei care o priveau ca pe-un cireş ce dă în pârg, văzu cum se uita Rinieri la ea şi în sinea ei îşi zise 
chicotind: „Pre cât se pare, n-am venit degeaba la petrecere, căci dacă nu mă înşel am prins de nas un 
papă-lapte”. Şi astfel începu să-l măsoare din când în când cu coada ochiului, trudind să-i dovedească 
tânărului că-l băgase și ea în seamă, căci dumneaei credea că pe cât creşte numărul celor răpuși şi prinşi în 

t de farmecele ei, pe atâta își sporeşte şi preţul frumuseţii, și mai cu seamă în ochii aceluia căruia i- 
dăduse în dar cu dragostea ei dimpreună. 

Aşa stând lucrurile deci, studentul cel cu multă carte lăsă deoparte cugetările filozofice şi începu să se 
gândească numai la draga lui; de aceea, închipuindu-şi că s-ar putea să-i placă şi el, după ce află unde 
şedea, se apucă să se învârtească prin faţa casei ei cu câte o pricină sau alta. Doamna, care, precum 


spuneam, afla în treaba asta prilej de vană înfumurare, îi dovedi că-i bucuroasă să-l vază în preajma ei; din 
care pricină studentul, după ce află mijlocul de a-i cunoaște servitoarea, îi spuse c-o iubeşte pe doamna şi-o 
rugă să facă astfel, încât să dobândească de la dânsa bunăvoință pentru dânsul. Slujnica îi făgădui cu 
uşurinţă şi pe urmă îi povesti totul stăpânei, care o ascultă râzând cu lacrimi şi apoi făcu: 

— Care va să zică tocma aici trebuia să-şi piardă capul pe care l-a adus tobă de carte de la Paris! Mă 
rog, să-i dăm ce caută! De-o fi să te agrăiască iar, să-i spui că eu îl îndrăgesc cu mult mai mult decât el pe 
mine; dar că, femeie fiind, sunt nevoită să-mi păzesc cu străşnicie cinstea, ca să pot păşi cu fruntea sus 
printre celelalte femei; şi pentru treaba asta, dacă e într-adevăr aşa înţelept precum se spune, s-ar cuveni să 
mă iubească de mii de ori mai mult. 

Sărmana văduvioară! Habar n-avea ce înseamnă să ai de-a face cu studenţi! 

Slujnica, aflându-l pe Rinieri, îşi împlini solia precum îi poruncise doamna, iar el, voios nevoie mare, 
se apucă s-o roage cu şi mai multă înflăcărare, să-i scrie răvăşele şi să-i trimită daruri. Doamna le luă pe 
toate, dar, când era ca să-i răspundă, îi răspundea cam în doi peri; şi-l duse aşa cu vorba o bucăţică bună. În 
cele de pe urmă însă, fiindcă iubitul ei, căruia îi povestise totul, căzu la bănuieli şi se cam supără oleacă, 
femeia, vrând să-i dovedească c-o bănuieşte pe nedrept - cum într-acestea Rinieri o tot pisa de zor - trimise 
slujnica la dânsul să-i spună după cum urmează: că de când el o încredinţase de dragostea ce i-o purta, nu 
avusese niciodată prilej de a-i face în voie, dar că trăgea nădejde să-l poată întâlni de sărbătorile 
Crăciunului, care erau aproape; de aceea îl rugă ca în seara primei zile de Crăciun să vie peste noapte în 
curte, unde, de îndată ce-o putea, ar fi venit şi dânsa. Studentul, nemaiputând de bucurie, la vremea 
hotărâtă se duse acasă la femeie şi, după ce fu dus de slujnică în curte şi încuiat acolo, se puse să aştepte. 
Doamna, care își poftise în seara aceea ibovnicul la dânsa, cină cu el în voie bună și după aceea îi povesti 
ce avea de gând să facă şi mai la urmă adăugă: 

— În felul-acesta ai să pricepi cum l-am iubit şi îl iubesc pe cel pe care ești gelos prostește, fără de 
temei. 

Cuvintele acestea îi veseliră sufletul ibovnicului, dornic să vadă adeverindu-se cu fapta spusele femeii. 

Cu o zi înainte se întâmplase să ningă tare afară şi neaua acoperise totul, din care pricină studentul nu 
apucă să aştepte mult că şi începu să simtă frigul mai tare decât ar fi vrut; dar, în nădejdea că în curând se 
va încălzi la pieptul doamnei, îl îndură plin de răbdare. Femeia după câtva timp grăi către ibovnic: 

— Haide în odaia mea ca să vedem prin ferestruică ce face în curte tinerelul pe care eşti gelos și ce-i 
răspunde slujnicei pe care am pus-o să-i vorbească. 

Şi ducându-se amândoi la o ferestruică de unde se putea vedea fără a fi văzut cel dinăuntru, o auziră pe 
slujnică vorbind de la altă fereastră cu studentul și zicându-i: 

— Rinieri, doamna-i foc şi pară, că tocma-n seara asta s-a nimerit să vie unul din fraţii ei, care a 
tinut-o mult de vorbă şi pe urmă a rămas la cină și încă n-a plecat; da' cred c-are să plece iute. De aceea n-a 
putut să vină, da' vine acuș, numaidecât. Te roagă deci să nu te superi că trebuie s-o aştepţi. 

Studentul o crezu şi zise: 

— Spune-i iubitei mele să nu-şi mai facă griji degeaba până ce n-o putea veni fără de nicio 
împiedicare; dar de venit, să vie cât o putea mai iute. 

Slujnica închise fereastra şi apoi se duse să se culce. Atuncea doamna îi spuse ibovnicului său: 

— Fi, ce mai zici de asta? Crezi c-aş putea să rabd să ştiu că dârdâie în frig, dac-aş simţi faţă de el 
iubirea de care te temi? 

Şi, zicând astfel, se duse să se culce cu iubitul, mulțumit în parte de cele ce făcuse doamna, şi- 
petrecură multă vreme râzând şi făcând glume pe socoteala bietului student. 

Rinieri țopăia prin curte ca să se încălzească oleacă, dar n-avea nici pe ce să șadă, nici unde să se 
adăpostească şi blestema în gând şederea îndelungată a fratelui cu doamna. La fiecare mişcare credea că se 
aude o uşă, dar în zadar nădăjduia. Femeia, după ce-şi făcu de cap până la miezul nopţii, grăi către ibovnic: 


— Ce zici, iubitul meu, de studenţelul nostru? Ce crezi, care-i mai mare? Înţelepciunea lui sau 
dragostea ce-i port? Frigul pe care l-am făcut să-l îndure în noaptea asta are să poată alunga bănuiala pe 
care ți-au vârât-o în suflet vorbele mele de deunăzi? 

Ibovnicul răspunse: 

— Inimioara mea, ştiu bine acum că tot așa după cum tu eşti pentru mine tot ce am mai scump pe 
lumea asta, nădejdea, bucuria şi toată mângâierea mea, la fel sunt şi eu pentru tine. 

— Dacă-i aşa, răspunse dânsa, sărută-mă de o mie de ori, ca să te încredinţezi tu însuți de cele câte-ai 
spus. 

Ibovnicul o prinse în braţe, strângând-o cu putere şi-o sărută, dar nu de-o mie, ci de zeci de mii de ori. 
Şi, după ce se alintară o vreme într-acest chip, femeia zise iar: 

— Ia hai să ne sculăm niţel şi să vedem nu s-o fi stins pârdalnicul de foc în care tinerelul meu zicea că 
arde ziua-ntreagă? 

Şi, ridicându-se, se apropiară de aceeaşi ferestruică şi mi-l văzură pe student în curte, jucând tontoroiul 
pe-o clănțăneală zdravănă, aşa de săltăreţ şi iute cum nu-l văzuseră jucat de când erau pe lume. Doamna 
grăi atunci: 

— Ce zici, nădejdea vieţii mele? Aşa-i că ştiu să fac bărbaţii să joace tontoroiul, făr' să le cânte nimeni 
din fluier sau cimpoi? 

La care dânsul îi răspunse: 

— Te văd că ştii, iubita mea. 

— Hai să ne ducem pân! la ușă, zise atunci femeia; tu ai să şezi cuminte, iar eu am să-i vorbesc şi-o să 
vedem ce zice. Mai știi? Poate auzindu-l vom râde tot aşa de bine pe cât am râs văzându-l. 

Şi, deschizând încet uşa odăii, se scobort până la poartă şi acolo, fără s-o deschidă, îl chemă în şoaptă 
printr-o crăpătură. Studentul, când auzi că-l cheamă, crezu că-i venise ceasul să intre înăuntru și, 
multumind lui Dumnezeu, se apropie şi zise: 

— Uite-mă aicea, doamnă; deschide, pentru Dumnezeu, că mor de frig nu alta. 

Femeia îi răspunse: 

— Ce friguros mai eşti! Nu poate fi aşa de frig numai pentru un pic de nea! Doar la Paris e mult mai 
frig! Nu-ţi pot deschide încă, din pricina blestematului ăsta de frate al meu care a venit la cină și acu nu 
mai dă Dumnezeu să plece o dată acasă. Da' las! că tot se duce el şi cât ce pleacă, îţi şi deschid. De abia am 
putut să scap mai adineaorea de el şi-am şi venit să-ți dau curaj, ca să nu-ţi pară rău c-aştepţi. 

Studentul zise atunci: 

— Vai, doamnă, pentru Dumnezeu, fii bună şi-mi deschide să pot şedea la adăpost, că s-a pornit iar o 
ninsoare deasă cum n-am mai pomenit şi ninge fără încetare; deschide-mi şi pe urmă te aştept cât ai să vrei. 

Femeia îi răspunse: 

— Iubitul meu, nu pot; uşa asta scârțâie aşa de tare când o deschizi, încât de bună seamă că fratele 
meu m-ar auzi. Dar am să-i spun să plece şi pe urmă am să-ți deschid. 

— Spune-i degrabă, doamnă, o îndemnă Rinieri şi pune slujnica, te rog, să facă un foc bun în odaie, ca 
să mă pot încălzi bine cât ce-am să intru înăuntru, c-am îngheţat de tot. 

Femeia îi răspunse: 

— Dacă, precum mi-ai scris de atâtea ori, arzi de dragul meu din cap până-n picioare, nu-i cu putință 
acum să îngheți; sunt sigură că-ţi râzi de mine. Uite, mă duc. Aşteaptă și fă-ți curaj, că vin îndată. 

Ibovnicul, care auzind cuvintele femeii simţea că-i creşte inima în piept de bucurie, se întoarse cu ea în 


at, dar nu prea apucară să doarmă în noaptea aceea, căci aproape toată vremea şi-o petrecu 
desfătându-se şi bătându-şi joc de student. 

Rinieri, care, bietul, părea că se făcuse stârc de tare ce mai clănțănea, dându-și seama că doamna îl 
păcălise, încercă de mai multe ori să deschidă poarta şi se uită în jur nădăjduind să afle prin altă parte vreo 
ieşire; dar când văzu că nu-i nici una, se apucă să se învârtească pe loc ca leul în cușcă şi începu să 
blesteme vifornița de afară, inima neagră a femeii, noaptea aceea ce părea că nu se mai sfârşeşte o dată şi 
propria-i neghiobie; şi, înciudat peste măsură, își preschimbă pe dată iubirea multă în ură cruntă şi prinse a 
depăna prin minte tot felul de închipuiri prin care ar fi putut să se răzbune pe femeie, pentru că acum dorea 
aceasta cu mult mai mult decât râvnise mai înainte vreme s-o aibă numai pentru el. 

În cele de pe urmă, după îndelungată aşteptare, noaptea începu să se destrame și zorii prinseră a miji. 
Slujnica, dăscălită din vreme de stăpâna ei, se cobori, deschise poarta care dădea spre stradă şi 
prefăcându-se răzbită de milă faţă de student, îi zise: 

— Lua-l-ar dracu pe ăla de-a venit aseară că ne-a ţinut toată noaptea ca pe jăratec şi tu din cauza lui ai 
înghețat de frig. Da' ştii ce-aş zice eu? Împacă-te cu gândul că ce nu s-a putut azi noapte o să se poată altă 
dată. Biata stăpână! Nu ştiu, zău, ce-ar fi putut s-o amărască mai mult ca treaba asta. 

Studentul, ca unul ce era înţelept, ştiind bine că ameninţarea nu e decât o armă în mâna ameninţatului, 
îşi zăvori mânia în piept, deşi ar fi dorit din suflet să-i poată da frâu liber, şi, fără a se arăta mânios, grăi cu 
voce liniştită: 

— Într-adevăr, în viaţa mea n-am petrecut o noapte aşa de păcătoasă, dar ştiu că doamna nu-i de vină, 
căci fiindu-i milă de suferința mea a venit ea însăşi până jos ca să se dezvinovăţească şi să-mi dea curaj. 
Aşa că vorba ta: ce n-a fost noaptea asta are să fie altă dată. Cu bine dar, şi, nu uita, mai pune câte o vorbă 
bună la dânsa pentru mine. 

Şi aproape înţepenit de frig, se întoarse cum putu acasă; acolo, frânt de oboseală şi mort de somn, se 
trânti pe pat şi, după ce dormi o vreme, se trezi cu mădularele amorțite. Drept care, trimițând degrabă să-i 
aducă un doctor, după ce-i povesti ce frig cumplit răbdase, îl puse să-l îngrijească. Doctorii se căzniră să-l 
vindece cu leacuri scumpe, dar numai după câtva timp putură să-l tămăduiască de nervi şi să-l mai 
liniştească; că dacă n-ar fi fost tinereţea lui şi apropierea verii, ar fi zăcut el mult și bine. Iar după ce se 
însănătoşi pe deplin, ţinându-și ura ascunsă în piept, începu să se arate mai îndrăgostit ca niciodată de 
văduva lui. 

La câtva timp după întâmplarea asta, soarta îi dărui prilej studentului să se răzbune; căci tânărul pe 
care îl îndrăgea femeia, fără să ţină seamă de ea şi de iubirea ei, se îndrăgosti de alta şi, fiindcă nu vroia de 
loc să-i facă văduvei pe plac, dânsa se prăpădea cu zile de atâta plâns şi amărăciune. Slujnica doamnei însă, 
care îi plângea de milă, văzând că nu e chip să-şi mângâie stăpâna şi băgând de seamă că studentul se 
învârtea ca de obicei, zilnic, prin faţa casei, avu un gând prostesc şi anume că poate ar fi putut prin vrăji să 
aprindă iar iubirea în sufletul ibovnicului și că de bună seamă studentul era mare meşter în tainele 
vrăjitoriei şi-ar fi putut-o ajuta. De aceea îi spuse doamnei ce socoteală își făcuse. Femeii însă, biata, 
prostuţă cum era, nu-i dădu prin cap că de-ar fi fost să fie meşter în tainele vrăjitoriei, studentul s-ar fi 
folosit el însuşi de puterea vrăjii; de aceea, punându-și și ea mintea cu slujnica, îi porunci să-l ispitească 
dacă vroia să facă vraja şi să-l încredinţeze că drept răsplată avea să-i deie tot ceea ce poftea să aibă. 
Slujnica își împlini solia cu sârg şi cu pricepere; studentul, auzind ce-i cere, se bucură în sinea lui şi-şi zise: 
„Slavă ţie, Doamne; iată, a venit şi ceasul s-o pedepsesc, cu voia şi ajutorul tău, pe afurisita aia, pentru că, 
drept răsplată a dragostei ce i-am purtat, şi-a bătut joc de mine”. Pe urmă îi zise slujnicei: 

— Să-i spui iubitei mele să n-aibă nicio grijă, că şi de-ar fi să-i fie în India iubitul, eu tot i l-aș aduce 
încoace şi l-aş sili să-și ceară iertare pentru tot ce-a săvârșit potrivnic vrerii ei. Cât despre ce-are de făcut ca 
să-l redobândească, asta îi voi spune numai ei, unde şi când îi va plăcea; spune-i deci ce ţi-am spus și 
mângâi-o din partea mea. 

Slujnica îi duse vorba și pe urmă rândui astfel, ca studentul să se poată întâlni cu stăpâna ei în biserica 

anta Lucia del Prato. Acolo, stând de vorbă singuri, doamna, uitând pesemne că-l împinsese pe stude 
până în pragul morţii, îi povesti necazul ei şi-i spuse verde ce pofteşte, rugându-l s-o ajute. Studentul îi 
răspunse: 

— Doamnă, e adevărat că la Paris, printre alte multe lucruri, am învățat de asemeni şi tainele 
vrăjitoriei, despre care, nu încape nicio îndoială, ştiu tot ce poate fi ştiut; dar, fiindcă Dumnezeu urăște 


ştiinţa asta, m-am jurat să nu mă folosesc niciodată de ea, nici în folosul meu, nici în al celorlalți. Pe de altă 
parte însă iubirea ce ţi-o port e atât de puternică, încât nici eu nu ştiu cum aş putea să nu te ascult; de aceea, 
chiar de-ar fi să mă cufund în iad din pricina aceasta, tot nu m-aş da înapoi, de vreme ce doreşti s-o fac. 
Dar ţin să-ți amintesc că lucrul ăsta e mult mai greu de isprăvit decât pesemne îţi închipuiești domnia-ta; și 
mai cu seamă atunci când o femeie vrea să-l facă pe un bărbat să o iubească sau când bărbatul vrea 
s-ajungă la dragostea unei femei, pentru că vraja se cuvine s-o facă cel cu pricina şi ca atare e nevoie de 
foarte mult curaj, căci numai noaptea o poate face, în locuri singuratice şi fără nimeni alături. De aceea nu 
ştiu, zău, dac-ai să fii în stare să faci una ca asta. 

Femeia, la care dragostea trăgea mai greu decât înțelepciunea, răspunse: 

— Iubirea mă îmboldeşte cu atâta străşnicie, c-aş face orişice să-mi pot redobândi iubitul, care m-a 
părăsit fără temei şi pe nedrept. De aceea spune-mi totuși în ce anume se cuvine să dau dovadă de curaj. 

Studentul, vulpoi bătrân şi rău la suflet, grăi: 

— Eu, doamnă, va trebui să fac un chip de cositor, în 
numele aceluia pe care vrei să-l recâştigi; iar când ţi-l voi 
trimite, va trebui să te scufunzi pe lună nouă, goală şi 
singură într-un râu, cam pe la zece ceasuri seara, şi să te 
scalzi de şase ori cu chipul dimpreună; apoi, tot goală, să 
te urci într-un copac sau pe vreo casă părăsită, şi întoarsă 
către soare-apune să zici, cu chipul în mână, de şapte ori 
nişte cuvinte pe care ţi le-oi scrie eu; și, după ce-ai să le 
rosteşti, au să se apropie de dumneata două copile 
încântătoare, cum n-ai văzut mai minunate, şi-au să te 
întrebe cu dulceaţă ce anume îţi doreşti. Să ai de grijă 
atunci şi să le spui lor, desluşit, tot ceea ce pofteşti, dar nu 
care cumva să te încurci la nume. Și, după ce-ţi vei spune 
păsul, ele au să piară de îndată şi dumneata atunci să te 
cobori la locul unde ţi-ai lăsat veșmintele, să te îmbraci cu 
ele și să te întorci acasă. În noaptea următoare poţi fi 

încredințată că nici n-ai să apuci s-auzi bătând de miezul nopţii şi iubitul dumitale va şi veni plângând să ţi 
se roage de iertare şi să-ți cerşească mila; şi află că din ceasul acela n-are să te mai părăsească niciodată 
pentru alta.Femeia, luând de bune palavrele studentului, se şi vedea strângându-și ibovnicul în braţe și, 
înviorată oarecum, grăi: 

— Nu te îndoi de mine, căci am să fac întocmai; am pentru treaba asta tot ceea ce-mi trebuie: am o 
moşie adică, mai sus de Valea Arnului, chiar la doi paşi de râu şi, cum acuş intrăm în iulie, va fi de-a 
dreptul o plăcere să mă îmbăiez în apa lui. Şi-mi amintesc că nu departe de el se află un turnuleţ pustiu, la 
care ajungi pe o scăriță făcută din lemn de castan; dar în afară de păstorii care din când în când se urcă pe 
acoperişul lui făcut din pământ bătut, ca să se uite în zare după vitele pierdute, nimeni nu calcă pe acolo 
niciodată. Locu-i cam peste mână şi tare singuratic, aşa c-am să mă urc în turn şi am să isprăvesc cu bine 
tot ceea ce-mi vei porunci. 

Studentul, care cunoştea ca în palmă atât moşia, cât şi turnul, bun bucuros să vază că-i ascultat de 
dânsa, grăi: 
— Doamnă, eu n-am fost niciodată prin părțile acelea şi nu ştiu unde ţi-e moşia și turnulețul cela; dar 


e-i așa, nici că se poate mai bună potriveală. De aceea eu, când va fi vremea, îţi voi trimite chipul $ 
rugăciunea scrisă. Dar te-aş ruga în schimb, după ce vei fi izbutit să-ți recâștigi iubitul și te vei fi 
încredinţat că te-am slujit cu sârg, să-ți aminteşti de mine și să nu-ţi uiţi făgăduinţa. 

La care doamna îi răspunse că fără îndoială avea să-ţi țină vorba; pe urmă, luându-și rămas bun de la 
student, se întoarse acasă. 

Rinieri, bucuros că sfatul lui prinsese, făcu un chip de cositor, pe care mâzgăli niscaiva semne magice 
şi scrise niște baliverne în chip de rugăciune. Apoi, când socoti că-i vremea, i le trimise doamnei, cu vorbă 
ca în noaptea următoare să facă fără de zăbavă tot ceea ce-i spusese. Şi, ca să ducă treaba la bun sfârşit, 
plecă şi el, cu un slujitor de-al lui, în mare taină la un prieten, care avea o casă în preajma turnulețului. 
Doamna plecă şi dânsa la moşie cu servitoarea ei; iar când se lăsă noaptea, se prefăcu că vrea să doarmă şi, 
după ce-o trimise pe servitoare la culcare, cam pe la zece ceasuri ieşi încet din casă şi o luă spre râu, nu 
prea departe de locul unde era turnul. Acolo, după ce dintâi se uită bine în jurul ei, văzând că nu e nimeni 
şi nu se aude nicio şoaptă, se dezbrăcă până la piele şi, după ce-şi ascunse veşmintele într-un tufiş, se 
îmbăie de şapte ori cu chipul strâns la piept; pe urmă, goală cum era, se îndreptă spre turn cu chipul strâns 
în braţe. Studentul, care de cu seară se ascunsese dimpreună cu slujitorul lui în preajma turnuleţului într-un 
desiş de sălcii şi alți copaci, văzu tot ce făcea femeia şi, când trecu pe lângă el, mai să-l atingă, așa goală, 
văzând-o că împrăştie cu albeaţa trupului de nea întunecimea nopții şi uitându-se la sânii ei, i se făcu milă 
văzând-o aşa frumoasă la gândul că-n curând avea să-şi piardă frumuseţea; iar pe de altă parte imboldurile 
cărnii porniră a-l ațâța pe dată şi îl sculară în picioare pe cel ce odihnea și-l îndemnară totodată să iasă din 
ascunzătoare, s-o prindă în braţe pe femeie şi să-și aline focul; şi era cât pe-aci să fie biruit de aceste două 
simțăminte. Dar amintindu-și cine era el şi ce batjocură îndurase, din partea cui şi pentru ce, se înfierbântă 
din nou de ciudă și, alungindu-şi mila care-i mijise în suflet și poftele trupeşti, rămase neclintit în hotărârea 
lui şi o lăsă pe doamnă în pace. 

Femeia se urcă în turn, se întoarse către soare-apune şi începu să spuie cuvintele pe care i le dăduse 
Rinieri. Curând după aceea, studentul, intrând şi el în turn, luă binişor scărița pe care se urcase doamnă pe 
acoperiş şi după aceea şezu să vadă ce va face. Femeia, după ce rosti de şapte ori la rând numita rugăciune, 
se puse să aştepte copilele; dar așteptarea, care, din cauza nopţii răcoroase i se părea fără sfârşit, îi fu atât 
de lungă, încât o apucară zorii; şi atunci, pătrunsă de mâhnire că nu se adeveriseră cuvintele studentului, îşi 
zise în sinea ei: „Tare mă tem c-a vrut şi el să-mi facă o noapte ca aceea pe care i-am făcut-o eu; dar dacă 
ăsta i-a fost gândul, n-a prea ştiut să se răzbune, căci noaptea mea n-a fost nici barem pe un sfert aşa de 
lungă ca noaptea lui şi nici răcoarea din nopţile de vară nu seamănă cu aceea a nopţilor de iarnă”. Şi, ca să 
n-o apuce ziua pe acoperiş, vru să coboare, dar când să ia scărița, ia-o de unde nu-i. Atunci păru că i se 
scufundă pământul sub picioare, pierdu simțirea şi căzu răpusă pe acoperiş. lar când îşi reveni în fire, 
prinse a se văita şi-a plânge cu suspine amare şi, dându-și seama că studentul era acel ce-o păcălise, se 
căina amarnic că-şi bătuse joc de dânsul și că-l crezuse orbeşte, tocmai pe el, în care ar fi trebuit pe drept 
cuvânt să vadă un duşman; şi într-acest chip, muncită de gânduri şi de remușcări, şezu timp îndelungat. Pe 
urmă se apucă să caute vreun alt mijloc ca să coboare, dar când văzu că nu găseşte nici unul începu să 
plângă din nou şi se lăsă în pradă unui gând amar, zicându-şi: „O, nenorocito, ce au să spună fraţii tăi, 
rudele tale, şi vecinii, şi toţi cei din Florenţa, când vor afla că-ai fost găsită aicea şi încă goală? Are să afle 
toată lumea că cinstea ta neîntinată e numai prefăcătorie; şi chiar de-ai să găsești, căci ai putea găsi, vreo 
minciună potrivită, studentul cela blestemat, care îți cunoaște taina, n-o să-ţi îngăduie să minţi. Ah, vai de 
capul tău! Deodată ţi-a fost scris să-ți pierzi şi cinstea şi ibovnicul!” Şi, după ce rosti cuvintele acestea, 
durerea o răzbi cu atâta vrăjmășie, încât fu cât pe-aci să se arunce jos din turn. 

Între acestea soarele se înălțase binişor şi doamna, care se trăsese cât mai aproape de perete, de-o 
latură a turnului, se apucă să caute în zare, doar-doar va da cu ochii de vreun copil cu vitele, ca să trimită 
vorbă prin el slujnicei sale. Studentul, care între timp trăsese un puişor de somn la umbra unor tufe, trezin- 
du-se, o văzu - şi ea aşijderea pe el - şi-i zise: 

— Bună dimineaţa, doamnă! N-au venit copilele? 
Femeia, văzându-l şi auzindu-l, se puse iar pe plâns şi începu să-l roage să vină până la turn ca să-i 
poată vorbi. Studentul se arătă curtenitor la ruga ei şi-i împlini pe dată voia. Femeia se aşeză atunci cu 
burta întinsă pe podea, şi, aplecându-şi numai capul peste chepeng, grăi plângând: 
— Rinieri, dacă te-am lăsat să îngheţi o noapte întreagă afară, apăi te-ai răzbunat şi tu cu vârf şi 


îndesat, să ştii! Fiindcă, deşi suntem în iulie, am îngheţat de frig azi-noapte, stând goală pe acoperiş. Unde 
mai pui că atâta am plâns batjocura ce ţi-am făcut şi propria mea prostie, încât mă mir că mai am ochi. De 
aceea te rog acum, nu pentru mine, căci eu nu-ți merit dragostea, dar pentru tine însuţi, ca om de neam și 
drept ce eşti, să curmi batjocura aceasta prin care te răzbuni pe mine. Fii bun şi pune dar să mi se aducă 
hainele, ca să mă pot da jos şi nu-mi lua ceea ce pe urmă, chiar dacă ai vrea, tot n-ai putea să-mi mai 
înapoiezi, adică cinstea mea. Că dacă în noaptea aceea nu te-am lăsat să vii la mine, numai să vrei şi eu 

sunt gata să-ți dau în schimbul acelei nopţi oricâte altele pofteşti. Fie-ţi de ajuns atâta; ca om de omenie ce 

eşti, ajungă-ți c-ai putut să te răzbuni pe mine şi să-mi arăţi că asta ai vrut; nu încerca să-ți măsori puterile 

cu o femeie, căci vulturul nu se mândreşte c-a învins o porumbiţă. Te rog deci încă o dată, pentru răsplata 

cerului şi pentru tine însuți, ai milă de mine. 
Studentul, frământând în minte cu suflet împietrit batjocura răbdată, văzând-o pe femeie că plânge şi 

se roagă, simţea în același timp şi bucurie, dar şi milă: se bucura de răzbunarea pe care şi-o dorise mai mult 

ca orişice pe lume, însă îl durea şi inima pentru nenorocita aceea. Dar, fiindcă bunătatea nu fu în stare să 
învingă cruzimea-i neîmblânzită şi setea lui de răzbunare, îi răspunse: 

— Doamnă Elena, dacă atunci, în noaptea aceea îngrozitoare pe care am petrecut-o în curtea-ți plină 

de zăpadă, rugăciunile mele (pe care, ce e drept, n-am izbutit să le amestec cu atâta miere în glas şi nici să 

le stropesc cu lacrimi, cum faci domnia-ta acum) te-ar fi atins cât de puţin, barem atât cât să mă laşi să stau 

niţel la adăpost, mi-ar fi uşor acum să le ascult pe ale tale; dar dacă acum, aşa deodată, vădeşti atâta grijă 

față de cinstea dumitale, de care înainte vreme nu-ţi prea păsa, şi nu-ți convine să stai sus despuiată, nu te 

ruga de mine, ci roagă-te de acela în ale cărui braţe nu ţi-a fost greu să petreci goală în noaptea despre care 

ai pomenit chiar tu; în timp ce m-auzeai cum țopăi în zăpadă, umblând în sus şi-n jos prin curte, cu dinții 
clănțănind de frig. Cheamă-l pe el să te ajute, pune-l pe el să-ți aducă scara şi hainele ca să te cobori. 
Arată-i lui, nu mie, ce grijulie ai devenit faţă de cinstea ta, pe care şi acum şi de nenumărate ori ţi-ai pus-o 

în primejdie de dragul lui, fără a clipi măcar. De ce nu-l chemi să te-ajute? E datoria lui s-o facă. Tu eşti a 

lui; pe care alta s-ar cuveni s-o sprijine şi s-o ferească de primejdii, dacă nu chiar pe tine? Cheamă-l, 
nătângo, cheamă-l şi încearcă. Nu cumva iubirea ce i-o porţi şi înțelepciunea ta împreună cu a lui pot să te 

scape acum de neghiobia mea? Căci, dacă nu mă înșel, în timp ce petreceai cu dânsul, l-ai întrebat ce crede 

şi care e mai tare, prostia mea sau dragostea pe care i-o purtai. Acuma nu mai poți să mi te-arăți 
mărinimoasă, dându-mi ce nu poftesc să iau, dar nici de împiedicat nu m-ai putea împiedica, dac-aş vrea 

totuşi să te am. Păstrează-ţi nopțile, aşadar, pentru iubitul tău, dac-ai s-apuci vreodată să mai scapi teafără 

de aici; să fie ale tale şi ale lui, căci mie mi-a fost de ajuns o noapte, cu vârf şi îndesat, şi mi-i de ajuns de 
asemeni c-am fost batjocorit o dată. Punându-ţi în cuvinte întreaga viclenie de care ești în stare, mă 
lingușești, căznindu-te să îmi câştigi bunăvoința, îmi zici că-s om de omenie și încerci pe ascuns să mă 
îndemni, ca unul ce-s mărinimos, să nu te pedepsesc pentru purtarea ta; dar nu mă poţi îmbrobodi cu 
linguşirile astea, așa cum m-ai îmbrobodit cu făgăduinţele tale mincinoase. Acuma mă cunosc şi ştiu că în 

tot răstimpul petrecut acolo la Paris n-am izbutit să aflu atâtea lucruri despre mine, câte am aflat aici, prin 

tine, de-a lungul unei singure nopți. Dar hai să zicem totuşi c-aş fi mărinimos; tu însă nu ești dintr-acelea 

față de care omul se cade a fi mărinimos; căci pentru fiarele din codru, cărora tu le semeni, sfârşitul 
pocăinţei şi-al răzbunării nu se cade să fie altul decât moartea, pe câtă vreme pentru oameni ajunge atâta 

cât ai spus. De aceea, chiar dacă nu-s vultur, ştiindu-te în schimb pe tine şarpe otrăvit, nu porumbiţă, am să 

te chinuiesc din răsputeri, cu toată ura de care sunt în stare, ca pe-un străvechi duşman de-al meu; deşi, la 

drept vorbind, purtarea mea nu poate fi numită răzbunare, ci mai degrabă pedeapsă, căci răzbunarea se 

vine să întreacă în străşnicie ocara pătimită, ceea ce nu e cu putinţă la mine; căci de-ar fi să mă răzbun 
tine, la gândul suferinței pe care mi-ai prilejuit-o, nu mi-ar ajunge viața ta şi nici a altora ca tine, chiar 
dac-ar fi să omor o sută, fiindcă-aş stârpi de pe pământ o ființă mârșavă și rea. Și apoi, la urma urmelor - 
dacă lăsăm deoparte bruma de frumuseţe ce-ţi luminează chipul, pe care câțiva ani vor fi de-ajuns să-l 
ofilească, umplându-ţi-l de zbârcituri - oare întrucât eşti tu mai bună decât o biată slujnicuţă? Tu ai fost în 


stare să împingi până pe pragul morții un om de omenie - cum mă numeai mai adineauri - a cărui viață, una 
singură, ar putea să fie mult mai de folos întregii omeniri decât ar fi de pildă de-a lungul veşniciei sute de 
mii de vieţi de teapa vieţii tale. Vreau să te învăţ prin suferinţa pe care o înduri acuma ce înseamnă să-ți 
baţi joc de oamenii cu inimă şi mai cu seamă de studenţi; şi vreau să-ţi dau prilejul de-a nu te mai lăsa 
târâtă de-o astfel de nebunie, dac-ai să scapi cu viață din suferința aceasta. De ce nu te arunci din turn, dacă 
ai chef să te cobori? Rupându-ţi gâtul, ai putea, cu ajutorul Domnului, să scapi de chinurile în care îţi pare 
că te zbați şi în același timp ai izbuti să faci din mine cel mai ferice om din toată lumea asta. Şi cu acestea 
am terminat; eu am făcut tot ce am ştiut, ca să te aduc aicea sus; acuma fă și tu ce ştii, ca să te poți da jos, 
că de batjocorit văd c-ai ştiut batjocori. 
În vreme ce studentul vorbea, biata femeie plângea de potopea pământul, iar timpul trecea iute şi 
soarele se înălța din ce în ce mai sus pe cer. Apoi, când pricepu că isprăvise de vorbit, grăi: 
— Om crud ce eşti, dacă noaptea aceea blestemată ţi-a fost într-adevăr aşa de greu de îndurat şi dacă 
vina mea îţi pare atât de mare, încât nici frumuseţea mea, nici lacrimile amare, nici rugămințile-mi smerite 
nu-ți pot trezi în suflet mila, atunci te lasă înduioșat şi-ţi potoleşte asprimea măcar la gândul c-am avut 
încredere în tine şi că ţi-am mărturisit toate tainele mele, dându-ți prilejul de-a mă face să-mi recunosc 
greşeala; căci, dacă n-ar fi fost încrederea aceasta, n-ai fi putut găsi un mijloc ca să-ți astâmperi pofta de 
răzbunare, la care, pare-se, ai râvnit cu atâta lăcomie. Lasă mânia la o parte şi iartă-mă, te rog; dacă mă 
ierți şi-mi dai scărița să mă cobor de aici, sunt gata să-l părăsesc pe acela care m-a înșelat şi să te socotesc 
pe tine iubitul şi stăpânul meu, deși îmi ponegrești cu vorbe grele frumuseţea şi încerci să-mi dovedeşti 
că-i fără preţ şi pieritoare. Se poate, nu zic ba, dar orișicum ar fi, eu ştiu că, aşijderi frumuseţii altor femei, 
ea e sortită să placă, dacă nu de altceva măcar fiindcă pentru cei tineri ea însemnează bucurie, petrecere şi 
desfătare; iar tu nu ești bătrân. Și, chiar dacă te porți atât de crud cu mine, eu totuși nu pot crede că îmi 
doreşti într-adevăr o moarte atât de îngrozitoare precum ar fi să mă arunc de aici de sus, sub ochii tăi, 
cărora odinioară - de-ar fi să cred că nu minţeai, așa cum minți acuma - le-am fost plăcută foarte. Oh, 
pentru Dumnezeu, ai milă de mine! Soarele se înfierbântă din ce în ce mai tare şi, după cum azi noapte mă 
supăra răcoarea, acum mă chinuie căldura. 
Studentul, care parcă anume lungea bucuros vorba, răspunse: 
— Doamnă, încrederea pe care mi-ai vădit-o n-a fost pornită nicidecum din dragoste față de mine, ci 
numai din dorința de a-ţi redobândi iubitul; aşa încât e vrednică de-o şi mai cruntă pedepsire. Şi e curată 
nebunie să crezi că n-aveam altă cale pentru a ajunge totuşi la mult râvnita răzbunare. Nu una aveam, ci o 
mie; şi prin iubirea multă pe care ţi-o vădeai îți întindeam mii de capcane, încât mai iute ori mai târziu, de 
nu s-ar fi întâmplat așa, prin forța împrejurărilor ai fi căzut întruna. Şi nu ştiu zău ce altă cursă ar fi putut să 
te mâhnească şi să te umple de ruşine mai mult decât aceasta. Tocmai de aceea am ales-o; nu ca să-ți 
uşurez pedeapsa, ci ca s-ajung mai repede la bucuria asta. Dar, chiar de-aş fi pierdut, să zicem, prilejurile 
acestea, îmi rămânea totuşi condeiul, cu care aş fi scris pe socoteala ta atât de multe lucruri şi atât de 
îngrozitoare, încât, dac-ar fi fost să le afli (şi sunt convins că le aflai), de mii de ori pe zi ai fi ajuns să-ți 
doreşti moartea. Puterile condeiului sunt mult, cu mult mai mari decât îşi închipuiesc aceia ce nu l-au 
încercat nicicând. Mă jur pe Dumnezeul meu - şi, dacă mint, nu-mi facă parte de bucuria răzbunării cu care 
până acum m-a prisosit din plin - că aş fi scris pe seama ta atâtea răutăţi, încât, cuprinsă de ruşine, faţă de 
tine însăţi, nu faţă de străini, ţi-ai fi scos ochii singură, numai spre a nu te mai vedea; de aceea nu dojeni 
marea fiindcă își sporeşte apele cu apa unui râuleț. Că mă iubeşti ori mi te dai, precum ţi-am spus, puțin 
îmi pasă; din parte-mi n-ai decât să fii a cui ai fost şi până-acum, dacă mai poți să fii a lui; căci, dacă ţi-am 

ât pe vremuri ibovnicul, astăzi în schimb, la gândul că te înșală, îmi e de-a dreptul drag. Voi, femeile, 
îndrăgostiți de tineri și le căutaţi iubirea fiindcă îi vedeți rumeni la față, negri la păr şi drepți în spate şi 
fiindcă ştiu să învârte dansul şi lancea la întreceri; dar toate însuşirile astea le-au avut şi cei mai bătrâiori 
oleacă şi pe deasupra ei ştiu lucruri pe care tinerii de abia acuma încep să le înveţe. Şi în afară de aceasta îi 
luaţi drept călăreți mai buni şi în stare să străbată mai multe mile într-o zi decât bărbaţii mai în vârstă. 


Desigur, recunosc şi eu că tinerii ştiu scutura mult mai vârtos blăniţele, dar cei mai vârstnici, ca unii ce-s 
mai pricepuți, cunosc mai bine locurile unde se îndeasă puricii. Şi e de mii de ori mai bine să te alegi mai 
cu puţin, dar mai cu gust, decât cu mult şi fără nici un gust; că trapul, cât ai fi de tânăr, te osteneşte şi te 
frânge, pe câtă vreme pasul lin, deşi te duce cu întârziere la han, măcar te duce odihnit. Voi, dobitoace fără 
cuget, nu vă dați seama câte rele se ascund sub bruma aceea de frumuseţe înşelătoare. Tinerii nu se 
mulțumesc să aibă o femeie, ci câte văd atâtea vor şi cred c-ar fi vrednici de toate; de aceea dragostea lor 
nu poate fi statornică şi tu îţi slujești acum drept mărturie vie a adevărului acestuia. Ei socotesc că-s 
vrednici să fie proslăviţi şi dezmierdaţi de iubitele lor şi-şi fac o adevărată fală din a se fuduli cu femeile pe 
care le-au avut, cusur ce le-a împins pe multe să încapă pe mâna călugărilor, pentru că aceştia nu spun mai 
departe ce-au făcut. Deşi tu zici că taina ta n-o ştie nimeni în afară de servitoare şi de mine, se pare că te 
înşeli şi crezi greşit ce crezi, căci mahalaua ei şi-a ta numai de asta trăncănește; dar cel cu musca pe căciulă 
de obicei e ultimul care află că e ştiut de toţi. Unde mai pui că tinerii te mai şi pradă pe deasupra, pe câtă 
vreme cei mai vârstnici ei sunt acei ce dăruiesc. Aşa că tu, care ai greşit când ţi-ai ales iubitul, fii dar a lui, 
căci lui te-ai dat, şi lasă-mă pe mine, pe care m-ai batjocorit, să fiu al alteia, căci mi-am găsit altă iubită, 
care a ştiut să mă cunoască mai bine decât tine şi prețuieşte mult mai mult. Și, ca să poţi duce cu tine pe 
celălalt tărâm mai multă încredere în dorinţa ochilor mei decât aceea pe care o dai vorbelor mele aicea pe 
tărâmul ăsta, aruncă-te de sus degrabă şi sufletul tău păcătos - cuprins pe loc în braţe, pe câte cred, de 
Aghiuţă - are să vadă atunci dacă privirea mea s-a tulburat sau nu, văzându-te cazând grămadă. Dar, 
fiindcă nu nădăjduiesc să-mi dărui bucuria asta, te sfătuiesc să-ți aminteşti, dacă te arde soarele, de frigul 
acela îngrozitor pe care m-ai făcut să-l rabd şi care, dacă ai să-l amesteci cu arşița de-acum, de bună seamă 
n-ai să simţi că te mai arde aşa de tare. 
Biata femeie, pricepând că vorbele studentului, oricum le-ar fi întors, tot înspre răul ei erau, se puse iar 
pe plâns şi zise: 
— Dacă eu nu-ți pot stârni mila, lasă-te înduioșat măcar în numele iubirii pe care o porți acelei 
doamne, mai înţeleaptă decât mine, pe care zici că ai găsit-o şi care spui că te iubeşte, şi iartă-mă de dragul 
ei. Fii bun şi adu-mi hainele să mă îmbrac şi ajută-mă să mă cobor de-aici. 
Studentul începu să râdă; dar, când văzu că soarele se apropia de amiaz, grăi: 
— De vreme ce mă rogi în numele iubitei mele, nu mai pot zice nu; spune-mi unde ţi-s hainele, să ți le 
aduc şi să-ți ajut să te dai jos de acolo. 
Femeia, dându-i crezare, îşi mai veni oleacă în fire şi-i spuse în ce loc îşi ascunsese hainele. Studentul 
ieşi din turn și-i porunci slujitorului său să nu se mişte de acolo, să stea în preajma turnului şi să nu 
îngăduie pe nimeni să intre înăuntru până ce nu s-ar fi întors. Apoi se duse acasă la prietenul său şi dejună 
pe îndelete, iar mai apoi, când socoti că-i vremea potrivită, se duse să se culce. 
Femeia, în vârful turnului, deși mai mângâiată acu de jalnice nădejdi, se ridică totuşi mâhnită, tare 
mâhnită, biata, se trase către o parte a zidului spre un pic de umbră şi, pradă gândurilor negre, se apucă să 
aştepte, într-acest chip, pierdută în gânduri, când alintată de nădejdi, când pradă deznădejdii, fiindcă vedea 
că tânărul nici gând n-avea să se întoarcă, trecând de la un gând la altul, până la urmă adormi răpusă de 
durere şi frântă de oboseală, ca una care toată noaptea nu închisese ochii. Soarele, care ardea pe cer ca un 
cuptor încins, înfipt în crucea amiezii, bătea de-a dreptul în trupul gingaş şi dezgolit al doamnei şi în capul 
ei descoperit, cu atâta străşnicie, încât nu doar că-i arse carnea pe locul unde o atinse, dar îi crăpă şi pielea 
în mii de crăpături mărunte şi arsura fu aşa de cumplită, încât o deşteptă pe doamnă din somnul ei adânc. 
Şi, când simţi arsura şi începu să mişte, la fiecare mișcare i se părea că-i crapă pielea şi că-i plesneşte toată, 

pergamentul ars când îl atingi cu mâna; şi pe deasupra o durea şi capul de părea că-i crapă, lucru ce nu 
de mirare. Pe de altă parte acoperișul frigea aşa de îngrozitor, încât nu era chip să şadă nici în picioare, nici 
altminteri; din care pricină, sărmana, nu-şi află locul nicăiri, şi se învârtea plângând de colo până colo. Iar 
fiindcă afară nu bătea nici barem pic de vânt, muştele şi tăunii se adunaseră în roiuri şi se aşezau pe pielea 
ei crăpată şi roşită, pişcând-o aşa de adânc, încât de fiecare dată i se părea c-o ţeapă i se înfige în carne și 


ca să se ferească dădea mereu din mâini şi-şi blestema întruna viaţa, iubitul, pe student şi chiar pe ea însăși. 
În cele de pe urmă, în halul în care era, aşa înţepată, dogorită şi chinuită de arşiţă, de soare, de tăuni şi 
muște, de foame și de sete, cu mult mai mult de sete, ba pe deasupra hărţuită de mii de gânduri dureroase, 
se ridică în picioare să vadă nu cumva aude sau vede un om prin apropiere, căci hotărâse în sinea ei, cu 
orice preţ şi cu orice primejdie, să-l cheme şi să-i ceară sprijin. Dar şi de data asta soarta i se arătă vrăjmașă. 
Țăranii plecaseră cu toţii de pe ogoare, din pricina arșiţei, şi în ziua aceea întâmplarea făcuse ca nici unul 
să nu meargă la lucru prin părțile acelea, căci toţi cei din împrejurimi munceau acasă la îmblătit. Drept care 
biata doamnă nu auzea decât cosaşii şi nu vedea nici pui de om, ci numai apa Arnului, care, stârnindu-i 
pofta, nu-i potolea nicidecum setea, ci, dimpotrivă i-o întețea. Și mai vedea de asemeni ici-colo câte o casă 
sau câte o pădurice umbroasă, ce mai vârtos îi sporeau chinul, dornică cum era de ele. Ce-am mai putea să 
spunem oare de biata noastră doamnă? Soarele ce-o izbea de sus, podeaua acoperişului care o ardea de jos, 
muştele şi tăunii care o înțepau din lături, toate o sluţiseră într-atâta, că ea, care împrăștia în ajun 
întunecimea nopții cu albeaţa trupului de nea, acuma, roşie ca racul şi plină peste tot de blânde însângerate, 
părea de-a dreptul o sperietoare. În timp ce sta astfel, fără să ştie ce să facă, şi-şi aştepta sfârșitul cu 
deznădejdea în suflet, cam către ceasurile patru, studentul, deşteptându-se din somn şi amintindu-și de 
femeie, se întoarse la turn și îşi trimise slujitorul acasă să mănânce, căci omul nu prânzise încă. Femeia, 
auzindu-l, slăbită cum era şi frântă de atâta zbucium, se aşeză lângă chepeng şi aplecându-şi capul 
deasupra lui, zise plângând: 

— Rinieri, răzbunarea ta a întrecut măsura; căci dacă te-am lăsat să îngheţi o noapte întreagă în curte, 
tu m-ai lăsat în schimb să mă prăjesc sau mai degrabă să ard o zi întreagă deasupra acestui turn, ba mai 
mult, m-ai lăsat să mor de foame şi de sete; de aceea te conjur acum, în numele lui Dumnezeu, urcă-te 
aicea sus şi, fiindcă nu-s în stare să mă omor eu singură, omoară-mă tu, căci chinul pe care îl rabd e atât de 
mare, încât îmi doresc moartea mai mult ca orişice pe lume. Ori, dacă totuşi nu vrei să-mi faci hatârul ăsta, 
atuncea pune barem să mi se dea puţină apă, să-mi umezesc gura cu ea, fiindcă mi-o simt aşa de arsă şi 
uscată, că nici lacrimile nu-mi sunt de ajuns ca să mi-o înmoaie. 

Studentul pricepu din glasul ei cât e de frântă şi mai văzu de asemeni şi-o parte a trupului ei ars 
tăbăcit de soare, lucruri ce, dimpreună cu ruga ei smerită, treziră în el un dram de milă; dar totuși 
răspunse: 

— Ba n-am să te omor, femeie fără suflet; omoară-te tu singură, dacă ai chef de aşa ceva. Şi atâta apă 
am de gând să-ți dau ca să-ți astâmperi setea, cât foc mi-ai dat tu ca să-mi astâmpăr frigul. Numai de una 
îmi pare rău: că în timp ce eu, ca să mă vindec de frigul îndurat, am fost silit să rabd căldura puturoasă a 
unui foc de iască, tu ai să te vindeci de arşiță cu răcoreala şi parfumul apei de trandafiri; şi-n timp ce eu 
eram pe cale de a-mi pierde minţile şi viaţa, tu, jupuită acum de soare, ai să rămâi din nou frumoasă, 
precum rămâne şarpele după ce-și schimbă pielea. 

— O, vai da capul meu! se tângui femeia. Nici dușmanilor mei nu le doresc să aibă parte de-o 
frumuseţe dobândită cu atâta chin ca ăsta. Dar tu, om crud şi nemilos, mai crud ca fiarele din codru, cum 
poţi răbda să mă supui la atâta suferinţă? Nici de ţi-aș fi ucis tot neamul în cazne îngrozitoare, nu m-ai fi 
chinuit mai rău, nici tu, nici nimeni altul. Nu ştiu, zău, ce cazne mai groaznice ca astea la care m-ai supus, 
lăsându-mă să ard în soare şi să fiu înțepată de tăuni, ar merita un trădător care ar fi măcelărit un oraș 
întreg. Și după toate astea nici barem un pahar de apă să nu catadicseşti să-mi dai, când chiar şi ucigaşilor 
ce-s pedepsiţi de lege, dacă-şi doresc, li se dă vin când sunt mânați la moarte? Ei bine, află dar că, întrucât 
tu stărui în răutate şi cruzime şi patimile mele nu-ți mișcă inima de fel, am să mă pregătesc de moarte cu 

flet dârz şi răbdător, pentru ca Dumnezeu, pe care îl rog să cumpănească cu dreaptă judecată purtarea t 
să aibă milă de sufletul meu. 

Şi zicând astfel se trase cu dureri cumplite spre mijlocul acoperişului, pierzând orice nădejde de-a mai 
scăpa vreodată de vâlvătaia arşiței. Acolo, plângând cu hohote amare şi căindu-şi soarta, pe lângă celelalte 
chinuri ce pătimea, sărmana, crezu, şi nu o dată, ci chiar de mii de ori, c-are să-şi deie duhul de sete ce-i 


era. 

Către vecernie, însă, studentul, socotind c-o pedepsise îndeajuns, puse să i se aducă veşmintele femeii, 
le învălui în giubeaua slugii şi-o luă cu ele către casa nefericitei doamne. Acolo, în pragul porţii, dădu de 
servitoarea ei, care, neştiind ce să mai facă, şedea mâhnită şi posacă şi-o întrebă: 

— Ce-i cu stăpâna ta, fetico? 

La care slujnica răspunse: 

— Nu ştiu, messere, ce-i cu ea; azi dimineaţă îmi închipuiam c-am s-o găsesc în pat, căci, dacă nu mă 
înşel, parc-am văzut-o aseară culcându-se; dar n-am găsit-o nici acolo şi nici în altă parte. Nu ştiu ce s-a 
întâmplat cu ea şi sunt mâhnită ca de moarte. Nu ştii cumva domnia-ta? 

Studentul îi răspunse: 

— Păcat că n-am putut să te prind şi pe tine şi să te țiu ca pe stăpână, ca să-ţi plătesc şi ţie vina, cum 
i-am plătit-o ei! Dar tot ai să-mi încapi pe mână o dată şi-am să te învăţ eu minte atunci să-ți mai baţi joc 
de oameni. 

Şi zicând astfel se întoarse către sluga lui şi-i spuse: 

— Dă-i veşmintele şi spune-i să se ducă după stăpână, dacă vrea. 

Sluga îi împlini porunca, iar servitoarea, când văzu că-s hainele stăpânei şi c-o trimite după dânsa, 
crezu c-o omorâseră şi se sperie aşa de tare, încât fu cât p-aci să tipe; se stăpâni totuşi cu greu şi, cât ce 
plecă studentul, o luă plângând la fugă spre turn cu hainele la subsuoară. 

Acu, tocmai în ziua aceea unul dintre pălmaşii doamnei se întâmplă să piarză doi porci şi tot 
căutându-i, ajunse, la puţină vreme după plecarea lui Rinieri, în preajma turnuleţului şi acolo, cum umbla 
căutându-i la dreapta şi la stânga, se întâmplă să auză suspinele femeii, drept care intrând în turn, strigă cât 
putu mai tare: 

— Hei, cine plânge acolo? 

Femeia îşi cunoscu pe dată pălmaşul după glas şi, după ce-l chemă pe nume, îi zise: 

— Du-te, rogu-te, şi chemă-mi servitoarea, iar după ce-o veni, ajută-i să se urce sus. 

Pălmașul o recunoscu şi zise: 

— Vai de mine, doamnă, cum ai ajuns tocmai acolo? Slujnica dumitale te-a căutat toată ziulica, da' 
cine-ar fi putut să creadă că tocma-aici erai. 

Şi apucând braţele scării le așeză în picioare şi începu să-i lege pe lături treptele cu sfoară între acestea 
însă pică şi servitoarea, care intră în turn şi se apucă să strige, lovindu-se cu pumnii în cap: 

— Stăpâna mea cea dulce, stăpână, unde eşti? 

Femeia, auzind-o, grăi pe cât putu mai tare: 

— Aicea sunt, surioară; nu plânge! Adă-mi repede veșmintele să mă îmbrac. 

Când o auzi vorbind, slujnica își mai veni în fire şi, urcându-se pe scara pe care omul o întocmise 
aproape pe de-a-ntregul, ajunse cu ajutorul lui deasupra pe acoperiș. Când dădu cu ochii de biata ei stăpână, 
al cărei trup nu mai avea nimic omenesc în el, ci părea mai curând un butuc zvârlit în foc şi ars pe jumătate, 
când o văzu așa pierită şi fără pic de vlagă zăcând goală pe Jos, îşi înfipse unghiile în obraz şi începu să o 
bocească de parc-ar fi fost moartă. Femeia însă o rugă să tacă şi s-o ajute să-şi puie hainele pe dânsa. Iar 
după ce află din gura servitoarei că nimeni nu ştia unde şezuse până atunci, decât cei doi cu hainele şi omul 
care era jos, mai mângâiată oarecum, îi rugă pe amândoi să nu spună la nimeni ce se întâmplase acolo. 
După ce trăncăni o vreme, omul o luă pe doamnă în spate, căci nu putea să meargă, şi-o scoase teafără din 
turn. Dar slujnicei, sărmana, ce rămăsese în urma lor, din nebăgare de seamă îi lunecă piciorul pe scară şi 

zu, zdrobindu-şi-l din şold, drept care de durere multă se apucă să urle, de-ai fi crezut că-i leu nu alt 
Omul o puse pe femeie pe iarbă şi se duse să vadă ce-i cu slujnica; şi aflând-o cu piciorul rupt, o duse şi pe 
ea în iarbă şi-o aşeză lângă stăpână. Doamna, văzând-o şi pe asta, colac peste pupăză, văzându-și slujnica 
adică, din partea căreia aştepta mai mult ca de la alții sprijin, cu coapsa ruptă din şold, mâhnită peste poate 
se puse iar pe plâns şi hohotea cu atâta jale, încât nu numai că pălmaşul nu izbuti s-o mângâie, dar se apucă 


şi el să plângă. Ci într-un târziu, cum soarele se coborâse binișor, ca să nu-i prindă noaptea acolo, se duse 
după placul doamnei până la el acasă şi luându-și fraţii şi nevasta veniră toţi c-un pat de scânduri şi-o 
duseră pe slujnică acasă la stăpână. Pe urmă, dându-i doamnei să bea nițică apă rece, după ce-o îmbărbătă 
şi cu vreo două vorbe bune, omul o luă în cârcă şi-o duse până acasă, drept în odaia ei, unde nevasta lui, 
după ce-i dete să mănânce pâine muiată în apă şi-o dezbrăcă, o puse în pat; pe urmă potriviră lucrurile 
astfel, încât chiar în aceeaşi noapte stăpâna şi cu slujnica să fie duse la Florenţa; şi fură duse într-adevăr. 

Acolo, doamna, care avea oricând minciuna la îndemână, scornind un basm - cu totul altfel de cum 
fusese întâmplarea - dădu a crede fraților, surorilor şi tuturor că atât ea cât şi slujnica căzuseră amândouă 
pradă unor puteri satanicești care urziseră un farmec. Fură aduși degrabă doctori şi cu cumplite suferinți şi 
chinuri nesfârşite, căci doamna îşi lăsă de nu ştiu câte ori la rând pielea lipită de cearșaf, o vindecară până 
la urmă de fierbințeli și de arsuri, precum o vindecară de asemeni şi pe servitoare. Din care pricină femeia, 
uitându-şi de ibovnic, din ziua aceea se feri ca dracu de tămâie şi de-a batjocori pe alţii şi așijderea şi de 
iubire. Iar dumnealui, studentul, când auzi că slujnica căzuse şi-şi frânsese coapsa, se socoti din plin şi pe 
de-a-ntregul răzbunat şi, bucuros nevoie mare, nu-i mai făcu nimic şi uită de toată întâmplarea. 

Iată aşadar ce-a pătimit zăluda de femeie din pricina isprăvii ei şi fiindcă a cutezat să-şi bată joc de un 
student cu aceeaşi uşurinţă cu care îţi baţi joc de ceilalţi; dar vezi că dânsa nu ştia pesemne că studenţii - nu 
zic chiar toți, dar cei mai mulţi - sunt tare ai dracului din fire. De aceea voi, doamnele mele, feriți-vă de-a 
face pozne şi mai cu seamă studenţilor. 


So OVESTEA A OPTA 
Doi tineri se au foarte bine; unul din ei se culcă cu nevasta celuilalt; acesta, dându-și seama, se 


înțelege cu nevasta prietenului său ca să-l închidă într-o ladă, deasupra căreia pe urmă, în timp ce el 
sta înăuntru, ei se desfată împreună. 


Doamnele ascultaseră povestea Elenei cu plăcere, dar c-o plăcere amestecată şi cu puţină amărăciune; 
totuși, fiindcă nenorocirile ei li se păreau în parte binemeritate, trecură mai uşor peste ele, deşi socoteau 
purtarea studentului aspră şi neîndurătoare, ba uneori de-a dreptul crudă. Oricum, după ce Pampinea sfârşi 
cu povestitul, regina îi porunci Fiammettei să spună mai departe, şi dânsa, dornică s-o asculte, grăi: 

— Plăcute doamne, deoarece asprimea studentului batjocorit v-a cam mâhnit la suflet, cred că n- 
strica să ne mai descrețim oleacă frunţile c-o istorioară mai hazlie; de aceea am de gând să vă istorisesc 
acum povestea unui tânăr care a ştiut să rabde cu suflet mai senin batjocura făcută şi s-a vădit mai potolit în 
răzbunarea lui. lar din povestea mea veţi înţelege, sper, că atunci când omul vrea cu orice preţ să se 
răzbune se cade să se mulțumească cu o răzbunare dreaptă, adică pe măsura batjocurii răbdate, fără să 


încerce - întrecând măsura cuvenită - să facă rău cu orice preţ. 

Trebuie să ştiţi, dar, că la Siena, pe câte am auzit, trăiau pe vremuri doi tineri înstăriți, feciori de 
oameni cumsecade, unul pe nume Spinelloccio Tanena, iar celălalt. Zeppa di Mino, oare erau vecini, căci 
locuiau alături în mahalaua Cammollia. Tinerii aceştia doi umblau tot timpul împreună și arătau a se iubi 
ca frații, dacă nu mai mult. Și amândoi aveau la casă neveste tare frumuşele. Or, ce să vezi! Cum 
Spinelloccio umbla adesea pe la Zeppa - că dânsul o fi fost sau n-o fi fost acasă, nu ştiu - se întâmplă să se 
înțeleagă aşa de bine cu nevasta acestuia din urmă, încât ajunse să se culce cu ea; şi-o duseră astfel o 
bucăţică bună, fără să-i ştie nimeni. Totuşi, cu vremea se întâmplă ca într-o bună zi, aflându-se Zeppa 
acasă fără de ştirea nevesti-si, Spinelloccio să vie să-l caute. Nevasta îi răspunse că nu era acasă şi atuncea 
Spinelloccio, urcând degrabă sus şi aflând-o pe femeie singură în odaie, o prinse iute în braţe şi se apucă să 
o sărute, iar ea aşijderea pe el. Zeppa, care văzuse totul, nu scoase nicio vorbă, ci rămase şi pe mai departe 
ascuns ca să vadă unde duce jocul; şi la puţin timp după aceea îi văzu, aşa îmbrăţişaţi, intrând într-o odaie 
şi încuindu-se înăuntru, lucru de care el se tulbură amarnic. Dar, cunoscând c-ar fi zadarnic să facă tărăboi, 
fiindcă ocara lui n-ar fi scăzut printr-asta şi nici prin altceva, ci tocmai dimpotrivă i-ar fi sporit ruşinea, se 
apucă să chibzuiască ce răzbunare să-şi aleagă, ca fără a-și trâmbiţa ocara, să-şi afle totuşi multumirea; şi, 
după ce se gândi mult şi socoti că aflase mijlocul cel mai potrivit, nu se clinti totuși din loc atâta timp cât 
Spinelloccio şezu în odaie cu femeia. Apoi, de îndată ce plecă, intră înăuntru şi dădu peste nevastă-sa care 
îşi tocmea vălurile pe cap, căci pasămite Spinelloccio i le trăsese jos din joacă. Şi-i zise: 

— Femeie, ce faci tu acolo? 

La care ea răspunse: 

— Nu vezi? 

— Ba văd, răspunse Zeppa, şi-am mai văzut şi altele pe care n-aş dori să le mai văd vreodată. 

Şi zicând astfel se apucă să-i spuie tot ce văzuse, iar femeia, moartă de frică cum era, după ce îndrugă 
verzi şi uscate, pân' la urmă mărturisi tot ce făcuse, căci n-avea cum să mintă, şi începu apoi plângând să i 
se roage de iertare. Zeppa îi zise atunci: 

— Femeie, ai greşit şi pace; dar dacă vrei să te iert, gândește-te să faci întocmai tot ceea ce-am să-ți 
cer şi iată ce: să-i spui lui Spinelloccio ca mâine către ceasurile zece să facă ce-o face și, despărțindu-se de 
mine, să vie aici la tine; iar după ce-o să vie, eu m-oi întoarce acasă, iar tu cât ce-ai să vezi că-s eu, să-l vâri 
în lada asta şi să-l încui în ea. Pe urmă am să-ţi spun eu mâine ce-ţi mai rămâne de făcut. N-are la ce să-ți 
fie teamă, căci îți făgăduiesc să nu-i fac nici un rău. 

Femeia, ca să-l mulțumească, răspunse că va face întocmai şi se ținu de vorbă. 

A doua zi de dimineaţă, cam către ceasurile nouă, în timp ce Zeppa se afla cu Spinelloccio dimpreună, 
acesta de pe urmă, care îi făgăduise femeii să se ducă la ea tocmai la ora aceea, grăi: 

— Azi dimineaţă trebuie să dejunez cu un prieten şi n-aş dori să-l las să aştepte; rămâi cu bine dar. 

La care Zeppa zise: 

— Da' până la dejun mai e destulă vreme. 

— O fi, dar n-are a face, răspunse Spinelloceio. Mai am şi altceva de vorbit cu el, aşa că trebuie să mă 
duc din vreme la întâlnire. 

După ce Spinelloccio se despărți de Zeppa, făcu un mic ocol și apoi se duse la nevastă. Dar n-apucară 
ei să intre bine în odaie, că hop, pică şi Zeppa. Femeia, cât ce-l auzi, prefăcându-se că moare de frică, îl 
ascunse pe Spinelloccio în lada de care îi spusese bărbatul ei şi, după ce-l închise bine, ieşi din odaie. 
Zeppa urcă până la dânsa şi o întrebă: 

— Ce zici, femeie, e vremea de mine oare? 
Nevastă-sa răspunse: 

— Da, cred c-o fi. 

La care Zeppa zise: 

— Spinelloccio prânzeşte azi c-un prieten şi şi-a lăsat nevasta singură; ia fă-te la fereastră şi cheam-o 


să vie să mănânce cu noi. 

Femeia, care îşi temea pielea şi se făcuse dintr-o dată grozav de ascultătoare, făcu precum îi porunci. 
Şi, după ce-o rugă frumos, nevasta lui Spinelloccio, aflând că omul ei prânzeşte în altă parte, veni. Abia 
intră pe uşă, că Zeppa şi începu s-o mângâie de zor şi apucând-o prieteneşte de mână, după ce-i porunci în 
şoaptă nevesti-si să meargă în bucătărie, o duse pe nevasta lui Spinelloccio în odaie. Cât ce intră înăuntru, 
el se întoarse înapoi şi închise uşa cu zăvorul. Femeia, când văzu că închide uşa, întrebă: 

— Ce înseamnă asta, Zeppa? De ce m-ai adus aici? Asta ţi-e dragostea şi credința faţă de 
Spinelloccio? 

Zeppa, apropiindu-se de lada în care sta închis bărbatul ei, o prinse bine pe femeie şi-i zise: 

— Nu te plânge, ci ascultă întâi ce am de spus: eu l-am iubit şi îl iubesc pe Spinelloccio ca pe un frate, 
dar ieri, deși el nu ştie nimic despre treaba asta, mi s-a întâmplat să aflu că încrederea pe care i-am arătat-o 
întotdeauna l-a împins să mă înşele şi să se culce cu nevasta mea aşa cum se culcă cu tine. Eu însă, fiindcă 
îmi este drag, nu vreau să mă răzbun altminterea decât cu ocara pe care mi-a făcut-o el. El s-a culcat cu 
nevastă-mea şi eu am să mă culc cu tine. lar dacă tu te împotriveşti, am să mă văd silit să-i fac o altă 
boroboaţă; şi, fiindcă n-am de gând să-l iert, am să-l ating c-o răzbunare de n-o să mai aveți zi bună, nici tu, 
nici el cât veţi trăi. 

Femeia, auzind ce spune, cum Zeppa se jură c-are să-şi ție vorba, până la urmă îl crezu şi-i zise: 

— Zeppa dragă, dacă răzbunarea asta trebuie să cadă asupra mea, eu n-am nimic de zis, ba chiar sunt 
mulțumită; dar te-aş ruga şi eu ceva: să faci astfel, încât, după ce ne-om culca împreună, nevastă-ta să 
nu-mi poarte pică, după cum n-am să-i port nici eu, deşi ea m-a batjocorit. 

La care Zeppa zise: 

— Aşa am să fac, fii sigură. Ba pe deasupra am să-ţi dau şi-un giuvaer de preţ, cum n-ai avut tu 
niciodată. 

Şi zicând astfel, după ce-o cuprinse în braţe, se apucă să o sărute şi, întinzându-se pe lada în care sta 
bărbatul ei, se desfată cu ea cât vru şi ea așijderea cu el. 

Spinelloccio, care şedea închis în ladă şi care auzise bine toate cuvintele lui Zeppa, cât şi pe-ale 
nevesti-si şi căruia îi fu dat s-audă şi sârba îndrăcită pe care i-o jucau în cap cei doi, simţi la început o 
durere aşa de cumplită, încât i se păru că-i gata să-şi dea duhul. Şi, dacă nu s-ar fi temut de Zeppa, i-ar fi 
zvârlit nevesti-si, aşa închis cum se afla, niște sudălmi îngrozitoare. Dar mai apoi, gândindu-se că de la el 
pornise ocara, că Zeppa nu făcea decât să se răzbune şi că purtarea lui era aceea a unui prieten şi a unui om 
de omenie, se hotărî în sinea lui, de s-ar fi învoit şi Zeppa, să-i fie prieten şi mai bun decât mai înainte 
vreme. 

Zeppa, după ce-şi petrecu după placul inimii cu femeia, se dădu jos de pe ladă şi, când dânsa îi ceru 
să-i deie giuvaerul făgăduit, deschise uşa şi-şi chemă nevasta, care nu zise alta decât atâta: 

— Doamnă, mi-ai dat ce meritam. 

Şi acestea le rosti râzând. Bărbatul îi zise atunci: 

— Deschide lada asta. 

Şi, după ce-o deschise, Zeppa i-l arătă femeii pe Spinelloccio al ei. Acu, ar însemna să ne lungim prea 
mult la vorbă ca să mai spunem pe îndelete care din ei se rugina mai tare de întâmplarea asta: Spinelloccio 
văzându-l pe Zeppa şi ştiind că ştie ce-i făcuse, ori nevasta văzându-şi bărbatul şi ştiind că auzise şi că 
simţise ce făcuse deasupra lui cu celălalt. Atunci Zeppa zise către nevasta lui Spinelloccio: 

— Dumnealui e giuvaerul pe care ţi-l dăruiesc. 

Spinelloccio, ieşind din ladă, grăi şi el, fără înconjur: 
— Zeppa, acuma stăm la fel; de aceea cred că n-ar strica, după cum îi spuneai şi tu mai adineauri 
nevesti-mi, să rămânem prieteni așa precum am fost. Și fiindcă noi am fost deprinși să împărțim tot ce-am 
avut, aş zice că de-acu înainte să ne împărțim şi nevestele. 
Zeppa se învoi şi apoi prânziră câteşipatru în bună înţelegere. Iar de atunci încolo femeile avură 


fieştecare doi bărbaţi, iar ei două femei, fără ca niciodată s-ajungă la necaz sau la vreo neînțelegere din 
pricina aceasta. 

OVESTEA A NOUA 


Maestrul Simone, doctorul, ducându-se într-o noapte la îndemnul lui Bruno și al lui Buffalmacco 
într-un anume loc, pentru a fi primit într-o anume ceată care mergea la tâlhărit, e aruncat de Bujffal- 
macco într-o groapă cu gunoi şi lăsat acolo. 

După ce doamnele glumiră o vreme pe socoteala înțelegerii dintre cei doi tineri din Siena, care 


hotărâseră să-şi împartă nevestele între ei, regina, singura care nu-şi spusese încă povestea în ziua aceea, 
spre a nu-l nedreptăți pe Dioneo, începu astfel: 

— [ubitoare doamne, după părerea mea, Spinelloccio s-a dovedit vrednic de farsa pe care i-a jucat-o 
Zeppa; de aceea eu socot că nu-i de învinuit - precum dorea să ne arate mai adineauri Pampinea - acela 
care joacă o farsă unuia care o merită sau care o caută singur. Spinelloccio e dintre aceia care şi-a meritat 
batjocura; eu am să vă povestesc acum despre un alt bărbat, unul din cei ce-şi caută batjocura cu lumânarea 
şi cred că cei doi tineri care şi-au bătut joc de el sunt vrednici mai degrabă de laudă decât de ponegrire. 
Omul cu pricina e un doctor, un nătărău care s-a întors de la Bologna la Florența acoperit cu păr de jder din 


p până-n picioare€?. 


După cum zi de zi avem prilejul să vedem, concetăţenii noştri se întorc de la Bologna care judecător, 
care notar şi care doctor, împopoţonaţi cu straie lungi şi largi de culoare stacojie, cu pălăriuţe căptușite cu 
blană de jder şi cu multe alte nimicuri bătătoare la ochi, de pe urma cărora avem de asemenea prilejul de a 
vedea mai zilnic cu ce ajung să se aleagă. Or, unul dintre aceştia, şi anume maestrul Simone da Villa, un 


om avut de la părinţi, de care ştiinţa însă nu se prinsese mai deloc, se întorsese nu de mult de la Bologna - 
îmbrăcat în haine stacojii şi împopoțonat c-o pălărie de care atârna o fâşie lungă de postav - doctor în 
medicină cică, precum îşi zicea dumnealui, şi se statornici pe o stradă căreia acum îi zice strada Pepenelui. 
Întors dar de curând, precum spuneam, maestrul nostru, printre alte obiceiuri demne de amintit, avea şi 
obiceiul de a-şi întreba însoţitorul la fiecare pas de numele acelora care treceau pe stradă; și se uita la toți 
cu multă luare-aminte, de parcă din înfăţişarea lor şi-ar fi cules și făurit leacurile pe care le dădea 
bolnavilor săi. Printre cei pe care îi cercetă mai cu osebire se aflau și doi zugravi despre care s-a mai 
pomenit astăzi încă de două ori, Bruno și Buffalmacco, prieteni nedespărțiți și megieși de-ai doctorului. Și 
părându-i-se dumnealui că ăştia doi trăiesc mai fără griji decât nimeni altul şi că le pasă mai puțin ca 
orişicui de lumea asta - precum era, într-adevăr - se apucă să întrebe la dreapta și la stânga ce fel de oameni 
sunt. Şi aflând din toate părţile că sunt nişte sărmani zugravi, îşi vâri în cap că e cu neputinţă s-o ducă aşa 
de bine din sărăcia lor şi ca atare se gândi - fiindcă auzise c-ar fi oameni șireți nevoie mare - că-și scot din 
altă parte pârleala, cu câştiguri grase, fără să-i ştie nimeni, şi îi veni un chef grozav să încerce a se 
împrieteni cu amândoi sau, dacă nu, măcar cu unul singur. Şi se împrieteni cu Bruno, care, dându-şi seama 
din câteva întâlniri că doctorul e un dobitoc, prinse a petrece de minune pe seama neghiobiei lui, iar 
doctorul, de asemenea, găsi în tovărăşia lui Bruno nespusă desfătare. După ce-l pofti de vreo câteva ori la 
masă, crezând că-i vremea acu să-i poată vorbi prieteneşte, îi mărturisi cât de mare era mirarea lui 
văzându-i pe amândoi, pe dânsul şi pe Buffalmacco, c-o duc aşa de bine, deşi erau săraci şi îl rugă să-i 
spună cum vine treaba asta. Bruno, socotind întrebarea doctorului drept una din obişnuitele-i prostii, dar 
mai lipsită de haz ca altădată, începu să râdă şi se gândi să-i deie un răspuns pe seama neghiobiei lui. De 
aceea îi răspunse: 
— Nu multora le-aş spune, maestre dragă, ce învârtim; dar de dumneata, fiindcă-mi eşti prieten bun şi 
ştiu că n-ai să spui la alţii, nu mă feresc. E adevărat că n-avem griji şi-o ducem tare bine, mai bine decât 
crezi. Dar de pe urma meseriei şi a pământurilor noastre n-am fi în stare să plătim nici barem apa pe care o 
bem. N-aş vrea să crezi din cauza asta c-am fi pungaşi, Doamne fereşte! Atâta că ne ducem, cum zicem noi, 
la tâlhărit, şi de pe urma lui ne alegem cu tot ce ne lipseşte şi ce ne e spre desfătare, fără să păgubim pe 
nimeni prin aceasta; cât despre viaţa fericită de care te-ai încredințat şi dumneata c-o ducem, ea tot de 
acolo ni se trage. 
Doctorul auzind acestea se minună din cale-afară şi, fiindcă nu ştia ce înseamnă să mergi la tâlhărit, 
crezu toată povestea şi-l apucă pe dată o poftă nebunească să ştie şi el ce-i aceea, drept care îl rugă stăruitor 
pe Bruno să-i spună, încredințându-l că n-o să sufle o vorbă despre povestea asta. 
— Vai de mine, maestre, răspunse Bruno, îţi dai seama ce-mi ceri? Ceea ce vrei să ştii e o taină mult 
prea mare ca s-o mai spun şi altora. E un lucru care m-ar nenoroci, m-ar alunga din lume, m-ar trimite de-a 
dreptul în gura satanei din San Gallo’, de-ar fi să-l afle şi alţii. Dar dragostea ce-o port înţelepciunii 
dumitale şi încrederea pe care o am în dumneata e atât de mare, încât nu pot să nu-ți fac voia. De aceea am 
să-ți spun, dar numai dacă-mi juri pe crucea de la Montesone că n-ai să sufli o vorbă, aşa cum mi-ai 
făgăduit. 
Maestrul îl încredinţă că n-o să spună nimănui și atuncea Bruno zise: 

— Trebuie să ştii, maestre dragă, că nu de mult trăia în orășelul nostru un meşter foarte iscusit î 
tainele vrăjitoriei, pe care îl chema Michele Scotto - fiindcă era din Scoţia - şi care fu cinstit aicea, la 
vremea lui, ca nimeni altul, de către o mulțime de nobili, dintre care astăzi prea puțini au mai rămas în 
viață. Şi vrând să plece din oraş, la rugămintea acestor nobili, lăsă în locul lui doi ucenici destoinici, cărora 
le dădu poruncă să asculte întotdeauna orbește de bărbaţii care îl cinstiseră pe el. Ucenicii îi slujiră cu 


credință pe nobili, dându-le ajutor în dragoste şi-n alte cele. Iar mai apoi, fiindcă îndrăgiseră oraşul şi 
obiceiurile statornicite pe la noi, se hotărâră să rămână pentru totdeauna la Florenţa şi se împrieteniră la 
cataramă cu unii oameni de pe aici, fără să caute dacă-s nobili sau nu, dacă-s bogaţi sau săraci, ci căutând 
în ei numai deprinderi asemănătoare cu ale lor. Şi ca să-şi mulţumească prietenii, alcătuiră o ceată ca de 
vreo douăzeci şi cinci de oameni, care cel puţin de două ori pe lună se întâlnesc într-un anume loc 
prehotărât de ei; şi acolo fiecare le spune lor tot ce-şi doreşte şi ei îl mulţumesc chiar în aceeaşi noapte. Or, 
fiindcă atât Buffalmacco cât şi eu ne avem tare bine cu ei şi suntem prieteni buni, am fost primiți şi noi în 
ceată şi mai suntem şi acum într-însa. Și crede-mă, când ne întâlnim cu toţii laolaltă e o minunăţie să vezi 
ce mai perdele înconjură pereţii odăii în care stăm la masă, ce mai ospeţe împărăteşti ne aşteaptă, ce de 
servitori aleşi ca pe sprânceană, atât bărbaţi cât şi femei, toți puşi să ne slujească pe fiecare în parte, ce de 
mai talere, de ulcioare, de sticle şi de cupe şi tot soiul de vase de aur şi de argint din care noi mâncăm și 
bem; fără să mai pun la socoteală nenumăratele bucate pe gustul fiecăruia, care se petrec prin fața noastră 
la rând, un fel după celălalt. Mi-ar fi cu neputinţă să-ţi înşir ce cântece melodioase se aud de pretutindeni, 
din fel şi fel de instrumente, ce sunete dulci şi suave; şi cred că n-aş putea să-ţi spun nici câtă ceară arde la 
câte un ospăț din ăsta sau ce grămezi de dulciuri se înghit şi cât de bune şi de alese sunt vinurile ce se beau. 
Să nu-ţi închipui însă că stăm acolo îmbrăcaţi cu hainele cu care ne vezi. Aş, nici poveste! Nu-i nici unul, 
oricât ar fi el de sărac, să nu pară împărat, de înzorzonat ce e cu haine scumpe şi podoabe. Dar pe deasupra 
tuturor acestor bucurii, mai e şi bucuria femeilor frumoase, care-s aduse acolo din toate colțurile lumii la 
voia fiecăruia. Acolo poţi să te întâlneşti cu doamna Barbaniechilor**, cu regina Bascilor, cu nevasta 
sultanului, cu împărăteasa Obsechului, cu Ciancianfera di Nornieca, cu Semistante di Berlinzone şi cu 
Scalpedra di Narsia. Dar ce rost are să ți le înşir? Destul să-ți spun că vin acolo toate reginele din lume, 
până şi Schinchimurra părintelui Giovanni, care după părerea mea își poartă coarnele în cur. Aşa că vezi şi 
dumneata! Şi, după ce mâncăm la dulciuri şi bem pe săturate, ne învârtim oleacă în dans şi după aceea 
doamnele se duc cu cel ce le-a cerut şi pentru care au fost aduse, fieştecare într-o odaie. Şi trebuie să mai 
ştii că, în odăile acestea te simţi ca-n rai nu alta, atâta-s de frumoase; și împrăștie în jur nişte miresme nu 
mai puţin plăcute decât acelea care ies din vasele de mirodenii din spițeria voastră, când vă pisaţi 
chiminul5; iar în odăi sunt niște pături de întrec în frumuseţe până şi patul dogelui din Veneţia; acolo ne 
culcăm. Cât despre cum se zbat potnogii şi cum mai trag țesătoarele la suveici ca să iasă pânza bătută, eu 
nu-ți mai spun nimic. Te las pe dumneata să-ţi dai cu socoteala. Totuşi, dintre toţi tovarășii noștri, după 
părerea mea, tot noi stăm cel mai bine, adică Buffalmacco şi cu mine, fiindcă el o cheamă de obicei pe 
regina Franței, iar eu pe aceea a Angliei și amândouă, ce să-ți spun, sunt ca rupte din soare; și am făcut noi 
ce-am făcut, încât acum nu le stă capul măritelor regine decât la noi şi pace. Aşa că vezi și dumneata dacă 
suntem ori nu îndreptățiți să ne ținem mai fericiți ca toți ceilalți, când dragostea unor regine ca astea e a 
noastră. Unde mai pui că, dacă vrem vreo mie ori două de florini, ele ni-i dau pe dată. La treaba asta, dar, îi 
zicem noi pe limba noastră a merge la tâlhărit; căci după cum corsarii îi jefuiesc pe oameni, la fel îi jefuim 


64 Barbanicchi, Baschi etc. - aceste nume, cât şi alte multe din povestea de faţă sunt pocite sau născocite anume în scopul de a-și bate joc de 
prostia doctorului (n. t.). 


65 În evul mediu doctorii erau în acelaşi timp și farmacişti (n. t.). 


6 Chimionul (Cuminum cyminum) este o plantă anuală, bienara din familia Apiaceae, răspândită din estul Mării Mediterane până în estul 
Indiei. De la chimion se folosesc semințele uscate ca atare sau măcinate. Semințele de chimion seamănă cu cele de chimen, având formă 
alungită, fiind crestate longitudinal şi galben-maro la culoare, la fel ca şi cele ale altor membri ai familiei Umbelliferae, cum ar fi pătrunjelul şi 

noi, numai cu atâta osebire, că în timp ce ei nu înapoiază nicicând ce-au jefuit, noi cât ce ne-am slujit 
lucrurile jefuite, le şi înapoiem. Acu socot c-ai priceput, maestre dragă, ce însemnează să mergi la tâlhărit 
şi cred c-ai priceput de asemeni că lucrul ăsta se cuvine să-l tăinuim cu străşnicie. De aceea nici nu te mai 
rog să-l ţii doar pentru dumneata. 

Doctorul nostru, a cărui ştiinţă se mărginea pesemne la vindecarea ţâncilor de bube dulci, dădu aceeaşi 


crezare cuvintelor lui Bruno pe care o dai îndeobşte oricărui adevăr curat; şi se aprinse de dorinţa de a intra 

în ceata lor, cum te-ai aprinde după dorul a cine ştie ce minuni. De aceea, după ce-i răspunse lui Bruno că 

de bună seamă nu era lucru de mirare dacă trăiau aşa de bine, abia se stăpâni să nu-l roage pe loc să-l ieie şi 

pe el în ceată şi nu se opri decât la gândul că i-ar fi fost mai la îndemână să-i ceară treaba asta după ce i-ar 

fi dat dintâi şi alte câteva dovezi de mare prietenie. Cu gândul ăsta dar, începu să se întâlnească cu el din ce 
în ce mai des şi să-l poftească pe la mese, fie la cină, fie la prânz, vădindu-i o iubire cum nu s-a mai văzut; 
şi prietenia asta era aşa de mare și atât de des se întâlneau, încât părea că fără Bruno maestrul nu putea trăi. 
Iar Bruno, care o ducea ca în sânul lui Avram, ca să-i plătească cinstea cu care îl copleşea şi să nu pară 
nerecunoscător, îi zugrăvise în odaie păresimile toate şi la intrare un „agnus dei”, iar pe deasupra porții 
care dădea în stradă îi zugrăvise un ţucal, pentru ca cei ce aveau nevoie de sfaturile lui să-l poată 
recunoaşte printre ceilalți confraţi; şi-i zugrăvi de asemeni într-un pridvor mai mititel încăierarea mâţelor 
cu şoarecii, care îi plăcea din cale-afară doctorului. Apoi, din când în când, când se întâmpla să nu cineze 
cu maestrul, Bruno zicea: 

— Azi-noapte am fost la adunarea noastră şi, fiindcă m-am cam săturat de regina Angliei, am pus să 
mi-o aducă pe Gumedra marelui Han din Tarisi. 

Iar doctorul îl întreba: 

— Da' ce-nseamnă „Gumedra”? Eu nu pricep numele astea. 

Şi Bruno de colo: 

— Nici nu mă mir, maestre. Da' ce, parcă eu ştiu cine e Porco-grasso şi Vannacena ăla de care tot aud? 

— Tu vrei să zici pesemne Ipocrat şi Avicenna, îi răspundea maestrul. 

— Habar n-am, zău aşa: mă pricep tot atât de puţin la numele voastre, ca dumneata la ale mele. 
Gumedra pe limba marelui Han înseamnă în limba noastră cam cum s-ar zice „împărăteasă”. Măi, ce i-ar 
mai plăcea s-o vezi! E-al naibii de frumoasă! Sunt sigur că te-ar face să uiţi pe loc de leacuri, de unsori şi 
de clistire. 

Şi cum îi îndruga din când în când poveşti din astea, ca să-l aţâţe și mai mult, se întâmplă ca într-o 
seară - în timp ce Bruno zugrăvea încăierarea mâţelor cu şoarecii şi doctorul îi ținea feştila - să i se pară 
dumnealui că-l copleșise; chiar de ajuns cu mesele şi prietenia, ca să cuteze acum să-i spună ce avea pe 
suflet. Şi, singuri fiind, îi zise: 

— Bruno, mi-e martor Dumnezeu, nu-i om pe lumea asta de dragul căruia să fac ce-aș face pentru tine; 
dacă mi-ai cere să mă duc de aici până la Peretola, mai-mai c-aş face-o şi pe asta. De aceea n-aş vrea să te 
miri dacă ți-oi cere și eu, cu toată prietenia și încrederea ce-ţi port, să-mi faci şi tu un bine. Pre câte știi, 
mi-ai povestit acuma nu de mult de felul în care petreceţi voi cei din ceata voastră şi aşa un chef m-a 
apucat să fiu şi eu de-ai voştri, că nu știu zău dac-am râvnit vreodată la ceva cu atâta sete ca la asta. Şi, 
dacă voi ajunge să-mi văd visul cu ochii, ai să te încredinţezi că nu de florile mărului îmi doresc să intru în 
ceata voastră. Uite, te las să-ți râzi de mine chiar de pe acum, dacă n-oi cere-o pe cea mai mândră slujnică 
din câte ai văzut vreodată. Am întâlnit-o acum un an la CacavincigliS” şi mor de dragul ei. Dar din păcate 
n-a fost chip s-o am, căci n-a vrut să se lase, deşi, mă jur pe ce-am mai sfânt, vroiam să-i dau zece bănuți. 
De aceea, te rog din tot sufletul, învață-mă ce trebuie să fac să pot intra şi eu în ceata voastră şi fă și tu, te 
rog, tot ce-i putea ca să mă ajuţi, fiindcă o s-aveţi în mine un tovarăş bun şi de încredere, care are să vă 
facă cinste. Uite: întâi şi întâi, pre câte vezi, sunt un bărbat frumos, bine împlinit la trup şi cu obrazul ca o 

oare; pe urmă, vorba aia, mai sunt şi doctor pe deasupra şi nu prea îmi vine a crede că mai aveţi vreun 
în ceată. Unde mai pui că ştiu o droaie de poveşti şi de cântări frumoase, din care chiar am să-ți cânt una. 


Şi începu pe loc să cânte. Bruno avea un chef de râs de sta, săracul să plesnească, dar totuşi se inu; şi, 
după ce sfârşi cântarea, maestrul zise: 

— Cum îţi place? 

La care Bruno îi răspunse: 

— Aşa de straşnic cânţi, maestre, că ţi se potrivește vorba: „Cetera e gura mea, îmi pot zice când oi 
vrea”. 

— Aşa-1? făcu maestrul. N-ai fi crezut-o niciodată, dacă nu m-auzeai cu urechile tale. 

— Într-adevăr, răspunse Bruno. 

Doctorul spuse mai departe: 

— Mai ştiu şi alte multe încă; dar să lăsăm asta deoparte. Aşa cum sunt şi cum mă vezi, trebuie să ştii 
că tatăl meu a fost un om de neam, deşi trăia la ţară, iar dinspre partea mamei mă trag din cei de la 
Vallecchio. Şi, după câte ai văzut, nu-i doctor la Florenţa să aibă cărți şi straie mai mândre ca ale mele. Că 
am un rând de haine ce m-a costat unul peste altul, acu vreo zece ani, aproape o sută de florini. Pe legea 
mea ţi-o spun. De aceea, tare mult te rog, ajută-mă să pot intra şi eu în ceata voastră, şi-ţi jur pe Dumnezeul 
meu, că dacă faci asta pentru mine, poţi fi bolnav cât vrei şi cât pofteşti, n-am să-ţi cer niciodată un ban ca 
să te îngrijesc. 

Bruno, auzindu-l câte spune şi socotindu-l de astă dată, mai abitir ca în alte daţi, un nătărău fără 
pereche, grăi: 

— Maestre, fă te rog încoace feștila aceea şi ai răbdare până ce termin de făcut şi cozile şoarecilor 
ăstora, că pe urmă am să-ţi răspund. 

Sfârşind cu cozile, zugravul, făcând pe îngrijoratul, zise: 

— Ce-ai face dumneata de dragul meu e lucru mare, maestre, nu zic ba; dar totuşi treaba ce mi-o ceri, 
deşi pentru domnia-ta şi pentru strălucita-ţi minte e un lucru de nimica, pentru mine e un lucru foarte mare 
şi nu ştiu, zău, de dragul cui l-aş face, de-aş putea, dacă nu de dragul dumitale: pe de o parte fiindcă-mi ești 
drag şi pe de alta pentru vorbele dumitale drese cu atâta înţelepciune, încât ar fi în stare să le clintească din 
ciubote şi pe mironosiţe, necum pe mine, amărâtul, din hotărârea mea. ŞI, cu cât te cunosc mai bine, cu atât 
îmi pari mai înţelept. Ba mai mult: chiar de-ar fi să nu te îndrăgesc din celelalte pricini, tot te-aș îndrăgi 
măcar şi pentru asta una, că eşti îndrăgostit adică de-o fată frumoasă ca cea de care îmi vorbeai. Dar uite 
ce-i: cuvântul meu nu trage așa de greu cum crezi şi prin urmare nu pot face de dragul dumitale tot ceea 
ce-ar trebui să fac. Dar, dacă îmi făgăduiești pe cinstea dumitale că n-ai să spui la nimeni, am să te învăţ 
ce-ai de făcut şi sunt aproape sigur că având, precum ziceai, atâtea cărți frumoase şi atâtea alte lucruri, vei 
izbuti să faci astfel, încât să intri în ceata noastră. 

Maestrul zise atunci: 

— Spune, nu-ți fie frică: pre câte văd, nu mă cunoşti destul şi nu ştii încă ce strașnic pot păstra o taină. 
Pe vremea când messer Guasparruolo da Saliceto era judecătorul primarului din Forlimpopoli, nu făcea 
mai nimica fără să-mi spuie mie, fiindcă știa că sunt mormânt când e să mi se încredințeze o taină. Mă 
crezi că spun adevărul? Uite, ca să te încredinţez, află că mie, cel dintâi, mi-a spus că vrea să se însoare cu 
Bergamina. Vezi? 

— Bine, răspunse Bruno. Dacă un om ca el avea încredere în dumneata, nu văd la ce n-aş avea eu. 
Uite ce-ai de făcut: în fruntea cetei noastre se află un căpitan cu doi sfătuitori, care tot la şase luni se 
schimbă; or, luna viitoare are să fie căpitan Buffalmacco şi eu sfătuitor. E lucru hotărât. Și cine-i căpitan 
are cuvânt cu greutate şi poate face astfel, încât să intre în ceată oricine îi place lui: de aceea cred c-ar fi cu 
cale să te împrieteneşti cu el, da! ştii, aşa, la cataramă, și să-l cinsteşti cum se cuvine. Că el e tocmai omul 


ai a 


fără doar şi poate, văzându-te aşa înţelept, va prinde drag de dumneata şi, după ce-ai să izbuteşti c 
înțelepciunea dumitale şi cu toate celelalte să ţi-l apropii întrucâtva, poţi liniştit să-l rogi ce m-ai rugat pe 
mine; n-are să zică nu, sunt sigur. Eu i-am mai vorbit despre dumneata şi te iubeşte ca pe-un frate. Fă 
numai cum te-am învăţat şi după aceea las' pe mine. 

Maestrul zise atunci: 


— Mă bucură ceea ce-mi spui; şi, dacă Buffalmacco e într-adevăr dintre cei ce află desfătare în a 
şedea de vorbă cu oameni înţelepţi, dac-om ajunge să vorbim măcar cât de cât, sunt sigur c-am să-l fac 
să-mi caute el tovărășia; căci, dacă e pe înţelepciune, eu aş putea să împart din ea unui oraş întreg şi tot 
mi-ar mai rămâne. 

După ce se învoi cu maestrul într-acest chip, Bruno se duse la Buffalmacco şi-i spuse întâmplarea de la 
capăt; drept care Buffalmacco de abia aștepta acu să-i facă pocinogul maestrului Prostilă, de îi părea că n-o 
s-apuce în veci să-şi împlinească pofta. Doctorul, care îşi dorea mai presus de orice să meargă la tâlhărit, 
nu se lasă bătut până nu se împrieteni cu Buffalmacco - lucru ce nu-i fu greu de loc - şi-n cinstea lui se 
apucă să deie nişte mese şi nişte ospeţe împărătești, la care întotdeauna era poftit şi Bruno. Cei doi îl 
lingușeau pe cât puteau şi, ca şi alţii, simțind că în casa lui e rost de băutură bună și de mâncări alese, 
claponi€8 şi alte bunătăţi, şedeau mereu în preajma lui şi rămâneau cu el la masă şi fără a fi prea mult 
poftiți, zicând că numai pentru el şi pentru nimeni altul n-ar face treaba asta. La urmă însă, când meşterul 
se chibzui că-i vremea, se rugă şi de Buffalmacco aşa cum se rugase şi de Bruno. Buffalmacco se prefăcu 
că-i foc şi pară de cele auzite şi-l luă la rost pe Bruno, zicându-i: 

— Mă jur pe Dumnezeul bisericii din Passignano, c-abia mă ţin să nu-ţi dau două, de să-ţi culegi 
măselele, ludă ce eşti, că numai tu puteai să-i spui maestrului de toată treaba asta. 

Doctorul însă încercă să-l dezvinovăţească pe Bruno, jurându-se că aflase din altă parte taina; şi până 
mai la urmă îl copleşi pe Buffalmacco cu vorbele lui înțelepte şi izbuti să-l liniştească. 

Buffalmacco se întoarse atunci către el şi-i zise: 

— Maestre, ce să-ţi spun, se vede că vii de la Bologna şi c-ai ţinut gura închisă până ai ajuns aicea. 
Sunt încredinţat că n-ai deprins abecedarul pe un măr, cum fac toți nătărăii, ci l-ai deprins pe un bostan, 
care-i cu mult mai mare; şi, dacă nu mă-nşel, eşti pare-mi-se dintre cei ce dau în gropi. Bruno mi-a spus, 
ce-i drept, că medicina ai învăţat-o, dar mie îmi vine a crede c-ai învățat mai degrabă cum să prinzi 
oamenii în mreje; lucru pe care dumneata, cu înţelepciunea dumitale şi cu lipiciul vorbei, ştii să-l faci mai 
bine ca oricare altul din câți am văzut eu. 

Maestrul însă îi tăie vorba şi întorcându-se spre Bruno făcu: 

— E mare lucru, zău aşa, să stai de vorbă cu înţelepţii şi să te împrieteneşti cu ei. Care altul ar fi putut 
pricepe aşa de iute şi de bine că omul ăsta de ispravă toată simţirea mea şi toate meritele mele? Tu, 
bunăoară, n-ai priceput aşa de repede ca el cât preţuiesc. Aşa-i? Dar spune, barem, m-am ţinut ori nu de 
vorba ce ţi-am spus-o, când am aflat din gura ta că Buffalmacco se desfată în tovărăşia înțelepților? 

La care Bruno zise. 

— Ho, ho şi încă cum! 

Maestrul se întoarse atunci spre Buffalmacco şi-i spuse: 

— Mi-ar fi plăcut să mă vezi la Bologna. Atunci știu c-ai fi vorbit cu admiraţie despre mine! Acolo nu 
era om, mare sau mic, student sau doctor, care să nu mă îndrăgească ca pe un frate adevărat, de bine ce 
ştiam să-i farmec cu cuvântul și cu înțelepciunea mea. Ba mai mult: află că nicicând nu mi s-a întâmplat să 
scap o vorbuliță, fără să-i fac pe toţi să râdă de mult ce le plăcea. Iar când m-am despărțit de ei, nu-şi mai 
uscau ochii de lacrimi de tare ce plângeau, căci ar fi vrut cu orice preţ să mai rămân la dânşii; şi atât m-au 
bătut la cap, că până mai la urmă au vrut ca eu de unul singur să-i învăţ medicina pe toți studenţii care se 


68 Cocoş castrat care se îngraşă uşor şi oferă o carne gustoasă. 

au acolo, numai ca să rămân la ei. Da' n-am vrut, fiindcă hotărâsem să mă întorc aici, unde îmi avea 
pământurile şi celelalte avuţii rămase de la moşi-strămoși şi chiar aşa am şi făcut. 

La acestea Bruno se întoarse către Buffalmacco şi zise: 

— Ei, ce mai zici acum? Când îți spuneam nu mă credeai. Pe legea mea, nu-i doctor în tot orașul 
acesta care să se priceapă mai bine decât el la pişatul de măgar şi fără îndoială că n-ai găsi un altul să-i 


semene, nici de-ai umbla de aci pân! la Paris. Pofteşte acu, dacă-ţi dă mâna, şi nu-i fă pe plac. 

La care doctorul făcu: 

— Are dreptate Bruno, dar încă nu sunt cunoscut aicea în oraş. Voi sunteți oameni de rând, dar mi-ar 
plăcea să mă vedeţi când stau de vorbă cu confrații. 

— Într-adevăr, maestre, îi zise Buffalmacco, văd că ştii cu mult mai multe decât aş fi crezut. De aceea, 
ca să-ţi vorbesc precum se cade să le vorbeşti înțelepților, îţi spun că fără doar şi poate voi face tot ce-mi 
stă în putere ca să intri şi dumneata în ceata noastră. 

După făgăduinţa aceasta, maestrul îşi înzeci atenţiile faţă de tineri; drept care ei, petrecând de minune 
pe socoteala lui, îl făcură să înghită cele mai straşnice prostii şi îi făgăduiră să-i deie drept ibovnică pe 
contesa di Civillari“”, ce după spusa lor n-avea pereche în lume de mândră ce era. Maestrul îl întrebă atunci 
cine era contesa asta, la care Buffalmacco zise: 

— E o doamnă foarte mare şi nu știu, zău, să fie în lume vreo casă împărătească în care ea să n-aibă 
drepturi; până şi călugării din sânul franciscanilor i se închină ei în sunet de chimbale. Şi pot să-ţi spun că, 
de se întâmplă să iasă la plimbare, ştie să facă vâlvă în jurul ei, deşi de obicei şade închisă în casă; şi totuşi, 
nu de mult, când se ducea într-o noapte să-și spele picioarele la Arno şi să mai ia şi niţel aer, ţi-a trecut 
tocmai prin faţa uşii, însă de fapt ea locuieşte mai mult în Laterina”0. Curtenii ei în schimb se plimbă chiar 
destul şi poartă toți vergea şi plumb, drept semn al rangului contesei. Vasali de-ai ei găseşti câți vrei şi 
peste tot, cum e de-o pildă Tamagnin, don Meta, Manico di Scopa, Squacchera şi alţii, de care nu-ţi aduci 
aminte aşa la repezeală, deși cred că ți-s prieteni buni. lată dar cui vrem să te dăm, dacă ne-ajută 
Dumnezeu, şi la ce dulce piept ne-am socotit c-ar fi cu cale să stai, după ce-ţi vei uita de slujnica din 
Cacavincigli. 

Doctorul, ca unul care se născuse şi crescuse în Bologna, nu pricepea vorbele lor, aşa că se arăta prea 
mulţumit de doamnă. 

La scurtă vreme după aceea, tinerii îl înştiințară că fusese primit în ceata lor. Și, cu o zi înainte de 
noaptea în care câteşitrei trebuiau să se întâlnească, maestrul, care îi poftise pe amândoi la masă, îi întrebă 
după dejun ce anume ar fi trebuit să facă spre a se întâlni cu ceilalți. La care Buffalmacco zise: 

— Maestre, în primul rând trebuie să fii om curajos şi încă foarte curajos, că, dacă nu, s-ar putea să te 
îneci la mal şi nouă să ne faci o pagubă cumplită; şi iată de ce anume trebuieşte aşa de mult curaj. Diseară, 
către zece-unsprezece, să faci aşa ca să te afli pe unul din mormintele ce s-au clădit acu de curând în jurul 
bisericii Santa Maria Novella, îmbrăcat cu cele mai frumoase haine pe care le ai - ca să te înfățişezi încă de 
prima oară cu cinste în fața alor noștri - şi pentru că, nobil fiind, contesa - precum ni s-a spus - vrea să te 
facă pe cheltuiala ei cavaler; acolo să aştepţi până o să vie să te ieie trimisul nostru. Or, ca să ştii din vreme 
totul, îți spun de pe acuma c-are să vie să te ieie o fiară neagră şi cornută, de mărime mijlocie, care are să 
se învârtească prin fața dumitale, suflând pe nări năprasnic şi ţopăind ca apucata, anume ca să te 
înspăimânte; dar dacă are să vază că dumitale nu ţi-e frică, are să ţi se apropie încet, şi, când ţi-o fi la 
îndemână, să te cobori de pe mormânt fără să-ți fie frică şi fără a pomeni de Dumnezeu sau sfinți și să te 
urci pe ea; pe urmă să stai liniştit, cu braţele cruce pe piept şi nu oare cumva s-o atingi. Ea o s-o ia din loc 
domol şi-o să te aducă pân' la noi. Îţi spun însă de pe acum că, dacă ai să te apuci să pomeneşti de 


69 Civillari era numele unei străduţe din Florenţa acelor vremi;; acolo le era îngăduit oamenilor să-şi facă nevoile şi existau nişte gropi unde se 
adunau gunoaiele cu care se îngrăşau pământurile grădinilor din apropiere. (n. t.). 

umnezeu sau de sfinţi ori dacă ai să te temi de ea, s-ar putea să te trântească la pământ sau să te atingă aş 
de zdravăn, de s-o ţii minte toată viaţa. De aceea, dacă socotești că n-ai destul curaj, mai bine nu veni, că 
numai rău ţi-ai face dumitale şi nouă nici un bine. 

Doctorul zise atunci: 

— Nu mă cunoşti, se vede treaba. Te îndoiești, pesemne, fiindcă mă vezi că port mănuşi şi straie lungi 


până la glezne. Dar dacă ai şti ce mai isprăvi am făcut eu la Bologna, când mă duceam uneori cu tovarășii 

mei la femei, ai rămâne cu gura căscată. Uite, pe legea mea ţi-o spun, într-o noapte, fiindcă una din alea (o 

nenorocită, o stârpitură cât un cot) nu voia să vină cu noi, i-am ars niște pumni zdraveni şi pe urmă am 

luat-o pe sus şi-am dus-o aşa o bucăţică, încât până la urmă, ce-am dres şi ce-am făcut, tot a venit cu noi. 

Iar altă dată, într-o seară, puțin după ce clopotele trăseseră de Ave Maria, îmi amintesc c-am trecut, fără a 
fi însoțit decât de servitorul meu, pe lângă cimitirul fraţilor franciscani şi nu mi-a fost frică, deși chiar în 
aceeaşi zi înmormântaseră o femeie. De aceea, îți spun, nu te îndoi, că am curaj cât zece. Cât despre straie, 
am să mă îmbrac - ca să mă arăt cum se cuvine - în haina aceea stacojie în care am fost și la Bologna când 
mi s-a dat titlul de doctor şi apoi să vezi de nu m-or alege în scurtă vreme căpitan. Numai s-ajung o dată 
acolo şi-o să vedeţi cum o să-mi meargă, dacă contesa aia, chiar înainte să mă vadă, s-a îndrăgostit de mine 
şi încă aşa de tare, că vrea să mă facă cu tot dinadinsul cavaler; şi ce adică mi-ar sta rău în strai de cavaler 
sau vă închipuiţi că n-am să ştiu cum să mă port şi ce să fac? Aş, vă înșelați. Lăsaţi pe mine! 

Atuncea Buffalmacco îi zise: 

— Aşa-i, maestre, bine zici. Da' vezi să nu ne duci cu vorba şi pân' la urmă să nu vii, ori să nu fii acolo 
când om trimite să te aducă. Ţi-o spun fiindcă afară-i frig şi ştiu că domnii doctori se cam feresc de frig. 

— Ferit-a Dumnezeu, răspunse maestrul. Eu nu-s din ăia friguroși şi nu-mi pasă de ger. Arareori mi 
s-a întâmplat să mă scol noaptea ca tot omul pentru nevoile trupeşti şi să-mi mai iau peste cămașă şi 
altceva decât cojocul. De aceea fii pe pace, că voi veni neapărat. 

După ce tinerii plecară, de îndată ce se înnoptă, maestrul, după ce află o scuză faţă de nevastă, îşi 
scoase pe ascuns straiele, cele mai frumoase şi, când i se păru că-i vremea, se îmbrăcă cu ele şi-o luă către 
morminte. Acolo, covrigându-se pe marmura rece ca gheaţa, căci era tare frig afară, se apucă s-aştepte fiara. 
Buffalmacco, care era o matahală de om, îşi făcu rost de un obrăzar din cele ce se folosesc la anumite 
jocuri care azi nu se mai joacă şi luându-și în spinare, pe dos, o bundă neagră, se învăli în ea astfel, încât 
părea că-i urs; atâta doar că obrăzarul era de drac şi avea şi coarne. Străvestit”! astfel se duse în piaţa nouă 
a bisericii Santa Maria Novella, cu Bruno după el, care venea să vază ce avea să se întâmple. Acolo, cât 
ce-şi dete seama că doctorul se afla la locul hotărât, se apucă să ţopăie în sus şi în jos prin piață, să facă o 
larmă îngrozitoare, să pufăie, să urle şi să necheze, de credeai că-i apucat de streche. Maestrului, săracul, 
când îl văzu şi-l auzi, i se făcu părul măciucă şi începu să tremure din toate mădularele, ca unul ce era 
fricos, ba mai fricos, ca o femeie; şi nu o dată bietul şi-ar fi dorit să fie la el acasă, mai curând decât în 
piaţa aceea. Totuşi, fiindcă venise, se strădui să-şi dea curaj, căci prea îl ardea dorinţa s-ajungă a vedea şi 
el minunăţiile acelea despre care îi vorbiseră tinerii. Buffalmacco, după ce nărăvi o vreme prin piață, după 
cum spuneam, se prefăcu mai potolit şi, apropiindu-se de racla pe care sta maestrul, se opri de-a dreptul în 
faţa lui. Maestrul, care tremura ca varga, nu ştia nici el ce să facă, să urce ori să rămână locului, în cele din 
urmă însă, temându-se să nu-l înhaţe: ori să-l mănânce fiara, goni cu frica asta frica de mai înainte şi 
coborând de pe mormânt c-un „Doamne ajută” abia şoptit, se urcă pe dobitoc şi, după ce se înfipse bine în 
spinarea lui, tot tremurând de zor, își duse mâinile la piept aşa precum i se spusese. Atuncea Buffalmacco o 
luă încetişor către Santa Maria de la Scala şi aşa, umblând în patru labe, îl duse până în mahalaua la care îi 
zice Ripole. Acolo se aflau la vremea aceea nişte gropi în care țăranii din apropiere o azvârleau pe aşa-zisa 
contesă Civillari, ca să-şi îngrașe ogoarele. Ajuns acolo, Buffalmacco se apropie de marginea uneia dintre 
gropi şi zăbovind oleacă, atâta cât să-l prindă pe doctor de-un picior, îi dete un brânci din spate şi-l azvârli 

e-a dreptul în groapă cu capul înainte. Apoi se apucă din nou să mârâie cu străşnicie, să ţopăie ca un tu 
bat şi-o luă de-a lungul Sfintei Maria de la Scala către livada Ognissanti, unde îl află pe Bruno, care 
nemaiputând să-şi stăpânească râsul, dăduse fuga acolo. Şi se apucară amândoi, râzând pe înfundate, să 
urmărească de departe ce avea să facă doctorul aşa mânjit cum se afla. 

Maestrul, când se văzu în cloaca aceea, se strădui să se ridice şi să se împingă afară, dar, 


răsturnându-se când ici, când colo, se mânji din cap până în picioare. În cele din urmă însă, mâhnit ca vai 
de el şi jalnic la înfăţişare, după ce înghiți, sărmanul, şi câteva înghiţituri, ieşi totuși afară, dar își pierdu în 
groapă gluga; și, după ce se curăți de bine, de rău cu mâinile, neștiind ce altă ar putea face, se întoarse 
acasă şi bătu până ce-i fu deschisă poarta. Dar n-apucă să intre bine şi să se închidă ușa pe urma lui care, 
săracul, puţea de te trăsnea nu alta, că Bruno şi cu Buffalmacco îl şi ajunseră din urmă şi se opriră ca să 
audă cum îl întâmpină nevasta. Și-o auziră pe femeie cum îl făcea de trei parale şi-l înjura ca pe un 
netrebnic, zicându-i: 

— Bine-ţi şade! Mi te porniseşi după alta şi vreai să mi te-arăți grozav în haina aia stacojie. Da' ce, eu 
nu-ți ajung? Că 1-aş ajunge unui târg, decum nu ţi-aş ajunge ție? Măcar de te-ar fi şi înecat, așa cum te-au 
azvârlit acolo unde meriţi. Poftim! Ăsta e doctor! Are nevastă acasă şi umblă toată noaptea după nevestele 
altora. 

Şi-n timp ce-l curăța, spălându-l din cap până an picioare, îl tot bătu la cap până la miezul nopţii cu 
vorbe ca acestea şi cu altele de același soi. 

A doua zi de dimineaţă Bruno şi Buffalmacco, după ce-şi vopsiră trupurile pe sub haine cu zeci de 
vânătăi, se duseră la doctor şi îl găsiră sculat; şi intrând în casă simţiră că toate lucrurile miroseau urât, 
deoarece nu avusese timp să le curețe, în aşa fel încât să nu mai miroasă; dumnealui, când îi auzi că vin, le 
ieşi înainte și le ură zi bună. La care tinerii, înțeleşi din vreme între ei, răspunseră mânioşi: 

— Noi nu-ţi urăm zi bună, ci ne rugăm lui Dumnezeu să-ți trimită toate belelele pe cap, ca să te 
prăpădeşti cu zile ca trădător ce ești, cel mai nemernic trădător şi mai afurisit din câți trăiesc pe lume. Că 
din pricina dumitele era cât p-aci să fim omorâți în bătaie și asta numai fiindcă am vrut să-ți facem cinste şi 
plăcere. Cu ciomăgeala ce-am răbdat-o din cauza dumitale şi chiar cu mai puțin ai fi putut mâna un măgar 
până la Roma; fără să pui la socoteală c-am fost şi în primejdie de a fi daţi afară din ceata în care am pus la 
cale să te primim şi pe dumneata. Și, dacă nu ne crezi, uită-te la trupurile noastre să vezi în ce hal sunt. 

Şi trăgându-se mai la lumină, îşi desfăcură hainele pe piept şi-i arătară vânătăile vopsite cu albastru, 
după care se încopciară iute. Maestrul, ca să se dezvinovăţească, începu să le spuie ce păţise şi unde fusese 
azvârlit. Dar Buffalmacco îi zise: 

— Mi-ar fi plăcut să te arunce de-a dreptul în Arno, de pe pod; de ce-a trebuit să pomenești de sfinți şi 
Dumnezei? Ţi-am spus ori nu să taci din gură? 

— Să mor dacă i-am pomenit. 

— Pe dracu nu i-ai pomenit. Las' că mi-a spus trimisul nostru că tremurai ca varga și nu mai ştiai pe ce 
lume eşti. De data asta ne-ai făcut-o; dar de aci înainte nu mai lăsăm pe nimeni să-şi bată joc de noi şi-ţi 
arătăm noi dumitale. 

Maestrul le ceru iertare şi se apucă să-i roage în numele lui Dumnezeu să nu-l facă de râsul lumii. ȘI, 
cu şoşele cu momele, făcu tot ce putu ca să-i împace şi de teamă ca nu cumva să-i trâmbiţeze rușinea în 
toate părțile, dacă îi cinstise până atunci, apăi de atunci încolo să vezi ce mese le mai trase şi ce-i mai 
giugiuli, purtându-i ca pe palme. 

În felul acesta dar, așa precum aţi auzit, se toarnă înţelepciunea în cap acelora ce n-au ştiut să şi-o 
însușească la Bologna. 

“OVESTEA A ZECEA 


O siciliană îi fură cu îndemânare unui negustor tot ce-și adusese la Palermo; negustorul, 
prefăcându-se că se întoarce cu mult mai multă marfă decât întâia oară, împrumută bani de la femeie 
și-i lasă în schimb apă și câlți. 

de nenumărate ori că li se umplu ochii de lacrimi de atâtea hohote de râs. Dar după ce regina sfârşi de 
povestit, Dioneo, care ştia că-i rândul lui, începu astfel: 

— Graţioase doamne, e lucru bine cunoscut că păcăleala îți place cu atât mai mult, cu cât acela ce-i 
păcălit cu măiestrie este el însuşi un maestru în arta păcălelilor. De aceea, deşi dumneavoastră ați povestit 
cu toatele poveşti foarte frumoase, eu am de gând acum să vă istorisesc o snoavă cu atât mai vrednică de a 
fi pe placul dumneavoastră, cu cât femeia păcălită din istorioara mea era mai mare meşteră la păcăleli decât 
oricare dintre bărbaţii sau femeile despre care aţi vorbit dumneavoastră. 

În toate oraşele cu port din cele aşezate pe țărmurile mării era pe vremuri obiceiul - şi poate e şi astăzi 
- ca negustorii ce veneau cu mărfuri în oraş, după ce întâi le descărcau, să şi le ducă apoi într-un şopron, 
căruia, în multe părți i se mai zice şi vamă şi care era ţinut fie de sfatul oraşului, fie de domnul locului. 
Acolo, negustorii, după ce dădeau vameșului în scris tot ce aduseseră şi așijderi preţul mărfii, primeau din 
partea lor fieştecare o magazie în care îşi puneau mărfurile şi le ţineau sub lacăt, iar vameşii scriau în 
condicele vamei pe seama negustorului toată marfă pe care o adusese și se cereau apoi plătiți cu drepturile 
lor, fie pentru întreaga marfă, fie şi numai pentru o parte, după cum omul şi-o scotea din magazia lor. Şi 
foarte adesea se întâmpla ca tocmai din aceste condici, samsarii să iscodească cât prețuiește marfa și cât e 
de multă, precum şi ce negustori o au în stăpânire, pentru ca să vorbească apoi cu ei, când li se da prilejul, 
despre schimburi, despre vânzări şi alte afaceri de acest soi. Obiceiul acesta, ca în multe alte părți, era 
înscăunat şi la Palermo, în Sicilia, unde se aflau şi se mai află încă femei tare frumoase la trup, dar cam 
certate cu cinstea, care ar putea trece, şi trec chiar, drept femei cinstite şi doamne de neam mare în ochii 
bieţilor străini ce n-au de unde le cunoaşte. Și, fiindcă se îndeletnicesc nu cu furatul, ci de-a dreptul cu 
jupuitul oamenilor, de îndată ce zăresc un negustor străin, se şi reped la vamă şi caută în condică să vadă ce 
marfă are omul şi ce-ar putea scoate pe dânsa; iar după aceea încearcă cu şoapte drăgăstoase, cu vorbe 
dulci şi cu momele să-i prindă în laţ şi să-i subjuge; şi prind destui aşa, cărora apoi le papă marfa, unora în 
parte numai, dar altora chiar toată; şi sunt şi dintr-aceia ce-şi lasă în mâna lor şi marfă, şi corabie, şi oasele, 
şi tot, de bine ce-a ştiut femeia să-i ducă uşurel de nas. 

Nu de mult, se întâmplă să sosească la Palermo, trimis chiar de stăpânii lui, un tânăr din orașul nostru, 
căruia lumea îi zicea Nicolo din Cignano, deşi îl chema Salabaetto, c-o încărcătură aşa de mare de țesături 
de lână, marfă ce-i rămăsese de la bâlciul din Salerno, încât făcea la preț cinci sute de florini de aur; şi 
după ce dădu în scris la vamă tot ce adusese, își puse marfa într-un hambar şi, fără a dovedi prea mare 


ai a 


abă în vânzare, prinse a-şi petrece prin oraş. Or, fiind bălai şi alb la piele, frumos şi bine împlinit la tru 
se întâmplă ca una din aceste hoaţe, care îşi zicea pe nume madonna Biancofiore, să afle ce învârteşte şi să 
pună ochii pe băiat. El, dându-și seama de aceasta, cum socotea că doamna e o femeie de neam mare, își 
închipui c-o cucerise cu frumuseţea lui şi se gândi să-şi tăinuiască iubirea; drept aceea, fără să spuie 
nimănui nimic din toată treaba asta, se apucă să se învârtească prin fața casei ei. Femeia, dându-și seama că 


umblă după dânsa, după ce îl lăsă vreo două sau trei zile să se aprindă de văpaia ochirilor ce-i arunca şi să 
se încredinţeze că moare după dânsul, trimise la el o femeie care se pricepea grozav la meșteșugul de 
codoașcă. Aceasta, după multe vorbe, îi mărturisi cu ochii înotând în lacrimi că stăpâna ei se îndrăgostise 
aşa de tare de el, de frumuseţea şi chipul lui plăcut, încât nu-şi mai găsea odihnă nici ziua şi nici noaptea; 
de aceea, dacă se învoia și el, stăpâna ei, zicea, ar fi dorit mai mult ca orişice pe lume să se întâlnească pe 
ascuns cu dânsul la o baie; şi, după ce sfârşi de spus, scoase din pungă un inel şi i-l dădu din partea 
doamnei. Când auzi una ca asta, Salabaetto se simţi în culmea fericirii şi luând inelul în mână, după ce şi-l 
frecă de ochi şi-l sărută, îl puse în deget şi îi răspunse slujnicei că dacă doamna Biancofiore îl iubea, era şi 
dânsa la rândul ei iubită, căci el o îndrăgea ca pe ochii lui din cap şi era gata să se ducă la orice ceas din zi 
sau din noapte oriunde i-ar fi fost pe plac iubitei lui. Femeia se întoarse cu acest răspuns la doamna ei şi 
apoi, la foarte scurtă vreme, se duse iar la tânăr să-l înştiințeze la ce baie s-o aștepte a doua zi după asfințit 
pe doamna. Salabaetto, fără să spuie nimănui nimic, se duse a doua zi la ora hotărâtă şi află că doamna 
reținuse clădirea băii pentru ei; drept care nu șezu mult timp şi apărură două slujnice, una purtând pe cap o 
saltea mare și frumoasă făcută din bumbac, iar cealaltă un coş uriaş, plin până-n vârf cu tot felul de lucruri; 
şi după ce întinseră salteaua pe o rogojină în una din odăile clădirii în care era baia, întinseră deasupra ei 
nişte cearşafuri fine, tivite cu mătase, peste el o pătură din lână cipriotă, albă ca spuma laptelui şi două 
perini încărcate cu broderii și horbotele. Pe urmă, dezbrăcându-se, intrară amândouă în baie și-o curățară 
şi-o spălară de strălucea ca aurul. Nu după multă vreme sosi în clădirea băii şi doamna, însoțită de alte 
două slujnice; şi cât ce fu în largul ei, vădindu-i lui Salabaetto nespusă bucurie, după ce suspină din greu 
şi-l sărută şi îmbrățişă de mii de ori, îi zise: 
— Nu ştiu, zău, de dragul cui aş fi ajuns să fac una ca asta, dacă nu de dragul tău; tu, numai tu, toscan 
al naibii ce ești, m-ai pus pe jar. 
Pe urmă, după voia doamnei, intrară goi în baie, ei doi şi două slujnice. Şi acolo doamna, nelăsând pe 
nimeni să-l atingă, îl spălă ea însăşi pe tânăr din cap până în picioare cu un săpun înmiresmat cu mosc şi cu 
garoafe; pe urmă se lăsă şi ea spălată şi frecată de cele două slujnice. O dată îmbăiaţi, slujnicele aduseră 
degrabă două cearșafuri subțirele şi albe, care împrăştiau în jur atât de tare parfumul lor de trandafiri, încât 
fiece lucru în preajmă mirosea ca ele; şi, după ce fură înveliți fieştecare într-un cearșaf, slujnicele îi luară în 
spate şi-i duseră în pat. Acolo după ce asudară, fetele luară de pe ei cearşafurile ude şi, goi precum erau, 
rămaseră în aşternut. Pe urmă scoaseră din coşuri niște ulcioare mici de argint, de toată frumuseţea, pline 
cu tot soiul de ape de trandafiri, de portocali, de iasomie și alte multe şi îi stropiră pe amândoi din creştet 
până în tălpi; iar mai la urmă scoaseră cutiile cu dulciuri și vinurile cele scumpe, din care gustând prinseră 
puteri. 
Salabaetto se simţea ca în sânul lui Avram; de mii de ori o măsurase pe doamnă, care într-adevăr era o 
frumuseţe, şi i se părea că niciodată n-o să mai plece slujnicele şi n-o s-apuce să odihnească în braţele 
iubitei. Pe urmă, la porunca doamnei, fetele, în sfârşit plecară, lăsând în odăiță o lumânare aprinsă; atuncea 
doamna îl cuprinse în braţe pe Salabaetto şi el pe ea, şezând astfel, spre nesfârşita desfătare a tânărului ce 
credea că doamna moare după dânsul, mai bine de un ceas. Dar când femeia socoti că-i vremea să se scoale, 
puse să-i cheme slugile și, după ce se îmbrăcară şi mai gustară o dată din vinuri şi din dulciuri, 
stropindu-se din nou pe faţă şi pe mâini cu apele înmiresmate, când fură gata de plecare, femeia îi zise 
tânărului: 
— Dacă doreşti şi tu, mi-ar face mare bucurie să vii diseară să cinezi şi să te culci cu mine. 
Salabaetto care fusese prins în mreje de frumuseţea şi de graţia vicleană a femeii, fiind pe deplin încre- 

ințat că dânsa îl iubeşte cum se iubea pe sine, răspunse: 

— Doamnă, voia dumitale mi-e dragă mai presus de orice şi de aceea şi astă-seară şi orişicând sunt 
gata să fac tot ce doreşti şi tot ce poruncești. 

Femeia, după ce se întoarse acasă, puse să-i întocmească odaia cu tot ce avea mai bun în casă și, după 

ce dădu porunci să-i facă o cină îmbelşugată, îl aşteptă pe Salabaetto. Tânărul, cât ce se înnopta, se duse la 


femeie, care îl primi cu voie bună şi apoi cină cu ea în tihnă, slujit împărăteşte. lar când intră la ea în odaie 
îl izbi parfumul lemnului de aloe şi văzu patul încărcat cu podoabe ce aveau înfăţişarea unor păsărele 
cântătoare”? şi poliţele pline de lucruri minunate, drept care îşi zise în sinea lui că fără îndoială doamna era 
femeie de neam mare şi era şi foarte înstărită. E adevărat că auzise pe seama ei niscaiva zvonuri potrivnice 
părerii lui, dar pentru o lume întreagă nu le-ar fi dat crezare; şi chiar dacă ajungea să creează că doamna își 
bătuse joc de unul şi de altul, de el în ruptul capului nu-şi închipuia că s-ar putea să-şi bată joc vreodată. Se 
culcă dar în noaptea aceea cu ea şi petrecu împărătește, înflăcărându-se ca prostul din ce în ce mai mult. A 
doua zi de dimineaţă femeia îl încinse c-o cingătoare de argint de care atârna o pungă şi-i zise: 

— Iubitul meu cel drag, mă las în grija ta; şi vreau să ştii că după cum făptura mea e a ta şi poţi să faci 
cu ea ce vrei, aşijderi orice am e-al tău şi orişicând sunt gata să fac tot ce pofteşti. 

Salabaetto, încântat, o sărută şi-o îmbrăţişă şi apoi, plecând de la iubită, se duse într-un loc unde 
obișnuiau să se adune neguțătorii din oraş. 

Văzându-se într-acest chip şi azi şi mâine cu femeia, fără să-l coste nici un ban şi îndrăgostindu-se de 
ea din ce în ce mai tare, cu vremea se întâmplă să-și vândă marfă pe bani gheaţă şi c-un câștig frumos, 
lucru pe care dânsa îl şi află de îndată, nu de la el, ci de la alţii. De aceea într-o seară, când tânărul se afla 
la dânsa, doamna începu a se alinta şi a glumi cu el în joacă, a-l săruta şi îmbrăţişa, făcându-se că îl iubește 
cu atâta dor şi patimă, de-ai fi crezut c-acuş-acuş are să-i moară în braţe de prea multă iubire; şi pe 
deasupra mai voia să-i dea cu orice preţ şi două cupe de argint de toată frumuseţea, pe care însă el nu vru 
să le primească, fiindcă primise de la dânsa, pe rând, azi una, mâine alta, o mulţime de daruri care făceau 
cu toatele ca la vreo treizeci de florini de aur, fără însă să poată face astfel încât femeia să primească şi 
dânsa de la el un dar cât de mărunt, în cele din urmă, după ce-l puse pe jăratec vădindu-i-se darnică și 
îndrăgostită peste fire, una din slujnice - ce fusese din vreme dăscălită - veni şi o chemă afară. Femeia ieşi 
din odaie şi după cât va timp se întoarse hohotind şi azvârlindu-se în pat cu faţa ascunsă în perini, se apucă 
să se bocească de ţi se rupea inima. Salabaetto, uimit, o cuprinse în braţe şi începu şi el să plângă şi s-o 
întrebe: 

— Ce ai, iubito? De ce plângi? Ce s-a întâmplat aşa deodată şi ce durere te frământă? Hai, spune-mi, 
inimioara mea. 

Femeia, după ce se lăsă rugată o vreme, îi spuse: 

— Vai, iubitul meu, nu ştiu nici eu ce să mai fac şi ce să mai spun; am primit adineauri o scrisoare de 
la Messina, scrisă de un frate al meu, în care îmi cere să-i trimit fără de alta - chiar de-ar fi să-mi zălogesc 
toată averea ori să mi-o vând pe loc - o mie de florini de aur, de mâine în şapte zile, că dacă nu își pierde 
capul; şi nu ştiu cum să-i scot aşa la repezeală. Că, de-aş avea măcar răgaz vreo cincisprezece zile, aş izbuti 
să-i capăt dintr-un anume loc de unde am de luat încă pe atâţia bani sau poate aş vinde o moşie; dar, fiindcă 
nu pot face nimic aşa la repezeală, aş vrea să fi murit mai bine decât s-aud o veste aşa de rea ca asta. 

Şi zicând astfel nu contenea cu plânsul și se arăta din cale-afară de frământată şi amărâtă. Salabaetto, 
căruia focul dragostei îi cam furase minţile, se încrezu în lacrimi şi mai cu seamă în vorba ei şi-i spuse: 

— Doamnă, n-aş putea să-ți dau o mie de florini, dar cinci sute oricând, dacă socoţi că vei putea să 
mi-i înapoiezi de azi în cincisprezece zile; norocul dumitale că tocmai ieri mi-am vândut marfa, altminteri 
n-aş fi fost în stare să-ţi dau nici barem o para. 

— Vai, cum aşa? făcu femeia. Ai dus lipsă de bani? De ce nu mi-ai cerut? Chiar dacă n-aş fi avut 
mie, o sută, două tot aveam să-ţi dau. Pe când aşa mi-ai luat toată îndrăzneala de a primi din parte-ţi banii 
cu care mă îmbii. 

Salabaetto, îmbărbătat din ce în ce mai mult de vorbele femeii, îi zise: 
— Doamnă, n-are rost să nu-i primeşti din cauza asta; de-aş fi avut atâta lipsă ca dumneata acum, ţi-aș 


fi cerut şi eu să-mi dai cu împrumut. 

— Vai, dragul meu, făcu femeia, într-adevăr văd bine acum ce adâncă şi curată e dragostea ce-mi porți, 
dacă mă îmbii de bună voie c-o sumă atât de mare fără s-aştepţi a fi rugat. Desigur, eu eram a ta şi fără de 
dovada asta, dar de acu înainte am să fiu și mai mult a ta şi niciodată n-am să uit că numai ţie îți datorez 
viața fratelui meu. Mă ştie Dumnezeu că nu iau cu plăcere banii, căci tu ești negustor şi știu că negustorii 
numai cu bani peşin îşi învârtesc afacerile; dar, fiindcă sunt silită de împrejurări să-i iau şi fiindcă am 
credinţa că voi putea în curând să ţi-i înapoiez pe toți, îi iau totuşi, iar pentru rest, de n-oi găsi vreo altă 
cale ca să fac rost de bani mai iute, mi-oi zălogi tot ce am în casă. 

Şi zicând astfel se prăbuși plângând în braţele lui Salabaetto. Tânărul începu s-o mângâie şi după ce 
rămase cu dânsa peste noapte, spre a-şi dovedi iubirea şi multa-i dărnicie, fără s-aştepte să-l mai roage, îi 
aduse cinci sute de florini de aur, pe care ea îi primi cu lacrimile în ochi, dar cu bucuria în suflet. Și pentru 
atâta amar de bani se mulţumi netotul doar c-o făgăduinţă. 

Cât ce puse mâna pe bani, femeia întoarse foaia. De unde înainte Salabaetto era primit în casa ei 
oricând, numai să fi poftit să vie, acum, din felurite pricini, mergea de câte șapte ori la ea şi abia îl primea 
o dată, dar nu cu aceeaşi bucurie şi aceleaşi mângâieri ca mai înainte vreme. Or, cum sorocul hotărât cu 
înapoierea banilor trecuse cam de multişor, după vreo două luni Salabaetto şi-i ceru, însă în loc de bani se 
alese doar cu vorbe goale. Dându-și seama că blestemata de femeie îl păcălise ca pe un prost şi că în 
povestea asta - cum n-avea nici scrisoare la mână şi nici martor - se afla la bunul plac al doamnei, iar pe de 
altă parte fiindu-i ruşine să se plângă față de alții, atât fiindcă fusese mai dinainte prevenit, cât şi de frica 
îndreptățită de a nu fi luat în râs pentru dobitocia lui, își muşca pumnii, bietul, şi-şi căina prostia, îndurerat 
peste măsură. Între acestea, cum primise vreo câteva scrisori de la stăpânii lui, prin care aceștia îi cereau să 
schimbe banii câştigaţi pe marfă şi să li-i trimită, se hotărî să plece, că nu cumva stăpânii, văzând că nu 
trimite banii, să-l prindă cu greșeala; şi urcându-se pe-o corăbioară se cobori la Napoli şi nicidecum la Pisa, 
unde s-ar fi căzut să meargă. 

Se afla pe vremea aceea la Napoli prietenul nostru Pietro dello Canigiano, vistiernicul împărătesei de 
la Constantinopole, om tare înțelept şi ascuţit la minte și bun prieten cu Salabaetto şi cu părinții lui. Or, la 
vreo câteva zile după ce-l întâlni, Salabaetto i se plânse şi, ştiindu-l om de încredere, îi povesti tot ce făcuse 
şi ce i se întâmplase, cerându-i ajutor şi sfat ca să găsească o cale de a-şi câştiga acolo viaţa, căci la 
Florenţa nu voia nici mort să se întoarcă. Canigiano, mâhnit de cele auzite, îi zise: 

— Rău ai făcut, băiete, rău te-ai purtat printre străini şi rău ţi-ai ascultat stăpânii. Prea mult bănet ai 
cheltuit în desfătare şi huzur; dar, fiindcă n-avem încotro, se cade să căutăm şi să găsim o îndreptare. 

Şi cum era descurcăreţ își dete seama imediat ce se putea face şi-i spuse lui Salabaetto. Tânărul 
încântat, se hotări, fie ce-o fi, să-i asculte sfatul; şi cum avea niscaiva bani, îi puse laolaltă cu banii, nu prea 
mulți, împrumutați de Canigiano și, după ce puse să-i facă vreo două-trei duzini de pachețoaie mari încinse 
bine în funii şi cumpără vreo douăzeci de butoaie de untdelemn și le umplu, le încarcă şi se întoarse la 
Palermo. Acolo, după ce dădu lista pachetelor la vamă şi așijderea şi preţul butoaielor de untdelemn, 
punând să i se treacă totul pe socoteala lui, îşi puse marfa într-un hambar, zicând că nu vrea să se atingă de 
ea până ce nu-i soseşte un alt transport de marfă. 

Madonna Biancofiore, prinzând de veste toate acestea şi auzind că de-astă-dată marfa făcea mai bine 
de două mii de florini de aur, fără de marfa așteptată care făcea şi ea vreo trei mii de florini, se chibzui în 
sinea ei că-i luase lui Salabaetto mult prea puţin întâia oară şi se gândi să-i dea înapoi cei cinci sute de 
galbeni, ca să ajungă a pune mâna pe cea mai mare parte din cei cinci mii; şi ca atare trimise după dânsul. 

alabaetto, care acu se învățase a fi mai şmecher, se duse. Doamna, prefăcându-se că nu știe nimic 
marfa pe care o adusese, îl primi cu braţele deschise şi-i spuse: 

— Dacă te-ai supărat pe mine că nu ţi-am dat banii înapoi la vremea hotărâtă... 

Salabaetto prinse a râde şi luându-i vorba, zise: 

— Doamnă, treaba asta m-a cam mâhnit niţel, e drept, căci mi-aş fi scos şi inima din piept ca să ţi-o 


dau, dacă ti-ar fi făcut plăcere; cât despre supărare însă, ascultă ce-am să-ţi spun şi ai să vezi atunci dacă 
sunt supărat sau nu. Iubirea ce ţi-o port e așa de mare şi de aprinsă, încât află că mi-am vândut mai toate 
bunurile mele şi am adus cu mine marfă ce prețuieşte peste două mii de florini; pe lângă asta mai aştept și 
din Apus niscaiva mărfuri, care fac și ele mai bine de trei mii de florini. Cu banii aceştia am de gând să 
deschid aici o prăvălie şi să rămân pe loc spre a-ţi fi mereu aproape, căci nu cred să mai fie pe lume alt 
îndrăgostit mai mulțumit cu dragostea decât sunt eu cu a dumitale. 

Femeia îi zise atunci: 

— Uite ce e, Salabaetto: tot ce-i spre bucuria ta îmi e şi mie bucurie, căci te iubesc mai mult decât îmi 
iubesc viața şi sunt nespus de mulțumită că te-ai întors aici cu gândul de-a rămâne, fiindcă nădăjduiesc să 
mai petrecem împreună încă mult timp de acu înainte; dar totuși aş dori să mă dezvinovăţesc niţel față de 
tine pentru faptul că înainte de-a pleca s-a întâmplat să nu te pot primi de câte ori ai fi poftit să vii şi nici să 
te primesc cu aceeaşi bucurie cu care te primeam înainte; şi apoi, pe lângă asta, aş vrea să-ţi cer iertare şi 
fiindcă n-am putut să-ţi dau banii înapoi chiar la sorocul hotărât. Trebuie să ştii însă că eu la vremea aceea 
pătimeam nespusă suferință şi omul, când e necăjit, oricât ar iubi pe cineva, nu poate să-i zâmbească mereu 
ŞI nici să se poarte cu el aşa cum ar fi dorit celălalt. Şi trebuie să mai ştii de asemeni că-i foarte greu pentru 
o femeie să facă rost la repezeală de o mie de florini; cât e de mare ziulica suntem purtate cu minciuni, 
nimeni nu-şi ține vorba dată față de noi şi de aceea suntem și noi silite să-i minţim pe ceilalți; asta şi numai 
asta e pricina pentru care nu ţi-am înapoiat banii. Dar am făcut rost de ei imediat după plecarea ta și dacă 
aş fi ştiut unde să ţi-i trimit, fii sigur că i-aș fi trimis; cum însă nu ştiam, i-am pus deoparte anume ca să ţi-i 
dau la înapoiere. 

Şi poruncind să i se aducă o pungă în care se găseau taman aceiaşi galbeni pe care i-i dăduse el, i-i 
aşeză în palmă şi-i spuse: 

— Numără-i să vezi de sunt ori nu cinci sute. 

Salabaetto, care nu mai putea de bucurie, după ce-i numără şi află că sunt cinci sute în cap, îi puse în 
chimir şi-i spuse: 

— Văd, doamnă, că spui adevărul; e chiar destul cât ai făcut, de aceea pentru treaba asta și pentru 
dragostea ce-ţi port sunt gata orişicând să te împrumut cu orice sumă de care ai avea nevoie; şi vei avea 
prilejul să te încredinţezi de asta când m-oi statornici aici. 

Împăcându-se dar într-acest chip cu doamnă, Salabaetto începu să se întâlnească iar cu dânsa şi ea să-l 
țină ca pe palme, vădindu-i strașnică iubire. 

Salabaetto însă care ţinea morțiş s-o pedepsească pe femeie tot printr-o înşelăciune, se duse într-o zi la 
ea - chemat fiind de dânsa ca să petreacă seara şi noaptea împreună - așa de trist şi dus pe gânduri, de-ai fi 
crezut că i s-au înecat toate corăbiile. Madonna Biancofiore, după ce-l îmbrăţişă şi-l sărută, începu să-l 
întrebe de ce era aşa de trist. Salabaetto, după ce se lăsă rugat o vreme, îi răspunse: 

— Sunt ruinat: corabia care îmi aducea încărcătura așteptată a încăput pe mâna unor pirați din Monaco, 
care cer în schimbul ei zece mii de florini de aur, din care partea mea e de o mie de florini; şi n-am nici 
barem o lăscaie, căci banii pe care mi i-ai înapoiat i-am trimis pe dată la Napoli şi-am pus să mi se 
cumpere pânzeturi ca să le aduc încoace; iar dacă ar fi să-mi vând marfa pe care o am aici, cum n-am răgaz 
destul, n-aş lua pe ea nici barem jumătate preţ şi, cum aicea în oraş nu mă cunoaşte încă nimeni, n-am de la 
cine împrumuta; de aceea nu ştiu ce să fac şi ce să zic. De nu trimit pe dată banii, piraţii o să-mi ducă 
marfa la Monaco şi niciodată n-am să mai pun mâna pe ea. 

Femeia, tare necăjită, ca una care socotea că pierde totul printr-asta, găsi degrabă mijlocul ca marfa să 


-apuce spre Monaco şi zise: 


— Mă ştie Dumnezeu ce necăjită sunt să văd că te frămânţi atâta. Dar la ce bun să te amărăști? Dac-aș 
avea toți banii, mi-e martor Dumnezeu că ţi i-aş da pe loc; dar din păcate nu-i am. E adevărat că ştiu pe 
cineva, un cămătar, care mai ieri-alaltăieri mi-a împrumutat cinci sute de florini care-mi făceau trebuinţă, 
dar cere camătă cam mare; nu-i chip să te împrumute fără treizeci la sută. Dacă vrei să te împrumuţi de la 


el, trebuie să-i dai zălog de preţ, or eu, din partea mea, sunt gata orişicând să-mi zălogesc pentru tine toate 
lucrurile acestea pe care le vezi aici, ba chiar pe mine însămi, pentru a-ţi veni într-ajutor. Dar pentru rest ce 
chezășie socoți c-ai putea da? 
Salabaetto pricepu numaidecât care era pricina ce-o îndemna pe doamnă să-i sară într-ajutor şi îşi dădu 
de asemeni seama că ea era aceea care avea de gând să-i împrumute banii. Și încântat de treaba asta, după 
ce-i mulțumi, îi spuse că, fiind silit de împrejurări nu se dădea înapoi din faţa unei camete oricât de lacome 
ar fi fost şi adăugă apoi că avea să deie chezăşie marfa pe care o avea la vamă, cerându-le vameşilor s-o 
treacă în socoteală aceluia ce-i dădea banii; dar că voia să țină el cheile de la magazie, atât pentru a putea 
să-şi arate marfa de-ar fi avut cumpărători, cât şi pentru ca s-o păzească să nu i-o fure cineva sau să i-o 
schimbe cu altă marfă. 
Femeia îi dădu dreptate şi adăugă că chezășia era îmbietoare. 
A doua zi de dimineaţă doamna trimise după un samsar în care avea mare încredere şi, după ce şezu de 
vorbă cu el despre treaba asta, îi dădu o mie de florini, pe care samsarul îi împrumută lui Salabaetto, 
punând să i se treacă la vamă în socoteala lui marfa pe care tânărul o avea trecută în condică; şi, după ce 
încheiară târgul, se despărțiră mulţumiţi și fiecare îşi văzu de treburile lui. 
Salabaetto cât se putu mai iute, urcându-se într-o corabie cu cei o mie şi cinci sute de galbeni câştigaţi, 
se întoarse la Napoli, la Pietro dello Canigiano şi de acolo le trimise stăpânilor săi la Florenţa partea ce li 
se cuvenea; pe urmă, după ce-şi plăti şi celelalte datorii pe care le avea faţă de Pietro şi de alţii, petrecu 
câteva zile cu Canigiano, bătându-și joc de renghiul jucat frumoasei siciliene, iar mai apoi lăsându-se de 
negustorie, se statornici la Ferrara. 
Madonna Biancofiore, văzând că nu-i mai dă de urmă, dintru început se minună şi apoi căzu la 
bănuieli şi, după ce-l tot aşteptă vreme de două luni de zile, văzând că nu mai vine, îl puse pe samsar să 
descuie cu forța hambarul. Şi cercetând întâi şi întâi butoaiele, află că în loc de untdelemn aveau în ele apă 
şi numai pe deasupra, în dreptul cepului, aveau fieştecare câte un litru sau mai puţin de untdelemn. Pe 
urmă desfăcură pachetele şi aflară că toate erau pline cu câlți, mai puţin două, care aveau în ele stofă; pe 
scurt întreaga marfă dacă făcea cu chiu, cu vai două sute de florini și nici un ban mai mult. Drept care 
Biancofore, când se văzu păcălită, se căină amarnic pentru cei cinci sute de galbeni pe care îi dase înapoi, 
dar şi mai mult pentru mia pe care o împrumutase, zicându-și nu o dată: „De cu toscanii mi te pui, nici 
patru ochi nu ţi-s destui”. Şi-aşa, după ce rămase cu pagubă şi cu păcăleala, învăţă minte doamna că mai 
erau pe lume meșteri la fel de iscusiți la păcăleli ca dânsa. 


De îndată ce Dioneo îşi isprăvi povestea, Lauretta, ştiind că răstimpul domniei ei luase sfârșit, după ce 
lăudă sfatul lui Pietro Canigiano, care din cele întâmplate se dovedise a fi fost bun, cât şi iscusinţa lui 
Salabaetto care ştiuse să-l ducă la bun sfârşit, își scoase cununa de pe cap şi aşezându-i-o Emiliei, îi zise cu 
glas dulce: 

— Doamnă, nu pot să ştiu de pe acum dacă ai să fii regină bună, dar de frumoasă ştiu că ești; fă dar 
astfel ca fapta să-ţi fie pe măsura frumuseţii. 

Şi zicând astfel se aşeză din nou. 

Emilia încercă o undă de rușine, nu atât fiindcă fusese aleasă ca regină, ci mai degrabă fiindcă fusese 
lăudată în faţa tuturor pentru acea însuşire la care doamnele râvnesc mai mult ca orice şi chipul ei se 
îmbujoră ca trandafirii îmbobociţi în roua dimineţii. Pe urmă însă, după ce rămase câtva timp cu ochii 

ecați şi după ce bujorii i se împrăștiară din obraji, îi spuse credincerului tot ce urma să facă pe a doua z 
apoi prinse a grăi astfel: 

— Plăcute doamne, e îndeobște cunoscut că boii, după ce trudesc aproape toată ziua împovăraţi de jug, 
sunt dejugaţi şi lăsaţi liberi să pască prin păduri în voie; aşijderea cunoaştem că o grădină semănată cu fel 
de fel de flori nu-i cu nimic mai prejos, ba-i mai frumoasă chiar decât un codru în care cresc numai stejari 


peste tot locul; de aceea, ținând seamă de faptul c-atâtea zile în şir am povestit ținuți din scurt de un subiect 
hotărât, socot că n-ar strica, ba cred c-ar fi chiar bine, să ne lăsăm oleacă în voia întâmplării și rătăcind pe 
ici pe colo să ne adunăm puterile pentru a intra din nou la jug. Iată de ce n-aş vrea ca mâine să vă silesc a 
povesti despre un anumit subiect, ci aş vrea ca fiecare să povestească ce-i convine, fiind pe deplin 
încredinţată că nu e mai puţin plăcut să vorbeşti despre lucruri felurite de cum ar fi de pildă să vorbeşti 
mereu despre același subiect; iar după ce vom face așa, urmașul meu întru domnie ne va putea constrânge 
mai lesne și mai bine la legea noastră obişnuită, ca pe unii care am dobândit puteri noi între timp. 

După ce rosti acestea, îi învoi pe toţi până la ceasul cinci. Doamnele și cavalerii găsindu-i vorba 
înțeleaptă, o lăudară pe regină şi apoi, sculându-se de jos, se apucară să petreacă fieştecare după plac: 
doamnele împletind ghirlande şi dându-se la joacă, iar tinerii cântând sau jucând şah ori table. Într-acest 
chip îşi petrecură până la ceasul cinci, când, adunându-se cu toţii în jurul fântânii, cinară în voie bună şi 
apoi, ca de obicei, îşi petrecură timpul cântând și dănţuind. În cele de pe urmă însă, regina, ca să facă şi ea 
ca înaintaşii ei, deşi mulţi dintre cei de față cântaseră de bună voie tot felul de cântări, îi porunci lui 
Pamfilo să cânte şi el una, iar dânsul începu pe dată: 


Iubire, atâta belşug 
De bine și-adânci bucurii mi-ai adus, 
Că inima-mi râde, de-n chinuri sunt pus. 


Năvalnic îmi bat bucuriile-n piept, 
De tine stârnite 


Și aprig mai cresc. 

Năvalnic se zbat să iasă din piept. 
Si-n faţă ivite iubire-mi vădesc; 
De e să iubesc 


Și dorul mereu să mă-ndemne mai Sus, 
Dulce mi-e chinul la care sunt pus. 


Nu pot fericirea prin cânt să mi-o arăt, 
Iubire, și nici să mi-o scriu 
Pe foaie cu peana. 
Să pot şi de frică m-aş da îndărăt 
Să nu se prefacă, de-o ştiu 
Și alții, în durere şi rană. 
E bine cum e; căci vană 
Mi-ar fi străduința şi vorbele nu-s 
Vrednice a spune îndeajuns ce-i de spus. 


Cine să creadă c-ajuns-am vreodată 
Iubita să-mi frâng în braţele mele? 
Că har mi-a fost faţa s-o ţin aplecată 
Pe ochii ei dragi şi să strâng 

Lumini din ei ca din stele? 

Nimeni n-ar crede în ele, 

În multele-mi, dulci bucurii fără-apus. 
De-aceea ascunzându-le rabd chin nespus. 


După ce Pamfilo îşi isprăvi cântarea, deși toți cei de față îi răspunseră în cor cu grijă şi cu luare-aminte, 
niciunul barem nu rămase fără a băga de seamă - chiar cu mai multă râvnă decât s-ar fi căzut - cuvintele 
cântării, din care se căzneau să ghicească ceea ce el dorea cu dinadins să țină ascuns. Dar, deși îşi 
închipuiră fel de fel de lucruri, nici unul dintre ei n-ajunse să ghicească adevărul. Regina însă, când văzu că 
Pamfilo îşi isprăvise cântarea şi că doamnele şi tinerii s-ar fi dus bucuroşi să se odihnească, le porunci 
tuturor să meargă la culcare. 


Sfârşeşte cea de a opta zi a Decameronului și începe cea de a noua, în care, sub sceptrul Emiliei, 


fiecare vorbeşte cum îi place şi despre ce îi place. 

Lumina aurorei, a cărei strălucire împrăștie negurile nopții, schimbase albastrul întunecat al bolt 

înstelate în azuriu, iar florile își ridicau căpşorul prin pajiștile înverzite, când regina, sculându-se din somn, 
îşi chemă la sine tovarășii. Dânşii, adunându-se cu toții şi luând-o încetişor pe urma ei, porniră către o 
pădurice nu departe de locul unde se afla palatul; și pătrunzând într-însa văzură o mulţime de dobitoace: 
cerbi, căpriţe şi altele, care acum - nemaiavând de ce să se teamă, căci vânători nu mai erau de când cu 


molima de ciumă - îi întâmpinau fără frică, de parcă ar fi fost domesticite; drept care ei, apropiindu-se când 
de o căpriță, când de un cerb şi fugărindu-i de ici-colo, petrecură o bucată de vreme, până ce socotiră că ar 
trebui să se întoarcă acasă, căci soarele urca pe cer din ce în ce mai sus. Erau cu toţii încinși cu frunze de 
stejar şi aveau mâinile pline de flori și ierburi parfumate, încât de s-ar fi întâmplat să-i întâlnească cineva, 
n-ar fi putut să-şi spună decât atât: „O, moartea nu-i va răpune pe aceştia, ori, dacă-i va răpune totuşi, îi va 
găsi cu surâsul pe buze!” Umblând dar astfel pas de pas, cântând, tăifăsuind şi petrecând cu glume, 
ajunseră pân' la palat, unde aflară totul în cea mai bună rânduială şi unde slugile îi primiră cu multă voie 
bună. Acolo, după ce se odihniră niţel, nu se așezară la masă până ce nu cântară dintâi vreo şase cântece, 
unul mai vesel ca celălalt. Apoi, după ce se spălară pe mâini şi se lăsară în voia credincerului care îi aşeză 
la masă după dorinţa doamnei lor, bucatele fiind aduse, prânziră toți cu voie bună. După prânz se apucară 
de dănţuit şi de cântat, iar mai apoi, la porunca reginei, cei dornici de odihnă se duseră să se odihnească. 
Dar către ceasul obişnuit se adunară câteşizece la locul cu poveştile, unde regina, întorcându-se către 
Filomena, o rugă să dea bun început istoriilor din ziua aceea; şi Filomena, surâzând, prinse a grăi precum 
urmează: 


“OVESTEA ÎNTÂI 


y) (4 if 
£ Madonna Francesca, fiind iubită de doi tineri, Rinuccio și Alessandro, și dânsa neiubind pe nici 
unul din ei, îl pune pe Alessandro să zacă într-o criptă, ca şi cum el ar fi fost mortul, iar pe Rinuccio 
să-l scoată pe răposat din raclă; și, fiindcă tinerii nu-s vrednici să ducă treaba pân' la capăt, cu atare 
vicleşug femeia scapă de amândoi. 


— Doamnă, de vreme ce aşa pofteşti, sunt foarte bucuroasă să fiu eu prima care să intru în bătălia asta 
pe câmpul liber şi deschis al istorioarelor de astăzi, spre care ne-a îndrumat chiar înălțimea-ta; şi, chiar 
dacă voi şti să mă descurc cu bine, sunt sigură că cei ce-mi vor călca pe urme vor şti şi ei să se descurce, ba 
chiar mai bine decât mine. 

De multe ori în cele istorisite aici s-a dovedit, prea drăgălaşe doamne, cât de mari şi cât de multe sunt 
puterile iubirii; cu toate astea nu pot crede că lucrul a fost vădit cu îndeajunsă limpezime şi nici n-ar fi, 
chiar de-am vorbi un an întreg despre aceasta. Or, fiindcă dragostea îi împinge pe îndrăgostiți să înfrunte 


moartea, ba mai mult, fiindcă îi face să intre şi în morminte spre a scoate morţii de acolo, mi-e drag să vă 

torisesc în legătură cu aceasta încă o poveste, în afară de cele ce s-au spus, din care veţi vedea nu num 
cât de mari sunt puterile iubirii, dar şi de câtă înţelepciune a dat dovadă o femeie, care a ştiut să scape de 
doi îndrăgostiţi ce o iubeau cu sila. 

Spun dar că la Pistoia trăia odinioară o văduvă frumoasă foarte, de care doi concetăţeni de-ai noştri, ce 
locuiau acolo fiind surghiuniţi de la Florenţa - unul pe nume Rinuccio Palermini, iar celălalt Alessandro 


Chiarmontesi - fără a şti unul de altul, se îndrăgostiră întâmplător şi acu mureau de dragul ei, căznindu-se 
fieştecare să facă pe ascuns tot ce putea, spre a câștiga iubirea acestei doamne. Dânsa, pe nume madonna 
Francesca dei Lazzari, văzându-se mereu pisată de către cei doi tineri cu rugămințţi şi cu solii la care ea în 
mai multe rânduri, fără prea multă judecată, își aplecase urechea, încercă să dea înapoi, dar, văzând că nu-i 
chip să se descotorosească de ei, născoci un vicleșug: se gândi adică să le ceară amândurora câte un 
serviciu, pe care nici unul din ei să nu-l poată îndeplini, deşi serviciul nu era cu neputinţă de împlinit, 
pentru ca în felul acesta să aibă un temei cinstit şi bine întocmit de a nu mai fi silită să le asculte rugile. 
Aceasta fu născocirea doamnei. 

Acu, tocmai în ziua în care îi dădu în cap gândul acesta, se întâmplă să moară la Pistoia un cetăţean, 
care, deşi era scoborâtor al unei vechi familii de nobili din oraş, trecea drept omul cel mai rău nu numai din 
Pistoia, ci din întreaga lume; şi în afară de aceasta fusese în timpul vieţii un om atât de urât şi de pocit la 
față, încât de nu l-ai fi ştiut şi ți s-ar fi întâmplat să-l vezi întâia oară, te-ai fi speriat de el, nu alta. Omul 
fusese înmormântat într-o criptă din preajma bisericii călugărilor franciscani. Doamna își dădu cu socoteala 
că ăsta era omul ei şi că prin el avea să-şi poată împlini dorinţa. De aceea se apucă şi-i zise unei slujnice: 

— Tu ştii ce mult mă plictisesc şi ce nesuferite îmi sunt soliile cu care zilnic mă bat la cap Rinuccio şi 
Alessandro, cei doi tineri veniţi aici de la Florenţa. De aceea, fiindcă nu am chef să le împărtăşesc 
dragostea, ca să mă scap de ei, mi-am pus în gând - cum zi de zi mă îmbie să le încerc iubirea - să-i pun la 
încercare, cerându-le un lucru pe care sunt încredinţată că n-au să-l poată face şi într-acest chip să scap de 
ei. Şi ascultă ce-am de gând: tu ştii că azi de dimineaţă a fost înmormântat în mănăstirea călugărilor 
franciscani vestitul Scannadio (aşa îl chema pe mort), de care se temeau grozav până şi cei mai îndrăzneți 
bărbaţi de pe la noi pe când era în viață, darămite acum că-i mort. Aşa c-ai să te duci pe ascuns dintâi la 
Alessandro şi ai să-i spui precum urmează: „Madonna Francesca îţi trimite vorbă că a veni în sfârşit clipa 
de a-i câștiga iubirea pe care o râvneşti atâta şi de-a te întâlni cu ea, dacă te învoieşti să faci aşa precum 
urmează. Dintr-o anume pricină, pe care vei afla-o mai apoi, o rudă de-a madonei are s-aducă acasă la ea, 
în noaptea asta, trupul lui Scannadio, cel îngropat azi dimineaţă; or ea, fiindcă se teme de el, deşi e mort, 
n-ar vrea să i-l aducă acasă. De aceea te-ar ruga să-i faci serviciul ăsta mare şi să te duci diseară, cam către 
unsprezece ceasuri, la locul unde-i îngropat numitul Scannadio și după ce-ai să intri în criptă, să te îmbraci 
cu hainele lui şi stând ca şi cum tu ai fi mortul, s-aştepţi pe cel care o să vie ca să te ia de acolo: pe urmă, 
fără să te mişti sau să crâcneşti, să te laşi scos şi dus acasă la stăpână, unde ai să fii primit de dânsa şi-ai să 
petreci apoi cu ea, putând să pleci când vei pofti: iar despre rest să nu-ți faci griji, că are grijă «doamna». 
Dacă va răspunde că se învoieşte, atunci bine; iar dacă nu, să-i spui din parte-mi mai mult să nu mi se arate 
în ochi și nu care cumva, de ţine la viață, să îndrăznească a-mi mai trimite vreun sol sau vreo solie. Pe 
urmă ai să te duci la Rinuccio Palermini și ai să-i spui aşa: «Madonna Francesca îţi trimite vorbă că-i gata 
să-ți facă pe plac, dacă şi tu te învoieşti să-i faci un mare bine, şi anume să te duci la noapte, cam către 
miezul nopţii, la cripta unde a fost înmormântat azi dimineaţă Scannadio şi fără a sufla o vorbă, orice s-ar 
întâmpla s-auzi, să-l scoţi încetişor din raclă şi să-l aduci la ea acasă. lar dacă nu vrei să faci asta, nu-i mai 
trimite niciodată nici soli şi nici solii»”. 

Slujnica se duse la ambii tineri şi le spuse fiecăruia pe rând tot ce-o învățase doamna. Răspunsul dat de 
amândoi fu că sunt gata să pătrundă şi în iad, nu numai într-un mormânt, dacă aceasta e voia doamnei. lar 
dânsa, după ce află din gura slujnicei răspunsul, se puse să aştepte, curioasă fiind să vază dacă sunt chiar 
aşa de nebuni, încât s-o facă şi pe asta. 

Când se înnoptă afară cam către unsprezece ceasuri, Alessandro Chiarmontesi se dezbrăcă până la ves- 

şi-o luă din loc, să se aşeze în locul mortului în raclă. Şi în drum i se vârî în suflet un gând de toa 
spaima şi prinse a-şi zice în sinea lui: „Ce dobitoc mai sunt şi eu! Unde am pornit-o ca un prost? De unde 
pot să ştiu că rudele femeii, aflând pesemne c-o iubesc şi închipuindu-şi c-a fost ceva între noi, n-au pus la 
cale treaba asta anume ca să mă omoare în racla aceea blestemată? Şi, dacă ar fi aşa, eu unul aş da ortul 
popii, iar ei în schimb n-ar pătimi nici cea mai mică vătămare, căci nimeni n-ar afla nimic. Or poate, cine 


ştie, s-ar prea putea ca vreun duşman de-al meu să mă fi împins la asta vrând s-o slujească pe femeie, care 
pesemne îl iubeşte!” Şi pe urmă adăugă tot el: „Da' hai să zicem totuși că treaba nu stă aşa şi că de fapt 
rudele ei au să mă ducă pân' la dânsa; și eu să cred că dumnealor vor trupul lui Scannadio numai așa de 
florile mărului, ca să şi-l ţină în braţe adică, ori ca să-l pună în braţele ei? Doar mai degrabă-i de crezut că-l 
vor ca să-l măcelărească, ca pe unul care poate le-o fi făcut vreun rău în viață. Ea zice să nu mă clintesc, 
orice mi-ar face ei. Dar, dacă bunăoară mi-ar scoate ochii, dinţii, mi-ar ciunti braţele sau poate mi-ar face 
cine ştie ce, eu să nu zic nimica? Cum naiba aş putea să tac? lar dacă am să vorbesc, ori mă vor recunoaşte 
şi mă vor chinui, ori, dacă n-au s-o facă, eu tot n-am câştigat nimic, căci nu mă vor lăsa cu dânsa; iar ea are 
să zică apoi că nu i-am ascultat porunca şi deci n-o să vrea să-mi stâmpere dorințele”. Și astfel zicând fu 
cât pe-aici să se întoarcă acasă; dar marea lui iubire îl îndemnă înainte cu tot soiul de temeiuri potrivnice și 
atât de tari, încât prin puterea lor ajunse pân' la criptă. Acolo, deschizând-o, pătrunse înăuntru şi după ce 
dezbrăcă mortul şi se îmbrăcă cu hainele lui, trase capacul criptei şi se întinse în ea. Și stând așa își aminti 
cine e mortul şi începu să-şi depene prin minte tot felul de isprăvi care se întâmplă noaptea, chiar şi prin 
alte părți, necum în criptele cu morţi; și tot gândindu-se la ele, simți că părul i se adună măciucă în vârful 
capului şi i se păru c-acușşi-acuşi mortul avea să se ridice şi să-l sugrume fără de alta. Ci totuşi, ajutat de 
dragostea-i înflăcărată, izbuti până la urmă să alunge gândurile astea și altele şi mai cumplite și, stând 
întins ca mortul, se apucă să aștepte să vază ce-o să se întâmple. 

Rinuccio, către miezul nopții, ieşi şi el din casă ca să împlinească voia doamnei. Și în drum căzu la 
multe şi felurite gânduri în legătură cu tot soiul de lucruri ce ar fi putut să 1 se întâmple peste noapte: aşa 
de-o pildă se gândi că s-ar putea să fie prins de străjile oraşului cu trupul mortului în spate şi apoi să fie 
osândit la rug ca vrăjitor; sau, dacă fapta lui s-ar fi aflat, să-şi ieie în cap toată familia mortului şi alte multe 
ca acestea, gânduri ce fură cât pe-aici să-l mâne înapoi spre casă. Pe urmă însă, luându-și seama, își zise în 
sinea lui: „Cum vine asta, frate? Să mă împotrivesc adică primului lucru pe care mi-l cere femeia asta 
îndrăgită cu atâta patimă de mine şi mai cu seamă când e vorba să-i dobândesc iubirea? Nu. Chiar de-ar fi 
să mor, tot mă voi ţine de cuvânt”. Și mergând înainte, ajunse pân' la criptă şi o deschise încetişor. 
Alessandro, când auzi că se deschide, deşi murea de frică, șezu fără să miște. Rinuccio intră în criptă și, 
crezând că apucă trupul lui Scannadio, îl apucă pe Alessandro de un picior și-l trase afară; apoi şi-l puse în 
spate şi-o luă cu el spre casa doamnei. Și cum mergea aşa, fără să se uite la el, îl tot izbea când ici, când 
colo de marginile băncilor ce se aflau de-a lungul străzii; şi noaptea era aşa de neagră şi așa de întunecoasă, 
că nu vedea pe unde merge. Când ajunse în sfârşit la casa unde sta femeia - care se aşezase cu slujnica ei la 
fereastră, ca să-l audă pe Rinuccio dacă venea cu Alessandro, şi era gata pregătită să le facă vânt la 
amândoi, de s-ar fi întâmplat să vie - ostașii stăpânirii, care şedeau la pândă tocmai pe strada aceea şi 
aşteptau fără să sufle să prindă un surghiunit, auzind tropăitul lui Rinuccio pe caldarâm, scoaseră iute o 
lumânare să vază încotro s-o apuce şi puseră mâna pe scuturi şi lănci, strigând: 

— Care-i acolo? 

Rinuccio, dându-și seama că sunt ostașii stăpânirii, cum n-avea timp să stea pe gânduri, îi dădu drumul 
lui Alessandro şi-o luă la sănătoasa cât îl ţineau picioarele. lar Alessandro, sculându-se şi el degrabă, deşi 
era îmbrăcat cu hainele mortului, care-i erau grozav de lungi, o luă şi el la fugă. 

Mulțumită lumânări pe care-o aprinseseră ostașii, femeia îl văzuse pe Rinuccio fugind cu celălalt pe 
umeri și aşijderea văzuse că şi Alessandro era îmbrăcat cu hainele lui Scannadio, drept care se miră nespus 
de îndrăzneala lor; dar, cu toată mirarea, se prăpădi de râs când îl văzu pe cel dintâi că-l zvârle pe 
Alessandro şi că amândoi o iau la fugă. Şi, bucuroasă foarte de întâmplarea aceasta, îl preamări pe 

umnezeu că o scăpase de beleaua pe care şi-o luase pe cap cu îndrăgostiţii şi după ce se întoarse la dâns 
în odaie, şezând cu slujnica de vorbă, îi spuse că de bună seamă cei doi o iubeau tare mult, de vreme ce 
amândoi făcuseră ce le ceruse. 

Rinuccio, bietul, cătrănit şi blestemându-şi ceasul rău, nu socoti c-ar fi cu cale să se întoarcă acasă 
pentru atâta lucru, ci, după ce aşteptă să plece ostaşii de pe strada femeii, se întoarse iar la locul unde îl 


azvârlise pe Alessandro şi începu să-l caute pe caldarâm în patru labe, ca să desăvârşească fapta la care îl 
pusese doamna. Dar, fiindcă nu-l găsi, gândindu-se că ostaşii îl luaseră de acolo, se întoarse îndurerat acasă. 
Cât despre Alessandro, neștiind ce alta ar putea face, fără să-l fi recunoscut pe cel care îl purtase în spate, 
luă şi el drumul casei, mâhnit de jalnica întâmplare. 

A doua zi de dimineaţă, aflându-se deschisă cripta lui Scannadio şi el nefiind văzut într-însa, căci 
Alessandro îl împinsese tocmai în fund de tot, toată Pistoia prinse a vui de treaba asta şi proştii fură 
încredințaţi că diavolul furase trupul. Îndrăgostiţii însă, după ce-i arătară doamnei tot ceea ce făcuseră şi ce 
se întâmplase, rugând-o să le dea iertare de nu putuseră nicicum să-i împlinească voia, îi cerură fieştecare 
în parte iubire şi îndurare. Dar dânsa, prefăcându-se a nu le da crezare, se descotorosi de ei printr-un 
răspuns tăios, zicând că nici prin gând nu-i trece să li se arate îndurătoare, de vreme ce nici ei nu-i 
împliniseră dorinţa. 


OVESTEA A DOUA 


O stareță se scoală în mare grabă pe întuneric să prindă o călugăriță cu ibovnicul ei în pat, 
pârătă fiind de celelalte maici; dar cum stareța se afla ea însăși cu un popă, socotind că-şi pune 
vălurile în cap, îşi pune la locul lor izmenele părintelui; văzând una ca asta, părâta îi spune ce are în 

cap și, fiind iertată de pedeapsă, se poate desfăta în tihnă cu iubitul ei. 

Filomena sfârşise cu povestitul şi înțelepciunea doamnei care ştiuse să scape de cei a căror dragoste nu 
îi era pe plac fusese lăudată de toți, în timp ce dimpotrivă cutezătoarea semeţie a celor doi îndrăgostiți 
fusese socotită nu dragoste, ci nebunie, când regina, întorcându-se către Elisa, îi zise cu glas dulce: 

— Urmează tu, Eliso! 

Şi dânsa începu degrabă: 

— Preaiubite doamne, madonna Francesca, după cum s-a spus, a dat dovadă de multă înţelepciune 
prin felul în care a ştiut să scape de beleaua care dăduse peste dânsa; dar o călugăriță tinerică, ajutată ce-i 
drept şi de noroc, a izbutit să scape printr-un cuvânt bine ţintit de o primejdie şi mai mare. După cum ştiţi 

toţii, sunt unii oameni, proşti de dau în gropi nu alta, care cu toate acestea se apucă a-i dăscăli pe ceilalț 
ba chiar a-i pedepsi: atâta doar că soarta îi mai batjocoreşte din când în când şi pe ei, după cum veţi avea 
prilejul să vedeţi din istorioara mea; lucru ce i s-a întâmplat unei stareţe în slujba căreia se afla călugărița 
despre care am să vă povestesc. 

Trebuie să ştiţi că în Lombardia se află o mănăstire vestită pretutindeni de sfântă și cucernică. Și în 


mănăstirea aceasta, printre celelalte călugăriţe care trăiau acolo, se afla şi-o tânără de neam, de-o frumuseţe 
răpitoare, pe nume Isabetta, care într-o bună zi, ducându-se să stea de vorbă printre zăbrelele vorbitorului 
c-o rudă de-a ei, se îndrăgosti de un tânăr chipeș care se afla cu ruda sa. Iar tânărul, văzând şi el cât de 
frumoasă e fata şi pricepând din ochi dorinţa ce-i mijise în piept, se îndrăgosti şi el de dânsa și nu fără de 
mare chin răbdară amândoi un timp iubirea asta multă, fără a-i culege roadele. În cele de pe urmă însă, cum 
amândoi erau munciţi de acelaşi dor, băiatul află o cale ca să ajungă pe ascuns la draga lui, lucru de care ea 
fu foarte mulţumită şi în felul acesta o cercetă de multe ori, spre desfătarea şi bucuria amândurora. Urmând 
ei dar a se vedea într-acest chip, într-o noapte se întâmplă ca una din călugărițe să-l vază pe băiat pe când 
pleca de la copilă, fără ca el să-și deie seama; şi spuse întâmplarea asta şi celorlalte maici. Măicuţele se 
sfătuiră dintâi s-o spună stareţei, madonna Usimbalda pe nume, o femeie care trecea în ochii lor şi-a 
tuturor acelora ce-o cunoşteau drept sfântă şi bună cum e pâinea caldă; dar mai apoi se chibzuiră c-ar fi 
mai bine dac-ar face astfel ca stareţa s-o prindă chiar ea pe maică cu iubitul, pentru ca Isabetta să nu poată 
tăgădui. Își puseră dar lacăt gurii şi-şi împărţiră într-ascuns vegherile și paza, ca să o poată prinde. Isabetta, 
cum nu ştia nimic şi nici nu se păzea de ele, îşi strecură într-o noapte ibovnicul la dânsa, lucru pe care 
dumnealor, care n-aveau altă grijă, îl şi aflară de îndată. Și către miezul nopții, când socotiră că e vremea, 
se împărțiră în două: o parte se aşezară de pază la ușa chilioarei în care se aflau cei doi, iar celelalte o luară 
fuga-fuga către odaia stareţei, bătură în uşă şi, cât ce le răspunse, grăiră: 

— Cuvioaso, vino degrabă c-am aflat că Isabetta şi-a adus un tânăr în chilie. 

În noaptea aceea stareţa avea la ea un popă, pe care adeseori și-l strecura în chilie ascuns într-un lădoi. 
Şi auzind una ca asta, de teamă nu care cumva măicuţele de prea mult zel şi grabă să-i deschidă uşa de tare 
ce împingeau în ea, se ridică din pat cât ai clipi din ochi, își trase iute veșmintele pe întuneric și socotind că 
pune mâna pe nişte văluri păturite pe care dumnealor le poartă în cap şi cărora le zic saltero, puse mâna pe 
izmenele popii; în graba aceea mare însă, nu-şi dete seama de greşeală și, azvârlindu-şi-le în cap, ieşi afară 
din chilie şi închise iute uşa în urma ei, zicând: 

— Unde-i nelegiuita? 

Apoi cu toate celelalte, care de înflăcărate şi de zeloase ce erau s-o prindă în păcat pe biata Isabetta 
nici nu băgaseră de seamă ce are în cap preacuvioasa, ajunse pân' la uşa chiliei şi, ajutată de celelalte maici, 
o scoase din ţâţâni; şi pătrunzând în odăiță, aflară în pat ibovnicii, care şedeau îmbrăţişați şi care, năuciţi de 
întâmplarea aceasta, neştiind ce să mai facă, rămaseră pe loc, așa cum se aflau. Fata fu luată numaidecât de 
celelalte maici şi din porunca stareţei fu dusă în încăperea unde ţineau sobor. Tânărul, care rămăsese singur, 
după ce se îmbrăcă, începu să aştepte ca să vază cum se sfârşeşte treaba, cu gând să le cam facă felul 
maicilor - câte-o putea prinde - de i s-ar fi întâmplat ceva iubitei lui, şi apoi s-o fure. 

Stareţa, așezându-se în sobor cu toate celelalte maici ce nu vedeau în jurul lor nimic decât pe vinovată, 
se apucă s-o ocărască pe fată cu sudălmi cumplite, ca pe una care pângărise cu fapta ei neruşinată și 
vrednică de toată ocara cinstea și faima de sfințenie a sfântului lăcaş, dacă nelegiuirea ei s-ar fi aflat şi în 
alte părţi; şi-şi însoțea sudălmile cu strașnice ameninţări. Fata, sfioasă cum era şi copleșită de ruşine, căci 
cunoştea că-i vinovată, nu mai ştia ce să răspundă şi prin tăcerea ei stârnea mila măicuţelor. Cum însă 
stareţa nici gând n-avea să se oprească, Isabetta îşi ridică din întâmplare privirea şi văzu ce avea 
preacuvioasa în cap, după cum văzu şi băierile izmenelor ce-i atârnau din creștet de-o parte şi de alta a feței. 
Drept care, dându-și seama de cele întâmplate, se linişti cu totul şi zise: 

— Cuvioaso, pentru Dumnezeu, leagă-ţi dintâi scufia şi pe urmă poţi să-mi spui ce-ţi place. 

Dar stareţa, nepricepând ce vrea să spună fata, răspunse: 

— Ce scufie, femeie mârşavă ce eşti! Ai nas să faci şi glume acum? Socoţi că merge gluma cu ce 
ce-ai făcut? 

Fata mai zise o dată: 

— Te rog, preacuvioaso, leagă-ţi dintâi scufia şi pe urmă poţi să-mi spui ce-ţi place. 

Multe din maici priviră atunci la stareță şi ea așijderi se pipăi cu mâinile, drept care toate pricepură de 


ce rostise Isabetta cuvintele acelea. Stareţa, dându-şi seama de greşeala ei şi înțelegând că maicile o 
pricepuseră şi ele, drept care nu putea s-aştepte din parte-le îngăduinţă, întoarse numaidecât foaia şi se 
apucă să predice cu totul în alt chip, zicând ca încheiere că e cu neputinţă ca omul să se apere de poftele 
trupeşti; de aceea le învoi pe toate să-şi facă mendrele în voie, dar într-ascuns, aşa precum făcuseră şi până 
atunci. Și dându-i drumul Isabettei, se duse să se culce cu popa, iar fata se întoarse la ibovnic pe care apoi 
de multe ori şi-l mai aduse în chilioară în ciuda acelor maici care plesneau de zavistioase ce erau. Cât 
despre celelalte, care n-aveau ibovnic, făcură ce putură, căznindu-se şi ele să ajungă la mai bine. 


Maestrul Simone, îndemnat de Bruno, de Buffalmacco și de Nello, îi dă a crede lui Calandrino că 
a rămas însărcinat, drept care el le dă claponi şi bani să-i ieie leacuri și leapădă fără să nască. 

După ce Elisa își isprăvi povestea şi doamnele îi mulțumiră lui Dumnezeu că o scăpase cu bine pe 


tânăra călugăriță din ghearele tovarăşelor ei pizmătăreţe, regina îi porunci lui Filostrato să urmeze, iar el, 
fără să aştepte altă poruncă, începu: 

— Preafrumoase doamne, judele acela necioplit despre care v-am povestit deunăzi mi-a luat din gură 
altă poveste pe care aveam de gând s-o spun şi anume una despre Calandrino. Or, cum toate cele ce se spun 
pe seama lui nu fac decât să ne sporească petrecerea şi hazul, deşi s-au povestit destule în legătură cu el şi 
cu tovarășii săi, eu totuşi am să-mi spun povestea pe care aveam de gând s-o povestesc încă de ieri. 

În cele auzite până acum s-a arătat cu limpezime cine sunt Calandrino și ceilalţi despre care voi aminti 
în povestea mea; de aceea nu mă mai opresc asupra acestor lucruri, ci spun de-a dreptul că într-o zi, 
murindu-i o mătuşă lui Calandrino, îi lăsă drept moştenire două sute de lire în mărunțiş peşin, drept care 
Calandrino se apucă să spuie în dreapta şi în stânga că vrea să-şi cumpere o moşie; şi, ca şi cum ar fi avut 
vreo zece mii de galbeni de cheltuit, nu două sute, se târguia cu câți samsari se aflau pe atuncea la Florenţa, 
dar târgul se strica de fiecare dată când ajungeau cu vorba la preţul moşioarei. Bruno şi Buffalmacco, care 
ştiau acestea, îi spuseră în mai multe rânduri c-ar face mult mai bine să-şi cheltuiască banii trăgând un chef 
de pomină cu ei decât să-i deie pe-o bucăţică de pământ. Dar ţi-ai găsit! Nu izbutiră a-l face nici măcar să 
le plătească o masă, necum un chef în lege. De-aceea, într-o zi, în timp ce se plângeau ei între ei de treaba 
asta, picând la sfat un prieten de-al lor pe nume Nello, zugrav şi el de meserie, se hotărâră câteșşitrei să afle 


ai at 


chip ca să se înfrupte c-o cină împărătească pe cheltuiala lui Calandrino; şi, fără să mai zăboveasc 
după ce hotărâră cum să urzească treaba, a doua zi de dimineață, Nello se aşeză la pândă spre a-l zări pe 
Calandrino; şi abia ieşi omul din casă, că el îi şi sări înainte şi-i zise: 

— Bună dimineaţa. 

Calandrino îi ură şi el zi bună şi an bun, după care Nello, care într-acestea se oprise, se apucă să-l 


cerceteze la față. Atuncea Calandrino îl întrebă: 

— La ce te uiţi? 

— Nu ţi-a fost rău azi-noapte? îl întrebă celălalt. Arăţi altfel că de obicei. 

Calandrino intră la bănuieli pe dată şi zise: 

— Vai de mine, cum? Ce ţi se pare că am? 

— Nu d-aia zic, făcu celălalt. Dă-mi pari aşa, schimbat la faţă. O fi o nimica toată. 

Şi îl lăsă să plece. 

Calandrino, muncit de bănuieli şi gânduri, dar totuşi nesimţind nimic, se duse mai departe. Și iaca 
Buffalmacco, care se afla prin apropiere, văzându-l că se desparte de Nello, ieși şi el în calea lui şi după 
ce-i dădu bineţe îl întrebă ce are. Calandrino îi răspunse: 

— Habar n-am. Tocmai adineauri m-am întâlnit cu Nello care zicea că-i par schimbat; oare să am 
ceva? 

La care Buffalmacco zise: 

— Te cred; eşti galben ca un mort. 

Calandrino începuse să simtă fierbinţeli, când se arătă şi Bruno şi primul lucru ce găsi să-i spună fu: 

— Ce-i faţa asta, Calandrino? Eşti ca un mort. Zău, ce-i cu tine? 

Calandrino, văzând că toţi îi spun la fel, fu încredinţat că e bolnav şi plin de îngrijorare zise: 

— Ce să mă fac? 

— Eu cred, răspunse Bruno, c-ai face bine să te întorci acasă, să te vâri în pat, să pui să te învelească 
bine şi să-ți trimiți udul la doctor, maestrului Simone adică, fiindcă ştii bine că mi-e prieten. El o să-ți 
spună numaidecât ce ai de făcut, iar noi o să venim cu tine şi, dacă o fi nevoie de ceva, om face noi. 

Între acestea, Nello se alătură şi el tovarăşilor săi şi se porniră câteşitrei să-l ducă pe bolnav acasă. 
Acolo Calandrino, cât ce intră în odaie, sleit şi fără pic de vlagă îi zise nevesti-si: 

— Vino şi acoperă-mă bine, că stau să mor de rău ce mi-e. 

Şi, după ce se întinse în pat, îşi trimise udul cu o slujnică maestrului Simone, care ţinea la vremea 
aceea o spiţerie în Piaţa Veche, cu firma „La bostan””5. 

Bruno făcu atunci spre ceilalți: 

— Voi staţi aici cu el, că eu mă duc până la doctor să văd ce zice dumnealui și, dacă e nevoie, îl şi 
aduc cu mine. 

La care Calandrino zise: 

— Bine, faci, frate, du-te iute şi vino să-mi spui ce am, că simt ceva înăuntru, în măruntaie, nu ştiu ce. 

Bruno ajunse la maestru înaintea servitoarei şi-i povesti toată întâmplarea. Drept care, când veni şi 
dânsa, maestrul, după ce văzu urina, îi zise: 

— Du-te acasă şi spune-i lui Calandrino să şadă la căldură, că vin şi eu numaidecât să-i spun ce anume 
are şi ce trebuie să facă. 

Slujnica îşi împlini solia şi la puţină vreme veni şi doctorul cu Bruno. Maestrul se așeză alături de 
bolnav şi, după ce-i pipăi pulsul, grăi, de față fiind şi nevasta lui Calandrino: 

— Uite ce e, băiete; ţi-o spun aşa ca unui prieten. N-ai altceva nimic decât că eşti însărcinat. 

Când auzi așa, Calandrino prinse a se văicări şi-a zice: 


Caii a 


— Vai, Tesso, tu mi-ai făcut asta, fiindcă vroiai cu dinadinsul să stai tot tu deasupra. Bine ziceam e 


ce ziceam. 

Nevastă-sa, femeie din cale-afară de cinstită, când auzi ce zice, se înroși până în vârful urechilor şi, 
lăsându-și fruntea în pământ, ieşi din odaie fără să zică o vorbă. Dar Calandrino îi da înainte cu văicărelile, 
zicând: 

— Ah, vai de capul meu! Ce-am să mă fac? Cum am să nasc? Pe unde dracu o să iasă copilul ăsta? 
Văd eu bine că mi-a venit de hac spurcata asta de nevastă cu poftele ei strâmbe, trăsni-o-ar Dumnezeu; că 
dac-aş fi întreg m-aş ridica şi-aşa ţi-aş bate-o, de ţi-aş lăsa-o lată, deşi la drept vorbind e vina mea, că nu 
trebuia s-o lasă se stea deasupra. Da' lasă că-i arăt eu ei, numai să scap cu bine! Din partea mea poate să 
moară de chef şi tot n-o mai las deasupra. 

Bruno, Buffalmacco şi Nello simțeau c-abia îşi pot ține râsul la cuvintele lui Calandrino, dar totuşi se 
stăpâniră. În schimb maestrul Scimmione”4 râdea cu gura până la urechi, de-ai fi putut să-i scoţi toate 
măselele. Totuşi până la urmă, după ce Calandrino se rugă de maestru să-i deie sfat şi ajutor, acesta îi zise: 

— Calandrino, n-aş vrea să te frămânţi degeaba. Har Domnului că ne-am dat seama din vreme de 
povestea asta, aşa încât am să te scap de sarcină fără dureri, în două sau trei zile. Atâta doar că va trebui să 
cheltuiești niţel. 

La care Calandrino zise: 

— Maestre dragă, mai e vorbă? Uite, am aici două sute de lire cu care aș fi vrut să-mi cumpăr o moşie; 
dar, dacă ai nevoie de toţi, ia-i fără înconjur, numai să scap de naștere, că nu ştiu ce m-aş face dac-ar trebui 
să nasc. Ştiu că femeile se vaită aşa de cumplit la treaba asta, deşi au loc destul pe unde să împingă, că 
dac-ar fi să rabd nişte dureri ca alea, cred de bună seamă c-aş muri înainte de-a naște. 

Maestrul zise atunci: 

— Fii fără grijă, Calandrino. Am să-ţi fac o băutură anume, folositoare foarte şi bună şi la gust, care în 
trei zile îşi face treaba şi te tămăduieşte tun; dar vezi să fii cuminte apoi şi să nu mi te laşi din nou târât la 
d-alde-astea. Cât despre băutura aceea, ca să ţi-o fac îmi trebuie vreo trei perechi de claponi grași, iar 
pentru celelalte dresuri să-i dai cinci lire în bani mărunți unuia dintre amicii tăi ca să le cumpere pe toate. 
Pe urmă trimite-mi-le mie la spiţerie şi eu, cu ajutorul lui Dumnezeu, îţi voi trimite mâine în zori băutura 
cu pricina, din care să începi a bea câte un pahar zdravăn pe zi. 

Calandrino auzind acestea făcu: 

— Maestre dragă, mă las în grija dumitale. 

Şi, dându-i cinci lire lui Bruno şi bani să cumpere claponii, îl rugă să-şi ieie oboseala asta de dragul lui, 
că-i era prieten. Maestrul, după ce plecă de la Calandrino, puse să-i facă o băutură liniştitoare şi i-o trimise 
acasă. lar Bruno, cumpărând claponii şi celelalte bunătăţi trebuincioase ospăţului, le mâncă dimpreună cu 
maestrul şi cu tovarăşii săi. 

Calandrino bău trei dimineți la rând licoarea făcută de doctor şi-a treia zi maestrul venind cu prietenii 
să-l vadă, după ce-l pipăi la încheietura mâinii, îi zise: 

— Calandrino, ești vindecat fără de alta. Poți merge fără grijă să-ţi vezi de treburile tale, căci nu mai e 
nevoie să stai la pat, în casă. 

Calandrino se sculă bucuros şi își văzu de treburi, fără să uite a lăuda, de câte ori avea prilejul să stea 
de vorbă cu vreun om, leacul miraculos prin care maestrul Simone îl făcuse să lepede în trei zile. Iar Bruno, 
Buffalmacco şi Nello fură încântați că izbutiseră să-şi râdă de el şi de zgârcenia lui printr-o atare născocire, 
deşi nevasta, monna Tessa, care îşi dăduse seama de păcăleala lor, îşi beşteli bărbatul zile de-a rândul 
pentru asta. 


Caii aa 


Cecco al lui messer Fortarrigo își joacă la Buonconvento tot ce are şi pe deasupra și banii lui 
Cecco ai lui messer Angiulleri; pe urmă, fugind după el numai în cămașă și învinovăţindu-l de furt, 
pune nişte țărani să-l prindă, se îmbracă cu straiele lui, îi ia calul şi pleacă, lăsându-l numai în 


7 E za > 


camasa. 

Cuvintele pe care Calandrino le spusese despre nevasta lui fuseseră primite de cavaleri şi doamne cu 
hohote de râs; dar, după ce Filostrato tăcu, Neifile, la porunca reginei, începu astfel: 

— Vrednice doamne, dacă oamenilor nu le-ar veni mai greu să-şi arate virtuțile şi înţelepciunea decât 
prostia şi stricăciunea lor, zadarnic s-ar căzni să-şi pună lacăt gurii; şi lucrul acesta vi l-a dovedit cu priso- 
sință neghiobia lui Calandrino, care, ca să se vindece de meteahna pe care în prostia lui își închipuia c-o 
are, n-ar fi avut nevoie să spună în faţa tuturor plăcerile ascunse ale nevestei sale. Asta îmi aduce aminte o 
altă întâmplare, potrivnică acesteia, prin faptul că-n povestea mea viclenia unuia întrece înțelepciunea 
altuia, spre paguba şi spre ruşinea acestuia din urmă, și tocmai întâmplarea asta mi-e drag să v-o istorisesc. 

Acum vreo câţiva ani trăiau la Siena doi bărbaţi, ambii în puterea vârstei şi amândoi pe nume Cecco, 
dintre care unul era fiul lui messer Angiulieri, iar celălalt fiul lui messer Fortarrigo. Aceștia doi, deși la 
multe se osebeau întru deprinderi, se asemănau așa de tare la una - și anume că amândoi își urau taţii - 
încât pe socoteala asta se împrieteniseră în lege şi umblau adesea împreună. Ci, chibzuindu-se Angiulieri, 
care era bărbat frumos şi avea purtări alese, c-o duce rău la Siena cu banii ce-i primea pe lună din partea 
părintelui său şi auzind că la Ancona venise drept trimis al papei un cardinal cu care se avea nespus de bine, 
se hotărî să meargă la dânsul, socotind că întru acest chip avea să-şi îmbunătăţească starea. După ce-i 
mărturisi părintelui său gândul acesta, căzu cu dânsul la învoială să-i deie banii cuveniţi pe şase luni de zile 
o dată, ca să se poată îmbrăca, să-şi poată lua un cal ca lumea şi să se înfăţişeze cu cinste cardinalului. Or, 
cum căuta de zor să-și ia pe cineva în slujbă, un om care să-l însoţească, Fortarrigo, prinzând de veste 
treaba asta, se duse la Angiulieri şi începu să-l roage cu multă stăruință să-l ieie chiar pe el, zicând c-avea 
să fie slugă, tovarăş şi orice-ar fi vrut, fără să-i ceară altă simbrie decât ce cheltuia pe el. Dar Angiulieri îi 
răspunse că nu voia să-l ieie, nu fiindcă nu l-ar fi ştiut vrednic de orice treabă, dar fiindcă îi plăcea să joace 
şi uneori să se şi îmbete. La acestea Fortarrigo i se jură în fel şi chip c-avea să se ferească de joc şi băutură 
ca dracul de tămâie şi atâta se ţinu de capul lui cu rugăminţi, până ce Angiulieri, dându-se bătut, răspunse 
că se învoiește. 

Așadar, într-o dimineață porniră amândoi la drum şi-o luară către Buonconvento ca să prânzească 
acolo. După amiază Angiulieri, cum era tare cald afară, puse să i se aştearnă un pat în han şi, după ce se 
dezbrăcă cu ajutorul lui Fortarrigo, se duse să se culce şi-i spuse să-l trezească cam către ceasurile şase. În 
vreme ce Angiulieri dormea, Fortarrigo se duse în sat la crâşmă și după ce bău se apucă să joace cu unii de 
pe acolo, care în scurtă vreme îi câştigară bruma de bani ce-o avea la sine şi aşijderi tot ce avea pe el. 

ortarrigo, poftind să-şi ia revanşa, aşa în cămașă cum era, se duse în odaia unde dormea Angiulieri ş 
când văzu că doarme dus, îi luă din pungă toți bănuţii pe care îi avea și întorcându-se la joc îi pierdu şi pe 
aceia, cum îi pierduse şi pe ceilalți. 

Angiulieri, trezindu-se singur din somn, se ridică din pat şi, după ce se îmbrăcă, prinse a întreba de 
Fortarrigo; dar, fiindcă nu-l găsi, îşi dădu cu socoteala că doarme beat pe undeva, precum îi era obiceiul. 


De aceea, hotărându-se să-l lase în plata Domnului, porunci să-i puie şeaua pe cal şi cufărul la spate, cu 
gând să-şi caute altă slugă la Corsignano; dar la plecare, când să-l plătească pe hangiu, ia banii de unde 
nu-s. Din pricina aceasta fu mare vâlvă în han, căci Angiulieri susținea că acolo îl furaseră şi amenința 
c-are să-i ducă pe toţi legaţi burduf la Siena. Între acestea însă se arătă și Fortarrigo, care venea să ia și 
hainele stăpânului, să le joace şi pe ele cum îi jucase banii. Văzându-l însă pe Angiulieri gata să sară în şa, 
grăi: 
— Ce-i ăsta, Angiulieri? Iar o pornim la drum? Fii bun şi-aşteaptă nițeluş, că uite acu trebuie să pice 
unul la care mi-am lăsat giubeaua”5 drept zălog pe treizeci şi opt de zloți; şi, de-l plătim pe loc, sunt sigur 
că ne-o dă şi pentru treizeci şi cinci. 
Şi, în timp ce Fortarrigo grăia astfel, pică un om care îl încredință pe Angiulieri că Fortarrigo era hoţul 
şi drept dovadă îi arătă banii pierduţi la joc. Angiulieri, peste măsură de mânios, se apucă să-l ocărască în 
fel şi chip pe Fortarrigo; şi, dacă nu s-ar fi temut mai mult de osânda legilor decât de osânda Domnului, 
i-ar fi făcut bucata. Așa însă, ameninţându-l cu ştreangul şi surghiunul din Siena, sub pedeapsa furcii de-ar 
fi îndrăznit să se reîntoarcă, sări în şa gata să plece. Ci Fortarrigo, ca şi cum nu lui i-ar fi sunat aceasta, ci 
altuia, zicea: 
— Măi Angiulieri, las-o naibii de treabă, că numai cu vorba şi-aşa n-o scoţi la capăt; să ne împăcăm cu 
gândul c-o s-o răscumpărăm pe treizeci şi cinci de zloți, dacă-l plătim pe loc, că dacă-l lăsăm până mâine 
n-are să vrea s-o deie decât pe treizeci şi opt, atâția câți mi-a împrumutat. Hai, fă-mi hatârul ăsta, că eu 
m-am încrezut în el. De ce nu vrei să câştigăm trei zloți la treaba asta? 
Angiulieri simţea că-şi iese din sărite când îl auzea vorbind astfel şi mai ales fiindcă-i vedea pe cei din 
jurul lui uitându-se la el de parcă ar fi crezut că el e hoţul, nu celălalt care jucase banii. Şi ca atare zise: 
— Ce-mi pasă de giubeaua ta? Vedea-te-aş cu ştreangul de gât, afurisit ce eşti, că după ce m-ai furat şi 
mi-ai jucat paralele îmi ţii şi calea acum şi-ţi baţi joc de mine. 
Fortarrigo nici nu clipea măcar, ca şi cum nu lui i-ar fi spus, şi-i da cu gura înainte: 
— De ce nu vrei să câştig şi eu trei zloți? Nu crezi c-am să-ți dau şi altă dată cu împrumut? Hai, te rog, 
fă-o de dragul meu măcar. Ce-i graba asta mare? Până diseară tot ajungem la Torrenieri, să n-ai grijă. Hai, 
scoate punga, zău aşa. Află că-n toată Siena să caut şi n-aş găsi giubea să-mi stea aşa de bine ca asta; și 
când mă gândesc c-am zălogit-o pe nimica: pe treizeci şi opt de zloți! Face şi patruzeci, ba şi mai mult; 
tocmai de aceea, zic, m-ai păgubit de două ori. 
Angiulieri, văzându-se furat și ținut locului cu fleacuri, fierbând de ciudă și mânie, nu-i mai răspunse 
nicio vorbă şi întorcându-şi calul o apucă spre Torrenieri. Fortarrigo însă, cuprins aşa pe dată de-un gând 
viclean şi răutăcios, se luă pe urma lui, aşa în cămașă cum era. Și, după ce alergă vreo două mile după el, 
rugându-l mereu de giubea, în timp ce Angiulieri mergea din ce în ce mai iute, ca să se scape o dată de 
milogeala lui, se nimeri să vază pe un lan, chiar lângă drum, în faţa lui Angiulieri, nişte țărani; şi, de îndată 
ce-i Zări, strigă la ei din răsputeri: 
— Puneţi mâna pe el, puneţi mâna pe el! 
Țăranii, socotind că omul care venea călare furase pe celălalt, care fugea în cămașă strigând pe urma 
lui, îi aţinură calea, punându-i-se în față cu sape şi hârleţuri, şi-l prinseră. Degeaba se străduia Angiulieri să 


75 1. Haină lungă și largă din postav (fin), adesea căptușită cu blană, purtată, în trecut, de boieri. 2. Haină largă și lungă de postav purtată de 
reoţi şi, în unele locuri, de ţărani. 

arate cine este şi cum se întâmplase treaba. Vorbele nu prindeau, Fortarrigo, după ce ajunse şi el de fat 
grăi mânios și încruntat: 

— Nu ştiu ce naiba mă mai ţine să nu te omor, pungaș netrebnic, care-ai fugit cu banii mei! 

Şi întorcându-se către țărani, le zise: 

— Uitaţi-vă în ce hal m-a părăsit la han, după ce şi-a jucat toți banii. Dar pot să zic acum că numai 


mulţumită cerului şi vouă am izbutit să pun mâna măcar pe acestea şi pentru treaba asta n-am să vă uit cât 
oi trăi. 

Angiulieri vorbea şi el, însă degeaba, căci nimeni nu-i da ascultare. Şi între acestea Fortarrigo cu 
ajutorul ţăranilor îl coborî jos de pe cal şi, dezbrăcându-l de veşminte, se îmbrăcă cu ele; pe urmă, 
urcându-se pe cal, după ce îl lasă pe Angiulieri descult şi numai în cămaşă, se întoarse iar la Siena, 
spunând peste tot locul că-i câștigase lui Angiulieri calul şi hainele la joc. Iar bietul Angiulieri, care credea 
c-are să ajungă pe lângă cardinalul lui de la Ancona om bogat, se întoarse fără nici un ban şi numai în 
cămașă până la Buonconvento; şi, de ruşinea multă ce-o pătimise nu îndrăzni să se întoarcă imediat la 
Siena, ci luând niscaiva straie cu împrumut, încalecă pe roibul cu care venise Fortarrigo şi se duse la 
Corsignano, la nişte rude de-a lui, cu care şezu împreună până ce tatăl său îl ajută din nou cu bani. Iată dar 
în ce chip vicleşugul lui Fortarrigo încurcă socotelile cele bune ale lui Angiulieri, deşi nici el nu se lăsă 
nerăzbunat până la urmă. 


“OVESTEA A CINCEA 


Calandrino se îndrăgostește de o fată; Bruno îi face un bileţel cu care, dacă o va atinge, fata îl va 
urma pretutindeni, Calandrino se întâlnește cu ea, dar nevastă-sa îl prinde și-i face un tărăboi cumplit. 


După ce Neifile sfârşi cu istorioara ei, care fusese ascultată fără prea multă vorbă şi râsete, regina, 
întorcându-se către Fiammetta, îi porunci să urmeze, şi dânsa, învoindu-se cu dragă inimă, începu: 

— Gingaşe doamne, după cum ştiţi pesemne, sunt anumite lucruri care, cu cât vorbeşti mai mult de ele, 
cu atât îți plac mai mult, dacă acela ce le spune știe să aleagă aşa cum trebuie locul şi timpul potrivit 
istorisirii lor. De aceea, dacă mă gândesc la pricina ce ne-a îndemnat să ne adunăm aici, dorința de-a 
petrece adică şi de-a uita de griji, cred că tot ceea ce ar putea să ne înveselească şi să ne fie întru plăcere îşi 
află aicea locul şi vremea potrivită şi chiar dacă am vorbi despre anumite lucruri de mii de ori, putem vorbi 
încă pe atâta despre ele şi desfătarea va fi aceeaşi. Drept care, deși s-au povestit, nenumărate întâmplări cu 

alandrino al nostru, eu - luând în seamă cele spuse mai adineauri de Filostrato, care zicea că toate su 
deopotrivă de plăcute - voi cuteza să mai spun una, pe care, dacă aș fi dorit ori dacă aş vrea cu dinadins să 
mă abat de la adevăr, aș fi ştiut şi-aş şti s-o povestesc cu alte nume; dar, fiindcă a te îndepărta de la adevăr 
în povestire înseamnă să înjumătăţeşti plăcerea celor ce ascultă, am să v-o spun aşa cum e. 

Niccolò Cornacchini, un florentin de-al nostru, om putred de bogat, avea, printre alte moşii, una 


frumoasă foarte la Camerata și pe dânsa dură o casă ca-n poveşti, căzând la învoială cu Bruno şi cu 
Buffalmacco să i-o zugrăvească în întregime. Şi, fiindcă treaba era multă, cei doi se întovărăşiră cu Nello şi 
cu Calandrino şi apoi se puseră pe lucru. Or, cum se aflau în casă câteva odăi gata pregătite cu pat şi cele 
trebuincioase, precum şi-o slujnică bătrână care păzea încăperile, căci alte slugi nu mai erau, unul din fiii 
lui Niccolò, Filippo după nume, care era holtei şi tânăr, se obişnuise să-și aducă spre desfătarea lui, din 
când în când, câte-o femeie şi, după ce-o ţinea cu el o zi sau două, îi da drumul. Așa, într-un rând aduse 
una pe nume Niccolosa, pe care un ticălos căruia îi zicea Mâncăul o ținea anume pentru asta într-o casă de 
femei desfrânate la Camaldoli şi-o împrumuta pe bani. Fata era frumoasă la trup, bine îmbrăcată şi pentru o 
femeie de teapa ei se pricepea destul de bine la vorbă şi avea şi bună creştere. 

Or, într-o bună zi, ieşind ea pe la amiaz din casă c-o fustă albă și cu părul încolăcit în jurul capului, în 
timp ce se spăla pe față şi pe mâini la o fântână ce se afla în curte, Calandrino veni să ieie apă și-i dete 
prietenos bineţe. Fata îi răspunse, iar apoi prinse a-l privi aşa într-o doară, mai degrabă fiindcă îi părea un 
prostănac decât din altă pricină. Calandrino începu și el s-o privească şi, cum i se păru frumoasă, află în 
sinea lui tot soiul de temeiuri ca să se afle în treabă şi îşi uită să se întoarcă cu apă la tovarăşi; dar, fiindcă 
nu o cunoştea, nu cuteză să sufle o vorbă. Fata, care văzuse bine cum se uita la ea, îi arunca şi dânsa în 
batjocură, din când în când, câte o privire însoţită de un oftat uşor; drept care Calandrino se îndrăgosti de 
ea pe dată și dânsa nu plecă din curte până ce n-o chemă Filippo să vie în odaie. Pe urmă, odată întors la 
lucru, nu mai făcu decât să geamă şi să ofteze întruna. Bruno, ca unul care, aflând nespusă desfătare în 
poznele lui Calandrino, era tot cu ochii pe el, își dete seama și îi spuse: 

— Ce naiba ai, cumetre, de tot oftezi întruna? 

La care Calandrino zise: 

— Of, de-aş afla un om să-mi dea o mână de ajutor n-aş mai ofta atâta. 

— Ei, cum aşa? întrebă Bruno. 

— Să nu spui nimănui, răspunse Calandrino. Este pe aici o fată mai mândră că o zână şi e aşa de 
îndrăgostită de mine, de să te cruceşti; adineauri mi-am dat seama, când m-am dus după apă. 

— Vezi, zise Bruno, ai de grijă să nu cumva să fie nevasta lui Filippo. 

La care Calandrino zise: 

— Ba cred că ea e, fiindcă a chemat-o și s-a dus la el înăuntru. Ei şi? Ce dacă îi e nevastă? În 
de-alde-astea eu îmi bat joc chiar și de Cristos, darmite de un Filippo. Uite ce e, cumetre: ca să-ţi spun 
drept, fetica asta îmi place așa de tare, cât nu-s în stare a-ţi spune în vorbe. 

Atuncea Bruno zise: 

— Am să descopăr cine e; şi, dacă e cumva nevasta lui Filippo, din două vorbe îţi pun pe roate toate 
socotelile, fiindcă mi-e bună prietenă. Dar cum am putea face ca Buffalmacco să nu ştie? Nu pot să-i spun 
o vorbă fetei, că întotdeauna e cu mine. 

— De Buffalmacco nu mă tem, răspunse Calandrino. Mai bine ne-am păzi de Nello, că el e rubedenie 
cu Tessa şi-ar fi în stare să ne pună bețe în roate. 

La care Bruno zise: 

— Aşa e, bine zici. 

Bruno ştia cine-i femeia, căci o văzuse la sosire şi îi spusese chiar Filippo. De aceea, cât ce Calandrino 
lăsă oleacă lucrul ducându-se s-o vază, Bruno le și povesti celorlalți toată povestea şi rânduiră câteștrei în 
taină cum să facă spre a-i scoate pe nas, bietului băiat, dragostea asta. Cât ce se întoarse, Bruno îi zise: 

— EI, ai văzut-o? 

— Da, răspunse Calandrino şi adăugă oftând: mă omoară! 
Atuncea Bruno zise: 

— Vreau să mă duc să văd dacă e cea pe care o ştiu; şi, dacă o fi aşa, atuncea las' pe mine. 
Bruno se cobori în curte şi aflându-l pe Filippo cu fata, după ce le spuse amândurora cu amănunţime 
cine e Calandrino şi ce-i mărturisise, puse la cale şi cu ei ce anume ar fi trebuit să facă şi să spună 


fieştecare în parte, ca să-şi petreacă şi să-şi râdă de dragostea lui Calandrino. Pe urmă, întorcându-se la el, 
îi zise după cum urmează: 

— Ea e, nevastă-sa; de aceea trebuie să fim cu multă grijă, că, dacă Filippo îşi dă seama, Arnul întreg 
nu ne-ar ajunge ca să ne spele de greşeala asta. Dar ce-ai dori să-i spun din partea ta, dacă se întâmplă s-o 
văd şi să-i vorbesc? 

Calandrino răspunse: 

— Întâi şi-ntâi să-i spui că aş mânca-o toată, atâta mi-e de dragă şi apoi că-s sluga ei plecată, dac-are 
lipsă de ceva. Ai priceput? 

— Am priceput, răspunse Bruno. Las' pe mine. 

Spre seară, către ceasul cinci, zugravii lăsând lucrul se coborâră în curte unde se afla şi Filippo cu 
Niccolosa lui, ca să-i facă în voie lui Calandrino, se aşezară oleacă, în preajma lor. Calandrino începu să se 
uite la fată şi să-i arunce nişte priviri, strtâmbându-se în fel şi chip, încât orb să fi fost şi tot ţi-ai fi dat 
seama că e îndrăgostit de dânsa. Fata pe de altă parte făcea tot ce credea că-i bine ca să-l aprindă şi mai 
tare şi-şi petrecea de minune pe socoteala lui, mai cu seamă după cele spuse de Bruno despre Calandrino. 
Ceilalți se prefăceau că stau de vorbă şi nu bagă de seamă ce se întâmpla în jurul lor. Totuși, după vreo 
câtva timp, spre mâhnirea lui Calandrino, plecară și, în drum către Florenţa, Bruno făcu: 

— Măi frate, să ştii c-o faci să se topească ca gheaţa lângă foc de dragul tău, nu alta; pe trupul lui 
Cristos, dacă-ți aduci şi cobza şi-i cânţi vreo două-trei cântări de-ale tale, d-alea de iubire, o faci să se 
azvârle pe fereastră, zău aşa. 

La care Calandrino zise: 

— Crezi, cumetre? Crezi c-ar fi bine s-o aduc? 


— De bună seamă, zise Bruno. 

Atuncea Calandrino îi spuse: 

— Vezi? Nu mă credeai când îţi spuneam azi-dimineaţă. Să ştii, cumetre, că mă pricep mai bine ca 
oricare altul să fac ce-mi place mie. Care altul în locul meu ar fi ştiut să facă pe o femeie cum e asta să se 
îndrăgostească şi încă aşa de repede? Sunt sigur că înfumuraţii ăia, care se plimbă în sus şi-n jos cât e 
ziulica de lungă și care n-ar fi în stare nici într-o mie de ani s-adune trei pumni de alune, n-ar fi ştiut s-o 
facă. Dar stai! Aşteaptă să-mi iau cobza şi atunci să vezi ce pot. Se cade să pricepi o dată că nu-s bătrân 
cum îți par ţie; şi dânsa și-a dat seama. Da' las! c-o fac eu într-alt chip să simtă treaba asta, numai să pun 
laba pe ea. Pe legea mea, am s-o joc de-are să umble după mine cum umblă umbra după om. 

— Ai s-o sorbi dintr-o înghiţitură, făcu Bruno; parcă te văd cum ai să-i muşti cu dinţii ăştia răşchiraţi 
gurița aia ca de fragă şi obrăjorii ăia ca doi boboci de trandafiri şi pe urmă ai s-o mănânci întreagă. 

Calandrino auzindu-l se şi vedea la treabă şi umbla cântând și ţopăind, de nu-şi mai încăpea în piele de 
atâta voie bună. 

A doua zi îşi aduse cobza şi spre marea desfătare a prietenilor săi cântă vreo câteva cântări. Pe scurt, îl 
apucase o poftă atât de nesăţioasă de-a o vedea mereu pe fată, încât nu mai lucra nimica și întruna dădea 
fuga când la fereastră, când la poartă, când în curte ca s-o vază, iar fata, dăscălită de Bruno, se purta cu 
multă şiretenie şi-l aţâţa pe cât putea. Bruno, pe de altă parte, îi purta vorbele şi uneori îi răspundea în 
numele fetei; iar când era plecată fata, şi de obicei era plecată, îi aducea răvaşe scrise de el în locul ei, în 
care îl legăna în nădejdi, spunându-i că se afla acasă la părinți şi că acolo nu putea să vie s-o întâlnească. 
Într-acest chip cei doi care trăgeau sforile în toată întâmplarea asta, Bruno şi Buffalmacco adică, făceau un 
haz nespus pe socoteala lui, punându-l să le deie din când în când, ca pentru fată, fie un pieptene de fildeş, 

e o pungă, un cuţitaș sau alte fleacuri ca acestea şi îi dădeau în schimbul lor inele fără nici un preţ, de ca 
Calandrino se bucura grozav. Ba pe deasupra se alegeau şi cu câte o prânzare bună sau vreun alt plocon cu 
care Calandrino îi omenea spre a dobândi sprijinul şi ajutorul lor. 

Acum, după ce fu ţinut într-acest chip vreo două luni, fără să ajungă mai departe, Calandrino, văzând 
că lucrul e pe sfârșite şi chibzuindu-se că dacă nu izbutea să ajungă acum, până ce mai era de lucru, cu 


dragostea la bun sfârşit, pe urmă niciodată n-ar fi ajuns să aibă parte de ea, prinse a-l pisa pe Bruno şi a-l 
îmboldi să-i dea ajutor. Drept care, după ce se întoarse fata, Bruno puse la cale cu ea şi cu Filippo ce 
anume ar fi trebuit să facă şi apoi îi spuse lui Calandrino: 

— Uite ce e, cumetre: femeia asta mi-a făgăduit de o mie de ori până acuma să-ți împlinească voia, dar 
de ținut nu-și ține vorba şi mi se pare că te cam duce de nas; de aceea, fiindcă nu se ține de ce-a făgăduit, 
eu zic să-i arătăm noi ei, dacă te învoieşti şi tu, fie că vrea, fie că nu vrea. 

Calandrino răspunse: 

— Desigur, mai încape vorbă? Hai, pentru Dumnezeu, să facem repede ceva. 

La care Bruno zise: 

— Te încumeţi s-o atingi c-un bileţel făcut de mine? 

— Vezi bine, zise Calandrino. 

— Atuncea, spuse Bruno, fă ce ştii şi adu-mi o bucăţică de hârtie nescrisă pe nicio parte, un liliac viu, 
trei boabe de tămâie, o lumânare sfințită şi lasă-te în grija mea. 

Calandrino îşi petrecu toată noaptea căznindu-se din răsputeri să prindă un liliac şi după ce-l prinse i-l 
dădu lui Bruno dimpreună cu celelalte lucruri. Bruno se închise într-o odaie şi scrise pe hârtie nişte slove 
magice, tot felul de prostii, după care îi dădu hârtiuţa lui Calandrino, zicându-i: 

— Să ştii că dacă o atingi pe fată cu biletul ăsta are să vie după tine numaidecât şi-are să facă tot ce 
pofteşti. De aceea, dacă îl vezi cumva pe soțul ei că pleacă, apropie-te de dânsa, atinge-o cu biletul şi du-o 
apoi cu tine în şopronul ăsta din ogradă, că nu umblă nici dracul în el. Ai să vezi c-are să vină; şi după 
ce-ai s-o duci acolo, ştii tu şi singur ce să-i faci. 

Calandrino voios nevoie mare luă bileţelul şi grăi: 


— Las' pe mine, cumetre. 

Nello, cel de care se ferea Calandrino, își petrecea şi el nu mai puţin ca ceilalți pe socoteala lui, 
dându-le tovarășilor o mână de ajutor la toată treaba asta; de aceea la porunca lui Bruno plecă la Florenţa, 
la nevasta lui Calandrino şi-i spuse: 

— Tesso, tu ştii bine ce mamă de bătaie ţi-a tras Calandrino, şi încă pe nedrept, în ziua aia când s-a 
întors cu pietrele de pe Mugnone; de aceea vreau să te răzbun, ori dacă nu, de-aci înainte să ştii că nu-ți 
mai sunt nici rudă, nici prieten. Află dar că i s-au aprins călcâiele, acolo sus unde lucrează, după o 
femeiuşcă, o târfă care de multe ori se închide în şopron cu el. Şi uite, chiar mai adineauri s-au înţeles să se 
întâlnească acuşi, nu peste mult, acolo; de aceea vino, prinde-l şi pedepseşte-l zdravăn. 

Când auzi una ca asta, femeia îi dădu crezare şi ridicându-se degrabă făcu: 

— Auzi, pungașul naibii! Să-mi facă el una ca asta! Pe legea mea, n-are să-mi scape. Las' că-i arăt eu 
lui! 

Şi luându-și un surtuc în spate şi-o slujnică s-o însoţească, porni cu Nello în grabă mare spre locul cu 
pricina. Bruno, cât ce-o zări din depărtare, îi zise lui Filippo: 

— Uite că vine. 

Iar Filippo, ducându-se la locul unde lucrau zugravii cu Calandrino dimpreună, grăi: 

— Meșteri zugravi, trebuie să plec numaidecât pân' la Florenţa; daţi zor cu lucrul până vin. 

Şi prefăcându-se că pleacă, se duse să se ascundă într-un anume loc, de unde fără a fi văzut putea să 
vază în voie ce avea să facă Calandrino. Acesta, cât ce socoti că Filippo se îndepărtase îndeajuns, se 
scobori în curte unde o găsi pe Niccolosa singură-singurică şi intră cu ea în vorbă; fata, care ştia ce avea de 
făcut, se apropie de el şi se arătă mai prietenoasă ca în alte daţi, drept care Calandrino o atinse cu biletul şi 

ră a scoate o vorbă făcu stânga împrejur şi-o luă către şopron cu Niccolosa după dânsul. De îndată 
intrară, fata închise uşa şi, după ce-l îmbrăţişă pe Calandrino, îi dădu brânci în paie şi se aşeză pe el călare, 
proptindu-și mâinile pe umerii lui ca să nu se poată apropia de obrazul ei; și ținându-l într-acest chip, 
prinse a-l privi cu dor şi a-i zice: 
— O, dulcele meu Calandrino, inima mea, sufletul meu, comoara mea şi viaţa mea, de câtă vreme te 


doresc şi aştept să pun mâna pe tine! M-ai scos din minţi cu ochii tăi şi mi-ai prins inima în mreji cu cobza 
ta. E adevărat? E adevărat că în sfârşit te am? 

Calandrino, care de abia putea să miște, zise: 

— Stai, suflețelul meu, stai, lasă-mă să te sărut. 

Dar Niccolosa îi răspundea: 

— O, Doamne, cum te mai grăbeşti; lasă-mă să te privesc în voie, să-mi satur ochii uitându-mă la 
obrăjorii ăştia dulci. 

Bruno şi Buffalmacco se duseseră și ei la locul unde se ascunsese Filippo şi toţi trei vedeau și auzeau 
ce se petrecea în şopron. Or, chiar când Calandrino se încerca să o sărute, pe faţă cu tot dinadinsul, pică şi 
Nello cu nevasta şi cât ce ajunse zise: 

— Mă jur pe Dumnezeul meu că-s împreună în şopron. 

Şi, ajunși la uşă, Tessa, care plesnea de ciudă, izbi în ea dând-o deoparte şi o văzu pe Niccolosa stând 
peste Calandrino. Fata, cât ce-o zări se ridică într-o clipă şi dete fuga să se ascundă unde se afla Filippo. 
Monna Tessa se repezi cu unghiile în obrazul lui Calandrino, care n-apucase încă să se ridice, zgâriindu-l 
peste tot şi pe urmă îl apucă de păr, smucindu-l încoace şi încolo şi urlând: 

— De astea-mi faci tu mie, câine spurcat ce eşti? Afurisită fie în veci iubirea ce ţi-am purtat-o, bătrân 
ieşit din minţi. Care va să zică nu-ţi ajunge ce ai de lucru acasă, de mi te îndrăgosteşti acum şi prin străini. 
Halal de așa ibovnic! N-ai ochi să mi te vezi, mârșave? N-ai ochi să te cunoşti? Că de te-ar stoarce omul tot, 
bucată cu bucată, şi tot n-ar aduna din tine nici barem atâtica zeamă! Pe legea mea, nu Tessa te-a lăsat greu 
deunăzi, ci alta, lua-o-ar dracu, oricare-ar fi; îmi închipuiesc ce trebuie să fie, dacă s-a îndrăgostit de un 
giuvaer ca tine! 

Calandrino când dădu cu ochii de nevastă-sa nu mai ştiu nici el de-i viu sau mort, săracul, şi nu avu 
îndrăzneala să mişte nici măcar un deget întru apărarea lui, ci, aşa zgâriat şi ciufulit cum se afla, îşi luă 
căciula și, ridicându-se de jos, se apucă s-o roage cu multă umilință să nu mai tipe așa la el dacă voia să 
scape teafăr, căci aia cu care îl găsise era nevasta gazdei. Femeia zise atunci: 

— Fie la ea acasă, trăsni-o-ar Dumnezeu! 

Bruno şi Buffalmacco, care împreună cu Filippo şi cu iubita lui se prăpădiseră de râs, la urmă, 
prefăcându-se aduşi de gălăgie, veniră în şopron şi, după ce-o îmbunară cu chiu, cu vai pe monna Tessa, îl 
sfătuiră pe Calandrino să plece la Florenţa şi să nu se mai întoarcă de acolo, ca nu cumva Filippo să-i facă 
cine ştie ce, dacă s-ar fi întâmplat s-auză de toată istoria asta. 

Iată dar în ce chip sărmanul Calandrino, după ce le dădu prilej tovarășilor săi să se strice de râs, bătut 
ca vai de el, zgâriat şi ciufulit, se întoarse la Florența, fără să aibă îndrăzneala de-a mai călca pe locul cela, 
şi puse capăt cu de-a sila iubirii lui, certat şi chinuit fără răgaz, zi şi noapte întruna, de arţagul monnei 

| Tessa. 


OVESTEA A ŞASEA 


Doi tineri trag la un han; unul din ei se culcă cu fata hangiului, iar celălalt cu nevasta, care din 
greșeală intrase în patul lui; cel care se culcase cu copila se întinde apoi lângă tatăl ei şi-i povesteşte 

tot, crezând că se destăinuieşte tovarăşului său. Se iscă o ceartă, dar nevasta hangiului, dându-și seama 

de greşeală, se vâră în patul fetei şi pune rânduială în toate prin câteva cuvinte. 


Calandrino, care de atâtea ori stârnise râsul cetei de cavaleri şi doamne, îi făcu şi de astă dată să râdă; 
dar după ce doamnele încetară de a mai vorbi despre el, regina îi porunci lui Pamfilo să spună mai departe 
şi dânsul începu: 

— Vrednice doamne, numele Niccolosei, iubita lui Calandrino, îmi aminteşte de-o poveste c-o altă 
Niccolosa, poveste ce-aş dori să v-o istorisesc, căci din cuprinsul ei o să vedeţi cum născocirea unei femei 
de treabă a alungat primejdia unui mare tărăboi. 

În valea râului Mugnone, acuma nu de mult, trăia un om de treabă care dădea drumeţilor mâncare şi 
băutură pe bani; şi, deşi omul nostru era sărac şi nu avea decât o casă mititică, din când în când, la nevoie, 
mai găzduia şi câte un prieten, dar nu pe orişicine. Hangiul acesta era însurat cu o femeie tare frumoasă şi 
avea cu dânsa doi copii: o fetișcană drăgălașă cam de vreo cincisprezece-șaisprezece ani, nemăritată încă, 
şi-un băieţaș mai mititel ce nu împlinise încă anul şi care încă mai sugea. De fată se îndrăgostise un tânăr 
din oraşul nostru, băiat frumos şi de neam bun, care umbla adesea prin părţile acelea și o iubea cu patimă, 
iar dânsa, care se mândrea grozav că e iubită de-un băiat ca el, în timp ce se căznea să-i țină dragostea 
aprinsă printr-o purtare drăgălașă, se îndrăgosti şi ea de el, şi în mai multe rânduri, din voia ambilor părtaşi, 
iubirea lor era pe cale să-şi afle împlinirea, dacă Pinuccio (așa îl chema pe tânăr) nu s-ar fi gândit c-o 
necinsteşte pe copilă şi aşijderi şi pe el. Cu toate acestea însă, cum patima se aprindea din zi în zi mai tare, 
băiatului îi veni cheful să se întâlnească totuși cu fata şi-i dădu prin gând să afle un chip spre a fi primit 
pentru o noapte în gazdă la hangiu, socotindu-se - ca unul care aflase de la iubita lui cum era împărțită casa 
- că prin atare vicleşug s-ar fi putut culca cu fata, fără că nimenea să-i ştie. Așadar, zis şi făcut. 

Într-o seară, destul de târzior, el şi c-un prieten credincios, pe nume Adriano, luând cu împrumut doi 
cai şi aşezându-le în spate două cufere pline cu paie, ieşiră din Florenţa şi, după un ocol, ajunseră călare în 
valea râului Mugnone, o dată cu lăsarea nopții. Acolo, ca şi cum s-ar fi întors de-a dreptul din Romagna, 
făcură stânga împrejur, o luară către casa hangiului și, o dată, ajunşi, bătură cu nădejde în poartă. Omul, ca 
unul care îi cunoştea bine de tot pe amândoi, deschise fără de zăbavă, şi atunci Pinuccio îi zise: 

— Uite ce e: ar cam trebui să ne adăpostești la noapte; credeam c-o să ajungem din vreme la Florenţa 
şi nu ne-am mai grăbit la drum, aşa că asta-i pricina pentru care ne aflăm la ceasul ăsta aici. 

Hangiul îi răspunse: 

— Pinuccio, tu ştii bine că nu-s eu om în stare să găzduiesc doi nobili aşa cum sunteţi voi; dar, fiindcă 
vremea e târzie şi n-aveţi timp să mergeţi în altă parte la vreun han, eu vă primesc bun bucuros, aşa cum oi 
putea. 

Tinerii descălecară şi, după ce intrară, se îngrijiră întâi şi întâi de cai iar apoi, cum fiecare își adusese 
de-ale gurii, cinară cu hangiul. Acu, omul n-avea în casă decât o singură odaie destul de mititică, în care se 
aflau trei paturi pe care el se străduise să le așeze cât mai bine; cu toate acestea însă - cum două dintre ele 
erau de-o latură a odăii, iar celălalt drept în faţa lor, de cealaltă parte - locul era îngust şi numai anevoie 

teai să te strecori pe acolo. Hangiul alese cel mai bun dintre paturi, puse să-l înfeţe şi îl dădu celor d 
tineri; apoi, după vreo câtva timp, cum ei se prefăceau că dorm, deși erau treji amândoi, îşi culcă copila 
într-unul din paturile rămase, iar în celălalt se culcă el cu nevastă-sa, care așeză alături leagănul copilaşului. 
Fiind dar cu toții așezați aşa precum am arătat, Pinuccio, care le văzuse pe toate, după câtva timp, când 
socoti că dorm cu toţii, se ridică tiptil, se duse la patul unde dormea iubita lui şi se culcă cu ea. Fata îl 


primi cu bucurie, deşi cu frica în sân, şi apoi se înfruptară amândoi din desfătările iubirii. 

În vreme ce Pinuccio şedea cu fata, se întâmplă ca o pisică să răstoarne ceva pe jos şi nevasta 
hangiului se deșteptă din somn; ori, neștiind ce se întâmplase și fiindu-i frică de mai rău, se duse așa pe 
întuneric la locul de unde auzise zgomotul ca să vază ce-i. Între acestea Adriano, care avea altele în gând, 
mânat de anumite nevoi trupeşti, se ridică şi vru să meargă afară; dând însă peste leagăn şi neputând să 
treacă, îl ridică din locul lui şi-l aşeză alături de patul în care dormea el; pe urmă, uşurat, se întoarse iarăşi 
în odaie și, fără să se mai sinchisească de leagăn, se culcă. Femeia, după ce căută şi află că ceea ce căzuse 
nu era lucru mare, nu mai aprinse lumânarea să vază şi mai bine ce-i, ci alungind pisica se întoarse şi ea în 
odaie şi se îndreptă pe pipăite spre patul în care-i dormea omul. Dar, fiindcă nu găsi alături leagănul 
copilaşului, îşi zise în sinea ei: „Vai, ce era să fac! Pe legea mea, era să intru în patul oaspeţilor mei”. Și 
mai făcând vreo câţiva pași dădu şi peste leagăn şi se culcă în patul de alături, lângă Adriano, crezând că e 
bărbatul ei. Adriano, care nu adormise încă, simţind-o lângă el se bucură şi o primi bine, drept care, fără a 
scoate o vorbă, se desfată cu dânsa de nenumărate ori, spre mulțumirea ei. 

Între acestea însă, Pinuccio, care se temea să nu cumva să adoarmă alături de copilă, se ridică de lângă 
ea ca să se întoarcă în patul lui, dar dând de leagăn socoti că patul e-al hangiului; drept care, trăgându-se 
niţel mai la o parte, se culcă de-a dreptul cu hangiul, care, simţindu-l, se trezi. Pinuccio închipuindu-şi că 
stă lungit lângă Adriano, făcu: 

— Prietene, pot să-ți spun că n-a mai fost nicicând pe lume copilă așa de dulce ca Niccolosa asta; mă 
jur pe Dumnezeul meu c-am încercat cu ea cea mai plăcută desfătare din câte a încercat vreodată bărbat cu 
o femeie; şi află că de când m-am despărțit de tine am călărit, zic pe puţin, la şase leghe şi mai bine. 

Hangiul se posomori când auzi una ca asta şi dintru început îşi zise în sinea lui: „Ce dracu face ăsta 
aici?” Pe urmă însă, înfuriat, nu mai luă seama la nimica şi spuse: 

— Pinuccio, fapta ta e o mârşăvie fără margini şi nu ştiu, zău, de ce a trebuit să-mi faci chiar mie una 
ca, asta; mă jur pe trupul lui Cristos să te plătesc după cum meriti. 

Pinuccio, care nu era cel mai deştept tânăr din lume, își dădu seama de greşeala lui, dar nu încercă să o 
îndrepte, ci zise: 

— Ce-ai putea să-mi faci şi pentru ce să mă plăteşti? 

Nevasta hangiului, care credea că-i cu bărbatul ei, făcu către Adriano: 

— Auzi? Oaspeţii noştri s-ar zice că se ceartă. 

La care Adriano zise râzând: 

— Lasă-i în pace c-au băut prea mult aseară. 

Femeii i se păru atunci că cel ce strigă e omul ei şi când îl auzi şi pe Adriano lângă dânsa îşi dădu 
seama numaidecât în ce pat se culcase şi aşijderi şi cu cine; de aceea, înțeleaptă fiind, fără a scoate o vorbă, 
se ridică degrabă şi luând leagănul în braţe, deşi în odăiță era întuneric beznă, îl puse pe ghicite lângă 
pătuţul fetei şi se culcă cu ea. Pe urmă, prefăcându-se că se trezeşte din pricina zgomotului pe care îl făcea 
bărbatul ei, îl strigă şi-l întrebă de ce se ceartă cu Pinuccio. Bărbatul îi răspunse: 

— N-auzi ce zice c-a făcut cu fata noastră azi noapte? 

Femeia îi răspunse: 

— Minte de îngheaţă apele; nici vorbă să se fi culcat cu Niccolosa noastră; eu m-am culcat cu ea, nu el, 
şi n-am putut închide ochii din clipa aceea nici un strop. Eşti dobitoc de-l crezi. Că voi, bărbaţii, beți la 
cină până visaţi năzbâtii noaptea şi vă plimbaţi de colo-colo în somn şi vă închipuiți că faceţi tot felul de 
minunăţii. Păcat că nu vă rupeţi gâtul! Da' ce caută Pinuccio acolo? De ce nu stă în patul lui? 

Adriano, văzând că gazda acoperea rușinea ei şi-a fetei cu multă înţelepciune, grăi şi el la rândul lui: 
— Pinuccio, ţi-am spus de o mie de ori să nu mai pleci la drum, fiindcă meteahna asta de-a te trezi din 
somn şi-a spune vrute şi nevrute, tot ce visezi adică, are să-ţi joace un renghi odată. Hai, vino lângă mine, 
fire-ai să fii de zăpăcit! 


Hangiul, auzind câte spunea femeia şi pe urmă Adriano, încăpu să creadă de-a binelea că Pinuccio 
visase; de aceea, apucându-l de umăr, începu să-l zgâlțâie şi să-l strige pe nume, zicându-i: 

— Pinuccio, scoală-te o dată şi dute-n patul tău. 

Pinuccio, care auzise bine ce se spusese despre dânsul, se apucă să aiureze ca omul când visează, spre 
desfătarea hangiului, care se prăpădea de râs. În cele din urmă însă, simțindu-se zgâlțâit din ce în ce mai 
tare, se prefăcu că se trezeşte şi-l chemă pe Adriano zicându-i: 

— S-a luminat de zi, de mă trezeşti, ori ce-i? 

La care Adriano zise: 

— Da, da, hai vino încoace. 

Pinuccio, făcând pe somnorosul, se sculă de lângă hangiu şi se întoarse în patul lui. 

A doua zi, după ce oaspeţii se sculară, hangiul începu să râdă şi să-și bată joc de Pinuccio şi de visele 
lui. Și tot glumind astfel, după ce tinerii înșeuară caii şi le aşezară în spinare cuferele lor, mai băură o dată 
cu hangiul şi apoi, urcându-se în șa, o luară spre Florenţa, nu mai puţin mulțumiți de felul în care se 
petrecuseră lucrurile decât de urmările lor. 

lar mai pe urmă, aflând o altă cale, Pinuccio se întâlni de multe ori cu Niccolosa, ce susținea morțiş 
față de mama ei că tânărul visase. Din care pricină femeia, ce-și aducea doar bine aminte de îmbrăţişările 
lui Adriano îşi zicea în sinea ei că numai ea veghease în noaptea aceea în casă. 


“OVESTEA A ŞAPTEA 


XI 
AU | 
| Tolano di Molese visează că un lup sfășie gâtul şi faţa nevestei lui, îi spune să se păzească, 


femeia nu-l ascultă şi visul se adeverește. 


Isprăvindu-se povestea lui Pamfilo, după ce toată lumea lăudă şiretlicul femeii, regina îi porunci 
Pampineei să-şi spună şi dânsa povestea, şi Pampinea începu: 
— Plăcute doamne, s-a mai vorbit aici şi alteori despre adevărul anumitor vise care se împlinesc şi în 
care multă lume nu crede; de aceea, pe lângă cele ce s-au spus, n-am să scap nici eu prilejul de a vă istorisi 
printr-o poveste foarte scurtă ceea ce 1 s-a întâmplat nu de mult unei vecine de-a mele, din pricină că n-a 

Nu ştiu dacă îl cunoaşteţi pe Talano di Molese, un florentin de-al nostru şi om de mare vază. Acesta 
însură c-o tânără, pe nume Margarita, fără pereche de frumoasă, dar din cale-afară de iute la mânie, de 
arțăgoasă şi țâfnoasă, până într-atâta încât nu s-ar fi învoit în ruptul capului să asculte de sfatul nimănui şi 
nimeni nu-i putea intra în voie cu nimica. Şi, deşi bietului Talano îi venea nespus de greu să îndure toanele 
nevesti-si, cum n-avea încotro, le înghițea şi pace. Or, într-o noapte - în timp ce Talano se afla cu 


Margarita asta la ţară, pe-o moşie a lui - se întâmplă să i se pară în vis c-o vede plimbându-se printr-o 
pădure frumoasă pe care o aveau acolo în apropierea casei; şi-n vreme ce-o vedea plimbându-se astfel, i se 
păru că din pădure iese un lup uriaş și fioros, care sări pe dată la gâtul ei şi-o răsturnă, căznindu-se pe urmă 
s-o tragă după el, în timp ce ea, sărmana, striga după ajutor; iar după ce-i scăpă din gură, părea că fiara îi 
sfâşiase gâtul şi fața toată. A doua zi de dimineaţă, trezindu-se din somn, Talano îi zise Margaritei: 

— Femeie, cu toate că din pricina firii tale arțăgoase n-am avut zi bună cu tine de când m-am însurat, 
cu toate acestea zic, aş fi mâhnit foarte dacă ți s-ar întâmpla ceva; de aceea, dac-ai vrea s-asculţi de sfatul 
meu măcar o dată, azi n-ar trebui să ieşi din casă. 

Şi, cum femeia îl întrebă de ce, Talano îi povesti de-a fir-a-păr tot visul. Ci dânsa, clătinând din cap, 
făcu: 

— Cine nu te iubeşte te visează rău! Tu faci pe grijuliul cu mine, însă mă visezi aşa cum ai vrea să mă 
vezi; firește c-am să mă feresc şi azi şi câte zile oi mai avea de-acu înainte de a-ți da prilejui să te bucuri de 
răul meu, ăsta ori altul. 

Atuncea Talano îi spuse: 

— Ştiam eu c-ai să zici aşa: cu asta se alege cel care piaptănă un chelbos. Tu n-ai decât să crezi ce-ţi 
place, dar eu ţi-o spun spre binele tău şi iarăşi te povăţuiesc să stai în casă astăzi sau, dacă nu, să te fereşti 
de-a merge în pădure. 

Femeia îi răspunse: 

— Bine, aşa am să fac. 

Dar pe urmă își zise în sinea ei: „Ai priceput adică cum își închipuie dumnealui c-a vârât spaima în 
mine şi că din pricina aceasta n-am să îndrăznesc să mă mai duc azi în pădure? Sunt sigură că şi-a dat 
întâlnire acolo cu vreo neruşinată şi nu vrea să dau peste el. Adică cum vine asta? Să-și facă dumnealui de 
cap bătându-şi joc de mine? Ar însemna să fiu o proastă, dacă i-aş da crezare şi nu i-aş ghici gândul. Dar 
las' că n-o să-i meargă lui! Trebuie să văd, chiar dac-ar fi să stau la pândă toată ziua, ce treburi învârteşte.” 

Şi zicând astfel, cât ce plecă bărbatul, plecă şi ea de acasă şi fără de zăbavă o luă pe ascuns către 
pădure, unde o dată ajunsă, se tupilă într-un bunget stufos, șezând cu ochii în patru să vadă doar de s-o 
întâmpla să vină cineva pe acolo. Şi în timp ce sta astfel, fără să se gândească nici cât de cât la lup, dintr-un 
desiş de alături ieşi un lup uriaş şi groaznic la vedere. Femeia abia îl văzu şi abia avu răgaz să murmure un 
„Doamne ajută”, că fiara se şi repezi la gâtul ei, o prinse zdravăn şi începu s-o târâie ca pe un mieluşel. Ea 
nu putea să tipe, căci o strângea prea tare de gât, şi nici de ajutat nu era chip să se ajute; de aceea fără 
îndoială că lupul ar fi sugrumat-o cum o ducea așa, dacă în drumul lui n-ar fi întâlnit nişte păstori ale căror 
strigăte îl siliră să-i deie drumul şi să fugă. Iar ea, nenorocita, recunoscută fiind şi dusă acasă de păstori, fu 
lecuită într-un târziu de doctori cu strădanie multă, dar nu astfel încât tot gâtul şi o parte din obraz să nu-i 
rămână aşa de sluţit, încât de unde înainte era o frumuseţe, pe urmă, câte zile avu, fu hâdă şi pocită. Drept 
care apoi - fiindu-i ruşine să se arate în ochii lumii - îşi plânse amarnic încăpăţânarea şi faptul că nu se 
îndurase să dea crezare visului, când n-ar fi costat-o nimica. 

Biondello îi joacă un renghi lui Ciacco poftindu-l la un prânz; Ciacco se răzbună cu băgare de 


seamă, făcând astfel încât Biondello să fie snopit în bătaie. 
Toţi cei de față susțineau că ceea ce văzuse Talano în timpul somnului nu fusese vis, ci viziune, de 
vreme ce se adeverise în toate amănuntele. Dar, după ce sfârşiră cu vorba, regina îi porunci Laurettei să 
povestească mai departe şi dânsa zise: 

— Preaînţelepte doamne, după cum toţi cei care au vorbit azi înaintea mea au plecat de la anumite 
lucruri care s-au mai amintit aici, la fel şi eu, plecând de la răzbunarea cruntă a studentului despre care ne-a 
povestit ieri Pampinea, am să vă povestesc despre o altă răzbunare, destul de neplăcută pentru acela ce-a 
îndurat-o, deşi mai puţin aspră ca cea de care am amintit. 

Trăia, așadar, la Florenţa un om căruia toată lumea se deprinsese a-i zice Ciacco”6, un mâncăcios şi un 
lacom cum nu s-a mai văzut pe lume. Or, fiindcă averea lui nu-i ajungea spre a face faţă acestei lăcomii, 
cum era un om de lume şi avea purtări frumoase şi minte ascuţită, pururea gata la răspunsuri de duh şi 
zeflemele, se apucă să facă, nu pe bufonul chiar, dar oarecum pe măscăriciul şi să se învârtă prin preajma 
bogătaşilor care se desfătau cu mese îmbelşugate; şi cu aceştia obişnuia să meargă adeseori la cină sau 
uneori la prânz, deşi nu întotdeauna era poftit de ei. Tot pe la vremea aceea trăia, tot la Florenţa, un 
oarecare zis Biondello, un om micuţ de stat, mai curăţel decât o muscă și foarte spilcuit, cu o scufie în cap 
şi cu o chică bălăioară din care nici măcar un fir de păr nu se clintea, care învârtea şi el aceeaşi meserie pe 
care o făcea şi Ciacco. Or, într-o dimineaţă din postul Pastelul, Biondello, ducându-se la hala de peşte să 
aleagă două mrene mari şi grase pentru messer Vieri de Cerchi, fu văzut de Ciacco, care se apropie de el 
şi-i zise: 

— Ce însemnează asta? 

Biondello îi răspunse: 

— [eri seară messer Corso Donatti a primit încă vreo trei mrene şi mai frumoase ca astea, ba şi un 
nisetru pe deasupra; dar fiindcă nu-i ajung, căci are musafiri la masă, m-a trimis să mai cumpăr două. Tu 
nu vii? 

La care Ciacco îi răspunse: 

— Vezi bine c-am să viu. 

Şi, când i se păru că-i vremea, se duse la messer Donatti şi îl găsi şezând cu nişte megieşi de-ai lui. 
Întrebat fiind cu ce prilej venise, răspunse: 

— Vin, messere, ca să prânzesc cu dumneata şi cu amicii dumitale. 

La care messer Donatti zise: 

— Dacă-i aşa, fii binevenit: haidem la masă, că e vremea. 

Şi aşezându-se la masă, li se servi dintâi năut şi ton sărat, iar după aceea peşte de râu prăjit fără nimica 
altceva. 

Ciacco îşi dădu seama de păcăleala lui Biondello şi, înfuriat peste măsură, hotărî să se răzbune. Nu 
trecu multă vreme şi într-o bună zi se întâlni cu el, care între timp făcuse pe mulți să râdă de păcăleala asta. 


Caii a 


iondello îl salută şi-l întrebă râzând cum îi plăcuse prânzul de la messer Donatti. La care Ciacco 
răspunse: 

— De astăzi în opt zile vei şti mai bine decât mine cum mi-a plăcut. 

Şi despărțindu-se de el fără a mai zăbovi în planurile sale căzu la învoială cu un şarlatan destoinic asu- 
pra prețului isprăvii şi dându-i o butelcă goală, îl duse aproape de foişorul Cavicciuli, unde îi arătă un 


cavaler, numit messer Filippo Argenti, un om cât toate zilele, bine legat şi tare criță””, țâfnos şi pus pe 
sfadă şi-i zise: 

— Ai să te duci la el cu sticla asta în mână şi ai să-i spui aşa: „Messere, mă trimite Biondello şi te 
roagă să-i umpli sticla asta cu vin din cela rubiniu din care ai domnia-ta, fiindcă poftește să-şi petreacă cu 
nişte prieteni de ai lui”. Şi pe urmă ai de grijă să nu pună mâna pe tine, căci ar fi vai de capul tău și pe 
deasupra mi-ai strica şi mie socotelile. 

Şarlatanul îl întrebă: 

— Mai am ceva de spus? 

— Atâta tot, răspunse Ciacco. Și după ce-ai să spui așa, să te întorci cu sticla la mine şi-am să te 
plătesc. 

Omul o luă din loc şi îşi făcu solia. Messer Filippo, auzindu-l, ca unul căruia îi sărea muștarul 
numaidecât, îşi închipui că Biondello, pe care îl cunoştea, vroia să-şi bată joc de el şi, împurpurându-se la 
față, urlă: 

— Ce vin, ce prieteni? Fire-aţi ai naibii amândoi! 

Şi ridicându-se în picioare, întinse mâna ca să-l prindă, dar el, care şedea la pândă, fugi cât ai clipi din 
ochi şi întorcându-se la Ciacco îi povesti răspunsul dat de messer Filippo. Ciacco îl plăti pentru ispravă şi 
pe urmă nu-şi află odihnă până ce nu dădu din nou peste Biondello, pe care îl întrebă: 

— N-ai trecut zilele astea pe la foişorul Cavicciuli? 

— Nu, dar de ce mă întrebi? răspunse Biondello. 

La care Ciacco zise: 

— Fiindcă te caută messer Filippo, dar nu ştiu de ce. 


— Bine, mă duc la el şi-am să-l întreb, făcu celălalt. 
Abia plecă Biondello, că Ciacco îi şi luă urma, curios să vază în ce fel avea să se descurce. Messer 
Filippo, care nu izbutise să pună mâna pe şarlatan, fierbea de ciudă în sinea lui şi-şi frământa zadarnic 
mintea, nefiind în stare a desluși din vorbele acestuia nimica altceva decât că Biondello, la îndemnul cine 
ştie cui, vroia să-şi bată joc de el. Şi, în timp ce se muncea cu gândurile acestea, tocmai pică Biondello. Cât 
ce-l zări, messer Filippo ieşi înaintea lui şi-i trase un pumn drept în obraz. 

— Aoleu, messere, ce înseamnă treaba asta? întrebă Biondello. 

Messer Filippo, apucându-l de chică, îi sfâşie scufia, îi azvârli gluga pe jos şi, dând în el cu sete, îi 
zise: 

— Las! c-ai să vezi tu, secătură, ce înseamnă treaba asta! Auzi colo, să trimită la mine după vin. Ce vin, 
ce prieteni? Ce-ţi închipui, că poţi să mă batjocoreşti ca pe-un mucos, tocmai pe mine? 

Şi zicând astfel, îi zdrobi toată fața cu pumnii lui de fier şi nu-i lăsă în cap nici firicel de păr nerăvăşit 
şi nesmintit; pe urmă îl dădu de-a dura prin noroi, până ce-i rupse toate veșmintele, punând atâta sârg în 
toată treaba asta, încât bietul Biondello nici n-apucă să mai întrebe încă o dată de ce îl căptușea așa. Auzise 
el că-i vorba de prieteni şi de vin, dar nu putea pricepe ce înseamnă vorbele acestea. În cele de pe urmă, 
după ce fu snopit în lege, fu smuls cu mare greutate din mâinile lui messer Filippo, aşa bătut ca vai de el 
cum se afla a fi, de către cei din preajmă, care îi vădiră apoi de ce îi trăsese messer Filippo păruiala aceea 
şi-l dojeniră că îndrăznise să-i ceară vin, zicându-i c-ar fi trebuit să ştie cu cine are de-a face și să cunoască 
că e om ce nu ştie de glumă. Biondello, sărăcuţul, se dezvinovăţea plângând şi susținea morțiş că niciodată 

viaţa lui nu trimisese după vin, şi încă la messer Filippo. lar după ce-şi mai reveni din spaimă şi di 
suferință, se întoarse îndurerat şi necăjit acasă, dându-și cu socoteală că întâmplarea aceasta i-o datora lui 
Ciacco. După câtva timp, vânătăile i se traseră de pe față şi, începând din nou să iasă printre oameni, se 
întâlni într-o zi cu Ciacco, care îl întrebă râzând: 

— Biondello, cum ţi s-a părut vinul de la messer Filippo? 


— Aşa cum aș dori să ţi se fi părut şi ție mrenele lui messer Corso, răspunse Biondello. 

La care Ciacco zise: 

— Sunt la porunca dumitale: de câte ori ai să poftești să mă îmbii la mese ca cea la care m-ai poftit, 
ți-oi da şi eu să bei aşa cum ai băut. 

Biondello, care ştia cu cine are de-a face şi cunoştea că-i mai uşor să-i vrei răul lui Ciacco decât să i-l 
şi faci, îl lăsă în plata Domnului și se feri de-atunci încolo să-şi mai bată joc de el. 


“OVESTEA A NOUA 


Doi tineri cer sfatul lui Solomon, unul ca să afle ce trebuie să facă pentru a fi iubit, iar celălalt ca 
să afle cum ar putea să-şi pedepsească nevasta îndărătnică. Solomon îl învaţă pe cel dintâi să iubească, 
iar pe al doilea să se ducă la Podul Gâştei. 


- | dA 
Ținând seama de privilegiul lui Dioneo, nu-i mai rămăsese de povestit decât reginei. Drept care, după 


ce doamnele făcură destul haz pe socoteala nefericitului Biondello, ea începu voioasă aşa precum urmează: 

— Plăcute doamne, dacă stai să cumpăneşti cu mintea sănătoasă rânduiala şi firea lucrurilor, îți dai 
seama uşor că toată obştea femeiască a fost supusă de către obiceiuri, de fire şi de legi bărbaţilor şi că se 
cere de așijderi ca ea să fie cârmuită şi stăpânită tot de ei; de aceea, orişice femeie care dorește să trăiască 
în pace, înţelegere și tihnă cu bărbații de care ţine în casă trebuie să fie răbdătoare, smerită și ascultătoare 
şi mai presus de toate cinstită, fiindcă cinstea este comoara cea mai de preț a oricărei femei înțelepte. Şi 
chiar dacă legile, care urmăresc mereu şi întru toate doar binele obştesc, sau chiar dacă obișnuinţa sau 
datinile, ale căror forțe sunt neînchipuit de mari și vrednice de tot respectul nu ne-ar vădi lucrul acesta, 
natura ni-l arată în chip cu totul desluşit, căci ea ne-a făcut gingaşe şi puţintele în trup, fricoase şi sfielnice 
la suflet și ne-a dat slabe puteri trupești, glasuri plăcute şi mișcări înmlădiate şi suave, toate însuşiri ce 
dovedesc că noi avem nevoie de cârmuirea altora. Și orişicine are nevoie de ajutor şi cârmuire se cere a fi 
la rândul lui supus, ascultător şi respectuos față de acela care îl ocârmuieşte. Or, noi pe cine avem 
sprijinitor şi îndrumător, de nu chiar pe bărbaţi? De aceea dar, se cade ca, cinstindu-i mai presus de toate, 
să ne supunem lor; iar cea care se abate de la această lege, după părerea mea, se învredniceşte nu numai 


e-o aprigă dojana, dar şi de-o aspră pedepsire. La încheierea aceasta, pe care am tras-o şi alteori, m- 
îndemnat să ajung povestea Pampineei despre nevasta arțăgoasă a bietului Talano, căreia Dumnezeu i-a 
hărăzit pedeapsa pe care soţul ei n-a ştiut singur să i-o deie; de aceea socotesc, precum am spus şi mai 
înainte, că toate acele femei care nu sunt supuse, plăcute şi ascultătoare, după cum firea, datina şi legile o 
cer, sunt vrednice de o pedeapsă aspră şi neîndurătoare. Iată de ce mi-e drag să vă istorisesc acum povestea 
unui sfat pe care l-a dat Solomon, sfat care e în același timp un leac folositor pentru femeile ce suferă chiar 
de meteahna asta. Cât despre cele care n-au nevoie de acest leac, le rog să nu-l ia în seamă şi să nu creadă 
că l-am spus anume pentru ele, deşi bărbaţii obişnuiesc să spună adesea un proverb după care: „Calul, fie 
bun sau rău, are nevoie de pinteni, precum femeia, bună ori rea, are nevoie de bâtă.” Cuvinte ce, dacă le iei 
în glumă, cred că nu e greu să le socoteşti adevărate şi nici chiar de le judeci altminteri, nu poţi spune că 
sunt lipsite de adevăr. Femeile sunt din firea lor nestatornice şi uşuratice, or tocmai de aceea, spre a le 
îndrepta pe acelea care întrec măsura, se cade să le pedepseşti cu bâta; iar pe de altă parte, bâta mai prinde 
bine şi ca să le sperie pe celelalte, păstrându-le virtutea tare şi nelăsându-le să cază în vreo ispită sau păcat. 

Ci dând de-o parte predica și întorcându-mă la cele pe care aveam de gând să vi le povestesc, spun dar 
că lăţindu-se aproape în toată lumea faima nestăvilită a înţelepciunii lui Solomon, cât şi bunăvoința cu care 
îi făcea dovada faţă de toţi aceia care vroiau să i-o pună la încercare, începu să curgă spre împărăţia lui un 
val nestăvilit de oameni care veneau la el din toate colțurile lumii, spre a-i cere sfat la grele şi arzătoare 
pricim. Printre cei mulți plecă şi un tânăr, un nobil foarte avut, pe care îl chema Melisso, pornit la drum de 
la Laiazzo, oraş în oare se născuse şi în care locuia. Şi în timp ce tânărul acesta călătorea spre Rusalim, se 
nimeri, chiar când ieșea din Antiohia călare, să se întâlnească cu un alt tânăr, pe nume Giosefo, care avea 
aceeaşi cale şi, după obiceiul drumeţilor, Melisso intră în vorbă cu Giosefo. După ce află din gura lui cine 
era şi din ce parte, Melisso îl întrebă unde mergea şi cu ce scop; Giosefo îi răspunse că se ducea la 
Solomon pentru a afla din gura lui cum să se poarte cu nevasta, femeie fără seamăn de rea şi îndărătnică, 
pe care el nu izbutise s-o îndrepte nici prin rugăminţi şi nici prin dezmierdări sau prin vreo altă cale. Pe 
urmă îşi întrebă şi el tovarăşul de drum de unde era, unde mergea şi cu ce scop. Melisso îi răspunse: 

— Eu sunt de fel de la Laiazzo şi am şi eu, ca tine, necazul şi durerea mea; pre câte vezi, sunt tânăr, 
bogat şi-mi risipesc averea ţinând casă deschisă şi preacinstindu-mi prietenii; totuși - şi-i lucru 
nemaiîntâlnit şi cât se poate de sucit acesta ce ţi-l spun - nu găsesc barem un singur om să mă iubească. De 
aceea m-am pornit unde ai pornit şi tu, să aflu în ce chip aș putea fi şi eu iubit. 

Cei doi tovarăşi făcură dar calea împreună; şi, ajunşi la Rusalim, prin mijlocirea unuia din sfetnicii lui 
Solomon, fură aduşi în faţa lui. Melisso îi spuse în două vorbe tot ce-i şedea pe suflet şi regele îi răspunse: 

— Tubeşte. 

După care fu luat din faţa lui. Giosefo spuse şi el la rândul lui de ce venise şi Solomon îi spuse numai 
atât şi nimic alt: 

— Du-te la Podul Gâştei. 

Iar după acest răspuns Giosefo fu luat şi el din fața regelui și afară, întâlnindu-se cu Melisso, îi spuse 
ce răspuns primise. Tinerii, gândindu-se la cuvintele acestea şi neputând alege din ele nici un înţeles și nici 
un bine pentru dânşii, se socotiră oarecum batjocoriţi de rege şi o porniră iar la drum, ca să se întoarcă 
acasă. După ce umblară vreo câteva zile în şir, ajunseră la un râu peste care se întindea o punte frumoasă; 
şi, fiindcă tocmai atunci trecea un convoi lung de cai şi de catâri cu poveri mari, fură siliți să aştepte, căci 
nu puteau să treacă râul. Convoiul se scursese aproape în întregime, când un catâr, speriindu-se, precum 
adesea îi vezi că fac, se opinti şi nu fu chip să meargă mai departe. Omul care îi mâna îşi rupse o nuieluşă 
şi începu să dea în el, mai ușurel la început, ca să-l îndemne a trece. Catârul însă bătea drumul cruciș şi 
curmeziş şi uneori da înapoi, dar de trecut nici gând să treacă. Omul, dacă văzu așa, peste măsură de 
mânios, prinse a-l croi cu sete când peste cap, când peste gale, cum apuca și nimerea, dar în zadar: catârul 
nu se clintea din loc. Melisso și Giosefo, care priveau la om cum îl croieşte pe catâr, îi spuseră în mai 
multe rânduri: 

— Ce ai de gând, mişelule? Vrei să-l omori? De ce nu-l iei cu binişorul? Care să treacă mai uşor dec 


cu ciomăgeala. 

La care omul le răspunse: 

— Voi vă cunoaşteţi caii şi eu îmi cunosc catârul; lăsați-mă să fac cum ştiu. 

Şi zicând astfel se apucă din nou să-l bată şi atâta îl ciomăgi de-o latură şi de alta, până ce dobitocul 
trecu și omul izbuti să ducă treaba la bun sfârşit. Înainte de-a pleca, Giosefo îl întrebă pe un om care şedea 
la capul podului cum îi zice locului acela. Omul răspunse: 

— Podul Gâștei. 

Când auzi una ca asta, Giosefo îşi aminti de vorbele lui Solomon şi-i zise lui Melisso: 

— Ascultă aicea, frate, să ştii că sfatul regelui e bun şi înţelept, fiindcă de abia acum văd că nu ştiam 
să-mi bat nevasta; dar omul cu catârii m-a învăţat ce-am de făcut. 

La vreo câteva zile după aceea, ajungând în Antiohia, Giosefo îşi găzdui la el tovarăşul de drum, 
pentru ca să se odihnească vreo trei sau patru zile. Şi, cum nevastă-sa îl primise ca de obicei cu toane, îi 
spuse să gătească cina după porunca musafirului. Melisso, dacă văzu că aşa vroia prietenul său, dădu 
porunca în câteva cuvinte. Femeia, după cum era deprinsă a face întotdeauna, nu pregăti bucatele după 
porunca lui Melisso, ci tocmai pe de-a-ndoaselea. Giosefo, când văzu mâncarea, rosti mânios: 

— Cum, nu ţi-a spus Melisso ce să găteşti de cină? 

Femeia se răsuci semeaţă şi-i zise: 

— Ce mai e şi asta? Cinează, dacă ti-i de cină. E drept, mi-a spus altminteri, dar eu am vrut să fac aşa 
şi dacă îți place bine, iar dacă nu, iar bine. 

Melisso se miră de răspunsul femeii şi-o ponegri în sinea lui. Giosefo însă, auzind-o, făcu: 

— Pre câte văd, femeie, nu te-ai schimbat de loc. Da lasă c-am să am eu grijă. 

Şi întorcându-se către Melisso, grăi: 

— Prietene, vom vedea curând câte parale face sfatul lui Solomon; te rog însă să nu te superi de cele 
ce-ai să vezi şi nici să nu-ţi închipui că e un simplu joc ceea ce am de gând să fac. De aceea, ca să nu mă 
împiedici, încearcă de-ţi adu aminte răspunsul cărăuşului când ni s-a făcut milă de catâri. 

Melisso îi răspunse: 

— Mă aflu în casa ta şi n-aş vrea să m-aşez de-a curmezişul vrerii tale. 

Giosefo făcu rost de-o bâtă noduroasă, ruptă dintr-un stejar puiet, şi se duse în odaia femeii — unde ea, 
plecând cu ciudă de la masă, se retrăsese bombănind - şi, apucând-o de păr, o azvârli la picioarele lui şi 
începu să-i care la lovituri cu bâta. Femeia la început se apucă să ţipe şi apoi să amenințe; dar, când văzu 
că lui nu-i pasă şi c-o loveşte mai departe, se apucă să-l roage să n-o omoare în bătaie, făgăduindu-i ca 
niciodată să nu-i mai iasă din cuvânt. Giosefo însă nu se oprea, ci dimpotrivă, dând cu sete când pe de 
lături, când pe şolduri, când pe spinare, o snopi şi nu se astâmpără până ce nu se osteni; pe scurt, bietei 
femei nu-i mai rămase pe tot trupul nici barem un locşor neînvinețit şi nezdrobit. lar după ce sfârși cu 
treaba, se întoarse la Melisso şi-i zise: 

— Mâine o să vedem ce roade are să deie sfatul lui Solomon. 

Şi, după ce se odihni niţel şi se spălă pe mâini, cină împreună cu Melisso și, când li se păru că-i 
vremea, se duseră să se odihnească. Femeia, biata, se sculă foarte anevoie de jos şi se trânti pe pat; iar după 
ce se odihni ca vai de capul ei, a doua zi de dimineaţă, sculându-se cu noaptea în cap, trimise o slugă la 
Giosefo ca să-l întrebe ce poftea să aibă la dejun. Tinerii făcură mare haz când auziră ce-i întreba femeia și 
apoi Giosefo spuse slugii ce feluri de bucate poftea să aibă la dejun; iar când se făcu ceasul mesei aflară 
totul rânduit întocmai cum suna porunca, drept care foarte lăudară sfatul lui Solomon, pe care dintru 
început îl pricepuseră greşit. 

După vreo câteva zile Melisso, plecând de la Giosefo, se întoarse în orașul lui și spuse unui înțelept 
cuvintele lui Solomon. Înțeleptul îi răspunse: 

— N-ar fi putut să-ți dea povaţă mai adevărată şi mai cu cap ca asta. Tu ştii că nu iubeşti pe nimeni $ 
că cinstirea ta şi binele pe care îl faci nu-l faci de dragul nimănui, ci numai pentru tine şi strălucirea ta. De 
aceea, după cum ţi-a spus şi Solomon, iubeşte şi ai să fii şi tu iubit. 

În felul acesta dar, femeia îndărătnică fu pedepsită de bărbat, iar tânărul, iubind, ajunse a fi și el iubit. 


OVESTEA A ZECEA 


Don Gianni, la îndemnul cumătrului Pietro, face niscaiva farmece ca s-o preschimbe pe nevasta 
cumătrului în iapă, dar când să-i pună coada, cumătrul Pietro strică tot, zicând că nu vrea coadă. 

a ci ta Va! sata NA pe 

Povestea reginei le făcu pe doamne să murmure niţel, iar pe bărbaţi să râdă, dar, după ce tăcură cu toţii, 
Dioneo prinse a grăi astfel: 

— Fermecătoare doamne, în mijlocul unui stol de porumbiţe albe un corb sporeşte frumuseţea 

priveliştii cu mult mai mult decât ar izbuti s-o facă o lebădă albă ca neaua; la fel, printre înţelepţi se 


întâmplă uneori ca unul mai slăbuţ de cap să facă a străluci mai tare înţelepciunea celorlalți, dându-le în 
acelaşi timp prilej de râs şi desfătare. Iată de ce, cum dumneavoastră sunteţi cu toatele înțelepte şi foarte 
cumpănite, eu - care-s mai sărac cu duhul şi care fac printr-asta să strălucească mai vârtos înțelepciunea 
dumneavoastră - se cade să vă fiu mai drag decât dac-aş umbri-o prin meritele mele; aşadar, se cuvine să 
am mai multă libertate în a mă arăta aşa cum sunt, iar dumneavoastră se cade să mă ascultați cu mai multă 
răbdare decât dacă aş fi înțelept. Am să vă spun dar o poveste, nu prea lungă, din care veţi pricepe cu câtă 
grijă se cuvine să ţii seama de sfatul acelora ce fac farmece şi cum o abatere măruntă de la povaţa lor poate 
să strice totul. 

Era anul trecut un popă la Barletta, pe care îl chema don Gianni din Barolo şi care, fiindcă avea o 
parohie cam săracă, pentru ca să-și câştige traiul se apucă să care marfă c-o iapă, ici şi colo, pe la bâlciurile 
din Puglia şi să se îndeletnicească cu cumpărări şi cu vânzări. Şi tot umblând aşa, se împrieteni la cataramă 
cu unul Pietro din Tresanti, care învârtea şi el aceeaşi meserie, umblând cu un catâr; şi în semn de prietenie 
şi dragoste îi zicea după obiceiul locului „cumetre” şi, de câte ori se nimerea ca Pietro să vie la Barletta, îl 
găzduia în parohie şi se căznea să-l omenească pe cât putea mai bine. Pietro pe de altă parte, care era foarte 
sărac şi n-avea la Tresanti decât o casă mititică în care abia încăpea el cu nevasta - o femeie tânără foarte şi 
frumoasă - şi lângă ei catârul, de câte ori don Gianni se nimerea în Tresanti, îl aducea la el acasă şi-l 
preacinstea după puteri în semn de mulțumită pentru frumoasa găzduire de care avea parte când se ducea la 
Barletta. Dar, fiindcă Pietro n-avea în casă decât un singur pat micuţ, în care dormea cu nevasta, la somn 
nu prea putea să-l omenească pe don Gianni, așa cum ar fi vrut şi fiindcă n-avea încotro îl punea să doarmă 
pe-o grămadă de paie într-un grajd micuţ de lângă odaia lor, în care adăsta şi iapa alături de catâr. Femeia, 
ştiind cât de frumos era primit bărbatul ei de către popă la Barletta, voise în mai multe rânduri, când popa 

imerise la ei, să meargă să se culce cu o vecină, pe nume Zita Carapresa a lui Giudice Leo, ca într-ace 
chip don Gianni să doarmă în pat cu omul ei şi îi spuse popii în mai multe rânduri lucrul ăsta, dar dânsul se 
împotrivise. Odată însă popa îi spuse: 

— Cumătră Gemmata, nu-ţi mai face sânge rău din pricina mea. Eu mă simt ca-n sânul lui Avram în 
grajd, căci ori de câte ori am chef îmi fac din iapă o fetişcană frumoasă şi mă culc cu ea, iar după aceea o 


fac iar iapă, aşa că nu-mi convine să mă despart de ea. 

Nevasta se miră, dar îl crezu şi de aceea îi spuse şi bărbatului minunea şi adăugă: 

— Dacă te ai aşa de bine cu el, de ce nu-l pui să te înveţe şi pe tine să faci farmecul ăsta, ca să mă poţi 
preface în iapă? Într-acest chip ţi-ai căra marfa c-o iapă şi-un catâr şi am câștiga încă pe-atât, iar la 
întoarcere acasă m-ai face iar femeie. 

Cumătrul Pietro, sărăcuţul, care era cam prostănac, crezu povestea adevărată şi, luând de bun sfatul 
femeii, se apucă să-l roage cu toată stăruința pe popă să-l înveţe a face şi el farmecul. Don Gianni se căzni 
în fel şi chip să-i scoată din cap prostia asta, dar când văzu că e în zadar, îi spuse: 

— Uite, fiindcă vrei cu tot dinadinsul să te învăţ, ne-om scula mâine până-n zori, ca de obicei, şi-am 
să-i arăt. Dar lucrul cel mai greu la toată socoteala asta, precum ai să te încredințezi tu singur, e să pui bine 
coada. 

Cumătrul Pietro şi cumătra, care de mult ce aşteptau să vază farmecele popii abia dacă apucaseră să 
închidă ochii toată noaptea, cât ce se lumină de ziuă, se ridicară iute şi îl chemară pe don Gianni, care veni 
în odaia lor aşa în cămașă cum era şi zise: 

— Nu ştiu, zău, de dragul cui aş face în toată lumea asta ce fac de dragul vostru; dar, dacă vreți să iasă 
treaba, să faceţi cum vă spun. 

Bărbatul şi femeia răspunseră că-s gata să facă tot ce le va cere. Popa luă atunci o lumânare, i-o puse 
omului în mână și-i zise: 

— Uită-te bine cum fac eu şi ţine minte ce-am să spun: dar dacă vrei să nu strici tot, să nu cumva să 
scoţi o vorbă, orice-ai vedea şi ai auzi. Şi roagă-te lui Dumnezeu să se lipească bine coada. 

Cumătrul luă feştila şi zise că avea să facă întocmai după voia popii. După care don Gianni o puse pe 
femeie să se dezbrace pân' la piele şi să se aşeze în patru labe ca iepele, dăscălind-o şi pe dânsa să nu sufle 
o vorbă orice s-ar întâmpla. Pe urmă începu s-o pipăie cu mâinile pe față şi pe cap, zicând: 

— Căpşorul ăsta să se facă un cap frumos de iapă. 

Apoi i-atinse părul şi zise: 

— Părul ăsta să se facă un păr frumos de iapă. 

Pe urmă o pipăi pe braţe şi zise: 

— Astea să se facă picioare frumoase de iapă. 

Pe urmă, atingându-i sânii și aflându-i tari şi rotunjori - cum între acestea se trezise și ăl de nu era 
chemat - grăi: 

— ŞI pieptul ăsta să se facă un piept frumos de iapă. 

Apoi făcu la fel cu spatele, cu pântecul, cu şoldurile şi cu picioarele femeii. Iar la urmă, cum nu-i mai 
rămăsese decât să puie coada, îşi ridică cămaşa şi apucând pilugul cu care seamănă bărbaţii, îl vâri iute în 
brazda făcută anume pentru asta şi zise: 

— Asta să fie coada. 

Cumătrul Pietro, care până atunci se uitase cu mare băgare de seamă, văzând treaba din urmă ce nu 
prea îi fu pe plac, strigă: 

— Don Gianni, nu vreau coadă, don Gianni, nu vreau coadă. 

Umoarea din străfunduri, prin care toate plantele se împreună cu pământul, țâşnise când don Gianni, 
trăgând deoparte coada, făcu: 

— Vai, ce-ai făcut cumetre! Doar nu ţi-am spus să taci chitic orice-ai să vezi şi ai s-auzi? Iapa era ca şi 
făcută, dar tu, cu vorba ta, ai stricat toată treaba şi nu-i chip s-o mai facem de-acu înainte niciodată. 


Cumătrul Pietro zise: 


— Lasă, părinte, nu-i nimica; de coada aceea n-aveam lipsă. Dar de ce adică nu mi-ai spus: „Pune-i-o 
tu, cumetre!” Şi pe-urmă adevărul e că o lipeai cam jos. 

La care popa îi răspunse: 

— Nu te-am lăsat pe tine, fiindcă n-ai fi ştiut s-o pui de prima oară aşa de bine. 

Femeia, auzind acestea, se ridică în picioare şi, de bună credință cum era, îi zise bărbatului: 

— Măi, mare dobitoc mai ești! Auzi! Să-și strice dumnealui norocul lui şi-al meu! Da' ce, ai mai văzut 
vreodată iapă să n-aibă coadă? Eşti om sărac, e drept, dar s-ar cădea să fii încă de zece ori pe atâta, pe 
legea mea ţi-o spun. 

Şi astfel, văzând femeia că nu mai e putinţă să fie preschimbată în iapă din pricina cuvintelor pe care 
le rostise Pietro, porni a se îmbrăca mâhnită şi îngândurată, iar Pietro cu catârul lui se apucă din nou de 
vechea-i meserie, precum era deprins a face, şi, cu don Gianni dimpreună, se duse a doua zi la bâlciul din 
Bitonto, fără a mai cuteza vreodată să-i ceară a-i face un bine ca cel pe care i-l făcuse. 


Cât s-a mai râs pe socoteala poveştii cu cumătrul Pietro - înţeleasă de doamne cu mult mai bine decât 
ar fi dorit povestitorul ei - își poate închipui uşor acela care încă râde pe socoteala ei. Dar, isprăvindu-se 
povestea, cum soarele începea să încălzească tot mai mult, regina, știind că se apropie sfârșitul cârmuirii ei, 
se ridică în picioare, îşi scoase de pe cap cununa şi punându-i-o lui Pamfilo, singurul care nu fusese cinstit 
cu alegerea de rege, îi zise surâzând: 

— Stăpâne, ca ultim rege al nostru, grea sarcină îţi revine, căci vei avea de îndreptat tot ce-am greşit 
eu şi ceilalți care au şezut pe locul tău; de aceea îţi doresc să te ajute Dumnezeu precum mi-a ajutat şi mie 
şi cu acestea te încunun drept rege şi stăpân al nostru. 

Pamfilo primi cu bucurie cinstea pe care i-o făcea Emilia şi îi răspunse: 

— Doamnă, meritele dumitale şi ale celorlalți supuși ai mei vor face astfel încât şi eu, ca toți ceilalți, 
să fiu vrednic de lauda dumneavoastră. 

Pe urmă, după ce la fel cu înaintaşii săi se sfătui cu credincerul şi-i rândui porunci, se întoarse către 


doamnele ce-i aşteptau cuvântul şi zise: 

— Îndrăgostite doamne, înţelepciunea Emiliei, care ne-a fost regină astăzi, ne-a dat prilejul să vorbim 
fieştecare despre ce-am vrut, spre a ne mai odihni niţel puterile greu încercate. Drept care acuma, odihniti, 
socot că n-ar strica să ne întoarcem iar la legea obişnuită, şi ca atare, mâine să povestim ceva în legătură cu 
aceia care, mânaţi de dărnicie sau de mărinimie, au săvârşit lucruri de seamă în dragoste ori în alte cele. 
Aceste povestiri sunt sigur că vor aprinde în voi dorinţa de-a săvârși lucruri bune, căci numai în acest chip 
viaţa ce ne-a fost dată şi care în trup de muritor nu poate fi decât prea scurtă va dăinui de-a pururi în faima 
vrednică de laudă pe care orice om ce nu trăieşte numai și numai pentru pântec, ca dobitoacele, se cade nu 
numai s-o dorească, dar s-o şi caute cu strădanie şi să trudească pentru dânsa. 

Subiectul ales de rege plăcu veselei cete de cavaleri şi doamne, care cu învoirea lui se ridică din loc, 
spre a petrece după plac până la vremea cinei, fieştecare după cum îi da ghes inima să facă. lar după ce se 
adunară cu toţii bucuroşi la cină şi fură îngrijit slujiți şi în bună rânduială, se apucară să danseze ca de 
obicei, cântând poate şi-o mie de cântări, mult mai plăcute la cuvinte decât la melodie. lar după aceea 
regele îi porunci Neifilei să cânte pentru el un cântec şi dânsa începu pe dată cu glas voios şi limpede: 

Mi-e drag să mă bucur, căci tânără sunt, 
Iubirea mă-ndeamnă şi inima-mi cere, 
Mi-e drag primăvara să râd şi, să cânt. 


Dumbrăvi înverzite străbat culegând 
Flori albe ca neaua, gălbui, purpurii, 
Măcieşii în floare şi crinii-aurii, 

Pe toate în minte le-asemăn la rând 
Cu obrajii acelui ce pururea-n gând 


Mă poartă pe mine ce n-am altă vrere 
Decât bucurie să-i fiu pe pământ. 

Și dacă prin iarbă vreo floare găsesc 
Să-i semene lui întru totul, deplin, 
O-alint, o sărut, pe palme mi-o ţin 
Și-ntregul meu suflet i-l destăinuiesc. 
Pe urmă-n cununa de flori o-mpletesc 
Și fire de păr ca stropii de miere 
Îi leg împrejur să nu zboare în vânt. 

Floarea menită-i să dea bucurie 
Oricui de-o priveşte, ci mie îndoit, 
Căci pare că-n ea văd chipul iubit 
Al celui ce drag mi-a fost dat să-mi fie. 


Cuvântul nu-i vrednic a spune şi-a scrie 

Ce dulce mă-mbată a miresmii putere; 

Numai suspinele martore-mi sunt. 
Adânci, dureroase, din inima, mea 

Nu-mi scapă vreodată, ca altor femei, 

Ci calde, suave ca boarea de tei, 

Și pleacă iubitului veste să-i dea, 

Iar el, care pururi ferice m-ar vrea, 

Degrabă m-ajunge şi n-apuc a-i cere 

Să vie, ca dorul să nu-mi mai frământ. 

Atât regele cât şi doamnele lăudară cu prisosință cântarea Neifilei, după care, cum se scursese o bună | 


j parte din noapte, regele porunci să meargă toată lumea la culcare până într-a doua zi. 
| k 4 N 


* IUA A ZECEA 


aa m aa 


AMFILIO 


Sfârşeşte cea de a noua zi a Decameronului şi începe cea de a zecea şi ultima în care, sub 


sceptrul lui Pamfilo, se povesteşte despre aceia care, mânaţi de dărnicie ori de mărinimie, au săvârşit 
lucruri de seamă în dragoste ori în alte cele. 


Pe boltă spre apus mai erau încă nori roşietici, pe câtă vreme cei din răsărit îşi teşeau tiv de aur 
strălucitor pe margini, căci soarele îi lovea din plin, când Pamfilo, sculându-se, puse să-i cheme şi pe 
ceilalți. Și după ce veniră toţi, hotărî împreună cu ei unde ar putea să meargă ca să-şi petreacă ziua şi apoi 
porni cu pas agale, însoţit de Filomena și Fiammetta şi urmat de toţi ceilalţi. Într-acest chip, vorbind de 
viaţa ce-i aştepta de atunci încolo, îşi petrecură o bucată şi după ce făcură o plimbare lungă se întoarseră la 
palat, căci soarele începea să se înfierbânte tot mai tare; acolo, adunându-se în jurul fântânii celei limpezi, 
după ce porunciră să li se clătească paharele într-însa, cei însetați băură şi apoi se desfătară în umbra dulce 
a grădinii până la ceasul prânzului. lar după ce mâncară şi își făcură somnul de după amiază, se adunară ca 
de obicei pe locul hotărât de rege şi acolo, la porunca lui, Neifile, voioasă, prinse a grăi precum urmează: 

OVESTEA ÎNTÂI 


Un cavaler îl slujeşte pe regele Spaniei; i se pare că nu e răsplătit cum trebuie, dar regele îi 
dove- deşte deslușit că nu e vina lui, ci a sorții, care îi e vrăjmașă, şi la urmă îl dăruieşte cu fel de fel de 
daruri. 


— Vrednice doamne, e o mare cinste pentru mine faptul c-am fost aleasă de către regele nostru să 
vorbesc eu cea dintâi despre un lucru așa măreț precum e dărnicia, care, asemeni soarelui ce e podoaba 
bolţii cereşti, este şi ea lumina tuturor celorlalți virtuți. Am să vă spun, dar, o poveste scurtă, dar plăcută 
foarte după părerea mea, încredinţată fiind c-o să vă prindă bine să vă amintiți de dânsa. 

Cuvine-se să ştiţi că, printre alți cavaleri vrednici care trăiau pe vremuri în orașul nostru, se afla unul 
pe nume Ruggieri de Figiovanni, poate cel mai viteaz şi cel mai vrednic dintre toţi. Și cavalerul ăsta, avut 
şi inimos din fire, văzând ce fel de viață duc şi ce deprinderi au toscanii, se socoti în sinea lui că de-ar 


mâne în Toscana n-ar avea prilejul să-şi dovedească vitejia şi prin urmare hotărî să plece o vreme | 
curtea regelui Alfonso al Spaniei, care trecea la vremea aceea drept cel mai viteaz rege din câți erau pe 
lume. Şi, luând cu sine un număr mare de slujitori cu cai şi arme, plecă în Spania, unde fu bine primit de 
către rege. Acolo, trăind pe picior mare și săvârşind adevărate minuni de vitejie în faptele de arme, ajunse 
în foarte scurtă vreme a trece în ochii tuturor drept un viteaz fără pereche. Iar, după ce îşi petrecu aşa un 
timp destul de îndelungat, luând seama zi de zi la felul în care regele se purta cu ceilalți curteni, i se păru 
că acesta dăruiește fără nicio chibzuială cetăţi, palate şi moşii unor oameni care nu se învredniciseră de ele; 
or, cum pe el, ce se ştia în sinea lui cât preţuieşte, nu-l dăruise cu nimic, gândindu-se că treaba asta îi 
micşorează faima, se hotărî să plece şi ceru încuviințarea regelui. Regele îl învoi şi îi dădu în dar un catâr 
de soi, de toată frumuseţea, de care cavalerul, la gândul căii lungi pe care o avea de străbătut, se bucură 
întrucâtva. Pe urmă regele porunci unui slujitor credincios să facă ce l-o tăia capul şi să încerce a-l însoți la 
drum pe cavaler, fără să-i dea de bănuit că e trimis de el, să-și vâre bine în cap tot ce avea să spună, astfel 
încât la urmă să-i poată povesti, şi-a doua zi să-i poruncească să se întoarcă iar la dânsul. Slujitorul şezu cu 
ochii în patru şi, cât ce-l văzu pe messer Ruggieri că părăsește oraşul, porni şi el la drum şi-l însoţi cu 
dibăcie, dându-i a înţelege că merge şi el în Italia. 

Călărind dar messer Ruggieri pe catârul dăruit de rege, cam către ceasurile nouă - în timp ce însoțitorul 
lui vorbea de una şi de alta - el zise: 

— Cred că n-ar strica să uşurăm oleacă dobitoacele astea. 

Şi zicând astfel, îşi duseră dobitoacele într-un grajd unde toate celelalte, în afară de catâr, își lepădară 
udul. Apoi pornind din nou la drum şi slujitorul stând mereu la pândă că să auză ce avea să spună cavalerul, 
ajunseră la un pârâu, în care, în timp ce caii se adăpau, catârul îşi făcu nevoile. Messer Ruggieri, când îl 
văzu ce face, zise: 

— Fire-ai al dracului de catâr, că eşti făcut pe măsura stăpânului ce mi te-a dat! 

Slujitorul regelui îşi vâri bine în cap cuvintele cavalerului, dar, deși îl însoţi la drum din zori şi până în 
noapte şi avu prilejul să audă nenumărate alte vorbe de-ale lui, nu auzi nici una care să nu fie rostită întru 
cinstirea regelui şi întru lauda sa. A doua zi de dimineaţă, după ce încălecară gata să plece spre Toscana, 
slujitorul îi împărtăşi cavalerului porunca regelui, drept care el se întoarse fără de preget înapoi. Regele, 
după ce află câte spusese cavalerul despre catâr, puse să-l cheme. Îl întâmpină cu faţa zâmbitoare şi-l 
întrebă să-i spuie de ce-l asemănase pe dânsul cu catârul sau pe catâr cu dânsul. La care messer Ruggieri îi 
răspunse fără înconjur: 

— Stăpâne, te-am asemănat catârului pentru că, tot aşa precum domnia-ta dai daruri cui nu trebuie şi 
cui ar trebui nu-i dai nimic, la fel şi el, în loc să-şi facă nevoile unde se cuvenea, şi le-a făcut anapoda, 
acolo unde nu se cuvenea. 

Atuncea regele îi zise: 

— Messer Ruggieri, dacă nu ţi-am dat şi dumitale palate şi moşii ca altora mulți care-s nimica pe 
lângă ce eşti dumneata, nu înseamnă că n-aş fi ştiut cât ţi-e de mare vitejia şi cât de vrednic ești de orice 
dar, oricât de preţios ar fi el; nu eu, ci soarta dumitale, ce nu mi-a îngăduit să-ți dau răsplata cuvenită, e 
vinovată de acest lucru. Şi-am să-ţi arăt desluşit că nu mint când vorbesc așa. 

La care messer Ruggieri răspunse: 

— Stăpâne, eu nu mă necăjesc că n-am primit din parte-ţi daruri, căci nu mi le doream pentru a-mi 
spori avutul; dar mă mâhnește gândul că nu mi-ai dat nici a dovadă că-mi preţuiești virtuțile. Cu toate 
acestea însă îți iau de bună vorba şi-o socotesc cinstită, drept care-s gata să te ascult, deşi te cred şi aşa, 
fără de nicio mărturie. 

Regele îl duse atunci într-o sală încăpătoare, în care - la porunca lui - fuseseră aşezate din vreme două 
lăzi închise şi ferecate bine şi zise în faţa altor mulți care se aflau acolo: 

— Messer Ruggieri, în una din aceste lăzi se află coroana mea cu sceptrul şi aşijderea o mulţime de 
giuvaeruri scumpe, paftale, cingători, inele şi alte odoare. Cealaltă ladă în schimb e plină de țărână; ia una 

intre ele și, ori pe care ai alege-o, să fie a dumitale. Ai să-ți dai singur seama atunci cine s-a doved 
nedrept cu vitejia dumitale, adică eu ori soarta care îţi e vrăjmașă. 

Messer Ruggieri dacă văzu c-aşa cerea porunca regelui să facă, alese una dintre lăzi şi după ce fu 
descuiată, tot la porunca regelui, ieși la iveală că era tocmai lada cea plină cu țărână. Atuncea regele grăi 
râzând: 


— Messer Ruggieri, poţi să te încredinţezi acum că-s drepte cele ce ţi-am spus despre ursita ce ţi-e 
dată; de bună seamă însă că vitejia dumitale merită să mă pun de-a curmezișul acestei ursite. Eu ştiu că 
dumneata n-ai chef să mi te faci spaniol şi tocmai de aceea nu vreau să-ţi dăruiesc palate şi cetăţi aicea; în 
schimb ia lada asta pe care soarta n-a vrut să ţi-o hărăzească şi pe care eu ţi-o dăruiesc în ciuda ei, ca s-o 
poţi duce cu dumneata acasă și să te poţi mândri pe drept cuvânt cu dovada prețuirii mele față de toţi ai 
dumitale. 

Messer Ruggieri luă ladă şi, după ce-i mulţumi regelui din toată inima pentru preţiosul dar, se întoarse 
vesel în Toscana. 


OVESTEA A DOUA 


A 


Ghino di Tacco îl prinde pe abatele din Cluny, îl vindecă de rău de pântec şi apoi îl lasă slobod. 
Abatele se întoarce la curtea papală din Roma, îl împacă pe tămăduitor cu papa Bonifaciu și-l face 
frate ospitalier”8 


| Dărnicia regelui Alfonso faţă de cavalerul florentin fusese lăudată de toţi când regele, căruia povestea 


aceasta îi plăcuse foarte mult, îi porunci Elisei să urmeze; şi dânsa începu pe dată: 

— Gingaşe doamne, dărnicia unui rege, precum și faptul că s-a vădit mărinimos față de un om care îl 
slujise e mare lucru într-adevăr şi vrednic e de toată lauda; dar oare ce-am mai putea zice, dacă ne-ar spune 
cineva de câtă dărnicie a dat dovadă un preot față de un om pe care ar fi putut să-l dușmănească, fără ca 
nimeni să-i aducă vreo învinuire pentru asta? Desigur, altceva nimic decât că fapta regelui a dovedit virtute, 
pe câtă vreme a preotului a fost de-a dreptul o minune, dat fiind că ştim cu toţii că preoții sunt mai zgârciți 
chiar şi decât femeile şi că-s duşmani de moarte ai faptelor mărinimoase. Şi - deși orice om râvneşte în 
chip firesc să se răzbune pe cel ce i-a făcut un rău - preoţii, după cum se ştie, cu toate că propovăduiesc 
răbdarea şi laudă mai presus de toate iertarea celor ce-au greşit, se lasă orbiţi de răzbunare mai vârtos decât 


78 Fraţii ospitalieri erau cavaleri ai unui ordin care se bucura de mari beneficii eclesiastice (n. t.). Ordinul Ospitalierilor, cunoscut şi ca 
Ospitalieri, Cavalerii Ospitalieri, Cavalerii Sfântului loan şi Ordinul Sfântului loan, a fost unul dintre cele mai renumite ordine militare 
creştine occidentale din timpul Evului Mediu. În secolul al XVI-lea, Ordinul Ospitalierilor a devenit Ordinul Cavalerilor de Malta. Creat de 
călugărul benedictin Gerardo de Sasso, s-au ocupat la început de îngrijirea bolnavilor din zona Ierusalimului. 

irenii. Cu toate acestea însă, din povestea mea veți desluşi acum tocmai contrariul acestui adevăr şi ve 
pricepe lămurit cât de mărinimos s-a dovedit un preot. 

Ghino di Tacco, vestit în toată lumea de crud şi de tâlhar, fiind izgonit din Siena şi aflându-se în 
duşmănie cu conții Santa Fiore, răzvrăti oraşul Radicofani împotriva bisericii din Roma şi, statornicindu-se 
în el, începu să prade, prin mijlocirea alor săi, pe toţi drumeţii care se abăteau prin partea locului. Or, cum 


pe vremea aceea era papă la Roma Bonifaciu al optulea, veni la curtea lui abatele din Cluny, despre care se 
spune c-ar fi fost una din cele mai avute feţe bisericești din lume; și pe când se afla acolo, se îmbolnăvi de 
pântec şi fu sfătuit de doctori să meargă la băile din Siena, unde ziceau că fără doar şi poate s-ar fi lecuit. 
Abatele dobândi învoirea papei și se porni la drum cu un alai întreg de slugi şi cai împovăraţi cu fel de fel 
de lucruri, fără să-i pese de zvonurile care umblau pe seama lui Ghino di Tacco. Acesta, auzind că vine, 
împânzi locul cu iscoade şi fără a pierde un singur om îl prinse pe abate cu tot alaiul şi toate ale sale într-un 
locșor ferit şi strâmt. Pe urmă trimise la el un slujitor de-al lui, pe unul dintre cei mai buni şi mai iscusiţi la 
vorbă, cu alți câțiva pe lângă el, care să-i spuie abatelui frumos şi mai cu binişorul că e poftit să vie la 
Ghino la castel. Abatele, auzind acestea, răspunse mânios că nici în ruptul capului n-ar fi făcut una ca asta, 
pentru că el cu Ghino n-avea nimic de împărțit, ci tocmai dimpotrivă poftea să plece mai departe şi apoi 
avea să vază el cine s-ar fi încumetat să îi aţie calea. La care solul răspunse cu smerenie: 

— Uite ce-i, messere: domnia-ta ai nimerit un loc pe unde noi nu ne mai temem de nimeni decât de 
Dumnezeu şi unde afuriseniile şi opreliştile sunt dinainte afurisite şi n-au cum ne lovi; de aceea caută, 
rogu-te, spre binele domniei tale, să-i împlinești voia lui Ghino. 

În timp ce ei vorbeau astfel, tâlharii împresuraseră de jur împrejur locul; drept care abatele, văzând 
că-l prins cu toți ai săi, porni mânios nevoie mare cu solul spre castel, urmat de tot alaiul de slugi şi 
dobitoace. Acolo, după ce descălecă, la porunca lui Ghino fu dus de unul singur într-o cămăruță 
întunecoasă și foarte neîngrijită, în timp ce însoțitorii săi fură găzduiți cu mult mai bine decât el, fiecare 
după rangul lui, iar caii şi poverile fură aşezate bine, fără ca nimeni să se atingă nici barem de-un ac. După 
ce rândui aceasta, Ghino se duse la abate şi-i zise după cum urmează: 

— Messere, Ghino, al cărui oaspe te afli a fi aicea, te roagă să ai bunătatea şi să-i spui şi lui unde 
vroiai să mergi și pentru ce anume. 

Abatele, om înţelept, lăsând deoparte înfumurarea, îi desluși unde vroia să meargă şi de ce. Ghino, 
dacă auzi aşa, plecă de la abate şi hotărî în sinea lui să-l vindece şi fără băi, drept care porunci ca în 
cămăruţa lui, care era bine păzită, să ardă mereu focul. Pe urmă nu se întoarse la el decât a doua zi şi 
atuncea îi aduse într-un şervet mai alb ca neaua două bucăţi de pâine prăjită şi un pocal cu vin, vin dulce de 
Corneuil, adică tocmai din părțile abatelui, şi-i zise: 

— Messere, Ghino în tinereţe a învăţat printre altele şi ştiinţele doftoricești; or, pentru rău de pântec 
dumnealui zice că nu-i leac mai bun decât acela pe care ţi-l va face el; şi cum bucatele acestea pe care ți le 
aduc sunt începutul leacului, mănâncă-le şi te întremează. 

Abatele, ca unul care era flămând şi n-avea chef de trăncăneală, mâncă pâinea prăjită, goli pocalul, iar 
apoi rosti cuvinte aspre, puse tot felul de întrebări și împărți poveţe, dar mai presus de toate ceru să poată 
sta de vorbă cu Ghino. Acesta îi răspunse cuviincios la unele întrebări, lăsând în schimb fără răspuns altele 
care erau întru totul deşarte şi la sfârşit îi spuse că Ghino avea să-l cerceteze cât de curând; pe urmă plecă 
de la el și nu se întoarse iarăşi decât a doua zi, aducându-i şi de astă dată pâine prăjită și vin. Într-acest chip 
îl tinu vreo câteva zile, până ce-și dete seama că abatele mânca niscaiva boabe uscate pe care el i le aducea 
anume, într-ascuns, şi le lăsa acolo. Iar când văzu aşa, îl întrebă ca din partea lui Ghino cum îi merge cu 
boala. La care abatele răspunse: 

— Socot că nu mi-ar merge rău, dac-aş scăpa din mâna lui. Aşa m-a vindecat de bine cu leacurile ce 
mi-a dat, că toată ziua mă gândesc numai şi numai la mâncare. 

Atuncea Ghino, după ce-i puse pe slujitorii abatelui să-i rânduiască cu lucrurile lui o odaie frumoasă $ 
după ce pregăti un ospăț strașnic la care dimpreună cu cei de la castel pofii şi pe slujbaşii abatelui, se duse 
a doua zi la dânsul şi-i spuse: 

— Messere, e vremea să te scapi de cămăruţa asta, de vreme ce te simți mai bine. 
Şi luându-l de mână, îl duse în odaia pe care i-o pregătise, îl lăsă acolo împreună cu ai lui şi el se duse 


să vază de ospăț. Abatele şezu vreo câtva timp cu ai săi şi le povesti câte îndurase el în zilele acelea, în 
vreme ce slujbaşii îi arătară dimpotrivă că ei fuseseră cinstiți cum nici că se putea mai bine de către același 
Ghino. Apoi, când se făcu de amiaz, abatele și toți ceilalți fură slujiți după tipic cu fel de fel de soiuri de 
bucate alese şi vinuri minunate; dar Ghino nici de data asta nu spuse cine este. 

După ce fu ţinut într-acest chip încă vreo câteva zile, Ghino porunci să fie aduse într-o sală toate 
lucrurile abatelui şi într-o curte, dedesubt, toți caii lui până la unul, după care se duse la el şi-l întrebă cum 
se simţea şi dacă e destul de tare spre a putea încăleca. Abatele îi răspunse că se simţea destul de tare, că 
era vindecat de pântec şi că s-ar fi simţit şi mai bine dacă ar fi scăpat din mâinile lui Ghino. Acesta îl duse 
atunci în sala unde se aflau toți slujitorii lui, cu toate ale sale şi, îndrumându-l spre o fereastră de unde îşi 
putea vedea toți caii adunaţi în curte, îi zise: 

— Trebuie să ştii, messere, că nu din josnicie sau răutate sufletească Ghino di Tacco - care-s eu - a 
ajuns tâlhar de drumul mare şi vrăjmaş al curții din Roma; numai faptul c-a fost nobil, sărac şi izgonit din 
propria lui casă, precum şi nenorocul lui de-a fi avut dușmani puternici şi numeroşi, l-au îndemnat să-şi 
apere neamul şi viaţa. Dar, fiindcă dumneata îmi pari un om de treabă, acu că te-am tămăduit, n-am să mă 
port cu dumneata aşa cum m-aș purta cu un altul, pe care, dacă l-aş avea la mână așa precum te am, nu l-aş 
lăsa să-mi scape până ce nu mi-aş face parte din lucrurile lui. De data asta în schimb aş vrea ca dumneata 
să fii acela care, ţinând seama de ce-mi lipsește, să-mi dai din ale dumitale cât socoteşti de bine. Tot ce-ai 
avut se află aici şi de la geamul ăsta îți poţi vedea în curte, jos toți caii până la unul; de aceea, fie că iei tot, 
fie că iei numai o parte, eşti slobod din această clipă să pleci ori să rămâi la voia dumitale. 

Abatele se minună de atâta dărnicie la un tâlhar de drumul mare și îi plăcură foarte cuvintele lui 
Ghino; de aceea, lepădând pe loc disprețul şi mânia, ba preschimbându-le de-a dreptul în dragoste şi 


prietenie, se repezi la el şi-i zise îmbrățișându-l: 
— Mă jur pe ce am mai sfânt că pentru a câştiga prietenia unui om ca tine aş îndura să pătimesc orice 
ocară, chiar mai grea decât ocara ce-am crezut c-o pătimesc din parte-ţi. Blestemată fie soarta care te-a silit 
s-apuci pe căi atât de greșite. 
Apoi, după ce luă cu el din cai şi celelalte toate atât cât îi făcea trebuinţă, lăsându-i cea mai mare parte 
lui Ghino, se porni spre Roma. 
Papa, deşi aflase de întâmplarea abatelui, de care se mâhnise foarte, când îl văzu în faţa lui, îl întrebă 
cum Îi priiseră băile. La care abatele răspunse zâmbind: 
— Sfinția-ta, n-am apucat s-ajung la băi şi-am dat în drum de un doctor priceput, care m-a lecuit de 
minune. 
Şi-i povesti cum şi în ce fel, lucru de care papa făcu un haz nespus. Pe urmă, continuându-și vorba, 
mânat de un gând mărinimos, ceru înaltului părinte să-i facă un hatâr. Papa, crezând că-i cere cu totul 
altceva, se învoi bucuros să-i împlinească rugămintea şi atuncea abatele îi spuse: 
— Ce vreau să-ți cer, sfinte părinte, e să te înduri de Ghino di Tacco şi să-l ierţi, căci el m-a vindecat; 
din câți oameni de treabă am cunoscut în viaţă, el este fără îndoială unul din cei mai vrednici. Răul pe care 
îl face socot că-i mai degrabă păcatul sorții, nu al lui, iar dacă preasfinția-ta ar vrea să-i îmbuneze soarta 
dându-i ceva ca să trăiască aşa cum cere starea lui, sunt sigur c-ar ajunge în foarte scurtă vreme să-l judece 
ca mine. 
Papa, auzind acestea, ca unul ce avea suflet mare şi îndrăgea oamenii vrednici, îi răspunse abatelui că, 
dacă Ghino, într-adevăr, era aşa precum zicea, putea să i se înfăţişeze, şi el ar fi fost bucuros să-l poată 
ajuta. Încredinţat fiind de abate că n-avea a se teme, Ghino veni la curte şi, cât ce ajunse în preajma papei, 

esta îşi dete seama că e un om de omenie, drept care se împacă cu el şi-i dărui o parohie din cele a 
Spitalului””, făcându-l în același timp şi frate ospitalier. lar Ghino stăpâni de-a lungul întregii sale vieţi 
această parohie, păstrându-se până la moarte prieten şi slugă credincioasă a sfintei biserici catolice şi a 
abatelui din Cluny. 


“OVESTEA A TREIA 


Mitridanes, pizmuind dărnicia lui Natan, pleacă în căutarea lui cu gând să-l omoare şi nimereşte 
peste el; Natan, nefiind recunoscut, îl învaţă cum să facă și îl aşteaptă într-un desiş, așa precum orân- 
duise; Mitridanes, recunoscându-l, se rușinează foarte de gândurile lui și până mai la urmă se despart 
buni prieteni. 


Faptul că un preot dovedise atâta dărnicie li se păru celor de față de-a dreptul o minune, şi, după ce 
doamnele sfârşiră cu vorba, regele porunci lui Filostrato să urmeze, iar dânsul începu degrabă: 

— Nobile doamne, mare a fost dărnicia regelui Spaniei şi nemaiauzită, poate, aceea a abatelui, dar 
socotesc c-o să vă pară lucru la fel de minunat să auziți acum că un om, spre a-şi vădi mărinimia faţă de un 
altul ce râvnea la viaţă sau, mai bine zis, de-a dreptul la sufletul lui, s-a hotărât să-i dea el însuşi prilejul de 
a fi omorât, şi ar fi făcut treaba asta negreșit, dacă celălalt ar fi primit, așa cum veţi vedea de îndată din 
istorioara mea. 

De e să dăm crezare vorbelor unor genovezi şi altor călători care au umblat prin China, e lucru 
neîndoios că pe meleagurile acelea trăia odinioară un nobil putred de bogat, pe care îl chema Natan. Şi cum 
Natan acesta şedea chiar lângă drumul pe care îl străbăteau de voie, de nevoie toți cei care călătoreau 
dinspre apus spre răsărit ori dinspre răsărit spre apus, fiind el nespus de darnic, de inimos şi mai cu seamă 
de dornic să-şi vădească prin fapte aceste însușiri, puse un mare număr de meşteri să-i clădească pe locul 
acela o aşezare și în foarte scurtă vreme meșterii îi durară cel mai frumos, mai mare şi mai bogat palat din 
câte s-au văzut vreodată; și după ce Natan îl înzestră din plin cu toate cele de trebuinţă pentru a putea primi 
şi preacinsti în el pe orice om de neam, cum slujitori avea destui, se apucă să găzduiască și să omenească 

părăteşte pe orice călător care se abătea pe acolo. În obiceiul acesta vrednic de toată lauda stărui cu atâ 
râvnă, încât îi merse vestea şi ajunse cunoscut nu numai prin părțile răsăritului, dar chiar şi pe meleagurile 
apusului. 

Acu, pe când era bătrân și împovărat de ani, deşi nici bătrâneţea barem nu-i obosise dărnicia, se 
întâmplă ca faima lui să ajungă la urechile unui tânăr, pe nume Mitridanes, care trăia într-o ţară vecină cu a 
lui; şi tânărul acesta, ştiindu-se tot aşa de bogat pe cât era şi Natan, prinse a-i pizmui renumele şi dărnicia 
şi hotărî deci să-i adumbrească faima ori să i-o întunece cu totul prin săvârşirea unor fapte şi mai măreţe ca 
ale lui. Şi, după ce puse să i se facă un palat la fel cu al lui Natan, se apucă să săvârşească cele mai 
neînchipuite și mai nesăbuite fapte de dărnicie din câte s-au făcut vreodată; și, cum era de aşteptat, în 
scurtă vreme faima lui se împrăștie ca focul. Or, într-o bună zi, pe când tânărul nostru şedea singur în 
curtea palatului, se întâmplă să intre pe una din porți o femeie sărmană care îi ceru pomană și dânsul îi 
dădu. Femeia se întoarse apoi din nou pe altă poartă şi iarăși îi ceru pomană și dânsul iarăşi îi dădu; se 
întoarse într-acest chip de douăsprezece ori, până ce a treisprezecea oară Mitridanes îi zise: 

— Femeie, prea te-ntreci cu gluma! 

Dar totuşi îi dădu pomana. Bătrânica, auzind ce-i spune, răspunse: 

— Doamne, ce minunată e mărinimia lui Natan! De treizeci şi două de ori am intrat la el prin cele 
treizeci și două de porți câte are palatul lui, așa cum are şi acesta, și i-am cerut pomană, dar el nu mi-a 
vădit că m-ar cunoaşte și mi-a dat de fiecare dată; aicea n-am intrat decât de treisprezece ori şi dumneata 
mă și cunoşti și mă faci şi de batjocură. 

Şi zicând astfel plecă şi nu se mai întoarse. Mitridanes, auzind cuvintele femeii, ca unul care socotea 
că tot ce aude despre Natan și dărnicia lui îi micşorează faima, se înfurie peste măsură și prinse a-şi zice în 
sinea lui: „Ah, vai de capul meu! Când voi ajunge oare nu să-l întrec, dar barem să-l ajung pe Natan în 
faptele-i măreţe, când nici în astea mici nu pot să fiu ca el? Pe legea mea, mă zbat zadarnic, de nu mă 
hotărăsc să-i curm o dată viaţa; şi, fiindcă bătrâneţea nu se îndură să-l răpună, cuvine-se să fac eu însumi şi 
cât de iute treaba asta”. Şi ridicându-se de acolo, aşa pornit precum era, fără să spună nimănui ce hotărâre 
luase, porni la drum călare, c-o mână de însoțitori şi într-a patra zi ajunse pe locul unde se afla palatul lui 
Natan. Acolo, după ce le porunci însoţitorilor săi să se prefacă a nu-l cunoaşte şi să se îngrijească singuri 
de gazdă până ce ar fi avut porunci noi de la dânsul, rămas de unul singur, cum într-acestea se înserase, nu 
departe de palat dădu peste Natan, care îmbrăcat în straie simple se plimba de colo-colo, neînsoţit de 
nimeni; şi fiindcă Mitridanes nu ştia cine este, îl întrebă să-i spuie unde şedea Natan. Bătrânul îi răspunse 
vesel: 

— Băiete dragă, nu e nimeni în tot ținutul ăsta care să ştie să-ți răspundă la întrebarea asta mai bine 
decât mine; de aceea, dacă vrei, am să te duc la Natan. 

Mitridanes îi răspunse că-l însoţeşte bucuros, dar c-ar fi vrut, de se putea, să nu fie văzut și cunoscut 
de Natan. La care celălalt îi zise: 

— Voi face-o şi pe asta, dacă aşa ţi-e voia. 

Mitridanes descălecă şi plecă însoţit de Natan, care îl ţinu de vorbă şi-i povesti o mulţime de lucruri 
până ce ajunseră la palat. Acolo bătrânelul dădu în grija unei slugi calul lui Mitridanes şi-i spuse la ureche 
să facă astfel ca nimeni din casă să nu-i spună băiatului că el e Natan; şi voia îi fu împlinită. Pe urmă, după 
ce intrară în palat, îl găzdui pe Mitridanes într-o prea frumoasă odaie, în care porunci să nu pătrundă 
nimeni decât cei rânduiţi cu slujba şi acestora le spuse să-l prea-cinstească în toată legea; pe urmă rămase 
el însuşi să-i ţie tovărăşie tânărului. Mitridanes, șezând de vorbă cu Natan, deşi se arăta smerit ca față de un 
părinte, îl întrebă cine era. La care Natan îi răspunse: 

— Eu sunt un biet slujbaş mărunt de-al lui Natan şi am îmbătrânit cu el de când îl tot slujesc, deşi, pre 
câte vezi, el nu m-a învrednicit c-o slujbă mai înaltă; de aceea, chiar dacă ceilalți au pricină să se 
mândrească cu dărnicia lui, eu n-am cu ce să mă mândresc. 

Cuvintele bătrânului sporiră nădejdile lui Mitridanes, făcându-l să-şi închipuie c-are să-şi poa 
înfăptui mai lesne cu ajutorul lui gândul mârșav ce-l adusese pe locurile acelea. Natan la rândul lui îl 
întrebă şi el cu vorbe cuviincioase cine era şi ce nevoi îl aduseseră acolo, arătându-se gata să-i sară 
într-ajutor cu vorba sau cu fapta, dac-ar fi fost în stare. Mitridanes şezu câtva la îndoială mai înainte de-a 
răspunde, dar mai la urmă, hotărât să se încreadă în el, după ce-l luă pe ocolite şi îi ceru făgăduinţa că nu-l 


va da de gol, îi spuse cine era el şi cu ce gând venise acolo, cerându-i sfat şi ajutor. Natan, când auzi ce 
spune și-i pricepu gândul mârşav, se tulbură în sinea lui, dar nu şezu prea mult pe gânduri și, fără a clipi 
măcar, cu suflet dârz îi spuse: 
— Mitridanes, vrednic om trebuie să fi fost părintele tău şi pesemne c-ai dorit să-i semeni, de vreme ce 
ţi-ai pus în gând să te arăţi mărinimos față de toată lumea; de asemeni vrednic este de laudă pentru invidia 
ce o porți mărinimiei lui Natan, căci dacă ar mai fi şi alţii să pizmuiască atare lucruri, lumea, din rea și 
ticăloasă ce e, s-ar face dintr-o dată bună. Taina pe care mi-ai încredinţat-o voi ţine-o ascunsă, fii pe pace; 

ce-i drept, prea mare ajutor la treaba asta nu-ți pot da, dar am să-ţi dau în schimb un sfat folositor şi iată 

care anume: cam la o jumătate de milă de aici se află un desiş, pe care îl poţi vedea chiar de pe locul ăsta, 

şi-n care aproape zilnic Natan se plimbă dimineaţa vreo două sau trei ceasuri; acolo ai să-l găseşti uşor şi ai 

să afli chip să-ţi îndeplineșşti dorinţa. Iar după ce-l vei omori, ca să te poţi întoarce acasă fără nicio piedică, 

să n-o iei pe cărarea pe care ai venit, ci s-o apuci pe cealaltă, pe care o vezi la stânga şi care-i mai aproape 

de casa ta şi mai ferită, deşi e mai sălbatică. 

Mitridanes, după ce află acestea, de îndată ce plecă Natan le dădu de ştire pe ascuns alor săi, care se 
aflau pe aproape, unde să vie să-l aştepte în ziua următoare. 

A doua zi de dimineaţă Natan, care nu se răzgândise, ci rămăsese credincios sfatului dat lui Mitridanes, 
se duse singur în desiș ca să-și aştepte acolo moartea. Mitridanes se sculă şi el şi luându-și arcul şi spada, 
căci n-avea alte arme, încalecă pe cal şi-o apucă spre desiş: dar, văzându-l de departe pe Natan care se 
plimba, se gândi că n-ar strica să-l vază şi să-i auză glasul mai înainte de a-l lovi; de aceea se repezi la el şi, 
apucându-l de panglica ce-i înconjura fruntea, îi zise: 

— Bătrâne, moartea te-a ajuns! 

Natan nu zise altceva decât atât: 

— Atunci înseamnă c-am binemeritat-o. 

Mitridanes, auzindu-i glasul şi privindu-l în ochi, recunoscu numaidecât în el pe cel care în ajun îl 
găzduise aşa de bine, îl întovărăşise cu atâta prietenie şi-l sfătuise cu credinţă; şi atuncea tot avântul lui se 
risipi într-o clipă şi furia i se preschimbă în ruşine. De aceea, zvârlind spada pe care o şi trăsese ca să-l 
lovească în piept, descălecă degrabă, se aruncă plângând la picioarele lui şi-i zise: 

— Părinte scump, văd limpede ce mare ţi-e mărinimia, de vreme ce cu atâta grijă ţi-ai pregătit tu 
singur moartea şi ai venit aici spre a-mi dărui sufletul tău, pe care eu, fără temei, ţi l-am cerut chiar ţie; dar 
Dumnezeu, ce poartă mai multă grijă decât mine îndatorinţei mele, m-a ajutat tocmai la timp şi mi-a 
deschis ochii pe care nimicnicia pizmei mi-i închisese odinioară. De aceea mă socot acum cu atât mai 
vrednic de a-mi plăti greșeala făptuită, cu cât mai multă grabă mi-ai dovedit în râvna de a-mi mulțumi 
dorința; răzbună-te pe mine cu răzbunarea ce socoţi c-o merită păcatul meu. 

Natan îl ridică pe Mitridanes de jos şi, după ce-l îmbrăţişă şi-l sărută cu duioşie, îi zise: 

— Fiul meu, pentru fapta pe care ai vrut s-o faci - fie că-i zici nemernicie sau altfel - nu trebuie să-mi 
ceri iertare ori s-o primeşti, pentru că nu pornea din ură, ci numai din dorinţa de-a trece în ochii lumii drept 
un om mai bun decât alții. Trăieşte dar fără a te teme de mine și fii sigur că n-a trăit nicicând un om pe care 
să-l iubesc așa cum te iubesc pe tine, pentru că porți în piept un suflet bun şi mare, ce nu s-a înjosit să 
grămădească bani şi averi, aşa cum fac zgârciţii, ci i-a chivernisit anume cu gând a-i cheltui. Să nu-ţi fie 
ruşine fiindcă-ai râvnit la viaţa mea ca să-ți sporești printr-asta faima şi nici să nu-ţi închipui că eu mă mir 
de aşa ceva. Cei mai de seamă împărați şi cei mai vrednici regi nu şi-au mărit regatele - şi drept aceea 
faima lor - altcum decât prin omorârea, nu doar a unui singur om, ci a mii și mii de oameni, prin nimicirea 


e oraşe, prin arderea a zeci de sate; de aceea, dacă tu vroiai să mă omori numai pe mine pentru a-ţi spo 
renumele, nu săvârşeai prin ăsta nimic deosebit sau nou, ci tocmai dimpotrivă un lucru foarte obişnuit. 

Mitridanes nu încercă să se dezvinovăţească, ci, lăudând cuvintele pe care Natan le aflase spre a-l 
dezvinovăţi pe el, din vorbă în vorbă ajunse a-i spune că se miră nespus de mult cum de-şi pusese singur 
capul în ştreang şi cum de tocmai el îl sfătuise cum să facă spre a-şi atinge țelul. La care Natan zise: 

— Mitridanes, n-aş vrea să te miri de hotărârea mea şi de sfatul pe care ţi l-am dat, pentru că eu - de 
când ajuns-am să fiu stăpân pe mine însumi şi să mă hotărăsc a face ce-ai încercat și tu să faci, adică să fiu 
darnic față de toată lumea - n-am lăsat niciodată pe nimenea să plece din casa mea fără să încerc, după 
puterea mea, să-i împlinesc orice dorință. Tu ai venit şi mi-ai vădit că jinduieşti la viaţa mea; drept care eu, 
văzând aceasta, cum n-aş fi vrut ca numai tu să pleci nemulţumit de aicea, m-am hotărât fără zăbavă să-mi 
dărui viaţa ţie, şi pentru ca s-o poţi avea fără primejdie pentru tine, ţi-am dat sfatul pe care l-am socotit mai 
nimerit; de aceea încă o dată îţi spun, şi chiar te rog, dacă doreşti, ia-mi viața şi împlineşte-ţi voia, fiindcă 
eu zău de știu cum aş putea altminteri s-o folosesc mai bine. Sunt optzeci de ani de când mă slujesc de ea 
pentru a mă mulțumi pe mine și ştiu că, precum cere firea şi precum zilnic se întâmplă cu toate şi cu toți, 
n-are să-mi fie dat să mai trăiesc prea multă vreme; de aceea socotesc că e cu mult mai bine să-mi dăruiesc 
eu singur viaţa, aşa precum mi-am dăruit şi cheltuit averile, decât să țin cu dinții de ea, ca pân' la urmă să 
mi-o răpească firea potrivnic vrerii mele. Să dăruieşti o sută de ani nu-i mare lucru; cu cât e mai puţin 
atunci să dăruiești şase sau opt, câți mai am eu de trăit? la-mi viaţa, deci, te rog, dacă îţi este de trebuinţă; 
de când sunt, niciodată n-am mai găsit pe cineva care să jinduiască tocmai la ea şi, dacă tu, care mi-o ceri, 
n-o iei, nu cred că mai găsesc vreodată un altul s-o dorească. Sau dacă totuşi aş găsi, ştiu bine dinainte că 
de ce-aş vrea mai mult s-o ţin, de ce i-aş micşora din preţ; de aceea, până a nu ajunge la atare josnicie, fă 
bine, rogu-te, şi curmă-mi-o tu. 

Mitridanes, ruşinându-se foarte, răspunse: 

— Ferească Dumnezeu nu numai să ţi-o iau - să iau un lucru așa de scump cum este viața dumitale! - 
dar şi să jinduiesc la ea, precum făcut-am până acum. Departe de a-ţi scurta eu anii, să pot, ţi-aş da cu 
bucurie vreo câţiva dintr-ai mei. 

La care Natan zise iute: 

— ŞI, de-ai putea, oare n-ai vrea să mai adaugi vreo câţiva ani vieţii mele şi într-acest chip să-mi dai 
putinţa să fac ce n-am făcut nicicând? Să iau adică dintr-al tău, eu, care niciodată n-am luat nimica de la 
nimeni? 

— Sigur c-aş vrea, răspunse celălalt. 

— Atuncea, zise Natan, să faci aşa precum îți spun: tânăr cum eşti, tu să rămâi aicea în casa mea şi 
să-ți zici Natan; eu în schimb am să mă mut la tine şi îmi voi zice Mitridanes. 

La care tânărul răspunse: 

— Dacă aș fi în stare să fac şi eu atâta bine cât ai făcut domnia-ta şi faci şi-acuma încă, n-aş sta de loc 
pe gânduri şi aș primi de îndată schimbul; dar fiindcă sunt încredințat că faptele mele n-ar face decât să 
micşoreze faima lui Natan şi fiindcă nu doresc să stric ce-au izbutit să facă alţii şi eu n-am izbutit, nu pot 
primi un schimb că ăsta. 

După ce mai vorbiră o vreme în chip la fel de prietenesc, pe voia lui Natan se întoarseră amândoi la 
palat, unde bătrânul îl preacinsti pe Mitridanes încă vreo câteva zile, îndemnându-l din toată inima să 
stăruie în pornirea lui înaltă şi măreaţă. lar mai apoi, când Mitridanes îi spuse c-ar dori să se întoarcă acasă 
cu însoțitorii lui, Natan îl învoi să plece, după ce-i dovedi din plin că n-ar fi ajuns niciodată să-l poată 
întrece în dărnicie. 

OVESTEA A PATRA 


Messer Gentile dei Carisendi, întorcându-se de la Modena, scoate din mormânt o femeie iubită 
de el care fusese îngropată fiind socotită moartă. Femeia, venindu-și în fire, naşte un băiat, iar messer 
Gentile o înapoiază dimpreună cu copilul, bărbatului ei, Niccoluccio Caccianimico. 


Minunată faptă li se păru tuturor ca cineva să-și dăruiască de bunăvoie viaţa şi pe bună dreptate 
socotiră că fapta lui Natan întrecuse pe aceea a regelui Spaniei şi a abatelui din Cluny. Dar după ce se 
spuseră o mulțime de lucruri în legătură cu aceasta, regele se uită spre Lauretta şi îi dădu a înţelege că era 
rândul ei să povestească mai departe, drept care ea începu degrabă: 

— Tinere doamne, minunat de frumoase au fost poveştile spuse până acum şi într-atât de pline de 
strălucirea faptelor istorisite în ele, încât aş fi îndemnată să cred că nouă, celor care nu ne-am rostit încă 
povestea, nu ne mai rămâne nimic de adăugat pentru a putea pluti și noi pe aripile basmelor, de nu ne 
întorceam iar la poveştile de iubire, care sunt nesecat izvor de cugetări şi vorbe; de aceea, fie pe de-o parte 
din pricina aceasta şi fie și pentru că este firesc ca noi să fim atrase de cele potrivite cu tinereţea noastră, 
am să vă povestesc fapta mărinimoasă a unui tânăr îndrăgostit, faptă ce pân' la urmă socot că n-o să vi se 
pară că-i mai prejos de celelalte, dacă-i adevărat că omul îşi dăruiește averile şi uită duşmăniile, își 
primejduieşte viața, ba chiar renumele și cinstea, ceea ce-i mult mai mult, numai și numai ca să ajungă la 
aceea pe care o iubeşte. 

Trăia pe vremuri la Bologna, oraş de mare vază în Lombardia, un cavaler nespus de prețuit pentru 
însușirile-i alese şi pentru neamul lui străvechi, pe care îl chema messer Gentile Carisendi şi care se 
îndrăgosti de-o nobilă, pe nume madonna Catalina, nevasta unui oarecare Niccoluceio Caccianimico; şi 
fiindcă doamna nu vroia să ştie de iubirea lui, tânărul, fiind chemat în slujba de primar la Modena, plecă 
acolo cu disperarea în suflet. 

Între acestea, lipsind Niccoluceio din Bologna şi doamna, însărcinată fiind, aflându-se pe una din 
moşiile sale, la vreo trei mile departe de oraş, se întâmplă aşa deodată să se abată asupra ei un rău fără de 
leac şi atât de năprasnic, încât goni din trupul ei orice sclipire de viață, drept care chiar şi doctorii o 
socotiră moartă. Or, cum femeile înrudite cu ea mai îndeaproape ziceau că ştiu chiar de la dânsa că nu era 
însărcinată de atâta vreme încât copilul să fie chiar desăvârşit în toate ale sale, fără a-şi mai bate capul, o 
îngropară cum era, cu bocete şi lacrimi, în cimitirul unei biserici care se afla prin apropiere. Toate acestea 
ajunseră fără întârziere printr-un prieten de-al său la urechea lui messer Gentile, care, deși iubirea nu-i 
fusese împărtăşită de femeie, se amări nespus de mult şi în cele de pe urmă ajunse a-și zice în sinea lui: „Ai 
murit, madonna Catalina! Mie, cât timp ai fost în viaţă, nici barem o privire de-a ta nu mi-a fost hărăzită; 
acuma însă, că eşti moartă şi nu te mai poţi apăra, trebuie să-ţi fur de bună seamă măcar o sărutare”. Şi 
zicând astfel, cum între timp se înnoptase, după ce porunci să-i fie tăinuită plecarea, încalecă dimpreună cu 

ormântul, intră cu dibăcie în el şi, după ce se întinse alături de iubita lui, își apropie obrazul ei şi încep 
să o sărute, vărsând şiroaie de lacrimi. Dar fiindcă pofta omului nu-i niciodată îndestulată, ci tot mai mult 
râvneşte, mai ales când este vorba de îndrăgostiţi, messer Gentile hotărî să nu se mai împotrivească 
dorinţei sale şi îşi zise: „Doamne, de ce nu i-aş atinge măcar o dată pieptul, de vreme ce-s aici? Nicicând 
n-am mângâiat-o şi nici n-am s-o mai mângâi de acu înainte niciodată”. Învins dar de dorința aceasta, îi 


puse mâna pe sân şi după câtva timp i se păru că simte bătând uşor inima doamnei. Și după ce-şi înfrânse 
teama şi-o cercetă mai cu curaj, îşi dete seama că nu-i moartă, deși nu mai mijea într-însa decât un firicel 
de viață; de aceea, ajutat de slugă, o scoase din mormânt cu nesfârșită grijă și așezând-o în faţa sa pe cal, o 
duse în mare taină acasă la Bologna. 

Acolo, dimpreună cu el, trăia şi maica sa, femeie înţeleaptă şi foarte de ispravă, căreia, auzind din gura 
lui de-a fir-a-păr toată povestea, i se făcu milă de doamnă și ca atare, încingând un foc zdravăn în casă, o 
îmbăie în apă caldă şi pân' la urmă izbuti s-o readucă la viaţă. Doamna, cât ce-și veni în fire, oftă o dată din 
adânc şi zise: 

— Oare unde sunt? 

Bătrâna inimoasă îi răspunse: 

— Nu te teme! Eşti printre oameni buni. 

Catalina, venindu-şi în simțiri, privi în jurul ei mirată, fără a pricepe unde este şi, când dădu cu ochii 
de messer Gentile, plină de uimire o rugă pe mama acestuia să-i spună în ce chip ajunsese acolo. Cavalerul 
îi povesti atunci pe larg tot ceea ce se întâmplase. Catalina se tângui o vreme de cele auzite şi apoi îi 
mulțumi pre cât putu mai bine şi îl rugă frumos, în numele iubirii pe care i-o purtase și-n numele 
bunei-cuviinţe de care dă dovadă, să facă astfel, încât nici ea şi nici bărbatul ei să n-aibă a pătimi ruşine în 
casa lui şi ca atare s-o lase să se întoarcă a doua zi acasă. 

Messer Gentile îi răspunse: 

— Doamnă, oricât de mare mi-a fost dorinţa în trecut, acum că Dumnezeu, pentru iubirea multă pe 
care ţi-am purtat-o, mi-a hărăzit minunea de-a mi te aduce iar la viaţă din moartă ce erai, n-am să mă port 
cu dumneata de-acu înainte niciodată altminterea decât așa cum m-aş purta c-o soră, oriunde te-ai afla. Dar 
binele pe care ţi l-am făcut azi-noapte e vrednic de-o răsplată şi ca atare îți cer să-mi faci şi mie un hatâr. 

Catalina, plină de bunăvoință, îi răspunse că dacă îi cere un lucru cinstit, ea este gata să facă tot ce-i 
stă în putere. La care cavalerul zise: 

— Doamnă, toate rudele dumitale şi toți bolognezii sunt încredinţaţi că eşti moartă și prin urmare 
nimeni nu te așteaptă acasă; îți cer dar şi te rog să fii atât de bună şi să rămâi aici în taină, cu maica mea 
împreună, până ce eu mă voi întoarce de la Modena, adică nu peste mult timp. Şi dacă îţi cer lucrul acesta e 
fiindcă vreau să mi te dau în dar soţului dumitale de faţă cu cei mai de seamă concetăţeni ai noștri. 

Catalina, care își dădea bine seama de recunoştinţa pe care i-o datora cavalerului, văzând că nu-i cerea 
să facă nimica necinstit - deși ar fi dorit din suflet să-i bucure pe-ai ei vădindu-le că este în viaţă - se hotărî 
să-i facă voia şi îi făgădui să-l asculte întru totul. N-apucă însă bine să-și isprăvească vorba, că şi începu să 
simtă că îi venise vremea să nască; drept aceea, ajutată cu blândeţe de mama cavalerului, nu peste multă 
vreme născu un fecioraş voinic, spre bucuria ei şi-a lui messer Gentile. 

Cavalerul se îngriji să nu-i lipsească nimic din cele trebuincioase şi porunci slugilor sale să-i deie 
ascultare şi s-o cinstească întru totul ca pe nevasta lui; apoi plecă în taină la Modena. De acolo, după ce 
împlini sorocul slujbei, înainte de a se întoarce la Bologna, trimise vorbă alor săi să-i pregătească acasă în 
ziua sorocită întoarcerii un ospăț falnic, la care să fie pofiit, printre alţi nobili mai de vază, şi Niccoluccio 
Caccianimico. Pe urmă, întorcându-se acasă, unde o află pe Catalina mai împlinită şi mai frumoasă ca 
oricând, iar pe copil mare şi voinic, după ce dădu bineţe oaspeţilor, îi pofti la masă, voios nevoie mare şi-i 
omeni în toată legea cu multe feluri de bucate. Apoi, către sfârşitul mesei, după ce-i spuse Cătălinei ce 
avea de gând să facă şi-o învăță cum să se poarte, prinse a grăi precum urmează: 


Caii a 


— Cinstiţi meseni, îmi amintesc, din câte am auzit pe vremuri, că-n Persia e un obicei - pe care eu 
socotesc din cale-afară de frumos - după care, când cineva doreşte să-şi preacinstească prietenul, îl poftește 
la el acasă şi acolo, arătându-i odorul său cel mai de preţ, nevastă, prietenă sau fiică, îi spune că, dac-ar 
putea, i-ar arăta aşijderi şi inima din piept, cu şi mai multă bucurie; or, datina aceasta am s-o înscăunez şi 
eu aicea la Bologna. Dumneavoastră ați avut bunătatea să-mi preacinstiți ospăţul, iar eu la rândul meu 


vreau să vă preacinstesc după obiceiul amintit, înfățişându-vă adică ce am mai scump pe lume sau ce-ar 
trebui să am. Mai înainte însă vreau să vă rog să-mi spuneţi părerea dumneavoastră în legătură c-o îndoială 
de-a mea, pe care am să v-o spun. Să zicem că se află în casa unui om o slugă credincioasă, care într-o 
bună zi cade la pat răpusă de-o boală nemiloasă; stăpânul, fără să aştepte să-şi deie omul duhul, porunceşte 
să fie azvârlit în mijlocul străzii și nu-i mai poartă de grijă; se arată un străin şi fiind cuprins de milă îl duce 
pe bolnav acasă, unde cu grijă multă şi cheltuieli, până la urmă, îl pune iarăşi pe picioare. Acu aş vrea să 
ştiu ce credeți dumneavoastră: se poate plânge cu temei primul stăpân de cel de-al doilea, dacă acesta de pe 
urmă, care între timp păstrează sluga şi-o foloseşte în casă, nu vrea să i-o mai dea înapoi? 

Mesenii, după ce dintâi se sfătuiră între ei şi fură toți de o părere, îl încredințară cu răspunsul pe 
Niccoluceio Caccianimico, care ştia să mânuiască cu multă măiestrie vorba. Acesta, după ce lăudă dintâi 
frumosul obicei persan, îi spuse gazdei că şi el, ca toţi ceilalți meseni, e de părere că stăpânul care lăsase 
sluga în stradă nu mai avea nici un drept asupra ei, cu atât mai mult cu cât o azvârlise din casă. În schimb 
stăpânul cel de-al doilea, prin toate îngrijirile pe care i le dase, putea pe drept cuvânt să spuie că servitorul 
e al lui; drept care, de-l păstra, nu săvârşea printr-asta ocară ori strâmbătate față de cel dintâi. Musafirii, 
printre care se aflau mulți oameni înţelepţi, încuviințară cuvintele lui Niccoluceio, spunând că socotesc şi 
ei întocmai ca şi dânsul. Cavalerul, mulțumit de răspuns şi de faptul că tocmai Niccoluccio fusese cel care 
îl dăduse, le arătă mesenilor că-i gând la gând cu ei şi după aceea adăugă: 

— E vremea acum să vă cinstesc aşa cum v-am făgăduit. 

Şi chemând la sine doi slujitori, îi trimise doamnei, pe care o învățase din vreme să se împodobească şi 
să se îmbrace bine, cu rugămintea s-o poftească în sala de ospeţe, spre a bucura mesenii cu înfăţişarea ei. 
Catalina luă copilașul în braţe şi însoțită de cei doi pătrunse în sală, unde, pe voia cavalerului, se așeză 
alături de un musafir de vază. Messer Gentile zise atunci: 

— Domnilor, ăsta-i lucrul cel mai de preţ pe care îl am și ca atare vreau să-l țin; ce credeți, am sau nu 
dreptate? 

Mesenii, după ce-o cinstiră şi-o lăudară pe femeie spunându-i gazdei că putea pe drept cuvânt s-o 
îndrăgească, începură să se uite la ea şi mulți ar fi recunoscut-o, de n-ar fi socotit-o moartă. Dar dintre toți, 
bărbatul ei o cerceta mai cu ardoare şi când messer Gentile se îndepărtă pentru o clipă, nemaiputându-se 
răbda şi vrând cu dinadins să ştie cine este, o întrebă dacă-i străină sau dacă-i din Bologna. Doamna, 
văzându-se agrăită chiar de bărbatul ei, se stăpâni cu greu să nu-i răspundă de îndată; dar totuşi, ținând 
seama de cele rânduite de cavaler, tăcu din gură. Pe urmă alţii o întrebară dacă era al ei copilul, dacă-i era 
nevastă sau rudă lui messer Gentile, dar dânsa nu răspunse nici un cuvânt la toate acestea, în cele de pe 
urmă veni şi cavalerul şi atuncea unul din meseni îl întrebă: 

— Messere, ia spune-ne şi nouă, e mut odorul dumitale? Că de frumos ştiu că-i frumos. 

— Domnilor, zise cavalerul, faptul că n-a scos nicio vorbă e încă o dovadă a vredniciei ei. 

La care celălalt grăi: 

— Atunci ne spune dumneata cine e doamna aceasta. 

— Voi face-o cu plăcere, răspunse cavalerul, dacă îmi făgăduiţi să staţi pe locurile voastre şi orice-ar 
fi să auziţi, să nu vă ridicaţi, până ce n-am s-ajung la capătul poveştii mele. 

După ce toți făgăduiră să-i împlinească voia, cum într-acestea masa fusese strânsă, cavalerul se aşeză 
lângă femeie şi zise după cum urmează: 

— Cinstiţi meseni, această doamnă e servitorul credincios de care v-am vorbit la începutul prânzului. 
Puțin iubită de ai ei, a fost zvârlită în stradă cum zvârli un lucru de prisos, de unde am cules-o eu şi-am 


uls-o din puterea morții prin îngrijirea ce i-am dat, drept care, Dumnezeu văzând iubirea mea, din tru 
hidos precum era, mi-a hărăzit-o mai frumoasă de cum era înainte. Dar ca să pricepeți mai limpede cum 
s-au săvârşit acestea toate, am să vă înşir pe scurt povestea. 

Şi luând-o de la capăt, de când se îndrăgostise de doamna Catalina, le povesti pe rând tot ceea ce se 
întâmplase, spre uimirea tuturor, şi pe urmă adăugă: 

— După toate acestea, dacă nu v-aţi schimbat cumva părerea şi mai cu seamă Niccoluccio, se cheamă 
că femeia aceasta pe drept cuvânt este a mea şi nimeni n-are dreptul să mi-o mai ceară înapoi. 

La cuvintele acestea nimeni nu răspunse nimic, așteptând dimpotrivă ca messer Gentile să-și urmeze 
vorba. Niccoluccio precum Și alți meseni dimpreună cu doamna Catalina lăcrămau de milă; atunci messer 
Gentile se ridică în picioare şi luând copilașul în braţe şi pe doamna de mână, se îndreptă către Niccoluccio 
şi-i zise: 

— Nu te teme, seniore! Eu nu-ţi înapoiez soţia de care ai tăi şi-ai ei s-au lepădat cu nepăsare, ci vreau 
să-ți dăruiesc pe femeia aceasta care îmi e cumătră şi pe copilul ei, de care sunt încredinţat că tu l-ai 
zămislit şi pe care eu l-am botezat cu numele ce-l porți; de-a stat în casa mea aproape trei luni încheiate, te 
rog să nu-ți precupeţești din pricina aceasta iubirea ce i-o porți; îți jur pe Dumnezeul meu care mi-a aprins 
în piept iubirea pentru dânsa - poate anume ca prin ea, prin dragostea aceasta, s-o mântui cum am 
mântuit-o din ghearele morţii - că nicicând n-a vieţuit la ea acasă, lângă părinţii ei sau mai pe urmă lângă 
tine, în chip mai drept şi mai cinstit decât aici, cu mama mea, în propria mea casă. 

Şi zicând astfel, se întoarse către Catalina şi-i spuse: 

— Doamnă, te dezleg de tot ce mi-ai făgăduit şi slobodă te las în braţele lui Niccoluccio. 

Şi după ce conduse femeia şi copilul în braţele bărbatului, se aşeză la locul lui. Niccoluccio îşi 
întâmpină cu dragoste nevasta și copilul, cu atât mai bucuros cu cât mai fără de nădejdi fusese înainte şi îi 
mulțumi cavalerului pre cât putu mai bine. Ceilalţi, care lăcrămau de milă, îl lăudară din belşug pentru 
purtarea lui şi așijderea fu lăudat de toți câți îi aflară fapta. Femeia fu primită apoi cu mare bucurie de-ai ei 
şi multă vreme încă cei din Bologna o priviră cu încântare ca pe una ce aproape că înviase din morți; cât 
despre cavaler, el vieţui mereu în bună prietenie cu Niccoluccio, cu ai lui și cu ai madonnei Catalina. 

Ce ziceţi dar de toate acestea, preabinevoitoare doamne? Socotiţi oare fapta unui rege care-şi dă 
sceptrul şi coroana, aceea a unui preot care împacă pe un tâlhar cu papa fără a da nimica de la dânsul sau 
fapta unui moşneag care îşi întinde singur gâtul cuţitului unui dușman, vrednice de a sta alături de fapta lui 
messer Gentile? A lui messer Gentile, care, tânăr şi plin de foc, deși îndreptățit fiind să țină pentru sine 
ceea ce alții aruncaseră din nebăgare de seamă, iar el spre norocul lui culesese, totuși nu numai c-a știut 
să-şi stăpânească ardoarea, dar a mai şi înapoiat, deşi o avea în mâna lui, pe femeia îndrăgită pe care o 
dorea din adâncul sufletului şi pe care se străduise în fel şi chip s-o aibă. De bună seamă nici una din 
faptele istorisite n-o poate întrece pe aceasta. 


“OVESTEA A CINCEA 


Caii aa 


Madonna Dianora îi cere lui messer Ansaldo o grădină tot atât de frumoasă în ianuarie ca şi în 


mai; messer Ansaldo i-o dă cu ajutorul unui vraci. Soțul madonnei Dianora o lasă să împlinească 
dorin- ţa lui messer Ansaldo, care, mișcat de mărinimia soțului, o dezleagă pe femeie de făgăduinţa ei 
și la rândul lui vraciul îl dezleagă pe messer Ansaldo de făgăduinţa lui, fără să-i ia nimica în schimb. 

Mărinimia lui messer Gentile fusese ridicată în slăvi de către cavaleri şi doamne, când regele îi 
porunci Emiliei să urmeze; dânsa, cu îndrăzneală în glas, de parcă atât ar fi aşteptat, prinse a grăi precum 
urmează: 

— Gingaşe doamne, nimeni n-ar putea spune pe bună dreptate că fapta lui messer Gentile n-a fost, cu 
adevărat măreață; cu toate acestea însă nu-i greu să dovedeşti că omul poate şi mai mult şi am să vă arăt 
aceasta prin istorioara mea. 

În Friuli, ţinut cam răcoros, ce-i drept, dar totuşi înfrumusețat de munţi înalţi, de râuri și de fântâni cu 
ape limpezi, se află un oraş căruia îi zice Udine şi în orașul ăsta trăia pe vremuri o femeie frumoasă şi de 
neam, madonna Dianora, nevasta unui bogătaş numit Gilberto, om plăcut şi foarte cumsecade. Doamna, 
mulţumită însușirilor ei, se învrednici pe drept cuvânt de dragostea aprinsă a unui nobil cu renume pe care 
îl chema messer Ansaldo Gradense, om întreprinzător, şi pretutindeni cunoscut prin faptele-i de arme şi 
curtenia lui. Dar nobilul acesta, deși iubea cu patimă şi se căznea să facă tot ce-i vedea în putere spre a fi şi 
el iubit - cerând adesea doamnei prin soli şi prin solii să-i mulțumească dragostea - se străduia zadarnic. 
Doamna, căreia 1 se cam urâse de atâta stăruință, văzând că nu e chip să scape de el şi de iubirea lui, cu 
toate că niciodată nu-i împlinise vreo dorinţă, cugetă să-i ceară un lucru, după părerea ei cu neputinţă de 
făcut, şi într-acest chip să-l alunge; de aceea, într-o bună zi îi spune unei femei, care venea adeseori la ea 
trimisă de bărbat, aşa precum urmează: 

— Femeie, uite ce-i: mi-ai spus de multe ori că messer Ansaldo mă iubeşte mai presus de orice şi 
mi-ai adus din partea lui daruri de toată frumuseţea, pe care însă eu nu vreau să le primesc, pentru că 
niciodată n-aş consimţi de dragul lor să-l îndrăgesc şi să-i fac voia; dar, dacă aş fi încredinţată că mă 
iubeşte într-adevăr atâta pre cât spui, nu încape îndoială că l-aș iubi şi eu şi-aş face tot ce-mi cere. De aceea, 
dacă ar vrea să-mi dovedească lucrul ăsta îndeplinindu-mi o dorință, eu voi fi gata să-l ascult. 

Femeia întrebă atunci: 

— ŞI ce anume ai dori să facă pentru dumneata? 

La care doamna îi răspunse: 

— Uite ce vreau: poftesc să am în luna lui ianuarie aicea, în orașul ăsta, o grădină plină de flori, de 
iarbă verde şi de copaci stufoşi, întocmai precum sunt grădinile în mai; iar dacă nu-i în stare să-mi dea 
grădina asta, să nu mai cuteze niciodată să-mi trimită vorbe prin tine sau prin alţii, căci dacă mă mai 
necăjeşte n-am să tac ca până acum, ci am să mă plâng bărbatului şi rudelor mele, făcând tot ce-mi va sta 
în putinţă să scap de el într-acest chip. 


ai ra 


Cavalerul, când auzi ce-i cere doamnă, deşi dorința ei i se păru nespus de grea şi aproape 
neînfăptuit şi deși cunoștea prea bine că-i cere lucrul ăsta numai pentru a-i smulge lui până și ultima 
nădejde, se hotărî să încerce să facă ce-i şedea în puteri. Trimise dar în toată lumea soli, căutând să afle pe 
cineva care să-i deie vreun ajutor sau vreo povaţă şi în cele de pe urmă dădu peste un vraci care îi făgădui - 
pentru o răsplată grasă - să facă şi minunea asta cu ajutorul vrăjilor. Messer Ansaldo, după ce se înţelesese 


cu el să-i plătească o grămadă de bani, se apucă să aştepte vremea statornicită. Iar când veni în sfârşit şi 
iarna şi acoperi totul cu gheaţă şi zăpadă, pe un ger cumplit vraciul făcu astfel ca pe o câmpie de toată 
frumuseţea, care se afla lângă oraş, să apară peste noapte, în prima zi a lui ianuarie (precum mărturiseau 
aceia ce-o văzuseră), o grădină minunată, cum nu s-a mai văzut nicicând, plină de ierburi şi de pomi cu 
roade de tot soiul. Messer Ansaldo, de îndată ce-o văzu, bucuros nevoie mare puse să-i culeagă cele mai 
mândre poame şi cele mai frumoase flori din câte se aflau într-însa şi le trimise pe ascuns iubitei lui, 
poftind-o să vină şi să vază grădina ca să-şi deie seama de dragostea ce i-o purta şi să-şi aducă aminte de 
cele ce-i făgăduise cu jurământ; drept care să-şi ţină vorba dată, ca o femeie de cuvânt ce se afla a fi. 

Doamnei, care auzise de la mulți despre gradina aceea, când mai văzu și poamele şi florile trimise, îi 
păru rău de cele ce făgăduise. Cu toate acestea însă, cum era dornică să vază minunăţia aceea, se duse 
dimpreună cu alte doamne din oraş până la locul unde înflorise grădina, iar apoi, uimită peste fire, după 
ce-i lăudă cu prisosință frumuseţea, se întoarse amărâtă ca vai de ea acasă, gândindu-se la preţul cu care se 
îndatorase pentru grădina aceea, şi atât de mare îi fu durerea, încât, cum nu era în stare să şi-o păstreze 
ascunsă, bărbatul ei îşi dete seama şi vru cu orice preţ să afle ce anume i-o pricinuia. Dintru-nceput femeia 
se ruşină să-i spună; dar mai apoi, silită fiind, îi spuse toată împrejurarea. Gilberto, auzind-o, se mânie tare 
la început; pe urmă însă, cugetând la gândul fără de prihană care o îndemnase pe femeie să ceară treaba 
aceea, își birui mânia şi luându-și seama îi zise: 

— Tubită Dianoră, nu-i şade bine unei femei cinstite şi înțelepte să deie ascultare unor atare vorbe şi 
nici să-şi puie la bătaie cu nici un preţ propria ei cinste. Cuvintele ce prin auz pătrund până la inimă ascund 
puteri cu mult mai mari decât cred unii oameni şi pentru îndrăgostiţi, aproape totu-i cu putință. Rău ai făcut 
întâi şi întâi pentru că ai ascultat vorbele lui messer Ansaldo şi apoi pentru că ai primit să te tocmești cu el. 
Dar, fiindcă eu te ştiu cu inimă curată, ca să te scap de jurământul cu care te-ai legat, am să te las să faci 
ceea ce nimeni altul nu cred că te-ar lăsa; şi asta cu atât mai mult cu cât mi-e teamă şi de vraciul pe care 
îndrăgostitul tău - dacă ar vedea că-l păcălești - s-ar putea să-l asmuţească cu rele împotriva noastră. De 
aceea să te duci la el şi, dacă poți, să faci astfel încât să te dezlegi de juruinţa dată păstrându-ți neîntinată 
cinstea; iar dacă altfel nu se poate, dă-i pentru o dată trupul, dar nicidecum şi sufletul. 

Femeia, ascultând cuvintele bărbatului, plângea şi susținea morțiş că n-avea să primească din parte-i 
un hatâr ca ăsta. Dar, deşi ea se împotrivea cu încăpățânare, Gilberto rămase neclintit în hotărârea lui, 
astfel încât a doua zi, încă din zorii zilei, fără să piardă vremea gătindu-se prea mult, doamna se duse acasă 
la messer Ansaldo, însoţită de-o slujnică şi de doi slujitori. Messer Ansaldo se minună din cale-afară când 
auzi că doamna venea să-l cerceteze şi, sculându-se degrabă, puse să-l cheme pe vraci şi-i zise: 

— Poftesc să vezi cât de mult bine mi-au dobândit vrăjile tale. 

Şi ieşind în calea doamnei, fără a fi mânat de pofte rușinoase, o primi cu multă cuviință şi, după ce-o 
conduse dimpreună cu toţi ceilalți şi o pofti să şază într-o cameră frumoasă în care ardea un foc mare, îi 
zise: 

— Doamnă, dacă iubirea îndelungată pe care ţi-am purtat-o e vrednică de vreo răsplată, te-aş ruga să 
fii aşa de bună şi să-mi arăţi ce pricină te-a îndemnat să vii cu slujitorii dumitale la ceasul ăsta aici la mine. 

Doamna răspunse ruşinată și cu ochii plini de lacrimi: 

— Messere, n-am venit aici mânată de iubire şi nici de făgăduinţa pe care ţi-am făcut-o, ci numai şi 
numai din pricina bărbatului meu, care - vădind mai multă grijă față de dumneata și de dovada dragostei 
smintite ce mi-o porți decât față de cinstea mea și-a lui - m-a îndemnat să vin; drept care la porunca lui 
sunt gata de-astă dată să-ţi împlinesc orice dorinţă. 


ai aa 


Messer Ansaldo se minună şi rămase înmărmurit de cele ce spunea femeia; drept care, înduioşat 
mărinimia lui Gilberto, simțind că patima iubirii i se preschimbă în milă, zise: 

— Doamnă, ferească Dumnezeu, de vreme ce-i aşa cum zici, ca tocmai eu să vatăm cinstea acelui ce 
simte milă pentru iubirea mea; de aceea cât vei sta la mine am să mă port cu dumneata cum m-aş purta c-o 
soră, iar dacă vei pofti să pleci, n-am să mă împotrivesc: un singur lucru vreau să-ți cer şi anume să-i 


mulțumeşti bărbatului dumitale cu acele mulțumiri ce le vei crede de cuviință pentru mărinimia lui şi de 
acu înainte să-i spui că va avea în mine un frate şi un slujitor. 

Femeia, auzind cuvintele acestea, răspunse mai bucuroasă că oricând: 

— Ținând seama de felul în care pururi te-ai purtat, n-aş fi putut să cred pentru nimica în lume că n-ai 
să-mi dovedeşti aceeaşi curtenie şi-acu ca întotdeauna; de aceea îți rămân pe veci îndatorată. 

Şi luându-și rămas bun, se întoarse la Gilberto cu însoțitorii ei şi-i povesti cele întâmplate, drept care 
apoi cei doi bărbaţi legară între ei o strânsă prietenie. 

Vraciul, căruia messer Ansaldo se pregătea să-i deie răsplata cuvenită, văzând mărinimia pe care i-o 
vădise Gilberto lui messer Ansaldo şi acesta de pe urmă madonnei Dianora, zise: 

— Să mă păzească Dumnezeu, de vreme ce mi-a dat să văd cât de mărinimos s-a dovedit Gilberto 
fiind vorba despre cinstea lui şi dumneata când a fost vorba de dragostea domniei-tale, ca eu să nu m-arăt 
la rândul meu la fel de darnic fiind vorba de răsplata mea; păstreaz-o deci căci dumitale ţi se cuvine s-o păs 
trezi. 

Cavalerul se ruşină şi se căzni în fel şi chip să-l facă să primească, dacă nu tot, măcar o parte din ceea 
ce-i era dator, dar când văzu că e în zadar, cum vraciul - ce într-a treia zi făcu să piară grădinița - se 
pregătea acum de ducă, își luă rămas bun de la el şi, stăvilindu-şi dragostea cea ruşinoasă în piept, rămase 
însuflețit de simțăminte prietenești față de doamna Dianora. 


femeia aproape moartă şi dragostea slăbită de pierderea nădejdii, să le aşezăm alături zic, de multa dărnicie 
a lui messer Ansaldo, care iubea cu patimă înflăcărat de noi nădejdi și care ajunsese să pună mâna în sfârşit 
pe prada mult râvnită? Eu, după a mea părere, socot că-i o prostie să crezi că dărnicia de care a dat dovadă 
messer dei Carisendi poate să fie asemănată cu aceasta de pe urmă. 


“OVESTEA A ŞASEA 


Ce-am mai putea adăuga la asta, prea drăgălaşe doamne? Credeţi c-ar fi cu cale să aşezăm alături 


aa aa 


Regele Carlo se îndrăgosteşte la bătrâneţe, în culmea gloriei, de o copilă, dar până la urmă 


ruşinându-se de nebunia lui, o mărită bine pe ea precum şi pe sora ei. 


Pa ai aaa asa a aa 
Prea lung s-ar dovedi la vorbă acela care ar vrea să povestească pe îndelete câte au vorbit doamnele 
noastre despre madonna Dianora, căznindu-se să hotărască care din trei, Gilberto, messer Ansaldo ori 
poate vraciul, s-a arătat mai darnic. Regele le lăsă să se sfădească o vreme, dar după aceea îi porunci 
Fiammettei să spună mai departe spre a pune capăt sfadei și dânsa fără întârziere începu: 
— Frumoase doamne, credinţa mea de totdeauna a fost că într-o tovărăşie ca a noastră se cuvine să se 


lor prea îndrăgit, căci certurile de acest fel îşi află loc mai potrivit printre studenţi şi în şcoli decât aicea 
între noi, care abia de ne pricepem să mânuim furca și fusul. De aceea, eu, deşi nutresc o oarecare îndoială 
în legătură cu ce-ați spus, văzându-vă puse pe sfadă, o las deoparte şi vă spun în schimb o istorioară, nu 
despre un om de rând, ci despre un rege falnic, care prin dărnicia lui nu şi-a întinat nicidecum cinstea. 

Fieştecare aţi auzit vorbindu-se de multe ori despre bătrânul rege Carlo, întâiul, cum i se mai zice, care 
prin vitejia lui şi prin izbânda dobândită asupra lui Manfred a făcut astfel ca ghibelinii să fie alungaţi din 
Florenţa şi în locul lor să vie guelfii. Din pricina aceasta un cavaler, pe nume messer Neri degli Uberti, 
fiind nevoit şi el să plece din oraş cu toți ai săi şi cu bani mulți, se gândi să caute sprijin şi ocrotire chiar la 
rege, şi ca să-şi isprăvească viaţa în tihnă şi întru bunăstare pe un loc mai singuratic, se statornici în 
Distabia, la Castel da Mare. Acolo, nu departe de celelalte aşezări, își cumpără o moşioară în mijlocul 
castanilor, măslinilor şi alunilor de care era plin ţinutul şi îşi dură pe ea o casă mare și frumoasă, cu o 
grădină minunată, în care - având la îndemână belşug de apă curgătoare - făcu la mijloc un havuz, după 
obiceiul italian, pe care îl umplu cu pești. 

Acu, în timp ce cavalerul nu se gândea la altceva decât la felul în care să-şi înfrumuseţeze din zi în zi 
mai mult grădina, se întâmplă ca regele - cum vremea era caldă - să meargă la Castel da Mare să se 
odihnească oleacă; şi acolo, auzind că se afla prin apropiere o grădină din cale-afară de frumoasă, dori şi el 
s-o vază. Aflând însă a cui era, se chibzui c-ar fi cu cale s-arate cavalerului, care îi era duşman, mai multă 
prietenie decât i-ar fi vădit altfel şi îi trimise vorbă că în seara următoare avea să vie însoțit de patru 
credincioși de-ai săi, să cineze în taină, la dânsul în grădină. Messer Neri fu foarte bucuros de întâmplarea 
asta şi după ce orândui ospăţul în chip falnic şi hotărî cu slujitorii ce avea să facă fiecare, primi pe rege în 
grădină pre cât putu mai bine. Regele Carlo îi cercetă şi-i lăudă grădina şi casa, iar apoi, după ce se spălă 


| 
vorbească într-un fel mai îngăduitor, aş zice, astfel ca lucrurile spuse să nu fie prilej de ceartă prin tâlcul 


e mâini, se aşeză la una din mesele aşternute lângă havuz şi porunci contelui Guido di Montforte, unul di 
cei ce-l însoțeau, să şadă de o parte a lui, lui messer Neri de cealaltă, iar celorlalți însoțitori care veniseră 
cu el le porunci să stea la masă după tipicul rânduit de către gazdă. Apoi bucatele alese şi vinurile scumpe 
se perindară în linişte, cu bună rânduială şi fără nicio zarvă, lucru de care regele fu foarte mulțumit. 

În vreme ce mânca voios şi în sinea lui se bucura de locul acela singuratic, intrară în grădină două 
copile tinerele, ca de vreo cincisprezece ani, bălaie cum e aurul, cu pletele încârlionţate și încununate cu 
verbină, frumoase şi gingaşe la faţă, de-ai fi zis că-s îngeri pogorâți din ceruri; şi amândouă aveau pe ele 
vesmânt ţesut din in subţire şi alb ca spuma laptelui, strâmt de la brâu în sus, iar de la brâu spre poale larg 
şi lung pân' la călcâie. Cea care păşea înainte ducea cu mâna stângă în spate niște năvoade de pescar şi în 
dreaptă o nuieluşă lungă. Cealaltă, ce-i păşea pe urme, ducea pe spate o tigaie, sub braţul stâng o legătură 
de vreascuri, un trepied în mână şi-n dreapta un ulcior de untdelemn şi o lumânare. Regele se miră nespus 
când le văzu şi aşteptă cu sufletul la gură să vază ce însemnează asta. Copilele pășiră în faţa lui şi 
îmbujorate de ruşine făcură o plecăciune adâncă; apoi se apropiară de marginea havuzului şi cea care ducea 
tigaia, după ce-o puse jos şi-şi lepădă povara, luă nuieluşa, adusă de cealaltă copilă şi amândouă dintr-o 
dată se scufundară în havuz, a cărui apă le ajungea până în dreptul pieptului. Între acestea o slugă de-a lui 
messer Neri aprinse iute focul, puse tigaia pe trepied şi, după ce turnă uleiul în ea, se puse să aștepte ca 
fetele să-i zvârle peşte. Ele, în timp ce una stârnea cu nuielușa peştii, iar cealaltă întindea năvodul, prinseră 
o mulțime de pești, spre marea desfătare a regelui care privea cu multă luare-aminte, şi, după ce zvârliră 
vreo câţiva slujitorului, care îi punea în tigaie la fript aproape vii, se apucară să aleagă - precum fuseseră 
învăţate - pe cei mai mari şi mai frumoși și să-i azvârle în sus pe masă, în fața regelui, a contelui Guido şi a 
părintelui lor. Peştii săltau în sus pe masă, bucurând ochii regelui, care îi prindea voios şi-i azvârlea din 
nou spre fete; într-acest chip se desfătară până ce slujitorul sfârşi de prăjit peştii, care pe urmă, la porunca 
lui messer Neri, fură aduşi la masă în faţa lui Carlo, mai mult aşa ca trufandale decât ca cine ştie ce 
bunătate de mâncare. Copilele, văzând că peştele e fript, cum pescuiră îndeajuns, ieşiră din havuz cu albul 
lor veșmânt lipit de piele, astfel încât prin străvezimea lui li se vedea tot trupul, şi luându-și fiecare povara 
ei în spate trecură ruşinoase prin faţa înaltului oaspe şi apoi intrară în casă. 

Regele, contele şi ceilalți care slujiseră la masă priviseră îndelung la fete şi fiecare în sinea lui le 
lăudase frumuseţea, multa drăgălăşenie şi bunele deprinderi, dar nimănui nu plăcură atât cât îi plăcură lui 
Carlo. Căci el, când fetele ieşiră din apă, le privise cu atâta luare-aminte fieştecare părticică a trupului, 
încât în clipa aceea chiar dacă l-ai fi împuns cu acul şi tot n-ar fi simţit nimic; şi tot gândindu-se la ele, fără 
să ştie cine sunt, simți că i se aprinde în suflet un dor chinuitor de a le fi şi el pe plac şi pricepu din asta că-i 
gata să se îndrăgostească, de n-are grijă a se păzi; dar nu ştia nici el pe care dintre fete o place mai cu 
osebire, căci amândouă semănau ca două picături de apă. După ce se gândi o vreme la toate lucrurile astea, 
se întoarse către messer Neri şi-l întrebă cine erau copilele acelea; la care messer Neri zise: 

— Măria-ta, sunt fetele mele şi sunt născute deodată; pe una am numit-o Ginevra cea frumoasă, iar 
celeilalte îi zicem Izolda cea bălaie. 

Regele lăudă cu prisosință fetele și-l îndemnă pe messer Neri să le mărite bine; dar dânsul îşi ceru 
iertare, zicând că n-are cum. 

Cum masa era pe sfârşite şi numai poamele lipseau, copilele, înveșmântate în nişte laibăraşe de 
borangic, se înfăţişară cu două talere uriaşe de argint pline cu toate poamele ce se găseau la vremea aceea a 
anului, pe care le așezară pe masă în faţa regelui. Apoi, făcând vreo câţiva paşi şi dându-se mai înapoi, 
porniră a cânta un cântec care începea astfel: 


Iubire, să spun n-aş putea, 
Pe larg, până unde-am ajuns. 


Şi atât de dulce cântau, încât regelui, care le asculta şi le privea cu desfătare, i se părea că toate cetel 
îngereşti se pogorâseră din ceruri anume spre a-i cânta. Și, după ce sfârșiră, îngenuncheară în fața lui şi îi 
cerură voie să se întoarcă în casă, iar el le învoi cu faţa zâmbitoare, deşi în sinea lui îi părea rău că pleacă. 
Sfârşindu-se aşadar ospăţul, după ce regele cu ai săi încălecară şi-l lăsară pe messer Neri într-ale lui, 
porniră la drum către palat, vorbind de una şi de alta. 

Ajuns acasă, regele, care îşi ținea ascunsă iubirea, deși nu era chip să poată da uitării - oricâte griji ar fi 
avut - drăgălășenia și farmecul Ginevrei cea frumoasă, de dragul căreia îi iubea şi sora fiindcă-i semăna, se 
încurcă în aşa măsură în itele iubirii, încât nu mai putea să-şi ieie gândul de la fată. De aceea, încercând 
s-arate că alte pricini îl îndeamnă, legă o prietenie strânsă cu messer Neri şi începu să-l cerceteze foarte des 
acasă, în grădina lui, pentru ca în felul ăsta s-o vază pe Ginevra. Și într-o bună zi, simțind că nu mai poate 
răbda văpaia dragostei, neştiind ce altă cale să aleagă, îi dădu prin gând să ieie cu de-a sila pe fete de la 
tatăl lor - şi nu numai pe una, ci pe amândouă deodată - drept care își destăinui contelui Guido dragostea şi 
gândurile lui ascunse. Contele, om cu scaun la cap, îi zise: 

— Măria-ta, mă miră foarte cele ce-mi spui, cu atât mai mult cu cât socot că îţi cunosc mai bine ca 
oricare altul deprinderile şi purtarea încă din fragedă pruncie. Și fiindcă nu mi s-a părut c-ai încercat în 
tinereţe, când dragostea ar fi putut mai lesne să te prindă în mreje, o patimă ca asta, mă miră aşa de mult 
s-aud cum că iubeşti cu adevărat acum, în pragul bătrâneţii, încât toată povestea asta mi se pare o minune; 
şi dacă mi-ar fi slobod mie să viu cu o mustrare şi să te dojenesc, aş ști fără îndoială ce s-ar cădea să-ți 
spun, de stau şi mă gândesc că te afli încă înarmat într-un regat abia învins, în mijlocul unui popor 
necunoscut, viclean, şi oricând gata de trădare, prins până peste cap de treburile împărăției şi alte multe 
socoteli, şi totuși - deşi nici n-ai ajuns măcar să te așezi ca lumea aici - printre atâtea alte griji mai afli a 
face loc şi dragostei înșelătoare. Aceasta nu e faptă de rege inimos, ci mai degrabă joacă de copilandru 
fluşturatic. Şi ceea ce-i cu mult mai rău e că ţi-ai pus în gând să-i răpești copilele bietului cavaler care te-a 
omenit peste puteri în casa lui şi ca să te cinstească cu şi mai multă râvnă ţi-a arătat copilele aproape 
dezbrăcate, vădind prin fapta aceasta încrederea ce-o are în măria-ta şi încredințarea că eşti un rege 
adevărat şi nu o fiară hrăpăreaţă. Uitat-ai oare aşa curând că tocmai silnicia cu care s-a purtat Manfred cu 
femeile ţi-a înlesnit intrarea în regatul ăsta? S-a săvârşit vreodată trădare mai cumplită şi vrednică de 
veşnic chin decât ar fi aceea să răpeşti celui ce te cinsteşte nădejdea, mângâierea și însăşi cinstea lui? Ce-ar 
zice lumea dac-ai face-o? Crezi poate că-i de ajuns să spui: „Dac-am făcut-o, e numai fiindcă-i ghibelin?” 
Să fie asta oare dreptatea unui rege? Aşa să fie răsplătiți - oricine ar fi să fie ei - aceia care caută sprijin în 
braţele lui tari? Îţi amintesc, măria-ta, că e nespus de mare cinste aceea de a fi învingătorul lui Manfred, 
dar e de mii de ori mai mare să te învingi pe tine însuţi; de aceea, tu, care se cade să-i dojeneşti pe ceilalți, 
învinge-te pe tine însuţi și stăpânește-ți pofta, spre a nu mânji cu atare pată ceea ce-ai dobândit în chip atât 
de glorios. 

Cuvintele acestea îl împunseră amarnic pe rege şi-l durură cu atât mai mult, cu cât ştia prea bine că 
sunt adevărate; de aceea, după ce oftă din greu şi de mai multe ori, grăi: 

— De bună seamă, conte, pentru viteazul încercat e mult mai lesne să învingă orice vrăjmaş, oricât de 
tare, decât să-şi biruiască şi să-şi înfrângă poftele; dar, deși-i mare amărăciunea şi mari sunt puterile care-ţi 
trebuiesc la asta, cuvintele ce mi le-ai spus m-aţâţă atât de tare, încât am să-ţi arăt cât de curând prin fapte 
că, precum ştiu să înfrâng pe alţii, mă ştiu înfrânge şi pe mine. 

La puţină vreme după aceea regele se întoarse la Napoli şi acolo, atât pentru a-şi lua singur orice prilej 
de-a săvârşi vreo faptă ruşinoasă, cât şi pentru a-l răsplăti pe cavaler pentru cinstirea pe care i-o vădise, se 
hotărî să le mărite pe cele două fete - nu ca pe fetele lui Neri, ci ca pe propriile lui fiice - deși îi era nespus 
de greu să-i deie altcuiva în dar ceea ce el râvnea să aibă mai mult ca orișice pe lume. Și, după ce le 
înzestră regeşte pe amândouă, cu învoirea părintelui lor, pe Ginevra cea frumoasă o dădu de nevastă lui 
messer Maffeo de Palizzi, iar pe Izolda cea bălaie lui messer Guiglielmo della Magna, doi cavaleri de viță 
veche şi amândoi baroni; iar după ce le dădu, plecă mâhnit de moarte în Puglia şi acolo își mistui atât de 


ine poftele prin muncă şi trudă zilnică, încât sfărâmă şi lepădă cătușele iubirii, trăind pe urmă slobod d 
patima aceasta pân' la sfârşitul vieţii sale. 

Se vor afla pesemne unii care să zică bunăoară că-i o nimica toată pentru un rege să mărite două copile 
tinerele; e adevărat, nimic de zis; dar e cu mult mai greu ca un rege îndrăgostit să facă treaba asta şi s-o 
mărite pe aceea pe care o iubeşte, fără să fi cules de pe urma dragostei acesteia o frunză, o floare sau un 
fruct. lată așadar cum s-a purtat măritul rege Carlo, care a ştiut să-l răsplătească pe cavaler cu prisosinţă şi, 
biruindu-se pe sine cu suflet dârz, i-a măritat cu cinste ambele copile. 


OVESTEA A ȘAPTEA 


Regele Petru, auzind ce mult îl îndrăgește Lisa, care de dragul lui zăcea la pat bolnavă, o 
mângâie cu vorbe bune și fata se întremează. Apoi o mărită cu un tânăr nobil, îi dă o sărutare pe frunte 
și-i făgă- duieşte să fie cavalerul ei. 


- 


H 


Fiammetta ÎȘI isprăvise povestea şi dărnicia regelui fusese fonta, lăudată, deşi unele doamne - ca 
ghibeline ce erau - n-ar fi dorit s-o laude, când Pampinea, la porunca regelui, începu astfel: 

— Cinstite doamne, nu-i înțelept care să nu împărtășească părerea dumneavoastră despre preabunul 
rege Carlo, afară doar de-i poartă cumva pică din alte pricini; dar fiindcă mi-a venit în minte o faptă tot atât 
de vrednică de laudă precum a fost şi aceasta, făptuită de-un duşman al regelui sus amintit față de-o tânăra 
copilă din orăşelul nostru, am să v-o povestesc cu drag. 

Pe vremea când francezii fură izgoniți din Sicilia, trăia la Palermo un florentin de-al nostru, om foarte 
bogat, pe nume Bernardo Puccini, spiţer de meserie, care avea de la nevastă o fată, numai una, de vârsta 
măritişului şi cât se poate de frumoasă. Or, cum la vremea aceea regele Petru de Aragon ajunse domn în 
insulă, el dimpreună cu ai săi, orândui cu acest prilej o mare serbare la Palermo. La serbarea aceasta copila 
lui Bernardo, pe care o chema Lisa, văzu de la o fereastră unde se afla cu alte doamne, pe rege, care alerga, 
luptându-se în turnir după tipicul catalan, şi îi plăcu atât de mult, încât, privindu-l cu nesaţ ba azi, ba mâine, 
pân' la urmă se îndrăgosti cu patimă de el; iar după ce serbările se isprăviră, şezând mereu în casă, nu mai 
putea să se gândească la altceva decât la rege şi la iubirea asta înaltă. Şi fiindcă-şi dădea seama că ea era o 
fată de rând, gândul acesta o mâhnea peste măsură, căci n-o lăsa să tragă nicio nădejde de mai bine. Cu 
toate acestea însă nu se îndura să-l dea uitării pe rege şi, de frică să n-o păţească şi mai rău, nu cuteza să-şi 


Caii a 


uie focul. Regelui nu-i păsa de ea, căci n-o băgase în seamă şi treaba asta o îndurera pe fată peste fir 
Din pricina aceasta, cum dragostea creștea în ea din ce în ce mai mare şi zi de zi îi sporea mâhnirea, copila 
cea frumoasă nemaiputând răbda atâta chin şi suferinţă, căzu într-o bună zi la pat şi începu să se topească 
cum se topeşte neaua când o atinge soarele. Părinţii ei, mâhniţi de întâmplarea aceasta, o mângâiau cu 
vorbe bune şi se căzneau pe cât puteau să-i vie într-ajutor cu leacuri şi cu doctori; dar totul era în zadar, 


căci fata, deznădăjduită, se hotărâse în sinea ei cu dinadins să moară. 

Or, într-o bună zi - cum tatăl ei îi împlinea pe dată toate voile - copilei îi dădu prin gând să încerce, 
până a nu muri, să-şi facă cunoscută iubirea ei regelui Petru - de-ar fi putut s-o facă în chip mulțumitor - şi 
îşi rugă părintele să i-l aducă pe Minuccio. Minuccio d'Arezzo trecea la vremea aceea drept cel mai iscusit 
îşi mai destoinic cântăreț din gură și lăută şi chiar şi regele îl primea și-l asculte cu bucurie. Părintele 
copilei îşi închipui că fata vrea să-l audă cântând şi ca atare îi trimise vorbă lui Minuccio, iar el, om 
cumsecade, veni numaidecât; şi după ce o mângâie cu vorbe drăgăstoase, cântă din violă un cântec dulce şi 
apoi îi zise şi cu vocea vreo câteva cântări, care în loc s-o mângâie pe copilă, precum credea el, o aţâţară şi 
mai mult, sporindu-i chinul dragostei. După ce isprăvi Minuccio, copila zise c-ar dori să-i spuie câteva 
cuvinte, dar numai lui; drept care, după ce toți ceilalți plecară, îi spuse: 

— Minuccio, să ştii că te-am ales drept păstrător credincios al unei taine de-a mea, nădăjduind în 
primul rând că n-ai s-o spui decât cui îți voi cere eu, şi în al doilea rând c-ai să m-ajuţi pre cât poţi; asta 
vroiam să-ţi cer. Trebuie să ştii, Minuccio dragă, că în ziua în care domnul nostru, regele Petru, a rânduit 
serbarea înscăunării sale eu l-am văzut luptând şi-am prins din clipa aceea atâta drag de el, încât iubirea 
m-a adus în halul în care sunt acum; şi, fiindcă știu cât de smintită şi de nepotrivită cu un rege e iubirea 
mea, cum nu-s în stare nici măcar s-o alin, necum s-o curm, nemaiputând să îndur atâta chin și suferinţă, 
m-am hotărât să mor şi-aşa am să fac de bună seamă. Dar aş muri nemângâiată de nu i-aş da dintâi de ştire 
cât îl iubesc; de aceea, fiindcă nu cunosc pe nimenea care ar putea mai bine decât tine să-i spună taina mea, 
ti-o încredinţez, nădăjduind c-ai să m-asculţi, şi, după ce-i vei spune, te rog să-mi dai de ştire, ca să-mi dau 
sufletul împăcată şi să mă scap de atâta chin. 

După ce rosti plângând cuvintele acestea, tăcu. Minuccio se miră nespus de sufletul dârz al fetei, cât şi 
de hotărârea ei; dar, fiindcă îi părea rău de ea, află pe dată chipul în care s-o ajute şi-i zise: 

— Liso, vreau dintâi să fii deplin încredinţată c-am să-ți păstrez drept sfântă taina şi pe urmă, 
lăudându-te pentru simţirea înaltă care te-a împins să îndrăgeşti un rege atât de falnic, să-ți dăruiesc 
sprijinul meu, prin care - dacă vrei şi tu să nu mai pătimeşti atâta - nădăjduiesc să fac astfel, încât de astăzi 
în trei zile să-ţi pot aduce o veste bună; şi ca să nu mai pierdem vremea, mă pun de pe acum la treabă. 

Lisa îl mai rugă o dată să-i împlinească voia, făgăduindu-i să-și aline printr-asta suferința şi apoi îi 
spuse să se ducă cu Dumnezeu. Minuccio, după ce plecă, se întâlni cu unul pe nume Mico da Siena, un 
meşter foarte iscusit în mânuirea versurilor şi atâta se rugă de el, până ce Mico îi scrise cântarea ce 
urmează: 


Tie, Stăpână, îți înalt rugăminte, 
Iubitul mi-l caută și spune-i ce dor 
Mă îmbie să mor 
De teamă ascunzându-i dorința-mi fierbinte. 


Genunchii mi-i plec şi te rog cu ardoare 
Du-te, găseşte-l şi spune-i, că-n mine 
Pătruns-a iubirea, dulce licoare, 
Și-adesea-l doresc cu plâns și suspine; 
Spune-i că focul mă arde, mă doare. 

Că moartea mi-o tem, că ceas să-mi aline 


aa aa 


Durerea nu ştiu, nici jarul din vine. 


Teamă şi dor pentru el pătimesc 
Și pururi tânjesc. 
O, poartă-i, Iubire, a mele cuvinte! 


De când cu săgeata-ți în piept m-ai străpuns, 
Nu știu să-mi fi dat îndrăzneală vreodată 
Dorinţa pe față să-mi spun - nu pe-ascuns - 
O dată măcar, o singură dată 
Acelui ce-n suflet pe veci mi-a pătruns. 
Amarnic mă doare să mor ne-mpăcată! 
Dorul ce-i port şi iubirea curată 
Și lui poate dragi i-ar fi să le ştie, 

De-ar fi să mă-mbie 
Puterea de-a-i spune ce inima-mi Simte. 


Dar, de-atare-ți fu vrerea, Stăpână, 
Să nu-mi dai putere destulă să-i spun, 
Fie prin carte, prin semne, prin Strună 
Durerea ce-n mine mocneşte, împreună 
Mâinile mele la tine, Stăpână, 
Iubitul mi-l cată şi roagă-l de-i bun 
Aminte să ţie că-n inimă-adun 
Doruri și chin din ziua în care 
Cu lancea, călare, 
Pornind, l-am văzut, la luptă fierbinte. 


Minuccio scrise iute pe vorbele acestea un cântec jalnic şi gingaş, precum cerea povestea, şi-a treia zi 
se duse la curte, unde îl află pe rege tocmai pe când şedea la masă. Regele îl rugă să-i cânte un cântec din 
violă şi-atunci Minuccio începu să-şi depene cântarea cu atâta duioşie în glas, încât toți cei de față îl 
ascultau tăcuți, cu răsuflarea curmată, de-ai fi jurat că sunt vrăjii, şi dintre toţi cel mai vrăjit se arăta chiar 
regele. Cât ce Minuccio isprăvi, regele Petru îl întrebă de unde ştia cântecul, căci lui i se părea că nu-l mai 
auzise. 

— Stăpâne, zise atunci Minuccio, de abia s-au împlinit trei zile de când s-a scris cântarea asta. 

Şi fiindcă regele pofti să ştie cine o scrisese, Minuccio îi răspunse: 

— Nu pot să spun lucrul acesta decât măriei-tale. 

Regele, dornic de-a afla, puse să strângă masa şi după ce-l chemă la sine, Minuccio îi povesti 
împrejurarea de la capăt. Regele, bucuros de cele auzite, o lăudă cu prisosință pe Lisa şi adăugă că avea 
să-şi dovedească mila față de-o fată aşa de treabă; de aceea îi spuse lui Minuccio să meargă la copilă, s-o 
mângâie din partea lui şi să-i aducă ştirea că în aceeaşi zi, spre seară, avea să meargă şi el la dânsa ca s-o 
vază. 

Minuccio, foarte bucuros de vestea ce-o ducea copilei, porni fără zăbavă la ea acasă, luându-și viola, şi 
după ce-i istorisi în taină cele întâmplate, se apucă să-i cânte şi ei cântarea ce-o făcuse. Fata fu atât de 
mulțumită şi atât de bucuroasă, încât vădi pe dată mari semne de însănătoşire; şi, fără ca ai casei să ştie sau 
să bănuiască nimic din toate acestea, ea începu s-aștepte cu dor ceasul înserării, în care regele urma să vie 
ŞI s-o vază. 


Regele, om mărinimos şi plin de bunătate, gândindu-se îndelung la cele spuse de Minuccio, cum o şti 
pe fată şi-i cunoştea frumuseţea, simți că i se face milă de ea și către seară, zicând că merge să se plimbe, 
încalecă şi merse drept la casa unde şedea spiţerul. Acolo, pătrunzând într-o grădină minunată pe care o 
avea tatăl copilei, descălecă şi după o vreme îl întrebă pe Bernardo cum îi mai merge fetei lui şi dacă o 
măritase. 

Bernardo îi răspunse: 

— Măria-ta, nu-i măritată, pentru că a fost şi încă e foarte bolnavă, deşi, ce-i drept, de astăzi după 
masă se simte foarte bine. 

Regele pricepu pe dată ce înseamnă întremarea aceasta și zise: 

— Pe legea mea, ar fi păcat să piară aşa curând o fată aşa frumoasă; aş vrea s-o văd şi eu. 

Şi însoțit de doi curteni şi de părintele copilei se duse în odaia ei şi de îndată ce intră se apropie de 
patul în care zăcea fata, care întrucâtva uşurată îl aştepta cu dor, şi apucându-i mâna îi zise: 

— Copilă, ce însemnează asta? Eşti tânără şi ca atare s-ar cuveni s-ajuţi pe alții, nu să te laşi răpusă de 
boală, așa cum faci. Se poate treaba asta? Haide, te rog, de dragul meu, luptă niţel cu răul, ca să te vindeci 
cât de iute. 

Fata, simțindu-şi mâna atinsă de cel pe care îl iubea mai mult ca orișice pe lume, deşi se ruşină puţin, 
era atât de fericită, încât i se părea că e de-a dreptul în rai; se strădui totuşi să lege vreo câteva cuvinte şi îi 
răspunse regelui: 

— Stăpâne boala mi se trage din pricină că m-am supus cu slabele-mi puteri la încercări prea grele; dar 
mulțumită dumitale mă voi scăpa curând de ea. 

Din câţi se aflau de faţă, doar regele înţelesese cuvintele cu tâlc pe care le rostise fata şi ca atare o 
preţuia din ce în ce mai mult, blestemând soarta ce-o făcuse copila unui om de rând; și după ce şezu încă 
puţin cu dânsa şi-o mai îmbărbătă, plecă într-ale sale. 

Mărinimia regelui fu foarte lăudată și toată lumea o socoti drept semn de mare cinste pentru spiţer și 
fata lui, care rămase tot atât de mulțumită de purtarea regelui ca orişicare altă femeie de purtarea iubitului 
ei; şi însuflețită de nădejde se însănătoşi curând şi se făcu şi mai frumoasă decât fusese înainte. După ce se 
însănătoși, regele, care într-acestea se sfătuise cu regina cu ce să răsplătească iubirea credincioasă a feţei, 
încalecă într-o bună zi cu alţi curteni de-ai lui şi ducându-se la spiţer acasă, după ce cobori în grădină, puse 
să-l cheme pe Bernardo şi pe copila lui; şi cum regina într-acestea venise şi ea c-o mulțime de doamne 
de-ale ei, luară copila la mijloc şi se încinse în grădină petrecere și veselie. Iar după câtva timp regele și 
regina o chemară pe Lisa şi regele îi spuse: 

— Copilă, dragostea cea mare pe care mi-ai purtat-o ţi-a dobândit nespusă cinste în ochii mei şi drept 
aceea vreau să te răsplătesc; or, fiindcă ai ajuns la vârsta măritişului, vreau să-ți fac cinstea şi să-ți dau 
drept soţ un om ales de mine, deşi, cu toate acestea, poftesc ca de acu înainte să-ţi fiu eu însumi cavaler, 
fără să-ți cer nimica în schimb decât o sărutare. 

Fata, care se roşise până în vârful urechilor de ruşine, se bucură de cuvintele regelui şi îi răspunse cu 
glas stins: 

— Stăpâne, sunt încredinţată că dacă lumea ar şti că m-am îndrăgostit de tine m-ar socoti nebună, 
crezând că mi-am ieșit din minți şi c-am uitat cine sunt eu şi cine eşti măria-ta; mă ştie încă Dumnezeu, el 
care singur poate citi în sufletele noastre, că eu, din prima clipă când te-am văzut și mi-ai plăcut, mi-am dat 
prea bine seama că tu eşti cap încoronat, iar eu copila unui biet spiţer şi astfel am știut că nu mi se cuvine 
s-aşez iubirea mea pe o culme aşa de înaltă. Dar, după cum măria-ta știi mult mai bine decât mine, omului 
nu-i e dat să îndrăgească pe ales, ci după cum îi cere şi îi pofteşte inima; eu m-am împotrivit din răsputeri 
acestei legi, dar ea m-a învins şi te-am iubit şi pururi am să te iubesc. E adevărat pe de-altă parte că de 
îndată ce-am simțit mijind în piept iubirea, m-am hotărât ca niciodată să nu-ţi ies din cuvânt şi întotdeauna 
voia ta să fie şi a mea; de aceea, nu numai că-s gata să mă mărit cu cel pe care mi-l vei alege de bărbat, să-l 
îndrăgesc şi să-l socot drept domnul și stăpânul meu, dar, chiar dacă mi-ai cere să mă azvârl în foc, eu nu 


-aş da înapoi şi-aş face-o cu plăcere, de-aş ştii că asta ţi-e dorinţa. Nu e de lipsă să mai spun ce înseamn 
pentru mine să-mi fii măria-ta, care eşti rege, cavaler; cât despre sărutarea pe care o vrei din parte-mi drept 
semn al dragostei ce-ţi port, ea nu-ţi va fi îngăduită decât cu încuviințarea reginei şi-a stăpânei noastre. 
Oricum, pentru mărinimia şi multa bunătate pe care atât măria-ta, cât şi regina, aici de față mi-o dovediţi, 
vă deie Domnul răsplata cuvenită, căci eu nu-s vrednică a v-o da. 


Şi aicea se opri. Reginei îi plăcu răspunsul fetei şi găsi că regele îi spusese cuvinte înțelepte. Regele 
porunci să-i cheme pe părinţii fetei şi, auzind că amândoi sunt mulțumiți de cele ce avea de gând să facă, 
ceru să-i fie adus în faţă un tânăr nobil, dar sărac, pe nume Perdicone, şi, după ce-i dădu două inele, îl puse 
cu învoirea lui să se cunune cu Lisa. Apoi, pe lângă pietrele preţioase şi giuvaerurile scumpe cu care o 
dărui regina pe copilă, regele îi mai dădu două moşii bogate şi foarte roditoare, Ceffalu şi Calatabellotta, 
şi-i zise tânărului astfel: 

— Pământurile acestea să fie zestrea fetei; iar pentru tine vei vedea ce am de gând să fac. 

Apoi se întoarse către Lisa și-i zise: 

— Iar acum vreau să culeg rolul iubirii care pe drept mi se cuvine. 

Şi apucându-i capul cu amândouă mâinile, o sărută pe frunte. Pe urmă Perdicone cu Lisa şi părinții ei, 
nespus de mulţumiţi cu toţii, făcură o nuntă ca-n poveşti şi petrecură de minune. Iar regele, pre cât se spune, 
îşi tinu făgăduiala şi atâta vreme cât trăi se numi cavalerul ei şi nu purtă nicicând la întreceri şi turnire alt 
semn şi alte culori decât acelea pe care i le trimitea Lisa. 


Iată dar în ce chip se cade să se poarte un rege spre a-și câștiga supușii, spre a-i îndemna la bine prin 
propria lui pildă şi spre a dobândi nepieritoare faimă, lucruri spre care astăzi aproape nimeni nu mai tinde, 
căci domnii sunt de obicei cruzi şi asupritori. 


OVESTEA A OPTA 

7 A 
| Sofronia, crezând că se mărită cu Gisippo, se mărită cu Titus Quintius Falvius şi pleacă 


împreună cu el la Roma, unde soseşte şi Gisippo fără de nici un ban; crezând că e disprețuit de Titus, 
pentru a sfârşi cu viața se învinovăţeşte singur de moartea unui om. Titus îl recunoaște și pentru ca să-l 
scape ia asupra sa omorul făptuit; văzând acestea, adevăratul ucigaș îşi dă fapta în vileag, din care 
pricină Octavian îi iartă pe toți trei; la urmă Titus îşi mărită sora cu Gisippo şi îşi împarte întreaga 


avere cu el. 
După ce Pampinea sfârși cu povestitul și doamnele - mai cu seamă acelea care erau ghibeline - lăudară 
purtarea regelui Petru, Filomena, la porunca regelui, începu astfel: 


— Preastrălucite doamne, cine nu ştie oare că un rege, atunci când vrea, e în stare să săvârşească cel 
mai măreţe fapte şi că tocmai regilor li se cere să se arate mărinimoşi? Acela deci, care putând îşi face 
datoria, de bună seamă bine face; dar nu trebuie să ne mirăm, prea mult de fapta lui și nici să-l înălțăm în 
slăvi, aşa precum s-ar cuveni să facem cu un om de rând, de la care - tocmai pentru că n-are puterea unui 
rege - ne-am aștepta la mai puţin. De aceea, dacă dumneavoastră slăviţi cu atâta însuflețire faptele săvârșite 
de regi şi vi se par frumoase, nu mă îndoiesc deloc că cele săvârşite de oamenii de rând ca noi au să vă 
placă şi mai mult şi vor fi lăudate îşi mai vârtos de voi, dacă aceste fapte întrec sau se aseamănă măcar cu 
faptele regești; iată de ce mi-am pus în gând să vă istorisesc acum fapta măreaţă a unor tineri care erau 
buni prieteni. 

Pe vremea când Octavian, căruia încă nu-i zicea August, cârmuia imperiul roman dimpreună cu alți 
doi triumviri, trăia la Roma un nobil, Publius Quintius Fulvius, care avea un băiat pe nume Titus Quintius 
Fulvius, şi cum băiatul era înzestrat cu o minte strălucită, părintele său îl trimise la Atena să înveţe 
filozofia şi îl dădu în grija unui nobil, pe nume Cremente, care îi era vechi prieten. Nobilul îl găzdui pe 
Titus în propria lui casă, alături de un fecior de-al lui, Gisippo, după nume, şi îi trimise pe amândoi la 
şcoala unui filozof pe care îl chema Aristip. Tinerii, trăind tot împreună şi semănând la fire ca două 
picături de apă, ajunseră cu vremea să se aibă între ei ca fraţii și aşa de strâns se împrieteniră, încât pe urmă 
numai moartea mai fu în stare să-i despartă. Nici unul dintre ei nu-și afla linişte şi pace decât când se afla 
cu celălalt. Amândoi îşi începuseră studiile deodată şi fiecare dintre ei, fiind înzestrat c-o minte luminată, 
urca cu acelaşi pas şi cu aceeaşi vrednicie culmile înalte ale filozofiei; într-acest chip băieţii trăiră trei ani 
încheiați, spre bucuria lui Cremente, care îi iubea pe amândoi ca pe copiii lui. Dar, după aceşti trei ani, 
precum se întâmplă îndeobște cu cele pământeşti, Cremente, care era bătrân, se petrecu din viaţă, lucru ce-i 
amări pe ambii tineri deopotrivă, astfel încât nici rudele, nici prietenii bătrânului nu mai ştiau pe care din 
doi să-l mângâie mai mult. La vreo câteva luni după întâmplarea aceasta prietenii şi rubedeniile lui Gisippo, 
dimpreună cu Titus, începură să-l îndemne la însurătoare şi-i şi găsiră o tânără de toată frumuseţea, copila 
unor oameni de neam, tot din Atena, pe care o chema Sofronia şi care să tot fi avut ca la vreo cincisprezece 
ani. Or, într-o bună zi, apropiindu-se sorocul nunţii, Gisippo îl rugă pe Titus să meargă dimpreună cu el s-o 
vadă pe mireasă, căci n-o văzuse încă. Ajunşi la dânsa acasă, după ce se aşezară jos toți trei, cu fata la 
mijloc, Titus, ca unul ce vroia să prețuiască frumuseţea miresei prietenului său, se apucă să o privească cu 
multă luare-aminte şi fermecat de gingășia și farmecele ei, în timp ce-n sinea lui o lăuda cu prisosință din 
cap până-n picioare, se îndrăgosti - fără s-arate însă - cu atâta patimă de dânsa, cum nu s-a mai îndrăgostit 
nicicând vreun tânăr de-o femeie. Pe urmă, după ce şezură cu fata o bucată de vreme, își luară rămas bun și 
se întoarseră acasă. Acolo, Titus, singur în odăița lui, începu să se gândească la iubită, aprinzându-se din ce 
în ce mai tare pe măsură ce stăruia în gândurile acestea. lar când își dete seama că e îndrăgostit, după ce 
oftă din greu și de nenumărate ori, își zise în sinea lui: „Sărmane Titus, vai de tine și vai de viața ta! Cui 
i-ai găsit să-ți dărui inima şi iubirea şi către ce nădăjduieşti? Oare nu știi că pentru felul în care s-a purtat 
cu tine Cremente și ai săi şi pentru marea prietenie care te leagă de Gisippo ce-i logodit cu fata aceasta, 
s-ar cuveni s-o preacinstești și s-o iubeşti ca pe-o soră? Unde te laşi târât de dragostea-ţi înşelătoare şi de 
nădejdile-ţi viclene? Deschide bine ochii minţii şi recunoaşte-te pe tine: trezeşte-ți judecata, frânează-ți 
poftele trupeşti, astâmpără-ţi dorinţele necuviincioase şi-ţi înalță gândirea cât mai sus; înfrânge-ți încă de 
pe acum poftele tale dezmăţate şi învinge-te pe tine însuţi până mai este vreme. Nu se cuvine să râvnești la 
fata asta: nu-i cinstit. Şi chiar dacă ai fi sigur (deşi de bună seamă nu eşti) c-ai izbuti s-ajungi la ceea ce 
dorești, şi atuncea ar trebui să te oprești la vreme, dacă ai sta să te gândești la datoria ta şi la ce-ţi cere 
prietenia. Aşadar, spune: ce-ai să faci? Ai să-ți înăbuşi dragostea, de vrei să faci ce se cuvine şi ce-i de 
datorinţa ta”. 

Pe urmă însă, aducându-şi aminte de Sofronia, se răzgândea şi, blestemând tot ce spusese, zicea: 
„Legile dragostei sunt mult mai tari ca celelalte; ele-s în stare să zdrobească şi legile dumnezeieşti, necum 
pe ale prieteniei. De câte ori nu s-a întâmplat ca tatăl să-şi iubească fiica, fratele să-şi iubească sora şi 


rai ra 


aştera feciorul? Acestea sunt nelegiuiri cu mult mai mari decât ar fi să îndrăgeşti de pildă pe nevas 
prietenului tău, lucru întâmplat de mii de ori. Pe lângă acestea eu sunt tânăr și tinereţea, de când lumea, e 
subjugată de iubire. De aceea ce-i pe placul ei cată să fie şi pe-al meu. ie bătrânii seama de cinste şi 
virtute; eu nu pot ţine seama decât de legile iubirii. Frumuseţea Sofroniei e vrednică de dragostea oricui; şi 
dacă eu, care sunt tânăr, o îndrăgesc, nu poate nimeni să mă învinovăţească. Eu n-o iubesc anume pentru că 


ea e a lui Gisippo; mi-ar fi la fel de dragă a oricui ar fi să fie. Vina e toată a sorții care i-a dat-o tocmai lui, 
adică prietenului meu, în loc s-o deie altcuiva; şi dacă fata se cuvine să fie îndrăgită (şi se cuvine a fi, pe 
drept cuvânt, căci e frumoasă), Gisippo, aflând că eu sunt cel care o iubesc, ar trebui să fie mai mulțumit 
decât dacă ar iubi-o un altul”. Și de la cugetările astea, bătându-și joc de sine însuşi, trecu apoi la altele, 
potrivnice celor dintâi şi tot aşa, mutându-şi mintea de la un gând la altul și iarăşi înapoi, îşi irosi nu numai 
ziua cu pricina şi noaptea ei, dar încă multe alte zile, silit să zacă în pat din cauza slăbiciunii, căci îşi 
pierduse somnul şi pofta de mâncare. 

Gisippo, care îl tot vedea îngândurat de câtva timp şi pe deasupra şi bolnav, era nespus de amărât şi, 
stând mereu în preajma lui, se străduia în fel şi chip să-l mângâie şi adeseori îl întreba stăruitor de pricina 
atâtor gânduri şi-a bolii care îl macină. Dar, fiindcă în mai multe rânduri Titus îi înșirase verzi și uscate 
drept răspuns, lucru de care celălalt își dete curând seama, văzându-se silit să spuie adevărul, în cele de pe 
urmă, cu lacrimi şi suspine, îi spuse după cum urmează: 

— Gisippo, dacă zeii s-ar învoi la treaba asta, eu unu-aş fi mai bucuros să mor decât să mai îndur o 
viață ca aceasta, de stau şi mă gândesc că soarta mi-a dăruit prilejul să-mi pun virtutea la încercare şi eu, 
spre marea mea ruşine, mă văd înfrânt de la început; mi-aştept însă pe drept cuvânt răsplata ce îmi se 
cuvine, adică moartea, ce-mi va fi de mii de ori mai dragă decât o viaţă chinuită de gândul josniciei mele, 
pe care - fiindcă ţie nu pot şi nici nu trebuie să-ți tăinuiesc nimic - ţi-o voi mărturisi, nu fără să roşesc până 
în albul ochilor. 

Şi luând-o de la capăt, îi povesti de-a fir-a-păr pricina gândurilor lui, lupta ce se dădea în el între 
aceste gânduri şi cărora din ele le revenea izbânda, spunându-i că se prăpădeşte de dragă ce-i era Sofronia 
şi că, ştiind bine ce păcat înfăptuia printr-asta, ca să se pedepsească singur, se hotărâse, a muri şi că 
nădăjduia curând să-şi vadă voia împlinită. Gisippo, auzind ce spune şi văzându-i lacrimile, rămase o 
vreme îngândurat, ca unul ce era şi el îndrăgostit de fată şi de farmecele ei, deşi iubirea lui era mai potolită 
decât a prietenului său; până la urmă însă, fără a mai sta pe gânduri, îşi zise în sinea lui că viaţa prietenului 
său trebuia să-i fie mult mai dragă decât Sofronia şi de aceea, îndemnat de lacrimile lui, se apucă şi el să 
plângă şi-i zise: 

— Titus, dacă n-ai avea nevoie de mângâiere, te-aş dojeni că ţi-ai uitat de prietenia noastră, ţinându-ţi 
patima ascunsă atâta amar de vreme; chiar dacă socoteai că dragostea nu ţi-e cinstită, n-ar fi trebuit să mi-o 
ascunzi, căci unui prieten se cuvine să-i spui orice, rele sau bune, pentru că el, dacă ţi-e prieten cu adevărat, 
de cele bune se bucură cu tine, iar de cele rele încearcă să te scape; dar să lăsăm dojana de-o parte şi să ne 
întoarcem la lucruri mai folositoare. Eu nu mă mir că-mi îndrăgești cu patimă logodnica, ci dimpotrivă, 
ştiind-o pe ea aşa frumoasă și ştiind ce suflet mare şi nobil zace în tine, suflet cu atât mai potrivit cu 
dragostea, cu cât mai plină de însuşiri frumoase este aleasa lui, m-aş fi mirat să n-o iubeşti. Dar, dacă nu 
greşeşti iubind-o, greşești cu atât mai vârtos (deşi nu vrei s-arăţi) când pui vina pe soarta care mi-a 
hărăzit-o mie, gândindu-te c-ai fi putut s-o îndrăgești fără păcat, dacă ar fi fost a altuia; ci dacă ai fi înțelept, 
precum erai odinioară, ţi-ai da fără îndoială seama că tocmai dimpotrivă ar trebui să-i mulțumești sorții, 
fiindcă mi-a hărăzit-o mie şi nu altuia. Oricare altul în locul meu, oricât de curată ți-ar fi fost iubirea, ar fi 
dorit-o pe Sofronia mai degrabă pentru el decât pentru tine, lucru de care nu trebuie să te temi când este 
vorba despre mine, dacă mă socoteşti cu adevărat prietenul tău, aşa cum sunt şi voi rămâne; şi asta tocmai 
fiindcă eu, de câtă vreme suntem prieteni, am împărțit întotdeauna tot ce-am avut cu tine. lată de ce şi 
de-astă dată, dac-ar fi fost ca lucrurile s-ajungă prea departe şi să nu fie altă cale, aş fi făcut ca în trecut; dar, 
fiindcă n-au ajuns şi fiindcă pot face astfel ca ea să fie a ta, voi face-o negreşit; căci altfel nu ştiu, zău, cum 

putea să spui că ţii la prietenia mea, dacă n-aş fi în stare să-ţi împlinesc dorința, mai cu seamă când ea 
cinstită şi poate fi împlinită. E adevărat că Sofronia e logodnica mea, că o iubesc şi că aşteptam cu mare 
bucurie nunta; dar, fiindcă tu, ca unul ce eşti mai vrednic decât mine:, râvneşti cu mult mai multă ardoare 
făptura ei prețioasă, fii sigur c-are să păşească la mine în odaie nu ca soţia mea., ci ca a ta. De aceea alungă 
întristarea şi gândurile negre, recheamă-ţi sănătatea şi voioşia din trecut şi de acu înainte aşteaptă bucuros 


răsplata dragostei, de care ești mult mai vrednic decât mine. 

La cuvintele lui Gisippo, Titus simţea deopotrivă şi bucurie şi ruşine; nădejdile amăgitoare cu care îl 
legăna Gisippo îl bucurau, dar datoria şi dreapta judecată îl făceau să roşească, făcându-l să priceapă că ar 
fi fost cu atât ouai josnic din parte-i să-i primească darul, cu cât mărinimia lui se dovedea mai mare. Drept 
aceea, fără a se opri din plâns, îi răspunse vorbind cu mare greutate: 

— Gisippo, dărnicia şi prietenia ta adevărată îmi arată limpede cum se cuvine să mă port. Ferească zeii 
să primesc din parte-ţi pe Sofronia, pe care ei ți-au hărăzit-o că unuia ce eşti mai vrednic decât mine. Dacă 
ei ar fi socotit că trebuia să fie a mea, nici tu, nici nimeni altul nu s-ar fi cuvenit să creadă că ti-ar fi dat-o 
ție. Bucură-te dar de alegerea făcută, de darul şi hotărârea lor înţeleaptă şi lasă-mă pe mine cu lacrimile 
mele, pe care tot ei mi le-au dat, pentru că nu sunt vrednic de atâta fericire; ori voi putea să le înfrâng, spre 
bucuria ta, ori mă vor frânge ele şi voi scăpa de chinuri. 

Gisippo îi răspunse: 

— Titus, de-mi este îngăduit în numele prieteniei care ne leagă pe amândoi să te silesc a-mi face voia 
fără de nicio împotrivire din parte-ţi, ăsta e prilejul de care mă voi folosi; iar dacă tu n-ai să te îndupleci de 
bună voie să m-asculţi, voi face totuşi ca Sofronia să fie a ta cu sila şi cu puierea ce se cade s-o foloseşti 
când este vorba de binele unui prieten. Eu ştiu cât sunt de mări puterile iubirii şi ştiu că nu o dată, ci de 
nenumărate ori i-au dus pe îndrăgostiţii la moarte; tu eşti aşa de aproape de ea, încât nu mai poţi da înapoi 
şi nu-ți mai poţi înfrânge plânsul; dac-ai urma într-acest chip, te-ai prăpădi cu zile şi eu de bună seamă că 
ți-aş călca pe urme. Deci, chiar de nu te-aş îndrăgi din alte pricini, viața ta mi-e dragă, căci prin ea îmi 
prelungesc eu însumi viața. Sofronia are să fie a ta, pentru că n-ai găsi uşor alta să-ţi placă atât de mult, iar 
eu, căutând iubirea aiurea, voi izbuti într-acest chip să fac doi fericiți deodată. Poate n-aş fi atât de darnic, 
dacă n-aş şti că prietenii sunt mult mai rari şi mult mai greu de aflat decât nevestele; dar, fiindcă ştiu c-am 
să-mi găsesc mult mai uşor altă nevastă decât alt prieten, vreau mai bine (nu zic s-o pierd pe ea, căci 
dându-ţi-o n-o pierd, ci doar o dărui unuia mai vrednic decât anine) s-o dau în grija altuia decât să pierd un 
prieten. lată de ce te rog, dacă ruga mea mai are trecere la tine, să-ţi biruieşti durerea, spre mângâierea ta 
şi-a mea, şi, însufleţit de noi nădejdi, să te găteşti de bucuria pe care dragostea-ți fierbinte râvneşte s-o 
primească din partea fiinţei mult iubite. 

Titus, deși se rușina să se învoiască la aceasta şi să se însoare cu Sofronia, drept care sta neînduplecat, 
cu sufletul împărțit între iubire pe de-o parte şi îndemnurile lui Gisippo care-i dau glas pe de-alta, într-un 
târziu grăi: 

— Gisippo, n-aş putea să spun dacă făcând ceea ce-mi ceri şi-mi spui că-ţi face bucurie ascult de mine 
sau de tine; dar, fiindcă dărnicia ta întrece cu puterea ei întemeiata mea ruşine, voi face aşa precum mă rogi. 
Vreau să fii sigur însă că ştiu şi n-am să uit niciodată că dimpreună cu femeia iubită îmi dăruieşti şi viaţa. 
De-i cu putință, facă zeii să-ți pot vădi şi eu odată, spre binele şi cinstea ta, cât sunt de bucuros de felu-n 
care te-ai purtat, tu, care te-arăți mai milostiv față de mine decât m-arăt eu însumi. 

La care celălalt răspunse: 

— Titus, de vrem să izbutim, eu cred c-ar fi cu cale să facem după cum urmează: pre câte ştii, 
Sofronia, după îndelungi consfătuiri între ai ei şi-ai mei, îmi este acum logodnică şi drept aceea, de le-aș 
spune că n-o mai vreau, s-ar naște un tărăboi cumplit şi-aş mânia din cale-afară atât pe-ai ei, cât şi pe-ai 
mei. Nu mi-ar păsa de treaba asta, dacă în acest chip ea ar putea să fie a ta; mă tem însă ca nu cumva, 
făcând astfel, rudele ei s-o deie în grabă după altul şi astfel tu să pierzi ceea ce eu n-am dobândit. De aceea, 
dacă te învoieşti, cred c-ar fi bine să urmez aşa precum am început, s-o aduc la mine acasă adică şi să mă 

sor cu ea, că după aceea noi vom şti să facem astfel încât tu să te culci cu ea pe ascuns ca şi cum ar 
propria ta soţie. Apoi, la vremea potrivită, ne vom da fapta în vileag şi, dacă o să le placă, bine, iar dacă nu, 
atâta rău; treaba va fi făptuită şi, neavând cum s-o mai dreagă, vor fi siliți să se învoiască. 

Lui Titus îi plăcu povaţa lui Gisippo, drept care acesta, cât ce Titus se înzdrăveni şi se învioră, îşi 
aduse mireasa acasă ca să-şi sărbătorească nunta; şi după ce sfârşi ospăţul, când se înnoptă, femeile o 


aşezară pe mireasă în patul lui Gisippo şi apoi plecară din odaie. Odaia lui Titus era alături de odaia lui 
Gisippo şi între ele se afla o ușă; drept aceea Gisippo, care se afla înăuntru și care încă dinainte stinsese 
lumânările, trecu încetişor în cealaltă odaie şi-i spuse prietenului său să meargă să se culce cu nevasta lui. 
Titus, văzând ce face, fu copleşit de ruşine şi de căinţă şi nu mai vru să meargă; dar Gisippo, care nu-l 
îndemnase numai din gură, ci din tot sufletul, după ce se sfădiră o vreme, îl înduplecă totuşi să meargă. 
După ce intră în pat, Titus cuprinse faţa în braţe și mai din joacă, mai din glumă o întrebă în şoaptă dacă 
vroia să fie nevasta lui. Fata, crezând că e Gisippo, răspunse că da, drept care Titus îi puse în deget un inel 
de toată frumuseţea, zicându-i: 

— Eu aşijderea doresc să fiu bărbatul tău. 

După care, săvârşită fiind căsătoria, Titus se desfată îndelung şi în multe rânduri cu copila, fără ca ea 
sau ceilalți să-şi deie seama că se culca cu altul în locul lui Gisippo. 

Acu, pe când căsătoria Sofroniei cu Titus mergea înainte într-acest chip, se întâmplă să moară 
părintele lui Titus, Publius Quintius Fulvius, drept care acesta fu rugat de către ai lui, printr-o scrisoare, să 
se întoarcă de îndată la Roma ca să vadă de treburile casei. Titus hotărî dimpreună cu prietenul său să plece 
ŞI s-o ia şi pe Sofronia cu ei, ceea ce nu puteau să facă decât spunându-i fetei cum stau lucrurile. De aceea, 
într-o bună zi o chemară în odaia lor şi-i spuseră toată povestea, după care Titus o lămuri cum se 
întâmplase de se culcaseră împreună. Sofronia, după ce-i privi cu oarecare ciudă, se apucă să plângă cu 
hohote şi să se vaite de înşelăciunea lui Gisippo. Apoi, până ce n-apucară să afle şi ceilalți din casă toată 
istoria asta, se duse acasă la părinți şi le istorisi şi lor înşelăciunea pătimită de ea, dar şi de ei, din partea lui 
Gisippo, spunându-le de asemenea că nu era nevasta lui, cum credeau ei, ci a lui Titus. Părintele Sofroniei 
se necăji amarnic când auzi una ca asta şi se plânse dimpreună cu toţi ai lui rubedeniilor lui Gisippo de cele 
întâmplate, făcând un tărăboi cumplit, de pe urma căruia se iscară între cele două familii nenumărate vorbe 
şi certuri nesfârșite. Gisippo era ponegrit şi de-ai lui şi de-ai Sofroniei: toți îl urau şi-l socoteau vrednic nu 
numai de dojană, dar chiar şi de-o pedeapsă aspră. El însă susținea că fapta lui era cinstită şi că rubedeniile 
Sofroniei ar fi trebuit să-i fie recunoscătoare pentru că o măritase cu un tânăr mai vrednic decât el. Titus pe 
de altă parte, care vedea şi auzea tot ce se întâmplă, era şi el mâhnit; dar știind că grecii au obiceiul să tune 
şi să fulgere cu ameninţări atâta vreme cât n-are cine le răspunde, iar după aceea se îmblânzesc pe loc ca 
mieluşeii și încep să tremure de frică, se socoti că-i vremea să-i potolească cu un răspuns; și având el suflet 
de roman şi înţelepciune de atenian, adună cu multă dibăcie rubedeniile lui Gisippo, li se înfățişă şi le vorbi 
precum urmează: 

— Mulţi filozofi îşi închipuie că cele săvârşite de muritori sunt hotărâte și prevăzute dinainte de către 
zei şi de aceea sunt unii care cred că cele ce se întâmplă sau se vor întâmpla sunt toate de neînlăturat, deşi 
pe de altă parte alții susțin că numai cele ce-au fost înfăptuite sunt lucruri de neînlăturat. Acu, dacă 
cercetăm mai bine şi cu băgare de seamă părerile acestea, ne dăm seama învederat c-a ocări un lucru pe 
oare nu-l vei mai desface înseamnă a vrea să te arăţi mai înțelept chiar decât zeii, care hotărăsc asupra 
noastră și ne ocârmuiesc de sus cu straşnică dreptate şi fără a da greş niciodată. De aceea e lesne de înţeles 
cât de prostească e îngâmfarea de a-i ponegri şi cât de mare cuvine-se a fi pedeapsa acelora care cutează să 
facă una ca aceasta. Or dumneavoastră toți, după credinţa mea, vă numărați printre aceştia de care 
aminteam, dacă e adevărat ce aud c-ați spus şi spuneţi încă - mânioși cum sunteţi că Sofronia este nevasta 

ea, când voi i-o dăduserăţi lui Gisippo - fără să ţineţi seama că ab eterno” a fost scris ca ea să nu fie 
lui, ci a mea, precum se adevereșşte azi din cele întâmplate. Dar, fiindcă mulţi găsesc că-i foarte greu să 
înţelegi ceva când este vorba despre cele pe care zeii ni le rânduiesc în taină, presupunând că ei nu se 
amestecă în treburile noastre, am să mă întorc la oameni și-am să vorbesc despre ei şi gândurile lor; făcând 
aceasta însă, mă văd silit să vă vorbesc de două lucruri despre care n-am obiceiul să vorbesc şi anume: în 
primul rând să mă slăvesc pe mine şi în al doilea rând să-i ponegresc pe ceilalți. Dar, fiindcă n-am de gând 
să mă abat de la adevăr, fie că-i vorba despre mine, fie că-i vorba despre alţii, şi fiindcă împrejurarea îmi 
cere să vorbesc, voi face-o. Voi, cu văicărelile voastre, pornite mai degrabă din furie decât din judecată, îl 
învinovățiți, îl ocărâți şi-l blestemaţi cu vorbe grele pe Gisippo, fiindcă mi-a dat-o de nevastă, cu judecata 
lui, pe cea pe care voi, cu a voastră, i-o hărăziserăţi lui. Eu, tocmai dimpotrivă, socot că fapta lui Gisippo e 
vrednică de toată lauda din două pricini şi anume: întâi şi întâi fiindcă a făcut ce se cuvine a face un prieten 
şi apoi pentru că fapta lui s-a dovedit mai înțeleaptă decât a fost a voastră. N-am timp să vă arăt acum ce se 
cuvine să facă un prieten pentru altul în virtutea legilor sfinte ale prieteniei; sunt bucuros c-am izbutit să vă 
amintesc de ele şi nu adaug decât atât că legăturile pe care le strânge prietenia sunt mult mai tari decât 
acelea de rubedenie sau de sânge, căci pe prieteni i-alegem noi, pe când cu rudele ne naştem. De aceea nu e 
de mirare dacă Gisippo a dat dovadă că ține mult mai mult la viața mea - fiindcă-i sunt prieten şi astfel mă 
şi socotesc - decât la bunăvoința dumneavoastră. Să ne întoarcem însă la cea de-a doua pricină, asupra 
căreia se cade să stărui mai cu osebire, ca să vă fac să înţelegeţi că el a fost mai înţelept ca voi în cele ce-a 
făcut, dat fiind că voi nu înţelegeţi nimic din vrerea zeilor şi nu cunoaşteţi mai nimic din câte aduce 
prietenia. Spun dar că voi, cu înţelepciunea, cu sfatul şi credinţa voastră, i-aţi dat-o pe Sofronia unui tânăr 
filozof, adică lua Gisippo; Gisippo a dat-o şi el tot unui tânăr filozof, voi, după judecata voastră, ați dat-o 
unui atenian, iar el unui roman; voi unui tânăr nobil, el altui tânăr şi mai nobil; voi unui tânăr înstărit, el 
unui mare bogătaş; voi unui tânăr care, nu doar că n-o iubea, dar nici n-o cunoștea ca lumea, pe când 
Gisippo în schimb i-a dat-o unui tânăr care o iubea mai mult decât își iubea viaţa. ȘI, ca să fiți încredințați 
că cele câte spun sunt drepte şi că Gisippo e mai vrednic de laudă decât voi, să ne oprim niţel asupra celor 
spuse şi să le cercetăm pe fiecare în parte. Că sunt şi eu ca şi Gisippo un tânăr filozof v-o dovedesc studiile 
mele şi înfăţişarea mea, fără a mai fi nevoie de alte mărturii. Amândoi avem aceeaşi vârstă şi am urcat cu 
acelaşi pas treptele învăţăturii. E adevărat că el e atenian, iar eu roman. Dar dacă-i vorba despre faima 
cetăților în care am văzut lumina zilei, voi spune că cetatea mea e liberă, pe când a lui e o cetate tributară; 
cetatea mea este stăpână peste întreaga lume, pe când a lui este supusă tocmai cetății mele; a mea e leagăn 
de imperiu şi e vestită în toată lumea prin faptele-i de arme şi cărturarii ei, pe când a lui nu străluceşte 
decât prin cărturari. Şi apoi, pe lângă asta, deşi aicea, pentru voi, eu nu sunt altceva decât un biet şcolar, cu 
toate acestea, zic, nu m-am născut din pleava poporului roman. La Roma, atât casele mele, cât şi aşezările 
obşteşti sunt pline de statui străvechi care înfăţişează pe înaintaşii mei şi în cronicile noastre sunt pomenite 
la tot pasul izbânzile pe care Quinţii le-au dobândit în Capitoliu. Renumele familiei noastre n-a putrezit de 
bătrâneţe, ci-i mai înfloritor astăzi ca niciodată înainte. Despre bogăţiile mele mi-e şi rușine să vorbesc, 
căci nu pot nicio clipă să uit că sărăcia răbdată cu cinste e moştenirea cea mai de preț și cea mai sfântă a 
nobililor romani; dar, fiindcă plebea îndeobște nu-i de părerea asta și fiindcă ea nu prețuiește decât 
comorile lumești, am să vă spun că sunt bogat nu fiindcă aș fi râvnit la bani și avuţii, ci numai fiindcă 
soarta mi s-a vădit prielnică. Știu cât de mult aţi vrut şi cât de drag v-a fost s-aveţi aicea, la Atena, o rudă în 
Gisippo; dar nu văd pentru ce nu v-ar fi tot atât de drag s-aveţi şi în mine o rudă, la Roma, mai ales dacă 
veți ține seama că veţi găsi în mine, acolo, o gazdă minunată şi un protector puternic, de mare ajutor şi care, 
atât în treburile voastre, cât şi în cele obşteşti, se va grăbi întotdeauna să vie în ajutorul vostru. Cine ar 
putea deci dând deoparte orice pornire pătimașă şi judecând pe drept - să laude hotărârea voastră mai mult 
decât pe-a lui Gisippo? De bună seamă nimeni. Sofronia e bine măritată cu Titus Quintius Fulvius, tânăr de 


eam, bogat şi nobil cetățean al Romei, care mai este pe deasupra şi prieten cu Gisippo; iată de ce ace 
care cârteşte sau se plânge de cele întâmplate greşește, fără a şti nici el măcar ce face. Vor fi poate şi 
dintr-aceia care vor spune că Sofronia se plânge nu de faptul că e nevasta lui Titus, ci de felul în care a 
ajuns să-i fie nevastă, pe ascuns şi pe furate adică, fără să ştie nimeni nimic de toate acestea, nici prietenii, 
nici rudele. Împrejurarea nu e nouă și n-are în ea nimic ciudat. Dacă ne minunăm de asta, ce-am mai putea 
să spunem oare despre fetele ce şi-au ales bărbaţii împotriva voinţei alor lor? Sau despre acelea ce-au fugit 
cu ei şi-au fost întâi ibovnice şi abia apoi soții? Sau despre acelea ce şi-au dat căsătoria în vileag de abia la 
nouă luni, prin nașteri, nu prin grai, silindu-i pe ai lor să se învoiască de nevoie? Nimic din toate acestea nu 
i s-au întâmplat Sofroniei; dimpotrivă; ea a fost dată de către Gisippo lui Titus drept soție cu bună 
rânduială, în chip cinstit şi-n mare taină. Se vor afla alţii să spună c-a măritat-o unul ce n-avea precădere. 
Acestea sunt văicăreli prosteşti, fără temei şi vrednice de slăbiciunea femeiască. Nu-i pentru prima oară că 
soarta folosește căi noi şi noi unelte pentru a-și atinge țelul. Ce-mi pasă mie dacă acela ce mă slujeşte la 
nevoie - aşa precum îl taie capul, pe ascuns sau pe văzute - nu-i filozof, ci un biet cârpaci? Dacă a făcut o 
treabă bună, nu-mi pasă, fie cine o fi, eu unul îi mulţumesc. Dar dacă în schimb nu s-a vădit dibaci în ceea 
ce-a făcut, de altă dată mă feresc să-i mai încredinţez vreo treabă. Dacă Gisippo a măritat-o bine pe 
Sofronia, socot că-i o prostie cu totul de prisos să vii şi să te plângi acum de felul în care a măritat-o. Dacă 
n-aveţi încredere în el, feriți-vă ca altă dată să nu mai facă ce-a făcut şi de astă dată mulțumiţi-i. Trebuie să 
ştiţi totuși că eu n-am încercat nici prin momeli şi nici prin vicleşuguri să întinez cinstea și faima sângelui 
vostru prin Sofronia. Chiar dacă am luat-o de nevastă pe ascuns, nu i-am răpit ca furul fecioria și nici n-am 
vrut s-o necinstesc ca un vrăjmaş ce nu primește a se înrudi cu voi, şi am luat-o, îndrăgostit fiind cu patimă 
de dânsa şi de meritele ei, ştiind bine că dacă ar fi fost s-o cer cu tot tipicul - de teama c-am s-o duc la 
Roma - nu mi-aţi fi dat-o niciodată, căci prea vă este dragă că să vă despărțiți de dânsa. Am luat-o deci pe 
ascuns şi l-am îndemnat pe Gisippo să se învoiască în numele meu la cununia aceasta pe care el nu şi-o 
dorea. Pe urmă însă, deşi fata îmi era nespus de dragă, i-am căutat îmbrăţişările ca soţ, nu ca ibovnic şi nu 
m-am apropiat de ea, precum v-o poate mărturisi ea însăşi, decât după ce-am întrebat-o dacă mă vrea de soţ, 
la care ea mi-a răspuns „da”, şi după ce i-am pus în deget inelul cununiei. De aceea, dacă i se pare cumva 
că am înşelat-o, nu eu sunt vinovatul, ci ea, care a uitat să mă întrebe cine sunt. lată dar care-i răul, care-i 
păcatul şi greşeala pe care am săvârşit-o Gisippo ca prieten şi eu ca îndrăgostit, păcat şi rău prin care 
Sofronia a fost dată pe ascuns lui Titus Quintius şi pentru atâta lucru voi tăbărâți asupra lui, îl ocărâți și îi 
întindeți capcane la tot pasul. Ce-aţi putea face oare mai mult decât atât, dacă ar fi dat-o unui om de rând, 
unui nemernic sau unui sclav de-al vostru? Ce temniță, ce lanţuri, ce chinuri v-ar părea că-s vrednice de 
fapta lui? Dar să lăsăm deoparte acestea. lată, a venit şi clipa - la care nu mă aşteptam aşa curând, 
mărturisesc - ca tatăl meu să moară şi eu să fiu silit să mă reîntorc la Roma; de aceea, vrând s-o iau cu 
mine pe Sofronia, v-am spus întregul adevăr, pe care poate altminteri vi l-aş fi ascuns; acu, de sunteți 
oameni cu scaun la cap şi judecată, veţi trece uşor peste plecarea ei de aici, căci de-aş fi vrut să vă înşel sau 
să vă fac de ocară, puteam să plec de unul singur şi să v-o las batjocorită; ferească zeii însă ca într-un suflet 
de roman să încapă atâta josnicie. Sofronia este a mea atât prin voia zeilor şi prin puterea legilor, cât şi prin 
marea înțelepciune a prietenului meu Gisippo şi prin destoinicia mea, lucru pe care voi - ținându-vă mai 
înţelepţi decât toți ceilalți muritori şi chiar și decât zeii - îl osândiți dobitoceşte în două chipuri care îmi 
sunt la fel de neplăcute. În primul rând luându-mi nevasta, asupra căreia nu mai aveţi nici un drept fără de 
încuviințarea mea, şi în al doilea rând purtându-vă cu bietul Gisippo - căruia îi sunteți pe cuvânt îndatorați 
- cum te porţi cu un duşman. Nu vreau să stărui însă asupra acestui lucru şi nici să vă arăt cât de prosteşte 
vă purtaţi, ci socotindu-vă drept prieteni vin şi vă sfătuiesc să lăsaţi deoparte ura şi supărarea voastră şi 
să-mi înapoiaţi nevasta, astfel încât să pot pleca cu inima împăcată şi să mă socotesc de-a pururea al vostru, 
ca rudă şi ca prieten. Fiţi însă încredinţați că dacă aveţi de gând să vă purtaţi altminteri, fie că vreţi sau nu 
vreţi să încuviinţaţi ce s-a făcut, eu am să-l iau cu mine la Roma pe Gisippo şi, o dată ajuns acolo, o voi 
avea şi pe aceea care-i a mea de drept, cu toată împotrivirea voastră; iar de acolo, jurându-vă război pe 

iaţă, am să vă fac să înţelegeţi, pe pielea voastră chiar, de ce-i în stare un roman cuprins de ciudă 
mânie. 

După ce le vorbi astfel, Titus, cu faţa încruntată se ridică în picioare, îl luă de mână pe Gisippo şi, fără 
să-i mai pese de cei care se aflau în templu, ieşi amenințând din cap. Cei ce rămaseră înăuntru, în parte 
atrași de gândul de-a se înrudi cu Titus şi de-a avea în el un prieten, în parte îngroziți de ultimele lui 


cuvinte, se sfătuiră între ei c-ar fi mai bine, totuşi, să aibă o rudă în Titus - de vreme ce Gisippo se învoise 
la aceasta - decât să-l piardă pe Gisippo, făcându-şi în același timp din Titus un dușman. Se luară deci pe 
urma lui şi-i spuseră că se învoiesc s-o ieie pe Sofronia şi-ar fi prea bucuroşi să aibă în el o rudă şi în 
Gisippo un prieten bun; drept care, după ce dintâi se veseliră împreună ca nişte rude adevărate, la urmă îşi 
luară rămas bun şi-o înapoiară pe Sofronia. Fata, înţeleaptă cum era, silită fiind de împrejurări, îi dărui lui 
Titus iubirea ce-o nutrise în trecut pentru Gisippo şi plecă dimpreună cu el la Roma, unde fu primită cu 
mare cinste de către ai lui. 

Nu după multă vreme Gisippo, care rămăsese la Atena şi care îndura acolo disprețul tuturor, din 
pricina unor zavistii ce se iscaseră în oraş, fu izgonit de toţi ai lui şi, așa sărac şi necăjit cum se afla a fi, fu 
osândit la surghiun veşnic. Aflându-se într-această stare şi, din sărac ce era, ajuns de-a dreptul cerşetor, 
Gisippo se trudi, sărmanul, să ajungă pân' la Roma şi să încerce dacă Titus își amintea de el. Şi după ce 
ajunse acolo, aflând că e în viață, că-i îndrăgit de toţi şi că la el acasă domneşte bunăstarea, se puse în fața 
porții, lui şi prinse a-l aştepta, nădăjduind că Titus avea să-l recunoască, căci el n-avea îndrăzneala, în halul 
în care se afla, să-şi agrăiască prietenul. Însă, deşi se strădui să facă astfel încât să-l vază, Titus trecu pe 
lângă el fără să-l recunoască. Gisippo îşi închipui atunci că se preface a nu-l cunoaşte şi că-l disprețuiește, 
drept care, amintindu-și de cele câte săvârşise de dragul lui odinioară, plecă mânios şi înciudat, cu 
deznădejdea în suflet. Cum într-acestea se înnoptase, flămând și fără nici un ban, dorindu-și moartea mai 
presus decât orice pe lume, Gisippo, bietul, nemaiştiind nici el unde să meargă, ajunse pe un maidan 
sălbatic şi pustiu, unde zărind un fel de groapă se adăposti în ea, ca să-și petreacă noaptea acolo; şi după ce 
se întinse, aşa în zdrenţe cum era, pe Jos, învins de atâtea lacrimi, până la urmă adormi. Către dimineaţă doi 
hoţi, care peste noapte fuseseră la jefuit, se ascunseră cu prada lor tocmai în groapa aceea şi, ajungând la 
încăierare, unul din ei - pesemne mai zdravăn decât celălalt - îşi omori tovarășul şi apoi o luă la sănătoasa. 
Lui Gisippo, care auzise şi văzuse tot, i se păru că află prin întâmplarea aceasta o cale spre moartea mult 
râvnită, fără să fie nevoit să-şi curme singur viaţa; de aceea nu plecă din groapă până ce nu se arătară 
ostaşii stăpânirii, care auziseră de omor şi care, înfuriaţi, îl luară pe Gisippo şi-l duseră legat în faţa 
judecății. Acolo, cercetat fiind, mărturisi că el îl omorâse pe tâlhar şi că pe urmă n-avusese răgaz să fugă de 
acolo. Văzând așa pretorul, Marcus Varro după nume, îl osândi la moarte pe cruce, după obiceiul vremii. 

Acu, tocmai în ziua ceea, ce întâmplă ca Titus să vie la pretură şi, dând cu ochii de osândit şi aflând şi 
pricina osândei, îl recunoscu îndată pe Gisippo şi se miră nespus de mult de soarta lui haină şi de 
întâmplarea care îl adusese acolo. De aceea, vrând cu orice preţ să-i vină într-ajutor, cum nu găsea alt 
mijloc pentru scăparea lui decât să se învinovăţească pe sine de omorul cela, se înfăţişă degrabă pretorului, 
strigând: 

— Marcus Varro, cheamă-l iute pe bietul osândit, căci nu e vinovat. Eu, care-s ucigașul celui găsit azi 
dimineaţă de slujitorii tăi, i-am mâniat de-ajuns pe zei aşa că nu mai vreau să-i mânii şi prin moartea unui 
biet nevinovat. 

Varro se miră de cele auzite şi-i păru rău că tot pretoriul aflase întâmplarea, dar fiindcă cinstea nu-l 
lăsa să facă altminteri de cum porunceau legile, îl chemă înapoi pe Gisippo şi-i zise de faţă cu Titus: 

— Cum ai putut să faci atare nebunie, încât, fără să fii supus la chinuri, să vii să mărturiseşti o vină 
care nu-i a ta, când cunoşteai prea bine că-ți este viaţa în joc? Ziceai că tu l-ai omorât pe omul acela 
azi-noapte şi acu bărbatul ăsta zice că el l-a omorât. 

Gisippo îl recunoscu numaidecât pe Titus şi pricepu că spusese aşa numai pentru a-l scăpa pe el, că 
se simţea îndatorat să-i răsplătească binele pe care 1-l făcuse odată. De aceea, înduioşat până la lacrimi, 


zise: 

— Varro, eu l-am omorât şi mila ce-mi arată Titus nu mă mai poate ajuta. 

Titus pe de altă parte zicea şi el: 

— Pretore, pre câte vezi omu-i străin şi-a fost găsit fără de arme alăturea de mort; vezi bine dar că 
numai foamea şi sărăcia îl împing să-şi caute singur moartea. De aceea lui dă-i drumul şi osândeşte-mă pe 
mine, care sunt vrednic de pedeapsă. 

Varro se miră de atâta stăruinţă şi, bănuind că nu-i nici unul dintr-înşii vinovat, se şi gândea cam cum 
să facă spre a-i slobozi pe amândoi, când i se înfățişă un tânăr, pe nume Publius Ambustus, un ticălos fără 

pereche şi un tâlhar ştiut de toți, care era făptașul omorului din noaptea aceea. Tâlharul, ştiind că cei doi 
tineri care se învinovăţeau de omor erau nevinovaţi, se înduioşă aşa de tare, încât, răzbit de mila lor, păşi în 
fața lui Varro şi-i zise: 
— Jude, fapta mea mă împinge să pun capăt pricinei dintre aceşti doi şi nu ştiu, zău, ce zeu mă 
îndeamnă să-mi mărturisesc păcatul. Află că tinerii aceștia nu-s vinovaţi de fapta pe care spun c-au 
săvârşit-o; eu l-am omorât pe omul acela, astăzi, în zorii zilei şi pe nefericitul ăsta, care-i aici de față, l-am 
văzut eu cu ochii mei dormind acolo în groapă, în timp ce împărțeam cu celălalt - pe care apoi l-am omorât 
- prada furată peste noapte. Pe Titus nu mai trebuie să-l dezvinovăţesc: toți îl cunosc şi ştiu că n-ar fi în 
stare niciodată să facă aşa ceva. De aceea dă-le drumul şi osândeşte-mă pe mine, aşa precum grăiește legea. 
Octavian, aflând şi dânsul întâmplarea, porunci să-i fie înfăţișați cei trei împricinaţi şi vrând să afle de 
ce dorea fieștecare să fie osânditul, tinerii îi mărturisiră. Octavian îi slobozi pe primii doi ca fiind 
nevinovaţi şi de hatârul lor îl slobozi şi pe al treilea. 
Titus îl luă cu sine pe Gisippo şi, după ce-l mustră pentru că se arătase sfios şi neîncrezător, îi dovedi 
cu prisosinţă iubirea lui de prieten şi bucuria lui, iar apoi îl duse acasă, unde Sofronia îl primi ca pe un frate 
bun, plângând de înduioşare. Pe urmă, după ce Titus îl mângâie de cele pătimite şi-l îmbracă cum se cuvine 
din cap până-n picioare, readucându-l iar la rangul ce i se cuvenea de drept, îşi împărți pe jumătate averea 
cu Gisippo şi pe urmă îl însură c-o soră de-a lui, o tânără pe nume Fulvia, şi-i zise: 
— Acuma, prietene, alegeți singur ce-ţi convine: ori te întorci iar la Atena cu toate câte ţi le-am dat, 
ori, dacă nu, rămâi aici, alăturea de mine. 
Gisippo, atât din pricina surghiunului ce-l izgonea pe viață din Atena, cât și din pricina iubirii pe care 
i-o purta lui Titus, se hotărî să stea pe loc. Şi rămânând la Roma alăturea de Fulvia, trăiră în aceeaşi casă cu 
Titus şi Sofronia lui ani mulți şi fericiți pecetluindu-şi zi de zi tot mai mult prietenia. 
Sfânt lucru, dar, e prietenia şi vrednic nu numai de cinste, ci şi de veşnică slăvire; căci ea e mama 
cinstei şi-a dărniciei fără margini, e soră cu recunoştinţa și mila creștinească, vrăjmașă juruită a urei şi-a 
zgârceniei şi-i gata orişicând, fără s-aștepte rugăminţi, să facă pentru altul ceea ce așteaptă să facă și acela 
pentru dânsa. Azi binefacerile ei arareori şi-arată fața, din pricina şi spre ruşinea prea ticăloasei lăcomii a 
firii omenești, care slujindu-se mereu şi fără preget doar pe sine, a surghiunit-o pe vecie de pe meleagurile 
noastre. Ce dragoste, ce bogăţie, ce legături de rubedenie ar fi avut puterea, de-a înduioşat în aşa măsură 
inima lui Gisippo, încât să-l facă a-și dărui lui Titus propria lui iubită, frumoasă şi de neam? Desigur 
numai prietenia. Ce alte legi, dacă nu legile prieteniei, ce temeri sau amenințări ar fi putut să stăpânească 
braţele lui Gisippo, oprindu-l de-a îmbrăţişa copila îndrăgită - ce poate uneori îl îmbia chiar ea la asta - 
locuri singuratice, ascunse de vederea lumii sau chiar în propriu-i pat? Ce ranguri, ce câştiguri şi ce 
răsplată oare l-ar fi putut îndupleca, de dragul unui prieten, să-şi piardă propriile lui rude şi pe acelea ale 
Sofronei, să nu ia în seamă vorbele şi cârcotelile mulțimii, batjocura şi hula ei, dacă nu tocmai prietenia? Și 
pe de altă parte cine alta decât ea l-ar fi înduplecat pe Titus - care putea să se prefacă a nu vedea nimic - să 
se azvârle în gheara morţii doar ca să-l scape pe Gisippo care o căuta cu dinadinsul? Cine l-ar fi făcut să se 
arate atât de darnic, încât fără precupeţire să-şi înjumătăţească averea, dându-i o parte lui Gisippo căruia 

arta i-o răpise, dacă nu aceeași prietenie? Cine dacă nu ea l-a pus să-şi dea surioara, fără de preget, | 
Gisippo, deşi îl ştia sărac lipit şi ajuns ca vai de el? Dorească-şi oamenii, aşadar, frați cu nemiluita, 
puzderie de copii şi rude cu duiumul şi folosească-se de bani ca să-şi sporească slujitorii, fără să ia aminte 
că fiecare din aceştia îşi teme numai pielea lui şi-şi face mult mai multe griji pentru te miri ce fleac decât 
pentru primejdiile ce-i ameninţă pe ai lor, fie părinți, fraţi sau stăpâni, în vreme ce cu prietenii se întâmplă 


tocmai dimpotrivă. 


OVESTEA A NOUA 


Messer Torello îl preacinsteşte în casa lui pe Saladin, care se deghizase în haine de neguțător, 
apoi pleacă în cruciadă, lăsând vorbă nevestei sale, că dacă nu se întoarce peste un an de zile, să se 
mărite a doua oară. În luptă cade ostatec şi fiind șoimar vestit e dus în faţa sultanului. Saladin îl 
recunoaște, îi spune cine este el şi-l preacinsteşte ca pe un prieten. Messer Torello se îmbolnăveşte şi 
într-o noapte e dus prin vrăji acasă la Pavia; acolo ia parte la nunta nevestei lui, dar, fiind recunoscut 
de dânsa, se întorc amândoi la casa lor. 


CER ia me ZA 
| A | t : i 
Filomena isprăvise de povestit şi dărnicia fără margini pe care o dovedise Titus fusese lăudată de toți 


deopotrivă, când regele, lăsându-l pe Dioneo la urmă, prinse a vorbi precum urmează: 

— Fermecătoare doamne, fără îndoială Filomena are dreptate întru totul în cele spuse adineauri cu 
privire la prietenie şi la sfârşit s-a plâns pe drept cuvânt că cei de astăzi nu ştiu s-o prețuiască. De aceea, 
dacă noi, ne-am fi adunat aici spre a îndrepta greșelile şi lipsurile omeneşti sau barem pentru a le înfiera, aș 
stărui şi eu mai mult asupra lor; dar, fiindcă țelul nostru e altul, vreau să vă povestesc acum - e o istorioară 
nițeluş mai lungă, poate, dar plăcută - cât de mărinimos s-a dovedit odată sultanul Saladin, pentru că din 
povestea mea - dacă noi nu suntem în stare, din pricina viciilor noastre, să dobândim o prietenie - să 
învăţăm măcar a ne găsi o bucurie în preacinstirea celorlalți, nădăjduind, dreaptă răsplată. 

Se zice că pe vremea împăratului Frederic întâiuls!, creştinii ar fi pornit cu mic cu mare o cruciadă 
pentru a pune stăpânire pe locurile sfinte. Or, Saladin, domn foarte vrednic, care pe vremea aceea era 


81 Frederic I, numit Barbarossa (n. 1122, Waiblingen? - d. 10 iunie 1190 pe râul Saleph (Anatolia), a fost ales la Frankfurt şi încoronat la 
Aachen Rege al Germaniei în 1125, a fost încoronat Rege al Italiei la Pavia în 1154 şi a fost încoronat Împărat al Sfântului Imperiu Roman în 
1155, până la moartea sa. În perioada 1189-1190 a fost unul dintre conducătorii cruciadei a III-a, împreună cu regii Filip al II-lea al Franţei şi 
Richard I al Angliei. În cursul expediției s-a înecat în râul Salef, în Asia Mică. 

ltan al Babilonei, prinzând din timp de veste, se hotărî să vază el însuși pregătirile pe care le făcea 
creştinii pentru cruciada aceasta, pentru a putea în acest chip să se apere mai bine. Punându-și rânduială, 
dar, în treburile împărătești, se prefăcu a pleca într-un pelerinaj și, luând cu, sine doi dintre cei mai înţelepţi 
şi mai de seamă sfetnici ai lui, cât şi trei slugi, porni la drum înveșmântat în haine de neguțător. După ce 
colindă astfel multe ţinuturi creştinești, dorind să treacă munţii și călătorind prin Lombardia, i se întâmplă 


într-o seară, în timp ce bătea drumul de la Milano la Pavia, să se întâlnească cu un nobil pe care îl chema 
messer Torello d'Istria, de felul lui din Pavia, şi care, însoțit de slujitorii săi, de şoimi şi câini de vânătoare, 
mergea pentru un răstimp la o moşie de-a sa, aşezată pe lângă Tessine. Cât ce văzu drumeţii, messer 
Torello îşi închipui că sunt străini şi nobili şi vru să preacinstească. De aceea, când sultanul îl întrebă 
pe-unul din slujitorii săi cât mai aveau pân' la Pavia şi dacă ar fi ajuns la timp pentru a putea intra în oraş, 
messer 'Torello îi răspunse în locul slujitorului, zicând: 
— Domnilor, nu puteți ajunge la timp pentru a intra în oraș. 
— Atunci, grăi sultanul, fii bun şi ne arată unde am putea trage la noapte, căci noi suntem străini de 
locurile acestea. 
Messer Torello răspunse: 
— Cu multă bucurie: chiar adineauri aveam de gând să trimit o slugă prin apropiere de Pavia pentru 
niscaiva treburi; am s-o trimit cu dumneavoastră şi-o să vă ducă într-un loc unde veţi fi bine primiţi. 
Şi zicând astfel, se apropie de cea mai bună şi credincioasă slugă a lui, îi porunci ce avea să facă şi o 
trimise cu străinii. Apoi porni degrabă către moşia sa şi acolo porunci să i se pregătească o cină 
îmbelşugată şi să se aşeze mesele afară în grădină, iar după ce făcu acestea, se aşeză în pragul porţii ca 
să-şi aştepte musafirii. Slujitorul, vorbind de una şi de alta cu nobilii străini, îi abătu din drum şi-i duse, 
fără ca dânşii să-şi dea seama, drept la moșia stăpânului său. Cât ce-i văzu venind, messer Torello le ieși 
grabnic în cale şi le spuse râzând: 
— Domnilor, fiți bineveniţi! 
Sultanul, om isteţ, își dete seama că seniorul nu se încrezuse în ei şi se temuse ca nu cumva să nu-i 
primească găzduirea, dacă i-ar fi poftit pe loc; de aceea, ca să nu-și răpească plăcerea de-a petrece o seară 
împreună, îi adusese în casa lui, slujindu-se de un şiretlic. Răspunse dar cuvintelor de bun venit și apoi îi 
zise: 
— Messer, dacă s-ar cădea ca omul să se plângă de curtenia celorlalți, noi am avea la ce ne plânge de 
dumneata, care, pe lângă faptul că ne-ai întors din drum, ne şi sileşti să primim din parte-ţi cinstea ce ne 
faci, deşi nu ne-am învrednicit de ea decât printr-un salut. 
Cavalerul, care era om înţelept şi mare meşter la cuvânt, răspunse: 
— Domnilor, ceea ce fac e o nimica toată faţă de prea-cinstirea de care sunteți vrednici, pre câte socot 
eu după înfăţişarea dumneavoastră, dar, credeți-mă, nicăieri pe aproape de Pavia n-aţi fi putut fi găzduiți 
aşa cum se cuvine. De aceea nu vă pară rău c-aţi ocolit oleacă drumul spre a vă simţi mai bine. 
Între acestea slujitorii, care se adunaseră împrejurul oaspeţilor, le luară caii de îndată ce descălecară şi 
se îngrijiră de ei. Messer Torello îi duse apoi pe cei trei nobili în odăile anume pregătite pentru dânşii, unde 
îi puse să se descalţe și-i răcori cu vinuri reci, după care rămase cu ei de vorbă până la ceasul cinei. Saladin 
cu tovarășii îşi slujitorii săi ştiau cu toţii latineşte, drept care pricepeau ce se vorbea în jurul lor şi ei la 
rândul lor erau de aşijderi pricepuţi; cu toţii socotiră că gazda lor, messer Torello, era cel mai plăcut bărbat, 
cel mai curtenitor şi cel mai meşter la cuvânt din câți văzuseră pe lume. Pe de altă parte lui messer Torello 
i se părea că oaspeţii sunt oameni străluciți şi mult mai vrednici de cinstire decât îşi închipuise el şi îi părea 
rău în sinea lui că nu putea să-i omenească cu un ospăț mai falnic şi cu tovarăşi mai numeroşi; de aceea se 
gândi că a doua zi de dimineaţă să-i despăgubească de acest neajuns şi, după ce-i spuse unui slujitor de-al 
său ce avea de gând să facă, îl trimise la Pavia - oraş care era aproape şi care niciodată nu-și ţinea porțile 
închise - la nevasta lui, femeie foarte înțeleaptă şi tare inimoasă. Pe urmă îşi duse musafirii în grădină şi îi 
rugă foarte curtenitor să-i spună cine erau ei; la care Saladin răspunse: 

— Suntem neguțători din Cipru şi mergem la Paris cu treburi de-ale noastre. 


Atunci messer Torello zise: 
— Unde n-ar da Dumnezeu să se nască și în țara noastră nobili atât de vrednici, pe cât sunt negustorii 
în Cipru. 
Şi tot vorbind astfel de una şi de alta ajunseră şi ceasul cinei, drept care gazda îi pofti, de vor, să stea la 


mese; şi acolo, ţinând seama că cina nu fusese din vreme pregătită, ci doar atunci la repezeală, fură slujiți 
frumos şi în bună rânduială. După ce isprăviră masa, nu mai şezură multă vreme, căci gazda, dându-și 
seama că oaspeţii sunt obosiţi, îi duse să se odihnească în niște paturi minunate şi apoi, nu după multă 
vreme, se duse şi el la culcare. 

Slujitorul trimis la Pavia îşi împlini porunca întocmai; drept care doamna lui Torello, după ce porunci 
degrabă să cheme o mulțime de prieteni şi de slujitori de-ai lui messer Torello, se îngriji ca o regină, nu ca 
o simplă femeie, de toate cele trebuincioase ospățului cel falnic şi la lumina torțelor pofti la el o mare parte 
din cei mai nobili cetăţeni ai Paviei, pe urmă scoase din dulapuri tot soiul de albituri şi de mătăsuri scumpe 
şi rândui cu socoteală tot ceea ce bărbatul ei îi poruncise a pregăti. A doua zi de dimineaţă după ce 
musafirii se sculară din somn, messer Torello puse să-i aducă şoimii şi apoi porni cu ei călare către un râu 
din apropiere unde le arătă cum zboară şoimii lui. Sultanul, însă îl rugă să-i deie un însoțitor care să-l ducă 
la Pavia, la cel mai bun han din oraș şi atunci messer Torello îi zise: 

— Am să vă duc chiar eu, căci am de lucru prin oraş. 

Străinii îl crezură şi porniră mulțumiți la drum cu dânsul dimpreună. Către zece ceasuri, după ce 
ajunseră în oraş, messer Torello, în loc să-i ducă la cel mai mare han, precum își închipuiau străinii, îi duse 
drept la el acasă, unde se adunaseră spre a-i preacinsti pe oaspeţi, cincizeci din cei mai străluciți şi mai de 
vază cetățeni, care îi înconjurară îndată, sărind la frâie şi la scări. Sultanul cu ai săi, văzând acestea, 
pricepură ce înseamnă treaba asta îşi ziseră: 

— Messer Torello, noi îţi cerusem altceva; domnia-ta ai făcut aseară chiar şi prea mult de dragul 
nostru, mai mult decât am fi vrut noi, astfel încât puteai acum cu inima împăcată să ne laşi să ne vedem de 
drum. 


Messer Torello le răspunse: 

— Domnilor, pentru cele câte vi s-au făcut aseară eu îi rămân îndatorat mai degrabă sorții decât 
dumneavoastră, căci ea v-a prins la drum, silindu-vă să trageţi în prea umila-mi casă; dar pentru cele câte 
vi se vor face azi dimineață eu vă rămân îndatorat chiar dumneavoastră înşivă şi dimpreună cu mine toți 
nobilii aceștia care vă stau în preajmă; de socotiți că e frumos să nu le faceți cinstea de-a sta cu ei la masă, 
eu n-am nimic de spus, puteţi s-o faceţi şi pe asta. 

Sultanul cu ai lui se dădură bătuţi şi după ce descălecară fură primiţi şi duşi de nobili cu multă bucurie 
în camerele lor, care fuseseră din vreme şi mândru pregătite anume pentru dânşii, iar după ce se dezbrăcară 
de hainele de drum şi se mai răcoriră oleacă, fură duşi în sala de ospeţe, care era împodobită sărbătoreşte. 
Acolo se spălară pe mâini și după aceea, fiind aşezaţi la mese cu mare cinste şi alai, fură slujiţi cu multe şi 
minunate soiuri de vinuri şi bucate, așa de bine şi frumos, că nici chiar împăratului, dac-ar fi fost la masă, 
nu i s-ar fi putut vădi mai multă şi mai mare cinste. Şi deși Saladin cu ai lui erau domni mari şi prinți de 
vază, deprinşi cu atare lucruri, cu toate acestea se mirară de cele ce văzură şi le aflară minunate, cu atât mai 
mult cu cât ştiau că gazda e doar un orăşean şi nicidecum un prinţ ca ei. 

După ce sfârșiră ospăţul şi fură strânse mesele, vorbiră o bucată de una și de alta şi apoi, fiind foarte 
cald afară, cu învoirea gazdei, nobilii lui Pavia plecară să se odihnească, iar cavalerul, rămas singur cu 
oaspeţii, îi duse într-o odaie alăturată, unde dădu poruncă s-o cheme pe vrednica-i nevastă, pentru ca nici 
un lucru din câte îi erau lui dragi să nu rămâie nevăzute de musafirii săi. Doamna, frumoasă şi voinică la 
trup, înveșmântată cu straie scumpe şi podoabe, se înfățișă străinilor între cei doi copii ai ei care păreau doi 
îngerași şi-i salută curtenitor. Dânşii, de îndată ce-o văzură, se ridicară în picioare şi-o întâmpinară cu 
plecăciuni, după care, aşezând-o la mijloc între ei, se bucurară foarte de aşa mândreţe de nevastă şi de copii. 

$i în timp ce stau așa și povesteau fel de fel - cum într-acestea gazda se îndepărtase o clipă - femeia 
întrebă cu dulce glas unde mergeau și din ce părți erau; străinii îi răspunseră la fel ca lui messer Torello şi 
atuncea doamna bucuroasă grăi: 

— Aşadar, n-am dat greş cu socoteala-mi muierească şi ca atare v-aş ruga să faceţi bunătate să nu 
nesocotiți şi să primiţi din parte-mi acel mic dar pe care voi pune să-l aducă aicea; ţinând seama de faptul 


că noi, femeile, nu dăruim decât lucruri mici, precum ne e şi inima, vă rog să vă gândiţi, primindu-l, nu atât 
la preţul lui, cât mai ales la faptul că v-a fost dat din inimă. 

Şi poruncind să i se aducă câte două rânduri de straie pentru fiecare - dar nu din cele obişnuite de 
orăşeni sau negustori, ci straie de seniori - unele căptuşite cu mătase şi altele cu jder, trei veste de brocat, 
precum şi trei perechi de pantaloni, grăi: 

— Luaţi hainele acestea; și pe bărbatul meu l-am înnoit cu un rând de straie aidoma cu astea; cât 
despre celelalte lucruri, ţinând seama de împrejurarea că aţi umblat atâta cale şi mai aveţi încă pe atâta, cât 
şi de făptul că sunteţi departe de nevestele dumneavoastră şi că negustorii sunt oameni gingaşi şi curaţi, au 
să vă prindă, bine, chiar dacă nu-s de preţ. 

Străinii se mirară foarte şi îşi dădură seama că messer Torello nu vroia să scape nici un prilej de-a se 
vădi curtenitor din cale-afară; ba mai văzând şi strălucirea veșmintelor aduse, care nu erau de negustor, le 
fu şi frică nu cumva să-i fi recunoscut; în cele din urmă însă, unul dintre ei îi zise doamnei: 

— Aceste daruri, doamnă, sunt lucruri minunate şi nu ne-ar fi uşor să le primim din parte-ţi, dacă 
domnia-ta nu ne-ai sili s-o facem cu rugămințţi cărora noi nu ne putem împotrivi. 

Între acestea, întorcându-se messer Torello, doamna îşi luă rămas bun de la oaspeţi şi plecă, 
îngrijindu-se ca şi slujitorii lor să primească daruri potrivite cu starea lor. 

Messer Torello îi rugă cu multă stăruință pe negustori să rămână în casa lui până a doua zi; drept care 
după ce dormiră de după-amiază, se sculară şi, după ce se îmbrăcară, porniră călări prin oraş, însoțiți de 
messer Torello; iar când veni şi ceasul cinei se ospătară îmbelşugat, alături de-o mulțime de musafiri de 
vază. Apoi, când se făcu şi vremea de culcare, se duseră să se odihnească şi în zori de zi, sculându-se din 
somn, afară, în locul roibilor trudiţi de drum trei cai de toată frumuseţea și aşijderea şi pentru slugi alți cai 
puternici şi odihniţi. Văzând acestea Saladin se întoarse către ai lui şi zise: 

— Mă jur pe Dumnezeul meu că n-a mai fost nicicând pe lume om mai desăvârșit, mai curtenitor şi 
mai săritor decât bărbatul ăsta: dacă toţi regii creștini ştiu să fie regi aşa cum ştie acesta să fie cavaler, 
atunci sultanul Babiloniei nu va putea să ţină piept nici măcar unuia din ei, necum tuturor celor ce se 
pregătesc să-i calce. 

Ştiind însă c-ar fi fost zadarnic să nu primească roibii, îi mulțumi şi pentru ei şi apoi încalecă cu toţi 
ceilalți ai lui. Messer Torello, dimpreună cu alți tovarăşi îl întovărăşi o bucăţică bună afară din oraş; dar, 
deşi sultanului îi venea nespus de greu să se despartă de cavaler (căci începuse a-l îndrăgi), totuşi, silit de 
drumul lung care îi stătea înainte, îl rugă să se întoarcă. 

Messer Torello, mâhnit şi el de despărțire, grăi: 

— Am să mă întorc, de vreme ce aşa pofteşti. Dar iată ce-aş vrea să vă spun: eu nu ştiu cine sunteți şi 
nici nu vreau să știu mai mult decât mi-aţi spus; dar, orişicine aţi fi, n-o să mă faceți niciodată să cred că 
sunteți negustori. Umblați cu Dumnezeu. 

Saladin, după ce-şi luă rămas bun de la toți tovarășii lui messer Torello, se întoarse către el şi-i spuse: 

— S-ar prea putea, messere s-avem prilejul a-ţi arăta ceva din mărfurile noastre şi atunci te vei încre- 
dinţa că suntem negustori; rămâi cu Dumnezeu. 

Plecă sultanul, deci, cu-ai lui, arzând de dorul de-a putea - dac-ar fi fost în viaţă şi de-ar fi izbutit să-şi 
scape tronul din războiul la care se aştepta - să-l prea-cinstească pe messer Torello în acelaşi chip în care îl 
preacinstise el; şi multă vreme povesti cu-ai lui despre cavaler, despre nevasta lui şi despre toate câte le 
săvârşise dânşii, pe toate lăudându-le. Și după ce cutreieră, nu fără multă osteneală, Apusul întreg, porni pe 
mare şi ajunse cu-ai lui la Alexandria; şi, fiind lămurit pe deplin cu planurile regilor şi împăraţilor creştini, 

pregăti de apărare. Cât despre cavaler, el se întoarse la Pavia şi multă vreme se gândi, căutând să-ș 
închipuiască cine puteau fi cei trei oaspeţi, dar nu fu chip nici barem să se apropie de adevăr, necum să-l 
ghicească. 

Venind vremea cruciadei şi pregătindu-se creștinii de pretutindeni de plecare, messer Torello hotărî, 
cu toate rugămințile şi lacrimile multe ale nevestei sale, să plece negreşit şi el şi, după ce sfârși cu toate 


pregătirile, când să se urce în șa, îi zise scumpei lui neveste: 

— Femeie, după câte vezi, eu plec la lupta asta cu gând să-mi mântui sufletul şi să-mi păstrez cinstea 
trupului. Îţi las tot ce-i al nostru în grijă și aşijderea îţi las și cinstea noastră în grijă; or, fiindcă de plecare-s 
sigur, dar de reîntoarcere deloc, din pricina a mii de lucruri ce mi s-ar putea întâmpla, vreau să-mi 
făgăduieşti ceva; orice s-ar întâmpla cu mine, dac-ai să vezi că nu primeşti din parte-mi nicio veste, să mă 
aştepţi un an, o lună, şi o zi, cu începere de azi, şi abia apoi să te măriţi. 

Femeia, care plângea, sărmana, de potopea pământul, zise: 

— Messer Torello, nu ştiu zău, cum am să îndur durerea în care mă cufundă plecarea dumitale; dar 
dacă totuşi voi putea să supraviețuiesc şi dacă dumitale în schimb îţi va fi dat să mori, trăieşte până atunci 
şi mori încredințat c-am să trăiesc şi am să mor drept soaţă credincioasă a lui messer Torello şi a amintirii 
sale. 

La care cavalerul zise: 

— Femeie, sunt încredinţat că întrucât îți stă în putere se va întâmpla aşa cum spui; dar tu ești încă 
tânără, frumoasă, de neam bun şi cinstea ta e multă şi pretutindeni cunoscută, de aceea nu mă îndoiesc că 
mulți bărbaţi de neam - de s-o isca vreo bănuială în ce priveşte viaţa mea - au să te ceară fraţilor și 
rubedeniilor tale; de îndemnurile lor n-ai să te poţi scăpa, nici apăra, orişice-ai face, şi va trebui să-i 
mulțumeşti de voie de nevoie; de aceea îţi cer să mă aștepți un an, o lună şi o zi şi numai mult decât atât. 

Femeia îi răspunse: 

— Precum ţi-am spus mai înainte, voi face ce-am să pot; iar dacă am să mă văd silită să fac totuşi 
altminteri, fii sigur c-am să te ascult. Dar deie Dumnezeu ca nici domnia-ta, nici eu să nu ajungem până 
acolo. 

Sfârşind de spus acestea, doamna îl îmbrăţișă plângând pe messer Torello şi, scoțându-și din deget un 
inel, i-l dădu zicând: 

— Dacă s-ar întâmpla să mor fără s-apuc să te mai văd, să-ți aminteşti de mine de câte ori ai să-l 
priveşti. 

Messer Torello luă inelul şi urcându-se pe cal îşi luă rămas bun de la toți şi apoi plecă la drum. 

După ce ajunse cu toţi ai săi la Genova se urcă pe o galeră şi în scurtă vreme ajunse la Acri, unde se 
înfrăți cu armata celorlalți creştini, în care prinse a se lăți aşa deodată o molimă ce seceră sute de vieți. Şi 
în vremea acestei molimi, sultanul Saladin, fie ajutat de soartă, fie de îndemânarea lui, prinse pe toți 
creştinii care scăpaseră cu viață şi-i împrăștie, întemnițându-i, prin felurite oraşe. Messer Torello se afla şi 
el printre cei prinşi şi de aceea fu închis în temniţă la Alexandria. Acolo, nefiind cunoscut și neîndrăznind 
să spună cine este, silit de împrejurări se apucă să crească şoimi şi să-i deprindă cu vânatul, meșteșugul la 
care el se pricepea mai bine ca oricare altul. Saladin, prinzând de veste treaba asta, îl scoase de la 
închisoare şi-l luă pe lângă el ca să-i slujească drept şoimar. Messer Torello, bietul - căruia Saladin, cum 
nu-l recunoscuse şi nu fusese cunoscut, se obişnuise a-i zice Creştinul - nu putea să-şi ieie gândul de la 
casă şi de la ai lui și încercase de multe ori să fugă, dar fără a izbuti. De aceea, nimerindu-se să vie la 
Sultan niscaiva genovezi trimiși ca să răscumpere pe câţiva dintr-ai lor, când fu gata de plecare, messer 
Torello se gândi să-i scrie doamnei lui că-i teafăr, că se va întoarce acasă pre cât de iute va putea și ca atare 
să-l aştepte. Zis şi făcut, îi scrise dar și apoi rugă frumos pe unul din trimişi pe care îl cunoștea să facă 
astfel că scrisoarea să ajungă în mâna abatelui de la San Pietro în Ciel d'oro, care îi era unchi. 

Pe când messer Torello se afla în starea aceasta, se întâmplă într-o bună zi ca, stând de vorbă cu 
sultanul despre niscaiva şoimi de-ai lui, să prindă a zâmbi într-un anume fel, pe care Saladin îl observase la 

avia pe când se afla în casa lui. Sultanul îşi aminti atunci de chipul lui messer Torello şi începu să 
cerceteze, părându-i-se că-i chiar el; de aceea, lăsând şoimii, îi zise: 

— Spune-mi, creştine, din ce ţară din Răsărit eşti tu? 

— Stăpâne, zise cavalerul, eu sunt lombard de felul meu, dintr-un oraş numit Pavia; sunt om sărac şi 
fără stare. 


Când auzi aşa, Saladin, aproape sigur de bănuielile lui îşi zise bucuros: „Dumnezeu mi-a dat prilejul 
să-i dovedesc acestui om cât m-a mişcat purtarea și curtenia lui.” Şi fără a spune altceva, după ce porunci 
să i se aducă într-o odaie veşmintele ce le avea, îl duse pe messer Torello înăuntru şi îi zise: 

— Ia uită-te, creștine, la straiele acestea şi spune-mi nu cumva cunoşti vreunul dintre ele? 

Messer Torello se uită la veşminte şi le văzu pe cele dăruite de nevastă sultanului, dar, neputându-şi 
închipui c-ar fi cu adevărat acelea, răspunse: 

— Nu cunosc nici una, stăpâne, dar e adevărat că cele de colo aduc c-un rând de straie pe care l-am 
avut şi care era făcut întocmai ca straiele pe care le-am dăruit unor negustori care îmi picaseră în casă. 

Atuncea Saladin, nemaiputându-se stăpâni, îl îmbrățişă cu duioşie, zicându-i: 

— Domnia-ta eşti messer Torello d'Istria şi eu sunt unul dintre cei trei negustori căruia nevasta 
dumitale i-a dăruit aceste haine; venit-a în sfârșit şi vremea să-ţi dovedesc care mi-e marfa, aşa precum 
ţi-am spus că s-ar putea întâmpla în ziua când ne-am despărțit. 

Messer Torello, auzind acestea, se bucură nespus, dar îi fu şi ruşine: se bucură fiindcă avusese un 
oaspe aşa de falnic şi-i fu ruşine că-l primise, după părerea lui, aşa sărăcăcios. 

Ci Saladin îi zise: 

— Messer Torello, fiindcă Domnul mi te-a adus aici, să ştii că de acum înainte, nu eu, ci dumneata vei 
fi stăpân în casa mea. 

Şi după ce se bucurară îndelung de întâlnire, sultanul puse să-l îmbrace în straie împărăteşti, îl duse în 
fața curții şi-a celor mai de vază sfetnici şi, după le rosti o seamă de cuvinte spre lauda lui messer Torello, 
le porunci celor de față să-l preacinstească întocmai cum îl cinsteau pe el, dacă țineau la îndurarea și la 
milostivirea lui. Porunca lui fu îndeplinită întocmai de către fiecare în parte, dar mai cu seamă de cei doi 
care fuseseră cu el, în casa lui messer Torello. 

Rangul la care fu înălțat aşa deodată cavalerul îi risipi întrucâtva gândul şi grija alor săi, cu atât mai 
mult cu cât trăgea nădejdi întemeiate că rândurile sale ajunseseră în mâna unchiului de la Pavia. Or, ce să 
vezi! În ziua în care Saladin prinsese oastea creştinească, murise în tabăra creştină şi chiar fusese îngropat 
un cavaler de prin Provenza, un om fără virtuţi sau însuşiri deosebite, pe care îl chema messer Torello di 
Dignes; şi cum messer Torello d'Istria era îndeobște cunoscut pentru noblețea sa în rândurile oștirii, toţi cei 
care auziră cum că messer Torello e mort, crezură că e vorba de el şi nu de celălalt; iar faptul că fusese 
prins nu îngăduia oștenilor să-şi deie seama de greșeală. 

Din pricina aceasta mulți italieni se întoarseră acasă cu vestea aceasta tristă și printre ei se aflară unii 
atât de îndrăzneţi, încât nu se sfiiră să spuie că-l văzuseră murind şi că fuseseră de faţă la îngropăciunea lui. 
Vestea ajungând la urechile doamnei şi ale rubedeniilor lui messer Torello fu pricină de mare şi 
neînchipuită supărare, nu numai pentru ei, ci pentru toţi aceia ce-l cunoscuseră în viață. Nu ne-ar ajunge 
vremea să povestim pe îndelete ce-a pătimit biata femeie, ce chin și câte lacrimi; dar după ce s-a zbuciumat 
astfel mai multe luni de-a rândul, într-un târziu, prinzând să-şi uite oleacă amărăciunea, - fiind ea cerută de 
nevastă de către cei mai vrednici bărbaţi din Lombardia - fraţii şi celelalte rude se apucară s-o îndemne să 
se mărite a doua oară. Şi, după ce se împotrivi de atâtea şi de-atâtea ori, vărsând şiroaie de lacrimi, în cele 
de pe urmă fu nevoită a face pe voia rubedeniilor, cărora le ceru în schimbul învoirii ei s-o lase să aştepte 
ca văduvă atâta vreme cât îi făgăduise bărbatului că-l va aştepta. 

În timp ce la Pavia se întâmplau acestea şi poate nici opt zile nu mai lipseau pân' la sorocul la care 
doamna, biata, trebuia să se mărite, se întâmplă ca messer Torello să vază la Alexandria pe un om pe care 
îl văzuse urcându-se împreună cu solii genovezi pe corabia care urma să plece la Genova; de aceea 

runcind să-l cheme, îl întrebă de drumul lor şi îl rugă să-i spuie când ajunseseră la Genova; la care om 


zise: 

— Messere, n-a avut noroc corabia în călătoria aceea pre câte am auzit în Creta, unde am coborât; căci 
pe aproape de Sicilia s-a ridicat o vijelie cumplită şi-a sfărâmat corabia de nişte stânci în Berberia, încât 
n-a mai rămas în viaţă nici unul dintre călători; doi frați de-ai mei, sărmanii, s-au prăpădit în trista 
împrejurare. 

Messer Torello, dând crezare cuvintelor acestea, care de altfel nu minţeau, şi amintindu-și că sorocul 
pe care el rânduise doamnei avea să se împlinească peste vreo patru sau cinci zile - cum își dădea cu 
socoteala că nimeni nu știa nimic de dânsul la Pavia - fu sigur că femeia se măritase a doua oară; din 
pricina aceasta se amărî aşa de mult, încât, pierzându-și somnul şi pofta de mâncare, se aşeză la pat şi 
hotărî să moară. Sultanul, care îl îndrăgea nespus, prinzând de veste treaba asta, veni la el şi după mari şi 
multe rugăminți, află din gura lui pricina bolii şi-a tânjelii; drept care, după ce dintâi îl dojeni că nu-i 
spusese din vreme toate acestea, îl rugă să-și uite amărăciunea, făgăduindu-i, de-l ascultă, să facă în atare 
chip, încât la data cuvenită să-l ducă la Pavia; şi-i spuse şi în ce fel gândea să facă treaba asta. Messer 
Torello, dând crezare cuvintelor lui Saladin, căci nu o dată auzise că lucru-i cu putinţă şi că de multe ori 
fusese înfăptuit, se îmbărbătă oleacă şi prinse a-l îndemna pe Saladin să se grăbească. 

Sultanul chemă la sine un vrăjitor de-al său, pe care îl pusese și într-alte rânduri la încercare, şi-i 
porunci să afle o cale prin care cavalerul să poată fi dus într-o noapte, pe un pat, pân' la Pavia; vrăjitorul 
spuse că lucrul era cu putință, dar c-ar fi fost mai bine pentru messer Torello dacă l-ar fi adormit înainte. 
După ce rândui acestea, Saladin se întoarse la bolnav şi, aflându-l hotărât să ajungă la Pavia la vremea 
sorocită ori dacă nu să moară, îi zise după cum urmează: 

— Messer Torello, dacă-ţi iubeşti nevasta cu atâta duioşie şi dacă vrei cu dinadins să nu-ncapă pe 
mâini străine, mă ştie Dumnezeu că nu-s în stare a te mustra pentru simțirea aceasta, căci dintre câte 
doamne am văzut pe lume, ea-i cea mai vrednică de laudă şi de iubire dintre toate, atât prin deprinderile şi 
prin purtarea ei, cât şi prin multa-i frumuseţe, de care nici nu mai vorbesc, căci este floare trecătoare. Mi-ar 
fi plăcut nespus de mult, de vreme ce soarta mi te-a adus aicea, să fi trăit mereu alături, ca fraţii, în regatul 
ăsta pe care îl stăpânesc, tot restul vieţii noastre; dar dacă bucuria asta nu mi-a fost hărăzită, fiindcă ţi-ai 
pus în gând să mori sau să te întorci acasă la vremea sorocită, din toată inima aş fi vrut să ştiu măcar din 
vreme ce ai de gând să faci, ca să te pot trimite acasă cu cinste, cu alai şi cu însoțitori de seamă, aşa după 
cum meriți; dar, fiindcă nu pot face aşa şi fiindcă dumneata doreşti cu dinadins să ajungi cât mai curând 
acasă, voi face tot ce pot spre a te trimite la Pavia pe calea ce ţi-am arătat-o. 

Messer Torello îi răspunse: 

— Stăpâne, faptele-ţi de bine mi-au dovedit din plin, fără a mai fi nevoie de vorbele ce mi le-ai spus, 
bunăvoința dumitale, de care eu nu-s vrednic chiar în aşa măsură. Cât despre cele câte-mi spui, chiar fără 
să mi le fi spus, sunt de pe acum încredinţat și fi-voi până în ceasul morţii; dar, fiindcă am hotărât așa, te 
rog fă cât mai iute ce mi-ai făgăduit să faci, căci mâine e ultima zi în care mai sunt aşteptat. 

Saladin îi răspunse că totul era pregătit pentru plecarea lui. Drept care a doua zi - urmând ca în noaptea 
următoare să îl trimită acasă - porunci să i se pregătească în una din sălile palatului un pat bogat şi mândru, 
cu saltelele îmbrăcate după obiceiul turcesc în catifele şi brocat lucrat cu fir de aur, acoperit c-o plapumă, 
brodată cu mărgăritare mari și nestemate - care fu socotită apoi la noi în ţară o comoară - şi, în sfârşit, cu 
două perne vrednice de un atare pat. lar după ce patul fu gata, porunci ca messer Torello, care se înzdrăve- 
nise, să fie îmbrăcat într-un veşmânt turcesc frumos cum nu s-a mai văzut şi în jurul capului să i se 
învârtească, tot după obiceiul turcesc, un turban, de-al lui cât toate zilele de lung. Apoi, cum vremea era 
târzie, se duse însoţit de sfetnici în odaia lui messer Torello şi acolo, după ce se aşeză alăturea de el, îi zise 
aproape lăcrămând: 

— Messer Torello, ceasul sortit să ne despartă se apropie şi de aceea, fiindcă nu-i chip să te însoțesc 
din pricină că drumul nu îngăduie aceasta sunt nevoit să mă despart de dumneata aicea şi am venit anume 

să-mi iau bun rămas. De aceea, până a nu te da în grija Tatălui Ceresc, te rog pe prietenia noastră ş 
dragostea care ne leagă, să-ți aminteşti de mine şi dacă-i cu putinţă, după ce-ţi vei fi pus în rânduială trebile 
tale în Lombardia, până ce nu ne-ajunge moartea, să vii să mă vezi o dată, barem o singură dată, pentru ca 
eu cu acel prilej, prea fericit de-a te vedea, să îndrept tot ceea ce acum nu sunt în stare a face din pricină că 
te grăbești. lar până atunci te rog frumos să-mi scrii din când în când şi să mă rogi de tot ce-ţi face 


trebuință dumitale, căci eu de bună seamă voi face pentru dumneata orice, cu mult mai bucuros decât 
pentru orişicare altul. 
Messer Torello abia putu să-și stăpânească lacrimile şi, fiind împiedicat de ele, răspunse în câteva 
cuvinte că i-ar fi fost cu neputinţă să-i dea uitării vrednicia şi binefacerile multe şi că avea să facă întocmai 
şi negreşit ce-i poruncise, de îndată ce-ar fi avut răgaz. Drept care Saladin, după ce-l sărută şi-l îmbrățișă 
cu duioşie, vărsând şiroaie de lacrimi, îi spuse: „Mergi cu Dumnezeu” şi apoi ieşi din cameră; pe urmă își 
luară rămas bun şi sfetnicii veniţi cu el şi apoi, cu dânsul dimpreună, se duseră în sala unde se pregătise 
patul. 
Ci vremea fiind târzie, cum vrăjitorul n-aştepta decât să-şi facă datoria şi chiar grăbea plecarea, se 
înfățișă degrabă un doctor c-o băutură adormitoare pe care i-o dăduse s-o beie lui messer Torello, după ce-i 
arătă dintâi că avea să-i prindă bine; messer Torello o bău şi adormi pe dată. Apoi, la porunca sultanului, fu 
aşezat așa dormind pe patul cel bogat, pe care Saladin mai așezase şi-o coroană frumoasă şi de mare preţ, 
căreia îi făcuse un semn din care să se înțeleagă că îi era trimisă nevestei lui messer Torello. Pe urmă îi 
puse acestuia în deget un inel cu un rubin mai lucitor decât o torță aprinsă, al cărui preț cu greu ai fi putut 
să-l cântărești. Ba îl mai încinse şi c-o spadă care purta o lucrătură nespus de greu de prețuit şi în afară de 
acestea îi puse şi un colan la gât, bătut cu pietre scumpe şi cu mărgăritare cum nu s-au mai văzut; apoi îi 
aşeză de alături două pocale mari de aur pâine de galbeni lucitori şi împrejurul lui vărsă peste tot locul 
şiruri de perle, cingători, inele şi alte multe pe care n-am mai isprăvi de-am sta să le înșirăm. După ce 
isprăvi acestea, îl mai sărută o dată şi apoi îi porunci vrăjitorului să deie drumul patului, drept care fără de 
zăbavă patul cu cavaler cu tot pieri sub ochii lui, iar Saladin cu-ai lui rămaseră povestind de dânsul. 
Messer Torello cu toate podoabele şi giuvaerurile de care pomeneam fu aşezat, după dorinţa lui, în 
biserica San Piero în Ciel d'oro din Pavia și încă mai dormea când paracliserul bisericii - cum într-acestea 
bătuse clopotul a zi - pătrunse în biserică c-o lumânare în mână şi, văzând patul cel bogat, nu numai că se 
minună, dar fu cuprins de mare spaimă şi-o luă la fugă înapoi; călugării şi abatele, văzându-l cum alerga, 
se mirară şi-l întrebară de ce fuge. Paracliserul le răspunse şi atunci abatele îi zise: 
— Doar nu mai eşti copil şi nu pătrunzi întâia oară în biserică aceasta, ca să te sperii aşa ușor; să 
mergem să vedem ce anume te-a înfricoşat. 
Şi după ce aprinseră mai multe lumânări, abatele cu toți călugării săi intrară în biserică şi văzură şi ei 
minunăţia aceea de pat, pe care cavalerul dormea întins pe spate; şi în timp ce stau cu toţii sfioşi şi 
neîncrezători şi se uitau la giuvaeruri fără a se apropia de pat, trecând puterea băuturii, messer Torello se 
trezi şi suspină din greu. Călugării şi abatele, văzând una ca asta, strigară înspăimântați: „Doamne, ajută-ne 
pe noi” şi o zbughiră afară. Messer Torello deschise ochii şi, uitându-se în jurul lui, îşi dete seama lămurit 
că se afla unde îi ceruse sultanului să-l ducă, lucru de care în sinea lui fu foarte mulțumit; de aceea, 
ridicându-se în capul oaselor şi uitându-se cu de-amănuntul la tot ce avea împrejurul său, îşi dete seama 
încă o dată de dărnicia lui Saladin, pe care avusese prilejul s-o cunoască, dar care acum i se părea mai mare 
ca înainte. Cu toate acestea însă nu se mişca din locul lui, auzindu-i pe călugări fugind şi dându-și seama 
că fug de teama lui, începu să-l strige pe nume pe abate şi să-l roage să nu se sperie, căci el era messer 
Torello, zicea, nepotul lui adică. Abatele, auzind așa, se înfricoşă şi mai vârtos, căci el îl socotea mort de 
multe luni de zile, dar după câtva timp, prinzând oleacă de curaj, își făcu semnul sfintei cruci şi apoi se 
duse către el. 
Messer Torello îi zise: 
— De ce te temi, părinte? Eu, slavă Domnului, sunt viu şi m-am întors acasă de peste mări şi ţări. 

După vreo câtva timp abatele îl recunoscu, deşi messer Torello avea o barbă mare şi era înveşmântat î 
straie turceşti, drept care, liniştindu-se, îl luă de mână şi îi zise: 

— Fiule, fii binevenit! 

Şi apoi urmă astfel: 

— Nu trebuie să te miri că m-am speriat de tine, căci nu e om în tot orașul să nu te creadă mort şi din 


această pricină chiar doamna Adalieta, nevasta ta, învinsă de rugămințţile şi amenințările rudelor ei, s-a 
măritat a doua oară, potrivnic vrerii ei şi chiar azi dimineaţă are să fie dusă în casa noului bărbat, unde 
ospăţul nunţii și toate cele trebuincioase unei atari serbări sunt gata pregătite. 

Messer Torello se sculă din pat şi, după ce se bucură cu abatele şi cu ai săi de faptul că se reîntorsese, 
îi rugă pe toți să nu sufle nici un cuvânt de toată împrejurarea aceasta, până ce el n-avea să ducă la bun 
sfârşit un gând de-al său. Apoi, după ce-şi puse bine comorile aduse, îi povesti abatelui tot ce păţise prin 
strădanii din ziua când plecase şi până în clipa aceea. Abatele se bucură de norocul lui şi dimpreună cu el 
mulţumi lui Dumnezeu că îl păstrase teafăr. Pe urmă messer Torello îl întrebă pe abate cine era noul bărbat 
ales pentru nevasta lui şi abatele îi spuse. 

Messer Torello zise atunci: 

— Până ce n-află nimeni că m-am întors, aş vrea să văd cum are să se poarte nevastă-mea la nuntă; de 
aceea, deşi preoții nu merg de obicei la nunţi, aş vrea totuşi de dragul meu să faci astfel ca noi să mergem. 

Abatele răspunse că-i face bucuros hatârul şi când se lumină de-a binelea de ziuă, trimise vorbă 
mirelui, spunându-i c-ar fi vrut să vină la nuntă cu un prieten; mirele îi răspunse că îi primeşte bucuros. 
Când se făcu de amiază, messer Torello înveşmântat în straiele-i turceşti şi însoţit de abate se duse la casa 
mirelui. Acolo toți câți îl vedeau căutau la el plini de mirare, dar fără a-l recunoaște; iar cât despre abate, el 
le spunea acelora ce-l întrebau de el, că e un sol saracinez trimis de către Saladin la curtea regelui din 
Franţa. Ca urmare messer Torello fu aşezat şi el la masă, chiar faţă în faţă cu mireasa, pe care el o măsura 
cu mare bucurie, citind pe faţa ei o oarecare tulburare din pricina acestei nunţi. Femeia de-asemenea privea 
din când în când la el, dar fără a-l recunoaşte, căci barba lui cea mare, veşmintele-i ciudate, cât şi credința 
ei nestrămutată că e mort nu îngăduiau să-l recunoască. De la o vreme însă, socotind messer Torello că-i 
timpul să vază dacă doamna îşi amintea de el, îşi scoase inelul pe care i-l dăduse dânsa în ziua despărțirii, 
puse să-l cheme pe un tânăr care slujea la masă tocmai în faţa ei şi-i zise: 

— Să-i spui din partea mea miresei că pe meleagurile mele e obiceiul ca atunci când un străin - 
precum sunt eu - mănâncă la ospăţul unei mirese - cum e ea - în semn că-i bucuroasă să-l ştie la ospăţul ei, 
mireasa îi trimite cupa din care bea ea însăşi, plină de vin şi apoi străinul, după ce bea cât vrea din ea, o 
acoperă şi i-o trimite, iar dânsa bea ce-a mai rămas. 

Tânărul îşi făcu solia şi doamna, înţeleaptă şi ales crescută cum era, crezându-l pe străin un om de 
mare vază, spre a-i dovedi că-i bucuroasă să-l ştie la ospăţul ei, puse să spele şi să umple cu vin o cupă 
mare aurită pe care o avea în față şi porunci apoi să-i fie înfățișată străinului. Porunca ei fu împlinită 
întocmai. Messer Torello, care într-acestea îşi vârâse inelul în gură, prefăcându-se că bea îi dădu drumul 
înăuntru fără să vadă nimeni şi după ce bău din vin, lăsând numai pe fund oleacă, acoperi iar cupa și i-o 
trimise doamnei. Dânsa o luă în mâini şi ca să facă până la capăt precum cerea obiceiul, o descoperi, o 
duse la gură şi, văzând inelul, şezu o vreme şi-l privi fără să scoată o vorbă, apoi, recunoscând în el inelul 
ce-l dăduse în dar bărbatului la despărțire, îl luă, privi ţintă la acela pe care îl luase drept străin şi dându-și 
seama că-i messer Torello, soțul ei, împinse masa la pământ ca ieşită din minţi și strigă: 

— Ăsta-i bărbatul meu! Nu încape nicio îndoială, este messer Torello. 

Şi repezindu-se la masa la care şedea el, fără să ţină seama de ce se afla pe ea, i se aruncă de gât, 
îmbrățişându-l strâns, şi nimeni nu putu cu vorba sau cu fapta s-o ieie de la gâtul lui, până ce cavalerul n-o 
îndemnă să-și stăpânească prea multa bucurie, spunându-i că de îmbrățișat ar mai fi avut destulă vreme. 
Atuncea doamna îl lăsă şi în timp ce toţi mesenii, prea turburaţi de împrejurare, se bucurau de regăsirea 
unui atare cavaler, messer Torello îi rugă să curme gălăgia și, după ce tăcură toţi, le povesti tot ce păţise de 

nd plecase în cruciadă şi până în clipa aceea și încheie zicând că nobilul ce-i luase nevasta, socotindu 
mort, n-avea la ce se supăra, dacă, aflându-se în viaţă, i-o lua iar înapoi. Mirele, cu toate că era cam 
încurcat, săracul, răspunse cu mărinimie, ca un adevărat prieten, că era în dreptul lui să facă ce-ar fi poftit 
cu ale lui. Doamna lăsă atunci deoparte cununa şi inelul primite de la mire şi-şi puse în schimb în deget 
celălalt inel, cel scos din cupă şi în cap cununa pe care i-o trimisese sultanul. Apoi, ieşind cu toţii din casa 


în care se aflau, porniră cu întreg alaiul acasă la messer Torello, unde toți ceilalți cetăţeni, care îl priveau ca 
pe-o minune, se bucurară îndelung de fericita întâmplare. Messer Torello, după ce dărui c-o parte din 
giuvaerurile aduse pe mire, care cheltuise zadarnic pentru nunta aceea, pe abate şi pe alţii şi după ce-i dădu 
de știre sultanului printr-un trimis că ajunsese acasă cu bine și că înțelegea să-i fie şi de-acu înainte prieten 
şi slugă prea plecată, trăi mulţi ani de zile cu vrednica-i nevastă, vădind mai multă curtenie ca niciodată 
înainte. 

Iată dar cum s-au isprăvit necazurile lui messer Torello şi-ale iubitei sale soaţe și iată care fu răsplata 
mărinimiei lor şi-a neprecupeţitei lor curtenii, pe care mulţi se străduiesc s-o dovedească altora, dar, deşi 
au cum s-o vădească, o dovedesc aşa de rău, încât mărinimia şi curtenia lor e adeseori mai scump plătită 
decât ar merita să fie; de aceea nu e de mirare nici pentru dânşii nici pentru ceilalți, dacă de pe urma ei 
n-au parte de răsplată. 


A! OVESTEA A ZECEA 


Marchizul di Saluzze la rugăminţile supușilor săi se hotărăște să se însoare după placul inimii şi 
ia de nevastă pe fata unui țăran, cu care are doi copii, pe care se preface că-i omoară. Pe urmă îi dă a 
crede fetei că e sătul de ea, că şi-a luat altă nevastă şi îşi aduce în casă pe propria lui copilă, dând-o 
drept soața lui, iar pe cealaltă o izgonește, lăsând-o numai în cămașă. La urmă, aflând-o răbdătoare la 


mari şi-o prea-cinstește drept marchiză, punându-i şi pe ceilalți s-o preacinstească tot la fel. 


ET Asu A IE OEI is 


Dioneo grăi râzând: 
— Omul care aştepta să vie noaptea ca să aplece coada cea dreaptă a stafiei n-ar fi dat nici măcar doi 
bani pe toate laudele cu care îl copleșiți voi pe Torello. 
Iar pe urmă, ştiind că numai el mai rămânea să povestească, începu astfel: 


toate aceste încercări, plin de iubire pentru dânsa o aduce iar acasă, îi arată copiii care se făcuseră 

— Blândele mele doamne, pe câte mi se pare mie, dumneavoastră aţi închinat ziua de azi regilo 
sultanilor şi altor oameni de vază; de aceea, ca să nu mă îndepărtez nici eu prea mult de dumneavoastră, 
am să vă povestesc acum nu cine ştie ce minuni de vitejie ori curtenie, ci fapta nebunească pe care a 
săvârşit-o odinioară un marchiz şi de pe urma căreia, în ciuda nebuniei lui, nu s-a ales decât cu bine. Cu 
toate acestea însă, eu nu v-aș sfătui să faceți ca dânsul, fiindcă-i păcat de Dumnezeu că n-a păţit-o pân' la 


urmă. 

Demult de tot, printre marchizii di Saluzze fu unul zis Gualtieri, primul născut dintre feciori, un tânăr 
care, fiind holtei și neavând copii, își petrecea tot timpul umblând la vânătoare și nici că se gândea măcar 
să-şi înjghebeze un cămin, lucru pentru care s-ar fi căzut să treacă în ochii tuturor drept mare înţelept. Dar 
fiindcă treaba asta nu le venea la socoteală supușilor, ei îl rugară de multe ori să se însoare, ca nu cumva el 
să rămână fără urmaș la casă, iar dânşii fără de stăpân; şi se îmbiară să-i găsească o fată bună şi frumoasă, 
de neam şi casă mare, astfel încât să-şi poată pune nădejdi de mai bine într-însa şi în acelaşi timp să fie şi 
el mulțumit. Gualtieri le răspunse: 

— Prieteni, voi mă siliți a face ceea ce eu mă hotărâsem să nu fac niciodată, tocmai fiindcă-i nespus de 
greu să afli o nevastă care să ţi se potrivească, pe când din celelalte găseşti cu sutele de vrei, şi aşijderea şi 
fiindcă ştiu că viaţa e un chin pentru acela care a dat peste o astfel de nevastă. E o prostie să susțineţi că aţi 
putea cunoaște copilele după purtarea părintelui și-a maicii lor şi să încercaţi a-mi dovedi că-mi veţi alege 
o fată care să-mi placă întru totul; cum aţi putea ajunge voi să le cunoaşteţi taţii sau mamele și taina lor? Şi 
apoi, chiar dacă i-aţi cunoaşte, adeseori copilele nu seamănă deloc cu-ai lor. Dar, fiindcă vreţi cu dinadins 
să mă vedeţi încins cu lanţurile căsniciei, am să vă fac pe plac şi, ca să nu pun vina - de-a fi să iasă rău - pe 
nimeni decât pe mine, vreau să-mi găsesc singur nevasta; însă vă spun de pe acum că orice fată o fi să iau, 
dacă n-o veţi cinsti ca pe-o stăpână adevărată, o să simţiţi pe pielea voastră ce greu îmi vine să mă însor 
potrivnic vrerii mele, numai ca să v-ascult pe voi. 

Supușii îi răspunseră că ei se mulțumesc oricum, numai să-l ştie însurat. 

De multă vreme Gualtieri băgase de seamă cu plăcere deprinderile unei fete sărace dintr-un sat vecin şi, 
cum i se păru că fata e şi frumoasă pe deasupra, se socoti în sinea lui c-ar duce viață bună alăturea de dânsa, 
dacă şi-ar lua-o de nevastă; de aceea, fără să mai caute aiurea alte fete, se hotări s-o ia pe asta şi, poruncind 
să-l cheme pe tatăl ei, care era sărac lipit pământului, căzu cu el la învoială să-i ieie fata de nevastă. Pe 
urmă, adunându-şi toți prietenii de prin ţinut, le spuse după cum urmează: 

— Dragi prieteni, voia voastră a fost şi este să mă însor, drept care m-am hotărât să fac și pasul ăsta, 
nu fiindcă aş ţine negreşit să mă așez la casa mea, ci mai degrabă fiindcă vreau să fiu pe placul vostru. Voi 
ştiţi ce mi-aţi făgăduit: că veți fi mulțumiți adică şi că-mi veţi preacinsti nevasta, oricine ar fi să fie; acum 
sosit-a vremea să-mi ţin făgăduinţa şi vreau ca voi, din partea voastră, să v-o ţineţi şi voi. Aicea nu departe 
am găsit o fată pe placul meu, cu care vreau să mă însor şi peste trei sau patru zile am s-o aduc acasă. 
Gândiţi-vă dar cum să faceți spre a-mi pregăti nuntă frumoasă și spre a o întâmpina cu cinste, ca să pot zice 
şi eu că-s mulțumit de felul cum v-aţi ținut făgăduinţa, aşa precum puteţi să ziceți voi despre mine. 

Oamenii, bucuroşi, răspunseră că-s mulțumiți şi că avea să-i preacinstească nevasta ca pe o stăpână, 
oricine ar fi fost să fie. Pe urmă se gătiră toți de nuntă mare şi frumoasă, cu Gualtieri împreună. El porunci 
un ospăț falnic şi puse să poftească la el o mulțime de prieteni de ai lui, de rubedenii şi de nobili de prin 
împrejurimi; apoi, pe lângă acestea, puse să-i taie și să-i coasă miresei fel de fel de rochii, care de care mai 
frumoase şi mai de preţ, după măsura unei copile care avea acelaşi trup ca dânsa, şi-i pregăti de asemeni 
inele, cingători şi o cunună scumpă, într-un cuvânt tot ce se cere să aibă o mireasă. lar când veni şi ziua 
nunţii, cam către ceasurile nouă, Gualtieri se urcă pe cal cu cei veniţi să-l preacinstească şi, după ce se 
îngriji de toate cele de trebuință, grăi: 

— E vremea să mergem după mireasă. 

Şi zicând aşa, porni cu tot alaiul până în sătulețul vecin. Acolo, după ce ajunseră la casa cu pricina, o 
găsiră pe fată tocmai când se întorcea grăbită de la fântână, ca să meargă dimpreună cu celelalte fete s-o 

adă pe mireasa lui Gulatieri. Cavalerul, de ce-o văzu, o chemă pe nume, Griselda adică, şi-o întrebă un 
era părintele ei. Fata răspunse rușinoasă: 

— E aicea în casă, monseniore. 

Atunci Gualtieri descălecă şi, după ce porunci oamenilor să-l aştepte, intră singur în căsuţa 
sărăcăcioasă, unde îl găsi pe părintele copilei, Giannucole pe nume, şi-i zise: 


— Am venit s-o iau pe Griselda de nevastă, dar vreau întâi s-o întreb ceva, aicea în faţa ta. 

Şi-o întrebă să-i spună dacă, luând-o pe dânsa de nevastă, ea s-ar fi străduit să-i fie pururea pe plac, să 
nu se supere nicicând orice i-ar fi făcut sau spus, dacă ar fi fost întotdeauna supusă şi alte multe ca acestea, 
la care ea răspunse „da”. Atunci Gualtieri, luând-o de mână, o duse afară şi acolo, în faţa alor săi şi-a 
satului întreg, o dezbrăcă până la piele şi, poruncind să i se aducă veșmintele făcute anume, puse degrabă 
s-o îmbrace din cap până în picioare şi peste părul ei cel răvăşit puse să-i puie cununa după care, spre 
uimirea tuturor, grăi: 

— Doamnelor, asta este fata cu care vreau să mă însor, dacă mă vrea şi ea pe mine. 

Pe urmă, întorcându-se către Griselda, care, biata, şedea nelămurită și foarte rușinată, îi zise: 

— Griselda, mă vrei de bărbat? 

La care ea răspunse: 

— Te vreau, stăpâne. 

— Eu de asemeni, răspunse Gualtieri şi astfel zicând se cunună în fața tuturor cu dânsa şi apoi, 
urcând-o pe un cal, o duse cu alai acasă, unde se încinse o nuntă de toată frumuseţea şi o petrecere mai 
mândră decât dacă s-ar fi însurat cu fata regelui din Franţa. 

O dată cu veşmintele ai fi jurat că fata se preschimbase şi la suflet, schimbându-și deprinderile. 
Precum spuneam, era frumoasă la trup şi la obraz şi în scurtă vreme se făcu atâta de plăcută şi câștigă şi 
întru deprinderi atâta măiestrie, încât n-ai mai fi zis că e o copilă de pălmaş şi că păscuse odată capre, ci 
că-i copila unui nobil de cine ştie ce neam mare; și de schimbarea aceasta se minunau toţi oamenii ce-o 
cunoscuseră înainte. Unde mai puneţi că era aşa de ascultătoare şi de supusă cu bărbatul, încât Gualtieri se 
ținea drept cel mai mulţumit soț din toată lumea asta; iar cu supuşii lui, de asemeni, era aşa de bună și de 
drăguță, încât cu greu ar fi putut să afli un om să n-o cinstească și să n-o iubească din toată inima. Toţi se 
rugau lui Dumnezeu să-i deie sănătate şi s-o aibă în paza lui şi de unde înainte vreme ziceau că Gualtieri se 
dovedise un prost fiindcă o luase de nevastă, acum îl socoteau drept cel mai iscusit şi cel mai înțelept 
bărbat din câți trăiau în lume, căci nimeni altul în locul lui n-ar fi putut să-şi deie seama de însuşirile alese 
care zăceau, ascunse sub zdrenţele-i sărăcăcioase de biată țărăncuţă. Într-un cuvânt, în scurtă vreme fata 
ştiu să facă astfel, încât nu numai în ținutul pe care îl stăpânea Gualtieri, dar pretutindenea în jur nu se 
vorbea decât de ea, de faptele ei bune și de vrednicia ei şi chiar şi cei care cârtiseră când Gualtieri o luase 
de nevastă, acuma îşi schimbau cârtelile în laude. 

Şi nu şezu Griselda prea multă vreme cu Gualtieri, că şi rămase grea şi când îi veni vremea născu o 
copiliță, de care cavalerul se bucură nespus. Dar după câtva timp, dându-i prin gând să-i puie răbdarea la 
încercare prin suferinți greu de îndurat şi prin încercări îndelungate, prinse dintâi s-o înțepe cu vorba, iar 
apoi să-i spuie, făcând pe supăratul, că toți supuşii lui se arătau a fi nemulţumiţi de dânsa din pricină că se 
trăgea din neam atât de prost şi mai ales fiindcă vedeau că-i mai făcea şi prunci; iar de copila ce-o născuse, 
zicea, erau înciudaţi şi toată ziua nu făceau decât să bombănească. Femeia, auzind cuvintele acestea, 
rămase neclintită în gândurile ei de bine şi, fără a se schimba la faţă, grăi: 

— Stăpâne, fă cu mine ceea ce crezi că e spre cinstea şi mângâierea ta. Eu nu mă voi împotrivi, căci 
ştiu că-s mai prejos decât ei şi că nu-s vrednică nici de rangul la care tu m-ai ridicat prin bunătatea ta. 

Răspunsul acesta îi plăcu foarte mult lui Gualtieri, căci îşi dădu seama că fata nu se făcuse o încrezută 
de pe urma cinstei pe care i-o făcuse atât el însuşi, cât şi ceilalți. Nu după multă vreme însă, dându-i a 
înțelege cum că supușii lui nu mai puteau s-o vază în ochi pe copiliţa ei, chemă pe un credincios de-al lui, 
îi spuse ce trebuia să facă şi îl trimise la femeie. Omul, cu faţa îndurerată, îi zise: 

— Doamnă, ca să scap cu viaţă trebuie să fac ce-mi porunceşte stăpânul meu; n-am încotro. Trebu 
să-ți iau copila adică şi s-o... 

Dar n-apucă să isprăvească. Doamna, văzându-i chipul şi auzindu-i vorbele, ba amintindu-și și de cele 
rostite de bărbatul ei, pricepu că omul avea poruncă să-i omoare copila şi de aceea, luând-o degrabă din 
leagăn, după ce-o sărută şi-o binecuvântă, fără a clipi măcar, cu toate c-o durea nespus i-o aşeză în braţe 


şi-i zise: 

— Ține-o: fă întocmai precum ţi-a poruncit stăpânul tău şi-al meu, dar, dacă nu te îndeamnă el, ai grijă, 
n-o lăsa să fie sfâșiată de fiare şi de corbi. 

Slujitorul luă copila şi-i spuse lui Gualtieri cum se purtase doamna şi cele ce spusese. Gualtieri se miră 
de-atâta stăpânire şi de statornicia ei şi apoi trimise sluga cu fata la o rudă a lui de la Bologna şi-o rugă s-o 
crească cu îngrijire şi s-o înveţe să se poarte, fără să spuie nimănui şi niciodată a cui era. 

Pe urmă, după câtva timp, doamna rămase iarăşi grea şi când îi veni vremea născu un băieţaș, pe care 
Gualtieri al îndrăgi nespus de mult. Dar nefiind mulțumit cu cele ce făcuse își copleşi nevasta cu altă 
suferinţă şi într-o bună zi se prefăcu mânios şi-l zise: 

— Femeie, de când adus-ai la lumină copilul ăsta nu răzbesc s-o scot la capăt cu supuşii, de tare ce se 
plâng că după moartea mea o să aibă drept stăpân pe un nepot de slugă; de aceea, dacă vreau să nu fiu 
izgonit de aici, mă tem că va trebui să fac ce-am mai făcut odată şi până mai la urmă să-mi iau altă nevastă. 

Femeia îl ascultă cu suflet răbdător şi nu răspunse altceva decât atât: 

— Stăpâne, gândește-te să faci astfel încât să fu tu mulțumit și nu te îngriji de mine, căci eu n-am altă 
bucurie decât ce-ţi place ție. 

După vreo câteva zile Gualtieri - precum făcuse cu fetiţa - făcu acum şi cu băiatul şi după ce trimise 
sluga să-l ieie, dând a crede doamnei că-l omorâse, luă copilul și îl trimise la Bologna, precum făcuse şi 
prima dată, spre a fi crescut acolo. Femeia nici de astă dată nu se arătă mânioasă şi nici nu spuse altceva 
decât spusese prima oară; Gualtieri se mira nespus de stăpânirea ei şi îşi zicea în sinea lui că nu era femeie 
în lume să facă ce făcea Griselda. Și dacă n-ar fi văzut-o cât de drăgăstoasă era cu copiii atunci când o lăsa 
să fie, ar fi crezut de bună seamă c-o face numai ca să scape de grija lor, când ea, sărmana, precum îşi dete 
şi el seama, făcea acestea toate mânată doar de înţelepciune. Supuşii lui Gualtieri, care credeau cu adevărat 
că-şi omorâse copilaşii, îl ocărau de zor şi-l socoteau nespus de crud, iar pentru biata lor stăpână simțeau 
nețărmurită milă; dar ea, când doamnele-i din preajmă se tânguiau de felul cum îi muriseră copiii, nu 
răspundea nimica alta decât că voia celui ce le dăduse viaţă era şi voia ei. 

Trecuseră mulți ani de când Griselda adusese pe lume copilița, când Gualtieri, socotind că-i vremea 
s-o încerce c-o ultimă încercare şi mare suferinţă, prinse a se plânge alor săi, zicând că nu mai poate s-o 
rabde de nevastă şi că de abia acum vedea ce rău făcuse în tinereţe când se însurase c-o ţărancă; de aceea 
avea de gând să încerce pe toate căile, zicea, să dobândească de la papă învoirea de a se însura cu alta şi 
de-a lăsa-o pe Griselda. Pentru aceste gânduri mulţi oameni cumsecade îl dojeniră cu asprime, dar el nu 
răspundea decât c-așa trebuia să facă. Femeia, auzind şi ea ce gânduri are Gualtieri şi chibzuind c-ar fi 
trebuit pesemne să se întoarcă iar la casa părintească şi la păscutul caprelor şi c-ar fi fost silită să vadă altă 
femeie alături de bărbatul ei pe care îl îndrăgea ca pe lumina ochilor, se necăji amarnic, dar se căzni să 
rabde şi încercarea asta cu suflet neclintit, aşa precum răbdase şi celelalte lovituri cu care o încercase 
soarta. 

Nu după multă vreme Gualtieri puse să-i trimită niște scrisori ca de la Roma şi le dădu a înţelege supu- 
şilor că prin acelea papa îl învoia s-o lase pe Griselda și să se însoare a doua oară. Drept care o chemă la 
sine şi-i zise în faţa altor mulți: 

— Femeie, papa mă învoieşte să-mi iau altă nevastă și să te las pe tine; de aceea, fiindcă ai mei au fost 
oameni de neam şi pururea stăpâni pe locurile acestea, pe când ai tăi au fost țărani de când e lumea lume, 
eu nu mai vreau să-mi fii nevastă, ci vreau să te întorci acasă cu zestrea pe care mi-ai adus-o. Eu îmi voi 
lua altă soţie, căci mi-am găsit ce-mi trebuie. 

Femeia, auzind acestea, potrivnic firii femeiești își stăpâni, cu mare greu, durerea şi suspinele şi-i zis 
— Stăpâne, eu am ştiut de totdeauna că neamul meu cel prost nu ţi se potriveşte ţie și rangului pe care 
îl ai şi de ţi-am fost soție am socotit că numai tu și Dumnezeu mi-aţi hărăzit darul acesta prețios, pe care 
niciodată n-am cutezat să-l socotesc al meu, ci totdeauna l-am socotit de împrumut; acuma îl vrei iar înapoi 
şi eu se cade să ţi-l dau fără de nicio împotrivire; iată inelul drag pe care mi l-ai pus în deget la cununia 


noastră. Ia-l. Îmi porunceşti de asemeni să iau cu mine zestrea pe care ţi-am adus-o, dar pentru treaba asta 
nu trebuie să-mi plăteşti nimic; n-am lipsă nici de pungi să car în ele banii şi nici, de vite de povară, căci 
n-am uitat că m-ai luat goală. Dacă, socoți de bine însă ca toți să vază trupul ăsta în care ţi-am purtat copiii, 
atunci pleca-voi despuiată; dar drept răsplată a fecioriei pe care ţi-am adus-o în dar şi n-o mai pot lua 
înapoi, te rog îngăduie să pun pe mine barem o cămașă. 

Gualtieri, care abia putea să-şi stăpânească plânsul, rămase totuși încruntat şi-i zise: 

— Fie. la-ţi dar o cămașă. 

Toţi cei de față îl rugau să-i deie barem un veșmânt, pentru ca cea care îi fusese vreme de treisprezece 
ani şi mai bine nevastă credincioasă să nu fie văzută ieşind din casa lui în chip atât de rușinos şi de 
sărăcăcios, dar ruga le era în zadar. Atunci femeia, în cămaşă, desculță şi cu, capul gol, după ce-i lăsă pe 
toţi în grija Tatălui Ceresc ieși din casa lui Gualtieri şi se întoarse acasă la tatăl ei, stârnind suspine şi milă 
în inimile celor care se aflau de față. Giannucole (care nicicând nu izbutise a crede că Gualtieri avea să-i ție 
copila de nevastă şi se aştepta mereu să i-o trimită acasă) îi păstrase hainele de care o dezbrăcase marchizul 
în dimineaţa nunţii; de aceea i le aduse şi, după ce le îmbrăcă, fata începu să vază de trebile mărunte ale 
căsuţei părintești, precum era deprinsă a face, răbdând cu suflet dârz şi această ultimă încercare, a soartei ei 
potrivnice. 

Cât ce-o făcu și pe asta, Gualtieri le dădu de ştire supuşilor că-şi alesese de nevastă pe fiica unuia din 
conții da Panage şi, poruncind mari pregătiri de nuntă, puse s-o cheme pe Griselda și după ce veni îi spuse: 

— Am să-mi aduc curând mireasa pe care mi-am ales-o şi am de gând s-o preacinstesc aşa cum se 
cuvine; tu ştii că n-am femei la casă care să poată pregăti odăile şi toate cele câte se cer făcute la o atare 
sărbătoare; de aceea tu, care cunoşti mai bine ca oricare alta aceste îndeletniciri, fă tot ce-i de făcut, 
pofteşște după placul tău femeile la nuntă, primeşte-le aici ca şi cum tu ai fi stăpână şi după ce se gata nunta, 
poţi să te întorci acasă. 

Deşi cuvintele acestea erau cuțite înfipte în inima Griseldei - căci ea, sărmana, nu putuse să lepede 
iubirea pe care i-o purta cu aceeaşi uşurinţă cu care lepădase norocul de odinioară - răspunse: 

— Am să fac, stăpâne, aşa precum pofteşti. 

Şi pătrunzând înveşmântată cu straiele ei ţărăneşti, aspre şi groase, de dimie, în casa lui Gualtieri, din 
care nu de multă vreme ieşise numai în cămaşă, se apucă să măture şi să gătească odăile, să aştearnă 
pretutindeni covoare şi perdele, să pună în rând bucătăria şi să trudească la de toate, de parcă n-ar fi fost 
decât o biată slujnicuţă; şi nu se opri din lucru până ce nu sfârşi cu bună rânduială tot ce trebuia făcut. Apoi 
pofti la nuntă în numele lui Gualtieri pe toate doamnele din jur şi începu să aștepte serbarea rânduită, iar 
când veni şi ziua nunţii, deşi era îmbrăcată ca vai de capul ei, primi cu faţa zâmbitoare şi cu deprinderi de 
stăpână şi doamnă adevărată pe toate doamnele pofitite. 

Gualtieri între acestea se îngrijise ca copiii să fie crescuţi bine în casa rudei din Bologna, care era 
măritată cu unul din conții da Panage; fetița se făcuse acum de doisprezece ani şi de frumoasă nu-i găseai 
pereche în toată lumea, iar băiețașul avea și el vreo șase anişori. Gualtieri trimise vorbă rudei sale să aibă 
bunătatea să vină la Saluzze cu fata şi băiatul, rugând-o să poftească şi alți oaspeţi de seamă, cărora să le 
spună c-o duce pe copilă ca s-o mărite cu Gualtieri şi nicidecum că-i fata lui. Nobilul, bolonez făcu pe voia 
marchizului şi, așternându-se la drum, după vreo două sau trei zile ajunse la Saluzze cu cei doi frați şi cu 
alaiul de musafiri poftiți la nuntă tocmai la ora prânzului, când toți sătenii şi vecinii de prin împrejurimi se 
adunaseră s-o vadă pe aleasa lui Gualtieri. Copila fu primită de doamne, care o duseră în sala de ospete, 
unde Griselda, îmbrăcată în straiele-i sărăcăcioase, o întâmpină cu voie bună şi-i zise: 


Caii a 


— Doamnă, fii binevenită. 
Pe urmă femeile (care îl rugaseră zadarnic pe Gualtieri s-o lase pe Griselda să steie ascunsă într-o 
odaie sau cel puţin să-i împrumute una din rochiile care fuseseră ale ei odinioară, ca să nu se înfăţişeze 
oaspeţilor în halul acela) fură aşezate la mese şi apoi începură să fie aduse bucatele. Copila era ţinta tuturor 
privirilor şi toți spuneau că Gualtieri făcuse un schimb bun; dar dintre toți Griselda o lăuda mai tare, atât pe 


ea, cât şi pe frăţiorul ei. 

Gualtieri socoti atunci că dobândise destule dovezi de răbdare din partea nevestei sale; de aceea, 

dându-și seama că cele ce se petreceau nu-i preschimbau purtarea şi sigur fiind că dânsa nu îndura acestea 

toate din nesimţire sau prostie, căci o ştia că-i înțeleaptă, se chibzui că-i vremea să-i curme amărăciunea pe 

care o socotea c-o ascunde sub chipu-i ca de piatră. De aceea o chemă la sine acolo în faţa tuturor şi zise 
surâzând: 

— Ei, cum îţi place fata? 

— Stăpâne, îmi place foarte mult, răspunse Griselda; şi dacă, precum cred, e tot aşa de înțeleaptă pe 

cât e de frumoasă, nu mă îndoiesc deloc c-ai să trăieşti cu ea ca cel mai fericit bărbat din toată lumea asta. 

Te rog însă din suflet s-o cruți de loviturile pe care i le-ai dat celei dintâi soții, căci nu-mi vine să cred că 

va putea să le îndure, atât fiindcă-i mai tânără, cât şi pentru că a fost crescută în bunăstare şi huzur, pe câtă 

vreme cealaltă era deprinsă de micuță să sufere şi să trudească. 

Gualtieri, văzând-o pe sărmana Griselda încredinţată că fata e nevasta lui și totuşi neschimbată în 

vorbele de bine pe care le rostea, o puse să se așeze alăturea de el şi-i zise: 

— Griselda, a venit vremea să te bucuri în sfârşit de roadele răbdării tale şi cei care m-au socotit fără 

suflet, crud şi aspru, să-și deie seama că anume m-am arătat astfel, intind către un sfârşit mai dinainte 

prevăzut: pe tine am vrut să te învăţ să fii cu adevărat soţie, pe ei să ştie să-şi aleagă nevestele şi să le ție, 

iar mie am vrut să-mi dovedesc netulburată linişte pentru răstimpul cât mi-e dat să mai trăiesc cu tine; pe 

vremuri, când m-am însurat, mă îndoiam amarnic de liniștea aceasta şi mă temeam că n-am s-o aflu, de 

aceea, ca să mi-o câştig cu neîndoielnice dovezi, te-am chinuit în fel şi chip, așa precum o ştii. Dar fiindcă 

niciodată nu mi-ai ieşit din voie cu vorba sau cu fapta şi fiindcă am avut din parte-ți tot binele dorit, vreau 

să-ți redau acum deodată ceea ce în trei rânduri ţi-am luat şi să te răsplătesc cu nesfârșită dragoste pentru 

durerile pe care ţi le-am pricinuit. Primește dar cu bucurie pe fata asta, care crezi că e nevasta mea şi 

aşijderea primeşte-l şi pe frățiorul ei, căci sunt copiii tăi şi-ai mei; ei sunt cei doi copii pe care tu şi atâția 

alții ați socotit vreme de ani că i-am ucis din răutate. lar eu sunt soţul tău care te îndrăgesc mai mult ca 

orişice pe lume, încredinţat fiind că pot să mă mândresc şi să mă socotesc drept cel mai fericit bărbat din 

toată lumea asta. 

Şi zicând astfel o sărută şi o îmbrățişă, după care dimpreună cu dânsa, care plângea de bucurie, se duse 

către fata care şedea înmărmurită de cele auzite şi-o îmbrăţișară deopotrivă cu frățiorul ei cu multă duioşie, 

vădindu-le celor de față curatul adevăr. 

Doamnele foarte bucuroase se ridicară de la mese şi o duseră pe Griselda într-o odaie, unde, îi 

scoaseră haina săracă pe care o avea pe ea şi-o îmbrăcară cu o rochie de-a ei de toată frumuseţea. Apoi o 

duseră din nou în sala de ospeţe, de astă dată ca pe o doamnă, aşa precum părea de altfel şi când era 

îmbrăcată în zdrenţe. Acolo, ea, sărmana, se bucură din plin de copilașii ei şi cum toți cei de faţă erau 

nespus de veseli de cele întâmplate, petrecerea spori şi ospăţul se întinse mai multe zile în şir. Gualtieri era 

socotit de toţi drept mare înţelept, deşi încercările la care o supusese pe femeie li se părură multora cu 

neputinţă de îndurat; dar mai presus de orişice fu lăudată înţelepciunea neprețuită a Griseldei. După câteva 

zile contele da Panage se întoarse la Bologna, iar Gualtieri, după ce-l luă pe Giannucole de la 

îndeletnicirile lui de pălmaș, îl aşeză în rang de socru, astfel încât bătrânul își duse viața pân' la capăt 

cinstit de toată lumea și foarte mulțumit. Pe urmă îşi mărită copila la casă mare şi bogată și el trăi ani mulți 

şi fericiți lângă Griselda, pe care întotdeauna o preacinsti cu multă râvnă. 

Ajunşi aici, ce alta am mai putea să spunem decât că cerul rânduieşte ca şi în cocioabe să se nască di 
când în când suflete mari, aşa precum şi în palate se adăpostesc adeseori suflete mai vrednice să şadă şi să 
păzească porcii decât să stăpânească şi să domnească peste oameni. Care alta în locul Griseldei ar fi putut 
să rabde, nu numai fără a vărsa o lacrimă măcar, dar chiar cu zâmbetul pe față, nesăbuitele încercări la care 
o supusese Gualtieri? Cât despre el, socot că nu i-ar fi stricat deloc să dea peste o femeie care, drept 


răzbunare c-o gonise din casă numai în cămașă, s-ar fi dat altuia pe sine, ca să-i scuture blăniţa şi ca în 
atare chip cămașa să se preschimbe într-o rochie de toată frumusețea. 


Dioneo îşi isprăvi povestea, iar doamnele, care nutreau păreri cu totul diferite, vorbiseră îndelung de 
dânsa, fie lăudând unele lucruri, fie ținându-le de rău, când regele, ridicându-şi ochii către cer şi văzând că 
soarele scoborâse către asfințit, fără a se scula de pe locul său, prinse a vorbi astfel: 

— Frumoase doamne, după cum știți, pesemne, înțelepciunea muritorilor nu stă numai în faptul de a-și 
aminti cele trecute şi de a le cunoaşte pe cele de faţă, ci de a putea să şi prevadă prin mijlocirea lor ceea ce 
se va întâmpla în viitor; şi prevederea aceasta e socotită drept un semn de mare înţelepciune de către 
oamenii iluştri. Acu, pre câte ştiţi, mâine sunt cincisprezece zile de când, fugind de jalea, de durerile şi 
nenorocirile care s-au abătut asupra orașului nostru de când cu ciuma asta, am plecat din Florenţa cu gând 
de-a petrece oleacă întru păstrarea vieţii şi-a sănătății noastre; după părerea mea, noi n-am înfăptuit nimica 
necinstit printr-asta, căci, dacă nu mă-nşel, deși s-au spus aici povești hazlii şi uneori poate de-a dreptul 
îmbietoare la desfătări trupești, deși am mâncat tot timpul şi am băut pe săturate, am dănţuit şi am cântat - 
lucruri menite să-i ațâţe la rele pe cei slabi de înger - cu toate acestea, zic, nu ştiu ca noi sau dumneavoastră 
să fi făcut sau să fi zis vreun lucru vrednic de ocară. Dimpotrivă, nu mi-a fost dat să văd în jurul meu decât 
iubire și înţelegere frățească, lucru ce fără îndoială nu poate fi decât spre cinstea şi binele vostru şi-al meu. 
Totuşi, pentru ca nu cumva prea îndelungata obişnuinţă să se preschimbe în plictiseală şi pentru ca şederea 
noastră să nu prilejuiască bârfeli, de-ar fi s-o prelungim, de vreme ce-am avut cu toţii cinstea de-a fi regi 
pentru o zi, cinste de care eu mă bucur încă în clipa aceasta, socot c-ar fi cu cale - dacă doriți şi 
dumneavoastră - să ne întoarcem iar de unde am plecat. Căci altfel, dacă vă gândiţi mai bine, tovărăşia 
noastră, de care au mai aflat şi alţii, s-ar prea putea să se înmulțească, lucru ce nu ne-ar fi pe plac; de aceea, 
dacă întăriți şi dumneavoastră sfatul meu, eu voi păstra coroana care mi-a fost încredințată pân' la plecarea 
noastră, adică până mâine în zori; iar dacă hotărâți altminteri, să ştiţi c-am şi ales în gând pe cel sortit să-mi 
ieie locul şi să ne fie rege mâine. 

Doamnele şi cavalerii se sfătuiră îndelung, dar până mai la urmă, aflând povaţa regelui drept bună și 
folositoare, se hotărâră s-o urmeze; regele puse atunci să-i cheme credincerul, vorbi cu el de cele câte 
urmau a fi făcute în dimineaţa următoare şi, după ce învoi pe doamne şi pe cavaleri să facă ce poftesc până 
la ceasul cinei, se ridică în picioare. Ceilalți se ridicară şi ei şi, după obiceiul mai dinainte rânduit, își 
petrecură fiecare după îndemnul inimii. lar când veni vremea de cină, mâncară cu plăcere şi apoi porniră 
iar cu cântece şi dansuri și, în timp ce Lauretta învârtea cu dibăcie hora, regele îi porunci Fiammettei să 
cânte o cântare, iar dânsa foarte bucuroasă începu precum urmează: 


De-ar naşte iubire făr' de gelozie, 
Nici uneia poate 
Inima în piept nu i-ar râde ca mie. 


De-i scris tinerețea 
Să-i placă femeii în cel îndrăgit, 
Ori fapta măreaţă 
'N război, frumuseţea, 
Purtarea aleasă, cuvântul grăit 


aa aa 


Cu dor și dulceaţă, 
Eu sunt aceea; pe-a dragului faţă 


Eu una pe toate 
La rând le citesc, când iubirea mă-mbie. 


Dar fiindcă ştiu bine 
Că ș-alte înțelepte ca mine mai sunt, 
Eu tremur de teamă, 
Căci tot ce-i în mine, 
Si-n ele mocneşte şi-acelaşi avânt 
Cu dor mi le cheamă. 
De aceea plătesc norocului vamă 
Și griji necurmate îmi tulbură pacea şi n-am bucurie. 


De-ar fi pe-o măsură 
Credinţă să am pe cât prețuire 
În cel îndrăgit, 
Bănuială şi ură 
N-aș pătimi; dar când văd că-n iubire 
Nu-i unul cinstit, 
Pe toți îi țin răi; mă mistui cumplit 
Și-a mele surate 
Pe toate le bănui de gând cu hoție. 


De aceea nici una 
Să n-aibă-ndrăzneală în dragostea mea 
Să-mi facă ocară, 
Căci dacă vreuna 
Cu vorbe mieroase ori semne ar vrea 
Să-mi facă, mă jur pe Sfânta Fecioară, 
Celei ingrate 
Cu vârf să-i plătesc a ei mârşăvie. 


De îndată ce Fiammetta îşi isprăvi cântarea, Dioneo, care şedea alături de ea, îi zise râzând: 

— Ar fi foarte frumos din parte-ţi să spui şi celorlalte doamne cine-i iubitul dumitale, ca nu cumva 
vreuna să ţi-l răpească din greges aci. caai igazga cumplit. 

După cântarea Fiammett 
regelui, se duseră cu toţii la c 
rege, o apucară spre Florenţ 


conduseră pe doamne în bise 


^ia la miezul nopţii, după porunca 
sculară şi, conduși de vrednicul lor 
icrurile lor. Acolo cei trei tineri le 


rămas bun de la ele, porniră c DD: RA < nd socotiră că e vremea, fieştecare 

NCHEIEREA AUTORULUI 


Prea vrednice copile, spre mângăierea cărora m-am pus pe-o treabă așa de lungă, eu cred c-am 
izbutit să duc la bun sfârșit cu ajutorul harului ceresc - pe care nu l-am dobândit prin meritele mele, ci 
după câte socotesc prin ruga voastră cea smerită - tot ceea ce făgăduisem să fac la început, drept care, 
multumind dintâi lui Dumnezeu şi după aceea vouă, voi da odihnă penei şi mâinii ostenite. Totuşi nu vreau 
să închei fără a răspunde mai întâi unor nedumeriri mărunte pe care voi sau alții s-ar prea putea să le 
nutriți, chiar fără a mi le spune, deşi eu sunt încredințat că întocmai ca și celelalte, de care am mai vorbit 
o dată, n-au nici un privilegiu anume care să ceară un răspuns, lucru pe care îmi amintesc că l-am şi 
dovedit de altfel la începutul celei de a patra zile a cărții. 

Vor fi pesemne printre voi unele care au să spună că în poveștile acestea m-am arătat prea slobod la 
vorbă, fiindcă uneori am pus în gura dumneavoastră, și mai adesea v-am făcut să ascultați lucruri pe care 
nu se cuvine să le spuie şi nici să le asculte femeile cinstite. Eu nu mă învoiesc la asta: orişice lucru, fie el 
oricât de necinstit, dacă e spus pe ocolite, poate fi spus de orișicine; iar noi, după părerea noastră, tocmai 
aşa am făcut. Dar fiindcă n-am de gând să mă sfădesc cu voi, pentru că ştiu că m-aţi învinge, să zicem că 
aveți dreptate; ei bine, chiar şi atunci eu aș putea să vă arăt cu multă ușurință de ce am făcut aşa. Întâi şi 
întâi dacă se află în careva dintre poveşti vreun lucru necinstit e numai fiindcă însăși firea poveștii a cerut 
așa şi orice om cu scaun la cap care ar dori să judece pe drept poveștile acestea şi-ar da fără îndoială 
seama că mi-ar fi fost cu neputinţă să le istorisesc altminteri, fără a le preschimba cuprinsul. lar dacă 
totuşi mai găsești în ele pe ici pe colo vreun cuvinţel mai deochiat ce pasămite nu-i pe placul mironosițelor 
acelora ce cântăresc cuvintele mai straşnic decât faptele şi caută mai degrabă să se arate bune decât să 
fie într-adevăr, socot că pentru faptul de a le fi scris nu poate nimeni să mă învinovățească mai cu temei 
decât pe aceia, atât bărbaţi cât și femei, care spun întruna, fără înconjur, din zori şi până-n noapte 
„gaură ” şi „tăruş”, „pilug” şi „piuliță ” şi alte multe de acest soi. Și apoi, la urma urmelor de ce adică 
pana mea să aibă mai puţine drepturi decât penelul unui pictor? Căci pictorul, fără să fie, pe drept, măcar 
ținut de rău, nu numai că-i înfăţişează pe sfinții Mihail şi Gheorghe lovind pe unde-i place lui cu spada 
sau cu lancea în şarpe sau balaur, dar pe deasupra îl mai face și pe Cristos bărbat şi pe Eva femeie și bate 
cu piroane picioarele Aceluia care s-a răstignit pe cruce spre mântuirea noastră. Oricine poate să-și dea 
seama că istorioarele acestea nu în biserică au fost spuse, căci cele câte ţin de ea se cade a fi rostite cu 
vorbe neiîntinate şi inimă curată, deși printre poveştile bisericii creştine se află chiar destule scrise cu totul 
altfel decât sunt ale mele; de asemenea n-au fost rostite nici printre filozofi, în ale căror şcoli cinstea se 
cere respectată nu mai puţin decât în alte părţi, nici printre cărturari şi preoți şi nici prin cine ştie ce alte 
locuri; ci au fost rostite în grădini, în locuri de petrecere și printre fete tinere - deşi coapte la minte şi gata 
să înfrunte ispitele poveştilor - şi într-o vreme în care până şi celor mai cinstite femei li se dă dreptul să 
umble cu izmene în cap întru scăparea vieţii lor. Poveștile acestea, oricum ar fi să fie, ca toate celelalte 
lucruri, pot fi și ele de folos sau pot să dăuneze, după persoana ce le ascultă. Cine nu ştie oare că vinul, 
după Cinciglione, Scolaio%? şi mulți alții, le prinde bine celor teferi, pe când celor cuprinși de fierbinţeli le 
strică? Vom zice că-i dăunător din pricina aceasta? Cine nu ştie oare că focul e folositor, ba chiar de-a 
dreptul trebuincios? Vom zice că-i păgubitor fiindcă ne arde casele, orașele şi satele? Armele apără și ele 
pe cei care doresc să viețuiască în pace, însă de multe ori împrăștie și moarte, nu fiindcă ele ar fi rele, ci 


indcă sunt rău folosite. O minte putredă, stricată n-o să priceapă niciodată o vorbă aşa cum se cuvine; $ 
după cum acestor minți cuvintele cinstite nu le ajută la nimic, la fel nici cele necinstite nu pot atinge sau 
strica o minte sănătoasă, precum nu poate nici noroiul să atingă razele de soare, sau murdăria 
pământească minunăţiile cerești. Ce cărți, ce vorbe, ce scrisori pot fi mai sfinte și mai demne de cinste și 
respect decât preasfintele Scripturi? Și totuși s-au aflat destui care, pricepându-le pe dos, s-au dus pe ei la 
pierzanie și-au tras şi pe alții după ei. Orişice lucru în sinea lui slujeşte la ceva; dar, dacă-i rău 
întrebuințat sau înţeles anapoda, el poate să prilejuiască nenumărate rele. Aşa și cu poveştile mele. Cine 
va vrea cu orice preţ să afle în ele sfaturi sau fapte mișeleşti, le va afla uşor dacă-i pornit la rele şi dacă le 
va întoarce pe faţă și pe dos; dar cel ce va dori să afle lucruri de folos şi să culeagă învăţăminte, va izbuti 
și el la rândul lui să le găsească, iar dacă aceste istorioare vor fi citite de acelea de dragul cărora au fost 
scrise, cât și la vremea pentru care au fost anume povestite, de bună seamă nimeni nu va putea să spună 
sau să le socotească altfel decăt cinstite şi chiar folositoare. Mironosiţele grăbite să spuie „Tatăl nostru” 
și să învârtească la plăcinte pentru iubiții lor duhovnici, să lase în plata Domnului poveștile acestea, care 
nu Zoresc pe nimeni să le citească cu de-a sila. Deşi, la drept vorbind, mai zic și dumnealor câte un cuvânt 
mai deocheat, ba chiar și fac din când în când câte o ispravă gogonată. 

Vor fi de asemeni printre voi, iubite doamne, altele care au să spună c-ar fi fost de mii de ori mai bine 
ca anumite povestiri să nu fi fost istorisite. Se poate, nu zic ba; dar eu am fost silit să le ascult și să le spun 
pe cele povestite; iar dacă doamnele din carte ar fi ales povești mai frumoase, pe acelea le-aş fi scris şi eu. 
Dar dacă vreți cu dinadins să mă învinovăţiţi pe mine de născocirea lor (deşi nu eu le-am născocit), am să 
vă spun că n-aş avea la ce mă ruşina din pricină că nu sunt toate deopotrivă de frumoase, pentru că nu e 
meşter în toată lumea asta, în afară de Dumnezeu, care să poată face un lucru fără de cusur. Nici 
împăratul Carol, care a făcut pe paladini®, n-a izbutit să facă atâţia, încât să poată alcătui ei singuri o 
oştire. Unde sunt multe lucruri amestecate laolaltă, este firesc ca cele bune să șadă lângă cele rele. N-a 
fost de când e lumea ogor muncit aşa de bine, încât să nu găseşti în el, alăturea de grâne, urzici, scaieți 
sau buruieni. Și apoi, când e să le vorbeşti unor copile simple, precum sunteţi şi voi în cea mai mare parte, 
este de-a dreptul o prostie să cauţi povești mai osebite și să-ţi măsori cuvintele la fiecare pas. Totuşi, pe 
cei ce vor citi poveștile acestea îi povățuiesc să nu le ia în seamă decât pe cele ce desfată, iară pe cele 
care împung să nici nu le citească. În fruntea lor stă scris ce se ascunde în ele, astfel încât cuprinsul lor să 
nu poată înşela pe nimeni. 

Pe urmă cred că vor mai fi şi dintr-acelea ce vor spune că printre aceste povestiri sunt unele prea 
lungi. Acestora eu le răspund că, de le aşteaptă alte treburi, e o curată nebunie să se apuce a le ceti, chiar 
şi de-ar fi mai scurte. Căci chiar dacă a trecut atâta amar de vreme de când m-am apucat să scriu şi până 
acum, când în sfârșit mi-am isprăvit cu bine truda, cu toate acestea n-am uitat c-am închinat această carte 
femeilor deprinse să viețuiască în huzur şi nicidecum celor cu treburi; pentru aceia ce citesc doar ca să-și 
treacă vremea, nicio lectură nu-i prea lungă, dacă îşi atinge ţinta pe care o caută cititorul. Lecturile mai 
scurte se potrivesc cu mult mai bine şcolarilor - care trudesc spre a-și trece vremea cu folos şi nu ca să 
petreacă - decât vouă, femeilor, cărora vă rămâne liber tot timpul neîntrebuinţat în desfătările iubirii. Și 
în afară de aceasta, de vreme ce niciuna dintre voi nu merge la Atena, nici la Bologna ori la Paris ca să 
învețe carte, cu voi se cade să vorbim mai pe îndelete, mai pe larg decât cu cei care își ascut minţile lor 
spre învățătură. 

De asemenea nu mă îndoiesc că vor mai fi și altele care vor spune, poate, că în poveştile acestea 
găsești prea multe vorbe de duh şi alte fleacuri şi că nu-i şade bine unui bărbat cu greutate și cu scaun la 
cap să scrie asemenea poveşti. Acestora mă văd silit să viu şi să le mulțumesc, căci zeul lor şi grija față de 
faima mea porneşte din îndemn spre bine. Dar iată ce-am să le răspund: mărturisesc că sunt un om cu 
scaun la cap şi greutate şi mulți m-au pus în cumpănă să vadă cât trag la cântar, dar celor care n-au avut 

ilejul să mă cântărească le spun că nu sunt greu deloc, ba dimpotrivă atât de ușor, încât plutesc la faj 
apei; şi judecând că predicile rostite de călugări cu scopul de-a înfiera păcatele omeneşti sunt astăzi pline 


de cuvinte de duh, de glume şi de fleacuri, am socotit că n-ar strica să folosesc și eu vreo câteva din ele în 
povestirile acestea, scrise cu gând de-a alunga din sufletul femeilor tristețea şi urâtul. lar de s-ar întâmpla 
cumva ca unele dintre ele să râdă cu prea multă poftă când vor ajunge a le ceti, plângerea leremiei, 
patimile Mântuitorului şi pocăința Magdalenei vor izbuti cu ușurință să le alunge veselia. 

Și cine se îndoiește oare că nu vor fi şi dintr-acelea care vor spune despre mine că-s rău de gură ca o 
babă şi că mi-e limba otrăvită, fiindcă pe ici pe colo scriu adevărul despre fraţi? Pe acestea însă se cuvine 
să le iertăm, căci nu-i a crede că spun astfel din alte pricini decât dintr-o pornire dreaptă, devreme ce se 
știe doar că fraţii sunt oameni de treabă, care de dragul Domnului fug de orice osteneală şi macină numai 
atunci când se ridică stăvilarul, dar fără a spune mai departe; şi dacă n-ar fi să miroasă cu toţii nițeluş a 
łap, ar fi de-a dreptul o plăcere să stai cu ei de vorbă! Cum însă în lumea asta nimic nu e statornic, ci 
toate-s schimbătoare, poate că și cu limba mea s-a petrecut același lucru; s-o fi schimbat şi ea cu vremea 
și poate că-i mai bună acum, nu după judecata mea - pe care mă feresc cât pot s-o iau drept mărturie când 
este vorba despre mine - ci după spusa unei vecine, care zicea că limba mea n-are pereche în lume de 
bună ce-i şi dulce. Și într-adevăr, la vremea când ea mărturisea acestea nu mai aveam a scrie decât vreo 
câteva povești. Oricum, de vreme ce-mi dau seama că doamnele care îi aduc învinuirea aceasta o fac din 
prea mult zel și nu din pricini, socot că unora ca ele le ajunge acest răspuns. 

Și acum, pentru că-i vremea să punem capăt vorbelor, închei, lăsându-le pe toate să spună și să 
creadă tot ceea ce pofiesc şi mulțumesc cu umilință Părintelui Ceresc, care m-a ajutat după atâta 
osteneală s-ajung la mult râvnitul capăt al istorioarelor acestora. lar voi, plăcute doamne, rămâneți 
sănătoase în paza şi puterea Lui şi, de v-a fost de vreun folos citirea acestei cărți, aduceţi-vă aminte din 
când în când de mine. 


Aici sfârşeşte cea de a zecea şi ultima zi a cărții numită 


DECAMERON, 


PRINȚUL GALEOTTO. 


BOCCACCIO, GIOVANNI (1313, Paris, Franţa - 21.12.1375, Certaldo, Toscana [Italia]). Poet şi cărturar 
italian, celebru ca autor al poveștilor Decameronului. 

Împreună cu Francesco Petrarca, a pus bazele umanismului renascentist şi a ridicat literatura 
vernaculară la înălțimea şi statutul clasicilor antici. 


Tinereţea 


Boccaccio a fost fiul unui comerciant din Toscana, Boccaccio di Chellino (numit şi Boccaccino), şi al 
unei mame care era, probabil, de origine franceză. A petrecut o copilărie mai degrabă nefericită în 
Florenţa. Tatăl său nu avea simpatie pentru înclinațiile sale literare şi l-a trimis, nu mai târziu de 1328, în 
Napoli să înveţe afaceri, probabil într-un birou al familiei Bardi, care domina curtea Napolelui prin 
intermediul împrumuturilor băneşti. În acest mediu, Boccaccio a intrat în contact cu aristocrația lumii 
comerciale, cât şi cu ce mai supraviețuise din splendorile cavalerismului de curte şi ale feudalismului. De 
asemenea, a studiat dreptul canonic și i-a cunoscut pe oamenii de litere ai curții şi pe prietenii şi 
admiratorii lui Petrarca, prin intermediul cărora s-a familiarizat cu opera acestuia. 

Anii petrecuţi în Napoli au fost cei în care Boccaccio s-a îndrăgostit de Fiammetta, a cărei figură 
domină întreaga lui activitate literară până la Decameron, unde apare de asemenea o Fiammetta a cărei fire 
se aseamănă cumva celei a Fiammettei din primele opere. Încercările de a folosi pasaje din scrierile lui 
Boccaccio pentru a o identifica pe Fiammetta cu figura presupus-istorică a Mariei, fiica naturală a regelui 
Robert şi soţie a unui conte de Aquino, sunt îndoielnice - mai ales pentru că existenţa Mariei nu este 
atestată documentar. 

Era, probabil, 1340 când Boccacio a fost rechemat la Florenţa de către tatăl său, implicat în falimentul 
familiei Bardi. Perioada în care a fost ocrotit de vicisitudinile vieţii a ajuns astfel la sfârşit, iar de-atunci a 
întâmpinat doar dificultăți şi ocazionale perioade de sărăcie. Totuşi, tânărul Boccaccio a adus cu el din 
Napoli o mulțime de opere literare deja încheiate. 

Vânătoarea Dianei (La caccia di Diana), prima sa lucrare, este un scurt poem, în terține (strofe în 
metru iambic formate din trei versuri), fără mare valoare literară. Mult mai importante sunt două opere cu 
teme derivate din romanele medievale în versuri: Chinuit de iubire (Il filocolo, cca 1336), o proză în cinci 
cărți ce relatează iubirile şi aventurile lui Florio şi Biancofiore; şi Lovit de iubire (II filostrato, cca 1338), 
poem scurt în octave (stante compuse din opt versuri endecasilabice) narând povestea lui Troilus şi a 
necredincioasei Cresida. Tezeida (Teseida, începută probabil în Napoli şi terminată în Florența, 
1340-1341) este o ambițioasă operă epică de 12 cânturi în octave, unde războaiele lui Tezeu servesc drept 
fundal pentru dragostea a doi prieteni, Arcita şi Palemon, pentru aceeași femeie, Emilia; Arcita o câștigă 
într-un final în urma unui turnir, dar moare imediat după aceea. 

Deşi temele cavalerismului şi ale iubirii prezente în aceste opere erau de mult familiare cercurilor de 
curte, Boccaccio le-a îmbogăţit cu fructele propriei observaţii atente a vieții reale şi a căutat să le prezinte 
cu nobleţe și strălucire printr-o etalare de erudiție și ornamente retorice, pentru a face italiana pe care o 
folosea demnă de comparaţie cu monumentele literaturii latine. Boccaccio s-a numărat printre cei care au 
ridicat la demnitate literară octava, metrul popularilor menestreli, care va deveni vehiculul caracteristic 
versificaţiei italiene. 


Primele opere ale lui Boccaccio au ecouri imediate în afara Italiei: Geoffrey Chaucer s-a inspirat din Z 
filostrato pentru propriul poem Troilus şi Cryseida (aşa cum va face Shakespeare mai târziu pentru Troilus 
şi Cressida) şi din Tezeida lui Boccaccio pentru Povestea cavalerului (Knight's Tale) din Povestirile 
din Canterbury (The Canterbury Tales). 

Cei zece sau doisprezece ani care au urmat revenirii lui Boccaccio la Florenţa constituie perioada sa de 
deplină maturitate, culminând cu Decameronul. Din 1341 până în 1345 el a lucrat la Nimfele lui Amet (Il 
ninfale d'Ameto), în proză și terține, Viziunea amoroasă (L'amorosa visione, 1342-1343), un poem 
alegoric mediocru compus din 50 de cânturi scurte în terțină, proza Elegia Madonei Fiammetta(Elegia di 
Madonna Fiammetta, 1343-1344) şi poemul Nimfele din Fiesole (Ninfale fiesolano, 1344-1345), în octave, 
despre dragostea dintre păstorul Africo şi nimfa Mensola. 

Între timp, încerca fără succes să-şi rezolve problemele financiare. Se cunosc puţine amănunte din 
perioada ce a urmat întoarcerii în Florența. A stat în Ravenna între 1345 şi 1346, la Forii în 1347, în 
Florenţa de-a lungul ravagiilor Morţii Negre din 1348, și iarăşi în Florenţa în 1349. 


Decameronul 


Probabil că în anii 1348-1353, Boccaccio a scris Decameronul în forma în care este citit astăzi. 
Datorită anvergurii sale şi alternanţei între perspectivele tragice şi comice asupra vieţii este pe bună 
dreptate considerat capodopera lui Boccaccio. Stilistic, este cel mai grăitor exemplu de proză clasică 
italiană, influenţa sa asupra literaturii renascentiste în întreaga Europă fiind enormă. 

Decameronul începe cu fuga a zece tineri (șapte bărbaţi şi trei femei) din Florenţa lovită de ciumă în 
1348. Se retrag într-o bogată şi mănoasă zonă rurală, unde, în decursul a două săptămâni, fiecare membru 
al grupului preia pe rând autoritatea de rege sau regină asupra celorlalți, decizând în amănunt cum va fi 
petrecută ziua aceea şi conducându-le plimbările, conversațiile în aer liber, dansurile şi cântecele şi, mai 
presus de toate, poveştile pe care le spuneau. Acestea din urmă ocupă zece zile din cele două săptămâni 
(restul fiind dedicate dichiselii personale sau devoțţiunii religioase); de aici şi titlul cărţii, Decameronul sau 
„Munca de zece zile”. Astfel, povestirile ajung la un total de o sută. Pe lângă acestea, fiecare zi se sfârşeşte 
cu un cântec (canzone) de dans interpretat de câte unul dintre povestitori, iar aceste cântece conţin unele 
din cele mai splendide exemple de poezie lirică scrisă de Boccaccio. Dincolo de cele o sută de poveşti, 
Boccaccio are un laitmotiv, anume stilul de viață al burgheziei rafinate, care combină respectul pentru 
convenţii cu o atitudine fără prejudecăţi faţă de comportamentul personal. 

Nuanţele sumbre din pasajele de deschidere ale cărţii, în care ciuma și haosul moral și social care o 
însoțesc sunt descrise în mod impresionant, sunt într-un contrast subtil cu vitalitatea scânteietoare a zilei 
întâi, petrecută aproape pe de-a-ntregul în discuţii pline de duh, și cu vesela atmosferă de intrigă care 
caracterizează povestirile de aventură și înșelătorie relatate în zilele a treia şi a patra. Cu ziua a cincea și 
poveştile sale de dragoste nefericită, atmosfera apăsătoare revine, dar această zi aduce şi oarecare 
destindere, deşi nu împrăștie ecoul solemnităţii, prin finalurile fericite ale poveştilor de dragoste care au 
inițial un parcurs sinuos. Ziua a şasea recuperează veselia primei zile şi constituie o uvertură pentru marea 
partitură comică - zilele a şaptea, a opta şi a noua, care sunt aduse ofrandă râsului, farselor şi 
libertinismului. În final, în ziua a zecea, toate temele zilelor precedente sunt readuse în forță, impurul 
devine pur, iar banalul devine eroic. 

Introducerile fiecărei zile şi ale povestirilor individuale, dar şi anumite pasaje de deosebită măiestrie 
bazate pe modele clasice, cu vocabularul lor rafinat şi elaboratele lor cadenţe, au reţinut mult timp atenția 
criticilor. Dar există şi un alt Boccaccio: maestrul cuvântului vorbit şi al narațiunii sprintene şi însuflețite, 
eliberată de tirania ornamentelor stilistice. Aceste două aspecte ale Decameronului i-au dat statutul de 
izvor de inspirație al prozei literare italiene pentru următoarele secole. Francesco De Sanctis, influentul 
critic literar din sec. XIX, a considerat Decameronul o „comedie umană”, în succesiunea Divinei 


Comedii a lui Dante, şi pe Boccaccio drept pionierul unei noi ordini morale, succesoarea celei a Evului 
Mediu european. Această perspectivă nu mai este însă valabilă, de vreme ce Evul Mediu nu mai poate fi 
prezentat ca un timp al ascezei şi al preocupării exclusive pentru Dumnezeu şi pentru mântuire, în antiteză 
cu o Renaștere preocupată doar de om. 

De asemenea, în particular, întregul corpus al operei lui Boccaccio este esențialmente medieval în 
subiect, conținut, formă şi gust, cel puţin în punctul de plecare. Nou este spiritul în care Boccaccio îşi 
abordează subiectele şi formele. Pentru prima oară în Evul Mediu, Boccaccio arată în mod deliberat în 
Decameron omul luptând cu soarta şi învățând să o învingă. Pentru a fi într-adevăr nobil, potrivit 
Decameronului, omul trebuie să ia viaţa aşa cum e, fără amărăciune, trebuie să accepte, mai presus de 
orice, consecințele propriilor acţiuni, oricât de mult i-ar înşela așteptările sau oricât de tragice ar fi. Pentru 
a-şi realiza propria fericire pământească, el trebuie să-şi limiteze dorinţele la ceea ce este omeneşte posibil 
şi să renunțe la absolut fără regrete. Astfel, Boccaccio insistă atât pe puterile omului, cât şi pe limitările 
sale de neocolit, fără referiri la posibila intervenţie a grației divine. 

Critica modernă a evidențiat o conştiinţă a realităților spirituale şi a afirmării valorilor morale care are 
întâietate față de orice frivolitate din chiar cele mai licenţioase pasaje ale Decameronului, exonerându-l pe 
autor de etichetările de zeflemitor obscen și cinic senzual. 

În decursul anilor în care se crede că Boccaccio a scris Decameronul, florentinii l-au numit ambasador 
pe lângă diriguitorii provinciei Romagna în 1350; consilier municipal şi, de asemenea, ambasador la curtea 
lui Ludovic, duce al Bavariei, în Tirol în 1351; şi ambasador pe lângă papa Inocenţiu VI, în 1354. 


Întâlnirea cu Petrarca 


De mai mare importanță decât onorurile oficiale a fost prima întâlnire a lui Boccaccio cu Petrarca, la 
Florenţa, în 1350, eveniment care a determinat o schimbare decisivă în activitatea literară a lui Boccaccio. 
El îl venera pe mai vârstnicul său confrate ca pe propriul maestru, iar Petrarca s-a dovedit a fi un consilier 
senin, pregătit, şi un sprijin de nădejde. Împreună, prin schimbul de cărţi, ştiri şi idei, cei doi au pus bazele 
recuceririi umaniste a Antichității clasice. 

După Decameron, pe care Petrarca nu l-a citit până în ultimii ani ai vieții sale, Boccaccio nu a mai 
scris nimic în italiană, în afară de Labirintul dragostei (Il Corbaccio, 1354-1355), o satiră despre o văduvă 
care l-a lăsat cu buzele umflate, de scrierile sale târzii despre Dante şi poate de niște versuri, ocazional. 
Îndreptându-și în schimb atenţia asupra latinei, s-a devotat erudiţiei umaniste mai degrabă decât creaţiei 
imaginative sau poetice. Tratatul său enciclopedic Despre genealogia zeilor (De genealogia deorum 
gentilium), medieval în structură, dar umanist în spirit, a fost probabil început în același an al întâlnirii sale 
cu Petrarca, dar a fost corectat şi revizuit continuu, până la moartea lui. Cântece bucolice (Bucolicum 
Carmen, 1351-1366), o serie de egloge alegorice (scurte poeme pastorale) despre evenimente 
contemporane, urmează modelele clasice de versuri deja impuse de Dante şi Petrarca. Celelalte lucrări ale 
sale în latină includ Despre femei faimoase (De claris mulieribus, 1360-1374), o colecţie de biografii ale 
unor femei celebre, şi Despre soarta bărbaților iluștri (De casibus virorum illustrium, 1355-1374), despre 
catastrofele care-i aşteaptă pe cei prea norocoși. 

Întâlnirea cu Petrarca nu a fost însă singura cauză a schimbării din scriitura lui Boccaccio. Se poate ca 
slăbirea prematură a forţelor fizice şi dezamăgirile în dragoste să fi contribuit şi ele. Astfel de circumstanţe 
ar lămuri cum Boccaccio, care în trecut elogiase femeile şi iubirea, a ajuns brusc să scrie o operă încărcată 
de misoginism precum Corbaccio, îndreptându-şi apoi geniul spre alte orizonturi. Mai mult, se pare că ar fi 
început să fie marcat de morala religioasă. Petrarca descrie cum călugărul cartusian Pietro Petrone, pe patul 
de moarte în 1362, a trimis un alt cartusian, Gioacchino Ciani, să-l convingă pe Boccaccio să renunțe la 
preocupările sale lumești. Petrarca însuşi abia l-a convins să nu-și ardă lucrările şi să nu vândă biblioteca. 


Încă de la începutul lui 1360, modul de trai al lui Boccaccio era socotit atât de auster, încât i-a fost 
încredințată o turmă de enoriaşi şi o catedrală. 


Cercul lui Boccaccio din Florenţa a avut o importanţă vitală pentru nucleul umanismului timpuriu. 
Leonzio Pilato, pe care Boccaccio l-a găzduit între 1360 şi 1362 şi căruia i-a mijlocit numirea ca lector de 
greacă şi latină (vechea Universitate din Florenţa), a făcut traducerea brută în latină prin care Petrarca şi 
Boccaccio s-au familiarizat cu poemele homerice - momentul incipient al studiilor de civilizație greacă 
întreprinse de umaniști. Recuperarea textelor clasice în latină - Varro, Martial, Apuleius, Seneca, Ovidiu şi 
mai presus de toți, Tacitus - ocupau de asemenea atenția lui Boccaccio. 

Cu toate acestea, el nu a neglijat poezia italiană. Entuziasmul pentru predecesorii săi imediați, mai ales 
pentru Dante, a fost una din caracteristicile care l-au distins de Petrarca. Viața lui Dante Alighieri( Vita di 
Dante Alighieri) sau Micul tratat în lauda lui Dante (Trattatello in laude di Dante) şi cele două ediţii 
prescurtate ale acestuia depun mărturie pentru devotamentul său faţă de amintirea lui Dante. 


Ultimii ani 


Toate aceste studii au fost efectuate într-o perioadă de sărăcie, uneori chiar de mizerie. Boccaccio a 
fost nevoit să-şi câştige mare parte din venituri transcriind propriile lucrări cât şi pe cele ale altora. În 1363, 
sărăcia l-a forţat să se retragă în sătucul Certaldo. Totuşi, în octombrie 1373, a început să susţină o serie de 
lecturi publice din Divina Comedie a lui Dante în biserica San Stefano di Badia din Florenţa. Un text 
revizuit al comentariului pe care l-a rostit împreună cu aceste lecturi există încă, dar se întrerupe la punctul 
pe care-l atinsese când, la începutul lui 1374, sănătatea precară l-a făcut să-şi piardă entuziasmul. Moartea 
lui Petrarca în iulie 1374 a fost o altă mâhnire pentru el şi s-a retras din nou la Certaldo. Acolo, Boccaccio 
a murit anul următor şi a fost îngropat în biserica Santi Michele şi Jacopo. 

Boccaccio a fost un om al Renașterii în aproape toate privinţele. Umanismul său nu se limita doar la 
studiile clasice şi la tentativa de a redescoperi şi reinterpreta textele antice, ci viza şi încercarea de a aduce 
literatura scrisă în limbile moderne la nivelul celei clasice, prin stabilirea de standarde şi respectarea 
acestora. Boccaccio a mers mai departe decât Petrarca în această direcţie, nu doar pentru că dorea să ridice 
proza la rangul cuvenit, alături de poezie, ci şi pentru că în Nimfele din Fiesole, înElegia Madonei Fiam- 
metta şi în Decameron, marele scriitor înnobila experienţele din viaţa de zi cu zi, atât pe cele tragice, cât şi 
pe cele comice. Deşi Tezeida şi Nimfele lui Amet sunt destul de apropiate de modelele clasice, Filo- 
colo şi Filostrato ridică literatura cavalerească şi curtenească, decăzute la un nivel comercial, la nivelul 
artei culte. Aceeaşi atenţie acordată temelor populare şi medievale a caracterizat cultura italiană în a doua 
jumătate a sec. XV. În absenţa lui Boccaccio, orizontul literar al Renaşterii italiene ar fi de neînțeles, din 
punct de vedere istoric. 


:OMENTARII 


„Dacă deschizi acum Decameronul şi citeşti doar prima nuvelă, ai impresia că ai căzut din nori şi te 
întrebi împreună cu Petrarca: „Cum am venit eu oare aici, sau când?” Nu este o evoluţie, ci o catastrofă sau 
o revoluţie care, de la o zi la alta, îți înfăţişează lumea schimbată. 

Aici, Evul Mediu nu este numai negat, dar luat în râs.” 


„Mulţi se supără pe Boccaccio şi spun că a stricat şi a corupt spiritul italian. El însuşi a fost cuprins | 
bătrâneţe de remuşcări şi a sfârșit cleric, condamnându-şi cartea. Dar cartea aceea nu ar fi fost posibilă 
dacă corupția n-ar fi pătruns dinainte în spiritul italian, dacă se poate vorbi de o corupţie. Dacă lucrurile de 
care râde Boccaccio ar fi fost venerabile, admițând că el ar fi putut să râdă de ele, contemporanii s-ar fi 
simțit indignați. S-a întâmplat însă contrariul. Cartea a părut să corespundă unei stări sufleteşti care de mult 
voia să se manifeste în afară; ea a părut că spune cu glas tare ceea ce toți îşi spuneau în taină, şi de aceea a 
fost foarte aplaudată şi a avut atâta succes, încât bunul Passavanti s-a speriat şi i-a opus ca antidot Lo 
Specchio di penitenza (Oglinda pocăinţei). Boccaccio a fost, aşadar, glasul literar al unei lumi care, deşi 
abia desluşit, începuse să se facă auzit în conștiințe. Exista o taină; el a ghicit-o şi toți au aplaudat-o. Faptul 
acesta, în loc să fie blestemat, merită să fie studiat.” 


„În adevăr, lumea aceea mistică [de mult apusă], în afara naturii şi a omului, nu putea să-și găsească 
nicio corespondență în realitate tocmai din cauza exagerării ei. Ea şi-a avut epoca de aur, pe care Dante a 
evocat-o cu atâta melancolie; dar cu vremea avea să rămână teorie pură, admisă de tradiţie şi de obişnuință, 
dar contrazisă de viaţa practică. Cu cât modelul era mai înalt, cu atât contradicția era mai vizibilă și mai 
scandaloasă. În vremea lui Dante şi a Caterinei [Benincasa da Siena], sunt mari protestele şi invectivele 
împotriva corupției moravurilor, mai ales ale papilor și ale clericilor, care contraziceau, prin exemplul lor, 
doctrina. Invectivele acestea au devenit un loc comun al literaturii, iar ecoul lor puţin retoric se aude și în 
versurile elegante ale lui Petrarca, îndreptate împotriva zgârcitului Babilon. Dar spectacolul acesta, care 
devenise obişnuit şi general, nu mai provoca indignare; şi în timp ce Caterina avertiza şi dojenea, iar 
Petrarca satiriza, lumea îşi continua drumul ei.” 


„Corupţia moravurilor nu însemna tăgăduirea îndrăzneață a doctrinelor creștine; dimpotrivă, toţi se 
socoteau buni creștini, erau foarte zeloşi împotriva ereticilor, şi mulți se pocăiau în ultimele lor clipe. Dar 
exista ceva mai rău: era indiferența, întunecarea simțului moral. Lumea aceea creştină mai trăia în intelect, 
fără nicio influenţă asupra sentimentelor și a faptelor.” 


„Giovanni Boccaccio, născut în 1313, nouă ani după Petrarca şi opt ani înainte de moartea lui Dante, și 
care, fără a fi învăţat deplin gramatica, adică latina, după cum scrie Filippo Villani, voind și 
constrângându-l tatăl său, pentru motive de câştig, fu nevoit să înveţe a face socoteli şi pentru acelaşi motiv 
trebui să călătorească”. 

Tatăl era negustor florentin, și își îndrumă fiul tot spre negustorie. Atunci când tinerii abia îşi începeau 
studiile la universitate, Giovanni al nostru făcea, cum s-ar spune azi, pe agentul comercial în serviciul 
tatălui său, iar cartea lui era contactul activ cu lumea şi cunoașterea ei. Umblând din oraş în oraș, el arăta 
mai multă înclinare pentru lecturi plăcute şi distracții decât pentru practica negustoriei, şi se dovedea a fi 
om cu spirit şi imaginaţie mai mult decât om de afaceri. Era numit „poetul”.” 


[despre „Viaţa lui Dante” („Vita di Dante)”] 

„Vedem în aceasta un spirit curios şi profan, care caută miraculosul şi extraordinarul în întâmplările 
omenești, dispus fiind să le explice cu superficialitatea unui erudit şi a unui om de lume sau mirean, om „al 
secolului” cum se spunea pe atunci. Boccaccio își umple ultimele pagini cu născociri de tot felul despre un 
vis atribuit mamei lui Dante, şi îşi etalează cu acest prilej întreaga erudiție. Sub privirea lui profană, 
Beatrice își pierde întreaga ei idealitate, iar iubirea lui Dante, alungată de pe meleagurile ei ascetice, 
platonice şi scolastice, dobândeşte o nuanţă romanţioasă. Giovanni al nostru nu este în stare să priceapă 
cum a putut Dante s-o iubească pe Beatrice la nouă ani. Cazul i se pare ciudat, și îi caută diferite 
explicații.” 

„Viaţa lui Dante este o revelaţie. În ea, autorul se manifestă cu întreaga lui naivitate şi spontaneitate: 
găseşti aici pe omul nou, care începuse să se formeze în Italia. El pune la un loc lumea sacră şi profană, 
Biblia şi mitologia, teologia şi poezia: teologia este o „poezie a lui Dumnezeu”, o „ficţiune poetică”. 
Amestecul acesta ciudat era obişnuit pentru epocă; însuşi Dante dădea un exemplu de felul acesta. Dar în 
timp ce Dante atrăgea lumea antică în cercul universului său şi o boteza, o spiritualiza, Boccaccio păgâniza, 


lipsindu-l de botez, întreg universul, și îl materializa. În teorie, el admite religia şi vorbeşte cu respect de 
teologie, spunând că ea ne face să cunoaștem „dumnezeiasca esenţă şi celelalte inteligenţe separate”. Dar în 
practică lumea aceasta a spiritului rămâne perfect străină de inteligenţa şi de inima lui. Misticism, 
platonism, scolastică, întreaga lume dantescă nu are niciun înţeles pentru el. Nu numai în ce priveşte 
cultura, lumea aceasta îi rămâne străină, dar, mai mult în ce priveşte sentimentul. Și îi lipseşte nu numai 
sentimentul religios, dar chiar o anumită elevație morală, care uneori ţine locul acestuia. Creştinul, ca și 
cetățeanul s-au stins în el. Nu i-a trecut niciodată prin minte că a-şi servi patria şi a-i dărui inteligența, 
averea și viaţa este o datorie tot atât de imediată ca şi aceea de a avea grijă să-ţi câştigi viaţa. În spatele 
cetățeanului începe să apară bunul burghez, care îşi iubeşte patria cu condiţia ca ea să nu-l supere prea mult, 
să-l lase să-şi vadă de treburile lui şi să nu-l scoată cu sila din casă sau din prăvălie.” 

„Nu vreau să spun prin aceasta că Boccaccio a fost un om care a disprețuit religia, virtutea sau patria. 
Era liber în moravuri; totuşi, datoriile comune ale vieţii şi le îndeplinea cu aceeaşi punctualitate şi 
destoinicie ca și ceilalți, și multe misiuni i-au fost încredințate de către concetăţenii lui. Dar epoca eroică 
trecuse; noua generație nu mai înţelegea luptele şi pasiunile părinților; caracterul moral al oamenilor se 
coborâse la acea mediocritate care nu este încă vulgaritate, dar nu mai este măreție; mai existau încă 
formele religiei, ale libertăţii, ale omului de altădată, dar spiritul lor dispăruse.” 

„Timpul acesta a fost numit de tranziţie. În inimile oamenilor trăiau laolaltă două lumi: trecutul, în 
formele dacă nu în spiritul lui, şi o lume nouă, care se afirma ca reacție față de cealaltă, fundată pe 
realitatea luată în ea însăşi şi goală de elemente ideale. Erau, față în față, misticismul, cu formele lui 
amintitoare ale lumii supranaturale, şi naturalismul pur. Dar misticismul, deja slab în conştiinţe, devenise 
obişnuit şi tradițional, aclamat la Petrarca nu ca o lume sacră, ci ca o lume artistică şi literară. Naturalismul 
apărea, dimpotrivă, în deplină concordanță cu viaţa practică şi cu sentimentele, având toate atracțiile 
noutății. Schimbarea aceasta în spirite trebuia să răstoarne temelia însăși a literaturii. Romanul şi nuvela, 
considerate moduri populare de a scrie şi disprețuite, dobândiră acum prioritatea. Lumii lirice, cu 
extazurile, viziunile și legendele și cu entuziasmul ei, îi urmează lumea epică sau narativă, cu aventurile, 
serbările, descrierile, plăcerile şi răutățile ei. Viaţa contemplativă devine activă; lumea cealaltă dispare din 
literatură; omul nu mai trăieşte în spirit, în afara lumii, ci se cufundă în ea, simte viaţa şi o gustă. Cerescul 
şi divinul sunt alungate din conştiinţă: în ea domină acum omenescul şi naturalul. Baza vieţii nu mai este 
ceea ce trebuie să fie, ci ceea ce este: Dante închide o lume; Boccaccio deschide o alta.” 

„Astăzi, la atâta distanță de timp, ne e greu să înțelegem cum de nu și-a găsit numaidecât genul, adică 
reprezentarea vieţii în nemijlocirea ei, lipsită de orice înveliș, nu numai teologic și scolastic, dar şi 
mitologic şi cavaleresc. Progresul omenirii se realizează însă încet chiar pentru individ, care trece prin 
multe încercări şi dibuiri până ce se găsește pe el însuși. Boccaccio, prieten al muzelor, socoteşte, alături de 
contemporanii săi, că “lucrurile vulgare nu pot să-l facă pe om literat”, şi că pentru aceasta se cer “studii 
mai înalte”.” 

„Cei care l-au numit pe Giovanni al nostru “cel liniştit” au exprimat o idee mai adâncă decât credeau ei 
înşişi. Liniştea este tocmai caracterul conținutului nou pe care îl căuta Boccaccio sub forme păgâne. 
Literatura Evului Mediu nu este nicidecum liniştită; geniul ei este, dimpotrivă, neliniştea, o căutare 
continuă a lumii de dincolo, fără nădejdea de a o atinge. Omul acestei epoci abia se sprijină de pământ, şi 
stă cu ochii în sus, aprinşi de nostalgie. Omul lui Boccaccio, dimpotrivă, şade într-o odihnă idilică, cu ochii 
îndreptaţi spre pământul-mumă, căruia îi cere şi de la care dobândește împlinirea dorințelor lui. Dar lui 

occaccio nu-i place să fie numit “cel liniştit”, căci nu-şi dă seama că forța lui este acolo unde este natu: 

lui. 


„Aruncând acum o singură privire asupra acestor opere, putem culege, fără echivoc, din ele, 
caracterele noii culturi. Teoriile rămân, în abstract, aceleaşi, căci Boccaccio gândește la fel ca Dante. Dar 
în fapt, spiritul părăseşte cerul şi se concentrează pe pământ; el îşi pierde idealismul şi neliniştea, şi devine 
liniştit, adâncit cu totul în obiectul contemplației lui, şi astfel mulțumit. Lumii lirice a aspirațiilor 
nedefinite, exprimată în viziune şi în extaz, îi urmează o lume epică, ce-și are începutul şi sfârșitul în 
faptele omeneşti şi naturale. Poetul, în loc să idealizeze, realizează, adică fuge de formele sintetice şi 
cuprinzătoare care aruncă spiritul în ceva ce se află dincolo de ele, şi caută o formă în care imaginaţia să se 
regăsească toată şi să se odihnească. Nu mai întâlnim obişnuitul “poate” şi frecventul “pare”, nici formele 
abia schiţate, ca un văl ce ascunde altceva, ci o formă finită şi închisă în sine, densă, în care obiectul este 
minuțios analizat în fiecare parte a lui: terținei îi urmează octava analitică.” 

„Oglindă a acestei societăţi, în şovăielile, în imitaţiile şi în tendinţele ei, este Boccaccio. Dibuielile şi 
disonanţele lui provin din coexistenţa, în spiritul său, a elementelor vechi şi a celor noi, a celor vii şi a 
celor moarte, amestecate. Un îndoit înveliş, mistic şi mitologic, învăluie, ca într-o ceaţă, lumea aceasta a 
naturii. 

Decameronul s-a format în mijlocul acestor şovăieli. Boccaccio renunţă aici la cavalerie, la mitologie, 
la alegorie, la întreaga lume clasică şi la reminiscenţele lui danteşti; se închide în societatea lui, trăieşte şi 
se bucură în mijlocul ei, deoarece şi el trăieşte viaţa aceasta a tuturor. S-ar părea că este foarte uşor să te 
apropii de societate sub forma aceasta directă şi imediată; se dovedește însă că este întotdeauna necesară o 
gestație laborioasă pentru ca lumea spiritului tău să iasă la lumină.” 


„El a strâns aşadar la un loc întreg materialul inform şi grosolan pe care îl mânuiseră până atunci 
oameni fără cultură şi a făcut din el lumea armonioasă a artei. 

S-au făcut cercetări savante asupra izvoarelor din care Boccaccio şi-a extras nuvelele lui. Şi mulți cred 
că 1 se ştirbeşte ceva din glorie când se dovedeşte că cea mai mare parte a povestirilor nu sunt născocirea 
lui, ca şi cum meritul unui artist ar fi acela de a născoci, şi nu acela de a da formă materiei. Fapt este că 
materialul, atât în Comedie, cât şi în Canţonier şi în Decameron, nu a ieşit din creierul unui om, ci a fost, 
dimpotrivă, produsul unei elaborări colective, care a trecut prin forme diverse, până ce geniul l-a fixat și l-a 
imortalizat. 

Nuvelele existau la toate popoarele latine, sub nume diferite, dar nu exista încă nuvela, şi cu atât mai 
puţin nuvelistul care să fi alcătuit din povestirile acelea o unitate, transformându-le într-o lume organică. 
Lucrul acesta l-a făcut Boccaccio, şi din povestiri diferite ca timp, ca moravuri şi ca tendințe, el a făcut 
lumea vie a timpului său, societatea contemporană, ale cărei tendinţe el însuşi le avea, pe toate, atât pe cele 
bune, cât şi pe cele rele.” 


ATESTATUL UNEI NETULBURATE  LIBERTATI 


Exista temeiuri sa credem ca ingenium-ul creator latin - si implicit cel al unora din popoarele romanice 
- se defineşte prin vocația realismului lucid, a smulgerii măştilor, iar, pe aceasta cale, a satirei. „Satira e în- 
tru totul a noastră” (Satira tota nostra est) scria cu orgolioasa certitudine contemporanul mai vârstnic al lui 
Juvenal şi profesorul de elocința Quintillian în Despre învăţământul retoric (De institutione oratoria), X, 1. 

În ceea ce-i priveşte pe italieni, s-ar părea ca și lor le e proprie aceasta aptitudine. Numai că, străini 
fiind totuşi de neta vocaţie contestatară a francezilor (probată în ţara lui Danton şi prin cele nu mai puţin de 
patru revoluţii sângeroase declanșate între 1789 - 1871, deci în mai puţin de un secol, spre totala lipsă de 
entuziasm a englezilor...), la moştenitorii peninsulari ai romanilor înclinația aceasta apare contrabalansată 
de perfecționismul lor artistic, răsfrânt mai cu seama în artele plastice şi muzică. Îl recunoaştem în 


confundabila lor estetică prin excelența calofilă, exteriorizată de plăcerea necenzurată de a înfățiş 
frumuseţea luminoasă a corpului omenesc dezgolit până şi în picturile cu destinaţie ecleziastică ori în 
cultul melosului generos şi cuceritor extins în muzica de opera din epoca bel/canto-ului până la Puccini. 
Dar, poate, nu numai înzestrarea aceasta de domeniul artei să fi relativizat disponibilităţile 
satirico-contestatare ale italienilor ci şi firea lor de oameni ai sudului iremediabili sentimentali, vădită, 
dincolo de alte dovezi, chiar şi în ariile amintitului compozitor al Boemei. 

Toate aceste atribute transpar cu limpezime în Decameronul (1350-1355), capodopera acelui „Voltaire 
al secolului al XIV-lea” şi părinte al „novellei” renascentiste europene care a fost Giovanni Boccaccio 
(1313-1375). Creaţia sa era cu atât mai larg şi durabil reprezentativă cu cât, aşa cum a specificat Francesco 
de Sanctis (autorul etichetei literare tocmai reproduse), el nu se mulțumea să distreze „cu povestiri plăcute 
şi libertine” o „societate veselă” [...] „ale cărei tendinţe le avea, pe toate, atât pe cele bune cât şi pe cele 
rele”, dar şi plăsmuia o noua specie, nuvela, remodelând „întreg materialul inform şi grosolan pe care îl 
mânuiseră până atunci oameni fără cultură”. (Istoria literaturii italiene, ELU, 1965, p. 348, passim). 

În schimb, pretextul epic al scrierii consta într-un eveniment pe cât de real pe atât de cumplit: marea 
ciuma abătută în 1348 asupra Europei (pomenită fiind şi de Chaucer în Povestirile din Canterbury) care a 
secerat în Florenţa peste o suta de mii de persoane. În raport cu natura funestă a acestui prag al 
întâmplărilor, ar putea uimi resursele nesecate de voioşie ale culegerii. Dar parcă numai voioşie? Să 
spunem de pe acum lucrurilor pe nume: Decameronul cuprinde una din colecțiile cele mai consistente de 
povestiri licenţioase din literatura universală. Împrejurarea comportă două feţe deopotrivă de elocvente: pe 
de o parte, varietatea extraordinară și numărul uriaş - mai mult de jumătate din numărul istorisirilor - de 
şiretlicuri, renghiuri, tertipuri şi, în cele din urmă, trădări în dragoste, vizând mai cu seamă instituția 
matrimonială; pe de alta, totala impunitate de care beneficiază - ba chiar sunt răsplătiți - ingenioşii 
atentatori la bunele moravuri. Selectând câteva performante spectaculoase dintre numeroasele exemple 
picante, e, din acest unghi, destul de anevoios să decizi ce este mai vrednic de mirare: nevasta care îşi 
aduce iubitul în casă prin acoperiş? (ziua a VII-a, 5); doamna care, spre a da de ştire amantului când să 
intre în casă, în timp ce se află... cu soţul în pat, şi-a legat de degetul mare de la picior o sfoară, prelungită 
prin geam până în fața porţii, la al cărei capăt stă cel aşteptat (nu fuseseră inventate pe vremea aceea 
telefoanele celulare...)? (VII, 8); experienţa soţului încornorat care mai este şi bătut măr de ibovnicul care 
tocmai s-a înfruptat din nurii doamnei? (VII, 7); ori reuşita vrednică de cartea recordurilor - remodelată, 
cum am mai spus, şi de către alte culegeri de istorisiri „în sertare” - a nevestei care duce „spălarea 
creierului” soţului până la a-l convinge că a fost doar o nălucire spectacolul desfătării ei sexuale cu 
ibovnicul... într-un par, contemplat de-a adevăratelea de către legitim? (VII, 9). 

Mai pot fi atinse „noi culmi de progres” (vorba tovarăşului) al îndrăznelii libertine? Nu încape 
îndoială. Bunăoară, ca o doamna să nu se mulțumească să calce pe alături, ci să-şi și justifice cu elocința 
discursiva conduita. Este ceea ce exteriorizează madonna Filippa din Prato (VI, 7), târâtă în faţa unui 
judecător de către soţul care o surprinsese în braţele amantului. Ea își recunoaște fapta, însă, după ce îl 
obligă pe bărbat să admită ca şi-a făcut pe deplin datoria de soţie, întreabă retoric instanţa: „Eu ce trebuia 
ori ce trebuie să fac cu ce rămâne? Să arunc prisosul câinilor?” Şi judecătorul nu numai că-i accepta 
argumentul justificativ, dar și procedează la schimbarea legii, socotind-o părtinitoare în defavoarea 
urmaşelor Evei, şi înlocuind-o cu alta în care soțiile adultere urmează să fie condamnate doar dacă își 
încalcă fidelitatea matrimonială pentru bani. 

De altfel, punctul de vedere „feminist” (aflat la antipodul dramei Șeherezadei) nu este susținut doar de 
frumoasa aceasta dornică să se bucure fără oprelişti de viață, ci şi de comentariul auctorial polemic de la 
începutul cărții a IV-a (Filostrato) care amintește, chiar şi indirect, că Decameronul a fost izvodit la 
îndemnul unei femei îndragite de scriitor, Maria d'Aquino (răsfrângerea sa fictivă fund Fiammetta), fiica 
regelui Roberto al Neapolelui şi soția cât se poate de necredincioasă a unui gentilom de la curte. Ripostând 
atacurilor acelora care-l socoteau prea devotat partidei feminine, autorul îşi justifică atitudinea 

resându-le „frumoaselor doamne” un explicit elogiu parabolic prin intermediul poveștii tânărului care 
descoperă cu nesfârşită încântare pe reprezentantele sexului frumos după ce a fost izolat cu totul de lume 
de către tatăl său. 

Aceasta înflăcărată pledoarie filogină (opusă deci celei misogine), amintindu-ne că Boccaccio trăieşte 
şi scrie în Evul Mediu, adică în veleatul cultului iubirii cavalereşti, reprezintă o noua mărturie a amintitei 


libertăţi de expresie. Unde este redutabilă şi mult pomenita Inchiziţie, unde vânătoarea de eretici şi 
vrăjitoare, unde neclintitul „autoritarism” al Bisericii catolice invocat de atâţia, între care şi de acel tenace 
apologet al ortodoxiei care a fost Lucian Blaga în al său Spațiu mioritic. Toate se risipesc în fața acestei 
creaţii senine, scrise cu inima ușoara, lipsite de prejudecăţi, îndrăzneţe până la obscenitate uneori, dar fără 
exagerări vicioase, pe scurt, umaniste. 


SUPERBII POVESTITORI ȘI EDENICA LOR AMBIANŢĂ 


Dar să trecem în revistă etapele constituirii grupului de participanţi la festinul narativ, pe fundalul 
contrastant al apocalipticului flagel al ciumei. 

„Mândra ceata”, cum sună calificativul auctorial, prinde contur în biserica florentină Santa Maria 
Novella (tot într-o biserică, San Lorenzo din Napoli, s-a înfiripat, grație unui coup de foudre, dragostea 
dintre Boccaccio şi Maria d'Aquino) prin întâlnirea celor „şapte tinere doamne, prietene, rude sau vecine 
[...] toate înțelepte, de neam bun, frumoase, cu purtări alese, dar totuşi cuminţi în veselia lor” (traducerea 
Etei Boeriu). Autorul ne previne în acelaşi context introductiv că numele pe care-l va atribui acestor 
admirabile fete este unul fictiv deoarece n-ar „vrea ca mâine sau poimâine vreuna din ele să ajungă a se 
ruşina din pricina poveştilor pe care le vor spune şi le vor asculta”. Aşadar, pseudonimele literare sunt: 
Pampinea, Filomena, Neifile, Fiammetta (al cărei prototip real l-am divulgat, ea inspirându-i autorului şi 
scrierea Elegia di Madonna Fiammetta), Elisa, Lauretta şi Emilia. Iniţiativa refugiului din calea ciumei o 
are Pampinea, cea mai vârstnică dintre ele cu ai săi... 28 de ani, care mai adaugă îndemnul de a le cere 
slujnicelor să le urmeze cu cele de trebuință. La rându-i, Filomena, aşijderi „înţeleaptă foarte”, avansează 
şi impune propunerea de a invita şi nişte bărbaţi în bejenia lor. Chemarea e adresată unui număr de trei 
cavaleri sosiți întâmplător tocmai atunci în biserică: Filostrato, Dioneo şi Pamfilo, din nou, „toți plăcuţi la 
înfățișare şi cu purtări alese”, care-și vor convoca, la rându-le, servitorii în vederea plecării. 

Merită remarcată această constantă superlativă, tipic italiană, a însuşirilor pentru că o vom reîntâlni 
reflectată şi în înfăţişarea locurilor de popas. Ei întâlnesc astfel la mică depărtare de dezolanta imagine a 
Florenței bântuite un colț de natură mirifică, izolată de drumuri şi dominată de un „palat mândru”, cu 
încăperi ornamentate şi zugrăvite fastuos, „înconjurat de poieniţe şi fântâni fermecătoare, cu puțuri cu apă 
rece ca gheaţa și pivnițe cu vinuri scumpe”. Deopotrivă de îmbietoare, grație ospitalităţii lipsite de pretenţii 
a câte unui senior localnic, sunt și următoarele două adăposturi ivite ca-n poveşti în calea tinerilor. 

Pe proximul îl găsesc dând curs propunerii Neifilei, regina celei de a treia zile, de a se deplasa vreo 
două mii de paşi spre a nu fi tulburaţi de vizite inoportune. Astfel găsesc un alt palat falnic, flancat de „o 
pajişte [...] mai verde decât orice verde din lume, smălțuită cu felurite flori [...] şi împodobită de portocali 
şi cedri vânjoşi”. Şi de astă dată frumosul natural, încălzit şi de prezenţa paradisiacă a unor „blânde vietăți” 
păduratice se îmbină, în spiritul gustului renascentist italian, cu estetica izvodită de mâna omului, conturată 
de o splendidă fântână sculptată din marmura albă în mijlocul dumbrăvii. Nu e deci de mirare că încântarea 
privilegiaților vizitatori în faţa acestui peisaj feerico-edenic primeşte aprinse accente extatice: „cu toți în 
cor apucară a zice că, de-ar fi fost ca raiul să fie pe pământ, n-ar fi putut să fie altfel decât era gradina 
aceea”. 

Nu mai puţin animată de intenția de a sugera o imagistică sublimă este tonalitatea evocării Vâlcelei 
Doamnelor, cel de al treilea sălaş al norocoșşilor refugiați, găsită în ajunul zilei a şaptea, aflată sub sceptrul 
lui Dioneo. Descoperirea locului le aparţine fetelor care, la iniţiativa Elisei, întreprind o excursie în 

prejurimi. Lângă colina aceea „dezmierdătoare şi [...]plină de încântare”, ele găsesc un lac străveziu (î 
care nu întârzie să se scalde) şi de jur-împrejur şase castele aşezate pe tot atâtea măguri. Bogăția luxuriantă 
a vegetației şi a fiinţelor necuvântătoare (întruchipate aici de mulțimea de peşti ai iazului, accesibili, din 
nou, la modul paradisiac, cu mâna) se împleteşte o dată mai mult cu referirile tipic renascentiste la 
însemnele lui homo artifex, a cărui prezenţă nu urâţeşte natura (cum se cam întâmplă în zilele noastre) ci o 


înnobilează. Aflam astfel că abundența plantelor se datora faptului „că nici o palmă de pământ nu rămăsese 
nelucrată”, că panta dealurilor „aluneca la vale la fel de lin precum scoboară în teatre treptele” iar arborii 
erau „aşa de mândru aşezaţi şi bine rânduiţi de parcă cine ştie ce mână de maestru i-ar fi sădit”. 

Bineînţeles, răsfrângerile sau corespondenţele acestor înălțătoare splendori ale ambianţei nu sunt de 
căutat în confruntările mustind de viaţă clocotitoare ale celor o sută de povestiri ci doar în ținuta naratorilor. 
Aceasta este, de altfel, nota lor distinctă în comparaţie cu cei ai altor realizări congenerice. Povestitorii de 
aici sunt ireproşabili, sunt superlativi, par nişte adevăraţi zei. Locuitorii Olimpului din Iliada lui Homer se 
arată mânioşi, răzbunători, orgolioși, pripiţi, pe scurt, se comportă ca nişte muritori de rând. Dimpotrivă, 
răstimpul convieţuirii celor 10 tinere şi tineri „de neam bun” (ceea ce nu înseamnă neapărat nobiliar, cum 
s-a spus) nu scoate la iveală nicio meteahnă a vreunuia, capabilă să le umbrească originalul și reuşitul 
divertisment. Și puteau fi destule: gelozie, invidie ori bârfe răutăcioase între fete; înclinaţie spre 
destrăbălare, spre bețivanie ori mitocănie la băieți; și, desigur, rivalități erotice firești, într-un caz şi în 
celalalt. Niciuna din aceste potenţiale seminţe de intrigă nu-l capacitează pe Boccaccio să relativizeze 
luminozitatea, aura de eroi fără de prihană a povestitorilor săi. În Iliada confruntările oamenilor ajung să-i 
angajeze, ba chiar să-i încaiere pe zei. Şi în Povestirile din Canterbury, ba chiar şi în nobiliara societate din 
Heptameronul Margaretei de Navarra, din pricina particularități firilor, predispoziţiilor ori impulsurilor, 
transpar asperități, adversități ori atracţii virtual izvoditoare de „scandal” între companioni. Boccaccio i-a 
dorit şi i-a păstrat, neabătut, pe toți exponenţii săi epici: frumoşi, tineri, spirituali, superbi (Dioneo fiind, 
din acest unghi, o excepție discutabilă). Din pateticele şi atingătoarele „balade” erotice pe care le intonează 
la sfârşitul fiecărei zile - tributul plătit atât evului trubadurilor în care viețuiesc cât şi sentimentalismului 
lor italian - se poate deduce că, între acești tineri florentini, dăinuie aprinse şi copleșitoare sentimente de 
dragoste. Dar ei nu nominalizează ființa iubită, mulțumindu-se, mai presus de puţinele accente eventual 
aluzive, să proslăvească universala şi etern umana iubire sau, cum sună versul final al Divinei Comedii 
danteşti: „L'amor, che move il sole e l'altre stelle”. 

Nu este de mirare că în intermezzo-ul introductiv la ziua a noua (Emilia), vizionarul şi în cele din 
urmă liricul Boccaccio se simte ispitit să-i proiecteze pe ecranul basmului - amintindu-l, la noi, pe 
Ispirescu - tinereţii fără bătrâneţe şi al vieţii fără de moarte: „Erau cu toţii încinși cu frunze de stejar şi 
aveau mâinile pline de flori şi ierburi parfumate, încât, de s-ar fi întâmplat să-i întâlnească cineva, n-ar fi 
putut să-şi spună decât atât: «O, moartea nu-i va răpune pe aceştia, ori, dacă-i va răpune totuşi, îi va găsi cu 
surâsul pe buze»“. 


CLAUZELE  ÎNVOIELII EPICE 


Şi totuşi, tinerii aceştia pot fi prea bine şi cu „picioarele pe pământ”, căci doar ei stabilesc și totodată 
respectă, cu latin simţ al ordinii, regulile convenției epice. 

Cea dintâi normă a jocului, impusă de Pampinea, „făuritoarea” veselei confrerii, constă în încununarea 
cu lauri a câte unui rege sau - mai frecvent, inerent - a unei regine. Ritmicitatea aceasta zilnică a 
succesiunii „la tron” cunoaște totuși două excepţii obiective, întâmplate sub regalitatea Neifilei (ziua a 
treia) şi a Laurettei (ziua a opta) cărora le vine rândul să domnească de week-end, când ritualul povestirilor 
e suspendat, mai întâi, în semn de cinstire a patimilor Domnului, iar apoi, pentru preocupări administrative 
de interes personal, - domnia celor doua regine prelungindu-se astfel câte trei zile. Tot Pampinea, după ce 
le lasă „supuşilor” ei libertatea de a-şi petrece după bunul plac ceasurile de răgaz (neuitând să le împartă 

ujitorilor obligaţiile aferente aprovizionării), le impune o singura restricție, explicabilă, de altfel, pri 
finalitatea-i psihologică, şi prefigurând-o pe aceea pretinsă prietenilor săi de Ștefan Valeriu, protagonistul 
piesei Jocul de-a vacanţa de Mihail Sebastian, anume regula deconectării, în speţă cerința ca „oriunde ar 
merge, de oriunde ar veni, orice ar vedea sau auzi, să se ferească de a aduce o veste dinafară care să fie 
altfel decât o veste bună” (1, Introducere). 


Altminteri, timpul liber se organizează de la sine. Jumătatea dintâi a zilei o petrec cutreierând grădinile 
şi crângurile dimprejur, împletind ghirlande din ramuri şi flori, cântând, tăifăsuind (uneori, mai rar, în 
contradictoriu) despre valoarea povestirilor din ziua precedentă, poposind într-o bisericuță, duminica, spre 
a asista la slujba religioasă (nu ca turiştii moderni, „cască-gură”...) ori bucurându-se de trilurile păsărilor şi 
de prietenia animalelor îmblânzite ale pădurii. Tot înainte de amiază, tinerii întreprind amintitele scurte 
migrații ulterioare părăsirii Florenței: spre cel de al doilea palat şi spre Vâlceaua Doamnelor. Cât priveşte 
răstimpurile după-amiezelor, inaugurate uzual cu mese copioase stropite cu vinuri de soi, ei şi le petrec 
lăsându-se în voia somnului ori - la alegere - iarăşi plimbându-se, jucând şah sau table, într-un rând, cum 
spuneam, fetele punând la cale o scaldă, îndeobște, dansând şi intonând cântece de dragoste. 

Însă, de bună seamă, cea mai însemnată îndeletnicire a zilei rezidă în depănarea povestirilor. Iniţiativa 
de a oferi tuturor prilejul sa se ilustreze zilnic printr-o povestire timp de 10 zile - de unde şi obârşia 
grecească a titlului cărții: deka, zece, şi hemera, zi - i se datorează Pampineii, şi tot ei îi revine propunerea 
proclamării iarăşi cotidiene a câte unui rege sau regine. Cea dintâi suverană este chiar ea, învestită fiind în 
această calitate de către toţi ceilalţi, pentru ca, începând din ziua a doua (Filomena), cununa regală să fie 
conferită prin „adopţiune” de către monarhul în vigoare, - uzanță practicată în istoria universală, în 
paranteză fie spus, de către împărații romani ai dinastiei Antoninilor, căreia îi aparţine şi Traian. În ajunul 
aceleiaşi zile secunde, Filomena statuează fundamentala clauză a „sertarelor”, cum i-au spus mai târziu 
francezii, adică a compartimentărilor tematice anunţate rând pe rând de către fiecare deţinător al coroanei 
de lauri din primele clipe ale domniei. De la aceasta regulă, Dioneo cel „poznaş şi şugubăţ la vorbă” cere și 
obține două concesii: mai întâi, de a relata istorisiri insuflate doar de capriciul inspirației sale, deci 
inconforme cerinţei tematice în vigoare (îngăduință care-i va permite să devină campionul îndrăznelilor 
licenţioase), iar apoi de a-şi rezerva de fiecare dată ultimul loc în succesiunea zilnică a naratorilor. Nu este 
de altfel el singurul insubordonat față de prescripția tematică a Filomenei. Tot astfel, Emilia, în clipa când, 
în ziua a noua, accede la postura regală - manifestând mai degrabă generozitate decât insubordonare -, 
admite ca „fiecare să povestească ce-i convine”, nemaiţinându-i, spune ea, „împovăraţi de jug”, adică 
„ținuți în scurt de un subiect hotărât”. 

Dar să aruncăm o ochire asupra subiectelor în care prinde viaţă această „comedie umană” populată de 
meşteşugari, preoți, mulți călugări nu dintre cei mai onorabili, negustori, ţărani, mici-burghezi şi mai ales 
numeroase femei înzestrate cu o nesecată poftă de viaţă şi cu o inventivitate irezistibilă, pe care autorul o 
aplaudă cu evidentă încântare tacită. Tocmai această capacitate de a te descurca, de a ieşi basma curată din 
cele mai trudnice ori mai riscante încercări - Boccaccio urmând, de fapt, schemele sprintene şi adesea 
licenţioase ale snoavelor folclorice pe care le prelucrează - oferă de cele mai multe ori substanţa epică. 
Astfel, în ziua secundă, a Filomenei, cei zece acceptă sugestia de a povesti despre oamenii care, deși „loviți 
de nu știu ce năpaste, izbutesc până la urma să scape cu bine”; în a treia (Neifile), despre „aceia ce 
dobândesc prin iscusinţa lor un lucru mult dorit sau îl câştigă iar, de cumva l-au pierdut”; în a cincea 
(Fiammetta), despre îndrăgostiţii „care ajung până la urmă, după întâmplări nenorocite, să aibă parte de 
noroc”; în a şasea (Elisa), despre „aceia care, fiind îmboldiţi cu zeflemele, răspund pe data înțepând, ori 
scapă de vreo pagubă, primejdie sau batjocură printr-un răspuns bine țintit sau printr-o viclenie”; în a 
şaptea (Dioneo) - aici să te ţii! - despre „păcălelile pe care nevestele, ori că erau îndrăgostite, ori ca să 
scape de bucluc, le-au tras bărbaților”; în a opta (Lauretta), despre alte „păcăleli pe care zilnic şi le trag, fie 
bărbaţii între ei, fie femeile bărbaţilor, fie aceștia femeilor”; iar în a zecea (Pamfilo), despre cei care din 
dărnicie sau mărinimie „au săvârşit lucruri de seamă în dragoste sau în alte cele”. Doar în ziua a patra 

ilostrato), rezolvările acestea fericite lasă locul unei tonalități grave, impuse de istorisirile desp 
experimentatorii iubirilor lovite de „un sfârşit nenorocit”. 

Se înţelege că, în cavalcada aceasta de păcăleli deșucheate, cheia succesului rezidă oricând în 
dinamismul sănătos al acțiunii iar nu în improbabilele trăiri dilematice ale personajelor. Nu altfel se 
explică inerentul deficit de analiză psihologică, constatabil aici, ca de altfel şi în aria altor genuri unde 


aventura joacă un rol de prim plan. Împrejurarea i-a scăpat din vedere domnului Alexandru Balaci, autorul 
nu foarte inspiratului studiu introductiv la ediţia din 1970 a traducerii Decameronului, în care, încercând să 
supraliciteze darurile scriitorului, se străduie să-i descopere o pretinsă disponibilitate analitică. Iată ce 
susține dânsul în acest sens: „O altă trăsătură esenţială a realismului lui Boccaccio este subtila analiză 
psihologică”. Iar puţin mai încolo: „Psihologismul lui Boccaccio se manifestă culminant în ciclul de nuvele 
care sunt în realitate un roman în germene”. Nici gând de aşa ceva. Iar faptul nu trebuie să stârnească nici o 
frustrare, ştiut fiind că, de-a lungul secolelor, s-au ivit nenumărate creații epice memorabile - proprii, de 
pilda, istorisirilor picareşti, romanului istoric şi chiar genului fantastic - care se dispensează de presupusa 
obligaţie a sondajelor psihologice. Desigur, aceasta nu înseamnă că intuițiile psihologice nu pot apare pe 
alocuri chiar şi în cărțile indiferente în genere față de o asemenea preocupare. lată, bunăoară, aici, succinta 
dar pătrunzătoarea observaţie moral-psihologică asupra dilemei oamenilor ajunşi în situația de a alege între 
a se lăsa luați de şuvoiul unei ispite sau a încerca să reziste tentaţiei: „De ştiut nimeni n-are să ştie; şi apoi 
chiar de ar şti, mai bine e să faci ceva ş-apoi să-ţi pară rău, decât să nu faci şi pe urmă să-ţi pară rău că n-ai 
făcut-o”. (III, 5) 

Neîndoielnic, colecţia celor o sută de „novelle” renascentiste italiene este o carte etern referenţială, atât 
din unghiul modului de organizare a banchetului narativ cât şi din cel al vivacităţii intrinseci a naraţiunilor. 


CUPRINS 
CUVÂNT ÎNAINTE... eee aaa ea eee ea ee te 4 


ZIUA ÎNTAL PAM PENA sasi aan ec talia 6 
Începe prima zi a Decameronului, în care, după ce autorul arată din ce anume pricină s-a întâmplat ca cei mai pe urmă 
amintiţi să fie nevoiţi să se adune la poveşti, sub sceptrul Pampineei, se vorbeşte despre ce-i place mai mult fiecăruia. 7 

Povestea întări a li pa a a ut ia a a pe 16 
Ser Ciappelletto c-o spovedanie ticluită trage pe sfoară un cuvios călugăr şi-apoi îşi dă sfârşitul; şi, după ce în viaţă fost-a 
mişelnic foarte, murind trece drept sfânt, şi sfântul Ciappelletto i se zice 

Povestea'a OUA scai ioana act aa ui betia atăt eat T e vieti a iobag dusă 
Evreul Abraham, îndemnat de Giannotto din Civigni, apucă drumul curții papale de la Roma şi, văzând acolo nemernicia 


preoțimii, se întoarce iarăși la Paris şi se face creştin... nene nenea ae 23 

Povestea Atela neema e A E nt ied cae ea a cani sabotat dubai 26 
Melchisedec evreul izbuteşte să scape dintr-o cursă pe care i-o întinsese Saladin, istorisindu-i o poveste despre trei inele. 
A E E a Eau nouă ea afet a a SE oda eat Aaaa oa masa E atei iati 26 

Povestea a: Patra; sni arrere EER E E EE side aa EEEN Eu ae 27 
Un călugăr cade la greu păcat şi, învinuindu-şi stareţul, pe bună dreptate, de aceeași greșeală, izbutește să scape de 
SELST: AEE eat aaa E A at ul ae ae toea e aaa AA E ateu Eat 27 


Povestea a cincea .... 
Ospătându-l cu găini şi cu vreo două vorbulițe în şagă, marchiza di Monferrato molcomește iubirea smintită a regelui 


Franţei... nun neo nea see eaese asa aese 
Povestea a șasea 
Un om de treabă mi-ţi atinge cu o vorbă de duh scârnava fățărnicie popească. ....... 31 
Povestea:a'șaplea. mesa cate ceia cca ata dace a uaa poată a e add EO oa ina satelite 33 
Bergamino, cu o poveste despre Primasso şi abatele din Cluny, biciuieşte pe bună dreptate zgârcenia neobişnuită a lui 
messer Canedella Scala imi aie eo e ei o io oaie a pa a a 30 aaa oai da 33 
Povestea a&i optan sie ans e ce toc as tea ot ca o ouale odă io Da ta a boia a ace dna sa totale data data 35 
Guiglielmo Borsiere, cu o vorbuliță anume, răpune pe loc zgârcenia jupânului Erminio de Grimaldi. 35 
Povestea a NOU nana nenna 00 ae pi 0 EE dea ata uta ea eta tac aa atică d a ei a Dat 37 
Regele Ciprului, înfruntat de o femeie din Gasconia, din fricos ce era, se preface peste noapte în mare viteaz. 37 
Poyesteara: zecea: ia sate a eo 00 00 det tă aaa oa dă e a aaa Da sat aaa d la Dada ed 38 


Maestrul Alberto din Bologna dă de ruşine pe o femeie care, ştiindu-se iubită de el, dorea cu dinadins să-l facă de ocară. 38 


ZIUA A DOUA FILOMENA ceea nenea eeeneneenene see enenaenenseeaenaneaneneseeaenanneneseseenenanaaneaee 42 
Sfârşeşte prima zi a Decameronului şi începe cea de a doua, în care, sub sceptrul Filomenei se vorbeşte despre aceia ce, 
loviți de cine ştie ce năpaste, izbutesc până mai la urmă să scape cu bine, împotriva oricăror aşteptări. 43 


Povestea E E E Cc aa 000 ai aa 00 ad act 43 
Martellino, prefăcându-se damblagiu, se tămăduieşte, chipurile, cu moaştele sfântului Arrigo; şi, ieşind la lumină 
vicleşugul său, pătimind el bătaie şi primejdie de spânzurătoare, izbutește până în cele din urmă să scape cu bine. 43 
Povestea a OUA si spies rea pe ta EE E a ia 46 


Rinaldo din Asti, fiind jefuit de hoţi, ajunge în Castel Guiglielmo, e găzduit de o văduvă, despăgubit de pierderi şi până 
mai la urmă se întoarce acasă teafăr. ... 
POVesiea a ITELA paie cae caca de o oo Dual cate Ca Cada e ati ca o atat câtă Ea 
Trei tineri, risipindu-şi fără măsură averea, sărăcesc; un nepot de-al lor, întâlnindu-se cu un abate, pe când se întorcea făr' 
de nădejde acasă, descoperă în el pe fiica regelui Angliei, care îl ia de bărbat şi răscumpără averea celor trei unchi ai săi, 


făcându-i iarăşi oameni înstăriți... nene eee 49 

Landolfo Ruffolo, sărăcind, se face pirat şi, fiind prins de genovezi, scapă de la înec pe-o ladă plină cu pietre scumpe; 
ajuns în Corfu, e ajutat de o femeie şi se întoarce acasă avut. .......e caen eee ee 54 

Andreuccio din Perugia, venind la Napoli să cumpere cai, de-a lungul unei singure nopți, din trei primejdii scapă teafăr şi 
până mai la urmă se întoarce acasă cu un rubin 
Povestea a şasea 
Doamna Beritola, după ce-şi pierde copilaşii... fiind găsită pe o insulă dimpreună cu două căprițe, e dusă în Lunigiana; 
acolo unul din copiii ei intră în slujba lui Currado, seniorul Lunigianei, îi necinsteşte fata şi-i azvârlit în temniţă. Sicilienii 
se răscoală împotriva regelui Carlo, şi, după ce mama îşi recunoaşte fiul, acesta se însoară cu fata lui Currado; aflându-şi şi 
mezinul, se întorc cu toții în Sicilia, la rangul lor de odinioară. ...... cecene nenea 63 
Povestea A SApICa asa sapa o ca pat ceia ai Dea) Lua aa aaa pa Solia aaa) usa tea aa 70 
Sultanul Babiloniei își dă copila de nevastă regelui din Garbo şi i-o trimite pe-o corabie; fata, prin felurite întâmplări, în 
timp de patru ani încape pe mâna a nouă bărbați şi în cele din urmă, fiind înapoiată sultanului ca fecioară, chipurile, e 
trimisă din nou de nevastă regelui din Garbo. .......ssessssssessssenssesessestreessrsersrerresreseeee 70 

Contele d'Angers, învinuit pe nedrept, e surghiunit din țară şi nevoit să-și lase copilaşii în Anglia, pe fiecare într-altă part 
întorcându-se pe ascuns din Scoţia, îi găseşte cu bine şi apoi, intrând ca grăjdar în oastea regelui Franţei, până mai la urmă 
e dovedit nevinovat şi i se face dreptate. ........me eee nenea nea 80 

Povestea a noua 
Bernabo din Genova, fiind înşelat de Ambrogiuolo, pierde o mulțime de parale şi porunceşte unei slugi să-i omoare 
nevasta nevinovată. Femeia scapă de la moarte şi-n straie bărbăteşti slujeşte pe sultan; în cele din urmă, găsindu-l pe 
Ambrogiuolo, îl aduce pe Bernabo la Alexandria, unde vinovatul e pedepsit; iar ea îmbrăcând din nou veşminte femeiești, 
dimpreună cu bărbatul ei, se întorc avuţi la Genova... eee nene 87 

Povestea á zecea. acei caaaa casca casă ont tota daţi acacia 03 aut nigi aini acut sanitara 94 
Paganino din Monaco îi fură nevasta lui messer Ricciardo din Chinzica; acesta, aflând unde era, se duce după dânsa şi, 
împrietenindu-se cu Paganino, i-o cere înapoi; Paganino e gata să i-o dea, de se învoieşte şi femeia, dar ea nu vrea să se 
întoarcă la bărbat şi-n cele de pe urmă, murind messer Ricciardo, se mărită cu Paganino. 94 


ZIUA A TREIA NEIFILE ........noeooeoneeoneneeeeeeeesenoneeeeoenenetoneseaneeenanenneenecaneneenaenaneeenaeaeeee 100 

Sfârşeşte cea de a doua zi a Decameronului şi începe cea de a treia, în care, sub sceptrul Neifilei, se vorbeşte despre aceia 
ce dobândesc prin iscusinţa lor un lucru mult dorit sau îl câştigă iar, de cumva l-au pierdut. 101 

Povestea întăi spate ia apa a o E e ISRA apa SMR amulete o ate că vagat oda a 102 
Masetto din Lamporecchio se face că e mut şi ajunge grădinar într-o mănăstire de maici, unde care mai de care se 
înghesuie să se culce cu el... nenea nenea nana aa 102 

Povestea:a: OMA 403 eee nea e a caca a 0i ae ue aaa no Ea Beat aaa aa euro aaa aaa 106 
Un grăjdar se culcă cu nevasta regelui Agilulf, regele îşi dă seama într-ascuns, îl caută şi îl tunde; tunsul îi tunde pe toți 
ceilalți şi în felul acesta scapă de belea... eee nana 106 

Povestea (LEILA ice, pepe tao Aaa aaa apa Sa ai ob pute uda Aa dea tata aa aul rau ant d Cai 109 
Sub cuvânt de spovedanie şi cuget preacurat, o femeie îndrăgostită de un tânăr îl pune pe un cucernic frate - fără ca dânsul 
să-şi dea seama - să facă într-aşa chip, încât s-ajungă dumneaei să-și împlinească pofta. 109 

Povestea a Palais et sea eso earen ab RE Bota caute aaa atrasa Cad Ea EEEE catea Ea 114 
Don Felice îl învaţă pe Frate Puccio cum să ajungă sfânt, făcând un anumit canon; Frate Puccio se ține de canon, iar între 
acestea Don Felice petrece cu nevasta lui... nana 114 

Povestea a CINCEA page casio tata os sta sabat a) lt aaa 2 daca asa asta E E e ai S 117 
Zima îi dăruieşte lui messer Francesco Vergellesi un armăsar, drept care acesta îl lasă să stea de vorbă cu nevasta lui; or, 
fiindcă dânsa tace, Zima răspunde în locul ei, şi cele ce urmează apoi se potrivesc aidoma răspunsurilor sale. 117 

Poveslea a Șâsea sinea ete cea seacă eta die nea o Tag o ao EE E tata ERES 120 
Ricciardo Minutolo o iubeşte pe nevasta lui Filipello Sighinolfo; ştiind-o geloasă pe bărbatul ei şi vârându-i în cap că-n 
ziua următoare Filipello avea să se întâlnească, chipurile, cu nevasta lui la o baie, o face să se ducă acolo, iar femeia, 
crezând că se culcă cu bărbatul ei, se pomenește la sfârşit că s-a culcat chiar cu Ricciardo. 120 

Povestea'a'șaplea:i, aice iii otita lori aaa Iad EEE E Daia oda deasă di aaa tie 124 
Tedaldo se ceartă cu iubita lui şi pleacă din Florenţa. După câtva timp se întoarce în chip de pelerin, vorbeşte cu ea şi-o 
face să-şi recunoască greşeala; apoi scapă de la spânzurătoare pe bărbatul iubitei, învinuit de moartea lui, îl împacă cu frații 
săi şi la urmă se desfată înțelepţeşte cu dânsa... nenea 124 

Povestea a: Opta si nasa one cae nai a at a la DA 8 aa E a a ai 133 
Ferondo înghite niște prafuri şi e îngropat, fiind socotit mort; apoi e scos din mormânt de starețul care trăia cu nevasta lui, 
e întemnițat şi lăsat să creadă că se află în Purgatoriu; la urmă învie din morți și crește un copil de-al stareţului, făcut cu 
feyasta UL sos e et ca ci a E i i a at ot E a na E a o ae 133 

Povestea a noua. saca a aa oa a a a 3 i i at a i 138 
Giletta di Nerbona îl vindecă pe regele Franţei de-o bubă şi, drept răsplată, îi cere de bărbat pe Beltramo din Rossiglione; 
cavalerul se însoară în silă, de ciudă pleacă la Florenţa şi acolo, îndrăgostindu-se de-o fată, Giletta se culcă cu el în locul 
fetei şi naşte doi băieți; din care pricină Beltramo, primind a o îndrăgi, şi-o i ţine de nevastă. 138 

Povyestea-a ZECEa eo getan ae 500 ti a ocine tă bd da a oala 143 
Alibech se face pustnică, iar sihastrul Rustico o învață cum să-l vâre pe necuratul în iad; la urmă, fiind luată de la sihăstrie, 
se mărită cu Neerbale............m eee eee ae nene enma aan nea nana ea anna 143 


ZIUA A PATRA FILOSTRATO ..eesesseessoesesesseccsesoesesececoerosoesesecoecssosoesesseoseososeesecesoe 149 
Sfârşeşte cea de a treia zi a Decameronului şi începe cea de a patra, în care, sub sceptrul lui Filostrato, se vorbeşte despre 
acei ale căror iubiri au avut un sfârşit nenorocit. ... mean eee en 150 

Povestea îNțâl pice casei astă îndata odă că dacă tă desena ca stă taină ud 153 
Tancredi, prinţul Salernului, omoară pe iubitul fiicei lui şi îi trimite inima într-un pocal de aur; fata toarnă deasupra apă 
otrăvită, o bea şi moare 154 

Povesteara; dOUA ne nasc socata ioana pătat ta dead moca E E audă teo N 158 
Călugărul Alberto dă a înţelege unei femei că Arhanghelul Gavril s-a îndrăgostit de dânsa şi sub înfățișarea lui se culcă de 
mai multe ori cu ea; apoi de frica rudelor femeii se azvârle de pe geam şi se adăpostește în casa unui om sărac, care a doua 
zi îl duce în chip de sălbatic în piață, unde, fiind recunoscut, e prins şi întemnițat de ceilalți călugări. 158 

Trei tineri iubesc trei surori și fug cu ele în Creta; cea mai mare îşi omoară iubitul din gelozie; mijlocia o scapă de 
moarte, culcându-se cu ducele din Creta, dar e omorâtă de iubitul ei, care fuge apoi cu cea mai mare; al treilea tânăr cu 
mezina sunt învinovăţiți de omor şi, prinşi fiind, de frica morții, mărturisesc în silă; la urmă îi cumpără pe paznici, pleacă 
la Rodos fără un ban şi acolo mor în sărăcie. mean 164 

Povestea a patra 167 
Gerbino, calcând făgăduinţa dată de regele Guiglielmo, bunicul lui, atacă o corabie a regelui din Tunis, ca să-i răpească în 
silă pe una din copile; fata e omorâtă de cei de pe corabie, Gerbino îi omoară pe ucigaşii ei şi-n cele de pe urmă e omorât şi 
Oli seacă eee ee uda catod uda E E eee alea calota so că tie E E E E 167 

Povestea:a:CINCEA E auaa dotata că sueta a 08 saca sd sc at ad ba se aa 170 
Fraţii Lisabettei îi omoară ibovnicul, care-i apare apoi în vis şi-i spune unde e îngropat. Fata îi dezgroapă capul pe ascuns, 
îl pune într-o glastră cu busuioc şi plânge peste el în fiecare zi, până ce fraţii îi iau glastra; nu după multă vreme fata se 
stinge:.de:dutere iii ecou tă căra asa cata aa ata trasă Deea dacă dia aaa 170 

POVEsiea:a sasea o coace deea eijaae Ei gta a ataă Băjuta goal tată Eu aa tii taca bă 172 
Andreuola îl iubeşte pe Gabriotto; îi povesteşte un vis de-al ei şi el unul de-al lui. Pe urmă Gabriotto, pe neașteptate, îi 
moare în brațe; în timp ce fata c-o slujnică îl duc acasă la el, sunt prinse de oamenii stăpânirii, cărora Andreuola le 
povesteşte întâmplarea. Cârmuitorul orașului vrea s-o necinstească; ea nu se lasă. Tatăl fetei prinde de veste şi, fiind ea 
găsită nevinovată, până la urmă izbuteşte s-o scape de pedeapsă; dar fata nu mai vrea să trăiască în lume și se călugărește. 
tre Ceai aa alee E E Dna ciao i aaa cauza sa apatic anl cae taia d T, 172 

Povestea saple a.e eene EEr EE ati Dea Cu Laos na a REEE Rita e sli 176 
Simona îl iubeşte pe Pasquino; stau amândoi într-o grădină; Pasquino îşi freacă dinții c-o frunză de salvie şi moare; 
Simona este prinsă şi, vrând s-arate judelui cum a murit Pasquino, îşi freacă dinţii c-o frunză de salvie şi moare şi ea. 
E E A E E E E că aa ei i dai ei et ea da eta oua iei dee 176 

POVESIEa:A ODA pice ssaeaau e sata asa a Coe E a asia Email aaa Ba teaca 178 
Girolamo o iubeşte pe Salvestra; la rugămintea maicii sale el pleacă în silă la Paris, se întoarce şi-o găseşte pe fată 
măritată; intră pe ascuns în casa ei şi moare lângă dânsa; e dus apoi într-o biserică şi acolo moare şi Salvestra, întinsă 
alăturea de el 178 

Povestea a noua 
Messer Guiglielmo Rossiglione îi dă nevestei sale să mănânce inima lui messer Guiglielmo Guardastagno, omorât de el şi 
iubit de ea; femeia aflând lucrul acesta se aruncă de pe o fereastră, moare şi e îngropată împreună cu iubitul ei. 181 

Povestea a Zece. sin iasa aceata ne dn ia coaie tea aaa opt aan NE beta eoliana caiete etansa 183 
Nevasta unui doctor, crezându-şi ibovnicul mort, îl ascunde într-o ladă, pe care doi cămătari o duc acasă la ei; acolo 
ibovnicul, care era adormit cu opiu, se trezeşte şi e luat drept hoţ; la judecată, slujnica femeii, spunând că ea îl pusese în 
ladă, îl scapă de spânzurătoare, iar cei doi cămătari sunt osândiţi la gloabă pentru lada furată. 183 


ZIUA A CINCEA FIAMMETTA ....nccec ne eeeeeeeeeeeeneneenneeeeneeenaeneeaneneeaneseenacenaneeeaaeneeee 190 
Sfârşeşte cea de a patra zi a Decameronului şi începe cea de a cincea, în care, sub sceptrul Fiammettei, se vorbeşte despre 
acei îndrăgostiți care ajung până la urmă, după întâmplări nenorocite, să aibă parte de noroc. 191 
Povestea înnțâli ss aicea cad E 8 e aaa A d a ta ed aut 191 
Iubind, Cimone învaţă carte şi-o fură pe Efigenia, iubita lui, pe mare; e azvârlit la Rodos în temniță, de unde scapă 
mulțumită lui Lisimah, cu care o fură din nou pe Efigenia şi împreună cu ea pe Cassandra, în ziua nunţii lor, fugind cu ele 
în Creta; la urmă, după ce se însoară cu fetele, sunt rechemaţi acasă..................... 191 
Povestea a doua si sosite tinca aa noii pai a aia lalea 196 
Gostanza îl iubeşte pe Martuccio Gomito şi, auzind c-ar fi murit, cu deznădejdea în suflet se urcă singură într-o barcă, pe 
care vântul o împinge până la cetatea Susei; regăsindu-şi iubitul teafăr la Tunis, i se arată, iar el, care dobândise prin 
sfaturile sale favoarea regelui din Tunis, o ia de nevastă şi apoi se întoarce avut în Lipari, împreună cu dânsa. 196 
Povestea a Ueli sic pipaita ăia ip dati i a a ial ca a i 200 
Pietro Boccamazza fuge cu Agnolella; se întâlnesc cu nişte hoţi; fata se ascunde într-o pădure şi apoi e dusă într-un castel. 
Pietro e prins, dar scapă din mâinile tâlharilor şi după felurite peripeții nimereşte la castelul unde se află Agnolella; o ia de 
nevastă şi se întoarce cu ea la Roma... .. 200 
Povestea a patra 
Ricciardo Manardi e găsit de messer Lizio din Valbona cu fata lui, pe care apoi o ia de nevastă şi se împacă cu bătrânul. 
sia tăia dada aaa E A ata oa dieta badea oda eg iata dada stai abc cedate 204 


Guidotto din Cremona îşi lasă fata lui Giacomino din Pavia şi moare; la Faenza, Giannole di Severino şi Minghino di 
Mingole se îndrăgostesc de dânsa şi se încaieră; în cele de pe urmă, aflându-se că fata e sora lui Giannole, e dată de 
nevastă lui Minghino. nenea anna en 207 
Povestea a. SASCă pe sus meen e etc oeu tabu sita în a eee ateu tataie acuta aaa sati sana 210 
Gianni din Procida, fiind găsit cu iubita lui, care fusese dăruită regelui Frederic, e legat de un stâlp, pentru a fi ars pe rug cu 
dânsa dimpreună; ci, fiind recunoscut de Ruggieri dell'Oria, până la urmă scapă şi se însoară cu iubita sa. 210 
POyestea:a Saplar eteni Era deea 0 0aia ci dacii seva aăe oa pati ea paie E AL aRei aaa 213 
Teodoro e îndrăgostit de Violante, copila lui messer Amerigo, stăpânul său; o lasă grea şi-i osândit la ştreang; pe drum 
către spânzurătoare, sub lovituri de bici, recunoscut fiind de tatăl său, e lăsat liber şi apoi se însoară cu Violante. 

Nastagio degli Onesti, iubind o fată din neamul Traversarilor, îşi cheltuieşte averea fără să fie răsplătit de ea cu aceeaş 
dragoste; rugat de-ai săi, pleacă la Chiassi, şi vede acolo un cavaler gonind din urmă o fată, pe care, după ce-o omoară, o 
taie şi o dă la câini. Pofteşte la o masă pe-ai săi şi pe iubită; dânsa vede cum o sfâşie câinii pe fata urmărită şi, 
îngrozindu-se, de teamă să nu păţească tot aşa, îl ia de bărbat pe Nastagio 217 
Povestea a noua ses seste adi tă d 06 a a a a i la i duca aid 220 
Federigo degli Alberighi iubeşte fără a fi iubit, îşi risipeşte avutul în dărnicii şi pân' la urmă, rămas cu un singur șoim, i-l 
dă în bucate doamnei îndrăgite, ce-i preacinstise casa; iar dânsa, înduioşată, îl ia de soţ şi face dintr-însul om bogat. 
Zau began ai E E E E idnedelcu E dei asa oa 220 
Povestea:a'ZEGea ss neissen da uta e stai d ataca fani oa cati sănătatea aibă oa câtă aaa ati 223 
Pietro din Vinciolo cinează la nişte prieteni, iar nevastă-sa îşi aduce în casă un tânăr; bărbatul se întoarce şi ea îl ascunde 
pe tânăr sub o coşarcă de găini. Pietro îi povestește că-n casa Ercolanilor, unde cinase el, fusese aflat un tânăr adus în casă 
de nevastă; femeia o face de două parale pe nevasta lui Ercolano. Din nenorocire, un catâr pune copita pe degetele 
tânărului, care şedea pitit sub coş; băiatul strigă, Pietro îl vede şi află înşelăciunea nevesti-si cu care, din blestemăţia lui, 
până la urmă se împacă... aan nenea anna aaa aaa 223 


ZIUA A ŞASEA ELISA cecene ceneceneenencoeonennoeonensoeonensoeoneeseneneeseneneesenenae eenenaee 230 
Sfârşeşte cea de a cincea zi a Decameronului şi începe cea de a şasea, în care, sub sceptrul Elisei, se vorbeşte despre aceia 
care, fiind, îmboldiţi cu zeflemele, răspund pe dată înțepând, ori scapă de vreo pagubă, primejdie sau batjocură printr-un 
răspuns bine țintit sau printr-o viclenie... nenea anna nana 231 

Povestea Ata liseae4a bata ea 25 ee das at eat Oac sase a cat 030 poesia bcu să aici o Etna 009 232 
Un cavaler făgăduieşte madonnei Oretta s-o poarte ca pe cal, spunându-i o poveste; dar, povestind-o încâlcit, doamna îl 
toagă sO dEA JOS cca cai cautata cast dacat adie dateaza dd a atata aut dual 232 

Povestea a: (OUA 3 esa Poet iasa asa ua a ao ii aaa ile sata ae toate ae saltat eat moaca 233 
Cisti brutarul, cu un cuvinţel subțire, îl face pe messer Geri Spina să-i pară rău anume de ce-i ceruse fără prea multă 
chibzuială 233 

Chichibio, bucătarul lui Currado Gianfigliazzi, c-o vorbă şugubeaţă spusă întru mântuirea lui, preschimbă în râs mânia 
stăpânului şi scapă de pacostea cu care-l ameninţa Currado... 237 

Messer Forese din Rabatta şi maestrul Giotto, pictorul, venind de la Mugello, se împung pe rând cu vorba, bătându-şi joc 
de înfăţişarea lor pocită.. ses ne ieiise secaseaatăaoasnica caine ea ia evada saci ia does 238 


Povesiea'a'Șaseă i nasca cea oaia oa taie Eea aia ac d aaa aaa sata dee a a ate sa 
Michele Scalza, dovedind unor flăcăi că baroncii sunt cei mai nobili oameni de pe pământ, câştigă un rămăşag și se alege 
fanon antat E EE oa a ad pa Oa aaa Ta a E ana 0 ata 240 
Povestea a şaptea 
Madonna Filippa, fiind aflată de bărbat cu ibovnicul, e dusă în faţa judecății, de-unde scapă c-un răspuns hazliu, ba face să 
së schimbe; și legea pe deasupră. isca catia aia ca na a cea a at Cat ia 241 
Povestea a Opta iscriere pierin E eNi En a a DN EN aa Ei ai ele d cala 243 
Fresca îşi îndeamnă nepoata să nu se uite în oglindă, dacă, precum spunea, îi era aşa de silă de mutrele nesuferite. 

Povestea a noua. senina a a i i i E 0 tt a ti a 244 
Guido Cavalcanti cu-o vorbă de ocară atinge uşurel pe câţiva nobili florentini ce se legaseră de dânsul. 244 

Călugărul Cipolla făgăduieşte unor țărani să le arate pana arhanghelului Gavril; ci aflând în locul ei tăciuni, le spune că 
sunt tăciunii pe care a fost ars sfântul Laurenţiu........ cena nene eee eee a eeeee 245 


ZIUA A ŞAPTEA DIONEO ..esesesesssesesesesesesesesesesesesesesesesesesesesesesesesesesesesesesesesesse 254 
Sfârşeşte cea de a şasea zi a Decameronului şi începe cea de a şaptea, în care, sub sceptrul lui Dioneo, se vorbeşte despre 
păcălelile pe care nevestele, ori că erau îndrăgostite, ori ca să scape de bucluc, le-au tras bărbaţilor, cu ştiinţa sau fără 
Stiirița-ACestoOră. acacia cădea tan dit oase ie dead E E da daia să dacă 255 

Povestea IMTA aoin ane poa) Buta as E E a VEO nada vadă pia tea baia 255 
Gianni Lotteringhi aude peste noapte că-i bate cineva la uşă şi-o scoală pe nevastă-sa; femeia îi dă a crede că-i vorba de-o 
stafie; se apucă amândoi să spună o rugăciune, ca să-i descânte arătării, şi bocănitul contenește. 255 

Povestea adota. ennie te Bata aaa COE Pata a E aa E oaie a Ba 258 
Peronella, prinzând de veste că omul ei se întoarce acasă, îşi ascunde ibovnicul într-un butoi; aflând de la bărbat că tocmai 
îl vânduse, îi spune că înaintea lui şi ea îl vânduse unuia, care intrase în el să vază dacă e bun. Ibovnicul iese din el, îl pune 
pe bărbat să curețe butoiul şi apoi şi-l duce acasă... nene nene nene 258 

Povestea: a (LOLA. ore patagetaes aibe catea ao daia ada oua atace ea e aa i d ea 0 a boia au 9 260 
Călugărul Rinaldo se culcă cu cumătra lui; dând peste ei bărbatul, îl fac să creadă că Rinaldo descânta finului de viermi. 


fusese dogr O nălucite;.;. isca cas cate at cautata aia a 73 ata a Cada a 279 

Povestea A Zetta. si iii ace tao inatiia n dn dai doi altei aaa do toaca a oaie d ta acad daca dadeau 285 
Doi sienezi iubesc o femeie, cumătra unuia dintre ei; cumătrul moare şi, după cum îi făgăduise tovarăşului său, se întoarce 

spre a-i povesti cum e pe lumea cealaltă... nene nenea 285 

ZIUA A OPTA LAURE-I EAseries 290 


Povestea a patra 
Într-o noapte, Tofano îşi încuie nevasta afară; femeia văzând că nu poate pătrunde cu binișorul în casă, se preface că se 
azvârle într-un puț şi aruncă în locul ei o piatră. Tofano iese iute şi dă fuga la puț; femeia intră în casă, îl zăvoreşte afară 
şi-l face de ruşine, strigând la el şi suduindu-l 264 

Povestea a cincea ns insa vata i det e i i d i e da 266 
Un soț gelos, deghizându-se în preot, îşi spovedește nevasta; femeia îi mărturisește că îndrăgește un popă, care în fiecare 
noapte vine la ea acasă; în vreme ce bărbatul pândeşte pe ascuns la uşă, nevasta îşi aduce ibovnicul prin acoperiş şi se 
destata VOLE oue 06 dat 0 atita e aE E Căii aE E osia 266 

Povestea a: sasea enue a E E E a Ea ES 270 
Madonna Isabella, în timp ce stă cu Leonetto, primeşte vizita lui messer Lambertuccio, care e îndrăgostit de dânsa; venind 
bărbatul ei acasă, doamna îl trimite afară pe messer Lambertuccio cu un cuțit în mână şi până la urmă bărbatul ei îl 


însoţeşte pe Leonetto până acasă. ...... mean eee nenea ana enaae ennee 270 

POvesiea a saple deron sueta col E R Baga tie a iei Esi at iata căra Ele 272 
Lodovico destăinuieşte madonnei Beatrice iubirea ce i-o poartă; femeia, după ce-și trimite bărbatul să meargă în locul ei în 
grădină, se culcă cu Lodovico, care se duce apoi şi-l bate măr pe bărbăţel. ........... 272 


Povestea a opta 
Un bărbat îşi bănuieşte nevasta; dânsa îşi leagă peste noapte o sforicică de un deget, ca-n felul acesta să simtă când vine 
ibovnicul. Bărbatul îşi dă seama şi, în timp ce el se ia pe urmele iubitului, femeia aşază în pat, în locul ei, pe alta, pe care el 
apoi o bate măr şi-o tunde; la urmă pleacă după fraţii nevestei, care însă, aflând că dumnealui minţise, îl fac cu ou şi oțet. 
Elea T A A eo a EE ea ie ED ha Dal ee E uta 275 

Povestea a DOUG mis aaa asa bee pana a la 8 a că pc a e a a 279 
Lidia, nevasta lui Nicostrato, îl iubeşte pe Pirrus; acesta, drept dovadă a dragostei, îi cere să săvârșească trei lucruri, pe 
care ea le săvârşeşte şi pe deasupra se mai şi desfată cu el sub ochii lui Nicostrato, căruia îi dă a crede că ceea ce văzuse 


Sfârşeşte cea de a şaptea zi a Decameronului şi începe cea de a opta, în care, sub sceptrul Laurettei, se vorbeşte despre 
acele păcăleli pe care zilnic şi le trag fie bărbaţii între ei, fie femeile bărbaţilor, fie aceștia femeilor. 291 
Povestea Mal secret cica i dt d aa d i CT dp dn ad id dp ao 291 
Gulfardo se înțelege cu nevasta lui Guasparruolo să se culce cu ea pentru o sumă de bani; împrumută banii de la 
Guasparruolo, îi dă femeii, iar apoi, de față cu bărbatul - zicând că înapoiase banii femeii - o sileşte să spună că-i primise. 
EEPE E E AA E E EA E N E E E caute tata 291 
Povestea a doua n293 
Popa din Varlungo se culcă cu monna Belcolore şi-i lasă drept zălog giubeaua lui; pe urmă, luând de la femeie o piuliță cu 
împrumut, când i-o trimite înapoi, îi cere în schimb giubeaua; femeia i-o înapoiază şi-şi varsă focul ocărându-l. 293 
Povestea a fre ss senat ci i i a i a a 3 at al a it a 296 
Calandrino, Bruno şi Buffalmacco încearcă să găsească pe valea râului Mugnone o piatră fermecată, căreia îi zice Elitropia. 
Calandrino îşi închipuie c-a găsit-o el şi se întoarce acasă încărcat de pietre; nevasta îl ocărăşte; el, înfuriat, o bate zdravăn 


şi apoi le povesteşte prietenilor ceea ce ei ştiau mai bine decât dânsul. ................. 296 

Povestea a Patta ne cs see cca sana atita dai n aia i a Ea Sa Si ai e a ia 301 
Canonicul din Fiesole iubeşte o văduvă, căreia nu-i e drag; crezând că se culcă cu dânsa, se culcă c-o slujnică de-a ei şi-i 
prins de episcopul care fusese adus de faţă de către frații doamnei. .......... mean, 301 

Poyestea:âr CINCEA: e snopi ci a a ani i ol e i i i e a tal EE EE RS 304 
Trei tineri îi trag izmenele unui judecător venit la Florenţa din provincia Le Marche, în timp ce el, din jilțul lui, ținea judeţ 
EBean tat spot ba area cea asta uitat VE E d A aa 8 batea aaa data ăia Denta arad 304 


Povestea a şasea 
Bruno şi Buffalmacco îi fură un porc lui Calandrino; ca să găsească hoţul, îl pun să facă o încercare cu acadele de ghimber 
şi vin din cela dulce şi-i dau şi lui două acadele, amare înăuntru, amestecate cu aloi; hoţul se arată a fi chiar el, drept care e 
nevoit să deie prietenilor săi două perechi de claponi graşi, ca să nu-l spună nevestei lui. 306 
Povestea A:Saplea einen E tts cina 23 9000) 5 cm e adgsăte suc aotousa 309 
Un student iubeşte o văduvă: femeia, îndrăgostită fiind de altul, îl lasă o noapte întreagă să stea în zăpadă şi s-o aştepte; 
studentul află și el mijlocul de-a se răzbuna şi-o lasă pe femeie să şadă goală o zi întreagă în toiul verii pe un turn, în bătaia 
soarelui şi în voia mușştelor şi-a tăunilor. cena eee eee 309 
POVESTEA A: Opla eona ate Daia cae dos aaă Ea pet sta n aci aaa Doman ai Dai 321 
Doi tineri se au foarte bine; unul din ei se culcă cu nevasta celuilalt; acesta, dându-și seama, se înțelege cu nevasta 
prietenului său ca să-l închidă într-o ladă, deasupra căreia pe urmă, în timp ce el sta înăuntru, ei se desfată împreună. 
2 il EPA acuma eat a aia ata eat .. 321 
Povestea a NOUR ore e a EE a Ea EEE E daia 324 
Maestrul Simone, doctorul, ducându-se într-o noapte la îndemnul lui Bruno şi al lui Buffalmacco într-un anume loc, pentru 
a fi primit într-o anume ceată care mergea la tâlhărit, e aruncat de Buffalmacco într-o groapă cu gunoi şi lăsat acolo. 


ZIUA A NOUA EMILIA ien eee eneeee neon ame seenneenenaeeneeneaneneeaneseenacenasneeaaeneeae 340 


a a a d a i aa a a E ua 0 a i ea 362 
Povestea a ZECea nn sn sana cătun a aaa ca Al i na 5 aia i li a a it 365 
Don Gianni, la îndemnul cumătrului Pietro, face niscaiva farmece ca s-o preschimbe pe nevasta cumătrului în iapă, dar 
când să-i pună coada, cumătrul Pietro strică tot, zicând că nu vrea coadă.............. 365 
ZIUA A ZECEA PAMFILIO ....eeesesesecesesosesosososesosesosesosososososososesosesosesoseseseseseses 368 


Povestea a zecea 
O siciliană îi fură cu îndemânare unui negustor tot ce-şi adusese la Palermo; negustorul, prefăcându-se că se întoarce cu 
mult mai multă marfă decât întâia oară, împrumută bani de la femeie şi-i lasă în schimb apă și câlți. 333 


Sfârşeşte cea de a opta zi a Decameronului şi începe cea de a noua, în care, sub sceptrul Emiliei, fiecare vorbeşte cum îi 
place şi:despie:ce îi place: nica casa cea natia 03 aa a aia a 340 
Povestea tål saca ioana e oi ct de a 0 tt cot a Ei d a i a cai 341 
Madonna Francesca, fiind iubită de doi tineri, Rinuccio şi Alessandro, şi dânsa neiubind pe nici unul din ei, îl pune pe 
Alessandro să zacă într-o criptă, ca şi cum el ar fi fost mortul, iar pe Rinuccio să-l scoată pe răposat din raclă; şi, fiindcă 
tinerii nu-s vrednici să ducă treaba pân' la capăt, cu atare vicleșug femeia scapă de amândoi. 341 
Povestea OUA ses scrie pian na aa 3 ot i a i o ii pt nE E 344 
O stareță se scoală în mare grabă pe întuneric să prindă o călugăriță cu ibovnicul ei în pat, pârâtă fiind de celelalte maici; 
dar cum stareţa se afla ea însăşi cu un popă, socotind că-și pune vălurile în cap, îşi pune la locul lor izmenele părintelui; 
văzând una ca asta, pârâta îi spune ce are în cap şi, fiind iertată de pedeapsă, se poate desfăta în tihnă cu iubitul ei. 


.. 344 
ad E E E E E A E E aotuta ubutiao oa 346 

Maestrul Simone, îndemnat de Bruno, de Buffalmacco şi de Nello, îi dă a crede lui Calandrino că a rămas însărcinat, drept 
care el le dă claponi şi bani să-i ieie leacuri şi leapădă fără să nască.............eeaeeee. 346 
Povestea;a patta si sist deo doia d ct Cage oua E toi aanere ada 30 349 


Cecco al lui messer Fortarrigo îşi joacă la Buonconvento tot ce are şi pe deasupra şi banii lui Cecco ai lui messer 
Angiulleri; pe urmă, fugind după el numai în cămaşă şi învinovăţindu-l de furt, pune nişte ţărani să-l prindă, se îmbracă cu 
straiele lui, îi ia calul și pleacă, lăsându-l numai în cămașă... ceeace nene 349 
Povestea:ai CINCEA. „sia veac aaa a pasta aa apă aaa E adoptă oa das 351 
Calandrino se îndrăgostește de o fată; Bruno îi face un bileţel cu care, dacă o va atinge, fata îl va urma pretutindeni; 
Calandrino se întâlneşte cu ea, dar nevastă-sa îl prinde şi-i face un tărăboi cumplit.351 
POVESTEA A: ȘASEA mateneen au diabet Ca oa aaa E Ee Een bă avocat ea 355 
Doi tineri trag la un han; unul din ei se culcă cu fata hangiului, iar celălalt cu nevasta, care din greşeală intrase în patul lui; 
cel care se culcase cu copila se întinde apoi lângă tatăl ei şi-i povesteşte tot, crezând că se destăinuieşte tovarăşului său. Se 
iscă o ceartă, dar nevasta hangiului, dându-și seama de greşeală, se vâră în patul fetei şi pune rânduială în toate prin câteva 


E 20500 ce tre bose E Dada E E EE aa aaa dou că ee A 355 

Poyesiea:a/şapteai esse ca a eat tea atacă i e a ta det ata aaa ea să aa cade Die dia a NES 358 
Tolano di Molese visează că un lup sfâşie gâtul şi faţa nevestei lui; îi spune să se păzească, femeia nu-l ascultă şi visul se 
adevereşte. issa iei ina că a ta dna e na aaa e n Ia piata coda au aa în a 358 

Povestea a Opta ie cacat ceată sata coca oala EEA a Eee E A 00 ue aa pa 359 


Biondello îi joacă un renghi lui Ciacco poftindu-l la un prânz; Ciacco se răzbună cu băgare de seamă, făcând astfel încât 
Biondello să fie snopit în bătaie 
Povestea a noua, ie ceata it icaieatlia să dada dai adela at notate d a acd cata atatia nada 
Doi tineri cer sfatul lui Solomon, unul ca să afle ce trebuie să facă pentru a fi iubit, iar celălalt ca să afle cum ar putea să-şi 
pedepsească nevasta îndărătnică. Solomon îl învaţă pe cel dintâi să iubească, iar pe al doilea să se ducă la Podul Gâștei. 


Sfârşeşte cea de a noua zi a Decameronului şi începe cea de a zecea şi ultima în care, sub sceptrul lui Pamfilo, se 
povesteşte despre aceia care, mânați de dărnicie ori de mărinimie, au săvârşit lucruri de seamă în dragoste ori în alte cele. 
A taia etil at E a 00070 it at E ca 09 ia T O 09 369 


Un cavaler îl slujeşte pe regele Spaniei; i se pare că nu e răsplătit cum trebuie, dar regele îi dovedeşte desluşit că nu e vina 
lui, ci a sorții, care îi e vrăjmașă, şi la urmă îl dăruiește cu fel de fel de daruri. ..... 369 
Povere ra OUA moaca cas tts tei E N E R sutat udă 371 
Ghino di Tacco îl prinde pe abatele din Cluny, îl vindecă de rău de pântec şi apoi îl lasă slobod. Abatele se întoarce la 
curtea papală din Roma, îl împacă pe tămăduitor cu papa Bonifaciu şi-l face frate ospitalier. 371 
Povestea a TIET mi scacese sn cacat E E dă ina dădea alt tă dă gs cat door 374 
Mitridanes, pizmuind dărnicia lui Natan, pleacă în căutarea lui cu gând să-l omoare şi nimereşte peste el; Natan, nefiind 
recunoscut, îl învață cum să facă şi îl aşteaptă într-un desiş, aşa precum orânduise; Mitridanes, recunoscându-l, se 
ruşinează foarte de gândurile lui şi până mai la urmă se despart buni prieteni....... 374 
POVestea;ă patta neenon cauta ERE e tă emotii act mada 08 odă aaa dadea e Vaal dute 378 
Messer Gentile dei Carisendi, întorcându-se de la Modena, scoate din mormânt o femeie iubită de el care fusese îngropată 
fiind socotită moartă. Femeia, venindu-şi în fire, naște un băiat, iar messer Gentile o înapoiază dimpreună cu copilul, 
bărbatului ei, Niccoluccio CaccianimMico. men eee eee 378 

Povestea a cincea 
Madonna Dianora îi cere lui messer Ansaldo o grădină tot atât de frumoasă în ianuarie ca și în mai; messer Ansaldo i-o dă 
cu ajutorul unui vraci. Soţul madonnei Dianora o lasă să împlinească dorinţa lui messer Ansaldo, care, mişcat de mărinimia 
soțului, o dezleagă pe femeie de făgăduinţa ei şi la rândul lui vraciul îl dezleagă pe messer Ansaldo de făgăduinţa lui, fără 
Să-i lä nimica în schiMD, sessies ea li i a ta ai i na 382 

Povestea a şasea 
Regele Carlo se îndrăgostește la bătrâneţe, în culmea gloriei, de o copilă, dar până la urmă ruşinându-se de nebunia lui, o 


mărită bine pe ea precum şi pe sora ei... nenea en 385 
Povestea a saple dene idea acela) asia de aa a iti acet adus ae TES 388 
Regele Petru, auzind ce mult îl îndrăgeşte Lisa, care de dragul lui zăcea la pat bolnavă, o mângâie cu vorbe bune şi fata se 
întremează. Apoi o mărită cu un tânăr nobil, îi dă o sărutare pe frunte şi-i făgăduieşte să fie cavalerul ei. 388 
Povestea ă'ODlăissi sosi det age seci iai epilat data 07 oboi adu aa că 29 buda eo Sia de ase atat abia 392 


Sofronia, crezând că se mărită cu Gisippo, se mărită cu Titus Quintius Falvius şi pleacă împreună cu el la Roma, unde 
soseşte şi Gisippo fără de nici un ban; crezând că e disprețuit de Titus, pentru a sfârşi cu viaţa se învinovăţeşte singur de 
moartea unui om. Titus îl recunoaşte și pentru ca să-l scape ia asupra sa omorul făptuit; văzând acestea, adevăratul ucigaş 
îşi dă fapta în vileag, din care pricină Octavian îi iartă pe toţi trei; la urmă Titus îşi mărită sora cu Gisippo şi îşi împarte 
întreaga avere cu el... ..„. 392 

Povestea a noua 
Messer Torello îl preacinsteşte în casa lui pe Saladin, care se deghizase în haine de neguțător, apoi pleacă în cruciadă, 
lăsând vorbă nevestei sale, că dacă nu se întoarce peste un an de zile, să se mărite a doua oară. În luptă cade ostatec şi fiind 
şoimar vestit e dus în fața sultanului. Saladin îl recunoaşte, îi spune cine este el şi-l preacinsteşte ca pe un prieten. Messer 
Torello se îmbolnăveşte şi într-o noapte e dus prin vrăji acasă la Pavia; acolo ia parte la nunta nevestei lui, dar, fiind 
recunoscut de dânsa, se întorc amândoi la casa lor... eee eee eee 401 

POYestea'a:ZECEa e incită iati aia 00 E i d aaa 000 20 dadea tao aaa cita a a dal 410 
Marchizul di Saluzze la rugămințile supuşilor săi se hotărăşte să se însoare după placul inimii şi ia de nevastă pe fata unui 
țăran, cu care are doi copii, pe care se preface că-i omoară. Pe urmă îi dă a crede fetei că e sătul de ea, că şi-a luat altă 
nevastă şi îşi aduce în casă pe propria lui copilă, dând-o drept soaţa lui, iar pe cealaltă o izgoneșşte, lăsând-o numai în 
cămaşă. La urmă, aflând-o răbdătoare la toate aceste încercări, plin de iubire pentru dânsa o aduce iar acasă, îi arată copiii 
care se făcuseră mari şi-o prea-cinsteşte drept marchiză, punându-i şi pe ceilalţi s-o preacinstească tot la fel. 410 


ÎNCHEIEREA AUTORULUI ......s.esesesessorescosscossscssseosesoescoescossccssscssseosserosscrescrsseesseesse 417 

